Aa 


-—— 
ai > 


A “+ 
AT 
Lž "a a 


PASAULINĖS LITERATŪROS BIBLIOTEKA 


2 


XX a. literatūra 


Redakcinėkomisija 
GALINA BAUŽYTĖ-CEPINSKIENĖ, ALGIMANTAS BUČYS, 
ELENA ČERVINSKIENĖ, ANTANAS GAILIUS, 
ALEKSANDRAS KRASNOVAS, VYTAUTAS KUBILIUS, 
ELENA KUOSAITĖ, JONAS LANKUTIS, 
ALFONSAS MALDONIS, JUSTINAS MARCINKEVIČIUS, 
EUGENIJUS MATUZEVIČIUS, EDUARDAS MIEŽELAITIS, 
JUOZAS NEKROŠIUS, VYTAUTAS VISOCKAS, 
HENRIKAS ZABULIS 


* 


Dailininkas 
ARVYDAS KAŽDAILIS 


PASAULINĖS LITERATŪROS BIBLIOTEKA 


Francas Kafka 


PROCESAS 
PILIS 
NOVELĖS 


o 


VILNIUS 
1994 


UDK 830(436)-3 
Ka86 


"O Straipsnis, paaiškinimai, 
Jadvyga Bajarūnienė, 1994 
ISBN 5-415-00741-5 (€) Dailininkas Arvydas Každailis, 1994 


PROCESAS 
Ei 


Romanas 


Franz Kafka DER PROZESS 
Fischer Būcherei GmbH 
Frankfurt am Main und Hamburg, 1960 


Iš vokiečių kalbos vertė 
ANTANAS GAILIUS 


2-asis leidimas 
I-asis leidimas — 1981 m. 


(€) Vertimas į lietuvių kalbą, „Vagos“ 
leidykla, 1981 


PIRMAS SKYRIUS 


Areštas. Pokalbis su ponia Grubach. 
Paskui — panelė Biurstner 


Kažkas, matyt, apšmeižė Jozefą K., nes, nepadaręs nieko bloga, 
jis buvo vieną rytą areštuotas. Ponios Grubach, jo buto šeimininkės, 
virėja, kasdien apie aštuntą atnešdavusi jam pusryčius, šįsyk nepa- 
sirodė. Taip dar niekada nebuvo atsitikę. K. luktelėjo valandėlę, iš- 
vydo, nepakilęs iš lovos, priešais gyvenančią senutę, kuri neįprastai 
smalsiai stebėjo jį pro langą, o paskui, sykiu pajutęs kažkokį nesma- 
gumą ir alkį, paskambino. Į duris tučtuojau kažkas pasibeldė, ir į 
kambarį įėjo vyriškis, kurio K. ligi šiol niekada nebuvo matęs tuose 
namuose. Jis buvo lieknas, bet suręstas tvirtai, vilkėjo tartum gyte 
apgijusią juodą eilutę, kuri buvo panaši į kelioninį kostiumą su dau- 
gybe klosčių, kišenių, sagčių bei sagų ir sujuosta diržu ir todėl atro- 
dė labai praktiška, nors ir negalėjai suprasti, kam visos tos detalės 
reikalingos. 

— Kas tamsta per vienas? — paklausė K., skubiai sėsdamasis 
lovoje. 

Bet vyriškis nuleido klausimą negirdomis, lyg jo pasirodymas būtų 
paprasčiausias daiktas, ir tik pasiteiravo: 

— Tamsta skambinai? 

— Tegu Ana atneša man pusryčius,— tarė K., tylomis atidžiai 
stebėdamas nepažįstamąjį ir mėgindamas sumoti, kas gi tas žmogus 
galėtų būti. Tačiau šis nesidavė ilgai stebimas, nusigręžė į duris, tru- 
putėlį pravėrė jas ir pasakė kažkam, matyt, stovinčiam prie pat durų: 

— Jis prašo, kad Ana atneštų jam pusryčius. 

Gretimame kambaryje pasigirdo kikenimas, ir iš garso sunku buvo 
suprasti, ar ten juokiasi vienas žmogus, ar keli. Nors iš to kikenimo 
nepažįstamasis negalėjo sužinoti nieko, kas jam būtų buvę naujiena, 
jis vis dėlto kreipėsi į K., lyg perduodamas įsakymą: 

— Tai neįmanoma. 

— Še tau, — tarė K., iššoko iš lovos ir greitai apsimovė kelnes.— 
Pažiūrėsim, kas ten sėdi gretimame kambaryje ir kaip ponia Grubach 
paaiškins man tokį įsibrovimą. 

Tiesa, jis tuoj pat pagalvojo, kad nereikėjo šito sakyti balsiai, nes, 
ištaręs tuos Žodžius, lyg ir pripažino nepažįstamojo teisę jį prižiūrėti, 
tačiau dabar jam tai atrodė nesvarbu. Nepažįstamasis vis dėlto kaip 
tik taip suprato jo sakinį, nes paklausė: 

— (Gal geriau tamsta pasiliktum čia? 

— Nei čia pasiliksiu, nei apskritai su tamsta kalbėsiuos, kol pa- 
sakysi, kas tamsta per vienas. 

— Aš tamstai tik gero linkiu, — pasakė vyriškis, dabar jau pats 
atidarydamas duris. 

Gretimame kambaryje, į kurį K. įžengė lėčiau, negu norėjo, iš 
pirmo žvilgsnio viskas atrodė beveik taip pat kaip ir iš vakaro. Tai 
buvo ponios Grubach svetainė, ir gal tame kambary, prigrūstame 
baldų, užtiesalų, porceliano ir prikabinėtame fotografijų, šiandien 
buvo truputėlį erdviau negu paprastai, bet tai ne iš karto galėjai pa- 
stebėti, juoba kad didžiausia permaina buvo ta, jog jame prie atviro 
lango su knyga rankose sėdėjo kažkoks žmogus, kuris dabar pakėlė 
į K. akis. 

— Tamsta turėjai pasilikti savo kambaryje! Ar Francas tamstai 
nesakė? 

— Bet ko tamsta iš manęs nori? — paklausė K., perbėgdamas 
akimis nuo naujojo svečio prie to, kuris buvo pavadintas Francu ir 
dabar stovėjo tarpduryje, o paskui vėl pažvelgdamas į pirmąjį. 

Pro atvirą langą buvo matyti ta pati moteriškė, kuri, pagauta tikro 
senės smalsumo, dabar irgi perėjo prie kito lango pasižiūrėti, kas čia 
bus toliau. 

— Aš tuoj paklausiu ponią Grubach...— tarė K., pasimuistė, lyg 
mėgindamas ištrūkti iš tų nepažįstamųjų rankų, nors šie stovėjo to- 
lokai nuo jo, ir buvo beeinąs. 

— Ne,— pasakė vyriškis prie lango, numetė knygą ant stalelio 
ir atsistojo.— Tamstai nevalia išeiti, juk tamsta areštuotas. 

— Panašu, — atsakė K.— O už ką? — paklausė. 

— Mes negalim tamstai to pasakyti. Eik tamsta į savo kambarį 
ir lauk. Byla pradėta, ir viską sužinosi, kai ateis laikas. Aš ir taip nu- 
sižengiu savo pareigai, draugiškai su tamsta kalbėdamasis. Bet ti- 
kiuosi, kad niekas daugiau manęs negirdi kaip tik Francas, o Fran- 
cas pats nesilaiko instrukcijų, taip maloniai su tamsta elgdamasis. Jei- 

gu tamstai ir toliau taip seksis, kaip pasisekė su sargybiniais, tai gali 
būti visai ramus. 

K. norėjo atsisėsti, bet ūmai pastebėjo, kad visame kambaryje 
nėra jokio kito krėslo, tik fotelis prie lango. 

— Tamsta dar pamatysi, kad tai gryna teisybė,— pasakė Fran- 
cas ir kartu su savo draugu žengė prie K. 

Antrasis vyriškis buvo gerokai aukštesnis už K. ir visą laiką plekš- 
nojo jam per pečius. Abu vyrai apžiūrėjo K. naktinius marškinius ir 
pasakė, kad dabar jis turėsiąs apsivilkti daug prastesnius, tačiau šiuos 
marškinius ir visus kitus jo baltinius jie pasaugosią ir, jeigu jo byla 
baigsis laimingai, paskui jam grąžinsią. 

— Bus geriau, jei savo daiktus tamsta atiduosi mums, 0 ne į san- 
dėlį, — aiškino jie.— Sandėly tarnautojai dažnai pasisavina kaltina- 
mųjų daiktus, be to, praėjus tam tikram laikui, jie išparduodami, ne- 
žiūrint, ar byla jau pasibaigusi, ar dar ne. O kaip ilgai trunka tokie 
procesai, ypač pastaruoju metu! Aišku, galų gale sandėlis tamstai su- 
mokėtų už tuos daiktus, tačiau ši suma visų pirma savaime bus menka, 
nes parduodant jų kainą nulemia ne tai, kiek už juos pasiūloma, bet 
tai, kiek išeina kyšiams. Be to, iš patirties yra žinoma, kad gauti pi- 
nigai, metų metus keliaudami iš rankų į rankas, gerokai aptirpsta. 

K. beveik nesiklausė tų šnekų, jam nelabai rūpėjo teisė tvarkyti 
savo daiktus, kurią galbūt tebeturėjo; dabar jam daug svarbiau buvo 
išsiaiškinti savo padėtį; tačiau šitų žmonių akivaizdoje jis niekaip ne- 
galėjo susikaupti, antrojo sargybinio — juk tai galėjo būti tiktai sar- 
gybinis — visą laiką familiariai ir draugiškai baksnojamas pilvu; o 
pakėlęs akis K. išvysdavo prie to stambaus kūno visai nesiderinantį 
liesą, prakaulų veidą su didele ir kreiva nosimi ir pastebėdavo, kad 
vyriškis virš jo galvos rodo kažkokius ženklus savo draugui. Kas tie 
žmonės? Apie ką jie čia šneka? Kokioje žinyboje dirba? Juk K. gyve- 
na valstybėje, kurioje gerbiamos žmogaus teisės, aplink viešpatauja 
ramybė, visi įstatymai tebegalioja. Kas išdrįso jį užpulti jo paties na- 
muose? Jis visuomet buvo linkęs į viską žiūrėti lengvai, patikėti blo- 
giausiu dalyku tik tuomet, kai šis jau įvykdavo, nesirūpinti ateitimi, 
kad ir koks pavojus grėstų. Bet šį kartą K. atrodė, kad taip elgtis ne- 
gerai, nors viską galėjai palaikyti pokštu, šiurkščiu pokštu, kurį ne- 
žinia dėl ko, gal todėl, kad šiandien buvo jo trisdešimtasis gimtadie- 
nis, iškrėtė kolegos iš banko, aišku, tai buvo visai galimas daiktas, gal- 
būt reikėjo tiktai nusijuokti sargybiniams į akis, ir jie būtų taip pat 
pradėję juoktis, gal čia buvo pasiuntiniai, tiesiog iš gatvės paimti, juk 

jie visai panašūs į tokius; vis dėlto šįsyk, vos pirmą kartą išvydęs sargy- 
binį Francą, K. nusprendė nepaleisti iš rankų nė menkiausio pranašu- 
mo, kurį galbūt turėjo prieš tuos žmones. K. nutarė, kad bus menka bė- 
da, jei vėliau kolegos ims kalbėti, jog jis nesuprantąs juokų; užtat ge- 
rai prisiminė — nors nebuvo įpratęs mokytis iš patirties — kelis šiaip 
jau visai nereikšmingus atvejus, kai jis, ne taip, kaip jo draugai, sąmo- 
ningai, nė truputėlio nenujausdamas galimų padarinių, pasielgė ne- 
atsargiai ir paskui už tai buvo gyvenimo nubaustas. Tas neturėjo pa- 
sikartoti, bent jau šį kartą. Jeigu čia buvo komedija, tai K. nusprendė 
suvaidinti ją iki galo. 

Kol kas jis dar buvo laisvas. 

— Atleiskite, — tarė K. ir pro sargybinių tarpą skubiai nuėjo į 
savo kambarį. 

— Atrodo, kad jis visai sukalbamas Žmogus, — pasigirdo jam už 
nugaros. 

Savo kambary K. iš karto ėmė traukyti rašomojo stalo stalčius; 
viskas juose gulėjo kuo tvarkingiausiai, bet susijaudinęs jis niekaip 
negalėjo rasti asmens dokumentų, kurių kaip tik ieškojo. Pagaliau, 
radęs dviratininko pažymėjimą, jau buvo beeinąs su juo pas sargy- 
binius, bet paskui tas dokumentas pasirodė jam per menkas, ir jis ėmė 
ieškoti toliau, kol rado metrikus. Kai K. sugrįžo į gretimą kambarį, 
atsivėrė priešinės durys, ir buvo be;įžengianti vidun ponia Grubach. 
Jos figura šmėkštelėjo tarpdury tik vieną akimirką, nes, vos pastebė- 
jusi K., ponia Grubach aiškiai sumišo, atsiprašė, išnyko ir labai atsar- 
giai uždarė duris. 

— Prašom, prašom, — suspėjo pasakyti K. 

Jis taip ir liko stovėti kambario viduryje, laikydamas rankoje sa- 
vo dokumentus, vis dar žiūrėdamas į duris, kurios daugiau jau nebe- 
atsivėrė, ir krūptelėjo tik sušukus sargybiniams, kurie sėdėjo prie sta- 
liuko po atviru langu ir, kaip pastebėjo K., šveitė jo pusryčius. 

— Kodėl ji neįėjo? — paklausė K. 

— Jai negalima,— pasakė aukštasis sargybinis.— Juk tamsta 
areštuotas. 

— Kaip aš galiu būti areštuotas? Ir dar šitaip? 

— Ir vėl tamsta pradedi,— tarė sargybinis, mirkydamas sviestu 
apteptą duonos riekutę į indelį su medum.— Į tokius klausimus mes 
neatsakinėjam. 

— Turėsit atsakyti, — tarė K.— Štai mano asmens dokumentai! 
O dabar malonėkit parodyt savuosius, ir visų pirma — arešto orderį. 

— Viešpatie! — sušuko sargybinis. — Kodėl tamsta niekaip ne- 
gali susitaikyti su savo padėtim? Atrodo, lyg tyčia stengiesi be jokio 
reikalo erzinti mus, žmones, kurie šiuo metu, ko gero, yra tamstai ar- 
timesni už visus artimuosius! 

— Tikrai, tikrai, patikėk tamsta, — pridūrė Francas, nekelda- 
mas prie lūpų kavos puoduko, kurį laikė rankoje, ir žvelgdamas į K. 
ilgu, galbūt reikšmingu, bet nesuprantamu žvilgsniu. 

Pats to nenorėdamas, K. irgi tokiu pat žvilgsniu atsakė Francui, 
bet paskui pliaukštelėjo ranka per savo popierius ir pakartojo: 

— Štai mano asmens dokumentai! 

— O kas mums darbo tie dokumentai? — dabar jau sušuko aukš- 
tasis sargybinis. — Tamsta elgiesi pikčiau už mažą vaiką. Ko tamsta 
iš mūsų nori? Nejaugi tikiesi greičiau užbaigti savo didelį nelemtą 
procesą, diskutuodamas apie asmens dokumentus ir arešto orderį su 
mumis, paprastais sargybiniais? Mudu — smulkūs valdininkai, beveik 
visai nenusimanome apie asmens dokumentus ir su tamstos byla turi- 
me tik tiek bendra, kad saugome tamstą po dešimt valandų per dieną 
ir už tai gauname algą. Tai štai kas mes esame, tačiau įstengiame su- 
prasti, kad aukštieji organai, kuriems mes tarnaujame, prieš duodami 
įsakymą areštuoti žmogų, pirmiau gerai išsiaiškina arešto priežastį 
ir suimtojo asmenybę. Čia negali būti klaidos. Juk mūsų organas, kiek 
aš jį pažįstu, — tiesa, pažįstu tik žemiausius valdininkus, — neieško 
kaltės tarp gyventojų; kaltė, kaip parašyta įstatyme, pati jį pritrau- 
kia, ir tuomet jis turi siųsti mus, sargybinius. Toks yra įstatymas. Kokia 
čia gali būti klaida? 

— Aš nežinau tokio įstatymo, — tarė K. 

— Tai pats tamsta kaltas, — pasakė sargybinis. 

— Tas įstatymas turbūt egzistuoja tiktai jūsų galvose, — tarė K., 
bandydamas kaip nors įsiskverbti į sargybinių mintis, pakreipti jas 
savo naudai arba pats jomis persiimti. 

Tačiau sargybinis tiktai šaltai atrėžė: 

— Tamsta patirsi jį savo kailiu! 

O Francas įsiterpė: 

— Matai, Vilemai, jis prisipažįsta nežinąs įstatymo, bet vis tiek 
tvirtina esąs nekaltas. 

— "Tavo teisybė, bet jam nieko neišaiškinsi,— atsiliepė antrasis. 

K. nieko daugiau nebeatsakė; ar verta, galvojo jis, leistis dar la- 
biau suklaidinamam to, ką plepa šitie žemiausi valdininkai, kaip jie 
patys save vadina? Juk jie vis tiek kalba apie dalykus, kurių nė išmanyt 

neišmano. Ir tik iš kvailumo taip pasitiki savimi. Užteks man persi- 
mesti vienu kitu žodžiu su sau lygiu žmogum, ir viskas paaiškės daug 
greičiau nei po ilgiausių šnekų su šitais. K. perėjo kelis kartus per kam- 
barį, pamatė, kaip senoji moteriškė anapus gatvės atsitempė apsika- 
binusi prie lango dar labiau sukriošusį senį. Reikėjo kaip nors užbaig- 
ti šitą spektaklį. 

— Veskite mane pas savo viršininką, — tarė K. 

— Tik tada, kai jis pats to panorės, ne anksčiau, — atsakė Vilemu 
pavadintas sargybinis.— O dabar, — pridūrė, — patarčiau tamstai eit į 
savo kambarį, sėdėt ramiai ir laukt, kas bus nuspręsta su tamsta daryti. 
Pataria me neeikvoti Jėgų tuštiems samprotavimams, geriau susikaupk, 
nes iš tamstos bus daug pareikalauta. Tamsta elgeisi su mumis ne taip, 
kaip mes nusipelnėme savo palankumu, tamsta užmiršai, kad mes, kad 
ir kokie menki būtume, bent jau kol kas, palyginti su tamsta, esame 
laisvi žmonės. O tai nemažas pranašumas. Tačiau mes galime atnešti 
tamstai ko nors užkąsti iš kavinės anapus gatvės, jeigu turi pinigų. 

Nieko neatsakydamas į šį pasiūlymą, K. valandėlę stovėjo tylomis. 
Kas atsitiktų, jeigu jis imtų ir atidarytų duris į gretimą kambarį ar net 
prieškambarį? Gal tuodu nė neišdrįstų jo sulaikyti, gal tai ir būtų pati 
paprasčiausia išeitis — elgtis be jokios atodairos? Bet galimas daiktas, 
kad anuodu jį vis dėlto sučiuptų, ir tuomet, kartą jau parblokštas, jis 
netektų to pranašumo, kurį tam tikra prasme dar jautė prieš juos. To- 
dėl K. pasirinko patikimesnį variantą, nusprendė leisti viskam tekėti 
savo vaga ir nuėjo į savo kambarį. Nei jis, nei sargybiniai neištarė nė 
žodžio. 

K. nugriuvo į lovą ir pasiėmė nuo prausyklos gražų obuolį, kurį 
dar vakar vakare pasiliko pusryčiams. Dabar tai buvo visi jo pusry- 
čiai, ir, kaip jis įsitikino atsikandęs pirmą didelį kąsnį, daug geresni už 
pusryčius iš purvinos naktinės kavinės, kuriuos būtų galėjęs gauti per 
sargybinių malonę. Jis jautėsi gerai ir tvirtai; tiesa, šįryt nenuėjo į 
darbą banke, tačiau, turint galvoje palyginti aukštas jo pareigas, tai 
atleistina. Kažin, ar verta sakyti, kodėl iš tikrųjų pavėlavo? Jis nu- 
sprendė pasakyti. Jeigu juo nepatikėtų, — o tai šiuo atveju būtų visai 
suprantama, — jis galėtų pasikviesti liudininkais ponią Grubach ar- 
ba net ir tuos du senius iš anapus gatvės, kurie dabar tikriausiai vėl 
žygiavo prie kito lango. K. stebėjosi, — stebėjosi, bent jau svarstyda- 
mas sargybinių požiūriu, — kad jie vėl įvijo jį į kambarį ir paliko vi- 
sai vieną čionai, kur jis turėjo bent dešimtį galimybių nusižudyti. Tie- 
sa, sugrįžęs prie savo požiūrio, čia pat paklausė save, dėl ko turėtų žu- 

dytis. Nejau dėl to, kad tuodu sėdi gretimame kambaryje ir valgo jo 
pusryčius? Nusižudyti būtų taip beprasmiška, jog jis, net ir norėdamas, 
negalėtų taip padaryti — vien dėl to, kad toks žingsnis būtų bepras- 
miškas. Jeigu siauras sargybinių protas taip nekristų į akis, galėtum 
pamanyti, kad ir jie yra taip pat įsitikinę ir nemato jokio pavojaus pa- 
likti jį vieną. Jeigu jiems patinka, tegu sau dabar žiūri, kaip jis eina 
prie sieninės spintelės, kurioje laikė butelį geros degtinės, kaip išgeria 
vieną taurelę vietoj pusryčių, o antrą — dėl drąsos, nors toks atsar- 
gumas ir buvo reikalingas tik tuo neįtikėtinu atveju, jei drąsos galėtų 
prireikti. 

Staiga jį taip išgąsdino riktelėjimas iš gretimo kambario, kad jis 
net kaukštelėjo dantimis į taurelės kraštą. 

— Tamstą šaukia inspektorius! — pasigirdo balsas. 

K. išgąsdino tiktai pats riksmas, tas trumpas, kapotas kareiviškas 
riksmas, kurio jis visai nesitikėjo išgirsti iš sargybinio Franco. O pačiu 
įsakymu jis labai apsidžiaugė. 

— Pagaliau! — sušuko jis, uždarė spintelę ir tučtuojau nusku- 
bėjo į svetainę. 

Ten stovėjo abu sargybiniai ir, lyg tai būtų savaime suprantama, 
vėl parvijo K. atgal į jo kambarį. 

— Kas tamstai šovė į galvą? — ėmė šaukti jie.— Nejau vien- 
marškinis eisi pas inspektorių? Jis lieps ir tamstą, ir mudu išplakti. 

— Paleiskit mane, po velnių! — sušuko K., nuvarytas jau iki pat 
drabužių spintos.— Jeigu Žmogų užpuoli lovoje, nėra ko tikėtis, kad 
rasi jį su fraku. 

— Nieko nebus, — atsakė sargybiniai, kurie visuomet, kai tik K. 
imdavo šaukti, visiškai nusiramindavo, beveik nuliūsdavo, šitaip jį 
sutrikdydami ir iš dalies prablaivindami. 

— Juokingos ceremonijos! — suniurzgėjo jis, bet jau nusikabino 
nuo kėdės švarką ir palaikė jį truputį abiem rankom, lyg pavesdamas 
sargybiniams spręsti, ar bus geras. Tuodu papurtė galvas. 

— Reikia juodo švarko, — pasakė jie. 

K. numetė švarką ant grindų ir pasakė, pats nesuprasdamas, ką turi 
galvoje: 

— Juk tai dar ne teismo posėdis. 

Sargybiniai nusišypsojo, bet neatlyžo: 

— Reikia juodo švarko. 

— Gerai jau, gerai, kad tik greičiau, — tarė K., pats atidarė spintą, 
ilgai rausėsi tarp daugybės drabužių, išsirinko patį geriausią juodą 

kostiu mą, kuris jam taip gražiai gulėjo, jog mažne kėlė visų pažįstamų 
susižavėjimą, susirado naujus marškinius ir ėmė rūpestingai rengtis. 
Slapčiomis galvojo, kad vis dėlto pavyko paspartinti visą eigą, nes sar- 
gybiniai užmiršo nuvaryti jį į vonią. Jis dirsčiojo į juos būgštaudamas, 
kad jie dar gali prisiminti, bet sargybiniams tai, aišku, neatėjo nė į 
galvą, užtat Vilemas neužmiršo pasiųsti Franco pranešti inspektoriui, 
kad K. rengiasi. 

Baigus rengtis, Vilemas nuvedė jį per tuščią svetainę į kitą kam- 
barį, kurio suveriamos durys jau buvo plačiai atidarytos. K. gerai ži- 
nojo, kad šiame kambaryje neseniai apsigyveno kažkokia panelė Biur- 
stner, mašininkė, kuri labai anksti išeidavo į darbą, vėlai pareidavo 
namo ir su K. tik pasilabindavo, daugiau nieko. Dabar naktinis sta- 
lelis buvo atitrauktas nuo jos lovos ir paverstas tardytojo stalu, o už 
jo sėdėjo inspektorius. Jis buvo užsikėlęs koją ant kojos ir vieną ranką 
laikė užmetęs ant kėdės atlošo. 

Kambario kampe stovėjo trys jauni vyrai ir apžiūrinėjo panelės 
Biurstner fotografijas, prisegtas prie demblio ant sienos. Ant praviro 
lango rankenos kabojo balta palaidinukė. Kitoje gatvės pusėje lange 
vėl glūdojo abudu seniai, tik dabar jų kompanija dar padidėjo, nes už 
jų nugarų, gerokai aukštesnis už juos, maigydamas ir sukdamas pir- 
štais savo rusvą barzdelę, stovėjo kažkoks vyriškis atlapa krūtine. 

— Jozefas K.? — paklausė inspektorius, ko gero, vien tam, kad 
atkreiptų į save išsiblaškiusį K. žvilgsnį. 

K. linktelėjo. 

— Tamstą turbūt labai nustebino šio ryto įvykiai? — paklausė 
inspektorius, abiem rankom subraukdamas į krūvą kelis ant stalo gu- 
lėjusius daiktus — žvakę, degtukus, kažkokią knygą ir adatų pagal- 
vėlę, — lyg tų dalykų jam būtų reikėję apklausai. 

— Aišku,— atsakė K., pagautas smagaus jausmo, kad pagaliau 
stovi prieš protingą žmogų ir gali pasikalbėti su juo apie savo reika- 
14.— Aišku, aš buvau nustebintas, bet tik jau ne labai. 

— Ne labai? — paklausė inspektorius, statydamas žvakę į stalelio 
vidurį ir rikiuodamas aplink ją visus kitus daiktus. 

— Tamsta tikriausiai mane ne taip supratai, — skubiai ėmė aiš- 
kinti K.— Norėjau pasakyti...— jis nutilo ir apsidairė po kambarį, 
ieškodamas krėslo.— Ar galėčiau atsisėsti? — paklausė. 

— Tai nepriimta, — atsakė inspektorius. 

— Nvrėjau pasakyti, — kalbėjo nebeužsikirsdamas K.,— kad tai 
mane, žinoma, labai nustebino, tačiau, kai žmogus gyveni pasaulyje 

trisdešimt metų ir turi prasimušti vien savo jėgomis, kaip kad man bu- 
vo skirta, tai apsipranti su netikėtumais ir per daug nesidedi jų į šir- 
dį. Ypač tokio kaip šiandien. 

— O kodėl ypač tokio kaip šiandien? 

— Nesakau, kad visai tai laikau pokštų, — mano supratimu, pokš- 
tui to jau būtų per daug. Tokiame pokšte turėtų dalyvauti ir pensiono 
gyventojai, ir jūs visi, o tai jau viršija pokšto ribas. Taigi nesakau, kad 
tai pokštas. 

— Taip, teisybė,— tarė inspektorius, skaičiuodamas degtukus 
dėžutėje. 

— Tačiau, antra vertus, — kalbėjo toliau K., kreipdamasis į vi- 
sus esančius kambaryje: jam labai norėjosi patraukti dėmesį ir tų trijų, 
kurie žiūrinėjo fotografijas, — tačiau, antra vertus, ta istorija negali 
būti ir labai reikšminga. Sprendžiu iš to, kad esu apkaltintas, bet ne- 
jaučiu nė mažiausios kaltės, už kurią mane galėtų kas apkaltinti. Bet 
ir tai antraeilis dalykas, svarbiausia — kas mane apkaltino? Koks or- 
ganas veda procesą? Argi tamstos valdininkai? Nė vienas iš jūsų ne- 
turit uniformos, jeigu uniforma nelaikysim tamstos, — jis parodė į 
Francą, — drabužių, bet ir tai greičiau tik kelioninis kostiumas. Rei- 
kalauju atsakyti į šituos klausimus ir esu įsitikinęs, kad, viską išsiaiški- 
nę, mes kuo širdingiausiai atsisveikinsi m. 

Inspektorius nusviedė degtukų dėžutę ant stalo. 

— Tamsta labai klysti, — atsakė jis.— Ir šitie ponai, ir aš pats 
esame tiktai antraeilės figūros tamstos byloje ir beveik nieko apie ją 
nežinome. Nors ir nešiotume pačias tikriausias uniformas, nuo to tams- 
tos reikalai nė kiek nepablogėtų. Aš net negaliu pasakyti, kad esi ap- 
kaltintas, tikriau, nežinau, ar tamsta iš viso kuo nors kaltinamas. Tam- 
sta areštuotas, tas teisybė, bet daugiau aš nieko nežinau. Gal sargy- 
biniai tamstai dar ko nors priplepėjo, bet tai ir tėra plepalai. Tačiau 
nors ir neatsakau į tamstos klausimus, vis dėlto noriu patarti: mažiau 
galvok tamsta apie mus ir apie tai, kas tamstos laukia, geriau galvok 
apie save. Ir nekelk tokio triukšmo su savo nekaltumu, tai menkina 
šiaip jau neblogą įspūdį, kurį tamsta mums darai. Ir apskritai reikėtų 
mažiau šnekėti, beveik viską, ką tamsta dabar pasakei, buvo galima 
suprasti ir iš tamstos laikysenos, net jeigu būtum ištaręs tik porą žo- 
džių; beje, visa tai per daug naudos tamstai nedavė. 

K. įsmeigė į inspektorių akis. Gavo pamoką kaip mokinukas, ir 
dar, ko gero, iš jaunesnio žmogaus? Buvo išbartas už atvirumą? O apie 
tai, už ką Jis yra areštuotas ir kas paliepė areštuoti, taip nieko ir ne- 

sužinojo? K. susijaudino, ėmė vaikštinėti po kambarį iš vieno galo į 
kitą, niekas jam šito nedraudė; atsismaukė rankogalius, persibraukė 
ranka sau per krūtinę, pasiglostė plaukus, praėjo pro anuos tris ponus, 
sumurmėjo: „Juk tai beprasmiška“, — o šie atsigręžė ir pažvelgė į jį 
draugiškai, tačiau rimtai, — pagaliau vėl sustojo prie inspektoriaus 
stalo. 

— Prokuroras Hastereris — geras mano bičiulis, — tarė jis.— 
Ar galėčiau jam paskambinti? 

— Žinoma,— atsakė inspektorius.— Tiktai nesuprantu, kokią 
tai galėtų turėti prasmę. Nebent tamsta norėtum pasikalbėti su juo 
kokiu -asmeniniu reikalu. 

— Kokią prasmę? — sušuko K., labiau apstulbęs nei supykęs. — 
Kas gi tamsta toks? Ieškai prasmės, o pats darai tokius beprasmiškus 
dalykus, kad baisu žiūrėti! Stačiai akmuo gali pravirkti! Pirmiausia ši- 
tie ponai užpuolė mane, o dabar štai sėdi ar stovi sau aplinkui ir šok- 
dina prieš tamstą. Ir dar klausi, kokia prasmė skambinti prokurorui, 
kai aš, pasak tamstos, esu areštuotas. Gerai, neskambinsiu. 

— Na jau, na,— pasakė inspektorius, mosteldamas ranka link 
prieškambario, kuriame buvo telefonas.— Prašom skambinti. 

— Ne, dabar nebenoriu, — tarė K. ir nuėjo prie lango. 

Antroje gatvės pusėje visa kompanija žiūrėjo kaip žiūrėjusi pro 
langą, bet atrodė, kad jie truputėlį sunerimo, kai K. priėjo artyn. Se- 
nukai jau buvo bekylą nuo palangės, bet vyriškis, stovintis jiems už 
nugarų, juos nuramino. 

— Irgi mat atsirado žiūrovai, — garsiai sušuko K. inspektoriui, 
rodydamas pirštu pro langą.— Dinkit iš ten, — suriko jis per gatvę. 

Visi trys tuoj atsitraukė pore žingsnių, abu senukai net užlindo už 
vyriškio, kuris uždengė juos savo plačiu stuomeniu ir, sprendžiant 
iš jo lūpų judesių, kažką jiems pasakė, nors iš taip toli žodžių nebuvo 
galima suprasti. Bet visiškai žiūrovai nepranyko, atrodė, lyg jie lauktų 
progos vėl nepastebimai prisiartinti. 

— Kokie įkyrūs, įžūlūs žmonės! — pasakė K., atsigręždamas į 
kambarį. 

Pašnairavęs į inspektorių, K. nusprendė, kad šis, ko gero, jam pri- 
taria. Bet galėjo būti ir taip, kad inspektorius visai nesiklausė, nes 
laikė prispaudęs ranką prie stalo ir sakytum tyrinėjo savo pirštų il- 
gį. Abu sargybiniai sėdėjo ant siuvinėtu užtiesalu apdengto lagamino 
ir trynėsi rankomis kelius. Trys vyrai, įsisprendę į šonus, be tikslo dai- 
rėsi aplinkui. Buvo tylu lyg kokioje visų užmirštoje kontoroje. 

— Taigi, gerbiamieji ponai, — sušuko K., ir valandėlę jam atrodė, 
kad visi jie sėdi jam ant pečių, — sprendžiant iš tamstų povyzų, mano 
byla atrodo lyg ir baigta. Manau, kad bus geriausia, jei mes nesigin- 
čysime, ar tamstų elgesys pateisinamas, ar nepateisinamas, ir taikiai už- 
baigsime visą istoriją rankų paspaudimu. Jeigu tamstos irgi esate tos 
pačios nuomonės, tada — prašom... 

Jis žengė prie inspektoriaus stalelio ir ištiesė ranką. 

Inspektorius pakėlė akis, pakramtė lūpą ir pažvelgė į ištiestą ranką; 
K. vis dar tikėjosi, kad jis paduos savąją. Tačiau šis atsistojo, pasiėmė 
kietą apskritą skrybėlę, gulėjusią ant panelės Biurstner lovos, ir at- 
sargiai užsidėjo abiem rankom ant galvos, lyg ta skrybėlė būtų visai 
nauja ir jis ją pirmą sykį mMatuotųsi. 

— Kaip paprastai tamstai viskas atrodo! — tarė jis K.— Tams- 
tos nuomone, mums reikėtų taikiai užbaigti visą tą istoriją? Ne, ne, 
tai tikrai neįmanoma. Tačiau, antra vertus, visai nenoriu pasakyti, 
kad tamstai reikėtų nusiminti. O kam? Juk tamsta tiktai areštuotas, 
nieko daugiau. Aš turėjau tamstai tai pranešti, pranešiau ir pamačiau, 
kaip tamsta į tai reagavai. Tuo šiandien ir užbaigsim, galim atsisvei- 
kinti, tiesa, tik laikinai. Tamsta dabar turbūt nori eit į banką? 

— Į banką? — paklausė K.— O aš maniau, kad esu areštuotas. 

K. paklausė truputį įžūliai, mat nors inspektorius ir nepaspau- 
dė rankos, jis jautėsi vis labiau nepriklausomas nuo tų žmonių, ypač 
po to, kai inspektorius atsistojo. K. žaidė su jais. Ketino net vytis juos 
iki pat vartų ir siūlytis, kad jį areštuotų, jeigu jie pamėgintų išeiti. To- 
dėl pakartojo: 

— Kaipgi galiu eit į banką, jei esu areštuotas? 

— Ak, šit kas, — pasakė inspektorius, jau stovėdamas prie durų.— 
Tamsta manęs nesupratai. Aišku, tamsta areštuotas, bet tai neturi truk- 
dyti tamstai dirbti savo darbą. Tas neturi keisti nė tamstos įprasto gy- 
venimo būdo. 

— Jei taip, tai areštas ne toks jau baisus, — tarė K., prieidamas 
prie pat inspektoriaus. 

— Kitaip aš niekad ir nemaniau, — atsakė šis. 

— Bet tuomet, ko gero, nebuvo didelio reikalo nė pranešti man 
apie areštą, — pasakė K., žengdamas dar arčiau. 

Kiti irgi priėjo artyn. Visi dabar buvo susirinkę į vieną daiktą prie 
pat durų. 

— Tai buvo mano pareiga, — tarė inspektorius. 

— Kvaila pareiga, — neatlyžo K. 

— Galbūt, — pasakė inspektorius, — bet negaiškime laiko tokioms 
kalboms. Maniau, kad tamsta nori eit į banką. O kadangi tamsta kimbi 
prie kiekvieno žodžio, tai noriu pridurti: aš neverčiu tamstos eit į ban- 
ką, tik maniau, kad tamsta to nori. Kad tamstai būtų lengviau tai pa- 
daryti ir kad tamstos atėjimas į banką kuo mažiau kristų kitiems į akis, 
pakviečiau čionai palydėti tamstos šituos tris ponus, tamstos kolegas. 

— Ką7 — sušuko K., su nuostaba pažvelgdamas į tą trejetą. 

Šitie pilki, anemiški jaunuoliai, įstrigę jam į atmintį tik kaip grupė 
prie fotografijų, tikrai buvo tarnautojai iš jo banko, ne, ne kolegos, — 
šitaip juos pavadinti buvo per daug drąsu, ir tai rodė, kad inspektorius 
ne toks jau visažinis, — tačiau jie tikrai buvo žemesnieji banko tar- 
nautojai. Ir kaip K. jų iki šiol nepastebėjo? Kaip smarkiai turėjo pri- 
rakinti jo dėmesį inspektorius ir sargybiniai, jei jis nepažino šito tre- 
jeto? Nepaslankaus, amžinai mosikuojančio rankomis Rabenšteine- 
rio, šviesiaplaukio Kulicho su giliai įdubusiomis akimis ir Kaminerio 
su jo nepakenčiama šypsena, atsirandančia dėl chroniško raumenų 
spazmo. 

— Labas rytas, — pasakė K. po valandėlės ir padavė ranką tiems 
trims ponams, kurie, mandagiai nusilenkę, ją paspaudė.— Visai ne- 
pažinau jūsų. Na ką gi, eisim į darbą, ar ne? 

Banko tarnautojai suskato juoktis ir uoliai linkčioti, lyg visą lai- 
ką tik to ir būtų laukę, o kai K. pasigedo savo skrybėlės, kuri liko gu- 
lėti jo kambaryje, visi trys paskui kits kitą nubėgo jos atnešti, ir tai, 
aišku, rodė, kad jie šiek tiek sumišę. K. stovėjo tylėdamas ir žiūrėjo 
jiems įkandin pro dvejas atviras duris, paskutinis, žinoma, bėgo abe- 
jingasis Rabenšteineris, kuris tik iš padorumo pasileido elegantiška 
ristele. Kamineris padavė jam skrybėlę, ir K., kaip jau, beje, ne kartą 
anksčiau banke, turėjo priminti pats sau, kad Kamineris šypsosi ne- 
sąmoningai, kad jis apskritai negali sąmoningai nusišypsoti. Paskui 
prieškambaryje duris visai kompanijai atvėrė ponia Grubach, kuri 
anaiptol neatrodė labai susikrimtusi, ir K., kaip kad dažnai darydavo, 
vėl pažvelgė į jos prikyštės juostelę, kuri buvo nepaprastai giliai įsirė- 
žusi į galingą jos kūną. Gatvėje K. išsitraukė laikrodį ir, nenorėdamas 
be reikalo gaišti laiko, nes ir taip vėlavo jau visą pusvalandį, nusprendė 
nusisamdyti automobilį. Kamineris nubėgo už kampo paieškoti ma- 
šinos, o kiti du aiškiai stengėsi išblaškyti K.; staiga Kulichas parodė į 
vartus kitoje gatvės pusėje, kuriuose kaip tik išniro aukštas vyras su 
šviesia barzdele ir, iš pradžių truputėlį sumišęs, kad taip pasirodė visu 
ūgiu, pasitraukė prie sienos ir atsirėmė į ją. Senukai, matyt, dar lipo 

laiptais žemyn. K. supyko ant Kulicho, kam tas atkreipė dėmesį į vy- 
riškį, kurį jis pats jau anksčiau pastebėjo ir kurį net tikėjosi išvysti. 

— Nežiūrėkit tenai! — šūktelėjo jis, pats nejausdamas, kaip ne- 
vykusiai nuskambėjo tokie Žodžiai, pasakyti suaugusiems žmonėms. 

Bet jam neprireikė nieko aiškinti, nes kaip tik tuo metu privažia- 
vo automobilis, visi susėdo, ir mašina pajudėjo iš vietos. Staiga K. pri- 
siminė, kad jis visai nepastebėjo, kada išėjo inspektorius su sargybi- 
niais, iš pradžių inspektorius užgožė jam tris banko tarnautojus, o pas- 
kui tarnautojai užgožė inspektorių. Didelio proto blaivumo tai nero- 
dė, ir K. pasiryžo ateityje labiau kontroliuoti save šiuo alžvilgiu. Vis 
dėlto nejučiomis dar kartą pasisuko atgal ir persisvėrė per automobilio 
galą, tikėdamasis kur nors pamatyti inspektorių ir sargybinius. Ta- 
čiau tuoj pat vėl atsigręžė ir patogiai atsilošė mašinos kamputyje, nė 
nepabandęs ieškoti jų akimis. Nors iš pažiūros taip ir neatrodė, bet 
kaip tik dabar jam norėjosi išgirsti kokį paguodos žodį, tačiau ponai 
regėjosi pavargę, Rabenšteineris dairėsi pro dešinį langą, o Kuli- 
chas — pro kairįjį, ir tik Kamineris buvo atsukęs į K. savo šypseną, iš 
kurios pasišaipyti, deja, neleido žmoniškumas. 


Tą pavasarį K. beveik visus vakarus praleisdavo vienodai: po dar- 
bo, jeigu dar būdavo laiko, — dažniausiai sėdėdavo banke iki devy- 
nių, — eidavo vienas arba su bendradarbiais truputėlį pasivaikščioti, 
o paskui užsukdavo į aludę, kur paprastai prasėdėdavo iki vienuolikos 
su senyvais ponais prie jų nuolatinio stalelio. Tiesa, pasitaikydavo ir 
išimčių 1š šitos tvarkos, pavyzdžiui, kai banko direktorius, didžiai ver- 
tinęs K. darbštumą ir ištikimybę, pakviesdavo jį pasivažinėti automo- 
biliu arba pavakarieniauti savo viloje. Be to, kartą per savaitę K. ap- 
lankydavo vieną merginą, vardu Elzą, kuri kiaurą naktį iki pat ryto 
dirbo kelnere vyno restoranėlyje, o dieną priiminėdavo svečius tik 
gulėdama lovoje. 

Tačiau tą vakarą — diena per skubius darbus ir daugybę garbin- 
gų Ir draugiškų sveikinimų gimimo dienos proga prabėgo greitai — 
K. nusprendė iš karto eiti namo. Per visas pertraukėlės tarp reikalų 
Jis vien apie tai tegalvojo; nors ir pats gerai nežinojo, ką turi omenyje, 
jam atrodė, kad rytmečio įvykiai baisiai sujaukė visą ponios Grubach 
butą ir kad tiktai jis gali grąžinti tvarką. O kai tik tvarka bus alslaty- 
ta, išnyks visi tų įvykių pėdsakai ir viskas vėl tekės sena vaga. Dėl tų 
trijų banko tarnautojų nebuvo ko labai būgštauti, jie ištirpo gausioje 
kitų valdininkų masėje, ir neatrodė, kad būtų kaip nors pasikeitę. K. 

kelis kartus kvietėsi juos ir po vieną, ir visus kartu į savo kabinetą, 
turėdamas vieną vienintelį tikslą — pasižiūrėti, kaip jie elgiasi; ir 
kiekvieną kartą išleisdavo juos visai ramia širdimi. 

Kai K. pusę dešimtos pasiekė savo namus, tarpuvartėj susitiko jau- 
ną vyruką, kuris stovėjo plačiai išsižergęs ir rūkė pypkę. 

— Kasesi tamsta? — iš karto paklausė K. ir pasilenkė prie pat vy- 
ruko veido, nes vartų prieblandoje buvo sunku ką įžiūrėti. 

— Aš esu kiemsargio sūnus, maloningasis pone, — atsakė vyrukas, 
išsiimdamas iš dantų pypkę ir pasitraukdamas į šoną. 

— Kiemsargio sūnus? — paklausė K. ir nekantriai ėmė bilsnoti 
lazda į grindis. 

— Ar maloningasis ponas ko nors pageidauja? Gal pašaukti tėvą? 

— Ne, ne, nereikia, — atsakė K., ir jo balse nuskambėjo atlaidi 
gaida, lyg vaikinas būtų ką nors iškrėtęs, o jis jam atleidęs. — Tiek to, — 
pasakė jis ir nužingsniavo tolyn, tačiau, prieš lipdamas laiptais, dar 
kartą atsigręžė. 

Jis galėjo eiti tiesiai į savo kambarį, tačiau norėjo pasišnekėti su 
ponia Grubach, tad pirmiausia pasibeldė į jos duris. Ji sėdėjo ir adė 
kojines prie stalo, ant kurio gulėjo dar visa krūva senų kojinių. K. iš- 
siblaškęs atsiprašė, kad taip vėlai užėjęs, bet ponia Grubach buvo la- 
bai maloni ir nenorėjo girdėti jokių atsiprašinėjimų, girdi, jis bet kada 
galįs į ją kreiptis, juk puikiai žinąs, kad esąs geriausias ir mieliausias 
j0s nuomininkas. K. apsidairė po kambarį: viskas vėlei buvo kaip ir 
anksčiau, net pusryčių padėklas, rytą stovėjęs ant stalelio po langu, 
dabar jau buvo išneštas. Moterų rankos patyliukais daug nuveikia, 
pagalvojo K.; jis būtų greičiau čia pat sudaužęs visus indus, bet tik- 
rai nebūtų pajėgęs jų išnešti. K. pažvelgė į ponią Grubach su dėkin- 
gumu. 

— Tamsta vis dar dirbi? Juk jau vėlu! — tarė jis. 

Juodu abu dabar sėdėjo prie stalo, ir K. retkarčiais panerdavo 
rankas į kojinių krūvą. 

— Turiu labai daug darbo, — atsiliepė ponia Grubach.— Mano 
diena priklauso nuomininkams. O jeigu nori susitvarkyti savo daik- 
tus, tai turi triūsti vakarais. 

— O šiandien aš tamstai, ko gero, pridariau dar ir papildomų 
rūpesčių? 

— Kaipgi? — paklausė ji pažvalėjusi ir pasidėjo kojinę ant kelių. 

— Turiu galvoje tuos žmones, kurie buvo čia šįryt. 

— Ak, štai kas! — pasakė ji vėl tuo pačiu ramiu balsu.— Dėl to 
aš neturėjau daug rūpesčių. 

K. tylomis žiūrėjo, kaip ji vėl ėmė adyti kojinę. Atrodo, ji stebisi, 
kad aš apie tai kalbu, mąstė jis, atrodo, kad jai nepatinka, jog aš apie 
tai prašnekau. Juo svarbiau man su ja išsikalbėti. Apie tai galima pa- 
sitarti tiktai su sena moterimi. 

— Na, rūpesčių tai jau tikrai pridarė, — pasakė jis po valan- 
dėlės, — bet tai daugiau nepasikartos. 

— Ne, tai negali pasikartoti, — tarė ji linkteldama ir beveik grau- 
džiai nusišypsojo jam. 

— Tamsta rimtai taip manai? — paklausė K. 

— "Taip,— atsakė ji tyliai. — Tačiau visų pirma tamstai nereikia 
šitos istorijos labai dėtis' į širdį. Ko tik neatsitinka pasaulyje! Kadangi 
tamsta taip atvirai su manim kalbies, ponas K., tai galiu prisipažinti, 
kad truputėlį klausiausi už durų ir kad abudu sargybiniai man taip pat 
šį tą papasakojo. Juk čia tamstos laimės klausimas, o ji man tikrai la- 
bai rūpi, gal net labiau, nei priderėtų, juk aš tiktai tamstos šeimininkė. 
Žodžiu, šį tą išgirdau, bet nepasakyčiau, kad tai būtų buvę labai jau 
baisu. Ne. Tiesa, tamsta esi areštuotas, tačiau ne taip, kaip areštuo- 
jamas koks vagis. Jeigu Žmogų areštuoja kaip vagį, tada jau blogai, 
bet šitoks areštas... Man tai atrodo kažkaip moksliška, atleisk tamsta, 
jei kalbu nesąmones, man tai atrodo kažkaip moksliška, ko aš, tiesa, 
nesuprantu, bet ko nė nereikia suprasti. 

— Tai, ką tamsta pasakei, ponia Grubach, visai ne nesąmonės, 
aš ir pats bent iš dalies esu tos pačios nuomonės, tik vertinu viską dar 
griežčiau negu tamsta ir todėl manau, kad čia ne kažkas labai moks- 
liška, o tiesiog gyvas niekas. Mane netikėtai užklupo — štai ir viskas. 
Jeigu aš, šįryt pabudęs, nebūčiau sutrikęs dėl to, kad Ana neatėjo, 
jeigu iš karto būčiau atsikėlęs ir atėjęs pas tamstą, nekreipdamas dė- 
mesio į nieką, kad ir kas būtų pasimaišęs man po kojom, jeigu tą vieną 
kartą būčiau padaręs išimtį ir, tarkim, papusryčiavęs virtuvėje, Jeigu 
būčiau paprašęs tamstą atnešti drabužius iš mano kambario, žodžiu, 
jeigu būčiau elgęsis protingai, tai nieko ir nebūtų atsitikę, visa ta is- 
torija būtų buvusi iš pat pradžių užgniaužta. Bet žmogus dažnai būni 
visai nepasiruošęs. Banke, pavyzdžiui, esu viskam pasiruošęs, ten su 
manim tokia istorija niekada nebūtų įvykusi, ten aš turiu kurjerį, mies- 
to ir vidaus telefonai stovi ant mano stalo, visą laiką pas mane užeidi- 
nėja Žmonės, klientai ir tarnautojai, be to — ir visų pirma — ten aš 
esu paskendęs darbuose ir todėl susikoncentravęs, ten man būtų buvę 

net malonu susidurti su tokia situacija. Na, bet dabar jau viskas praėjo, 
tiesą sakant, nė nesiruošiau daugiau apie tai kalbėti, tik norėjau iš- 
girsti tamstos nuomonę, protingos moters nuomonę, ir labai džiau- 
giuosi, kad mes abu sutariame. O dabar — duokit ranką, tokį sutarimą 
reikia sutvirtinti rankų paspaudimu. 

Ar paduos ji man ranką? Inspektorius tai nepadavė, pagalvojo K. 
ir pažvelgė į moterį kitaip nei anksčiau, tiriama akimi. Ponia Gru- 
bach pakilo, nes ir jis buvo atsistojęs, ji truputėlį sumišo, nes ne viskas, 
ką K. kalbėjo, jai buvo suprantama. Per tą sumišimą ji pasakė tai, ko 
visai nesiruošė sakyti ir kas buvo visai ne vietoje. 

— Vis tiek nesidėk tamsta visko taip į širdį, — tarė ji su ašaromis 
balse ir, aišku, užmiršo paduoti ranką. 

— Aš ir pats nežinojau, kad taip viską deduos į širdį — atsakė K., 
staiga pasijusdamas labai pavargęs ir suprasdamas, kad šitos moters 
pritarimas neturi jam jokios vertės. 

Prie durų dar paklausė: 

— Ar panelė Biurstner namie? 

— Ne,— atsakė ponia Grubach ir, duodama šią sausą informa- 
ciją, kad ir pavėluotai, supratingai nusišypsojo.— Ji teatre. Ar tamsta 
ko nors norėjai iš panelės? Gal jai ką perduoti? 

— Ne, nieko, tik norėjau su ja truputį pasišnekėti. 

— Deja, nežinau, kada ji pareis. Iš teatro ji dažniausiai vėlai 
grįžta. 

— Tai visai nesvarbu, — tarė K. ir, nuleidęs galvą, pasisuko link 
durų.— Tik norėjau atsiprašyti, kad šįryt buvau įsiveržęs į jos kam- 
barį. 

— Šito visai nereikia, ponas K., tamsta per daug atidus, juk pa- 
nelė nieko nežino, nuo ankstyvo ryto jos nebuvo namie, o kambarys jau 
sutvarkytas, pažiūrėk pats, tamsta. 

Ir ji atidarė panelės Biurstner kambario duris. 

— Ačiū, ačiū, aš ir taip tikiu, — pasakė K., bet vis dėlto priėjo prie 
atvirų durų. 

Mėnesiena tyliai liejosi į tamsų kambarį. Kiek galėjai įžiūrėti, vi- 
si daiktai tikrai buvo savo vietoje, net palaidinukė nebekabojo ant 
lango rankenos. Pagalvės ant lovos atrodė nepaprastai didelės, kai ku- 
rias iš jų švietė mėnesiena. 

— Panelė dažnai grįžta namo vėlai, — tarė K. ir taip pažvelgė į 
ponią Grubach, lyg ši būtų už tai atsakinga. 

— Tokie jau tie jauni žmonės! — atlaidžiai atsakė ponia Gru- 
bach. 

— Žinoma, žinoma, — tarė K.— Bet ji gali nuvažiuoti per daug 
toli. | 

— Tikrai, — sutiko ponia Grubach.— Kaip teisingai tamsta apie 
viską sprendi, ponas K. Gal net ir šiuo atveju. Aišku, visai nenoriu ap- 
kalbėti panelės Biurstner, ji gera ir miela mergaitė, maloni, tvarkinga, 
punktuali, darbšti. Aš labai vertinu šias jos savybes, bet ji tikrai galėtų 
būti išdidesnė, santūresnė. Šį mėnesį jau du kartus mačiau ją nuoša- 
liose gatvelėse — ir vis su kitu vyriškiu. Man labai nesmagu, dievaži, 
pasakoju tai tik tamstai, ponas K., tačiau, matyt, vis tiek turėsiu pasi- 
kalbėti apie tai ir su pačia panele. Tarp kitko, ne vien tai kelia man 
įtarimą. 

— Tamsta baisiai klysti! — sušuko K. įtūžęs ir beveik negalėda- 
mas to paslėpti.— Beje, tamsta visai neteisingai supratai mano pastabą 
apie panelę, šito aš neturėjau galvoje. Nuoširdžiai įspėju tamstą, kad 
nieko nesakytumei panelei. Tamsta labai klysti, aš gerai ją pažįstu, 
ir viskas, ką tamsta čia apie panelę Biurstner kalbėjai, yra netiesa. Be- 
je, gal aš per toli važiuoju, kam čia man kištis, sakyk jai tamsta, ką tik 
nori. Labos nakties. 

— Ponas K.,— pasakė ponia Grubach maldaujamu balsu ir nu- 
sivijo K. iki pat jo kambario durų, kurias šis jau buvo pravėręs, — 
juk aš kol kas dar nė neketinau kalbėtis su panele, žinoma, pirmiausia 
ją dar kurį laiką stebėsiu, tiktai tamstai papasakojau, ką žinojau. Galų 
gale juk kiekvienam nuomininkui turi rūpėti, kad pensiono garbė 
būtų nesutepta, o aš tik šito ir siekiu. 

— Nesutepta garbė! — dar sušuko K. pro durų plyšį. — Jeigu 
tamsta nori išsaugoti nesuteptą pensiono garbę, tai pirmiausia liepk 
man išsikraustyti.— Ir užtrenkė duris, nekreipdamas dėmesio į tylų 
beldimą. 

Kadangi visai nenorėjo miego, tai nusprendė dar nesigulti ir šia 
proga išsiaiškinti, kada pareis panelė Biurstner. Gal jam net pasiseks 
šnektelti su ja, nors metas jau ir labai vėlus. Parimęs ant palangės 
ir užmerkęs pavargusias akis, valandėlę jis net manė nubausti ponią 
Grubach ir prikalbėti panelę Biurstner kartu su juo išsikelti iš pen- 
siono. Bet tuoj pat suprato, kad viską baisiai perdeda, ir net ėmė įta- 
rinėti pats save, jog stačiai ieško preteksto pakeisti butą po šio ryto 
įvykių. Negalėjo būti beprasmiškesnio, o svarbiausia, tuštesnio ir nie- 
kingesnio daikto. 

Kai jam atsibodo žiūrėti į tuščią gatvę, jis atsigulė ant kanapos, 
pirma pravėręs duris į prieškambarį, kad galėtų neatsikeldamas ma- 
tyti kiekvieną, kas tik įeis į butą. Iki kokios vienuoliktos ramiai gu- 
lėjo ant kanapos ir rūkė cigarą. Bet ilgiau negalėjo ištverti ir išėjo į 
prieškambarį, lyg taip galėtų pagreitinti panelės Biurstner sugrįžimą. 
Ji visai jam nerūpėjo, jis negalėjo net aiškiai prisiminti, kaip ji atro- 
do, tačiau dabar norėjo pasikalbėti su ja ir širdo, kad ji, vėlai sugrįž- 
dama, net ir dienos pabaigą daro neramią ir netvarkingą. Ji taip pat 
juk kalta, kad šįvakar jis liko be vakarienės ir neaplankė Elzos, nors 
buvo ketinęs pas ją užsukti. Tiesa, ir už vieną, ir už kitą dalyką jis dar 
galėjo atsigriebti, galėjo nueiti į restoranėlį, kuriame dirbo Elza. K. 
pasiryžo taip padaryti vėliau, kai pasikalbės su panele Biurstner. 

Buvo jau po pusės dvyliktos, kai laiptuose pasigirdo kažkieno 
žingsniai. K., kuris, paskendęs savo mintyse, garsiai vaikščiojo po 
prieškambarį, lyg tai būtų jo paties kambarys, pasislėpė už savo durų. 
Parėjo panelė Biurstner. Virpėdama nuo šalčio, ji užrakino duris, ir 
stipriau susisiautė šilkinį šaliką ant siaurų pečių. Dar akimirka, ir ji 
nueis į savo kambarį, į kurį K., žinoma, negalės įsiveržti vidurnaktį; 
vadinasi, reikėjo užkalbinti ją dabar, tačiau K., deja, buvo užmiršęs 
uždegti šviesą savo kambaryje, tad jo pasirodymas tamsiame tarpduryje 
būtų buvęs panašus į užpuolimą. Šiaip ar taip, jis būtų labai nugąsdinęs 
panelę. Pasimetęs, bet nebegalėdamas ilgiau delsti, K. sušnibždėjo pro 
durų plyšį: 

— Panele Biurstner! 

Šnibždesys buvo panašesnis į prašymą negu į šūksnį. 

— Kas čia? — paklausė panelė Biurstner ir nustebusi apsidairė. 

— Čia aš, — pasakė K., išeidamas į šviesą. 

— Ak, tai tamsta, ponas K.! — šypsodamasi tarė panelė Biurst- 
ner.— Labas vakaras. — Ir padavė jam ranką. 

— Norėčiau truputėlį pasišnekėti su tamsta, ar nebūtų galima 
dabar? 

— Dabar? — paklausė panelė Biurstner.— Būtinai dabar? Keis- 
toka, ar ne? 

— Aš laukiu tamstos nuo devintos valandos. 

— Aš buvau teatre. Juk ničnieko apie tamstą nežinojau. 

— Reikalas su tamsta pasikalbėii atsirado tik šiandien. 

— Šit kaip? Na, iš principo aš neturiu nieko prieš, tik esu mirti- 
nai pavargusi. Užeik, tamsta, valandėlę į mano kambarį. Čia mes jo- 
kiu būdu negalime kalbėtis, nes tuoj visus prižadintume, o man tai būtų 

labai nemalonu — ne tiek dėl kitų, kiek dėl mūsų pačių. Luktelėk, 
tamsta, kol uždegsiu šviesą kambaryje, o paskui užgesink čionai. 

K. padarė kaip lieptas, o paskui vis dėlto palaukė, kol panelė Biurst- 
ner dar sykį pašnibždomis pakvietė jį užeiti į kambarį. 

— Prašom sėstis, — tarė ji, mosteldama ranka sofos link, o pati, 
nors ir sakėsi labai pavargusi, pasiliko stovėti atsirėmusi į lovos galą; 
net nenusiėmė mažutės, bet daugybe gėlių papuoštos skrybėlaitės. — 
Taigi, ką tamsta norėjai man pasakyti? Man tikrai įdomu.— Ir su- 
kryžiavo kojas, 

— (Galbūt tamsta pasakysi,— prabilo K.,— jog reikalas ne toks 
jau skubus, kad būtinai reikėtų jį šiandien apšnekėti, bet... 

— Aš niekada nesiklausau įžangų,— įsiterpė panelė Biurstner. 

— Tai palengvina mano užduotį, — pasakė K.— Šįryt tamstos 
kambary, iš dalies dėl mano kaltės, buvo padaryta truputis netvarkos, 
ją padarė svetimi žmonės — prieš mano valią, ir vis dėlto, kaip sa- 
kiau, dėl mano kaltės; už tai ir norėjau tamstą atsiprašyti. 

— Mano kambary? — paklausė panelė Biurstner ir, užuot apsi- 
dairiusi aplinkui, tiriamai pažvelgė į K. 

— Taigi,— tarė K., ir čia juodu pirmą kartą pažvelgė kits kitam 
į akis.— Kodėl ir kaip viskas nutiko, kalbėti neverta. 

— Bet juk tai ir yra visų įdomiausia! — pasakė panelė Biurstner. 

— Ne,— atsiliepė K. 

— Ką gi,— tarė ji, — nesiskverbsiu į tamstos paslaptis. Jeigu 
tamsta tvirtini, kad tai neįdomu, tai ir aš nesiginčysiu. Mielai atleidžiu 
tamstai, juo labiau kad nematau jokių netvarkos pėdsakų. 

Įsirėmusi delnais į šlaunis, panelė Biurstner apėjo kambarį ir su- 
stojo prie demblio su nuotraukomis. 

— Tik pažiūrėk tamsta! — sušuko ji.— Mano fotografijos tikrai 
sujauktos. Kaip negražu! Vadinasi, kažkas neprašytas buvo įsibrovęs į 
mano kambarį! 

K. linktelėjo, širdyje keikdamas banko tarnautoją Kaminerį, kuris 
niekada nemokėjo sutramdyti savo tuščio ir beprasmio judrumo. 

— Labai keista,— tarė panelė Biurstner,— kad esu priversta 
drausti tamstai tai, ką pats sau turėtumei uždrausti: įžengti į mano 
kambarį, kai manęs nėra namie. 

— Juk jau sakiau, — tarė K., irgi priėjęs prie fotografijų, — kad 
ne aš sujaukiau tamstos nuotraukas; bet kadangi tamsta netiki, tai tu- 
riu prisipažinti, kad tardymo komisija buvo atsivedusi tris banko tar- 
nautojus, iš kurių vienas — pirma proga išvarysiu jį iš banko — ma- 

tyt, ir rausėsi po tamstos nuotraukas. Taip, čionai buvo tardymo ko- 
misija, — pridūrė K., pamatęs į save įsmeigtą klausiamą panelės 
žvilgsnį. 

— Dėl tamstos? — paklausė panelė Biurstner. 

— Taip, — atsakė K. 

— Negali būti! — sušuko ji juokdamasi. 

— Ir vis dėlto tai tiesa, — tarė K.— Nejau tamsta manai, kad aš 
nekaltas? 

— Na, nekaltas...— atsakė panelė.— Nenoriu daryti sprendimų, 
kurie gali turėti rimtų padarinių, juk menkai tamstą tepažįstu. Ta- 
čiau jeigu jau taip skubiai siunčiama į namus tardymo komisija, tai 
žmogus turi būti tikrai didelis nusikaltėlis. O tamsta esi laisvas ir, spren- 
džiant iš tamstos ramios laikysenos, nepabėgai iš kalėjimo, vadinasi, 
nesi padaręs tokio nusikaltimo. 

— Taip,— tarė K..— bet juk tardymo komisija galėjo vis dėlto 
įsitikinti, kad aš esu nekaltas, ar bent jau ne tiek kaltas, kaip buvo įta- 
riama. 

— Žinoma, galėjo taip būti, — rimtai pagalvojusi, atsakė panelė 
Biurstner. 

— Matai tamsta, — tarė K.,— kad ne per daug nusimanai apie 
teismus. 

— Be abejo, ne, — atsakė panelė Biurstner,— ir ne kartą dėl to 
gailėjausi, nes noriu viską žinoti, o tai, kas susiję su teismu, mane ypač 
domina. Juk teismas turi savotiško patrauklumo, ar ne? Tačiau dabar 
galėsiu pagausinti savo Žinias šioje srityje, nes nuo ateinančio mėnesio 
pradėsiu dirbti vieno advokato kontoroje. 

— Puiku, — tarė K.— Vadinasi, tamsta galėsi man truputėlį pa- 
dėti šiame procese. 

— Galimas daiktas, — atsakė panelė Biurstner.— Kodėl gi ne? 
Man patinka, kai galiu pritaikyti savo žinias praktikoje. 

— Aš šneku visai rimtai, — vėl prabilo K.,— bent jau pusiau rim- 
tai, kaip ir tamsta. Aišku, byla per menka, kad reikėtų samdytis advo- 
katą, bet patarėjas man tikrai praverstų. 

— Bet jeigu turėsiu būti tamstos patarėja, tai man reikia Žinoti, 
koks čia klausimas. 

— Štai čia ir visa bėda, — atsakė K.,— aš ir pats to nežinau. 

— Vadinasi, tamsta tik pasišaipei iš manęs, — pasakė panelė 
Biurstner, nepaprastai nusivylusi. — Galėjai tamsta pasirinkti tam ir 

ne tokią vėlyvą valandą.— Ir pasitraukė nuo fotografijų, prie kurių 
juodu taip ilgai drauge stovėjo. 

— Ką sau manai tamsta,— tarė K..— aš visai nejuokauju. Ko- 
dėl tamsta manim netiki? Aš pasakiau viską, ką žinojau. Net daugiau, 
negu pats Žinojau, nes tai buvo visai ne tardymo komisija, aš ją tik taip 
pavadinau, neradęs tinkamesnio vardo. Niekas manęs visai netardė, 
mane tiktai suėmė, bet atėjus buvo visa komisija. 

Panelė Biurstner atsisėdo ant sofos ir vėl nusijuokė. 

— Tai kaip ten buvo? — paklausė ji. 

— Baisu, — atsakė -K., bet apie tai visai negalvojo, užsižiūrėjęs 
į panelę Biurstner, kuri sėdėjo pasirėmusi veidą viena ranka, pasidė- 
jusi alkūnę ant sofos pagalvės, o antrąja lėtai glostėsi šlaunį. 

— Tai per daug abstraktu,— tarė panelė Biurstner. 

— Kas per daug abstraktu? — paklausė K., bet paskui susigrie- 
bė ir pridūrė: — Gal parodyti tamstai, kaip viskas įvyko? 

Jis norėjo ką nors veikti, kad tik nereikėtų išeiti. 

— Aš labai pavargau, — tarė panelė Biurstner. 

— Tamsta taip vėlai parėjai, — pasakė K. 

— Na štai, galų gale dar ir priekaištų susilaukiau. Bet aš ir nu- 
sipelniau jų, man nereikėjo įsileisti tamstos. Kaip paaiškėjo, tai visai 
nebuvo būtina. 

— Tai buvo būtina, tamsta tuoj viską suprasi, — tarė K.— Ar 
leisi atitraukti naktinį staliuką nuo tamstos lovos? 

— Kas tamstai šovė į galvą? — tarė panelė Biurstner.— Aišku, 
kad neleisiu! 

— Tada aš negalėsiu parodyti, — pasakė K. susijaudinęs, lyg jam 
būtų padaryta didžiulė skriauda. 

— Na, jeigu staliukas reikalingas iliustracijai, tai gali tamsta jį 
traukyti kiek tinkamas, — tarė panelė Biurstner ir po valandėlės pri- 
dūrė silpnesniu balsu: — Aš tokia pavargusi, kad leidžiu tamstai dau- 
giau, negu galima. 

K. perkėlė staliuką į kambario vidurį ir atsisėdo prie jo. 

— Tamsta turi gerai įsivaizduoti, kaip išsidėstę veikėjai, tai labai 
įdomu. Aš esu inspektorius, štai ten, ant lagamino, sėdi du sargybiniai, 
o prie fotografijų stovi trys jaunuoliai. Ant lango rankenos kybo balta 
palaidinukė, bet tai tarp kitko. O dabar pradėsim. Tiesa, aš pamiršau 
save. Svarbiausias asmuo, vadinasi, aš, stovi štai čia, priešais stalelį. 
Inspektorius sėdi be galo patogiai, užsikėlęs koją ant kojos, nukoręs 
ranką per atkaltę, matyt, tinginys, kokio paieškoti reikia. Na, o da- 

bar jau iš tikrųjų viskas prasideda. Inspektorius sušunka, lyg norėtų 
mane prižadinti, jis tiesiog rėkte rėkia: deja, kad tamsta suprastum, 
aš irgi turėsiu riktelėti, beje, jis surinka tik mano pavardę. 

Panelė Biurstner, kuri klausėsi juokdamasi, prispaudė pirštą prie 
lūpų, kad K. nerėktų, bet jau buvo per vėlu. K. buvo per daug įsijau- 
tęs į savo vaidmenį, jis pratisai sušuko: 

— Jozefai K.! 

Tiesa, jis sušuko ne taip garsiai, kaip buvo žadėjęs, bet vis tiek 
atrodė, kad šūksnis, staiga nuaidėjęs, palengva sklinda po visą kam- 
barį. | 

Tą akimirką kažkas keliskart pabeldė į gretimo kambario duris — 
balsiai, trumpai, tolygiai. Panelė Biurstner išblyško ir stvėrėsi ranka 
už širdies. K. išsigando ypač smarkiai, nes kelias akimirkas tiesiog 
nepajėgė galvoti apie nieką daugiau kaip tik apie rytmečio įvykius 
ir merginą, kuriai jis dabar viską demonstravo. Susitvardęs jis puolė 
prie panelės Biurstner ir pačiupo jos ranką. 

— Nieko nebijok tamsta, — sušnibždėjo jis.— aš viską sutvar- 
kysiu. Bet kas ten galėtų būti? Juk čia šalimais — tiktai svetainė, ku- 
rioje niekas nenakvoja. 

— Nakvoja,— sušnibždėjo panelė Biurstner jam į ausį. — Nuo 
vakar dienos ten nakvoja ponios Grubach sūnėnas, kapitonas. Šiuo 
metu nėra kito laisvo kambario. Aš irgi tai užmiršau. Ir surik tu man 
taip! Man stačiai baisu. 

— Visai be reikalo, — tarė K., o kai panelė Biurstner atsišliejo 
į pagalvę, pabučiavo ją į kaktą. 

— Pasitrauk tamsta, pasitrauk, — pasakė ji, skubiai vėl atsities- 
dama.— Išeik, išeik, ko tamsta nori, juk jis klausosi už durų, jis viską 
girdi. Kaip tamsta mane kamuoji! 

— Aš tol neišeisiu,— pasakė K.,— kol tamsta nors truputėlį ne- 
apsiraminsi. Eime į aną kampą, ten jis negalės mūsų girdėti. 

Ji paklusniai leidosi tenai nuvedama. 

— Tamsta tiesiog nepagalvoji, — tarė jis, — kad joks pavojus tam- 
stai negresia, nors, žinoma, gali būti šiokių tokių nemalonumų. Juk 
tamsta žinai, kad ponia Grubach tiesiog dievina mane ir tiki viskuo, 
ką aš jai sakau. O jos žodis viską lemia šioje istorijoje, juo labiau kad 
kapitonas yra jos sūnėnas. Be to, ji ir nuo manęs priklausoma, nes pa- 
siskolino nemažą sumą pinigų. Iš anksto sutinku su bet kuriuo tamstos 
pasiūlymu, kaip paaiškinti, kad mudu buvome kartu, jeigu tik jis nors 
kiek įtikėtinas, ir pasižadu taip paveikti ponią Grubach, kad ji ne tik 

viešai, bet ir tikrai nuoširdžiai juo patikės. Manęs tamsta gali visai 
nesigailėti. Jeigu tamsta nori, kad pasklistų gandas, jog aš tamstą už- 
puoliau, tai poniai Grubach bus taip ir pranešta, ir ji patikės mano 
žodžiais, bet vis tiek nenustos manęs gerbusi — juk ji taip labai prisi- 
rišusi prie manęs. 

Panelė Biurstner, truputėlį priblokšta, tylėdama. žiūrėjo prieš sa- 
ve į grindis. 

— Kodėl gi ponia Grubach turėtų netikėti, kad aš tamstą užpuo- 
liau? — pridūrė K. 

Jis matė prieš save sklastymu perskirtus, apačioje paraitytus, tvirtai 
susegtus rusvus panelės Biurstner plaukus. K. tikėjosi, kad panelė pa- 
žvelgs į jį, bet ji tarė, nepakeisdama savo pozos: 

— Atleisk tamsta, mane taip išgąsdino tas staigus beldimas, o ne 
padariniai, kurių gali sukelti kapitono kaimynystė. Tamsta surikai, 
kambaryje pasidarė labai tylu, o paskui ūmai pasigirdo beldimas, to- 
dėl aš ir išsigandau, juk sėdėjau prie pat durų, ir beldimas pasigirdo 
tiesiog pašonėje. Dėkui už tamstos pasiūlymus, bet jų nepriimsiu. Pa- 
ti galiu kam tik nori atsakyti už viską, kas darosi mano kambaryje. 
Stebiuosi, kad tamsta nejauti, kaip žeidžia mane tamstos pasiūlymas, 
nors, Žinoma, suprantu, kad darai tai su geriausiais norais. Bet dabar 
išeik tamsta, palik mane vieną, man to dabar labiau nei pirma reikia. 
Tamsta prašei kelių minučių, o mes sugaišom jau visą pusvalandį, 
gal ir daugiau. 

K. nustvėrė ją už pirštų, o paskui už riešo. 

— Bet tamsta ant manęs nepyksti? — paklausė jis. 

Ji atstūmė jo ranką ir atsakė: 


— Ne, ne, aš niekada ir ant nieko nepykstu. 

Jis vėl sugriebė ją už riešo, šįkart ji nesipriešino ir nuvedė jį prie 
durų. K. buvo tvirtai pasiryžęs išeiti. Bet prie durų stabtelėjo, lyg būtų 
visai nesitikėjęs šioje vietoje rasti duris, ir panelė Biurstner, pasinau- 
dojusi proga, išsivadavo, atidarė duris, išsmuko į koridorių ir iš ten 
sukuždėjo: 

— Eik gi, būk geras. Pažvelk tamsta! — Ir parodė į kapitono du- 
ris, pro kurių apačią skverbėsi šviesos ruoželis.— Jis užsidegė šviesą 
ir pasidarė sau iš mūsų pramogą. 

— Einu,— tarė K., puolė prie jos, apglėbė ją, pabučiavo į lūpas, 
o paskui ėmė bučiuoti visą jos veidą it ištroškęs žvėris, kuris puola 
lakti galų gale surastą vandens šaltinį. Paskui pabučiavo į kaklą, tie- 

siai į tą vietą, kur gerklė, ir ilgai neatplėšė lūpų. Tik išgirdęs kažkokį 
šnaresį kapitono kambary pakėlė akis. 

— Dabar jau einu, — pasakė K. ir norėjo pavadinti panelę Biurst- 
ner vardu, bet neįstengė prisiminti. 

Ji linktelėjo pavargusi, paskui, jau pusiau nusisukusi, ištiesė jam 
ranką pabučiuoti, lyg nieko apie tai nežinodama, ir pasikūprinusi nu- 
ėjo į savo kambarį. Netrukus K. jau gulėjo lovoje. Jis labai greitai 
užmigo, bet prieš užmigdamas dar valandėlę galvojo apie savo elgesį 
ir buvo juo patenkintas, nors ir stebėjosi, kad nėra dar labiau paten- 
kintas; ir jam labai rūpėjo, kad kapitonas nepridarytų nemalonumų 
panelei Biurstner. 


ANTRAS SKYRIUS 


Pirmoji kvota 


K. buvo pranešta telefonu, kad ateinantį sekmadienį jo reikalu 
įvyksianti trumpa kvota. Jam buvo pasakyta, kad tokios kvotos vyk- 
siančios reguliariai — gal ir ne kiekvieną savaitę, bet vis dėlto daž- 
nokai. Iš vienos pusės, visi esą suinteresuoti kuo greičiau užbaigti pro- 
cesą, bet iš kitos — kvotos turinčios būti visais atžvilgiais nuodugnios, 
nors dėl įtampos, su jomis susijusios, ir negalinčios trukti labai ilgai. 
Todėl ir buvęs pasirinktas toks dažnų, bet trumpų kvotų metodas. 
Kvotų diena numatytas sekmadienis, kad K. galėtų eiti savo tiesio- 
gines pareigas. Tikimasi, kad jis sutiksiąs su šiomis sąlygomis, bet jei- 
gu jam būtų parankesnis kuris nors kitas laikas, tai būsią kiek tik įma- 
noma atsižvelgiama ir į jo pageidavimus. Pavyzdžiui, galima būtų 
rengti kvotas ir naktimis, bet tuomet K. tikriausiai būsiąs pernelyg 
pavargęs. Šiaip ar taip, kol K. neprieštarausiąs, kvotos vyksiančios 
sekmadieniais. Savaime suprantama, kad ateiti jis turįs būtinai, šito 
tikriausiai nesą reikalo jam priminti. Jam buvo pasakytas numeris 
namo, kur jis turėjo prisistatyti, tai buvo namas nuošalioje priemiesčio 
gatvėje, į kurią K. dar nė karto nebuvo užsukęs. 

Išklausęs šį pranešimą, K. nieko neatsakė ir pakabino ragelį; jis 
iš karto nusprendė nueiti tenai sekmadienį, tai buvo tikrai būtina, 
procesas pajudėjo iš vietos, ir reikėjo stoti į kovą: pirmoji kvota tu- 
rėjo būti ir paskutinė. Jis dar tebestovėjo susimąstęs prie telefono, 

kai išgirdo už nugaros direktoriaus pavaduotojo balsą: šis norėjo pas- 
kambinti, bet K. buvo užtvėręs jam kelią. 

— Prastos naujienos? — atsainiai paklausė direktoriaus pava- 
duotojas — ne tam, kad ką nors sužinotų, o kad nuprašytų K. nuo 
aparato. 

— Ne, ne,— atsiliepė K. ir pasitraukė į šalį, bet nenuėjo. 

Direktoriaus pavaduotojas nukabino ragelį ir, laukdamas, kol jį 
sujungs, tarė: 

— Turiu vieną klausimą, ponas K. Gal sutiktum tamsta padaryti 
man malonumą — dalyvauti sekmadienio rytą mūsų iškyloje jachta? 
Draugija bus nemaža, aišku, ir tamstos pažįstamų bus. Tarp kitų ir 
prokuroras Hastereris. Tamsta ateisi? Būtinai ateik! 

K. stengėsi įdėmiai klausytis, ką kalba direktoriaus pavaduoto- 
jas. Jam tai buvo gana svarbu, nes su direktoriaus pavaduotoju juodu 
niekad per daug nesutarė, tad šis kvietimas reiškė priešininko ban- 
dymą susitaikyti ir rodė, koks svarbus asmuo pasidarė K. banke ir 
kaip antras pagal rangą banko tarnautojas brangina jo draugystę ar 
bent bešališkumą. Šis kvietimas reiškė direktoriaus pavaduotojo nusi- 
žeminimą, nors ir buvo ištartas laikant prie ausies ragelį ir laukiant 
pokalbio. Tačiau K. turėjo dar kartą jį pažeminti. Jis tarė: 

— Labai ačiū! Deja, sekmadienį negalėsiu, esu jau pasižadėjęs 
kitur. 

— (Gaila, — pasakė direktoriaus pavaduotojas ir ėmė kalbėtis te- 
lefonu, nes kaip tik atsiliepė jo pašnekovas. 

Pokalbis buvo netrumpas, tačiau K. per savo išsiblaškymą visą laiką 
taip ir išstovėjo prie aparato. Tik tuomet, kai direktoriaus pavaduo- 
tojas, užbaigęs pokalbį, pasuko telefono rankenėlę, jis nusigando ir 
pasakė, mėgindamas kaip nors pateisinti savo nederamą stypsojimą: 

— Man ką tik paskambino ir paprašė ateiti į vieną vietą, bet už- 
miršo pasakyti, kurią valandą. 

— Tai tamsta paskambink dar kartą ir paklausk, — atsakė di- 
rektoriaus pavaduotojas. 


— Tai ne taip jau ir svarbu, — tarė K., dar labiau sugadindamas 
savo ankstesnį, ir šiaip nelabai vykusį pasiteisinimą. Nueidamas di- 
rektoriaus pavaduotojas dar tarstelėjo kelis žodžius apie kitus reika- 
lus. K. prisivertė atsakyti, bet visą laiką galvojo beveik vien apie tai, 
kad geriausia bus nueiti sekmadienį devintą valandą, nes šiokiadie- 
niais visi teismai kaip tik tuo metu pradeda darbą. 

Sekmadienį oras buvo apsiniaukęs. K. jautėsi labai pavargęs, nes 
iki vėlyvos nakties užsisėdėjo aludėje kažkokios nuolatinių lanky- 
tojų šventės proga, o rytą vos nepamigo. Skubomis, neturėdamas lai- 
ko net apgalvoti ir surikiuoti visų planų, sudarytų per savaitę, apsi- 
rengė ir nė nepusryčiavęs nubėgo į nurodytą priemiestį. Nors ir ne- 
turėjo kada dairytis, bet, kad ir kaip keista, kelyje sutiko visus tris 
banko tarnautojus, įsivėlusius į jo bylą, — Rabenšteinerį, Kulichą ir 
Kaminerį. Pirmieji du važiavo tramvajumi, perkirtusiu jam kelią, o 
Kamineris sėdėjo kavinės terasoje ir kaip tik tuo metu, kai K. ėjo pro 
šalį, smalsiai pasilenkė žemyn per baliustradą. Tikriausiai visi jie ly- 
dėjo jį akimis, stebėdamiesi, kad viršininkas tąip skuba; kažkoks už- 
sispyrimas neleido K. važiuoti, jis tiesiog šlykštėjosi visokia, net ir 
menkiausia pašaline pagalba šiuose reikaluose, nenorėjo naudotis 
niekieno paslaugomis ir šitaip, tegu ir iš dalies, išduoti kitiems savo 
paslaptį; galų gale anaiptol nebuvo linkęs ir per dideliu punktualumu 
žemintis prieš tardymo komisiją. Tiesa, vis dėlto skubėjo, kad nueitų, 
jei galima, devintą valandą, nors konkretus laikas jam ir nebuvo nu- 
rodytas. 

Jis tikėjosi jau iš tolo pažinti tą namą iš kokių nors ženklų, kurių 
nė pats gerai neįsivaizdavo, arba iš kokio ypatingo judėjimo prie įėji- 
mo. Tačiau abipus Julijaus gatvės, kurioje turėjo būti tas namas ir 
kurios pradžioje K. akimirką stabtelėjo, stūksojo beveik visai vienodi 
pastatai — aukšti, pilki, vargšams išnuomoti namai. Dabar, sekma- 
dienio rytą, daugumas langų buvo užimti, vienmarškiniai vyrai rūkė, 
iškišę galvas, arba atsargiai ir švelniai laikė pastatę ant palangių ma- 
žus vaikus. Kiti langai buvo apkrauti patalyne, virš kurios retkar- 
čiais sušmėžuodavo susivėlusios moterų galvos. Žmonės kažką šūkavo 
vieni kitiems per gatvelę, vienas toks šūksnis sukėlė virš K. galvos garsų 
juoką. Ilgoje gatvėje lygiais tarpais buvo įsikūrusios mažutės, pusrū- 
siuose įrengtos visokių maisto produktų krautuvėlės, į kurias buvo ga- 
lima nusileisti laipteliais. Vienos moterys ten ėjo į vidų, kitos — laukan, 
dar kitos šnekučiavosi ant laiptelių. Vaisių pardavėjas, siūlantis savo 
prekes žmonėms languose, toks pat neatidus kaip ir K., vos nepar- 
trenkė jo savo vežimėliu. Kaip tik tuo metu kažkur ėmė baisiai kriokti' 
geresniuose kvartaluose baigęs savo tarnybą gramofonas. 

K. nuėjo toliau gatvele, lėtu žingsniu, lyg dabar jau turėtų pakan- 
kamai laiko arba lyg tardytojas jau matytų jį pro kurį langą ir, va- 
dinasi, žinotų, kad K. atvyksta. Buvo kelios minutės po devynių. Na- 
mas stovėjo gana toli, jis atrodė bemaž neįprastai ilgas, ypač aukšti ir 

platūs buvo vartai. Matyt, jie buvo skirti krovinių vežimams, gabe- 
nantiems prekes iš įvairiausių sandėlių, kurie, dabar užrakinti, stovėjo 
aplink didžiulį kiemą ir ant kurių buvo užrašyti firmų pavadinimai. 
Kelias iš tų firmų K. žinojo, nes jas aptarnavo jo bankas. Prieš savo 
įpratimą ilgai gilindamasis į visas šias smulkmenas, K. stabtelėjo ir 
prie įėjimo į kiemą. Šalimais ant dėžės sėdėjo basas vyriškis ir skaitė 
laikraštį. Du berniukai suposi vežimėly. Prie vandens pompos stovėjo 
liesa jauna mergaitė su naktine palaidinuke ir, laukdama, kol pri- 
bėgs vandens pilnas ąsotis, žiūrėjo į K. Viename kiemo kampe tarp 
dviejų langų buvo tempiama virvė, ant kurios jau kabojo padžiauti 
skalbiniai. Apačioje stovėjo vyriškis ir, garsiai šūkčiodamas, vado- 
vavo tam darbui. 

K. buvo bepasukąs durų link — ieškoti tardytojo kabineto, bet vėl 
sustojo, nes, be šitų laiptų, kieme pamatė dar tris laiptines, be to, siau- 
ras takas kiemo gale, atrodė, vedė į antrą kiemą. K. supyko, kad jam 
nebuvo tiksliau nurodyta, kur yra tas kabinetas: vadinasi, su juo pasi- 
elgta keistai nerūpestingai ar abejingai; jis pasiryžo labai garsiai ir 
aiškiai tai pareikšti. Galų gale vis dėlto ėmė kopti laiptais aukštyn, 
mintyse žaisdamas sargybinio Vilemo sakiniu, kad teismą pritraukianti 
pati kaltė, vadinasi, tardytojo kabinetas turi būti toje laiptinėje, kurią 
K. atsitiktinai pasirinko. 

Lipdamas aukštyn, jis vis trukdė pulkui vaikų, kurie žaidė ant laip- 
tų ir piktai dėbčiojo K. įkandin, kai šis brovėsi pro jų tarpą. „Jeigu 
reikės kada nors dar čia ateiti, — tarė jis sau, — turėsiu pasiimti arba 
saldainių jiems papirkti, arba lazdą jiems apkulti“. Nepasiekęs antro- 
jo aukšto, K. net turėjo valandėlę luktelti, kol baigs riedėti žemyn ka- 
muolys, nes du maži berniūkščiai gudriais suaugusių valkatų veidais 
laikė jį, įsikibę į kelnių klešnes. Jeigu K. būtų pamėginęs jų atsi- 
kratyti, tai tikrai būtų juos užgavęs; o jis bijojo, kad vaikai neimtų 
rėkti. 

Antrame aukšte prasidėjo tikrasis ieškojimas. Kadangi jis negalėjo 
klausinėti tardymo komisijos, tai sugalvojo stalių Lancą — jam šovė 
į galvą ta pavardė, nes taip vadinosi kapitonas, ponios Grubach sū- 
nėnas, — ir nusprendė klausti prie kiekvienų durų, ar čia gyvena sta- 
lius Lancas, o ta proga žvilgtelėti į kambario vidų. Tačiau paaiškėjo, 
kad daugeliu atvejų tai buvo galima padaryti ir be niekur nieko, nes 
beveik visos durys buvo atviros, pro jas bėgiojo vaikai. Dažniausiai tai 
buvo mažučiai kambarėliai su vienu langu, kuriuose ir valgis virė. 
Kai kur moterys, viena ranka laikydamos kūdikius, antra darbavosi 

prie puodų. Paauglės, kurios, rodės, vilkėjo vien tik prijuostėmis, lakstė 
uoliau už kitus. Visuose kambariuose lovos buvo dar nepaklotos, jose 
gulėjo ligoniai arba tie, kurie dar miegojo, o kai kurie ir apsirengę 
drybsojo. Prie butų, kurių durys buvo uždarytos, K. pasibelsdavo ir 
klausdavo, ar čia gyvena stalius Lancas. Dažniausiai duris atverdavo 
moteris ir, išgirdusi klausimą, atsigręždavo į kambarį, kur kažkas pa- 
kildavo nuo lovos. 

— Ponas teiraujasi, ar čia gyvena stalius Lancas. 

— Stalius Lancas? — pakartodavo klausimą gulintis lovoje. 

— Taip,— atsakydavo K., nors matydavo, kad tardymo komi- 
sijos šitame bute tikrai nėra ir jam nebėra kas veikti. 

Daugelis patikėdavo, kad K. labai rūpi surasti stalių Lancą, ilgai 
galvodavo, prisimindavo kokį stalių, tačiau šio pavardė būdavo ne 
Lancas, paminėdavo kokią pavardę, kuri tik vos vos būdavo panaši 
; Lancą, klausinėdavo kaimynus, lydėdavo K. iki kokių nors durų, kur, 
jų nuomone, stalius Lancas galėtų nuomoti kampą arba kur turėtų 
būti žmogus, geriau už juos pačius pažįstantis namo gyventojus. Galų 
gale K. beveik nebereikėjo pačiam klausinėti, jis buvo tiesiog tempte 
tempia mas iš vieno aukšto į kitą. Jis jau pradėjo gailėtis, kad ėmėsi 
šito plano, kuris iš pradžių atrodė toks praktiškas. Prieš šeštąjį aukšią 
nusprendė liautis ieškojęs, atsisveikino su maloniu jaunu darbininku, 
ketinusiu jį palydėti dar kažkur, ir ėmė lipti laiptais žemyn. Bet paskui, 
vėl pasipiktinęs viso šito sumanymo beprasmiškumu, K. dar kartą 
sugrįžo atgal ir pasibeldė į pirmąsias šeštojo aukšto duris. Pirmas da- 
lykas, kurį jis išvydo mažame kambarėlyje, buvo didžiulis sieninis 
laikrodis, rodęs dešimtą valandą. 

— Ar čia gyvena stalius Lancas? — paklausė K. 

— Prašom,— atsakė jauna moteris juodomis spindinčiomis 
akimis. skalbianti rėčkoje vaikų baltinius, ir mostelėjo šlapia ranka 
į atdaras gretimo kambario duris. 

K. pasirodė, kad jis pateko į kažkokį susirinkimą. Niekas neat- 
kreipė dėmesio į atėjusį, visokiausių Žmonių buvo grūste prisigrūdęs 
vidutinio dydžio kambarys su dviem langais; palubėje ėjo galerija, 
irgi kimšte prisikimšusi žmonių, kurie ten galėjo stovėti tiktai pasi- 
lenkę, galvomis ir nugaromis remdamiesi į lubas. K. ėmė dusti nuo 
slogaus oro tame kambaryje, tad išėjo atgal ir paklausė jaunąją 
moterį, kuri ji turbūt neteisingai suprato: 

— Aš juk teiravausi staliaus, tokio Lanco? 

— Taip,— atsakė. moteris, — prašom užeiti. 

K. gal ir nebūtų paklausęs moters, jeigu ši nebūtų priėjusi prie jo, 
paėmusi už durų rankenos ir pasakiusi: 

— Po tamstos aš turiu užrakinti, daugiau niekam nevalia įeiti. 

— Labai protingai sugalvota, — tarė K.— Tačiau ten jau ir taip 
perpildyta. 

Vis dėlto vėl įžengė į tą kambarį. 

Tarp dviejų vyrų, kurie kalbėjosi prie pat durų, — vienas krutino 
toli į priekį atkištas abi rankas, tarsi skaičiuodamas pinigus, o kitas 
atidžiai Žiūrėjo jam į akis, — kažkieno ranka sugriebė K. Tai buvo 
mažas raudonskruostis berniukas. 

— Eime, eime,— tarė jis. 

K. leidosi vedamas, pasirodė, kad toje knibždančioje minioje vis 
dėlto buvo siauras ir tuščias takas, kuris, ko gero, skyrė dvi partijas; tai 
liudijo ir tas faktas, kad pirmosiose eilėse dešinėje ir kairėje K. ne- 
matė nė vieno į jį atgręžto veido; Žmonės stovėjo atsukę nugaras į taką, 
ir jų kalbos ir gestai buvo skirti tiktai savo partijai. Daugumas buvo 
apsivilkę juodai, senais, ilgais ir duksliais šventadieniais surdutais. Tik 
tas apdaras ir trikdė K., šiaip jis būtų pagalvojęs, kad pateko į kokios 
politinės organizacijos rajono skyriaus susirinkimą. 

Kitame salės gale, kur buvo nuvestas K., ant labai žemos, irgi 
perpildytos pakylos skersai stovėjo mažutis staliukas, už kurio, prie 
pat pakylos krašto, sėdėjo mažas storas šnopuojantis vyriškis; garsiai 
juokdamasis, jis kalbėjosi su kitu žmogum, stovinčiu jam už nugaros. 
Šis buvo alkūnėmis užsikvempęs ant krėslo atkaltės ir sukryžiavęs ko- 
jas. Retkarčiais storulis iškeldavo ranką, lyg kažką mėgdžiodamas. 
Berniukas, atvedęs K., turėjo gerokai vargo, kol jam pavyko apie jį 
pranešti. Jau du kartus, pasistiepęs ant pirštų galų, jis bandė kažką 
pasakyti, bet krėsle vyriškis nekreipė į jį dėmesio. Tik tuomet, kai 
kažkas, stovėjęs ant pakylos, parodė į berniuką, vyriškis atsigręžė į 
jį 1r pasilenkęs išklausė jo tylų pranešimą. Tada išsitraukė laikrodį ir 
skubiai pažvelgė į K. 

— "Tamsta turėjai ateiti prieš valandą ir penkias minutes, — pa- 
sakė. 

K. norėjo kažką atsakyti, bet nesuspėjo, nes, vos vyriškiui baigus 
kalbėti, dešinėje salės pusėje pasigirdo visuotinis murmėjimas. 

— Tamsta turėjai ateiti prieš valandą ir penkias minutes, — pa- 
kartojo vyriškis, pakėlęs balsą, ir skubiai pažvelgė žemyn į salę. 

Murmesys tuoj pat irgi sustiprėjo ir tik palengva nurimo, nes sto- 
rulis daugiau nieko nebepasakė. Dabar salėje buvo daug tyliau nei 

tuomet, kai įėjo K. Tik žmonės galerijoje nesiliovė laidę replikas. Kiek 
buvo galima įžiūrėti prieblandoje, pro garus ir dulkes, jie atrodė pras- 
čiau apsirengę už apatinę publiką. Kai kurie buvo atsinešę pagalvėles 
ir užsikišę jas tarp galvos ir lubų, kad kruvinai nenusizulintų sprando. 

K. buvo nusprendęs daugiau stebėti ir mažiau pats kalbėti, todėl 
nepradėjo teisintis dėl savo tariamo pavėlavimo ir tik pasakė: 

— (Gal ir pavėlavau, bet juk dabar esu čionai. 

Pasigirdo plojimai — vėl iš dešinio salės krašto. Tuos žmones ne- 
sunku palenkti į savo pusę, pagalvojo K.; jį trikdė tiktai tyla kairiame 
šone, kuris buvo kaip tik už jo nugaros ir iš kur pasigirdo tik vienas 
kitas pliaukštelėjimas. Jis ėmė svarstyti, ką galėtų pasakyti, kad pa- 
lenktų į savo pusę visus iš karto arba, jeigu tai būtų neįmanoma, nors 
laikinai laimėtų antrosios partijos simpatiją. 

— Teisybė, — atsiliepė vyriškis, — bet dabar aš jau neprivalau 
tamstos tardyti...— Vėl pasigirdo murmesys, bet dabar jis, matyt, kilo 
per nesusipratimą, nes vyriškis, mostu nutildęs publiką, kalbėjo to- 
liau: — Šiandien vis dėlto dar padarysiu išimtį. Tačiau daugiau tamsta 
neturi teisės vėluoti. O dabar eik šen! 

Kažkas nušoko nuo pakylos, padarydamas K. vietos, ir šis užlipo 
ten. Stovėjo prispaustas prie stalo, grūstis už nugaros buvo tokia di- 
delė, kad jis turėjo jai priešintis, jei nenorėjo nustumti nuo pakylos 
stalo, o gal net ir paties tardytojo. 

Tačiau tardytojas tuo nesirūpino, tik patogiai atsilošė krėsle, pas- 
kui, užbaigdamas pokalbį, kažką dar pasakė už jo nugaros stovinčiam 
vyriškiui ir pasiėmė mažą užrašų knygelę — vienintelį daiktą, gulė- 
jusį ant jo stalo. Knygelė buvo panaši į mokyklinį sąsiuvinį, sena ir 
visai sutrinta nuo dažno sklaidymo. 

— Taigi, — tarė tardytojas, pavartė sąsiuvinėlį ir kreipėsi į K., lyg 
konstatuodamas faktą: — Tamsta dažytojas? 

— Ne,— atsakė K..— aš esu didelio banko pirmasis prokuristas. 

Šitas atsakymas sukėlė dešinėje partijoje kvatojimą, ir tokį smagų, 
jog net pats K. neištvėrė nenusijuokęs. Žmonės, pasirėmę rankomis į 
kelius, taip smarkiai kratėsi, lyg jiems būtų užėjęs sunkus kosulio 
priepuolis. Kai kas juokėsi net ir galerijoje. Visiškai įtūžęs tardytojas, 
matyt, bejėgis prieš Žmones apačioje, pamėgino sudrausti galeriją; 
jis pašoko, pagrūmojo kumščiu į viršų, ir jo antakiai, šiaip jau ne- 
įspūdingi, susitraukė, pavirsdami vešliais juodais tankiais kupstais 
virš akių. 

Kairėje salės pusėje vis dar buvo tylu, žmonės stovėjo ten eilė- 

mis, atgręžę veidus į pakylą, ir lygiai taip pat ramiai klausėsi viršuje 
vykstančio pokalbio, kaip ir antrosios partijos triukšmavimo; jie net 
pakentė, kad kai kas iš jų tarpo retkarčiais pritardavo antrajai parti- 
jai. Kairiosios grupės nariai, beje, ne tokie gausūs, ko gero, buvo to- 
kie pat nereikšmingi, kaip ir dešiniosios partijos atstovai, bet laikėsi 
santūriai ir dėl to atrodė oresni. Pradėjęs kalbėti K. buvo įsitikinęs, 
kad šneka tai, kas jiems patinka. 

— "Tamstos klausimas, ponas tardytojau, ar aš esu dažytojas, — 
tikriau, tamsta juk net neklausei!, o stačiai pareiškei man tai, — yra ti- 
piškas man iškeltos bylos nagrinėjimo pavyzdys. Tamsta gali atsakyti, 
kad tai visai ne nagrinėjimas, ir būsi teisus, nes nagrinėjimu tai bus ga- 
lima laikyti tik tuo atveju, jei aš jį pripažinsiu. Bet tiek to, šiuo mo- 
mentu tai pripažįstu — taip sakant, iš užuojautos. Jeigu apskritai krei- 
psi į tai dėmesį, tai nieko daugiau ir neliks kaip tik užjausti. Aš nesa- 
kau, kad tas nagrinėjimas yra baisiai netvarkingas, tik norėčiau pa- 
skatinti tamstą patį padaryti tokią išvadą. 

K. nutilo ir pažvelgė į salę. Jis kalbėjo labai griežtai, net griežčiau, 
negu iš pradžių buvo ketinęs, bet pasakė gryną teisybę. Šie žodžiai tik- 
rai buvo verti plojimų iš vienos ar kitos pusės, tačiau salėje buvo tyku, 
matyt, klausytojai laukė tęsinio, o gal toje tyloje brendo audra, turin- 
ti padaryti galą visai istorijai. Staiga, sudrumsdamos tylą, atsidarė 
durys salės gale, ir pasirodė jaunoji skalbėja, matyt, užbaigusi savo 
darbą; nors ir labai stengėsi įeiti atsargiai, ji vis dėlto patraukė kai 
kurių klausytojų žvilgsnius. Tik tardytojas tikrai pradžiugino K., nes 
atrodė, kad pasakytieji žodžiai pataikė jam į skaudžią vietą. Iki šiol 
tardytojas klausėsi stovėdamas, nes K. kalba užklupo jį netikėtai, kai 
jis atsistojo sudrausti galerijos. Dabar, pertraukėlės metu, jis palengva 
atsisėdo, lyg norėdamas, kad niekas to nepastebėtų. Matyt, mėginda- 
mas nusiraminti, jis vėl ėmė vartyti sąsiuvinėlį. 

— Iš to nebus jokios naudos, — kalbėjo toliau K.— Ir tamstos 
sąsiuvinėlis, ponas tardytojau, patvirtina mano žodžius. 

Patenkintas, kad šitame jam svetimame susirinkime girdi tik savo 
ramius žodžius, K. net išdrįso, daug nesukdamas galvos, atimti iš tar- 
dytojo sąsiuvinėlį ir pirštų galais, tartum šlykštėdamasis, iškelti jį už 
vieno iš vidurinių lapų, tad iš abiejų pusių nukaro smulkiai prirašyti 
dėmėti lapeliai pageltusiais kraštais. 

— Ir tai yra tardytojo dokumentacija, — pasakė K., mesdamas 
sąsiuvinį ant stalo.— Skaityk ją ramiai toliau, ponas tardytojau, ši- 
tos kalčių knygos aš tikrai nebijau, nors ji man ir neprieinama, nes 

galiu paliesti ją tik dviem pirštais ir niekada nepaimčiau jos į rankas. 

Kad tardytojas, vos sąsiuvinėliui nukritus ant stalo, tuojau jį pa- 
čiupo, pamėgino nors šiek tiek aptvarkyti ir vėl atsivertė, ruošdama- 
sis skaityti toliau, galėjo reikšti tik didelį pažeminimą, bent jau taip iš 
šalies tikriausiai atrodė. 

Pirmoje eilėje susispietusių žmonių veidai taip įdėmiai nukrypo 
; K., kad jis pats nejučiomis turėjo į juos pažvelgti. Ten stovėjo vien 
senyvi vyrai, kai kurie jau žilomis barzdomis. Gal jų žodis čia ir lėmė 
viską, gal jie galėjo paveikti visą tą minią, kuri, net ir pažeminus tar- 
dytoją, nesidavė išjudinama iš sustingimo, apėmusio ją, kai K. pradėjo 
kalbėti. 

— Tai, kas atsitiko man, — vėl prašneko K., trupučiuką tylesniu 
balsu nei pirma, nuolat dairydamasis į pirmoje eilėje stovinčių jų vei- 
dus, dėl ko jo kalba atrodė truputį padrika, — tai, kas atsitiko man, 
yra tiktai pavienis atvejis ir savaime ne toks jau svarbus, nes aš jo per 
daug nesidedu į širdį, tačiau kartu tai ir pavyzdys, kaip nagrinėjamos 
daugybės žmonių bylos. Juos aš ginu, o ne save. 

. Jis nejučiomis pakėlė balsą. Kažkur kažkas ėmė ploti, iškėlęs ran- 
kas, ir sušuko: „Bravo! Teisingai! Bravo! Ir dar kartą bravo!“ Vienas 
kitas iš stovinčių pirmoje eilėje ėmė pešiotis barzdą, bet niekas neatsi- 
gręžė į šaukiantį. Ir K. neteikė tiems šūksniams didelės reikšmės, bet 
vis dėlto padrąsėjo; dabar jam atrodė nebūtina, kad visi plotų, užteks 
ir to, kad visi bent susimąstys, kas čia darosi, ir nors vieną kitą pa- 
vyks įtikinti ir patraukti į savo pusę. 

— Aš netrokštu oratoriaus laurų,— tarė K., lyg pratęsdamas 
savo mintis.— Man jie turbūt ir nepasiekiami. Ponas tardytojas tik- 
riausiai kalba daug geriau už mane, juk tai jo profesija. Aš noriu tik 
viešai pakalbėti apie viešą netvarką. Paklausykit tiktai! Maždaug prieš 
dešimt dienų buvau areštuotas, pats tas faktas man tiesiog juokingas, 
tačiau dabar apie tai nekalbėsim. Buvau užpultas anksti rytą, kai dar 
lovoj gulėjau, galbūt buvo įsakyta — sprendžiant iš tardytojo žodžių, 
tai visai įtikėtina — areštuoti kažkokį dažytoją, tokį pat nekaltą kaip 
ir aš, bet pasirinkta suimti mane. Gretimą kambarį užėmė du neta- 
šyti sargybiniai. Net jeigu būčiau koks pavojingas plėšikas, nebūtų 
buvę galima pasirūpinti geresnėmis atsargos priemonėmis. Be to, tie 
sargybiniai pasirodė esą paskutiniai sukčiai, jie išūžė man ausis, rei- 
kalavo iš manęs kyšio, visokiausiais būdais bandė išvilioti iš manęs 
drabužius ir baltinius, prašė pinigų, žadėdami atnešti man pavalgyti, — 
ir tai po to, kai ką tik mano akivaizdoje buvo begėdiškai sušveitę ma- 

no paties pusryčius. Ir negana to. Mane nuvedė į trečią kambarį pas 
inspektorių. Tas kambarys priklauso damai, kurią aš labai gerbiu, ir 
aš turėjau žiūrėti, kaip sargybiniai ir inspektorius — per mane, nors 
ir ne dėl mano kaltės, — sakytum teršia tą kambarį savo buvimu. Ne- 
lengva buvo išlikti ramiam. Bet aš susivaldžiau ir visai ramiai pa- 
klausiau inspektorių,— jeigu jis būtų čionai, pats turėtų tai patvir- 
tinti, — už ką esu areštuotas? O ką gi atsakė tasai inspektorius, kurį 
aš dar ir dabar matau prieš akis, sėdintį minėtos damos fotelyje kaip 
tikrą paties bukiausio pasipūtėlio įsikūnijimą? Inspektorius, gerbia- 
mieji ponai, iš esmės ničnieko neatsakė, gal jis ir tikrai nieko nežinojo, 
tiesiog areštavo mane ir buvo patenkintas. Be to, jis visai be reikalo 
atsivedė į tos damos kambarį tris žemesnius mano banko tarnautojus, 
kurie nieko daugiau neveikė, tik čiupinėjo ir jaukė damai priklausan- 
čias fotografijas. Be abejo, tų tarnautojų dalyvavimas turėjo ir kitą 
tikslą: jie, kaip ir mano šeimininkė bei jos tarnaitė, turėjo paskleisti 
žinią apie mano areštą, pakenkti mano viešajai reputacijai, 0 visų 
pirma mano padėčiai banke. Tiktai nieko, ničnieko iš to neišėjo, net 
mano šeimininkei, visai paprastai moteriškei — su pagarba tariu 
čionai josios pavardę, ji vadinasi ponia Grubach — taigi net poniai 
Grubach užteko sveiko proto suprasti, kad toks areštas reiškia nė kiek 
ne daugiau kaip be priežiūros paliktų berniūkščių muštynės gatvėje. 
Kartoju, man visa tai tik pridarė nemalonumų ir valandėlę sugadino 
nuotaiką, bet ar negalėjo viskas baigtis daug blogiau? 

Kai šioje vietoje K. stabtelėjo ir pažvelgė į tylintį tardytoją, jam 
pasirodė, kad šis kaip tik žvilgsniu duoda ženklą kažkam minioje. K. 
šyptelėjo ir tarė: 

— Ką tik čia ponas tardytojas davė kažkuriam iš jūsų slaptą žen- 
klą. Vadinasi, tarp jūsų yra žmonių, kuriems jis komanduoja nuo šitos 
pakylos. Nežinau, ar tas jo ženklas buvo duotas tam, kad jūs švilptu- 
mėt, ar tam, kad plotumėt; dabar pirma laiko iškeldamas aikštėn šį 
dalyką, aš visai sąmoningai atsisakau mėginimų sužinoti to ženklo 
prasmę. Man tai visai nesvarbu, ir aš viešai leidžiu ponui tardytojui 
įsakinėti savo apmokamiems tarnautojams, stovintiems ten, apačioje, 
ne ženklais, o žodžiais; tegu jis sau garsiai vieną kartą komanduoja: 
„Švilpkite!“ — o kitą kartą: „Plokite!“ 

Gal tardytojas sutriko, o gal ėmė nekantrauti, bet jis sukrutėjo 
savo krėsle. Užpakaly stovintis vyriškis, su kuriuo tardytojas jau ir 
pirma šnekėjosi, vėl pasilenkė prie jo, nežinia, ar norėdamas jį pa- 
drąsinti, ar kažką svarbaus patarti. Apačioje Žmonės šnekėjosi tar- 

pusavy tyliai, bet gyvai. Dvi partijos, kurių nuomonės pirma, rodės, 
taip smarkiai skyrėsi, dabar susimaišė, vieni rodė pirštais į K., o kiti — 
į tardytoją. Garų migla buvo labai nemaloni ir net neleido įžiūrėti 
stovinčių kiek tolėliau žmonių. Matyt, ji labiausiai kamavo galerijos 
žiūrovus, ir šie, baugščiai šnairuodami į tardytoją, turėjo patyliukais 
klausinėti susirinkimo dalyvius, kad galėtų suprasti, kas dedasi salėje. 
Tie jiems atsakinėjo taip pat tyliai, delnais prisidengę burnas. 

— Aš tuoj baigsiu, — tarė K., o kadangi varpelio nebuvo, trenkė 
kumščiu į stalą; nuo trinktelėjimo tardytojo ir jo patarėjo galvos iškart 
atšoko viena nuo kitos.— Man šita istorija visai nesvarbi, todėl kalbu 
apie ją visai. laisvai, ir jūs, jeigu tik jums nors kiek rūpi šitas tariamas 
teismas, turėsite daug naudos, jei mane išklausysite. Mano kalbos ap- 
tarimą prašyčiau atidėti vėlesniam laikui, nes aš skubu ir netrukus 
išeisiu. 

K. žodžiai dabar jau taip smarkiai veikė publiką, kad salė iškart 
nutilo. Žmonės neberėkė vienas per kitą kaip pradžioje, niekas net 
neplojo, bet atrodė, kad visi jau kažkuo įsitikinę arba tuoj tuoj įsiti- 
kins. 

— Nėra abejonės, — tarė K. labai tyliai, džiaugdamasis, kad visa 
auditorija taip įtemptai klausosi; tyla net pradėjo spengti, ir tai teikė 
K. daugiau drąsos negu entuziastiškiausi plojimai, — nėra abejonės, 
kad už visų šito teismo apraiškų, vadinasi, mano atveju — už arešto ir 
šios dienos tardymo slypi didžiulė organizacija. Organizacija, išlai- 
kanti ne tik paperkamus sargybinius, neišmanėlius inspektorius ir tar- 
dytojus, geriausiu atveju pasižyminčius tiktai kuklumu, bet neabejo- 
tinai turinti ir aukšto bei paties aukščiausiojo rango teisėjų su bega- 
le neišvengiamų tokiais atvejais kurjerių, raštininkų, žandarų ir ki- 
tų pagalbinių tarnautojų, gal net ir budelių — aš nebijau to žodžio. 
Ir kokia gi visos tos didžiulės organizacijos prasmė, gerbiamieji? Ogi 
suiminėti niekuo nekaltus žmones ir pradėti prieš juos beprasmiškus 
ir dažniausiai — kaip, pavyzdžiui, mano atveju — nieko neduodan- 
čius procesus. Kaipgi galima, turint galvoje tokią visos sistemos be- 
prasmybę, išvengti baisiausios valdininkų korupcijos? Tai neįmano- 
ma, net pats aukščiausias teisėjas neatsispirtų pagundai. Todėl 
sargybiniai mėgina tiesiai nuo kūno pavogti suimtųjų drabužius, to- 
dėl inspektoriai laužiasi į svetimus butus, todėl nekalti žmonės, užuot 
kvočiami, yra žeminami prieš visą susirinkimą. Sargybiniai papasakojo 
man apie sandėlius, kuriuose kraunama suimtųjų nuosavybė. Norė- 
čiau nors kartą pamatyti tokį sandėlį, kuriame pūva sunkiai uždirbtas 

suimtųjų turtas, jeigu tik jo neišgrobsto vagišiai sandėlio darbuo- 
tojai. 

K. kalbą nutraukė klyksmai salės gale, jis prisidengė delnu akis, 
norėdamas pamatyti, kas ten atsitiko, nes migla nuo blausios dienos 
šviesos atrodė balkšva ir akino. Ten vėl buvo toji skalbėja, apie kurią 
jau tuomet, kai ji įėjo į salę, K. pamanė, kad labai trukdys. Negalėjai 
suprasti, ar šį kartą ji buvo kalta, ar ne. K. matė tik tiek, kad kažkoks 
vyras nusitempė ją į kampą prie durų ir ėmė spausti prie savęs. Ta- 
čiau klykė ne skalbėja, o vyriškis, plačiai prasižiojęs, žiūrėdamas į 
lubas. Aplink juos susirinko būrelis žmonių, netoliese stovintys ga- 
lerijos lankytojai atrodė susižavėję, kad šitaip buvo sutrikdytas rim- 
tumas, kuriuo K. užkrėtė susirinkimą. Pagautas pirmo įspūdžio, K. 
iškart buvo bepuoląs tenai, nes manė, kad visiems rūpės padaryti tvar- 
ką ir bent jau išvyti tą porą iš salės, tačiau pirmosios eilės nejudėda- 
mos stovėjo prieš jį, niekas nė nekrustelėjo, niekas neleido K. prasi- 
veržti. Priešingai, visi jam tiktai trukdė, seniai bandė užkirsti jam ke- 
lią rankomis, o kažkas — jis neturėjo laiko atsigręžti — pačiupo jį 
už pakarpos. K. jau nė nebegalvojo apie tą porą prie durų, jam pasi- 
rodė, kad ribojama jo laisvė, kad jį ketinama tikrai areštuoti, ir jis, 
nieko nepaisydamas, nušoko nuo pakylos. Dabar atsidūrė akis į akį 
su minia. Ar pirma teisingai įvertino šituos žmones? Ar ne per daug 
pasikliovė savo kalbos poveikiu? Nejau tol, kol jis kalbėjo, visi apsi- 
metinėjo, o dabar, kai priėjo prie išvadų, jiems tas apsimetinėjimas 
nusibodo? Ir kokie veidai aplink jį! Mažos juodos akutės šmižinėjo 
į visas puses, skruostai buvo nukarę kaip girtuoklių, ilgos barzdos — 
pašiurpusios ir retos, o jei bandei suleisti į jas ranką, tai atrodė, kad 
suspaudi tik tuščią kumštį, nesugriebdamas barzdos. O po barzdomis — 
tai buvo tikras K. atradimas — ant švarkų apykaklių blizgėjo įvai- 
raus dydžio ir įvairių spalvų ženklai. Visi nešiojo tuos ženklus, kur tik 
pažiūrėsi. Visi ėjo išvien, net ir tos taria mos partijos kairėje ir dešinėje, 
o kai K. staiga atsigręžė, tuos pačius ženklus pamatė ant tardytojo 
apykaklės, — šis ramiai žvelgė į salę, susinėręs ant pilvo rankas. 

— Aha! — sušuko K. ir iškėlė rankas, staigus atradimas reikalavo 
daugiau erdvės.— Juk jūs visi, kaip matau, esate valdininkai, toji pa- 
ti kyšininkų gauja, kurią aš čia smerkiau, jūs sugužėjote čionai pasi- 
klausyti ir pašnipinėti, pasidalijote į tariamas partijas, ir viena iš jų 
plojo man, stengdamasi mane išbandyti, jūs norėjote pasimokyti, kaip 
reikia mulkinti nekaltą žmogų! Ką gi, tikiuosi, kad ne veltui čia sėdė- 
jote: arba turėjote pramogą iš to, kad atsirado žmogus, kuris vylėsi, 

jog jūs apginsite nekaltą, arba... Praleisk mane, nes trenksiu tau! — 
sušuko K. vienam kretančiam seniui, prilindusiam prie pat jo.— Arba 
jūs iš tikrųjų šio to pasimokėte. Taigi linkiu jums sėkmės jūsų profe- 
sijoje! 

Jis skubiai pasičiupo skrybėlę, gulėjusią ant stalo kraštelio, ir vi- 
suotinėje tyloje, tikrai sakant, begalinės nuostabos tyloje, prasibrovė 
prie išėjimo. Tačiau tardytojas, matyt, buvo dar greitesnis už K., nes 
jau laukė jo prie durų. 

— Luktelėk tamsta valandėlę, — tarė jis. 

K. stabtelėjo, bet žiūrėjo ne į tardytoją, o į duris, už kurių ranke- 
nos jau buvo paėmęs. 

— Norėčiau tiktai atkreipti tamstos dėmesį į tai, — pasakė tardyto- 
jas, — kad tamsta, atrodo, pats to nesuprasdamas, šiandien savo valia 
atsisakei naudos, kurią suimtajam bet kuriuo atveju duoda kvota. 

K. nusijuokė, žiūrėdamas į duris. 

— Niekšai! — sušuko jis.— Nusispjaut į visas jūsų kvotas! 

Ir, atsidaręs duris, nubėgo laiptais žemyn. Už jo nugaros pasigirdo 
garsus atgijusių susirinkimo dalyvių balsų šurmulys, matyt, jie ten it 
kokie studentai ėmė svarstyti tai, kas įvyko. 

Kitą savaitę K. kasdien laukė naujo šaukimo, jis negalėjo pati- 
kėti, kad jo atsisakymas nuo kvotų bus suprastas tiesiogine prasme, 
o kai laukiamas šaukimas neatėjo iki pat šeštadienio vakaro, K. nu- 
sprendė, kad toks tylėjimas reiškia kvietimą tą pačią valandą atvykti 
į tuos pačius namus. Todėl sekmadienį jis vėl nuėjo tenai, šįkart jau 
gerai žinodamas visus laiptus ir koridorius; kai kurie žmonės, prisiminę 
jį, sveikinosi, stovėdami tarpduryje, bet jam nereikėjo nieko klausinėti, 
ir Jis greitai pasiekė ieškomas duris. Vos pasibeldus, durys tuoj atsida- 
rė, ir jis, nė nežvilgteldamas į jau pažįstamą moterį, stovinčią prie 
slenksčio, žengė gretimo kambario link. 

— Šiandien posėdžio nėra, — tarė moteris. 

— Kaipgi nėra? — paklausė jis, nenorėdamas patikėti. 

Tačiau moteris atidarė gretimo kambario duris ir leido jam pa- 
čiam įsitikinti. Kambarys buvo tuščias ir dėl to atrodė dar skurdesnis 
negu praėjusį sekmadienį. Ant stalo, kuris vis dar stovėjo toje pačioje 
vietoje ant pakylos, gulėjo kelios knygos. 

— Ar galima pavartyti tas knygas? — paklausė K. ne tiek iš di- 
delio smalsumo, kiek dėl to, kad šitas žygis nenueitų visai veltui. 

— Ne,— atsakė moteris ir vėl uždarė duris, — tai draudžiama. 
Knygos priklauso tardytojui. 

— Aha,— tarė K., linkteldamas galvą, — matyt, ten įstatymų 
kodeksai, o šitas teismas teisia ne tik nekaltus, bet ir įstatymo neži- 
nančius žmones. 

— Turbūt taip, — atsakė moteris, ne visai jį supratusi. 

— Ką gi, tai aš eisiu, — tarė K. 

— (Gal reikia ką pranešti tardytojui? — paklausė moteris. 

— Ar tamsta jį pažįsti? — paklausė K. 

— Žinoma,— atsakė moteris, — juk mano vyras — teismo kur- 
jeris. 

Tik dabar K. pastebėjo, kad patalpa, kurioje anąkart stovėjo vien 
rėčka su skalbiniais, dabar apstatyta kaip tikras gyvenamasis kam- 
barys. Moteris pamatė, kad jis nustebo, ir pasakė: 

— Taip, mes čia galime nemokamai gyventi, bet posėdžių dieno- 
mis turime šį kambarį ištuštinti. Mano vyro tarnyba kai kuriais at- 
žvilgiais nepatogi. 

— Mane ne tiek stebina kambarys, — tarė K., piktai Žžvilgtelėjęs 
į ją, — kiek tai, kad tamsta ištekėjusi. 

— Ar tamsta turi galvoje tą atsitikimą per praėjusį posėdį, kai 
aš sutrukdžiau tamstos kalbą? — paklausė moteris. 

— Žinoma,— atsakė K.— Šiandien tai jau sena ir beveik už- 
miršta istorija, bet tąkart aš tiesiog įtūžau. O dabar man tamsta pati 
sakai, kad esi ištekėjusi. 

— Tamstai tik į naudą išėjo, kad sutrukdžiau tą kalbą. Po to visi 
apie tamstą labai nepalankiai šnekėjo. 

— (Galimas daiktas, — pasakė K., nusukdamas šneką į šoną, — 
bet tamstos elgesio tai nepateisina. 

— Mane pateisina visi, kas tik pažįsta, — tarė moteris.— Žmogus, 
anąkart glėbesčiavęs mane, jau seniai mane persekioja. Gal apskritai 
aš ir nesu patraukli, bet jam patinku. Ir čia jau niekas negali man pa- 
dėti, net mano vyras su tuo apsiprato; jis turi tai pakęsti, jeigu nenori 
netekti tarnybos, nes tas žmogus yra studentas ir ateityje tikriausiai 

bus didelis viršininkas. Jis visą laiką sekioja man iš paskos. Štai ir da- 
bar jis išėjo, prieš pat tamstai ateinant. 

— Visur čia ta pati tvarka,— tarė K.— Visai tuo nesistebiu. 

— Tamsta nori čionai šį tą pataisyti? — paklausė moteris lėtai 
ir dvejodama, lyg šnekėtų kažką, kas pavojinga ir jai, ir K.— Aš tai 
supratau jau iš tamstos kalbos, kuri man pačiai labai patiko. Tiesa, 
girdėjau ne viską, į pradžią pavėlavau, o pabaigoje gulėjau su studentu 
ant grindų... Ak, kaip čia viskas šlykštu! — pridūrė ji, valandžiukę 
patylėjusi, ir pagriebė K. už rankos.— Ar tamsta įsitikinęs, kad pavyks 
ką nors pataisyti? 

K. nusišypsojo ir pamėgino ištraukti savo ranką iš jos minkštų 
delnų. 

— Tiesą sakant, — tarė jis, — ne mano pareiga čia ką nors, tams- 
tos žodžiais tariant, taisyti; jeigu tamsta šitaip pareikštumei, pavyz- 
džiui, tardytojui, jis tamstą išjuoktų arba nubaustų. Iš tikrųjų laisva 
valia aš niekada nebūčiau kišęsis į tuos reikalus, ir šito teismo bė- 
dos niekad nebūtų sutrukdžiusios mano ramaus miego. Bet kadangi 
esu neva areštuotas, — mat buvau vieną rytą areštuotas, — tai tu- 
rėjau veltis į šitą istoriją, ir visų pirma — savo paties labui. Jeigu 
sykiu galėčiau būti kuo nors naudingas ir tamstai, tai aš, aišku, esu 
pasiruošęs padėti. Ir ne tik iš artimo meilės, bet ir dėl to, kad tamsta 
irgi gali man padėti. 

— Kaipgi aš galėčiau tamstai padėti? — paklausė moteris. 

— Pavyzdžiui, parodyk man tamsta anas knygas, gulinčias ant 
stalo. 

— Mielai! — sušuko moteris ir skubiai nusitempė jį paskui save. 

Knygos buvo senos ir nušiurusios, vienos viršelis buvo perlūžęs ir 
laikėsi tik keliais siūlais. 

— Kaip čia visur nešvaru,— tarė K., kraipydamas galvą, o moteris 
greitosiomis nubraukė prijuoste dulkes, kad K. galėtų bent prisiliesti 
prie knygų. 

Jis atvertė viršutinę knygą ir pamatė nepadorų paveikslą. Vyras 
ir moteris sėdi nuogi ant sofos, nešvankus dailininko sumanymas bu- 
vo visai aiškus, bet jis viską nupiešė taip nemokšiškai, kad galų gale 
matyti tiktai vyras ir moteris, pernelyg krintantys į akis, sėdintys ne- 
paprastai tiesiai ir dėl nevykusios perspektyvos tik vos vos pasigręžę 
į kits kitą. K. daugiau nebesklaidė, tik atsivertė antros knygos titulinį 
puslapį; tai buvo romanas, antrašte „Kančios, kurias Gretė patyrė 
nuo savo vyro Hanso“. 

— Štai kokie kodeksai čia studijuojami, — tarė K.— Ir tokie 
žmonės rengiasi mane teisti! 

— Aš tamstai padėsiu, — pasakė moteris.— Gerai? 

— Ar tikrai tamsta gali man padėti, neužsitraukdama sau bėdos? 
Juk ką tik sakei, kad tamstos vyras labai priklausomas nuo vyresnybės? 

— Ir vis dėlto aš tamstai padėsiu, — atsakė moteris.— Eime, reikia 
viską aptarti. Apie man gresiantį pavojų daugiau nešnekėsim, aš bijau 
pavojų tik tuomet, kai noriu jų bijoti. Eime.— Ji parodė į pakylą ir 
pakvietė K. prisėsti šalia jos ant laiptelių.— Tamstos gražios tamsios 
akys, — tarė ji, žvelgdama iš apačios K. į veidą, kai juodu susėdo, — 
sako, kad ir mano akys gražios, bet tamstos daug gražesnės. Aš tai 
pastebėjau jau tąkart, kai buvai pirmą sykį atėjęs čionai. Dėl tams- 
tos aš tada ir įėjau į šį kambarį, į posėdžių salę; šiaip niekad šito ne- 
darau, man, tiesą sakant, tai netgi draudžiama. 

Tai mat kas, pagalvojo K., ji siūlosi man, ji tokia pat nedorėlė, 
kaip ir visi Čia; jai atsibodo teismo valdininkai, ir tas suprantama, to- 
dėl ji 1r sako pirmam pasitaikiusiam vyriškiui komplimentus apie 
gražias akis. K. tylėdamas atsistojo, lyg savo mintis būtų garsiai pa- 
sakęs ir šitaip jau paaiškinęs moteriai savo elgesį. 

— Nemanau, kad tamsta galėtumei man padėti,— tarė jis.— 
Norint man iš tikrųjų padėti, reikėtų turėti ryšių su aukštais valdi- 
ninkais. O tamsta, be abejo, pažįsti tik smulkiausius tarnautojus, kurie 
čia būriais trinasi. Tuos tamsta, žinoma, pažįsti labai gerai ir galėtu- 
mei iš jų šį tą išpešti, tuo aš neabejoju, bet net ir pačios didžiausios jų 
pastangos negali turėti įtakos proceso baigčiai. O tamsta pati tik netek- 
tumei kelių draugų. Šito aš nenoriu. Tegul tamstos santykiai su tais 
žmonėmis pasilieka tokie, kokie lig šiol buvo, man atrodo, kad tie san- 
tykiai tamstai yra tiesiog būtini. Sakau tai apgailestaudamas, nes, 
norėdamas bent iš dalies atsilyginti už komplimentus, galiu pasakyti, 
kad ir tamsta man patinki, ypač dabar, kai taip liūdnai žiūri į mane, 
nors liūdėti, beje, visai nėra pagrindo. Tamsta priklausai grupei, su ku- 
ria aš turiu kovoti, ir visai puikiai jautiesi tarp tų Žmonių, net myli stu- 
dentą, o jei nemyli, tai bent jau laikai jį geresniu už savo vyrą. Tai 
buvo nesunku suprasti iš tamstos Žodžių. 

— Ne! — sušuko ji, nepakildama iš vietos, ir sugriebė K. už 
rankos, kurios šis nespėjo atitraukti. — Tamsta negali dabar išeiti, 
tamsta negali išeiti ir išsinešti iš čia klaidingą nuomonę apie mane! Ne- 
jaugi tamsta tikrai galėtumei dabar išeiti? Argi aš jau tokia niekam 

tikusi, kad tamsta net nenori padaryti man malonumo ir dar valan- 
džiukę pabūti čionai? 

— Tamsta ne taip mane supratai, — atsakė K. ir alsisėdo. — 
Jeigu tikrai nori, kad dar pabūčiau, tai mielai pasiliksiu, juk turiu 
laiko, nes atėjau tikėdamasis, kad šiandien bus posėdis. O tai, ką pirma 
kalbėjau, tebuvo mano prašymas nedaryti jokių žygių mano labui šia- 
me procese. Bet ir dėl to tamstai nereikėtų įsižeisti: turėk tamsta gal- 
voje, kad man visai nerūpi, kuo pasibaigs šitas procesas, ir kad aš 
tik pasijuoksiu iš nuosprendžio. Žinoma, tuo atveju, jeigu procesas 
iš tikrųjų kada nors bus baigtas, bet aš labai abejoju. Esu beveik įsi- 
tikinęs, kad ši byla dėl valdininkų tingumo ir užmaršumo, gal nei 
ir dėl jų bailumo jau nutraukta arba bus nutraukta artimiausiomis 
dienomis. Tiesa, visai galimas daiktas, kad procesas bus dėl akių tę- 
siamas, tikintis gauti didelį kyšį, bet aš jau dabar galiu pasakyti, kad 
iš to nieko neišeis, nes kyšių niekam neduodu. Vis dėlto tamsta pada- 
rytum man paslaugą, jeigu tardytojui ar kuriam kitam valdininkui, 
mėgstančiam skleisti svarbias naujienas, praneštum, kad jokios gudry- 
bės, kurių tie ponai, aišku, žino nemažai, niekada neprivers manęs 
duoti kyšio. Pasakyk tamsta jiems atvirai, kad jie neturėtų jokių 
vilčių. Beje, tikriausiai jie ir patys tai pastebėjo, 0 jeigu nepastebėjo, 
tai man nelabai rūpi, kad jie jau dabar tatai sužinotų. Juk nuo to tik 
sumažėtų darbo tiems ponams, žinoma, ir aš turėčiau mažiau nema- 
lonumų, bet esu pasiruošęs viską iškęsti, Žinodamas, kad kiekvienas 
toks nemalonumas sykiu yra ir smūgis mano priešininkams. O aš jau 
pasirūpinsiu, kad taip būtų. Beje. ar tamsta pažįsti tardytoją? 

— Žinoma,— atsakė moteris.— Apie jį pirmiausia ir pagalvojau, 
kai siūliausi padėti tamstai. Nežinojau, kad-jis tėra smulkus valdi- 
ninkas, bet jeigu tamsta taip sakai, tai, matyt, taip ir yra. Vis dėlto 
manau, kad raportai, kuriuos jis siunčia aukštesnėms instancijoms, 
turi šiokios tokios įtakos. O jis rašo tokią daugybę raportų. Tamsta 
sakei, kad valdininkai tinginiai; bet tikrai ne visi tokie, šilas tardyto- 
jas — visai ne tinginys, jis labai daug rašo. Pavyzdžiui, praeitą sek- 
madienį posėdis užtruko iki pat vakaro. Visi išėjo, o tardytojas pasi- 
liko salėje ir liepė man atnešti lempą; aš turėjau tik mažą virtuvinę 
lempelę, bet jam ir tos užteko, jis iškart sėdo rašyti. Tuo tarpu parėjo 
mano vyras, kuris kaip tik tą sekmadienį turėjo laisvą dieną, mes 
susinešėme baldus, vėl įsikūrėm savo kambaryje, paskui dar užsuko 
kaimynai, kurį laiką mes visi šnekučiavomės prie žvakės, žodžiu, visai 
užmiršom tardytoją ir nuėjom gulti. Staiga pabundu vidurnaktį, 

tikriausiai buvo jau labai vėlu, o šalia lovos stovi tardytojas, delnu 
pridengęs lempą, kad šviesa nekristų ant mano vyro, — atsarga visai 
nereikalinga, mano vyras miega taip kietai, kad jokia šviesa jo ne- 
pažadinsi. Aš taip išsigandau, kad vos nepradėjau rėkti, bet tardyto- 
jas buvo labai malonus, paprašė mane būti atsargesnę ir sušnibždėjo, 
kad jis iki šiol rašęs, o dabar grąžinąs man lempą. Paskui pridūrė nie- 
kuomet nepamiršiąs, kaip aš atrodžiau mieganti. Žodžiu, norėjau tam- 
stai pasakyti, kad tardytojas tikrai rašo daug raportų, ypač apie tam- 
stą, nes tamstos apklausa, be abejo, buvo vienas iš svarbiausių įvykių 
sekmadienio posėdyje. O tokie ilgi raportai negali būti visai nereikš- 
mingi. Be to, iš mano pasakojimo turbūt jau tamsta supratai, kad 
tardytojas sukasi apie mane ir kad būtent dabar, pirmomis dieno- 
mis — jis turbūt apskritai tik dabar mane pastebėjo — aš galiu turėti 
jam didelę įtaką. Turiu ir daugiau įrodymų, kad jis manimi labai 
domisi. Per studentą, kuriuo labai pasitiki ir su kuriuo kartu dirba, 
jis atsiuntė man vakar dovanų šilkines kojines, neva už tai, kad aš 
tvarkau posėdžių kambarį, bet tai tik dingstis, juk tas darbas yra ma- 
no pareiga, ir mano vyras už tai gauna atlyginimą. Kojinės labai 
gražios, pažiūrėk tamsta, — ji ištiesė kojas, pasikėlė sijonus iki pat 
kelių ir pati ėmė apžiūrinėti kojines.— Labai gražios kojinės, tik 
baisiai jau plonytės ir man netinka. 

Staiga ji nutilo, uždėjo ranką ant K. rankos, lyg norėdama jį 
nuraminti, ir sušnibždėjo: 

— Tyliau, Bertoldas žiūri į mus. 

K. iš lėto pakėlė akis. Posėdžių salės tarpduryje stovėjo jaunas 
vyras, jis buvo mažutis, kreivokomis kojomis ir, matyt, stengdamasis 
atrodyti kuo solidžiau, buvo užsiauginęs trumpą, skystą rusvą barz- 
delę, kurią be perstogės kedeno pirštais. K. pažvelgė į jį smalsiai, juk 
tai buvo pirmas visai nežinomų teisės mokslų studentas, su kuriuo 
jis susidūrė, taip sakant, asmeniniame gyvenime ir kuris ateity tik- 
riausiai taps aukštu valdininku. O studentas, atrodė, visai nekreipė 
dėmesio į K., jis tik atitraukė ranką nuo barzdos, pirštu pamojo mo- 
teriai ir nuėjo prie lango; moteris pasilenkė prie K. ir sušnibždėjo: 

— Maldauju tamstą, nepyk ant manęs, negalvok apie mane blo- 
gai, dabar aš turiu eiti pas jį, pas tą šlykščią žmogystą, tik pažiūrėk tam- 
sta, kokios kreivos jo kojos. Aš tuoj grįšiu ir tada eisiu su tamsta, jeigu 
tik mane vesiesi, eisiu, kur tik panorėsi, galėsi daryti su manim, ką 
panorėsi, būsiu laiminga, jei galėsiu kuo ilgesniam tarpui ištrūkti 
iš Čia, 0 visų geriausia — visam laikui. 

Ji dar paglostė K. pirštus, pašoko ir nubėgo prie lango. K. nė 
pats nepajuto, kaip ištiesė ranką į tuštumą, mėgindamas sučiupti jos 
ranką. Toji moteris jį tikrai gundė, ir K., nors ir kaip stengėsi, negalėjo 
sugalvoti jokios rimtos priežasties, kodėl turėtų nesiduoti sugun- 
domas. Akimirką, tiesa, šmėkštelėjo mintis, kad moteris bando įvi- 
lioti jį į kokias nors teismo pinkles, bet jis tuoj nuvijo tą mintį šalin. 
Kaip ji galėtų įvilioti K. į pinkles? Argi jis nėra kol kas toks laisvas, 
kad išsyk galėtų sunaikinti visą teismą, — bent jau tą jo dalį, kuri susi- 
jusi su jo paties byla? Argi jis jau nė tiek negali pasitikėti savimi? O 
tos moters pasisiūlymas padėti skambėjo nuoširdžiai ir, ko gero, būtų 
naudingas. Galbūt nė neįmanoma geriau atkeršyti tardytojui ir visai 
jo šutvei negu paveržiant iš jų šitą moterį? Tada galėtų atsitikti, kad 
tardytojas, ilgai plušėjęs prie melagingų raportų apie K., vidury nak- 
ties rastų moters lovą tuščią. Ir todėl tuščią, kad ji priklausytų jam, 
kad toji moteris prie lango, tas putlus, minkštas ir šiltas kūnas, vil- 
kintis sunkaus, storo audeklo suknele, priklausytų vien K. 

Šitaip atsikračius visų abejonių dėl moters, K. pradėjo atsibosti 
tylus pokalbis prie lango, ir jis ėmė iš pradžių krumpliais, o paskui 
ir visu kumščiu belsti į pakylą. Studentas pro moters petį žvilgtelėjo 
į K., bet nė kiek nesutriko, jis net prisiglaudė prie moters ir apkabino 
ją. Moteris žemai nuleido galvą, lyg atidžiai klausytųsi studento, o 
šis, nesiliaudamas šnekėjęs, garsiai pakštelėjo į jos palenktą kaklą. 
Dabar K. įsitikino, kad moters skundas dėl studento tironijos yra tei- 
singas, jis atsistojo ir pradėjo vaikštinėti po kambarį. Šnairuodamas 
į studentą, K. galvojo, kaip čia kuo greičiau jo atsikračius, todėl net 
apsidžiaugė, kai studentas, kurį aiškiai erzino K. vaikštinėjimas, 
retkarčiais pavirstantis tyliu trypimu, pasakė: 

— Jeigu tamsta taip nekantrauji, gali eiti sau. Jau ir anksčiau 
galėjai išeiti, niekas nebūtų tamstos pasigedęs. Tamsta net turėjai iš- 
eiti vos man atėjus, ir kuo greičiau. 

Tikriausiai tais žodžiais studentas išliejo visą susitvenkusį pyktį, 
bet sykiu iš jų ir jautei, koks pasipūtęs tas būsimasis teismo valdinin- 
kas, kalbantis su nepatinkamu kaltinamuoju. K. sustojo prie pat jo 
ir šypsodamasis tarė: 

— Aš, tiesa, nekantrauju, bet mano nekantravimą tamsta len- 
gviausiai -pašalintumei pats mus palikdamas. Tačiau jeigu atėjai čio- 
nai studijuoti, — girdėjau, kad tamsta esi studentas, — tai aš mielai 
užleisiu tamstai vietą ir išeisiu su šia moterimi. Beje, tamstai teks dar 
daug pastudijuoti, kol tapsi teisėju. Tiesa, aš nelabai išmanau, kaip pas 

jus nagrinėjamos bylos, bet manau, kad tam dar toli gražu neužtenka 
stačiokiškų kalbų, kurias tamsta taip begėdiškai moki varinėti. 

— Nereikėjo leisti jam laisvai vaikščioti, — pasakė studentas, lyg 
norėdamas paaiškinti moteriai užgąulius K. žodžius.— Tai buvo klai- 
da. Aš sakiau tardytojui. Tarp kvotų reikėjo laikyti jį uždarytą bent 
jau jo paties kambaryje. To tardytojo kartais neįmanoma suprasti. 

— "Tuščios šnekos, — tarė K. ir ištiesė ranką moteriai. — Eime. 

— Šit kaip! — sušuko studentas.— Ne, ne, jos tai tamsta tikrai 
negausi, — ir su nepaprasta jėga, kurios iš jo niekas nebūtų tikėjęsis, 
čiupo moterį viena ranka į glėbį ir susilenkęs, švelniai žvelgdamas į 
ją, nuskubėjo prie durų. 

Buvo aiškiai matyti, kad studentas truputėlį bijosi K., tačiau dar 
išdrįso K. net paerzinti, laisva ranka ėmęsis glostyti ir spausti moters 
petį. K. pabėgėjo kelis žingsnius šalia jo, pasiryžęs užpulti jį ir, jeigu 
reikės, net pasmaugti, bet moteris pasakė: 

— Nieko nepadarysi, tardytojas liepė mane pašaukti, aš negaliu 
eiti su tamsta, šita mažutė baidyklė, — ji paglostė studentui veidą, — 
šita mažutė baidyklė manęs nepaleis. 

— O tamsta ir nenori būti išvaduota! — sušuko K., uždėdamas 
ranką ant peties studentui, kuris pamėgino ją įkąsti. 

— Ne! — suriko moteris, abiem rankomis gindamasi nuo K.— 
Ne, ne, tik šito tamsta nedaryk, tamstai galvoj negerai! Man tai būtų 
pražūtis. Paleisk jį, meldžiamasis, paleisk. Juk jis tik vykdo tardytojo 
įsakymą ir neša mane pas jį. 

— Na, ir tegul sau bėga. O tamstos aš irgi daugiau nė akyse ne- 
noriu matyti, — pasakė K. įniršęs ir nusivylęs ir taip smarkiai stuk- 
telėjo studentui į nugarą, kad šis susvirduliavo, o paskui, apsidžiaugęs, 
kad nepargriuvo, dar aukščiau pašoko su savo našta į orą. K. lėtai 
nusekė jiems iš paskos, supratęs, jog tai buvo jo pirmas tikras pralai- 
mėjimas šitiems žmonėms. Žinoma, nebuvo jokio pagrindo būgštauti, 
juk jis pralaimėjo tik todėl, kad patis pradėjo kovą. Pasilikęs namie 
ir gyvendamas savo įprastą gyvenimą, jis būtų tūkstantį kartų pra- 
našesnis už šituos žmones ir galėtų vienu kojos smūgiu nuspirti kiek- 
vieną iš jų nuo savo tako. Ir K. įsivaizdavo, kaip juokinga būtu, pa- 
vyzdžiui, jeigu šitas nususęs studentėlis, šitas pasipūtęs vaikiščias, ši- 
tas šleivakojis barzdočius klūpėtų ant kelių prie Elzos lovos ir, susi- 
nėręs rankas, maldautų jos malonės. K. taip patiko ši idėja, kad jis 
nusprendė, pasitaikius progai, kada nors nusivesti studentą pas Elzą. 

Iš smalsumo K. dar pabėgėjo iki durų, norėjo pasižiūrėti, kur 


Procesas 50 


bus nunešta moteris, — juk netemps jos studentas gatvėmis ant ran- 
kų. Pasirodė, kad kelias daug trumpesnis. Tiesiai prieš buto duris į 
viršų kilo siauri mediniai laipteliai, tikriausiai vedantys į palėpę, bet 
K. negalėjo matyti, kur tie laipteliai baigiasi, nes jie darė vingį. Tais 
laiptais studentas ir nešė į viršų moterį, dabar jau labai lėtai ir ste- 
nėdamas — tikriausiai pavargo bekopdamas. Moteris mojavo K. ran- 
ka ir gūžčiojo pečiais, matyt, stengdamasi parodyti, jog ji visai ne- 
kalta, kad ją pagrobė; bet tas gestas nereiškė, kad moteris per daug 
gailėtųsi. K. abejingai pažvelgė į ją lyg į visai nepažįstamą, jis neno- 
rėjo išsiduoti, kad jaučiasi nusivylęs, bet taip pat nenorėjo, kad mo- 
teris pamanytų, jog jam tas nusivylimas vieni niekai. 

Studentas buvo jau dingęs su moterim, o K. vis dar stovėjo ana 
duryje. Jis nusprendė, kad moteris jį ne tik apgavo, bet ir pamelavo, 
sakydama, kad studentas neša ją pas tardytoją. Nejau tardytojas tupės 
palėpėje ir lauks. Kad ir kiek žiūrėsi į laiptelius, jie vis tiek nieko 
nepasakys. Bet paskui jis pamatė šalia laiptelių prisegtą popiergalį, 
priėjo artyn ir perskaitė žodžius, parašytus neįgudusia vaikiška ranka: 
„Įėjimas į teismo kanceliarijas“. Vadinasi, čia, gyvenamojo namo 
palėpėje, įsikūrusios teismo kanceliarijos? Tokia patalpa negalėjo 
kelti didelės pagarbos, ir kiekvienas kaltinamasis turėjo nusiraminti, 
pamatęs, kiek mažai lėšų turi šis teismas, jeigų jo kanceliarija įsikū- 
rusi ten, kur patys skurdžiausi nuomininkai paprastai išmeta niekam 
nereikalingą šlamštą. Tiesa, galimas daiktas, kad lėšų yra pakankamai, 
bet valdininkai jas išgraibsto, dar nespėjus jų panaudoti teismo rei- 
kalams. Sprendžiant iš to, ką iki šiol buvo patyręs K., tai buvo net la- 
bai įtikėtina, ir toks teismo ištvirkimas, nors ir žemino kaltinamąjį, 
vis dėlto dar labiau ramino negu teismo neturtingumas. Dabar K 
suprato, kad būtų buvę tiesiog gėda šaukti kaltinamąjį pirmajai kvotai 
į palėpę, todėl, matyt, ir nuspręsta geriau jį užpulti jo paties bute. 
Koks didžiulis padėties skirtumas tarp palėpėje sėdinčio tardytojo ir 
K., turinčio banke atskirą kabinetą su prieškambariu ir galinčio 
dairytis pro didelį langą į judrią miesto aikštę! Tiesa, K. neturi jo- 
kių papildomų pajamų iš kyšių ir grobstymo, jis negali paliepti savo 
kurjeriui atnešti į kabinetą moterį. Tačiau K. bent jau šiame gyve- 
nime linkęs atsisakyti tokių pramogų. 

K. vis dar stovėjo prie raštelio, kai kažkoks vyriškis užkopė laip- 
tais aukštyn, žvilgtelėjo pro praviras duris į gyvenamą kambarį, už 
kurio buvo matyti posėdžių salė, ir galų gale paklausė K., ar šis čia 
ką tik nematęs moteriškės. 

— "Tamsta — teismo kurjeris, ar ne? — paklausė K. 

— Taip,— atsakė vyriškis.— Aha, o tamsta esi kaltinamasis K., 
iš pradžių nepažinau tamstos, sveikas gyvas! — ir visai nelauktai vy- 
riškis padavė jam ranką.— Bet šiandien posėdis nenumatytas, — pri- 
dūrė vyriškis, K. vis dar tylint. 

— Žinau,— atsakė K., apžiūrinėdamas civilinį teismo kurjerio 
švarką; vienintelis ženklas, liudijantis vyriškio tarnybą, buvo tik dvi 
paauksuotos, matyt, iš senos karininko milinės išpjautos sagos, įsiūtos 
tarp visų kitų paprastų sagų.— Prieš valandėlę kalbėjausi su tamstos 
žmona. Jos čia nėra. Studentas išnešė ją pas tardytoją. 

— Na matot,— tarė teismo tarnautojas, — amžinai ją iš manęs 
išneša. Juk šiandien sekmadienis, ir aš neprivalau dirbti, tačiau, no- 
rėdami, kad pasitraukčiau iš čia, jie išsiunčia mane su niekam ne- 
reikalingu pranešimu. Ir išsiunčia netoli, kad galėčiau tikėtis suspė- 
siąs laiku sugrįžti, jeigu labai paskubėsiu. Taigi bėgu kiek įkabinda- 
mas, kur siųstas, praveriu įstaigos duris, tai, kas man liepta perduoti, 
šūkteliu taip uždusęs, kad niekas manęs tikriausiai negali suprasti, 
paskui vėl lekiu atgal, bet va studentas vis dėlto mane aplenkė, tiesa, 
jam ir arčiau, juk jis turėjo tik nusileisti laipteliais. Jeigu nebūčiau 
toks priklausomas, seniai būčiau sutraiškęs tą studentą į sieną. Štai 
čia, šalia iškabos. Visą laiką tik apie tai ir svajoju. Štai kybo jis čia, 
truputėlį pakeltas nuo grindų, priplotas prie sienos, ištiesęs rankas, 
išskėtęs pirštus, lanku išrietęs savo kreivas kojas, o aplinkui pritiškę 
kraujo. Bet iki šiol tai tik svajos. 

— O kitokios išeities nėra? — paklausė K. šypsodamasis. 

— Bent jau aš nežinau,— atsakė teismo kurjeris.— Ir kasdien 
vis naujos bėdos: iki šiol studentas nešdavosi mano žmoną tik pas sa- 
ve, o dabar jau pradėjo nešioti ją ir pas tardytoją. Tiesa, jau seniai 
šito laukiau. 

— Argi tamstos žmona dėl to visai nekalta? — paklausė K., iš 
visų jėgų valdydamasis, nes ir jį patį dabar apėmė baisus pavydas. 

— Kur nebus kalta, — atsakė teismo kurjeris. — Ji visų kalčiausia. 
Juk pati užšikorė jam ant kaklo. O tas laksto paskui kiekvieną sijo- 
ną. Vien šiame name jį išgrūdo jau iš penkių butų, į kuriuos buvo 
įsibrovęs. Mano žmona gražiausia moteris visame name, tačiau kaip 
tik aš ir negaliu gintis. 

— Na, jeigu jau taip, tai tikrai nėra jokios išeities, — tarė K. 

— Kodėl gi? — tarė kurjeris.— Tas studentas yra bailys, reikėtų 
jį kokį kartą, pamačius, kad lenda prie mano žmonos, taip prikulti, 

kad daugiau nebeišdrįstų. Bet aš pats negaliu to padaryti, o kiti irgi 
nenori man padėti, nes visi bijo jo valdžios. Tiktai toks EMOEUS kaip 
tamsta galėtų tai padaryti. 

— O kodėl gi aš? — paklausė nustebęs K. 

— Juk tamsta esi kaltinamasis, — atsakė kurjeris. 

— Taip,— tarė K.,— bet kaip tik todėl man ir reikėtų bijoti, 
kad jis gali turėti įtakos jeigu ir ne pačiai proceso DaiEEiai tai bent 
parengtiniam tardymui. 

— Žinoma,— atsiliepė teismo kurjeris, lyg K. nuomonė būtų tokia 
pat teisinga kaip ir jo paties.— Bet pas mus paprastai nebūna bevil- 
tiškų procesų. 

— Aš esu kitokios nuomonės, — pasakė K.,— tačiau tai man ne- 
sutrukdys, pasitaikius progai, pamokyti studentą. 

— Būčiau tamstai labai dėkingas, — kiek oficialiai padėkojo vyriš- 
kis, matyt, vis tiek netikėdamas, kad didžiausias jo noras gali išsi- 
pildyti. 

— Ko gero,— pridūrė K.,— ir kiti, gal net visi jūsų valdininkai 
nusipelno to paties. 

— Taip, taip, — atsakė kurjeris, lyg tai būtų savaime supranta- 
mas dalykas. Paskui su pasitikėjimu pažvelgė į K., kaip iki šiol, nors 
ir labai maloniai elgdamasis, nebuvo daręs, ir pridūrė: — Vis atsiran- 
da maištininkų. 

Tačiau jam, matyt, vis dėlto pasidarė truputį nejauku nuo tokių 
šnekų, nes jis netikėtai pakeitė pokalbio temą ir pasakė: 

— Dabar turiu prisistatyti į kanceliariją. Ar tamsta eisi su manim? 

— Man ten nėra kas veikti, — atsakė K. 

— (Gali apžiūrėti kanceliarijas. Niekas nekreips į tamstą dėmesio. 

— O ar verta jas apžiūrinėti? — vis dar delsė K., nors jam ir labai 
magėjo eiti su kurjeriu. 

— Na,— tarė šis, — aš pamaniau, kad tamstai gali būti įdomu. 

— Gerai,— galų gale pasiryžo K.— Eime. 

Ir, aplenkęs kurjerį, ėmė skubiai kopti laiptais aukštyn. Žengda- 
mas į kanceliarijas, vos nepargriuvo, nes už durų buvo dar vienas 
laiptelis. 

— Lankytojais čia nelabai rūpinamasi, — tarė K. 

— Jais visai niekas nesirūpina, — atsakė kurjeris.— Tik pažiūrėk 
tamsta, koks čia laukiamasis. 

Tai buvo ilgas koridorius, iš kurio negrabiai sukaltos durys vedė 
į atskirus palėpės skyrius. Nors tiesiogiai šviesa čia ir negalėjo pa- 

tekti, bet nebuvo ir visai tamsu, nes kai kurie skyriai buvo atitverti 
nuo koridoriaus ne ištisomis lentinėmis sienomis, o tiktai medinėmis, 
tiesa, iki pat lubų siekiančiomis grotomis, pro kurias skverbėsi šiek 
tiek šviesos ir-už kurių kur ne kur buvo matyti valdininkai, rašantys 
prie stalų arba tiesiog stovintys prie grotų ir stebintys pro plyšius žmo- 
nes koridoriuje. Gal dėl to, kad buvo sekmadienis, žmonių koridoriuje 
buvo nedaug. Jie atrodė labai nedrąsūs. Beveik lygiais tarpais nutolę 
vienas nuo kito, sėdėjo ant ilgų medinių suolų, sustatytų abipus kori- 
doriaus. Visi buvo apsirengę netvarkingai, nors, sprendžiant iš veidų 
išraiškos, laikysenos, išpuoselėtų barzdų ir daugelio kitų, vos paste- 
bimų smulkių detalių, dauguma jų priklausė aukštesnėms visuome- 
nės klasėms. Koridoriuje pakabų nebuvo, todėl visi lankytojai, matyt, 
sekdami kits kito pavyzdžiu, skrybėles buvo pasidėję po suolais. 
Tie, kurie sėdėjo arčiausiai durų, išvydę K. ir teismo kurjįerį, atsistojo 
pasisveikinti, o kiti, tai pamatę, nusprendė, kad jiems irgi reikia svei- 
kintis, todėl, jiedviem einant pro šalį, visi kilo iš savo vietų. Nė vienas 
iš jų visai neišsitiesė, visi stovėjo pasikūprinę ir palenkę kelius, tad 
atrodė kaip gatvės elgetos. K. luktelėjo, kol jį pasivijo truputį atsilikęs 
kurjeris, ir pasakė: 

— Kaip juos visus pažemino. 

— "Taip, — atsakė kurjeris.— Tai kaltinamieji, visi, kuriuos čia 
tamsta matai, yra kaltinamieji. 

— Ką tamsta sakai! — sušuko K.— Vadinasi, jie yra mano kole- 
gos.— Ir jis atsigręžė į arčiausiai stovintį aukštą liekną vyriškį beveik 
visai Žžilais plaukais.— Ko tamsta čia lauki? — mandagiai pasitei- 
ravo K. 

Tačiau vyriškis, nelauktai užkalbintas, labai sumišo, ir tai atrodė 
juo bjauriau, nes jis, be abejo, buvo daug ko pasaulyje matęs žmogus, 
kitomis aplinkybėmis, žinoma, mokąs susivaldyti ir pasinaudoti pra- 
našumu, įgytu prieš kitus žmones. O čia jis negalėjo atsakyti į 
tokį paprastą klausimą ir ėmė dairytis į kitus, lyg jų pareiga bū- 
tų jam padėti ir lyg niekas negalėtų reikalauti, kad jis atsakytų 
be kitų pagalbos. Kurjeris žengė artyn ir, mėgindamas nuraminti bei 
padrąsinti vyriškį, pasakė: 

— Juk ponas tiktai klausia, ko tamsta lauki. Atsakyk gi. 

Tas, matyt, jau pažįstamas teismo kurjerio balsas suteikė vyriš- 
kiui šiek tiek drąsos: 

— Aš laukiu... — pratarė jis ir užsikirto. 

Matyt, vyriškis todėl pradėjo kalbėti būtent tais žodžiais, kad 

norėjo kuo tiksliau suformuluoti savo atsakymą, bet dabar nežinojo, 
ką čia dar pridūrus. Keli lankytojai priėjo artyn ir sustojo aplinkui 
ratu, bet kurjeris jiems paliepė: 

— Pasitraukit, pasitraukit, neužstokit kelio. 

Jie žengė kelis žingsnius atgal, bet negrįžo į savo ankstesnes 
vietas. O per tą laiką užkalbintasis vyriškis susikaupė ir atsakė, net 
truputėlį šypsodamasis: 

— Prieš mėnesį padaviau kelis prašymus, kad man būtų leista 
pateikti įrodymus savo byloje, ir dabar laukiu atsakymo. 

— Atrodo, tamsta negaili pastangų, — tarė K. 

— Taip,— atsakė vyriškis, — juk tai mano byla. 

— Ne visi taip mano, — pasakė K.— Aš pats, pavyzdžiui, irgi esu 
kaltinamasis, tačiau, prisiekiu savo išganymu, nei jokių prašymų nepa- 
teikiau, nei kokių nors panašių žygių ėmiausi. Nejaugi manote, kad 
to reikia? 

— (Gerai nežinau, — atsakė vyriškis, vėl visiškai sutrikęs; matyt, 
jis pagalvojo, kad K. šaiposi iš jo, todėl dabar, bijodamas vėl pada- 
ryti kokią klaidą, jis būtų mieliausiai žodis žodin pakartojęs savo 
ankstesnį atsakymą, tačiau, jausdamas į save įsmeigtą nekantrų K. 
žvilgsnį, tiktai pasakė: — Aš, šiaip ar taip, vis dėlto padaviau prašymus. 

— Tamsta tikriausiai netiki, kad aš esu kaltinamasis? — pa- 
klausė K. 

— Tikiu, kaip netikėčiau! — tarė vyriškis ir truputį pasitraukė į 
šalį, bet tame atsakyme suskambėjo ne tikėjimas, o tiktai baimė. 

— Vadinasi, tamsta netiki? — neatlyžo K. ir, nejučiom paveiktas 
nuolankaus vyriškio elgesio, pačiupo jį už peties, lyg norėtų priversti 
jį patikėti. 

Jis visai nenorėjo įskaudinti to žmogaus ir palietė jį tik vos vos, 
bet vyriškis vis tiek ėmė rėkti, lyg K. būtų suėmęs jo petį ne dviem pirš- 
tais, o įkaitintom žnyplėm. Tas juokingas riksmas visai išvedė K. iš 
kantrybės; jeigu šitas žmogus netiki, kad jis yra kaltinamasis, tai juo 
geriau; galbūt vyriškis net palaikė jį teisėju. Ir K. atsisveikindamas 
jau tikrai smarkiai spūstelėjo vyriškio petį, pastūmėjo jį prie suolo 
ir nuėjo šalin. 

— Dauguma kaltinamųjų tokie jautrūs, — paaiškino kurjeris. 

Beveik visi lankytojai dabar susirinko už jų nugarų apie aną vy- 
riškį, kuris jau nustojo rėkti: matyt, jie norėjo smulkiai išklausinė- 
ti, kas atsitiko. Iš priekio K. link artinosi sargybinis, iš esmės panašus 

į sargybinį tik tuo, kad nešėsi kardą, kurio makštys, sprendžiant iš 
spalvos, buvo padarytos iš aliuminio. K. nustebo ir net pačiupinėjo 
makštį. Sargybinis, kuris atėjo išgirdęs riksmą, paklausė, kas atsitiko. 
Kurjeris pamėgino keliais žodžiais jį nuraminti, bet sargybinis pareiš- 
kė turįs vis dėlto pats įsitikinti, atidavė pagarbą ir nuėjo tolyn sku- 
biais, bet labai mažučiais žingsneliais — matyt, jį kamavo podagra. 

K. nebekreipė dėmesio nei į sargybinį, nei į koridoriuje susispietusį 
būrelį, nes, priėjęs beveik iki koridoriaus vidurio, pamatė, kad pro 
angą be durų galima pasukti į dešinę. Jis paklausė teismo kurjerį, 
ar gerai eina, kurjeris linktelėjo, ir K. patraukė dešinėn. Jam buvo 
nesmagu visą laiką eiti per vieną arba du žingsnius pirma teismo kur- 
jerio: čia, šioje vietoje, kai kas galėjo pagalvoti, kad jį atveda suim- 
tą. Todėl K. vis stabčiojo, laukdamas, kol kurjeris jį pasivys, tačiau 
šis kiekvieną kartą vėl tuoj pat atsilikdavo. Galų gale, norėdamas at- 
sikratyti to nemalonaus jausmo, K. tarė: 

— Na, pamačiau, kaip čia viskas atrodo, 1r dabar jau eisiu 
sau. 

— Tamsta dar ne viską pamatei, — visai ramiai atsakė teismo 
kurjeris. 

— Aš nė nenoriu visko pamatyti, — atšovė K., beje, iš tikrųjų 
jausdamasis labai pavargęs, — noriu grįžti, kur čia išėjimas? 

— Argi tamsta jau spėjai paklysti? — nustebo kurjeris. — Eik 
iki kampo, pasuksi dešinėn į koridorių, ir ten tiesiai durys. 

— Palydėk mane tamsta, — paprašė K.— Parodyk man kelią, aš 
vienas niekaip nerasiu, kelių čia tiek daug! 

— Tai vienintelis kelias, — jau priekaištingai tarė kurjeris. — Aš 
negaliu eiti su tamsta, nes turiu prisistatyti į kanceliariją, ir taip jau 
daug laiko su tamsta sugaišau. 

— Palydėk tamsta mane! — daug griežčiau pareikalavo K., lyg 
būtų nutvėręs teismo kurjerį meluojant. 

— Ko tamsta taip rėki! — sušnibždėjo kurjeris.— Juk aplinkui 
raštinės. Jeigu nenori grįžti atgal vienas, tai paėjėk dar truputėlį su 
manimi arba palauk čionai, kol aš sutvarkysiu savo reikalus. Tada 
aš tamstą mielai palydėsiu. 

— Ne, ne,— tarė K. — aš nelauksiu, o tamsta turi tuoj pat paro- 
dyti man kelią. 

K. nebuvo spėjęs apsižiūrėti, kur jie atsidūrė, ir tik dabar, kai 
prasivėrė vienos iš daugybės aplink buvusių medinių durų, jis paž- 

velgė į tą pusę. Kažkokia mergina, matyt, išgirdusi garsų K. balsą, 
išėjo į koridorių ir paklausė: 

— Ko ponas pageidauji? 

Tolumoje už jos nugaros prieblandoje pasirodė artėjantis dar 
ir kažkoks vyriškis. K. pažvelgė į kurjerį. Juk šis sakė, kad niekas 
nekreips į K. dėmesio, o dabar štai pasirodė net du, dar valandėlė, 
ir visi valdininkai susidomės juo, ims reikalauti, kad K. paaiškintų, 
kaip čia atsidūrė. Vienintelis suprantamas ir priimtinas paaiškini- 
mas būtų buvęs tas, kad jis yra kaltinamasis ir nori sužinoti kitos kvo- 
tos datą, bet šitaip aiškintis K. kaip tik ir nenorėjo, juo labiau kad 
tai būtų buvusi neteisybė, juk jis atėjo čionai tiktai vedamas smalsumo 
arba — o šitaip aiškintis buvo dar labiau neįmanoma — geisdamas 
įsitikinti, kad iš vidaus šitas teismas toks pat šlykštus kaip ir iš lauko. 
Atrodė, kad, taip manydamas, jis nė kiek neapsiriko, ir nebenorėjo 
daugiau į tai gilintis, jau ir taip jį prislėgė viskas, ką suspėjo pama- 
tyti, dabar jis nebūtų ištvėręs susidūrimo su kokiu aukštesniu val- 
dininku, kuris galėjo pasirodyti iš už bet kurių durų, tad norėjo kuo 
greičiau išeiti iš čia su kurjeriu arba, jeigu tai būtų neįmanoma, net 
vienas. 

K. stovėjo tylėdamas, ir tai, matyt, visiems krito į akis, nes mer- 
gina ir kurjeris taip žvelgė į jį, lyg tučtuojau jam turėtų įvykti kaž- 
kokia didelė permaina, kurios jie nenori pražiopsoti. O tarpduryje 
stovėjo tas vyriškis, kurį K. pirma matė iš tolo ateinant; jis laikėsi 
įsikibęs rankomis už viršutinės žemų durų staktos ir truputį suposi, 
pasistiebęs ant pirštų galų kaip nekantraujantis žiūrovas. Mergina pir- 
moji pastebėjo, jog K. taip stovi dėl to, kad jam užėjo silpnumas, tad 
atnešė krėslą ir paklausė: 

— (Gal prisėstumei tamsta? 

K. iškart atsisėdo ir, kad būtų dar tvirčiau, atsirėmė alkūnėmis 
į krėslo ranktūrius. 

— Tamstai turbūt galva apsisuko, ar ne? — paklausė mergina. 

Jos veidas palinko prie pat K., ir jo išraiška buvo tokia griežta, 
kokia būdinga kai kurioms moterims pačioje gražiausioje jau- 
nystėje. 

— Nesirūpink tamsta, — tarė mergina.— Tai visai paprastas daly- 
kas, beveik kiekvienam taip atsitinka, pirmą kartą čionai atėjus. Juk 
tamsta čia pirmą kartą? Taigi nieko čia nuostabaus. Saulė svilinte svili- 
na gegnes bei grebėstus, nuo įkaitusio medžio oras ir pasidaro toks 
slogus ir tvankus. Todėl, nors kitais atžvilgiais ši vieta turi daug prana- 

šumų, įstaigai ji nelabai tinka. O kai dėl oro, tai tomis dienomis, kai 
susirenka daug klientų, — jų kasdien ateina daug,— beveik nebūna 
kuo kvėpuoti. Be to, turėk tamsta galvoje, kad čia dar dažnai džiauna- 
mi baltiniai, — juk negalima to visiškai uždrausti gyventojams, — tad 
nėra ko stebėtis, kad tamstai pasidarė truputėlį bloga. Bet prie to 
oro galų gale visi puikiausiai pripranta. Kai tamsta ateisi čia antrą ar 
trečią kartą, beveik nejausi slogumo. Ar tamstai jau geriau? 

K. nieko neatsakė, jam buvo labai nemalonu, kad, staiga užėjus sil- 
pnumui, jis pasidarė priklausomas nuo šitų -žmonių, be to, dabar, 
sužinojus priepuolio priežastį, jam pasidarė ne tik geriau, bet net 
truputį blogiau. Mergina tai iškart pastebėjo ir, norėdama, kad K. 
kiek atsigautų, paėmė didelį kablį, atremtą į sieną, ir atidarė juo 
mažutį liuką, įtaisytą tiesiai virš K. galvos ir išeinantį laukan. Bet į 
vidų pabiro tiek suodžių, kad ji turėjo liuką tuoj pat vėl uždaryti ir 
savo nosine nušluostyti suodžius nuo K. rankų, nes šis buvo toks nu- 
silpęs, kad nepajėgė pats to padaryti. Jam labai norėjosi ramiai pasė- 
dėti čionai, kol šiek tiek atsikvėps ir galės paeiti; juo mažiau į jį būtų 
kreipę dėmesį, juo greičiau K. būtų atgavęs jėgas. Bet mergina dar 
ėmė ir pasakė: 

— Čia tamstai negalima pasilikti, mes trukdome judėjimą... 

K. žvilgsniu paklausė merginą, kokį judėjimą jis čia galėtų 
trukdyti. 

— Jei nori, nuvesiu tamstą į ligonių kambarį. Prašom padė- 
ti, — kreipėsi mergina į tarpduryje stovintį vyriškį, ir šis iš karto 
žengė artyn. 

Tačiau K. nenorėjo eiti į ligonių kambarį, jis visų labiausiai bijo- 
jo būti nuvestas tolyn: tikriausiai juo toliau, juo blogiau. 

— Aš jau galiu eiti,— tarė jis ir, visas virpėdamas, atsistojo, 
nors patogiai sėdėti krėsle buvo labai malonu. Tačiau ant kojų išsi- 
laikyti nepajėgė. 

— Nieko neišeina, — pasakė jis, purtydamas galvą, ir atsidusęs 
vėl atsisėdo. Prisiminė kurjerį, kuris bet kuriuo atveju būtų galėjęs 
nesunkiai išvesti jį laukan, tačiau šis, atrodė, jau seniai buvo din- 
gęs; kad ir kiek K. žvalgėsi pro tarpą tarp merginos ir vyriškio, kur- 
jerio niekur nebuvo matyti. 

— Mano nuomone, — tarė vyriškis, kuris, beje, buvo labai ele- 
gantiškai apsirengęs: ypač krito į akis jo pilka liemenė su dviem 
ilgais smailiais kampeliais apačioje, — mano nuomone, šitam ponui 
pasidarė bloga nuo čionykštės atmosferos, todėl bus geriausia ir jam 

pačiam maloniausia, jei mes nevesime jo į ligonių - kambarį, o išly- 
dėsime jį iš kanceliarijų laukan. 

— Na, žinoma! — sušuko K., iš džiaugsmo beveik pertraukdamas 
vyriškį. — Lauke man, be abejo, iškart pasidarys geriau, ne toks jau aš 
ir nusilpęs, tik prilaikykite mane truputį už pažastų, aš tamstų labai 
nenuvarginsiu, juk čia visai netoli, tik palydėkite mane iki durų, o ten 
aš valandžiukę pasėdėsiu ant laiptų ir tuoj pat atsipūsiu, man juk 
tokių priepuolių niekada nebūna, aš ir pats stebiuosi, kad taip atsitiko. 
Juk esu irgi tarnautojas, pripratęs prie kabinetų oro, bet čia jis vis 
dėlto per daug slogus, tamsta juk ir pati sakei. Būkite tamstos geri, 
paremkite mane truputėlį, nes man sukasi galva, man pasidarys 
bloga, jeigu pamėginsiu atsistoti vienas. 

Ir jis kilstelėjo pečius, kad aniedviem būtų patogiau paimti jį 
už pažastų. 

Tačiau vyriškis neišklausė jo prašymo, tik nusikvatojo, ramiausiai 
laikydamas rankas kelnių kišenėse. 

— Matai tamsta, — tarė jis merginai, — mano teisybė. Šitam po- 
nui negera tik čia, o ne apskritai. 

Mergina irgi nusišypsojo, bet kepštelėjo pirštų galiukais vyriškiui 
per petį, lyg šis jau per daug tyčiotųsi iš K. 

— Ką sau tamsta manai! — pasakė vyriškis, vis dar juokdama- 
sis.— Aš juk tikrai noriu išvesti šį poną. 

— Na, ir gerai, — tarė mergina, akimirką palenkdama savo dailią 
galvutę.— Nekreipk tamsta per daug dėmesio į tą juoką, — pasakė 
ji K., kuris, vėl nusiminęs, spoksojo į vieną tašką ir, rodės, visai ne- 
siklausė jos aiškinimų.— Šitas ponas — ar leisite tamstą pristatyti? 
(vyriškis rankos mostu išreiškė sutikimą) — taigi šitas ponas yra mūsų 
informatorius. Jis teikia laukiantiems klientams visokią informaciją, 
kurios tik jiems prireikia, o kadangi visuomenė nelabai susipažinusi 
su mūsų teismu, tai klausimų būna daug. Tas ponas moka atsakyti į 
visus klausimus, jeigu kada tamsta panorėsi, galėsi pats tai patikrinti. 
Bet tai ne vienintelis jo pranašumas, antras pranašumas yra jo ele- 
gantiškas apdaras. Mes, tai yra visi valdininkai, vieną dieną nuspren- 
dėme, kad informatorius, kuris pirmas susiduria su klientais ir nuo- 
lat su jais bendrauja, turi būti elegantiškai apsirengęs, kad padarytų 
gerą pirmą įspūdį. Visi kiti mes, deja, vilkime labai prastai ir sena- 
tus, nėra nė prasmės leisti pinigus drabužiams, juk mes beveik nuolat 
sėdime kanceliarijose, čia net miegame. Tačiau, kaip sakiau, nus- 

prendėme, kad informatoriui reikia gražių drabužių. Kadangi negalė- 
jome gauti jų iš mūsų valdžios, kuri šiuo klausimu yra gana keistos 
nuomonės, tai padarėme rinkliavą — prie jos prisidėjo net klientai — 
ir nupirkome jam ne tik šituos, bet dar ir kitus gražius drabužius. 
Atrodytų, dabar jau viskas padaryta, kad pirmas įspūdis būtų malo- 
nus, tačiau savo juoku tas ponas vėl viską gadina ir gąsdina žmones. 

— "Tikra teisybė, — pašaipiai atsiliepė vyriškis.— Bet aš nesupran- 
tu, panele, kodėl tamsta pasakoji arba, tikriau, bruki šitam ponui 
visas mūsų paslaptis, juk jis visai nenori jų žinoti. Tik pažiūrėk tam- 
sta, kaip jis sėdi, paskendęs mintyse apie savo reikalus. 

K. neturėjo noro net prieštarauti — gal merginos ketinimai buvo 
tikrai geri, gal ji stengėsi jį išblaškyti arba padėti jam atgauti jėgas, 
tačiau šis jos mėginimas nedavė jokių vaisių. 

— Juk turėjau paaiškinti jam, kodėl tamsta juokiesi,— atsakė 
mergina. — Jis galėjo įsižeisti. 

— Aš manau, kad jis atleistų daug didesnius įžeidimus, jeigu 
tik aš galų gale išvesčiau jį laukan. 

K. tylėjo, net nepakėlė akių ir ramiausiai klausėsi, kaip anuo- 
du kalbasi apie jį lyg apie kokį daiktą, jam tai netgi patiko. Bet stai- 
ga jis pajuto informatoriaus ranką ant vieno peties, o merginos ran- 
ką — ant kito. 

— Na, stokis tamsta, žmogeli silpnas, — tarė informatorius. 

— Širdingai tamstoms dėkoju, — atsakė K., maloniai nustebintas, 
lėtai atsistojo ir pats pasikišo jųdviejų rankas ten, kur jam labiau- 
siai reikėjo atramos. 

— Galėjo pasirodyti, — sušnibždėjo mergina K. į ausį, kai jie ar- 
tėjo prie koridoriaus, — kad aš itin stengiuosi sudaryti tamstai gerą 
nuomonę apie informatorių, tačiau patikėk tamsta, kad aš kalbu gry- 
ną teisybę. Jis visai ne kietaširdis. Jis neprivalo išvedinėti sergančių 
klientų, tačiau, kaip tamsta matai, išvedinėja. Ko gero, nė vienas iš 
mūsų nėra kietaširdis, ko gero, visi mes mielai padėtume žmonėms, 
tačiau esame teismo valdininkai ir todėl dažnai atrodome kietašir- 
džiai ir nelinkę niekam padėti. Mane tai tiesiog slegia. 

— (Gal norėtumei tamsta truputėlį prisėsti čionai? — paklausė 
informatorius, kai jie pasiekė koridorių ir sustojo tiesiai prieš tą 
kaltinamąjį, kurį K. pirma bandė užkalbinti. K. beveik gėdijosi to 
žmogaus, pirma juk toks tiesus stovėjo prieš jį, o dabar ėjo prilaiko- 
mas iš abiejų pusių, informatorius sukiojo jo skrybėlę ant išskėstų 
pirštų, K. plaukai buvo visiškai susitaršę, užkritę ant prakaito išpil- 

tos kaktos. Bet atrodė, kad kaltinamasis viso to nepastebi, jis nuo- 
lankiai stovėjo prieš informatorių, žvelgiantį kažkur į tolį, ir bandė 
kaip nors pasiteisinti, kodėl jis čionai. 

— Aš žinau,— kalbėjo jis, — kad mano prašymai šiandien dar 
negali būti apsvarstyti. Bet vis tiek atėjau, pagalvojęs, kad galėsiu 
ir čia palaukti, juk šiandien sekmadienis, turiu daug laiko, o čia vis 
tiek niekam nekliudau. 

— Nėra reikalo tamstai taip atsiprašinėti, — atsakė informato- 
rius.— Tamstos rūpestingumas visai pagirtinas. Tamsta, tiesa, čia 
be reikalo užimi vietą, bet visai neketinu drausti tamstai atidžiai 
sekti savo bylos eigą, kol man neįkyrėsi. Kai prisižiūri žmonių, gė- 
dingai užmirštančių savo pareigas, išmoksti būti kantrus su tokiais 
kaip tamsta. Sėsk tamsta. 

— Kaip jis moka kalbėtis su klientais! — sušnibždėjo mergina. 

K. linktelėjo, bet tuojau krūptelėjo, kai informatorius jį dar kartą 
paklausė: 

— (Gal tamsta norėtumei truputėlį pasėdėti čionai? 

— Ne,— atsakė K.,— aš nenoriu ilsėtis. 

Jis pasakė tai kiek tik galėdamas tvirčiau, nors iš tikrųjų jam 
būtų buvę labai malonu pasėdėti. K. jautėsi taip, lyg sirgtų jūros liga. 
Jam atrodė, lyg plauktų laivu per audringą jūrą. Tarsi girdėtų, kaip 
bangos dūžta į lentines sienas, kaip koridoriaus gilumoje šniokščia 
putojantis vanduo, tarsi koridorius sūpuotųsi į šalis ir abiejose pusėse 
laukiantys klientai tai kiltų aukštyn, tai vėl leistųsi žemyn. Juo labiau 
nesuprantama buvo, kodėl mergina ir vyriškis, jį vedantys, tokie 
ramūs. K. buvo visiškai jų rankose, jeigu jie būtų jį paleidę, jis būtų 
nuvirtęs ant žemės kaip pagalys. Jų mažos akutės atidžiai dairėsi į 
visas puses, K. juto jų ritmingus žingsnius, pats niekaip nepataikyda- 
mas į taktą, nes anuodu beveik nešte nešė jį žingsnis po žingsnio 
pirmyn. Galų gale K. pastebėjo, kad mergina ir vyriškis kažką jam 
sako, bet nesuprato jų žodžių, nes girdėjo tik viską aplinkui užliejusį 
triukšmą, pro kurį, rodės, veržėsi kažkoks pastovus aukštas garsas, 
lyg kauktų sirena. 

— (Garsiau,— sušnibždėjo K., nuleidęs galvą ir susigėdęs, nes 
žinojo, kad tuodu kalba pakankamai garsiai, nors jis ir nesupranta. 

Pagaliau į K. padvelkė gryno oro banga, atrodė, tarsi priešais 
būtų prasivėrusi siena, ir jis išgirdo šalimais ištartus žodžius: 

— Iš pradžių prašosi išvedamas, o paskui gali jam šimtą kartų 
sakyti, kad štai išėjimas, jis vis tiek nė krust. 

K. pastebėjo stovįs prie durų, kurias mergina jau buvo atida- 
riusi. Atrodė, lyg visos jo Jėgos staiga būtų sugrįžusios; norėdamas 
geriau pajusti laisvės skonį, K. iškart nulipo vienu laipteliu žemiau 
ir, stovėdamas ten, atsisveikino su palydovais, pasilenkusiais prie jo. 

— Labai ačiū, — kartojo K., be perstojo spausdamas jiems rankas, 
ir nutilo tik tuomet, kai jam pasirodė, jog anuodu, pripratę prie kan- 
celiarijos tvankos, tik vos vos pajėgia ištverti palyginti gaivų orą, dvel- 
kiantį iš laiptinės. Jie beveik negalėjo žodžio ištarti, o mergina, ko 
gero, būtų net pargriuvusi, jeigu K. nebūtų kuo skubiausiai uždaręs 
durų. K. dar valandėlę pastovėjo, susiglostė plaukus, žiūrėdamas į 
kišeninį veidrodėlį, pakėlė skrybėlę, gulinčią kiek žemiau ant laip- 
telio — matyt, ją ten numetė informatorius, — o paskui taip žvaliai 
ir tokiais dideliais šuoliais nubėgo žemyn, kad nuo šito staigaus pa- 
sikeitimo jį net baimė suėmė. Tokių staigmenų jam dar niekada 
nebuvo iškrėtusi šiaip jau visai gera sveikata. Nejaugi K. kūnas pa- 
nūdo maištauti ir surengti jam dar vieną procesą, pajutęs, kad jis taip 
lengvai pakelia pirmąjį? K. neatsisakė minties pirma proga nueiti 
pas gydytoją, bet dabar nusprendė — tam nereikėjo jokių patarėjų — 
visus kitus sekmadienio rytus praleisti geriau nei šį. 

Panelės Biurstner draugė 


Artimiausiomis dienomis K. niekaip nepasisekė bent pora žodžių 
persimesti su panele Biurstner. Jis visaip bandė prieiti prie jos, bet 
ji vis išsisukdavo. Po tarnybos eidavo tiesiai namo, sėsdavo ant ka- 
napos savo kambaryje, nedegdamas šviesos, ir nieko daugiau neveik- 
davo, tik stebėdavo prieškambarį. Jeigu, pavyzdžiui, pro šalį praei- 
davo tarnaitė ir, manydama, kad kambaryje nieko nėra, uždarydavo 
duris, tai K. po valandėlės atsistodavo ir vėl jas praverdavo. Rytais 
keldavosi valanda anksčiau nei pirma, tikėdamasis susitikti panelę 
Biurstner vieną, kai ji eis į darbą. Bet nė vienas iš šitų mėginimų ne- 
pavyko. Pagaliau jis parašė jai du laiškus, vieną — į darbovietę, o 
kitą — į namus, bandydamas juose dar kartą pateisinti savo elgesį, 
siūlėsi kuo tik įmanydamas išpirkti savo kaltę, žadėjo niekados ne- 
peržengti tų ribų, kurias ji jam nustatysianti, ir prašė tiktai sudaryti 

progą dar kartą su ja pasikalbėti, ypač todėl, kad negalįs pradėti jo- 
kios kalbos su ponia Grubach, kol nebus pasitaręs su ja, galų gale 
pranešė, kad visą ateinantį sekmadienį būsiąs savo kambaryje ir lauk- 
siąs iš jos kokio ženklo, kuris galėtų duoti vilties, kad jo prašymas 
bus patenkintas, ar bent paaiškinti, kodėl ji to prašymo negalinti paten- 
kinti, nors jis ir pasižadėjęs įvykdyti visus jos reikalavimus. Laiškai 
negrįžo, bet K. negavo ir jokio atsakymo. O sekmadienį pasirodė 
visai aiškus ženklas. Iš pat ryto K. pastebėjo pro rakto skylutę kažko- 
kį ypatingą sujudimą prieškambaryje, ir to bruzdesio priežastis greit 
paaiškėjo. Prancūzų kalbos mokytoja — beje, tikra vokietė, pavarde 
Montag,— liguista, išblyškusi ir truputėlį šluba mergina, anksčiau 
gyvenusi atskirame kambaryje, dabar kraustėsi pas panelę Biurstner. 
Valandų valandas K. matė ją šlepenant per prieškambarį. Ji amži- 


nai užmiršdavo kokius baltinius, kokį užtiesalą ar knygą ir vis po 
vieną nešiojo tuos daiktus į naująjį kambarį. 

Kai ponia Grubach atnešė K. pusryčius — nuo to laiko, kai taip 
smarkiai supykino jį, viską, net ir pačias mažiausias paslaugas ji teikė 
pati, nieko nepatikėdama tarnaitei,— K. nesusilaikė pirmą kartą po 
penkių dienų jos neužkalbinęs. 


— Kodėl šiandien toks triukšmas prieškambaryje? — paklausė 
jis, pildamasis kavos.— Ar nebūtų galima liautis? Nejau būtinai sek- 
madienį reikia prasidėti su ruoša? 

K. nė nepažvelgė į ponią Grubach, bet pastebėjo, kad ši tarytum 
lengviau atsikvėpė. Net ir tuos griežtus K. žodžius ponia Grubach 
suprato kaip atleidimą ar bent jau kaip atleidimo pradžią. 


— Tai ne ruoša, ponas K.,— tarė ji. — Panelė Montag kraustosi 
pas panelę Biurstner ir nešasi į jos kambarį savo daiktus. 

Ji nutilo laukdama, kaip K. sutiks šią žinią, ir žiūrėdama, ar 
šis leis jai toliau kalbėti. Tačiau K. nusprendė išmėginti ponią Gru- 
bach, jis maišė šaukštuku kavą ir tylėjo. Paskui pažvelgė į ją ir 
paklausė: 

— Ar tamsta jau nebejtarinėji panelės Biurstner, kaip anksčiau? 

— Ponas K.! — sušuko ponia Grubach, tik ir laukusi šito klausi- 
mo, ir ištiesė į jį maldaujamai sudėtas rankas.— Tamsta taip labai 
įsidėjai į širdį tuos netyčia man išsprūdusius žodžius. Juk aš visai 
nenorėjau įskaudinti tamstos ar kurio nors kito žmogaus. Tamsta jau 
seniai mane pažįsti, ponas K., ir galėjai tuo įsitikinti. Tamsta nė 
neįsivaizduoji, kaip aš kankinausi visas tas dienas! Imsiu aš mat šmeižti 


63 Ketvirtas skyrius 


savo gyventojus! O tamsta, ponas K., tuo patikėjai! Ir dar pridūrei, kad 
aš turinti tamstą išvaryti! Tik pagalvok — tamstą išvaryti! 

Paskutinius žodžius ponia Grubach ištarė jau springdama ašaro- 
mis, ji užsidengė prijuoste akis ir ėmė pasikūkčiodama raudoti. 

— Na, tik neverk tamsta, ponia Grubach,— tarė K., žvelgdamas 
pro langą; jis galvojo tik apie panelę Biurstner ir apie tai, jog ši pri- 
ėmė į savo kambarį svetimą merginą.— Tiktai neverk tamsta! — pa- 
kartojo, atsigręžęs į vis dar raudančią ponią Grubach.— Juk ir aš 
anąkart nieko pikto neturėjau galvoje. Mes tiesiog abu nesupratome 
vienas kito. Kartais taip ir seniems draugams atsitinka. 

Ponia Grubach truputėlį atitraukė prijuostę nuo akių, norėdama 
įsitikinti, kad K. iš tikrųjų atlyžo. 

— Na, žinoma, sakau tamstai, — tarė K. ir, supratęs iš ponios 
Grubach elgesio, kad kapitonas nieko neišplepėjo, dar išdrįso pri- 
durti: — Nejaugi tamsta iš tikrųjų manai, kad galėčiau su tamsta 
susipykti dėl kažkokios svetimos merginos? 

— Taigi, taigi, ponas K.,— tarė ponia Grubach; jos bėda buvo 
ta, kad, vos pasijutusi truputėlį laisviau, visada pasakydavo ką nors 
visai netinkamo.— Aš ir galvoju visą laiką: „Kodėl ponas K. taip 
rūpinasi panele Biurstner? Kodėl jis barasi dėl tos panelės su mani- 
mi, nors gerai žino, kad aš naktimis nemiegu net nuo menkiausio jo 
priekaišto?“ Juk aš papasakojau apie panelę Biurstner vien tai, ką 
mačiau savo akimis. 

K. nieko į tai neatsakė, jam būtų reikėję tuoj pat išvyti ją iš kam- 
bario, 0 jis to nenorėjo daryti. Todėl ėmė tylėdamas gerti kavą ir 
leido poniai Grubach pajusti, kad ji čia nebereikalinga. Už durų vėl 
pasigirdo šlepčiojantys panelės Montag žingsniai: ji vėl ėjo per prieš- 
kambarį. 

— Girdi tamsta? — paklausė K., rodydamas ranka į duris. 

— Girdžiu, — atsakė atsidususi ponia Grubach.— Aš norėjau ir 
pati jai padėti, ir tarnaitę siunčiau į talką, bet panelė Montag tokia 
užsispyrusi, ji nori viena viską persinešti. Negaliu atsistebėti panele 
Biurstner. Pati dažnai gailiuosi, kad išnuomojau kambarį panelei Mon- 
tag, o panelė Biurstner net priėmė ją gyventi pas save. 

— Tamstai tas visai neturėtų rūpėti. — atkirto K., trindamas cuk- 
raus likučius puodelyje.— Argi tamsta dėl to turėsi nuostolių? 

— Ne,— atsakė ponia Grubach.— Iš esmės man tai kaip tik 
paranku, turėsiu laisvą kambarį ir galėsiu apgyvendinti ten savo sū- 
nėną, kapitoną Lancą. Jau seniai būgštauju, kad sūnėnas trukdė tam- 

stai visas tas dienas, kol aš turėjau laikyti jį svetainėje už sienos. Jis 
ne per daug skaitosi su kitais. 

— Kas tamstai šovė į galvą! — tarė K. ir atsistojo.— Apie tai 
negali būti nė kalbos. Matyt, tamsta laikai mane baisiai jautriu, nes 
aš negaliu pakęsti šito panelės Montag vaikščiojimo po prieškambarį. 
Girdi tamsta? Štai ji vėl ateina! 

Ponia Grubach visai nežinojo, ką daryti. 

— Ponas K., gal pasakyti panelei, kad ji vėliau užbaigtų savo 
kraustymąsi? Jei tamsta nori, aš tučtuojau pasakysiu. 

— Bet juk ji turi persikelti pas panelę Biurstner! — tarė K. 

— Taip, — atsakė ponia Grubach, ne visai suprasdama, ko nori K. 

— Na va,— tarė K.— Vadinasi, turi persinešti savo daiktus. 

Ponia Grubach tik linktelėjo galvą. Tas tylus nuolankumas, iš 
paviršiaus panašus į užsispyrimą, dar labiau suerzino K. Jis ėmė 
vaikščioti po kambarį nuo lango ligi durų ir nuo durų ligi lango, tad 
ponia Grubach negalėjo pasišalinti, nors tikriausiai mielai taip būtų 
padariusi. 

K. vėl kaip tik buvo prie durų, kai kažkas į jas pasibeldė. Įėjo 
tarnaitė ir pranešė, kad panelė Montag norinti pasikalbėti su ponu 
K. ir prašanti jį ateiti į valgomąjį, kur jau laukianti jo. K. susimąstęs 
išklausė tarnaitę, o paskui atsigręžęs beveik pašaipiai pažvelgė į išsi- 
gandusią ponią Grubach. Tas žvilgsnis, rodės, sakyte sakė, kad K. 
jau seniai numatė šitą panelės Montag kvietimą ir kad tas kvietimas 
puikiausiai dera prie visų kitų kančių, kurias jis šį sekmadienio rytą 
turėjo iškęsti dėl ponios Grubach nuomininkų. K. išsiuntė tarnaitę, 
liepęs atsakyti, jog tuoj ateis, o paskui žengė prie drabužių spintos 
ir pasiėmė kitą švarką; jis nieko neatsakė į tylias ponios Grubach 
aimanas dėl tos panelės įkyrumo, tik paprašė išnešti pusryčių indus. 

— Bet juk tamsta beveik nieko nevalgei! — tarė ponia Grubach. 

— Ak, išnešk tamsta viską greičiau! — suriko K., jam atrodė, 
kad ir valgis kažkaip susijęs su panele Montag ir todėl pasidaręs la- 
bai šlykštus. 

Eidamas per prieškambarį, jis pažvelgė į uždarytas panelės Biurst- 
ner kambario duris. Tačiau K. buvo pakviestas ne tenai, o į val- 
gomąjį, ir jo duris plėšte atplėšė, nė nepasibeldęs. 

Tai buvo labai ilgas, bet siauras kambarys su vienu langu. Jame 
buvo tik tiek vietos, kad abiejuose kampuose šalia durų įstrižai ga- 
lėjo stovėti po spintą, o visą kitą plotą užėmė ilgas pietų stalas, vienu 
galu prieinantis beveik ligi durų, o kitu kone siekiantis didelį langą, 

prie kurio per jį beveik neįmanoma buvo prieiti. Stalas jau buvo 
padengtas daugeliui asmenų, nes sekmadieniais čia pietaudavo 
beveik visi nuomininkai. 

Kai K. įėjo, panelė Montag, stovėjusi prie lango, žengė jo pasi- 
tikti palei vieną stalo pusę. Jie tylomis pasisveikino. Paskui panelė 
Montag, kaip visuomet neįprastai atlošusi galvą, pasakė: 

— Nežinau, ar tamsta mane pažįsti. 

K. pažvelgė į ją prisimerkęs. 

—-. Žinoma, — atsakė jis.— Juk tamsta jau senokai gyveni pas 
ponią Grubach. 

— Tačiau tamsta, rodos, ne per daug domiesi pensiono gyven- 
tojais, — tarė panelė Montag. 

— Ne per daug,— atsiliepė K. 

— (Gal tamsta prisėstum? — tarė panelė Montag. 

Juodu abu tylėdami pasitraukė po kėdę ir susėdo stalo gale prieš 
kits kitą. Bet panelė Montag tuoj pat vėl atsistojo, nes buvo palikusi 
ant palangės savo rankinuką ir dabar nušlubčiojo per visą kambarį 
jo pasiimti. Paskui sugrįžo, mosikuodama rankinuku, ir pasakė: 

— Savo draugės pavesta, norėčiau truputėlį pasikalbėti su tam- 
sta. Ji ketino pati ateiti, bet šiandien truputėlį nesveikuoja, tad prašė 
tamstą nesupykti ir vietoj jos išklausyti mane. Mano draugė vis tiek 
negalėtų pasakyti tamstai nieko daugiau, kaip aš pasakysiu. Manau, 
kad net galiu tamstai šį tą daugiau pasakyti, nes esu tam tikra prasme 
bešališka. Ar tamsta taip nemanai? 

— O ką čia galima pasakyti? — tarė K., kuriam nusibodo ma- 
tyti visą laiką į savo lūpas įsmeigtas panelės Montag akis. Atrodė, 
lyg ji iš anksto žinotų viską, ką K. norėjo pasakyti.— Matyt, panelė 
Biurstner atsisako patenkinti mano prašymą ir pati su manim pasi- 
kalbėti. 

— Taip,— tarė panelė Montag.— Arba veikiau visai ne taip, 
tamsta per daug aštriai keli klausimą. Apskritai tokie prašymai nei 
patenkinami, nei atmetami. Tačiau gali būti, kad žmogus laiko po- 
kalbį nereikalingu. Taip yra ir šiuo atveju. Juk dabar, po tamstos 
žodžių, aš galiu atvirai kalbėti. Tamsta prašei mano draugę raštu ar 
žodžiu, kad ji sutiktų pasikalbėti su tamsta. Tačiau, kaip esu įsitiki- 
nusi, mano draugė žino, apie ką turėtų būti tas pokalbis, ir dėl man 
nežinomų priežasčių mano, kad iš to pokalbio niekam nebūtų naudos. 
Beje, ji tik vakar, ir labai bendrais bruožais, man apie tai papasako- 
jo, pabrėždama, kad ir tamstai tas pokalbis neturėtų būti labai svar- 

bus, nes tamstai tik atsitiktinai atėjo į galvą tokia mintis, ir tamsta 
pats, be jokio ypatingo aiškinimo, jei dar ir nesupratai, tai labai grei- 
tai suprasi, kad visa tai neturi jokios prasmės. Aš atsakiau, kad tai ga- 
li būti ir teisybė, bet pridūriau, kad, mano nuomone, vis dėlto būtų 
ne pro šalį visiško aiškumo dėlei duoti tamstai konkretų atsakymą. 
Aš pasisiūliau atlikti šią misiją, ir mano draugė, truputėlį padvejo- 
jusi, sutiko. Manau, kad tuo pasitarnavau ir tamstai. Juk net pats 
mažiausias neaiškumas pačiu menkiausiu reikalu visuomet kamuoja 
žmogų, tad, jeigu galima, kaip kad šiuo atveju, tą neaiškumą nesunkiai 
pašalinti, reikia kuo greičiau tai padaryti. 

— Ačiū tamstai, — iškart pasakė K., lėtai atsistojo, pažvelgė | 
panelę Montag, paskui į stalą, paskui pro langą — priešais stovintis 
namas buvo apšviestas saulės — ir nuėjo link durų. 

Panelė Montag žengė kelis žingsnius jam įkandin, lyg ne visiškai 
būtų juo pasitikėjusi. Tačiau prie durų abu turėjo atsitraukti, nes jos 
atsidarė, ir į vidų įėjo kapitonas Lancas. K. pirmąkart išvydo jį iš 
arti. Tai buvo aukštas kokių keturių dešimčių metų vyras rudai įde- 
gusiu mėsingu veidu. Jis linktelėjo, šitaip pasisveikindamas ir su K., 
o paskui priėjo prie panelės Montag ir pagarbiai pabučiavo jai ranką. 
Kapitono judesiai buvo labai elegantiški. Jo mandagumas su panele 
Montag ryškiai skyrėsi nuo K. elgesio su ja. Vis dėlto panelė Montag, 
matyt, nesupyko ant K., ji net ketino — bent taip pasirodė K.— pris- 
tatyti jį kapitonui. Tačiau K. nenorėjo būti pristatytas, jis nebūtų pa- 
Jėgęs parodyti nė menkiausio draugiškumo nei kapitonui, nei panelei 
Montag, tas rankos pabučiavimas jo akyse reiškė, kad anuodu prik- 
lauso vienai grupei, kuri, iš pažiūros dėdamasi visai nepavojinga ir 
bešališka, iš tikrųjų stengiasi atitolinti jį nuo panelės Biurstner. Be 
to, K. pastebėjo dar vieną dalyką: panelė Montag pasirinko gerą ko- 
vos būdą, nors ši lazda ir buvo su dviem galais. Ji išpūtė panelės 
Biurstner ir K. santykių reikšmę, visų pirma reikšmę to pokalbio, 
kurio buvo prašęs K., drauge mėgindama viską taip pavaizduoti, lyg 
dėl to išpūtimo būtų kaltas pats K. Tačiau panelė Montag aiškiai 
klydo, K. visai nebuvo linkęs ko nors išpūsti, jis žinojo, kad panelė 
Biurstner tėra kukli mašininkė, kuri negalėtų jam ilgai priešintis. 
Be to, jis visai sąmoningai nekreipė dėmesio į tai, ką buvo girdėjęs 
apie panelę Biurstner iš ponios Grubach. Visos tos mintys šmėkšte- 
lėjo K. galvoje, kai jis atsisveikino, vos linktelėdamas galvą, ir išėjo 
iš valgomojo. K. ketino eiti tiesiai į savo kambarį, tačiau išgirdo už 
nugaros valgomajame tylų panelės Montag juoką, tada Jam šovė į 

galvą, kad jis, ko gero, galėtų padaryti staigmeną ir kapitonui, ir pa- 
nelei. Jis apsidairė ir pasiklausė, ar aplinkiniuose kambariuose yra 
žmonių, kurie galėtų jam sutrukdyti, bet visur buvo tylu, girdėjosi 
tik pokalbis valgomajame ir ponios Grubach balsas iš koridoriaus, 
vedančio į virtuvę. Proga atrodė labai patogi, K. priėjo prie panelės 
Biurstner kambario durų ir tyliai pasibeldė. Niekas nė krust, jis pasi- 
beldė dar kartą, bet ir dabar niekas neatsiliepė. Gal ji miega? O gal 
iš tikrųjų nesveikuoja? O gal neatsiliepia tik todėl, kad nujaučia, jog 
tik K. gali taip tyliai belstis? K. nusprendė, kad panelė Biurstner 
tyčia neatsiliepia, ir pabeldė smarkiau, o paskui, kai beldimas nepa- 
dėjo, atsargiai pradarė duris, jausdamas, kad taip daryti negražu ir, 
be to, visai beprasmiška. Kambaryje nieko nebuvo. Beje, jis buvo 
beveik visai nepanašus į tą kambarį, kurį K. žinojo iš anksčiau. Su- 
remtos galais, palei sieną stovėjo dvi lovos, trys krėslai netoli durų 
buvo apkrauti suknelėmis ir baltiniais, spintos durys atlapos. Matyt, 
panelė Biurstner išėjo, kol panelė Montag šnekėjosi su K. valgo- 
majame. K. dėl to per daug nenuliūdo, jis nesitikėjo taip lengvai su- 
sitikti su panele Biurstner ir šį mėginimą padarė tiktai norėdamas 
paerzinti panelę Montag. Juo nesmagiau pasidarė jam dabar, kai, 
uždarydamas duris, pamatė valgomojo tarpduryje besikalbančius 
panelę Montag ir kapitoną. Gal jie stovėjo ten jau nuo pat tos aki- 
mirkos, kai K. pravėrė duris, bet dabar stengėsi neišsiduoti, kad stebi 
jį, kalbėjosi tyliai ir tiktai retkarčiais išsiblaškę dirsčiojo į K., kaip 
žmonės, įsigilinę į savo pokalbį. Tačiau K. vis dėlto slėgė jų Žžvilgs- 
niai, ir jis skubiai nuėjo pasieniu į savo kambarį. 


PENKTAS SKYRIUS 


Plakikas 


Kai vieną iš artimiausių vakarų K. ėjo koridoriumi. jungiančiu 
jo kabinetą su paradiniais laiptais, — tądien jis išėjo namo beveik 
pats paskutinis, tiktai ekspedicijoje mažame elektrinės lempos šviesos 
rate dar dirbo du pasiuntiniai, — už vienų durų, kur jis visuomet 
manė esant seno šlamšto sandėlį, nors pats niekada tenai ir nebuvo 
užsukęs, išgirdo dejones. K. sustojo nustebęs ir gerai pasiklausė, ar 

neklysta; valandžiukę buvo tylu, o paskui vėl pasigirdo dejonės. Iš 
pradžių K. buvo bešaukiąs vieną iš pasiuntinių, juk galėjo prireikti 
liudininkų, bet paskui jį apėmė toks nesutramdomas smalsumas, kad 
jis tiesiog plėšte atplėšė duris. Jo spėjimas pasitvirtino, tai tikrai buvo 
šlamšto sandėlis. Tiesiai už slenksčio mėtėsi nereikalingi seni spau- 
diniai, išvartytos tuščios molinės rašalinės. Tačiau sandėlio viduryje, 
susirietę po žemomis lubomis, stovėjo trys vyriškiai. Juos švietė žvakė, 
pritvirtinta prie lentynos. 

— Ką tamstos čia veikiate? — paklausė K., springdamas žodžiais 
iš susijaudinimo, bet negarsiai. 

Vienas vyriškis, aiškiai kitų dviejų viršininkas, pirmiausia patrau- 
kęs K. žvilgsnį, vilkėjo kažkokiu tamsiu odiniu drabužiu su gilia iš- 
kirpte ant nuogo kaklo ir krūtinės, rankos iki pat pečių irgi buvo 
nuogos. Vyriškis nieko neatsakė. Užtat kiti du ėmė šaukti: 

— Pone! Mes būsime nuplakti, nes tu pasiskundei tardytojui! 

Tik dabar K. pamatė, kad ten tikrai abu sargybiniai — Francas 
ir Vilemas — ir kad trečiasis vyriškis jau laiko rankoje rykštę, pasi- 
ruošęs juos plakti. 

— Na,— tarė K., įdėmiai žiūrėdamas į juos, — aš visai nesiskun- 
džiau, tiktai papasakojau, kas įvyko mano kambaryje. O tamstos juk 
elgėtės tikrai ne kažin kaip. 

— Pone,— pasakė Vilemas, o Francas tuo metu užlindo jam 
už nugaros, matyt, bandydamas pasislėpti nuo trečiojo, — jeigu tamsta 
žinotum, kaip mažai mums moka už darbą, tai tikrai geriau apie mus 
galvotum. Aš turiu išmaitinti šeimyną, o Francas ruošiasi vesti, abu 
mudu kaip įmanydami stengiamės praturtėti, o darbas, net ir sun- 
kiausias, turto neatneša. Aš susiviliojau tamstos brangiais baltiniais, 
sargybiniams, aišku, draudžiama taip daryti, tai buvo nusižengimas, 
bet tokia jau tradicija: baltiniai atitenka sargybiniams; patikėk tam- 
sta, visuomet taip būdavo. Galų gale tai visai suprantama. Ką gi reiš- 
kia visi tie dalykai žmogui, kurį ištiko tokia nelaimė, kad jis buvo 
suimtas? Tačiau jeigu kaltinamasis iškelia tai viešumon, sargybiniai 
turi būti nubausti. 

— Aš visai nežinojau to, ką tamsta čia man papasakojai, be to, 
jokiu būdu nereikalavau tamstų nubausti, man rūpėjo pats principas. 

— Francai,— kreipėsi Vilemas į antrąjį sargybinį, — ar aš tau 
nesakiau, kad šis ponas nereikalavo mūsų nubausti? Dabar pats gir- 
di — jis nė nežinojo, kad mes būsime nubausti. 

— Nesiduok sugraudinamas tokių kalbų,— tarė K. trečiasis vy- 
riškis.— Bausmė ir teisinga, ir neišvengiama. 

— Neklausyk jo...— pasakė Vilemas, bet čia pat nutilo ir greitai 
pakėlė prie burnos ranką, per kurią gavo rykšte.— Mus baudžia tik 
todėl, kad tu mus įskundei. Šiaip mums nieko nebūtų buvę, net jeigu 
ir būtų paaiškėję, ką mes padarėme. Argi tai teisingumas? Abu mes, 
o ypač aš, jau seniai tarnaujame teismui ir buvome laikomi labai 
gerais sargybiniais, — juk tu ir pats turi pripažinti, kad mudu, žiū- 
rint teismo akimis, gerai atlikome savo pareigą, — mes galėjome pa- 
daryti karjerą ir greitai būtumėm tapę plakikais, kaip ir jisai, jam tie- 
siog pasisekė, kad jo niekas neįskundė, nes tokių skundų iš tikrųjų 
pasitaiko labai retai. O dabar, pone, viskas žuvo, mūsų karjera baig- 
ta, mes turėsim dirbti daug prastesnius darbus, o ne sargybą eiti, be to, 
dar būsim baisiai skaudžiai išplakti. 

— Argi rykštė gali būti tokia skaudi? — paklausė K., pačiupi- 
nėdamas vytelę, kuria plakikas mojavo jam prieš akis. 

— Juk turėsime nuogai nusirengti, — tarė Vilemas. 

— Ak, šit kaip! — pasakė K. ir įdėmiai pažvelgė į plakiką, šis 
buvo rudai įdegęs kaip jūreivis, jo veidas buvo žiaurus ir žvalus. 

— Ar niekaip negalima išgelbėti jų nuo plakimo? — paklausė 
Jį K. 

— Ne,— atsakė plakikas ir šypsodamasis papurtė galvą.— Nusi- 
renkite! — įsakė jis sargybiniams. 

O paskui, atsigręžęs į K., plakikas tarė: 

— Netikėk visais tais jų plepalais, iš baimės būti nuplaktiems 
jiems jau protas suminkštėjo. Pavyzdžiui, tai, ką šitas, — jis parodė 
į Vilemą, — pasakojo apie savo galimą karjerą, yra tiesiog juokinga. 
Tu tik pažiūrėk, koks jis riebus, — pirmų kirčių jis nė nepajus per 
lašinius. O žinai, kodėl jis taip nutuko? Jis įprato suvalgyti visų su- 
imtųjų pusryčius. Tikriausiai suvalgė ir tavo pusryčius? Na, žinoma, 
taip ir sakiau! O žmogus, užsiauginęs tokį pilvą, niekada negalės būti 
plakikas, tai visiškai neįmanoma. 

— Juk yra ir tokių plakikų,— pareiškė Vilemas, juosdamasis 
kelnių diržą. 

— Ne,— atsakė plakikas ir taip sušėrė Vilemui rykšte per spran- 
dą, kad šis net krūptelėjo.— Tau buvo liepta ne klausytis, o rengtis. 

— Aš tau gerai atsilyginsiu, jeigu juos paleisi,— tarė K. ir, ne- 
žiūrėdamas į plakiką, — tokius reikalus visada geriausiai sekasi tvar- 
kyti, kai abu stovi nuleidę akis, — išsitraukė piniginę. 

— Tikriausiai nori dar ir mane įskųsti, — atsakė plakikas, — no- 
ri, kad ir aš būčiau nuplaktas. Ne, ne! 

— Būk protingas, — pasakė K.,— jeigu būčiau norėjęs, kad anuo- 
du nubaustų, tai dabar nemėginčiau jų išpirkti. Galėčiau paprasčiau- 
siai užtrenkti šitas duris, nieko daugiau negirdėti ir nematyti ir kuo 
ramiausiai eiti namo. Bet aš to nedarau, priešingai, rimtai stengiuosi 
juos išvaduoti. Jeigu man būtų nors į galvą atėję, kad jie bus ar net 
gali būti nubausti, tai niekuomet nebūčiau paminėjęs jų vardų. Aš 
visai nelaikau jų kaltais, kalta yra pati organizacija, kalti aukštieji 
valdininkai. 

— Teisybė! — sušuko abu sargybiniai ir tuoj pat gavo rykšte 
per nuogas nugaras. 

— Jeigu tu čia plaktum kokį aukštą teisėją, — kalbėjo toliau K. 
ir, tardamas tuos žodžius, sugriebė jau vėl aukštyn pakilusią rykštę, — 
tai aš tau tikrai netrukdyčiau, priešingai, net duočiau tau pinigų, kad 
labiau pasistengtum geram tikslui. 

— Tai, ką tu šneki, skamba įtikinamai, — atsakė plakikas, — bet 
aš nepaperkamas. Esu pasamdytas plakti, todėl ir plaku. 

Sargybinis Francas, kuris iki šiol laikėsi gana santūriai, matyt, 
tikėdamasis, kad K. įsikišimas bus sėkmingas, dabar vienomis kelnė- 
mis priėjo prie durų, įsikibo K. į ranką ir puolė ant kelių, šnibždė- 
damas: 

— Jeigu negali išprašyti pasigailėjimo mudviem abiem, tai pa- 
mėgink bent mane vieną išgelbėti. Vilemas vyresnis už mane, jis vi- 
sais atžvilgiais ne toks jautrus, be to, prieš porą metų jis jau buvo 
nesmarkiai nuplaktas, o mano garbė dar nenuplėšta, galų gale Vilemas 
ir paskatino mane taip elgtis, jis išmokė mane visko — ir gerų, ir 
blogų dalykų. Apačioje prie banko stovi mano vargšė sužadėtinė, ji 
laukia, kuo viskas pasibaigs, man taip gėda! 

Jis nusišluostė į K. švarką ašaromis pasruvusį savo veidą. 

— Viskas, daugiau nebelauksiu, — tarė plakikas, pagriebė rykštę 
abiem rankom ir ėmė kapoti Francą, o Vilemas tupėjo susirietęs kam- 
putyje ir dirsčiojo slapčiomis, nedrįsdamas nė galvos pajudinti. 

Iš Franco burnos išsiveržė klyksmas, tolydinis ir nenutylantis, 
atrodė, kad tai ne žmogaus balsas, o kokio nors kamuojamo instru- 
mento garsas, visas koridorius aidėjo nuo jo, visame name jis turėjo 
būti girdimas. 

— Nerėk! — sušuko K. nesusivaldęs ir, įsmeigęs akis į tą pusę, 
iš kurios galėjo ateiti pasiuntiniai, kumštelėjo Francą — nelabai stip- 

riai, bet vis dėlto taip, kad Francas it negyvas pagriuvo ant grindų 
ir ėmė konvulsyviai graibyti rankomis žemę; bet nuo kirčių jam ne- 
pavyko išsisukti, rykštė pasiekė jį ir ant grindų, Francas raitėsi po 
kirčiais, o rykštės galiukas vis čaižė ir čaižė jo kūną. O tolumoje jau 
pasirodė vienas pasiuntinys, už kokių poros žingsnių paskui jį ir kitas. 
K. greitai užtrenkė duris, žengė prie lango į kiemo pusę ir atidarė 
jį. Klyksmas visai nutilo. Nenorėdamas prisileisti arti pasiuntinių, 
K. sušuko: 

— Čia aš! 

— Labas vakaras, ponas prokuriste! — pasigirdo atsakymas.— 
Ar kas atsitiko? 

— Ne, ne,— atsiliepė K.— Tiktai šuo kaukia kieme. 

Pasiuntiniai vis dar stovėjo netoliese, todėl jis pridūrė: 

— Galit grįžti prie savo darbo. 

Kad nereikėtų leistis į pokalbį su pasiuntiniais, K. iškišo galvą 
pro langą. Po valandėlės, kai jis vėl pažvelgė į koridorių, jų jau ne- 
buvo. Tačiau K. liko stovėti prie lango, į sandėlį jis nedrįso eiti, o 
namo traukti irgi nenorėjo. Kiemas, į kurį K. žvelgė iš viršaus, buvo 
mažutis, keturkampis, aplink jį visur matėsi tarnybinės patalpos, dabar 
visi langai jau buvo tamsūs, tik pačiuose viršutiniuose žybsėjo mė- 
nulio atšvaitai. K. įtemptai brovėsi žvilgsniu į vieno kiemo kampo 
tamsą, kur į krūvą buvo suversti keli karučiai. Jį kamavo mintis, kad 
nepavyko sutrukdyti plakimo, bet ne jis dėl to buvo kaltas: jeigu 
Francas nebūtų pradėjęs klykti — žinoma, jam tikriausiai labai skau- 
dėjo, bet lemiamą akimirką žmogus turi susitvardyti, — jeigu jis ne- 
būtų pradėjęs klykti, tai K. tikriausiai būtų sugalvojęs, kaip plakiką 
perkalbėti. Jeigu visi žemesnieji teismo tarnautojai niekšai, tai kodėl 
turi būti išimtis plakikas, žmogus, vykdantis nežmoniškiausias parei- 
gas; be to, K. aiškiai matė, kaip sublizgo plakiko akys, išvydusios ban- 
knotus, jis tikriausiai tik todėl ir ėmė rimtai plakti, kad norėjo gauti 
truputėlį didesnį kyšį. O K. nebūtų pašykštėjęs, jam tikrai rūpėjo 
išvaduoti sargybinius; jeigu jau pradėjo kovoti su šito teismo page- 
dimu, tai, savaime aišku, turėjo įsikišti ir į šitą reikalą. Tačiau tą 
akimirką, kai Francas pradėjo klykti, viskas, žinoma, nuėjo per- 
niek. Juk K. negalėjo leisti, kad pasiuntiniai, o gal ir dar kokie kiti 
žmonės ateitų ir užtiktų jį besikalbantį su šita draugija sandėlyje. 
Tokio pasiaukojimo tikrai niekas neturėjo teisės reikalauti iš K. 
Jeigu jis būtų ketinęs šitaip aukotis, tai būtų buvę beveik paprasčiau 
nusirengti ir pasisiūlyti plakikui pakeisti sargybinius. Beje, plakikas 

tikriausiai nebūtų sutikęs su šiuo pasiūlymu, nes, nieko iš to nelai- 
mėdamas, būtų sunkiai nusižengęs savo pareigai, ir net, ko gero, 
dvigubai nusižengęs, nes K. tikriausiai buvo neliečiamas visiems teis- 
mo tarnautojams, kol jo byla buvo nebaigta. Žinoma, šiuo klausimu ga- 
lėjo būti ir kokių ypatingų nurodymų. Šiaip ar taip, K. negalėjo pa- 
daryti nieko daugiau kaip tik užtrenkti duris, nors tuo pavojus, ty- 
kantis K., ir dabar nebuvo visiškai pašalintas. O kad jis galų gale dar 
ir pastūmė Francą, tai buvo tikrai apgailėtinas dalykas, pateisinamas 
nebent jo susijaudinimu. 

Tolumoje jis išgirdo pasiuntinių žingsnius; kad nepatrauktų jų 
dėmesio, K. užvėrė langą ir nuėjo paradinių laiptų link. Prie san- 
dėlio durų stabtelėjo ir pasiklausė. Viduje buvo visai tylu. Plakikas 
galėjo ir mirtinai užkapoti sargybinius, juk šie buvo visiškai atiduoti 
jo valdžiai. K. jau buvo bečiumpąs už rankenos, bet vėl atitraukė ran- 
ką. Padėti jau niekam nebegalėjo, o pasiuntiniai netrukus turėjo atei- 
ti; bet jis prisiekė pats sau dar ištraukti visą tą istoriją į dienos šviesą 
ir, kiek jo jėgos leis, nubausti tikruosius kaltininkus — aukštuosius 
valdininkus, iš kurių nė vienas dar neišdrįso jam pasirodyti. Leisda- 
masis išoriniais banko laiptais, atidžiai apžiūrėjo visus praeivius, ta- 
čiau, kiek tik akys siekė, niekur nebuvo matyti jokios merginos, kuri 
būtų ko nors laukusi. Franco žodžiai, kad jo laukianti sužadėtinė, pa- 
sirodė besą melas, nors ir atleistinas, nes jo tikslas — sužadinti didesnę 
užuojautą. 

Ir kitą dieną sargybiniai vis dar neišėjo K. iš galvos; jis dirbo iš- 
siblaškęs ir, norėdamas sutvarkyti visus reikalus, turėjo pasilikti ban- 
ke dar ilgiau nei vakar. Susiruošęs namo, vėl ėjo pro sandėlį ir tarsi 
iš įpratimo atidarė duris. Tikėjosi, kad viduje bus tamsu, tačiau tai, 
ką išvydo, visai išmušė jį iš vėžių. Viskas buvo lygiai taip pat kaip 
ir vakar, kai jis atidarė duris. Seni spaudiniai ir rašalinės prie pat 
slenksčio, plakikas su rykšte, vis dar nuogi sargybiniai, žvakė ant 
lentynos. O sargybiniai vėl ėmė dejuoti ir šaukti: 

— Pone! 

K. tuoj pat užtrenkė duris ir net padaužė jas kumščiu, lyg nuo 
to jos tvirčiau užsidarytų. Kone verkdamas jis nubėgo pas pasiuntinius, 
kurie, ramiai triūsę prie rotatorių, dabar nustebo ir liovėsi dirbę. 

— Išmeskit galų gale tą šlamštą iš sandėlio! — sušuko K.— Juk 
baigiame paskęsti šiukšlėse! 

Pasiuntiniai pažadėjo rytoj tai padaryti, ir K. linktelėjo galva: 
tokį vėlų vakarą negalėjo priversti jų tuoj pat imtis darbo, kaip iš 

pradžių ketino. K. prisėdo, kad pasiuntiniai bent valandėlę pabūtų 
šalia, sujaukė kelias raštų kopijas, tikėdamasis padaryti įspūdį, kad 
tikrina jas, o paskui, supratęs, kad pasiuntiniai neišdrįs išeiti kartu 
su juo, pavargusiu žingsniu ir tuščia galva nutraukė namo. 


ŠEŠTAS SKYRIUS 


Dėdė. Lenė 


Vieną popietę — K. buvo kaip tik labai užsiėmęs prieš išsiunčiant 
paštą — tarp dviejų kurjerių, atnešusių kažkokius raštus, į kabinetą 
prasispraudė K. dėdė Karlas, smulkus dvarininkėlis iš provincijos. 
Jį išvydęs, K. nusigando, bet ne taip kaip tada, kai dar gerokai anks- 
čiau kartą pagalvojo, kad jis gali atvykti. Dėdė turėjo atvažiuoti, jau 
kokį mėnesį K. tuo neabejojo. Jis iš anksto vaizdavosi, kaip dėdė, tru- 
putėlį pakumpęs, spausdamas kairėje rankoje apmaigytą panamą, jau 
„1š tolo tiesia jam dešinę, baisiausiai skubiai kiša ją per rašomąjį stalą, 
išvartydamas viską, kas tik pasitaiko kelyje. Dėdė amžinai skubėda- 
vo, nes buvo įsikalęs nelemtą mintį, jog privaląs per vienos dienos 
viešnagę sostinėje sutvarkyti visus reikalus, kuriuos būdavo numa- 
tęs, be to, neturįs teisės praleisti nė vieno atsitiktinai pasitaikančio 
įdomesnio pokalbio, sandėrio ar smagesnės pramogos. O K., kuris 
jautė ypatingą pareigą rūpintis dėde, nes šis kadaise buvo jo globė- 
jas, turėjo jam kiek galėdamas padėti ir net priimti jį pernakvoti 
savo kambaryje. „„Vaiduoklis iš provincijos“, — sakydavo jis apie 
dėdę. 

Vos tik pasisveikinęs, — atsisėsti į fotelį, kurį K. pasiūlė, jis ne- 
turėjo laiko,— dėdė pareiškė K. norįs trumpai pasikalbėti su juo 
prie keturių akių. 

— Būtinai reikia,— tarė jis, sunkiai rydamas seiles, — būtinai 
reikia, kitaip negalėsiu nurimti. 

K. tuoj pat išsiuntė kurjerius, paliepęs jiems nieko nejleisti. 

— Kąaš girdžiu, Jozefai? — sušuko dėdė, vos juodu pasiliko vie- 
ni, paskui klestelėjo ant stalo ir, nieko nežiūrėdamas, pasikišo po 
savimi krūvą visokių popierių, kad būtų patogiau sėdėti. 

K. tylėjo, jis žinojo, kas dabar bus, tačiau, staiga atsipalaidavęs 
nuo įtempio darbo, iš pradžių dar mėgavosi maloniu nuovargiu ir 

žvelgė pro langą į kitą gatvės pusę, nors iš jo kėdės buvo matyti tik 
mažas trikampis plotelis, lopinėlis tuščios namo sienos tarp dviejų 
parduotuvių vitrinų. 

— Tu žiūri pro langą! — sušuko dėdė, iškėlęs rankas.— Vardan 
dangaus, Jozefai, atsakyk man! Ar tai tiesa, ar tai gali būti tiesa? 

— Mielas dėde,— atsakė K., vaduodamasis iš savo išsiblašky- 
mo, — aš juk visai nežinau, ko tu iš manęs nori. 

— Jozefai,— perspėjo dėdė, — kiek tik prisimenu, tu visada 
sakydavai teisybę. Nejau šitie tavo žodžiai būtų blogas ženklas? 

— Nujaučiu, ko tu iš manęs nori,— klusniai atsakė K.— Tik- 
riausiai tu girdėjai apie mano procesą. 

— Taigi,— tarė dėdė, iš lėto linktelėdamas galvą, — aš girdėjau 
apie tavo procesą. 

— O iš ko? — paklausė K. 

— Erna man parašė, — pasakė dėdė.— Nors ji ir nesusitinka su 
tavimi, nors tu, deja, beveik visai ja nesirūpini, vis dėlto ji sužinojo. 
Šiandien gavau jos laišką ir, žinoma, tuoj pat atvažiavau. Jokių kitų 
reikalų neturiu, bet atrodo, kad ir tas vienas reikalas yra pakankamai 
svarbus. Jei nori, paskaitysiu tą laiško vietą, kur kalbama apie ta- 
ve.— Dėdė išsitraukė laišką iš piniginės. — Štai ji. Erna rašo: „Jozefo 
jau senokai nemačiau, praeitą savaitę buvau kartą nuėjusi į banką, 
bet Jozefas buvo toks užsiėmęs, kad manęs pas jį neįleido; išlaukiau 
beveik valandą, o paskui man teko eiti namo, nes turėjau muzikos 
pamoką. Labai norėjau su juo pasikalbėti, gal kada ir pavyks. Varda- 
dienio proga jis atsiuntė man didžiulę dėžę šokolado, labai džiaugiau- 
si, kad mane prisiminė. Visai buvau užmiršusi Tamstai apie tai para- 
šyti, tik dabar, kai Tamsta mane paklausei, vėl prisiminiau. Žinai 
Tamsta, šokoladas pensionate labai greitai ištirpsta, nespėji nė pagal- 
voti, kad gavai dovanų šokolado, o jo jau nebėra. Beje, apie Jozefą 
noriu Tamstai dar šį tą papasakoti. Kaip minėjau, banke manęs pas 
jį neįleido, nes jis tuo metu kalbėjosi su kažkokiu ponu. Kurį laiką 
ramiai palaukusi, paklausiau vieną kurjerį, ar tas pokalbis dar ilgai 
užtruks. Šis atsakė, kad pokalbis tikriausiai užtruksiąs ilgai, nes jis, 
matyt, susijęs su procesu, iškeltu ponui prokuristui. Aš paklausiau, 
kas tai per procesas, ar tik jis neklystąs, bet kurjeris atsakė, kad ne- 
klystąs, tai iš tikrųjų esąs procesas, ir net labai sunkus, bet daugiau 
jis nieko nežinąs. Jis pats, girdi, labai norėtų padėti ponui prokuristui, 
nes šis esąs geras ir teisingas Žmogus, tačiau net nežinąs, nuo ko 
pradėti, tad jam belieką trokšti, kad įtakingi Žmonės užtartų poną 

prokuristą. Aišku, kad taip ir būsią, galų gale viskas gerai pasibaigsią, 
bet šiuo metu, kaip jis galįs spręsti iš pono prokuristo nuotaikos, nesą 
visai nieko gero. Aš, žinoma, neteikiau per daug reikšmės toms šne- 
koms, mėginau nuraminti naivų kurjerį, uždraudžiau kitiems apie tai 
pasakoti ir manau, kad visa tai tiktai plepalai. Vis dėlto gal būtų ge- 
rai, kad Tu, brangus tėveli, atvykęs į sostinę, išsiaiškintum šitą reikalą, 
Tau nebus sunku sužinoti visas smulkmenas ir, jeigu tikrai reikėtų, 
padėti Jozefui. Juk Tu turi tiek daug įtakingų pažįstamų. O jeigu to 
nereikėtų, — tikriausiai, kad taip ir bus, — tai bent jau Tavo duktė 
gautų progą greitai apkabinti Tave, ir tas ją labai pradžiugintų“. Ge- 
ra duktė,— pridūrė dėdė, baigęs skaityti laišką, ir nusibraukė 
ašarą. 

K. linktelėjo; per daugybę reikalų, užgriuvusių jį pastaruoju metu, 
jis visai užmiršo Erną, užmiršo net jos gimtadienį, ir visą tą istoriją 
su šokoladu mergina tikriausiai sugalvojo tik tam, kad dėdė ir teta 
ant jo nesupyktų. Tai buvo labai jaudinantis žingsnis, ir bilietai į te- 
atrą, kuriuos K. nusprendė nuo šiol pastoviai jai siuntinėti, tikrai buvo 
per menkas atpildas, tačiau šiuo metu K. jautėsi tiesiog neturįs jėgų 
aplankyti Erną pensionate ir šnekėtis su ta maža aštuoniolikamete 
gimnaziste. 

— O ką tu dabar pasakysi? — paklausė dėdė, per tą laišką visai 
užmiršęs savo skubėjimą ir susijaudinimą ir, ko gero, ketindamas 
skaityti laišką dar kartą. 

— Taip, dėde, — tarė K.,— tai teisybė. 

— Teisybė? — sušuko dėdė.— Kas teisybė? Kaip tai gali būti 
teisybė? Kas čia per procesas? Ar tik ne baudžiamasis? 

— Baudžiamasis, — atsakė K. 

— O tu, turėdamas ant sprando baudžiamąjį procesą, kuo ramiau- 
siai sėdi čionai? — dar garsiau ėmė šaukti dėdė. 

— Juo aš ramesnis, juo geriau pasibaigs tas procesas, — atsakė 
K. pavargusiu balsu.— Nieko nebijok. 


— Tokiom šnekom tu manęs nenuraminsi! — sušuko dėdė.— Jo- 
zefai, brangusis Jozefai, pagalvok apie save, apie savo gimines, apie 
mūsų gerą vardą! Iki šiol tu buvai mūsų pasididžiavimas, negali bū- 
ti, kad taptum mūsų gėda. Tavo elgesys, — jis pažvelgė į K., pakreipęs 
į šoną galvą, — man nepatinka, taip nesielgia nė vienas neteisingai 
apkaltintas žmogus, turintis nors truputėlį jėgų. Greičiau sakyk, kas 
čia per procesas, gal aš galėsiu tau padėti! Tai, be abejo, susiję su 
banku? 

— Ne,— atsakė K. ir atsistojo, — bet tu per garsiai kalbi, bran- 
gusis dėde, kurjeris tikriausiai klausosi už durų. Man tai nemalonu. 
Geriau eikim iš čia. Lauke aš pasistengsiu kiek galėdamas atsakyti 
į visus tavo klausimus. Puikiai suprantu, kad esu atsakingas šeimai. 

— Teisybė! — suriko dėdė.— Tikra teisybė! Tik tu paskubėk, 
Jozefai, paskubėk! 

— Aš dar turiu duoti keletą pavedimų, — pasakė K. ir išsikvietė 
telefonu savo pavaduotoją, kuris tuojau pat įėjo į kabinetą. 

Susijaudinęs dėdė parodė pavaduotojui rankos mostu, jog jį 
kviečia K., nors dėl to ir taip nebuvo jokių abejonių. Stovėdamas 
prie rašomojo stalo ir sklaidydamas kažkokius raštus, K. tyliai pa- 
aiškino jaunajam vyrui, ką šiandien dar reikės padaryti, kol jo nebus 
banke, o šis išklausė jį santūriai, bet įdėmiai. Dėdė trukdė jiems, sto- 
vėjo šalia išpūtęs akis ir nervingai kramtėsi lūpas; nors jis nesikišo į 
šneką, bet jau pati jo povyza trukdė jiems kalbėtis. O paskui dėdė 
ėmė vaikščioti po kabinetą, retkarčiais stabteldamas prie lango ar 
kokio paveikslo ir garsiai šūkčiodamas: „Niekaip negaliu suprasti!“ 
arba: „Sakykit, sakykit, kas gi dabar bus!“ Jaunasis pavaduotojas 
apsimetė nieko nepastebįs, ramiai išklausė iki galo K. nurodymus, 
kai ką užsirašė ir išėjo, nusilenkdamas K. ir dėdei, nors šis tuo mo- 
mentu stovėjo atsukęs jam nugarą, žvelgė pro langą ir, išskėtęs ran- 
kas, glamžė pirštais užuolaidas. Vos durys užsidarė, dėdė suriko: 

— Pagaliau tas pajacas išsinešdino, dabar jau ir mudu galim 
eiti. Pagaliau! 

Deja, niekaip nepavyko priversti dėdės neklausinėti apie procesą 
hole, kuriame stovėjo būreliai valdininkų bei kurjerių ir per kurį 
kaip tik tuo metu ėjo direktoriaus pavaduotojas. 

— Taigi, Jozefai,— prabilo dėdė, rankos kilstelėjimu atsakyda- 
mas į stovinčiųjų hole sveikinimąsi, — dabar atvirai pasakyk man, 
kas tai per procesas. 

K. atsakė keliomis nereikšmingomis frazėmis, negarsiai nusijuokė 
ir tik laiptuose paaiškino dėdei, kad nenorėjo atvirai kalbėti prie 
žmonių. 

— Teisybė, — tarė dėdė, — bet dabar kalbėk. 

Jis klausėsi palenkęs galvą, tankiai, skubiai traukdamas cigarą. 

— Visų pirma, dėde, — prabilo K.,— tai ne toks procesas, kuris 
nagrinėjamas paprastame teisme. 

— Blogai,— pasakė dėdė. 

— Ką? — paklausė K. ir pažvelgė į dėdę. 

— Aš pasakiau, kad tas blogai, — pakartojo dėdė. 

Jie stovėjo ant išorinių laiptų, kurie leidosi į gatvę; kadangi at- 
rodė, jog portjė jųdviejų klausosi, tai K. tempte nutempė dėdę že- 
myn, ir jie įsimaišė į praeivių srautą. Dėdė įsikibo K. į parankę ir jau 
nebeklausinėjo prisispyręs apie procesą, valandėlę juodu net ėjo 
tylėdami. 

— Bet kaipgi tai atsitiko? — pagaliau paklausė dėdė, taip staigiai 
sustodamas, kad iš paskos ėję Žmonės išsigandę atšoko į šalis. — Juk 
tokie dalykai ūmai neatsitinka, jie bręsta palengva, turėjo būti kokių 
požymių, kodėl man nieko neparašei? Tu žinai, kad aš pasiruošęs 
tau viską padaryti, juk tam tikra prasme ir šiandien dar tebesu tavo 
globėjas ir iki šiol tuo didžiavausi. Be abejo, aš tau ir dabar padėsiu, 
tik bus labai sunku, kai procesas jau prasidėjęs. Šiaip ar taip, geriau- 
sia tau dabar bus pasiprašyti trumpų atostogų ir atvažiuoti pas mus 
į kaimą. Tu ir sulysęs gerokai, tik dabar pastebėjau. O kaime greit 
sustiprėsi, tai tau pravers, juk tavęs, žinoma, laukia tikrai nemaži 
sunkumai. Be to, išvažiavęs į kaimą, tu lyg ir nutolsi nuo teismo. 
Čionai jie turi visokiausių prievartos priemonių, kurias, be abejo, 
automatiškai vartos ir tau; o į kaimą jie pirmiausia turės komandiruoti 
savo specialius organus arba mėgins paveikti tave laiškais, telegra- 
momis ir telefono skambučiais. O tai, žinoma, sumažins jų įtaką. Jei 
ir neišsivaduosi nuo jų, tai bent galėsi atsikvėpti. 

— Bet jie gali uždrausti man išvažiuoti, — atsakė K., kurį dėdės 
minčių tėkmė truputėlį įsuko į savo verpetą. 

— Nemanau, kad jie taip darytų, — atsakė susimąstęs dėdė.— 
Tiek daug savo valdžios tau jie nepraras, tau išvažiavus. 

— Aš maniau,— tarė K., imdamas dėdę už parankės, kad šis 
nuolatos nestabčiotų, — aš maniau, kad tu tai istorijai teiksi dar 
mažiau reikšmės negu aš. O dabar pasirodė, kad tu dėl jos labai 
susirūpinai. 

— Jozefai! — sušuko dėdė, bandydamas ištrūkti ir vėl sustoti, bet 
K. jo nepaleido.— Tu pasikeitei, juk anksčiau buvai toks sumatus, 
nejaugi dabar praradai šį sugebėjimą? Nejaugi nori pralaimėti proce- 
są? Ar žinai, ką tai reiškia? Tai reiškia, kad būsi tiesiog sunaikintas. 
O kartu su tavimi bus sunaikinta ar bent jau baisiai pažeminta visa 
tavo giminė. Atsipeikėk, Jozefai! Tavo abejingumas mane varo iš 
proto! Kai pažiūri į tave, beveik gali patikėti priežodžiu: „Ką šitoks 
procesas užgriuvo, tas pražuvo“. 

— Mielas dėde, — tarė K.,— jaudintis tuščias daiktas tiek tau, tiek 

man. Jaudindamasis proceso nelaimėsi, pasikliauk truputėlį ir mano 
praktine patirtimi, kaip aš visada klioviausi ir kliaujuosi tavąja, nors 
šį kartą tu mane ir gerokai nustebinai. Kadangi tu sakai, kad dėl to 
proceso gali nukentėti ir visa šeima, — tiesa, šito aš niekaip negaliu 
suprasti, bet tas nesvarbu,— tai aš, žinoma, sutinku visados klausyti 
tavęs. Tiktai išvykos į kaimą nelaikau naudinga, net ta prasme, kurią 
tu turi galvoje, nes tai reikštų, kad aš bėgu ir tuo prisipažįstu kaltas. 
Be to, nors čia esu labiau persekiojamas, vis dėlto galiu daugiau at- 
sidėti savo bylai. 

— Teisybė, — pasakė dėdė tokiu tonu, lyg pagaliau juodu būtų 
pradėję sutarti, — aš tik todėl tau pasiūliau išvažiuoti. kad bijojau, 
Jog, pasilikęs čionai, tu gali savo abejingumu labai pakenkti bylai. 
Todėl ir nusprendžiau, kad bus geriau, jeigu aš vietoj tavęs pasidar- 
buosiu tavo labui. Bet jeigu tu pasiryžęs pats visomis jėgomis šito 
imtis, tai, aišku, bus visų geriausia. 

— Na ką gi, šiuo klausimu mes lyg ir sutarėme,— tarė K.— 
O ką tu man pasiūlysi pirmiausia padaryti? 

— Visų pirma man, žinoma, dar reikia viską apgalvoti, — atsakė 
dėdė.— Nepamiršk, kad aš jau dvidešimt metų gyvenu kaime, beveik 
niekur neišvažiuodamas, o nuojauta, kaip elgtis tokiais atvejais, il- 
gainiui susilpnėja. Ryšiai su įvairiais svarbiais asmenimis, kurie 
šiais klausimais, ko gero, geriau susigaudo, savaime pasidarė ne 
tokie tvirti. Kaime aš truputį vienišas, juk tu Žinai. Pats žmogus tai 
pastebi tik tokiais atvejais kaip šis. Be to, tavo byla iš dalies man 
netikėta, nors aš, gavęs Ernos laišką, kažkodėl tai ir nujaučiau, o 
šiandien, vos išvydęs tave, beveik galutinai įsitikinau. Bet visa tai — 
niekai, dabar svarbiausia negaišti veltui laiko. 

Nė nepabaigęs savo kalbos, dėdė pasistiebė ant pirštų galų ir ėmė 
moti pro šalį važiuojančiam automobiliui, o paskui, šūktelėjęs vai- 
ruotojui adresą, įsitempė K. paskui save į mašiną. 

— Dabar važiuosim pas advokatą Huldą,— tarė dėdė.— Jis buvo 
mano klasės draugas. Tu tikriausiai irgi esi girdėjęs tą pavardę? Ne? 
Keista. Juk jis gana garsus gynėjas ir vargšų advokatas. O aš ypač 
pasitikiu juo kaip žmogum. 

— Sutinku su viskuo, kad ir ką tu nuspręstum daryti, — atsakė 
K., nors jam ir darėsi nejauku, kad dėdė taip skubiai ir energingai 
ėmėsi tvarkyti šitą reikalą. Nelabai smagu buvo važiuoti pas vargšų 
advokatą, žinant, kad esi kaltinamasis. — Aš nė nežinojau, — pridūrė 
jis, — kad galima pasisamdyti advokatą ir tokiai bylai. 

— O kaipgi! — sušuko dėdė.— Juk tai savaime suprantama. Ko- 
dėl turėtų būti negalima? Bet dabar papasakok man viską, kas iki 
šiol nutiko, aš turiu žinoti visas tos istorijos smulkmenas. 

K. iš karto pradėjo pasakoti, nieko neslėpdamas, visiškas atviru- 
mas buvo vienintelis protestas, kurį jis galėjo parodyti dėdei, pareiš- 
kusiam, kad šis procesas yra didelė gėda. Panelės Biurstner pavar- 
dę paminėjo tik vieną kartą, probėgšmais, bet tai nė kiek nesuma- 
žino jo atvirumo, nes panelė Biurstner visai nebuvo susijusi su pro- 
cesu. Pasakodamas jis žiūrėjo pro langą, pastebėjo, kad jie artėja kaip 
tik prie to priemiesčio, kuriame buvo teismo kanceliarijos, ir atkreipė 
į tai dėdės dėmesį, bet šiam toks sutapimas visai neatrodė nepapras- 
tas. Mašina sustojo prie tamsaus namo. Dėdė iškart paskambino į 
vienas pirmojo aukšto duris; kol juodu laukė, dėdė šypsodamasis paro- 
dė savo didelius dantis ir sušnibždėjo: 

— Aštunta valanda, neįprastas laikas klientams. Bet Huldas ne- 
supyks ant manęs. 

Durų langelyje pasirodė dvi juodos akys, jos valandėlę žvelgė į 
abu svečius, o paskui vėl išnyko; bet durys neatsidarė. Dėdė ir K. 
patikino kits kitą, kad abu matė tas dvi akis. 

— Matyt, nauja kambarinė bijo svetimų žmonių, — tarė dėdė ir 
dar kartą pasibeldė. 

Akys vėl pasirodė, dabar jas galėjai palaikyti beveik liūdnomis, 
bet galimas daiktas, kad tai buvo tiktai apgaulė, sukelta atviros dujų 
liepsnelės virš jų galvų, kuri degė, garsiai šnypšdama, bet menkai 
tešvietė. 

— Atidarykit! — sušuko dėdė ir sudavė kumščiu į duris.— Mes — 
pono advokato draugai! 

— Ponas advokatas serga, — sušnibždėjo kažkas už jų nugarų. 

Kitame koridoriuko gale viename tarpduryje stovėjo kažkoks vy- 
riškis su chalatu, jis visiškai tyliu balsu ir pranešė šią Žinią. 

Dėdė jau buvo įtūžęs nuo ilgo laukimo, jis staiga apsigręžė ir kone 
grasindamas, lyg tas žmogus ir būtų pati įsikūnijusi liga, žengė prie 
j0, šaukdamas: 

— Serga? Tamsta sakai, kad jis serga? 

— Durys jau atidarytos, — pasakė vyriškis, mostelėjo ranka advo- 
kato durų link, susigriebė chalato skvernus ir dingo. 

Durys jau tikrai buvo atvertos, jauna mergina su ilga balta pri- 
juoste — K. atpažino tas pačias tamsias, truputėlį išsprogusias akis — 
stovėjo prieškambaryje, laikydama rankoje žvakę. 

— Kitą kartą prašom greičiau atidaryti! — tarė dėdė, užuot 
pasisveikinęs, o mergina mandagiai tūptelėjo.— Eime, Jozefai, — krei- 
pėsi jis į K., lėtai slenkantį pro merginą. 

— Ponas advokatas serga, — tarė mergina, kai dėdė, nė nestabte- 
lėjęs, pasuko prie vienų durų. 

K. vis dar su nuostaba žvelgė į merginą, kuri dabar nusigręžė 
uždaryti laukujų durų; jos veidas buvo apskritas kaip lėlės — ne tik 
išblyškę skruostai ir smakras, bet net smilkiniai ir kakta buvo ap- 
valūs. 

— Jozefai! — vėl pašaukė dėdė, o paskui paklausė merginą: — 
Ar vėl širdis? 

— Atrodo, kad taip, — atsakė mergina, jau spėjusi nueiti į priekį 
su Žžvake ir atidaryti kambario duris. 

Viename kampe, kurio žvakės šviesa dar nebuvo pasiekusi, nuo 
pagalvės pakilo veidas su ilga barzda. 

— Kas ten atėjo, Lene? — paklausė advokatas, nes, žvakės apa- 
kintas, negalėjo įžiūrėti svečių. 

— Albertas, tavo senas bičiulis! — atsiliepė dėdė. 

— Ak, Albertas, — pasakė advokatas ir vėl nugriuvo ant pagalvių, 
tarsi parodydamas, kad prieš šituos svečius jam nereikia apsimetinėti. 

— Ar tau tikrai labai blogai? — paklausė dėdė, sėsdamasis ant lo- 
vos krašto.— Negali būti. Tai tiesiog paprastas širdies priepuolis, jis 
praeis, kaip praėjo ir visi kiti. 

— Galbūt,— tyliai atsakė advokatas, — bet jaučiuosi blogiau nei 
kada nors anksčiau. Sunku kvėpuoti, visai negaliu užmigti, mano jėgos 
kasdien senka. 

— Šit kaip, — tarė dėdė, didele ranka stipriai spausdamas skry- 
bėlę prie kelio.— Prastos naujienos. Beje, ar tave gerai slaugo? Čia 
taip liūdna, taip tamsu. Daug vandens nutekėjo nuo to laiko, kai 
paskutinį kartą pas tave buvau, bet tąkart man viskas atrodė daug 
smagiau. Ir tavo mažoji panelė ne per linksmiausia. O gal ji apsi- 
metinėja? 

Mergina, laikydama rankoje žvakę, vis dar stovėjo netoli durų; 
kiek buvo galima spręsti iš jos klaidžiojančio žvilgsnio, ji daugiau 
dairėsi į K. negu į dėdę, net ir dabar, kai šis prabilo apie ją. K. sto- 
vėjo pasirėmęs į krėslą, kurį buvo pristūmęs arčiau merginos. 

— Tokiam sunkiam ligoniui kaip man, — tarė advokatas, — reika- 
linga ramybė. Man čia visai neliūdna.— Kiek patylėjęs, pridūrė: — 
O Lenė mane gerai slaugo, ji — šauni mergaitė. 

Bet dėdės tie žodžiai nepajėgė įtikinti, slaugė jam aiškiai nepatiko, 
ir nors jis nieko neatsakė ligoniui, vis tiek įtariai sekė žvilgsniu mer- 
giną, kuri dabar priėjo prie lovos, pastatė žvakę ant naktinio sta- 
lelio, pasilenkė virš ligonio ir, taisydama pagalves, ėmė šnibždėtis su 
juo. Dėdė, beveik užmiršęs, kad prie ligonio reikia elgtis atsargiai, 
atsistojo, ėmė vaikštinėti už slaugės nugaros, ir K. visai nebūtų nuste- 
bęs, jeigu dėdė būtų pačiupęs ją iš užpakalio už sijono ir nutempęs 
"nuo lovos. Pats K. žvelgė į viską ramiai, jam net patiko, kad advo- 
katas serga: jis pats negalėjo pasipriešinti, kai dėdė su tokiu įkarščiu 
ėmėsi tvarkyti jo bylos reikalus, todėl dabar džiaugėsi, kad advokato 
liga tą įkarštį savaime truputėlį atšaldė. Tuo tarpu dėdė, gal vien tam, 
kad įžeistų slaugę, pasakė: 

— Prašom palikti mus valandėlę vienus, panele, man reikia ap- 
tarti su draugu kai kuriuos asmeniškus reikalus. 

Slaugė, kuri vis dar žemai linksojo virš ligonio ir tuo metu kaip 
tik lygino paklodę pasienyje, tiktai pasuko galvą ir, kaip visiška prie- 
šybė springstančiam iš įtūžio, o paskui vėl pratrūkstančiam žodžių 
srautu dėdei, labai ramiai tarė: 

— Juk tamsta matai, kad ponas smarkiai serga ir negali aptari- 
nėti jokių reikalų. 

Tikriausiai ji vien iš inercijos pakartojo dėdės žodžius, tačiau ir 
bešališkas stebėtojas galėjo suprasti tai kaip pasityčiojimą, o jau dėdė, 
aišku, net šoktelėjo it įgeltas. 

— Ak prakeiktoji! — sušuko jis, bet jo balsas gargaliavo iš susi- 
jaudinimo, ir tuos žodžius nelabai buvo galima suprasti, o K., nors 
ir buvo kažko panašaus tikėjęsis, nusigando, puolė prie dėdės, aiškiai 
pasiryžęs abiem rankom užčiaupti jam burną. 

Laimė, tuo metu už merginos nugaros kilstelėjo lovoje ligonis, 
dėdė susiraukė, lyg rydamas kokią šlykštynę, bet prabilo jau ramiau: 

— Mes juk irgi dar neišsikraustėme iš proto; jeigu tai, ko aš pra- 
šau, būtų neįmanoma, tai ir neprašyčiau. O dabar malonėk tamsta 
išeiti! 

Slaugė tiesi stovėjo prie lovos, atsigręžusi į dėdę; K. pasirodė, 
kad ji viena ranka glosto advokato pirštus. 

— Tu gali viską šnekėti prie Lenės,— tarė ligonis, jo balse aiš- 
kiai suskambėjo įsakmus prašymas. 

— Kalbėsimės ne apie mane, — pasakė dėdė.— Tai ne mano pas- 
laptis. 

Ir jis nusigręžė, tarsi rodydamas, kad nesileisiąs į jokias dery- 
bas ir tik duodąs advokatui truputėlį laiko apsigalvoti. 

— O apie ką gi? — paklausė advokatas silpstančiu balsu ir vėl 
atsigulė. 

— Apie mano sūnėną,— tarė dėdė.— Aš jį atsivedžiau čionai. 

Ir jis pristatė: 

— Prokuristas Jozefas K. 

— O! — daug gyviau šūktelėjo ligonis ir ištiesė K. ranką.— Pra- 
šom atleisti, aš tamstos visai nepastebėjau. Išeik, Lene,— kreipėsi jis 
į slaugę, kuri dabar jau visai nesipriešino, ir padavė jai ranką, lyg 
atsisveikintų Hlgam laikui. 

— "Tai tu, — kreipėsi jis pagaliau į dėdę, kuris, jau visai atlyžęs, 
priėjo artyn, — atėjai ne ligonio aplankyti, o su reikalu. 

Atrodė, lyg mintis, kad dėdė atėjo aplankyti ligonio, ligi šiol 
būtų slėgusi advokatą — toks pažvalėjęs jis buvo dabar, visą laiką gu- 
lėjo pasirėmęs alkūne, nors tikriausiai tai ir buvo gana sunku, ir nuo- 
lat pešiojo vidurinę savo barzdos sruogą. 

— Tu iškart pasidarei daug sveikesnis,— tarė dėdė, — kai tik 
išėjo ta ragana.— Jis pritilo, sušnabždėjo: — Kertu lažybų, kad ji 
klausosi! — ir puolė prie durų. 

Tačiau už durų nieko nebuvo, ir dėdė sugrįžo, ne nusivylęs, o 
gerokai supykęs, nes tai, kad slaugė nesiklausė už durų, jam atrodė 
dar didesnis nusikaltimas. 

— Tu be reikalo apie ją taip blogai manai,— pasakė advoka- 
tas, nemėgindamas smarkiau ginti slaugės; gal jis tuo norėjo paro- 
dyti, kad ji visai nereikalinga gynimo. Paskui jau daug draugiškesniu 
tonu kalbėjo toliau: — O dėl gerbiamo tavo sūnėno reikalo, tai aš, 
žinoma, būčiau laimingas, jei man užtektų jėgų šitai nepaprastai sun- 
kiai užduočiai; bet labai bijau, kad jų neužteks; na, šiaip ar taip, reikia 
pamėginti, jei aš vienas nesusidorosiu, bus galima dar ką nors pasi- 
telkti. Atvirai kalbant, man per daug įdomi ši byla, kad galėčiau jos 
visiškai atsisakyti. Jeigu mano širdis neišlaikys, tai bent jau turės 
tikrai garbingą progą visai sustoti. 

K., rodės, nesuprato nė vieno žodžio iš visos tos kalbos, jis paž- 
velgė į dėdę, tikėdamasis kokio paaiškinimo, tačiau šis, laikydamas 
rankoje žvakę, sėdėjo ant naktinio staliuko, nuo kurio jau spėjo nusi- 
risti ant kilimo buteliukas vaistų, linksėjo po kiekvieno advokato žo- 
džio, su viskuo sutiko ir retkarčiais žvilgčiojo į K., ragindamas ir jį 
viskam pritarti. Gal dėdė jau anksčiau buvo pasakojęs advokatui apie 

procesą? Bet tai buvo neįmanoma, visa tai, kas iki šiol vyko, tiesiog 
tam prieštaravo. Todėl K. prabilo: 

— Aš nesuprantu... 

— "Tai gal aš tamstos nesupratau? — paklausė advokatas, toks pat 
nustebęs ir sumišęs kaip ir K.— Gal aš pasiskubinau? Apie ką gi tam- 
sta norėjai su manimi pasitarti? Aš maniau, kad apie tamstos pro- 
cesą? 

— Žinoma,— atsakė dėdė ir paklausė K.: — Ko gi tu nori? , 

— Bet iš kurgi tamsta žinai apie mane ir mano procesą? — pa- 
klausė K. 

— Ak, štai kas! — nusišypsojo advokatas.— Juk aš esu advokatas, 
bendrauju su teismo sluoksniais, kur dažnai pašnekama apie viso- 
kius procesus, ir patys įdomiausi, aišku, įstringa į galvą — juo la- 
biau, jei kalbama apie tavo draugo sūnėną. Kas čia nuostabaus? 

— Ko gi tu nori? — pakartojo savo klausimą dėdė.— Ko tu toks 
sunerimęs? 

— Tamsta bendrauji su šito teismo sluoksniais? — paklausė K. 

— Taip,— atsakė advokatas. 

— Tu klausinėji lyg mažas vaikas, — įsiterpė dėdė. 

— Su kuo gi turėčiau bendrauti, jeigu ne su savo profesijos žmo- 
nėmis? — pridūrė advokatas. 

Tie žodžiai buvo tokie įtikinami, kad K. nieko nė nebeatsakė. 
„Juk tamsta dirbi tame teisme, kuris įsikūręs Teisingumo rūmuose, 
o ne tame, kur palėpėje“,— norėjo jis pasakyti, bet neįstengė garsiai 
ištarti. 

— Turėtum tamsta suprasti, — kalbėjo advokatas, lyg visai tarp 
kitko aiškindamas ir taip jau visiems suprantamą dalyką, — turėtum 
suprasti, kuc toks bendravimas yra didžiai naudingas ir mano klien- 
tams, ir daugeliu atžvilgių, nors apie tai nelabai galima kalbėti. Ži- 
noma, dabar šį bendravimą sunkina mano liga, bet mane vis tiek ap- 
lanko geri bičiuliai, dirbantys teisme, tad aš vis dėlto šį tą sužinau. 
Sužinau gal net daugiau už kai kuriuos kitus, kurie sveikut sveiku- 
tėliai kiaurą dieną praleidžia teisme. Pavyzdžiui, ir dabar pas mane 
vieši brangus svečias. 

Ir advokatas psro.> ranka į tamsų kambario kampą. 

— Kurgi jis? — Iš nustebimo kone stačiokiškai paklausė K. 

Jis nedrąsiai apsižvalgė; mažutės žvakės šviesa toli gražu ne- 
siekė priešinės kambario sienos. Tačiau tamsiame kampe tikrai kaž- 
kas sujudėjo. Dėdė iškėlė žvakę, ir jos šviesoje pasirodė, kad ten prie 

mažo stalelio sėdi pagyvenęs vyriškis. Jis, ko gero, net nekvėpavo — 
kaip kitaip buvo galima paaiškinti, kad niekas jo anksčiau nepastebėjo. 
Dabar jis iš lėto atsistojo, aiškiai nepatenkintas, kad advokatas atkrei- 
pė į jį visų dėmesį. Atrodė, lyg jis, mojuodamas rankomis it trum- 
pais sparnais, kratosi supažindinimo ir sveikinimosi, lyg jokiu būdu 
nenori trukdyti kitiems ir prašyte prašo leisti jam vėl išnykti tam- 
soje ir užmiršti, kad jis čionai sėdi. Bet dabar su tuo nebebuvo galima 
sutikti. 

— Tamstos atėjote visai netikėtai, — paaiškino advokatas, rankos 
mostu ragindamas vyriškį prieiti arčiau, ir šis iš lėto, nedrąsiai dai- 
rydamasis, bet vis dėlto gana oriai žengė į priekį. — Ponas kance- 
liarijų direktorius, — beje, labai atsiprašau, kad tamstų dar nesupa- 
žindinau — čia mano draugas Albertas K., čia jo sūnėnas, prokuris- 
tas Jozefas K., o čia ponas kanceliarijų direktorius, — taigi ponas 
kanceliarijų direktorius buvo toks malonus, kad atėjo manęs aplan- 
kyti. Ką reiškia toks vizitas, gali įvertinti tik tas, kas yra susidūręs su 
teismu ir žino, kiek daug darbo turi ponas kanceliarijų direkto- 
rius. Bet jis vis dėlto atėjo, mes ramiai kalbėjomės, kiek leido mano 
sveikata, tiesa, mes nebuvome liepę Lenei neįleisti svečių, nes jų nesi- 
tikėjome, tačiau norėjome pabūti vieni, o paskui pasigirdo tavo, Al- 
bertai, smūgiai kumščiu į duris, ponas kanceliarijų direktorius pasit- 
raukė su visu Krėslu ir stalu į kampą, bet dabar atrodo, kad mums, 
ko gero, jei tik tamstos to pageidaujate, reikia aptarti bendrą reikalą, 
tad galime visi kuo gražiausiai sueiti į vieną krūvą. Ponas direk- 
toriau, — užbaigė jis, palenkdamas galvą ir nuolankiai šypsodamasis, 
ir parodė ranka į fotelį netoli lovos. 

— Deja, aš galėsiu pabūti tiktai kelias minutes, — maloniai at- 
sakė kanceliarijų direktorius, patogiai atsisėdo fotelyje ir pažvelgė 
į laikrodį, — darbai laukia. Tačiau mielu noru pasinaudosiu proga 
susipažinti su savo draugo draugu. 

Jis linktelėjo dėdei, kurį, atrodė, labai nudžiugino ši nauja pa- 
žintis, tačiau dėdė iš prigimties nemokėjo reikšti nuolankumo, todėl, 
kanceliarijų direktoriui baigus kalbėti, tik sumišo ir labai gar- 
siai nusijuokė. Šlykštus vaizdas! K. galėjo viską ramiai stebėti, nes 
į Jį niekas nekreipė dėmesio, kanceliarijų direktorius, ištrauktas 
į Šviesą, matyt, iš įpratimo ėmė vadovauti pokalbiui, advokatas, kuris 
pirma tikriausiai tik todėl apsimetė ligoniu, kad išprašytų naujai atė- 
jusius svečius, įdėmiai klausėsi, prisidėjęs ranką prie ausies, dėdė. pe- 
rėmęs apšvietėjo pareigas, — jis balansavo žvake ant kelio, ir advo- 

katas susirūpinęs vis žvilgčiojo į jį, — greitai išsivadavo iš savo sumi- 
šimo ir dabar visą laiką švytėjo iš susižavėjimo tiek kanceliarijų di- 
rektoriaus kalbos maniera, tiek švelniais, banguojančiais rankų jude- 
siais, kurie lydėjo jo žodžius. Į K., kuris stovėjo pasirėmęs į lovūgalį, 
kanceliarijų direktorius, ko gero, tyčia nekreipė nė mažiausio dė- 
mesio; matyt, visi senesnieji pokalbio dalyviai laikė jį vien tik klau- 
sytoju. Beje, K. beveik nesuprato, apie ką jie šneka, jis čia galvojo 
apie slaugę ir apie tai, kaip negražiai su ja elgėsi dėdė, čia vėl svar- 
stė, ar tik jis kada nors jau nebus matęs kanceliarijų direktoriaus — 
galbūt net ir tarp susirinkusių salėje per pirmąją kvotą. Jeigu ir ap- 
siriko, tai, šiaip ar taip, kanceliarijų direktorius būtų puikiausiai pri- 
tapęs prie pirmoje eilėje stovėjusių susirinkimo dalyvių, prie visų tų 
senų ponų skystomis barzdomis. 

Staiga prieškambaryje kažkas tarkštelėjo, tarsi ten būtų sudu- 
žęs koks porcelianinis daiktas, ir visi sukluso. 

— Pažiūrėsiu, kas ten atsitiko, — tarė K. ir lėtai nuėjo durų link, 
lyg duodamas visiems kitiems paskutinę progą jį suturėti. 

Vos K. įžengė į prieškambarį ir pabandė susigaudyti tamsoje, 
jo pirštus, dar tebelaikančius durų rankeną, palietė mažutė ranka, 
daug mažesnė už K. ranką, ir tyliai uždarė duris. Prieškambaryje jo 
laukė slaugė. 

— Nieko neatsitiko, — sušnibždėjo ji. — Aš tiktai sviedžiau į sieną 
lėkštę, kad tamsta ateitum. 

K. atsakė sumišęs: 

— Aš irgi apie tamstą galvojau. 

— Juo geriau, — tarė slaugė.— Eime. 

Žengę keletą žingsnių, juodu priėjo matinio stiklo duris, kurias 
slaugė atidarė prieš K. 

— Nagi, prašom, — tarė ji. 

Tai, be abejo, buvo advokato darbo kabinetas; kiek galėjai įžiū- 
rėti mėnesienoje, šviečiančioje tiktai mažučius keturkampius grindų 
lopelius ties kiekvienu iš trijų langų, kambarys buvo apstatytas sunkiais 
senais baldais. 

— Čionai,— parodė slaugė ranka į tamsų suolą su drožinėtu 
atlošu. 

Prieš sėsdamasis, K. apsidairė po kabinetą; tai buvo aukštas, erd- 
vus kambarys, vargšų advokato klientai turėjo jaustis čionai visai 
menkučiai. K. įsivaizdavo, kaip lankytojai mažučiais žingsneliais ti- 
pena prie milžiniško rašomojo stalo. Bet paskui visa tai užmiršo ir matė 

tik slaugę, sėdinčią šalimais ir beveik prispaudusią jį prie Šoninės 
atramos. 

— Aš maniau.— pasakė ji.— kad tamsta pats ateis: pas mane. 
nelaukdamas, kol pašauksiu. Keistas daiktas. Iš pradžių tamsta, vos 
atėjęs, be perstogės žiūri į mane, o paskui verti mane laukti. Beje, 
vadink mane Lene,— pridūrė ji paskubomis ir be jokio ryšio, lyg 
reikėtų tausoti kiekvieną šito pokalbio akimirką. 

— Mielai, — atsakė K.— O dėl keistumo, Lene, tai jį nesunku 
paaiškinti. Viena, turėjau klausytis tų senų ponų plepalų ir nega- 
lėjau nei iš šio, nei iš to imti ir pabėgti, antra, nesu įžūlus, veikiau jau 
nedrąsus; galų gale, Lene, ir tamsta tikrai neatrodei tokia, kurios širdį 
būtų galima akimirksniu laimėti. 

— Ne, taip nėra, — tarė Lenė, padėjo ranką ant atlošo ir paž- 
velgė į K.— Tik aštamstai nepatikau, tikriausiai ir dabar nepatinku. 

— Maža pasakyti, kad tamsta man patinki. — pamėgino išsi- 
sukti K. 

— O! — sušuko ji šypsodamasi. 

Paskutiniai K. žodžiai bei šitas šūktelėjimas suteikė jai tam tikrą 
pranašumą. Todėl K. valandžiukę patylėjo. Buvo jau pripratęs prie 
tamsos kambaryje, tad galėjo įžiūrėti atskiras apstatymo detales. Ypač 
krito į akis didelis paveikslas, kabantis dešinėje durų, ir K. pasilenkė 
į priekį, kad galėtų jį geriau apžiūrėti. Jame buvo pavaizduotas vy- 
riškis su teisėjo mantija; jis sėdėjo ant aukšto kaip sostas krėslo, ku- 
rio paauksuotos vietos labai ryškiai žvilgėjo paveiksle. Neįprasta buvo 
tai, kad tas teisėjas sėdėjo ne ramiai ir oriai, bet kairiąja ranka tvir- 
tai rėmėsi į krėslo atlošą ir šoninę atramą, o dešiniąją laikė atkišęs 
į priekį, ir tik delnu spaudė atramą, tarsi būtų ketinęs tuoj pat ener- 
gingai, o gal net su pasipiktinimu pašokti ir tarti kažkokius lemiamus 
žodžius, galbūt net paskelbti nuosprendį. Kaltinamąjį, matyt, reikėjo 
įsivaizduoti stovintį prie laiptų, kurių viršutinės, geltonu kilimu už- 
dengtos pakopos dar buvo matyti paveiksle. 

— Gal čia ir yra mano teisėjas, — tarė K., pirštu rodydamas į 
portretą. 

— Aš jį pažįstu, — atsakė Lenė, irgi pažvelgusi į paveikslą,.— jis 
dažnokai čia ateina. Portretas nutapytas jaunystėje, bet jis niekuo- 
met nebuvo net panašus į tą atvaizdą, nes yra visai mažutis. Jis tiktai 
paliepė dailininkui nutapyti jį daug didesnio ūgio, nes, kaip ir visi 
čionai, yra nepaprastas garbėtroška. Beje, aš irgi esu garbėtroška, 
todėl man labai nesmagu, kad visai tamstai nepatinku. 

Atsakydamas į tuos žodžius, K. tiktai apglėbė ir prisitraukė Le- 
nę. Mergina tyliai priglaudė galvą jam prie peties. Paskui K. dar 
paklausė: 

— Koks jo rangas? 

— Tardytojas, — atsakė Lenė, pačiupo K. ranką, kuria šis laikė 
ją apglėbęs, ir ėmė žaisti jo pirštais. 

— Ir vėl tiktai tardytojas, — nusivylęs pasakė K.— Aukštieji val- 
dininkai slepiasi. Bet juk šitas sėdi soste. 

— "Tai grynas prasimanymas, — tarė Lenė, veidu pasilenkusi prie 
K. rankos.— Iš tikrųjų jis sėdi virtuvės krėsle, ant kurio užmesta 
sulankstyta sena gūnia. Bet nejaugi tamsta apie nieką kita galvoti ne- 
gali kaip tik apie procesą? — pridūrė ji iš lėto. 

— Ne, visai ne,— atsakė K.,— tikriausiai net per mažai apie jį 
galvoju. 

— Ne čia tamstos klaida. — pasakė Lenė.— Aš girdėjau, kad tam- 
sta per daug užsispyręs. 

— Kas tamstai taip sakė? — paklausė K., jausdamas jos kūną prie 
savo krūtinės ir žvelgdamas į jos tankius, tamsius, tvirtai sumegztus 
plaukus. 

— Šito man nevalia pasakyti, — atsakė Lenė.— Prašom neklau- 
sinėti pavardžių, geriau stenkis tamsta atitaisyti savo klaidą, nebūk 
toks užsispyręs, juk nuo šito teismo neįmanoma apsiginti, reikia 
prisipažinti kaltam. Prisipažink tamsta, kai tik pasitaikys proga. Tik 
tuomet galėsi išsisukti nuo bausmės, tiktai tuomet. Net ir tai būtų 
neįmanoma be pašalinės pagalbos, bet dėl to tamsta gali būti ramus, 
aš pati tamstai padėsiu. 

— Tamsta daug žinai apie teismą ir apie visas tas apgavystes, 
kurios čia reikalingos. — tarė K. ir pasisodino merginą ant kelių, nes 
ji pernelyg prie jo glaudėsi. 

— Dabar jau gerai, — pasakė Lenė, patogiai atsisėsdama jam 
ant kelių, perbraukė ranka sijoną ir timptelėjo palaidinukę. Paskui 
apglėbė abiem rankom K. kaklą, atsilošė ir ilgai žiūrėjo į jį. 

— O jeigu neprisipažinsiu, tai tamsta man negalėsi padėti? — 
dėl viso ko paklausė K. 

Aš verbuoju sau į pagalbą moteris, pagalvojo jis mažne nustebęs. 
iš pradžių panelę Biurstner, paskui teismo kurjerio žmoną, o galų 
gale — šitą jaunutę slaugę, kurią, rodos, kažkodėl labai traukia prie 
manęs. Kaip ramiai ji sėdi man ant kelių, lyg čia būtų pati geriausia 
jai vieta! 

— Ne,— atsakė Lenė, iš lėto purtydama galvą, — tada aš tamstai 
negalėsiu padėti. Bet juk tamsta nė nenori, kad padėčiau, tamstai 
tas visai nerūpi, tamsta užsispyręs. ir tamstos neperkalbėsi. O tam- 
sta turi mylimąją? — paklausė ji po valandėlės. 

— Ne,— atsakė K. 

— Kur neturėsi, — tarė ji. 

— Taip, turiu, — nusileido K.— Tik pamanyk tamsta, išsižadė- 
jau jos, nors visą laiką nešiojuosi jos fotografiją. 

Lenės prašomas, jis parodė Elzos fotografiją, mergina, susirietusi 
K. ant kelių, ėmė atidžiai ją žiūrinėti. Tai buvo momentinė nuot- 
rauka. Elza buvo nufotografuota kaip tik tą akimirką, kai baigė sū- 
kuringą šokį, kurį dažnai šokdavo vyno restoranėlyje, sijono klostės 
dar sukosi ore aplink ją, ji juokėsi, rankomis įsirėmusi į tvirtas šlau- 
nis, ir, įtempusi kaklą, žvelgė kažkur į šoną; kam buvo skirta jos šyp- 
sena, iš nuotraukos negalėjai suprasti. 

— Ji labai susiveržusi korsetą, — tarė Lenė, rodydama tą vietą, 
kurioje, jos nuomone, tai buvo matyti.— Man ji nepatinka, ji neta- 
šyta ir šiurkšti. Galimas daiktas, kad tamstai ji švelni ir maloni; šito 
galima tikėtis, sprendžiant iš nuotraukos. Tokios aukštos, tvirtos mergi- 
nos dažnai nieko daugiau ir nemoka, kaip tik būti švelnios ir ma- 
lonios. Bet ar ji galėtų pasiaukoti už tamstą? 

— Ne,— atsakė K.,— ji nėra nei švelni, nei maloni ir negalėtų 
už mane pasiaukoti. Beje, iki šiol aš iš jos nereikalavau nei vieno, nei 
antro. Net tos nuotraukos niekada taip įdėmiai neapžiūrinėjau kaip 
tamsta. 

— Vadinasi, ji tamstai ne taip jau labai ir rūpi, — pasakė Lenė.— 
Vadinasi, ji visai ne tamstos mylimoji. 

— Vis dėlto jį mano mylimoji, — tarė K.— Aš neatsiimu savo 
žodžių. 

— Na, šiuo metu ji gal ir yra tamstos mylimoji, — nusileido Le- 
nė.— Bet tamsta nelabai sielotumeisi, jei netektum jos arba išmai- 
nytum į kokią kitą, pavyzdžiui, į mane. 

— Žinoma, — šyptelėjo K.,.— tai visai įmanomas dalykas. tačiau 
ji turi didelį pranašumą prieš tamstą: ji nieko nežino apie mano 
procesą, 0 jei ir žinotų ką nors, tai visai apie tai negalvotų. Ji 
nemėgintų įkalbinėti manęs, kad nusileisčiau. 

— Tai visai ne pranašumas, — pasakė Lenė.— Jeigu ji niekuo 
daugiau nėra pranašesnė už mane, tai aš nenuleisiu rankų. O ar ji 
turi kokių nors fizinių ydų? 

— Fizinių ydų? — paklausė K. 

— Taip,— atsakė Lenė,— aš, pavyzdžiui, turiu tokią mažytę ydą. 
Štai, žvilgtelėkite. 

Ji išskėtė dešinės rankos didįjį ir bevardį pirštą: jungiamoji odelė 
beveik siekė viršutinius trumpų pirštų narelius. Tamsoje K. ne iš- 
kart pastebėjo, ką Lenė nori jam parodyti, todėl mergina paėmė K. 
ranką ir prinešė ją prie savosios, kad tas galėtų pačiupinėti. 

— Koks gamtos žaismas! — tarė K., o paskui, apžiūrėjęs visą 
ranką, pridūrė: — Kokia žavinga letenėlė! 

Trupučiuką didžiuodamasi, Lenė žiūrėjo, kaip K., negalėdamas 
atsistebėti, tai išskečia, tai vėl suglaudžia du jos pirštus. Paskui jis 
greit pabučiavo juos ir paleido Lenės ranką. 

— (O! — šūktelėjo ji tuoj pat.— Tamsta mane pabučiavai! 

Pravėrusi lūpas, ji skubiai atsiklaupė jam ant kelių. K. beveik 
priblokštas pažvelgė į Lenę, dabar, kai ji buvo visai arti, pajuto nuo jos 
dvelkiantį aitroką ir erzinantį, nelyginant pipirų, kvapą. Lenė priglau- 
dė prie savęs jo galvą, pasilenkė virš jos ir ėmė kandžioti ir bučiuoti 
jo kaklą, paskui net ir plaukus. 

— Tamsta išmainei ją į mane! — šūkčiojo ji.— Matai, matai 
tamsta, dabar jau išmainei ją į mane! 

Tuo metu jos kelis nusprūdo, šūktelėjusi ji vos nenusirito ant ki- 
limo, K. apglėbė ją, norėdamas suturėti, ir Lenė nusitempė jį su savim 
ant grindų. 

— Dabar tu esi mano,— tarė ji. 


— Štai šių namų raktas, ateik kada tiktai panorėsi, — tokie buvo 
jos paskutiniai žodžiai, ir, K. žengiant pro duris, jo nugarą palietė 
skubus bučinys. 

Kai K. išėjo pro vartus, lauke dulkė lietus; jis buvo bežengiąs į 
vidurį gatvės, tikėdamasis dar kartą pamatyti Lenę lange, tačiau iš 
automobilio, kuris laukė prie namų ir kurio K. per išsiblaškymą visai 
nepastebėjo, iššoko dėdė, sugriebė jį už pečių ir prispaudė prie vartų, 
lyg norėdamas jį ten prikalti. 

— Vaikine! — sušuko jis.— Kaip galėjai taip padaryti? Tu bai- 
siausiai pakenkei savo reikalui, kuris jau buvo įėjęs į geras vėžes. 
Įlendi kažkur su kažkokia nevalyva mergiūkšte, kuri, be to, aiškiai 
yra advokato meilužė, ir nesirodai kelias valandas! Net neieškai jokio 
preteksto, nieko neslepi, ne, tu visai atvirai išleki pas ją ir pasilieki 
su ja. O tuo tarpu mes visi sėdim — tavo dėdė, kuris vargsta dėl tavęs, 

advokatas, kurį reikia palenkti į tavo pusę, ir visų pirma — kance- 
liarijų direktorius, tas didelis ponas, kuris šioje stadijoje tiesiog savo 
rankose laiko tavo bylą. Norim pasitarti, kaip tau padėti, man reikia 
atsargiai prikalbinti advokatą, šiam — kanceliarijų direktorių, o tu 
bent turėjai pasėdėti su mumis ir paremti mane. Bet ne, ėmei ir iš- 
lėkei. Galų gale nieko nebeįmanoma nuslėpti; be abejo, tie ponai man- 
dagūs ir moka padoriai elgtis, jie apie tai nekalba, jie užjaučia mane, 
bet pagaliau ir jie jau nepajėgia susitvardyti, tad, negalėdami kal- 
bėtis apie reikalus, visai nutyla. Kelias minutes sėdime tylėdami ir 
klausydamiesi — gal tu vis dėlto sugrįši. Veltui. Pagaliau kanceliarijų 
direktorius, kūris išbuvo daug ilgiau, negu iš pradžių ketino, atsistoja, 
atsisveikina, aiškiai gailisi manęs, bet niekuo negali man padėti, rodo 
tiesiog nesuprantamą prielankumą ir dar kurį laiką palūkuriuoja prie 
durų, o paskui išeina. Aš, žinoma, apsidžiaugiau, kad jis išėjo, juk 
man stačiai kvapo trūko. Sergantį advokatą visa tai, žinoma, dar 
labiau paveikė, tas geras vyras negalėjo žodžio ištarti, kai aš su juo 
atsisveikinau. Ko gero, tu būsi kaltas dėl to, kad jam pasidarys visai 
blogai, ir pagreitinsi mirtį žmogui, nuo kurio dabar priklausai. O mane, 
savo tikrą dėdę, verti valandų valandas laukti lietuje — tik pažiūrėk, 
koks aš permirkęs, — ir kamuotis iš susirūpinimo. 

Advokatas. Fabrikantas. Dailininkas 


Vieną žiemos rytą — lauke buvo prieblanda ir snigo — K. sėdėjo 
savo kabinete be galo pavargęs, nors metas dar buvo ankstus. Norė- 
damas apsisaugoti bent nuo žemesniųjų valdininkų, jis paliepė kur- 
jeriui nieko neįleisti, paaiškinęs, kad turįs atlikti labai svarbų darbą. 
Tačiau, užuot dirbęs, malėsi krėsle, lėtai stumdė daiktus ant stalo, o 
paskui, pats to nejausdamas, nuleido ištiestą ranką ant stalo ir sėdėjo 
sustingęs, panarinęs galvą. 

Jis jau nebegalėjo išsivaduoti nuo minčių apie procesą. Daug 
kartų svarstė, ar nereikėtų parašyti pasiaiškinimo ir įteikti jo teis- 
mui. Tame rašte K. norėjo išdėstyti trumpą autobiografiją ir ties 
kiekvienu bent kiek reikšmingesniu gyvenimo įvykiu paaiškinti, kodėl 
jis taip elgėsi, ar tas elgesys dabar jam atrodo nusikalstamas, ar tei- 

singas, ir kuo jis tokį savo sprendimą gali pagrįsti. Toks pasiaiškinimas 
buvo neabejotinai pranašesnis už gynybą, kuriai vadovauja vien ad- 
vokatas, o dar ne visai patikimas. Juk K. nė nežinojo, ką darė advo- 
katas; šiaip ar taip, daug jis negalėjo nuveikti, jau visą mėnesį net ne- 
buvo pasikvietęs K. pas save, o ir per visus ankstesnius pokalbius K. 
nesusidarė įspūdžio, kad tas žmogus galėtų daug laimėti jo byloje. 
Visų pirma advokatas jo beveik nieko neklausinėjo. O juk klausimų 
buvo tiek daug. Klausimai buvo svarbiausias dalykas. K. atrodė, kad 
jis pats galėtų iškelti visus šiuo atveju reikalingus klausimus. O advo- 
katas, užuot klausinėjęs, pats imdavo ką nors pasakoti arba sėdėdavo 
tylėdamas, truputėlį palinkęs į priekį virš rašomojo stalo,— matyt, 
dėl to, kad neprigirdėjo, — pešiodavo vidurinę savo barzdos sruogą 
ir žiūrėdavo, įbedęs akis į kilimą — gal net į tą pačią vietą, kurioje 
K. anąkart gulėjo su Lene. Kartkartėmis jis duodavo K. vieną kitą 
tuščią pamokymą, kaip mokomi maži vaikai. Iš tų pamokymų nebuvo 
jokios naudos, kaip ir iš nuobodžių šnekų, už kurias K. atsiskaityda- 
mas neketino mokėti nė helerio. Kai advokatui atrodydavo, jog K. 
jau pakankamai pažemintas, jis paprastai mėgindavo vėl įkvėpti K. 
truputėlį drąsos. Paskui advokatas pasakodavosi visiškai arba bent 
iš dalies laimėjęs daugybę panašių procesų. Procesų, kurie iš tikrųjų 
gal ir nebuvę tokie sudėtingi kaip šis, bet iš pažiūros atrodę dar labiau 
beviltiški. Tų procesų sąrašą jis turįs štai Čia, stalčiuje, — advoka- 
tas stukteldavo į kažkurį rašomojo stalo stalčių, — tačiau, deja, nega- 
lįs parodyti tų popierių, nes tai esanti tarnybinė paslaptis. Vis dėlto 
didžiulė patirtis, kurią jis per visus tuos procesus įgijęs, be abejo, 
būsianti K. naudinga. Jis, žinoma, išsyk ėmęsis darbo, ir pirmutinis 
prašymas teismui esąs jau beveik baigtas. Tas raštas esąs labai svar- 
bus, nes pirmas įspūdis, kurį paliekąs gynėjas, dažnai nulemiąs visą 
bylos nagrinėjimo eigą. Deja, reikią atkreipti K. dėmesį į tai, kad 
kartais pasitaiką, jog pirmųjų advokato prašymų teisme iš viso niekas 
neskaitąs. Valdininkai juos tiesiog įsegą į bylą ir pareiškią, kad kol 
kas apklausinėti ir stebėti kaltinamąjį esą daug svarbiau už visus po- 
pierius. Jeigu prašytojas labai įkyrus, tai jam dar pasakoma, kad, 
prieš priimant sprendimą, kai visa medžiaga jau būsianti surinkta, 
dar kartą būsią išnagrinėti ir visi dokumentai, taigi ir šis pirmasis 
advokato prašymas. Deja, ir tai dažniausiai būną neteisybė, paprastai 
pirmasis prašymas kur nors nukišamas arba apskritai dingstąs; net 
jeigu jis ir būnąs išsaugotas iki pat pabaigos, tai vis tiek — beje, apie 
tai advokatas žinąs tik iš gandų — jo dažniausiai niekas neskaitąs. 

Visa tai esą labai apgailėtina, tačiau pateisinama. Juk K. neturįs 
išleisti iš akių, kad procesas nesąs viešas, jis, tiesa, galįs būti viešas, jei- 
gu teismas manąs, jog to reikia, tačiau įstatymas nereikalaująs viešu- 
mos. Todėl ir visi teismo dokumentai, visų pirma kaltinamoji išvada, 
esą neprieinami kaltinamajam ir jo gynėjams, taigi esą apskritai ne- 
žinoma arba žinoma tik apgraibomis, ko turį būti siekiama pirmuo- 
ju prašymu, tad jame tik atsitiktinai galį būti parašyta kas nors, kas 
galėtų turėti reikšmės bylai. Tikrai tikslingi ir įtikinami prašymai galį 
būti paruošti tik vėliau, kai per kaltinamojo apklausas pradedą labiau 
aiškėti atskiri kaltinimo punktai ir jų motyvavimas ar bent lengviau 
darąsi juos atspėti. Turint galvoje tokią situaciją, gynėjų padėtis, Ži- 
noma, esanti labai nepatogi ir sunki. Bet ir tai esą padaryta tyčia. Mat 
pagal įstatymą gynyba esanti ne leistina, o tik pakenčiama, ginčija- 
masi net ir dėl to, ar šitą įstatymo vietą galima interpretuoti kaip gy- 
nybos pakentimą. Todėl, griežtai imant, apskritai nesą teismo pripažin- 
tų advokatų, ir visi, kurie pasisaką šiame teisme kaip gynėjai, esą 
tik šunadvokačiai. Be abejo, tai labai žeminą visą advokatų luomą. 
Jeigu K. kada nors dar užeisiąs į teismo kanceliariją, tai, norėdamas 
susipažinti ir su ta dalyko puse, galįs apžiūrėti advokatų kambarį. 
Tikriausiai jį išgąsdinsianti tame kambaryje susirinkusi draugija. Jau 
pati jiems paskirta ankšta ir žema kamarėlė rodanti, su kokia panie- 
ka teismas žiūrįs į tuos žmones. Šviesa krintanti į tą kamarėlę tik 
pro mažutį stogo langelį, esantį taip aukštai, kad jeigu sumanysi paž- 
velgti į lauką, tau iškart padvelks į nosį dūmai iš visai šalia esančio 
kamino, o veidas apsineš suodžiais; negana to, iš pradžių dar turėsi 
susirasti kolegą, kuris sutiktų palaikyti tave ant pečių. O tos kamarėlės 
grindyse — tai dar vienas pavyzdys, kokia ten tvarka, — jau daugiau 
kaip metus Žžiojėjanti skylė, tiesa, ne tokia, kad žmogus įkristų, bet 
pakankamai didelė, kad galėtum įkišti koją. Advokatų kambarys esąs 
antrame palėpės aukšte; taigi, jeigu kas nors įkišąs skylėn koją, tai 
ši išlendanti į pirmąjį aukštą, tiesiai į koridorių, kuriame laukią 
klientai. Nebūsią perdėta pasakius, kad advokatai tokią padėtį vadiną 
tiesiog begėdiška. Skundai vadovybei neduodą jokios naudos, užtat. 
advokatams esą griežtai uždrausta ką nors keisti tame kambaryje 
savo pačių lėšomis. Bet ir toks elgesys su advokatais esąs savaip 
pagrįstas. Stengiamasi kiek galima suvaržyti gynybą, viskas turį pri- 
klausyti nuo paties kaltinamojo. Iš esmės imant, tai visai neblogas 
požiūris, tačiau nesą didesnės klaidos kaip iš viso to padaryti išva- 
dą, kad šiame teisme advokatai kaltinamajam nereikalingi. Priešin- 

gal, jokiame kitame teisme jie nesą tokie reikalingi kaip šiame. Mat, 
apskritai imant, procesas vykstąs slapta ne tik nuo visuomenės, bet 
ir nuo kaltinamojo. Žinoma, tiek, kiek tai esą įmanoma, tačiau įma- 
noma labai daug. Mat ir kaltinamasis negalįs prieiti prie teismo do- 
kumentų, o spręsti iš pačių kvotų apie raštus, kuriais jos pagrįstos, 
esą labai sunku, ypač kaltinamajam, kuris, šiaip ar taip, yra pasimetęs 
ir turi visokiausių rūpesčių, blaškančių jo dėmesį. Štai čia, girdi, ir 
imasi darbo gynyba. Apskritai gynėjams neleidžiama dalyvauti kvo- 
tose, todėl jie turį tuoj po kvotos, — jeigu pavykstą, tai tiesiog prie 
tardytojo kabineto durų, — išklausinėti kaltinamąjį apie kvotą ir iš 
šitų dažnai labai neaiškių pasakojimų atsirinkti tai, kas gali praversti 
gynybai. Tačiau tai ne pats svarbiausias dalykas, šitaip nedaug te- 
sužinosi, nors, žinoma, apsukrus žmogus ir čia sužinąs daugiau už 
kitus. Svarbiausias dalykas vis dėlto esą asmeninės advokato pažin- 
tys, jos lemiančios gynybos vertę. Juk K. jau pats patyręs, kad žemu- 
tinės teismo organizacijos grandys ne visai tobulos, kad jose pasitai- 
ką nepareigingų ir paperkamų valdininkų, dėl kurių, taip sakant, at- 
sirandą spragų aklinai uždarame teismo aparate. Štai pro tas spra- 
gas ir skverbiąsi dauguma advokatų, čia vykstą papirkinėjimai ir 
pasiklausymai, pasitaikydavę — bent jau ankstesniais laikais — net 
dokumentų vagysčių. Negalima paneigti, kad tokiais metodais iš pra- 
džių pavykstą pasiekti net ir nuostabiai gerų rezultatų kaltinamojo 
naudai, tuo smulkūs advokatėliai ir giriąsi bei vilioją naujus klientus, 
tačiau tolesnei proceso eigai tai neduodą visai nieko, bent jau nieko 
gero. O tikrą vertę turinčios tik garbingos asmeninės pažintys, Žinoma, 
su aukštesniaisiais valdininkais, — čia, aišku, turimi galvoje tik žemu- 
tinės kategorijos aukštesnieji valdininkai. Tik šitaip esą galima — iš 
pradžių gal ir vos pastebimai, bet vėliau vis aiškiau — paveikti tolesnę 
proceso eigą. Žinoma, tai galį tik keli advokatai, ir šiuo požiūriu K. ne- 
paprastai gerai pasirinkęs. Tik vienas ar du kiti advokatai galį pasigirti 
tokiomis pažintimis kaip daktaras Huldas. Šitie, žinoma, nekreipią dė- 
mesio į visą tą draugiją, tupinčią advokatų kambaryje, ir neturį su 
ja nieko bendra. Užtat juo artimesni ryšiai sieją juos su teismo val- 
dininkais. Daktarui Huldui ne visuomet net reikią eiti į teismą, laukti 
tardytojų prieškambaryje, tikintis, kad jie atsitiktinai pasirodys, ir — 
destis kokia tų ponų nuotaika — pasiekti tik tariamų laimėjimų ar net 
ir tokių nepasiekti. Visai ne, juk K. savo akimis matęs, kad valdinin- 
kai — ir net labai aukšti — ateiną patys, mielai — visai atvirai ar 
bent jau taip. kad nesunku atspėti. — suteikią reikalingos informaci- 

jos, aptarią tolesnę proceso eigą, o kai kuriais atvejais netgi duodasi 
perkalbami ir mielai perimą kitą požiūrį. Tiesa, kaip tik šiais pas- 
taraisiais atvejais esą nelabai galima jais pasitikėti, nes jie, nors ir 
visai aiškiai pasisakę už gynybai naudingą planą, galį, ko gero, nu- 
eiti tiesiai į kanceliariją ir išleisti tokį teismo potvarkį kitai dienai, 
kuris tiesiog priešingas ir dažnai daug rūstesnis kaltinamajam nei jų 
ankstesnis planas, kurio, kaip jie tvirtino, buvo visai atsisakę. Žinoma, 
nuo to nesą įmanoma apsisaugoti, nes tai, ką jie pasakę prie ke- 
turių akių, ir tesą pasakyta prie keturių akių ir neduodą teisės reikšti 
jokių viešų pretenzijų, net jeigu gynybai ir nereikėtų stengtis išlaikyti 
tų ponų malonę. Antra vertus, aišku, teisybė ir tai, kad tie ponai pa- 
laiką ryšį su gynyba — Žinoma, tik su savo darbą išmanančia gyny- 
ba — ne vien tik iš žmonių meilės ar draugiškumo; priešingai, tam 
tikra prasme jie esą priklausomi nuo advokatų. Štai čia ir išryškėją, 
kokių spragų turinti teismo organizacija, iš pat pradžios reikalaujanti 
visiško slaptumo. Valdininkams stingą ryšių su visuomene, įprastiems. 
vidutinio sudėtingumo procesams jie esą gerai pasiruošę, toks proce- 
sas tarsi pats savaime riedąs savo keliu ir tik retkarčiais reikią ji 
stumtelėti, tačiau susidūrę su visai paprastu arba ypač sudėtingu 
procesu jie dažnai nežiną, ką daryti, nes, nuolatos, dieną ir naktį 
būdami įsprausti į savo įstatymo rėmus, negalį aiškiai suvokti žmo- 
nių santykių, o tokiais atvejais tai jiems labai atsiliepią. Tuomet jie 
ateiną klausti patarimo pas advokatą, o iš paskos kurjeris nešąs do- 
kumentus, kurie šiaip esą labai slapti. Štai ten, prie to lango, girdi. 
buvę galima pamatyti ne vieną iš tų ponų, kuriuos čia mažiausiai ga- 
lima tikėtis sutikti; jie kone beviltiškai žvelgdavę į gatvę, o advoka- 
tas, sėdėdamas už stalo, studijuodavęs dokumentus, kad galėtų jiems 
duoti gerą patarimą. Beje, kaip tik tokiais atvejais esą galima pama- 
tyti, kaip nepaprastai rimtai tie ponai žiūrį į savo darbą ir kaip jie 
baisiai nusimeną, jei susidurią su kliūtimis, kurių negalį įveikti dėl 
savo prigimties. Jų padėtis ir šiaip jau nesanti lengva, būtų neteisinga 
manyti, kad jų padėtis lengva. Teismo tarnautojų hierarchija ir rangų 
pakopos esančios begalinės, jų negalįs aprėpti net žmogus, gerai nusi- 
manantis apie teismą. O teismo procesai apskritai esą slepiami ir nuo 
žemesniųjų valdininkų, todėl jie beveik niekuomet negalį toliau sekti 
tų reikalų, kuriuos jiems tenką tvarkyti, vadinasi, byla atsirandanti 
jų akiratyje jiems dažnai nė nežinant, iš kur ji atkeliauja, tr vėl išnyks- 
tanti iš jų akiračio jiems nežinant, kur ji toliau nueina. Taigi tie val- 
dininkai negalį pasisemti patirties, studijuodami atskiras proceso sta- 

dijas, galutinius nuosprendžius ir jų motyvavimą. Jie turį teisę nagri- 
nėti tik tą proceso dalį, kurią įstatymas yra numatęs jiems, 0 apie tai. 
kas vykstą toliau, vadinasi, apie savo pačių darbo rezultatas, jie daž- 
niausiai Žiną mažiau už gynėją, kuris paprastai palaikąs ryšį su 
kaltinamuoju iki pat proceso pabaigos. Vadinasi, ir šiuo atžvilgiu jie 
galį sužinoti iš advokato šį tą naudinga. Ar K., turėdamas visa tai 
galvoje, dar galįs stebėtis, kad valdininkai esą susierzinę 1r kad dėl 
to susierzinimo jie kartais užgauliai — kiekvienas esąs tai patyręs — 
elgiąsi Su klientais. Visi valdininkai esą susierzinę, net jeigu jie ir atrodą 
visai ramūs. Be abejo, smulkieji advokatėliai nuo to ypač kenčią. 
Pavyzdžiui, žmonės pasakoją tokią istoriją, kuri esanti labai panaši 
į tiesą. Senas valdininkas, geras ir tykus žmogus, visą dieną ir visą 
naktį be atokvėpio studijavo sudėtingą bylą, kurią ypač supainio- 
jo advokato prašymai, — tie valdininkai esą iš tikrųjų tokie stropūs kaip 
niekas kitas. Taigi paryčiui, po dvidešimt keturių valandų tikriausiai 
nelabai vaisingo darbo, jis nuėjo prie durų, pasislėpė už jų ir ėmė mė- 
tyti nuo laiptų kiekvieną advokatą, mėginantį įžengti vidun. Advokatai 
susirinko apačioje, laiptų aikštelėje, ir ėmė tartis, ką daryti; vienas 
dalykas, jie neturėjo teisės reikalauti, kad būtų įleisti. tad negalėjo 
imtis jokių juridinių priemonių prieš tą valdininką, be to, kaip jau 
minėta, jie turėjo saugotis, kad nenuteiktų valdinin/ų prieš save. 
Antra vertus, kiekviena diena, kurią jie praleidžia ne teisme, yra 
praleista veltui, vadinasi, jiems labai rūpėjo įsibrauti į vidų. Galų gale 
je susitarė nukamuoti senąjį valdininką. Vienas po kito advokatai 
buvo siunčiami į viršų, jie užbėgdavo laiptais ir iš visų Jėgų, nors, 
žinoma, tik pasyviai, priešindavosi, kol juos numesdavo žemyn, o 
apačioje juos sugaudavo kolegos. Tai truko kokią valandą, o paskui 
senasis valdininkas, jau nusidirbęs per naktį, iš tikrųjų pavargo ir 
sugrįžo į savo kabinetą. Susirinkusieji apačioje iš pradžių negalėjo 
tuo patikėti ir pirmiausia nusiuntė vieną pažiūrėti, ar tikrai nieko 
nebėra už durų. Tik po to jie visi suėjo į vidų ir tikriausiai nedrįso 
nė sumurmėti. Mat advokatai — net ir pats menkiausias iš jų pa- 
jėgiąs bent iš dalies suvokti esamą padėtį — niekada anaiptol ne- 
mėginą siūlyti kokių patobulinimų teismo aparatui, tuo tarpu — ir 
tai esą labai reikšmingas faktas — kone kiekvienas kaltinamasis, net 
pats naiviausias Žmogus, vos pirmą kartą susidūręs su procesu, pra- 
dedąs galvoti apie pasiūlymus, kaip ką nors pagerinti, ir dažnai šitaip 
veltui eikvojąs laiką ir jėgas, kurias galėtų žymiai naudingiau pavar- 
toti kitoje sferoje. Vienintelis teisingas dalykas — susitaikyti su esama 

padėtimi. Net jei ir būtų įmanoma pagerinti kai kurias smulkmenas, — 
tačiau ir tai esą tik beprotiški prietarai, — tai geriausiu atveju lai- 
mėtum ką nors būsimoms byloms, bet sau pačiam baisiausiai paken- 
ktum, patraukdamas ypatingą amžinai kerštingų valdininkų dėmesį. 
Svarbiausia — nepatrauk dėmesio! Elkis ramiai, nors ir kaip pačiam 
to nesinorėtų! Stenkis suprasti, kad šitas didžiulis teismo organizmas 
visą laiką tarsi laikąs pusiausvyrą ir kad tu, bandydamas savaran- 
kiškai ką nors pakeisti toje vietoje, kurioje esi, tik nukirsi šaką, ant 
kurios sėdi, ir susikulsi, o didysis organizmas pats kompensuos šį 
mažutį sutrikimą kitoje vietoje, — juk ten viskas tarpusavyje susiję.— 
jeigu tik jis, kas esą labai įtikėtina, nepasidarys dar uždaresnis, dar ati- 
desnis, dar griežtesnis, dar piktesnis. Verčiau leisk dirbti advokatui ir 
netrukdyk jam. Juk iš priekaištų nesą daug naudos, ypač tuomet, kai 
niekaip nesiseką išaiškinti žmogui, už ką jam priekaištaujama, bet ad- 
vokatas vis tiek turįs pasakyti, kad K. labai pakenkęs savo bylai, taip 
negražiai pasielgdamas su kanceliarijų direktorium. Tą įtakingą žmo- 
gų jau beveik esą galima išbraukti iš sąrašo žmonių, kuriuos būtų įma- 
nu šiek tiek palenkti į K. pusę. Net ir atsitiktinai užsiminus apie šį pro- 
cesą, direktorius pabrėžtinai apsimetąs, kad nieko negirdi. Kai kuriais 
atžvilgiais tie valdininkai esą kaip vaikai. Koks nors menkniekis — de- 
ja, K. elgesio menkniekiu nepavadinsi — dažnai galįs juos taip įžeisti, 
kad jie nustoją kalbėtis net su gerais draugais, nusisuką juos susitikę, 
ir visaip stengiąsi jiems pakenkti. O paskui, vieną gražią dieną, 
visai netikėtai, be jokios ypatingos priežasties, atlyžtą ir duodąsi pra- 
juokinami kokiu menku pokštu, kurį tik todėl išdrįsti pasakyti, kad 
atrodo, jog Jau nebėra jokios vilties. Su jais bendrauti esą ir sunku, 
ir lengva, jokių taisyklių čia beveik nesą. Kartais, girdi, 1r pats ste- 
biesi, Kaip vieno Žmogaus gyvenimo užtenką tam, kad galėtum su- 
vokti tokią galybę visokių dalykų ir bent iš dalies sėkmingai dirbti. 
Be abejo, kaip ir visiems, pasitaiką ir liūdnų valandų, kai pradedi 
galvoti, kad visai nieko nesi nuveikęs, imą atrodyti, kad tik tie proce- 
sai baigėsi gerai, kuriems iš pat pradžių buvę lemta taip baigtis, ir 
kad tai būtų įvykę ir be niekieno pagalbos, o visus kitus procesus 
pralaimėjai, nors ir kaip lakstei, nors ir kaip plūkeisi, nors ir kiek 
turėjai mažyčių tariamų sėkmių, dėl kurių taip džiaugeisi. Tada, 
be abejo, atrodą, kad jau niekuo negali būti tikras ir paklaustas neiš- 
drįstum paneigti, jog kaip tik tu savo įsikišimu sugadinai tuos proce- 
sus, kurie šiaip jau turėjo pasibaigti gerai. Ir tai, žinoma, reiškią sa- 
votišką pasitikėjimą savimi, tačiau tai esąs vienintelis dalykas, kuris 

tau liekąs. Tokios skausmingos abejonės — žinoma, tai esą tik abejo- 
nės, nieko daugiau, — advokatams pasitaikančios ypač dažnai tuomet, 
kai procesas, kurį jie tvarkė gana ilgai ir visai patenkinamai, staiga 
išslystąs jiems iš rankų. Tai, be abejo, nemaloniausias dalykas, koks 
tik galįs atsitikti advokatui. Žinoma, iš proceso jį pašalinąs ne kal- 
tinamasis, šito tai jau niekada nebūną, kaltinamasis, kartą pasirinkęs 
kurį advokatą, turįs naudotis jo paslaugomis, kad ir kas atsitiktų. 
Kaipgi jis, pradėjęs naudotis svetima pagalba, galėtų apskritai vienas 
išsilaikyti? Taigi tokių dalykų nepasitaiką, tačiau kartais atsitinką, 
kad procesas pasukąs tokia linkme, jog advokatas nebeturįs teisės jo 
sekti. Ir procesą, ir kaltinamąjį, ir viską tiesiog atimą iš advokato; tada 
jau nė patys geriausi ryšiai su valdininkais nebegalį padėti, nes tie 
ir patys nieko nežiną. Mat procesas pasiekiąs tokią stadiją, kai kal- 
tinamajam jau nebegalinti būti teikiama jokia pašalinė pagalba, kai 
bylą nagrinėją nebepasiekiami teismai, kai ir prie kaltinamojo advo- 
katas jau nebegalįs prieiti. Tuomet vieną dieną pareini namo ir randi 
ant savo stalo visą tą šūsnį prašymų, kuriuos ruošei su didžiausiu stro- 
pumu, puoselėdamas kuo gražiausias viltis apie šios bylos baigtį: visi 
tie dokumentai tau sugrąžinami, nes jų esą nevalia perduoti į naująją 
proceso stadiją, jie pasidarą beverčiais popiergaliais. Tačiau tai visai 
nereiškią, kad procesas jau pralaimėtas, bent jau nesą jokio rimto 
pagrindo šitaip manyti, tik advokatas nieko nebežinąs apie šią bylą 
ir nieko nebegalįs.sužinoti. Laimė, kad tokie procesai esą tiktai iš- 
imtis, ir net jeigu K. procesas būtų vienas iš tokių, tai, šiaip ar taip, 
jam esą dar labai toli iki šitos stadijos. O šiuo metu esą dar daug 
progų padirbėti advokatui, ir K. galįs neabejoti, kad jos būsiančios 
išnaudotos. Prašymas, kaip jau advokatas minėjęs, dar neįteiktas, 
tačiau tai ir nesą labai skubu, daug svarbesni pirmieji pokalbiai su 
galingaisiais valdininkais, o šie pokalbiai jau įvykę. Reikią atvirai prisi- 
pažinti, kad rezultatai buvę nevienodi. Kol kas būsią daug geriau ne- 
pasakoti visų smulkmenų, kurios galinčios tik blogai paveikti K., 
suteikti jam per daug vilties arba įvaryti per daug baimės, kol kas 
užteksią pasakyti, kad kai kurie valdininkai pasirodė esą labai palan- 
kūs ir pasiruošę pagelbėti, o kiti šnekėję ne taip palankiai, tačiau jokiu 
būdu neatsisakę padėti. Taigi apskritai rezultatai esą labai džiuginan- 
tys, tik nereikią daryti iš to kokių ypatingų išvadų, nes visi paren- 
giamieji pokalbiai prasidedą šitaip ir tik tolesnė proceso eiga paro- 
danti, ko tie pokalbiai buvę verti. Šiaip ar taip, dar niekas nesą pra- 
rasta, 0 jeigu pavyktų galų gale vis dėlto palenkti į K. pusę kance- 

liarijų direktorių, — šia linkme jau esą šis tas padaryta,— tai visas 
šitas reikalas būtų, pasak chirurgų, sterili žaizda ir būtų galima ramiai 
laukti, kas bus toliau. 

Tokioms ir panašioms advokato kalboms nebuvo galo. Jis kar- 
todavo jas per kiekvieną vizitą. Kiekvieną kartą, pasak jo, būdavo 
pasiekta tam tikra pažanga, tačiau jis niekada negalėdavo pasakyti 
kokia. Advokatas vis ruošė pirmąjį prašymą, bet tasai vis dar nebuvo 
baigtas, o per kitą pokalbį paaiškėdavo, kad dėl to reikią tiktai džiau- 
gtis, nes pastarasis laikas buvęs labai nepalankus prašymams įteik- 
ti, o to nebuvę įmanoma numatyti. Jeigu K., visiškai nukamuotas 
kalbų, tarsteldavo, kad procesas, net ir atsižvelgiant į visus sunku- 
mus, vis dėlto pernelyg lėtai judąs į priekį, tai advokatas atkirsdavo, 
kad jis judąs visai ne lėtai, bet, žinoma, būtų pažengęs jau gerokai 
toliau, jei K. būtų laiku kreipęsis į advokatą. Tačiau jis, deja, to ne- 
padaręs, ir dėl šio aplaidumo būsią dar ir daugiau bėdų, beje, susi- 
jusių ne vien su proceso trukme. 

Vienintelis malonus atokvėpis per tuos vizitus būdavo Lenė, 
kuri visada mokėdavo taip susitvarkyti, kad atnešdavo advokatui 
arbatos, kai pas jį sėdėdavo K. Paskui, tarsi žiūrėdama, kaip advo- 
katas godžiai palinksta prie puodelio, įsipila arbatos ir ima gerti, 
Lenė atsistodavo K. už nugaros ir slapčiomis leisdavo jam paspausti 
jai ranką. Kambaryje būdavo labai tylu. Advokatas gerdavo arba- 
tą. K. spausdavo Lenei ranką, o ši retkarčiais net išdrįsdavo švelniai 
paglostyti jam galvą. 

— Tu dar čia? — klausdavo advokatas, išgėręs arbatą. 

— Aš norėjau nukraustyti indus,— atsakydavo Lenė, K. dar 
kartą spusteldavo jai ranką, advokatas nusišluostydavo lūpas ir pra- 
dėdavo iš naujo įkalbinėti K. 

Ko siekė advokatas? Paguosti jį ar įvaryti į neviltį? K. šito ne- 
žinojo, tačiau buvo įsitikinęs, kad jo gynyba pateko į nepatikimas 
rankas. Gal visa tai, ką pasakojo advokatas, 1r buvo teisybė, nors 
buvo aišku kaip dieną, kad jis visaip stengiasi pabrėžti savo paties 
svarbą ir, ko gero, dar niekada nedalyvavo tokiame dideliame procese, 
koks, jo nuomone, buvo K. procesas. Tačiau įtarimą kėlė tai, kad 
advokatas nuolat kalbėjo apie asmenines pažintis su valdininkais. 
Argi tos pažintys turėjo būti panaudotos vien K. labui? Advokatas 
niekuomet neužmiršdavo pabrėžti, kad kalbama tik apie žemesniuo- 
sius valdininkus, taigi apie valdininkus, kurių padėtis labai kukli ir 
kurių tolesnei karjerai tikriausiai gali turėti reikšmės tam tikri pro- 

cesų posūkiai. O gal jie kaip tik naudojosi advokatu, siekdami tokių 
kaltinamajam, žinoma, visada nepalankių posūkių? Galbūt jie taip 
elgėsi ir ne per kiekvieną procesą, tai būtų buvę tiesiog neįtikėtina; 
aišku, pasitaikydavo ir tokių procesų, per kuriuos jie, atsidėkodami 
už paslaugas, leisdavo ir advokatui šį tą laimėti, juk jiems turėjo rū- 
pėti, kad advokato reputacija nenukentėtų. Bet jeigu iš tikrųjų taip 
yra, tai kaip jie elgsis per K. procesą, kuris, kaip aiškino advokatas, 
esąs labai sunkus, vadinasi, ir svarbus, iš pat pradžių sukėlęs didelį 
teismo susidomėjimą? Nesunku buvo atspėti, ką jie darys. Tam tikrų 
požymių jau buvo matyti iš to fakto, kad prašymas vis dar neįteik- 
tas, nors procesas truko jau kelis mėnesius, ir kad viskas, kaip aiškir o 
advokatas, dar buvo tiktai pradinėje stadijoje; tai, žinoma, buvo labai 
parankus būdas susilpninti kaltinamojo budrumą, padaryti jį bejė- 
gi, o paskui netikėtai užklupti ir paskelbti jam nuosprendį ar bent 
jau pranešti, kad tardymas užbaigtas jam nepalankiai ir jo rezulta- 
tai perduoti aukštesnėms instancijoms. 

Būtinai reikėjo, kad K. pats įsikištų. Kaip tik tokiais momentais, 
kai jį, kaip ir šį žiemos rytą, apimdavo nepaprastas nuovargis, kai 
mintys visai nevaldomos sukdavosi jo galvoje, toks jo įsitikinimas 
būdavo tiesiog nepalaužiamas. Panieka, kurią jis pirma jautė procesui, 
išnyko. Jeigu būtų vienas gyvenęs pasaulyje, tai būtų be didelio 
vargo galėjęs nekreipti dėmesio į tą procesą, nors, žinoma, buvo 
visai tikras, kad tada nė to proceso nebūtų buvę. Tačiau dabar dėdė 
jau suspėjo nutempti jį pas advokatą, reikėjo atsižvelgti į giminai- 
čius; jo padėtis banke nebebuvo visai nepriklausoma nuo proceso 
eigos, jis pats per neatsargumą beveik su pasitenkinimu užsiminė 
apie savo bylą pažįstamiems, o kiti iš kažkur patys apie ją sužinojo, 
santykiai su panele Biurstner, atrodė, irgi svyravo pagal tai, kaip 
K. sekėsi procese,— žodžiu, jis jau nebegalėjo rinktis, ar priimti 
procesą, ar nekreipti į jį dėmesio, jis buvo pačiame jo sūkuryje ir tu- 
rėjo gintis. Blogai bus, jeigu pavargs. 

Žinoma, per daug rūpintis kol kas nebuvo pagrindo. Jis suge- 
bėjo per palyginti trumpą laiką išsitarnauti banke iki tokio aukšto 
posto ir pajėgė išsilaikyti tame poste, nusipelnydamas visų pripaži- 
nimą, tad dabar reikėjo tiktai pritaikyti procesui visus 'uos sugebėji- 
mus, kurių dėka viską pasiekė, ir nebuvo įekios abe. ės, kad byla 
turės pasibaigti gerai. Visų pirma, norint ką nors pasiekti, reikėjo 
iš pat pradžių atsisakyti bet kokios mintie apie galimą kaltę. Kaltės 
nebuvo. Procesas — ne kas kita kaip stai-bus komercinis sandėris, 

panašus į daugybę kitų sandėrių, kuriuos K. yra sudaręs bankui pa- 
lankiomis sąlygomis, — sandėris, kuriame, kaip ir paprastai, tyko viso- 
kie pavojai, ir tuos pavojus reikia įveikti. Žinoma, siekiant šito tikslo, 
nevalia žaisti mintimis apie kokią nors kaltę, visas mintis reikia su- 
telkti tik į tai, kas pačiam K. gali būti naudinga. Šiuo požiūriu buvo 
tiesiog būtina kuo greičiau, užvis geriausia — šįvakar, atsisakyti advo- 
kato tarpininkavimo. Sprendžiant iš jo pasakojimų, tai buvo negirdė- 
tas, galbūt net ir labai įžeidžiantis dalykas, tačiau K. negalėjo pakęsti, 
kad jo pastangoms procese :škiltų kliūčių, kurias, ko gero, bus pas- 
tatęs jo paties advokatas. +H+1 tik advokato bus atsikratyta, reikės 
nieko nelaukiant įteikti prašymą, o paskui tikriausiai teks kasdien 
reikalauti, kad tas prašymas būtų apsvarstytas. Šiam tikslui, žinoma, 
neužteks, kaip visiems kitiems, sėdėti koridoriuje, pasidėjus po suolu 
skrybėlę. Arba pats K., arba moterys, arba kokie kiti jo nusiųsti žmo- 
nės turės kas. dieną neduoti ramybės teismo valdininkams ir priversti 
juos, užuot spoksojus pro grotas į koridorių, atsisėsti prie stalo ir 
apsvarstyti K. prašymą. Reikės stengtis iš visų jėgų, be jokio atokvėpio, 
reikės viską gerai suorganizuoti ir nuolat tikrinti, kaip viskas vyksta; 
tegu teismas pamato, kad šį kartą susidūrė su kaltinamuoju, suge- 
bančiu apginti savo teises. 

Tačiau, nors K. ir buvo įsitikinęs, kad pajėgs visa tai padaryti, 
parašyti prašymą vis dėlto buvo nepaprastai sunku. Anksčiau, dar 
prieš kokią savaitę, pagalvojęs, kad kada nors gali būti priverstas para- 
šyti tokį raštą, jis negalėdavo atsikratyti gėdos jausmo; o kad tai dar gali 
būti ir sunku, visai nė nepagalvodavo. Dabar K. prisiminė, kad vieną 
rytą, kaip tik tuo metu, kai tiesiog buvo užverstas darbu, staiga pa- 
stūmė viską į šalį, pasiėmė bloknotą ir nusprendė bendrais bruožais 
pasižymėti, ką reikėtų rašyti tokiame prašyme: galbūt tuos užrašus 
vėliau teks atiduoti nerangiam advokatui. Kaip tik tą akimirką atsi- 
darė direkcijos kambario durys ir į kabinetą, garsiai kvatodamas, 
įėjo direktoriaus pavaduotojas. K. tąkart buvo labai nesmagu, nors 
direktoriaus pavaduotojas, žinoma, juokėsi ne iš prašymo, apie kurį 
jis ničnieko nežinojo, o iš vieno biržos anekdoto, kurį buvo ką tik 
išgirdęs. Kad tas anekdotas būtų suprantamas, reikėjo šį tą nupiešti, ir 
direktoriaus pavaduotojas, pasilenkęs virš K. stalo, paėmė šiam iš 
rankos pieštuką ir nupiešė tą daiktą tame pačiame bloknote, kuris 
buvo skirtas prašymui. 

Šiandien K. jau negalvojo apie gėdą, prašymą būtinai reikėjo 
parašyti. Jeigu K. negalės jam surasti laiko tarnyboje, — greičiausiai 

taip ir bus, — tai reikės rašyti namie naktimis. O jeigu ir naktų ne- 
užteks, reikės pasiimti atostogų. Tik negalima sustoti pusiaukelėje, tai 
buvo pats beprasmiškiausias dalykas ne tik komercijoje, bet ir visur 
kur. Tiesa, prašymas reikalavo veik begalinio darbo. Nereikėjo būti 
labai neryžtingam, kad imtum galvoti, jog to prašymo neįmanoma 
parašyti. Ne dėl tingėjimo ar suktumo, kurie galėjo tik advokatui 
sukliudyti šį darbą, o dėl to, kad, nežinant, kuo esi kaltinamas ir kuo 
tas kaltinimas dar gali būti papildytas, reikėjo prisiminti, aprašyti ir 
Iš visų pusių išanalizuoti visą gyvenimą su visais, net pačiais menkiau- 
siais poelgiais ir įvykiais. Be viso kito, koks nykus šis darbas! Galbūt 
kada nors, išėjus į pensiją, jis ir galėjo duoti peno suvaikėjusiam 
protui ir padėti jam prastumti ilgas senatvės dienas. Bet dabar, kai 
K. turėjo visas savo mintis sutelkti į darbą, kai kiekviena valanda 
prabėgdavo bematant, nes jis dar kilo karjeros laiptais aukštyn ir 
jau darėsi pavojingas direktoriaus pavaduotojui, kai jis, dar jaunas 
vyras, norėjo maloniai praleisti trumpučius vakarus ir naktis, — dabar 
turėjo sėsti prie šito prašymo! Mintyse vėl ėmė gailėtis savęs. Beveik 
nejučiomis, vien norėdamas padaryti galą visiems tiems mąsty mams, 
ėmė pirštais ieškoti mygtuko, kurį spustelėjus prieškambaryje suskam- 
bėdavo elektrinis skambutis. Spausdamas mygtuką, dirstelėjo į laik- 
rodį. Buvo vienuolikta valanda; dvi valandas, daugybę brangaus 
laiko jis prasvajojo ir dabar, žinoma, jautėsi dar labiau išsekęs nei 
pirma. Šiaip ar taip, tas laikas praėjo ne veltui, jis priėmė sprendi- 
mą, kuris galėjo būti naudingas. Kartu su visokiausiais laiškais kurje- 
riai atnešė ir vizitines korteles dviejų ponų, kurie jau senokai laukė, 
kol K. juos priims. Kaip tyčia, tai buvo labai svarbūs banko klientai, 
kurių jokiu būdu negalėjai versti laukti. Kodėl jie atėjo tokiu netikusiu 
metu ir kodėl, — atrodė, lyg tie ponai savo ruožtu būtų klausę ana- 
pus uždarų durų, — kodėl darbštusis K. eikvojo savo asmeniniams rei- 
kalams patį geriausią darbo laiką? Pavargęs nuo to, kas buvo, ir 
pavargęs laukti to, kas dar bus, K. atsistojo pasitikti pirmojo kliento. 
Tai buvo mažas žvalus žmogelis, fabrikantas, geras K. pažįs- 
tamas. Jis atsiprašė, kad sutrukdė svarbų K. darbą, o K. savo ruožtu 
atsiprašė, kad taip ilgai privertė laukti fabrikantą. Bet ir atsiprašė K. 
taip mechaniškai ir beveik nenatūraliu tonu, kad fabrikantas būtų 
turėjęs tai pastebėti, jeigu nebūtų buvęs taip smarkiai užsiėmęs savo 
reikalais. Tačiau, užuot atkreipęs į tai dėmesį, fabrikantas kuo sku- 
biausiai puolė traukti iš visų kišenių sąskaitas ir lenteles, išskleidė 
jas prieš K., ėmė aiškinti atskiras vietas, ištaisė nežymią apskaičiavimų 

klaidą, kurią pastebėjo net paviršutiniškai apžvelgdamas popierius, 
priminė K. panašų sandėrį, kurį šis buvo sudaręs su juo maždaug 
prieš metus, tarp kitko pridūrė, kad šįkart šio sandėrio siekiąs kitas 
bankas, beje, pasiryžęs padaryti nemažą nuolaidą, o paskui nutilo, 
laukdamas, ką atsakys K. Šis iš pradžių tikrai įdėmiai klausėsi fabri- 
kanto kalbos, mintys apie svarbų sandėrį palengva užvaldė ir jį, 
bet, deja, neilgam; greitai jis liovėsi klausęsis, dar valandėlę link- 
čiojo galva, išgirdęs garsesnius fabrikanto šūkčiojimus, bet paskui 
ir to nebedarė, tik žiūrėjo į pliką, ties popieriais palinkusią galvą ir 
klausė pats save, kada gi fabrikantas galų gale pastebės, kad visos 
jo šnekos yra veltui. Kai šis pagaliau nutilo, K. iš pradžių tikrai pa- 
manė, kad fabrikantas padarė pauzę, duodamas jam progą prisi- 
pažinti, jog nepajėgiąs klausytis. Tačiau su apgailestavimu išvydo į 
save įbestą visus prieštaravimus atremti pasiruošusio fabrikanto žvilgs- 
nį ir suprato, kad šį dalykinį pokalbį teks pratęsti. Taigi, lyg išgir- 
dęs įsakymą, K. palenkė galvą ir ėmė vedžioti pieštuku po popierius, 
kartkartėmis stabtelėdamas ir įsmeigdamas akis į kokį skaičių. Fabri- 
kantas laukė pastabų, galbūt tie skaičiai tikrai nebuvo visiškai tiks- 
lūs, galbūt jie nebuvo net svarbiausias dalykas, šiaip ar taip, fabri- 
kantas uždengė popierius delnu ir, prisislinkęs prie pat K., pradėjo 
iš naujo bendrais bruožais aiškinti sandėrio esmę. | 

— Tai sunkus reikalas, — tarė K. perkreipęs lūpas ir, kadangi 
popieriai, vienintelis daiktas, kurio jis galėjo laikytis, buvo uždengti, 
bejėgiškai susmuko ant šoninės krėslo atramos. 

Jis tik vos vos kilstelėjo akis, kai prasivėrė direkcijos kambario 
durys ir ant slenksčio, lyg už kokio gazinio šydo, sudūlavo direktoriaus 
pavaduotojo figūra. K. toliau apie tai nebegalvojo, tik stebėjo, kaip 
į tai reaguos fabrikantas, ir buvo visai patenkintas, nes fabrikantas 
tuoj pat pašoko nuo krėslo ir nuskubėjo prie direktoriaus pavaduotojo. 
K. troško, kad jis lėktų dar dešimt kartų greičiau, nes bijojo, kad 
direktoriaus pavaduotojas gali vėl išnykti. Tačiau ta baimė buvo 
tuščia, abu ponai susitiko, padavė kits kitam ranką ir drauge priėjo 
prie K. rašomojo stalo. Fabrikantas pasiskundė, kad prokuristą men- 
kai tesudominęs šitas sandėris, ir parodė pirštu į K., kuris, pajutęs 
ant savęs direktoriaus pavaduotojo žvilgsnį, vėl pasilenkė ties po- 
pieriais. Paskui, kai anuodu pasirėmė rankomis į rašomąjį stalą ir 
fabrikantas ėmė stengtis palenkti į savo pusę direktoriaus pavaduotoją, 
K. pasivaideno, kad tie du vyrai, atrodę jam nepaprastai dideli, spren- 
džia virš jo galvos jo paties likimą. Lėtai ir atsargiai užvertęs akis, 

K. mėgino suprasti, kas vyksta ten, viršuje, paskui nežiūrėdamas pa- 
ėmė nuo stalo vieną popierių, pasidėjo ant delno ir, pamažėle sto- 
damasis, pakėlė lapą besikalbantiems vyriškiams prie akių. Tuo me- 
tu jis apie nieką konkrečiai negalvojo, viską darė tik vedamas jausmo, 
kad štai šitaip turėtų elgtis, kai kada nors bus baigęs savo didįjį pra- 
šymą, kuris turės jį galutinai išteisinti. Direktoriaus pavaduotojas, 
labai įdėmiai dalyvavęs pokalbyje, tik dirstelėjo į popierių, net ne- 
perskaitė, kas ten parašyta, nes tai, kas prokuristui atrodė svarbu, jam 
buvo visai nesvarbu, paėmė lapą iš K. rankos ir pasakė: 

— Ačiū, aš jau viską žinau, — ir ramiai padėjo jį vėl ant stalo. 

K. su kartėliu pažvelgė į jį iš šono. Tačiau direktoriaus pavaduo- 
tojas visai to nepastebėjo, o jeigu ir pastebėjo, tai nuo to tik pralinks- 
mėjo, keliskart nusikvatojo, sykį šmaikščia pastaba aiškiai sutrikdė 
fabrikantą, bet tuoj pat išgelbėjo padėtį, atkirsdamas pats sau, o galų 
gale pakvietė jį į savo kabinetą, kur jie galėsią užbaigti šį reikalą. 

— Tai labai svarbus dalykas, — tarė direktoriaus pavaduotojas fa- 
brikantui.— Puikiai suprantu. O ponas prokuristas, — jis ir dabar 
kreipėsi vien į fabrikantą,— tikriausiai bus patenkintas, jei mes iš- 
vaduosime jį nuo šito darbo. Šį reikalą reikia apsvarstyti ramiai. 
O jis šiandien atrodo labai apkrautas darbu, be to, prieškambary jo 
jau visą valandą laukia keli klientai. 

K. dar užteko šalto kraujo nusigręžti nuo direktoriaus pavaduo- 
tojo, jis maloniai, tačiau prisiverstinai nusišypsojo vien fabrikantui; 
šiaip jau jis nesikišo į pokalbį, stovėjo palinkęs į priekį, abiem rankom 
atsirėmęs į rašomąjį stalą it pardavėjas į prekystalį, ir Žiūrėjo, kaip 
abu vyriškiai, toliau šnekėdamiesi, susirinko nuo stalo popierius ir 
dingo už direkcijos kambario durų. Tarpdury fabrikantas dar kartą 
atsigręžė, pasakė kol kas neatsisveikinąs ir, žinoma, painformuosiąs 
poną prokuristą apie derybų rezultatus, be to, norįs pasakyti jam 
dar vieną dalykėlį. 

Pagaliau K. pasiliko vienas. Jis nė nemanė įsileisti kokį kitą klien- 
tą ir tik neaiškiai suvokė, kaip smagu, kad laukiantys už durų yra 
įsitikinę, jog jis dar kalbasi su fabrikantu, ir todėl niekas, net kur- 
jeris, nedrįsta pas jį užeiti. K. nuėjo prie lango, atsisėdo ant palan- 
gės, įsikibo viena ranka į rankenėlę ir ėmė žiūrėti į aikštę. Vis dar 
snigo, nė kiek nebuvo prašvitę. 

Ilgai jis taip sėdėjo, nesuprasdamas, ko, tiesą sakant, yra toks 
susirūpinęs, ir tik kartkartėmis baugščiai dirsčiodamas per petį į prieš- 
kambario pusę, kur, kaip jam rodėsi, buvo girdėti kažkoks šnaresys. 

Kadangi durų niekas nepravėrė, K. apsiramino, nuėjo prie prau- 
syklės, nusiprausė šaltu vandeniu ir truputėlį prablaivėjusia galva 
sugrįžo į tą pačią vietą prie lango. Pasiryžimas pačiam imtis gyny- 
bos dabar jam atrodė daug reikšmingesnis dalykas, negu jis buvo 
manęs pirma. Juk tol, kol gynybą jis buvo užvertęs ant advokato pe- 
čių, procesas jį patį iš esmės menkai tebuvo palietęs, K. stebėjo jį iš 
tolo ir buvo tiesiogiai beveik nepasiekiamas, galėjo kada tik pano- 
rėjęs išsiaiškinti, kaip klostosi jo byla, tačiau panorėjęs galėjo ir bet 
kada pasitraukti į šalį. O dabar, pats ėmęsis ginti save, K. turėjo — 
bent jau tuo tarpu — visiškai atsidėti teismo reikalams; žinoma, vė- 
liau tai tikriausiai pasibaigs visišku ir galutiniu išsilaisvinimu, tačiau 
kol tai bus pasiekta, K. teks leistis į daug didesnį pavojų nei iki šiol. 
Jeigu jis dar tuo abejojo, tai šiandieninis susitikimas su direktoriaus 
pavaduotoju ir fabrikantu turėjo pakankamai aiškiai įrodyti, kad jis 
klysta. Koks sutrikęs ką tik sėdėjo, ir vien todėl. kad pasiryžo pats im- 
tis gynybos! O kas bus vėliau? Kokios dienos jo laukia! Ar atras jis ke- 
lią, kuris per visas kliūtis nuvestų į laimingą pabaigą? Ar kruopšti 
gynyba, — o kitokia neturėjo jokios prasmės, — ar kruopšti gynyba 
nereiškė, kad K. turės kiek tik įmanoma atitrūkti nuo visų kitų rei- 
kalų? Ar jis ištvers? Ir kaip jam seksis tuo rūpintis, dirbant banke? 
Juk svarbu ne tik prašymas, kuriam galbūt ir užtektų atostogų, nors 
jų reikalauti kaip tik dabar buvo labai rizikinga. Svarbu visas procesas, 
kurio pabaigos nematyti. Kokios didžiulės kliūtys staiga iškilo K. kar- 
jeros kelyje! 

Ir dabar turi dirbti banke? Jis pažvelgė į savo rašomąjį stalą. 
Argi dabar gali priiminėti klientus ir tartis su jais? Dabar, kai jo pro- 
cesas rieda vis tolyn ir tolyn, kai ten, viršuje, palėpėje, teismo val- 
dininkai sėdi palinkę ties šito proceso dokumentais, jis turi tvarkyti 
banko reikalus? Argi tai nepanašu į kankinimą, kuris yra susijęs su 
procesu ir teismo aprobuotas? Argi kas nors, vertindamas jo darbą 
banke, atsižvelgs į tą ypatingą padėtį? Niekas ir niekados. Be abejo, 
jo procesas nėra visiška paslaptis, nors ir sunku suprasti, kas ir ką 
apie jį žino. Bet direktoriaus pavaduotojo tie gandai turbūt dar ne- 
pasiekė, šiaip jau aiškiai pastebėtum, kaip jis, pamiršęs bet kokį ko- 
legiškumą ir žmoniškumą, naudojasi tais gandais, mėgindamas paken- 
kti K. O direktorius? Direktorius, žinoma, palankus K. ir, vos išgirdęs 
apie procesą, tikriausiai norėtų suteikti K. šiokių tokių lengvatų, kiek 
tai nuo jo priklausytų; tačiau, aišku, jam tai nepasisektų, nes dabar, 
kai atsvara, kurią direktoriui iki šiol sudarė K., pradėjo silpnėti, jis 

darosi vis labiau priklausomas nuo savo pavaduotojo, kuris, beje, 
stengdamasis padidinti savo valdžią, naudojasi ir tuo, kad direkto- 
rius yra ligotas. Tai ko gi gali tikėtis K.? Galbūt tokie apmąstymai 
ir silpnino jo atsparumą, tačiau, antra vertus, nieku gyvu negalima 
buvo apgaudinėti savęs, reikėjo stengtis viską suvokti taip aiškiai, 
kaip tik tai šiuo metu įmanoma. 

Be jokios priežasties, vien tam, kad dar nereikėtų sugrįžti prie 
rašomojo stalo, K. atvėrė langą. Atidaryti jį buvo sunku, ir K. turėjo 
abiem rankom pasukti rankeną. O paskui per visą lango plotį ir aukštį 
ėmė veržtis į kambarį su dūmais sumišęs rūkas, pakvipo vos užuo- 
džiamais degėsiais. Vėjas įbloškė į vidų ir kelias snaiges. 

— Šlykštus ruduo, — pasakė už K. nugaros fabrikantas, kuris, 
grįždamas iš direktoriaus pavaduotojo, nepastebėtas įėjo į kambarį. 

K. linktelėjo ir sunerimęs pažvelgė į fabrikanto portfelį, iš kurio 
šis tikriausiai tuoj išsitrauks popierius ir ims aiškinti, kuo baigėsi dery- 
bos su direktoriaus pavaduotoju. Tačiau fabrikantas tik nusekė aki- 
mis paskui K. žvilgsnį, patapšnojo per portfelį, bet neatsegė jo, o tik 
tarė: 

— Tamstai tikriausiai įdomu, kuo viskas pasibaigė. Sandėris 
jau beveik mano portfelyje. Puikus žmogus tas jūsų direktoriaus pa- 
vaduotojas, bet labai pavojingas. 

Jis nusijuokė, pakratė K. ranką, mėgindamas ir šį prajuokinti. 
Tačiau dabar K. jau pasirodė įtartina, kad fabrikantas nenori rodyti 
jam popierių, be to, ir jo žodžiai visai nekėlė juoko. 

— Ponas prokuriste,— tarė fabrikantas, — tamstą tikriausiai ka- 
muoja tas oras? Tamsta šiandien atrodai toks prislėgtas. 


— Taip,— atsakė K., paliesdamas ranka smilkinį. — Galvą skau- 
da, šeimyniniai rūpesčiai slegia. 

— Teisybė, — tarė fabrikantas; jis buvo labai judrus žmogus ir 
nė vieno pašnekovo negalėdavo ramiai išklausyti. — Kiekvienas turi 
nešti savo kryžių. 

K. nejučiomis žingtelėjo žingsnį durų link, lyg ketindamas išly- 
dėti fabrikantą, tačiau šis pridūrė: 

— Norėčiau tamstai dar šį tą pasakyti, ponas prokuriste. Labai 
bijau, kad kaip tik šiandien tamstą per daug varginu, tačiau pasta- 
ruoju metu jau dukart buvau pas tamstą ir vis pamiršdavau tai pa- 
sakyti. Jeigu ir toliau atidėliosiu, ta Žinia gali visai netekti prasmės. 
O būtų gaila, nes iš esmės ji, ko gero, galėtų tamstai būti naudinga. 

K. nespėjo nieko atsakyti, nes fabrikantas priėjo prie pat jo, švel- 
niai pabarbeno krumpliu jam į krūtinę ir tyliai paklausė: 

— Juk tamstai iškeltas procesas, ar ne? 

K. žengė atatupstas ir tuoj pat sušuko: 

— "Tamstai tą pasakė direktoriaus pavaduotojas! 

— O ne! — atsakė fabrikantas. — Iš kur direktoriaus pavaduoto- 
jas gali Žinoti? 

— O iš kur tamsta žinai? — paklausė K., jau spėjęs susitvardyti. 

— Retkarčiais aš šį bei tą sužinau apie teismą, — atsakė fabri- 
kantas.— Kaip tik apie tai ir noriu tamstai papasakoti. 

— Kiek daug žmonių susiję su teismu! — tarė K., nuleidęs galvą, 
ir nusivedė fabrikantą prie rašomojo stalo. 

Juodu susėdo taip pat kaip anksčiau, ir fabrikantas prabilo: 

— Deja, aš nedaug ką tegalėsiu tamstai papasakoti. Bet kai toks 
reikalas, nedera niekinti net menkiausio dalyko. Be to, man labai 
norisi bent kiek tamstai padėti, net jeigu ta mano pagalba ir būtų visai 
kukli. Juk iki šiol mes buvome geri partneriai, ar ne? Taigi. 

K. norėjo atsiprašyti už savo elgesį per šiandieninį pokalbį, ta- 
čiau fabrikantas nesileido pertraukiamas, geriau pasikišo portfelį po 
pažastimi, šitaip parodydamas, kad skuba, ir kalbėjo toliau: 

— Apie tamstos procesą sužinojau iš tokio Titorelio. Tai dai- 
lininkas, Titorelis — tik jo pseudonimas, o kokia jo tikroji pavardė, 
nė pats nežinau. Jau daug metų jis retkarčiais užsuka į mano kon- 
torą ir atneša nedidelių paveikslėlių, už kuriuos aš jam kiekvieną 
kartą duodu savotišką išmaldą, mat jis beveik elgeta. Beje, tie jo 
paveikslai visai gražūs, na, peizažai ir taip toliau. Šita prekyba — 
mudu jau abu buvom prie jos pripratę — kurį laiką vyko visai gra- 
žiai. Tačiau jis vis dėlto pradėjo per dažnai lankytis, aš ėmiau jam 
priekaištauti, mudu įsikalbėjome, man buvo įdomu, kaip jis gali pra- 
gyventi vien iš tapybos, ir labai nustebau sužinojęs, kad pagrindinis 
jo pajamų šaltinis yra portretai. Jis pasisakė dirbąs teismui. „Kokiam 
teismui?“ — pasiteiravau. Tuomet jis papasakojo man apie teismą. 
Tamsta turbūt geriausiai gali įsivaizduoti, kaip mane nustebino tas 
jo pasakojimas. Nuo to laiko aš išgirstu kokių nors naujienų apie teis- 
mą per kiekvieną jo apsilankymą ir šitaip palengva pradedu suvokti, 
kas tai yra. Tiesa, tas Titorelis labai plepus, ir aš dažnai turiu jo 
kratytis; ne dėl to, kad jis, be abejo, kartais ir pameluoja; visų pirma 
todėl, kad toks žmogus kaip aš yra paskendęs savuose komerciniuose 
rūpesčiuose ir neturi kada sukti sau galvos dėl svetimų bėdų. Tačiau 

tai tik tarp kitko. Žodžiu, pagalvojau, kad Titorelis galėtų būti tamstai 
naudingas, jis pažįsta daug teisėjų ir, nors pats vargu ar yra labai 
įtakingas, vis dėlto gali tamstai patarti, kaip prieiti prie visokių įtakin- 
gų Žmonių. Tegul tie patarimai patys savaime ir nėra labai svarbūs, 
tačiau tamstai, mano nuomone, labai pravers. Juk tamsta esi beveik 
advokatas. Aš visuomet sakau: ,,Prokuristas K. yra beveik advokatas“. 
Žinoma, aš visai nesirūpinu tamstos procesu. Bet gal tamsta vis dėlto 
nueitum pas tą Titorelį? Gavęs mano rekomendaciją, jis, be abejo, 
padarys viską, ką tik galės. Aš tikrai manau, kad tamstai reikėtų 
nueiti. Žinoma, nebūtinai šiandien — galima ir kitą sykį, kai pasitai- 
kys proga. Beje, noriu pridurti, kad, duodamas tamstai šį patarimą, 
aš anaiptol neverčiu tamstos iš tikrųjų eiti pas Titorelį. Ne, ne, jei 
tamsta manai, kad gali apsieiti be Titorelio, tai, aišku, bus geriau su 
juo neprasidėti. Galbūt jau tamsta turi kokį visai konkretų planą, 
ir Titorelis galėtų viską net pagadinti. Tada, be abejo, jokiu būdu 
neik pas jį! Be to, žinoma, reikia gerokai prisiversti, kad galėtum 
paprašyti patarimo šitokį tipą. Žodžiu, daryk tamsta kaip nori. Štai 
mano rekomendacinis laiškas ir štai Titorelio adresas. 

K. nusivylęs paėmė laišką ir įsidėjo į kišenę. Net pačiu geriausiu 
atveju ši rekomendacija anaiptol nebuvo tiek naudinga, kiek žalin- 
ga buvo tai, kad fabrikantas žino apie jo procesą ir kad dailininkas 
visiems pasakoja tą žinią. K. vos vos prisivertė keliais žodžiais padėkoti 
fabrikantui, jau žengiančiam durų link. 

— Aš nueisiu,— tarė K., atsisveikindamas prie durų su fabri- 
kantu.— Arba parašysiu laišką ir paprašysiu jį užeiti pas mane į ban- 
ką, nes šiuo metu esu labai užsiėmęs. 

— Ar aš nesakiau, — atsakė fabrikantas,— kad tamsta mokėsi 
pasirinkti patį geriausią variantą. Beje, manyčiau, kad tokių žmonių 
kaip tas Titorelis, nereikėtų kviestis į banką ir kalbėtis čia su jais apie 
procesą. Be to, ne visada verta siuntinėti tokiems žmonėms laiškus. 
Bet tamsta, be abejo, viską jau apsvarstei ir žinai, ką daryti. 

K. linktelėjo ir palydėjo fabrikantą per visą prieškambarį. Nors 
iš paviršiaus ir atrodė ramus, jis labai nusigando dėl savęs. Tiesa, jis 
pasakė parašysiąs laišką Titoreliui tik norėdamas parodyti fabrikantui, 
kad yra dėkingas už rekomendaciją ir iškart svarsto, kaip galėtų susi- 
tikti su tuo dailininku, tačiau ir iš tikrųjų būtų nieko nelaukdamas pa- 
rašęs laišką, jei būtų manęs, kad Titorelio parama gali būti naudinga. 
O koks pavojus galėtų iš to kilti, suprato tik iš fabrikanto žodžių. Argi 
jis iš tikrųjų jau nelabai begali pasikliauti savo protu? Jeigu įmano- 

mas dalykas, kad jis gali laišku pasikviesti į banką abejotinos reputaci- 
jos Žmogų ir prašyti jį patarimo, kaip elgtis procese, kai direkto- 
riaus pavaduotojas sėdi visai čia pat, už durų, tai gali būti, — ir tas 
visai tikėtina,— kad jis nepastebės kitų pavojų ir stačia galva įlįs 
į Juos. Juk ne visuomet šalia bus žmogus, galįs jį perspėti. Ir kaip tik 
dabar, kai K. reikėjo sutelkti visas jėgas, jį apniko tokios iki šiol 
visai nepatirtos abejonės dėl savo budrumo! Nejaugi sunkumai, su 
kuriais jis susidūrė savo tarnyboje banke, užgrius jį ir proceso rei- 
kaluose? Dabar K., beje, jau visai nepajėgė suprasti, kaip galėjo 
atsitikti, kad jis ketino parašyti Titoreliui laišką ir pasikviesti jį į 
banką. | 

K. vis dar kraipė dėl šito galvą, kai kurjeris priėjęs atkreipė jo 
dėmesį į tris vyriškius, sėdinčius prieškambaryje ant suolo. Jie jau 
seniai laukė, kada bus įleisti pas K. Dabar, kai kurjeris kalbėjosi su 
prokuristu, vyriškiai atsistojo, ir kiekvienas ėmė tykoti patogios pro- 
gos pirmiau už kitus prasiveržti prie K. Kadangi bankas taip su jais 
nesiskaitė, versdamas juos gaišti laiką laukiamajame, tai ir jie ryžosi 
su niekuo nesiskaityti. 

— Ponas prokuriste! — iškart kreipėsi vienas. 

Tačiau K. jau buvo liepęs kurjeriui atnešti jo žieminį apsiaustą 
ir, kol šis padėjo jam apsivilkti, pasakė visiems trims: 

— Atleiskite, ponai, šiuo metu aš, deja, visai neturiu laiko ir 
negaliu tamstų priimti. Labai prašau man atleisti, bet man reikia sut- 
varkyti vieną skubų tarnybinį reikalą ir turiu tučtuojau išeiti. Juk 
tamstos patys matėte, kaip ilgai mane ką tik sugaišino. Gal malonėtu- 
mėte ateiti rytoj ar kurią kitą dieną? O gal būtų galima tamstų reikalus 
aptarti telefonu? Arba, jeigu tamstos pageidaujate, galite man dabar 
trumpai pasakyti, kokį turite į mane reikalą, o aš tamstoms paskui 
išsamiai atsakysiu raštu. Be abejo, būtų geriausia, jeigu artimiausiu 
metu užeitumėt. 

Šitie K. pasiūlymai taip nustebino tuos ponus, kaip pasirodė, visai 
veltui gaišusius laiką laukiamajame, kad jie tik tylėdami susižvalgė. 

— Tai susitarėme? — paklausė K., pasisukdamas į kurjerį, atne- 
šusį jam skrybėlę. 

Pro atviras K. kabineto duris buvo matyti, kad lauke dabar dar 
smarkiau ėmė snigti. Todėl K. pasistatė apsiausto apykaklę ir susise- 
gė ją po pat kaklu. 

Kaip tik tuo metu iš gretimo kambario išėjo direktoriaus pava- 

duotojas, jis šypsodamasis pažvelgė, kaip K., apsirengęs žieminiu 
apsiaustu, kalbasi su klientais, ir paklausė: 

— Tamsta išeini, ponas prokuriste? 

— Taip, — atsakė K. ir išsitiesė, — turiu sutvarkyti vieną tarny- 
binį reikalą. 

Bet direktoriaus pavaduotojas jau nusisuko į tuos tris klientus.. 

— O kaip bus su šitais ponais? — paklausė jis.— Man atrodo, kad 
jie seniai laukia. 

— Mes jau susitarėme, — atsakė K. 

Tačiau dabar visi trys klientai jau nesileido nutildomi, jie apsupo 
K. ir ėmė aiškinti, kad nebūtų laukę čionai valandų valandas, jeigu jų 
reikalai būtų nesvarbūs ir jei tų reikalų nereikėtų tuoj pat ir išsa- 
miai aptarti prie keturių akių. Direktoriaus pavaduotojas valan- 
džiukę klausėsi jų tylėdamas, žiūrėjo į K.,— šis laikė rankoje skrybė- 
lę ir valė nuo jos prilipusias dulkeles, — o paskui tarė: 

— Yra labai paprasta išeitis, gerbiamieji. Jei neprieštarausite, 
aš mielai pavaduosiu poną prokuristą šiose derybose. Be abejo, tam- 
stų reikalus reikia tučtuojau aptarti. Mes, kaip ir tamstos, esame ko- 
mersantai ir mokame branginti komersantų laiką. Malonėkite užei- 
ti! — Ir jis atvėrė duris į savo kabineto prieškambarį. 

Kaip puikiai direktoriaus pavaduotojas mokėjo pasisavinti tai, 
ko K. dabar norom nenorom turėjo atsisakyti! Bet ar K. neaukojo 
daugiau, negu buvo būtina? Kol jis su neaiškia ir, kaip pats turėjo 
prisipažinti, visai menka viltimi skubėjo pas kažkokį nepažįstamą dai- 
lininką, čia, banke, jo reputacijai buvo daroma neatitaisoma žala. 
Tikriausiai būtų buvę daug geriau nusivilkti apsiaustą ir susigrąžinti 
bent tuos du klientus, kurie vis tiek dar turėjo palaukti prieškambaryje. 
Gal K. ir būtų pamėginęs taip padaryti, jei savo kabinete nebūtų 
išvydęs direktoriaus pavaduotojo, kuris rausėsi knygų lentynoje lyg 
savo paties namuose. Kai K. susijaudinęs priėjo prie durų, tasai 
šūktelėjo: 

— A, tamsta dar neišėjai! — Jis atsigręžė į K.— tiesių raukšlių 
išvagotas jo veidas atrodė ne senas, o greičiau valdingas,— paskui 
tuoj pat ėmė raustis toliau.— Aš ieškau vienos sutarties nuorašo, — 
pridūrė jis.— Firmos atstovas tvirtina, kad tas nuorašas turįs būti 
pas tamstą. Gal padėtum man jį .surasti? 

K. žingtelėjo artyn, tačiau direktoriaus pavaduotojas pasakė: 

— Ačiū, jau radau, — ir, pasiėmęs didelę šūsnį popierių, tarp kurių 

buvo ne tik anos sutarties nuorašas, bet, žinoma, ir daug kitų doku- 
mentų, grįžo į savo kabinetą. 

„Dabar aš nepajėgiu su juo galynėtis, — tarė pats sau K.,— ta- 
čiau kai visi mano asmeniniai sunkumai galų gale bus išspręsti, tai 
jam atsimokėsiu pirmutiniam, ir ne bet kaip“. Ši mintis truputėlį 
nuramino K., ir jis paliepė kurjeriui, jau seniai laikančiam praver- 
tas koridoriaus duris, pirma proga pranešti direktoriui, jog jis išėjęs 
tarnybos reikalu, ir beveik džiaugdamasis, kad galės bent kiek laiko 
paskirti vien savo procesui, išėjo iš banko. 

K. iškart nuvažiavo pas dailininką, gyvenantį priemiestyje, visai 
priešingame tam, kuriame buvo teismo kanceliarijos. Tai buvo dar 
skurdesnis rajonas, namai dar niūresni, gatvės pilnos visokių šiukšlių, 
lėtai plaukiojančių ištirpusio sniego klanuose. Prie namo, kuriame 
gyveno dailininkas, tik viena plačių vartų pusė buvo atverta, o po 
antrąja puse pamatuose buvo išmušta spraga, pro kurią kaip tik tuo 
metu, kai K. priėjo, išsiliejo kažkoks šlykštus, gelsvas, garuojantis 
skystis; o kelios žiurkės, gelbėdamosi nuo to srauto. paspruko į ša- 
limais esantį kanalą. Laiptų apačioje ant žemės kniūpsčias gulėjo ir 
verkė vaikas, bet jo verksmo beveik nebuvo girdėti, nes viską stelbė 
triukšmas, sklindantis iš skardininko dirbtuvės kitoje tarpuvartės 
pusėje. Dirbtuvės durys buvo atviros, trys pameistriai stovėjo pusra- 
čiu prie kažkokio dirbinio ir daužė jį kūjais. Blyškus šviesos atšvaitas, 
krintantis nuo didelio cinkuotos skardos lakšto, kabančio ant sienos, 
skverbėsi pro tarpą tarp dviejų pameistrių, šviesdamas jų veidus ir 
prijuostes. K. tiktai probėgšmais dirstelėjo į tą pusę, jis norėjo kuo 
greičiau išeiti iš čia, ketino tik keliais žodžiais persimesti su dailininku 
ir tuoj pat grįžti į banką. Jeigu jis čia nors šį tą laimės, tas tikriausiai 
gerai atsilieps ir jo šios dienos darbui banke. Ketvirtajame aukšte K. 
turėjo sulėtinti žingsnį, laiptų pakopos, kaip ir atskiri namo aukštai, 
buvo nepaprastai aukštos, o dailininkas, rodos, gyveno pačioje palė- 
pėje. Be to, jam ėmė stigti oro, laiptinės čionai nebuvo, siauručiai 
laipteliai spraudėsi tarp mūro sienų, kuriose tik kur ne kur pačiame 
viršuje buvo prakirsti mažučiai langeliai. Tuo metu, kai K. stabtelėjo 
atsikvėpti, iš vieno buto išbėgo kelios mažos mergaitės ir juokdamosi 
nulėkė laiptais aukštyn. K. lėtai nusekė joms įkandin, pasivijo vieną 
mergaitę, kuri suklupusi atsiliko nuo savo draugių, ir paklausė ją, 
kopdamas šalimais: 

— Ar čia gyvena dailininkas Titorelis? 

Mergaitė, gal kokių trylikos metų, truputį kuprota, atsakydama 

bakstelėjo alkūne K. į pašonę ir paskersavo į jį. Nors tokia jaunutė 
ir luoša, mergaitė buvo jau visiškai ištvirkusi. Ji net nenusišypsojo, tik 
pažvelgė į K. rimtu, skvarbiu ir provokuojamu žvilgsniu. K. apsi- 
metė nepastebėjęs tokio jos elgesio ir paklausė: 

— Ar pažįsti dailininką Titorelį? 

Mergaitė linktelėjo ir savo ruožtu paklausė: 

— O kam jis tamstai reikalingas? 

K. nusprendė, kad bus pravartu greitosiomis dar šį tą sužinoti 
apie Titorelį. 

— Noriu, kad jis nutapytų mano portretą, — atsakė jis. 

— Portretą? — paklausė mergaitė, labai smarkiai išsižiojo, kepš- 
telėjo K., lyg šis būtų pasakęs kažką labai netikėto ar nepadoraus, 
abiem rankom kilstelėjo savo ir šiaip labai trumpą sijonuką ir kiek 
įkabindama nulėkė paskui kitas mergaites, kurių balsai jau neaiškiai 
girdėjosi kažkur viršuje. 

Tačiau už pirmo laiptų posūkio K. vėl pamatė visas mergaites. 
Matyt, kupriukė jau spėjo papasakoti joms apie K. ketinimus, ir šios 
dabar jo lūkuriavo. Sustojusios iš abiejų laiptų pusių, jos spaudėsi 
prie sienų, kad K. galėtų nekliudomas praeiti, ir lygino rankomis savo 
prijuostes. Iš jų veidų, iš to, kaip jos stovėjo išsirikiavusios pasie- 
niuose, galėjai pastebėti savotišką vaikiškumo ir ištvirkimo mišinį. 
Mergaitės kikendamos vėl susiglaudė už K. nugaros, o pačiame vir- 
šuje stovėjo kupriukė, kuri dabar ėmė vadovauti kopimui. Tik jos 
dėka K. iškart surado kelią. Jis buvo ketinęs visą laiką tiesiai lipti 
į viršų, tačiau kupriukė parodė, kad pas Titorelį veda laiptų atšaka. 
Tie laiptukai buvo dar siauresni, labai ilgi, visai tiesūs, juos galėjai 
apžvelgti iki pat viršaus, kur jie baigėsi tiesiai prie Titorelio durų. 
Virš tų durų stoge buvo iškirstas nuožulnus langelis, tad jos, palyginti 
su laiptais, buvo gana ryškiai apšviestos; durys buvo sukaltos iš nedažy- 
tų lentų, o ant jų plačiais teptuko mostais raudonais dažais išvedžiota 
Titorelio pavardė. K. su visa savo palyda nespėjo užkopti nė iki pusės 
laiptelių, kai viršuje, matyt, išgirdęs daugybės kojų trepsėjimą, kaž- 
koks vyriškis, vilkintis, atrodė, vienais naktiniais marškiniais, trupu- 
čiuką pravėrė duris ir pasirodė plyšyje. 

— O! — šūktelėjo jis, pamatęs artėjančią minią ir pranyko 
už durų. 

Kupriukė iš džiaugsmo suplojo rankomis, o kitos mergaitės ėmė 
kumščioti K. į nugarą, kad šis greičiau koptų. 

Jie dar nespėjo užlipti į viršų, o dailininkas plačiai atlapojo du- 

ris ir, Žemai nusilenkęs, pakvietė K. užeiti. Tačiau mergaites jis nuvijo 
šalin, nė vienos neįsileido į vidų, nors ir kaip šios prašėsi, nors ir kaip 
mėgino, negavusios leidimo, įsibrauti vidun prieš šeimininko valią. 
Tik kupriukei pavyko šmurkštelėti pro ištiestą dailininko ranką, bet 
šis ją pasivijo, pačiupo už sijono, apsuko kartą aplink save ir pastatė 
už durų šalia kitų mergaičių, kurios vis dėlto neišdrįso peržengti 
slenksčio, nors Titorelis ir buvo trumpam pasitraukęs iš savo posto. 
K. nežinojo nė ką galvoti apie tai, ką čia matė, jam atrodė, kad abi 
pusės kuo gražiausiai sutaria tarpusavy. Mergaitės tarpduryje tiesė 
kaklus viena per kitą, šūkčiojo dailininkui visokius šmaikščius žo- 
delius, kurių K. nesuprato, dailininkas irgi juokėsi, kai kupriukė kone 
skriste skrido jo rankose. Paskui dailininkas uždarė duris, dar kartą 
nusilenkė K., padavė jam ranką ir prisistatė: 

— Tapytojas Titorelis. 

K. mostelėjo link durų, už kurių šnabždėjosi mergaitės, ir tarė: 

— Atrodo, kad tamstą šiuose namuose visi labai myli. 

— Ak, tos šelmės! — pasakė dailininkas, veltui mėgindamas už- 
sisegti po kaklu naktinius marškinius. 


Jis buvo basas ir apsimovęs tik plačias gelsvas drobines kelnes, 
sujuostas diržu, kurio ilgas galas maskatavo nutįsęs. 


— Gyva bėda man su tomis šelmėmis, — toliau kalbėjo dailinin- 
kas ir, nustojęs segiotis marškinius, nes ir paskutinė saga ką tik ištrūko, 
atnešė krėslą ir paragino K. atsisėsti. 

— Kartą nutapiau vienos iš jų portretą — jos šiandien čionai 
nebuvo,-- ir nuo to laiko visos ėmė mane persekioti. Kai aš pats būnu 
namie, jos užeina tiktai man leidus, bet jeigu tik kur išeinu, tai bū- 
tinai nors viena tupi čionai. Jos pasidirbdino raktą nuo mano durų 
ir perduoda viena kitai. Sunku net įsivaizduoti, kas tai per vargas. 
Pavyzdžiui, pareinu namo ir parsivedu damą, kurios portretą ruo- 
šiuosi tapyti, atsirakinu duris savo raktu ir randu, sakysim, kupriukę, 
sėdinčią šiai ten prie staliuko ir teptuku raudonai besidažančią lū- 
pas, tuo tarpu jos mažesnieji broliukai ir sesutės, kuriuos ji turi pri- 
žiūrėti, bėgioja po kambarį ir teršia visus kampus. Arba pareinu vė- 
lai naktį namo, — kaip tik vakar taip atsitiko, tad atleiskite už mano iš- 
vaizdą ir už netvarką kambaryje, — taigi pareinu vėlai naktį namo ir 
taisausi gultis, tik staiga kažkas įgnybia man į koją, pasižiūriu po 
lova ir ištraukiu vieną iš tų padaužų. Nežinau, ko jos pas mane taip 
veržiasi, tamsta, žinoma, ką tik pats matei, kad aš jų nemėginu pri- 

sivilioti. Aišku, jos man ir dirbti trukdo. Jeigu šitos dirbtuvės nebū- 
čiau gavęs nemokamai, seniai būčiau išsikėlęs kur nors kitur. 

Kaip tik tuo metu už durų pasigirdo tykus ir baugštus balselis: 

— Titoreli, ar mums jau galima įeiti? 

— Ne,— atsakė dailininkas. 

— Ir man vienai negalima? — vėl paklausė tas pats balselis. 

— Negalima! — atkirto dailininkas ir nuėjęs užrakino duris iš 
vidaus. 

K. tuo tarpu apsidairė po kambarį. Jam pačiam niekada nebūtų 
atėję į galvą pavadinti šią skurdžią mažutę palėpę dirbtuve. Daugiau 
kaip dviejų didelių žingsnių nereikėjo, norint išmatuoti ją skersai ir 
išilgai. Ir grindys, ir sienos, ir lubos buvo medinės, tarp lentų matėsi 
siauručiai plyšeliai. Prie sienos priešais K. stovėjo lova, apversta 
margaspalve patalyne. Kambario viduryje ant molberto kabėjo pa- 
veikslas, uždengtas marškiniais, kurių .rankovės karojo iki žemės. 
Už K. nugaros buvo langas, pro kurį rūke galėjai pamatyti tiktai 
apsnigtą gretimo namo stogą. 

Išgirdęs brakštelint duryse raktą, K. prisiminė, kad ketino netru- 
kus išeiti. Todėl išsitraukė iš kišenės fabrikanto laišką, padavė jį dai- 
lininkui ir tarė: 

— Sužinojau apie tamstą iš šito pono, tamstos pažįstamo. Jis 
man ir patarė ateiti pas tamstą. 

Dailininkas greitosiomis perbėgo akimis laišką ir numetė jį ant 
lovos. Jeigu fabrikantas nebūtų kuo aiškiausiai kalbėjęs apie Titorelį 
kaip apie savo pažįstamą, kaip apie vargšą žmogelį, gyvenantį iš jo 
išmaldos, tai iš tikrųjų būtų buvę galima pamanyti, kad Titorelis fa- 
brikanto nepažįsta ar bent jau negali jo prisiminti. Juo labiau kad 
dailininkas paklausė: 

— Ar tamsta norėtumei pirkti paveikslą, ar užsisakyti portretą? 

K. nustebęs pažvelgė į dailininką. Kas gi buvo parašyta tame 
laiške? K. laikė savaime suprantamu dalyku, jog fabrikantas laiške 
pranešė dailininkui, kad K. nenori nieko daugiau kaip tik pasitei- 
rauti apie savo procesą. Be reikalo jis taip neapgalvotai paskubėjo 
čionai lėkti! Tačiau dabar reikėjo kažką atsakyti dailininkui, todėl 
K., žiūrėdamas į molbertą, tarė: 

— Tamsta kaip tik tapai paveikslą? 

— "Taip,— atsakė dailininkas ir numetė ant molberto kabėjusius 
marškinius paskui laišką ant lovos. — Tai portretas. Pavykęs kūrinys, 
tik dar ne visai užbaigtas. 

Lemtis buvo maloninga K., pati duodama jam progą prabilti apie 
teismą, nes tas paveikslas aiškiai buvo kažkokio teisėjo portretas. Be- 
je, jis buvo nepaprastai panašus į paveikslą, kabantį advokato ka- 
binete. Tiesa, čia buvo pavaizduotas visai kitas teisėjas, storas vy- 
riškis juoda, tankia, iki pusės žandų siekiančia barzda, be to, anas 
paveikslas buvo nutapytas aliejiniais dažais, o šis tik neryškia ir blan- 
kia pastele. Tačiau visa kita buvo labai panašu, nes ir čia teisėjas, 
spausdamas rankomis šonines atramas, grėsmingai stojosi nuo savo 
sosto. „Juk čia teisėjas“, — vos nepasakė K., bet kol kas susilaikė ir 
priėjo prie paveikslo, lyg norėdamas geriau apžiūrėti atskiras deta- 
les. Jis negalėjo suprasti, ką reiškia toji didelė figūra, pavaizduota sosto 
atkaltės vidury, ir paklausė apie ją dailininką. Šis atsakė, kad ją dar rei- 
kią užbaigti, atsinešė nuo staliuko pastelinį pieštuką ir trupučiuką 
paryškino kontūrus, bet nuo to figūra nepasidarė K. suprantamesnė. 

— Tai Teisingumo deivė, — galų gale paaiškino dailininkas. 

— Dabar jau matau, — pasakė K.,— štai raištis ant akių, o štai 
čia — svarstyklės. Bet juk prie jos kulnų pritvirtinti sparneliai, ir ji, 
rodos, bėga? 

— Taip,— atsakė dailininkas.— Man ją tokią užsakė nutapyti, 
tiesą sakant, tai — ir Teisingumo, ir Pergalės deivė viename asmeny. 

— Nelabai vykęs derinys, — šyptelėjo K.— Teisingumo deivė turi 
ramiai stovėti, kitaip svarstyklės ims siūbuoti ir teisingas nuosprendis 
bus neįmanomas. 

— Darau taip, kaip reikalauja užsakovas, — tarė dailininkas. 

— Žinoma, žinoma, — pasakė K., nenorėjęs nieko įžeisti šia savo 
pastaba.— Tikriausiai tamsta nutapei tokią figūrą, kokia iš tikrųjų 
pavaizduota sosto atkaltėje? 

— Ne,— atsakė dailininkas.— Aš nesu matęs nei tos figūros, 
nei to sosto, visa tai — gryna išmonė, tačiau man buvo pasakyta, ką 
turiu nutapyti. 

— Ką tamsta sakai? — paklausė K., tyčia apsimesdamas ne visiš- 
kai suprantąs dailininką. — Juk tai yra teisėjas, sėdintis savo krėsle? 

— Taip,— atsiliepė dailininkas.— Bet tai nėra aukšto rango tei- 
sėjas, jis niekada nėra sėdėjęs tokiame soste. 

— Bet vis tiek liepė nutapyti save tokia iškilminga poza? Juk 
jis sėdi lyg teismo pirmininkas. 

— Taip, tie ponai yra baisūs garbėtroškos, — tarė dailininkas.— 
Tačiau jie turi aukštesnės valdžios leidimą užsisakinėti tokius portre- 
tus. Kiekvienam yra tiksliai nurodyta, kokia poza jis turi būti ta- 

pomas. Gaila, kad kaip tik šiame paveiksle sunku įžiūrėti drabužių 
tr krėslo detales, pasteliniai dažai nelabai tinka tokiems portretams. 

— Taip, — atsiliepė K.,— keista, kad jis pieštas pasteliniais dažais. 

— Taip pageidavo teisėjas,— pasakė dailininkas.— Portretas 
skirtas damai. 

Atrodė, kad, žiūrint į paveikslą, Titorelį apėmė noras dirbti; jis 
pasiraitojo rankoves, pasiėmė į saują kelis pieštukus, ir K. ėmė žiū- 
rėti, kaip po virpančiais pieštukų smaigaliais apie teisėjo galvą atsirado 
rausvas šešėlis, nuo kurio link paveikslo kraštų nusitiesė spinduliai. 
Palengva tas šešėlių žaismas pavirto tarsi kokiu galvos papuošalu ar 
aukštu žymeniu. Tačiau aplink Teisingumo deivės figūrą liko šviesu, 
tik truputį patamsinta, ir nuo to šviesumo figūra, regis, dar labiau 
išryškėjo, ji Jau nebebuvo panaši nei į Teisingumo, nei į Pergalės 
deivę, dabar ji atrodė visai kaip Medžioklės deivė. Dailininko dar- 
bas sudomino K. labiau, nei jam pačiam norėjosi, bet galų gale jis 
ėmė priekaištauti sau, kad taip ilgai sėdi čionai ir dar visai nieko 
nenuveikė savo reikalais. 

— Kaip to teisėjo pavardė? — paklausė jis staiga. 

— Neturiu teisės pasakyti, — atsakė dailininkas, jis žemai linkso- 
Jo prie paveikslo ir aiškiai nepaisė svečio, kurį iš pradžių taip pagar- 
biai sutiko. 

K. nusprendė, kad tai dailininko kaprizas, ir ėmė pykti, kad dėl 
to gaišta daug laiko. 

— Tamsta turbūt esi teismo patikėtinis? — paklausė jis. 

Dailininkas tučtuojau padėjo pieštukus į šalį, atsitiesė, pasitrynė 
rankas ir šypsodamasis pažvelgė į K. 

— Na, gerai, drožk tamsta visą teisybę! — tarė jis.— Tamsta 
nori šį tą sužinoti apie teismą, taip ir parašyta rekomendaciniame 
laiške, ir apie mano paveikslus ėmei iš pradžių kalbėti todėl, kad no- 
rėjai mane palenkti į savo pusę. Bet aš nepykstu, juk tamsta negalė- 
jai Žinoti, kad aš to nemėgstu. Nereikia, nereikia! — griežtai nukirto 
jis, pastebėjęs, kad K. nori prieštarauti, ir čia pat pridūrė: — Beje, 
tamsta nė kiek neklysti. aš tikrai esu teismo patikėtinis. 

Dailininkas nutilo, lyg norėdamas duoti K. laiko apsiprasti su 
šiuo faktu. Už durų dabar vėl pasigirdo mergaičių balsai. Tikriausiai 
jos buvo susispietusios prie rakto skylutės, o gal į kambarį buvo gali- 
ma dirstelėti ir pro plyšius. K. nebandė atsiprašinėti, būgštaudamas, 
kad dailininkas gali per daug nukrypti į šalį; antra vertus, jis nenorėjo, 


Procesas 116 


kad Titorelis imtų per daug puūstis ir dėl to pasidarytų nepasiekiamas, 
todėl paklausė: 

— Ar tai oficialiai pripažintos pareigos? 

— Ne,— trumpai atsakė dailininkas, lyg tas klausimas būtų pri- 
vertęs jį užsičiaupti. 

Tačiau K. nenorėjo, kad Titorelis nutiltų, tad tarė: 

— Na, tokie neviicialūs tarnautojai kartais būna įtakingesni už 
oficialiuosius. 

— Kaip tik taip ir yra mano atveju, — atsakė dailininkas, su- 
raukęs kaktą ir linkteldamas.— Vakar kalbėjausi su fabrikantu apie 
tamstos bylą, jis paklausė mane, ar negalėčiau tamstai padėti, aš 
atsakiau: „Tegul tas žmogus užsuka kada pas mane“, ir dabar džiau- 
giuosi, kad tamsta taip greitai pasirodei. Atrodo, kad tas reikalas tam- 
stai labai rūpi. Žinoma, visai tuo nesistebiu. Gal pirmiausia nusivilk- 
tumei apsiaustą? 

Nors K. ir buvo ketinęs kuo greičiau iš čia išeiti, šis dailininko pa- 
siūlymas jį labai pradžiugino. Oras kambaryje palengva darėsi vis 
tvankesnis, K. jau ne kartą nustebęs dirsčiojo į mažutę, aiškiai ne- 
kūrentą geležinę krosnelę kampe, negalėdamas suprasti, nuo ko čia 
galėtų būti taip karšta. Kol K. vilkosi žieminį apsiaustą ir dar sags- 
tėsi švarką, dailininkas atsiprašydamas tarė: 

— Man reikalinga šiluma. Juk čia labai jauku, ar ne? Šiuo po- 
žiūriu kambarys yra labai patogioje vietoje. 

K. nieko neatsakė, tačiau iš tikrųjų nemalonu jam darėsi ne tiek 
nuo šilumos, kiek nuo slogaus oro; buvo beveik ne;manoma kvėpuoti, 
matyt, kambarys jau seniai buvo nevėdintas. Dar nemaloniau K. pasi- 
darė tada, kai dailininkas paprašė jį sėstis ant lovos, o pats klestelėjo 
ant vienintelės kėdės visame kambaryje šalia molberto. Be to, atro- 
dė, kad dailininkas negali suprasti, kodėl K. atsisėdo tik ant paties 
lovos kraštelio, jis net paprašė K. patogiau įsitaisyti, o kai šis vis dar 
delsė, pats priėjo ir pasodino svečią, įsprausdamas jį tarp antklodžių 
ir pagalvių. Paskui Titorelis vėl atsisėdo ant kėdės ir galų gale pateikė 
pirmą dalykišką klausimą, kurį išgirdęs K. pamiršo visus nepato- 
gumus. 

— Ar tamsta nekaltas? — paklausė dailininkas. 

— Taip,— atsakė K. 

Jam buvo tiesiog smagu atsakyti į šį klausimą, ypač todėl, kad 
klausėjas buvo privatus asmuo, tad atsakymas buvo visai neįpareigo- 

jantis. Dar niekas nebuvo K. taip stačiai klausęs. Norėdamas pasi- 
mėgauti savo džiaugsmu, jis dar pridūrė: 

— Esu visiškai nekaltas. 

— Aha,— tarė dailininkas, nuleido galvą ir, rodos, susimąstė. 
Staiga vėl pakėlė galvą ir pasakė: — Jeigu tamsta nekaltas, tai reika- 
las labai paprastas. 

K. žvilgsnis apsiblausė, šitas tariamasis teismo patikėtinis šnekėjo 
kaip nieko neišmanantis kūdikis. 

— Kad ir nekaltas, reikalas nuo to nepasidaro paprastesnis, — 
tarė K. Jis negalėjo susilaikyti nešyptelėjęs ir lėtai papurtė galvą.— 
Čia svarbu daugybė smulkių detalių, tarp kurių klaidžioja teismas. 
Bet galų gale kur nors, tokioje vietoje, kur iš pradžių visai nieko 
nebuvo, jis suranda didelę kaltę. 

— "Taip, taip, žinoma, — tarė dailininkas, lyg K. būtų be reikalo 
pertraukęs jo mintis.— Bet juk tamsta nekaltas? 

— Žinoma,— atsakė K. 

— Tai visų svarbiausia, — pareiškė dailininkas. 

Jokių prieštaravimų jis nesiklausė, ir tik vienas dalykas buvo 
neaiškus: ar jis taip kategoriškai kalba iš įsitikinimo, ar iš abejingu- 
mo. K. nusprendė pirmiausia tai ir išsiaiškinti, todėl pasakė: 

— Be abejo, tamsta pažįsti teismą daug geriau už mane, juk aš 
apie jį Žinau tik tiek, kiek man pasakojo visokiausi žmonės. Bet visi 
jie man aiškino, kad lengvabūdiškų kaltinimų nebūna, kad teismas, 
ką nors apkaltindamas, yra įsitikinęs kaltinamojo kalte ir kad tą 
įsitikinimą yra labai sunku pakeisti. 

— Sunku? — paklausė dailininkas, iškeldamas ranką.— Šito teis- 
mo įsitikinimo niekada neįmanoma pakeisti. Jeigu aš nupieščiau čio- 
nai, drobėje, visus teisėjus šalia kits kito ir tamsta mėgintum apsiginti 
prieš tuos portretus, tai daugiau laimėtum nei prieš tikrąjį teismą. 

„Teisybė“, — pasakė pats sau K., užmiršdamas, kad norėjo tiktai iš- 
siaiškinti dailininko nuomonę. 

Už durų kažkuri mergaitė vėl paklausė: 

— Kada jis pagaliau išeis, Titoreli? 

— Nutilkit! — suriko dailininkas durų pusėn.— Argi nematot, 
kad aš turiu pasikalbėti su ponu? 

Tačiau mergaitė neatlyžo ir vėl paklausė: 

— "Tu tapysi jo portretą? — O kai dailininkas nieko neatsakė, 
pridūrė: — Būk geras, netapyk jo portreto, juk jis toks bjaurus! 

Pasigirdo neaiškūs pritarimo šūksniai. Dailininkas prišoko prie 

durų, truputėlį pravėrė jas — pasirodė maldaujamai sudėtos ir išties- 
tos į priekį mergaičių rankos — ir tarė: 

— Jeigu nenutilsit, visas nugrūsiu žemyn. Sėskitės čionai ant 
laiptukų ir tylėkit. 

Matyt, jos ne iškart pakluso, nes dailininkas turėjo sukomanduoti. 

— Tūpkit ant laiptų! 

Tik tada mergaitės nutilo. 

— Atleisk tamsta, — tarė dailininkas, sugrįžęs pas K. 

Šis nebuvo net atsigręžęs į duris, palikdamas dailininkui pačiam 
nuspręsti, kada ir kaip ginti savo svečią. Jis beveik nė nekrustelėjo 
net ir tada, kai dailininkas pasilenkė prie jo ir, kad niekas neišgirstų 
už durų, sušnibždėjo jam į ausį: 

— Ir tos mergaitės susijusios su teismu. 

— Kaip? — paklausė K., atmetęs galvą į šoną ir pažvelgęs į dai- 
lininką. 

Tačiau šis vėl atsisėdo į krėslą ir tarė pusiau juokais, pusiau rimtai: 

— Juk viskas susiję su teismu. 

— Toaš dar nepastebėjau, — trumpai tarstelėjo K., bet po šito abs- 
traktaus teiginio jam jau nekėlė nerimo Titorelio žodžiai apie mer- 
gaites. 

Vis dėlto K. dar valandėlę žiūrėjo į duris, už kurių, dabar jau 
visai nutilusios, ant laiptų sėdėjo mergaitės. Tik viena įkišo šiaudą į 
plyšį tarp lentų ir lėtai vedžiojo juo aukštyn ir žemyn. 

— Matyt, tamsta dar nelabai įsivaizduoji, kas yra teismas, — tarė 
dailininkas; jis plačiai išskėtė kojas ir ėmė pirštų galais plekšnoti į 
grindis.— Bet kadangi tamsta nekaltas, tai tų žinių nė nereikės. Aš 
vienas padėsiu tamstai išsipainioti. 

— Kaipgi tamsta tai padarysi? — paklausė K.— Juk ką tik sakei, 
kad įrodymai neturi teismui jokios įtakos. 

— Neturi įtakos tik tie įrodymai, kurie oficialiai pateikiami 
teismui, — atsakė dailininkas, pakeldamas smilių, tarsi K. būtų nepas- 
tebėjęs subtilaus skirtumo.— Visai kas kita yra tuomet, kai šia krypti- 
1mi kas nors daroma už teismo ribų, pavyzdžiui, pasitarimų kambariuo- 
se, koridoriuose arba net ir čionai, mano dirbtuvėje. 

Tai, ką dailininkas dabar kalbėjo, K. jau neatrodė neįtikėtina, ne- 
gana to, jo aiškinimas visai sutapo su tuo, ką K. buvo girdėjęs iš kitų 
žmonių. Tai net teikė didelių vilčių. Jeigu teisėjus iš tikrųjų buvo 
galima taip smarkiai paveikti per asmenines pažintis, kaip apie tai 
pasakojo advokatas, tai dailininko pažintys su tuščiagarbiais teisė- 

jais buvo ypač svarbios, jų reikšmės jokiu būdu nebuvo galima men- 
kinti. Tokiu atveju dailininkas labai gerai pritaptų prie to pagalbi- 
ninkų būrelio, kurį K. pamažėle telkė aplink save. Kartą banke buvo 
išgirtas jo, kaip organizatoriaus, talentas; dabar, kai jis turėjo pasik- 
liauti vien savo jėgomis, pasitaikė gera proga išmėginti šiuos sugebė- 
jimus. Dailininkas kurį laiką stebėjo, kokį įspūdį padarė K. jo žodžiai, 
o paskui, truputėlį nuogąstaudamas, tarė: 

— Ar tamstai neatrodo, kad aš kalbų kaip juristas? Man atsi- 
liepia nuolatinis bendravimas su teismo valdininkais. Be abejo, iš to 
aš turiu daug naudos, bet dėl to žūsta gerokai meninio polėkio. 

— O kaip tamsta pirmą kartą susidūrei su teisėjais? — paklausė 
K.. jis norėjo, prieš pradėdamas naudotis dailininko paslaugomis, 
pirma įgyti pastarojo pasitikėjimą. 

— Labai paprastai, — atsakė dailininkas, — tuos ryšius aš paveldė- 
jau. Jau mano tėvas buvo teismo dailininkas. Šis postas paveldimas 
iš kartos į kartą. Nauji žmonės tam darbui neimami. Mat įvairių 
rangų valdininkų portretams yra nustatyta tokia galybė visokiausių 
sudėtingų ir, visų pirma, slaptų taisyklių, kad jų apskritai niekas neži- 
no, tik tam tikros šeimos. Pavyzdžiui, ten, aname stalčiuje, guli mano 
tėvo užrašai, kurių aš niekam nerodau. Ir tik tas, kas yra juos skai- 
tęs, gali tapyti teisėjų portretus. Galų gale, net jei pamesčiau tuos už- 
rašus, vis tiek dar žinočiau tiek taisyklių, kurias moku mintinai ir ne- 
šiojuosi galvoje, kad niekas negalėtų ginčyti mano vietos. Juk kiek- 
vienas teisėjas nori, kad jo portretas būtų nutapytas taip pat, kaip 
buvo tapomi senųjų didžiųjų teisėjų portretai, o tai moku tiktai aš 
vienas. 

— Šito tamstai galima pavydėti, — tarė K., prisiminęs savo padėtį 
banke.— Vadinasi, tamstos postas nepajudinamas? 

— Taip, nepajudinamas,— atsakė dailininkas ir išdidžiai išsitie- 
sė.— Todėl aš retkarčiais ir išdrįstu padėti kokiam nors vargšui, 
kuriam iškeltas procesas. 

— O kaip tamsta jam padedi? — paklausė K., lyg ne jį, o kažką 
kitą dailininkas būtų ką tik pavadinęs vargšu. 

Tačiau dailininkas nekreipė į tai dėmesio. Jis atsakė: 

— Pavyzdžiui, tamstos atveju, kadangi esi visai nekaltas, aš 
padarysiu taip. 

K. jau pradėjo įkyrėti, kad dailininkas vis kalba apie jo nekal- 
tumą. Kartais jam rodėsi, kad, šitaip kalbėdamas, dailininkas nori 
pabrėžti, jog gera proceso pabaiga yra jo pagalbos sąlyga; tada, ži- 

noma, toji pagalba netenka jokios prasmės. Nepaisydamas šitų abe- 
jonių, K. vis dėlto susivaldė ir nebandė pertraukti dailininko. Jis buvo 
pasiryžęs neatsisakyti Titorelio paramos, ši parama jam atrodė ne 
mažiau įtikima nei advokato pagalba, ir K. buvo labiau linkęs nau- 
dotis pirmąja nei antrąja, nes dailininkas pasiūlė ją daug papras- 
čiau ir atviriau. 

Titorelis prisitraukė kėdę arčiau lovos ir, nuleidęs balsą, kalbėjo 
toliau: 

— Užmiršau tamstą visų pirma paklausti, kaip norėtumei išsi- 
vaduoti nuo teismo. Yra trys išsivadavimo būdai: tikras išteisinimas, 
tariamas išteisinimas ir vilkinimas. Be abejo, geriausias dalykas būtų 
tikras išteisinimas, tačiau aš visai nieko negaliu padaryti, kad būtų 
priimtas toks sprendimas. Mano nuomone, iš viso nėra žmogaus, kuris 
savo įtaka galėtų pasiekti visišką išteisinimą. Ko gero, čia viską 
lemia tik paties kaltinamojo nekaltumas. Kadangi tamsta esi nekaltas, 
tai iš tikrųjų galėtum pasikliauti vien savo nekaltumu. Bet tuomet 
tamstai nereikėtų nei mano, nei kieno kito pagalbos. 

Šitas nuoseklus dėstymas iš pradžių apstulbino K., bet paskui jis 
pasakė taip pat tyliai kaip ir dailininkas: 

— Man atrodo, kad tamsta pats sau prieštarauji. 

— Kodėl gi? — kantriai paklausė dailininkas ir atsilošė šypso- 
damasis. 

Ta šypsena leido K. pajusti, lyg jis dabar būtų pradėjęs ieškoti 
prieštaravimų ne dailininko žodžiuose, o pačiame teismo procese. Ta- 
čiau jis nesustojo ir atsakė: 

— Pirma tamsta sakei, kad įrodymai neturi teismui jokios įta- 
kos, paskui apribojai šį teiginį tik oficialiuoju teismu. o dabar net 
tvirtini, kad prieš teismą nekaltam nereikia jokios pagalbos. Tai jau 
prieštaravimas. Be to, pirma sakei, kad teisėjus galima paveikti asme- 
niškai, o dabar teigi, kad tikrojo išteisinimo, kaip tamsta jį vadini, 
negalima pasiekti jokiomis asmeninėmis pažintimis. Tai antras priešta- 
ravimas. 

— Tuos prieštaravimus nesunku paaiškinti, — tarė dailininkas. — 
Mes kalbame apie du skirtingus dalykus: apie tai, kas parašyta įsta- 
tyme, ir apie tai, ką aš žinau iš savo patirties, ir painioti šitų dviejų 
dalykų nereikia. Visų pirma, įstatyme — nors aš jo, beje, nesu skai- 
tęs, — be abejo, parašyta, kad nekaltas turi būti išteisintas. Antra, 
ten neparašyta, kad teisėjus galima paveikti. O mano patirtis yra tiesiog 
priešinga. Aš nesu girdėjęs nė apie vieną tikrą išteisinimą, bet ne kartą 

girdėjau apie pažinčių įtaką. Žinoma, galimas daiktas, kad visais man 
žinomais atvejais kaltinamieji nebuvo nekalti. Bet juk tai neįtikėtina! 
Nė vieno nekalto tokioje galybėje bylų! Dar vaikas būdamas, atidžiai 
klausydavausi, kaip tėvas pasakodavo namie apie procesus; ir teisėjai, 
ateidavę į jo dirbtuvę, pasakodavo apie teismą, — mūsų aplinkoje 
apskritai apie nieką daugiau ir nekalbama; vos tik pasitaikydavo 
proga pačiam nueiti į teismą, aš ją visada išnaudodavau, esu girdėjęs 
nesuskaičiuojamą daugybę procesų pačiose svarbiausiose stadijose, 
kiek buvo įmanoma, sekiau jų eigą, tačiau turiu pripažinti, kad nesu 
regėjęs nė vieno tikro išteisinimo. 

— Vadinasi, nė vieno išteisinimo, — tarė K., lyg kalbėdamasis pats 
su savimi ir su savo viltimis.— Tai tik patvirtina mano nuomonę, ku- 
rią jau spėjau susidaryti apie teismą. Vadinasi, jis ir šiuo požiūriu 
yra beprasmiškas. Vienas vienintelis budelis galėtų puikiausiai jį 
pavaduoti. 

— Negalima taip apibendrinti, — pasakė nepatenkintas dailinin- 
kas.— Aš juk kalbėjau tik apie tai, ką pats patyriau. 

— Juk to ir užtenka, — tarė K.— O gal tamsta girdėjai apie iš- 
teisinimus ankstesniais laikais? 

— Girdėjau, — atsakė dailininkas, — kad lyg ir buvę išteisinimų. 
Tačiau tai sunku patikrinti. Galutiniai teismo sprendimai neskel- 
biami, jie neprieinami net teisėjams, todėl apie senesniąsias bylas 
išliko tiktai legendos. Daugumoje jų, teisybė, pasakojama apie tik- 
rus išteisinimus, jomis galima tikėti, bet įrodyti, kad tai tiesa, neįma- 
noma. Vis dėlto nereikia jų ir visai nepaisyti, jose, be abejo, yra dale- 
lė tiesos, be to, jos labai gražios, aš pats esu nutapęs kelis paveikslus 
tų legendų siužetais. 

— Legendos nepakeis mano nuomonės, — pareiškė K.— Juk ir 
prieš teismą negalima pasiremti tomis legendomis? 

Dailininkas nusijuokė. 

— Ne, ne, negalima, — atsakė jis. 

— Tai neverta apie jas nė kalbėti, — tarė K., norėdamas visų 
pirma išklausyti visus dailininko samprotavimus, nors jie ir atrodė ne- 
įtikimi ir prieštaravo kitų Žmonių pasakojimams. Dabar jis neturėjo 
laiko aiškintis, ar tai, ką dailininkas pasakojo, yra teisybė, o juo la- 
biau — mėginti jam prieštarauti, tad nusprendė, kad bus labai ge- 
rai, jeigu pavyks gauti iš dailininko nors kokią paramą, net jeigu ta 
parama ir nebus lemiama. Todėl pridūrė: — Taigi nekalbėkim apie 
tikrąjį išteisinimą. Tačiau tamsta minėjai dar dvi kitas galimas išeitis. 

— Tariamą išteisinimą ir vilkinimą. Tik apie jas ir gali būti kal- 
ba, — atsakė dailininkas. — Bet gal, prieš pradedant apie tai šnekėti, 
tamsta nusivilksi švarką? Juk turbūt karšta? 

— Tikrai, — atsiliepė K. Iki šiol jis tik klausėsi dailininko sampro- 
tavimų, bet dabar, kai šis priminė apie karštį, jam kaktą išpylė pra- 
kaitas.— Karštis beveik nepakenčiamas. 

Dailininkas linktelėjo, lyg puikiausiai suprasdamas, kaip nema- 
lonu jo svečiui. 

— Ar nebūtų galima atidaryti langą? — paklausė K. 

— Ne,— atsakė dailininkas.— Stiklas įstatytas tiesiai į sieną, 
lango neįmanoma atidaryti. 

Dabar K. suvokė, jog visą laiką tikėjosi, kad dailininkas arba jis 
pats staiga nueis ir atvers langą. Jis buvo pasiruošęs pražiota burna 
ryti net rūko kamuolius. Nuo jausmo, kad visai nėra kuo kvėpuoti, 
jam ėmė suktis galva. Paplekšnojęs delnu per patalus šalia savęs, 
jis silpnu balsu tarė: 

— Juk tai nepatogu ir nesveika. 

— Visai ne! — ėmė ginti savo langą dailininkas.— Nors tas lan- 
gas yra ir viengubas, bet dėl to, kad jo negalima atidaryti, šilumą jis 
laiko geriau už dvigubus langus. O jeigu noriu išvėdinti kambarį, — 
tas ne taip jau būtina, nes oras įeina vidun pro visus plyšius, — tai 
galiu atidaryti duris, net ir abejas. 

Truputį nurimęs po tokio paaiškinimo, K. apsidairė — kurgi 
antros durys? Dailininkas tai pastebėjo ir tarė: 

— Jos yra tamstai už nugaros, turėjau užstatyti jas lova. 

Tik dabar K. pamatė mažas dureles sienoje. 

— Matai tamsta, ši patalpa per maža dirbtuvei,— pasakė dai- 
lininkas, lyg norėdamas užbėgti už akių K. priekaištams.— Turėjau 
įsikurti joje taip, kaip išėjo. Lova užstoja duris, ir tas, aišku, labai 
nepatogu. Pavyzdžiui, teisėjas, kurio portretą dabar tapau, visuomet 
ateina pro šitas duris už lovos. Aš jam daviau raktą nuo tų durų, kad 
jis galėtų palaukti manęs čionai, dirbtuvėje, jeigu manęs nerastų na- 
mie. O jis dažniausiai ateina anksti rytą, kai aš dar miegu. Žinoma, 
kad ir kaip kietai miegočiau, vis tiek visada pabundu, kai šalia lovos 
atsiveria durys. Tamsta visai nustotum gerbęs teisėjus, jeigu išgirstum, 
kokiais keiksmais aš sutinku šitą poną, kai anksti rytą jis lipa per mano 
lovą. Aišku, galėčiau atimti iš jo raktą, bet būtų tik dar blogiau. Čionai 
visai nesunku kiekvienas duris išversti iš vyrių. 

Kol dailininkas visa tai pasakojo, K. svarstė, ar nusivilkti švarką, 

ar ne, bet galų gale suprato, kad nenusivilkęs ilgiau čionai neištvers, 
tad nusivilko švarką, tačiau pasidėjo jį ant kelių, kad galėtų tuoj pat 
vėl apsivilkti, kai pasibaigs pokalbis. Vos jis nusivilko švarką, viena 
mergaitė sušuko: 

— Jis jau nusivilko švarką! 

Buvo girdėti, kaip visos ėmė grūstis prie plyšių, kad pamatytų 
šitą spektaklį. 

— Mergaitės mano,— tarė dailininkas, — kad aš ruošiuosi ta- 
pyti tamstos portretą ir kad tamsta dėl to nusirengi. 

— Šit kaip! — tarė K., bet dėl to nelabai pralinksmėjo, nes jau- 
tėsi nedaug geriau nei anksčiau, nors dabar sėdėjo vienmarškinis. 
Jis paklausė kone niūriai: — Kaip tamsta ten vadinai kitas dvi iš- 
eitis? 

Jis vėl buvo spėjęs užmiršti tuos du terminus. 

— "Tariamas išteisinimas ir vilkinimas,— atsakė dailininkas. — 
Nuo tamstos priklausys, ką pasirinksi. Ir vienas, ir antras yra įma- 
nomas su mano pagalba, nors, be abejo, man reikės dėl to pavargti; 
skirtumas tik tas, kad tariamam išteisinimui reikia trumpą laiką ati- 
duoti visas jėgas, o vilkinimui jėgų reikia daug mažiau, tačiau dirbti 
tenka ilgą laiką. Taigi pirmiausia pakalbėkime apie tariamą išteisi- 
nimą. Jeigu tamsta panorėsi, tai aš popieriaus lape parašysiu liudi- 
jimą, kad esi nekaltas. Tokio liudijimo tekstą esu paveldėjęs iš tėvo, 
ir jo negalima pakeisti. Paskui, pasiėmęs tą raštą, apeisiu visus pa- 
žįstamus teisėjus. Pradėsiu, pavyzdžiui, nuo to, kad šįvakar, seanso 
metu, pakišiu tą dokumentą teisėjui, kurio portretą dabar tapau. Pa- 
dėsiu prieš jį liudijimą, pareikšiu jam, kad tamsta esi nekaltas, ir lai- 
duosiu už tamstos nekaltumą. Tačiau tai ne tik formalus, bet ir tik- 
ras, įpareigojantis laidavimas. 

Dailininkas pažvelgė į K. lyg priekaištaudamas, kam šis nori 
užkrauti jam tokio laidavimo naštą. 

— Tai būtų labai malonu,— pasakė K.— Bet nejaugi teisėjas pa- 
tikėtų tamsta ir vis tiek manęs visiškai neišteisintų? 

— Taip, juk aš tamstai jau sakiau,— tarė dailininkas.— Beje, 
nebūtinai kiekvienas turi manim patikėti, kuris nors teisėjas gali, 
pavyzdžiui, pareikalauti, kad tamstą ir patį pas jį atvesčiau. Tuomet 
tamsta turėtum nueiti kartu su manim. Žinoma, tokiu atveju mes 
jau būtume beveik laimėję, juo labiau kad aš tamstą, aišku, iš anksto 
informuočiau, kaip su tuo teisėju reikia elgtis. Blogiau bus su tais 
teisėjais, kurie — pasitaikys ir tokių — iš karto atsisakys manim pati- 

kėti. Žinoma, aš vis tiek mėginsiu kaip nors juos palenkti, tačiau grei- 
čiausiai mums teks atsisakyti jų paramos; bet tai nieko baisaus, pavie- 
niai teisėjai čia nieko negali nulemti. Kai surinksiu po tuo liudijimu 
pakankamą skaičių teisėjų parašų, nunešiu jį tam teisėjui, kuris kaip 
tik veda tamstos bylą. Gali būti, kad po tuo dokumentu jau bus ir jo 
paties parašas, tokiu atveju viskas vyks truputėlį sparčiau nei papras- 
tai. Bet apskritai tuomet jau iš viso lieka nedaug kliūčių, kaltinama- 
jam tai pats saugiausias laikas. Nors keistai atrodo, tačiau taip jau 
yra, kad žmogus tuo metu yra saugesnis negu po išteisinamojo nuos- 
prendžio. Tuo metu jam niekuo nereikia rūpintis. Su tuo liudijimu 
teisėjas gauna daugelio teisėjų laidavimą, gali kuo ramiausiai tamstą 
išteisinti ir, norėdamas padaryti paslaugą man bei kitiems savo pažįs- 
tamiems, be abejo, taip ir padarys; žinoma, prieš tai jis turės sutvarkyti 
kai kuriuos formalumus. O tamsta išeisi iš teismo ir būsi laisvas. 

— Vadinasi, tada aš būsiu laisvas? — nedrąsiai paklausė K. 

— Taip, — atsakė dailininkas, — tačiau tik tariamai arba, tikriau 
pasakius, laikinai laisvas. Mat žemesnieji teisėjai, prie kurių priklauso 
visi mano pažįstami, neturi teisės galutinai išteisinti, šią teisę turi 
tik pats aukščiausias teismas, nei tamstai, nei man, nei mums visiems 
visiškai nepasiekiamas. Kas ten dedasi, mes nežinome, ir, beje, nė 
nenorime žinoti. Taigi mūsų teisėjai neturi didžiosios teisės atleisti 
nuo kaltinimo, jie gali tik atpalaiduoti nuo kaltinimo. Vadinasi, jeigu 
tamsta šitaip išteisinamas, tai šią akimirką tamsta atleidžiamas nuo 
kaltinimo, tačiau jis ir toliau kybo tamstai virš galvos ir, atėjus įsa- 
kymui iš aukštesnės instancijos, gali tuoj pat vėl tamstą užgriūti. Ka- 
dangi mano ryšiai su teismu yra labai geri, tai aš galiu paaiškinti, 
kuo skirtumas tarp tikro ir tariamo išteisinimo grynai išoriškai reiš- 
kiasi instrukcijoje teismo kanceliarijoms. Kai kaltinamasis tikrai 
išteisinamas, visi proceso dokumentai pašalinami, jie visiems laikams 
išnyksta nuo valdininkų stalų, sunaikinamas ne tik kaltinimas, bet ir 
visa kita proceso medžiaga, net išteisinamasis nuosprendis. Viskas 
sunaikinama. Visai kas kita tariamas išteisinimas. Dokumentacija pa- 
sikeičia tik tiek, kad ji papildoma nekaltu mo liudijimu bei išteisinamuo- 
ju nuosprendžiu ir išteisinamojo nuosprendžio pagrindimu. Tačiau 
apskritai ji ir toliau lieka teisme; kaip reikalauja nenutrūkstama 
teismo kanceliarijų veikla, ji siunčiama aukštesniems teismams, pas- 
kui vėl grįžta į žemesniuosius ir taip su didesniais ar mažesniais svy- 
ravimais, su didesniais ar mažesniais stabtelėjimais vis keliauja ir 
keliauja aukštyn ir žemyn. Tų kelių neįmanoma apskaičiuoti. Žiūrint 

iš šalies, kartais gali pasirodyti, kad viskas jau seniai užmiršta, kad 
dokumentai dingo ir kad išteisinimas yra visiškas. Tačiau žmogus, 
nusimanantis apie teismą, tuo nepatikės. Nė vienas dokumentas ne- 
dingsta, teismas nieko nepamiršta. Vieną gražią dieną, kai niekas 
šito nebesitiki, koks nors teisėjas paima bylos aplanką į rankas, pamato, 
kad šioje byloje kaltinimas dar tebegalioja, ir įsako tučtuojau suimti 
kaltinamąjį. Šiuo atveju aš darau prielaidą, kad nuo tariamo išteisi- 
nimo iki naujo arešto praeis daug laiko; taip tikrai gali būti, aš Žinau 
kelis tokius atvejus, tačiau lygiai taip pat įmanoma, kad išteisintasis 
pareis iš teismo į namus ir jau ras Žmones, įgaliotus jį iš naujo suimti. 
Tada, žinoma, laisvas gyvenimas pasibaigia. 

— Ir procesas prasideda iš naujo? — beveik negalėdamas patikėti, 
paklausė K. 

— Žinoma,— atsakė dailininkas, — procesas prasideda iš naujo, 
tačiau ir vėl galima, kaip ir pirmą kartą, išsirūpinti tariamą išteisini- 
mą. Reikia vėl sukaupti visas jėgas ir nepasiduoti. 

Pastaruosius žodžius dailininkas turbūt pasakė tik todėl, kad 
pamatė, kaip jo pasakojimas prislėgė K. 

— Bet tikriausiai, — tarė K., lyg norėdamas užbėgti už akių vi- 
siems dailininko komentarams,— tikriausiai antrąjį išteisinimą yra 
sunkiau pasiekti nei pirmąjį? 

— Šiuo atžvilgiu, — atsakė dailininkas, — nieko konkretaus nega- 
lima pasakyti. Tikriausiai tamsta turi galvoje tai, kad antrasis areštas 
teisėjus nuteikia prieš kaltinamąjį? Čia tai jau netiesa. Juk teisėjai, 
išteisindami tamstą, patys numatė, kad toks areštas yra galimas. 
Taigi šita aplinkybė beveik neturi reikšmės. Tačiau, žinoma, dėl dau- 
gybės kitų priežasčių gali pasikeisti teisėjų nuotaika ir jų juridinis 
požiūris į bylą, tad, stengdamasis išsirūpinti antrąjį išteisinimą, turi 
prisiderinti prie pasikeitusių aplinkybių ir iš esmės veikti taip pat 
energingai kaip ir pirmąjį kartą. 

— "Tačiau juk ir tas antrasis išteisinimas nėra galutinis, — tarė K. 
ir nepatenkintas papurtė galvą. 

— Žinoma,— atsakė dailininkas.— Po antrojo išteisinimo būna 
trečiasis areštas, po trečiojo išteisinimo — ketvirtasis areštas ir taip 
toliau. Tai glūdi jau pačioje tariamo išteisinimo sąvokoje. 

K. tylėjo. 

— Atrodo, kad tariamas išteisinimas tamstai nelabai priimti- 
nas, — vėl prašneko dailininkas.— Galbūt vilkinimas bus parankes- 
nis? Ar paaiškinti jo esmę? 

K. linktelėjo. Dailininkas sėdėjo plačiai išsidrėbęs krėsle, naktiniai 
marškiniai buvo atsagstyti iki pat apačios, jis įkišo vieną ranką į 
užantį ir ėmė glostytis krūtinę ir šonus. 

— Vilkinimo esmė, — prabilo dailininkas ir nutilo, žiūrėdamas 
priešais save ir lyg ieškodamas kuo tikslesnio žodžio, — vilkinimo 
esmė yra ta, kad procesas visą laiką dirbtinai laikomas pačioje pir- 
minėje stadijoje. Norint tai pasiekti, reikia, kad kaltinamasis ir jo padė- 
jėjas — visų pirma, aišku, padėjėjas — nuolatos palaikytų nenutrūks- 
tamą kontaktą su teismu. Kartoju, čia nereikia įdėti tiek daug jėgų 
kaip siekiant tariamo išteisinimo, tačiau reikalingas daug didesnis 
atidumas. Negalima išleisti proceso iš akių, reikia ne tik reguliariai 
lankytis pas atitinkamą teisėją, bet ir kiekviena kita proga su juo 
susitikinėti ir stengtis visokiausiais būdais išlaikyti jo palankumą; jei- 
gu to teisėjo pats nepažįsti, reikia rūpintis, kad jį paveiktų pažįstami 
teisėjai, tačiau tai visai nereiškia, kad galima atsisakyti mėginimų 
užmegzti tiesioginį kontaktą. Jeigu nieko nepražiopsosi, tai gali pakan- 
kamai tvirtai tikėtis, kad procesas visą laiką liks pirminėje stadi- 
joje. Žinoma, procesas nenutraukiamas. tačiau kaltinamajam beveik 
taip pat negresia nuosprendis kaip ir laisvam. Palyginti su tariamu 
išteisinimu, vilkinimas yra tuo geresnis, kad kaltinamojo ateitis yra 
aiškesnė, jam nėra baimės būti staiga suimtam, jam nereikia būgš- 
tauti, kad kaip tik tuo metu, kai kitos aplinkybės tam nepalankios, 
reikės sukaupti visas jėgas ir jaudintis, siekiant tariamo išteisinimo. 
Be abejo, vilkinimas turi kaltinamajam ir neigiamų savybių, į kurias 
negalima neatsižvelgti. Turiu galvoje ne tai, kad šiuo atveju kalti- 
namasis niekada nėra laisvas — juk tikrąja prasme jis nėra laisvas 
ir po tariamo išteisinimo. Blogybė čia kita. Procesas negali sustoti, 
jeigu tam nėra bent jau tariamų priežasčių. Taigi išoriškai visą laiką 
turi kas nors vykti. Vadinasi, retkarčiais turi būti duodami visokie 
nurodymai, kaltinamasis turi būti kvočiamas, turi būti atliekami 
tyrimai ir taip toliau. Žodžiu, procesas turi visą laiką suktis tame ma- 
žučiame ratelyje, į kurį jis yra dirbtinai uždarytas. Žinoma, dėl to 
kaltinamajam atsiranda visokių nemalonumų, kurių, antra vertus, 
nereikia vaizduotis per daug baisiai. Juk viskas daroma tik dėl akių, 
vadinasi, kvotos vyksta labai trumpai, o jeigu tu neturi laiko ar noro, 
gali atsiprašyti ir nenueiti, su kai kuriais teisėjais kartais galima 
drauge sudaryti tvarkaraštį ilgam laikui, iš esmės svarbu tik tai, kad 
tu, šiaip ar taip, būdamas kaltinamasis, turi retkarčiais lankytis pas 
savo teisėją. 

Jau sulig paskutiniais žodžiais K. užsimetė švarką ant rankos ir 
atsistojo. 

— Jis jau stojasi! -— tuoj pat pasigirdo šūksniai už durų. 

— Tamsta ruošiesi išeiti? — paklausė dailininkas, irgi atsisto- 
jęs.— Tikriausiai negali ištverti to oro kambaryje. Man labai nes- 
magu. Aš dar norėjau tamstai šį tą pasakyti. Turėjau kalbėti labai 
glaustai. Tačiau tikiuosi, kad šnekėjau suprantamai. 

— O taip! — tarė K. Jis taip įtemptai vertė save klausytis, kad 
net galva įskaudo. 

Nepaisydamas šito patikinimo, dailininkas dar kartą viską api- 
bendrino, lyg norėdamas paguosti išeinantį K.: 

— Abiem metodams bendra yra tai, kad jie neleidžia nuteisti 
kaltinamojo. 

— Bet juk jie neleidžia ir tikrai išteisinti, — tyliai atsakė K., 
lyg gėdydamasis, kad suprato šitą tiesą. 

— Tamsta suvokei dalyko esmę! — skubiai tarė dailininkas. 

K. padėjo ranką ant apsiausto, bet negalėjo pasiryžti net švarko 
apsivilkti. Mieliausiai už viską pasaulyje jis būtų čiupęs savo daik- 
tus į glėbį ir išbėgęs į tyrą orą. Net mergaitės negalėjo paskatinti jo 
apsivilkti, nors jos, aplenkdamos įvykius, jau šaukė viena kitai, kad 
K. pradėjęs rengtis. Dailininkui, matyt, rūpėjo išsiaiškinti, su kokia 
nuotaika K. išeina, todėl jis tarė: 

— Tikriausiai tamsta dar neapsisprendei, kurį iš mano pasiū- 
lymų reikėtų pasirinkti. Ir gerai darai. Aš būčiau net pats tamstai 
pataręs neskubėti. Visi pranašumai ir trūkumai čia labai subtilūs, 
vos pastebimi. Viską reikia gerai pasverti. Tačiau, žinoma, negalima 
ir ilgai delsti. 

— Aš greitai vėl pas tamstą užeisiu,— tarė K. ir, staiga pasiry- 
žęs, apsivilko švarką, užsimetė ant pečių apsiaustą ir nuskubėjo prie 
durų, už kurių mergaitės ėmė baisiai triukšmauti. K. pasirodė, kad 
jis mato jas net pro uždarytas duris. 

— Tamsta turi ištesėti savo Žodį, — pasakė dailininkas, jo nely- 
dėdamas. — Jei ne, aš pats ateisiu į banką pasiteirauti, ką tamsta 
nusprendei. 

— Atrakink tamsta galų gale duris! — šuktelėjo K. ir patraukė 
rankeną, į kurią, kaip jis jautė, mergaitės anapus durų irgi buvo 
įsikibusios. 

— Nejau tamsta nori, kad mergaitės vėl tamstą apspistų? — 
paklausė dailininkas.— Geriau pasinaudok šituo išėjimu. 

Jis mostelėjo ranka link durų už lovos. K. iškart sutiko ir puolė 
atgal prie lovos. Tačiau dailininkas, užuot atidaręs duris, palindo 
po lova ir prašneko iš ten: 

— Luktelk tamsta dar trupučiuką. Gal užmestumei akį į paveiks- 
lą, kurį galėčiau tamstai parduoti? 

K. nenorėjo pasirodyti nemandagus: juk dailininkas iš tikrųjų 
užjautė jį, pažadėjo ir toliau padėti, be to, dėl K. užmaršumo dar 
visai nebuvo kalbėta apie atsilyginimą už pagalbą, todėl K. dabar 
negalėjo atsisakyti ir laukė, kol jam parodys paveikslą, nors tiesiog 
drebėjo iš nekantrumo kuo greičiau ištrūkti iš dirbtuvės. Dailinin- 
kas ištraukė -iš palovio šūsnį neįrėmintų paveikslų, tokių apdulkėju- 
sių, kad, jam pamėginus nupūsti nuo viršutinio dulkes, šios dar il- 
gai mMirguliavo K. prieš akis ir gniaužė jam kvapą. 

— Lygumų peizažas, — tarė dailininkas, paduodamas K. pa- 
veikslą. 

Ant drobės buvo nutapyti du skurdūs medeliai, toli nuo kits kito 
stovintys tamsioje žolėje. Tolumoje visomis spalvomis spindėjo sau-, 
lėlydis. 

— (Gerai, — pasakė K.,— aš pirksiu šitą. 

K. netyčia atsakė taip lakoniškai, todėl net apsidžiaugė, kai dai- 
lininkas, nė kiek neįsižeidęs, pakėlė nuo žemės dar vieną paveikslą. 

— O čia — pirmojo priešingybė, — tarė dailininkas. 

Gal antrasis paveikslas ir buvo sumanytas kaip pirmojo priešingy- 
bė, tačiau tarp jų nebuvo galima įžiūrėti nė menkiausio skirtumo: 
tie patys medeliai, ta pati žolė, tas pats saulėlydis. Tačiau K. tai mažai 
terūpėjo. | 

— (Gražūs peizažai, — pasakė jis. — Perku juos abu ir pasikabinsiu 
savo kabinete. 

— Atrodo, kad šitas motyvas tamstai patinka, — tarė dailininkas, 
traukdamas trečią drobę.— Kaip tik turiu dar vieną panašų pa- 
veikslą. 

Tačiau ir šiame paveiksle buvo atvaizduotas ne panašus, bet 
lygiai toks pat lygumų peizažas. Dailininkas sumaniai pasinaudojo 
proga parduoti senus paveikslus. 

— Paimsiu ir šį. — tarė K.— Kiek kainuoja visi trys peizažai? 

— Pasikalbėsim apie tai kitą kartą, — atsakė dailininkas.— Dabar 
tamsta skubi, o ryšys tarp mudviejų juk nenutrūks. Beje, labai 
džiaugiuosi, kad tamstai patinka šitie paveikslai, atiduosiu tamstai 
visas drobes, kurios guli čionai palovy. Ten vien lygumų peizažai, 

jau daug esu jų nutapęs. Kai kurie žmonės nemėgsta tokių paveiks- 
lų, nes jie per daug niūrūs, o kitiems — tamsta irgi priklausai prie 
pastarųjų — kaip tik patinka niūrios drobės. 

Tačiau K. dabar visai nebuvo linkęs klausytis šito elgetaujan- 
čio dailininko profesinių samprotavimų. 

— Supakuok tamsta visus paveikslus! — sušuko jis, pertraukda- 
mas dailininką.— Rytoj atsiųsiu kurjerį jų paimti. 

— Nereikia, — tarė dailininkas. — Tikiuosi, kad rasiu nešiką, kuris 
tamstą tuoj pat palydės. 

Galų gale jis pasilenkė virš lovos ir atvėrė duris. 

— Lipk tamsta drąsiai ant lovos, — pasakė dailininkas. — Taip 
daro visi, kas pro čia ateina. 

K. ir neraginamas nebūtų labai varžęsis, jis jau net buvo pas- 
tatęs vieną koją tiesiai ant patalų, tačiau, pažvelgęs pro atviras duris, 
vėl ją nuleido ant žemės. 

— Kas ten? — paklausė jis dailininką. 

— O ko tamsta taip nustebai? — savo ruožtu paklausė šis, irgi 
nustebęs. — Tai teismo kanceliarijos. Argi tamsta nežinojai, kad čia 
teismo kanceliarijos? Juk teismo kanceliarijos yra beveik kiekvienoje 
palėpėje, tai kodėl čia jų neturėtų būti? Tiesą sakant, ir mano dirbtuvė 
priklauso teismo kanceliarijoms, bet teismas leido man ja naudotis. 

K. nusigando ne tiek dėl to, kad ir čia išvydo teismo kancelia- 
rijas, daug labiau jį suėmė baimė dėl savęs, dėl savo nenusimanymo 
apie teismą. Jam atrodė, kad pagrindinė kaltinamojo elgesio taisyklė 
yra reikalavimas būti viskam pasiruošusiam, niekada nesiduoti už- 
klumpamam iš netyčių, nespoksoti kaip niekur nieko į dešinę, kai 
kairėje stovi teisėjas. Bet kaip tik šiai taisyklei jis nuolatos nusiženg- 
davo. Prieš jį traukėsi ilgas koridorius, iš kurio tvoskė toks oras, kad, 
palyginti su juo, dirbtuvės oras atrodė kone gaivus. Abipus kori- 
doriaus stovėjo suolai, lygiai tokie pat kaip ir laukiamajame tos kan- 
celiarijos, kuri tvarkė K. bylą. Atrodė, kad visos kanceliarijos įren- 
giamos pagal griežtą instrukciją. Šiuo metu klientų čia buvo nedaug. 
Vienas vyriškis pusiaugula sėdėjo kiek tolėliau, užsikniaubęs ant suo- 
lo, ir atrodė miegas; kitas stovėjo prietemoje pačiame koridoriaus gale. 
K. perlipo per lovą, o dailininkas, nešinas paveikslais, nusekė įkan- 
din. Netrukus jie sutiko teismo kurjerį — K. dabar jau iškart pa- 
žindavo teismo kurjerius iš auksinės sagos, kurią šie būdavo įsisiu- 
vę savo civiliniuose kostiumuose tarp kitų paprastų sagų,— ir dai- 
lininkas paliepė jam palydėti K. Šis ėjo baisiai svirduliuodamas, 

prisidengęs nosine burną. Kai jie buvo jau prie pat išėjimo, jiems 
priešais pasipylė mergaitės, kurių K. vis dėlto neišvengė. Matyt, jos 
pamatė, kad buvo atidarytos antrosios dirbtuvės durys ir apibėgo 
aplinkui, norėdamos patekti į vidų pro šitą pusę. 

— Negaliu tamstos toliau lydėti! — kvatodamas sušuko dailinin- 
kas, mergaičių apspistas.— Iki pasimatymo! Nesvarstyk tamsta per 
ilgai! 

K. net neatsigręžė. Išėjęs į gatvelę, jis sustabdė pirmą pasitaikiu- 
sią vežiko karietą. Jam labai norėjosi atsikratyti teismo kurjerio, 
kurio auksinė saga visą laiką badė jam akis, nors, ko gero, niekas dau- 
giau jos visai nepastebėjo. Iš didelio paslaugumo kurjeris jau buvo 
besėdąs šalia vežiko ant pasostės, tačiau K. jį nuginė žemėn. Kai K. 
atvažiavo prie banko, buvo jau seniai po vidurdienio. Jis mielai 
būtų palikęs paveikslus karietoje, tačiau pabijojo, kad kada nors 
dailininkas gali pareikalauti juos parodyti. Todėl paliepė nunešti dro- 
bes į savo kabinetą ir užrakino jas pačiame apatiniame rašomojo 
stalo stalčiuje, kad bent pirmosiomis dienomis jos nekristų į akis 
direktoriaus pavaduotojui. 


AŠTUNTAS SKYRIUS 


Pirklys Blokas. K. atsisako advokato 


Galų gale K. vis dėlto pasiryžo atsisakyti advokato tarpininkavi- 
mo. Tiesa, jis negalėjo atsikratyti abejonių, ar protingai elgiasi, ta- 
čiau vis dėlto daug stipresnis buvo įsitikinimas, jog tai padaryti būtina. 
Šis pasiryžimas tą dieną, kai K. nusprendė eiti pas advokatą, kainavo 
jam daug jėgų, jis dirbo itin lėtai, turėjo ilgai pasilikti banke, ir buvo 
jau po dešimtos, kai pagaliau atsidūrė prie advokato durų. Prieš 
skambindamas dar pagalvojo, ar nebūtų geriau atsisakyti advokato 
paslaugų telefonu arba laišku, nes asmeninis pokalbis, be abejo, 
turėjo būti labai nemalonus. Vis dėlto K. nebuvo linkęs jo atsiža- 
dėti; atsisakius advokato paslaugų kokiu nors kitu būdu, šis galėtų 
patylėti arba išsisukti tuščiais žodžiais, ir K., jeigu tik Lenei nepavyk- 
tų ko nors išsiaiškinti, niekada nesužinotų, kaip advokatas sutiko 
žinią apie jo paslaugų atsisakymą ir ką jisai mano — 0 jo nuomonė 
buvo gana svarbi — apie tas pasekmes, kurių šis atsisakymas gali 

turėti K. O jeigu advokatas sėdės priešais K. ir žinia apie K. atsisa- 
kymą užklups jį netikėtai, tai net ir tuomet, jei iš advokato nedaug 
pavyktų išpešti, K. galės nesunkiai išskaityti iš jo veido ir elgesio vis- 
ką, ko tik jam reikės. Galėjo būti ir taip, kad K. įsitikins, jog būtų 
geriau palikti advokatą rūpintis jo gynyba, ir atšauks savo atsisakymą. 

Kaip visuomet, po pirmojo skambučio prie advokato durų niekas 
neatsiliepė. „Lenė galėtų truputį vikriau suktis“, — pagalvojo K. 
Bet gerai buvo nors tas, kad šį kartą, priešingai negu paprastai, nesi- 
kišo kiti gyventojai: nei tas vyriškis su chalatu, nei dar kas nors kitas 
netrukdė K. Spausdamas antrą kartą skambučio mygtuką, K. grįžtelėjo 
į kito buto duris, bet šį kartą ir jos buvo uždarytos. Pagaliau advokato 
durų langelyje pasirodė pora akių, tačiau tai buvo ne Lenės akys. 
Kažkas atrakino duris, bet dar tebelaikė jas užrėmęs iš vidaus, sušuko 
buto gilumon: „Tai jis!“ — ir tik tada atidarė. K. užgulė duris, nes 
jau girdėjo, kaip jam už nugaros kitame bute kažkas skubiai suka 
raktą spynoje. Todėl, kai durys prieš jį pagaliau atsidarė, jis beveik 
griūte įgriuvo į prieškambarį ir dar suspėjo pamatyti, kaip kamba- 
rius jungiančiu koridoriumi nubėgo vienmarškinė Lenė, kuriai, ma- 
tyt, ir šūktelėjo vyriškis, atidaręs duris. K. pažiūrėjo Lenei įkandin, 
paskui atsisuko į tą vyriškį. Tai buvo mažutis, liesas, barzdotas žmoge- 
lis, rankoje jis laikė žvakę. 

— Tamsta čia tarnauji? — paklausė K. 

— Ne,— atsakė šis. — Aš čia pašalietis, advokatas yra tiktai ma- 
no patikėtinis, atėjau pasitarti su juo vienu teisiniu reikalu. 

— Be švarko? — paklausė K., rankos mostu parodydamas, kad 
žmogelio apranga netvarkinga. 

— Ak, atleisk tamsta! — sušuko vyriškis, žvakės šviesoje apžiūri- 
nėdamas pats save, lyg tik dabar būtų pamatęs, kad stovi be švarko. 

— Lenė — tamstos meilužė? — griežtai paklausė K. Jis stovėjo 
trupučiuką prasižergęs, rankas, kuriose laikė skrybėlę, susidėjęs ant 
nugaros. Jau vien dėl to, kad vilkėjo šiltą apsiaustą, jautėsi daug pra- 
našesnis už šitą liesą Žmogelį. 

— Viešpatie! — sušuko tas nusigandęs, užsidengdamas viena ran- 
ka veidą.— Ne, ne, kas tamstai į galvą atėjo? 

— Panašu, kad tamsta sakai teisybę,-- šypsodaniausis tarė K.— 
Vis dėlto... Eime! 

Jis mostelėjo skrybėle, liepdamas žmogeliui eiti pirma. 

— Kuo gi tamsta vardu? — paklausė K. eidamas. 

-- Blokas, pirklys Blokas, — atsakė žmogelis ir prisistatydamas 
atsisuko į K., tačiau šis neleido jam sustoti. 

— Ar tai tamstos tikroji pavardė? — paklausė jis. 

— Žinoma, — atsakė tas. — Kodėl tamsta abejoji? 

— Pagalvojau, kad tamsta gali būti suinteresuotas nuslėpti savo 
pavardę, — atsakė K. | 

Jis jautėsi taip laisvai, kaip paprastai esti tik svečioje šalyje, kai 
šnekiesi su daug žemesniais už save, visai nekalbi apie tai, kas 
rūpi tau pačiam, tik abejingai klausinėji juos apie jų reikalus ir ši- 
taip išaukštini juos iki savęs, tačiau bet kada gali vėl parodyti jiems 
jų vietą. Prie advokato kabineto durų K. stabtelėjo, atidarė jas ir 
šūktelėjo pirkliui, kuris klusniai Žingsniavo toliau: 

— Neskubėk tamsta! Pašviesk čionai! 

K. pagalvojo, kad Lenė galėjo pasislėpti kabinete, ir privertė 
pirklį apieškoti visus kampus, tačiau kambary nieko nebuvo. Prie- 
šais teisėjo paveikslą K. paėmė pirklį už petnešų ant nugaros: 

— Ar žinai tamsta, kas čia toks? — paklausė jis, rodydamas pirš- 
tu aukštyn. 

Pirklys pakėlė žvakę, pažvelgė markstydamasis į viršų ir tarė: 

— Teisėjas. 

— Ar tai aukštas teisėjas? — vėl paklausė K., atsistodamas šalia 
pirklio, kad galėtų matyti, kokį įspūdį šiam daro portretas. 

Pirklys susižavėjęs žvelgė aukštyn. 

— Taip, tai aukštas teisėjas, — atsakė jis. 

— Nedaug tamsta išmanai, — tarė K.— Jis pats žemiausias iš visų 
žemesniųjų tardytojų. 

— Dabar prisimenu, — pasakė pirklys.— Aš irgi kartą tai esu 
girdėjęs. 

— Žinoma! — sušuko K.— Visai užmiršau, žinoma, kad tamsta 
turėjai tai girdėti! 

— Bet kodėl gi, kodėl? — paklausė pirklys ir, K. kumščiuoja- 
mas, žengė durų link. 

Koridoriuje K. pasakė: 

— Juk tamsta žinai, kur pasislėpė Lenė? 

— Pasislėpė? — paklausė pirklys.— Visai ne, dabar turbūt virtu- 
vėje verda advokatui sriubą. 

— Tai kodėl man iškart nepasakei? 

— Aš juk norėjau tamstą ten nuvesti, bet tamsta man liepei su- 

grįžti — atsakė Blokas, lyg sutrikęs nuo vienas kitam prieštarau- 
jančių įsakymų. 

— Matyt, tamsta tariesi esąs labai gudrus, — tarė K.— Na, vesk, 
tamsta! 

Virtuvėje K. dar nė karto nebuvo buvęs, ji pasirodė esanti nuos- 
tabiai didelė ir prabangiai įrengta. Jau vien viryklė buvo triskart 
didesnė už paprastą, tačiau detalių nebuvo galima įžiūrėti, nes šiuo 
metu virtuvę -švietė tik maža lemputė, kybanti viršum durų. Lenė, 
kaip visada su balta prijuoste, stovėjo prie viryklės ir leido kiauši- 
nius į puodą, stovintį ant spiritinės viryklėlės. 

— Labas vakaras, Jozefai! — tarė Lenė, skersa akimi žvilgte- 
lėjusi į K. 

— Labas vakaras,— atsakė K. ir mostelėjo ranka link nuoša- 
liai stovinčio krėslo, liepdamas pirkliui sėstis ant jo; šis atsisėdo. O 
K. priėjo iš užpakalio prie pat Lenės, pasilenkė jai per petį ir pa- 
klausė: 

— Kas čia toks? 

Viena ranka maišydama sriubą, Lenė apkabino antrąja K., pri- 
sitraukė jį į priekį prie savęs ir atsakė: 

— Tai pasigailėjimo vertas žmogelis, vargšas pirklys, toks Blokas. 
Tu tik pažiūrėk į jį. 

Abu atsigręžė. Pirklys sėdėjo ant krėslo, kurį jam buvo parodęs 
K.; jis užpūtė žvakę, nes dabar jos nebereikėjo, ir spaudė pirštais 
dagtį, kad nustotų rūkęs. 

— Tu buvai vienmarškinė, — pasakė K. ir, suėmęs rankomis Le- 
nės galvą, vėl atgręžė ją į viryklę. 

Lenė tylėjo. 

— Jis tavo meilužis? — paklausė K. 

Lenė norėjo pamaišyti sriubą, tačiau K. pačiupo ją už abiejų 
rankų ir šūktelėjo: 

— Atsakyk! 

— Eime į kabinetą, aš tau viską paaiškinsiu,— tarė Lenė. 

— Ne,— atsakė K.,— noriu, kad tu čionai man viską paaiškin- 
tum.— Ji pakibo jam ant kaklo, norėdama jį pabučiuoti, tačiau K. 
atstūmė ją ir tarė: — Nenoriu, kad dabar mane bučiuotum. 

— Jozefai,— tarė Lenė, maldaujamai ir vis dėlto atvirai žvelgda- 
ma K. į akis. — Nejaugi tu imsi manęs pavyduliauti ponui Blokui? 
Rudi, — pridūrė ji, kreipdamasi į pirklį, — padėk gi man, juk matai, 
kad mane įtarinėja, mesk tą žvakę. 

Buvo galima pagalvoti, kad Blokas visai jų nesiklauso, tačiau pa- 
sirodė, kad jis viską girdėjo. 

— Visai nesuprantu, kodėl tamsta turėtum pavyduliauti,— tarė 
jis ne per sąmojingiausiai. 

— Ir aš nesuprantu, — atsakė K., su šypsena žvelgdamas į pirklį. 

Lenė nusikvatojo, pasinaudojo tuo, kad K. nusigręžė, įsikibo jam 
į parankę ir sušnibždėjo: 

— Palik jį, juk matai, koks tai žmogus. Aš jį trupučiuką paglo- 
bojau, nes jis yra svarbus advokato klientas, tik todėl. O tu? Ar tu 
dar šįvakar nori pasikalbėti su advokatu? Šiandien jis labai serga, 
bet jeigu nori, aš jam apie tave pranešiu. O naktį pasiliksi pas mane, 
būtinai. Ir taip jau seniai nebuvai pas mus, net advokatas pasigedo. 
Neužleisk savo proceso! Ir aš turiu tau papasakoti daugybę dalykų, 
kuriuos man pavyko sužinoti. Na, pirmiausia nusivilk apsiaustą! 


Lenė padėjo K. nusivilkti, nuėmė jam skrybėlę, tekina nunešė 
tuos daiktus pakabinti į prieškambarį, vėl tekina sugrįžo į virtuvę ir 
pažiūrėjo į sriubą. 

— Ar man pirma pranešti apie tave, ar nunešti jam sriubos? 

— Pirma pranešk apie mane,— tarė K. 

Jis buvo susierzinęs, mat iš pradžių buvo ketinęs išsamiai aptarti 
su Lene savo reikalus, ypač tai, ar gerai daro, atsisakydamas advokato 
paslaugų, bet kadangi čionai sėdėjo pirklys, tai jam praėjo noras 
apie tai kalbėti. Bet dabar jo reikalas pasirodė per daug svarbus, kad 
dėl to pirkliūkščio turėtų taip iš esmės viską keisti, todėl pasišaukė 
atgal Lenę, jau išėjusią į koridorių. 

— Nunešk jam pirma sriubos, — tarė K.— Tegu jis pasistiprina 
prieš pokalbį su manim, jam tai pravers. 

— Tamsta irgi advokato klientas, — tarsi konstatuodamas faktą, 
tyliai pasakė pirklys iš savo kampo. 

Tačiau tie jo žodžiai buvo sutikti labai nepalankiai. 

— O kas tamstai darbo? — paklausė K. 

— Patylėk,— tarė ir Lenė, o paskui kreipėsi į K.: — Vadinasi, 
pirma nunešiu jam sriubos,— ir supylė sriubą į puodelį.— Tiktai 
bijau, kad tada jis iškart užmigs, pavalgęs jis visada greit užminga. 

— Tai, ką aš jam pasakysiu, išvaikys jam visus miegus, — tarė 
K., visą laiką stengdamasis pabrėžti, kad ketina kalbėtis su advokatu 
apie labai svarbų reikalą, jis norėjo, kad Lenė paklaustų, apie ką jis 
žada šnekėtis, ir tik tada paprašyti jos patarimo. Tačiau Lenė tiktai 

tiksliai vykdė jo įsakymus. Eidama su puodeliu pro šalį, ji tyčia švel- 
niai kumštelėjo K. ir sušnibždėjo: 

— Kai tik jis suvalgys sriubą, iškart pranešiu apie tave, kad tu 
kuo greičiau pas mane sugrįžtum. 

— Eik, — atsakė K.— Eik jau, eik. 

— Nebūk toks rūstus, — paprašė ji, tarpduryje dar kartą atsigrę- 
žusi Su puodeliu į K. 

K. pažvelgė jai įkandin; dabar jis jau galutinai nusprendė atsisa- 
kyti advokato. Gal net ir geriau, kad negalėjo pirma pasišnekėti apie 
tai su Lene; ši tikriausiai per mažai viską išmanė, greičiausiai būtų 
puolusi atkalbinėti K., galbūt net iš tikrųjų šį kartą būtų įtikinusi jį 
neatsisakyti advokato paslaugų, ir jis vėl būtų paskendęs abejonėse 
ir nerime, o galų gale vis tiek būtų po kurio laiko įvykdęs savo spren- 
dimą, nes šis buvo pernelyg svarbus. Juo anksčiau jis tą sprendimą 
įvykdys, juo mažiau turės žalos. Beje, gal ir pirklys gali apie tai šį 
tą pasakyti. 

K. atsigręžė, o pirklys, vos tai pastebėjęs, tuoj pat buvo besistojąs. 

— Sėdėk, sėdėk tamsta, — tarė K. ir prisitraukė krėslą šalia jo.— 
Ar tamsta jau senas advokato klientas? 

— Taip,— atsakė pirklys, — labai senas klientas. 

— Kiek metų jis tvarko tamstos reikalus? — paklausė K. 

— Nežinau, kokia prasme tamsta klausi, — tarė pirklys.— Preky- 
bos operacijose — aš prekiauju javais — advokatas tvarko mano rei- 
kalus nuo to laiko, kai perėmiau firmą, taigi maždaug dvidešimt metų, 
o mano asmeniniame procese, kurį tamsta turbūt turi omeny, jis irgi 
nuo pat pradžios, tai yra jau daugiau nei penkerius metus, man atsto- 
vauja. Taip, taip, gerokai daugiau nei penkerius metus, — pridūrė jis, 
išsitraukdamas aptrintą piniginę.— Aš čia viską turiu susirašęs; jei 
tamsta pageidauji, galiu pasakyti tikslias datas. Sunku viską atsimin- 
ti. Mano procesas tikriausiai trunka jau daug ilgiau, jis prasidėjo tuo- 
jau po žmonos mirties, vadinasi, daugiau nei prieš pusšeštų metų. 

K. pasislinko arčiau. 

— Tai advokatas tvarko ir paprastus teisinius reikalus? — pa- 
klausė jis. Toks teismų ir teisės mokslų ryšys, rodos, jį nepaprastai 
nuramino. 

— Žinoma,— atsakė pirklys ir sušnibždėjo K. į ausį: — Žmo- 
nės net kalba, kad paprastas bylas jis tvarko geriau nei tas kitas. 

Bet paskui Blokas, rodos, pasigailėjo tai pasakęs, nes uždėjo ranką 
K. ant peties ir paprašė: 

— Būk tamsta malonus, neišduok manęs. 

Norėdamas jį nuraminti, K. paplekšnojo jam per kelį ir tarė: 

— Ne, ne, aš juk ne išdavikas. 

— Matai tamsta, jis labai kerštingas, — pasakė pirklys. 

— Tokiam ištikimam klientui jis, be abejo, nieko nedarys, — 
atsakė K. 

— (Gali ir padaryti, — tarė pirklys.— Kai jis susijaudina, tai nieko 
nepaiso. Beje, aš jam nesu labai ištikimas. 

— Kaipgi? — paklausė K. 

— Nežinau, ar galiu tamstai viską pasakoti, — suabejojo pirklys. 

— Manau, kad gali,— atsakė K. 

— Na, gerai, — tarė pirklys.— Aš tamstai šį tą papasakosiu, bet 
ir tamsta turėsi patikėti man kokią paslaptį, kad abu galėtumėm 
laikytis išvien prieš advokatą. 

— Tamsta labai atsargus, — pasakė K.,— bet aš pasakysiu pas- 
laptį, kuri tamstą visiškai nuramins. Kuo gi reiškiasi tamstos neištiki- 
mybė advokatui? 

— Matai tamsta, — prabilo iš lėto pirklys tokiu tonu, lyg prisipa- 
žintų darąs kažką negarbinga,— be jo turiu ir daugiau advokatų. 
— Bet juk tai nieko blogo, — trupučiuką nusivylęs, pasakė K. 

— Kur čia nieko! — tarė pirklys, kuris vis dar sunkiai alsavo 
po savo prisipažinimo, bet dabar, po paskutiniųjų K. žodžių, tru- 
putėlį aprimo.— Tai draudžiama. Ir visų griežčiausiai yra draudžiama 
be vadinamojo oficialaus advokato samdytis ir šunadvokačius. O aš 
kaip tik taip ir padariau. Be šito aš turiu dar penkis šunadvokačius. 

— Penkis? — sušuko K., jį nustebino toks skaičius.— Penkis 
advokatus be šito? 

Pirklys linktelėjo. 

— Šiuo metu kaip tik vedu derybas dar ir su šeštuoju. 

— Bet kam tamstai reikia tiek daug advokatų? — paklausė K. 

— Man jie visi reikalingi, — atsakė pirklys. 

— (Gal galėtum tamsta man tai plačiau paaiškinti? — paprašė K. 

— Mielai, — sutiko pirklys.— Visų pirma aš, žinoma, nenoriu 
pralaimėti proceso, tai juk savaime suprantama. Vadinasi, negaliu 
išleisti iš akių nieko, kas man gali būti naudinga; net jeigu kuriuo nors 
konkrečiu atveju viltis gauti naudos yra visai menka, vis tiek neturiu 
teisės praleisti progos. Todėl paaukojau procesui viską, ką tik turėjau. 
Pavyzdžiui, išėmiau iš apyvartos visą savo kapitalą. Anksčiau mano 
prekybinės firmos kontora užėmė beveik visą namo aukštą, o šian- 

dien užtenka mažučio kambarėlio iš kiemo pusės, kur dirbu su vienu 
mokiniu. Tokio prekybos sumažėjimo priežastis yra, žinoma, ne vien 
tai, kad aš išėmiau kapitalą; dar labiau ji sumažėjo dėl to, kad skiriu 
jai daug mažiau jėgų. Jeigu nori ką nors padaryti savo proceso labui, 
kitais reikalais nelabai gali rūpintis. 

— Vadinasi, tamsta ir pats bandai tvarkyti savo reikalus teis- 
me? — paklausė K.— Kaip tik apie tai norėčiau šį tą sužinoti. 

— Apie tai nedaug ką galiu papasakoti, — atsakė pirklys.— Iš 
pradžių iš tikrųjų bandžiau, bet greitai atsisakiau tų mėginimų. Tai 
kainuoja per daug jėgų ir duoda mažai naudos. Veikti ten pačiam ir 
vesti derybas bent man pasirodė visai neįmanoma. Jau vien tam, 
kad galėtum sėdėti ir laukti tenai, reikia daug pastangų. Juk tamsta 
ir pats žinai, koks slogus oras tose kanceliarijose. 

— Iš kur tamsta žinai, kad aš ten esu buvęs? — paklausė K. 

— Aš kaip tik sėdėjau laukiamajame, kai tamsta ėjai pro šalį. 

— Tai bent sutapimas! — sušuko K. apstulbęs ir visai pamiršęs, 
koks juokingas pirma jam atrodė pirklys.— Vadinasi, tamsta mane 
matei! Tamsta buvai laukiamajame, kai aš ėjau pro šalį. Taip, aš tikrai 
kartą ėjau tuo koridorium. 

— "Tas sutapimas ne toks jau didelis, — tarė pirklys.— Juk aš 
ten būnu beveik kasdien. 

— Dabar tikriausiai ir man reikės dažniau ten lankytis, — pasakė 
K.— Tiktai turbūt manęs ten jau nesutiks taip pagarbiai kaip aną- 
kart. Visi atsistojo. Turbūt pamanė, kad aš teisėjas. 

— Ne,— atsakė pirklys.— Tąkart mes sveikinomės su teismo 
kurjeriu. Mes žinojome, kad tamsta kaltinamasis. Tokios žinios plinta 
labai sparčiai. 

— Vadinasi, tamsta tai žinojai! — tarė K.— Tuomet tamstai, ko 
gero, atrodė, kad aš labai pasipūtęs. Ar Žmonės paskui taip ne- 
šnekėjo? 

— Ne,— atsakė pirklys, — priešingai. Bet tai grynos kvailystės. 

— Kokios kvailystės? — susidomėjo K. 

— Kam tamsta klausinėji? — piktokai atsakė pirklys.— Juk tam- 
sta, atrodo, nepažįsti tų Žmonių ir tikriausiai nepajėgsi visko gerai 
suprasti. Turėk galvoj tamsta, kad ten nuolat kalbama apie tokius 
dalykus, kurių protas tiesiog nepajėgia aprėpti; visi ten labai pavar- 
gę ir išsiblaškę, užtat daug kas vadovaujasi prietarais. Aš šneku apie 
kitus, be! ir pats nesu geresnis. Tokių prietarų pavyzdys gali būti 
tai, jog ne vienas tariasi gebąs išskaityti iš kaltinamojo veido, ypač 

iš lūpų linijos, kuo baigsis jo procesas. Taigi tie žmonės tvirtino, 
kad tamsta, sprendžiant iš lūpų, būsi neabejotinai greitai pasmerktas. 
Kartoju, tai tik juokingi prietarai, ir dauguma tikrų faktų juos vi- 
siškai paneigia, tačiau kai gyveni tarp tų žmonių, sunku atsispirti jų 
įtakai. Tik pagalvok tamsta, kokį stiprų poveikį gali turėti tie prie- 
tarai! Ar pameni tamsta, kaip užkalbinai ten vieną žmogų? Bet jis 
atsakydamas beveik negalėjo nė žodžio ištarti. Žinoma, ten galima 
sutrikti dėl daugybės priežasčių, bet viena iš jų buvo tamstos lūpos. 
Paskui jis pasakojo, kad jam atrodę, jog tamstos lūpose jis išvydęs ir 
savo paties pasmerkimo ženklą. 

— Mano lūpose? — paklausė K., išsitraukė kišeninį veidrodėlį 
ir ėmė apžiūrinėti save.— Nematau nieko ypatinga savo lūpose. O 
tamsta? 

— Aš irgi nieko nematau,— atsakė pirklys.— Visiškai nieko. 

— Kokie prietaringi tie žmonės! — sušuko K. 

— Ar aš nesakiau? — atsakė pirklys. 

— Argi jie taip dažnai susitikinėja ir keičiasi nuomonėmis? — 
paklausė K.— Aš pats iki šiol laikiausi visai nuošaly. 

— Apskritai jie visai nesusitikinėja, — pasakė pirklys.— Tai būtų 
neįmanoma, juk jų tiek daug. Be to, nedaug tėra ir bendrų interesų. 
Jeigu retkarčiais kokia grupelė ir pradeda tikėti, kad turi kokių nors 
bendrų interesų, tai greit paaiškėja, kad tas tikėjimas klaida. Kartu 
su kitais tame teisme nieko nelaimėsi. Kiekviena byla nagrinėjama 
atskirai, juk tai pats kruopščiausias teismas. Vadinasi, kartu su kitais 
čia nieko nelaimėsi, tik pavienis Žmogus retkarčiais slapta ką nors 
pasiekia; tik tuomet, kai tai jau pasiekta, sužino ir kiti; bet niekas 
nežino, kaip tai įvyksta. Taigi kaltinamieji visai nebendrauja, tiesa, 
retkarčiais jie susitinka laukiamajame, bet ten mažai apie ką kalba. 
Visi tie prietarai egzistuoja jau nuo senų senovės ir tiesiog patys savai- 
me plinta. 

— Aš mačiau tuos ponus laukiamajame,— tarė K.— Tačiau jų 
laukimas man pasirodė beprasmiškas. 

— Laukimas nėra beprasmiškas,— atsakė pirklys, — beprasmiš- 
ki tėra vien bandymai pačiam įsikišti. Jau sakiau, kad be šito aš dar 
turiu penkis advokatus. Atrodo, — aš ir pats iš pradžių taip maniau, — 
kad dabar jau galėčiau palikti jiems vieniems rūpintis byla. Tačiau 
tokia nuomonė būtų visiškai klaidinga. Penketui aš nė tiek negaliu 
palikti tvarkyti bylą kaip vienam. Turbūt tamstai tas nesuprantama? 

— Taip,— pasakė K. ir raminamai padėjo ranką ant pirklio 

rankos, norėdamas pristabdyti jo labai greitą kalbą.— Tik prašyčiau 
tamstą kalbėti truputėlį lėčiau, juk visi tie dalykai man labai svar- 
būs, o aš nespėju sekti tamstos žodžių. 

— Gerai, kad tamsta man tai priminei,— tarė pirklys.— Juk 
tamsta dar visai naujokas, žengi tik pirmuosius žingsnius. Tamstos 
procesas trunka tiktai pusę metų, ar ne? Taip, taip, girdėjau. Toks 
Jaunutis procesas! O aš visus tuos dalykus permąsčiau jau begalę kartų, 
man jie pasidarė natūraliausi pasaulyje! 

— Turbūt tamsta džiaugiesi, kad tamstos procesas jau taip toli 
pažengęs į priekį? — paklausė K., nes nenorėjo tiesiai klausti, kaip 
klostosi pirklio reikalai. Tačiau ir tiesaus atsakymo negavo. 

— Taip, aš jau penkerius metus velku šitą procesą, — atsakė pir- 
klys ir nuleido galvą.— Tai nemažas laimėjimas. 

Paskui valandžiukę patylėjo. K. pasiklausė, ar Lenė dar negrįžta. 
Žinia, jis norėjo, kad ji dar negrįžtų, nes turėjo dar daug ko pa- 
klausti ir nenorėjo, kad Lenė pamatytų jį taip konfidencialiai šneku- 
čiuojantis su pirkliu, bet, antra vertus, jam labai nepatiko, kad ji taip 
ilgai, daug ilgiau, nei truktų paduoti sriubos, sėdėjo pas advokatą, 
nors K. laukė jos virtuvėje. 

— Dar gerai prisimenu tuos laikus, — vėl prabilo pirklys, ir K. 
iškart sukluso,— kai mano procesas buvo toks pat jaunas kaip dabar 
tamstos. Tuo metu turėjau tik šį vieną advokatą, bet nelabai buvau 
juo patenkintas. 

Aš čia tuojau viską išsiaiškinsiu, pagalvojo K., energingai link- 
čiodamas galva, lyg šitaip galėtų paraginti pirklį pasakyti viską, ką 
norėjo sužinoti. 

— Mano procesas,— toliau kalbėjo pirklys, — nejudėjo į priekį, 
tiesa, vykdavo kvotos, ir aš visada į jas ateidavau, rinkau medžiagą, 
pateikiau teismui visas savo buhalterijos knygas, nors vėliau sužinojau, 
kad to visai nereikėjo, nuolat bėgiojau pas advokatą, šis įteikinėjo 
teismui visokiausius prašymus... 

— Visokiausius prašymus? — paklausė K. 

— Žinoma,— atsakė pirklys. 

— Man tai labai svarbu, — pasakė K.— Mano byloje jis vis dar 
rašo pirmą prašymą. Iki šiol jis nieko nepadarė. Dabar matau, kad 
jis begėdiškai užleido mano reikalus. 

— (Gali būti visokiausių pateisinamų priežasčių, kodėl prašymas 
dar neparuoštas, — tarė pirklys.— Beje, vėliau paaiškėjo, kad iš visų 
tų mano byloje paduotų prašymų nebuvo jokios naudos. Vieną iš jų 

net pats skaičiau, vienas teismo valdininkas malonėjo man jį parodyti. 
Tas prašymas buvo, tiesa, labai mokslingas, tačiau iš tikrųjų visai 
be turinio. Visų pirma — daugybė lotyniškų žodžių, kurių aš ne- 
suprantu, paskui — keli puslapiai abstraktaus kreipimosi į teismą, dar 
toliau — komplimentai pavieniams valdininkams, kurie, tiesa, nebuvo 
įvardyti, bet juos pažįstantis žmogus iškart galėjo atspėti, apie ką kal- 
bama, paskui — advokato pagyros sau pačiam ir tiesiog šuniškas 
žeminimasis prieš teismą, o galų gale — analizė senesnių laikų bylų, 
tariamai panašių į maniškę. Beje, kiek galėjau suprasti, ta analizė 
buvo atlikta labai kruopščiai. Visu tuo, ką čia pasakiau, visai neno- 
riu menkinti. advokato darbo, be to, ir tas prašymas, kurį skaičiau, 
buvo tik vienas iš daugelio, tačiau, šiaip ar taip, tuo metu negalėjau 
pastebėti jokios pažangos savo procese. Apie tai dabar ir noriu pa- 
pasakoti. 

— Kokią gi pažangą tamsta norėjai pastebėti? — paklausė K. 

— Tamstos klausimas visai protingas, — šyptelėjo pirklys.— To- 
kiose bylose pažanga retai kada būna matoma. Tačiau tuomet aš dar 
to nežinojau. Esu pirklys, o tuomet buvau net tikresnis pirklys nei 
šiandien, tad norėjau pamatyti apčiuopiamą pažangą: procesas turėjo 
krypti į pabaigą, ar bent jau kaip reikiant varytis į priekį. O vietoj 
to vykdavo tiktai kvotos, kurių turinys dažniausiai būdavo visai tas 
pats; visus atsakymus aš jau mokėjau atmintinai kaip litaniją; kelis 
kartus per savaitę teismo kurjeris ateidavo į mano kontorą, į namus 
ar dar kur nors, kur galėdavo mane surasti. Tai, žinoma, buvo labai 
nepatogu (šiandien bent jau šiuo požiūriu yra daug geriau, telefo- 
no skambutis daug mažiau trukdo), tarp mano biznio draugų, o ypač 
tarp giminaičių, jau ėmė sklisti gandai apie procesą, žodžiu, nema- 
lonumai griuvo ant manęs iš visų pusių, tačiau nebuvo nė mažiausio 
ženklo, kad artimiausiu metu galėtų įvykti nors pirmasis bylos nag- 
rinėjimas. Tada nuėjau ir pasiskundžiau advokatui. Jis, tiesa, ėmėsi 
man viską nuodugniai aiškinti, tačiau kategoriškai atsisakė padaryti 
taip, kaip aš siūliau; girdi, nė vienas žmogus negalįs pagreitinti bylos 
nagrinėjimo, o reikalauti to paduodant prašymą, kaip aš norėjau, 
esą tiesiog negirdėtas dalykas, tai, girdi, tik pražudytų ir mane, ir ad- 
vokatą. Aš pagalvojau: tai, ko nenori ar negali padaryti šitas advokatas, 
norės ir galės kitas. Tad ėmiau dairytis kitų advokatų. Pasakysiu iš kar- 
to: nė vienas iš jų nesutiko ko nors reikalauti ir nepasiekė, kad būtų 
paskirtas bylos nagrinėjimo terminas, tai iš tikrųjų yra neįmanoma, 
tr tuo atžvilgiu šis advokatas manęs neapgavo; beje, čia dar reikia 

padaryti vieną išlygą, apie kurią pakalbėsiu vėliau; bet apskritai nė 
kiek nesigailiu, kad kreipiausi į kitus advokatus. Tamsta tikriausiai 
jau girdėjai iš daktaro Huldo šį bei tą apie šunadvokačius, turbūt 
jis juos pavaizdavo kaip tikrus menkystas, tokie jie ir yra. Tiesa, kal- 
bėdamas apie tuos šunadvokačius ir lygindamas juos su savimi ir savo 
kolegomis, jis visuomet daro mažutę klaidą, į kurią aš, visai tarp kitko, 
norėčiau atkreipti tamstos dėmesį. Tokiais atvejais savo aplinkos 
advokatus jis pabrėžtinai vadina „didžiaisiais advokatais“. Tai ne- 
tiesa; žinoma, kiekvienas, kada tik panorėjęs, gali vadinti save didžiu, 
tačiau šiuo atveju viską lemia tiktai teismo terminologija. O pagal 
ją be šunadvokačių dar yra mažieji ir didieji advokatai. Taigi šis ad- 
vokatas ir jo kolegos tėra tik mažieji advokatai, o didieji advokatai, 
apie kuriuos esu tik girdėjęs, bet niekada nesu jų matęs, savo rangu 
yra nepalyginti aukštesni už mažuosius advokatus, kur kas aukštesni 
nei šie už tuos visų niekinamus šunadvokačius. 

— Didieji advokatai? — paklausė K.— O kas jie tokie? Kaip 
prie jų prieiti? 

— Vadinasi, tamsta dar nieko apie juos nesi girdėjęs? — tarė 
pirklys.— Vargu ar yra nors vienas kaltinamasis, kuris, išgirdęs, kad 
jų esama, kurį laiką apie juos nesvajotų. Geriau nepasiduok tamsta 
tokiai pagundai. Aš nežinau, kas yra didieji advokatai, o prieiti prie 
jų tikriausiai iš viso neįmanoma. Nežinau nė vieno atvejo, kada būtų 
galima tvirtai pasakyti, kad jie dalyvavo byloje. Kai ką jie imasi ginti, 
bet savo pastangomis šito negalima pasiekti, jie gina tik tuos, kuriuos 
nori ginti. Atrodo, kad byla, kurios jie imasi, jau turi būti perėjusi per 
žemesnįjį teismą. Apskritai geriau apie juos negalvoti, nes priešingu 
atveju pokalbiai su kitais advokatais, jų patarimai ir pagalba atrodo 
tokie šlykštūs ir beprasmiški, — aš ir pats tai patyriau, — kad norisi 
viską mesti, atsigulti namie į lovą ir nieko daugiau negirdėti. O tai, 
žinoma, būtų pats kvailiausias dalykas; be to, ir lovoje neilgai turėtum 
ramybę. 

— Tai tamsta tąsyk negalvojai apie didžiuosius advokatus? — 
paklausė K. 

— Galvojau, bet neilgai, — vėl šyptelėjo pirklys.— Deja, neįma- 
noma visai jų užmiršti, ypač naktys yra palankios tokioms mintims. 
Tačiau tuomet aš troškau greitų rezultatų, todėl kreipiausi į šun- 
advokačius. 

— Kaip jaukiai judu čia šnekučiuojatės! — šūktelėjo Lenė, su- 
grįžusi su puodeliu ir sustojusi tarpduryje. 

Juodu iš tikrųjų sėdėjo labai susiglaudę ir, vos krustelėję, būtų 
susidūrę kaktomis, nes pirklys, būdamas ir šiaip mažo ūgio, sėdėjo 
dar ir susikūprinęs, tad K. turėjo irgi žemai pasilenkti, kad viską gerai 
girdėtų. 

— Luktelk valandžiukę! — sušuko K., tildydamas Lenę ir ne- 
kantriai trūktelėjo ranką, kuri vis dar gulėjo ant pirklio rankos. 

— Jis prašė mane papasakoti apie savo procesą, — pasakė pirk- 
lys Lenei. 

— Pasakok, pasakok, — atsakė ši. 

Ji kalbėjosi su pirkliu meiliai, tačiau ir iš aukšto, K. tai nepatiko. 
Kaip jis ką- tik įsitikino, šitas žmogus buvo vis dėlto gana solidus, 
šiaip ar taip, turėjo nemažą patirtį ir mokėjo ją perduoti kitiems. 
Lenė tikriausiai nesugebėjo jo kaip reikiant įvertinti. K. susierzinęs 
žiūrėjo, kaip ji dabar atėmė iš pirklio žvakę, kurią šis iki šiol tebe- 
laikė, nušluostė prijuoste jo ranką, o paskui, atsitūpusi šalimais, ėmė 
krapštyti vašką, nuvarvėjusį nuo žvakės pirkliui ant kelnių. 

— "Tamsta ketinai papasakoti man apie šunadvokačius, — tarė 
K. ir, nieko nesakydamas, nustūmė šalin Lenės ranką. 

— Ko tu iš manęs nori? — paklausė Lenė, neskaudžiai kepš- 
telėjo K. ir ėmė toliau krapštinėti vašką. 

— Taip, taip, apie šunadvokačius,— tarė pirklys, trindamasis 
ranka kaktą, lyg būtų svarstęs, nuo ko čia pradėjus. 

Mėgindamas jam padėti, K. pasakė: 

— Tamsta norėjai kuo greičiau pamatyti apčiuopiamus rezul- 
tatus, todėl kreipeisi į šunadvokačius. 

— "Teisybė, — atsakė pirklys, bet ir vėl nutilo. 

„Tikriausiai jis nenori apie tai šnekėti prie Lenės“,— pagal- 
vojo K. Nors ir nekantravo tuoj pat išgirsti pasakojimo pabaigą, 
tačiau susitvardė ir daugiau nebesispyrė. 

— Ar tu pranešei apie mane? — paklausė jis Lenę. 

— Žinoma,— atsakė ši.— Jis tavęs laukia. Palik kol kas Bloką, 
su Bloku galėsi ir paskui pasišnekėti, juk jis pasiliks čionai. 

K. vis dar delsė. 

— Tamsta pasiliksi čia? — paklausė jis pirklį, norėdamas išgirs- 
ti atsakymą iš jo paties lūpų, nepatenkintas, kad Lenė taip kalba 
apie pirklį, lyg jo čia nė nebūtų, visą laiką šiandien slaptai pykda- 
mas ant Lenės. Bet ir šį kartą atsakė Lenė: 

— Jis dažnai čia nakvoja. 

— Čia nakvoja? — sušuko K. 


143 Aštuntas skyrius 
- , 

Jis manė, kad pirklys tik palauks virtuvėje, kol jis greitomis pasi- 
kalbės su advokatu, o paskui juodu išeis kartu ir galės apie viską 
nuodugniai ir netrukdomai pasikalbėti. 

— Taip,— atsakė Lenė.— Ne kiekvienas įleidžiamas pas advo- 
katą bet kuriuo metu, kaip tu, Jozefai. Atrodo, kad tu visai nesis- 
tebi, jog advokatas net sirgdamas priima tave vienuoliktą valandą 
vakaro. Laikai visai natūraliu dalyku tai, ką tavo naudai padaro 
draugai. Ką gi, tavo draugai mielu noru tau padeda. Bent jau aš. 
Aš nenoriu ir neprašau jokios kitos padėkos, tiktai tu mylėk mane. 

„Mylėti tave? — pagalvojo K. pirmą akimirką, ir tik paskui jam 
atėjo į galvą: — Tiesa, juk aš ją myliu“. Vis dėlto, nekreipdamas 
dėmesio į visa kita, jis pasakė: 

— Jis priima mane todėl, kad esu jo klientas. Jeigu jau ir tam 
reikėtų svetimos pagalbos, tai žmogus turėtum tiesiog kiekviename 
žingsnyje vien maldauti ir dėkoti. 

— Koks jis šiandien negeras, ar ne? — paklausė Lenė pirklį. 

„Dabar ji apie mane šneka taip, lyg manęs čia nebūtų“, — pa- 
galvojo K. ir beveik supyko ant pirklio, kai šis, taip pat nemandagiai 
kaip ir Lenė, atsakė: 

— Advokatas priima jį ir dėl kitų priežasčių. Mat jo byla įdo- 
mesnė už manąją. Be to. jo procesas neseniai prasidėjęs, tad tikriau- 
siai dar nelabai supainiotas, užtat advokatui ir patinka juo užsiimi- 
nėti. Vėliau viskas bus kitaip. 

— Taigi, taigi, — tarė Lenė ir juokdamasi pažvelgė į pirklį.—- 
Plepėk sau! Žinai, — kreipėsi ji į K.,— netikėk tu jo šnekomis. Jis 
labai mielas, bet labai plepus. Gal dėl to advokatas ir negali jo pa- 
kęsti. Šiaip ar taip, advokatas jį priima tik tada, kai būna gerai nu- 
siteikęs. Aš visaip mėginau palenkti advokatą į Bloko pusę, bet tai 
neįmanoma. Tu tik pamanyk: pasitaiko ir taip, kad aš pranešu apie 
Bloką, o advokatas priima jį tik po dviejų dienų! Ir jei tuo laiku, 
kai Blokas yra kviečiamas, jo nebūna čionai, tai viskas nueina nie- 
kais ir jis turi iš naujo prašytis priimamas. Todėl aš ir leidau Blokui 
nakvoti čionai, nes yra buvę, kad advokatas paskambina ir liepia 
pašaukti jį net naktį. Dabar Blokas ir naktį būna pasiruošęs. Tiesa. 
pastaruoju metu pasitaiko, kad advokatas, sužinojęs, jog Blokas 
yra čionai, atšaukia savo įsakymą ir jo nejįsileidžia. 

K. klausiamai pažvelgė į pirklį. Šis linktelėjo ir taip pat atvirai, 
kaip pirma kalbėjosi su K., gal sutrikęs iš gėdos atsakė: 

— Taip, taip, vėliau pasidarai labai priklausomas nuo advokato. 

— Juk jis tik dėl akių dejuoja. — tarė Lenė.— O man jau ne kartą 
prisipažino, kad jam labai patinka čia nakvoti.— Lenė nuėjo prie 
mažų durelių ir stumtelėjusi atvėrė jas. — Gal nori pamatyti jo mie- 
gamąjį? — paklausė. 

K. priėjo ir nuo slenksčio pažvelgė į žemutį belangį kambarėlį, 
kuriame tilpo vien siaurutė lova. [ tą lovą buvo galima įlipti tik per 
kojūgalį. Prie galvūgalio sienoje buvo niša, kurioje, nepaprastai tvar- 
kingai išdėlioti, stovėjo žvakė, rašalinė, plunksnakotis ir šūsnelė po- 
pierių — matyt, proceso dokumentai. 

— Tamsta miegi tarnaitės kambarėly? — paklausė K., atsigręžęs 
į pirklį. 

— Lenė man jį užleido, — atsakė šis.— Tai labai patogu. 

K. ilgai žiūrėjo į jį; ko gero, pirmasis įspūdis apie tą Žmogelį vis 
dėlto buvo teisingas: jis turėjo nemažą patirtį, nes jo procesas pra- 
sidėjo jau seniai, tačiau už tą patirtį jam teko brangiai sumokėti. 
Staiga K. pajuto, kad nebegali pakęsti pirklio. 

— Paguldyk tu jį galų gale! — sušuko jis Lenei, bet ši, rodos, 
visai jo nesuprato. O pats nusprendė tuoj pat nueiti pas advokatą 
ir, atsisakydamas jo paslaiigų, nusikratyti ne tik advokato, bet ir 
Lenės bei pirklio. Tačiau, dar nespėjus jam prieiti prie durų, pirk- 
lys tyliai pašaukė: 

— Ponas prokuriste'! — K. įtūžęs atsigręžė.— Tamsta pamiršai 
savo pažadą,— tarė pirklys ir iš savo vietos maldaujamai palinko 
K. pusėn.— Juk žadėjai pasakyti man kažkokią paslaptį. 

— Tikrai! — atsakė K., žvilgtelėdamas į Lenę, kuri atidžiai jį ste- 
bėjo.— Tai klausyk tamsta. Beje, tai jau beveik ne paslaptis. Aš 
dabar nueisiu pas advokatą ir atsisakysiu jo paslaugų! 

— Jis atsisako advokato! — suriko pirklys, pašoko nuo krėslo 
tr, iškėlęs rankas, ėmė lakstyti po virtuvę, vis šūkčiodamas: — Jis 
atsisako advokato! 

Lenė norėjo iškart pulti prie K., tačiau pirklys užtvėrė jai kelią, 
ir Lenė smarkiai sudavė jam kumščiais. Vis dar sugniaužusi kumš- 
čius, ji leidosi įkandin K., tačiau šis buvo gerokai išsiveržęs į priekį. 
K. jau žengė į advokato kambarį, kai Lenė jį pasivijo. Jis beveik 
spėjo uždaryti paskui save duris, tačiau Lenė, įkišusi koją tarp durų, 
pačiupo jį už rankovės ir ėmė traukti atgal į koridorių. Bet K. taip 
smarkiai suspaudė jai riešą, kad ji sudejavusi turėjo jį paleisti. Mer- 
gina neišdrįso iškart įeiti į kambarį, o paskui K. užrakino duris iš 
vidaus. 

— Aš jau labai seniai tamstos laukiu, — tarė advokatas, gulė- 
damas lovoje; jis padėjo ant naktinio staliuko kažkokį raštą, kurį ką 
tik skaitė žvakės šviesoje, užsidėjo akinius ir įdėmiai pažvelgė pro 
juos į K. 

Užuot atsiprašęs, K. tarė: 

— Aš tuojau išeisiu. 

Kadangi tai nebuvo atsiprašymas, advokatas šiuos žodžius nuleido 
negirdom ir pasakė: 

— Kitą kartą aš nepriimsiu tamstos tokią vėlyvą valandą. 

— Tai visai atitinka mano norus, — atsakė K. 

Advokatas klausiamai pažvelgė į jį. 

— Sėsk tamsta,— tarė jis. 

— Jeigu tamsta pageidauji,— atsakė K., prisitraukė krėslą prie 
naktinio stalelio ir atsisėdo. 

— Man pasirodė, kad tamsta užrakinai duris. — pasakė advoka- 
tas. 

— Taip, — atsakė K.— Dėl Lenės. 

Jis visai nebuvo nusiteikęs gailėtis kitų. Tačiau advokatas pa- 
klausė: 

— Ar ji vėl kibo prie tamstos? 

— Kibo? — paklausė K. 

— Taip, — atsakė advokatas juokdamasis; jis užsikosėjo, o kai 
kosulys praėjo, vėl ėmė juoktis.— Juk tamsta turbūt pastebėjai, 
kokia ji įkyri? — paklausė advokatas, plekšnodamas K. per ranką, 
kurią šis per išsiblaškymą buvo atrėmęs į naktinį staliuką, o dabar 
skubiai atitraukė. 

— Atrodo, kad tamsta nekreipi į tai per daug dėmesio, — vėl 
prašneko advokatas, nes K. vis dar tylėjo.— Juo geriau. Priešingu 
atveju turėčiau atsiprašyti. Mat Lenė turi vieną keistenybę, kurią aš 
jai, be abejo, seniai atleidau; nė nekalbėčiau apie tai, jeigu tamsta ne- 
būtum ką tik užrakinęs durų. Jos keistenybė,— žinoma, tamstai 
mažiausiai reikėtų tai aiškinti, tačiau tamsta atrodai labai apstulbęs, 
todėl aš ir pasakoju,— taigi Lenės keistenybė yra ta, kad dauguma 
kaltinamųjų atrodo jai gražūs. Ji prie visų prisiriša, visus įsimyli: 
beje, regis, ir ją visi myli. Norėdama mane palinksminti, ji, gavusi 
leidimą, kartais pasakoja man apie tai. Aš tuo visai nesistebiu, o 
tamstą tai, regis, labai stebina. Jeigu sugebi įžiūrėti, kaltinamieji tikrai 
atrodo gražūs. Tiesa, tai keistas, tam tikra prasme ypatingas gamtos 
reiškinys. Žinoma, pats apkaltinimas dar nesukelia kokios ryškios, 

aiškiai apibrėžiamos išorinės permainos. Juk mes čia susiduriame 
ne su paprasto teismo bylomis, dauguma kaltinamųjų ir toliau gy- 
vena įprastą gyvenimą, tad procesas jiems netrukdo, — žinoma, jei- 
gu jie turi gerą advokatą, kuris rūpinasi jų reikalais. Ir vis dėlto 
žmonės, turintys šios rūšies patirtį, sugeba pažinti kiekvieną kalti- 
namąjį net pačioje didžiausioje minioje. Iš ko? — paklausi tamsta. 
Mano atsakymas tamstos nepatenkins. Matai tamsta, kaltinamieji 
yra iš tikrųjų patys gražiausi. Ir gražina juos ne kaltė, nes ne visi — 
bent jau aš, kaip advokatas, turiu taip manyti — yra kalti, ir ne bū- 
sima bausmė jau dabar prideda jiems grožio — juk ne visi bus nu- 
bausti; matyt, to grožio paslaptis glūdi pačiame jiems iškeltame pro- 
cese, kuris kažkaip atsispindi jų išvaizdoje. Žinoma, tarp gražių žmo- 
nių pasitaiko ir itin gražių. Tačiau gražūs yra visi, net ir toks niekin- 
gas kirminas kaip Blokas. 

Kai advokatas baigė kalbėti, K. jau buvo visiškai apsisprendęs; 
sulig paskutiniais advokato žodžiais jis net demonstratyviai linktelėjo 
galva, tarsi dar kartą pats sau patvirtindamas anksčiau susidarytą 
nuomonę, kad advokatas visuomet — taigi ir šįkart — bando užliū- 
liuoti jį abstrakčiomis šnekomis, neturinčiomis nieko bendra su byla, 
ir Šitaip nukreipti jo dėmesį nuo pagrindinio klausimo: ką jis iš tikrųjų 
padarė K. labui? Advokatas, matyt, pastebėjo, kad šį kartą K. prieši- 
nasi jam labiau negu visada, tad nutilo, leisdamas K. pačiam prabilti, 
o kadangi K. vis tylėjo, advokatas paklausė: 

— Ar tamsta šiandien atėjai su kokiu nors konkrečiu reikalu? 

— Taip,— atsakė K., ranka pridengdamas žvakę, kad galėtų 
geriau įžiūrėti advokatą.— Aš atėjau pasakyti, kad nuo šios dienos 
atsisakau tamstos tarpininkavimo mano byloje. 

— Ar aš tamstą gerai suprantu? — paklausė advokatas, pusiau 
atsisėdęs lovoje ir viena ranka pasirėmęs į pagalvę. 

— Manau, kad gerai, — atsakė K., sėdėdamas visiškai tiesiai, įsi- 
tempęs, lyg tykodamas. 

— Na ką gi, galime aptarti ir šį planą, — tarė advokatas paty- 
lėjęs. 

— Tai jau nebe planas, — atsakė K. 

— Galbūt, — pasakė advokatas.— Bet per daug neskubėkim. 

Jis pasakė „neskubėkim“, lyg nebūtų ketinęs paleisti K. iš savo 
rankų, ir dabar. negalėdamas būti jo gynėju, norėtų likti bent pata- 
rėju. 

— Aš ir neskubu,— tarė K., iš lėto pakilo ir atsistojo už savo 

krėslo, — aš viską gerai apgalvojau. Gal net per ilgai delsiau. Tačiau 
šis sprendimas yra galutinis. 

— Tada leisk tamsta pasakyti man keletą žodžių, — tarė advo- 
katas, nusimesdamas patalus ir atsisėsdamas ant lovos krašto. 

Nuogos, baltais gyvaplaukiais apžėlusios jo kojos drebėjo nuo 
šalčio. Jis paprašė K. paduoti jam nuo sofos apklotą. 

K. atnešė apklotą ir tarė: 

— Be reikalo tamsta rizikuoji peršalti. 

— Visai ne be reikalo, — atsakė advokatas, užsisupdamas pa- 
talus, o kojas susivyniodamas į apklotą.— Tamstos dėdė mano drau- 
gas, ir tamsta pats per tą laiką man suspėjai patikti. Atvirai sakau. 
To man nėra reikalo gėdytis. 

Šitie jausmingi seno žmogaus žodžiai buvo K. labai nemalonūs, 
nes vertė jį plačiau aiškintis, o šito jis labai norėjo išvengti, be to, 
kaip K. atvirai prisipažino, tie žodžiai truputėlį išmušė jį iš vėžių, 
nors jokiu būdu negalėjo paskatinti jo atšaukti savo sprendimo. 

— Dėkoju už tamstos prielankumą,— pasakė K.,— aš suprantu, 
kad tamsta padarei mano labui viską, ką galėjai ir ką manei būsiant 
man naudinga. Tačiau pastaruoju metu įsitikinau, kad to nepakan- 
ka. Be abejo, niekada nebandysiu įtikinti savo nuomonės teisingumu 
tamstą, daug vyresnį ir kur kas labiau už mane patyrusį žmogų; 
atleisk man tamsta, jei kada netyčia mėginau tai padaryti, bet daly- 
kas, kaip tamsta ir pats sakei, yra labai svarbus, ir, mano išmanymu, 
proceso reikia imtis daug energingiau, negu iki šiol buvo daroma. 

— Suprantu tamstą,— tarė advokatas.— Tamsta labai ne- 
kantrus. 

— Aš visai nesu nekantrus, — atkirto K. susierzinęs ir nebe taip 
rūpestingai rinkdamasis žodžius.— Tikriausiai tamsta pastebėjai, 
kad tada, per pirmąjį mano vizitą, kai buvau atėjęs kartu su dėde, 
man nelabai rūpėjo šitas procesas, aš net jį visai užmiršdavau, jeigu 
man kas nors tiesiog prievarta jo neprimindavo. Tačiau dėdė rei- 
kalavo, kad pavesčiau tamstai tvarkyti savo reikalus, ir aš tai pada- 
riau dėl jo. Buvo galima tikėtis, kad dabar procesas mane slėgs dar 
mažiau nei iki tol, juk advokatui dėl to ir pavedama tvarkyti reika- 
lus, kad būtų galima nusimesti nuo pečių dalį proceso naštos. Bet at- 
sitiko priešingai. Niekada anksčiau aš neturėjau dėl to proceso tiek 
rūpesčių kaip nuo to laiko, kai tamsta tapai mano gynėju. Kol buvau 
vienas, aš nieko nedariau savo bylos labui, bet jos nelabai nė jutau, 
tuo tarpu dabar turėjau advokatą, viskas buvo sutvarkyta taip, kad 

kažkas pajudėtų iš vietos, aš be perstojo ir vis nekantriau laukiau, 
kada tamsta įsikiši, bet nieko neįvyko. Žinoma, gavau iš tamstos 
visokiausių Žinių apie teismą, kurių man galbūt niekas daugiau ne- 
būtų davęs. Tačiau dabar jau negaliu tuo tenkintis, kai procesas 
tiesiog bando užpulti mane iš pasalų. 

K. pastūmė kėdę ir dabar stovėjo išsitiesęs, susikišęs rankas į švar- 
ko kišenes. 

— Nuo tam tikro savo praktikos momento,— tyliai ir ramiai 
pasakė advokatas, — nebesusiduri su kokiais ypatingai naujais da-- 
lykais. Kiek klientų šioje proceso stadijoje stovėjo kaip tamsta prieš 
mane ir kalbėjo man tą patį! 

— Vadinasi, — pasakė K.,— visi panašūs klientai buvo tokie pat 
teisūs kaip ir aš. Tai nepaneigia mano žodžių. 

— Aš ir nebandau paneigti tamstos žodžių, — tarė advokatas. — 
Norėčiau tiktai pridurti, kad tikėjausi iš tamstos daugiau įžvalgumo 
negu iš kitų, juoba kad tamstai daugiau pasakojau apie teismą ir savo 
darbą negu kitiems klientams. O dabar štai matau, kad tamsta vis 
tiek per mažai manim pasitiki. Sunku man su tamsta. 

Kaip advokatas nusižemino prieš K.! Jis visai užmiršo savo luo- 
mo garbę, kuri, be abejo, kaip tik šioje vietoje yra opiausia. Kodėl 
gi jis taip elgėsi? Juk iš pažiūros jis buvo labai užsiėmęs advokatas 
ir turtingas žmogus, tad iš principo negalėjo labai sielvartauti nei 
dėl to, kad nebus progos uždirbti, nei dėl to, kad neteks vieno klien- 
to. Be to, jis buvo ligotas ir turėjo pats rūpintis, kad nereikėtų tiek 
daug dirbti. Ir vis dėlto jis taip nenorėjo paleisti iš rankų K.! Kodėl 
gi? Ar dėl bičiuliškų jausmų dėdei, ar dėl to, kad iš tikrųjų laikė K. 
procesą nepaprastai svarbiu ir tikėjosi pasižymėti arba apgindamas 
K., arba — o šitos galimybės niekada nebuvo galima atmesti! — pa- 
sitarnaudamas savo draugams teisme? Iš advokato išvaizdos K. ne- 
galėjo nieko spręsti, nors ir stebėjo jį tiesiog įžūliai. Beveik galėjai 
pamanyti, kad advokatas, tyčia nutaisęs abejingą miną, laukia, kokį 
įspūdį padarys jo žodžiai. Tačiau K. tylėjimą jis, matyt, palaikė pa- 
lankiu ženklu, nes vėl prašneko: 

— Tikriausiai tamsta pastebėjai, kad aš, net ir turėdamas di- 
džiulę kanceliariją, nelaikau nė vieno pagalbininko. Anksčiau viskas 
buvo kitaip, buvo laikai, kai pas mane dirbo keli jauni teisininkai, 
o dabar aš dirbu vienas. Iš dalies tai susiję su mano praktikos pobū- 
džio pasikeitimu, — aš vis labiau apsiriboju tik tokiomis bylomis kaip 
tamstos, — o iš dalies su tuo, kad vis labiau į tokias bylas įsigilinu. 

Pamačiau, kad to darbo niekam negaliu patikėti, nenusikalsdamas 
savo klientams ir tai užduočiai, kurios ėmiausi. Tačiau šis pasiryžimas 
viską daryti pačiam turėjo ir natūralių padarinių: turėjau atsisakyti 
beveik visų prašymų ginti bylas ir imtis tik tokių, kurios man buvo 
ypač mielos, — galų gale net ir čia pat, pašonėje, yra pakankamai 
vargo pelių, griebiančių kiekvieną kąsnelį, kurį aš joms numetu. 
Be to, pervargau ir susirgau. Tačiau vis dėlto nesigailiu taip nuspren- 
dęs: galbūt man reikėjo atsisakyti daugiau bylų, tači2u paaiškėjo, 
kad buvo būtina visiškai atsidėti tiems procesams, kurių ėmiausi, ir 
šį atsidėjimą apvainikavo pasiekti laimėjimai. Kartą viename doku- 
mente radau labai gražiai apibūdintą skirtumą tarp gynybos pa- 
prastose bylose ir tokiose kaip tamstos. Ten buvo parašyta: papras- 
tose bylose advokatas veda savo klientą už siūlo iki nuosprendžio, 
o šitose iškart užsikelia klientą sau ant kupros ir neša jį, nenuleisda- 
mas ant žemės, ne tik iki nuosprendžio, bet dar ir po jo. Taip iš tik- 
rųjų yra. Tačiau aš truputėlį pamelavau tamstai, sakydamas, kad 
niekada nesigailiu ėmęsis šito didžiulio darbo. Jeigu mano darbo 
klientas visiškai nevertina, kaip, pavyzdžiui, tamsta, tada, tiktai ta- 
da aš beveik pradedu gailėtis. 

Šitos šnekos K. labiau suerzino, negu įtikino. Jam atrodė, kad 
advokato intonacijoje jau girdėti tai, kas jo lauktų, jei nusileistų: 
vėl prasidėtų tie patys pažadai, kalbos apie tai, kad pirmasis prašy- 
mas baigiamas ruošti, kad teismo valdininkų nuotaika pagerėjo, 
bet kartu vėl būtų primenami tie didžiuliai sunkumai, su kuriais 
savo darbe susiduriąs advokatas,— žodžiu, vėl imtų kartotis visi 
tie atsipykę ligi gyvo kaulo metodai, kurių tikslas — sugundyti K. 
kažkokiomis neaiškiomis viltimis ir nukamuoti jį kažkokiais neaiš- 
kiais grasinimais. Šitam reikėjo padaryti galą, todėl jis paklausė: 

— O kokių žygių tamsta imtumeis, jei pasiliktum mano gynėju? 

Advokatas iškentė net ir tą užgaulų klausimą ir atsakė: 

— Toliau tęsčiau tai, ką jau pradėjau daryti tamstos labui. 

— Taip aš ir maniau,— tarė K.— Neverta apie tai daugiau nė 
šnekėti. 

— Ir vis dėlto aš padarysiu dar vieną bandymą, — pasakė advo- 
katas, lyg tai, kas jaudino K., būtų atsitikę ne K., o jam pačiam.— 
Mat įtariu, jog ne tik tamstos nesugebėjimas teisingai įvertinti mano 
juridinę pagalbą, bet ir visa tamstos laikysena kyla iš to, kad su tams- 
ta per daug gerai, teisingiau pasakius, atsainiai, tariamai atsainiai 
elgiamasi, nors tamsta ir esi kaltinamasis. Beje, ir toks elgesys yra pa- 

grįstas: dažnai geriau būti surakintam grandinėmis negu gyventi 
laisvėje. Vis dėlto norėčiau parodyti tamstai, koks būna elgesys su 
kitais kaltinamaisiais. Tuoj pat liepsiu pašaukti Bloką, o tamsta at- 
rakink duris ir sėskis štai čia, šalia naktinio staliuko! 

— Mielai! — tarė K. ir padarė, kaip liepė advokatas; jis visada 
buvo pasiruošęs mokytis. Tačiau, norėdamas dėl viso pikto apsidraus- 
ti, dar paklausė: — Bet tamsta nepamiršai, kad aš atsisakau tamstos 
tarpininkavifho? 

— Ne,— atsakė advokatas.— Bet šiandien tamsta dar gali at- 
šaukti savo sprendimą. 

Jis vėl atsigulė į lovą, užsitraukė iki smakro patalus, nusisuko 
į sieną ir paskambino. 

Vos suskambėjus varpeliui, į kambarį įėjo Lenė; skubiai žvalgy- 
damasi į visas puses, ji bandė susigaudyti, kas čia įvyko; pamačiusi, 
kad K. ramiai sėdi šalia advokato lovos, ji, atrodė, truputį nusiramino. 
Šyptelėjusi linktelėjo galva K., kuris nejudėdamas žvelgė į ją. 

— Atvesk Bloką, — pasakė advokatas. 

Bet Lenė, užuot nuėjusi jo atvesti, tik žengė prie durų ir sušuko: 

— Blokai! Pas advokatą! 

O paskui, galbūt todėl, kad advokatas vis dar gulėjo nusisukęs 
į sieną ir į nieką nekreipė dėmesio, ji šmurkštelėjo už K. krėslo. Nuo 
to laiko ji nedavė K. ramybės: tai lenkėsi prie jo per krėslo atkaltę, 
tai — tiesa, labai švelniai ir atsargiai — glostė jam plaukus ar brau- 
kė ranka per skruostą. Galų gale K. pamėgino nuraminti Lenę ir 
sugriebė ją už rankos; kiek pasispyriojusi, ji paliko ranką jo delne. 

Blokas atėjo vos pašauktas, tačiau sustojo tarpduryje, lyg dve- 
jodamas, ar jam galima įžengti į kambarį. Jis kilstelėjo antakius ir 
palenkė galvą, lyg klausydamas, ar bus pakartotas įsakymas eiti pas 
advokatą. K. būtų galėjęs paraginti jį žengti vidun, tačiau nusprendė 
galutinai nutraukti visus ryšius ne tik su advokatu, bet ir su viskuo, 
kas dėjosi šiame bute, todėl sėdėjo nejudėdamas. Ir Lenė tylėjo. 
Blokas pastebėjo, kad niekas jo bent neveja lauk, ir suklususiu veidu 
įžengė pirštų galais į vidų, konvulsyviai susinėręs ant nugaros ran- 
kas. Kad galėtų prireikus atsitraukti, duris paliko atviras. Į K. nė 
nežvilgtelėjo, visą laiką žiūrėjo išpūtęs akis į kalną patalų, po kuriuo 
visai nesimatė advokato, nes šis buvo prisispaudęs prie pat sienos. 
Bet staiga pasigirdo advokato balsas. 

— Ar Blokas čionai? — paklausė jis. 

Blokas jau buvo gerokai nutolęs nuo durų, bet dabar, nuskam- 

bėjus tam klausimui, atrodė, lyg kas būtų smogęs iš pradžių jam į 
krūtinę, o paskui — į nugarą; jis susvirduliavo, susilenkė ir pasakė: 

— Tamstos paslaugoms! 

— Ko tau reikia? — paklausė advokatas.— Tu ateini ne laiku. 

— Argi aš nebuvau kviestas? — paklausė Blokas greičiau pats 
save, 0 ne advokatą, ištiesęs, lyg gindamasis, rankas ir pasiruošęs 
sprukti. 

— Tu buvai kviestas, — atsakė advokatas, — bet vis tiek ateini 
ne laiku.— O patylėjęs pridūrė: — Tu visada ateini ne laiku. 

Vos advokatas prabilo, Blokas nusuko akis nuo lovos ir, įtemptai 
klausydamasis, spoksojo kažkur į kampą, lyg kalbančiojo vaizdas 
būtų pernelyg akinantis ir Blokas negalėtų jo pakelti. Tačiau ir klau- 
sytis buvo sunku, nes advokatas šnekėjo į sieną, be to, labai tyliai 
ir greitai. 

— Ar tamsta nori, kad išeičiau? — paklausė Blokas. 

— Pasilik, jeigu jau atėjai! — tarė advokatas. 

Buvo galima pamanyti, kad advokatas ne patenkino Bloko norą, 
o pagrasino, pavyzdžiui, išpersiąs jam kailį, nes Blokas dabar iš tik- 
rųjų pradėjo drebėti. 

— Vakar,— prabilo advokatas, — aš buvau pas trečiąjį teisėją, 
savo bičiulį, ir pamažėle užvedžiau kalbą apie tave. Ar neri sužinoti, 
ką jis pasakė? 

— O, melste meldžiu! — sušuko Blokas. 

Kadangi advokatas atsakė ne iš karto, Blokas dar sykį pakartojo 
savo prašymą, o paskui pasilenkė, lyg ketindamas atsiklaunti. Tačiau 
K. jį užsipuolė. 

— Ką darai? — sušuko jis. 

Lenė mėgino sukliudyti jam šūktelti, todėl K. pačiupo ją ir už 
antros rankos. Anaiptol ne :$ meilės jis laikė jos rankas, ir Lenė visą 
laiką dūsavo ir stengėsi ištrūkti. O už tą K. šūktelėjimą buvo nu- 
baustas Blokas, nes advokatas jį paklausė: 

— Kas tavo advokatas? 

— Tamsta! — atsakė Blokas. 

— O dar kas? — paklausė advokatas. 

— Daugiau niekas, — patikino Blokas. 

— Tai ir neklausyk daugiau niekieno! — paliepė advokatas. 

Blokas visiškai 51 tuo sutiko, jis piktai nužvelgė K. ir energingai 
papurtė galvą. Jeigu 1uos gestus kas nors būtų išvertęs žodžiais, tai 

būtų buvę patys bjauriausi keiksmai. Ir su šituo žmogum K. norėjo 
draugiškai pasikalbėti apie savo bylą! 

— Aš daugiau tau netrukdysiu, — tarė K., atsilošdamas krėsle.— 
Klaupkis, šliaužiok visomis keturiomis, daryk ką nori. Tu man dau- 
giau nerūpi. 

Tačiau Blokas, matyt, dar turėjo šiokią tokią savigarbą, bent 
jau prieš K., nes, mosuodamas kumščiais, žengė jo link ir ėmė šaukti 
taip garsiai, kaip tik drįso girdint advokatui: 

— "Tamsta neturi teisės taip su manim kalbėtis, tai neleistina! 
Kam tamsta mane įžeidinėji? Ir dar čia, girdint ponui advokatui, 
kuris mus abu, ir tamstą, ir mane, pakenčia tik iš gailestingumo? 
Tamsta nė kiek ne geresnis už mane, tamsta — irgi kaltinamasis, 
tamstai taip pat iškeltas procesas. O jeigu tamsta vis dėlto dar esi po- 
nas, tai aš esu irgi lygiai toks pat ponas, gal net didesnis. Todėl rei- 
kalauju, kad su manim visi ir elgtųsi kaip su ponu. Ypač tamsta! O 
jeigu tamsta manai esąs pranašesnis už mane, nes gali sėdėti čionai 
ir ramiai klausytis, kai aš, pasak tamstos, šliaužioju visomis keturio- 
mis, tai norėčiau priminti seną teismo patarlę: įtariamajam geriau 
judėti negu sėdėti ramiai, nes tas, kas ramiai sėdi, visada, pats to 
nežinodamas, gali atsidurti ant svarstyklių lėkštės su visomis savo 
nuodėmėmis. 

K. nieko neatsakė, tik žiūrėjo įsmeigęs akis į besiblaškantį žmo- 
gelį, negalėdamas juo atsistebėti. Kaip smarkiai jis pasikeitė vien per 
paskutinę valandą! O gal viskuo kaltas procesas, kuris blaško Bloką 
į visas puses, neleisdamas jam įžvelgti, kas jo priešas, o kas — drau- 
gas? Nejaugi Blokas nemato, kad advokatas tyčia žemina jį ir šį 
kartą nieko daugiau nenori kaip tik pasipuikuoti savo galia prieš K. 
ir galbūt šitaip priversti ir šį paklusti? O jeigu Blokas nesugeba šito 
suprasti ar taip bijo advokato, kad iš to supratimo jam nėra jokios 
naudos, tai kaip jis gali būti toks drąsus ir gudrus, kad ryžtųsi ap- 
gaudinėti advokatą ir nuslėpti nuo jo, jog turi nusisamdęs dar kelis 
kitus advokatus? Ir kaip jis išdrįso užpulti K., žinodamas, kad šis 
tuoj pat gali išduoti jo paslaptį? Tačiau Blokas išdrįso padaryti dar 
daugiau: nuėjo prie advokato lovos ir ėmė skųsti jam K. 

— Ponas advokate, — tarė jis,— ar tamsta girdėjai, kaip šitas 
žmogus kalbasi su manim? Juk jo proceso valandas dar galima ant 
pirštų suskaičiuoti, 0 jis jau nori mokyti mane, žmogų, penkerius 
metus nešantį proceso naštą. Jis netgi plūsta mane. Nieko neišmano 
ir plūsta mane, nors aš, kiek leido mano menkos jėgos, labai kruopš- 

čiai esu išstudijavęs, ko reikalauja padorumas, pareiga ir teismo 
praktika. 

— Nieko nepaisyk,— atsakė advokatas,— daryk taip, kaip tau 
atrodo tinkama. 

— Žinoma, — pasakė Blokas, lyg mėgindamas pats save padrą- 
sinti, ir, trumpai dirstelėjęs į šoną, atsiklaupė prie pat lovos. — Aš 
jau klūpau, mano advokate! 

Tačiau advokatas tylėjo. Blokas viena ranka atsargiai paglostė 
patalus. Stojusioje tyloje Lenė, stengdamasi ištrūkti iš K. rankų, 
pasakė: 

— Paleisk. Man skauda. Aš einu pas Bloką. 

Ji nuėjo ir atsisėdo ant lovos kraštelio. Blokas tuo labai apsidžiau- 
gė, energingais, bet tyliais gestais iškart ėmė ją prašyti užtarti jį prieš 
advokatą. Matyt, jam baisiai rūpėjo gauti žinių iš advokato — galimas 
daiktas tik tam, kad jomis galėtų pasinaudoti kiti advokatai. Lenė, 
matyt, labai gerai išmanė, kaip galima palenkti advokatą: ji parodė 
į pastarojo ranką ir, lyg bučiuodama, atkišo lūpas į priekį. Blokas 
tuojau pabučiavo advokato ranką, o paskui, paragintas Lenės, padarė 
tai dar du kartus. Tačiau advokatas tylėjo. Tuomet Lenė pasilenkė 
per lovą prie advokato — tuo metu aiškiai pasirodė, kaip dailiai 
nuaugęs jos kūnas — ir, beveik prisiglaudusi skruostu prie jo veido, 
paglostė ilgus žilus plaukus. Advokatas galų gale buvo priverstas 
prabilti. 

— Aš svarstau, ar pasakoti, ar ne,— tarė jis. 

Buvo matyti, kad jis truputėlį pasuko galvą, — gal tam, kad ge- 
riau jaustų Lenės rankos prisilietimą. Blokas klausėsi nuleidęs gal- 
vą, lyg tai būtų nusižengimas kokiam nors įstatymui. 

— Kodėl tu svarstai? — paklausė Lenė. 

K. atrodė, kad jis girdi atmintinai išmoktą pokalbį, kuris jau 
daug sykių kartojosi, dar daug sykių kartosis ir tik Blokui neprarado 
naujumo. 

— Kaip jis šiandien elgėsi? — paklausė advokatas, užuot atsa- 
kęs Lenei. 

Prieš prabildama Lenė pažvelgė į Bloką ir valandžiukę žiūrėjo, 
kaip šis tiesia į ją rankas ir maldaujamai trinasi jas. Galų gale ji rim- 
tai linktelėjo, nusisuko į advokatą ir tarė: 

— Jis buvo ramus ir darbštus. 

Senas pirklys, vyras su ilga barzda, meldė užtarimo jaunutę 
merginą. Gal jis tuo metu ir turėjo kokių slaptų tikslų, tačiau pa- 

šalinio žmogaus akyse niekas negalėjo pateisinti tokio elgesio. K. 
nepajėgė suprasti, kaip advokatas galėjo pagalvoti, kad šituo spek- 
takliu pavyks prisivilioti K. Jeigu K. nebūtų ką tik atsisakęs jo pa- 
slaugų, tai pats advokatas šita scena būtų privertęs jį taip padaryti. 
Ta scena beveik žemino net žiūrovą. Tai šit koks advokato metodas, 
kurį K., laimė, neilgai teko justi savo kailiu: galų gale klientas visiškai 
užmiršta visą pasaulį ir viliasi šitais klystkeliais pasiekti proceso pa- 
baigą. Juk tai jau ne klientas, o tiesiog advokato šuva! Jeigu advo- 
katas būtų paliepęs Blokui lįsti po lova it šuns būdon ir imti ten loti, 
Blokas būtų tučtuojau tai padaręs su didžiausiu malonumu. K., lyg jam 
būtų pavesta gerai įsidėmėti viską, kas čia bus kalbama, o paskui 
apskųsti ir parašyti raportą aukštesnei instancijai, atidžiai ir iš- 
didžiai klausėsi, kas dedasi kambaryje. 

— Ką jis veikė visą dieną? — paklausė advokatas. 

— Kad netrukdytų man dirbti, — atsakė Lenė,— buvau užra- 
kinusi jį tarnaitės kambarėlyje, kuriame jis paprastai visada sėdi. 
visą laiką klūpėjo ant lovos ir skaitė, pasidėjęs ant palangės raštus, 
kuriuos tu jam buvai davęs. Man tai padarė gerą įspūdį; mat tas 
langas Žiūri tiktai į tarpelį tarp dviejų namų, pro jį beveik nejįsis- 
kverbia šviesa. Tai, kad Blokas vis dėlto skaitė, mano nuomone, rodo, 
koks jis paklusnus. 

-- Malonu girdėti, — tarė advokatas.— Bet ar jis suprato, ką 
skaitė? 

Per tą pokalbį Blokas be atvangos krutino lūpas, matyt, kurda- 
mas atsakymus, kuriuos norėjo išgirsti iš Lenės. 

— Žinoma,— atsakė Lenė,— negaliu tvirtai atsakyti į šį klau- 
simą. Šiaip ar taip, mačiau, kad jis skaito labai atidžiai. /isą dieną 
jis skaitė vis tą patį puslapį ir skaitydamas vedžiojo piršiu per eilu- 
tes. Kada tik pažvelgdavau į jo kambarėlį, jis visą laik; dūsavo, 
lyg jam būtų buvę labai sunku skaityti. Turbūt tie raštai, kuriuos 
jam davei, sunkiai suprantami. 

— Taip,— atsakė advokatas, — jie tikrai sunkiai suprantami. Aš 
nė netikiu, kad jis ką nors suprato. Iš tų raštų jis tik turėjo susida- 
ryti vaizdą, koks sunkus yra mūšis, kuriame aš grumiuosi, gindamas 
jį. Tr dėl ko aš grumiuosi? Tiesiog juokinga pasakyti — dėl Bloko! 
Jis turi išmokti ir tai įvertinti. Ar studijavo be pertraukų? 

— Veik be pertraukų, — atsakė Lenė.— Tik kartą paprašė atsi- 

gerti. Tada padaviau jam stiklinę vandens pro langelį. O paskui, 
aštuntą valandą, jį išleidau ir daviau šio to užvalgyti. 

Blokas šnairomis dirstelėjo į K., lyg čia būtų pasakojami kažin 
kokie jo žygdarbiai, kurie ir šiam turėtų padaryti įspūdį. Atrodė, 
kad jis atgavo viltį, nes jo judesiai pasidarė laisvesni, klūpodamas jis 
ėmė sukiotis į visas puses. Juo labiau krito į akis, kaip jis sustingo, 
kai advokatas vėl prabilo. 

— Tu giri jį, — tarė advokatas. — Bet kaip tik dėl to man sunku 
šnekėti. Mat teisėjas nepalankiai atsiliepė ir apie patį Bloką, ir apie 
jo procesą. 

— Nepalankiai? — paklausė Lenė.— Kaip tai galėjo atsitikti? 

Blokas taip įtemptai pažiūrėjo į Lenę, lyg ši galėtų pakreipti jo 
naudai tuos seniai teisėjo ištartus žodžius. 

— Nepalankiai,— pakartojo advokatas.— Jis net nemaloniai 
nustebo, kai pradėjau kalbą apie Bloką. „Nešnekėk man tamsta apie 
Bloką“, — pasakė jis. „Jis — mano klientas“, — atsakiau. „Tamsta 
duodiesi išnaudojamas“, — tarė teisėjas. „Aš nemanau, kad jo byla 
jau pralaimėta“, — pasakiau. „Tamsta duodiesi išnaudojamas“, — 
pakartojo jis. „,„Nemanau,— atsakiau, — Blokas labai rūpinasi savo 
procesu, visą laiką seka savo bylos eigą. Jis beveik gyvena pas mane, 
kad visada galėtų sužinoti naujienas. Toks rūpestingumas nedažnai 
pasitaiko. Be abejo, iš pažiūros jis labai nemalonus, šlykščiai elgiasi 
ir amžinai nešvarus, tačiau dėl proceso jam nieko neprikiši“. Aš 
pasakiau „neprikiši“, tyčia perdėdamas. Tuomet teisėjas atsakė: „Blo- 
kas tiesiog gudrus. Jis sukaupė didelę patirtį ir moka vilkinti savo 
procesą. Tačiau jo neišmanymas dar didesnis už jo gudrumą. Įdomu, 
ką jis pasakytų sužinojęs, kad jo procesas dar nė neprasidėjo, kad 
dar net nesuskambėjo skambutis, kuriuo procesas prasideda“. Ra- 
miau, Blokai, — pridūrė advokatas, nes tuo metu Blokas ėmė svyruo- 
damas stotis, matyt, ketindamas prašyti paaiškinimo. 

Dabar advokatas pirmą sykį išsamiau ėmė viską aiškinti pačiam 
Blokui. Pavargusiomis akimis jis pažvelgė lyg kažkur į tolį, lyg į Blo- 
ką, kuris nuo to žvilgsnio vėl iš lėto suklupo ant kelių. 

— Šitie teisėjo žodžiai neturi tau jokios reikšmės, — pasakė ad- 
vokatas.— Nekrūpčiok taip nuo kiekvieno žodžio. Jeigu taip ir toliau 
bus, daugiau visai nieko nepasakysiu. Nespėji nė burnos praverti, o 
tu jau taip įsmeigi akis, lyg klausytumeis galutinio nuosprendžio. 
Turėk gėdos taip daryti mano kliento akivaizdoje! Taip tu menkini 
ir jo pasitikėjimą manim. Ko gi tu nori? Tu dar tebesi gyvas, dar te- 

besi mano globoje. Beprasmiška baimė! Kažkur perskaitei, kad pasi- 
taiko atvejų, kai galutinis nuosprendis gali būti paskelbtas bet kuriuo 
metu ir bet kieno lūpomis. Žinoma, tai tiesa, nors ir su daugybe iš- 
lygų, bet taip pat tiesa ir tai, kad man šlykšti tavo baimė ir kad aš 
laikau ją nepakankamo pasitikėjimo ženklu. Ką gi aš tau tokio 
pasakiau? Papasakojau vieno teisėjo žodžius. Juk žinai, kad apie 
procesą susikaupia tiek visokiausių nuomonių, jog neįmanoma susi- 
gaudyti. Pavyzdžiui, šitas teisėjas proceso pradžia laiko kitą mo- 
mentą negu aš. Tai tik nuomonių skirtumas, nieko daugiau. Pagal 
seną paprotį tam tikroje proceso stadijoje suskambinama skambučiu. 
Šito teisėjo nuomone, tada ir prasideda procesas. Aš tau dabar nega- 
liu išdėstyti visų argumentų, prieštaraujančių šitai nuomonei, tu šito 
nė nesuprastum, užteks, jei pasakysiu, jog tokių argumentų yra la- 
bai daug. 

Blokas sumišęs braukė pirštais kailį, patiestą šalia lovos; išgirdęs, 
ką sakė teisėjas, jis nusigando ir laikinai užmiršo savo nuolankumą 
prieš advokatą, galvojo tiktai apie save ir iš visų pusių svarstė teisėjo 
žodžius. 

— Blokai, — perspėjamai šūktelėjo Lenė ir kilstelėjo jį už apy- 
kaklės,— duok ramybę kailiui ir klausykis, ką tau sako advokatas. 

K. buvo pavesta parodyti kai kuriuos meno paminklus labai 
svarbiam banko partneriui iš Italijos, pirmą kartą viešinčiam šiame 
mieste. Tai buvo užduotis, kurią K. kitu metu, be abejo, būtų palaikęs 
didele garbe, tačiau dabar, kai jam tik didžiausiomis pastangomis 
sekėsi gelbėti savo reputaciją banke, jis sutiko nenoromis. Kiekviena 
valanda, praleista ne kabinete, kėlė jam rūpestį; tiesa, jis dabar toli 
gražu ne taip produktyviai išnaudodavo darbo laiką kaip anksčiau, 
kartais valandų valandas prasėdėdavo visokiausiais būdais apsime- 
tinėdamas, kad dirba, užtat juo labiau imdavo nerimauti, kai turėdavo 
kur nors išeiti iš banko. Tada jis įsivaizduodavo, kaip direktoriaus 
pavaduotojas, kuris visą laiką tykojo, kaip čia pakenkus K., kartkar- 

tėmis ateina į jo kabinetą, atsisėda prie jo stalo, žiūrinėja jo raštus, 
priima ir paveržia iš jo klientus, su kuriais jis per ilgus metus buvo 
beveik susidraugavęs, o gal net pastebi klaidas, kurios dabar iš visų 
pusių nuolat grėsė K., kai jis dirbo, ir kurių nebeįmanoma buvo 
išvengti. Todėl tuomet, kai K. gaudavo net ir labai garbingą užduotį 
kur nors nueiti banko reikalais ar net atlikti netolimą kelionę, — pa- 
staruoju metu tokių užduočių visai atsitiktinai pasitaikė gana daž- 
nai, — visada jam kildavo įtarimas, kad šitaip norima valandžiukei 
išsiųsti jį iš kabineto ir patikrinti jo darbą ar bent manoma, jog be 
jo banke galima nesunkiai išsiversti. Daugumos šitų užduočių K. 
būtų galėjęs atsisakyti, tačiau nedrįso: juk jeigu jo būgštavimai nors 
truputį pagrįsti, tai tokios užduoties atsisakymas reikštų, kad jis pri- 
sipažįsta bijąs. Dėl to K. apsimestinai abejingai imdavosi tokių už- 
duočių, o kartą, kai reikėjo išvykti į varginančią dviejų dienų kelio- 
nę, net nuslėpė, jog yra gerokai persišaldęs, norėdamas išvengti pa- 
vojaus, kad jo neatkalbinėtų nuo tos kelionės, nes oras tuo metu 
buvo stojęs lietingas ir rudeniškas. Sugrįžęs su plyštančia iš skausmo 
galva, K. sužinojo, kad jam pavesta kitą dieną lydėti tą banko part- 
nerį iš Italijos. Pagunda atsisakyti bent šį vienintelį kartą buvo la- 
bai didelė, juoba kad ta jam paskirta užduotis nebuvo tiesiogiai su- 
sijusi su jo tarnyba, nors, kita vertus, atlikti banko svečiui šią svetin- 
gumo pareigą buvo, be abejo, labai svarbu — tiesa, visiems, tačiau 
ne K., kuris puikiai suprato, kad gali išsilaikyti tarnyboje tik geru 
darbu ir kad tuo atveju, jeigu jam tai nepavyktų, nebūtų jokios nau- 
dos net iš to, kad jis netikėtai sugebėtų tiesiog sužavėti italą; K. neno- 
rėjo nė vienos dienos atitrūkti nuo darbo sferos, nes baimė, kad 
jam daugiau nebeleis sugrįžti, buvo nepaprastai didelė; jis puikiai 
suprato, jog ta baimė yra perdėta, bet vis dėlto ji slėgė jį. Beje, šį kartą 
buvo beveik neįmanoma sugalvoti gero preteksto atsisakyti užduoties: 
italų kalbą K. mokėjo, tiesa, ne per geriausiai, tačiau vis dėlto pa- 
kankamai; bet svarbiausia buvo tai, jog K. dar iš seniau šiek tiek 
nusimanė apie meno istoriją, o banke apie tai buvo susidariusi labai 
perdėta nuomonė dėl to, kad K. kurį laiką — beje, irgi tik tarnybiniais 
sumetimais — buvo miesto meno paminklų apsaugos draugijos na- 
rys. O apie italą sklido gandai, kad jis domisi menu, tad K. paskyri- 
mas jo palydovu buvo savaime suprantamas. 

Buvo labai lietingas ir vėjuotas rytas, kai K., suirzęs, kad jo lau- 
kia tokia diena, jau septintą valandą atėjo į banką, norėdamas su- 
tvarkyti nors kelis reikalus, kol tas svečias iš Italijos atitrauks jį nuo 

visų darbų. K. buvo labai pavargęs, nes pusę nakties išsėdėjo prie 
italų kalbos gramatikos, stengdamasis bent truputėlį pasiruošti; lan- 
gas, prie kurio jis pastaruoju metu pernelyg dažnai sėdėdavo, viliojo 
K. labiau nei rašomasis stalas, tačiau jis atsispyrė pagundai ir ėmėsi 
darbo. Deja, kaip tik tuo metu į kabinetą įžengė kurjeris ir pasakė, 
kad ponas direktorius atsiuntęs jį pažiūrėti, ar ponas prokuristas 
jau banke; jeigu jis atėjęs, tai gal būtų toks malonus ir užsuktų į pri- 
imamąjį, nes svečias iš Italijos jau atvykęs. 

— Einu,— tarė K., įsikišo į kišenę mažutį žodynėlį, pasibruko 
po pažastim albumą su miesto įžymybėmis, kurį ketino padovanoti 
svečiui, ir per direktoriaus pavaduotojo kabinetą nuėjo į direktoriaus 
priimamąjį. Jis labai apsidžiaugė, kad taip anksti atėjo į darbą ir iš- 
kart galėjo prisistatyti direktoriui, nors to tikriausiai niekas rimtai 
nesitikėjo. Direktoriaus pavaduotojo kabinetas, be abejo, buvo dar 
tuščias it gilų vidurnaktį, galbūt kurjeriui buvo liepta ir jį pakviesti 
į priimamąjį, tačiau pavaduotojo nebuvo banke. Kai K. įžengė į di- 
rektoriaus kabinetą, abu ponai pakilo iš gilių fotelių. Direktorius 
maloniai nusišypsojo, matyt, labai apsidžiaugęs, kad K. atėjo, jis 
tuoj pat pristatė savo prokuristą svečiui, italas energingai pakratė 
K. ranką ir šypsodamasis kažką pavadino ankstyvu paukščiu. K. ne 
visai suprato, kam tie žodžiai buvo taikomi, be to, tai buvo keistas 
posakis, kurio prasmę K. tik po valandėlės atspėjo. Jis atsakė keliais 
sklandžiais sakiniais, kuriuos italas išklausė vėl šypsodamasis, sykiu 
kelis kartus nervingai persibraukdamas ranka per pilkšvai melsvus 
tankius ūsus. Ūsai buvo aiškiai iškvėpinti, beveik ėmė pagunda pri- 
eiti arčiau ir pauostyti juos. Kai visi trys susėdo ir prasidėjo nesku- 
bus įžanginis pokalbis, K. labai nemaloniai nustebo pamatęs, kad su- 
pranta tik atskiras italo frazes. Kada šis kalbėdavo visai ramiai, K. 
beveik viską suprasdavo, tačiau tai buvo tik retos išimtys, nes daž- 
niausiai žodžiai birte biro italui iš burnos, ir šis vis purtė galvą, lyg 
jausdamas dėl to didžiulį pasitenkinimą. Negana to, įsivažiavęs ita- 
las imdavo šnekėti kažkokia tarme, kuri K. buvo visai nepanaši į 
italų kalbą, nors direktorius ne tik ją suprato, bet ir pats ja mokėjo 
kalbėti; beje, K. galėjo tai numatyti, juk svečias buvo kilęs iš Pietų 
Italijos, kurioje ir direktorius gyveno kelerius metus. Šiaip ar taip, 
K. sumetė, kad nelabai galės susikalbėti su italu, nes ir tuomet, kai 
svečias prabilo prancūziškai, jį sunku buvo suprasti, be to, ūsai visai 
dengė lūpas, iš kurių judesių K. gal būtų įstengęs suvokti svečio 
žodžius. K. pagalvojo, kad turės daug bėdos, o kol kas nustojo ban- 

dęs suprasti italą, —tai būtų buvusios nereikalingos pastangos, kol 
šalia buvo direktorius, taip puikiai suprantantis svečią, — ir pasiten- 
kino tuo, kad sugižęs žiūrėjo, kaip italas giliai, bet vis dėlto grakš- 
čiai sėdi fotelyje, kaip jis vis tampo savo glotniai prigulusį trumpą 
švarkelį, kaip kartą, iškėlęs rankas ir laisvai Judindamas iš riešų 
plaštakas, mėgino pavaizduoti kažką, ko K. niekaip negalėjo suvokti, 
nors visas palinko į priekį, nenuleisdamas akių nuo svečio rankų. 
Galų gale K., kuris tik mechaniškai sekė žvilgsniais tai vieną, tai kitą 
pašnekovą, vėl pajuto pirmykštį nuovargį ir vieną akimirką nusi- 
gando, laimė, dar laiku susigriebęs, kad per išsiblaškymą vos neat- 
sistojo, nenusisuko ir neišėjo iš kabineto. Pagaliau italas dirstelėjo 
į laikrodį ir pašoko. Atsisveikinęs su direktoriumi, jis priėjo prie K. 
ir prisikišo taip arti, Jog šis turėjo stumtelėti atgal savo fotelį, kad 
galėtų kiek krustelėti. Direktorius, aiškiai perskaitęs iš K. akių, kaip 
pasimetęs šis klausėsi svečio italų kalbos, įsiterpė į pokalbį taip sub- 
tiliai ir išmintingai, kad atrodė, jog tik duoda vieną kitą patarimą, 
nors iš tikrųjų labai glaustai atpasakojo K. viską, ką šnekėjo nuolat 
jį pertraukinėjantis italas. Iš direktoriaus K. sužinojo, kad italui pir- 
miausia reikią sutvarkyti kai kuriuos reikalus, kad jis, deja, apskritai 
turįs mažai laiko, kad nieku gyvu neketinąs paskubom apibėgti visų 
miesto įžymybių, o pasiryžęs — žinoma, jeigu tik K. neprieštarauja, 
galų gale jis ir turįs viską nuspręsti, — geriau nuodugniai apžiūrėti 
vien katedrą. Jis nepaprastai džiaugiąsis, kad galėsiąs apžiūrėti šį 
paminklą lydimas tokio mokyto ir simpatiško žmogaus, — tai buvo 
skirta K., kuris nieko daugiau neveikė, tik stengėsi negirdėti italo 
žodžių ir paskubom gaudyti, ką šneka direktorius, — ir paprašė K., 
jeigu šiam būsią patogu, ateiti į katedrą po dviejų valandų, taigi maž- 
daug dešimtą. Jis pats tikįsis tuo laiku jau tikrai būti tenai. K. atsakė 
keliomis tokiais atvejais įprastomis frazėmis, italas paspaudė ranką 
iš pradžių direktoriui, paskui K., o paskui — vėl direktoriui ir, abiejų 
lydimas, tik pasigręžęs į juos, bet vis dar nenustodamas šnekėti, žengė 
į duris. K. dar valandžiukę pabuvo su direktorium, kuris šiandien 
atrodė itin ligotas. Direktorius manė turįs kaip nors atsiprašyti K. 
ir pasakė — juodu stovėjo priešais kits kitą — iš pradžių ketinęs 
pats eiti su italu, bet paskui — jis nenurodė kokios nors konkrečios 
priežasties — nusprendęs geriau pasiųsti N. Tegul K. nenusigąstąs, 
jeigu ne iš karto suprasiąs italą, suprasti jį išmoksiąs labai greitai, o 
jeigu K. ir daug ko išvis nesuprastų, tai irgi nieko baisaus, nes italui 
ne taip jau svarbu būti suprastam. O apskritai K. nuostabiai gerai 

mokąs italų kalbą ir, žinoma, puikiai atliksiąs savo užduotį. Sulig 
tais žodžiais direktorius paleido K. Dar likusį laisvą laiką šis išsira- 
šinėjo iš žodyno retesnius žodžius, kurių jam galėjo prireikti rodant 
svečiui katedrą. Tai labai nemalonus darbas, o čia dar kurjeriai neša 
korespondenciją, su visokiais reikalais į kabinetą eina banko tar- 
nautojai ir, išvydę, kad K. užsiėmęs, sustoja prie durų, bet neišeina, 
kol K. jų neišklauso, direktoriaus pavaduotojas nepraleidžia progos 
patrukdyti, nuolat įeina, paima jam iš rankos žodyną ir visai be jokio 
reikalo pasklaido, net klientai, prasivėrus durims, išnyra iš prieš- 
kambario prieblandos ir nedrąsiai linkčioja — jie nori patraukti dė- 
mesį, bet nėra tikri, kad prokuristas juos mato, — visa tai sukosi ap- 
link K., lyg apie kokį centrą, o jis pats tuo tarpu rinko žodžius, kurių 
jam reikėjo, ieškojo jų žodyne, paskui išsirašinėjo, mokėsi jų tarimo 
ir galų gale mėgino išmokti atmintinai. Bet atrodė, kad anksčiau to- 
kia gera atmintis dabar jį paliko, ir kartais jis taip įniršdavo ant italo, 
dėl kurio turėjo tiek daug vargti, kad pakišdavo žodyną po popierių 
krūva, tvirtai pasiryžęs daugiau nesiruošti, bet paskui vis tiek supras- 
davo, kad negalės tylėdamas apžiūrinėti su italu katedros meno kū- 
rinių, ir, dar labiau įširdęs, vėl išsitraukdavo žodyną. 

Pusę dešimtos, kaip tik tada, kai K. jau buvo beišeinąs, suskambėjo 
telefonas: Lenė palinkėjo jam labo ryto ir paklausė, kaip jis jaučiasi. 
K. skubom padėkojo ir pasakė, kad dabar negalįs leistis į ilgesnį po- 
kalbį, nes turįs eiti į katedrą. 

— Į katedrą? — paklausė Lenė. 

— Taip, į katedrą. 

— O kodėl į katedrą? — vėl paklausė Lenė. 

K. pamėgino trumpai paaiškinti, bet vos jis prašneko, Lenė staiga 
pasakė: 

— Jie tave persekioja. 

K. nepakentė neprašytos ir nelauktos užuojautos, tad dviem 
žodžiais atsisveikino, tačiau, kabindamas telefono ragelį, dar pasakė 
lyg sau pačiam, lyg tai tolimai merginai, kuri jau negalėjo jo išgirsti: 

— Taip, jie mane persekioja. 

Buvo jau vėlu, galėjo atsitikti, kad jis nesuspės laiku nueiti. K. 
važiavo automobiliu, paskutinę akimirką dar prisiminė albumą, kurio 
anksčiau nerado progos įteikti, tad dabar pasiėmė su savimi. Laikė 
albumą ant kelių ir važiuodamas neramiai barbeno į jį pirštais. Lie- 
tus aprimo, bet buvo drėgna, šalta ir tamsu, katedroje nedaug ką 
tebus galima įžiūrėti, užtat, ilgai pastovėjęs ten ant šaltų akmeninių 

grindų, K. dar labiau persišaldys. Katedros aikštė buvo visai tuščia, 
jis prisiminė, jog dar vaikystėje jam krito į akis, kad aplink šitą ma- 
žutę aikštę susispietusiuose namuose visada būdavo užtrauktos beveik 
visos užuolaidos. Tokiu oru kaip šiandien, tai, žinoma, geriau pri- 
tiko negu kitomis dienomis. Ir pati katedra atrodė tuščia, aišku, 
kad niekam negalėjo šauti į galvą eiti į ją tokiu metu. K. apibėgo abi 
šonines navas, bet pamatė tik seną moteriškę, kuri, užsisupusi šiltą 
skepetą, klūpojo prieš Marijos paveikslą, įsmeigusi į jį akis. Iš tolo 
dar išvydo šlubą bažnyčios tarną, kuris išnyko už durų sienoje. K. 
atėjo laiku, jam žengiant į vidų kaip tik išmušė dešimtą, tačiau italo 
dar nebuvo. K. sugrįžo prie didžiųjų durų, valandėlę pastovėjo dve- 
jodamas, o paskui apėjo per lietų aplink katedrą, pagalvojęs, kad 
italas galbūt laukia prie kurių nors šoninių durų. Svečio niekur 
nebuvo matyti. Nejau direktorius būtų neteisingai supratęs paskirtą 
valandą? O kas gi galėjo teisingai suprasti tą italą? Kad ir kaip ten 
būtų, K. vis dėlto turėjo palaukti bent pusvalandį. Jautėsi pavargęs 
ir norėjo atsisėsti, tad vėl įėjo į katedrą, pamatė ant vieno laiptelio 
mažutę skiautelę kilimo, pasitraukė ją koja prie suolo, stovinčio ne- 
toliese, tvirčiau susibruko apsiaustą, pasistatė apykaklę ir atsisėdo. 
Mėgindamas prasiblaškyti, atsivertė albumą, truputėlį pasklaidė jį, 
bet tuoj turėjo liautis, nes staiga taip sutemo, kad, pakėlęs nuo al- 
bumo akis, vos vos galėjo įžvelgti atskiras detales čia pat esančioje 
šoninėje navoje. 

Tolumoje ant didžiojo altoriaus švytėjo aukštas degančių žvakių 
trikampis. K. nebūtų galėjęs tvirtai pasakyti, ar anksčiau jis jau matė 
tas žvakes. Gal jas tik dabar uždegė? Bažnyčios tarnai yra iš profe- 
sijos slapukai, jų niekada negali pastebėti. Netyčia atsigręžęs, K. 
pamatė, kad netoli jo taip pat dega aukšta stora žvakė, pritvirtinta 
prie kolonos. Nors tai ir buvo labai gražu, tačiau apšviesti paveiks- 
lams, kurių dauguma kybojo šoninių altorių tamsoje, anaiptol ne- 
užteko, nuo to tik dar tamsiau darėsi. Neateidamas į katedrą, italas 
pasielgė protingai, nors ir nemandagiai, nes vis tiek nieko nebūtų 
pamatęs ir būtų turėjęs tik colis po colio apsišviesti vieną kitą paveiks- 
lą K. kišeniniu žibintuvėliu. Norėdamas pasižiūrėti, kokia iš to gali 
būti nauda, K. nuėjo prie netoliese esančios šoninės koplyčios, užlipo 
pora laiptelių iki žemų marmurinių grotelių ir, pasilenkęs virš jų, 
pašvietė žibintuvėliu į altoriaus paveikslą. Jam trukdė mirguliuojanti 
amžinoji lempelė, kybanti prieš altorių. Pirmas dalykas, kurį K. iš 
dalies pamatė, o iš dalies tik atspėjo, buvo didžiulis šarvuotas riteris, 


Procesas 162 


atvaizduotas pačiame paveikslo pakraštyje. Riteris rymojo ant savo ka- 
lavijo, kurį buvo įsmeigęs prieš save į pliką žemę — tik kur ne kur 
matėsi reti žolės kuokšteliai. Atrodė, kad riteris atidžiai stebi kaž- 
kokią sceną, vykstančią prieš jo akis. Buvo keista, kad jis taip stovi 
ir nejuda iš vietos. Galbūt jis buvo pastatytas į sargybą. K., jau seniai 
nematęs paveikslų, ilgokai apžiūrinėjo riterį, nors visą laiką turėjo 
markstytis, nes negalėjo pakęsti žalsvos žibintuvėlio šviesos. Paskui, 
apmetęs spinduliu visą kitą paveikslo dalį, K. pamatė, kad jame at- 
vaizduotas Kristaus guldymas į kapą; tai buvo įprastos kompozicijos 
ir, beje, gana nesenas paveikslas. K. įsikišo žibintuvėlį į kišenę ir su- 
grįžo į savo vietą. 

Dabar jau tikriausiai nebuvo prasmės laukti italo, tačiau lauke 
pylė kaip iš kibiro, o kadangi bažnyčioje nebuvo taip šalta, kaip K. 
iš pradžių manė, tai jis nusprendė kol kas pasilikti čionai. Visai ne- 
toli jo buvo didžiulė sakykla, ant jos mažo apvalaus stogelio buvo 
pritvirtinti du pasvirę auksiniai kryžiai, kurių viršūnės kryžiavosi 
tarpusavy. Išorinę baliustrados pusę ir perėjimą prie sakyklą lai- 
kančios kolonos sudarė žalia lapija, į kurią tiesė rankas čia judantys, 
čia sėdintys ar gulintys angeliukai. K. priėjo prie sakyklos ir apžiū- 
"ėjo ją Iš visų pusių; akmuo buvo nepaprastai kruvnščiai išskobtas, 
didelė tamsa tarp lapų ir už jų atrodė lyg pagauta ir uždaryta. K. 
palietė ranka vieną tokį tarpą ir ėmė atsargiai čiupinėti akmenį. Iki 
šiol jis visai nežinojo, kad katedroje yra šita sakykla. Staiga už arti- 
miausių suolų eilės K. atsitiktinai pamatė bažnyčios tarną, kuris sto- 
vėjo ten su palaidu, klostėtu ir juodu rūbu, laikė kairėje rankoje 
uostomojo tabako dėžutę ir iš tolo stebėjo jį. „Ko gi nori šitas žmo- 
gus? — pagalvojo K.--- Gal aš jam atrodau įtartinas? O gal jis laukia 
arbatpinieių?“ Tačiau dabar, pamatęs, jog K. jį pastebėjo, tarnas 
mostelėjo dešine ranka, — dviem pirštais jis dar tebelaikė šniūkį 
tabako, — neaiškiai rodydamas į kažkurią pusę. Jo elgesys buvo be- 
veik nesuprantamas, K. dar truputį luktelėjo, tačiau tarnas vis rodė 
į kažką ranka ir, patvirtindamas savo kvietimą, netgi linksėjo galva. 

— Ko gi jis iš manęs nori? — tyliai paklausė K., nedrįsdamas 
šūktelti; bet paskui išsitraukė piniginę ir ėmė spraustis tarp suolų 
prie to žmogaus. Tačiau šis tuojau neigiamai pamosavo ranka, gūž- 
telėjo pečiais ir nušlubčiojo tolyn. Lygiai taip skubiai šlubčiodamas, 
K. vaikystėje mėgdžiodavo jojimą ant arklio. „Suvaikėjęs senis, — 
pagalvojo K.— Proto jam užtenka tik patarnauti bažnyči --. ":ūrėk, 
kaip jis stabteli, kai tik aš sustoju. kaip jis žiūri, ar eisiu ieliau!“ Jis 

šypsodamasis nusekė paskui senį per visą šoninę navą beveik iki pat 
didžiojo altoriaus; senis vis rodė į kažką ranka, tačiau K. tyčia nesi- 
dairė, nes tų ženklų tikslas aiškiai buvo tik vienas — sulaikyti K., kad 
nebesektų paskui jį. Galų gale K. tikrai pametė senį, nenorėdamas 
jo per daug gąsdinti; taip pat nenorėjo nubaidyti to vaiduoklio, jeigu 
vis dėlto dar ateitų italas. 

Sugrįžęs į centrinę navą ir ieškodamas vietos, kurioje buvo pa- 
likęs albumą, prie vienos kolonos šalia presbiterijos suolų K. pastebėjo 
mažą atsarginę sakyklą, visai paprastą, iš pilko blyškaus akmens. 
Sakykla buvo tokia mažutė, kad iš tolo atrodė tik kaip tuščia niša, į 
kurią turėjo būti pastatyta kokio šventojo statula. Pamokslininkas 
joje tikrai negalėjo nė per žingsnį atsitraukti nuo baliustrados. Be to, 
akmeninis sakyklos skliautas prasidėjo nepaprastai žemai ir buvo 
taip nuožulniai išlenktas į viršų, tiesa, be jokių papuošalų, kad vidu- 
tinio ūgio vyras nebūtų galėjęs ten išsitiesti ir būtų turėjęs visą laiką 
stovėti persisvėręs per baliustradą. Atrodė, jog viskas tyčia padaryta 
tam, kad pamokslininkui būtų kuo sunkiau, ir negalėjai suprasti, 
kam reikalinga šita sakykla, kai čia pat buvo antra — didelė ir taip 
meniškai išpuošta. 

K., žinoma, nė nebūtų pastebėjęs šitos sakyklos, jeigu viršuj ne- 
būtų žibėjusi lempa, kuri paprastai pakabinama prieš pat pamokslą. 
Nejaugi dabar bus sakomas pamokslas? Tuščioje bažnyčioje? K. 
pažvelgė į laiptelius, kurie palei pat Koloną kilo į sakyklą ir buvo 
tokie siauručiai, kad atrodė skirti ne Žmonėms laipioti, o tik kolonai 
papuošti. Tačiau apačioje po sakykla, K. net nusišypsojo iš nuosta- 
bos, tikrai stovėjo kunigas, padėjęs ranką ant turėklų, tarsi tuoj lips 
aukštyn, ir žiūrėjo į K. Paskui linktelėjo galva, o K. persižegnojo 
ir nusilenkė, — beje, jau pirma jam reikėjo tai padaryti. Kunigas 
ryžtingai pasisuko ir mažais sparčiais žingsneliais ėmė kopti į sakyklą. 
Nejaugi jis iš tikrųjų sakys pamokslą? Gal bažnyčios tarnas vis dėlto 
nebuvo toks pamišęs ir norėjo atvesti K. arčiau pamokslininko, nors 
tuščioje bažnyčioje to daryti visai nereikėjo? Beje, juk kažkur prie- 
šais Marijos paveikslą klūpojo sena močiutė, kuri irgi turėjo ateiti. 
O jeigu iš tikrųjų dabar bus pamokslas, tai kodėl prieš tai negroja 
vargonai? Tačiau vargonai tylėjo ir tik vos vos švytėjo iš tamsos vir- 
šuje. 

K. ėmė svarstyti, ar tik nereikėtų jam kuo greičiau pasišalinti, 
juk jeigu dabar to nepadarys, tai, be abejo, negalės išeiti per pamoks- 
lą, turės pasilikti ligi galo, vadinasi, praras labai daug darbo laiko, 

nes italo laukti seniai neprivalėjo — pažvelgęs į laikrodį pamatė, 
kad jau vienuolika. Bet nejaugi dabar iš tikrųjų gali būti pamokslas? 
Ar gali K. vienas atstoti visą parapiją? O jeigu jis būtų tik svečias, 
užėjęs pasižiūrėti bažnyčios? Iš esmės jis ir yra toks svečias. Nesą- 
monė manyti, kad dabar, vienuoliktą valandą, darbo dieną, kai lauke 
toks šuniškas oras, bus sakomas pamokslas. Kunigas — nebuvo jo- 
kios abejonės, kad tas jaunas vyras lygiu tamsiu veidu yra kunigas, — 
matyt, lipo į sakyklą tik užgesinti lempos, kurią ten kažkas įžiebė 
per klaidą. 

Tačiau pasirodė, kad ne taip, kunigas net atidžiai pažvelgė į 
lempą, dar truputį pakėlė jos dagtį, o paskui lėtai atsisuko į baliust- 
radą ir abiem rankom įsikibo į kampuotą jos atbrailą. Valandėlę taip 
stovėjo ir, nejudindamas galvos, dairėsi aplinkui. K. jau buvo gero- 
kai atsitraukęs atgal, jis stovėjo pasirėmęs alkūnėmis į pirmutinį baž- 
nyčios suolą. Jam pasirodė, kad kažkur, jis nebūtų galėjęs tikrai pa- 
sakyti kur, pasikūprinęs ramiai kiūto bažnyčios tarnas, lyg būtų at- 
likęs savo darbą. Kokia tyla dabar viešpatavo katedroje! Tačiau K. 
turėjo ją sutrikdyti, jis neketino čia pasilikti; jeigu kunigo pareiga 
yra sakyti pamokslą nustatytą valandą, neatsižvelgiant į jokias ap- 
linkybes, tai tegu sau ir sako, jis puikiausiai apsieis ir be K. pagal- 
bos, juk K. dalyvavimas, be abejo, neturės jokios įtakos pamokslo 
poveikiui. Taigi K. iš lėto pajudo, apgraibomis paėjo pirštų galais 
išilgai suolo, pasiekė platų centrinį taką ir ėmė žingsniuoti juo, nie- 
kieno netrukdomas, tik akmeninės grindys skambėjo nuo švelniausio 
prisilietimo, ir po bažnyčios skliautais dusliai, tačiau nenutrūkstamai 
ir ritmingai, daugybe balsų kartojosi žingsnių aidas. Taip eidamas 
pro tuščių suolų eiles, tikriausiai kunigo stebimas, K. jautėsi truputį 
vienišas, o katedra jam atrodė tokia didelė, kad paprastas žmogus 
tik vos vos galėjo ištverti tokį didumą. Pasiekęs savo ankstesnę vietą, 
K. nesustodamas ištiesė ranką ir pasiėmė ten paliktą albumą. Jis buvo 
jau beveik praėjęs visas suolų eiles ir prisiartinęs prie tuščio ploto, 
skiriančio suolus nuo durų, kai pirmą sykį išgirdo kunigo balsą. 
Stiprų, išlavintą balsą. Kaip prisipildė to balso pasiruošusi jį priimti 
katedra! Tačiau kunigas kreipėsi ne į parapijiečius, dėl to nebuvo 
jokių abejonių, ir K. negalėjo išsisukti, nes kunigas sušuko: 

— Jozefai K.! 

K. stabtelėjo ir įbedė akis į grindis. Kol kas jis dar buvo laisvas, 
dar galėjo eiti tolyn ir išnykti už vienų iš trejų mažų tamsių me- 
dinių durelių, kurios buvo visai netoli. Tai būtų reiškę, kad jis ne- 

suprato šūktelėjimo arba, nors ir suprato, nesuka sau dėl to galvos. 
O jeigu atsigręš, tai bus po visam, nes tuo bus prisipažinęs, kad aiškiai 
viską suprato, kad jis tikrai tas, kurį kunigas šaukė, ir kad pasižada 
klausyti. Jeigu kunigas būtų dar sykį šūktelėjęs, K., be abejo, būtų 
tikrai išėjęs, bet kadangi bažnyčioje, kad ir kiek K. lūkuriavo, buvo 
visai tylu, tai jis vis dėlto pasuko trupučiuką galvą pasižiūrėti, ką 
dabar daro kunigas. Šis ramiai stovėjo kaip stovėjęs sakykloje, ta- 
čiau buvo aiškiai matyti, jog pastebėjo, kad K. pasuko galvą. Jeigu 
K. dabar visai nebūtų atsigręžęs, tai būtų buvęs tik vaikiškas slaps- 
tymasis. Tad K. atsigręžė, ir kunigas pirštu pamojo jam. Kadangi 
dabar jau nebuvo ko slėptis, K., pagautas smalsumo ir norėdamas 
kuo greičiau užbaigti šį reikalą, ilgais, plačiais žingsniais tiesiog pro- 
tekiniais nuskubėjo prie sakyklos. Jis sustojo ties pirmu suolu, ta- 
čiau kunigui šis atstumas pasirodė dar per didelis, ir jis, ištiesęs ran- 
ką, ryžtingai parodė smiliumi į vietą prie pat sakyklos. K. įvykdė 
ir šį paliepimą; stovėdamas toje vietoje, jis turėjo gerokai atlošti gal- 
vą, kad matytų kunigą. 

— Tu esi Jozefas K.,— tarė kunigas, kilsteldamas vieną ranką 
nuo baliustrados ir kažkaip neaiškiai mostelėdamas. 

— Taip,— atsakė K. ir pagalvojo, kaip paprastai jis anksčiau 
visada tardavo savo vardą, o dabar vardas štai jau kuris laikas yra 
jam našta, negana to, dabar jo vardą žino net žmonės, su kuriais jis 
susiduria pirmą kartą. Kaip smagu buvo kitados, kai reikėdavo pirma 
prisistatyti, kad tave pažintų. 

— Tu esi kaltinamasis, — tarė kunigas nepaprastai tyliai. 

— Taip,— atsakė K.,— man apie tai pranešta. 

— Tai tu esi tas, kurio aš ieškau, — tarė kunigas.— Aš esu ka- 
lėjimo kapelionas. 

— Šit kaip, — pasakė K. 

— Aš liepiau pakviesti tave čionai, — tarė kunigas, — kad galė- 
čiau su tavim pašikalbėti. | 

— Aš to nežinojau,— tarė K.— Atėjau čia parodyti katedros 
vienam italui. 

— Palik nuošaliai antraeilius dalykus! — pasakė kunigas.— Ką 
tu ten laikai rankoje? Maldaknygę? 

— Ne,— atsakė K.,— tai miesto įžymybių albumas. 

— Padėk jį, — paliepė kunigas. 

K. taip smarkiai numetė šalin knygą, kad ši atsivertė ir pačiuožė 
grindimis ant .suglamžytų lapų. 

— Ar žinai, kad su tavo procesu prasti reikalai? — paklausė 
kunigas. 

— Man irgi taip atrodo, — tarė K.— Aš labai stengiausi, bet iki 
šiol nieko nelaimėjau. Tiesa, dar nebaigiau rašyti prašymo. 

— Kaip manai, kuo tai baigsis? — paklausė kunigas. 

— Anksčiau maniau, kad viskas turėtų baigtis gerai, — atsakė 
K.— Bet dabar ir pats kartais abejoju. Nežinau, kuo tai baigsis. O 
tu Žinai? 

— Ne,— atsiliepė kunigas.— Bet bijau, kad prastai. Esi laiko- 
mas kaltu. Ko gero, tavo procesas pasibaigs žemesniajame teisme. 
Bent jau šiuo metu manoma, kad tavo kaltė įrodyta. 

— Bet aš nekaltas, — pasakė K.— Tai klaida. Kaip žmogus 
apskritai gali būti kaltas? Juk visi mes žmonės, visi kaip vienas. 

— "Teisybė, — tarė kunigas. — Tačiau taip visados kalba kaltieji. 

— Ar ir tu nusistatęs prieš mane? — paklausė K. 

— Aš nesu prieš tave nusistatęs, — atsakė kunigas. 

— Dėkui tau,— tarė K.— Tačiau visi kiti žmonės, susiję su šituo 
procesu, yra prieš mane nusistatę. Jie užkrečia tuo nusistatymu ir 
pašaliečius. Mano padėtis darosi vis sunkesnė. 

— Tu neteisingai vertini faktus, — pasakė kunigas.— Nuos- 
prendis ateina ne staiga, procesas palaipsniui pereina į nuosprendį. 

— Štai kaip! — tarė K. ir nuleido galvą. 

— Ko tu artimiausiu metu ketini imtis savo byloje? — paklausė 
kunigas. 

— Pamėginsiu dar ieškoti pagalbos, — atsakė K. ir pakėlė galvą 
pasižiūrėti, ką apie tai mano kunigas.— Turiu dar šiokių tokių iki 
šiol neišnaudotų galimybių. 

— Tu pernelyg ieškai svetimos pagalbos,— nepritariamai pa- 
sakė kunigas.— Ypač moterų. Argi nematai, kad tai netikra pagalba? 

— Kai kada, galbūt net ir daugeliu atvejų tikriausiai tavo tei- 
sybė, — atsakė K.— Tačiau ne visada. Moterų galia didžiulė. Jeigu 
galėčiau prikalbinti keletą pažįstamų moterų išvien imtis darbo ma- 
no naudai, turėčiau laimėti. Ypač šiame teisme, kuris susideda beveik 
iš vienų bobišių. Tik parodyk kuriam nors tardytojui bent iš tolo mo- 
terį, ir jis peršoks per savo stalą ir kaltinamąjį, kad tik spėtų ją pasi- 
vyti, 

Kunigas palenkė galvą prie baliustrados, atrodė, kad tik dabar 
žemas sakyklos skliautas ėmė jį slėgti. Koks ten bjaurus oras lauke? 
Ten buvo jau ne apniukusi diena, o vėli naktis. Net tose vietose, kur 

didžiuliuose languose buvo vitražai, juodoje sienoje nesimatė nė ma- 
žiausios prošvaistės. Ir kaip tik dabar bažnyčios tarnas ėmė vieną po 
kitos gesinti žvakes prie didžiojo altoriaus. 

— Ar tu pyksti ant manęs? — paklausė K. kunigą.— Ko gero, 
tu nė pats nežinai, kokiam teismui tarnauji. 

Kunigas neatsakė. 

— Aš šneku tik tai, ką pats patyriau,— tarė K. 

Viršuje vis dar buvo tylu. 

— Nenorėjau tavęs įžeisti, — pasakė K. 

Staiga kunigas užriko ant jo: 

— Nejaugi nematai, kas dedasi už poros žingsnių? 

Tai buvo piktas riktelėjimas, tačiau drauge jis nuskambėjo ir 
kaip balsas išsigandusio žmogaus, matančio, kaip kitas griūva, ir rė- 
kiančio nejučiomis, per neatsargumą. 

Abudu ilgai tylėjo. Tamsoje, kuri tvyrojo apačioje, kunigas, 
aišku, negalėjo aiškiai įžiūrėti K., o šis gerai matė kunigą, apšviestą 
mažos lempelės. Kodėl kunigas nelipa žemyn? Juk pamokslo jis ne- 
sakė, o tik pranešė kai ką, kas, rimčiau įsigilinus, galėjo K. daugiau 
pakenkti negu padėti. Tačiau K. atrodė, kad kunigo norai, be abejo, 
geri; visai įmanoma, kad K., jeigu tik kunigas nuliptų žemyn, galėtų 
su juo susitarti, visai įmanoma, kad kunigas galėtų duoti K. svar- 
bų ir priimtiną patarimą, pavyzdžiui, paaiškinti — tegul ir ne tai, kaip 
paveikti procesą, o tai, kaip iš jo ištrūkti, kaip jį apeiti, kaip gyventi 
už proceso ribų. Juk ši galimybė turi būti, pastaruoju metu K. daž- 
nai apie ją pagalvodavo. O jeigu kunigas žino šią galimybę, tai gal 
paprašytas ir papasakotų apie ją, nors pats priklauso teismui, nors, 
būdamas tokios romios prigimties, ir aprėkė K., kai šis užsipuolė 
teismą. 

— Gal nuliptum žemyn? — paklausė K.— Juk pamokslo tau 
nereikia sakyti. Nusileisk pas mane. 

— Dabar jau galiu ateiti, — tarė kunigas, tikriausiai gailėdama- 
sis, kad aprėkė K. Kabindamas nuo kablio lempelę, jis pridūrė: — Iš 
pradžių turėjau pasikalbėti su tavim iš toliau. Mat aš labai greitai 
pasiduodu svetimai įtakai ir pamirštu savo pareigą. 

K. laukė jo apačioje, prie laiptelių. Lipdamas žemyn, kunigas jau 
nuo viršutinės pakopos ištiesė jam ranką. 

— Ar gali man skirti šiek tiek laiko? — paklausė K. 

— Kiek tik tau reikia, — atsakė kunigas ir padavė K. nešti lempą. 

Ir iš arti kunigo išvaizda neprarado tam tikro iškilmingumo. 

— Tu labai malonus man,— tarė K., juodu vaikštinėjo tamsia 
šonine nava.— Tu — išimtis iš visų teismo valdininkų. Tavimi aš pa- 
sitikiu labiau negu bet kuriuo iš jų, nors pažįstu jau daugelį. Su ta- 
vim galiu atvirai šnekėtis. 

— Tu klysti, — atsakė kunigas. 

— Kokia gi mano klaida? — paklausė K. 

— Tu klaidingai vertini teismą, — tarė kunigas. — Įstatymo Įžan- 
goje apie tą klaidą šitaip rašoma. Prie Įstatymo vartų stovi durinin- 
kas. Ir ateina pas šį durininką sodietis ir prašosi įleidžiamas į Įsta- 
tymą. Tačiau durininkas sako dabar negalįs jo įleisti. Sodietis pagal- 
voja ir klausia, ar galės kada vėliau įeiti. „Galbūt, — atsako duri- 
ninkas, — tiktai ne dabar“. Kadangi Įstatymo vartai yra atviri kaip 
visada, o durininkas stovi šalia jų, sodietis pasilenkia dirstelėti pro 
vartus į vidų. Tai pastebėjęs, durininkas nusijuokia ir sako: „Jeigu 
taip nekantrauji, pamėgink įeiti vidun, neklausydamas mano drau- 
dimo. Tačiau įsidėmėk: aš esu galingas. O juk aš — tik pats žemiausias 
durininkas. Ten prieš kiekvieną menę stovi durininkai, vienas ga- 
lingesnis už kitą. Net aš nedrįstu pažvelgti jau į trečią iš jų“. Tokių 
sunkumų sodietis nesitikėjo, juk Įstatymas turi būti prieinamas kiek- 
vienam ir bet kuriuo metu, galvoja jis, tačiau dabar, atidžiau apžiū- 
rėjęs kailiniuotą durininką, išvydęs jo didelę smailią nosį, jo ilgą retą 
juodą totorišką barzdą, vis dėlto nusprendžia geriau palaukti, kol 
gaus leidimą įeiti. Durininkas duoda jam suolelį ir leidžia atsisėsti 
šalia vartų. Taip sodietis ir sėdi ten dienų dienas, metų metus. Dau- 
gel kartų bando gauti leidimą įeiti ir kamuoja durininką savo pra- 
šymais. Durininkas dažnai tardo jį, klausinėja apie tėviškę ir daugybę 
kitų dalykų, tačiau tai tik iš aukšto, visai prabėgomis mesti klausi- 
mai, kaip visada klausinėja dideli ponai, o galiausiai vis pakartoja 
kol kas negalįs sodiečio įleisti. O šis, leisdamasis į kelionę, buvo pa- 
siėmęs aibes visokio turto, tad dabar, norėdamas papirkti durininką, 
atiduoda jam viską, net pačius brangiausius daiktus. Durininkas, 
tiesa, viską priima, tačiau visada sako: „Imu tik todėl, kad nepama- 
nytum, jog ko nors nepadarei“. Per tuos daugelį metų sodietis beveik 
be perstogės stebi durininką. Jis užmiršta kitus durininkus, jam at- 
rodo, kad šitas pirmasis yra vienintelė kliūtis kelyje į Įstatymą. Pir- 
maisiais metais sodietis garsiai keikia šį nelemtą sutapimą, o vėliau, 
kai pasensta, tik murma sau panosėje. Jis visai suvaikėja, o kadangi, 
ilgus metus tyrinėdamas durininką, išmoko pastebėti net blusas ant 
sargo kailinių apykaklės, tai ir jas prašo padėti jam perkalbėti duri- 

ninką. Galų gale sodiečio akys apsiblausia, ir jis nė pats nežino, ar 
iš tikrųjų sutemo, ar tik akys jį klaidina. Tačiau dabar, tamsoje, jis 
aiškiai mato spindesį, nepaliaujamai trykštantį pro Įstatymo vartus. 
Po to jis nebeilgai tegyvena. Prieš mirtį per visą tą laiką sukaupta 
patirtis pavirsta jo galvoje vienu vieninteliu klausimu, kurio jis iki 
šiol dar nebuvo davęs durininkui. Jis pamoja šiam, nes stingstantis jo 
kūnas jau nepajėgia pasikelti. Durininkas turi žemai pasilenkti, nes 
ūgių skirtumas labai pasikeitė sodiečio nenaudai. „Na, ką gi tu dar 
nori sužinoti? — klausia durininkas.— Tu nepasotinamas“. „Juk vi- 
si veržiasi į Įstatymą,— sako sodietis.— Tai kodėl per tokią daugybę 
metų niekas neatėjo paprašyti įleidžiamas?“ Durininkas mato, kad 
sodietis jau vos gyvas, ir rėkia, kad pasiektų jo silpstančią klausą: 
„Niekas daugiau negalėjo būti pro čia įleistas, nes šie vartai tau vie- 
nam buvo skirti. Dabar nueisiu ir juos užrakinsiu“. 

— Vadinasi, durininkas apgavo tą žmogų,— iškart pasakė K., 
labai susidomėjęs šia istorija. 

— Neskubėk, — atsakė  kunigas.— Nepriimk aklai svetimos 
nuomonės. Aš tau papasakojau istoriją žodis žodin, taip, kaip ji už- 
rašyta Įstatymo Įžangoje. Apie apgavystę ten nieko nekalbama. 

— Betgi tas aišku, — tarė K.,— ir tavo pirmoji interpretacija 
buvo visai teisinga. Durininkas tik tada pranešė sodiečiui išganingąją 
žinią, kai šiam jau nebegalėjo būti iš jos jokios naudos. 

— Anksčiau sodietis to neklausė,— atsakė kunigas. — Atmink, 
kad tai buvo tik paprastas durininkas ir kaip toks atliko savo pareigą. 

— Kodėl manai, kad jis atliko savo pareigą? — paklausė K.— 
Juk jis jos neatliko. Galbūt jo pareiga buvo nuginti šalin visus pa- 
šaliečius, tačiau žmogų, kuriam tie vartai buvo skirti, jis turėjo įleisti. 

— "Tu per mažai gerbi Įstatymą ir iškraipai istoriją, — tarė ku- 
nigas.— Apie įleidimą į Įstatymą šioje istorijoje yra du svarbūs du- 
rininko paaiškinimai — vienas pradžioje, o kitas pabaigoje. Vienoje 
vietoje pasakyta, kad durininkas kol kas negali įleisti sodiečio, o ki- 
toje — kad tie vartai buvo skirti vien jam. Jeigu šie du paaiškinimai 
prieštarautų kits kitam, tai būtų tavo tiesa, ir durininkas būtų apga- 
vęs sodietį. Tačiau čia nėra jokio prieštaravimo. Priešingai, iš pir- 
mojo paaiškinimo jau kone išplaukia antrasis. Beveik būtų galima 
pasakyti, jog durininkas nusižengė savo pareigai, suteikdamas sodie- 
čiui viltį, pažadėdamas, kad galbūt galėsiąs įleisti jį vėliau. Tuo metu, 
regis, jo pareiga buvo tik neįleisti sodiečio, ir daugelis Įstatymo aiš- 
kintojų iš tikrųjų stebisi, kad durininkas apskritai padarė šitą užuo- 

miną, nes atrodo, kad jis mėgsta tikslumą ir griežtai eina savo parei- 
gas. Daug metų jis nesitraukia iš posto ir tik pačioje pabaigoje užra- 
kina vartus, jis labai aiškiai supranta, kokios svarbios jo pareigos, 
nes sako: „Aš esu galingas“, jis gerbia vyresniuosius, nes sako: „Aš 
esu tik žemiausias durininkas“, jis ne plepys, nes per tiek metų, kaip 
rašoma, „tik prabėgomis“ duoda klausimus, jis nepaperkamas, nes 
gavęs dovaną sako: „Imu tik todėl, kad nepamanytum, jog ko nors 
nepadarei“, o kai iškyla pareigos klausimas, jo negalima nei sugrau- 
dinti, nei įprašyti, nes rašoma, kad sodietis „kamuoja durininką savo 
prašymais“, galų gale ir jo išorė — didelė smaili nosis ir ilga reta 
juoda totoriška barzda — irgi liudija pedantišką charakterį. Ar 
galima rasti pareigingesnį durininką? Be to, durininko charakte- 
ryje galima pastebėti ir kitų bruožų, kurie yra labai palankūs 
prašančiajam įleisti ir kurie, šiaip ar taip, paaiškina, kodėl duri- 
ninkas, užsimindamas, kad ateityje gali įleisti sodietį, nusižengia 
savo pareigai. Mat negalima paneigti, kad jis yra naivokas ir dėl to 
trupučiuką pasipūtęs. Net jeigu to durininko žodžiai apie jo paties ir 
kitų durininkų galią ir apie tai, kad jis net nedrįsta pažvelgti į tuos 
kitus, — taigi net jeigu tie žodžiai iš esmės ir būtų teisingi, tai vis dėlto 
jo kalbos maniera, tai, kaip jis tuos žodžius sako, rodo, kad jo suvokimą 
temdo naivumas ir pasipūtimas. Aiškintojai apie tai šitaip kalba: „Tei- 
singas kokio nors dalyko suvokimas ir nesugebėjimas to paties da- 
lyko suprasti ne visai eliminuoja kits kitą“. Bet, šiaip ar taip, reikia 
pripažinti, kad tas naivumas ir pasipūtimas, nors ir kaip nežymiai 
reiškiasi, vis dėlto silpnina vartų apsaugą, tai yra durininko charak- 
terio spragos. Be to, atrodo, kad durininkas iš prigimties yra malonus 
žmogus, jis toli gražu ne visada elgiasi kaip oficialus asmuo. Jau pirmo- 
siomis akimirkomis jis juokauja, siūlydamas sodiečiui eiti vidun, 
nors tas ir griežtai uždrausta, paskui nenuvaro sodiečio šalin ir net, 
kaip rašoma, duoda jam suolelį ir leidžia atsisėsti šalia vartų. Kantrybė, 
su kuria durininkas visus tuos metus klausosi sodiečio prašymų, tie 
trumpi klausinėjimai, tas dovanų priėmimas, tas kilnumas, su kuriuo jis 
leidžia šalia sėdinčiam sodiečiui keikti nelemtąjį sutapimą, kad bū- 
tent tas durininkas pastatytas prie šitų vartų, — iš viso to galima 
spręsti, kad durininkas šiek tiek užjaučia sodietį. Ne kiekvienas du- 
rininkas būtų taip elgęsis. Galų gale jis, pakviestas mostu, net žemai 
pasilenkia prie sodiečio, leisdamas pastarajam duoti paskutinį klau- 
simą. Tik vos jaučiamas nekantravimas — juk durininkas žino, kad 

viskas baigta,— suskamba jo žodžiuose: „,„Tu nepasotinamas“. Kai 
kas, aiškindamas tai, žengia dar vieną žingsnį šia kryptimi ir teigia, 
kad žodžiai „Tu nepasotinamas“ reiškią savotišką draugišką susižavė- 
jimą, kuris, tiesa, sumišęs ir su šiokia tokia panieka. Šiaip ar taip, du- 
rininko figūra ne tokia, kaip tu manai. 

— "Tu geriau ir seniau už mane žinai šitą istoriją, — tarė K. 

Juodu valandėlę patylėjo. Paskui K. paklausė: 

— "Tai tu manai, kad sodietis nebuvo apgautas? 

— Suprask mane teisingai, — atsakė kunigas.— Aš tau tik pasa- 
koju įvairias nuomones apie šią istoriją. Nekreipk į tas nuomones 
per daug dėmesio. Raštas niekada nesikeičia, 0 įvairios nuomonės 
dažnai tėra tik nesugebėjimo jį suprasti išraiška. Pavyzdžiui, net 
esama nuomonės, kad kaip tik durininkas buvo apgautas. 

— Tai reikšminga nuomonė,— tarė K.— O kuo ji grindžiama? 

— Ji grindžiama durininko naivumu,— paaiškino kunigas.— 
Tvirtinama, kad jis nežinąs, kaip atrodo Įstatymo vidus, o žinąs 
tiktai taką, kuriuo visą laiką turįs vaikščioti prieš vartus. Manoma, 
kad jis Įstatymo vidų vaizduojasi vaikiškai, ir spėjama, kad jis pats 
bijo to, kuo gąsdina sodietį. Jis, girdi, bijąs net labiau už sodietį, nes 
šis nieko daugiau nenori, kaip tik įeiti į vidų, — net ir tada, kai išgirsta 
apie viduje esančius baisius durininkus, — o durininkas į vidų eiti ne- 
nori, bent jau apie tai nieko nepasakyta. Tiesa, kiti tvirtina, kad duri- 
ninkas turįs būti buvęs viduje, nes juk kažkada buvęs priimtas Įstatymo 
tarnybon, O tai galėję įvykti tiktai viduje. Bet čia galima atsakyti, kad 
jis galėjo būti paskirtas į durininko tarnybą vien kam nors šūktelėjus 
jau į trečiąjį durininką. Be to, istorijoje neparašyta, kad jis būtų ką 
nors pasakojęs apie Įstatymo vidų, išskyrus tą pastabą apie durininkus. 
Tai galėjo jam būti uždrausta, tačiau ir apie draudimą jis nieko nepa- 
sakoja. Iš viso to daroma išvada, kad apie tai, kaip atrodo ir ką reiš- 
kia Įstatymo vidus, durininkas nieko nežino ir viską klaidingai ver- 
tina. Tačiau iš to išeina, kad jis klaidingai galvoja ir apie sodietį, 
nes yra menkesnis už jį ir to nesuvokia. Kad durininkas elgiasi su 
sodiečiu kaip su menkesniu už save, matyti iš daugelio detalių, kurias 
tu dar turėtum prisiminti. Tačiau, pasak šios nuomonės, lygiai taip pat 
aišku, kad iš tikrųjų durininkas yra menkesnis už sodietį. Visų pirma, 
laisvas yra pranašesnis už pririštą. O sodietis iš tikrųjų yra laisvas, jis 
gali eiti kur tiktai nori, jam uždrausta įžengti tik į Įstatymą, bet ir šį 

draudimą jam pasakė tik vienas žmogus — durininkas. Jeigu sodietis 
atsisėda ant suolelio šalia vartų ir praleidžia ten visą gyvenimą, tai jis 
daro taip laisva valia, istorijoje neužsimenama apie kokią nors prie- 
vartą. Tuo tarpu durininkas yra pririštas prie savo posto, jis negali 
pasitraukti nuo vartų, iš visko sprendžiant, negali ir į vidų įeiti, net 
jeigu pats to norėtų. Be to, nors durininkas tarnauja Įstatymui, tačiau 
jam pavesti tik šitie vartai, taigi ir sodietis, kuriam vienam šis įėjimas 
yra skirtas. Ir dėl tos priežasties sodietis yra už jį pranašesnis. Galima 
spėti, kad durininkas daug metų, kone visą savo brandų gyvenimą 
praleido lyg ir tuščiai tarnaudamas, nes sakoma, kad ateina sodietis, 
taigi subrendęs vyras, vadinasi, durininkas turėjo ilgai laukti, kol galės 
atlikti jam pavestą darbą — laukti tiek, kiek panorės sodietis, kuris 
juk atėjo savo noru. Tačiau ir tarnybos pabaigą lemia sodiečio gyve- 
nimo pabaiga, vadinasi, šis visą laiką yra pranašesnis už durininką. 
O istorijoje nuolat pabrėžiama, kad durininkas, rodos, viso to nežino. 
Tačiau tai nelaikoma nepaprastu dalyku, nes, pasak šios nuomonės, 
durininko pažiūra į savo tarnybą dar daug klaidingesnė. Mat pabai- 
goje jis kalba apie vartus, sakydamas: „,„Nueisiu ir juos užrakinsiu“,— 
tačiau pradžioje rašoma, kad Įstatymo vartai atviri kaip visada, bet 
jeigu jie yra atviri visada, taigi nepriklausomai nuo to, kiek gyvens 
tas sodietis, kuriam jie yra skirti, tai ir durininkas negali jų užrakinti. 
Nuomonės skiriasi tik dėl to, ar durininkas, pranešdamas, kad užra- 
kinsiąs vartus, nori tik duoti sodiečiui kokį nors atsakymą, ar pabrė- 
žti savo tarnybinę pareigą, ar šitaip priversti sodietį net paskutinę 
akimirką graužtis ir liūdėti. Tačiau daugelis mano, kad vartų jis ne- 
galės uždaryti. Net tvirtinama, kad sodietis — bent jau pabaigoje — 
ir savo žiniomis yra pranašesnis už durininką, nes mato spindesį, trykš- 
tantį pro Įstatymo vartus, o durininkas, kaip toks, matyt, stovi nugara 
į vartus ir nė Žodžiu neparodo, kad būtų pastebėjęs kokį pasikeitimą. 

— Visa tai gerai pagrįsta,— tarė K., pusbalsiu pakartodamas 
pats sau dar kai kurias kunigo paaiškinimų vietas.— Visa tai gerai 
pagrįsta, dabar aš irgi tikiu, kad durininkas buvo apgautas. Tačiau 
dėl to aš neatsisakau savo ankstesnės nuomonės, nes abu šie teiginiai 
iš dalies sutampa. Visai nesvarbu, ar durininkas viską aiškiai supranta, 
ar jis yra apgautas. Aš sakiau, kad sodietis apgautas. Jeigu durininkas 
viską aiškiai suvoktų, tai tuo dar būtų galima abejoti, bet jeigu jis yra 
apgautas, tai jo apsigavimas būtinai turi persiduoti sodiečiui. Šiuo 
atveju durininkas, tiesa, ne apgavikas, tačiau toks naivus, kad turėtų 
būti tuoj pat išguitas iš tarnybos. Turėk galvoje, kad tas durininko 

apsigavimas jam pačiam nė kiek nekenkia, o sodiečiui daro baisią žalą. 

— "Tu čia susiduri su visai priešinga nuomone,— pasakė kuni- 
gas.— Mat kai kas tvirtina, kad ši istorija niekam neduodanti teisės 
vertinti durininko. Kad ir koks jis mums atrodytų, vis dėlto jis yra 
Įstatymo tarnas, vadinasi, priklauso Įstatymui, taigi žmonės neturi 
teisės apie jį spręsti. Tokiu atveju negalima nė manyti, kad durininkas 
yra menkesnis už sodietį. Būti pririštam bent jau tarnybos prie Įstaty- 
mo vartų yra nepalyginti daugiau negu laisvam gyventi pasaulyje. 
Sodietis tik ateina prie Įstatymo, o durininkas jau yra tenai. Įstatymas 
paskyrė jį į tarnybą, tad abejoti dėl jo reikšmingumo reikštų abejoti 
Įstatymu. 

— Su šia nuomone aš nesutinku, — tarė K., purtydamas galvą. — 
Jeigu jai pritarsi, tai viską, ką durininkas sako, turėsi laikyti tiesa. 
O juk tu pats nuodugniai įrodei, kad tai neįmanoma. 

— Ne,— atsakė kunigas.— Nereikia visko laikyti tiesa, reikia tik 
viską laikyti būtinybe. 

— Liūdna nuomonė, — pasakė K.— Melas paverčiamas pasaulio 
tvarkos principu. 

K. pasakė tai užbaigdamas ginčą, tačiau tai nebuvo jo galutinė 
nuomonė. Jis buvo per daug pavargęs, kad galėtų aprėpti visas iš tos 
istorijos išplaukiančias išvadas, ji vertė daryti jį neįprastus minties 
vingius; tai buvo nerealūs dalykai, apie kuriuos geriau galėjo sampro- 
tauti būrelis teismo valdininkų negu jis. Paprasta istorija prarado savo 
formą, K. norėjo atsikratyti ja, o kunigas, kuris dabar parodė didelį 
taktą, suprato tai ir tylomis išklausė paskutinę K. pastabą, nors ši, 
be abejo, nesutapo su jo paties nuomone, 

Valandėlę juodu tylėdami žingsniavo toliau, K. visą laiką ėjo ša- 
limais kunigo, visai nesusigaudydamas, kur dabar pateko. Lempa jo 
rankoje buvo seniai užgesusi. Kartą tiesiai priešais jį blykstelėjo si- 
dabrinė kažkokio šventojo statula ir išsyk išnyko tamsoje. Kad nebūtų 
visą laiką toks priklausomas nuo kunigo, K. paklausė: 

— Juk mes dabar esame netoli didžiųjų durų? 

— Ne,— atsakė kunigas. — Mes toli nuo jų. Argi tu jau nori 
išeiti? 

K., nors šiuo metu visai apie tai negalvojo, tuoj pat tarė: 

— Žinoma, aš turiu išeiti. Esu banko prokuristas, manęs jau lau- 
kia, atėjau čionai tik parodyti katedros vienam svečiui iš užsienio. 

— Ką gi,— pasakė kunigas, paduodamas K. ranką,— tai eik. 

— Bet aš vienas nerasiu kelio tamsoje, — tarė K. 

— Eik į kairę iki sienos, — paaiškino kunigas, — o paskui vis lai- 
kykis pasienio ir prieisi duris. 

Kunigas jau nutolo keletą žingsnių, bet K. labai garsiai sušuko: 

— Prašom dar palaukti! 

— Laukiu,— atsakė kunigas. 

— Ar tu iš manęs daugiau nieko nenori? — paklausė K. 

— Ne,— atsiliepė kunigas. | 

— Pirma buvai man toks malonus, — tarė K.,— ir viską man 
išaiškinai, o dabar išleidi mane, lyg aš tau visai nerūpėčiau. 

— Bet juk tau reikia eiti, — atsakė kunigas. 

— Taigi kad reikia,— pasakė K.— Suprask mano padėtį. 

— Pirmiau tu suprask, kas aš esu, — tarė kunigas. 

— Tu esi kalėjimo kapelionas, — atsakė K., priėjęs arčiau kunigo, 
jam visai nereikėjo tučtuojau grįžti į banką, kaip ką tik aiškino, jis 
ramiai galėjo dar pabūti čionai. 

— Vadinasi, aš priklausau teismui, — tarė kunigas.— Kodėl turė- 
čiau ko nors iš tavęs norėti? Teismas nieko iš tavęs nenori. Jis priima 
tave, kai ateini, ir išleidžia tave, kai išeini. 

Trisdešimt pirmosios K. gimimo dienos išvakarėse — buvo maž- 
daug devinta valanda vakaro, gatvėse jau stojo tyla — į jo butą atėjo 
du ponai. Su surdutais, išblyškę, įsiganę, su cilindrais, tartum priau- 
gusiais prie galvos. Iš mandagumo truputį pasilankstė prie buto durų, 
siūlydami kits kitam įžengti pirmam, paskui dar ilgiau kartojo šį ritu- 
alą prie K. kambario durų. Nors ir negavęs iš anksto pranešimo apie 
vizitą, K., irgi juodai apsirengęs, sėdėjo krėsle netoli durų, lyg lauk- 
damas svečių, ir iš lėto movėsi naujas pirštines, tempte aptempiančias 
pirštus. Jis iš karto atsistojo ir smalsiai pažvelgė į atėjusius. 

— Vadinasi, tamstos atsiųsti pas mane? — paklausė K. 

Abu ponai linktelėjo ir, laikydami rankose cilindrus, parodė jais 
į kits kitą. K. pats sau prisipažino, kad laukė ne tokių svečių. Jis 
priėjo prie lango ir dar kartą pažvelgė į tamsią gatvę. Kitoje gatvės 
pusėje beveik visi langai irgi jau buvo tamsūs, o daugelis ir užtraukti 
užuolaidomis. Viename apšviestame lange, tame pačiame aukšte kaip 

ir K. butas, už grotelių žaidė vaikai ir, dar nemokėdami pajudėti 
iš vietos, tiesė į kits kitą rankas. 

„Pas mane siunčia senus, niekam tikusius aktorius, — pats sau 
tarė K. ir atsigręžė, norėdamas dar kartą tuo įsitikinti. — Pigiai jie 
nori užbaigti istoriją su manimi“. Staiga pasisukęs į ateivius, K. pa- 
klausė: 

— Kokiame teatre tamstos vaidinate? 

— Teatre? — paklausė vienas ponas kitą, lyg prašydamas ji 
patarimo, ir jo lūpų kampučiai krustelėjo. 

Antrasis ėmė vaipytis it nebylys, kovojantis su savo neklusniu or- 
ganizmu. „Jie neketina atsakinėti į klausimus“,.— pats sau tarė 
K. ir nuėjo pasiimti skrybėlės. 

Jau ant laiptų abu ponai norėjo paimti K. už parankių, tačiau šis 
pasakė: 

— Tiktai gatvėje, aš ne ligonis. 

Tačiau prie pat vartų jie taip įsikibo į K., kaip šis dar niekada ir 
su niekuo nebuvo ėjęs. Juodu prisispaudė pečiais prie K. pečių, bet 
nesulenkė rankų, o apsivijo jomis per visą ilgį apie K. rankas, įgudusiu, 
ištreniruotu ir nepaprastai tvirtu judesiu suspausdami jo riešus. K. 
žengė tarp jų nepaprastai išsitempęs, dabar visi trys buvo taip suaugę, 
kad, sudaužius vieną iš jų, būtų buvę sudaužyti ir visi. Tai buvo toks 
junginys, koks įmanomas beveik vien negyvų daiktų pasaulyje. 

Einant.-pro žibintus, K., nors tas 1r buvo labai sunku taip suspaus- 
tam, mėgino geriau apžiūrėti palydovus, negu tai buvo įmanoma jo 
kambario prieblandoje. „Tikriausiai jie tenorai“,— pagalvojo jis, 
įžiūrėjęs jų mėsingas pasmakres. Jam buvo šleikštūs šitie nepaprastai 
švarūs veidai. Atrodė, lyg savo akimis matytum ranką, kuri iškrapštė 
akių kampučius, nubraukė panosę ir išskutinėjo raukšleles ant smakro. 

Tai pastebėjęs, K. sustojo, todėl turėjo sustoti ir anuodu; jie buvo 
ką tik priėję erdvią, tuščią, medžių ir krūmų prisodintą aikštę. 

— Kodėl kaip tik tamstos buvote pasiųsti pas mane! — ne tiek 
paklausė, kiek sušuko K. 

Abu ponai, matyt, nežinojo ką atsakyti, jie laukė, nukorę laisvąsias 
rankas kaip sanitarai, kai ligonis nori atsikvėpti. 

— Toliau neisiu,— pareiškė K., norėdamas juos išbandyti. 

Į tai ponams nereikėjo nieko atsakyti, užteko ir to, kad jie, neat- 
leisdami savo gniaužtų, pamėgino išjudinti K. iš vietos; tačiau šis 
pasipriešino. ,,Man jau nebedaug tereikės jėgų, galiu jas dabar sunau- 
doti, — pagalvojo jis, prisiminęs muses, kurios, nusitraukydamos kojy- 


Procesas 176 


tes, mėgina atsiplėšti nuo musgaudžio.— Tie ponai dar pasiplūks su 
manim“. 

Staiga iš gatvelės, einančios šiek tiek Žemiau, siaurais laiptukais 
į aikštę užkopė panelė Biurstner. K. nebuvo tikras, kad ten ji, bet 
panašumas buvo didelis. Tačiau K. nė nerūpėjo, ar ten tikrai panelė 
Biurstner, jis tik iš karto suvokė, kad priešintis beprasmiška. Nebus 
jokio didvyriškumo, jei dabar ims priešintis, jei pridarys vargo tiems 
ponams, gindamasis pamėgins dar pasidžiaugti paskutiniais gyvenimo 
atšvaitais. K. pajudėjo iš vietos, ir džiaugsmas, kurį jis tuo padarė 
abiem ponams, trupučiuką persidavė ir jam pačiam. Juodu dabar 
neprieštaravo, kad K. pasirenka, kuria kryptimi eiti, o šis vis laikėsi 
to paties kelio, kuriuo prieš juos žengė panelė Biurstner: ne dėl to, 
kad būtų norėjęs ją pavyti, ne dėl to, kad būtų norėjęs ją kuo ilgiau 
matyti, o tik tam, kad neužmirštų įspėjimo, kurį jam ta panelė reiškė. 
„Vienintelis dalykas, kurį aš dabar dar galiu padaryti, — tarė jis pats 
sau, 0 jo paties ir abiejų palydovų žingsnių ritmas patvirtino šitą min- 
tį, — vienintelis dalykas, kurį dabar dar galiu padaryti, yra iki pat 
pabaigos išlaikyti ramų ir blaivų protą. Visada norėjau dvidešimčia 
rankų čiupti pasaulį, ir mano tikslas nebuvo pagirtinas. Tai buvo klai- 
da. Nejaugi ir dabar parodysiu, kad nė procesas, trukęs ištisus metus, 
nieko manęs neišmokė? Nejau taip ir numirsiu kaip nenuovokus už- 
sispyrėlis? Nejau leisiu, kad po mirties apie mane kalbėtų, jog pro- 
ceso pradžioje norėjau jį kuo greičiau užbaigti, o dabar, pabaigoje, 
noriu jį vėl pradėti? Nenoriu, kad apie mane taip kalbėtų. Esu dė- 
kingas už tai, kad į šitą kelionę manęs palydėti paskirti šie du pusne- 
byliai ir nieko nesuprantantys ponai ir kad leista man pačiam pasakyti 
sau viską, ko reikia“. 

Tuo tarpu panelė jau pasuko į šoninę gatvę, bet K. ji jau nebebuvo 
reikalinga, ir jis pasidavė savo palydovų valiai. Dabar jie visi trys su- 
tartinai žengė per tiltuką, apšviestą mėnesienos, ponai noriai kartojo 
net menkiausią K. judesį, ir kai jis trupučiuką pasisuko turėklų link, 
jie irgi grįžtelėjo veidu į juos. Mėnulio šviesoje žibantis ir mirguliuo- 
jantis vanduo iš abiejų pusių sruvo pro mažutę salelę, ant kurios, tar- 
tum gruūuste susigrūdę, žaliavo medžiai ir krūmai. Po jais Žvyruoti ta- 
keliai, dabar neįžiūrimi, vedė prie patogių suoliukų, ant kurių K. 
tysojo ne vieną vasarą. 

— Aš juk visai nenorėjau sustoti, — tarė K. savo palydovams, 
sugėdintas jų paslaugumo. 

Atrodė, kad juodu susižvalgė už K. nugaros, švelniai priekaiš- 

taudami kits kitam, kad be reikalo sustojo, paskui visi trys vėl patraukė 
toliau. 

Jie perėjo kelias į kalną kylančias gatveles, kuriose kur ne kur, 
tai tolumoje, tai visai arti, stovėjo arba vaikščiojo policininkai. Vienas 
iš jų, vešliais ūsais, uždėjęs ranką ant kardo rankenos, lyg tyčia priėjo 
prie pat šitos gana įtartinos grupelės. Palydovai stabtelėjo, policinin- 
kas, rodės, jau buvo besižiojąs, tačiau K. iš visų jėgų timptelėjo abu 
ponus į priekį. Jis ne sykį atsargiai atsigręžė pažiūrėti, ar policininkas 
neseka iš paskos; kai jie pasuko už kampo ir dingo policininkui iš akių, 
K. pasileido tekinas, o palydovai, nors ir baisiai dusdami, turėjo sku- 
bėti kartu su juo. 

Taip jie greitai išėjo iš miesto, už kurio šiame pakraštyje beveik 
išsyk traukėsi laukai. Netoli vieno dar visai miestiško namo buvo 
mažutė, apleista ir tuščia akmenų skaldykla. Čia abu ponai sustojo: gal 
dėl to, kad tą vietą iš pat pradžių buvo numatę, o gal ir dėl to, kad 
buvo labai pavargę ir nepajėgė toliau bėgti. Dabar juodu paleido K., 
kuris laukė tylėdamas, ir, nusiėmę cilindrus ir nosinėmis šluostydamiesi 
nuo kaktų prakaitą, ėmė žvalgytis po skaldyklą. Viską gaubė mėnesie- 
na, tokia natūrali ir rami, kokia nebūna jokia kita šviesa. 


Palydovai pasikeitė keliais mandagiais žodžiais, tardamiesi, katram 
dabar reikėtų atlikti tolesnę uždavinio dalį, — matyt, ponams pareigos 
nebuvo griežtai paskirstytos, — paskui vienas iš jų priėjo prie K. ir 
nuvilko jam švarką, liemenę, galų gale — net marškinius. K. nejučiom 
kruūptelėjo nuo vėsumos, o palydovas ramindamas švelniai pliaukšte- 
lėjo ranka jam per nugarą. Paskui jis rūpestingai sudėjo drabužius, 
lyg tvarkydamas daiktus, kurių kad ir ne tuoj pat, bet vis dėlto dar 
reikės. Kad K. nereikėtų nejudan: stovėti gana vėsiame nakties ore, 
palydovas paėmė jį už parankės ir leidosi su juo vaikštinėti, kcl an- 
trasis ponas ieškojo tinkamos vietos skaldykloje. Radęs ją, jis pamojo 
ranka, ir pirmasis ponas nuvedė tenai K. Ta vieta buvo pačiame skal- 
dyklos pakraštyje, ten gulėjo atskeltas akmuo. Palydovai pasodino K. 
ant žemės, atrėmė jį į akmenį ir atlošė ant akmens jo galvą. Nepaisant 
visų jų pastangų ir nepaisant viso paslaugumo, kurį K. stengėsi jiems 
parodyti, jo padėtis vis tiek visą laiką atrodė labai nenatūrali ir nejįti- 
kima. Todėl vienas ponas paprašė kitą, kad šis leistų jam vienam 
pamėginti K. paguldyti, bet ir tai nieko nepadėjo. Galų gale juodu 
paliko K. gulėti tokioje padėtyje, kuri nebuvo net pati geriausia iš 
visų išmėgintųjų. Paskui vienas palydovas atsisagstė surdutą ir iš makš- 

tų, kybančių ant diržo, kuriuo tas vyriškis buvo susijuosęs virš lie- 
menės, išsitraukė ilgą, ploną, dviašmenį mėsininko peilį, iškėlė jį ir pa- 
žiūrėjo prieš šviesą, ar aštrus. Vėl prasidėjo ta pati šlykšti mandagumo 
ceremonija: vienas padavė virš K. galvos peilį kitam, o šis, vėl virš K. 
galvos, grąžino jį pirmajam. Dabar K. aiškiai suprato, kad jo pareiga 
pačiupti virš jo galvos iš rankų į rankas keliaujantį peilį ir susiva- 
ryti jį sau. Tačiau K. to nepadarė, tik pasuko kol kas dar laisvą kaklą 
ir apsidairė. Iki galo jis neįstengė atlikti savo pareigos, neįstengė išva- 
duoti teismo organų nuo paskutinio darbo, tačiau už šią paskutinę 
kliaudą atsakingas buvo tas, kas nesuteikė K. tam reikalingų jėgų. K. 
žvilgsnis užkliuvo už namo, kuris stovėjo šalia skaldyklos, už viršutinio 
jo aukšto. It šviesos blyksnis ten atsivėrė abi vieno lango pusės, 
kažkoks žmogus, silpnas ir liesas aukštai ir toli, staiga smarkiai pasilen- 
kė į priekį ir dar ištiesė rankas. Kas jis toks? Draugas? Geras žmogus? 
Ar Jis užuojautos pagautas? Ar nori padėti? Ar jis vienas? Ar ten visi? 
Ar dar galima kaip nors padėti? Ar dar yra kokių užmirštų argumentų? 
Žinoma, kad yra. Logika, tiesa, nesugriaunama, tačiau ir ji negali 
įveikti žmogaus, trokštančio gyventi. Kur teisėjas, kurio jis nė karto 
nematė? Kur aukštasis teismas, kurio jis niekada nepasiekė? K. iškėlė 
rankas ir išskėtė visus pirštus. 

Tačiau vieno pono rankos jau suspaudė jam gerklę, o antrasis giliai 
suvarė peilį į širdį ir du kartus jį pasuko. Gęstančiomis akimis K. dar 
matė, kaip abu ponai, pasilenkę jam prie pat veido, susiglaudę skruos- 
tais, stebi atomazgą. 

— Kaip šuva,— tarė K., lyg ši gėda turėtų jį pergyventi. 

K. atvyko vėlai vakare. Kaimas glūdėjo giliai po sniegu. Pilies 
kalno nebuvo matyti. Rūkas ir tamsa gaubė jį, net menkiausias šviesos 
spindulėlis nerodė ten esant didelę pilį. K. ilgai stovėjo ant medinio 
tiltuko, vedančio nuo vieškelio į kaimą, ir žvelgė aukštyn į tariamą 
tuštumą. 

Paskui leidosi ieškoti nakvynės; užeigos namuose žmonės dar 
nemiegojo, šeimininkas, teisybė, neturėjo išnuomojamo kambario, ta- 
čiau, vėlyvo svečio nustebintas ir išmuštas iš vėžių, pareiškė leisiąs 
K. permiegoti ant šiaudų čiužinio užeigos salėje. K. sutiko. Keli 
ūkininkai dar tebegėrė alų, tačiau jis su niekuo nenorėjo šnekėtis, 
pats atsinešė nuo aukšto čiužinį ir atsigulė netoli krosnies. Buvo 
šilta, ūkininkai netriukšmavo, valandžiukę K. dar stebėjo juos pa- 
vargusiom akim, paskui užmigo. 

Bet netrukus buvo pažadintas. Kažkoks jaunuolis, miestiškai ap- 
sidaręs, su aktoriaus veidu, siaurų akių, vešlių antakių, drauge su 
šeimininku stovėjo greta jo. Ūkininkai irgi dar tebebuvo čia pat, vie- 
nas kitas net krėslą apgręžęs, kad geriau viską girdėtų ir matytų. 
Jaunuolis labai mandagiai atsiprašė pažadinęs K., prisistatė esąs pi- 
lies kašteliono sūnus, o paskui tarė: 

— Šis kaimas — pilies nuosavybė, kas -čia gyvena ar nakvoja, 
gyvena ar nakvoja lyg ir pilyje. Ir niekam nevalia to daryti be grafo 
leidimo. O tamsta tokio leidimo neturi ar bent neparodei. 

K. pasikėlė pusiausėda, ranka susiglostė plaukus, pažvelgė iš apa- 
čios į aplinkinius ir pasakė: 

— Į kokį kaimą aš būsiu užklydęs? Argi čia esama pilies? 

— Žinoma,— iš reto atsakė jaunuolis, o vienas kitas ūkininkas 
pakraipė galvą dėl tokių K. žodžių.— Pono grafo Vestvesto pi- 

— Ir nakvynei reikalingas leidimas? — paklausė K., lyg norėda- 
mas įsitikinti, kad nebus vien sapne girdėjęs ką tik pranešto dalyko. 

— Leidimas reikalingas, — pasigirdo atsakymas, o paskui jaunuo- 
lis, aiškiai šaipydamasis iš K., atkišo ranką ir kreipėsi į šeimininką ir 
užeigos svečius: — O gal kartais leidimas nereikalingas? 

— Tada, vadinasi, teks eiti ir paprašyti leidimo, — Žžiovaudamas 
pasakė K. ir nusimetė antklodę, lyg rengdamasis keltis. 

— Kieno gi? — paklausė jaunuolis. 

— Pono grafo Vestvęsto,— atsakė K.,— kas gi daugiau man 
belieka? 

— Dabar, vidurnaktį, prašyti pono grafo leidimo? — sušuko 
jaunuolis, žingteldamas atatupstas. 

— Ar tai neįmanoma? — abejingai paklausė K.— Tai kam tada 
tamsta mane žadinai? 

Dabar jaunuolio kantrybė trūko. 

— Tai valkata! — suriko jis.— Reikalauju gerbti grafo tarnau- 
toją. Pažadinau tamstą, nes turiu tamstai pranešti, kad privalai tuč- 
tuojau palikti grafo valdas. 

— Užteks tų pokštų, — pabrėžtinai tyliai pasakė K. guldamasis 
ir užsitraukdamas antklodę.— Tamsta, jaunuoli, gana įžūlus ir man 
rytoj dar teks pasikalbėti apie paties elgesį. Šeimininkai ir anie va 
ponai paliudys, jeigu tik man apskritai prireiks liudininkų. O šiaip 
tebus tamstai pasakyta, kad esu grafo pašauktas matininkas. Mano 
parankiniai su instrumentais atvažiuos rytoj vežimu. O aš nepanorau 
atsisakyti žygio per sniegą, bet, deja, kelissyk išklydau iš kelio ir todėl 
taip sugaišau. Ir be tamstos pamokymų pats žinojau, kad dabar jau 
per vėlu prisistatyti pilin. Todėl ir pasitenkinau šitokia nakvyne, kurią 
tamsta — itin švelniai kalbant — nemandagiai sutrukdei. Štai ir visi 
mano paaiškinimai. Labanakt, ponai. 

Ir K. nusigręžė į krosnį. 

— Matininkas? — išgirdo jis dvejonių kupiną klausimą už nuga- 
ros, 0 paskui stojo visuotinė tyla. 

Tačiau jaunuolis greit susiorientavo ir balsu, kuris buvo ir pakan- 
k. mai prislopintas, kad galėtų reikšti atodairą į miegantį K., ir pa- 
kankamai garsus, kad K. jį galėtų suprasti, tarė šeimininkui: 

— Pasiteirausiu telefonu. į 

Kaip, nejaugi šiuose kaimo užeigos namuose net telefono esama? 
Puikiai įsitaisę. Šiuo atveju K. nustebo, o apskritai, beje, to ir buvo 
tikėjęsis. Pasirodė, kad telefonas įtaisytas bemaž viršum jo galvos, 

per mieguistumą jis to visai nepastebėjo. Užsimanęs dabar skam- 
binti, jaunuolis, kad ir kaip norėdamas, negalėjo nesutrikdyti K. mie- 
go, dabar tebuvo svarbu, ar K. reikėtų leisti jam skambinti, ir K. nu- 
sprendė leisti. Bet tuomet, žinoma, nebuvo prasmės apsimetinėti 
miegančiam, tad jis vėlei atsivertė aukštielninkas. Matė, kaip ūkininkai, 
nedrąsiai susibūrę krūvon, kažką tariasi, matininko atvykimas buvo 
nemenkas įvykis. Virtuvės durys atsivėrė, visą jų plotį užėmė stuo- 
meninga šeimininkės figūra, šeimininkas pirštų galais prisiartino 
prie jos visko apsakyti. O tada prasidėjo pašnekesys telefonu. Kašte- 
lionas miegojo, bet atsiliepė kašteliono padėjėjas, vienas iš kaštelio- 
no padėjėjų, kažkoks ponas Fricas. Jaunuolis, pasivadinęs Švarceriu, 
papasakojo radęs K., ketvirton dešimtin įžengus; vyriškį, smarkiai 
nuskarusį, ramiai miegantį ant šiaudų maišo, su mažutė kuprinaite 
vietoj pagalvės, su gumbuota lazda po ranka. Taigi šis jam, žinoma, 
pasirodęs įtartinas, o kad šeimininkas aiškiai numojęs ranka į savo 
pareigas, tai jo, Švarcerio, pareiga buvusi viską išsiaiškinti. Pažadini- 
mą, apklausą, pareigos diktuojamą grasinimą išvyti iš grafo valdų 
K. sutikęs didžiai nemaloningai, galbūt, kaip galų gale paaiškėję, tam 
ir buta pagrindo, mat jis sakąsis, kad esąs pono grafo pašauktas mati- 
ninkas. Žinoma, bent jau formali pareiga esanti patikrinti šį tvirti- 
nimą, todėl Švarceris ir prašąs poną Fricą pasiteirauti centrinėje 
kanceliarijoje, ar tokio matininko iš tikrųjų laukiama, ir atsakymą 
išsyk pranešti telefonu. 

Tada stojo tyla, Fricas teiravosi kanceliarijoj, o čia buvo luu- 
kiama atsakymo. K. liko gulėti kaip gulėjęs, net negrįžtelėjo, iš pa- 
žiūros visai nesmalsavo, žvelgė tiesiai priešais save. Švarcerio pasa- 
kojimas, kuriame piktumas buvo sumišęs su atsargumu, leido jam 
susidaryti vaizdą apie tam tikrą diplomatinį pasirengimą, būdingą 
pilyje net tokiems menkiems žmogeliams kaip Švarceris. Uolumo 
jiems ten irgi nestigo; centrinė kanceliarija budėjo ir naktį. Ir, matyt, 
labai greitai davė atsakymą, nes Fricas štai jau ir paskambino. Pra- 
nešimas, tiesa, atrodė labai trumpas, nes įniršęs Švarceris tučtuojau 
sviedė ragelį. 

— Ar aš nesakiau! — suriko jis.— Joks jis matininkas, paprastas 
melagis ir valkata, gal net blogiau. 

Valandėlę K. manė, kad visi — Švarceris, kaimiečiai, šeimininkas 
su šeimininke — užgrius jį. Mėgindamas išsisukti bent nuo pirmojo 
puolimo, jis visas palindo po antklode. Bet čia vėl suskambėjo tele- 
fonas — šįsyk, rodės, net itin garsiai. Nors ir neįtikėtina buvo, kad 

vėl būtų kalbama apie K., visi stabtelėjo, o Švarceris grįžo prie 
aparato. Išklausęs ten ilgoką pranešimą, jis paskui tyliai tarė: 

— Vadinasi, klaida? Man labai nemalonu. Pats biuro viršinin- 
kas skambino? Keista, keista. Kaipgi man viską paaiškinti ponui 
matininkui? 

K. sukluso. Vadinasi, pilis jį pakėlė į matininkus. Ši žinia, visų 
pirma, buvo jam nepalanki, nes rodė, kad pilyje apie jį žinoma visa, 
ko reikia, kad jėgų santykis ten pasvertas ir iššūkis su šypsena pri- 
imtas. Tačiau, kita vertus, ir palanki, nes, K. nuomone, tai buvo įro- 
dymas, kad jis per menkai tevertinamas ir turės didesnę laisvę, negu 
galėjo iš pradžių tikėtis. Ir jeigu kas nors mano, kad tokiu, be abejo, 
dvasinį pranašumą reiškiančiu jo matininkystės pripažinimu pavyks 
visą laiką jį bauginti, tai tas smarkiai klysta; jį tik lengvas šiurpas 
nukrėtė, štai ir viskas. 

Droviai artyn bežengiantį Švarcerį K. mostu nuginė šalin; kad 
ir labai prašomas, atsisakė persikraustyti į šeimininko kambarį, pri- 
ėmė iš šeimininko tik taurelę prieš miegą, iš šeimininkės — praustuvą 
ir muilą su rankšluosčiu; jam nė neteko reikalauti, kad salė būtų pa- 
tuštinta, nes visi, gręžiodami šalin veidus, kad jis rytoj kartais jų 
neatpažintų, veržėsi pro duris laukan. Lempa buvo užgesinta, jam 
pagaliau duota ramybė. Ir jis kietai miegojo ligi pat ryto, tik vieną 
ar du kartus vos vos tesutrikdytas pro šalį šmėstelėjusių žiurkių. 

Po pusryčių, už kuriuos, pasak šeimininko, kaip ir už visą K. išlai- 
kymą, turėjo mokėti pilis, jis buvo išsyk beeinąs į kaimą. Bet kad šei- 
mininkas, su kuriuo K., atsimindamas vakarykštį jo elgesį, ligi šiol te- 
buvo persimetęs vos keliais būtiniausiais žodžiais, visąlaik sukinėjosi 
aplinkui su nebyliu prašymu akyse, K. jo pasigailėjo ir pakvietė 
valandžiukę prisėsti šalia. 

— Aš dar nepažįstu grafo, — tarė K.— Girdėjau, kad už gerą 
darbą jis gerai moka. Ar teisybė? Jeigu jau, kaip kad aš, taip toli 
nuklysti nuo žmonos ir vaikų, tai norisi šį bei tą ir parsinešti namo. 

— Šiuo požiūriu ponui nėra ko rūpintis, nesu girdėjęs, kad kas 
skųstųsi blogu atlyginimu. 

— Ką gi,— tarė K.,— aš nesu iš droviųjų, net ir grafui galiu 
pasakyti, ką manau, bet taikiai su ponais susitarti, žinia, kur kas 
geriau. 

Šeimininkas gunksojo priešais K. ant palangės kraščiuko, nedrįs- 
damas patogiau atsisėsti, ir nenuleido nuo K. didelių rudų baikščių 
akių. Iš pradžių pats gretinosi prie K., o dabar, rodės, visų labiausiai 

troško pasprukti. Gal bijojo, kad K. nepradėtų klausinėti apie grafą? 
Gal bijojo, kad „ponas“, kokiu jis laikė K., yra nepatikimas? Reikėjo 
nusukti jo mintis kiton pusėn. K. pažvelgė į laikrodį ir pasakė: 

— Netrukus atvyks mano parankiniai, ar galėsi juos čia pri- 
glausti? 

— Žinoma, pone,— atsakė šeimininkas, — bet ar jie gyvens ne 
pilyje su tavim? 

Negi jis taip lengvai ir mielai atsisako lankytojų, o ypač K., kurį 
štai tiesiog primygtinai siunčia pilin? 

— Tai dar nežinia, — atsakė K.,— pirma turiu išsiaiškinti, koks 
darbas man numatytas. Jeigu, pavyzdžiui, turėčiau dirbti čia, apačioje, 
tai protingiau būtų čia, apačioje, ir gyventi. Be to, numanau, kad 
gyvenimas viršuj, pilyje, nelabai man ir malonus būtų. Mėgstu visados 
būti laisvas. 

— Tu dar nežinai, kas yra pilis,— tyliai tarė šeimininkas. 

— Teisybė, — atsakė K.,— iš anksto negali spręsti. Kol kas juk 
apie pilį žinau tik tiek, kad ten moka išsirinkti tinkamą matininką. 
Gal esama ir kitų pranašumų. 

Ir jis pakilo, norėdamas išvaduoti šeimininką, nesmagiai dėl jo 
pasijutusį ir neramiai kramtantį lūpas. Nelengva buvo pelnyti šito 
žmogaus pasitikėjimą. 

Einant šalin, K. krito į akis ant sienos kabantis tamsus portretas 
tamsiuose rėmuose. Jau iš savojo guolio buvo jį pastebėjęs, bet iš 
tolo neįžvelgė smulkmenų ir manė, kad pats paveikslas iš rėmų iš- 
imtas ir matyti tik juodas užnugario įdėklas. Tačiau, kaip dabar pasi- 
rodė, tai vis dėlto buvo paveikslas, maždaug penkiasdešimtmečio vyro 
portretas ligi juosmens. Galvą vyriškis laikė taip žemai nusvarinęs ant 
krūtinės, kad akių beveik nebuvo matyti, o labiausiai ją, rodės, svarino 
aukšta, sunki kakta ir mėsinga, žemyn nukumpusi nosis. Barzda, 
dėl galvos padėties prispausta pasmakrėje, žemiau stirksojo atsiki- 
šusi. Kairė ranka su išskėstais pirštais buvo panirusi vešliuose plaukuo- 
se, bet pakelti galvos jau nebeįstengė. 

— Kas čia toks? — paklausė K.— Grafas? 

Jis stovėjo priešais portretą ir net neatsigręžė į šeimininką. 

— Ne,— atsakė šeimininkas, — kaštelionas. 

— (Gražų kaštelioną turi pilis, nieko neprikiši, — tarė K.,— gaila 
tik, kad jo sūnus toks nevykęs. 

— Ne,— pasakė šeimininkas, pasitempė K. žemyn prie savęs 

ir sušnibždėjo jam į ausį: — Švarceris vakar pasigyrė, jo tėvas tik 
kašteliono padėjėjas, ir dar vienas iš paskutiniųjų. 

Tą akimirką šeimininkas atrodė K. kaip mažas vaikas. 

— Tai sukčius! — juokdamasis pasakė K., tačiau šeimininkas ne- 
nusijuokė drauge, tiktai pasakė: 

— Jo tėvas irgi galingas. 

— Eik jau! — tarė K.— Tu visus laikai galingais. Gal ir mane 
kartais? 

— Tavęs, — droviai, bet rimtai atsakė šeimininkas, — aš nelaikau 
galingu. | 

— Vadinasi, turi gana gerą akį, — tarė K.,— mat 'aš, tarp mu- 
dviejų kalbant, iš tiesų nesu galingas. Ir dėl to, ko gero, ne mažiau 
už tave gerbiu galinguosius, tik nesu toks atviras kaip tu ir ne visada 
tai pripažįstu. 

Ir K., norėdamas paguosti ir truputėlį pamaloninti šeimininką, 
švelniai paplekšnojo jam per skruostą. Dabar šis vis dėlto šyptelėjo. 
Tai buvo dar tikrai kone vaikas, putnaus veido, vos vos teprasika- 
lusia barzda. Kaipgi jis susidėjo su savo apkūnia, senyva pačia, kuri, 
atkišusi alkūnes toli į šalis, pro mažutį langelį buvo matyti betriūsianti 
gretimoje virtuvėje? Bet K. jau nebenorėjo daugiau varginti šeimi- 
ninko, kad nenugintų nuo jo veido šiaip ne taip išviliotos šypsenos. 
Tad tiktai mostelėjo jam ranka, kad atidarytų duris, ir išėjo laukan, 
! gražų Žiemos rytmetį. 

Dabar vaiskiame ore jau aiškiai išvydo pilies apybraižas, dar labiau 
išryškintas visas formas atkartojančio, viską plonu sluoksniu den- 
giančio sniego. Beje, viršuje, ant kalno, sniego rodėsi kur kas mažiau 
nei čia, kaime, kur K. nė kiek ne lengviau kasėsi į priekį nei vakar 
vieškelyje. Čia sniegas siekė ligi trobelių langų, o vos vos aukštėliau 
slūgsojo ant žemų stogų, bet kalno viršūnėje visi siluetai kilo aukštyn 
lengvai ir nevaržomai, bent jau iš čia taip atrodė. 

Apskritai pilis, išvysta čia iš tolo, atitiko K. lūkesčius. Tai buvo 
ne sena riterių tvirtovė ir ne koks naujoviškas prabangos statinys, 
o nemenka gyvenvietė, susidedanti iš kelių dviaukščių ir daugybės 
greta kits kito susispietusių Žemų pastatų; nežinodamas, kad tai pi- 
lis, būtum galėjęs palaikyti ją miesteliu. K. išvydo tik vieną bokštą, ir 
negalėjo suprasti, ar tai gyvenamojo namo, ar bažnyčios dalis. Aplink 
bokštą skraidė varnų pulkai. 

K. ėjo toliau, įsmeigęs akis į pilį, niekuo daugiau nesirūpinda- 
mas. Tačiau prisiartinus pilis jį nuvylė, tai vis dėlto buvo tik gana 

skurdus miesteliukas, pristatytas kaimiškų namų, ypatingų nebent tuo, 
kad visi buvo mūriniai; bet dažai jau buvo seniai nusilaupę, o plytos 
atrodė pradėjusios trupėti. Vieną akimirką K. prisiminė savo gimtą- 
jį miestelį: tasai nėmaž nebuvo prastesnis už šitą tariamą pilį. Jeigu 
K. būtų rūpėję tik pasižvalgyti, tai būtų buvę gaila tokio ilgo kelio, 
jis būtų daug protingiau padaręs, leisdamasis aplankyti savo senosios 
gimtinės, kur jau taip seniai neviešėjo. Mintyse ėmė lyginti gimtojo 
miestelio bažnyčios bokštą su šituo bokštu ant kalno. Anas bokštas, 
iš sykio, be dvejonių, ryžtingai smailėjantis į aukštį, plačiastogis, už- 
viršuotas raudonomis čerpėmis, žemiškas statinys — ką gi daugiau 
mes įstengiame pastatyti? — tačiau aukštesnės paskirties nei žema 
namų kupeta ir aiškesnių apybraižų nei blandi kasdienybė. O šitas 
štai bokštas ant kalno — vienintelis matomas, — kaip dabar paaiškė- 
jo, gyvenamojo namo, galbūt pagrindinės pilies, bokštas, buvo nuo- 
bodus apskritas statinys, iš dalies maloningai pridengtas vijoklių, su 
mažučiais langeliais, dabar sužibusiais įsaulyje, — kažkodėl tai atrodė 
beprotiška, — lyg ir su kokia atbraila viršuje, kurios mūriniai dantys 
brėžė žydrame danguje netvirtą, nelygią, laužytą, lyg baugščios ar 
nerūpestingos vaiko rankos išvedžiotą liniją. Atrodė, tarytum koks 
paniurėlis gyventojas, visai pagrįstai turėjęs laikyti save užrakintą 
tolimiausiame namų kambaryje, būtų pralaužęs stogą ir atsikėlęs pasi- 
rodyti pasauliui. 

Ir vėl K. sustojo, lyg stovėdamas turėtų daugiau jėgų svarstyti. 
Tačiau tuoj buvo sutrukdytas. Anapus kaimo bažnyčios, prie kurios 
jis stabtelėjo, — tiesą sakant, tai buvo tik koplyčia, praplatinta lyg 
daržinė, kad sutilptų parapijonys,— buvo mokykla. Tas žemas, ilgas 
pastatas, keistas laikinumo ir žilos senovės bruožų derinys, dunksojo 
pinučiais aptvertame sode, dabar pavirtusiame ištisa sniego plyne. 
Iš mokyklos kaip tik ėjo vaikai su mokytoju. Tiršta kupeta apgulę 
mokytoją, visi nenuleido nuo jo akių, plepėjo be paliovos iš visų pu- 
sių. K. visai neįstengė suprasti greitos jų šnekos. Mokytojas, jaunas 
vyriškis, žemas, siaurų pečių, labai tiesus, bet dėl to nė kiek nejuokin- 
gas, jau iš tolo pamatė K.; šis, beje, be vaikų grupelės, buvo vienintelis 
žmogus aplinkumoje. K., kaip prašalaitis, pasisveikino pirmas, juoba 
kad prieš jį buvo toks valdingas mažas Žmogus. 

— Labą dieną, ponas mokytojau, — pasakė jis. 

Akimoju vaikai nutilo, ir šita ūmi tyla prieš jo atsakymą moky- 
tojui, matyt, labai patiko. 

— "Tamsta apžiūrinėji pilį? — paklausė mokytojas švelnesniu bal- 

su, negu K. tikėjosi, tačiau tokiu tonu, lyg nepritartų tam, ką K. 
daro. 

— "Taip,— atsakė K.,— esu prašalaitis šiose vietose, tik vakar 
vakare čia atsiradau. 

— Tamstai pilis nepatinka? — skubiai paklausė mokytojas. 

— Kaip? — truputėlį priblokštas pasitikrino K. ir pakartojo mo- 
kytojo klausimą nuosaikesne forma: — Ar man patinka pilis? Kodėl 
tamsta manai, kad man ji nepatinka? | 

— Nė vienam prašalaičiui ji nepatinka, — atsakė mokytojas. 

Kad nelepteltų ko nereikia, K. pakeitė pokalbio temą ir pa- 
klausė: 

— Tamsta tikriausiai pažįsti grafą? 

— Ne,— atsakė mokytojas ir jau buvo benusigręžiąs. 

Tačiau K. neatlyžo ir vėlei paklausė: 

— Negali būti! Tamsta nepažįsti grafo? 

— Kaipgi galėčiau jį pažinti? — tyliai pasakė mokytojas, 0 gar- 
siai pridūrė prancūzų kalba: — Nepamiršk, tamsta, kad viską girdi 
nekalti vaikai. 

Dabar K. nusprendė turįs teisę pasiteirauti: 

— Ar negalėčiau kada nors pas tamstą, ponas mokytojau, už- 
sukti? Gyvensiu čia ilgėliau, o jau dabar jaučiuosi truputį vienišas; 
prie kaimiečių nepritampu, o pily man, matyt, irgi ne vieta. 

— Tarp kaimiečių ir pilies nėra didelio skirtumo, — tarė mo- 
kytojas. 

— (Galimas daiktas, — pasakė K.,— bet man nuo to nė kiek ne 
geriau. Ar galėčiau kada užsukti? 

— Aš gyvenu Gulbių gatvėj pas mėsininką. 

Tatai, žinia, buvo veikiau adreso pranešimas nei kvietimas, bet 
K. vis dėlto tarė: 

— (Gerai, aš užeisiu. 

Mokytojas linktelėjo ir leidosi tolyn, lydimas išsyk vėl paleidu- 
sios gerkles vaikų kupetos. Netrukus jie pradingo staigiai žemyn 
nuvingiavusioje gatvelėje. 

O K. jautėsi sutrikęs, pokalbis jį suerzino. Pirmą sykį nuo pat 
atvykimo pasijuto iš tikrųjų pavargęs. Iš pradžių rodėsi, kad toli- 
mas kelias ligi šičia visai jo nenualsino, kaip ramiai jis žingsnis po 
žingsnio keliavo dienų dienas! O dabar štai, beje, visai ne laiku, pra- 
dėjo reikštis pernelyg didelių pastangų padariniai. Jis tiesiog nega- 
lėjo atsispirti pagundai ieškoti naujų pažinčių, tačiau kiekviena nauja 

pažintis didino nuovargį. Jeigu jam su šiandienine savijauta pavyks 
prisiversti ir pratęsti pasivaikščiojimą bent ligi pilies vartų, bus dau- 
giau negu gana. 

Taigi jis vėlei leidosi pirmyn, bet kelias buvo tolimas. Mat gatvė, 
didžioji kaimo gatvė, nevedė į pilies kalną, ji vedė tik pačion kal- 
no papėdėn, o paskui lyg tyčia suko į šoną, nei toldama nuo pilies, 
nei prie jos artėdama. K. vis laukė, kad gatvė štai pagaliau turi pasi- 
gręžti pilies pusėn, ir tiktai to laukdamas ėjo tolyn; greičiausiai dėl 
nuovargio nesiryžo tos gatvės palikti ir stebėjosi, kad kaimas toks 
ilgas, kad jam nėra galo, vis nauji mažučiai nameliai ir apgurgėję 
langai, ir sniegas, ir nė gyvos dvasios aplinkui; pagaliau tiesiog išsi- 
veržė iš tos jį prirakinusios gatvės, jį priglaudė siauras skersgatvis, 
dar gilesnės pusnys; kilnoti klimpstančias kojas pasidarė tikrai sunkus 
darbas. K. išmušė prakaitas, staiga jis sustojo, nebeįstengdamas dau- 
giau nė žingsnio žengti. 

Bet juk jis nebuvo vienišas, dešinėje ir kairėje stovėjo kaimie- 
čių trobelės. Suspaudęs gniūžtę, K. sviedė ją į vieną langą. Išsyk atsivė- 
rė durys — pirmos atsivėrusios durys išilgai viso kelio per kaimą — 
ir pasirodė jose malonus ir paliegęs, pakreipęs į šalį galvą, senas kai- 
mietis rudais kailinukais. 

— (Gal galėčiau valandžiukę užsukti pas tamstą? — tarė K.— 
Aš labai pavargau. 

Nė nesiklausydamas, ką sako senis, jis su dėkingumu priėmė at- 
kištą lentą, išsyk padėjusią jam išsikepurnėti iš pusnies, ir keliais žings- 
niais atsidūrė troboje. 

Didžiulė troba, paskendusi prieblandoje. Iš lauko įėjęs, iš pradžių 
visai nieko negalėjai įžiūrėti. K. vos neatsitrenkė į skalbinių geldą, 
moters ranka jį suturėjo. Iš vieno kampo sklido daugybės vaikų riks- 
mas. Iš kito kampo vertėsi dūmai, — ten buvo nebe prieblanda, o 
visiška tamsa. Dabar K. stovėjo lyg debesyse. 

— Juk jis girtas, — pasakė kažkas. 

— Kas tamsta per vienas? — šūktelėjo valdingas balsas, paskui, 
matyt, pasigręždamas senio pusėn.— Kam jį įsileidai? Argi galima 
įsileisti kiekvieną gatvės valkatą? 

— Esu grafo matininkas, — pasakė K., šitaip mėgindamas pasitei- 
sinti vis dar nematomiems trobos gyventojams. 

— Ak, čia juk matininkas, — tarė moteriškas balsas, ir dabar 
jau stojo visiška tyla. 

— "Tamstos mane pažįstat? — paklausė K. 

— Žinoma,— dar tarstelėjo tas pats balsas. 

Atrodė, kad ta aplinkybė, jog K. čia pažįstamas, nėra jam pa- 
lanki. 

Pagaliau dūmai truputėlį išsisklaidė, ir K. galėjo pamažu susiorien- 
tuoti. Panašu buvo, kad čia atėjusi didžiojo skalbimo diena. Netoli 
durų buvo skalbiami skalbiniai. Tačiau dūmai pirma vertėsi iš kito 
kampo, kur rėčkoje, tokioje didžiulėje, kokios K. dar niekados nebuvo 
regėjęs, — ji prilygo maždaug dviem lovoms, — garuojančiam vandeny 
maudėsi du vyrai. Tačiau dar nuostabesnė, nors ir negalėjai aiškiai 
pasakyti, kuo ji nuostabi, buvo dešinioji kertė. Ten pro didžiulę angą, 
vienintelę galinėje trobos sienoje, matyt, iš kiemo krito blausi sniego 
šviesa, ir dėl to suknelė moters, pačioje kertės gilumoje alsiai pu- 
siaugula sėdinčios aukštame krėsle su ranktūriais, švytėjo lyg šilki- 
nė. Ji maitino krūtimi kūdikį. Aplink ją žaidė keli vaikai, nesunku 
buvo įžvelgti, kad tai kaimiečių vaikai, tačiau moteris rodėsi ne jų 
luomo, nors liga ir nuovargis, žinia, ir kaimiečius sutaurina. 

— Sėsk tamsta,— tarė vienas vyriškis, vešliabarzdis ir dar su 
ilgais nukarusiais ūsais, visąlaik šnopuojantis pravira burna; juokin- 
gai mostelėjęs ranka per rėčkos kraštą ir šilto vandens purslais aptaš- 
kęs visą K. veidą, vyriškis parodė į skrynią. Ant skrynios, tykiai sau 
snūduriuodamas, jau sėdėjo K. įsileidęs senis. K. buvo dėkingas, 
kad pagaliau gavo atsisėsti. Dabar jau niekas nebekreipė į jį dėmesio. 
Moteris prie skalbinių geldos, šviesiaplaukė, trykštanti jaunyste, tyliai 
niūniavo betriūsdama, vyrai pūškenosi ir sukiojosi rėčkoje, vaikai mė- 
gino lįsti artyn, bet vis buvo nugenami šalin smarkių vandens purslų, 
neaplenkiančių ir paties K., moteris krėsle gulėjo lyg mirusi, įsmei- 
gusi akis kažin kur į viršų, nežiūrėdama net į kūdikį prie savo krūties. 

K. gana ilgai žvelgė į ją, į tą nekintamai gražų ir liūdną paveikslą, 
bet paskui, matyt, užmigo, nes vėliau, kai krūptelėjęs pakirdo, pa- 
šauktas garsiu balsu, jo galva gulėjo ant šalimais sėdinčio senio pe- 
ties. Vyrai buvo jau išsimaudę — dabar ten, prižiūrimi šviesiaplaukės 
moters, pliuškenosi vaikai — ir apsirengę stovėjo priešais K. Pasi- 
rodė, kad rėksmingasis vešliabarzdis yra menkesnysis iš jų. Mat ant- 
rasis, ne aukštesnis už vešliabarzdį ir kur kas menkesne barzda, bu- 
vo tylus, lėtai mąstantis plataus stuomens ir plataus veido vyras; 
galvą jis laikė nulenktą. 

— Ponas matininke,— tarė jis,— čia tamstai nevalia pasilikti. 
Atleisk tamsta, kad esu toks nemandagus. 

— Aš nė nekėtinau pasilikti, — tarė K.— Norėjau tik trupučiuką 
atsipūsti. Atsipūčiau ir einu. 

— Tamsta tikriausiai stebiesi, kad mes tokie nesvetingi, — pasakė 
vyras, — bet pas mus nėra svetingumo papročio, svečiai mums nerei- 
kalingi. 

Snustelėjusį ir šiek tiek atsigavusį, pasidariusį šiek tiek atidesnį 
negu pirma, K. tokie atviri žodžiai nudžiugino. Jo judesiai tapo 
laisvesni, jis bakstelėjo lazda vienon, kiton vieton, prisiartino prie 
moteriškės krėsle, matė, beje, esąs ir ūgio didžiausio iš visų kam- 
baryje. 

— Žinoma,— tarė jis, — kam jums svečiai. Tačiau retsykiais čia 
vieno, čia kito, žiūrėk, ir prireikia, sakysim, manęs, matininko. 

— Aš to nežinau,— iš lėto atsakė vyras, — jei tamsta buvai pa- 
šauktas, matyt, esi reikalingas, gal tai ir išimtis, bet mes, menki žmo- 
geliai, laikomės taisyklės, prašom nesupykti ant mūsų. 

— Ką jau ten, ką jau ten, — tarė K.— Turiu tik dėkoti tamstai — 
ir tamstai, ir visiems kitiems šių namų gyventojams. 

Ir K., niekam to nesitikėjus, tiesiog vienu šuoliu apsigręžęs atsi- 
dūrė prieš moteriškę. Ši pažvelgė į K. nuilsusiomis žydromis aki- 
mis, permatoma šilko skarelė buvo užsismaukusi jai ligi pusiau kak- 
tos, kūdikis miegojo prie jos krūties. 

— Kas tu? — paklausė K. 

O moteriškė su panieka — taip ir liko neaišku, ar ji bjaurisi K., 
ar savo pačios žodžiais — atsakė: 

— Mergina iš pilies. 

Visa tai truko tik vieną akimirką, vyrai čia pat pastvėrė K., vie- 
nas iš dešinės, kitas iš kairės, ir lyg nebūtų jokio kito būdo susitarti, 
tylėdami, tačiau iš visų jėgų nutempė jį prie durų. Seniui ta scena 
kažkodėl labai patiko, jis net ėmė katučių ploti. Skalbėja, prižiūrinti 
staiga pradėjusius pašėlusiai lalėti vaikus, irgi nusikvatojo. 

O K. netrukus jau buvo skersgatvy; vyrai sergėjo jį, stovėdami 
tarpduryje. Ir vėlei snigo; vis dėlto atrodė truputį prašvitę. Vešlia- 
barzdis nekantraudamas riktelėjo: 

— Kur ketini tamsta eiti? Šitas kelias į pilį, o šitas — į kaimą. 

Jam K. nieko neatsakė, tačiau antrajam, kuris, tiesa, buvo pra- 
našesnis, bet rodėsi sukalbamesnis, tarė: 

— Kas esi tamsta? Kam turiu būti dėkingas už prieglobstį? 

— Esu odminys Lazemanas,— pasigirdo atsakymas, — bet dėkoti 
tamstai niekam nereikia. 

— (Gerai,— tarė K.,— galbūt dar kada susitiksim. 

— Nemanau,— pasakė vyras. 

Tą akimirką vešliabarzdis, kilstelėjęs ranką, suriko: 

— Sveikas, Artūrai, sveikas, Jeremijau! 

K. apsigręžė; vadinasi, šiame kaime žmonės vis dėlto rodosi gat- 
vėje! Nuo pilies pusės žengė du jauni vidutinio ūgio vyrukai, abu labai 
liekni, lyg gyte apgijusiais drabužiais, ir iš veido labai vienas į kitą 
panašūs. Veidai buvo tamsiai rudos spalvos, tačiau itin juodas smai- 
lias barzdeles vis tiek galėjai aiškiai įžvelgti. Nors ir tokiu keliu, juodu 
ėjo nuostabiai sparčiai, lieknos kojos ritmingai kilnojosi. 

— Ko taip skubate? — riktelėjo vešliabarzdis. 

Vyrukai ėjo nestabčiodami ir taip sparčiai, kad su jais tik riksmu 
galėjai susikalbėti. 

— Su reikalais! — šūktelėjo juodu ir nusijuokė. 

— O kur? 

— Į užeigą. 

— Ir aš ten einu! — ūmai garsiau už kitus sušuko K., labai trokš- 
damas, kad anuodu jį vestųsi drauge; pažintis su tais vyrukais, jam, 
tiesa, kažko gero nežadėjo, tačiau tai tikrai buvo geri, žvaliai nutei- 
kiantys bendrakeleiviai. Vyrukai išgirdo K. šūksnį, tačiau tiktai linkte- 
lėjo ir beregint nutolo. 

K. vis dar tebestovėjo sniege, nejausdamas jokio noro traukti 
kojos iš pusnies ir kiek toliau ją vėlei kišti į sniegą; odminys su savo 
draugu, patenkinti, kad pavyko galutinai išgrūsti K. gatvėn, iš lėto, 
vis dar žvilgčiodami į K., pro vos vos tepravertas duris pasitraukė į 
vidų, ir K. liko vienas sniegų apsupty. „Jeigu čia būčiau pakliuvęs 
atsitiktinai, 0 ne tyčia,— toptelėjo jam galvon,— jau būtų proga 
mažumą nusiminti“. 

Staiga jam po kairei prasidarė mažas trobos langelis; uždarytas 
jis atrodė tamsiai mėlynas, galbūt nuo sniego atošvaisčių, ir buvo 
toks mažutėlis, kad, jam dabar prasivėrus, galėjai išvysti ne visą 
laukan žvelgiančiojo veidą, bet tik akis — senas, rudas akis. 

— Anava kur jis stovi, — išgirdo K. drebantį moters balsą. 

— Tai matininkas, — atsiliepė vyriškio balsas. 

Paskui vyriškis priėjo prie lango ir paklausė tegul! ir ne priešišku, 
bet vis dėlto tokiu balsu, lyg jam rūpėtų, kad gatvėje prie jo namų 
būtų tvarka: 

— Ko tamsta lauki? 

-- Pakeleivingų rogių,— atsakė K. 

— Čia nesulauksi rogių,— tarė vyriškis. — Čia niekas nevažinėja. 

— Bet juk ši gatvė veda į pilį, — pamėgino ginčytis K. 

— Vis tiek, vis tiek, — kone primygtinai tarė vyriškis, — čia nie- 
kas nevažinėja. 

Tada abudu nutilo. Tačiau vyriškis, matyt, kažką vis dar svarstė, 
nes langą, pro kurį veržėsi dūmai, tebelaikė pravėręs. 

— Prastas kelias, — pasakė K., mėgindamas jam padėti. 

Bet vyriškis tiktai tarstelėjo: 

— Teisybė. 

Tačiau po valandėlės vis dėlto pridūrė: 

— Jei nori, nuvešiu tamstą savo rogėmis. 

— Prašau labai, nuvežk tamsta, — apsidžiaugė K.— O kiek už tai 
paprašysi? 

— Nieko,— atsakė vyriškis. 

K. labai nustebo. 

— Juk tamsta esi matininkas, — paaiškino vyriškis, — ir priklausai 
piliai. O kur tamsta ketini važiuoti? 

— Į pilį, — skubiai pasakė K. 

— Tada nevešiu,— išsyk atsiliepė vyriškis. 

— Juk aš priklausau piliai,— tarė K., pakartodamas paties vy- 
riškio žodžius. 

— (Galbūt, — atžariai atsakė vyriškis. 

— Tada nuvežk mane tamsta užeigon,— tarė K. 

— Gerai,— atsiliepė vyriškis, — tuoj išvažiuoju su rogėmis. 

Visas vyriškio elgesys, rodės, liudijo ne kokį ypatingą prielan- 
kumą, o veikiau tam tikrą labai savanaudišką, baikštų, kone pedan- 
tišką troškimą išgabenti K. kuo toliau nuo savo namų priedurio. 

Kiemo vartai atsidarė, pasirodė suvargusio arkliuko tempiamos 
nedidelės rogės lengviems kroviniams vežioti, visai plokščios, be jo- 
kios sėdynės, o įkandin išniro ir vyriškis, sukumpęs, suvargęs, raišas, 
sulysusio, raudono, slogos užgulto veido, kuris rodėsi juo smulkesnis 
dėl to, kad visa galva buvo smarkiai apmuturiuota vilnoniu šaliku. 
Vyriškis aiškiai sirgo ir tik todėl išėjo laukan, kad reikėjo kaip nors 
išgabenti K. Šis pamėgino apie tai užsiminti, bet vyriškis numojo 
ranka. K. tik tiek sužinojo, kad tai vežėjas Gerštekeris, o šitas nepa- 
togias roges jis paėmęs todėl, kad jos buvusios kaip tik parengtos; ki- 
toms ištraukti būtų reikėję per daug laiko sugaišti. 

— Sėskis tamsta, — tarė vyriškis, botagu mosteldamas rogių pas- 
kuigalio linkui. 

— Sėsiuos šalia tamstos, — pasakė K. 

— Aš eisiu pėsčias, — tarė Gerštekeris. 

— Bet kodėl gi? — paklausė K. 

— Aš eisiu pėsčias, — pakartojo Gerštekeris ir taip smarkiai už- 
sikosėjo, kad turėjo kojomis įsispirti į sniegą, o rankomis įsikibti 
rogių krašto. 

K. daugiau nieko nebesakė, atsisėdo rogių paskuigalin, kosulio 
priepuolis pamažėle praėjo, ir jie leidosi į kelią. 

Pilis kalno viršūnėje, jau keistai sutemų apgaubta, vėlei tolo, 
nors K. buvo svajojęs dar šiandien ją pasiekti. Tačiau, lyg dar būtų 
buvę nuspręsta laikinai atsisveikinant duoti jam ženklą, tenai, džiu- 
giai nubanguodamas, sugaudė varpas — varpas, bent akimirką suvirpi- 
nęs širdį, lyg jai grėstų — mat tas gaudesys buvo drauge ir skaudus — 
išsipildymas to, ko ji neryžtingai ilgėjosi. Bet netrukus didysis varpas 
nutilo, o suskambo silpnas, monotoniškas varpelis, galbūt dar ant 
kalno, o gal jau ir kaime. Tas tilindžiavimas, teisybė, labiau derėjo 
prie lėtos jų kelionės ir apgailėtino, bet nepermaldaujamo vežėjo. 

— Klausyk, — sušuko staiga K., mat jie buvo jau prie bažnyčios, 
ligi užeigos liko nebetolimas kelias, ir K. galėjo šiek tiek surizikuoti, — 
niekaip negaliu atsistebėti, kad tu drįsti savo atsakomybe mane ve- 
žioti, argi tau galima? 

Gerštekeris nekreipė dėmesio į jo žodžius ir ramiai sau žings- 
niavo greta arkliuko. 

— Ei! — suriko K., subraukė nuo rogių gniūžtę sniego ir sviedė 
ją Gerštekeriui tiesiai į ausį. 

Dabar šis sustojo ir atsigręžė; tačiau K., išvydęs jį dabar iš taip 
arti, — mat rogės dar šiek tiek pasislinko į priekį, — išvydęs tą sukum- 
pusią, sakytumei sumaitotą povyzą, tą raudoną, nuvargusį, sulysusį 
veidą su nažkodėl skirtingais skruostais, vienu lygiu, o kitu — įdubu- 
siu, tą pražiotą, suklususią burną, kurioje tebuvo vos keli pavieniui stir- 
ksantys dantys, — išvydęs visa tai, K. turėjo pirma iš piktumo pasa- 
kytus žodžius pakartoti jau su užuojauta, tad pasiteiravo, ar Geršte- 
keris nebūsiąs nubaustas už tai, kad pavėžino K. 

— Ko tu nori? — nieko nesuprasdamas paklausė Gerštekeris, 
tačiau, nė nelaukdamas atsakymo, suragino arkliuką, ir jie nuva- 
žiavo tolyn. 

Kai jie — K. suprato tai iš vieno gatvės vingio — beveik pasiekė 
užeigą, jo didžiai nuostabai buvo jau visai tamsu. Argi jis būtų taip 
ilgai pravaikščiojęs? Paties K. apskaičiavimu, tik vieną ar dvi valan- 
das, o išėjo rytą ir valgyti nebuvo užsinorėjęs, ir dar juk ką tik ap- 
linkui tvyrojo vienoda dienos šviesa, tik dabar stojo tamsybės. ,,„Trum- 
pos dienos, trumpos dienos“, — tarė jis pats sau ir žengė užeigos link. 

Užeigos laiptukų viršuje dideliam K. džiaugsmui stovėjo ir iš- 
keltu žibintu švietė jam kelią šeimininkas. Prabėgomis prisiminęs 
vežėją, K. stabtelėjo, kažkur tamsoje pasigirdo kosulys, ten vežėjas 
ir buvo. Ką gi, juk neilgai trukus vėl jį sutiks. Tik užkopęs viršun 
pas nuolankiai sveikinantį šeimininką, K. pastebėjo po vyrą abipus 
durų. Paėmęs žiburį šeimininkui iš rankos, jis apšvietė juodu; tai 
buvo tie patys vyrai, kuriuos jis pirmai sutiko ir kurie atsišaukė, pa- 
vadinti Artūru ir Jeremiju. Dabar jie atidavė pagarbą. Prisiminęs 
savo tarnybą kariuomenėje, tuos laimingus laikus, K. nusijuokė. 

— Kas jūs? — paklausė jis, perbėgdamas akimis nuo vieno prie 
kito. 

— "Tamstos parankiniai, — atsakė tuodu. 

— "Tai parankiniai, — tyliu balsu pritarė ir šeimininkas. 

— Negali būti! — tarė K.— Jūs — mano senieji parankiniai, 
kuriems aš liepiau atkeliauti man įkandin, kurių aš čia laukiu? 

Tuodu patvirtino. | 

— Gerai,— pasakė K. po valandėlės, — gerai, kad atkakote. Be- 
je, — pridūrė jis, dar valandėlę patylėjęs,— judu labai pavėlavote, 
labai jau aplaidūs esat. 

— Kelias buvo tolimas, — atsakė vienas. 

— Kelias tolimas, — pakartojo K.,— bet juk aš sutikau judu 
einančius iš pilies. 

— "Taip,— atsakė anuodu, nieko daugiau neaiškindami. 

— O kur jūsų instrumentai? — paklausė K. 

— Mes jų neturim, — atsakė anuodu. 

— Instrumentai, kuriuos judviem buvau patikėjęs,— tarė K. 

— Mes jų neturim, — pakartojo anuodu. 

— Ak, kas judu per žmonės! — pasakė K.— Ar bent nutuokiat 
ką nors apie žemės matavimus? 

— Ne,— atsakė anuodu. 

— Bet jeigu esat mano senieji parankiniai, tai turit nutuokti,— 
tarė K., stumdamas juodu pirma savęs vidun. 

Paskui jie trise bemaž nekalbėdami sėdėjo ir gėrė alų prie mažo 
staliuko užeigos salėje, K. viduryje, parankiniai jam iš dešinės ir kai- 
rės. Šiaip tiktai vienas stalas buvo apsėsias kaimiečių, panašiai kaip 
ir praėjusį vakarą. | 

— Sunku su judviem,— tarė K., jau kelintąsyk lygindamas 
jųdviejų veidus, — kaipgi man judu atskirti? Juk skiriatės tik vardais, 
o šiaip esat panašūs vienas į kitą kaip... — Jis stabtelėjo, paskui neju- 
čiomis pridūrė: — Šiaip esat panašūs vienas į kitą kaip žalčiai. 

Anuodu nusijuokė. 

— Šiaip mudu visi skiria, — pasakė jie lyg teisindamiesi. 

— Tikiu,— tarė K.,— juk ir pats buvau liudininkas, bet dabar 
žiūriu vien savo akimis, o jomis negaliu judviejų atskirti. Todėl el- 
gsiuosi su judviem kaip su vienu žmogum ir abu vadinsiu Artūru, juk 
taip vienas iš judviejų ir vadinasi. Ar tik ne tu? — paklausė K. vieną. 

— Ne,— atsakė tas, — aš vadinuosi Jeremijas. 

— Juk tai visai nesvarbu,— pasakė K.— Aš judu abu vadinsiu 
Artūru. Kai siųsiu kur nors Artūrą, eikit abu, kai liepsiu Artūrui ką 
nors padaryti, darykit abu, man dėl to, žinia, bus didelis nuostolis, 
nes negalėsiu judviejų panaudoti skirtingiems darbams, bet užtat ir 
nauda, nes už viską, kas bus judviem pavesta, atsakysit drauge. Man 
nerūpi, kaip judu dalinsitės darbą, tik neleisiu judviem versti bėdos 
kits kitam, man judu — vienas Žmogus. 

Anuodu valandžiukę pagalvojo ir tarė: 

— Mums tai būtų labai nemalonu. 

— Kur nebus,— atsakė K.,— žinoma, kad judviem turi būti 
nemalonu, bet taip jau bus. 

Jau kuris laikas K. matė, kad vienas kaimietis slankioja aplink 
jų stalą; pagaliau šis ryžosi, priėjo prie vieno parankinio ir buvo 
kažką bešnibždąs jam į ausį. | 

— Atleisk tamsta, — tarė K., trenkdamas ranka per stalą ir sto- 
damasis,— čia mano parankiniai, ir mes dabar tariamės. Niekam ne- 
valia mūsų trukdyti. 

— O, prašom, prašom,— baikščiai pasakė kaimietis, atatupsta 
traukdamasis prie savo draugų. 

— Štai ką visų pirma įsidėmėkit,— tarė K., jau vėlei atsisėdęs. — 
Be mano leidimo judviem su niekuo nevalia kalbėtis. Aš čia prašalai- 
tis, o jeigu judu esat mano senieji parankiniai, vadinasi — irgi pra- 

šalaičiai. Mes, trys prašalaičiai, turim tad laikytis drauge, duokit 
man rankas. 

Pernelyg jau paslaugiai anuodu atkišo delnus. 

— Nekaišiokit letenų, — paliepė K.— Bet mano įsakymas tebe- 
galioja. Dabar eisiu miegoti ir judviem patariu eiti. Ir taip šiandien 
jau dykai praleidom visą darbo dieną, rytoj turim labai anksti kibti 
į darbą. Privalote surasti man roges kelionei į pilį ir šeštą valandą sto- 
vėti su jomis čia, prie užeigos. 

— Gerai,— tarė vienas. 

Bet kitas įsiterpė: 

— Sakai „gerai“, nors žinai, kad tai neįmanoma. 

— Tyliau,— tarė K.,— ar tik judu nepradedat skirtis vienas nuo 
kito. 

Bet dabar jau pirmasis irgi pasakė: 

— Jis tiesą sako, tai neįmanoma, be leidimo jokiam prašalai- 
čiui nevalia į pilį. 

— O kieno reikia prašyti leidimo? 

— Nežinau, gal kašteliono. 

— Tada paprašysim jo leidimo telefonu, tučtuojau skambinkit 
abu kaštelionui! 

Abu nuskubėjo prie aparato, pasiprašė sujungiami — kaip juodu 
ten stumdėsi! Iš pažiūros buvo juokingai klusnūs — ir pasiteiravo, ar 
K. rytoj galįs su jais atvykti į pilį. „„Ne!“, nuaidėjusį atsako vietoj, 
K. išgirdo net prie savo stalo. Tačiau atsakymas buvo išsamesnis, jis 
taip skambėjo: „Nei rytoj, nei kada kitą dieną“. 

— Aš pats paskambinsiu,— tarė K. stodamasis. 

Ligi šiol, išskyrus aną kaimietį, į K. ir jo parankinius mažai kas 
tekreipė dėmesį, bet paskutiniai jo žodžiai sužadino visuotinį smal- 
sumą. Visi pakilo drauge su K. ir susispietė glaustu pusračiu aplink 
aparatą, nors šeimininkas ir mėgino nustumti juos atgalios. Daugumas 
laikėsi nuomonės, kad K. išvis nesulauksiąs atsakymo. K. turėjo net 
pareikalauti, kad kaimiečiai nurimtų, jų nuomonė jam, girdi, visai 
nerūpinti. 

Iš ragelio sklido dūzgesys, kokio šiaip K. skambindamas telefo- 
nu niekados nebuvo girdėjęs. Atrodė, lyg iš nesuskaitomų vaikų bal- 
sų dūzgesio — bet ir tai buvo ne dūzgesys, o tolimų, be galo tolimų 
balsų giesmė — lyg iš šito duzgesio kažkokiu stačiai neįmanomu būdu 
rastųsi vienas vienintelis aukštas, bet stiprus balsas, kuris taip smelkė 
ausį, lyg būtų stengęsis įsiskverbti giliau negu vien į paprastą skurdžią 

klausą. K. klausėsi, nepradėdamas kalbėti, — pasirėmė kaire alkūne 
į telefono pultą ir klausėsi. 

Ar ilgai — jis ir pats nežinojo; tol, kol šeimininkas timptelėjo jį 
už švarko ir pranešė, kad pas K. atėjęs pasiuntinys. 

— Šalin! — suriko K. nebesivaldydamas, gal net į ragelį, nes 
dabar kitame gale kažkas atsiliepė. 


Prasidėjo toks pašnekesys: 

— Čia Oskaras, o kas ten? — sušuko griežtas, puikybės kupinas 
balsas su nedidele, kaip K. pasirodė, tarties yda, iš paskutiniųjų mė- 
ginama pridengti dar didesniu griežtumu. 

K. delsė pasisakyti, kas esąs, prieš telefoną jis buvo bejėgis, paš- 
nekovas galėjo jį perkūnais apsvaidyti, galėjo ir ragelį padėti, ir tada 
K. būtų pats sau užsidaręs galbūt gana svarbų kelią. Dėl tokio delsimo 
vyriškis kitame laido gale pradėjo nekantrauti. 

— Kas ten? — pakartojo jis tą patį klausimą, paskui pridūrė: — 
Labai malonu būtų, jeigu ten taip dažnai neskambintumėt, tik prieš 
akimirką buvo juk skambinta. 

Nekreipdamas dėmesio į šituos žodžius, K. ūmai pasiryžo ir pri- 
sistatė: 

— Čia pono matininko parankinis. 

— Koks parankinis? Koks ponas? Koks matininkas? 

K. toptelėjo galvon vakarykštis pokalbis telefonu. 

— Pasiklauskite Fricą,— tarė jis trumpai. 

Ir pats nustebo, kad tie Žodžiai padarė poveikį. Bet dar labiau 
už tų žodžių poveikį jį nustebino kitame laido gale esančių tarny- 
bų darna. Pasigirdo atsakymas: 

— Jau žinau. Amžinasis matininkas. Taip, taip. Ir kas toliau? 
Koks parankinis? 

— Jozefas, — atsakė K. 

Jį truputėlį trukdė už nugaros pasigirdęs kaimiečių murmesys; 
matyt, jiems nepatiko, kad K. pasisakė ne savo vardą. Tačiau jis ne- 
turėjo laiko prasidėti su kaimiečiais, nes pašnekesys jam labai rūpėjo. 

— Jozefas? — pasitikrino pašnekovas.— Juk parankinių var- 


dai...— Valandėlę buvo tylu, matyt, pašnekovas dar kieno kito tei- 
ravosi, kuo vardu parankiniai.— Parankinių vardai — Artūras ir 
Jeremijas. 


— Tai naujieji parankiniai, — tarė K. 
— Ne, senieji. 

— Tai naujieji, o aš esu senasis, šiandien atėjęs įkandin pono 
matininko. 

— Ne! — jau riktelėjo pašnekovas. 

— Tai kas tuomet aš? — ramiai, kaip ir ligi šiol, paklausė K. 

Ir po valandėlės atsiliepė tas pats balsas su ta pačia tarties yda — 
ir vis dėlto tai jau buvo kitas, žemesnis, labiau pagarbos vertas balsas: 

— Tu — senasis parankinis. 

Užsiklausęs balso skambesio, K. vos nepraleido pro ausis klausimo: 

— Ko tu nori? 

Visų mieliausiai dabar jis būtų padėjęs ragelį. Iš to pašnekesio 
jis daugiau nieko nebesitikėjo. Tik prisivertęs dar skubiai paklausė: 

— Kada mano ponui bus leista atvykti į pilį? 

— Niekados,— pasigirdo atsakymas. 

— Gerai,— tarė K. ir pakabino ragelį. 

Kaimiečiai jam už nugaros buvo visai prisigrūdę artyn. Paran- 
kiniai, be perstogės šnairuodami į K., mėgino atstumti juos atga- 
lios. Tačiau tai buvo lyg koks žaidimas, be to, kaimiečiai, patenkinti 
pašnekesio pabaiga, pamažu patys pradėjo trauktis. Ūmai jų grupelę 
iš užpakalio, sparčiu žingsniu žengdamas, perskyrė kažkoks vyras; jis 
nusilenkė K. ir padavė laišką. Laikydamas laišką rankoje, K. žiūrėjo 
į vyrą, — tai šią akimirką jam atrodė svarbiau. Vyras buvo labai pa- 
našus į parankinius, toks pat lieknas, taip pat apsidaręs gyte apgiju- 
siais drabužiais, toks pat lankstus ir vikrus kaip anuodu, bet vis dėlto 
visai kitoks. Kad taip jį būtų gavęs K. į parankinius! Truputėlį tas 
vyras panėšėjo į moterį su kūdikiu, matytą pas odminį. Vilkėjo maž- 
ne baltai, drabužis, žinia, buvo ne šilkinis, bet paprastas žiemos apda- 
ras, tačiau toks švelnus ir iškilmingas lyg šilko rūbas. Veidas šviesus 
ir atviras, akys didžiulės. Šypsena nepaprastai drąsinama; jis persi- 
braukė ranka sau per veidą, lyg norėdamas nuginti šalin tą šypseną, 
bet jam tai nepavyko. 

— Kas tu? — paklausė K. 

— Vadinuosi Barnabas, — atsakė vyras.— Esu pasiuntinys. 

Kalbėdamos jo lūpos vėrėsi ir čiaupėsi vyriškai, bet vis tiek meiliai. 

— Ar tau čia patinka? — paklausė K. ir parodė į kaimiečius, 
kurių dėmesį jis vis dar tebetraukė ir kurie tiesiog kančios perkreiptais 
veidais, — atrodė, lyg jų pakaušiai būtų buvę suploti smūgiu iš vir- 
šaus, o veido bruožai susiklostę iš skausmo po to smūgio, — mėsin- 
gomis lūpomis, pražiotom burnom žiūrėjo, bet, kita vertus, ir nežiūu- 
rėjo į jį, mat retsykiais jų žvilgsniai nukrypdavo kur nors į šalį ir, 

nespėję sugrįžti, prilipdavo prie kokio nereikšmingo daikto; paskui 
K. parodė į parankinius, kurie, apsikabinę, susiglaudę skruostais, 
stovėjo ir šypsojosi, ir nežinia buvo, ar juodu šypsosi nuolankiai, ar 
pašaipiai; taigi K. parodė Barnabui į juos visus, lyg pristatydamas 
ypatingų aplinkybių primestą savo palydą ir reikšdamas viltį, — šis 
konfidencialumas K. kaip tik ir rūpėjo, — kad Barnabas visados ge- 
bės įžvelgti skirtumą tarp jo ir anų. Tačiau Barnabas — tiesa, buvo 
aiškiai matyti, kad be piktos valios — visai nė neišgirdo klausimo, 
praleido jį pro ausis, kaip gerai išauklėtas tarnas praleidžia tariamai 
jam skirtus pono žodžius; reaguodamas į klausimą, jis tik apmetė 
visus akimis, rankos kilstelėjimu pasisveikino su pažįstamais kaimie- 
čiais ir persimetė keliais žodžiais su parankiniais, — laisvai ir oriai, 
nepritapdamas prie jų. K.— atstumtas, bet ne sugėdintas — prisiminė 
laišką savo rankoje ir atplėšė jį. Laiške buvo rašoma: „Didžiai ger- 
biamas pone! Kaip Tamstai žinoma, esi priimtas valdovo tarnybon. 
Tiesioginis Tamstos viršininkas yra kaimo bendruomenės seniūnas, 
kuris Tamstai smulkiai nupasakos, ką privalėsi dirbti ir kokios bus 
atlyginimo sąlygos. Jam Tamsta turėsi ir apyskaitą duoti. Tačiau aš 
taip pat nepaleisiu Tamstos iš akių. Barnabas, šio laiško įteikėjas, 
kartkartėmis užsuks sužinoti Tamstos pageidavimų ir perduos juos 
man. Visados esu pasirengęs, kiek tik įmanoma, Tamstai padėti. 
Man rūpi, kad darbininkai būtų patenkinti“. Parašo negalėjai įskai- 
tyti, bet mašinėle šalia buvo atspausdinta: X kanceliarijos vedėjas. 
— Palauk! — paliepė K. jau besilenkiančiam Barnabui, o tada 
šūktelėjo šeimininkui, kad jam parodytų kambarį, girdi, norįs valan- 
džiukę pasilikti vienas su laišku. Čia K. dar prisiminė, kad Barnabas, 
nors labai jam simpatiškas, vis dėlto tėra paprastas pasiuntinys, tad 
liepė pavaišinti jį alum. Pasižiūrėjo dar, kaip Barnabas priims alų, 
šis priėmė jį aiškiai patenkintas ir išsyk pradėjo gerti. Tada K. nuėjo 
įkandin šeimininko. Menkoje užeigoje nebuvo įstengta skirti K. ką 
nors daugiau nei mažutį palėpės kambarėlį, ir net tas pridarė keblu- 
mų, nes teko kitur įkurdinti ligi tol ten miegojusias dvi mergas. Tiesą 
sakant, tiek ir tebuvo padaryta, kad mergos išsikėlė, šiaip kambarys 
liko koks buvęs, vienintelėj lovoj — jokios patalynės, tik pora pagalvė- 
lių ir arklių gūnia, viskas dar sujaukta po praeitos nakties. Sieno- 
je — keli šventųjų paveikslai ir kareivių fotografijos. Nebuvo net vė- 
dinta, matyt, tikintis, kad naujasis svečias ilgai neužsibus, ir visai 
nesistengiant jo sulaikyti. Tačiau K. buvo linkęs su viskuo susitai- 

kyti, susisupo į gūnią, atsisėdo prie stalo ir, užsižiebęs žvakę, įniko 
dar kartą skaityti laišką. 

Laiškas nebuvo vientisas, galėjai aptikti vietų, kur su juo kalbama 
kaip su laisvu žmogum, pripažįstama jo savarankiška valia, toks buvo 
kreipinys, tokia buvo vieta, kur užsiminta apie jo pageidavimus. Ta- 
čiau, antra vertus, buvo ir tokių vietų, kur K. atvirai ar užmaskuota 
forma buvo traktuojamas kaip menkas, iš ano vedėjo aukštybių vos 
pastebimas darbininkas, vedėjas turįs stengtis „nepaleisti jo iš akių“, 
tiesioginis K. viršininkas esąs tik kaimo seniūnas, kuriam jis priva- 
ląs net apyskaitą duoti, o vienintelis K. kolega esąs nebent kaimo 
policininkas. Prieštaravimai buvo neabejotini ir tokie akivaizdūs, 
kad negalėjo būti atsiradę netyčia. Žinant, iš kokių žinybų laiškas 
atėjęs, K. mažne nė nešmėstelėjo mintis, kad čia būta neryžtingu- 
mo. Jis čia greičiau įžvelgė pateiktą galimybę rinktis, jam buvo palik- 
ta apsispręsti, kaip elgtis su laiško nurodymais: ar tapti kaimo dar- 
bininku, turinčiu, žinia, garbingą, bet tik tariamą ryšį su pilimi, ar 
tariamu kaimo darbininku, kuris visus savo darbo santykius tvar- 
kytų vadovaudamasis tiktai Barnabo atnešamais nurodymais. K. pasi- 
rinko nedvejodamas, nebūtų dvejojęs netgi tada, jeigu nebūtų turėjęs 
tos patirties, kurią čia jau spėjo sukaupti. Tiktai kaip kaimo dar- 
bininkas, kuo toliau pasitraukęs nuo pilies ponų, jis gali ko nors pa- 
siekti pilyje, kaimo žmonės, dabar dar žvelgią į jį su tokiu nepasiti- 
kėjimu, pasidarytų šnekesni, jeigu jis taptų tegu ir ne jų draugu, tai 
bent bendrapiliečiu, o kai jis jau sykį pasidarys nebeatskiriamas nuo 
Gerštekerio ar Lazemano,— ir tai turi įvykti labai greitai, nuo to 
viskas ir priklauso, — tuomet jam, be abejo, išsyk atsivers visi keliai, 
kurie liktų ne tik užkirsti, bet tiesiog nematomi tuo atveju, jeigu 
viskas priklausytų tiktai nuo kalno ponų ir jų malonės. Teisybė, čia 
būta ir pavojaus, ir tas pavojus pakankamai pabrėžtas laiške, kone 
su džiaugsmu jame parodyta, kad jis neišvengiamas. Tai buvo darbi- 
ninko padėtis. Tarnyba, viršininkas, dirbti, atlyginimo sąlygos, apys- 
kaita, darbininkas — tokių žodžių laiške knibždėte knibždėjo, ir net 
ten, kur kalbama apie kitus, labiau asmeniškus dalykus, kalbama tuo 
pačiu aspektu. Jeigu K. nori tapti darbininku, tai gali juo tapti, bet 
tada jau su visu kraupiu rimtumu, be jokios kitos perspektyvos. K. 
žinojo, kad čia negrasinama tikru smurtu, to jis visų mažiausiai bi- 
jojo; užtat po teisybei bijojo ryžtą pakertančios aplinkos prievartos, 
pripratimo prie nusivylimų, nepastebimų kiekvienos akimirkos įtakų 
prievartos, bet su šituo pavojum privalėjo stoti į kovą. Laiške juk 

nenutylėta, kad K., jeigu tektų susiremti kovoj, pakankamai įžūlus 
pirmas pradėti; pasakyta labai subtiliai, ir tik nerami sąžinė — ne- 
rami, bet ne nešvari — gali pastebėti tuos tris žodžius „kaip Tamstai 
žinoma“, įterptus kalbant apie jo priėmimą į tarnybą. K. pasisiūlė 
ir nuo to laiko, kaip buvo parašyta laiške, žinojo, kad yra priimtas. 

Nuėmęs nuo sienos vieną paveikslą, K. pakabino laišką ant vi- 
nies. Šiame kambary jis gyvens, čia laiškas ir turės kabėti. 


Tada nusileido užeigos salėn. Barnabas sėdėjo prie vieno staliuko 
su parankiniais. 

— Ak, čia tu,— tarė K. be jokios dingsties vien todėl, kad jam 
smagu buvo matyti Barnabą. 

Tas iškart pašoko. Vos K. įžengus vidun, kaimiečiai sukilo ir 
ėmė artintis prie jo, jie buvo jau įsitaisę įprotį visąlaik paskui K. 
sekioti. 

— Ko jūs amžinai iš manęs norit? — sušuko K. 

Kaimiečiai, visai nesupykę, iš lėto apsigręžė ir grįžo į savo vie- 
tas. Vienas iš jų, su neperprantama šypsena, persidavusia dar keliems 
kitiems, traukdamasis atsainiai paaiškino: 

— Vis išgirsti kokią naujieną. 

Ir apsilaižė lūpas, lyg ta naujiena būtų valgoma. 

K. netarstelėjo nė vieno atlaidaus žodžio, nebus pro šalį, jeigu 
kaimiečiai ims jį truputėlį gerbti; tačiau, vos atsisėdęs šalia Barna- 
bo, jis pakaušiu pajuto vieno kaimiečio alsavimą; šis, kaip pats sa- 
kėsi, atėjo pasiimti druskinės, bet K. pasipiktinęs treptelėjo, ir kai- 
mietis, taip ir negavęs druskinės, nėrė šalin. Tikrai nesunku buvo K. 
priremti, tereikėjo, pavyzdžiui, tiktai sukurstyti prieš jį kaimiečius, 
jų užsispyrėliškas smalsumas jam rodėsi piktesnis už kitų uždarumą, 
be to, tai irgi buvo uždarumas, juk jeigu K. būtų atsisėdęs prie jų 
stalo, jie, be abejo, nebūtų ten likę sėdėti. Tik dėl to, kad šalia buvo 
Barnabas, jis susitvardė ir nepakėlė triukšmo. Bet vis dėlto dar grės- 
mingai atsigręžė į kaimiečius; tie irgi buvo į jį pasisukę. Bet kai pa- 
matė juos šitaip sėdinčius, kiekvieną savo vietoje, niekuo tarpusavy 
regimai nesusijusius, siejamus tarpusavy tiktai to, kad visi stebeilijo į 
jį, K. pasirodė, kad galbūt jie visai ne iš piktumo jį persekioja; galbūt 
jie tikrai ko nors iš jo nori ir tik nemoka pasakyti, 0 jei priežastis ir 
kitokia, tai galbūt kaltas tik vaikiškumas, kuris čia, regis, visiems bū- 
dingas; argi ne vaikiškas ir šeimininkas, kuris, susirengęs nešti kaž- 
kuriam svečiui alaus, dabar štai sustojo, laikydamas bokalą abiem 


203 Antras skyrius 


rankom, užsižiūrėjo į K. ir net neišgirdo, kaip jam šūktelėjo šeimi- 
ninkė, iškišusi galvą pro virtuvės langelį? 

K. aprimęs pasigręžė į Barnabą, parankinius jis mielu noru būtų 
kur nors išsiuntęs, bet negalėjo sugalvoti jokios dingsties. Beje, tuo- 
du tylėdami žiūrėjo į savo bokalus. 

— Laišką aš perskaičiau,— prabilo K.— Ar žinai, kas jame 
parašyta? 

— Ne,— atsakė Barnabas, jo žvilgsnis rodėsi iškalbingesnis už 
žodžius. 

Barnabo artumas tebebuvo K. malonus, bet galbūt K. ir čia klydo, 
gal ir Barnabo gerumas buvo toks pat tariamas kaip kaimiečių 
piktumas. 

— Laiške ir apie tave kalbama, tu turėsi retkarčiais nešioti žinias 
tarp manęs ir vedėjo, dėl to ir pamaniau, kad žinai, kas laiške pa- 
rašyta. 

— Man buvo pavesta, — atsakė Barnabas, — tiktai perduoti laišką, 
palaukti, kol jis bus perskaitytas, ir jeigu tau pasirodys reikalinga, 
nunešti atgal žodinį arba raštišką atsakymą. 

— Gerai,— tarė K.,— rašto nereikia, perduok ponui vedėjui — 
kuo gi jis vardu? Parašo negalėjau įskaityti. 

— Klamas,— pasakė Barnabas. 

— Taigi perduok ponui Klamui, kad aš dėkoju už priėmimą ir 
už jo ypatingą prielankumą, kurį aš, dar visai niekuo čia nepasižy- 
mėjęs, didžiai branginu. Nenukrypdamas laikysiuosi jo nurodymų. 
Ypatingų pageidavimų šiandien neturiu. 

Barnabas, itin atidžiai klausęsis, paprašė, kad K. leistų jam pa- 
kartoti, kas pavesta. K. leido, Barnabas pakartojo viską žodis žodin. 
Tada jis pakilo, ruošdamasis atsisveikinti. 

Visą tą laiką K. tyrinėjo Barnabo veidą, dabar jau paskutinį kartą 
jį nužvelgė. Barnabas buvo maždaug vieno ūgio su K., ir vis dėlto 
atrodė, kad, žiūrėdamas į K., jis turi nuleisti žvilgsnį, tačiau darė tai 
Barnabas kone nuolankiai, buvo tiesiog neįmanoma, kad šitas vyras 
ką nors sugėdintų. Tiesa, jis buvo tik pasiuntinys, nežinojo, kas pa- 
rašyta laiškuose, įduodamuose jam pristatyti, tačiau ir jo žvilgsnis, jo 
šypsena, jo eigastis rodėsi esą taip pat pasiuntinystė, nors pats Bar- 
nabas apie ją gal ir nieko nenutuokė. Ir K. padavė Barnabui ranką, 
o šis dėl to aiškiai nustebo, nes ketino tik nusilenkti. 

Vos Barnabui išėjus, — prieš verdamas duris, šis dar valandžiu- 

kę stabtelėjo, atsirėmė petimi į duris ir apmetė salę žvilgsniu, kuris 
jau į nieką nebuvo tiesiogiai nukreiptas, — K. tarė parankiniams: 

— Atsinešiu iš kambario savo užrašus, tada aptarsim artimiau- 
sius darbus. 

Tie buvo beeiną drauge. 

— Likit čia! — paliepė K. 

Tie vis tiek taikėsi eiti drauge. K. turėjo dar griežčiau pakartoti 
įsakymą. Priemenėje Barnabo nebuvo. Bet juk jis ką tik išėjo. Tačiau 
ir užeigos kieme — ten vėlei snigo — K. jo nepamatė. Pašaukė: 

— Barnabai! 

Jokio atsako. Negi jis dar tebebūtų užeigoj? Kitos galimybės, ro- 
dės, nebuvo. Vis dėlto K. dar sykį iš visų jėgų pašaukė jį vardu. Var- 
das griaustiniu sudrebino naktį. Ir iš tolumų vis dėlto pasigirdo silp- 
nutis atsakas — taip toli jau buvo Barnabas. K. šūksniu paprašė jį 
grįžti ir pats žengė jam priešpriešiais; ten, kur juodu susitiko, iš už- 
eigos jų jau niekas negalėjo pamatyti. 

— Barnabai,— tarė K., neįstengdamas suvaldyti drebulio savo 
balse, — norėjau tau dar kai ką pasakyti. Ir pastebėjau, kad vis dėlto 
blogai sutvarkyta, jei aš, ko nors man prireikus iš pilies, būsiu prik- 
lausomas nuo tavo atsitiktinių apsilankymų. Jeigu dabar atsitiktinai 
nebūčiau tavęs prisišaukęs — juk tu skriste skrendi, maniau, kad dar 
tebesi užeigoj, — kas žino, kiek būčiau turėjęs laukti, kada vėl pa- 
sirodysi. 

— Juk tu gali, — pasakė Barnabas, — paprašyti vedėją, kad aš 
visada lankyčiausi tam tikru, tavo nurodytu laiku. 

— Ir to nepakaktų,— tarė K. — Galbūt aš ištisus metus nieko 
neturėsiu pranešti, o kaip tik tau išėjus, po penkiolikos minučių 
atsiras neatidėliotinas reikalas. 

— Tai gal aš turiu,— tarė Barnabas,— pranešti vedėjui, kad 
tarp jo ir tavęs turi būti užmegztas kitoks ryšys, ne per mane? 

— Ne,ne,— tarė K. — anaiptol ne, aš tik šiaip apie tai užsiminiau, 
juk šįsyk, laimė, dar spėjau tave prisišaukti. 

— Gal grįšim užeigon,— pasakė Barnabas,— kad galėtum man 
ten perduoti naująjį pavedimą? 

Ir žengė žingsnį užeigos pusėn. 

— Barnabai,— tarė K.,— nėra reikalo grįžti, aš paėjėsiu galiuką 
su tavimi. 

— Kodėl tu nenori eiti į užeigą? — paklausė Barnabas. 

— Žmonės man ten trukdo, — atsakė K.— Juk pats matei, kokie 
įkyrūs kaimiečiai. 

— Mudu galim nueiti į tavo kambarį, — tarė Barnabas. 

— Tai mergų kambarys, — pasakė K.,— nešvarus ir troškus; kad 
nereikėtų ten pasilikti, aš ir nusprendžiau su tavim paėjėti; turi tik, — 
pridūrė K., norėdamas galutinai perkalbėti dvejojantį Barnabą,— 
leisti man į tave įsikabinti, tavo žingsnis tvirtesnis. 

"Ir K. įsitvėrė Barnabui į parankę. Buvo visai tamsu, Barnabo 
veido K. negalėjo įžiūrėti, pasiuntinio figūra tik vos vos dūlavo, jo 
ranką K. jau prieš valandžiukę buvo čiuopte apčiuopęs. 

„Barnabas nusileido, juodu ėmė tolti nuo užeigos. K., tiesa, juto, 
kad net labai stengdamasis nepajėgia žengti su Barnabu į koją, kad 
trukdo Barnabui laisvai judėti ir kad normaliomis sąlygomis vien dėl 
tokio papildomo kliuvinio viskas turėtų sužlugti, juoba tokiose šaluti- 
nėse gatvelėse kaip ta, kur K. priešpiečiais buvo įklimpęs į pusnį ir 
iš kur jis galėtų ištrūkti tik Barnabo glėbyje nešamas. Tačiau dabar 
K. ginė tą rūpestį šalin nuo savęs, guosdamasis dar ir tuo, kad Bar- 
nabas tyli; jeigu jie eina tylėdami, vadinasi, ir Barnabas laikosi drauge 
su juo tik todėl, kad reikia žengti į priekį. 

Juodu ėjo, bet K. nežinojo kur; jis nieko neįstengė įžiūrėti. Ne- 
žinojo net, ar jau praėję bažnyčią. Eiti buvo taip sunku, kad jis nebe- 
įstengė sugaudyti savo minčių. Užuot krypusios į tikslą, jos kažin 
kur klydinėjo. Prieš akis vis iškildavo gimtinė, jos prisiminimai visai 
K. užvaldė. Ir ten centrinėje aikštėje stovėjo bažnyčia, iš dalies su- 
pama senų kapinių, o šias supo aukšta mūrinė tvora. Tik nedaugelis 
berniukų buvo ant jos užlipę, K. irgi tai dar nebuvo pavykę. Ne smalsu- 
mas juos ginė, kapinės jiems nebebuvo paslaptis. Pro siaurus pinučių 
vartelius jie ne kartą ten buvo įžengę, jiems magėjo tiktai įveikti tą ly- 
gią ir aukštą tvorą. Vieną priešpietę — tyki, tuščia aikštė buvo užlieta 
šviesos, kada ją anksčiau ar vėliau K. dar tokią matė? — jam tatai 
pavyko netikėtai lengvai; vienoje vietoje, nuo kurios jau daug sykių 
turėjo trauktis, jis pirmu mėginimu užkopė ant tvoros su mažutė vė- 
liavėle dantyse. Iš po kojų dar tebežiro akmenukai, o jis buvo jau 
viršuje. Įsmeigė vėliavėlę, vėjas išskleidė audinį, jis pažiūrėjo žemyn, 
apsidairė aplinkui, dirstelėjo ir per petį, į žemėn smengančius kry- 
žius; šioje vietoje ir šią akimirką nebuvo už jį didesnio. Paskui pro 
šalį atsitiktinai ėjęs mokytojas piktu žvilgsniu nuginė K. žemėn. Šok- 
damas K. užsigavo kelį, vargais negalais parsirado namo, tačiau ant 
tvoros vis dėlto buvo užlipęs. Pergalės jausmas tuomet jam rodėsi 

duosiąs atsparą ilgam gyvenimui, matyt, ši mintis nebuvo visai paika, 
nes štai dabar, po daugelio metų, žengiant už parankės su Barnabu 
per pūgą ir naktį, tas jausmas jam suteikė paspirtį. 

K. dar tvirčiau įsikibo, Barnabas jį kone tempte tempė, abu, kaip ir 
ligi šiol, tylėjo. Apie kelią K. tiek težinojo, kad, sprendžiant iš gat- 
vės būklės, jie dar niekur nebuvo pasukę į šalutinį skersgatvį. Jis pri- 
siekė sau neduosiąs, kad kelio sunkumai ar juoba rūpestis, kaip rei- 
kės grįžti, sukliudytų jam žengti į priekį. Juk turi užtekti jėgų leistis 
galų pagalėj nors vilkte velkamam. Ir negi kelias gali būti begali- 
nis? Dieną pilis dunksojo prieš jį kaip lengvai pasiekiamas tikslas, o 
pasiuntinys, be abejo, žinojo trumpiausią kelią. 

Staiga Barnabas sustojo. Kur jie atsidūrė? Ar toliau neįmanoma 
eiti? Ar Barnabas dabar atsisveikins? Jam tas nepasiseks. K. taip tvir- 
tai laikė Barnabo ranką, kad jam net pačiam mažne skaudėjo. Negi 
būtų nutikęs neįtikėtinas dalykas ir juodu jau stovi pilyje arba prie 
j0s vartų? Bet juk juodu, kiek K. spėjo pajusti, visai nė nekopė į kal- 
ną. O gal Barnabas jį vedė taip nepastebimai aukštyn kylančiu 
keliu? 

— Kur mes? — paklausė K. patyliukais veikiau save, nei Bar- 
nabą. 

— Namie, — atsakė Barnabas taip pat tyliai. 

— Namie? 

— Bet dabar, pone, būk atidus, kad nepaslystum. Kelias eina 
žemyn. 

— Žemyn? 

— Liko tik keli žingsniai, — pridūrė Barnabas ir čia pat pasi- 
beldė į vienas duris. 

Jas atidarė mergina; juodu stovėjo ant didelės trobos slenksčio, 
mažne tamsoje, nes tik kairėje, viršum gilumoj stovinčio stalo kybo- 
jo mažulytė alyvos lempelė. 

— Ką tu čia parsivedi, Barnabai? — paklausė mergina. 

— Matininką,— atsakė tas. 

— Matininką,— garsiau pakartojo mergina, pasisukusi stalo 
pusėn. 

Tuomet iš užstalės pakilo senyvų žmonių pora, vyras ir moteris, 
ir dar viena mergina. Visi ėmė sveikintis su K. Barnabas juos svečiui 
pristatė, tai buvo jo tėvai ir seserys — Olga ir Amalija. K. jų beveik 
neįžiūrėjo, kažkas nuvilko jam šlapią apsiaustą, padžiovė jį prie kros- 
nies. K. nesipriešino. 

Vadinasi, ne juodu abu, o tik Barnabas namie. Bet kodėl gi jie 
čia atėjo? K. pasivedė Barnabą į šalį ir paklausė: 

— Kodėl gi tu parėjai namo? O gal jūs gyvenat jau pilies teri- 
torijoj? 

— Pilies teritorijoj? — pakartojo Barnabas, lyg nesupratęs K. 
klausimo 

— Barnabai,— tarė K.,— juk tu ketinai iš užeigos eiti į pilį. 

— Ne, pone,— atsakė Barnabas, — aš ketinau eiti namo; į pilį 
eisiu tik rytą, ten aš niekados nenakvoju. 

— Šit kaip, — tarė K.,— tu ketinai eiti ne pilin, o tik čia.— Ir 
Barnabo šypsena jam dabar rodėsi blankesnė, ir pats Barnabas nebe 
toks išvaizdus.— Kodėl gi man to nesakei? 

— "Tu manęs neklausei, pone, — atsakė Barnabas. — Norėjai duoti 
man tiktai naują pavedimą, bet ne užeigoje ir ne savo kambary, tada 
aš ir pamaniau, kad galėtum man pavedimą nekliudomas duoti čia, 
mano tėvų namuose. Tik paliepk, ir išsyk visi pasitrauks; be to, jeigu 
tau pas mus labiau patinka, galėtum čionai ir pernakvoti. Argi aš 
negerai padariau? 

K. neįstengė nieko atsakyti. Vadinasi, čia būta nesusipratimo, 
niekingo, šlykštaus nesusipratimo, o K. visa galva į jį pasinėrė. Davėsi 
apžavimas gyte apgijusio, šilku žibančio Barnabo švarko, kurį šis da- 
bar atsisagstė ir po kuriuo pasirodė šiurkštūs, nuo murzų papilkėję, 
daugely vietų sulopyti marškiniai, aptempę plačią, kampuotą paprasto 
berno krūtinę. Ir viskas aplinkui ne tik atitiko, bet dar ir pranoko tą 
įspūdį, — ir senas, podagros kamuojamas tėvas, daugiau grabinėjan- 
čių rankų, negu vos vos tepaslenkančių, sustirusių kojų pastangom 
šliaužiąs į priekį, ir ant krūtinės sukryžiavusi rankas motina, dėl savo 
apkūnumo irgi teįstengianti tik mažučiais žingsneliais žengti. Abu, ir 
tėvas, ir motina, vos K. įėjus, pajudėjo pirmyn iš savojo kampo, bet 
dar toli gražu nebuvo K. pasiekę. Seserys, šviesiaplaukės, panašios 
viena į kitą ir į Barnabą, tik atšiauresnių nei Barnabas bruožų, aukš- 
tos, tvirtos mergos, apstojo atvykėlius ir laukė, kol K. pasisveikinda- 
mas tarstels joms kokį žodį. Tačiau jis neįstengė nieko pasakyti; jis bu- 
vo manęs, kad, čia, kaime, visi jam yra reikšmingi, taip tikriausiai ir 
buvo, tačiau kaip tik šitie Žmonės jam nė trupučio nerūpėjo. Jeigu 
būtų pajėgęs vienas įveikti kelią ligi užeigos, išsyk būtų išėjęs. Gali- 
mybė rytą su Barnabu leistis į pilį visai jo neviliojo. Dabar, naktį, 
niekieno nepastebimas, jis būtų norėjęs prasiskverbti pilin, jeigu Bar- 
nabas būtų jį nuvedęs, — tačiau tik toks Barnabas, koks jam ligi šiol 

buvo pasirodęs, vyras artimesnis jam už visus ligi šiol čionai sutiktus 
ir, kaip K. manė, kur kas labiau, nei galėjai spręsti iš jo regimų pa- 
reigų, susijęs su pilimis. Tačiau su šitos šeimos sūnumi, visiškai pri- 
tapusiu prie jos ir dabar jau sėdinčiu su ja prie stalo, su žmogum, 
kuriam, įsidėmėtinas dalykas, pilyje nevalia net nakvoti, dienos aky eiti 
susikibus už parankių į pilį buvo neįmanoma, tai būtų buvęs tiesiog 
juokingai beviltiškas mėginimas. 

K. atsisėdo ant suolo palangėje, pasiryžęs ten ir haktį praleisti 
ir nepriimti jokių šitos šeimos patarnavimų. Kaimo gyventojai, ve- 
jantys jį Šalin arba jo prisibijantys, rodėsi jam ne tokie pavojingi, 
mat iš esmės jie vertė jį kliautis pačiu savimi, padėjo jam išlaikyti su- 
telktas jėgas; o tokie tariami padėjėjai, kurie, bent kiek užsimaskavę, 
vedėsi jį ne pilin, bet į savo šeimas, norom nenorom blaškė jo dėmesį, 
padėjo jo jėgas griauti. Nekreipdamas dėmesio į šūksnį, kviečiantį 
drauge sėsti prie šeimos stalo, K. liko sėdėti nuleista galva ant savojo 
suolo. 

Bet čia Olga, meilesnioji iš seserų, truputėlį net mergaitiško dro- 
vumo parodžiusi, pakilo, priėjo prie K. ir paprašė jį prie stalo. Duo- 
nos ir lašinių ten, girdi, jau padėta, o alaus ji tuojau parnešianti. 

— Iš kur? — pasiteiravo K. 

— Iš užeigos, — atsakė mergina. 

„labai apsidžiaugė. Paprašė Olgą nenešti alaus. tiktai palydėti 
jį užeigon, girdi, jo tenai dar laukiąs svarbus darbas. Tačiau paaiškėjo, 
kad ji susiruošusi ne taip toli, ne jo užeigon, o kiton, daug arčiau esan- 
čion, „Ponų smuklėn“. Vis dėlto K. pasiprašė leidžiamas ją paly- 
dėti, galbūt, pamanė jis, ten atsirastų kokia vietelė pernakvoti; kad ir 
kokia ji būtų, K. buvo linkęs atsižadėti dėl jos paties geriausio patalo 
šiuose namuose. Olga ne iškart atsakė, pirma dar dirstelėjo stalo pu- 
sėn. Jos brolis pakilo tenai, paslaugiai linktelėjo ir tarė: 

— Jeigu ponas pageidauja. 

Šis pritarimas vos nepaskatino K. atsiimti savo prašymą, juk Bar- 
nabas galėjo pritarti tik tam, kas niekam neverta. 

Tačiau paskui, pradėjus svarstyti klausimą, ar K. būsiąs užeigon 
įsileistas, ir visiems tuo abejojant, iis vis dėlto primygtinai pareiškė 
eisiąs drauge, tiktai, tiesa, visai nepasistengė pasukti galvos, kaip 
čia protingai tokį prašymą pagrindus: šita šeima turi jį priimti tokį, 
koks jis yra, K., gali sakyti, visai jos nesigėdijo. Tiktai Amalija jį tru- 
pučiuką trikdė savo rimtu, tiesmuku, nejudriu, galbūt net šiek tiek 
buku žvilgsniu. 

Trumpame kelyje ligi užeigos — K. įsikibo Olgai į parankę ir 
buvo jos beveik taip pat tempiamas kaip pirma josios brolio, čia jis 
nieko neįstengė paveikti — jis patyrė, kad šita užeiga, tiesą kalbant, 
skirta tiktai ponams iš pilies, kurie, turėdami reikalų kaime, joje valgo, 
o kartais netgi nakvoja. Olga kalbėjosi su K. pusbalsiu, lyg su artimu 
žmogum, gera buvo su ja eiti, beveik taip pat kaip su broliu, K. ginė 
šalin šitą malonų jausmą, bet jis nepasidavė. 

Iš pažiūros užeiga buvo panaši į tą, kurioje K. gyveno. Kaime, 
ko gero, išvis nebuvo didelių išorinių skirtumų, bet mažus vis dėlto 
iškart galėjai pastebėti, laiptukai buvo su turėklais, viršum durų prit- 
virtintas dailus žibintas. [Žengus vidun, virš galvų jiedviem suplazdėjo 
kažkoks audeklas, tai buvo grafo spalvų vėliava. Priemenėje juodu 
išsyk susitiko šeimininką, matyt, išėjusį apsižiūrėti,.ar visur tvarka; 
eidamas pro šalį, šis primerktomis akimis, gal įdėmiomis, gal mie- 
guistomis, nužvelgė K. ir pasakė: 

— Ponui matininkui valia eiti tiktai ligi bendrosios salės. 

— Žinoma,— atsakė Olga, išsyk stodama už K.,— jis tik mane 
palydėjo. | 

Tačiau K., visai nerodydainas dėkingumo, atsitraukė nuo Olgos 
ir pasivedėjo šeimininką į šalį. Olga tuo tarpu kantriai laukė prie- 
menės gale. 

— Labai norėčiau čia pernakvoti, — pasakė K. 

— Apgailestauju, bet tai neįmanoma,— atsakė šeimininkas.— 
Tamsta, matyt, to nežinai. Užeiga skirta išimtinai tik ponams iš pilies. 

— Instrukcija gal ir tokia, — tarė K.,— bet duoti man kokį kam- 
putį pamiegoti tikrai juk įmanoma. 

— Labai norėčiau tamstai pagelbėti, — pasakė šeimininkas.— 
Tačiau, net neminint itin griežtų instrukcijų, apie kurias tamsta kal- 
bi kaip tikras prašalaitis, tamstos prašymas neįvykdomas dar ir to- 
dėl, kad ponai be galo jautrūs; esu įsitikinęs, kad jie, bent jeigu ne- 
pasiruošę, neištveria prašalaičio vaizdo; kad jeigu leisčiau čia tam- 
stai nakvoti ir tamsta atsitiktinai būtum aptiktas, — o atsitiktinumai 
visada palankesni ponams, — tai ne tik pats pražūčiau, bet ir tamstą 
pražudyčiau. Juokingai skamba, bet tai tiesa. 

Tasai aukštas, ligi paskutinės sagos užsisagstęs ponas, kuris, su- 
kryžiavęs kojas, viena ranka įsirėmęs į sieną, kita — sau į šoną, tru- 
putėlį pasilenkęs prie K., bičiuliškai su juo kalbėjosi, regėjos: mažne 

jau nebesąs iš kaimo, nors jo tamsūs drabužiai ir atrodė kaip tik kai- 
miškai šventiški. 

— Visai tikiu tamsta,— tarė K.,— ir instrukcijų reikšmingumo 
anaiptol nemenkinu, nors ir nevykusiai pirma pakalbėjau. Tik į vieną 
dalyką norėčiau dar atkreipti tamštos dėmesį: pilyje aš turiu vertin- 
gų pažinčių ir įsigysiu dar vertingesnių, jos apsaugos tamstą nuo vi- 
sokių pavojų, galinčių kilti dėl to, kad čia pernakvosiu, o drauge ir 
tebus tamstai laidas, kad aš gebu tinkamai atsilyginti už nedidelę 
paslaugą. 

— Žinau,— tarė šeimininkas ir dar sykį pakartojo: — Aš tai 
žinau. 

Dabar K. būtų galėjęs ryžtiingiau pareikšti savo pageidavimą, 
bet kaip tik šis šeimininko atsakymas išblaškė jo mintis, tad jis tik 
paklausė: 

— Ar šiandien daug ponų iš pilies čia nakvoja? 

— Šiuo požiūriu padėtis šiandien gana palanki, — lyg viliodamas 
tarė šeimininkas.— Pasilikęs tik vienas ponas. 

K. vis dar neįstengė spustelti, be to, jis tikėjosi esąs mažne pri- 
imtas; taigi dar tik pasiteiravo, kuo tas ponas vardu. 

— Klamas, — atsainiai tarė šeimininkas, jau gręždamasis į savo 
pačią, Kuri pasirodė, šlamėdama keistai nutriušusia, iš mados išėjusia, 
raukiniais ir klostėm pernelyg išpuošta, tačiau prabangia miestiška 
suknele. 

Ji atėjo pašaukti šeimininko, ponas vedėjas kažko pageidaująs. 
Prieš pracingdamas, šeimininkas dar kreipėsi į K., girdi, nebe jis, 
o pats K. tegu sprendžiąs dėl nakvynės. Tačiau K. nieko neįstengė at- 
sakyti, jį ypač pribloškė ta aplinkybė, kad kaip tik jo viršininkas čia 
pasilikęs. Nė pats iki galo nesuprasdamas kodėl, Klamo atžvilgiu 
K. jautėsi ne toks laisvas kaip apskritai pilies atžvilgiu; būti čia Kla- 
mo užkluptam jam, aišku, būtų ne siaubas, kaip kalbėjo šeimininkas, 
bet vis dėlto negražus nemalonumas, panašus į tą, kai tu, sakysim, 
lengvabūdiškai užgauni žmogų, kuriam privalai būti dėkingas; O 
drauge K. buvo ir labai slogu matyti, kad šitokiomis dvejonėmis vei- 
kiausiai jau reiškiasi valdinio, darbininko būklės padariniai, kurių 
jis taip bijojosi, ir kad jis nepajėgia tų padarinių įveikti net čia, kur 
jie tiesiog akivaizdūs. Tad K. stovėjo ir tylėjo, kramtydamasis lū- 
pas. Šeimininkas, prieš nerdamas į kažkurias duris, dar sykį pasižiū- 
rėjo į K. O šis žvelgė jam įkandin ir nesitraukė iš vietos, kol Olga 
priėjusi nusitempė jį. 

— Ko tu norėjai iš šeimininko? — paklausė Olga. 

— Norėjau čia pernakvoti, — atsakė K. 

— Juk tu pas mus nakvosi,— nustebusi tarė Olga. 

— Taip, žinoma, — pasakė K., palikdamas pačiai merginai aiškin- 
tis, ką tie Žodžiai galėtų reikšti. 

Bendrojoje salėje, didelėje, per vidurį visiškai tuščioje patalpoje, 
pasieniais ant statinių ir prie statinių sėdėjo keli kaimiečiai, tačiau 
jie atrodė kitaip nei K. užeigos lankytojai. Vilkėjo švaresniais ir vie- 
nodesniais pilkai gelsvo šiurkštaus audinio drabužiais, švarkai buvo 
pūstom rankovėm, kelnės aptempusios kojas. Tai buvo žemi, iš pirmo 
žvilgsnio vienas į kitą panašūs vyrai, plokščiais, prakauliais ir vis dėlto 
apskritaskruosčiais veidais. Visi sėdėjo ramiai ir nejudėdami, vien 
žvilgsniais, bet ir tai neskubom ir abejingai, nulydėjo vidun įžen- 
gusius Olgą ir K. Bet jų buvo tiek daug ir salėje buvo taip tylu, kad 
kaimiečiai vis dėlto padarė K. šiokį tokį įspūdį. Jis vėl įsikibo Olgai 
į parankę, kad kaimiečiai suprastų, ko jis čia atėjęs. Viename kampe 
pakilo kažkoks vyras, Olgos pažįstamas, ir jau buvo bežengiąs prie 
jųdviejų, tačiau K., tebelaikydamas merginą už parankės, pasuko 
ją kiton pusėn. Niekas, be Olgos, negalėjo to pastebėti, o ši nesiprie- 
šino, tik dirstelėjo į K. iš šalies ir nusišypsojo. 

Alų pilstė jauna mergina, vardu Fryda. Neišvaizdi, smulkutė, 
šviesiaplaukė mergina liūdnomis akimis ir sulysusiais skruostais, bet 
K. nustebino jos žvilgsnis, ypatingo pranašumo kupinas žvilgsnis. Kai 
tas žvilgsnis nukrypo į K., jam pasirodė, lyg tas žvilgsnis jau būtų 
sutvarkęs visus su juo susijusius reikalus, kurių esant nė pats K. visai 
nežinojo ir kuriuos esant tas žvilgsnis jį visiškai įtikino. Nenuleisda- 
mas akių, K. žiūrėjo iš šono į Frydą ir tada, kai ši jau pradėjo kalbė- 
tis su Olga. Neatrodė, kad Olga su Fryda būtų bičiulės, jiedvi persi- 
metė tik keliais šaltais žodžiais. K. panoro jodviem padėti, tad visai 
netikėtai paklausė: 

— Ar tamsta pažįsti Klamą? 

Olga susijuokė. 

— Ko tu juokiesi? — nepatenkintas paklausė K. 

— Aš juk nesijuokiu,— atsakė mergina, bet vis tiek vėl nu- 
sijuokė. 

— Olga dar labai vaikiška mergaitė, — tarė K., smarkiai lenkda- 
masis per rašomąjį stalą ir taip mėgindamas dar kartą tiesiai į save 
patraukti Frydos žvilgsnį. 

Tačiau mergina laikė akis nuleistas ir tyliai paklausė: 

— (Gal tamsta nori pamatyti poną Klamą? 

K. to paprašė. 

Fryda parodė į duris čia pat po kairei, 

— Čia yra maža akutė, pro ją gali tamsta pasižiūrėti. 

— O šitie žmonės? — paklausė K. 

Ji atvėpė apatinę lūpą ir neapsakomai minkšta ranka nutempė 
K. prie durų. Pro mažąją akutę, matyt, išgręžtą stebėjimui, jis galėjo 
apžvelgti bemaž visą gretimą kambarį. 

Kambario viduryje prie rašomojo stalo patogiam apskritam fo- 
tely, ryškiai apšviestas priešais nukarusios elektros lemputės, sėdėjo 
ponas Klamas. Vidutinio ūgio, apkūnus, nerangus ponas. Veidas dar 
glotnus, bet skruostai nuo senatvės svorio jau vis dėlto šiek tiek nu- 
karę žemyn. Ilgi juodi ūsai nutįsę į šalis. Persikreipęs, šviesą atspindin- 
tis pensnė dengė akis. Jeigu Klamas būtų tiesiai sėdėjęs prie stalo, 
K. būtų įžvelgęs tiktai jo profilį; bet kadangi Klamas buvo smarkiai 
pasigręžęs į K., tai šis dabar žvelgė jam tiesiai į veidą. Kairė Klamo 
alkūnė rėmėsi į stalą, dešinė ranka, laikanti „Virdžinijos“ cigarą, gulė- 
jo ant kelio. Ant stalo stovėjo alaus bokalas; kadangi stalo apvadas 
buvo aukštas, K. negalėjo gerai įžiūrėti, ar ten dar guli kokių raštų, 
bet jam regėjosi, kad stalas tuščias. Norėdamas pasitikrinti, K. paprašė 
Frydą irgi dirstelti pro akutę ir pasakyti, kaip jai atrodą. Tačiau mer- 
gina neseniai buvo užsukusi į tą kambarį, tad galėjo išsyk K. pat- 
virtinti, kad jokių raštų ten nesama. K. paklausė Frydą, ar dabar jau 
turįs pasitraukti, bet ši atsakė, kad galįs žiūrėti kiek tik norįs. Dabar 
K. buvo vienas su Fryda, Olga, kaip jis prabėgomis pastebėjo, vis 
dėlto rado kelią pas savo pažįstamą, sėdėjo aukštai ant statinės ir 
tabalavo kojomis. 

— Fryda,— pašnibždomis pašaukė K.,— tamsta labai gerai pažįsti 
poną Klamą! 

— O, taip, — tarė ji,— labai gerai. 

Ji rymojo greta K. ir, kaip K. tik dabar pastebėjo, žaismingai tvar- 
kėsi savo lengvą, šviesiai rusvą palaidinukę su gilia iškirpte, kuri lyg 
svetima karojo ant jos menko kūno. 

Paskui Fryda paklausė: 

— Ar pameni tamsta, kaip juokėsi Olga? 

— Taip, tikra nedorėlė,— tarė K. 

— Ką gi,— taikiai pasakė Fryda,— ji turėjo pagrindą juoktis. 
Tamsta klausei, ar aš pažįstu Klamą, o aš juk esu,— čia ji neju- 
čiomis truputėlį atsitiesė, ir vėl į K. įsmigo toks pat pergalingas, su 
tuo, kas čia buvo kalbama, visai nesusijęs žvilgsnis, — aš juk esu jo 
mylimoji. 

— Klamo mylimoji, — tarė K. 

Ji linktelėjo. 

— Tuomet tamsta, — tarė K. šypsodamasis, kad jųdviejų pašne- 
kesys nepasidarytų pernelyg rimtas, — esi man labai garbi persona. 

„— Ne tik tamstai, — maloniai pasakė Fryda, bet neatsakė šyps- 
niu į jo šypsnį. 

K. žinojo vaistą nuo merginos puikybės ir griebėsi jo. 

— Ar tamsta jau esi buvusi pilyje? — paklausė jis. 

Tačiau gudrybė nepadėjo, nes mergina atsakė: 

— Ne, bet ar negana, kad esu čia, bare? 

Jos garbėtroška, matyt, buvo tiesiog pašėlusi, ir atrodė, kad kaip 
tik K. turįs ją pasotinti. 

— Žinia,— tarė K.,— čia, bare, tamsta juk išmanai šeimininko 
darbą. 

— Teisybė,— tarė Fryda,— o pradėjau nuo tvartų mergos „Til- 
to“ užeigoje. 

— Su tokiom gležnom rankutėm? — lyg klausdamas, lyg teig- 
damas tarė K. ir nė pats nesuprato, ar tik pataikauja, ar iš tikrųjų 
yra merginos apkerėtas. 

Jos rankos, tiesa, buvo smulkios ir gležnos; tačiau būtum galė- 
jęs jas pavadinti ir silpnomis ir neįspūdingomis. 

— Anuomet niekas to nepaisė, — pasakė Fryda.— Ir net dabar... 

K. klausiamai pažvelgė į ją. Ji papurtė galvą, nebenorėdama 
toliau kalbėti. 

— Tamsta, žinoma, — tarė K.,— turi savų paslapčių ir nešnekėsi 
apie jas žmogui, su kuriuo susipažinai vos prieš pusvalandį ir kuris 
dar neturėjo progos pasipasakoti tamstai, kas jis, tiesą sakant, per 
vienas. 

Tai buvo, kaip paaiškėjo, visai nevykusi pastaba, atrodė, lyg ji 
būtų pažadinusi Frydą iš jam prielankaus snaudulio. Iš odinės pini- 
ginės, kabančios prie diržo, mergina išsitraukė pagaliuką, užkišo juo 
akutę, o paskui, aiškiai stengdamasi, kad K. nepastebėtų jos pasikei- 
tusios nuotaikos, tarė: 

— Apie tamstą aš juk viską žinau, tamsta esi matininkas. 

Tada, eidama savo vieton už baro, pridūrė: 

— Bet dabar manęs jau darbas laukia. 

Čia vienas, čia kitas svečias stojosi su tuščiu bokalu, prašydamas, 
kad Fryda pripiltų. Norėdamas dar kartą nepastebimai su ja šne- 
ktelėti, K. pasiėmė nuo stovo tuščią bokalą ir priėjo artyn. 

— Tik porą žodelių dar, panele Fryda,— tarė jis. — Nepapras- 
tas ir didžiulių pastangų reikalingas yra dalykas iškilti nuo tvartų 
mergos iki baro panelės, bet ar čia jau pasiektas tokiam žmogui ga- 
lutinis tikslas? Kvailas klausimas. Tamstos akyse, tik nesijuok iš ma- 
nęs, panele Fryda, regiu ne tiek praeities, kiek ateities kovas. Tačiau 
pasaulis smarkiai priešinasi, tas priešinimasis didėja tikslams didėjant, 
ir visai ne gėda ieškoti net menko, neįtakingo, tačiau tokio pat ko- 
vingo Žmogaus paramos. Gal galėtume kada pasikalbėti ramiai, kai į 
mudu nesmigs tokia daugybė akių? 

— Nesuprantu, ko tamsta nori,— atsakė Fryda, ir jos balse šį 
kartą, kaip rodėsi, prieš jos pačios valią suskambo ne viso gyvenimo 
pergalės, bet begaliniai nusivylimai.— Negi tamsta nori mane paverž- 
ti iš Klamo? Dangau mieliausias! — šūktelėjo ji, suplodama rankomis. 

— Tamsta mane kiaurai peržvelgei,— tarė K., tarytum nuka- 
muotas tokio didelio nepasitikėjimo, — kaip tik tai tr buvo mano 
slapčiausias ketinimas. Tamsta turėtum palikti Klamą ir tapti mano 
mylimąja. O dabar juk jau galiu eiti savo keliais. Olga! — šūktelėjo 
jis dar.— Einam namo. 

Olga klusniai nučiuožė nuo statinės, bet ne išsyk ištrūko iš ją ap- 
spitusių bičiulių rato. Ir čia Fryda, grėsmingai pažvelgusi į K., ty- 
liai paklausė: 

— Kada galėčiau su tamsta pasikalbėti? 

— Ar galėsiu čia pernakvoti? — paklausė K. 

— Taip,— tarė Fryda. 

— Ar galiu jau dabar pasilikti? 

— Eik tamsta su Olga, o aš išvaikysiu tuos žmones. Tada po 
„alandžiukės galėsi sugrįžti. 

— Gerai,— tarė K. ir ėmė nekantraudamas laukti Olgos. 

Tačiau kaimiečiai jos nepaleido; prasimanę šokį, kurio centre 
Olga dabar atsidūrė, jie leidosi rateliu apie merginą, ir kartkartė- 
mis, visiems sutartinai riktelėjus, kuris nors vis žengdavo prie jos, 
tvirtai apglėbdavo ją viena ranka per klubus ir smarkiai kelis sykius 
apsukdavo; ratelis darėsi vis greitesnis, godūs, gerkliniai riksmai pa- 

mažėle kone visai susiliejo į vieną riksmą. Olga, kuri anksčiau juok- 
damasi būtų galėjus ištrūkti iš rato, dabar tiktai svirduliavo palai- 
dais plaukais nuo vieno prie kito. 

— Štai kokie žmonės man siuųnčiami,— tarė Fryda, iš pykčio 
kramtydamasi plonas lūpas. 

— Kas jie? — paklausė K. 

— Klamo tarnai,— atsakė Fryda.— Amžinai jis atsiveda šituos 
žmones, nors jie mane stačiai mirtinai kamuoja. Jau mažne nė ne- 
žinau, ką šiandien tamstai, ponas matininke, prišnekėjau: jei ką pikta 
pasakiau, prašom atleisti, tie žmonės dėl visko kalti, nėra nieko pa- 
sauly, ką aš labiau niekinčiau, kuo aš labiau šlykštėčiausi, bet vis tiek 
turiu pilstyti jiems alų į bokalus. Kiek sykių jau prašiau Klamą, kad 
paliktų juos namie; jeigu jau turiu kęsti kitų ponų tarnus, tai nors jis 
galėtų mane patausoti, bet visi: prašymai veltui, likus valandai iki 
jam atvykstant jie jau suplūsta čionai lyg galvijai į kūtę. Bet dabar jie 
tikrai turės drožti kūtėn, ten jiems vieta. Jeigu tamstos čionai nebūtų, 
atplėščiau štai šitas duris, 1 Klamas pats turėtų juos išvaryti. 

— Argi jis negirdi? — paklausė K. 

— Ne,— atsakė Fryda.— Jis miega. 

— Kaip? — sušuko K.— Miega? Juk ką tik, kai žiūrėjau į kam- 
barį, jis nemiegojo ir sėdėjo prie stalo. 

— Taip jis ir dabar tebesėdi,— tarė Fryda.— Ir pirma, kai tam- 
sta jį matei, jis jau miegojo. Kitaip argi būčiau leidusi tamstai Žiū- 
rėti? Tokia jo miego poza, ponai labai dažnai miega, mažne sunku 
net įsivaizduoti. Beje, jeigu jis tiek nemiegotų, kaipgi galėtų pakęsti 
tuos žmones? Bet dabar jau pati turėsiu juos išvaryti. 

Pastvėrusi iš kampo botagą, Fryda vienu aukštu, nelabai tvirtu 
šuoliu, maždaug taip, kaip strikinėja ėriukas, puolė prie šokėjų. Iš 
pradžių visi atsisuko į ją, lyg pamanę, kad bus atsiradusi nauja šo- 
kėja, valandėlę ir iš tikrųjų atrodė, kad Fryda tuoj numes botagą 
šalin, bet paskui ji vėl jį pakėlė. 

— Klamo vardu, — suriko ji,— kūtėn! Visi kūtėn! 

Dabar kaimiečiai pamatė, kad jau ne juokai; pagauti K. nesu- 
vokiamos baimės, visi ėmė spiestis salės gilumoje; pirmiesiems stum- 
telėjus, ten atsidarė durys, nakties oras dvelktelėjo į vidų, visi pra- 
dingo su Fryda, matyt, nuginusia juos per kiemą į kūtę. 

Bet K., ūmai stojus tylai, išgirdo žingsnius priemenėje. Geisdamas 
bent šiek tiek apsidrausti, šoko už baro, po kuriuo buvo vienintelė 
vieta pasislėpti. Tiesa, jam nebuvo uždrausta įžengti į bendrąją salę, 

tačiau kadangi norėjo čia nakvoti, tai turėjo rūpintis, kad dabar jau 
niekas jo nepamatytų. Todėl durims iš tikrųjų atsivėrus šmurkštelėjo 
po stalu. Žinia, pavojinga buvo ir tai, kad jis gali būti ten aptiktas, 
šiaip ar taip, neįjtikimai būtų skambėjęs tuomet aiškinimasis, neva 
jis pasislėpęs nuo pašėlusių kaimiečių. Vidun įžengė šeimininkas. 

— Fryda! — pašaukė jis ir kelis sykius perėjo salę pirmyn ir 
atgal. . 

Laimė, Fryda netrukus grįžo ir neužsiminė apie K., tik nusis- 
kundė kaimiečiais, o paskui, ieškodama K., nuėjo už baro. Ten K. 
galėjo paliesti jos koją ir nuo tos akimirkos pasijuto visai saugus. 
Kadangi Fryda apie K. neužsiminė, galų gale turėjo užsiminti pats 
šeimininkas. 

— O kur matininkas? — paklausė jis. 

Šeimininkas apskritai buvo mandagus vyras, gražiai išauklėtas, — 
jam teko nuolatos ir palyginti laisvai bendrauti su kur kas aukštes- 
niais už save, — tačiau su Fryda kalbėjosi itin pagarbiai, ir tai pir- 
miausia todėl krito į akis, kad jis vis tiek buvo darbdavys, o jo paš- 
nekovė — samdyta tarnautoja, beje, dar ir gana įžūli tarnautoja. 

— Matininką aš visai pamiršau,— tarė Fryda, savo maža kojyte 
mygdama K. krūtinę.— Turbūt jis seniai išėjęs. 

— Bet aš jo nemačiau,— atsakė šeimininkas,— o beveik visą 
laiką buvau priemenėje. | 

— Bet čia jo nėra, — šaltai tarė Fryda. 

— (Gal jis kur pasislėpė, — pasakė šeimininkas, — jis gali visko pri- 
krėsti, bent man toks įspūdis susidarė. 

— "Toks patrakęs jis tikriausiai nebus, — tarė Fryda, dar stipriau 
primygdama K. kojyte. 

Visą jos esybę buvo perėmęs kažkoks ligi tol K. visai nepastebėtas 
linksmumas, laisvumas, kuris dabar tiesiog neįtikėtinai prasiveržė, kai 
ji, staiga nusijuokusi ir tarusi: „Gal jis čia po stalu pasislėpė?“ — 
pasilenkė prie K., skubiai jį pabučiavo ir, vėlei pašokusi, liūdnai 
pasakė: 

— Ne, jo čia nėra. 

Bet ir šeimininkas nustebino K., dabar tardamas: 

— Man labai nemalonu, kad nesu visai tikras, jog matininkas 
išėjęs. Ir ne vien dėl pono Klamo, bet ir dėl instrukcijų. O instruk- 
cijos tamstai, panele Fryda, galioja taip pat kaip ir man. Už šitą salę 
atsakai tamsta, likusią namų dalį aš dar pats patikrinsiu. Labos nak- 
ties! Gero poilsio! 

Jis dar negalėjo būti nė iš salės išėjęs, o Fryda jau užgesino elek- 
trą ir atsidūrė po stalu pas K. 

— Mylimasis! Mano saldus mylimasis! — sukuždėjo ji, bet nė 
neprisilietė K., gulėjo išskėstomis rankomis aukštielninka, lyg nete- 
kusi jėgų iš meilės, laikas josios laimingai meilei, matyt, rodėsi be- 
galinis, ji veikiau aimanavo, nei dainavo kažkokią dainelę. Bet pas- 
kui, kadangi K. susimąstęs tebetylėjo, ji išsigando ir ėmė lyg vaikas 
timpčioti jį: 

— Eikš, juk čia žemai tiesiog uždusti galima. 

Juodu apglėbė kits kitą, smulkus merginos kūnas degte degė K. 
rankose, pagauti kažkokio proto aptemimo, iš kurio K. visąlaik tuš- 
čiai mėgino išsivaduoti, juodu pasirito kelis žingsnius tolyn, dus- 
liai atsidaužė į Klamo duris ir liko taip begulį alaus balutėse ir šiaip 
visokiam purve, kuriuo buvo apėjusios grindys. Ten prabėgo ištisos va- 
landos, valandos bendro alsavimo, bendro širdies plakimo, valandos, 
kai K. visąlaik jautėsi taip, lyg būtų pasiklydęs arba atsidūręs tokiam 
tolimam svetimam krašte, kur net ore nėra nė kruopelės gimtinės oro, 
kur nuo svetimumo tariesi uždusiąs ir kur, pašėlusių to krašto vi- 
lionių traukiamas, vis tiek nieko nebegali padaryti, tik eini dar to- 
liau, dar toliau klysti. Todėl K. bent iš pradžių visai ne siaubas, o 
paguoda ir atsipeikėjimas buvo, kai iš Klamo kambario žemas, įsak- 
miai abejingas balsas pašaukė Frydą. 

— Fryda,— tarė K. Frydai į ausį, perduodamas šūksnį. 

Dėl stačiai įgimto paklusnumo Fryda buvo bešokanti, bet paskui 
susigaudė, kur esanti, pasirąžė, patyliukais nusijuokė ir pasakė: 

— Gal vis dėlto neisiu, niekad pas jį nebeisiu. 

K. buvo beimąs ginčytis, buvo beraginąs ją eiti pas Klamą, net 
pradėjo rankioti josios palaidinukės draiskanas, bet neįstengė nė 
žodžio pratarti, pernelyg didi laimė jam buvo laikyti Frydą glėby, 
o sykiu ir pernelyg baugi baimė, nes jam regėjosi, kad, Frydos palik- 
tas, jis nebetektų visko, ką tik turėjo. O Fryda, lyg sustiprinta K. pri- 
tarimo, sugniaužė kumštį, pabeldė į duris ir sušuko: 

— Aš su matininku! Aš su matininku! 

Klamas dabar, žinia, nutilo. Tačiau K. pakilo, atsiklaupė šalia 
Frydos ir apsižvalgė blausioje apyaušrio šviesoje. Kas gi nutiko? Kur 
dingo jo viltys? Ko gi jis gali dabar tikėtis iš Frydos, kai visos pas- 
laptys atskleistos? Užuot atsargiai žengęs į priekį, kaip ir dera, turint 
prieš save tokį didį priešą ir tikslą, jis kiaurą naktį prasivoliojo čia 
alaus balose, kurių kvapas dabar stačiai į galvą mušė. 

— Ką tu padarei? — sumurmėjo jis lyg pats sau.— Mudu abu 
pražuvę. 

— Ne,— tarė Fryda,— tik aš pražuvusi, bet užtat laimėjau tave. 
Nurimk. Verčiau pažvelk, kaip tuodu juokiasi. 

— Kas? — paklausė K. atsigręždamas. 

Ant baro sėdėjo abu parankiniai, truputėlį miegujsti, bet sma- 
gūs,— tokį smagumą teikia uoliai atlikta pareiga. 

— Ko judviem čia reikia? — suriko K., lyg juodu būtų dėl 
visko kalti. 

Jis apsidairė, ieškodamas akimis Frydos vakar turėto botago. 

— Juk rudu privalėjom tavęs ieškoti, — atsakė parankiniai, — 
nes tu nesugrįžai pas mudu į užeigos salę; leidomės tada ieškoti pas 
Barnabą, ir pagaliau suradom tave čionai. Sėdim čia kiaurą naktį. 
Tarnyba nėra lengva. 

— Man judviejų reikia dieną, ne naktį, — tarė K.— Dinkit iš čia. 

— Dabar juk diena, — atsakė tuodu nė nekrusteldami. 

Tikrai buvo diena, durys iš kiemo pusės atsidarė, kaimiečiai su 
Olga, kurią K. buvo visai pamiršęs, suplūdo vidun. Olga buvo guvi 
kaip ir iš vakaro, nors jos drabužiai ir plaukai atrodė baisiai sutaršyti; 
jos akys jau tarpdury ėmė ieškoti K. 

— Kodėl nėjai su manim namo? — kone su ašarėmis paklausė 
1.— Dėl tokios bobšės! — dar pridūrė, kelis sykius tuos žodžius pa- 
kartodama. 

Fryda, valandžiukę pradingusi, atėjo nešina mažu skalbinių ryšu- 
lėliu. Nuliūdusi Olga pasitraukė į šalį. 

— Dabar galim eiti,.— tarė Fryda; buvo savaime suprantama, 
kad ji įsitikinusi, jog jiems privalu eiti į „Tilto“ užeigą. 

K. su Fryda, jiedviem įkandin parankiniai — tokia buvo tad eisena. 
Kaimiečiai žvelgė į Frydą su didžia panieka; tai buvo savaime sup- 
rantama, juk ligi šiolei Fryda griežtai juos tramdė; vienas net pasi- 
ėmė lazdą ir atsistojo tokia poza, lyg ketintų jos nepraleisti, kol ji 
per tą lazdą neperšoks; bet vieno Frydos žvilgsnio užteko nuginti jam 
šalin. Lauke, sniegynuos, K. truputėlį lengviau atsikvėpė. Džiaugsmas 
ištrūkus į laisvę buvo toks didis, kad dėl jo šįsyk net kelio sunkumai 
pasidarė pakeliami; jeigu K. būtų buvęs vienas, jam būtų ėjęsi dar 
geriau. Užeigoje jis išsyk nuėjo į savo kambarį ir atsigulė lovon, 
Fryda įsitaisė guolį šalia ant grindų. Parankiniai iš pradžių įsibrovė 
drauge, buvo išvyti, bet ir vėl įsmuko pro langą. K. buvo per daug 
nuvargęs vėlei juos vyti laukan. Šeimininkė pati atėjo viršun pasis- 

veikinti su Fryda, ir ši vadino ją „„motušėle“; prasidėjo nesuprantamai 
širdingas sveikinimasis, bučiavimasis, ilgas glėbesčiavimasis. Ramybės 
kambarėlyje išvis mažai tebuvo, dažnai ir mergos vyriškais auliniais 
batais atbildėdavo ko nors pasidėti arba pasiimti. Jeigu joms pri- 
reikdavo ko nors iš visokių daiktų kimšte prikimštos lovos, jos, nieko 
nepaisydamos, traukiojo juos iš po K. Su Fryda jos sveikinosi kaip ' 
su saviške. Nekreipdamas dėmesio į tokį šurmulį, K. pragulėjo lo- 
voje kiaurą dieną ir kiaurą naktį. Mažais patarnavimais rūpinosi 
Fryda. Kai jis kitą rytą labai žvalus pagaliau atsikėlė, buvo prasi- 
dėjusi jau ketvirtoji jo viešėjimo kaime diena. 

Jis būtų labai norėjęs nuoširdžiai pasišnekėti su Fryda, tačiau 
parankiniai, su kuriais, beje, Fryda retsykiais išdykavo ir kvatojosi, 
trukdė jam vien savo įkyriu buvimu. Tiesa, užgaidų jie nerodė, įsi- 
taisė kertėje ant grindų, pasitiesę du senus sijonus. Iš parankinių šnekų 
su Fryda galėjai suprasti, kad juodu garbės reikalu laiko netrukdyti 
pono matininko ir užimti kuo mažiau vietos, šiuo tikslu, jie, teisybė, 
visąlaik kuždėdamiesi ir kikendami, mėgino ir šį, ir tą, kryžiavo ran- 
kas ir kojas, tūpėsi drauge į krūvą, prieblandoje jų kampe buvo ma- 
tyti tik didžiulis gniutulas. Tačiau K., deja, iš patyrimo dienos šviesoje 
žinojo, kad tai labai atidūs stebėtojai, visą laiką įsmeigę į jį akis, kad 
ir tada, kai, sakysim, neva vaikiškai žaisdami naudojo rankas žiūronų 
vietoje ir panašiai paikiojo arba vien šnairavo K. pusėn, o iš tikrųjų 
rodėsi įnikę tvarkytis savo barzdas, kurios jiedviem labai rūpėjo ir 
kurių ilgį ir vešlumą juodu daug sykių tarpusavy lygino, vis prašy- 
dami Frydą įvertinti. 

Dažnai K. iš guolio abejingai žiūrėdavo, kaip siaučia visas tas 
trejetas. 

O kai pasijuto pakankamai sustiprėjęs keltis iš lovos, visi puolė 
jo aptarnauti. Nebuvo dar tiek sustiprėjęs, kad galėtų apsiginti nuo 
tų patarnavimų, matė, kad šitaip darosi nuo jų lyg ir priklausomas ir 
kad tai gali blogai baigtis, tačiau priešintis neįstengė. Be to, ir nebu- 
vo labai nemalonu gerti prie stalo Frydos atneštą gerą kavą, šildytis 
prie Frydos iškūrentos krosnies, vaikyti laiptais aukštyn ir žemyn 
labai jau uolius ir nevikrius parankinius, kad atneštų jam vandens nusi- 

prausti, muilą, šukas ir veidrodį, o galų pagalėj, kai K. patyliukais už- 
siminė to pageidaująs,— ir romo taurelę. 

Kurį laiką šitaip įsakinėjęs ir vis aptarnautas, paskui, veikiau 
malonios nuotaikos pagautas negu iš tikrųjų tikėdamasis sėkmės, 
K. tarė: 

— Dabar judu eikit sau, man kol kas daugiau nieko nereikia, 
noriu vienas pasišnekėti su panele Fryda. Ė 

O nepamatęs jų veiduose aiškios prieštaros ir norėdamas jiems 
šiek tiek kompensuoti skriaudą, pridūrė: | 

— Paskui visi trys eisim pas bendruomenės seniūną, palaukit 
manęs apačioje, salėje. 

Parankiniai, kad ir keista buvo, pakluso, tiktai prieš Išeidami 
pasakė: 

— Mudu galėtume ir čia palaukti. 

O K. tarė: 

— Žinau, bet nenoriu. 

Pikta, bet tam tikra prasme ir malonu buvo K., kai Fryda, pa- 
rankiniams išėjus, išsyk atsisėdo jam ant kelių ir pasakė: 

— Kuo tau, mielasis, neįtiko parankiniai? Nuo jų mudviem 
nieko nereikia slėpti. Jie ištikimi. 

— Ak, ištikimi, — tarė K.,— jie visąlaik manęs tyko, tai bepras- 
miška, tačiau koktu. 

— Man regis, kad suprantu tave, — tarė ji, pakibo jam ant kaklo 
ir buvo dar kažką besakanti, bet neįstengė daugiau nė žodžio pratarti; 
o kadangi krėslas stovėjo prie pat lovos, juodu persisvėrė ton pusėn 
ir nuvirto į patalą. 

Ten ir gulėjo, tiktai be tokio atsidavimo kaip aną kartą, naktį. 
Ji ieškojo kažko, ir jis ieškojo kažko, abu jie ieškojo nirtulingai, vai- 
pydamiesi, galvomis gręždamiesi kits kitam į krūtinę, o jųdviejų gla- 
monės ir piestu stojantys kūnai neleido jiedviem užsimiršti, tik vis 
priminė pareigą ieškoti; kaip šunys desperatiškai rausiasi į žemę, taip 
juodu rausėsi į kits kito kūną; ir bejėgiškai, nusivylę, geisdami pas- 
tverti dar paskutinę laimės kruopelę, plačiais liežuviais kartkartėm 
braukė kits kitam per veidą. Tik nuvargę nurimo ir pajuto dėkingumą 
vienas kitam. O paskui dar ir mergos atėjo. 

— Pažiūrėk, kaip tuodu guli, — tarė viena ir pasigailėjusi užmetė 
ant jų skepetą. 

Kai K. vėliau išsivadavo iš skepetos ir apsidairė, parankiniai — 
dėl to jis nė kiek nenustebo — vėlei buvo savo kertėje, juodu, pirštu 

parodę į K., paragino kits kitą laikytis rimties ir atidavė pagarbą; 
negana to, prie pat lovos dar sėdėjo ir mezgė kojinę šeimininkė; tas 
smulkus darbas nelabai derėjo jos milžiniškai, kambarį kone užtem- 
džiusiai figūrai. 

— Jau seniai aš čia laukiu, — tarė ji, pakeldama savo platų, senat- 
vės raukšlių gausiai išvagotą, tačiau didžia dalimi vis dėlto dar glotnų, 
kitados gal net gražų veidą. 

Tie žodžiai nuskambėjo lyg priekaištas, tik jis visai čia nepritiko, 
juk K. nebuvo prašęs ją ateiti. Tad jis tik galvos linktelėjimu patvir- 
tino išgirdęs ir atsisėdo. Ir Fryda pakilo, bet paliko K. ir atsirėmė į šei- 
mininkės krėslą. 

— Ar negalima būtų, ponia šeimininke, — išsiblaškęs prabilo 
K.,— atidėti to, ką tamsta nori man pasakyti, iki aš grįšiu iš ben- 
druomenės seniūno? Ten manęs laukia svarbus pašnekesys. 

— Šitas, ponas matininke, yra svarbesnis, patikėk tamsta, — tarė 
šeimininkė.— Ten greičiausiai bus kalbama tik apie darbą, o čia reikia 
pasikalbėti apie žmogų, apie Frydą, mano mielą mergelę. 

— Šit kaip,— pasakė K.,— tada nėra abejonės; tik nesuprantu, 
kodėl tasai reikalas nepaliekamas mudviem patiem. 

— Iš meilės, iš susirūpinimo, — atsakė šeimininkė, prisitraukdama 
Frydos galvą, kuri, merginai stovint, siekė tiktai sėdinčios šeimininkės 
petį. 

— Kadangi Fryda tamsta šitaip pasitiki, — tarė K.,— tai ir aš 
privalau pasitikėti. O kadangi Fryda visai neseniai mano paranki- 
nius pavadino ištikimais, vadinasi, mes čia visi bičiuliai. Taigi ga- 
liu tamstai, ponia šeimininke, pasakyti, kad manau, jog bus geriausia, 
jei mudu su Fryda susituoksim. Ir, beje, kuo greičiausiai. Deja, deja, 
šituo negalėsiu atitaisyti Frydai tos skriaudos, kurią ji per mane pa- 
tyrė, prarasdama tarnybą „Ponų smuklėje“ ir Klamo draugystę. 

Fryda pakėlė galvą, jos akyse žibėjo ašaros, visai ne pergalingai 
jos dabar žvelgė: 

— Kodėl aš? Kodėl gi aš buvau tam parinkta? 

— Kaip? — vienu balsu paklausė K. su šeimininke. 

— Vargšui vaikeliui galva maišosi, — tarė šeimininkė, — galva 
maišosi, nes krūvon susidėjo pernelyg didi laimė ir pernelyg baisi 
nelaimė. 

O Fryda, lyg patvirtindama šituos žodžius, puolė prie K., it pa- 
trakusi ėmė jį bučiuoti, tarytum kambaryje nieko daugiau nebūtų, 
o paskui raudodama, vis dar jį glėbesčiuodama, parpuolė prieš K. 

ant kelių. Abiem rankom glostydamas Frydos plaukus, K. paklausė 
šeimininkę: 

— "Tamsta, regis, manai, kad aš teisingai elgiuosi? 

— "Tamsta garbingas žmogus, — atsakė šeimininkė irgi su ašaro- 
mis balse; ji atrodė trupučiuką subliuškus ir sunkiai alsavo; vis dėl- 
to jai dar užteko jėgų pridurti: — Dabar tik reikės apgalvoti tam 
tikras garantijas, kurias tamsta privalai duoti Frydai, nes tamsta, kad 
ir kaip labai aš tamstą gerbiu, vis dėlto esi prašalaitis, nieko negali 
pasišaukti į liudininkus, tamstos namų padėtis čia niekam nežino- 
ma. Taigi, mielasis pone matininke, turi pripažinti, kad garantijos 
reikalingos, juk pats pabrėžei, kiek daug Fryda ir šiaip jau praranda, 
susirišusi su tamsta. 

— Žinia, garantijos, aišku, — tarė K.,— jas turbūt bus geriausia 
duoti pas notarą, nors gal ir kitos grafo žinybos čia dar įsikiš. Beje, 
aš irgi turiu prieš vestuves dar sutvarkyti vieną reikalą. Privalau pasi- 
kalbėti su Klamu. 

— Tai neįmanoma, — tarė Fryda, truputėlį pasikeldama ir pri- 
sispausdama prie K.,— kas per mintis! 

— Tai būtina, — atsakė K. — Jei man neįmanoma to pasiekti, 
turėsi tu imtis. 

— Aš negaliu, K., aš negaliu, — tarė Fryda.— Niekados Klamas 
nesikalbės su tavim. Kaip tu gali net pagalvoti, kad Klamas su tavim 
kalbėsis! 

— O su tavim kalbėtųsi? — paklausė K. 

— Irgi ne,— atsakė Fryda,— nei su tavim, nei su manim, tai 
visiškai neįmanoma.— Skėstelėjusi rankomis, ji pasigręžė į šeiminin- 
kę.— Ponia šeimininke, tik pažvelk tamsta, ko jis reikalauja. 

— Keistas tamsta žmogus, pone matininke,— tarė šeimininkė; 
dabar, tiesiau atsisėdusi, ji atrodė tiesiog baugiai: kojos išskėstos, mil- 
žiniški keliai išsišovę po plonu sijonu.— Tamsta reikalauji neįmanomų 
dalykų. 

— Kodėl tai neįmanoma? — paklausė K. 

— Paaiškinsiu tamstai,— tarė šeimininkė tokiu balsu, lyg tas 
paaiškinimas būtų, sakysim, ne paskutinė paslauga, o pirmoji jos 
paskirta bausmė, — mielai paaiškinsiu tamstai. Aš, tiesa, nepriklausau 
piliai ir esu tik moteriškė, ir tik šeimininkė šioje paskutinės rūšies už- 
eigoje, — ji ne visai paskutinės rūšies, bet beveik,— taigi galimas 
daiktas, kad tamsta neteiksi per daug reikšmės mano aiškinimams, 
tačiau aš nugyvenau gyvenimą atviromis akimis ir mačiau daugybę 

žmonių, ir viena nešiau visą ūkio naštą, nes mano pats, teisybė, ge- 
ras vaikinas, tačiau užeigos šeimininko iš jo nėra, jis niekados nesu- 
pras, kas per daiktas atsakomybė. Tamsta, sakysim, juk tik jo aplai- 
dumui turi būti dėkingas, — aš tą vakarą tiesiog alpau iš nuovargio, — 
kad esi šitam kaime, kad ramus ir patenkintas sėdi sau ant lovos. 

— Ką sakai tamsta? — paklausė K., nubudęs iš savotiško išsi- 
blaškymo, labiau susidomėjęs nei pasipiktinęs. 

— Tik jo aplaidumui turi būti tamsta dėkingas! — dar kartą suriko 
šeimininkė, baksteldama smilium į K. 

Fryda pamėgino ją apmaldyti. 

„— Ko tu iš manęs nori? — tarė šeimininkė, skubiai pasigręždama 
visu kūnu.— Ponas matininkas mane klausė, ir aš privalau atsakyti. 
Kaipgi kitaip jis supras tai, kas mums savaime suprantama,— kad 
ponas Klamas niekados su juo nesikalbės, ką aš čia šneku „nesikal- 
bės“, kad ponas Klamas niekados net negali su juo kalbėtis. Paklausyk 
tamsta, ponas matininke! Ponas Klamas yra ponas iš pilies, o tai jau 
savaime, nė nekalbant šiaip apie Klamo padėtį, yra labai aukštas ran- 
gas. O kas gi esi tamsta, kad tamstos sutikimo tuoktis mes čia taip 
nuolankiai prašinėjame? Tamsta ne iš pilies, tamsta ne iš kaimo, 
tamsta esi niekas. Deja, tamsta vis dėlto esi kai kas, — prašalaitis, 
žmogus,.niekam nereikalingas ir visiems stovįs skersai kelio, žmogus, 
dėl kurio amžinai vien nemalonumai, dėl kurio tenka iškraustyti 
mergas, žmogus, kurio ketinimai nežinomi, žmogus, kuris suviliojo 
mūsų numylėtinę mažytę Frydą ir kuriam ją, deja, tenka duoti į pa- 
čias. Dėl visų tų dalykų aš juk tamstai iš esmės nepriekaištauju. Tam- 
sta esi, kas esi; pernelyg daug savo gyvenime esu jau mačiusi, kad ne- 
įstengčiau ir šito reginio pakelti. Bet dabar įsivaizduok tamsta, ko 
iš tikrųjų reikalauji? Kad toks žmogus kaip Klamas su tamsta kalbėtųsi! 
Sopančia širdimi girdėjau. kad Fryda leido tamstai pasižiūrėti pro 
akutę, jau tuomet, kai ji šitaip padarė, tamsta buvai ją suviliojęs. Sa- 
kyk tamsta, kaipgi apskritai ištvėrei pakėlęs į Klamą akis? Gali ir 
neatsakyti tamsta, žinau, kad puikiausiai ištvėrei. Tamsta juk visai 
nė nepajėgi iš tikrųjų pamatyti Klamo, ir čia ne mano puikybė, nes 
ir aš pati to nepajėgiu. Kad Klamas su tamsta kalbėtųsi! Juk jis nesi- 
kalba net su kaimo gyventojais. dar nė karto nėra kalbėjęsis su kokiu 
kaimo žmogum. Juk didi garbė Frydai buvo, garbė, kuria aš didžiuo- 
siuosi ligi savo dienų galo, kad jis bent retsykiais šūkteldavo Frydą 
vardu, kad ji galėjo jam kiek norėjo kalbėti ir gavo leidimą įsitaisyti 
akutę, bet kalbėtis jis ir su ja nesikalbėjo. Bet ir tam, kad jis kartais 

šaukdavo Frydą, visai nebūtina teikti tos reikšmės, kuri mums la- 
biausiai patiktų, jis tiesiog šūkteldavo vardą „Fryda“ — kam žinomi 
jo ketinimai? — kad Fryda, žinoma, skubiausiai nueidavo, tai buvo 
jos reikalas, o kad ji buvo nekliudomai pas jį įleidžiama, buvo Klamo 
malonė, bet negalima tvirtinti, kad jis būtų ją stačiai šaukęs. Tiesa, 
dabar jau ir tai, kas buvo, amžiams pradingę. Gal Klamas dar šauks 
vardą „Fryda“, tas visai įmanoma, tačiau mergina, su tamsta prasi- 
dėjusi, tikrai nebebus pas jį įleista. Ir tik vieno, tik vieno dalyko vargšė 
mano galva negali suprasti — kad mergina, apie kurią buvo sakoma, 
kad ji Klamo mylimoji, — beje, man tas pasakymas regisi labai jau 
perdėtas, — leido tamstai net prisiliesti prie savęs. | 

— Žinoma, kad tai keista, — tarė K., pasiimdamas ant kelių Fry- 
dą, kuri, nors ir nuleidusi galvą, nė trupučio nesipriešino, — tačiau, 
mano galva, tai tik įrodymas, kad ir apskritai ne viskas yra taip, kaip 
tamsta manai. Sakysim, tamsta visai teisingai teigi, kad prieš Klamą 
aš niekas; ir jei aš dabar veržiuosi pasikalbėti su Klamu, ir net po 
tamstos aiškinimų tos minties neatsisakau, tai tas dar nereiškia, kad 
pajėgčiau ištverti priešais Klamą, kai tarp mūsų nebebūtų durų, ir 
kad išsyk nepabėgčiau iš kambario vos jam įžengus vidun. Tačiau 
toks, tegu ir pagrįstas būgštavimas neturi sulaikyti manęs imti ir 
pamėginti. Ir jeigu man pasisektų jam atsispirti, tai visai nėra būtina, 
kad jis su manim kalbėtųsi, man užteks vien pamatyti, kokį įspūdį 
jam padarys mano žodžiai, o jeigu jie ir jokio įspūdžio jam nepadarytų 
arba jis manęs visai nė nesiklausytų, tai aš vis dėlto bent tiek laimė- 
siu, kad būsiu laisvai pakalbėjęs galingo vyro akivaizdoje. O tamsta, 
ponia šeimininke, taip puikiai pažįstanti gyvenimą ir Žmones, ir 
Fryda, dar vakar buvusi Klamo mylimoji, — nematau pagrindo atsi- 
sakyti šio žodžio, — be abejo, nesunkiai galite sudaryti man progą 
pasišnekėti su Klamu:; net jeigu niekaip kitaip neįmanoma, tai bent 
„Ponų smuklėje“, gal jis ir šiandien dar ten. 

— Tai neįmanoma, — tarė šeimininkė, — ir matau, kad tamsta 
tiesiog nesugebi to suprasti. Bet sakyk vis dėlto tamsta, apie ką 
nori su Klamu šnekėtis? 

— Žinoma, apie Frydą,— atsakė K. 

— Apie Frydą? — tarsi nieko nesuprasdama paklausė šeiminin- 
kė ir pasisuko į Frydą.— Ar girdi, Fryda, apie tave jis, jis ketina 
su Klamu, su Klamu kalbėtis. 

— Ak,— tarė K.,— tamsta, ponia šeimininke, esi tokia protinga. 
garbi moteris, o gąsčiojies kiekvieno menkniekio. Na ir kas, aš noriu 

su juo pasikalbėti apie Frydą, juk tai ne taip jau kraupu, veikiau savai- 
me suprantama. Mat tamsta, be.abejo, klysti ir manydama, kad nuo 
tos akimirkos, kai aš pasirodžiau, Fryda pasidarė Klamui visai be- 
reikšmė. Taip manydama, tamsta jį per menkai vertini. Puikiai jau- 
čiu — įžūliai elgiuosi, kad šiuo klausimu mėginu pamokyti tamstą, 
bet tiesiog privalau mokyti. Dėl manęs Klamo ryšys su Fryda niekaip 
negali pasikeisti. Arba jokio esminio ryšio nebuvo, — taip, tiesą kal- 
bant, tvirtina tie, kas nepripažįsta Frydai garbingo mylimosios var- 
do, — ką gi, tada jo ir šiandien nėra; o jeigu jo būta, tai kaip tuomet aš, 
pasak tamstos, gyvas niekas Klamo akyse, — kaipgi tuomet aš galėjau 
tą ryšį sutrikdyti? Tokiais dalykais lengva patikėti pirmą išgąsčio aki- 
mirką, bet, nors truputėlį pamąsčius, viską tenka koreguoti. Beje, 
leiskim ir pačiai Frydai pasakyti savo nuomonę. 

Žvilgsniu klaidžiodama kažkur tolumoje, skruostu prisiglaudusi 
K. prie krūtinės, Fryda tarė: 

— Žinoma, viskas ir yra taip, kaip sako motušėlė: Klamas apie 
mane nieko daugiau nė girdėti nenori. Tačiau, žinia, ne dėl to, kad 
atsiradai tu, mylimasis, tokie dalykai visai nebūtų galėję jo paveikti. 
Užtat, man regisi, kaip tik jo dėka mudu ten ir susitikome po stalu; 
palaiminta, ne prakeikta tebus toji valanda. 

— Jeigu taip, — tarė K. iš lėto, nes Frydos žodžiai buvo jam sal- 
dūs, kelias sekundes jis net užsimerkė, kad tie žodžiai visą jį per- 
smelktų,-— jeigu taip, tai dar mažiau tėra pagrindo bijotis pokalbio su 
Klamu. 

— Kurgi ne,— tarė šeimininkė, iš aukštybių žvelgdama į K.— 
Tamsta man kartais panašus į mano vyrą, esi toks pat užsispyręs ir 
vaikiškas kaip ir jisai. Tamsta tik kelias dienas prabuvai šiame kaime, 
o Jau tariesi viską geriau išmanąs už vietos Žmones, geriau už mane, 
seną moteriškę, ir už Frydą, tiek visko mačiusią ir girdėjusią „Ponų 
smuklėje“. Neneigiu, kad įmanoma kartais šį tą pasiekti ir nusižen- 
giant instrukcijoms ir seniems papročiams; pati nesu nieko panašaus 
patyrusi, bet, sako, esama tokių pavyzdžių, ir tebūnie; tačiau to tik- 
rai nepasieksi taip, kaip tamsta sieki, visąlaik sakydamas tik „ne“ ir 
„ne“, kliaudamasis vien savo galva ir neklausydamas nuoširdžių pa- 
tarimų. Nejau manai, kad aš taip dėl tamstos sielojuosi? Ar rūpinausi 
tamsta, kol tamsta buvai vienas? O juk ne pro šalį būtų buvę, kai ko 
būtų buvę galima ir išvengti. Anąsyk tik tiek pasakiau vyrui apie 
tamstą: „,„Neprasidėk su juo“. Ir aš šiandien neprasidėčiau, jeigu dabar 
jau ir Fryda nebūtų įtraukta į tamstos lemtį. Jai turi tamsta dėkoti — 

ar tamstai patinka, ar ne — už mano rūpestį, netgi už mano dėmesį 
tamstai. Ir nevalia tamstai manęs taip paprastai atstumti, nes man. 
vienintelei, su motinišku rūpesčiu globojančiai mažytę Frydą, tamsta 
turėsi kuo griežčiausiai už viską atsakyti. Gal ir Frydos teisybė, gal 
viskas nutiko Klamo valia; bet Klamas man dabar visai ne galvoj; 
niekados su juo nesikalbėsiu, jis man visiškai nepasiekiamas; o tamsta 
štai sėdi šičia, laikai mano Frydą ir esi — kodėl turėčiau slėpti? — esi 
mano laikomas. Taip, mano laikomas, nes štai imsiu ir išvysiu tamstą 
iš namų, ir pamėgink tuomet, vaikine, susirasti kokią priebėgą kaime, 
tegu nors šuns būdą. 

— Ačiū, — tarė K.,— tai atvira šneka, ir aš visiškai tikiu tams- 
ta. Vadinasi, štai kokia netikra mano, o drauge — ir Frydos padėtis. 

— Ne! — riktelėjo įniršusi šeimininkė.-—- Šiuo požiūriu Frydos 
padėtis nė kiek nesusijusi su tamstos. Fryda — saviškė mano na- 
muose, ir niekam nevalia jos padėties čia vadinti netvirta. 

— Gerai jau, gerai, — tarė K.,— ir dėl to su tamsta nesiginčysiu, 
ypač kad Fryda dėl man nežinomų priežasčių, matyt, pernelyg tam- 
stos bijosi, todėl ir nesikiša. Taigi kol kas kalbėkim tik apie mane. 
Mano padėtis didžiai netvirta, tamsta to nenciz:. veikiau net sten- 
giesi tai įrodyti. Kaip ir visi kiti tamstos teiginiai, iaip ir šis teisingas 
tiktai didžiąja dalim, bet ne visiškai. Aš, sakyi1n, žinau het visai gerą 
nakvynę, kur būsiu priimtas. 

— Kur gi? Kur gi? — taip sutartinai ir taip smalsiai sušuko Fryda 
su šeimininke, lyg jodviem abiem dėl tų pačių priežasčių būtų tatai 
rūpėję. 

— Pas Barnabą,— atsakė K. 

-- Sukčiai! — suriko šeimininkė.— Klastūnai ir sukčiai! Pas Bar- 
nabą! .+r girdit,— ir ji pasisuko į kertę, tačiau parankiniai jau seniai 
buvo iš jos išlindę ir, susikibę už parankių, stovėjo šeimininkei už 
nugaros, o ši dabar, lyg trokštų ko nors įsitverti, pačiupo vieno iš jų 
ranką, — ar girdit, kur trinasi ponas, Barnabo šeimoj! Žinia, ten jis 
gaus nakvynę, ak, kad jis būtų ją ten gavęs, o ne „Ponų smuklėj“. 
Bet kurgi judu buvot? 

— Ponia šeimininke, — tarė K., parankiniams nespėjus atsiliep- 
ti.-— tai mano parankiniai, o tamsta su jais elgiesi taip, lyg juodu būtų 
tamstos parankiniai, o mano sargybiniai. Visais kitais klausimais esu 
pasirengęs bent jau ginčytis dėl tamstos nuomonės, bet dėl savo pa- 
rankinių — ne, čia reikalas juk visai aiškus! Todėl prašau tamstą ne- 

kalbinti mano parankinių, o jeigu šito mano prašymo būtų negana, 
draudžiu savo parankiniams tamstai atsakinėti. 

— Vadinasi, man nevalia judviejų kalbinti, — tarė šeimininkė, ir 
visi trys nusijuokė — šeimininkė pašaipiai, bet daug švelniau, negu 
K. buvo tikėjęsis, o parankiniai, kaip visada, daugiareikšmiu ir nieko 
nereiškiančiu savo juoku, atmetančiu visokią atsakomybę. 

— Tik nesupyk,— tarė Fryda,— turi suprasti mūsų susijaudinimą. 
Galima juk sakyti, tik Barnabui mudu privalom būti dėkingi, kad da- 
bar turime vienas kitą. Kai pirmąsyk pamačiau tave bendrojoje sa- 
lėje — tu įžengei vidun įsikibęs Olgai į parankę — aš jau, teisybė, 
šį tą apie tave žinojau, bet apskritai tu man visai nerūpėjai. Ir ne ti' 
tu man nerūpėjai, beveik niekas, beveik niekas man nerūpėjo. Juk man 
jau ir tada daug kas nepatiko, kai kas mane pykino, bet kas gi tai buvo 
per nepasitenkinimas, kas per piktumas! Sakysim, įžeis mane koks už.- 
eigos lankytojas, juk jie amžinai prie manęs kibo, — matei tuos vyru- 
kus, bet ateidavo dar daug blogesnių, Klamo tarnai nebuvo visų blo- 
giausi, — taigi įžeis mane kuris, bet ką man tas reiškė? Man atrodė, 
lyg tai būtų prieš daugybę metų nutikę arba visai ne man nutikę, 
arba lyg aš tai būčiau girdėjus tik pasakojant, arba lyg jau ir pati bū- 
čiau pamiršusi. Bet negaliu to apsakyti, net nebegaliu to įsivaizduoti, 
taip viskas pasikeitė nuo tos akimirkos, kai Klamas mane paliko. 

Ir, nebaigusi pasakoti, susinėrusi skreite rankas, Fryda liūdnai 
nuleido galvą. 

— Matai, ponas matininke, — sušuko šeimininkė, lyg ne ji pati 
kalbėtų, o tik Frydai būtų paskolinusi savo balsą; ji net pasislinko ar- 
čiau, sėdėjo dabar visai šalia Frydos,— matai, ką pridarei tamsta, 
ir pasimoko! Tamsta išplėšei Frydą iš visų laimingiausios būklės, kokia 
tik jai kada nors buvo tekusi, ir tamstai tas pavyko visų pirma todėl, 
kad Fryda, pagauta vaikiškai perdėtos užuojautos, negalėjo ištverti 
matydama, kaip tamsta vaikštai už parankės su Olga ir užtai atrodai 
pakliuvęs į Barnabo šeimos rankas. Ji išgelbėjo tamstą ir pati pasiauko- 
jo. O dabar, kai tatai jau įvykę, kai Fryda viską, ką tik turėjo, iškeitė 
į laimę sėdėti tamstai ant kelių, — dabar ateini tamsta ir trenki lyg 
didžiausią kozirį, girdi, kažkada galėjai gauti nakvynę pas Barnabą. 
Šitaip tikriausiai mėgini tamsta įrodyti, kad esi nuo manęs nepriklau- 
somas. Žinoma, jeigu tamsta būtumei pernakvojęs pas Barnabą, tai 
būtum nuo manęs toks nepriklausomas, kad akimoju, ir kuo skubiau- 
siai, turėtumei nešdintis iš mano namų. 

— Barnabo šeimynos nusidėjimai man nežinomi, — tarė K., at- 
sargiai pakėlęs ir iš lėto pasodinęs ant lovos tarytum apmirusią Fry- 
dą, o pats atsistojęs, — gal čia tamsta ir teisi, tačiau aš buvau tikrai 
teisus, kai prašiau tamstą palikti mudviem su Fryda vieniem tvarkyti 
savo reikalus. Tamsta pirma šnekėjai kažką apie meilę ir rūpestį, bet 
aš jų paskui ne kažin kiek tepajutau, užtat nestigo pykčio, paty- 
čių ir kalbų apie išvarymą iš namų. Jeigu tamsta siekei "atplėšti Frydą 
nuo manęs arba mane nuo Frydos, tai viskas buvo gudriai sumanyta; 
bet manau, kad tamstai tas vis dėlto nepasiseks, 0 jeigu pasisektų, tai 
tamsta — tebus leista ir man vieną sykį miglotai pagrūmoti — dar 
karčiai pasigailėsi. Jei kalbėsime apie tamstos man suteiktą būstą — 
tamsta, be abejo, turi galvoje tik šitą šlykščią lindynę,.-ką gi dau- 
giau? — tai dar anaiptol nežinia, ar davei jį man savo valia, veikiau 
panašu, kad dėl jo esama grafo žinybų nurodymo. Dabar joms pra- 
nešiu, kad man čia atsakyta pastogė, ir jeigu tuomet būtų man skirtas 
kitas butas, tamsta tikriausiai lengviau atsikvėpsi, o aš tai jau tiesiog 
atsidusiu. Dabar einu šituo ir kitais reikalais pas bendruomenės se- 
niūną; malonėk tamsta bent Fryda šiek tiek pasirūpinti, nes vadina- 
mosios motiniškos tamstos kalbos ją jau pakankamai nukamavo. 

Tada K. pasigręžė į savo parankinius. 

— Eime! — tarė, pasiėmęs nuo kablio Klamo laišką, ir buvo 
jau beišeinąs. 

Šeimininkė tylomis žiūrėjo į jį ir tik tada, kai jis uždėjo plaštaką 
ant durų rankenos, tarė: 

— Ponas matininke, dar šį tą noriu tamstai pasakyti išeinančiam, 
mat kad ir kokias šnekas tamsta čia varinėtumei, kad ir kaip mėgintu- 
mei įžeisti mane, seną moteriškę, vis dėlto esi tamsta būsimasis Fry- 
dos vyras. Tik todėl ir sakau tamstai, kad tamsta šiurpiai nenusituo- 
ki, kaip šiose vietose viskas sutvarkyta, tiesiog galvoje spengia tamstos 
besiklausant ir mintyse lyginant tai, ką tamsta kalbi ir manai, su tik- 
rąja padėtimi. Vienu sykiu to nepašalinsi, gal to ir apskritai nepavyks 
pašalinti; tačiau daug ką galima pataisyti, jeigu tik tamsta nors truputėlį 
patikėsi manim ir visąlaik turėsi galvoj, kad nenusituoki. Tuomet, 
sakysim, iškart pasidarysi man teisingesnis ir bent numanyti pradėsi, 
koks šiurpas mane apėmė, — to šiurpo padariniai dar ligi šiol ne- 
praėję, — kai sužinojau, kad mano mylimiausioji mažylė sakytumei 
paliko erelį ir susidėjo su gluodenu, nors tikrasis santykis juk dar 
kur kas prastesnis, ir aš visąlaik turiu stengtis jį pamiršti, kitaip ne- 
pajėgčiau tamstai ramiai nė žodelio pratarti. Ak, štai tamsta ir vėl 


229 


supykai. Ne, dar neišeik tamsta, nors šito prašymo dar paklausyk: kad 
ir kur tamsta nueitum, visados atsimink, kad nusituoki čia mažiau už 
visus, ir būk atsargus; čia, pas mus, kur Fryda vien savo buvimu sergsti 
tamstą nuo bėdos, gali sau tamsta plepėti, kiek širdis geidžia, gali 
čia, sakysim, paskui mums parodyti, kaip ketini kalbėtis su Klamu; 
tik jau iš tikrųjų, tik jau iš tikrųjų melste meldžiu tamstą to nedaryti! 

Šeimininkė atsistojo, truputėlį svyruodama iš susijaudinimo, pri- 
ėjo prie K., paėmė jį už rankos ir maldaujamai pažvelgė į jį. 

— Ponia šeimininke, — tarė K.,— nesuprantu, kodėl tamsta taip 
žeminies, taip maldauji mane dėl tokio reikalo. Jeigu, kaip tamsta 
sakai, man neįmanoma pasikalbėti su Klamu, tai aš to ir nepasieksiu, 
ar tamsta mane maldausi, ar ne. O jeigu tai vis dėlto būtų įmanoma, 
kodėl gi man tada nepasikalbėti, juoba kad, atkritus tamstos pagrindi- 
niam argumentui, ir visi kiti tamstos būgštavimai darosi labai abejo- 
tini. Tiesa, nusituokti aš nenusituokiu, šitos tiesos, šiaip ar taip, ne- 
nuneigsi, ir dėl to man labai liūdna; bet čia esama ir pranašu mo, nes 
tas, kas nenusituokia, daugiau ir išdrįsta, todėl aš, kol pristigsiu jė- 
gų, esu linkęs su mielu noru dar valandžiukę kęsti šį nenusituokimą 
ir jo, be abejo, prastus padarinius. Tačiau tie padariniai juk daugiau- 
sia užgrius tik mane, tad aš visų pirma ir nesuprantu, kodėl tamsta 
maldauji. Juk tamsta, žinoma, visados pasirūpinsi Fryda, o jeigu aš 
visai pradingčiau iš Frydos akiračio, tamstai tas būtų tikra laimė. Ko 
gi tad tamsta bijaisi? Argi gali būti, kad tamsta bijotumeisi,— tam, 
kas nenusituokia, viskas atrodo įmanoma,— čia K. jau pravėrė du- 
ris, — argi gali būti, kad tamsta bijotumeisi dėl Klamo? 

Lydimas parankinių, K. nuskubėjo laiptais žemyn, o šeimininkė 
tylėdama nulydėjo jį akimis. 


PENKTAS SKYRIUS 


K. net pats stebėjosi, kad pašnekesys su seniūnu nekelia jam di- 
delio rūpesčio. Mėgino aiškintis tatai savo ligšioline patirtimi, rodan- 
čia, kad tarnybinis bendravimas su grafo žinybomis jam buvo visai 
paprastas. Taip buvo todėl, kad, visų pirma, matyt, kartą visam laikui 
buvo nutarta, sprendžiant jo reikalus, laikytis tam tikro, iš paviršiaus 
labai jam palankaus principo, kita vertus, viską galėjai grįsti ir sta- 
čiai pasigėrėtinu tarnybų darnumu, kurį kaip tik ten, kur jo neva iš 

viso nebuvo, nujautei esant itin tobulą. Retsykiais, galvodamas apie 
tuos dalykus, K. buvo linkęs laikyti savo padėtį patenkinama, nors 
po tokių pasitenkinimo priepuolių visuomet sau kuo skubiausiai pasa- 
kydavo, kad kaip tik čia ir slypi pavojus. 

Tiesioginiai ryšiai su žinybomis juk nebuvo pernelyg sunkūs, nes 
žinybos, kad ir kaip puikiai buvo suorganizuotos, visados tik tolimų, 
neregimų ponų vardu gynė tolimus, neregimus interesus, o K. kovojo 
už gyvybiškai artimą reikalą, pats už save, ir bent pačiu pirmuoju 
metu — savo valia, nes juk pats puolė; ir ne tik pats už save kovojo, 
jo pusėje, matyt, būta dar ir kitų, jam nežinomų jėgų, kurias veikiant 
jis galėjo patikėti matydamas, kokių priemonių griebiasi žinybos. 
Bet žinybos, nereikšmingais klausimais — o kitokių juk dar nė nebu- 
vo — labai jam nuolaidžiaudamos, tuo pat metu neleido jam patirti 
mažučių lengvų pergalių, o drauge nei jų teikiamo pasitenkinimo, 
nei iš to kylančio pasitikėjimo, reikalingo tolesnėms, didesnėms ko- 
voms. Vietoj to žinybos leido K., tiesa, tik kaimo ribose, prasmukti 
visur, kur tik jis norėjo, tuo jį paikindamos ir silpnindamos; kovos 
čia žinybos apskritai vengė, stengėsi perkelti ją į netarnybinį, visai 
neapžvelgiamą, drumstą, keistą gyvenimą. Todėl tad, jeigu tik K. 
nebūtų visąlaik saugojęsis, galėjo ir taip atsitikti, kad jis vieną gražią 
dieną, nepaisant viso žinybų paslaugumo, atlikęs net visus iki vieno 
tokius perdėtai lengvus tarnybinius įpareigojimus, suklaidintas jam 
rodomo tariamo prielankumo, pasirodys taip neatsargiai gyvenęs likusį 
savo gyvenimą, kad čia ir bus sugniuždytas, o tada žinybos, vis dar 
švelnios ir malonios, sakytumei prieš savo pačių valią, vien ginda- 
mos kažkokią jam visai nežinomą viešąją tvarką, turės įsikišti ir pa- 
šalinti jį iš kelio. O kas gi, tiesą sakant, buvo čia tasai likęs gyveni- 
mas? Dar niekur K. nebuvo matęs, kad tarnyba ir gyvenimas būtų 
taip susipynę kaip čia — taip susipynę, kad kartais galėjai pamany- 
ti, jog tarnyba ir gyvenimas čia vietomis apsikeitę. Ką gi jam reiškė, 
sakysim, ligi šiol tiktai formali Klamo valdžia tarnyboje, palyginti 
su ta valdžia, kurią Klamas iš tikrųjų turėjo jo miegamajame? Todėl 
tad čionai šiek tiek lengvabūdiškas elgesys, tam tikras atsipalaidavi- 
mas buvo leistinas tik tiesiogiai bemidraujant su žinybomis, o šiaip 
visą laiką turėjai būti be galo atsargus, prieš žengdamas žingsnį apsi- 
dairyti į visas puses. 

Tokia K. nuomonė apie šių vietų žinybas pas seniūną iš pradžių 
visiškai pasitvirtino. Seniūnas, malonus, apkūnus, švariai nusisku- 

tęs vyras, kaip tik sirgo, buvo suremtas sunkaus podagros priepuolio, 
tad priėmė K. gulėdamas lovoje. 

— Štai koks, vadinasi, tas mūsų ponas matininkas, — tarė jis, 
pamėgino sveikindamasis kilstelėti, bet neįstengė ir, atsiprašomu mos- 
tu parodęs į savo kojas, vėlei nuvirto į priegalvius. 

Kambario prieblandoje — mat mažučiai langeliai dar buvo už- 
dangstyti užuolaidomis — tyki, beveik į šešėlį panaši moteriškė atnešė 
K. krėslą ir pastatė jį prie ligonio patalo. 

— Prašom sėstis, prašom sėstis, ponas matininke,— pasakė se- 
niūnas.— Ir prašom dėstyti savo pageidavimus. 

+K. balsiai perskaitė Klamo laišką, papildydamas jį viena kita savo 
pastaba. Ir vėlei jį apėmė jausmas, kad turėti reikalų su žinybomis 
yra be galo lengva. Jos kėlė stačiai visokią naštą, viską galėjai joms 
užkrauti, o pats likai nepalytėtas ir laisvas. Seniūnas, lyg savo ruožtu 
irgi tą patį pajutęs, nesmagiai pasimuistė guolyje. Galų gale pasakė: 

— Kaip tamsta turbūt pastebėjai, ponas matininke, man šis rei- 
kalas buvo žinomas. Pats ligi šiol jokių žygių nesiėmiau pirmiausia 
dėl savo ligos, o paskui ir dėl to, kad tamsta taip ilgai nesirodei, bu- 
vau jau bemanąs, kad tamsta būsi to reikalo atsisakęs. Bet dabar, kai 
tamsta buvai toks malonus, jog pats mane aplankei, žinia, privalau 
pasakyti. tamstai visą nemalonią teisybę. Tamsta, kaip sakaisi, esi 
priimtas matininkų; bet mums, deja, matininkas nereikalingas. Jam 
čia nebūtų nė menkiausio darbelio. Mažų mūsų ūkelių ežios sužymė- 
tos, viskas tvarkingai surašyta. Savininkai beveik nesikeičia, o smul- 
kius vaidus dėl ežių patys išsisprendžiame. Tai kam gi mums ma- 
tininkas? 

Nors K., tiesa, niekados apie tai nemąstė, širdies gilumoje buvo 
įsitikinęs, kad maždaug tokios žinios jis ir tikėjosi. Kaip tik todėl ga- 
lėjo išsyk atsakyti: 

— Man tai didelis netikėtumas. Atseit visi mano planai eina per- 
niek? Galiu vien tikėtis, jog čia nesusipratimas. 

— Deja, ne,— tarė seniūnas, — viskas taip, kaip aš sakau. 

— Bet argi tai galimas daiktas! — sušuko K.— Juk aš ne tam 
leidausi į šią begalinę kelionę, kad dabar būčiau išsiųstas atgalios! 

— Čia jau kitas klausimas, — tarė seniūnas, — ir ne man jį sprę- 
sti. Tačiau, žinia, galiu tamstai paaiškinti, kaip galėjo įvykti tasai ne- 
susipratimas. Tokioje didžiulėje žinyboje kaip kad grafo gali retsy- 
kiais pasitaikyti, kad vienas skyrius duoda vieną nurodymą, kitas — 
kitą, vienas apie kitą nieko nežino, aukščiau esanti kontrolė, teisybė, 

labai griežta, tačiau vien dėl savo prigimties vėluojanti, taip tad ir 
gali kilti nedidelė painiava. Tiesa, visuomet tik dėl menkučių smulk- 
menų, kaip, sakysim, ir tamstos atveju. Niekad nesu girdėjęs, kad 
būtų padaryta klaida svarbiu klausimu, bet ir smulkmenos dažnai 
būna gana nemalonios. O jeigu grįšim prie tamstos atvejo, tai, ne- 
turėdamas jokių tarnybinių paslapčių, — tam aš per „menkas valdi- 
ninkas, esu ūkininkas, toks jau ir liksiu, — atvirai išdėstysiu tamstai, 
kaip viskas nutiko. Seniai seniai, anuomet aš dar tik keli mėnesiai 
buvau seniūnu, atėjo įsakas, jau net nebeatmenu iš kurio skyriaus; 
tame įsake kalno ponams būdingu tonu buvo pranešta, jog turįs būti 
nusamdytas' matininkas, o bendruomenei pavesta parengti visus jo 
darbui reikalingus užrašus ir planus. Tasai įsakas tikrai negalėjo 
tamstos liesti, nes viskas nutiko jau prieš daugelį metų, ir nebūčiau 
jo dabar nė prisiminęs, jeigu nesirgčiau ir neturėčiau patale pa- 
kankamai laiko pamąstyti apie pačius juokingiausius dalykus. Mice, — 
tarė jis, staiga pertraukdamas savo pasakojimą ir kreipdamasis į 
žmoną, kuri, nežinia ką veikdama, vis dar šmižinėjo po kambarį, — 
būk gera, paieškok spintoje, gal rasi tą įsaką. Mat jis, — paaiškino 
seniūnas K.,— iš mano pirmųjų laikų, kai dar viską saugojau. 

Moteris išsyk atidarė spintą, K. su seniūnu sužiuro į ją. Spinta 
buvo kimšte prikimšta popierių. Pravėrus duris, laukan išvirto du 
dideli dokumentų ryšuliai, suveržti virvele apsukui, kaip paprastai 
rišamos malkos; moteris išsigandus atšoko į šalį. 

— Apačioj, apačioj turėtų būti, — diriguodamas iš patalo, tarė 
seniūnas. 

Moteris, abiem rankom griebdama dokumentus, klusniai ėmė vis- 
ką versti iš spintos, norėdama prieiti prie apatinių popierių. Raštais 
jau pusė kambario buvo nuklota. 

— Daug darbo nuveikta, — linktelėjęs tarė seniūnas, — ir čia tik 
mažoji dalis. Pagrindinę krūvą sukroviau daržinėje, o didžioji dalis, 
teisybė, pražuvo. Kas gali viską išsaugoti! Bet daržinėje dar labai 
daug. Ar pavyks surasti įsaką? — kreipėsi jis vėl į žmoną. — Ieškok 
dokumento, kuriame mėlynai pabrauktas žodis „matininkas“. 

— (Čia tamsu,— atsakė žmona, — atsinešiu žvakę. 

Ir, žengdama per popierius, išėjo iš kambario. 

— Žmona man didžiulė parama, — tarė seniūnas. — Šitas valdiš- 
kas darbas toks sunkus, o turiu jį dirbti priešokiais. Tiesa, rašto dar- 
bams turiu dar vieną pagalbininką, mokytoją, bet vis tiek neįmano- 
ma susidoroti, visados lieka daug nesutvarkytų reikalų, jie sukaupti 


233 Penktas skyrius 


štai šioje dėžėje,— čia seniūnas parodė į kitą spintą. — O dabar, kai 
dar susirgau, jau ir visai nėra išsigelbėjimo, — tarė jis ir nuvargęs, 
bet išdidus atvirto aukštielninkas. 

— (Gal aš galėčiau, — prabilo K., kai žmona grįžo su žvake ir, 
atsiklaupusi prie spintos, įniko ieškoti įsako,— pagelbėti tamstos 
žmonai? 

Seniūnas juokdamasis pakratė galvą: 

— Kaip jau sakiau, neturiu nuo tamstos jokių tarnybinių pas- 
lapčių, bet jau per toli nueičiau, jei leisčiau tamstai pačiam raustis 
dokumentuose. 

Kambary dabar stojo tyla, buvo girdėti tik popierių šnaresys, se- 
niūnas galbūt net valandžiukę užsnūdo. Išgirdęs tylų beldimą į du- 
ris, K. atsigręžė. Ten, žinoma, buvo jo parankiniai. Šiaip ar taip, 
jau buvo pavykę juos truputėlį išauklėti, jie nepuolė iš sykio į kam- 
barį, iš pradžių tiktai sušnibždėjo pro durų plyšį: 

— Lauke mudviem per šalta. 

— Kas ten? — krūptelėjęs paklausė seniūnas. 

— Tik mano parankiniai, — atsakė K.,— nė nežinau, kur jiems 
liepti palaukti, lauke per šalta, o čia jie tiktai kliudys. 

— Man jie netrukdo, — maloniai tarė seniūnas. — Tegu eina vi- 
dun. Beje, aš juos pažįstu. Seni pažįstami. 

— Bet man jie kliudo, — atvirai prisipažino K., perbėgo akimis 
nuo parankinių prie seniūno, vėl grįžo prie parankinių ir įsitikino, 
jog visi trys šypsosi taip vienodai, kad nė neatskirsi.— Bet jau kad 
esate čia, — pridūrė dvejodamas,— tai pasilikit ir padėkit poniai se- 
niūnienei ieškoti dokumento, kuriame mėlynai pabrauktas žodis „ma- 
tininkas““. 

Seniūnas neprieštaravo. Tai, ką pirma draudė matininkui, dabar 
jisai leido parankiniams, ir tie išsyk puolė prie raštų, bet tik dau- 
giau rausėsi krūvoje, negu ieškojo, ir kol vienas vargais negalais mė- 
gindavo perskaityti dokumentą, kitas jau, žiūrėk, išplėšia jį iš rankos. 
Moteriškė tuo tarpu klūpojo prie tuščios spintos, ji, rodės, nebeieškojo, 
šiaip ar taip, žvakė stovėjo nuo jos labai toli. 

— Parankiniai,— tarė seniūnas, šypsodamasis iš pasitenkinimo 
savimi, tarytum viskas čia vyktų jo nurodymu, bet niekas to nė ne- 
numanytų,— kaip tamsta sakai, tamstai kliudo, bet juk čia tamstos 
paties parankiniai. 

— Ne,— šaltai atsakė K.,— jie tik čia prie manęs prisiplakė. 

— Na jau, prisiplakė,— tarė seniūnas, — turbūt tamsta norėjai 
pasakyti, kad jie čia tamstai buvo priskirti. 

— Gerai, sakysim, priskirti, — tarė K.— Bet būtų tas pat, jeigu 
jie būtų iš dangaus nukritę — toks neapgalvotas šis priskyrimas. 

— Neapgalvotų dalykų čia nebūna, — pasakė seniūnas ir net at- 
sisėdo, užmiršdamas skaudamą koją. ; 

— Nebūna? — paklausė K. — O kaipgi tada su mano pakvietimu? 

— Ir tamstos pakvietimas buvo rimtai apsvarstytas, — tarė se- 
niūnas, — tik pašalinės aplinkybės įsikišusios viską sujaukė, galėsiu 
tamstai net dokumentais tatai įrodyti. 

— Juk dokumento neįmanoma rasti, — tarė K. 

— Neįmanoma rasti? — sušuko seniūnas. — Mice, būk gera, pa- 
siskubink truputį! O kol kas galiu tamstai ir be dokumentų papasako- 
ti istorijos pradžią. Į tą įsaką, kurį tamstai pirma minėjau, mes pa- 
dėkoję atsakėme, kad matininkas mums nereikalingas. Tačiau atro- 
do, kad šis atsakymas bus sugrįžęs ne į ankstesnį skyrių, pavadinkim 
jį A, bet per klaidą patekęs kitam skyriui B. Taigi A skyrius atsa- 
kymo nesulaukė, bet, deja, ir B skyrius gavo ne visą mūsų atsakymą; 
gal mūsų laiškas pas mus pasiliko, gal kur kelyje pasimetė, tik jau 
ne pačiam skyriuj, dėl to galiu galvą guldyti, — šiaip ar taip, ir B sky- 
rių pasiekė tik dokumento vokas su lydraščiu, kuriame tiek tebuvo 
pažymėta, kad įdėtajame, deja, iš tikrųjų nebesamame dokumente 
kalbama apie matininko pakvietimą. A skyrius tuo tarpu laukė at- 
sakymo, ten šis reikalas, žinoma, buvo užregistruotas, tačiau, kaip 
dėl suprantamų priežasčių dažnokai nutinka ir kaip, viską rūpes- 
tingai tvarkant, gali nutikti, referentas kliovėsi, kad mes atsakysim, 
o jis tada pakvies matininką arba tęs susirašinėjimą šiuo klausimu 
su mumis toliau. Dėl to jis nė netikrino registracijos, ir jo skyriuje 
viskas nuėjo į užmirštį. Tačiau B skyriuje dokumento vokas pateko 
stropumu garsėjančiam referentui, italui, pavarde Sordinis; net man, 
saviškiui, nesuvokiama, kodėl tokių gabumų žmogus laikomas beveik 
nereikšmingam poste. Tasai Sordinis, žinoma, grąžino mums tuščią 
dokumento voką, prašydamas papildomos informacijos. Tačiau da- 
bar nuo ano pirmojo A skyriaus rašto buvo praėję jau daug mėnesių, 
jeigu ne metų; ir tai visai suprantama, mat jeigu, kaip ir privalu, 
laiškas eina tinkamu keliu, savo skyrių jis pasiekia vėliausiai per die- 
ną, ir reikalas dar tą pačią dieną išsprendžiamas; bet jeigu jis sykį 
pasiklysta, — o klaidingo kelio, kai tokia puiki yra organizacija, jis 
turi tiesiog nepaprastai uoliai ieškoti, kitaip niekad neras, — tuomet, 

žinoma, tuomet viskas trunka labai ilgai. Tad mes, gavę Sordinio 
laiškutį, tik labai miglotai teįstengėm prisiminti, koks čia per reikalas, 
tuo metu darbavomės tiktai dviese, tik mudu su Mice, mokytojas anuo- 
met man dar nebuvo priskirtas, kopijas laikėme tik tuomet, kai reika- 
las buvo itin svarbus, žodžiu, galėjom tik labai miglotai atsakyti, kad 
apie tokį pakvietimą nieko nežinome ir kad matininkas mums nėra 
reikalingas. Tačiau, — stabtelėjo čia seniūnas, lyg, taip smulkiai pasa- 
kodamas, būtų jau pernelyg įsivažiavęs, ar bent būtų įmanomas daik- 
tas, kad pernelyg įsivažiavo,— ar tamstai istorija dar nepabodo? 

— Ne,— atsakė K.,— man ji įdomi. 

O seniūnas: 

— Ne dėl įdomumo tamstai ją pasakoju. 

— Man ji todėl įdomi, — tarė K.,— kad joje atsiskleidžia juo- 
kinga painiava, tam tikrom aplinkybėm lemianti žmogaus gyvenimą. 

— "Tamstai čia dar niekas neatsiskleidė, — rimtai tarė seniūnas, — 
ir aš galiu toliau tamstai pasakoti. Sordinio mūsų atsakymas, be abe- 
jo, nepatenkino. Negaliu atsižavėti tuo žmogum, nors man — gyva 
kančia. Mat jis nė vienu nepasitiki, ir jei net, sakysim, jam buvo bega- 
linė daugybė progų įsitikinti, kad koks nors žmogus yra patikimas, 
kitą kartą jis tuo žmogum vis tiek nepasitiki, lyg visai jo nepaži- 
notų arba, tikriau sakant, lyg žinotų, kad tas žmogus yra sukčius. 
Manau, kad jis gerai daro, valdininkas taip ir privalo elgtis; de- 
ja, dėl savo būdo pats to principo negaliu laikytis. Juk ir tamsta ma- 
tai, kaip atvirai viską tamstai, prašalaičiui, dėstau, kitaip tiesiog ne- 
galiu. Tuo tarpu Sordiniui, gavusiam mūsų atsakymą, iškart kilo 
įtarimas. Prasidėjo ilgas susirašinėjimas. Sordinis paklausė, kodėl 
man staiga šovė į galvą, kad matininko nereikia kviesti; aš, remda- 
masis puikia Micės atmintim, atsakiau, kad pirmąjį pasiūlymą juk 
buvo pateikusios žinybos (kad jis buvo atėjęs iš kito skyriaus, mes, 
žinoma, seniai buvom užmiršę); tada Sordinis: kodėl aš tik dabar 
užsimenąs apie aną žinybų raštą; aš, savo ruožtu: kad aš tik dabar 
jį prisiminęs; Sordinis: tai esą labai keista; aš: tai visai nekeista, juk 
šis reikalas jau toks senas; Sordinis: ir vis dėlto keista, nes rašto, kurį 
aš prisiminęs, visai nesą; aš: be abejo, nesą, nes visas dokumentas 
pradingęs; Sordinis: tačiau anas pirmasis raštas turįs būti įtrauk- 
tas į registracijos knygą, o joje tokio įrašo nesą. Čia aš sutrikau, nes 
negalėjau nei tvirtinti, nei pamanyti, kad Sordinio skyriuje bu:ų nu- 
tikusi klaida. Galbūt tamsta, ponas matininke, mintyse priekaištauji 
Sordiniui, girdi, jis, atsižvelgdamas į mano tvirtinimą, privalėjęs bent 

pasiteirauti apie šį reikalą kituose skyriuose. Bet kaip tik tai būtų 
buvę neteisinga, nenoriu, kad to Žmogaus vardas net tamstos min- 
tyse būtų nors kiek suterštas. Žinybų darbo principas yra tas, kad į 
klaidos galimybę apskritai neatsižvelgiama. Tą principą pateisina 
puiki visų dalykų organizacija, jis yra būtinas, jei nori, kad reikalai 
būtų tvarkomi šitaip skubiai. Taigi Sordinis net neturėjo teisės tei- 
rautis kitų skyrių, beje, kiti skyriai nebūtų jam nė atsakę, nes iškart 
būtų pastebėję, kad čia tiriama, ar negalėjo įvykti klaida. 

— Ponas seniūnė, — tarė K.,— leisk tamstą pertraukti klausimu. 
Argi tamsta pirma neminėjai, kad esama kontrolės žinybų? Pasak 
tamstos pasakojimo, visas ūkis taip sutvarkytas, kad vien pagalvojus, 
jog kontrolės gali nebūti, žmogui širdis supyksta. | 

— "Tamsta esi griežtas, — atsakė seniūnas.— Bet nors būtum dar 
tūkstanteriopai griežtesnis, tatai būtų niekis, palyginti su tuo griež- 
tumu, kurį žinybos taiko pačioms sau. Tik visiškas prašalaitis gali 
šitaip paklausti. Ar esama kontrolės žinybų? Vien kontrolės žinybų ir 
tesama. Tiesa, jos nėra skirtos ieškoti klaidų tiesmuka prasme, nes klai- 
dų juk nebūna, ir net jeigu kartą klaida pasitaiko, kaip, sakysim, 
tamstos atveju, kas gi išdrįs pasakyti, kad tai neabejotina klaida? 

— Man tai visiška naujiena, — sušuko K. 

— O man — tikra seniena,— atsakė seniūnas.— Mano nuomo- 
nė beveik tokia pat kaip tamstos, esu įsitikinęs, kad čia įvyko klai- 
da; Sordinis taip dėl jos susikrimto, kad sunkiai susirgo, o pirmoji 
kontrolės instancija, kuriai mes turim dėkoti už tai, kad atskleidė klai- 
dos šaltinį, irgi įžvelgia čia klaidą. Bet kas išdrįs tvirtinti, kad taip 
nuspręs ir antroji kontrolės instancija, o paskui trečioji ir kitos? 

— (Gal ir taip, — tarė K.,— į tokius svarstymus aš geriau nesi- 
kišiu, be to, juk tik dabar pirmąsyk išgirdau apie šitas kontrolės in- 
stancijas ir kol kas, aišku, negaliu jų suprasti. Bet man regis, kad čia 
reikia skirti du dalykus: pirma, tai, kas vyksta tarnybų viduje ir tarny- 
biniu požiūriu gali būti ir vienaip, ir antraip vertinama, ir antra, ma- 
no tikrąjį asmenį, mane, esantį už tarnybų ribų: juk yra iškilusi grės- 
mė, kad tarnybos gali padaryti man žalą, kuri būtų tokia beprasmiš- 
ka, kad vis dar negaliu patikėti, jog pavojus iš tiesų didelis. Pirmuoju 
atveju tikriausiai teisybė yra tai, ką tamsta, ponas seniūne, su tokiu 
stulbinamu, nepaprastu nusimanymu šičia pasakoji, tiktai aš dar 
norėčiau ir apie save bent Žodį išgirsti. 

— Prie to ir artėju,— atsakė seniūnas, — tačiau tamsta negalėsi 
to suprasti, Jeigu aš pirma dar šio to neišdėstysiu. Jau ir apie kontro- 

lės instancijas dabar per anksti užsiminiau. Taigi grįžtu prie ne- 
sutarimų su Sordiniu. Kaip minėjau, mano galimybės gintis pama- 
žėle išseko. Bet jeigu Sordinis pajunta turįs rankose bent menkiau- 
sią pranašumą prieš ką nors, jis jau nugalėjęs, nes tada jo dėmesys, 
energija, atida dar labiau padidėja; užpultajam tada tikras siaubas, 
o užpultojo priešams — tiesiog gyvas džiaugsmas tatai matyti. Tik 
todėl, kad kitais atvejais esu patyręs ir pastarąjį jausmą, galiu apie 
jį taip pasakoti, kaip dabar tamstai pasakoju. Dar nė karto man ne- 
pavyko savo akimis jo išvysti, jis negali nusileisti į kaimą, nes yra 
per daug apsikrovęs darbu, apie jo kabinetą esu girdėjęs pasakojant, 
kad tame kambary visas sienas dengia kolonos didžiulių, vienas ant 
kito sudėtų dokumentų segtuvų, ir tai tik tie dokumentai, su kuriais 
Sordinis šiuo metu kaip tik dirbąs, o kadangi dokumentai iš segtuvų 
nuolatos išimami ir vėlei į juos dedami ir visa tai daroma be galo 
skubiai, tai tosios kolonos be paliovos virstančios, ir kaip tik tas nuo- 
latinis ir dažnas bildesys esąs pats būdingiausias Sordinio kabineto 
bruožas. Žodžiu, Sordinis yra tikras darbininkas, ir smulkiausią atve- 
Jį Jis nagrinėja taip pat atidžiai kaip ir visų reikšmingiausią. 

— Tamsta, ponas seniūnė, — tarė K.,— vis kalbi apie mano at- 
vejį kaip apie vieną iš smulkiausių, bet juk jis jau daugeliui valdi- 
ninkų davė gražaus darbo ir jeigu iš pradžių gal ir buvo visai smul- 
kus, tai dabar panašių į poną Sordinį uolių valdininkų dėka jau tapo 
labai reikšmingas. Deja, ir visai prieš mano valią, nes mano didžiau- 
sias troškimas — ne matyti, kaip randasi ir griūva aukštos mane lie- 
čiančių dokumentų kolonos, o ramiai sau darbuotis kaip menkam 
matininkui prie mažučio braižymo stalo. 

— Ne,— tarė seniūnas, — tai nėra reikšmingas atvejis. Šiuo at- 
žvilgiu tamstai visai nėra pagrindo skųstis, tamstos atvejis ir tarp 
smulkiųjų vienas iš pačių smulkiausių. Darbo apimtis nelemia rei- 
kalo svarbumo, tamstai dar toli šaukia, iki suprasi žinybas, jeigu 
šitaip manai. Bet net jeigu darbo apimtis ir turėtų reikšmės, tamstos 
atvejis vis tiek būtų vienas iš menkesniųjų, paprasti atvejai, taigi 
tokie, kuriuose nepasitaiko vadinamųjų klaidų, reikalauja dar daug 
daugiau, tik, Žinia, vaisingesnio darbo. Beje, tamsta dar nieko nė 
nežinai apie darbą, kurio tamstos atvejis pareikalavo, apie tai aš 
kaip tik ir ketinu papasakoti. Taigi manęs Sordinis iš pradžių nelietė, 
užtat jo valdininkai pradėjo lankytis, ,„Ponų smuklėje“ kasdien vyko 
protokoluojamos garbingų bendruomenės narių apklausos. Daugu- 
mas palaikė mano pusę, tik keli sutriko; žemės matavimo klausimas 

ūkininkui labai svarbus, jie pradėjo įtarinėti čia būsiant kokį slaptą 
susitarimą, kokią neteisybę, be to, dar ir vadą sau susirado, ir Sor- 
diniui iš jų parodymų turėjo subręsti įsitikinimas, kad ne visi nariai 
būtų prieštaravę dėl matininko pakvietimo, jeigu aš tą klausimą 
būčiau pateikęs bendruomenės tarybai. Šitaip savaime suprantamas 
dalykas, — kad matininkas nereikalingas, — šiaip ar taip, buvo pa- 
verstas bent jau abejotinu. Ypač čia pasižymėjo toks Brunsvikas,— 
tamsta jo turbūt nepažįsti, — gal jis ir neblogas, bet kvailas ir fan- 
tazijų prisigaudęs, tai Lazemano svainis. 

— Odminio? — paklausė K. ir papasakojo apie vešliabarzdį, ma- 
tytą Lazemano namuose. 

— "Taip, tai jis, — varė seniūnas. 

— Aš ir jo žmoną pažįstu, — truputėlį rizikuodamas apsirikti, 
pasakė K. 

— (Galimas daiktas, — tarė seniūnas ir išsyk nutilo. 

— Ji graži,— tarė K.,— tik trupučiuką išblyškusi ir paliegusi. 
Turbūt ji iš pilies? — pridūrė jis, lyg klausdamas, lyg teigdamas. 

Seniūnas pasižiūrėjo į laikrodį, įsipylė vaistų į šaukštą ir pas- 
kubom juos prarijo. 

— Pilyje tamsta turbūt vien kanceliarijas ir težinai? — šiurkš- 
čiai paklausė K. , 

— Taip,—- :1sakė seniūnas su ironiška, bet sykiu ir dėkinga šyp- 
sena.— Jos ir yra svarbiausios. O dar dėl Brunsviko: jei galėtume 
pašalinti jį iš bendruomenės, mažne visi apsidžiaugtumėm, ir pats 
Lazemanas nė kiek ne mažiau. Bet anuomet Brunsvikas buvo įsigi- 
jęs tam tikrą įtaką, jis, tiesa, ne kalbėtojas, užtat rėksnys, o kai kam 
to ir užtenka. Taigi man teko pateikti visą reikalą svarstyti bendruo- 
menės tarybai, ir tai, beje, iš pradžių buvo vienintelė Brunsviko per- 
galė, nes didžioji bendruomenės tarybos narių dauguma, aišku, nė 
girdėti apie matininką nieko nenorėjo. Ir nuo tos dienos dabar jau 
ne vieni metai praėję, bet visą tą laiką istorija nenurimo, iš dalies dėl 
Sordinio uolumo, nes šis kruopščiausiais tyrimais aiškinosi ir daugu- 
mos, ir opozicijos motyvus, o iš dalies ir dėl Brunsviko kvailumo ir gar- 
bėtroškos. O pastarasis turi visokių asmeninių ryšių su žinybomis ir 
vis, žiūrėk, pakurstydavo jas naujomis savo fantazijos išmonėmis. 
Sordinis, tiesa, nesidavė Brunsviko suklaidinamas, kaipgi Brunsvi- 
kas įstengtų suklaidinti Sordinį? Bet kaip tik tam, kad nesiduotum 
suklaidinamas, buvo reikalingi nauji tyrimai, 0 šiems dar nepasi- 
baigus Brunsvikis +ėl ką nors nauja išgalvodavo, juk jis labai pas- 

lankus, tai vienas iš jo kvailumo požymių. O dabar turiu paminėti 
vieną ypatingą mūsų žinybų aparato savybę. Būdamas itin darnus, 
jis drauge ir be galo jautrus. Jeigu koks reikalas labai ilgai svarsto- 
mas, gali atsitikti, kad, svarstymams dar tebevykstant, staiga kurioje 
nors nenumatytoje ir vėliau nebenustatomoje instancijoje žaibiškai 
gimsta ri:tz rimas, kuris visą reikalą, dažniausiai, tiesa, labai pa- 
grįstai, bet vis dėlto savarankiškai užbaigia. Atrodo, tarytum žinybų 
aparatas, metų metus dirginamas to paties, nors gal ir menko rei- 
kalo, nebebūtų pajėgęs ištverti įtampos ir pats savaime, be val- 
dininkų įsikišimo, būtų priėmęs sprendimą. Žinoma, jokio stebuklo 
čia „neįvyksta, aišku, kad kuris nors valdininkas parašo nutarimą 
arba padaro žodinį sprendimą, tačiau, bent jau mūsų, kaimo ben- 
druomenės, ir net aukštesnių tarnybų akimis žiūrint, neįmanoma 
nustatyti, kuris valdininkas šitaip nusprendė ir kuo jo sprendimas 
pagrįstas. Tik kontrolės instancijos tatai daug vėliau nustato; 
bet 'mes to nebesužinome, beje, tuomet tai jau vargu bau kam 
ir bebūtų įdomu. Tai va, šitie sprendimai, kaip minėjau, dažniausiai 
būna tiesiog nepriekaištingi, ir bėda dėl jų tik ta, kad mes, kaip 
paprastai kad esti, per vėlai apie juos sužinom ir todėl dar vis karštai 
ginčijamės dėl seniai jau nuspręsto reikalo. Nežinau, ar tamstos at- 
veju buvo priimtas toks sprendimas, — esama požymių, kad taip, 
bet esama ir požymių, kad ne,— tačiau jeigu taip būtų nutikę, tai 
tamstai būtų buvęs išsiųstas kvietimas, tamsta būtumei sukoręs il- 
giausią kelią ligi šičia, daug laiko tam būtų sugaišta, o Sordinis dar 
vis iš paskutinio būtų plušėjęs prie tos pačios istorijos, Brunsvikas 
tebebūtų rezgęs intrigas, o aš ir toliau būčiau buvęs jų abiejų ka- 
muojamas. Apie šią galimybę aš tiktai užsimenu, o iš tikrųjų štai kas 
man žinoma: viena kontrolės instancija per tą laiką pastebėjo, kad 
iš A skyriaus prieš daugelį metų išsiųstas bendruomenei laiškas, ku- 
riame teirautasi apie matininką, o atsakymas į tą raštą ligi šiol negau- 
tas. Vėl buvo kreiptasi į mane, ir dabar, žinia, visa istorija išaiškėjo, 
A skyrius pasitenkino mano atsakymu, kad matininkas nereikalingas, 
o Sordinis turėjo prisipažinti pasirodęs šiuo klausimu nekompetentin- 
gas ir, tiesa, ne dėl savo kaltės, įdėjęs daugybę niekam nereikalingo, 
nervus alinančio triūso. Jeigu tik iš visų pusių, kaip visuomet, nebūtų 
griuvę nauji darbai ir jeigu tamstos atvejis nebūtų buvęs tik labai 
smulkus, — beveik galima pasakyti, kad jis iš smulkių smulkiausias, — 
tai mes visi tikriausiai būtume lengviau atsidusę, manau, net ir pats 
Sordinis. Tik Brunsvikas tūžo, bet tai buvo stačiai juokinga. O da- 

bar, ponas matininke, įsivaizduok tamsta mano nusivylimą, kada, 
taip laimingai užbaigus visą tą reikalą, — 0 nuo to meto jau irgi ne- 
mažai laiko praėjo,— staiga išdygsti tamsta ir darosi panašu, kad 
visa istorija vėl prasidės iš pradžių. Turbūt supranti tamsta, jog aš, 
kiek nuo manęs priklausys, kuo ryžtingiausiai stengsiuosi, kad šito 
nieku gyvu nenutiktų? 

— Žinoma, — atsakė K.,— bet dar aiškiau suprantu, kad tai tie- 
siog kraupus pasityčiojimas iš manęs, gal net ir iš įstatymo. Ką gi, 
aš mokėsiu apginti savo interesus. | 

— Kaipgi ketini tamsta tai daryti? — paklausė seniūnas. 

— Tai. paslaptis, negaliu pasakyti, — tarė K. 

— Nenoriu tamstai pirštis, — pasakė seniūnas, — tik siūlau turėti 
galvoje, kad esu tamstai — nesakau, kad bičiulis, juk mes visai ne- 
pažįstami, — bet lyg koks partneris. Tik vieno dalyko neleisiu: kad 
tamsta būtumei priimtas matininku; o šiaip gali tamsta drąsiai kreiptis 
į Mane visais reikalais, padėsiu kiek išgalėsiu, nors, žinia, mano val- 
džia nedidelė. 

— Tamsta vis kalbi, — tarė K.,— kad aš turėčiau būti priimtas 
matininku, o juk aš jau esu priimtas. Štai Klamo laiškas. 

— Klamo laiškas, — pasakė seniūnas. — Jis brangus ir vertas pa- 
garbos dėl Klamo parašo, kuris, regis, nesuklastotas, o šiaip... bet 
nedrįstu vienas čia visko spręsti. Mice,— sušuko jis, paskui pridū- 
rė: — Bet ką gi jūs tenai darote? 

Parankiniai su Mice, į kuriuos K. ir seniūnas taip ilgai nekreipė 
dėmesio, matyt, nesurado ieškotojo dokumento, o paskui mėgino 
viską sukimšti atgal į spintą, tačiau dėl netvarkingos dokumentų 
gausybės jiems tatai niekaip nesisekė. Tada tikriausiai parankiniams 
šovė į galvą mintis, dabar jų pradėta realizuoti. Spintą jie paguldė 
ant žemės, sugrūdo į ją visus dokumentus, ir, susėdę su Mice ant 
spintos durelių, mėgino dabar jas iš lėto užspausti. 

— Rašto, vadinasi, nepavyko rasti,— tarė seniūnas.— Gaila, bet 
istoriją tamsta juk jau žinai, tiesą sakant, tas raštas mums ir nerei- 
kalingas, beje, jis dar, be abejo, atsiras, greičiausiai jis pas mokytoją, 
pas jį dar labai daug dokumentų. Bet dabar, Mice, eikš pas mane, at- 
sinešk žvakę ir paskaityk man šį laišką. 

Micė atėjo ir dabar, atsisėdusi ant lovos krašto ir prisiglaudusi prie 
ją apkabinusio stipraus, gyvybės kupino vyro, atrodė tik dar pilkesnė, 
dar neišvaizdesnė. Žvakės šviesoje į akis krito vien jos smulkus, aiš- 
kių, griežtų, senatviško sunykimo vos vos tesušvelnintų bruožų veidas. 

Tik pažvelgusi į laišką, ji pamaldžiai susinėrė rankas. 

— Iš Klamo,— pasakė. 

Paskui juodu, trupučiuką pasišnibždėdami, įniko drauge skaityti 
laišką, o galų gale, kaip tik tuo metu, kai parankiniai, pagaliau už- 
spaudę spintos duris, sušuko „Valio!“ ir Micė pažvelgė į juodu su ty- 
lia padėka akyse, seniūnas pasakė: 

— Micė visiškai tos pačios nuomonės kaip ir aš, tad dabar jau 
išdrįsiu tamstai ją pasakyti. Šitas laiškas apskritai ne tarnybinis raš- 
tas, o privatus laiškas. Jau vien iš kreipinio „Didžiai gerbiamas pone!“ 
tas aiškiai matyti. Be to, jame nė vienu žodžiu nepasakyta, kad tam- 
sta "esi priimtas matininku, veikiau čia šnekama tik abstrakčiai apie 
valdovo tarnybą, bet ir tas griežtai netvirtinama, tamsta esi priimtas 
tiktai „kaip tamstai žinoma“, kitaip tariant, įrodyti, kad esi priimtas, 
yra tamstos paties pareiga. Galų gale, tarnybiniu požiūriu tamstai 
liepiama kreiptis išimtinai į mane, seniūną, kaip į tamstos tiesioginį 
viršininką, kuris turįs tamstai viską smulkiai nupasakoti, ką aš jau 
didžiąja dalimi ir padariau. Žmogui, mokančiam skaityti tarnybi- 
nius raštus ir dėl to geriau perprantančiam ir netarnybinius laiškus, 
tatai aiškiau negu aišku. Nesistebiu, kad tamsta, visiškas praša- 
laitis, šito nesupranti. Apskritai šitas laiškas nieko daugiau nereiškia, 
tik tiek, kad tuo atveju, jeigu tamsta būsi priimtas valdovo tarnybon, 
Klamas ketina pats tamsta rūpintis. | 

— Tamsta, ponas seniūnė, — tarė K.,— taip puikiai aiškini šį laiš- 
ką, kad galų gale iš jo belieka vien parašas tuščiam lakšte. Negi tam- 
sta nejauti, kad šitaip menkini neva labai tamstos gerbiamą Klamo 
vardą? 

— Tai nesusipratimas, — atsakė seniūnas.— Aš neneigiu šito 
laiško reikšmės, savo aiškinimu anaiptol jo nemenkinu, veikiau net 
priešingai. Privatus Klamo laiškas, žinoma, daug reikšmingesnis už 
tarnybinį raštą; bet kaip tik tos reikšmės, kurią jam tamsta teiki, jis 
neturi. 

— Ar tamsta pažįsti Švarcerį? — paklausė K. 

— Ne,— atsakė seniūnas, — o tu, Mice? Irgi ne. Ne, mudu jo 
nepažįstam. 

— Keista,— tarė K.,— jis kašteliono padėjėjo sūnus. 

— Mielas ponas matininke,— tarė seniūnas, — kurgi man pažinti 
visus visų kašteliono padėjėjų sūnus? 

— (Gerai,— tarė K.,— tai tamsta, vadinasi, turėsi patikėti mano 
žodžiu, kad jis — kašteliono sūnus. Su tuo Švarceriu jau savo atvy- 

kimo dieną patyriau nemalonų incidentą. Tada jis telefonu pasitei- 
ravo kašteliono padėjėją. vardu Fricą, ir gavo atsakymą, kad aš pri- 
imtas matininku. Kaipgi tamsta, ponas seniūne, tai paaiškinsi? 

— Labai paprastai, — atsakė seniūnas.— Tamsta tiesiog dar nė 
sykio nesi turėjęs sąlyčio su mūsų žinybomis. Tasai sąlytis tėra vien 
regimybė, o tamsta, nežinodamas padėties, laikai jį tikru. O dėl tele- 
fono, tai žiūrėk tamsta: štai aš jau tikrai pakankamai daug reikalų 
turiu su žinybomis, bet nelaikau telefono. Užeigose ir. panašiose 
vietose jis gal ir gali būti naudingas, maždaug kaip muzikos automatas, 
daugiau jis nieko ir nevertas. Ar tamsta čia jau bent kartą mėginai 
skambinti telefonu? Mėginai? Na, tuomet gal geriau suprasi, ką turiu 
galvoje. Pilyje. girdėjau, telefonas veikiąs kuo puikiausiai; ten, kaip 
man pasakojo, be paliovos skambinama telefonu, ir darbas dėl to, žino- 
ma, labai paspartėja. Tą nepaliaujamą skambinimą mes čia savo 
aparatuose girdime kaip šniokštimą ir giedojimą, tamsta tikriausiai irgi 
girdėjai. Tai va, tas šniokštimas ir tas giedojimas yra vienintelis tik- 
ras ir pasitikėjimo vertas dalykas. perteikiamas mums čionykščių 
aparatų, o visa kita — gryna apgaulė. Su pilimi nėra tikro telefono 
ryšio, nėra centrinės stoties, kuri mus sujungtų su kuo reikia; kai iš 
čia kas nors skambina į pilį, tenai pradeda skambėti visi žemesniųjų 
skyrių aparatai arba, tikriau sakant, pradėtų skambėti visi aparatai, 
jeigu tik, kaip man tikrai žinoma, beveik visų aparatų skambučiai 
nebūtų išjungti. Bet kartais kokiam nusiplūkusiam valdininkui, ypač 
vakare arba naktį, užeina noras trupučiuką prasiblaškyti, ir jis įsi- 
jungia skambutį; tada mes sulaukiam atsakymo, tiesa, tokio atsakymo, 
kuris tėra tiktai pokštas. Ir tai visai suprantama. Kas gi gali reikalauti, 
kad jam būtų leidžiama savo asmeniniu menku reikalėliu brautis 
skambučiu į be galo svarbius ir pašėlusiu greičiu dirbamus darbus? Ly- 
giai taip pat negaliu suvokti, kaip net prašalaitis gali pamanyti, kad, 
sakysim, paskambinus Sordiniui, iš tikrųjų Sordinis ir atsilieps. Vei- 
kiau jau ten bus turbūt koks menkas visai kito skyriaus registrato- 
rius. Žinia. ir atvirkščiai — itin retą valandą gali nutikti ir taip, kad, 
paskambinus menkam registratoriui, atsilieps pats Sordinis. Tuome!, 
aišku, verčiau išsyk dumti nuo aparato, nė pirmojo žodžio neišgirdus. 

— Apie tai aš, uiesą sakant. nebuvau pagalvojęs,— tarė K.,— 
Šitų smulkmenų juk negalėjau žinoti: bet labai tais pokalbiais tele- 
fonu nesiklioviau ir visados buvau įsitikinęs, kad tikrai reikšminga tik 
tai, ką sužinai ar pasieki pačioje pilyje. 

— Ne.— tarė seniūnas, nusitverdamas vieno žodžio, — tie pokal- 


243 Penktas skyrius 


biai telefonu tikrai reikšmingi, kaip galėtų būti kitaip? Kaipgi pilies 
valdininko pranešta žinia galėtų būti nereikšminga? Juk jau sakiau 
tamstai, kai kalbėjom apie Klamo laišką: visi tie pranešimai neturi 
tarnybinės reikšmės; jei tamsta mėgini teikti jiems tarnybinę reikš- 
mę, -tai klysti; tačiau jų privati reikšmė — kaip prielankumo ar prie- 
šiškumo ženklas — yra didžiulė, dažniausiai didesnė už visokią tar- 
nybinę reikšmę. 

“ — Gerai,— tarė K.,— tarkim, kad taip ir yra; tuomet aš turėčiau 
pilyje turėti visą kupetą gerų bičiulių; griežtai žiūrint, jau toji prieš 
daugelį metų anam skyriui toptelėjusi mintis, kad būtų galima imti 
ir „pakviesti matininką, mano atžvilgiu buvo prielankumo aktas, o 
vėliau tokie aktai rikiavosi vienas paskui kitą, kol aš pagaliau, tiesa, 
savo pragaiščiai, buvau čionai prisiviliotas; o dabar girdžiu grasinimus 
mane išvyti. 

— Tamstos žodžiuose esama tiesos,— tarė seniūnas, — tamsta 
teisingai manai, kad pilies pranešimų negalima suprasti pažodžiui. 
Bet atsargumas juk visur būtinas, ne tik čia, — ir tai juo didesnis, juo 
gautas pranešimas svarbesnis. Tačiau to, ką tamsta čia šnekėjai apie 
prisiviliojimą, visai nesuprantu. Jeigu tamsta būtum atidžiau klausęsis, 
ką aš kalbėjau, tai juk turėtum suvokti, jog tamstos pakvietimo čionai 
klausimas pernelyg sudėtingas, kad mudu jį čia galėtume išspręsti 
per vieną trumputį pašnekesį. 

— Vadinasi, baigiant galima tarti, — pasakė K.,— kad viskas 
labai neaišku ir neišpainiojama, taigi ir išvijimas. 

— Ponas matininke, kas gi drįs tamstą išvyti? — tarė seniū- 
nas.— Kaip tik ligšiolinis neaiškumas ir yra tamstai garantija, kad 
su tamsta kuo mandagiausiai elgsis, tik tamsta, jeigu neklystu, esi per- 
nelyg jautrus. Niekas tamstos čia nelaiko, bet juk tai nereiškia, kad esi 
vejamas. 

— O, ponas seniūnė, — tarė K.,— dabar jau tamstai viskas regi- 
si pernelyg aišku. Pamėginsiu kai ką išvardyti tamstai, kas čia mane 
laiko: aukos, kurias turėjau sudėti, išeidamas iš namų, ilga sunki 
kelionė, pagrįstos viltys, kurias siejau su mintimi, kad čia būsiu pri- 
imtas, visiškas mano neturtas, neturėjimas galimybės dabar namie 
vėlei rasti lygiavertį darbą, o galų pagalėj — ir tai ne menkiausias 
dalykas — mano sužadėtinė, šio kaimo gyventoja. 

— Ak, Fryda,— visai nenustebęs tarė seniūnas.— Žinau. Bet 
Fryda visur paskui tamstą eis. O visus kitus reikalus, žinia, reikia 
dar apsvarstyti, aš informuosiu apie juos pilį. Jeigu ateitų koks nu- 

tarimas arba jeigu pirma reikėtų tamstą dar kartą apklausti, aš tam- 
stą pasikviesiu. Sutinki? 

— Ne, tikrai ne,— tarė K.,— ne malonių iš pilies laukiu, tik to, 
kas man teisėtai priklauso. 

— Mice,— tarė seniūnas žmonai, kuri vis dar sėdėjo prisiglau- 
dusi prie jo ir užsisvajojusi žaidė Klamo laišku, net pasidarė iš jo 
laivelį; dabar K. išsigandęs atėmė iš jos dokumentą, Mice, koja vėl 
labai įsiskaudėjo, teks pakeisti prievilgą. | 

K. atsistojo. 

— "Tuomet aš atsisveikinsiu, — pasakė. | 

— Gerai,— tarė Micė, jau ruošdama kažkokį tepalą.— Be to, 
ir skersvėjis labai smarkus. 

K. atsigręžė; parankiniai, kaip visada nederamai uolūs, po pas- 
kutinių K. žodžių išsyk buvo atvėrę abi durų puses. Šaltis veržte 
veržėsi į ligonio kambarį, tad K. paskubomis tegalėjo nusilenkti se- 
niūnui. Paskui tekinas išbėgo iš kambario, išsitempdamas paran- 
kinius, ir skubiai uždarė duris. 

Prie užeigos jo laukė šeimininkas. Neužkalbintas jis nebūtų iš- 
drįsęs prašnekti, tad K. paklausė, ko jis norįs. 

— Ar jau turi naują būstą? — paklausė šeimininkas, nudelbęs 
žemėn akis. 

— Žmona tau liepė paklausti, — tarė K.— Matyt, esi nuo jos 
labai priklausomas? 

— Ne,— atsakė šeimininkas, — ne jos lieptas klausiu. Bet ji per 
tave labai susijaudinusi ir susikrimtusi, nieko negali dirbti, guli lovo- 
je ir vis dūsauja, vis aimanuoja. 

— (Gal man nueiti pas ją? — paklausė K. 

— Melste meldžiu,— tarė šeimininkas.— Buvau tave bešaukiąs 
iš seniūno, pasiklausiau ten prie durų, bet judu šnekėjotės, nenorėjau 
trukdyti, be to, ir žmona man rūpėjo, parbėgau namo, tačiau ji ma- 
nęs neįsileido, tad man nieko daugiau ir neliko, tik tavęs laukti. 

— Tai eime kuo greičiausiai, — tarė K.,— aš ją kaipmat nura- 
minsiu. 

— Kad tik pasisektų, — tarė šeimininkas. 

Juodu perėjo šviesią virtuvę, kur trys ar keturios mergos, visos 
toli viena nuo kitos, užkluptos kiekviena prie savo darbo, K. pasiro- 
džius tiesiog stingte sustingo. Jau virtuvėje buvo girdėti šeiminin- 
kės atodūsiai. Ji gulėjo plona lentų siena nuo virtuvės atskirtame 
belangiame užkabofyje. Ten tilpo tik didelė dvigulė lova ir spinta. 
Lova buvo taip pastatyta, kad iš jos galėjai apžvelgti visą virtuvę ir 
matyti, kaip vyksta darbas. Tuo tarpu iš virtuvės beveik visai negalėjai 
įžiūrėti, kas dedasi užkabory. Ten buvo tamsu, vos vos dūlavo vien 
baltos ir raudonos spalvos patalynė. Tik įžengęs vidun, kai akys ap- 
siprasdavo, galėjai įžiūrėti atskirus daiktus. 

„— Pagaliau atėjai tamsta, — silpnu balsu tarė šeimininkė. 

Ji gulėjo išsitiesusi aukštielninka, matyt, vos beįstengdama al- 
suoti, pūkinius patalus nusimetusi šalin. Lovoje ji rodėsi kur kas 
jaunesnė nei apsirengusi, tačiau dėl naktinio gaubtuvėlio iš plonų 
nėrinių, kurį buvo užsidėjusi,.— per mažo, vos besilaikančio ant 
šukuosenos, — aiškiai matėsi, koks subliuškęs jos veidas, stačiai 
graudu buvo žiūrėti. 

— Kaipgi būčiau galėjęs ateiti? — švelniai paklausė K.— Juk 
tamsta neliepei manęs pašaukti. 

— Nereikėjo tamstai versti manęs taip ilgai laukti, — kaprizin- 
gai kaip tikra ligonė pasakė šeimininkė.— Sėskis tamsta, — tarė ji, 
rodydama į lovos kraštą, — o jūs visi kiti eikit lauk! 

Be parankinių, dabar jau ir mergos buvo susigrūdusios užka- 
borin. 

— Aš irgi einu sau, Gardena, — tarė šeimininkas. 

K. pirmąsyk išgirdo moteriškės vardą. 

— Žinoma,— atsakė ji iš lėto ir, tarytum jos mintys klaidžiotų 
kažin kur kitur, išsiblaškiusi pridūrė: — Kodėl jau kaip tik tu turė- 
tum pasilikti? 

Tačiau kai visi pasitraukė virtuvėn,— šį kartą ir parankiniai iš- 
syk pakluso, tiesa, jie buvo pradėję kirkinti kažkurią mergą,— Gar- 
dena pasirodė besanti pakankamai budri suvokti, kad virtuvėje gir- 
dėti viskas, kas čia kalbama, mat užkaboris buvo be durų; tad ji liepė 
visiems dingti ir iš virtuvės. Taip tučtuojau ir įvyko. 

— Malonėk tamsta, ponas matininke,— prabilo tada Gardena,— 
paduoti man skarą iš spintos, ji kabo išsyk už durų, noriu ja prisi- 
kloti, šitų patalų negaliu pakęsti, man taip sunku kvėpuoti. 

K. padavė jai skarą, ir ji pasakė: 

— Matai tamsta, kokia graži skara, argi ne? 

K. rodėsi, kad tai paprasta vilnonė skara, vien iš paslaugumo jis 
dar kartą ją pačiupinėjo, bet nieko neatsakė. 

— Taip, graži skara, — tarė Gardena susisupdama. 

Dabar ji gulėjo nurimusi; visos negalios rodėsi praėjusios, ji net 
prisiminė, kad nuo gulėjimo jos plaukai susitaršę, tad valandžiukę 
atsisėdo ir šiek tiek pasitaisė šukuoseną aplink gaubtuvėlį. Plaukai 
buvo vešlūs. 

Pradėjęs nekantrauti, K. tarė: 

— Tamsta, ponia šeimininke, liepei paklausti mane, ar aš jau 
turiu naują būstą. 

— Liepiau tamstą paklausti? — tarė šeimininkė.— Ne, tamsta 
klysti. 

— Tamstos vyras mane ką tik klausė. 

— Tikiu,— atsakė šeimininkė,— jis man tikras kryžius. Kai ne- 
norėjau, kad tamsta čia būtum, jis tamstą laikė, o dabar, kai esu 
tiesiog laiminga, kad tamsta čia gyveni, jis gena tamstą laukan. Taip 
jis visados daro. 

— Vadinas, — tarė K.,— tamsta taip greit pakeitei nuomonę apie 
mane? Per vieną ar dvi valandas? 

— Nuomonės aš nepakeičiau,— vėl silpnesniu balsu tarė šeimi- 
ninkė, — duok ranką, tamsta. Štai taip. O dabar pažadėk tamsta būti 
man visai atviras, aš irgi būsiu tamstai visai atvira. 

— Gerai, — pasakė K.,— o kuris pradėsim? 

— Aš,— atsakė šeimininkė. 

Atrodė veikiau, kad ji ne K. nuolaidą daro, bet pati trokšte trokš- 
ta pirmoji prabilti. Išsitraukusi iš po pagalvės nuotrauką, šeimininkė 
padavė ją K. 

— Pažvelk tamsta į šitą fotografiją, — tarė maldaujamu balsu. 

Kad geriau būtų matyti, K. žengė žingsnį virtuvėn, bet ir ten 
nuotraukoje sunkiai begalėjai ką nors įžiūrėti, nes ji buvo nuo 
senumo išblukusi, keliose vietose perlūžusi, sumaigyta ir dėmėta. 

— Nelabai kaip išsilaikiusi, — tarė K. 

— Deja, deja, — pasakė šeimininkė, — kai metų metus ištisai su 
savim nešiojiesi nuotrauką, ji ir pasidaro tokia. Bet nėra abejonės, 
jeigu tamsta atidžiai įsižiūrėsi, viską pamatysi. Beje, galiu tamstai pa- 
dėti, pasakok tamsta, ką ten matai, man labai smagu klausytis, kai kas 
nors kalba apie tą nuotrauką. Taigi ką? 

— Jaunuolį,— pasakė K. 

— Taip,— tarė šeimininkė.— O ką jis daro? 

— Jei neklystu, guli ant lentos, rąžosi ir žiovauja,— atsakė K. 

Šeimininkė nusijuokė. 

— Visai ne,— tarė ji. 

— Bet juk štai čia lenta, o čia jisai guli, — spyrėsi K. 

— Pasižiūrėk tamsta atidžiau, — pyktelėjusi tarė šeimininkė.— 
Argi jis iš tikrųjų guli? 

 — Ne,— dabar jau pasakė K.,— jis ne guli, bet skrieja, o dabar 
jau matau, kad ten ir visai ne lenta, bet greičiausiai virvelė, jau- 
nuolis šokinėja į aukštį. 

— Na mat,— nudžiugusi tarė šeimininkė,— jis šokinėja, taip 
mankštinasi valdžios pasiuntiniai. Juk žinojau, kad tamsta įžiūrėsi. 
Ar tamsta ir jo veidą matai? 

— Veidą menkai teįžvelgiu,— tarė K.,— matyt, jis labai sten- 
giasi, burna pravira, akys primerktos, plaukai išsidraikę. 

— Puiku, — pritariamai linktelėjo šeimininkė.— Daugiau žmogus, 
savo akimis jo nematęs, ir negali įžiūrėti. Tačiau tai buvo dailus jau- 
nuolis; mačiau jį prabėgomis tik vieną kartą ir niekados jo nepamiršiu. 

— (O kas gi jis toks buvo? — paklausė K. 

— Jis buvo, — tarė šeimininkė, — pasiuntinys, per kurį Klamas 
mane pirmą sykį pasišaukė. 

K. negalėjo atidžiai klausytis, jo dėmesį atitraukė stiklo blerbė- 
jimas. Jis tuoj suprato, iš kur tas trukdymas. Parankiniai stovėjo 
kieme, šokinėjo sniege nuo kojos ant kojos ir dėjosi stačiai 'aimingi, 
kad vėl mato K.; iš džiaugsmo jie rodė jį vienas kitam ir be palio- 
vos barbeno į virtuvės langą. Išvydę grėsmingą K. mostą, iškart lio- 
vėsi, puolė stumti vienas kitą tolyn, tačiau, žiūrėk, vienas nuo antro 
čia pat pasprunka, ir vėl abu jau prie lango. K. nuskubėjo užka0o- 
rin, kur parankiniai iš lauko negalėjo jo matyti ir kur jam nereikėjo 
jų matyti. Tačiau tylus, sakytumei maldaujamas stiklo blerbesys ir ten 
Jį dar ilgai persekiojo. 

— Ir vėl parankiniai, — atsiprašydamas pasakė jis šeimininkei ir 
mostelėjo ranka kiemo pusėn. 

Tačiau šeimininkė nekreipė į +: dėmesio, nuotrauką ji buvo jau 
atėmusi iš jo, pati apžiūrėjusi, išlyginusi ir vėlei pasikišusi po pagalve. 
Jos judesiai pasidarė lėtesni, bet ne iš nuovargio, o nuo atsiminimų 
naštos. Šeimininkė ketino šį tą papasakoti K. ir per tuos atsimini- 
mus jį patį užmiršo. Žaidė savo skaros kutais. Tik po valandėlės pa- 
kėlė akis, persibraukė per jas ranka ir tarė: 

— Ir šita skara 15 Kiamo. Ir gaubtuvėlis. Nuotrauka, skara ir 

gaubtuvėlis — štai trys mano atminimai apie jį. Nesu tokia jauna kaip 
Fryda ir nesu nei tokia garbėtroška, nei tokia jautriasielė, mat ji 
labai jautriasielė, žodžiu, moku susitaikinti su gyvenimu, tačiau tu- 
riu tamstai prisipažinti, kad be tų trijų daiktų nebūčiau čia taip 
ilgai ištvėrusi, ko gero, nė dienos nebūčiau čia ištvėrusi. Gal tie 
trys atminimai ir atrodo tamstai menki, bet va: Fryda, taip ilgai 
bendravusi su Klamu, išvis neturi jokio atminimo, aš klausiau ją, 
ji pernelyg didelė svajoklė ir vis kažkuo nepatenkinta; .o aš, tik 
tris kartus buvusi pas Klamą — daugiau jis nebeliepė manęs pa- 
šaukti, nežinau kodėl, — vis dėlto, lyg nujausdama, kad mano laikas 
bus toks trumpas, parsinešiau tuos daiktus atminimui. Žinia, tuo 
privalai pasirūpinti, Klamas pats nieko nedovanoja, bet pamačius 
ten ką nors tinkama gulint galima išprašyti. 

Nors ir labai tos istorijos buvo su K. susijusios, jam pasidarė 
nesmagu. 

— Kiek laiko nuo tada jau praėję? — paklausė jis. 

— Daugiau nei dvidešimt metų, — atsakė šeimininkė.— Gerokai 
daugiau nei dvidešimt metų. 

— Šitiek laiko tveria ištikimybė Klamui,— tarė K.— Bet ar 
tamsta, ponia šeimininke, supranti, kad mane nuo tokių istorijų bai- 
sus rūpestis ima, kai pagalvoju apie būsimą šeimyninį gyvenimą? 

Šeimininkei nepatiko, kad K. kišasi į šneką su savo reikalais, ir 
supykusi pažvelgė į jį iš šalies. 

— Kam gi taip pykti, ponia šeimininke, — tarė K.,— juk aš nepa- 
sakiau nė vieno blogo žodžio apie Klamą, tačiau įvykiai taip jau 
susiklostė, kad aš vis dėlto esu tam tikra prasme su Klamu susijęs; 
šito net didžiausias Klamo gerbėjas nenuneigs. Taigi. Dėl to, paminėjus 
Klamą, visados esu priverstas pagalvoti ir apie save, nieko nepadarysi. 
Beje, ponia šeimininke,— čia K. pastvėrė jos dvejojančią ran- 
ką,— prisimink tamsta, koks nevykęs išėjo mudviejų praeitas pokal- 
bis, ir turėk galvoje, kad šįsyk turim taikiai išsiskirti. 

— Tamstos teisybė, — tarė šeimininkė, nulenkdama galvą,— bet 
ir tamsta mane patausok. Nesu už kitus jautresnė, net priešingai, kiek- 
vienas turi savo skaudžių vietų, o aš — tik tą vieną. 

— Deja, tai sykiu ir mano skaudžioji vieta, — atsakė K.,— bet 
aš, Žinoma, valdysiuos; o dabar paaiškink man tamsta, kaip man 
savo šeimoje ištverti tokią šiurpią ištikimybę Klamui,— aišku, jeigu 
tarsim, kad Fryda šiuo požiūriu bus į tamstą panaši? 

— Šiurpią ištikimybę? — širsdama pakartojo šeimininkė.— Bet 

argi tai ištikimybė? Aš ištikima savo vyrui, bet Klamui? Klamas sykį 
padarė mane savo mylimąja, negi aš kada galiu netekti šio titulo? 
Kaip tamstai tą ištverti su Fryda? Ak ponas matininke, kas gi jau tam- 
sta esi per vienas, kad drįsti šitaip klausti? 

— Ponia šeimininke, — perspėjamu tonu tarė K. 

— Suprantu,— nusileido šeimininkė,— bet mano vyras tokių 
klausimų nekėlė. Nežinau, kurią iš mudviejų reikėtų vadinti nelai- 
minga — ar mane anuomet, ar dabar Frydą. Ar Frydą, įžūliai paliku- 
sią Klamą, ar mane, daugiau niekados nebepašauktą. Ko gero, vis 
dėlto tikrai nelaiminga bus Fryda, nors ji, regis, iki galo to dar nesu- 
pranta. Tačiau manoji nelaimė anuomet buvo užvaldžiusi visas mano 
mintis, vis klausiau ir klausiau save, po teisybei dar ir šiandien klau- 
siu: kodėl taip atsitiko? Tris kartus Klamas liepė mane pašaukti, o ket- 
virtąjį — ne, ir ketvirtojo karto jau niekados nebebuvo! Kas gi man 
anuomet labiau rūpėjo? Apie ką gi daugiau turėjau kalbėtis su savo 
vyru, už kurio tada netrukus ištekėjau? Dienomis mums nebūdavo 
laiko, šitą užeigą mudu perėmėm baisiausiai apleistą ir turėjome ją 
atgaudinti, užtat naktimis? Metų metus mūsų naktiniai pašnekesiai 
buvo vien apie Klamą ir apie tai, kodėl jo nusistatymas taip pasi- 
keitė. O jeigu mano vyras per tas kalbas užmigdavo, aš jį pasiža- 
dindavau, ir mudu toliau kalbėdavomės. 

— Dabar,— tarė K.,— jeigu tik tamsta leisi, aš pateiksiu labai 
šiurkštų klausimą. 

Šeimininkė tylėjo. 

— Vadinasi,— tarė K.,— man nevalia klausti. Ir to man gana. 

— Žinia,— atsakė šeimininkė, — tamstai ir to gana, kaip tik to 
tamstai ir gana. Tamsta viską klaidingai aiškinies, net tylėjimą. Ki- 
taip tamsta tiesiog nemoki. Leidžiu tamstai klausti. 

— Jeigu aš visąlaik klystu,— pasakė K.,— tai gal klaidingai su- 
prantu ir savo klausimą, gal jis visai nėra toks šiurkštus. Norėjau tik 
pasiteirauti, kaip tamsta susipažinai su savo vyru ir kaip ši užeiga 
tamstai atiteko? 

Šeimininkė suraukė kaktą, bet prabilo abejingu balsu: 

— Istorija visai paprasta. Mano tėvas buvo kalvis, o Hansas, 
mano dabartinis vyras, tarnavo arklininku pas turtingą ūkininką ir 
dažnokai pas mano tėvą užsukdavo. Paskutinis susitikimas su Klamu 
buvo įvykęs visai neseniai, aš jaučiausi labai nelaiminga, nors, tiesą 
sakant, man visai nevalia buvo krimstis, juk viskas susiklostė korektiš- 
kai, o kad man nebevalia buvo eiti pas Klamą, tai šitaip pats Klamas 

nusprendė, vadinasi, ir tai buvo korektiška; tik priežastys buvo ne- 
aiškios, į jas Man nevalia buvo gilintis, tačiau ir krimstis man buvo 
nevalia. Bet aš vis dėlto krimtausi, negalėjau nusitverti jokio darbo 
ir kiauras dienas prasėdėdavau darželyje. Ten Hansas mane matydavo, 
kartais prisėsdavo šalia, aš jam nesiskundžiau, bet jis žinojo, kas 
nutiko, o kadangi buvo geras vaikinas, tai, būdavo, kartais ir pa- 
verkia drauge su manim. Ir šit kartą tuometinis užeigos savininkas — 
jo žmona kaip tik buvo pasimirusi, tad jis turėjo mesti savo amatą, 
be to, ir pats buvo jau senas, — eidamas pro mūsų darželį, pamatė 
mudu, sustojo ir trumpai drūtai pasiūlė mudviem išsinuomoti už- 
eigą, paskui- dar pridūrė, kad pasitikįs mudviem, tad neprašąs jokio 
užstato ir išnuomosiąs visai pigiai. Nenorėjau būti tėvui našta, visa 
kita man nė kiek nerūpėjo, tad, pagalvojusi apie užeigą ir naują dar- 
bą, kuris galbūt leis šiek tiek užsimiršti, atidaviau Hansui ranką. Štai 
ir visa istorija. 

Valandžiukę buvo tylu, paskui K. pasakė: 

— Užeigos savininkas pasielgė gražiai, bet neatsargiai. O gal jis 
turėjo pagrindą pasitikėti judviem? 

— Hansą jis gerai pažinojo,— tarė šeimininkė, — buvo Hanso 
dėdė. 

— Tada kas kita,— tarė K.— Matyt, Hanso šeimai labai magėjo 
susigiminiuoti su tamsta? 

- Galimas daiktas, — atsakė šeimininkė, — nežinau, man tas ne- 
kibėjoi 

— Bet greičiausiai šitaip ir buvo, — pasakė K.,— jeigu Hanso 
šeima ryžosi sudėti tokias aukas ir be jokių garantijų atiduoti užeigą 
stačiai į tamstos rankas. 

— Kaip vėliau pasirodė, tas žingsnis nebuvo neatsargus, — tarė 
šeimininkė.— Aš visa pasinėriau į darbus, juk buvau stipri, kalvio 
duktė, man nereikėjo nei mergų, nei bernų; visur sukausi — ir už- 
eigoj, ir virtuvėj, ir tvartuos, ir kieme, o virėja buvau tokia gera, kad 
net iš „Ponų smuklės“ svečių prisiviliodavau. Tamsta dar nė sykio 
nebuvai užeigoje per pietus, dar nematei, kokie čia svečiai pas mus 
per pietus lankosi, anuomet jų būdavo dar daugiau, nuo to laiko dau- 
gelis išsilakstė. O viskas baigėsi tuo, kad mudu ne tik įstengėm tvar- 
kingai mokėti nuomą, bet po kelerių metų ir nusipirkom viską, ir šian- 
dien esam beveik be skolų. Kita vertus, susiklostė ir taip, kad aš per 
tuos darbus visai nusigalavau, susigadinau širdį ir šit pasidariau sena 
moteriškė. Tamsta turbūt manai, kad aš daug vyresnė už Hansą, o 

iš tikrųjų jis už mane tik dvejais ar trejais metais jaunesnis ir, beje, 
niekados nepasens, nes nuo jo darbo — prisikimšti pypkę, pasiklau- 
syti, ką svečiai kalba, paskui iškratyti pypkę ir kokį sykį paduoti 
bokalą alaus — nuo tokio darbo niekas nesensta. 

— Tamstos nuveikti darbai tiesiog nuostabą kelia,— tarė K.,— 
dėl to nėra jokios abejonės, bet mes juk kalbėjome apie laikus iki 
tamstos vestuvių, ir anuomet vis dėlto būtų buvę keista, jeigu Hanso 
šeima būtų buvusi prispirta duoti sutikimą vestuvėms, daryti finansi- 
nes nuolaidas ar bent leistis į tokią didelę riziką, kokia yra užeigos 
perdavimas, negalėdama kliautis niekuo daugiau, tik tamstos pajė- 
gumu, kuris dar juk visai nebuvo žinomas, ir Hanso pajėgumu, kuris, 
kaip visi jau turėjo būti patyrę, buvo nieko nevertas. 

— Taigi, taigi, — alsiu balsu tarė šeimininkė, — aš juk suprantu, 
kur tamsta suki ir kaip smarkiai tamsta klysti. Klamo visoje toje 
istorijoje nė kvapo nebuvo. Kodėl gi jis būtų turėjęs manimi rūpin- 
tis arba, tikriau sakant, kaipgi jis apskritai būtų galėjęs manimi 
pasirūpinti? Tai, kad jis daugiau nebeliepė manęs pašaukti, buvo juk 
ženklas, kad jis mane pamiršo. Kai jis nebeliepia pašaukti, tai visiškai 
pamiršta. Nenorėjau apie tai prie Frydos kalbėti. Tačiau tai ne vien 
pamiršimas, o kažkas daugiau. Juk su žmogum, kurį esi pamiršęs, vėlei 
gali susipažinti. Klamui tatai neįmanoma. Tą, kurios Klamas nebelie- 
pia pašaukti, jis visiškai pamiršta ne vien buvus praeityje, bet ir stačiai 
visam būsimam laikui. Jei labai stengčiausi, aš juk galėčiau įsijausti 
į tamstos Mintis, į tas šičia visai beprasmiškas, nors svečiuose kraš- 
tuose, iš kurių tamsta atėjęs, gal ir teisingas mintis. Gal tamstai top- 
telės netgi tokia nesąmonė, jog Klamas kaip tik todėl atidavė mane 
Hansui į žmonas, kad man nebūtų didelių kliūčių nueiti pas jį, jeigu 
jis ateityje vėlei mane pašauktų. Didesnės nesąmonės jau nė negali 
būti. Parodyk tamsta vyrą, kuris galėtų sutrukdyti man tekinai pas 
Klamą nubėgti, jeigu tik šis duotų ženklą! Kvailystė, gryna kvailystė; 
pradėjęs žaisti tokiomis kvailomis mintimis, tamsta tik pats sau su- 
Jauksi protą. 

— Ne,— tarė K.,— nejaukim sau proto, savo mintimis aš dar 
anaiptol nebuvau taip toli nukeliavęs, kaip tamsta manai, nors, tei- 
sybę pasakius, ir sukau į tą pusę. Kol kas aš stebėjausi tik tuo, kad 
giminaičiai tiek daug iš šitos santuokos vylėsi ir kad tos viltys iš tik- 
rųjų pasiteisino, tiesa, tamstos širdies, tamstos sveikatos kaina. Min- 
tis, kad visi tie faktai susiję su Klamu, man, žinoma, piršosi, tačiau ne 
tokia ar dar ne tokia šiurkščia prasme, kaip tamsta šičia užsiminei — 

ir užsiminei greičiausiai vien tam, kad dar sykį gautum progą mane 
užsipulti, juk tamstai tatai — visų smagiausias dalykas. Smaginkis 
tamsta sau į sveikatą! O mano mintis buvo štai kokia: pirmiausia, 
Klamas buvo neabejotinas akstinas tamstai ištekėti. Jeigu ne Klamas, 
tamsta nebūtumei krimtusis, nebūtum dyka sėdinėjus daržely, jeigu 
ne Klamas, Hanšas ten nebūtų tamstos matęs, jei tamsta nebūtumei 
sielojusis, drovusis Hansas niekad nebūtų išdrįsęs tamstos užkalbinti, 
jei ne Klamas, judu su Hansu niekados nebūtumėt drauge ašarų lie- 
ję, jeigu ne Klamas, senasis gerasis dėdė, ankstesnysis užeigos savi- 
ninkas, niekados nebūtų pamatęs judviejų gražiai ten besėdinčių, 
jeigu ne Klamas, tamsta nebūtum abejingai žvelgus į gyvenimą, taigi 
nebūtum ir už Hanso ėjus. Na, man regis, Klamo čia jau visur pa- 
kankamai esama. Bet galima dar ir toliau samprotauti. Jeigu tamsta 
nebūtumei ieškojus užsimiršimo, tikrai nebūtumei dirbusi visai savęs 
netausodama, ir užeiga nebūtų taip suklestėjusi. Taigi ir čia Klamas. 
Tačiau Klamas, šalia viso to, yra ir tamstos ligos priežastis, nes tam- 
stos širdis jau prieš vestuves buvo nualsinta nelaimingos aistros. Tai- 
gi lieka tik klausimas, kuo šitos vestuvės taip gundė Hanso giminai- 
čius. Tamsta pati kartą sakei, kad Klamo mylimoji — tai niekad ne- 
prarandamas aukštas titulas; gal kaip tik tas titulas juos ir gundė. 
Be to, kaip man regisi,— dar ir viltis, kad geroji žvaigždė, nuvedusi 
tamstą pas Klamą,— tuo atveju, jeigu tai buvo gera žvaigždė, kaip 
tamsta pati tvirtini, — kad šita geroji žvaigždė priklauso tamstai, taigi 
turi su tamsta ir likti, kad ji nepaliks tamstos taip greitai ir taip staiga, 
kaip Klamas paliko. 

— Ar tamsta rimtai taip sakai? — paklausė šeimininkė. 

— Rimtai,— skubiai tarė K.,— tik manau, kad Hanso giminai- 
čių viltys nebuvo nei visai pagrįstos, nei visai nepagrįstos, be to, ta- 
riuosi supratęs ir tai, kokią klaidą jie padarė. Juk iš pažiūros, regis, 
viskas pavyko, Hansas viskuo aprūpintas, turi išvaizdžią žmoną, yra 
visų gerbiamas, ūkis nepraskolintas. Tačiau iš tiesų vis dėlto ne viskas 
pavyko, su kokia paprasta mergina, patyrusia su juo savo pirmąją 
didžią meilę, Hansas, be abejo, būtų tapęs kur kas laimingesnis; jei- 
gu jis, kaip tamsta priekaištauji, dabar retsykiais stovi užeigos salė- 
je kaip pasiklydėlis, tai tik todėl, kad tikrai jaučiasi lyg pasiklydęs — 
žinoma, jis anaiptol dėl to nėra nelaimingas, tiek aš jį jau pažįstu, — 
bet lygiai toks pat tikras dalykas, kad su kita moterimi šitas dailus, 
nuovokus jaunuolis būtų buvęs laimingesnis, turiu galvoje — ir sava- 
rankiškesnis, darbštesnis, vyriškesnis. O ir tamsta pati tikrai nesi 

laiminga, be tų trijų atminimų, kaip tamsta pati sakei, nenorėtum 
ilgiau nė gyventi, be to, tamstos ir širdis nesveika. Vadinasi, giminai- 
čių viltys buvo nepagrįstos? Aš taip nemanau. Maloningoji žvaigždė 
švietė virš tamstos, tik nebuvo mokėta parsigabenti jos žemėn. 

— Ir kas gi reikėjo dar padaryti? — paklausė šeimininkė. 

Dabar ji išsitiesusi gulėjo aukštielninka ir žvelgė į lubas. 

— Klamą paklausti, — atsakė K. 

— Vadinas, ir vėl grįžom prie tamstos, — tarė šeimininkė. 

— Arba prie tamstos, — tarė K.— Juk mudviejų reikalai susiję 
tarpusavy. 

-— Ko gi galų gale tamsta nori iš Klamo? — paklausė šeimininkė. 
Ji atsisėdo, pasipurino pagalves, kad galėtų į jas atsiremti sėdėdama, 
ir pažvelgė K. tiesiai į akis.— Atvirai papasakojau tamstai savo is- 
toriją, iš kurios tamsta galėjai šio to pasimokyti. Pasakyk man dabar 
tamsta taip pat atvirai, ko gi rengiesi Klamą paklausti? Tik vargais 
negalais prikalbinau Frydą eiti į savo kambarį ir ten pasilikti; būgš- 
tavau, kad jos akivaizdoje tamsta nekalbėsi pakankamai atvirai. 

— Man nėra ko slėpti, — atsakė K.— Bet pirma noriu atkreipti 
tamstos dėmesį į vieną dalyką. Sakei tamsta, kad Klamas išsyk už- 
miršta. Man tai, visų pirma, atrodo labai neįtikima, be to, ir neįrodo- 
ma, matyt, čia ne kas kita kaip legenda, išgalvota tų ne kažin kokio 
proto mergelių, kurios kaip tik pačios patyrė Klamo malonę. Stebiuosi, 
kad tamsta tiki tokia lėkšta išmone. 

— Tai ne legenda,— tarė šeimininkė,— veikiau visuotinė pa- 
tirtis. 

— Vadinasi, ją galima išmone ir paneigti, — tarė K.— Be to, tam- 
stos atvejis dar vienu atžvilgiu skiriasi nuo Frydos. Galima sakyti, 
jog iš viso nebuvo taip, kad Klamas Frydos nebūtų šaukęs, veikiau 
jisai šaukė, bet ji nepaklausė. Galimas netgi daiktas, kad jis ir dabar 
jos tebelaukia. 

Šeimininkė tylėjo ir varstė K. tiriamu žvilgsniu. Paskui ji pasakė: 

— Esu pasiryžusi ramiai išklausyti viską, ką tamsta šneki. Netau- 
sok manęs tamsta, verčiau viską atvirai klok. Tik vieno dalyko noriu 
paprašyti. Neminėk tamsta Klamo vardo. Vadink jį „jis“ ar dar kaip 
nors, tik ne vardu. 

— Mielai, — atsakė K.,— tačiau sunku pasakyti, ko aš iš jo no- 
riu. Pirmiausiai noriu iš arti jį pamatyti, paskui — išgirsti jo balsą, 
paskui — sužinoti, ką jis mano apie mūsų vedybas. Nuo pašnekesio 
eigos priklausys, ko aš jį galbūt dar paprašysiu. Ir apie šį, ir apie tą 

gali užeiti kalba, bet man vis dėlto svarbiausia pabūti jo akyse. Mat 
dar nesu tiesiogiai kalbėjęsis nė su vienu valdininku. Atrodo, kad tai 
sunkiau pasiekiama, negu aš tikėjausi. Tačiau dabar mano pareiga 
pasišnekėti su juo kaip su privačiu asmeniu, 0 tai, mano nuomone, 
daug lengviau išsikovoti. Kaip į valdininką galiu į jį kreiptis tiktai 
gal ir neprieinamame jo kabinete, pilyje arba — ir tai jau abejoti- 
na — „Ponų smuklėje“. O kaip į privatų asmenį — visur, ir namuose, 
ir gatvėje, kur tik man pasiseks jį sutikti. Nė kiek nesipriešinsiu, jeigu 
tokiu atveju pasirodys, kad prieš mane stovi sykiu ir valdininkas, ta- 
čiau tai nėra mano pirmasis tikslas. 

— Gerai,— tarė šeimininkė ir įsikniaubė veidu į pagalves, lyg 
kalbėtų kažką nešvankaus.— Jeigu per savo pažintis man pavyktų 
pasiekti, kad tamstos prašymas pasikalbėti būtų perduotas Klamui, — 
ar pažadi tamsta savo galva nedaryti jokių žygių, iki ateis atsakymas 
iš pilies? 

— Šito negaliu pažadėti, — atsakė K.,— nors man ir labai no- 
rėtųsi patenkinti tamstos prašymą ar veikiau užgaidą. Mat reikalas 
skubus, ypač dabar, kai taip nepalankiai baigėsi mano pokalbis su 
seniūnu. 


— Šitas argumentas atkrinta,— tarė šeimininkė, — seniūnas — 
visai nereikšmingas asmuo. Argi tamsta pats to nepastebėjai? Nė 
dienos jis neliktų savo poste, jeigu ne jo žmona, kuri viską rikiuoja? 

— Micė? — paklausė K. 

Šeimininkė linktelėjo. 

— Ji ten irgi buvo, — tarė K. 

— Ar ji ką nors pasakė? — paklausė šeimininkė. 

— Ne,— atsakė K.,— bet man ir neatrodė, kad ji ką galėtų 
pasakyti. 

— Taigi, — tarė šeimininkė, — štai kaip iškreiptai tamsta čia viską 
matai. Šiaip ar taip, tai, ką nurodė seniūnas, neturi jokios reikšmės, 
0 Su jo Žmona aš pirma proga pasišnekėsiu. Ir jeigu dabar dar paža- 
dėsiu tamstai, kad Klamo atsakymas ateis vėliausiai po savaitės, tai 
tamstai turbūt nebebus pagrindo man nenusileisti. 

— Visa tai neesminiai dalykai, — tarė K.— Esu tvirtai apsispren- 
dęs, net ir tuo atveju, jei gaučiau neigiamą atsakymą, vis tiek mė- 
ginčiau padaryti, ką sumaniau. Bet jeigu jau esu taip pasiryžęs, tai 
negaliu juk iš anksto prašytis priimamas pasikalbėti. Tai, kas be iš- 
ankstinio prašymo būtų gal įžūlus, tačiau visai nepiktavališkas mėgi- 

nimas, gavus neigiamą atsakymą pavirstų atviru priešgyniavimu. O tai, 
žinia, būtų kur kas blogiau. 

— Blogiau? — paklausė šeimininkė.— Bet kuriuo atveju čia 
priešgyniavimas. O dabar daryk tamsta, kaip pats išmanai. Paduok 
man sijoną. 

Visai nesidrovėdama K.., ji apsisegė sijoną ir nuskubėjo virtu- 
vėn. Jau gerą valandėlę užeigos salėje girdėjosi šurmulys, net beldi- 
mas į virtuvės langelį. Parankiniai jį vieną kartą net pravėrė ir šūk- 
telėjo, girdi, jie išalkę. Tada langelyje pasirodė ir kiti veidai. Pasigir- 
do net daina, tyli, bet daugiabalsė. 

Žinia, K. pokalbis su šeimininke užvilkino pietus, jie buvo dar 
negatavi, 0 svečiai — jau susirinkę. Vis dėlto niekas neišdrįso su- 
laužyti šeimininkės draudimo ir įžengti virtuvėn. Bet dabar, stebėto- 
jams prie langelio pranešus. kad šeimininkė jau ateinanti, mergos 
iškart nuskubėjo virtuvėn, o K. bežengiant į užeigos salę. stebėtinai 
gausus lankytojų pulkas, daugiau nei dvidešimt žmonių, vyrų ir mo- 
terų, vilkinčių pagal provincijos madą, bet ne kaimiečių drabužiais, 
nuo langelio, kur pirma visi buvo susispietę, plūstelėjo prie stalų, 
skubėdami užsiimti vietas. Tik viename kampe prie mažo staliuko 
jau sėdėjo šeimyna su keliais vaikais; vyras, malonus, žydraakis po- 
nas susitaršiusiais plaukais ir barzda, stovėjo pasilenkęs prie vaikų ir 
mosavo peiliu į taktą jų dainai, vis mėgindamas ją pritildyti; gal jis 
norėjo, kad dainuodami vaikai pamirštų alkį. Šeimininkė, abejingu 
balsu tarstelėjusi keletą žodžių, atsiprašė svečių; niekas jai nepriekaiš- 
tavo. Ji pasidairė šeimininko, bet šis, greičiausiai pamatęs, kad padėtis 
darosi kebli, jau seniai buvo pasprukęs. Tada šeimininkė iš lėto nuėjo 
virtuvėn; į K., skubantį savo kambarin pas Frvdą. ji nė nebepažvelgė. 


SEPTINTAS SKYRIUS 


Viršuje K. rado mokytoją. Kambarys buvo tiesiog nebeatpažįsta- 
mas, net gražus pažiūrėti, taip uoliai buvo pasidarbavusi Fryda. Ge- 
rai išvėdintas, krosnis smagiai iškūren!: indys išplautos, lova paklo- 
ta, mergų turtas, visas tas nekenčiainas šlamštas drauge su paveiks- 
lais pradingęs, stalas, kurio viršus, apgurgėjęs purvais, anksčiau, kad 
tr kur pasisukdavai, stačiai badė akis, buvo užtiestas balta nertine stal- 
tiese. Dabar jau galėjai ir svečią priin“ nedidelė bėda buvo, kad 

prie krosnies džiūvo pakabinti K. baltiniai, kuriuos Fryda rytą, ma- 
tyt, spėjo išskalbti. Mokytojas su Fryda, sėdėję prie stalo, K. įžengus 
vidun, atsistojo. Fryda sveikindamasi pabučiavo K., mokytojas nežy- 
miai nusilenkė. K., išsiblaškęs ir dar neatgavęs ramybės po pašne- 
kesio su šeimininke, pradėjo atsiprašinėti, kad ligi šiol negalėjęs mo- 
kytojo aplankyti; atrodė, lyg jis manytų, kad mokytojas, nesulauk- 
damas K. ateinant, dabar pats pas jį užsuko. Bet mokytojas, kaip ir 
anksčiau santūrus, regis, tik dabar palengva prisiminė kažkada lyg 
ir susitaręs su K. dėl vizito. 

— Taigi tamsta, ponas matininke,— tarė jis iš reto, — esi tasai 
prašalaitis, su kuriuo aš prieš kelias dienas kalbėjausi bažnyčios 
aikštėje. | 

— Taip, — trumpai atsakė K.; čia, savo kambaryje, jis visai ne- 
privalėjo kęsti to, ką andai ištvėrė, jausdamasis vienas kaip pirštas. 

Jis pasisuko į Frydą ir ėmė tartis su ja dėl vizito, kurį tučtuojau 
privaląs padaryti ir kuriam turįs kuo geriau apsirengti. Nieko dau- 
giau neklausinėdama, Fryda išsyk pasišaukė parankinius, apžiūrinė- 
jančius naująją staltiesę, ir paliepė jiems rūpestingai išvalyti kieme 
K. drabužius ir nušveisti batus, kuriuos K. išsyk pradėjo autis. Pati 
Fryda stvėrė nuo virvės marškinius ir laiptais nubėgo jų lyginti į 
virtuvę. š 

Dabar K. liko vienas su mokytoju, kuris vėl tylėdamas atsisėdo 
prie stalo; K. paprašė jį dar trupučiuką palaukti, nusivilko marški- 
nius ir ėmė praustis prie prausyklės. Tik dabar, atgręžęs mokytojui 
nugarą, pasiteiravo, ko šis atėjęs. 

— Atėjau pono bendruomenės seniūno pavestas, — tarė mo- 
kytojas. 

K. pareiškė sutinkąs išklausyti tą pavedimą. Bet kadangi per 
vandens pliuškenimą K. žodžius sunku buvo suprasti, mokytojui teko 
prieiti arčiau ir atsišlieti šalia K. į sieną. K. atsiprašė, kad prausiąsis 
ir negalįs ramiai klausytis; girdi, numatytasis vizitas esąs labai sku- 
bus. Mokytojas nuleido jo žodžius negirdomis ir pasakė: 

— Tamsta buvai nemandagus su ponu bendruomenės seniūnu, 
su tokiu senu, nusipelniusiu, patyrusių, gerbtinu žmogum. 

— Nesakyčiau, kad buvau su juo nemandagus,— šluostydama- 
sis tarė K.,— bet teisybė, kad turėjau ir didesnių rūpesčių nei dailios 
manieros, juk buvo kalbama apie mano egzistenciją, o jai kelia 
grėsmę gėdinga žinybų tvarka, kurios smulkmenų nėra reikalo tams- 

tai pasakoti, nes tamsta ir pats esi veiklus tų tarnybų narys. Ar 
bendruomenės seniūnas manimi skundėsi? 

— Kam gi jis galėtų pasiskųsti? — tarė mokytojas.— O net jei ir 
turėtų kam, negi skųsis? Aš tiktai surašiau, jo diktuojamas, trumpą 
protokolą apie jūsų pokalbį ir iš jo pakankamai patyriau, koks ma- 
loningas yra ponas seniūnas ir kokie buvo tamstos atsakymai. 

Ieškodamas šukų, kurias Fryda, matyt, betvarkydama buvo kažkur 
nudėjusi, K. tarė: 

— Kaip? Protokolą? Man nedalyvaujant, po visam jį surašė žmo- 
gus, nė negirdėjęs pokalbio? Nieko sau. Ir kam gi tas protokolas? 
Argi tai buvo tarnybinis aktas? 

— Ne,— atsakė mokytojas, — aktas buvo pusiau tarnybinis, bet 
ir protokolas tik pusiau tarnybinis; surašytas jis buvo tik todėl, kad 
pas mus visur privaloma griežta tvarka. Šiaip ar taip, dabar jis egzis- 
tuoja ir visai nedaro tamstai garbės. 

K., pagaliau suradęs lovon nuslydusias šukas, ramiai tarė: 

— Tegu sau egzistuoja. Ar tamsta tik to atėjai man pranešti? 

— Ne,— atsakė mokytojas,— bet nesu automatas ir turėjau pa- 
reikšti tamstai savo nuomonę. O mano pavedimas — tik dar vienas po- 
no seniūno maloningumo įrodymas; pabrėžiu, kad man toks malo- 
ningumas nesuprantamas ir kad šį pavedimą vykdau tik pareigų ver- 
čiamas ir gerbdamas poną seniūną. 

Dabar K., nusiprausęs ir susišukavęs, sėdėjo prie stalo, laukdamas 
marškinių ir drabužių; nelabai jam knietėjo sužinoti, kokią naujieną 
atnešė mokytojas; be to, tebeatminė, kokios menkos nuomonės apie 
seniūną buvo šeimininkė. 

— Pietų metas turbūt jau praėjęs, — paklausė jis, paskendęs min- 
tyse apie jo laukiantį kelią, bet paskui susizgribo ir tarė: 

— Tamsta sakeisi turįs man kažkokių žinių iš seniūno. 

— Taigi,— tarė mokytojas ir gūžtelėjo pečiais, lyg kratydamas 
nuo savęs visokią atsakomybę.— Ponas seniūnas nuogąstauja, kad 
tamsta, ko gero, sava galva imsies nepasvertų žygių, jeigu tamstos 
reikalas bus pernelyg ilgai sprendžiamas. Aš savo ruožtu niekaip 
nesuprantu, kodėl jam reikėtų nuogąstauti; mano nuomone, geriau- 
sia būtų tamstai leisti daryti ką tinkamam. Mes tamstai — ne angelai 
sargai, nesam įpareigoti visur lakstyti tamstai iš paskos. Na, tiek jau 
to. Ponas seniūnas yra kitokios nuomonės. Sprendimo jis, žinia, ne- 
gali paspartinti, nes tai jau grafo žinybų reikalas. Tačiau jis linkęs, 
kiek leidžia jo įgaliojimai, priimti laikiną, stačiai kilniadvasį spren- 

dimą, tik nuo tamstos dabar priklausys, ar pasinaudosi šita proga: 
jis laikinai siūlo tamstai mokyklos sargo vietą. 

Į tai, kas pasiūlyta, K. iš pradžių beveik neatkreipė dėmesio, ta- 
čiau pats faktas, kad jam šis tas siūloma, jam pasirodė ne visai be- 
reikšmis. Tai buvo ženklas, kad, seniūno nuomone, jis gindamasis gali 
pridaryti tokių dalykų, jog net pačiai bendruomenei verta bent šiek 
tiek pasistengti nuo jų apsisaugoti. Ir kokiu svarbiu šis reikalas laiko- 
mas! Juk mokytojas ilgokai čia laukė. o prieš tai rašė:protokolą, ir 
seniūnas turėjo jį čionai tiesiog tekiną vyti. Mokytojas, pamatęs, kad 
K. vis dėlto jo Žinia privertė susimąstyti, vėlei prašneko: 

— Aš priešinausi. Priminiau, kad ligi šiol sargas nebuvęs reika- 
lingas; zakristijono žmona retkarčiais mokyklą iškuopia. 0 panelė 
Giza, mokytoja, prižiūri. Mane ir vaikai pakankamai prikamuoja, 
kam gi man dar turėti bėdos su sargu. Ponas seniūnas atitarė, kad 
mokykloje vis dėlto esą labai nešvaru. Aš, nenukrypdamas nuo tie- 
sos, atsakiau, kad ten ne taip ir blogai. Ir pridūriau, kad abejoju, ar 
būsią geriau, jeigu mes tą žmogų priimsim sargu. Žinoma, ne. Ne- 
kalbant jau apie tai, kad jis nieko nenutuokia apie ši darbą, mokyk- 
loje tėra dvi didelės klasės, jokių papildomų + 'pų mes neturim, 


lad sargas si. savo šeima turės gyventi, miego::: | | net valgį virtis 
vienoje klasėje, ir nuo to švara, žinoma, n pa:erės. Tačiau ponas 
seniūnas tada pareiškė, kad ši vieta tamstai :kras išsigelbėjimas iš 


bėdos, todėl, girdi, tamsta iš visų jėgų stengsiesi gerai savo pareigas 
eiti; be to, pridūrė ponas seniūnas, drauge su tamsta mums į talką 
ateisią dar tamstos žmona ir tamstos parankiniai, tad būsią galima 
ne tik pačią mokyklą, bet ir mokyklos sodą užlaikyti stačiai pavyzdin- 
gą. Visus tuos argumentus aš lengvai atrėmiau. Galų gale ponas se- 
niūna“ jau nebeįstengė sugalvoti jokių tamstai palankių motyvų, tad 
nusijuokęs pasakė, girdi, tamsta esąs matininkas, vadinasi, mokėsiąs 
itin dailiai ir tiesiai sukasti mokyklos sodo lysves. Ką gi, pokštų nie- 
kaip neatremsi, tad aš ir atėjau su pavedimu pas tamstą. | 

— Tamsta, ponas mokytojau, be reikalo rūpiniesi.— tarė K.— 
Nė nemanau priimti tos vietos. 

— Puiku,— atsakė mokytojas, — puiku, tamsta atsisakai be jokių 
išlygų. 

Ir, pasiėmęs skrybėlę, nusilenkė ir išėjo. 

Netrukus visai sutrikusiu veidu į viršų atėjo Fryda: marškinius 
ji parsinešė nelygintus, į klausimus neatsakinėjo; norėdainas ją pra- 
blaškyti, K. papasakojo apie mokytoją ir jo pasiūlymą; vos tai išgirdusi, 

Fryda numetė marškinius ant lovos ir vėlei puolė pro duris. Po va- 
landėlės sugrįžo, bet drauge parsivedė ir mokytoją, kuris atrodė labai 
nepatėnkintas ir net nepasisveikino. Fryda paprašė jį turėti trupu- 
tėlį kantrybės, — matyt, vesdamasi viršun, jau kelis kartus jį buvo 
to prašiusi, — pro šonines dureles, kurių K. nė nebuvo pastebėjęs, 
nusitempė K. gretimon palėpėn ir ten pagaliau, susijaudinusi, vos 
beatgaudama kvapą, papasakojo, kas jai nutiko. Šeimininkė, pasipik- 
tinusi dėl to, kad turėjusi taip žemintis, taip viską K. išsipasakoti ir, 
kas dar blogiau, net nusileisti K. dėl pokalbio su Klamu, o vis tiek nie- 
ko nepasiekusi, tik buvusi, kaip pati sakė, šaltai ir, be to, nenuoširdžiai 
atstumta, dabar esanti pasiryžusi nebelaikyti jo savo namuose; jeigu 
jis turįs pažinčių pilyje, tegu, girdi, skubiai pasinaudojąs jomis, nes 
jau šiandien, ir tučtuojau, privaląs jos namus palikti, o ji nebent tik 
gavusi tiesioginį žinybų įsakymą vėl jį priimsianti; bet ji, girdi, tikintis, 
kad šito nebūsią, nes ir pati turinti pažinčių pilyje ir mokėsianti duoti 
joms eigą. Beje, juk užeigon jis patekęs tik per šeimininko aplaidu- 
mą ir jam visai ne bėda, nes dar šįryt gyręsis, kad turįs visados pri- 
rengtą nakvynę. Fryda, žinoma, turinti pasilikti, jeigu Fryda, girdi, 
išeitų drauge su K., ji, šeimininkė, baisiausiai susikrimstų, jau vien 
nuo tokios minties toji vargšelė, širdies negalios kamuojama moteriškė, 
susmukusi virtuvėje greta viryklės. Bet kaipgi ji galinti elgtis ki- 
taip dabar, kada bent jos akyse reikią saugoti nesuterštą Klamo atmini- 
mą! Štai kokia šeimininkės nuomonė. Žinia, Fryda eisianti paskui 
K., kur tik šis panorėsiąs, per sniegą ir ledą, apie tai, girdi, neverta 
daugiau nė šnekėti, tačiau jųdviejų padėtis, šiaip ar taip, esanti la- 
bai bloga, todėl ji su tokiu džiaugsmu ir pritarianti seniūno pasiūly- 
mui, gal ši vieta K. ir nėra derama, bet juk ji, kaip ypatingai pabrė- 
žiama, esanti laikina, šitaip juodu laimėsią laiko ir nesunkiai rasią 
kitą galimybę net ir tuo atveju, jeigu galutinis sprendimas būsiąs jam 
nepalankus. 

— Blogiausiu atveju, — baigdama suriko Fryda, pakibusi K. ant 
kaklo, — mudu iškeliausim iš čia, kas gi mudu laiko šiame kaime? 
Bet laikinai, mylimasis, mudu priimsim pasiūlymą, ar ne? Aš susi- 
grąžinau mokytoją, tu jam gali daugiau nė žodžio netarti, tik pasa- 
kysi „Sutinku“, ir mudu persikraustysim mokyklon. 

— Negerai,— tarė K. rimtai apie tai nė negalvodamas, mat 
būstas jam menkai terūpėjo, be to, vienais apatiniais jam čia, palė- 
pėje, darėsi labai šalta, nes iš dviejų pusių, kur nebuvo nei sienos, 
nei lango, traukė geliamas, ledinis skersvėjis, — ką tik tu taip gra- 

žiai sutvarkei kambarį, o jau turime kitur keltis! Nenorėčiau, labai 
nenorėčiau imti tos vietos, nemalonu jau ir tai, kad štai dabar turiu 
žemintis prieš tą mažutį mokytoją, o juk jis dar bus ir mano virši- 
ninkas. Kad galėtumėm dar bent valandžiukę čia pasilikti, gal jau šią 
popietę mano padėtis pasikeis. Jeigu bent tu čia pasiliktum, galėtumėm 
palūkėti, o mokytojui duoti tik miglotą atsakymą. Aš pats visados 
rasiu nakvynę, jei reikės, iš tikrųjų pas Bar... | 

Fryda ranka užčiaupė jam burną. 

— Tik jau ne,— tarė ji baugščiai, — meldžiu tave, nekalbėk 
daugiau taip. Šiaip visados tau nusileisiu. Jei nori, liksiu čia viena, 
nors man ir labai liūdna būtų. Jei nori, atsisakykim pasiūlymo, nors 
tai, mano nuomone, būtų neprotinga. Žiūrėk, jeigu tu rastum kitą 
galimybę, gal net šią popietę, ką gi, tada mudu, savaime supranta- 
ma, išsyk atsisakysim vietos mokykloje, niekas mums nesukliudys. O 
dėl žeminimosi prieš mokytoją, tai jau leisk man pasirūpinti, kad jo 
nepatirtum, aš pati su juo kalbėsiuos, tau tereikės tylomis šalia pas- 
tovėti, o vėliau irgi bus tas pat, jei nenorėsi, galėsi niekados su juo 
nesikalbėti, aš viena iš tikrųjų būsiu jo valdinė,— bet ir aš nebūsiu, 
juk man žinomos jo silpnybės. Taigi, priimdami tą vietą, mudu nieko 
neprarasim, bet daug neteksim jos atsisakę: visų pirma, tu iš tikrųjų 
net sau vienam, jeigu dar šiandien iš pilies nieko nelaimėsi, visame 
kaime nerasi nakvynės — tokios nakvynės, kurios man, tavo būsimai 
žmonai, nereikėtų gėdytis. O jeigu negausi nakvynės, negi gali reika- 
lauti, kad aš miegočiau čia, šiltam kambary, žinodama, jog tu kažkur 
klaidžioji lauke, išgintas į naktį ir šaltį? 

K. visą tą laiką, susikryžiavęs rankas ant krūtinės, delnais daužė 
sau per nugarą, norėdamas truputį apšilti; o dabar pasakė: 

— Tada mudviem nieko daugiau nelieka, turim sutikti. Eime! 

Kambaryje jis iškart puolė prie krosnies; į mokytoją visai ne- 
kreipė dėmesio; šis, sėdėdamas prie stalo, išsitraukė laikrodį ir tarė: 

— Jau vėlu. 

— Užtat mudu dabar galutinai sutarėm, ponas mokytojau,— 
pasakė Fryda.— Mudu imam tą vietą. 

— Gerai, — tarė mokytojas, — tačiau vieta siūloma ponui matinin- 
kui. Jis pats ir turi tarti žodį. 

Fryda atskubėjo K. į pagalbą. 

— Žinoma,— tarė ji,— jis tą vietą ima, ar ne, K.? 

Dabar K. užteko vien tarstelti „taip“ — ir tai net ne mokytojui. 
bet Frydai. 

— Jei taip, — tarė mokytojas, — tai man belieka išaiškinti tamstos 
būsimas pareigas, kad šiuo požiūriu tarp mūsų nekiltų jokių nesu- 
sipratimų; tamsta, ponas matininke, privalai kasdien kuopti ir kūrenti 
abi klases, pats atlikti smulkesnį pastato ir mokymo bei sporto įrengi- 
nių remontą, žiūrėti, kad kelias per sodą nebūtų užpustytas, vykdyti 
mano ir panelės mokytojos pavedimus, o šiltesniuoju metų laiku nu- 
dirbti ir visus sodo darbus. Už tai tamstai duodama teisė pasirinkti- 
nai gyventi vienoje klasėje; tačiau, žinoma, jeigu ne abiejose klasėse 
vyks pamokos ir tamsta gyvensi kaip tik toje, kurioje pamokos vyks, 
turėsi persikelti į antrąją. Valgio virtis mokykloje tamstai neleidžia- 
ma, -užtat tamsta su visais saviškiais būsi bendruomenės kaštais mai- 
tinamas šioje užeigoje. Kad tamsta privalai elgtis, kaip dera mokyk- 
loje, ir kad ypač vaikai, juo labiau per pamokas, neturi būti tamstos 
namų gyvenimo nepageidaujamų scenų liudininkai, užsimenu tik pra- 
bėgomis, nes tamsta esi mokytas žmogus ir pats turi tai žinoti. Čia 
dar pridursiu, jog mes esame priversti reikalauti, kad tamsta kuo 
greičiau įteisintum savo ryšį su panele Fryda. Visi šie klausimai ir 
dar keletas smulkmenų bus įtraukti į darbo sutartį, kurią tamsta, 
įsikėlęs mokyklon, išsyk turėsi pasirašyti. 

K. visa tai pasirodė nesvarbu, lyg visai jo neliestų ar bent ne- 
saistytų; tik mokytojo puikavimasis suerzino jį, ir jis atsainiai tarė: 

— Ką gi, įprasti įsipareigojimai. 

Norėdama bent šiek tiek tuos žodžius užtušuoti, Fryda pasitei- 
ravo apie atlyginimą. 

— Ar atlyginimas bus mokamas, — tarė mokytojas, — bus nuspręs- 
ta tik po bandomosios vieno mėnesio tarnybos. 


— Ši sąlyga mums labai jau rūsti, — tarė Fryda.— Juk mudviem 
reikės tuoktis neturint beveik jokių lėšų, namų ūkį turėsim kurti 
iš nieko. Gal vis dėlto mes, ponas mokytojau, galėtume paduoti pa- 
reiškimą ir paprašyti bendruomenę iškart išmokėti nedidelį atlygi- 
nimą? Ar tamsta mums patartum taip daryti? 

— Ne, — atsakė mokytojas, savo žodžius visąlaik skirdamas K.— 
Toks pareiškimas tik tuomet būtų patenkintas, jeigu aš pritarčiau, o 
aš to nedaryčiau. Juk šios vietos suteikimas tėra tik jums parodyta 
malonė, o malonėmis nevalia piktnaudžiauti, jeigu suvoki savo vie- 
šąją atsakomybę. 

Dabar jau K. mažne prieš savo valią vis dėlto įsikišo į po- 
kalbį: 

— Dėl malonės, ponas mokytojau,— tarė jis, — tai tamsta, man 
regis, klysti. Malonę čia veikiau jau aš darau. 

— Ne,— tarė mokytojas šypsodamasis, nes jam vis dėlto pasisekė 
prakalbinti K.— Šiuo klausimu aš gerai informuotas. Mokyklos sar- 
gas mums maždaug tiek pat tėra reikalingas, kaip ir matininkas. 
Ar sargas, ar matininkas — ta pati našta mums ant sprando. Turėsiu 
dar nemažai pasukti galvą, kaip įrodyti bendruomenei, kad tos iš- 
laidos pagrįstos. Geriausia ir natūraliausia išeitis būtų tiesiog nu- 
mesti reikalavimą ant stalo ir nė nemėginti jo grįsti. 

—- Juk aš taip ir sakau, — tarė K.— Tamsta turi mane priimti 
prieš savo valią. Turi tamsta mane priimti, nors dėl to. teks dar ge- 
rokai pasukti galvą. Bet jeigu kas nors yra priverstas priimti kitą, ir 
tasai kitas duodasi priimamas, tai pastarasis ir daro malonę. 

— Keista,— tarė mokytojas, — kas gi galėtų mus priversti tam- 
stą priimti? Mus verčia tiktai gera, pernelyg gera pono seniūno šir- 
dis. Tamsta, ponas matininke, turėsi, kaip aiškiai matau, dar ne vie- 
nos fantazijos atsisakyti, kol tapsi pakenčiamu mokyklos sargu. O ir 
ateityje galbūt skirti tamstai atlyginimą tokios šnekos nelabai tenu- 
teikia. Be to, deja, matau, kad ir tamstos elgesys pridarys man dar 
nemažai rūpesčių; juk tamsta visą tą laiką deriesi su manimi — žiūriu 
vis, ir mažne negaliu savo akimis patikėti — vienmarškinis, vienomis 
apatinėmis. 

— Tikrai, — juokdamasis sušuko K. ir suplojo rankomis, — vis 
tie baisingi parankiniai! Kurgi jie taip užtruko? 

Fryda puolė prie durų; mokytojas, pamatęs, kad dabar su K. jam 
jau nepavyks daugiau pasikalbėti, paklausė Frydą, kada jie ketiną 
persikraustyti mokyklon. 

— Šiandien, — atsakė Fryda. 

— Tai aš rytoj ateisiu patikrinti, — tarė mokytojas, atsisveikino 
rankos kilstelėjimu, buvo jau bežengiąs pro Frydos atvertas duris, ta- 
čiau susidūrė su mergomis, kurios, nešinos daiktais, skubėjo vėlei 
įsikurti savo kambaryje. Jos niekam nebūtų pasitraukusios iš kelio, 
tad mokytojui teko spraustis pro jų tarpą, o Fryda nusekė jam 
įkandin. 

— Bet kad jūs ir skubinatės,— tarė K., šįsyk labai jomis paten- 
kintas,— mes dar čia, o jūs jau veržiatės į vidų? 

Nieko neatsakydamos, jos tik sumišusios maigė rankose savo ryše- 
lius, iš kurių K. matė nukarusius gerai jam pažįstamus nešvarius 
skarmalus. 

— Savo drapanų jūs turbūt dar nė sykio neskalbėt,— visai ne- 
piktai, veikiau net kone prielankiai tarė K. 

Mergos tai pastebėjo, sutartinai pražiojo savo atšiaurias burnas, 
parodė gražius, tvirtus lyg gyvulių dantis ir be garso išsiviepė. 

— Nagi, eikit vidun, — tarė K.,— kurkitės, juk čia jūsų kambarys. 

Bet mergos vis dar delsė — matyt, kambarys joms atrodė pernelyg 
smarkiai pasikeitęs, — tad K. paėmė vieną už parankės ir pamėgino 
pavėdėti toliau. Tačiau tuoj pat paleido, nes mergos, trumpai susižval- 
giusios tarpusavy, įsmeigė į jį be galo nustebusius žvilgsnius ir jau 
nebenuleido nuo jo akių. 

— Dabar jau gal būsit atsižiūrėjusios į mane,— tarė K., ginda- 
mas šalin kažkokį nemalonų jausmą, stvėrė drabužius ir batus, ku- 
riuos, lydima nedrąsiai žengiančių parankinių, buvo atnešusi Fryda, 
ir ėmė rengtis. 

Visą laiką — dabar štai ir vėl — jis negalėjo suprasti, kodėl Fryda 
su parankiniais tokia kantri. Juk jie turėjo valyti kieme drabužius, 
bet jinai, ilgokai ieškojusi, atrado juos ramiai sau bepietaujančius apa- 
čioje, o nevalytus ir bet kaip suglemžtus drabužius jie laikė ant kelių, 
tad Fryda paskui pati gavo valyti; ir vis dėlto, nors ir mokėjo mitriai 
sutvarkyti prasčiokus smuklėje, parankinių ji visai nė neplūdo, jiems 
girdint pasakojo apie jų didį aplaidumą lyg apie kokią mažutę išdai- 
gą, o vienam dar, lyg gerindamasi, net švelniai paplekšnojo per 
skruostą. K. nusprendė artimiausiu metu ją už tai subarti. Bet dabar 
reikėjo skubiai leistis į kelią. 

— Parankiniai liks čia ir padės tau persikraustyti,— tarė K. 

Tie, žinia, šoko priešintis; sotiems, smagiai nusiteikusiems, jiems 
būtų labai patikę truputėlį pasivaikštinėti. Pakluso jie tik tada, kai 
Fryda pasakė: 

— Žinoma, judu čia pasiliksite. 

— Ar žinai, kur einu? — paklausė K. 

— Žinau,— atsakė Fryda. 

— Vadinasi, nebemėgini manęs sulaikyti? — paklausė K. 

— Dar tiek kliūčių tu sutiksi, — atsakė ji. — Ką čia galėtų reikšti 
mano žodis. 

Ji pabučiavo K. atsisveikindama, įdavė jam — mat pietų jis 
nebuvo valgęs — ryšulėlį su duona ir dešra, kurį buvo parnešusi jam 
iš apačios, priminė dar, kad jis turįs grįžti jau nebe čionai, o tiesiai į 
mokyklą, ir, uždėjusi ant peties ranką, išlydėjo jį pro duris. 

Iš pradžių K. apsidžiaugė, kad ištrūko iš mergų ir parankinių 
kamšaties šiltam kambary. Buvo trupučiuką pašalę, sniegas sukietėjęs, 
eiti pasidarė lengviau. Tačiau pradėjo temti, tad jis paspartino žingsnį. 

Pilis, kurios apybraižos jau buvo pradėjusios lietis į krūvą, dunkso- 
jo tyli kaip visados, K. dar nė sykio nematė tenai nė menkiausio gy- 
vybės ženklo, gal iš taip toli ir nebuvo galima nieko įžiūrėti, bet akys 
vis tiek nenustygo, nepakęsdamos šitos ramybės. Kartais, bežiūrint į 
pilį, K. regėdavosi, lyg jis matytų ten žmogų, ramiai sau sėdintį ir 
žvelgiantį tiesiai prieš save, ir ne mintyse, sakysim, paskendusį ir per 
tai nuo visko atsitvėrusį, bet laisvą ir nerūpestingą, tartum jis sėdėtų 
vienas ir niekam nematomas, o juk jis turėjo pajusti, kad yra stebimas, 
tik tai nė truputėlio netrikdė jo rimties, ir iš tikrųjų — nė nežino- 
jai, ar čia priežastis, ar padarinys — stebėtojo žvilgsnis neįstengė 
ties tuo reginiu apsistoti ir tuoj slydo šalin. Toks įspūdis šiandien 
buvo itin gyvas dėl ankstyvų sutemų; juo ilgiau K. žiūrėjo, juo labiau 
viskas grimzdo į prieblandą. 

Kaip tik tuo metu, kai K. priėjo dar neapšviestą „Ponų smuklę“, 
antrame aukšte prasivėrė langas, jaunas, apkūnus, švariai nusiskutęs 
ponas trumpais kailinukais užsikniaubė ant palangės+ir ten rymojo. 
Į K. pasveikinimą jis, rodėsi, nė menkiausiu galvos linktelėjimu ne- 
atsakė. Nei priemenėje, nei bendrojoje salėje K. nesutiko nė gyvos 
dvasios, užsistovėjusio alaus dvokas buvo dar smarkesnis nei praėjusį 
kartą, „Tilto“ užeigoje tokių dalykų vis dėlto niekad nebūdavo. K. 
išsyk žengė prie durų, pro kurias anąsyk stebėjo Klamą, atsargiai spus- 
telėjo rankeną, bet durys buvo užrakintos; tada K. pamėgino už- 
čiuopti tą vietą, kur buvo akutė, bet kaištis, matyt, buvo taip gerai 
pritrintas, kad apgraibomis K. nepavyko jo rasti, todėl jis užsidegė 
degtuką. Bet čia jį išgąsdino šūksnis. Kampe tarp durų ir servanto, 
netoli krosnies, susigaužusi tupėjo jaunutė mergina ir žvelgė į jį nuo 
degtuko žybsnio vos vos prasivėrusiomis mieguistomis akimis. Matyt, 
čia buvo Frydos įpėdinė. Ji vikriai susigriebė, įžiebė elektrą, jos veido 
išraiška tebebuvo pikta, bet ji pažino K. 

— Ak, ponas matininkas, — šypsodamasi tarė mergina, padavė 
jam ranką ir prisistatė: — Aš esu Pepė. 

Ji buvo mažutė, rausvutė, sveika, vešlūs šviesiai rausvi plaukai 
buvo supinti į storą kasą, bet garbanėlės dar vijosi ir aplink veidą; vi!- 
kėjo ji ne itin pritinkančią, lygią ir tiesią suknelę iš pilkšvos bliz- 

gančios medžiagos, suknelės apačia buvo lyg neįgudusios vaiko rankos 
sutraukta judesius varžančiu šilko kaspinu su kilpute. Ji pasiteiravo 
apie Frydą, girdi, ar ši neketinanti greitai sugrįžti. Klausimas nuskam- 
bėjo kone piktokai. 

— Frydai išėjus, — tarė paskui mergina, — aš kuo skubiausiai bu- 
vau čionai pašaukta, nes juk ne kiekvieną gali čia pastatyti, ligi šiol 
buvau kambarinė, bet nemanau, kad man būtų geras šitas mainas. 
Čia daug darbo vakarais ir naktimis, aš labai pavargstu, kažin ar iš- 
tversiu, visai nė nesistebiu, kad Fryda atsisakė tos vietos. 

— Frydai čia labai patiko, — tarė K., norėdamas galų gale at- 
kreipti Pepės dėmesį į skirtumą tarp jos ir Frydos, kurio mergina 
nepaisė. 

— Netikėk tamsta ja, — tarė Pepė.— Fryda kaip niekas kitas mo- 
ka valdytis. Ko ji nenorės pasisakyti, to ir nepasisakys, o tu nė nenu- 
manysi, kad ji turėtų ką pasisakyti. Juk tarnauju čia su ja jau ne pir- 
mus metus, mudvi visados miegojom vienam patale, bet artima jos 
drauge netapau, šiandien ji, be abejo, manęs nė nebeprisimena. Vie- 
nintelė jos bičiulė veikiausiai bus „Tilto“ užeigos šeimininkė, o tai 
jau irgi šį bei tą reiškia. 

— Fryda mano sužadėtinė, — tarė K., prabėgomis žvalgydamasis, 
kur galėtų būti durų akutė. 

— Žinau,— tarė Pepė,— užtat juk ir pasakoju. Šiaip tamstai 
tas būtų visai nesvarbu. 

— Suprantu,— tarė K.,— tamsta manai, kad aš galiu didžiuo- 
tis, laimėjęs tokios uždaros merginos širdį? 

— Taip, — patenkinta nusijuokė Pepė, lyg jai būtų pavykę dėl 
Frydos sudaryti su K. slaptą suokalbį. 

Tačiau, tikrai sakant, ne Pepės žodžiai traukė K. dėmesį ir truk- 
dė jam ieškoti, bet pati mergina, pats jos buvimas šioje vietoje. Tiesa, 
ji buvo už Frydą kur kas jaunesnė, beveik dar kūdikis, o jos sukne- 
lė — juokinga, matyt, toks apdaras jos vaizduotėje atitiko pernelyg iš- 
pūstą baro merginos reikšmę. Ir šitoks vaizdavimasis buvo net saviškai 
teisingas, nes vieta, kuriai ji dar visai netiko, buvo jai, matyt, tekusi 
nelauktai ir nepelnytai, ir tik laikinai, net odinė piniginė, kurią Fryda 
visados nešiojosi prie diržo, nebuvo jai patikėta. O tariamas Pepės 
nepasitenkinimas šita vieta buvo, aišku, iš puikybės. Ir vis dėlto, nors 
nenuovoki kaip kūdikis, ji irgi tikriausiai buvo susijusi su pilim; juk 
ligi šiol, jei tik nemelavo, buvo kambarinė; nieko nenutuokdama 
apie savo lobį, ji stūmė čia snaudulingas dienas, tačiau, vien apkabinęs 

tą smulkų, putnų, šiek tiek gunktelėjusį kūną, galėjai, žinia, ne atim- 
ti iš Jos tą lobį, bet vis dėlto prisiliesti prie jo ir įgauti drąsos prieš 
sunkią kelionę. Tai gal tuomet ir su Fryda buvo tas pat? O ne, su Fry- 
da buvo kas kita. Vien prisiminus Frydos žvilgsnį, tai darėsi aišku. 
Niekados K. nebūtų net palytėjęs Pepės. Bet dabar vis dėlto „turėjo 
valandžiukę primerkti akis, taip godžiai jos smigo į „merginą. 

— Juk šviesa nebūtinai turi degti, — pasakė Pepė, vėl išjungda- 
ma elektrą, — įžiebiau ją tik todėl, kad tamsta mane taip išgąsdinai. 
Ko gi tamsta čia ieškai? Gal Fryda ką pamiršo? 

— Taip, — tarė K., mosteldamas durų pusėn, — štai šitam kam- 
bary. Staltiesę, baltą, nertinę. 

— Žinau, savo staltiese, — tarė Pepė, — atsimenu, gražus rankdar- 
bis, aš jai dar padėjau nerti, bet šitam kambary jos tikriausiai nėra. 

— Fryda spėja, kad čia. Kas gi čia gyvena? — paklausė K. 

— Niekas,— atsakė Pepė,— tai ponų kambarys, čia ponai geria 
ir valgo, tai yra, kambarys tam skirtas, bet daugumas pasilieka viršuj, 
savo kambariuose. 

— Kad žinočiau, jog dabar ten nieko nėra,— tarė K.,— labai 
norėčiau tenai įeiti ir paieškoti staltiesės. Bet kad nežinia: Klamas, 
sakysim, dažnai mėgsta ten sėdėti. 

— Klamo ten dabar tikrai nėra, — tarė Pepė,— juk jis tuoj iš- 
važiuoja, rogės jau laukia kieme. 

Išsyk, nė vienu žodžiu neaiškindamas savo elgesio, K. išėjo iš 
bendrosios salės, priemenėje pasuko ne prie laukujų durų, bet namo 
vidun, ir po kelių žingsnių atsidūrė kieme. Kaip tyku ir gražu buvo 
čia! Keturkampis kiemas, iš trijų pusių supamas namo, 0 nuo gatvės — 
šalutinės, K. dar nematytos gatvelės — aukštos balto mūro sienos su 
dideliais, sunkiais, dabar atkeltais vartais. Čia, iš kiemo pusės, namas 
atrodė aukštesnis negu iš priekio, bent jau antrasis aukštas čia 
buvo kaip reikiant išryškintas ir gerokai įspūdingesnis, nes jį dengė 
aklina medinė galerija, kurioje vien akių aukštyje buvo paliktas siau- 
ras plyšys. Priešais K., žiūrint įstrižai kiemo, dar centrinėje pastato 
dalyje, bet jau tame kampe, kur prie jos šliejosi priešais stovis šoninis 
fligelis, buvo įėjimas į užeigą — atviras, visai be durų. Ten stovėjo 
tamsios, uždaros, dviem arkliais pakinkytos rogės. Be vežėjo, kurį 
K. prieblandoje per tokį atstumą greičiau nujautė, negu įžiūrėjo, nie- 
ko daugiau nebuvo matyti. 

Susibrukęs rankas į kišenes, atsargiai žvalgydamasis, glausda- 
masis prie sienos, K. apėjo kiemą iš dviejų šonų ir atsidūrė prie ro- 

gių. Vežėjas, vienas iš tų kaimiečių, kurie anąsyk sėdėjo smuklėje, 
nugrimzdęs į kailinius abejingai žiūrėjo, kaip K. artinasi, — maždaug 
taip, kaip akimis lydima savo keliu traukianti katė. Net tada, kai 
K. jau buvo prie pat jo, kai pasisveikino, kai net arkliai truputėlį 
sunerimo, išvydę iš tamsos išnyrantį žmogų, vežėjas liko sėdėti kaip 
ir anksčiau, į nieką nekreipdamas dėmesio. K. tatai buvo labai pa- 
ranku. Atsirėmęs į sieną, jis išsitraukė savo valgį, su dėkingumu pri- 
siminė Frydą, taip gerai jį suruošusią į kelią, ir valgydamas ėmė žvil- 
gčioti į namo vidų. Stačiu kampu sukdamiesi, žemyn leidosi laiptai, 
apačioje jie dūrėsi į žemą, bet iš pažiūros labai ilgą koridorių; visur 
švaru, baltai išdažyta, visos linijos ryškios ir tiesios. 

Laukti teko ilgiau, negu K. buvo manęs. Jau seniai jisai baigė 
valgyti, darėsi šalta, sutemos pavirto jau ir tikra tamsa, o Klamas vis 
nesirodė. 

— Gali dar labai ilgai trukti, — tarė staiga kimus balsas taip 
arti K., kad šis krūptelėjo. 

Tuos žodžius ištarė vežėjas, kuris, lyg atsibudęs, dabar rąžėsi ir 
balsiai Žiovavo. 

— Kas gi gali ilgai trukti? — paklausė K., visai patenkintas, 
kad vežėjas jį užkliudė, nes nuolatinė tyla ir įtampa jau buvo pra- 
dėjusios jį slėgti. 

— Kol tamsta nueisi, — atsakė vežėjas. 

K. nesuprato, ką vežėjas turi galvoje, bet neklausinėjo, manyda- 
mas, kad šitaip geriausiai pavyks prašnekinti pasiputėlį. Neatsaky- 
mas čia, tamsoje, buvo beveik panašus į iššūkį. Ir vežėjas tikrai po 
valandžiukės paklausė: 

— (Gal tamsta konjako nori? 

— Noriu,— tarė K. negalvodamas, susigundęs pasiūlymu, nes 
Jį varstė šiurpulys. 

— Tai atsidaryk tamsta roges, — tarė vežėjas, — šoninėje kišenėje 
keli buteliai, pasiimk vieną, atsigerk, o paskui man duosi. Man su tais 
kailiniais labai jau sunku ropštis iš rogių. 

K. suirzo, kad turės dabar aptarnauti vežėją, tačiau, sykį prasi- 
dėjęs, nusileido, nors ir grėsė pavojus, kad prie rogių jį gali užklupti, 
sakysim, Klamas. Atidarė plačias duris ir būtų išsyk galėjęs pasiimti 
butelį iš kišenės, įtaisytos vidinėje durų pusėje, bet dabar, kai durys 
jau buvo atviros, rogių vidus jį taip traukė, kad jis neatsispyrė nors 
valandžiukę ten pasėdėti. Šmurkštelėjo vidun. Rogėse buvo nepapras- 
tai šilta, ir toji šiluma neišgaravo, nors durys, kurių K. nedrįso užsi- 

daryti, buvo plačiai atlapotos. Net nežinojai, ar tikrai sėdi ant sėdynės; 
visas tiesiog skendėjai apklotuose, pagalvėse, kailiuose; galėjai sukio- 
tis ir vartytis į visas puses, o vis tiek nirai į minkštą šilumą. Išskėtęs 
rankas, atlošęs galvą į visados pasirengusias priglobti pagalves, K. 
žvelgė iš rogių į tamsią užeigą. Kodėl viskas taip ilgai trunka, kodėl 
Klamas nenusileidžia? Po ilgo stypsojimo sniege lyg apkvaitęs nuo 
šilumos, K. troško, kad Klamas pagaliau ateitų. Mintis, kad geriau 
būtų, jei Klamas nepamatytų jo šitokioje padėtyje, tik miglotai šmėste- 
lėjo jo sąmonėje kaip nežymus kliuvinys, į tokį apdujimą dar labiau 
gramzdino vežėjo elgesys: juk šis turėjo žinoti, kad K. sėdi rogėse, o 
betgi leido jam ten sėdėti, net konjako nereikalavo. Tai buvo graži 
paslauga, bet K. juk irgi ketino jam pasitarnauti. Nerangiai, nekeis- 
damas kūno padėties, jis siektelėjo ranka šoninės kišenės, bet ne tos, 
kuri buvo per toli, atlapotose duryse, o antrosios, uždarytose duryse, 
jam už nugaros; et, nėra skirtumo, ir čia buteliai. Išsitraukė vieną, 
atsuko kamštį, pauostė ir nejučiom net nusišypsojo, toks saldus, toks 
meilus buvo tas kvapas, sakytumei būtum išgirdęs pagyrimą ir gerą 
žodį iš labai mylimo žmogaus, ir net gerai nežinotum, apie ką jisai 
kalba, net ir nenorėtum sužinoti, tik džiaugtumeisi girdėdamas, kad 
kaip tik šitas žmogus taip šneka. 

— Negi čia būtų konjakas? — dvejodamas paklausė K. pats save 
ir, nesitverdamas smalsumu, nugėrė gurkšnį. 

Tikrai, nors ir keista atrodė, ten vis dėlto buvo konjakas, jis de- 
gino gerklę ir šildė kūną. Kaip viskas pasikeitė begeriant,— tatai, kas 
buvo bemaž vien saldaus kvapo gūsis, ūmai pavirto į tikrą vežėjų 
gėralą! 

— Argi tai galimas daiktas? — lyg priekaištaudamas pats sau 
balsu paklausė K. ir vėl pakėlė butelį prie burnos. 

Bet ūmai — K. kaip tik siurbtelėjo didelį gurkšnį — namai nušvi- 
to, elektra įsižiebė ir vidiniuos laiptuos, ir koridoriuj, ir priemenė, 
ir lauke viršum įėjimo. Laiptuos pasigirdo žingsniai, butelis iškrito 
K. iš rankos, konjakas ėmė lietis ant kažkokio kailio, K. šoko iš ro- 
gių, vos vos dar suspėjo su baisiausiu griaudesiu užtrenkti duris, ir 
netrukus iš užeigos lėtu žingsniu išėjo kažkoks ponas. Vienintelė pa- 
guoda buvo, kad ten ne Klamas, bet gal kaip tik dėl to ir reikėjo gai- 
lestauti? Tai buvo tas pats ponas, kurį K. jau pirma matė antrojo 
aukšto lange. Jaunas ponas, labai sveikos išvaizdos, vienas pienas ir 
kraujas, bet labai rimtas. Ir K. niauriai dėbtelėjo į poną, bet skyrė 
tą niaurumą veikiau pats sau. Verčiau jis būtų pasiuntęs čionai pa- 

rankinius; taip elgtis, kaip jis čia pasielgė, ir jie būtų mokėję. Prie- 
šais stovįs ponas vis dar tylėjo, lyg itin plačioje jo krūtinėje būtų 
stigę kvapo pasakyti tam, ką reikėjo. 

— Šiurpu,— pagaliau tarė ponas, trupučiuką atsismaukdamas 
nuo kaktos skrybėlę. 

Kaip čia yra? Juk ponas veikiausiai nė nežino, kad K. buvo įsi- 
lindęs į roges, o jam jau kažkas atrodo šiurpu? Gal tas, kad K. pra- 
sismelkė į kiemą? 

— Kaipgi tamsta čia atsidūrei? — tarė ponas jau tylesniu balsu, 
jau atsikvėpdamas, susitaikydamas su tuo, ko jau nebegalima pa- 
keisti. 

Kas per klausimai! Kas per atsakymai! Negi K. dabar pats turėjo 
pirštu prikišamai patvirtinti ponui, kad jo taip viltingai pradėtas žy- 
gis nuėjo perniek? Užuot atsiliepęs, K. pasigręžė rogių pusėn, atvėrė 
duris ir pasiėmė ten pamirštą savo kepurę. Nemalonu jam buvo žiū- 
rėti, kaip konjakas laša ant pakojos. 

Tada jis vėl atsisuko į poną; dabar jau nebebijojo išsiduoti, kad 
buvo į roges įsilipęs; ne tai ir buvo visų blogiausia; K. nusprendė, 
jei bus paklaustas, — beje, tik tada — pasakyti, kad pats vežėjas pa- 
ragino jį bent jau atidaryti duris. Tikroji blogybė buvo juk ta, kad 
ponas jį netikėtai užklupo, kad nebeužteko laiko nuo jo pasislėpti ir 
tada sau ramiai palaukti Klamo arba kad jam pristigo savitvardos pa- 
silikti rogėse, lindėti kailiuose ir tenai sulaukti Klamo ar bent pra- 
tūnoti rogėse tol, kol tasai ponas būtų netoliese sukiojęsis. Tiesa, jis 
negalėjo žinoti, ar vis dėlto ne pats Klamas tenai ateina, o šiuo atveju, 
žinoma, daug geriau būtų buvę pasitikti jį šalia rogių. Taip, čia būtų 
buvę galima dar ir šį, ir tą pamąstyti, o dabar — svarstymai nebeteko 
prasmės, nes viskas buvo baigta. 

— Eikš tamsta su manim, — tarė ponas, tiesą sakant, lyg ir seišis 
miai, bet įsakmūs buvo ne žodžiai, o trumpas, pabrėžtinai abejingas 
rankos mostelėjimas. 

— Aš čia kai ko laukiu,— tarė K., jau nebesivildamas sėkmės, 
veikiau tik iš principo. 

— Eikš tamsta, — nė kiek nesutrikęs pakartojo ponas, lyg norė- 
damas parodyti niekados neabejojęs, kad K. čia kai ko laukia. 

— Bet tada nesutiksiu to, kurio laukiu, — krūptelėjęs visu kūnu 
pasakė K. 

“Net ir po visko, kas buvo nutikę, jam vis tiek regėjosi, tarytum 
tai, ką jis ligi šiol pasiekė, vis dėlto yra lyg ir koks laimikis, kurį jis, 

tiesa, tik tariamai pastvėrė, bet kurio visai neprivalo atiduoti pirmam 
pareikalavusia m. 

— Ar tamsta lauksi, ar išeisi, vis tiek jo nesusitiksi, — tarė ponas, 
be užuolankų pareikšdamas savo nuomonę, tačiau įtartinai pasiduo- 
damas K. minčių tėkmei. 

— Tada verčiau nesusitiksiu belaukdamas,— spyrėsi K.: jis tikrai 
nesitrauks iš čia vien išgirdęs šito jauno pono žodžius. 

Tada ponas, atmetęs galvą, pranašia mina valandėlę užmerkė 
akis, lyg stengdamasis iš K. nenuovokumo sugrįžti į savo paties pro- 
tą, apsilaižė liežuvio galiuku praviras lūpas ir pasakė vežėjui: 

— Iškinkyk tamsta arklius. 

Vežėjas, nuolankiai paklusęs ponui, tačiau iš šalies piktai skersa- 
kiuodamas į K., dabar vis dėlto turėjo su visais kailiniais ropštis žemėn; 
labai iš lėto, lyg ne naujo įsakymo laukdamas, o tik vildamasis, kad 
K. pakeis. savo nusistatymą, jis pradėjo atbulomis stumti arklius su 
rogėmis prie šoninio fligelio, kuriame už didžiulių durų, matyt, buvo 
arklidės ir vežiminė. K. pasijuto liekąs visai vienas; vienoje pusėje 
nuo jo tolo rogės, kitoje, tuo pačiu keliu, kuriuo K. buvo atėjęs, — 
jaunasis ponas, abu, tiesa, be galo lėtai, lyg norėdami parodyti K., 
kad jis gali dar sugrąžinti juos atgalios. 

Gal jis ir turėjo tokią galią, bet iš to jam nebūtų buvę jokios 
naudos; sugrąžindamas roges atgalios, jis būtų pats save iš čia 1š- 
vijęs. Tad liko stovėti tylėdamas lyg nugalėtojas dvikovos vietoje, 
tačiau ši pergalė neteikė jam džiaugsmo. Pakaitomis žvelgė jisai čia 
į nueinantį poną, čia į vežėją. Ponas pasiekė duris, pro kurias K. 
pirma pd4teko į kiemą, tada dar sykį atsigręžė, K. tarėsi matąs, kaip 
jis purto galvą dėl tokio užsispyrimo, o paskui ponas ryžtingu, 
trumpu, paskutiniu judesiu visai nusisuko, žengė priemenėn ir ten 
iškart pradingo. Vežėjas ilgiau užtruko kieme, jam teko gerokai pa- 
sidarbuoti su rogėmis, jis turėjo atsidaryti sunkias arklidžių duris, 
atbulomis nustumti roges į vietą, iškinkyti arklius, nuvesti juos prie 
ėdžių; visa tai vežėjas darė rimtai, didžiai susitelkęs, nesitikėdamas, 
kad greit gali tekti važiuoti; šitas tylus triūsas, nesižvalgant į K., 
pastarajam atrodė kur kas rūstesnis priekaištas nei pono elgesys. O 
paskui, kai vežėjas, baigęs darbą arklidėse, savo lėtu, siūbuojančiu 
žingsniu nuėjo įstrižai kiemo, užkėlė didžiuosius vartus ir vėl grįžo, 
visai lėtai, įbedęs akis tiktai į savo paties pėdsakus sniege, kai pas- 
kui užsidarė arklidėse, kai elektra visur irgi užgeso — kam gi 
ji būtų turėjusi šviesti? — ir tik viršuje, medinėje galerijoje, pasi- 

liko šviesus plyšys, kartkartėmis pritraukiąs klajojantį žvilgsnį, — 
tuomet K. pasirodė, lyg dabar jau su juo nutraukti visi ryšiai, 
lyg jis dabar, tiesa, laisvesnis negu kada nors ir gali laukti čia, šiaip 
jam draudžiamoje vietoje, kiek tik nori, lyg tą laisvę Jis pasiekė per 
tokią kov: Kokią kitas kas +: žin ar būtų ištvėręs, lyg niekam dabar jau 
nevalia | liesti, išvyti ar net užkalbinti, tačiau — šis įsitikinimas bu- 
vo bent jau toks pat tvirtas — sykiu lyg ir nebūtų beprasmiškesnio, 
beviltiškesnio dalyko už šitą laisvę, šitą laukimą, šitą neliečiamumą. 

Tad jis atitoko ir žengė atgal į vidų, šįsyk ne pasieniais, o tiesiai per 
pusnis, priemenėje sutiko šeimininką, tylomis su juo pasisveikinusį 
ir mostu parodžiusį į bendrosios salės duris, pasuko ton pusėn, nes buvo 
sušalęs ir geidė išvysti žmones, tačiau labai nusivylė, prie mažo staliuko, 
tam tyčia, matyt, atgabento, nes šiaip čia visi tenkinosi statinėmis, 
pamatęs besėdintį jaunąjį poną, o priešais jį stovinčią — stačiai slo- 
gus reginys — „Tilto“ užeigos šeimininkę. Pepė, išdidi. atkraginusi 
galvą. visąlaik su ta pačia šypsena, nenuginčijamai rodinčia, kokia 
garbė jai patikėta. sulig kiekvienu krustelėjimu maskatuodama savo 
kasa, šmurkščiojo pirmyn ir atgal, atnešė alaus, paskui plunksną ir ra- 
šalinę, mat ponas buvo pasiskleidęs kažkokius popierius, lygino duome- 
nis, ieškodamas jų čia viename, čia antrame, net kitam stalo gale gulin- 
čiame lakšte, ir rengėsi kažką rašyti. Šeimininkė iš savo aukštybių ty- 
lomis, truputėlį papūtusi lūpas, lyg ilsėdamasi žvelgė į poną ir 
popierius, tarytum jau būtų pasakiusi viską, kas reikia, ir jos kalba 
būtų buvusi maloniai išklausyta. 

— Ponas matininkas, pagaliau, — tarė ponas, K. įžengus vidun; 
valandžiukę kilstelėjęs į; K. akis, jis vėl įsikniaubė į savo raštus. 

Ir šeimininkė tik prabėgomis nukreipė į K. abejingą, visai nenuste- 
busį žvilgsnį. O Pepė, rodėsi. išvis pastebėjo K. tik tuomet, kai šis, pri- 
ėjęs prie baro, užsisakė konjako. 

Ranka užsispaudęs akis, į nieką nekreipdamas dėmesio, K. ten 
ir rymojo. Paskui siurbtelėjo konjako ir čia pat jį pastūmė, nes konja- 
k: buvo stačiai nepageriamas. 

Visi ponai jį geria, — tiek tepasakė Pepė, išpylė likučius, iš- 
plovė taurelę ir padėjo 1: lentynon. 

— Ponai ir geresnio turi, — tarė K. 

— (Galbūt, — pasakė Pepė,— bet aš neturiu. 

Tais žodžiais ji užbaigė kalbą su K. ir dabar vėl nuėjo patarnauti 
ponui, tačiau šiam nieko nereikėjo, tad ji tik vaikštinėjo pusračiu jam 
už nugaros, pagarbiai taikydamasi per jo petį užmesti akį į popierius; 
tačiau tai tebuvo vien tuščias smalsumas ir puikybė, kurią, suraukusi 
antakius. aiškiai smerkė ir šeimininkė. 

Bet staiga šeimininkė visa sukluso ir, tiesiog pastačiusi ausis, įsiste- 
beilijo kažkur į tuštumą. K. atsigręžė, jis visai nieko ypatinga nebuvo 
išgirdęs, kiti, rodėsi, irgi nieko negirdėjo, tačiau šeimininkė pirštų 
galais, didžiuliais žingsniais puolė prie gilumoje esančių durų, vedan- 
čių į kiemą, pažvelgė pro rakto skylutę, tada išpūstomis akimis, 
sukaitusiu veidu atsigręžė į kitus, pasimojo juos pirštu, ir dabar 
jau visi pakaitomis ėmė pro skylutę žiūrėti, šeimininkė, tiesa, visų 
daugiausiai, bet ir Pepė nebuvo pamiršta, ponas laikėsi palyginti 
santūriausiai. Netrukus Pepė su ponu grįžo į savo vietas, tik šeimi- 
ninkė vis dar įtemptai tebežiūrėjo, žemai pasilenkusi, kone klūpėdama, 
mažne regėjosi, lyg dabar ji tik maldautų rakto skylutę, kad ši leistų 
išlįsti laukan, nes pamatyti turbūt jau nieko nebuvo įmanoma. Kai 
šeimininkė pagaliau atsitiesė, persibraukė rankomis per veidą, pasit- 
varkė plaukus, giliai atsikvėpė, ir su pasidvgėjimu: nutaisė tokią 
miną, neva jos akys turėtų dabar iš naujo pratintis prie šitos salės 
ir joje esančių Žmonių, K., norėdamas ne gauti jau žinomo dalyko 
patvirtinimą, o užbėgti už akių antpuoliui, kurio jis dabar, būdamas 
toks sudirgęs, mažne bijojo, pasakė: 

— Vadinasi, Klamas jau išvažiavo? 

Šeimininkė tylėdama praėjo pro jį, bet ponas atsiliepė nuo savo 
stalelio: 

-— Taip, žinoma. Juk tamsta pasitraukei iš savojo sargybos posto, 
taigi! jis galėjo išvažiuoti. Nuostabu tik, koks ponas Klamas jautrus. 
Ar tamsta, ponia šeimininke, matei, kaip neramiai ponas Klamas 
dairėsi aplink? 

Šeimininkė to, rodėsi, nebuvo pastebėjusi, ir ponas vėlei prašneko: 

— Na, laimė, kad jau nieko nebebuvo matyti, vežėjas šluota už- 
lygino net pėdas sniege. 

— Ponia šeimininkė nieko nepastebėjo, — pasakė K., bet pasakė 
ne ko nors vildamasis, o supykdytas pono žodžių, nuskambėjusių taip 
kategoriškai ir neatšaukiamai. 

— (Gal aš tuo metu kaip tyčia nebuvau prie skylutės, — tarė šei- 

mininkė, pirmiausiai mėgindama užsistoti poną; bet paskui jai parū- 
po, kad ir Klamas neliktų nuskriaustas, tad ji pridūrė: — Tiesa, nema- 
nau, kad Klamas būtų toks jautrus. Mes, žinia, būgštaujame dėl 
Klamo, mėginame jį apsaugoti, o tą savo rūpestį grindžiame spėjimu, 
kad Klamas esąs be galo jautrus. Ir gerai darome, Klamas, be abejo, 
irgi to pageidauja. Tačiau mes nežinome, kaip yra iš tikrųjų. Aišku, 
Klamas niekados nesikalbės su žmogum, su kuriuo nenori kalbėtis, 
kad'ir kaip tas žmogus plūktųsi, kad ir kaip įžūliai brautųsi, bet juk 
vien to fakto, kad Klamas niekados su juo nesikalbės, niekados neleis 
jam pasirodyti savo akivaizdoje, visai pakanka, kam gi dar manyti, kad 
Klamas iš tikrųjų turėtų nepakelti tokio žmogaus reginio? Šiaip ar 
taip, šito bent niekados nepavyks įrodyti, nes niekados nebus galima 
patikrinti. 

Ponas skubiai sulinksėjo galva. 

— Iš esmės ir aš esu tos pačios nuomonės, — tarė jis, — tik aš ją 
trupučiuką kitaip išdėsčiau. Ir vien tam, kad ji būtų suprantama 
ponui matininkui. Tačiau tikra tiesa, kad Klamas, išėjęs laukan, kelis- 
kart apsižvalgė pusračiu. 

— (Gal jis manęs ieškojo,— tarė K. 

—" Galimas daiktas, — tarė ponas, — man tokia mintis neatėjo į 
galvą. 

Visi nusijuokė, Pepė, vargu bau ką nors čia supratusi, kvatojosi 
garsiausiai. 

— Kad jau taip smagu mums visiems čia krūvoj, — pasakė pas- 
kui ponas, — tai norėčiau tamstą, ponas matininke, maloniai pap- 
rašyti, kad papildytum mano dokumentus kai kuriais duomenimis. 

— Kiek daug čia rašoma,— tarė K., iš tolo žvelgdamas į doku- 
mentus. 

— Taip, netikęs įprotis, — tarė ponas ir vėl nusijuokė.— Bet tams- 
ta, ko gero, dar nežinai, kas aš esu. Esu Momusas, Klamo kaimo 
sekretorius. 

Po tų žodžių visi salėje pasidarė labai rimti. Nors šeimininkė 
su Pepe poną, be abejo, pažinojo, jiedvi vis tiek atrodė lyg prib- 
lokštos, kai ponas pasisakė savo vardą ir titulą. O šis irgi, lyg nė pats 
negalėtų ištverti to, ką pasakė, ir mėgintų pasislėpti bent nuo 
iškilmingumo, ataidinčio įkandin šitų žodžių, įsikniaubė į popierius 
ir taip įniko rašyti, kad kambaryje daugiau nieko nebuvo girdėti, 
tik plunksnos krebždesys. 

— O kas gi tai: kaimo sekretorius? — po valandžiukės paklau- 
sė K. 

Momusui dabar, jau prisistačius, matyt, rodėsi, jog nebetinka pa- 
čiam ką nors aiškinti, todėl atsiliepė šeimininkė: 

— Ponas Momusas yra toks pat Klamo sekretorius kaip ir visi kiti 
Klamo sekretoriai, tačiau jo tarnybos vieta ir, jeigu tik neklystu, tarny- 
binė veikla... — Momusas rašydamas energingai papurtė' galvą, ir šei- 
mininkė pasitaisė.— ... taigi tik jo tarnybos vieta, ne tarnybinė veikla, 
išimtinai susijusi su kaimu. Ponas Momusas atlieka už Klamą visus 
kaime būtinus raštiškus darbus ir pirmas priima visus iš kaimo ateinan- 
čius Klamui .adresuotus prašymus. 

Kai K., dar nelabai susigaudęs, kas jam čia buvo pasakyta, tuščio- 
mis akimis pažvelgė į šeimininkę, ši, lyg ir sumišusi, dar pridūrė: 

— Taip jau sutvarkyta, visi pilies ponai turi savus kaimo sekreto- 
rius. 

Momusas, klausęsis daug atidžiau negu K., papildydamas dar 
pasakė šeimininkei: 

— Daugumas kaimo sekretorių tarnauja tik vienam ponui, o 
aš —- dviem, Klamui ir Valabenei. 

— Teisybė.— dabar jau ir pati prisiminusi, tarė šeimininkė ir 
pasisuko į K.:— Ponas Momusas tarnauja dviem ponams.. Klamui 
ir Valabenei, taigi yra dvigubas kaimo sekretorius. | 

— Net dvigubas, — tarė K. ir linktelėjo Momusu! taip, kaip suau- 
gęs linkteli vaikui, kurį ką tik išgirdo giriant, o Momusas, mažne dvi- 
linkas susirietęs, dabar pažvelgė tiesiai į K. Jeigu čia būta kokios pa- 
niekos, tai ji arba liko nepastebėta, arba buvo tiesiog pageidaujama. 
Kaip tik taip, Kad girdėtų K., kuris nebuvo net vertas, kad jam būtų 
leista nors atsitiktinai pasipainioti Klamui po akių, buvo išsamiai dės- 
tomi nuopelnai žmogaus, priklausančio pačiai artimiausiai Klamo ap- 
linkai, nė kiek neslepiant, kad šitaip mėginama išpešti iš K. pritariamą 
Žodį ir pagyrimą. Tačiau K. nuotaika dabar buvo visai ne ta; jis, viso- 
mis jėgomis grūmęsis dėl vieno Klamo žvilgsnio, ne itin vertino kad 
ir to paties Momuso padėtį, teikiančią jam teisę gyventi Klamo aki- 
vaizdojė, jo neėmė nei nuostaba, nei iuo labiau pavydas, nes jam siek- 
tinas tikslas buvo ne pati Klamo artuma, o tai, kad jis, K., tik jis, o ne 
kas kitas, savo, o ne kieno kito reikalu gautų prisiartinti prie Kla- 
mo,—- Ir prisiartinti ne tam, kad prie Klamo ir apsistotų, o tam, kad 
praeitų pro jį — dar toliau, į pilį. 

Todėl, pasižiūrėjęs į savo laikrodį, K. pasakė: 

— Dabar man jau metas eiti namo. 

Situacija iškart pasikeitė Momuso naudai. 

— Taip, žinia, — tarė šis, — mokyklos sargo pareigos šaukia. Bet 
dar valandėlę turėsi tamsta man skirti. Tik keli trumpi klausimai. 

— Visai neturiu noro,— tarė K. ir buvo jau bežengiąs pro duris. 

Momusas pliaukštelėjo kažkokiu raštu per stalą ir atsistojo: 

— Klamo vardu reikalauju, kad tamsta atsakytum į mano klau- 
simus. 

— Klamo vardu? — paklausė K.— Argi jam rūpi mano reikalai? 

— Apie tai, — tarė Momusas,— ne man, ir juo labiau turbūt ne 
tamstai spręsti, tad galim ramia širdimi palikti šį klausimą pačiam 
Klamui. Tačiau aš, naudodamasis Klamo man suteikta padėtimi, 
reikalauju, kad tamsta pasiliktum ir atsakytum. 

— Ponas matininke,— įsikišo šeimininkė, — aš jau saugausi tams- 
tai ką nors patarinėti; juk tamsta negirdėtai šiurkščiai atstumei visus 
mano ankstesnius patarimus, kuriuos tamstai daviau su pačiais geriau- 
siais ketinimais, ir čia, pas poną sekretorių, aš atėjau — neturiu ko 
slėpti — tik pranešti valdžiai apie tamstos elgesį ir užmačias ir pati vi- 
sam laikui apsisaugoti nuo grėsmės, kad tamsta, sakysim, gali būti vėl 
pas mane įkurdintas, tokie mat mudviejų santykiai, tikriausiai jų jau 
niekaip nebepakeisi, tad jeigu dabar ketinu pasakyti savo nuomonę, 
tai tik ne todėl, kad norėčiau tamstai padėti, o todėl, kad geidžiu 
nors truputėlį palengvinti ponui sekretoriui tekusią sunkią užduotį 
derėtis su tokiu žmogum kaip tamsta. Bet vis dėlto tamstai ir pa- 
čiam, jei tik panorėsi, kaip tik dėl to, kad kalbu visiškai atvirai — o 
kitaip su tamsta aš nė negaliu šnekėtis, net ir tai darau prisivers- 
dama,— mano žodžiai gali duoti naudos. Taigi tuo atveju noriu 
atkreipti tamstos dėmesį, kad vienintelis kelias, vedąs tamstą pas 
Klamą, eina pro čia, per pono sekretoriaus protokolus. Bet ne- 
noriu ir per daug pasakyti, gal tas kelias ir neveda iki Klamo, gal 
jis nutrūksta dar gerokai prieš jį, čia jau ponas sekretorius viską 
savo nuožiūra sprendžia. Šiaip ar taip, tai vienintelis kelias, kuris 
veda tamstą bent Klamo pusėn. Ir šito kelio tamsta ketini atsisa- 
kyti — be jokios kitos priežasties, vien iš užsispyrimo? 

— Ak ponia šeimininke, — tarė K.,— tas kelias nėra nei vieninte- 
lis, nei už kitus vertesnis. Vadinasi, tamsta, ponas sekretoriau, sprendi, 
ar tam, ką aš čia pasakyčiau, valia Klamą pasiekti, ar ne? 

— Žinoma,— tarė Momusas ir, išdidžiai nuleidęs akis, pasidairė į 

dešinę ir į kairę, kur nieko nebuvo matyti. — Kam gi daugiau aš, kaip 
sekretorius, reikalingas? 

— Ponia šeimininke, dabar juk matai tamsta, — tarė K. — kad aš 
turiu ieškoti kelio ne pas Klamą, o pirma pas poną sekretorių. 

— Šjį kelią aš norėjau tamstai atverti, — atsakė šeimininkė. — Argi 
šįryt nesisiūliau perduoti tamstos prašymą Klamui? Tai ir būčiau pada- 
riusi per poną sekretorių. Bet tamsta atsisakei, o dabar šitas kelias vis 
tiek tamstai tik vienas belikęs. Žinoma, po to, ką tamsta šiandien prik- 
rėtei, po mėginimo užpulti Klamą, sėkmės tikimybė dar sumažėjo. 
Tačiau šita paskutinė, mažutė, iš akių nykstanti, tiesą sakant, visai nė 
nesama viltis tamstai juk vienintelė. 

— Kaip čia atsitiko, ponia šeimininke, — tarė K.,— kad tamsta iš 
pradžių karščiausiai atkalbinėjai mane nuo mėginimų prasibrauti pas 
Klamą, o dabar taip rimtai žiūri į mano prašymą ir, regis, manai, kad, 
mano planams sužlugus, aš būčiau žuvęs? Jeigu jau tamsta sykį iš visos 
širdies įtikinėjai mane, kad nereikia veržtis pas Klamą, kaipgi dabar 
gali neva taip pat nuoširdžiai stumte stumti mane keliu Klamo pusėn, 
nors tas kelias gal iki pat jo ir nevestų? 

— Argi aš tamstą stumiu? — paklausė šeimininkė. — Argi galima 
tvirtinti, kad aš stumiu tamstą, kada sakau, kad tamstos mėginimai be- 
viltiški? Jeigu tamsta šitaip mėgintum nusimesti atsakomybę ir užkrauti 
ją man, tatai jau tikrai būtų tiesiog begalinis įžūlumas. Gal tamstai toks 
noras užėjo dėl to, kad šalia yra ponas sekretorius? Ne, ponas matinin- 
ke, aš tamstos niekur nestumiu. Tik tiek prisipažinsiu, kad, pirmąsyk 
tamstą išvydusi, ko gero, susidariau pernelyg gerą nuomonę apie tams- 
tos išgales. Kai tamsta taip greit nugalėjai Frydą, aš išsigandau, nežino- 
jau, ką tamsta dar gali padaryti, norėjau užkirsti kelią tolesnėms nelai- 
mėms ir maniau, kad šito niekaip kitaip neįmanoma bus pasiekti, kaip 
tik mėginant prašymais ir grasinimais sukrėsti tamstą. Bet dabar jau iš- 
mokau ramiau į viską žiūrėti. Daryk tamsta ką tinkamas. Tamstos 
darbai gal ir paliks gilius pėdsakus kiemo pusnynuos, bet ne 
daugiau. 

— Man regis, kad tamsta ne iki galo išaiškinai prieštaravimą, — 
tarė K.,— bet man bus gana ir to, kad atkreipiau į jį dėmesį. O 
dabar, ponas sekretoriau, prašom man pasakyti, ar teisingas yra 
ponios šeimininkės tvirtinimas, jog protokolas, kurį tamsta apie 
mane ketini surašyti, galėtų padėti man pasiekti, kad man būtų leista 
stoti prieš Klamą. Jeigu taip, aš iškart mielai atsakysiu į visus klau- 
simus. Šiam reikalui mielai padarysiu viską. 

— Ne, — tarė Momusas, — nėra tokio sąryšio. Man rūpi vien tai, 
kad Klamui pavaldi kaimo registratūra gautų tikslų šios popietės apra- 
šymą. Tas aprašymas jau gatavas, tamsta tik dėl tvarkos turi užpildyti 
dvi tris spragas; kito tikslo čia nėra, jo ir negalima pasiekti. 

K. tylomis pažvelgė į šeimininkę. 

— Ko tamsta žiūri į mane? — paklausė ši.— Argi aš ką kita sa- 
kiau? Toks jis visuomet, ponas sekretoriau, toks jau jis visuomet. 
Iškraipo tai, ką jam sakai, o paskui tvirtina, kad jam buvusi pa- 
sakyta neteisybė. Nuo pat pradžių jam sakiau, o dabar jau pas- 
kutinį sykį sakau, jog nėra nė menkiausios vilties, kad Klamas 
jį priimtų; vadinasi, jeigu vilties nėra, tai ir šitas protokolas jos negali 
suteikti. Argi įmanoma aiškiau pasakyti? Paskui dar sakiau, kad šitas 
protokolas yra vienintelis tarnybinis ryšys, kurį jis su Klamu gali turėti; 
ir tai juk pakankamai aišku ir neabejotina. Taigi, jeigu jis manim netiki 
ir vis tiek visą laiką — nežinau, kam ir kodėl — viliasi, kad pavyks pra- 
siskverbti pas Klamą, tai jam, nenukrypstant nuo jo minčių tėkmės, 
gali padėti tik tas vienintelis tikras tarnybinis ryšys, kurį jis su 
Klamu turi, vadinasi, šitas protokolas. Tik tiek aš pasakiau, o tas, kas 
kitaip tvirtina, piktavališkai kraipo mano žodžius. 

— Jeigu taip, ponia šeimininke, — tarė K..— tai prašom atleisti, 
nes aš buvau tamstą neteisingai supratęs; mat tariau,— ir, kaip dabar 
paaiškėjo, klydau, — kad tamstos žodžiai vis dėlto dar palieka man 
nors menkutę viltį. 

— Žinoma,— tarė šeimininkė, — tokia, beje, ir yra mano nuomo- 
nė. Tamsta ir vėlei kraipai mano žodžius, tik šįkart į kitą pusę. Tokios 
vilties, mano nuomone, tamstai esama, ir ji, be abejo, susijusi su šiuo 
protokolu. Tačiau nėra taip, kad tamsta galėtum stačiai užpulti poną 
sekretorių, sakydamas: „Ar man bus leista patekti pas Klamą, jei- 
gu atsakysiu į klausimus?“ Kai vaikas taip klausia, tik juokas ima, 
bet kai šitaip klausia suaugęs Žmogus, tai čia jau žinybų įžeidinėjimas, 
ponas sekretorius savo delikačiu atsakymu tik malonėjo tatai nuslėpti. 
Tačiau viltis, kurią aš turiu galvoje, kaip tik ir yra ta, kad šituo pro- 
tokolu tamsta užmegsi, galbūt užmegsi tam tikrą ryšį su Klamu. 
Ar tai per menka viltis? O jeigu kas imtų ir paklaustų, už kokius nuo- 
pelnus esi tamsta vertas būti tokia viltimi apdovanotas,— argi 
tamsta galėtum nors kuo pasigirti? Žinia, nieko tikresnio apie šią viltį 
neįmanoma pasakyti, juo labiau ponas sekretorius, eidamas tarny- 
bines pareigas, negalės apie tai nė menkiausiu žodeliu užsiminti. 
Jam čia, kaip jis pats sako, tik dėl tvarkos rūpi šios popietės aprašy- 

mas; daugiau jis nieko neprasitars, net jeigu tamsta, remdamasis 
ką tik mano pasakytais žodžiais, dabar išsyk jį apie tai paklaustum. 

— Ar Klamas,— paklausė K.,— bent skaitys tą protokolą? 

— Ne,— atsakė Momusas,— o kam? Klamas juk negali skaityti 
visų protokolų, jis apskritai jų neskaito. ,,Traukitės man iš akių su savo 
protokolais“, — šitaip jis dažniausiai kalba. | 

— Ponas matininke,— tarė šeimininkė, — tamsta baigi mane nu- 
galuoti tokiais klausimais. Negi reikia ar bent pageidautina, kad 
Klamas perskaitytų šitą protokolą ir žodis žodin patirtų, koks nie- 
kingas tamstos gyvenimas? Argi ne verčiau būtų tamstai nuolankiai 
prašyti, kad šitas protokolas būtų nuo Klamo nuslėptas? Toks pra- 
šymas, žinia, būtų tiek pat neprotingas kaip ir pirmasis, — kas gi 
gali ką nors nuslėpti nuo Klamo? — tačiau bent parodytų tamstos 
būdą simpatiškesnį. Ir argi to reikia tam, ką tamsta vadini savo 
viltimi? Argi tamsta ir pats netvirtinai, jog būtum patenkintas vien 
gavęs progą prašnekti Klamo akivaizdoje, net jeigu Klamas į tams- 
tą nė nepažvelgtų ir tamstos nesiklausytų? Argi tamsta šituo pro- 
tokolu nebūsi bent to pasiekęs — gal net kur kas daugiau? 

— Kur kas daugiau? — paklausė K.— Bet kaipgi? 

— Ir kodėl tamsta, — riktelėjo šeimininkė, — lyg vaikas reikalauji, 
kad viskas tamstai būtų patiekiama gatava ir sukramtyta? Kas gi gali 
atsakyti į tokį klausiiną? Juk girdėjai, kad protokolas pateks į Klamui 
pavaldžią kaimo registratūrą, daugiau nieko tikro čia ir negalima pasa- 
kyti. Bet argi tamsta jau suvoki visą protokolo, pono sekretoriaus, 
kaimo registratūros reikšmę? Ar žinai, ką reiškia, jeigu tamstą 
kvočia ponas sekretorius? Galbūt — net greičiausiai — jis ir pats 
to nežino. Sėdi sau čia ramus ir vykdo savo pareigą — dėl tvarkos, 
kaip pats sakėsi. Tačiau nepamiršk tamsta, kad jį Klamas paskyrė, 
kad jis darbuojasi Klamo vardu, kad tam, ką jis daro, Klamas iš 
anksto pritaria, net jeigu pats reikalas niekados Klamo ir nepasiektų. 
O kaipgi Klamas galėtų pritarti tam, kas nėra kupina jo dvasios? 
Nė minties neturiu, šitaip kalbėdama, sakysim, negrabiai gerintis ponui 
» «retoriui, jis ir pats to neleistų, tačiau šneku čia ne apie jo savaran- 
kiską asmenį, o apie tai, kas jis yra, kai turi Klamo pritarimą, kaip šiuo 
atveju: tuomet jis yra įnagis, ant kurio padėta Klamo ranka, ir vargas 
tam, kas jo neklausys. 

Šeimininkės grasinimai K. nebebaugino, viltys, kuriomis šeiminin- 
kė mėgino jį supančioti, K. jau buvo įgrisusios. Klamas buvo toli. Šei- 

mininkė sykį lygino Klamą su ereliu, ir tada tai K. pasirodė juokinga, 
bet dabar jau ne; K. mąstė apie Klamo tolybę, apie jo neprieinamą 
būstą, apie jo nebylumą, gal nebent protarpiais nutraukiamą jo riksmų, 
kurių K. dar nė sykio nebuvo girdėjęs, apie žemyn smingantį Klamo 
žvilgsnį, kurio negalėjai nei įrodyti, nei nuneigti, apie tuos ratus, ku- 
riuos Klamas suko aukštybėse pagal neperprantamus dėsnius, tik 
akimirkomis tepasirodydamas, ir kurių neįmanoma sutrikdyti iš K. 
gilumos; visa tai darė Klamą panašų į erelį. Bet visa tai, žinoma, nė 
kiek nebuvo susiję su tuo protokolu, virš kurio Momusas kaip tik per- 
laužė sūrų riestainį: sekretorius kramsnojo jį, užsigerdamas alumi ir 
visųs popierius apkrėsdamas druskos kruopelėm ir kmynais. 

— Labanakt,— tarė K.,— negaliu pakęsti kvotų. 

Ir jau tikrai žengė į duris. 

— Vis dėlto jis išeina, — kone išgąstingai pasakė Momusas šeimi- 
ninkei. 

— Neišdrįs, — atsakė ši, o daugiau K. nieko nebeišgirdo, buvo jau 
priemenėje. 

Buvo šalta, pūtė smarkus vėjas. Pro priešinės duris išėjo šeiminin- 
kas, panašu buvo, kad jis iš ten pro akutę stebėjo priemenę. Šeiminin- 
kas turėjo laikyti susiglemžęs švarko skvernus, — juos net čia, prieme- 
nėje, draskė vėjas. 

— Tamsta jau išeini, ponas matininke? — paklausė jis. 

— O tamsta stebiesi? — paklausė K. 

— Stebiuosi,— atsakė šeimininkas.— Argi tamsta nebūsi kvo- 
čiamas? 

— Ne,— tarė K..— aš nesidaviau kvočiamas. 

— O kodėl? — paklausė šeimininkas. 

— Nesuprantu,— tarė K..— kodėl gi turėčiau duotis kvočiamas, 
kodėl gi turėčiau teikti pramogą valdžiai, tenkinti jos užgaidas. 
Kitą sykį gal tai ir man pačiam būtų buvę pramoga, gal ir man tokia 
užgaida būtų užėjusi, bet šiandien — ne. 

— Žinia, žinia, — tik iš mandagumo, bet ne iš įsitikinimo linktelėjo 
šeimininkas.— Dabar jau turiu leisti tarnus į užeigą, — pridūrė.— Jų 
valanda jau seniai atėjusi. Tik nenorėjau kvotos trukdyti. 

— Tokia svarbia tamsta ją laikei? — paklausė K. 

— O taip, — atsakė šeimininkas. 

— Vadinasi, maii nereikėjo atsisakyti? — tarė K. 

— Ne,— tarė šeimininkas, — tamstai nereikėjo atsisakyti. 

Kadangi K. tylėjo, jis, norėdamas gal paguosti K., o gal tik pats 
greičiau pasitraukti, pridūrė: 

— Na, bet dėl to dar tikriausiai netrenks perkūnas. 

— Ne,— tarė K.,— oras visai nepanašus. 

Juodu abu nusijuokė ir išsiskyrė. 

Išėjęs į vėjo pašėlusiai gairinamus laiptus, K. pažvelgė į tamsą. Bai- 
sus, baisus oras. Kažkaip siedamas su tuo oru savo mintis, K. dabar pri- 
siminė, kaip šeimininkė stengėsi, kad jis paklustų protokolui, ir kaip jis 
vis dėlto atsispyrė. Žinia, tos pastangos nebuvo aiškiai matomos, slap- 
čiomis šeimininkė drauge ir tempė jį šalin nuo protokolo; galų gale 
jau nebegalėjai pasakyti, ar atsispyrei, ar pasidavei. Tikra intrigan- 
tė, veikianti lyg ir beprasmiškai kaip tas vėjas, bet vykdanti tolimus, 
svetimus pavedimus, kurių negalėjai perprasti. 

Vos žengęs keletą žingsnių vieškeliu, tolumoje K. pamatė du 
siūbuojančius žiburėlius; tasai gyvybės ženklas jį nudžiugino, jis 
nuskubėjo tų žiburėlių linkui, o šie irgi plaukė jam priešpriešiais. K. 
nė pats nežinojo, kodėl taip nusivylė pamatęs, kad tai parankiniai. 
Juk jie, veikiausiai Frydos pasiųsti, ėjo jo pasitikti, o žibintai. gelb- 
stintys jį nuo tamsos, kurioje knibždėte knibždėjo priešiški gaivalai, 
be abejo, buvo jo nuosavybė, ir vis dėlto jis nusivylė, mat buvo 
tikėjęsis išvysti svetimus veidus, o ne tuos senus pažįstamus, tapusius 
jam jau tikra našta. Bet ten buvo ne vien parankiniai, iš patamsio 
tarp jųdviejų išniro Barnabas. 

— Barnabai! — sušuko K., tiesdamas ranką.— Ar tu pas mane 
ateini? 

Susitikimo džiaugsmas iš pradžių visai užgožė prisiminimus apie tą 
nemalonų jausmą, kurį jam Barnabas kitados buvo sužadinęs. 

— Pas tave,— atsakė Barnabas lygiai taip pat maloniai kaip ir 
aną kartą.— Su Klamo laišku. 

— Su Klamo laišku! — tarė K., atlošdamas galvą, ir skubiai 
stvėrė jį Barnabui iš rankos. — Pašvieskit! — paliepė dar paran- 
kiniams, ir tie, prisispaudę prie jo iš dešinės ir kairės, iškėlė 
žibintus. 

Norėdamas perskaityti, K. turėjo sulankstyti didžiulį laiško lakštą 
į siaurą juostelę, tik taip įstengė apsaugoti jį nuo vėjo. Tada pradė- 
jo skaityti: „„Ponui matininkui „Tilto“ užeigoje! Aš vertinu tamstos, 
kaip matininko, ligi šiol nuveiktus darbus. Ir parankinių darbai 
verti pagyrimo, tamsta moki juos įtraukti į darbą. Būk tamsta ir 
toliau toks uolus! Sėkmingai užbaik savo darbus. Pertrauka mane 
karčiai nuviltų. O šiaip gali tamsta būti ramus, atlyginimo klausimas 
artimiausiu laiku bus išspręstas. Nepaleidžiu tamstos iš akių“. K. 
tik tada pakėlė akis nuo laiško, kai kur kas lėčiau už jį skaitę 
parankiniai, nudžiuginti gerų naujienų, ėmė mosuoti žibintais ir 
triskart sušuko „Valio!“ 

— Nurimkit,— paliepė K. ir kreipėsi į Barnabą:— Tai nesu- 
sipratimas. 

Barnabas nesuprato, ką jis turi galvoje. 

— Tai nesusipratimas, — pakartojo K. 

Jį vėlei apėmė popietės nuovargis, kelias iki mokyklos atrodė 
toks tolimas, Barnabui už nugaros vėlei išniro visa jo šeimyna, pa- 
rankiniai taip spaudėsi prie K., kad jis turėjo juodu net alkūnėmis 
atstumti; kaipgi Fryda galėjo išsiųsti juodu jo pasitikti, juk jis buvo 
liepęs parankiniams pasilikti su ja. Kelią namo jis ir taip būtų radęs, 
vienas het lengviau nei su ta draugija. Negana to, dar vienas paran- 
kinis kaklą buvo apsisukęs skepeta, kurios palaidi galai plazdėjo 
vėjyje ir kelis kartus jau buvo sušėrę K. per veidą; antrasis, teisybė, 
kiekvienąsyk tučtuojau nuimdavo skepetą nuo K. veido ilgais, 
smailiais, amžinai nenustygstančiais pirštais, bet tas nė kiek nepadėjo. 
Parankiniams šitas žaidimas su skepeta, regėjosi, net patiko, juodu 
apskritai be galo džiugino vėjas ir nerami naktis. 

— Šalin! — suriko K.— Jeigu jau atėjote manęs pasitikti, kodėl 
gi neatnešėte man lazdos? Kaipgi aš judu dabar parginsiu namo? 

Parankiniai užlindo Barnabui už nugaros, bet nebuvo per daug 
išsigandę, nes vis dėlto sudėjo žibintus savo globėjui ant abiejų 
pečių, tik šis juos, žinia, iškart nusipurtė. 

— Barnabai,— tarė K. didžiai prislėgta širdimi, nes Barnabas jo 
aiškiai nesuprato, nes ramiu metu Barnabo švarkas gražiai blizgėjo, ta- 
čiau jeigu padėtis pasidarydavo sunki, jis ne padėdavo, o tik nebyliai 
priešindavosi, ir su tuo jo pasipriešinimu negalėjai kovoti, nes 
Barnabas ir pats buvo bejėgis. jo šypsnys, teisybė, švietė, tačiau tai 
buvo tokia pat menka paguoda kaip žvaigždė danguje, kai tau čia, 
apačioj, reikia gintis nuo įsišėlusios pūgos.— Žvelk, ką ponas rašo, — 


Pilis 282 


tarė K., prikišdamas laišką Barnabui prie pat akių.— Ponas neturi 
tikrų Žinių. Aš juk visai nedirbu matininko darbo, o ko verti paran- 
kiniai, tu pats matai. O darbo, kurio nedirbu, negaliu nė pertraukti, 
vadinasi, negaliu pono net karčiai apvilti, tai kaipgi aš pelniau jo gerą 
įvertinimą? Ir ramus niekados negaliu būti. 

— Aš pranešiu,— tarė Barnabas, visą tą laiką ne. laišką skaitęs, 
o tik sukęs akis šalin; beje, jis nė nebūtų galėjęs laiško perskaityti, nes 
šis buvo jam prie pat veido. 

— Ak,— tarė K.,— tu žadi man, kad praneši, bet ar Žš galiu ta- 
vim kliautis? Man taip reikia patikimo pasiuntinio, dabar labiau negu 
kada nors. 

K. nekantraudamas kramtėsi lūpas. 

— Pone,— tarė Barnabas, taip švelniai palenkdamas kaklą, kad 
K. mažne vėl suėmė pagunda juo patikėti, — aš tikrai pranešiu; ir tai, 
ką praeitą kartą man pavedei, tikrai pranešiu. 

— Kaip? — suriko K.— Tu dar to nepranešei? Negi rytojaus 
dieną nebuvai pilyje? 

— Ne,— atsakė Barnabas. — Mano tėvelis jau senas, juk pats ma- 
tei, o kaip tik buvo daug darbo, turėjau jam padėti, bet dabar 
netrukus kada nors vėl eisiu į pilį. 

— Bet ką gi tu darai, žmogau tu nepermanomast — sušuko K., 
trenkdamas sau kumščiu į kaktą.— Argi Klamo reikalai nėra 
pirmesni už visus kitus? Tau patikėtos aukštos pasiuntinio pareigos, 
o tu jas šitaip gėdingai apleidi? Kam rūpi tavo tėvo darbas? Klamas 
laukia Žinių, o tu, užuot stačia galva lėkęs, verčiau kabini mėšlą 
iš kūtės. 

— Mano tėvas — batsiuvys, — nė kiek neišmuštas iš vėžių, tarė 
Barnabas. — Brunsvikas jam buvo atnešęs darbo, o aš juk tėvo pa- 
meistrys. 

— Batsiuvys, Brunsvikas, darbo,— niršiai suriko K., lyg pa- 
naikindamas tuos žodžius visiems laikams.— O kam čia prireikė batų 
amžinai tuščiuos keliuos? Ir kas man rūpi visa ta batsiuvystė; patikė- 
jau tau žinią ne tam, kad tu ją pamirštum ir supainiotum, bekiurk- 
sodamas ant batsiuvio kėdutės, o tam, kad iškart ją nuneštum ponui. 

Trupučiuką K. apramino dabar toptelėjusi mintis, kad Klamas visą 
tą laiką greičiausiai buvo ne pilyje, o „Ponų smuklėje“, bet Barnabas, 
pradėjęs berti pirmąjį K. pranešimą ir šitaip mėgindamas įrodyti, kad 
viską gerai atsimena, vėl jį suerzino. 

— Gana, daugiau nieko nebenoriu girdėti, — tarė K. 

— Nepyk ant manęs, pone,— pasakė Barnabas ir, sakytum ne- 
sąmoningai būtų norėjęs nubausti K., nusuko nuo jo savo žvilgsnį 
ir nudelbė akis, — beje, tikriausiai jis buvo tik priblokštas K. riksmo. 

— Aš ant tavęs nepykstu,— tarė K., ir dabar jo apmaudas atsig- 
ręžė prieš jį patį. — Ant tavęs nepykstu, bet man labai nemalonu, kad 
svarbiausiems dalykams turiu tik tokį pasiuntinį. 

— Matai,— prabilo Barnabas, ir atrodė, lyg jis, gindamas savąją 
pasiuntinio garbę, kalbėtų daugiau, nei jam leidžiama, — Klamas juk 
nelaukia žinių, jis net būna nepatenkintas, kai aš ateinu, „,Vėlei naujos 
žinios“, pasakė kartą, o dažniausiai, iš tolo pamatęs mane ateinant, 
jis stojasi, eina į gretimą kabinetą ir manęs nepriima. Visai nė nėra nu- 
rodyta, kad aš iškart turiu eiti su kiekviena žinia, jeigu taip būtų 
nurodyta, aš, žinoma, iškart ir eičiau, bet šiuo klausimu nėra jokio 
nurodymo, ir jeigu aš niekados nenueičiau, niekas manęs ir nera- 
gintų. Kai nešu žinią, darau tatai savo noru. 

— (Gerai,— tarė K., žiūrėdamas į Barnabą ir uoliai sukdamas akis 
nuo parankinių, kurie jau senokai smaginosi, pakaitomis lyg iš kokio 
duburio lėtai išnirdami Barnabui iš už nugaros, o paskui, tarytum, išvy- 
dus K., juodu baimė pagautų, vėl vikriai pradingdami su tykiu, iš vėjo 
išmoktu švilpesiu.— Nežinau, kaip ten yra pas Klamą; abejoju, kad 
tu galėtum ten viską gerai perprasti, 0 net jeigu galėtum, mudu ten ne- 
įstengtume nieko pataisyti. Tačiau žinią nunešti tu gali, to aš tave ir 
prašau. Visai trumputę žinią. Ar gali rytoj pat ją nunešti ir rytoj pat 
parnešti man atsakymą ar bent papasakoti, kaip buvai sutiktas? Ar gali 
tą padaryti, ar padarysi? Man tai būtų labai vertinga paslauga. Galbūt 
man dar pasitaikys proga tau atsidėkoti, o gal jau dabar galiu patenkin- 
ti kokį tavo pageidavimą? 

— Žinoma, aš įvykdysiu pavedimą, — atsakė Barnabas. 

— Ir pažadi, kad pasistengsi gerai jį įvykdyti, kad perduosi žinią 
pačiam Klamui, sulauksi atsakymo iš paties Klamo, ir skubiai, viską 
skubiai, rytoj, dar iki pietų, ar pažadi? 

— Padarysiu, ką galėsiu, — atsakė Barnabas, — bet aš taip visa- 
dos darau. 

— Dėl to dabar nesiginčykim,— tarė K.— Štai pranešimas: 
Matininkas K. prašo poną vedėją, kad jam būtų pačiam leista su ponu 
vedėju pasikalbėti; jis iš anksto priima visas sąlygas, kurios galėtų 
būti siejamos su tokiu leidimu. Prašyti jis priverstas todėl, kad ligi šiol 
visi tarpininkai pasirodė netikę, kaip įrodymą jis pateikia tą faktą, 

kad ligi šiol visiškai nė nedirbo matininko darbo ir, kaip jam pranešė 
bendruomenės seniūnas, niekados jo negaus dirbti, todėl jam bai- 
siai gėda skaityti paskutinį pono vedėjo laišką, tik asmeninis pokalbis 
su ponu vedėju čia gali pagelbėti. Matininkas žino, koks didis šis 
prašymas, todėl jis pasistengs, kad ponui vedėjui šitoks sutrukdymas 
būtų kuo mažiau juntamas, jis sutinka su bet kokiu laiko apribojimu, 
taip pat, jeigu tik ponas vedėjas nuspręs, kad tai būtina, pasitenkins 
ir griežtai nustatytu skaičiumi žodžių, kuriuos jam būtų leidžiama 
per pašnekesį pasakyti, net ir su dešimtim žodžių jis tikisi išsiversiąs. 
Su nuolankia pagarba ir didžiausia nekantra jis laukia pono vedėjo 
sprendimo. 

Užsimiršęs, kur esąs, K. kalbėjo taip, tarytum būtų stovėjęs prie 
Klamo durų ir šnekėjęsis su durininku. 

— Išėjo daug ilgiau, nei maniau,— tarė jis paskui, — bet priva- 
lai vis dėlto žodžiu viską perduoti, laiško nenoriu rašyti, juk jis tada vėl 
keliautų begaliniu dokumentų keliu. 

Tad K. pasidėjo skiautę popieriaus vienam parankiniui ant nuga- 
ros ir, antrajam šviečiant, vien Barnabui ėmė keverzoti pranešimą, bet 
būtų galėjęs jį rašyti jau ir Barnabo diktuojamas, nes šis, gerai įsidė- 
mėjęs, bėrė dabar viską tiksliai it mokinys, nekreipdamas dėmesio į 
klaidinamus parankinių pasakinėjimus. N 

— Tavo atmintis puiki, — tarė K., duodamas popierių Bar- 
nabui,— bet dabar būk geras, pasirodyk puikiai ir kitoje srityje. 
O pageidavimai? Ar tu jų neturi? Atvirai pasakius, mano pavedimo 
likimas keltų man mažesnį rūpestį, jeigu tu turėtum kokių pagei- 
davimų. 

Barnabas valandžiukę patylėjo, tada pasakė: 

— Mano seserys siunčia tau linkėjimų. 

— "Tavo seserys, — tarė K.,— aha, tos aukštos, tvirtos merginos. 

— Abi siunčia tau linkėjimų, bet ypač Amalija, — pasakė Barna- 
bas.— Ji šiandien ir šitą laišką tau parnešė iš pilies. 

Pirmiausiai nusitvėręs kaip tik tos žinios, K. paklausė: 

— Gal ji galėtų ir mano pranešimą nunešti pilin? O gal judu drau- 
ge nueitumėt ir kiekvienas skyrium pamėgintumėt laimę? 

— Amalijai nevalia įžengti į kanceliarijas,— tarė Barna- 
bas.— Šiaip ji, žinoma, labai mielai to darbo imtųsi. 

— Rytoj gal užsuksiu pas jus, — tarė K.— Bet pirma tu atnešk 
man atsakymą. Lauksiu mokykloje. Perduok ir seserims linkėjimų 
nuo manęs. | 

K. pažadas, rodėsi, labai pradžiugino Barnabą, atsisveikindamas 
jis spustelėjo K. ranką ir dar prabėgomis palietė petį. Lyg dabar ir vėl 
viskas būtų buvę kaip andai, kai Barnabas, visas švytėdamas, pirmą 
sykį įžengė į kaimiečių prisikimšusią užeigos salę, K., nors ir šyptelė- 
jęs, Šį prisilietimą priėmė kaip apdovanojimą. Pasidaręs atlaidesnis, 
jis nebekliudė parankiniams kelyje atgalios daryti ką tinkamiems. 


VIENUOLIKTAS SKYRIUS 


Kone į ragą sustiręs K. parsirado namo, visur buvo tamsu, žvakės 
žibintuose visai sudegusios, bet parankiniai čia jau orientavosi, ir jų ve- 
damas jis apgraibomis nusigavo į klasę. 

— Pirmas judviejų pagirtinas darbas, — tarė jis, prisiminęs Klamo 
laišką. 

Fryda, dar visai neprabudusi, sušuko iš vieno kampo: 

— Leiskit K. pamiegoti! Nežadinkit jo! 

Štai kaip smarkiai K. buvo užvaldęs visas jos mintis, nors ji, snau- 
dulio priveikta, ir neįstengė jo sulaukti. 

Dabar buvo įžiebta šviesa; tiesa, lempos dagčio nebuvo galima 
pakankamai atsukti, nes žibalo buvo visai mažai telikę. Naujajam na- 
mų ūkiui dar ir to, ir ano stigo. Krosnis, teisybė, buvo iškūrenta, tačiau 
didžiulė klasė, naudojama ir kaip gimnastikos salė, — palei sienas sto- 
vėjo ir palubyje karojo visokie gimnastikos prietaisai, — jau surijusi 
visas turėtas malkas ir, kaip visi trys įtikinėjo K., pirma ir maloniai įši- 
lusi, dabar, deja, vėlei buvo išvėsusi. Tiesa, daug malkų buvo sukrau- 
ta pašiūrėje, bet ši pašiūrė buvo užrakinta, o raktą turėjo mokytojas, 
leidęs imti malkas tik krosnims per pamokas kūrenti. Tatai dar būtų 
buvę galima ištverti, jeigu jie būtų turėję lovas ir galėję į jas sulįsti. 
Tačiau šiam reikalui klasėje nebuvo nieko daugiau, tik vienas vienin- 
telis šiaudų čiužinys, pagirtinai švariai užtiestas vilnone Frydos skepe- 
ta, tačiau be pūkinių patalų, vien su dviem šiurkščiom, pastirusiom, 
šilumos beveik nelaikančiom antklodėm. Ir net į tą skurdų čiu- 
žinį godžiai dairėsi parankiniai, — nors, žinoma, neturėdami vilties, 
kad gaus kada nors ant jo atsigulti. 

Fryda baikščiai pažvelgė į K.; juk ji „Tilto“ užeigoje jau buvo įro- 
džiusi, kad geba jaukiai sutvarkyti net patį skurdžiausią kambarį, ta- 
čiau čia, visai neturėdama lėšų, nieko daugiau neįstengė padaryti. 

— Vienintelė mūsų kambario puošmena — gimnastikos prietai- 
sai, — tarė ji, prisiversdama šyptelti pro ašaras. 

Tačiau, užsiminusi apie pačius didžiuosius trūkumus, apie nepa- 

tenkinamą guolį ir šilumą, ji tvirtai pažadėjo jau kitą dieną prasimany- 
sianti kokią nors išeitį ir paprašė K. tiktai iki tol pakentėti. Nei žodžiu, 
nei užuomina, nei mina ji neparodė, kad širdyje už ką nors K. karčiai 
priekaištautų, nors šis, kaip pats dabar sau sakė, juk buvo ją tiesiog iš- 
tempęs pirma iš „Ponų smuklės“, o dabar dar iš „Tilto“ užeigos. Todėl 
tad K. stengėsi apsimesti, kad jam čia viskas esą pakenčiama, ir 
tai jam nė nebuvo labai sunku, nes mintyse jis vis keliavo drauge su 
Barnabu, žodis žodin kartodamas pranešimą, bet ne (taip, kaip jį 
persakė Barnabui, o taip, kaip vaizdavosi pranešimą nuskambėsiant 
Klamo akivaizdoje. O sykiu jis, beje, nuoširdžiai apsidžiaugė, kai 
Fryda jam ant spiritinės viryklės užkaitė kavos, ir, atsišliejęs į vės- 
tančią krosnį, žiūrėjo, kokiais vikriais, įgudusiais judesiais ji tiesia 
ant mokytojo stalo nepakeičiamąją baltą staldengtę, deda gėlėtą 
kavos puodelį, o šalia — duoną ir lašinius, ir net sardinių skardinę. 
Dabar jau viskas buvo prirengta, Fryda dar irgi nebuvo vakarienia- 
vusi, mat laukė K. Klasėje buvo du krėslai, į juos prie stalo susėdo 
K. su Fryda, parankiniai įsitaisė ant pakylos prie jų kojų, bet nė 
valandėlės nenustygo, trukdė jiedviem net valgyti. Nors visko gavo 
užtektinai ir dar nė nebuvo suvalgę, vis tiek retsykiais vis stojosi 
pasižiūrėti, ar daug dar ant stalo likę, ar juodu dar gali ko nors tikėtis. 
K. nekreipė į parankinius dėmesio, tik Frydai nusijuokus pažvelgė 
į Juodu. Įtaikiai prispaudęs delnu jos ranką ant stalo, K. tyliai pak- 
lausė, kodėl gi ji esanti tokia atlaidi parankiniams, kodėl net į jų išdai- 
gas palankiai žiūrinti. Juk šitaip niekados nebūsią įmanoma jų nusikra- 
tyti, o tam tikrais energingais ir jų elgesį iš tikrųjų atitinkančiais 
veiksmais gal pavyksią juodu arba sutramdyti, arba, kas labiau 
tikėtina ir net geriau būtų, taip apkartinti jiedviem tarnybą, kad 
juodu patys paspruksią. Girdi, juk nepanašu esą, kad gyvenimas čia, 
mokykloje, būsiąs itin smagus; tiesa, jie čia ilgai juk neužgaišią, 
tačiau ir visi trūkumai pasidarysią beveik nepastebimi, jeigu tik 
parankiniai iškeliausią savo keliais ir juodu vieni pasiliksią tokiuose 
tykiuose namuose. Argi Fryda nematanti, kad parankiniai kasdien 
darąsi vis įžūlesni, tarytum kaip tik Frydos buvimas čionai ir viltis, 
kad K. jos akyse negalėsiąs jųdviejų taip prigriebti kaip vienas bū- 
damas, teiktų tiems niekdariams dar daugiau drąsos. Beje, gal net 
esą ir visai paprastų priemonių, kaip jais išsyk ir be Jokių gudravimų 
nusikratyti, gal net pačiai Frydai tos priemonės žinomos, juk ji 
taip puikiai nusimananti apie čionykštę padėtį. O ir patiems paran- 
kiniams, kaip nors juos išvarydami, juodu su Fryda tikriausiai tik 
paslaugą padarysią; juk ne kažin kokioje prabangoje parankiniai čia 
gyveną, o ir jų ligšiolinei tinginystei čia bent iš dalies ateisiąs galas, 
juk juodu turėsią kibti į darbą, nes Fryda turinti patausoti save po pas- 

kutinėmis dienomis patirtų sukrėtimų, o jis pats, K., būsiąs irgi užsi- 
ėmęs — ieškosiąs išeities iš tokios vargingos jųdviejų padėties. Ir vis 
dėlto, jeigu tik parankiniai pradingsią, jis pajusiąs tok; palengvėjimą, 
kad nesunkiai galėsiąs greta kitų reikalų nudirbti ir visus mokyklos 
sargo darbus. 

Fryda, atidžiai viską išklausiusi, iš lėto paglostė, K. petį ir pasakė 
esanti tos pačios nuomonės, K., girdi, gal tik per daug dedąsis į širdį pa- 
rankinių išdaigas, juk tai jauni vaikinai, linksmi ir naivoki, pirmąsyk 
tarnaują prašalaičiui, ką tik ištrūkę iš griežtos drausmės, reikalaujamos 
pilyje, todėl visą laiką jie kiek jaudinąsi ir stebisi, o tokioje būsenoje 
kaip tik kartais ir prikrečią kvailysčių, ir natūralu esą jomis piktintis, 
bet protingiau, girdi, būtų iš tų kvailysčių tiesiog pasijuokti. Kartais ji 
stačiai neįstengianti susiturėti nenusijuokusi. Tačiau ji visiškai prita- 
rianti K., kad geriau būtų parankinius išguiti ir viėnudviem pasilikti. 
Prisislinkusi arčiau prie K., Fryda veidu įsikniaubė jam į petį. Ir čia, 
taip neaiškiai murmėdama, kad K. net turėjo prie jos pasilenkti, pasi- 
sakė, deja, nežinanti jokių priemonių, kaip nusikratyti parankiniais, ir 
būgštaujanti, kad visi K. pasiūlymai neduosią jokios naudos. Kiek ji 
žinanti, K. pats parankinių reikalavęs, taigi dabar juos turįs ir privalė- 
siąs laikyti. Geriausia, girdi, būsią žiūrėti į juos lengvai, kaip į vėja- 
vaikius, taip juos esą lengviausia ištverti. 

K. toks atsakymas nepatenkino; pusiau juokais, pusiau rimtai jis 
pasakė, girdi, atrodą, lyg Fryda su parankiniais būtų sudariusi suokalbį 
ar bent esanti labai jiems prielanki; žinia, vaikinai dailūs, tačiau nesą 
tokio žmogaus, kurio, turint bent šiek tiek geros valios, neįmanoma būu- 
tų nusikratyti, ir jis tai įrodysiąs Frydai kaip tik su parankiniais. 

Fryda pasakė būsianti jam labai dėkinga, jeigu tik pasiseksią. Beje. 
pridūrė ji, nuo šios valandos ji daugiau iš parankinių nesijuoksianti ir 
netarsianti jiedviem nė v:c 40 žodelio be reikalo, juk tikrai nesą lengva 
nuolatos būti dviejų vyriškių stebimai, bet ji, girdi, jau išmokusi žiūrėti 
į anuodu K. akimis. Dabar ji tikrai truputėlį krūptelėjo, nes paranki- 
niai vėlei pakilo, panorę tiek patikrinti maisto atsargas, tiek pašnipi- 
nėti, apie ką juodu vis šnibždasi. 

K. pasinaudojo tokia proga atgrasinti Frydą nuo parankinių, prisit- 
raukė ją arčiau savęs, ir juodu susigla:Ję baigė vakarieniauti. Dabar 
jau būtų reikėję gultis, visi buvo labai nuvargę, vienas parankinis net 
užmigo bevalgydamas, kitam tai atrodė be galo juokinga, jis mėgino 
kaip nors paakinti ponus pasižiūrėti į kvaila miegančiojo miną, bet nie- 
ko jam iš to neišėjo, K. su Fryda lediniais veidais sėdėjo viršuj. Šaltis 


Pilis 288 


darėsi vis sunkiau pakeliamas, tad ir juodu nesiryžo gultis; galų gale 
K. pareiškė, kad reikią dar pakūrenti, kitaip neįmanoma būsią miegoti. 
Pasiteiravo, ar kur nesą kirvio, parankiniai žinojo, kur ieškoti, ir at- 
nešė, o tada visi patraukė į malkinę. Netrukus lengvutės durys buvo iš- 
laužtos, parankiniai, stačiai žavėdamiesi, lyg nieko gražesnio nebūtų 
niekad regėję, vąįkydamiesi ir stumdydamiesi, suskato nešti malkas į 
klasę, greitai ten jų atsirado visa krūva, krosnis buvo užkurta, visi su- 
gulė aplink ją, vieną antklodę susisupti gavo parankiniai, tos jied- 
viem visai užteko, nes buvo sutarta, kad vienas visą laiką budės ir kurs- 
tys ugnį, netrukus palei krosnį pasidarė taip šilta, kad antklodės ir ne- 
bereikėjo, lempa buvo užpūsta, ir K. su Fryda, džiaugdamiesi šiluma 
1r tyla, išsitiesė pamiegoti. 

Naktį pažadintas kažkokio krebždesio ir dar pro miegus pirmu ne- 
tvirtu judesiu siektelėjęs Frydos pusėn, K. pajuto, kad vietoj Frydos ša- 
lia jo guli parankinis. Greičiausiai vien dėl to, kad, taip netikėtai paža- 
dintas, jis labai sudirgo, tai buvo jam didžiausias ligi šiol kaime patirtas 
išgąstis. Kilstelėjo surikęs ir, nė pats nebesižinodamas ką darąs, taip 
trenkė kumščiu parankiniui, kad šis net pravirko. Viskas, beje, tuoj pa- 
aiškėjo. Fryda pabudo nuo to, kad — bent jai taip pasirodė — kažkoks 
didelis padaras, greičiausiai katė, užšoko jai ant krūtinės ir tučtuojau 
vėl sau nubėgo. Atsikėlusi ir užsižiebusi žvakę, ji ėmė ieškoti to padaro 
po visą klasę. Pasinaudojęs proga, vienas parankinis sumanė valan- 
džiukę pasimėgauti šiaudų čiužiniu, ir gavo už tai skaudžiai atkentėti. 
O Fryda nieko neįstengė surasti, gal jai buvo tik pasivaidenę; ji grįžo 
pas K., tačiau, lyg būtų pamiršusi vakarinį pokalbį, eidama pro šalį ma- 
loniai paglostė susirietusiam ir verkšlenančiam parankiniui galvą. K. 
nieko jai dėl to nesakė; tik parankiniams liepė liautis kūrenus krosnį, 
nes, sudegus mažne visoms suvilktoms malkoms, buvo pasidarę jau per 
karšta. 


DVYLIKTAS SKYRIUS 


Rytą visi pakirdo tik tuomet, kai pirmieji mokiniai, atėję į klasę, 
smalsiai apstojo jų guolį. Tai buvo nemalonu, nes dėl smarkaus karščio, 
dabar, paryčiais, beje, vėl užleidusio vietą aiškiai juntamai vėsai, visi 
miegojo išsivilkę iki apatinių, ir kaip tik tą akimirką, kai jie buvo be- 
pradedą rengtis, duryse pasirodė Giza, mokytoja, šviesiaplaukė, aukš- 

ta, graži, tik šiek tiek sukaustytų judesių mergina. Ji aiškiai tikėjosi iš- 
vysti naująjį sargą, buvo turbūt ir iš mokytojo gavusi nurodymus, kaip 
su juo elgtis, nes jau nuo durų pasakė: 

— Šito tai jau nepakęsiu. Nieko sau tvarkelė. Tamsiai leista tik 
nakvoti klasėje, bet aš neprivalau vesti pamokų tamstos miegamajame. 
Mokyklos sargo šeimyna, ligi pietų besitvarsanti patale. Fui! 

Na, čia būtų galima ir atsikirsti, ypač dėl šeimynos ir patalo, galvo- 
jo K., kol juodu su Fryda — parankinių tam darbui neįmanoma buvo 
pasitelkti, abu, gulėdami ant grindų, tik spoksojo į mokytoją ir moki- 
nius — traukė lygiagretes ir arklį ir dangstė juos antklodėmis, šitaip 
atsitverdami mažutį kamputį, kuriame galėjo pasislėpti nuo vaikų akių 
ir bent apsirengti. Ramybės jie, tiesa, nė valandėlės neturėjo, pirmiau- 
sia mokytoja pradėjo bartis, kad praustuvėje nesą šviežio vandens; K. 
kaip tik buvo ketinęs atsinešti praustuvę, kad juodu su Fryda galėtų nu- 
siprausti, dabar, nenorėdamas per daug pykinti mokytojos, atidėjo šį 
sumanymą vėlesniam laikui, tačiau iš to susilaikymo nedaug tebuvo 
naudos, nes netrukus kilo baisus skandalas, mat jie per nelaimę buvo 
pamiršę nukraustyti nuo mokytojos stalo vakarienės likučius; mokytoja 
nubraukė juos liniuote, viskas nulėkė žemėn; dėl to, kad išsiliejo sar- 
dinių aliejus ir kavos tirščiai, kad sudužo kavinukas, mokytojai, aišku, 
nebuvo ko sukti galvos, sargas juk privalėjo viską tuoj sutvarkyti. Nes- 
pėję dar visai apsirengti, K. su Fryda rymojo ant lygiagrečių ir žiūrėjo, 
kaip naikinamas menkas jųdviejų geras; parankiniai, aiškiai nė neke- 
tindami rengtis ir tuo didžiai džiugindami vaikus, žvalgėsi iškišę galvas 
pro antklodės apačią. Frydai, žinoma, labiausiai skaudėjoširdį dėl kavi- 
nuko; tik tuomet, kai K., guosdamas ją, pažadėjo tučtuojau eisiąs pas 
bendruomenės seniūną ir išreikalausiąs, kad žala būtų atitaisyta, ji tiek 
susitvardė, kad dar vienmarškinė, vienu apatiniu sijonu, puolė iš ap- 
tvaro bent staldengtės pasičiupti, kol ši dar labiau nesupurvinta. Jai tas 
ir pasisekė, nors mokytoja, mėgindama ją atbaidyti, be paliovos taip 
trankė liniuote per stalą, kad ir geriausi nervai galėjo neatlaikyti. K. su 
Fryda apsirengė, o tada gavo ne tik žodžiais ir kumšnojimais raginti 
rengtis nuo visų tų įvykių tarytum apdujusius parankinius, bet net iš 
dalies ir patys juos rengti. Kai jau visi buvo susiruošę, K. paskirstė arti- 
miausius darbus: parankiniai turėjo prinešti malkų ir pakurti krosnis, 
o pirmiausia — kitoje klasėje, kur grėsė dar didesni pavojai: juk ten 
tikriausiai jau buvo atėjęs mokytojas. Frydai teko plauti grindis, o K. 
pasišovė parnešti vandens ir šiaip visa kita sutvarkyti; apie pusryčius 
kol kas nebuvo ko nė galvoti. Tačiau, norėdamas pasitikrinti, kokia 

apskritai mokytojos nuotaika, K. pasakė pirma pats vienas išlįsęs iš apt- 
varo, kiti tegu palaukią, kol jis pašauksiąs: šitos atsargumo priemonės 
K. griebėsi visų pirma todėl, jog nenorėjo, kad parankinių kvailiojimas 
pirma laiko dar pablogintų padėtį; be to, jis stengėsi kiek įmanu patau- 
soti Frydą, nes ji buvo garbėtroška, o jis ne, ji buvo jautri, o jis ne, jai 
galvoje buvo vien smulkios dabartinės šlykštynės, o jam — Barnabas 
ir ateitis. Fryda, beveik nenuleisdama nuo K. akių, tiksliai vykdė visus 
jo nurodymus. Vos K. pasirodžius, mokytoja, griaudėjant nuo tos aki- 
mirkos jau išvis nenutilusiam vaikų kvatojimui, sušuko: 

— Na, ar jau išsimiegojai tamsta? 

K. nieko neatsakė, juk čia iš tikrųjų visai nė nebuvo klausimas; jis 
žengė tiesiai prie prausyklės, o tada mokytoja paklausė: 

— Ką tamsta padarei mano Murkliukei? 

Didelė, sena, įsiganiusi katė gulėjo išsidrėbusi ant stalo, o mokytoja 
apžiūrinėjo, matyt, truputėlį sužeistą josios leteną. Vadinasi, Fryda vis 
dėlto teisybę sakė, šita katė, žinia, ant jos neužšoko, nes jau apskritai 
turbūt neįstengė šokinėti, tačiau per Frydą perlipo, o tada, pajutusi 
šiaip visados tuščiuose namuose žmones esant, išsigando, puolė slėptis ir 
per tokią neįprastą skubą tikriausiai ir susižeidė. K. mėgino ramiai vis- 
ką paaiškinii mokytojai, tačiau šiai terūpėjo vien "c-ultatas ir Ji pareiš- 
kė: Nr | 

— Žinoma, jūs ją sužalojot, štai kaip pra 2ėdat savo gyvenimą mo- 
kykloje. Tik pažvelk tamsta! 

Paliepusi prieiti prie stalo, mokytoja parodė K. katės leteną, o tada, 
jam nespėjus nė apsižiūrėti, brūkštelėjo nagais jam per plaštakos viršų: 
nagai, teisybė, buvo jau atbukę, bet mokytoja, šįsyk visai negailėdama 
katės, taip smarkiai spustelėjo, kad vis tiek pasirodė kruvini rėžiai. 

-- O dabar eik tamsta dirbti,— nekantriai tarė ji. vėl pasilenk- 
dama prie katės. 

Fryda, stovėjusi su parankiniais už lygiagrečių ir viską mačiusi, su- 
riko, išvydusi kraują. K. parodė savo ranką vaikams ir pasakė: 

— Pažvelkit, ką man padarė pikta klastūnė katė. 

Pasakė šitaip, Žinia, ne dėl vaikų, kurių spygavimas ir juokas 
jau skardėjo visiškai savaime, jam nebereikėjo kokios nors dingsties ar 
paskatos, jokiais žodžiais jo nebūtum perrėkęs ar paveikęs. Bet kadangi 
ir mokytoja, išgirdusi šitą įžeidimą, tik dėbtelėjo šnairomis, neatsi- 
traukdama nuo katės, taigi pirmasis įniršis rodėsi išsekęs drauge su kru- 
vinąja bausme, K. pasišaukė Frydą su parankiniais, ir darbas prasidėjo. 

Kai K. išnešė laukan nešvaraus vandens kibirą, parnešė šviežio 

vandens ir jau ėmėsi šluoti klasę, kokių dvylikos metų berniukas žengė 
iš savo suolo, palietė K. ranką ir pasakė kažką, ko visai neįmanoma bu- 
vo suprasti per baisų šurmulį. Bet čia ūmai šurmulys liovėsi, K. apsig- 
ręžė. Nutiko tai, ko jis visą rytą bijojo. Tarpduryje stovėjo mokytojas 
ir, kad ir mažiukas būdamas, abiem rankom laikė pastvėręs už pakar- 
pos po parankinį; matyt, mokytojas buvo pačiupęs juodu benešančius 
malkas, nes smarkiu balsu, vis patylėdamas po kiekvieno žodžio, dabar 
sušuko: | 

— Kas išdrįso įsilaužti į malkinę? Parodykit man tą niekšą, aš jį 
į miltus sumalsiu! 

„ Čia Fryda, mėginusi iššveisti grindis mokytojai po kojų, pakilo, paž- 
velgė į K., lyg semdamasi jėgų, o jos žvilgsnyje ir laikysenoje vėl pasi- 
matė truputėlis jos senojo sumatumo: 

— Aš taip padariau, ponas mokytojau. Nebežinojau, kaip išsisuk- 
ti. Jeigu rytą klasės turi būti iškūrentos, reikėjo atidaryti malkinę; nakiį 
nedrįsau eiti pas tamstą rakto; mano sužadėtinis buvo „Ponų smuklė- 
je“, galėjo atsitikti, kad jis ten ir pernakt pasiliks, taigi turėjau viena 
nuspręsti. Jeigu blogai padariau, atleisk man tamsta tokią patirties 
stoką; sužadėtinis jau pakankamai mane barė, kai pamatė, kas atsitikę. 
Jis net uždraudė man anksti rytą pakurti krosnis, nes manė, kad tams- 
ta, užrakindamas malkinę, būsi norėjęs parodyti, jog krosnių tol ne- 
reikia kurti, kol tamsta neateisi. Vadinasi, kad klasės neiškūrentos, yra 
jo kaltė,-o kad malkinėn įsilaužta,— mano. 

— Kas išlaužė duris? — paklausė mokytojas parankinius, vis dar 
tuščiai mėginančius ištrūkti iš jo gniaužių. 

— Ponas, — atsakė abu ir, kad nebekiltų abejonių, parodė į K. 

Fryda nusijuokė, ir tas juokas atrodė dar svaresnis įrodymas už jos 
žodžius; paskui ji tokia mina ėmė gręžti į kibirą skudurą, kuriuo maz- 
gojo grindis, tarytum jos atsakymu visas incidentas būtų pasibaigęs, 0 
parankinių šnekos tebūtų vien pavėluotas pokštas; tiktai kai atsiklaupė, 
vėl imdamasi darbo, dar pasakė: 

— Mūsų parankiniai, kad ir tokio amžiaus, tebėra vaikai, kuriems 
dar štai šiuose suoluose derėtų sėdėti. Mat pavakare aš viena pati kir- 
viu atplėšiau duris, tas buvo visai lengva, parankinių man nė nereikėjo, 
jie būtų tik trukdę. Kai paskui, naktį, sužadėtinis grįžęs ėjo pasižiūrėti, 
kas per žala padaryta, girdi, gal dar galima būsią pataisyti, parankiniai, 
greičiausiai bijodami vieni čia pasilikti, nurūko jam iš paskos, pamatė 
mano sužadėtinį betriūsiantį prie išplėštų durų, todėl dabar ir sa- 
ko — na, kaip vaikai... 

Parankiniai, Frydai aiškinant, vis purtė galvas, vis teberodė į K. ir, 
patylomis grimasuodami, stengėsi palenkti Frydą, kad ši pakeistų savo 
nuomonę; bet jiems tas nepasisekė, tad jie galų gale pakluso, priėmė 
Frydos žodžius kaip įsakymą ir, mokytojo dar kartą paklausti, visai ne- 
beatsiliepė. 

— Vadinasi, — tarė mokytojas, — judu pamelavot?, Ar bent jau 
lengvabūdiškai apkaltinot mokyklos sargą? 

Parankiniai tebetylėjo, bet iš drebėjimo ir baikščių žvilgsnių galėjai 
spręsti, kad juodu jaučiasi: prasikaltę. 

— Tada aš judu tučtuojau išpersiu,— tarė mokytojas ir pasiuntė 
vieną vaiką į gretimą klasę atnešti nendrinės lazdos. 

Bet paskui, kai mokytojas jau užsimojo lazda, Fryda sušuko: 

— Juk parankiniai teisybę sakė! 

Nevilties apimta, ji taip šveitė skudurą į kibirą, kad net vanduo iš- 
tiško į šalis, o tada nubėgo ir pasislėpė už lygiagrečių. 

— Sukčiai visi ligi vieno, — pasakė mokytoja, ką tik užbaigusi 
tvarstyti leteną ir pasiėmusi katę skreitan, kuris tam padarui buvo maž- 
ne per ankštas. 

— Vadinasi, lieka tik ponas sargas, — tarė mokytojas, nublokš- 
damas šalin parankinius ir pasigręždamas į K., kuris visą laiką klausėsi, 
pasirėmęs į šluotą.— Tasai ponas sargas, kuris iš bailumo.ramia širdimi 
žiūri, kaip kiti neteisingai kaltinami jo paties šunybėmis. 

— Kągi,— tarė K., aiškiai matydamas, kad Frydos įsikišimas pir- 
mąjį nebevaldomą mokytojo pykčio priepuolį vis dėlto apmal- 
šino, — jeigu parankiniai būtų gavę šiek tiek pylos, man jų nebūtų bu- 
vę gaila; dešimt sykių nusipelnę būti išperti ir vis dėlto išsisukę, vieną 
sykį gali ir nepelnytai lazdos paragauti. O šiaipjau būčiau norėjęs iš- 
vengti tiesioginio susikirtimo su' tamsta, ponas mokytojau, ko gero, ir 
tamstai tas būtų patikę. Bet kad dabar šit Fryda manęs dėl parankinių 
išsižadėjo... — Čia K. stabtelėjo, tylumoje buvo girdėti, kaip Fryda kūk- 
čioja už antklodžių.— Taigi, dabar, žinia, teks pasakyti visą teisybę. 

— Koks įžūlumas! — tarė mokytoja. 

— Ir aš esu tos pačios nuomonės, panele Giza,— tarė mokyto- 
jas.— Tamsta, sarge, dėl tokio bjauraus tarnybinio prasižengimo esi, 
aišku, čia pat atleidžiamas iš pareigų; apie bausmę, kurią tamsta dar 
turėsi atlikti, kol kas patylėsiu; bet dabar tučtuojau nešdinkis tamsta iš 
mokyklos su visa manta. Visi tiesiog lengviau atsipūsim, ir pamokos 
pagaliau galės prasidėti. Nagi, vikriau! 

— Nė iš vietos nepajudėsiu,— atsakė K.— Tamsta esi mano virši- 

ninkas, bet šią vietą gavau ne iš tamstos, o iš pono bendruomenės se- 
niūno, vadinasi, tik jo atleidimą aš ir pripažinsiu. O jis man tikriausiai 
šią vietą davė ne tam, kad sušalčiau čia su saviškiais į ragą, o tam, kaip 
tamsta pats sakei, kad nežengčiau iš nevilties kokio neapgalvoto žings- 
nio. Jei dabar tamsta mane taip ūmai atleistumei, tas stačiai prieštarau- 
tų jo ketinimams; kol iš jo paties lūpų neišgirsiu, kad taip nėra, tol 
nepatikėsiu. Beje, ko gero, ir tamstai labai bus naudinga, kad nepa- 
klūstu lengvabūdiškam tamstos sprendimui. 

— Vadinasi, tamsta nepaklūsti? — paklausė mokytojas. 

K. pakratė galvą. 

„— Gerai pagalvok tamsta,— tarė mokytojas.— Tamstos spren- 
dimai ne visados būna patys geriausi; prisimink tamsta kad ir vakarykš- 
tę popietę, kai nesidavei kvočiamas. 

— Kodėl tamsta dabar apie tai prašnekai? — paklausė K. 

— Todėl, kad man taip patinka, — atkirto mokytojas.— O dabar 
paskutinį sykį kartoju: lauk! 

Kadangi ir tai nepadėjo, mokytojas nuėjo prie stalo ir ėmė patyliu- 
kais tartis su mokytoja, ši užsiminė apie policiją, tačiau mokytojas tą 
pasiūlymą atmetė, galų gale juodu kažką nusprendė, mokytojas palie- 
pė vaikams eiti į jo klasę, girdi, pamokos jiems būsiančios ten, drauge 
su kitais mokiniais. Ši permaina visus nudžiugino, kvatodami ir rėkau- 
dami vaikai tuoj išrūko iš klasės, mokytojas su mokytoja išėjo patys pas- 
kutiniai. Mokytoja nešėsi dienyną, 0 ant jo — per savo nutukimą visiš- 
kai į nieką nekreipiančią dėmesio katę. Mokytojas buvo benorįs katę 
čionai palikti, tačiau mokytoja, vos jam pamėginus apie tai prasitarti, 
kuo ryžtingiausiai pasipriešino, pareikšdama, kad K. esąs be galo žiau- 
rus; tad K., greta visų kitų nemalonumų, dar ir katę užkrovė mokytojui 
ant sprando. Ši aplinkybė veikiausiai irgi iš dalies lėmė paskutinius 
žodžius, kuriuos mokytojas iš tarpdurio dar tarė K.: 

— Panelė su mokiniais priversta palikti šią klasę, nes tamsta iš 
užsispyrimo atsisakei man paklusti, o niekas negali reikalauti, kad 
ji, jauna mergina, vestų pamokas nešvarioje tamstos šeimyninio gy- 
venimo aplinkoje. Taigi lieki tamsta čia vienas ir gali sau nors visą 
klasę apkėsti, padorių žiūrovų šlykštėjimasis daugiau tamstai nebe- 
trukdys. Bet duodu žodį, kad taip neilgai truks! 

Ir mokytojas trenkė durimis. 

Vos tik visi pradingo, K. tarė parankiniams: 

— Eikit laukan! 

Apstulbinti tokio netikėto įsakymo, tuodu pakluso, tačiau, K. už- 
rakinus duris jiedviem už nugarų, ėmė vėl spraustis vidun, inkšti lauke 
ir belstis į duris. Ė 

— Judu atleisti! — sušuko K.— Niekados nebepriimsiu judviejų 
tarnybon! 

Su tuo juodu, žinia, visiškai nenorėjo taikstytis, vis nesiliovė ran- 
komis ir kojomis trankę durų. 

— Leisk mums, pone, grįžti pas tave! — šaukė juodu, lyg K. būtų 
sausumos plotelis, o juodu jau beskęstą tvane. 

Tačiau K. nejuto jokios užuojautos, jis nekantraudamas laukė, ka- 
da šis nepakeliamas triukšmas privers įsikišti mokytoją. Ilgai laukti 
nereikėjo. 

— Įsileisk tamsta savo prakeiktus parankinius! — suriko mokyto- 
jas. 

— Aš juos atleidau! — irgi riksmu atsiliepė K.; nejučiomis jam pa- 
vyko ir parodyti mokytojui, koks šurmulys kyla, kai žmogus tyri pakan- 
kamai jėgų ne tik pareikšti išvejąs ką nors iš tarnybos, bet ir tikrai išvy- 
ti. Dabar mokytojas ėmė geruoju įkalbinėti parankinius nurimti; girdi, 
tegu tik jie tykiai palaukią čionai, galų gale K. vis tiek turėsiąs juodu 
įsileisti. Paskui mokytojas nuėjo. Gal dabar ir tikrai būtų buvusi tyla, 
jeigu K. vėlei nebūtų ėmęs šaukti parankiniams, kad juodu esą galuti- 
nai atleisti; girdi, tegu jie neturį nė menkiausios vilties, kad būsią vėlei 
priimti. Tuomet parankiniai vėl pakėlė tokį pat triukšmą kaip ir pirma. 
Vėlei atėjo mokytojas, tačiau dabar jau su jiedviem nesiderėjo, o išvi- 
jo iš mokyklos, greičiausiai pasitelkęs pagalbon jų taip bijomą nendrinę 
lazdą. 

Netrukus juodu pasirodė už gimnastikos klasės langų, ėmė belstis į 
langus ir rėkauti; tačiau žodžių nebeįmanoma buvo suprasti. Bet ilgai 
ten juodu ir neužsibuvo, gilios pusnys kliudė šokinėti, o nustygti juodu 
irgi niekaip neįstengė. Tad nuskubėjo prie pinučių tvoros, juosiančios 
mokyklos sodą, užšoko ant mūrinio jos pamato — iš tenai, nors, beje, 
iš didesnio atstumo, galėjo geriau įžiūrėti, kas dedasi klasėje; įsikibę į 
pinučius, čia bėgiojo šen ir ten, čia, vėl sustoję, tiesė į K. maldaujamai 
sunertas rankas. Ilgai nesiliovė, nors visos pastangos buvo tuščios; at- 

rodė lyg apakę, tikriausiai tą patį išdarinėjo ir tuomet, kai K., nebeno- 
rėdamas jų regėti, nuleido langų užuolaidas. 


Klasė dabar skendėjo prieblandoje; K. nuėjo prie lygiagrečių pas 
Frydą. Kai jis įsmeigė į ją akis, ji pakilo, pasitvarkė plaukus, nusišluostė 
veidą ir tylomis nuėjo virti kavos. Nors ji viską žinojo, K. vis dėlto de- 
monstratyviai pranešė jai atleidęs parankinius. Fryda tik linktelėjo gal- 
vą. K. sėdėjo viename suole ir stebėjo jos alsius judesius. Žvalumas ir 
ryžtas ligi šiol visados darė menką jos kūną gražų; dabar tasai grožis 
buvo pradingęs. Taip jai atsitiko vos kelias dienas nugyvenus su K. 
Darbas bare nebuvo lengvas, bet, ko gero, labiau atitiko jos jėgas. O gal 
tikroji Frydos sunykimo priežastis buvo ta, kad ji nutolo nuo Klamo? 
Būdama arti Klamo, Fryda tapo pašėlusiai žavi, to žavesio suviliotas 
K. ją ir griebė glėbin, o dabar šit Fryda vyto jo rankose. 

— Fryda,— tarė K. 

Ji iškart padėjo į šalį kavos malūnėlį ir atėjusi atsisėdo greta K. į 
suolą. 

— Pyksti ant manęs? — paklausė. 

— Ne,— tarė K.,— man regis, kad tu kitaip negali. Gyvenai pa- 
tenkinta „Ponų smuklėje“. Reikėjo man ten tave ir palikti. 

— Taip, — tarė Fryda, liūdnai žvelgdama priešais save, — reikėjo 
tau mane ten palikti. Aš neverta su tavim gyventi. Išsivadavęs nuo ma- 
nęs, galbūt viską pasiektum, ko trokšti. Gailėdamasis manęs, tu lanks- 
taisi prieš tironą mokytoją, imiesi šitos apgailėtinos tarnybos, vargsti, 
ieškodamas progos pasikalbėti su Klamu. Vis dėl manęs, o aš tau prastai 
atsilyginu. 

— Ne,— tarė K. ir guosdamas apglėbė Frydą per pečius. — Visa 
tai niekai, dėl kurių man širdies neskauda, o pas Klamą patekti juk 
ne vien dėl tavęs noriu. Ir kiek jau tu mano labui nuveikei! Juk aš 
čia klaidžiojau visai kaip aklas, kol tave sutikau. Niekas nenorėjo 
manęs priimti, o tie, kam aš įsipiršdavau, stengėsi manim kuo skubiau 
nusikratyti. Jeigu kur ir būčiau galėjęs rasti atilsį, tai irgi tik pas to- 
kius žmones, nuo kurių pats tuoj pabėgdavau,— sakysim, kad ir pas 
tokius kaip Barnabo šeima. 

— Tu nuo jų bėgai? Tikrai? Mylimasis! — guviai šūktelėjo Fry- 
da, bet čia pat, išgirdusi netvirtą K. „taip“, vėlei susmuko, alsos apim- 
ta. Tačiau ir K. nebeįstengė taip pat ryžtingai kaip ligi šiol toliau aiš- 
kinti, kodėl gi, jam susidėjus su Fryda, viskas pasikeitę į gera. Jis lėtai 
nukėlė ranką Frydai nuo pečių ir valandžiukę sėdėjo tylėdamas, kol 


Pilis 296 


ji galų gale, tarytum K. ranka ją būtų šildžiusi ir be tos šilumos ji 
negalėtų ištverti, tarė: 

— Šito gyvenimo aš nepakelsiu. Jei nori, kad likčiau su tavim, 
mudu turim važiuoti iš čia — kur nors, Pietų Prancūzijon, Ispanijon. 

— Išvažiuoti aš negaliu, — atsakė K.— Atkakau čionai tam, kad 
pasilikčiau. Čia ir pasiliksiu.— Ir, pats sau prieštaraudamas, tačiau 
visai nesistengdamas to prieštaravimo aiškinti, lyg pats su savim kal- 
bėdamasis, pridūrė: — Kas gi daugiau galėjo mane atvilioti į šitą 
nykų kraštą, jei ne troškimas čia pasilikti? 

Paskui pasakė: 

— Bet ir tu nori čia pasilikti, juk tai tavo kraštas. Tau trūksta 
tik Klamo, iš nevilties tau ir ateina galvon tokios mintys. 

— Man trūksta Klamo? — tarė Fryda.— Juk Klamo čia visur 
aibės, net per daug Klamo; noriu išvažiuoti, kad ištrūkčiau nuo jo. 
Ne Klamo man trūksta, o tavęs, dėl tavęs geidžiu išvažiuoti; mat ne- 
galiu pasisotinti tavimi čia, kur visi mane stvarsto. Verčiau jau man 
kas nuplėštų tą dailų kokoną, verčiau mano kūnas būtų varganas, 
kad tik ramiai galėčiau gyventi šalia tavęs. 

K. tuose žodžiuose išgirdo tik vieną užuominą. 

— Klamas vis dar palaiko su tavimi ryšį? paklause jis 1Š- 
syk.— Šaukia tave? a 


— Apie Klamą aš nieko nežinau,— tarė Fryda,—- dabar apie 
kitus šneku, sakysim, apie parankinius. 

— Ak, tie parankiniai! — nustebęs tarė K.— Juodu tave perse- 
kioja? 

— Argi nepastebėjai? — paklausė Fryda. 

— Ne,— atsakė K., veltui mėgindamas prisiminti simmulkme- 
nas.— Žinia, juodu įkyrūs ir gašlūs bernai, bet nepastebėjau, kad 
prie tavęs drįstų kibti. 

— Nepastebėjai? — paklausė Fryda.— Nepastebėjai, kaip jųd- 
viejų neįmanoma buvo iškrapštyti iš mūsų kambario „Tilto“ užeigo- 
je, kaip juodu pavydžiai stebėjo mūsų santykius, kaip vienas iš jų 
praeitą naktį atsigulė mano vieton ant čiužinio, kaip juodu ką tik 
skundė tave, trokšdami tave išvaryti, pražudyti ir pasilikti vieni su 
manim? 

K., nieko neatsakydamas, pažvelgė į Frydą. Šitie nusiskundimai 
parankiniais tikriausiai buvo teisingi, tačiau juos buvo galima aiškin- 
ti ir daug paprasčiau, atsižvelgiant į visą juokingą, vaikišką, išdriku- 

sią, nevaldomą jųdviejų esybę. Ir argi tokiems kaltinimams neprieš- 
taravo ta aplinkybė, kad juodu visados veržėsi visur eiti drauge su 
K., o ne liktis su Fryda? K. pamėgino apie tai užsiminti. 

— Apsimetinėjimas,— tarė Fryda.— Negi neperpratai? Tai ko- 
dėl gi tu juodu išvarei, jeigu ne dėl tos priežasties? 

Ir ji žengė prie lango, trupučiuką patraukė užuolaidą į šalį, paž- 
velgė laukan, o tada pasišaukė K. Parankiniai vis dar stovėjo pasili- 
pę ant tvoros; nors jau aiškiai pavargę, kartkartėmis jie vis dar iš pas- 
kutiniųjų maldaujamai tiesė rankas mokyklos pusėn. Kad nereikė- 
tų visąlaik įsikibus laikytis, vienas net buvo švarko nugara pasis- 
meigęs ant tvoros virbo. 

— Vargšai! Vargšai! — tarė Fryda. 

— Kodėl aš juos išvariau? — sušuko K.— Tiesioginė dingstis 
buvai tu. 

— Aš? — paklausė Fryda, vis dar žvelgdama pro langą laukan. 

— Tu pernelyg bičiuliškai elgeisi su jais, — tarė K.,— vis atlei- 
dai jiems visas išdaigas, juokeisi iš jų, glostinėjai jięgms galvas, nuolat 
juos užjautei,— šit ir dabar sakai „Vargšai, vargšai“, galų gale atsi- 
mink ir paskutinį nutikimą, kai net galėjai paaukoti mane jiedviem 
nuo lazdos išpirkti. 

— Kaip tik todėl, — tarė Fryda,— juk aš apie tai ir kalbu, kaip tik 
todėl aš taip sielojuosi, kaip tik tai mane stumia nuo tavęs, nors aš ne- 
žinau didesnės laimnės nei būti su tavimi, visados, be jokios pertrau- 
kėlės, be galo, nors aš net naktimis sapnuoju, kad šioje žemėje nėra 
ramios vietelės mudviejų meilei, nei kaime, nei niekur kitur, ir todėl 
vaizduojuosi, kad mudu gulim kape, giliam ir aukštam; ten mudu lai- 
kom it replėmis suspaudę vienas kitą glėby, mano veidas įsikniau- 
bęs į tave, o tavo — į mane, ir niekas mudviejų daugiau nebematys. 
O čia — tik pažvelk į parankinius! Ne tavęs jie ilgisi, maldaujamai 
susidėję rankas, bet manęs. 

— Ir ne aš, — tarė K.,— bet tu į juodu žiūri. 

„— Žinoma, aš, — mažne piktai atsakė Fryda,— juk aš apie tai 
visą laiką ir kalbu. Kas gi šiaip būtų baisaus, kad parankiniai mane 
persekioja, net jeigu jie ir Klamo pasiuntiniai. 

— Klamo pasiuntiniai, — pakartojo  K., nes toks apibūdinimas, 
nors ir iškart pasirodęs visai teisingas, vis dėlto buvo jam labai neti-- 
kėtas. | 

— Žinoma, Klamo pasiuntiniai, — tarė Fryda,— bet kad ir tokie, 
jie vis tiek netikę berniūkščiai, ir juos privalu rykštėmis auklėti. Ko- 

kie šlykštūs, juodaveidžiai berniūkščiai! Ir kaip kokčiai jųdviejų vei- 
dai, sakytumei suaugusių žmonių, net beveik studentų veidai, nesi- 
derina su vaikiškai paiku elgesiu! Negi manai, kad aš to nematau? 
Juk man dėl jų gėda. Bet čia ir visa bėda, kad jie nėra man atkarūs, 
kad man dėl jų gėda. Visą laiką mane traukia žiūrėti į juodu. Reikėtų 
jais piktintis, o aš nesusilaikau nenusijuokusi. Reikėtų juodu išperti, 
o aš nesusilaikau nepaglosčiusi jiems galvų. O naktį, žulėdama šalia 
tavęs, neįstengiu užmigti ir lyg spirte spiriama suku akis nuo tavęs 
ir žiūriu, kaip vienas iš jų miega, standžiai susisupęs į antklodę, o an- 
trasis kursto krosnį, atsiklaupęs prie atvirų durelių, ir net taip visa 
palinkstu į priekį, kad vos vos tavęs nepažadinu. Ir ne katė mane gąs- 
dina — ak, katės man ne naujiena, be to, juk esu ir pripratusi ne- 
ramiai, nuolatos trukdoma snūduriuoti prie baro,— ne katė mane 
gąsdina, aš pati visąlaik gąsčiojuos. Ir nereikia net tos siaubūnės ka- 
tės, aš krūpčioju nuo menkiausio šlamesio. Kartą mane suėmė baimė, 
kad štai tu pabusi ir viskas bus baigta, o kitą sykį, žiūrėk, pašokusi 
deguosi žvakę, kad tik tu greičiau pabustum ir mane apgintum. 

— Aš viso to nežinojau,— tarė K.,— išvijau juodu, sakytumei, 
tik nujausdamas tai; bet dabar jų nebėra, dabar galbūt vėlei viskas 
gerai. 

— Taigi, pagaliau jų nebėra, — tarė Fryda, bet jos veidas buvo 
skausmingai persikreipęs, visai nedžiugus, — tik mudu nežinom, kas 
jie per vieni. Klamo pasiuntiniai — taip juos vadinu mintyse, juokais, 
bet galbūt jie ir tikrai Klamo siųsti. Jųdviejų akys, tos naivios ir vis 
dėlto žiburiuojančios akys, man kažkodėl primena Klamo akis, taip, 
taip, štai kur visa paslaptis: iš jų akių kartais mane perveria Klamo 
žvilgsnis. Tad ir neteisybę pirma sakiau, kad man dėl jų gėda. Aš tik 
norėčiau, kad taip būtų. Žinau, tiesa, kad kitur ir tarp kitų žmonių 
toks pat elgesys būtų kvailas ir atgrasus, bet jųdviejų — ne. Su pa- 
garba ir susižavėjimu žiūriu aš į jų paikiojimus. Tačiau jeigu juodu 
yra Klamo pasiuntiniai, kas mudu nuo jų išvaduos; ir ar apskritai būtų 
gerai, jeigu mudu nuo jų kas nors išvaduotų? Argi tuomet tau nereikė- 
tų kuo skubiausiai juodu parsišaukti ir džiaugtis, jeigu tik dar grįžtų? 

— Nori, kad vėlei juodu įsileisčiau? — paklausė K. 

— Ne, ne,— tarė Fryda,— šito aš mažiausiai noriu. Galbūt ir 
visai neištverčiau to reginio, galbūt neįstengčiau nė pažiūrėti, kaip 
jie šit puola vidun, kaip džiūgauja vėlei mane išvydę, kaip strikinėja 
lyg vaikai ir lyg vyrai tiesia rankas. Tačiau, kita vertus, kai pagalvo- 
ju, kad tu, likdamas jiedviem toks rūstus, galbūt šitaip neprisileidi ar- 

tyn paties Klamo, tai trokštu visomis turimomis priemonėmis apsau- 
goti tave nuo galimų padarinių. Tada noriu, kad juodu susigrąžintum. 
Tada skubiai šauk juodu atgalios! Į mane nekreipk dėmesio, ką aš čia 
tereiškiu! Ginsiuosi, kol pajėgsiu; o jeigu pralaimėti tektų, ką gi, ir pra- 
laimėsiu, tačiau žinosiu, kad ir tai nutiko tavo labui. 

— Tu tik sustiprinai mano apsisprendimą dėl parankinių,— ta- 
rė K.— Kol bus mano valia, niekados jie čia neįkels kojos. Juk tai, 
kad pavyko juodu išginti laukan, yra įrodymas, kad prireikus juodu 
galima suvaldyti, o sykiu ir kad juodu nėra esmingai susiję su Kla- 
mu. Dar vakar gavau Klamo laišką, iš kurio matyti, kad jis apie pa- 
rankinius visai neteisingai informuotas, o iš to vėlgi galima daryti 
išvadą, kad parankiniai Klamui visai nerūpi, kitaip jis, be abejo, galėtų 
gauti apie juodu kuo tiksliausių žinių. O tai, kad tu jųdviejų asmenyje 
regi Klamą, visai nieko neįrodo, nes tu dar, deja, neišsivadavusi iš šei- 
mininkės įtakos ir tau visur vaidenasi Klamas. Tu dar tebesi Klamo 
mylimoji, dar toli gražu nesi mano žmona. Kartais dėl to man darosi 
visai nyku, tuomet man atrodo, lyg būčiau viską praradęs, tuomet taip 
jaučiuosi, lyg būčiau ką tik atvykęs į kaimą, bet ne vilčių kupinas, 
kaip andai iš tikrųjų atėjau, o aiškiai suvokdamas, kad manęs laukia 
vieni nusivylimai ir kad turėsiu visus juos vieną po kito patirti, ligi dug- 
no išgerti taurę. Bet taip būna tik kartais, — šypsodamasis pridūrė K., 
pamatęs, kaip Fryda sugniužo nuo tokių žodžių, — ir tai iš esmės yra 
geras ženklas, rodąs, ką tu man reiški. Ir jeigu tu dabar ragini mane 
rinktis arba tave, arba parankinius, tai parankiniai čia iškart pralaimė- 
ję. Kas per mintis — rinktis arba tave, arba parankinius! Bet dabar 
jau esu pasiryžęs galutinai juodu išguiti ir iš kalbų, ir iš minčių. Beje, 
kas žino, ar mudu toks silpnumas ne dėl to apėmė, kad mudu vis dar 
be pusryčių? 

— (Galimas daiktas, — alsiai šyptelėjusi, pasakė Fryda ir ėmėsi 
ruošos. 

K. irgi vėlei stvėrėsi šluotos. Po valandžiukės kažkas tyliai pasi- 
beldė į duris. 

— Barnabas! — suriko K., šveitė šluotą į šalį ir keliais Žings- 
niais atsidūrė prie durų. 

Fryda, to vardo labiau nei ko kito išsigandusi, nulydėjo jį aki- 
mis. Virpančiomis rankomis K. ne išsyk pavyko atrakinti seną spy- 
ną. 

— Rakinu, rakinu,— kartojo jis be paliovos, užuot paklausęs, 
kas ten, tiesą sakant, beldžiasi. 

O paskui gavo išvysti, kaip pro plačiai atlapotas duris vidun įžen- 
gė ne Barnabas, o tas pats mažas berniukas, jau pirma mėginęs už- 
kalbinti K. Tačiau K. visai nebuvo linkęs jo prisiminti. 

— Ko tau čia reikia? — paklausė jis.— Pamokos vyksta greti- 
moje klasėje. 

— Aš iš ten ir ateinu,— tarė berniukas ir, stovėdamas tiesiai, 
rankas prisispaudęs prie šonų, ramiai pažvelgė į K. didelėmis rudo- 
mis akimis. 

— Ir ko tau reikia? Vikriau! — tarė K., truputėlį pasilenkdamas, 
nes berniukas kalbėjo tyliai. 

— (Gal.aš galiu tau padėti? — paklausė berniukas. 

— Jis siūlosi mudviem padėti, — tarė K. Frydai, o paskui vėl 
kreipėsi į berniuką: — Kuo gi tu vardu? | 

— Hansas Brunsvikas,— atsakė berniukas,— ketvirtos klasės 
mokinys, sūnus Oto Brunsviko, batsiuvio, gyvenančio Magdalenos 
gatvėje. 

— Šit kaip, tu esi Brunsvikas, — dabar jau maloniau pasakė K. 

Paaiškėjo, jog Hansą taip sukrėtė K. rankoje mokytojos įbrėž- 
ti kruvini rėžiai, kad jis pasiryžo pagelbėti K. Dabar jis savavališkai, 
rizikuodamas būti smarkiai nubaustas, lyg dezertyras slapčiomis at- 
slinko iš gretimos klasės. Berniokiška fantazija veikiausiai ir lėmė 
Hanso žingsnius. Su ta fantazija derinosi ir visų jo veiksmų rimtu- 
mas. Tik iš pradžių jis truputėlį drovėjosi, bet netrukus apsiprato su 
K. ir Fryda, o paskui, gavęs atsigerti karštos, geros kavos, pasidarė 
guvus ir šnekus, įniko uoliai ir primygtinai klausinėti, lyg norėdamas 
kuo greičiau sužinoti tai, kas svarbiausia, kad paskui jau galėtų pats 
viską spręsti už K. ir Frydą. Visa jo esybė buvo kažkokia valdinga; 
tačiau šis valdingumas buvo taip susimaišęs su vaikiška nekaltybe, 
kad malonu buvo — pusiau nuoširdžiai, pusiau juokais — jam pak- 
lusti. Šiaip ar taip, Hansas dabar sutelkė į save visą K. ir Frydos dė- 
mesį, visi darbai nutrūko, pusryčiai labai ilgai užsitęsė. Nors Hansas 
sėdėjo suole, K. pakyloje prie mokytojo stalo, o Fryda krėsle šalia 
jo, atrodė, lyg Hansas čia būtų mokytojas, lyg jis tikrintų ir vertintų 
atsakymus; vos vos pastebimai šypsanti putli jo burna lyg ir rodė, 
kad jis puikiausiai supranta, jog čia tik žaidimas, tačiau šiaip jis be 
galo rimtai gilinosi į viską, tad gal jo lūpose žaidė ir visai ne šypse- 
na, o vien kūdikystės laimė. Tik įtartinai vėlai Hansas prisipažino 
jau pažįstąs K. nuo to meto, kai šis kartą buvo užsukęs pas Lazema- 
ną. K. dėl to labai apsidžiaugė. 

— Tu žaidei tąsyk prie moteriškės kojų? — paklausė jis. 

— Taip,— atsakė Hansas,— ten buvo mano mama. 

Čia jis jau turėjo papasakoti apie savo motiną, bet prašneko apie 
ją nenoromis, tik keliskart paragintas; dabar vis dėlto paaiškėjo, kad 
jis dar vaikas, kurio lūpomis, tiesa, retsykiais, ypač klausinė- 
jant,— gal taip reiškėsi ateities nuojauta, o gal tai tebuvo vien nera- 
miai suklususio pašnekovo juslių apgaulė, — regėjosi bylojąs vos ne 
energingas, protingas, plataus akiračio vyras, kuris betgi čia pat ir 
be jokio perėjimo staiga vėl pasirodydavo besąs vien mokinukas, 
vienų klausimų išvis nesuprantąs, o kitus suprantąs neteisingai, dėl 
vaikiško neatidumo kalbąs pernelyg tyliai, — nors toji yda ir buvo 
jam ne kartą priminta,— o galų gale lyg iš užsispyrimo į kai kuriuos 
primygtinus klausimus išvis neatsakąs ir visai dėl to nesidrovįs, kas 
suaugusiam žmogui būtų tiesiog neįmanoma. Apskritai radosi įspū- 
dis, tarytum, jo nuomone, tik jam čia leista klausinėti, o kiti savo klau- 
simais pažeidžia kažkokią instrukciją ir veltui gaišina laiką. Tokiais 
atvejais jis, būdavo, ilgai sėdi tylėdamas, tiesus, nuleidęs galvą, pa- 
pūtęs apatinę lūpą. Frydai tas taip patiko, kad ji dažnokai duodavo 
jam tokių klausimų, kurie, kaip ji vylėsi, turėjo jį šitaip nutildyti; 
kartais jai tas net pasisekdavo, tačiau K. pyko. Sužinoti jiems išvis 
nedaug tepavyko. Motina buvo pasiligojusi, bet kas tai per liga buvo, 
taip ir liko neaišku, kūdikis, kurį andai ponia Brunsvik laikė ant ke- 
lių, buvo Hanso sesuo, vardu Fryda (Hansui nepatiko, kad jį klau- 
sinėjanti moteris yra sesers bendravardė), jie visi gyveno kaime, 
bet ne pas Lazemanus, ten jie buvo tik atėję pasisvečiuoti ir nusi- 
maudyti, mat Lazemanas turėjo didelę rėčką, kurioje maudytis ir 
dūkti mažiems vaikams — Hansas prie tokių jau nebepriklausė — bu- 
vo itin didelis malonumas; apie savo tėvą Hansas kalbėjo pagarbiai 
arba baikščiai, tačiau tik tada, kai drauge nebūdavo šnekama ir apie 
motiną, tėvas, palyginti su motina, buvo aiškiai mažiau vertinamas, 
beje, visi klausimai apie šeimyninį gyvenimą, kad ir kaip mėginta 
apie jį prakalbėti, liko be atsako. Užsiminus apie tėvo amatą, sužino- 
ta, kad tai buvo geriausias kaimo batsiuvys, niekas jam neprilygo, 
kaip ne sykį buvo pakartota ir atsakinėjant į visai kitus klausimus, 
jis net duodavo kitiems darbo batsiuviams, sakysim, Barnabo tėvui; 
bet šie pastarieji atvejai, matyt, tebuvo ypatinga Brunsviko malonė, 
bent jau taip galėjai suprasti iš išdidaus Hanso galvos krestelėjimo, 
už kurį Fryda, nušokusi žemyn, berniuką pabučiavo. Į klausimą, ar 
jis jau buvęs pilyje, Hansas atsakė tik kažin kelintą kartą, ir atsa- 

kė „Ne“; į tokį pat klausimą apie motiną išvis neatsakė. Galų gale 
K. pasijuto nuvargęs; ir jam — čia jis buvo vienos nuomonės su ber- 
niuku — tasai klausinėjimas regėjosi tuščias darbas, be to, šiek tiek 
ir negražu buvo mėginti aplinkiniais keliais išvilioti iš nekalto vaiko 
šeimos paslaptis, nors, beje, buvo dvigubai negražiau, kad šitaip 
nieko nepešė. Tad K., pabaigoje paklausęs berniuką, kaipgi jis siūlą- 
sis padėti, jau nebenustebo išgirdęs atsakymą, girdi, Hansas norįs 
padėti tik darbus čia nudirbti, kad mokytojas su mokytoja taip K. 
nebartų. K. pareiškė nesąs tokios pagalbos reikalingas, mokytojas, 
girdi, turbūt iš prigimties linkęs bartis, nuo to turbūt net ir stropiau- 
siai dirbdamas kažin ar apsisaugotum, pats darbas nesąs sunkus ir 
tik dėl atsitiktinių aplinkybių šiandien ilgokai užtrukęs, beje, K. tas 
barimasis ne toks baisus kaip mokiniui, jis tą barimąsi tiesiog nusi- 
purtąs, beveik nekreipiąs į jį dėmesio, be to, tikįsis labai greit visai 
ištrūkti iš mokytojo valdžios. Tai va, kadangi Hansas siūląsis pagel- 
bėti tiktai nuo mokytojo gintis, K. nuoširdžiausiai jam dėkojąs, ir jis 
dabar galįs grįžti klasėn, girdi, K. tikįsis, kad Hansas nebūsiąs nu- 
baustas. Nors K. to visai nepabrėžė ir vien nejučiomis prasitarė, kad 
jam nereikalinga pagalba tik nuo mokytojo gintis, o klausimą apie 
kitokios rūšies pagalbą paliko atvirą, Hansas vis dėlto aiškiai su- 
prato užuominą ir paklausė, ar K. nesanti reikalinga kokia kitokia 
pagalba; girdi, jis mielai padėtų, o jeigu pats vienas neįstengtų, tai 
paprašytų padėti mamą, tuomet jau, girdi, tikrai gerai būtų. Kai tėvą 
rūpesčiai prispaudžią, tas irgi prašąs mamą pagalbos. O mama sykį 
jau ir teiravusis apie K., ji pati beveik neiškelianti kojos iš namų, 
anas kartas pas Lazemanus buvęs išimtis; tačiau jis, Hansas, dažnai 
nueinąs pažaisti su Lazemanų vaikais, ir sykį mama jį klaususi, ar 
ten, girdi, kada vėl nebuvo užsukęs matininkas. Žinia, mama tokia 
silpna ir paliegusi, jos nevalia be reikalo jaudinti, todėl Hansas tik 
paprasčiausiai atsakęs, kad matininko ten nesutikęs, o daugiau apie 
tai ir nebuvę kalbos; bet dabar, pamatęs poną matininką čia, mokyk- 
loje, Hansas turėjęs jį užkalbinti, kad galėtų viską papasakoti ma- 
mai. Mat mamai visų labiausiai patinką, kai jos norai patenkinami 
be jokio aiškaus paliepimo. Į tuos berniuko žodžius K., valandžiukę 
pamąstęs, atsakė, girdi, pagalba jam nesanti reikalinga, jam nieko 
nestingą, tačiau Hansas, girdi, esąs labai mielas vaikas, kad norįs 
jam padėti, ir K. dėkojąs jam už gražius ketinimus, juk galį ir taip 
atsitikti, kad vėliau kada jam, K., ko nors prireiksią, tada jis susira- 
siąs Hansą, juk turįs adresą. O šįsyk galbūt jis pats, K., galįs trupu- 

tėlį pagelbėti, jam esą labai gaila, kad Hanso mama sirguliuojanti 
ir niekas čia, matyt, tos negalios negalįs perprasti; o kai liga taip ap- 
leidžiama, tai dažnai, net jeigu savaime ir lengva, galinti labai pa- 
ūmėti. O jis, K., šiek tiek nusimanąs apie mediciną ir, kas dar svar- 
biau, tur:s »atirties, kaip s::1gyti ligonius. Girdi, kai kas, ko daktarai 
nepajėgų. :1m esą pasisekę. Namie dėl tokio gydomojo paveikumo 
jis visuomet buvęs vadintas „kartžole“. Žodžiu, jis mielai apžiūrė- 
siąs Hanso mamą ir pasišnekėsiąs su ja. Gal mokėsiąs ką gera patar- 
ti, jau vien dėl Hanso, girdi, jis mielai pasistengsiąs. Išgirdus tokį pa- 
siūlymą, Hanso akys iš pradžių sušvito, tuo paskatindamos K. dar 
smarkiau įkalbinėti berniuką, tačiau rezultatai buvo nepatenkina- 
mi, mat Hansas, ir šiaip, ir taip klausinėjamas, net nelabai nusimi- 
nęs atsakė, kad mamos jokiam prašalaičiui esą nevalia lankyti, nes 
ją reikią labai tausoti; nors K. anuomet mamai beveik nė žodžio ne- 
prataręs, ji paskui kelias dienas atgulusi patalan, nors tai, tiesa, daž- 
nokai nutinką. Tėvas tąsyk ant K. labai supykęs, ir, Žinoma, nieka- 
dos neleisiąs, kad K. ateitų pas mamą; tąsyk tėvas net kėsinęsis susi- 
rasti K. ir nubausti jį už netikusį elgesį, tik mama tėvą atkalbėjusi. 
Bet svarbiausia, girdi, kad pati mama apskritai nenorinti su niekuo 
šnekėtis, ir jos teiravimasis apie K. nesąs išimtis iš taisyklės, priešin- 
gai, užsiminusi apie K., ji kaip tik būtų galėjusi pasakvii norinti jį 
pamatyti, bet to nepadar'usi ir tuo aiškiai pareiškusi savo valią. Ji 
norinti apie K. tik šį tą išgirsti, o kalbėtis su K. nenorinti. Beje, toji 
mamos negalia nesanti tikra liga, ji puikiai žinanti tokios savo būk- 
lės priežastį, kartais puse lūpų apie ją net užsimenanti: greičiausiai 
ji negalinti pakelti čionykščio oro; tačiau, kita vertus, dėl tėvo ir vaikų 
ji nenorinti ir kaimo palikti, be to, esą jau ir geriau, negu anksčiau bu- 
vę. Maždaug tiek K. ir sužinojo; Hanso mąstymo galios pastebimai su- 
aktyvėjo, kai prireikė ginti motiną nuo K., kuriam jis sakėsi neva 
norįs padėti; siekdamas gero tikslo — neprileisti K. prie motinos, 
berniukas kartais net pats prieštaravo savo ankstesniems žodžiams, 
sakysim, kad ir apie ligą. Vis dėlto K. 1r dabar matė, kad Hansas te- 
bėra jam palankus, kad Hansas tiktai per motiną pamiršta visa kita; 
kiekvienas, kas tik atsidurdavo priešais motiną, vaikui iškart pasidary- 
davo neteisus, šįsyk tai buvo K., bet galėjo tai būti, sakysim, ir tė- 
vas. Norėdamas patikrinti pastarąjį spėjimą, K. pasakė, girdi, tėvas 
labai protingai darąs, kad taip saugąs motiną nuo bet kokio trikdymo, 
r Jeigu tik jis, K., anuomet būtų ką nors panašaus bent numanęs, tai 
tikrai nebūtų išdrįsęs Metinos užkalbinti, tegu Hansas dabar nors ir po 

laiko už jį namie atsiprašąs. Tačiau K. ne visiškai suprantąs, kodėl gi 
tėvas laikąs motiną čia ir neleidžiąs jai atsigauti kitokiam ore, jei- 
gu negalios priežastis, kaip Hansas sakęs, esanti tokia aiški; juk rei- 
kią sakyti, kad tai tėvas motiną čia laikąs, nes ji nenorinti iškeliau- 
ti tik dėl vaikų ir dėl jo, bet vaikus, girdi, galėtų drauge pasiimti, juk 
iškeliauti turinti nebūtinai ilgam laikui ir nelabai toli, jau viršuj, pilies 
kalne, cras esąs visiškai kitas. Išlaidos tokiai išvykai tėvo, girdi, ne- 
turėtų bauginti, juk jis — geriausias kaimo batsiuvys; be to, jis arba 
motina, be abejo, turį pilyje giminių ar pažįstamų, kurie ją -mielai 
priimtų. Kodėl gi tėvas jos neišleidžiąs? Jam, girdi, nederėtų menkin- 
ti tokios negalios reikšmės; K., tiesa, matęs motiną tik trumpą valan- 
dėlę, bet kaip tik jos įtartinas blyškumas ir silpnumas paskatinęs jį 
užkalbinti ją; jau anuomet K. stebėjęsis, kad tėvas palikęs ligotą žmo- 
ną troškiame bendro naudojimo maudyklės ir skalbyklos ore ir visai 
nevaržęs savo garsios šnekos. Matyt, tėvas nesuprantąs, kas čia per rei- 
kalas; gal toji negalia paskutiniu metu ir atlėgusi, tokios negalios esan- 
čios permainingos, tačiau galų gale, jeigu tik su jomis nekovojama, 
jos užgriūnančios visu savo sunkumu ir tuomet, girdi, jau niekas ne- 
begelbsti. Jeigu jau K. negalįs pasikalbėti su motina, tai gal vis dėlto 
būtų gerai jam pasikalbėti su tėvu ir atkreipti tėvo dėmesį į visas tas 
aplinkybes. į 

Hansas įdėmiai klausėsi, didumą suprato, o nesuprastos vietos 
rodėsi jam smarkiai grėsmingos. Vis dėlto berniukas pasakė, kad su 
tėvu K. negalįs pasišnekėti, tėvas esąs K. nepalankus ir, girdi, elgtųsi su 
juo greičiausiai taip pat kaip mokytojas. Tardamas K. vardą, Hansas 
droviai šypsojosi, o paminėjęs tėvą susiraukė ir nuliūdo. Tačiau pri- 
dūrė, girdi, gal K. vis dėlto ir galėtų pasišnekėti su mama, bet tik tė- 
vui nežinant. Paskui berniukas, visai kaip kokia moteriškė, sumaniu - 
si draudžiamą darbą ir svarstanti, kaip čia jį nebaudžiamai pada- 
rius, valandžiukę pamąstė, įsmeigęs prieš save sustingusį žvilgsnį, 
ir pasakė, girdi, poryt tatai gal ir būtų įmanoma, tėvas vakare einąs 
„Ponų smuklėn““, turįs ten su kai kuo pasitarti, tad jis, Hansas, atei- 
siąs vakare ir nuvesiąs K.-pas motiną, žinia, tik jei motina sutiksianti, 
o tai esą dar labai menkai įtikėtina. Juk motina, pirmiausiai, nieko 
nedaranti prieš tėvo valią, visuomet tėvui nusileidžianti, netgi tada, 
kai ir jam, Hansui, visai aišku, kad sumanytasis dalykas esąs nepro- 
tingas. Dabar Hansas jau tikrai ieškojo K. pagalbos prieš tėvą; at- 
rodė, lyg berniukas būtų pats save apgaudinėjęs, kai tarėsi norįs pa- 
dėti K., o iš tikrųjų, matydamas, kad niekas iš senosios aplinkos pa- 

dėti negali, troško išsiaiškinti, ar to neįstengtų šitas staiga pasirodęs 
ir net pačios motinos paminėtas prašalaitis. Koks nesąmoningai už- 
daras, mažne klastingas buvo tas vaikas. Ligi šiol to mažne negalė- 
jai įžvelgti nei jo elgesyje, nei žodžiuose; tatai atsiskleidė tik papil- 
domuose, atsitiktinai išsprūdusiuose ar tyčia išviliotuose prisipažini- 
muose. O dabar Hansas įsileido su K. į ilgas kalbas, svarstydamas, 
kokius sunkumus reikėtų įveikti. Tie sunkumai, kad ir labai Hansas 
suko galvą, buvo mažne neįveikiami; neramiai mirksėdamas, pas- 
kendęs mintyse, bet drauge ir pagalbos ieškodamas, vaikas nenulei- 
do akių nuo K. Ligi tėvas neišeis, jis nieko negali sakyti motinai, nes 
tėvas tada sužinotų ir visas sumanymas būtų nebeįgyvendinamas, tai- 
gi prašnekti apie jį Hansas gali tiktai vėliau; bet ir tada, tausodamas 
motiną, negali visko išdėstyti staigiai ir skubiai, ne, turi veikti iš lėto 
ir sulaukti tinkamos progos; tik tuomet gali išprašyti iš motinos lei- 
dimą, tik tuomet gali atsivesti K.; bet ar tuomet jau nebus per vėlu, 
ar negrės pavojus, kad tėvas gali sugrįžti? Ne, vis dėlto tai neįmano- 
ma. K. savo ruožtu įrodinėjo, kad tai nesą neįmanoma. Girdi, nesą 
ko būgštauti, kad pristigs laiko, užteksią ir trumpai sušnekti, trumpai 
pabūti su motina, o atsivesti Hansui K. visai nereikėsią. K. pasislėp- 
siąs ir lauksiąs kur nors netoli namų ir, Hansui davus ženklą, išsyk 
ateisiąs.. Ne, atsakė Hansas, prie namų K. esą nevalia laukti, — tuos 
žodžius Hansui vėl padiktavo skrupulinga atodaira į motiną, — be 
motinos žinios K. esą nevalia leistis į kelią, į tokį nuo motinos nuslėp- 
tą suokalbį su K. Hansas neturįs teisės dėtis; jis turįs atsivesti K. iš 
mokyklos, ir tai tik tuomet, kai motina viską žinosianti ir duosianti 
sutikimą. Ką gi, tarė K., tada pavojus būsiąs tikrai didelis, ir visai ga- 
limas daiktas, kad tėvas užklupsiąs jį namuose; ir net jeigu taip ne- 
nutiktų, tai motina, bijodama to, apskritai neleisianti K. ateiti, taigi 
per tėvą viskas ir sužlugsią. Hansas čia vėl pasipriešino, ir jųdviejų 
ginčas vis niekaip nesibaigė. 

Jau seniai K. buvo pasišaukęs Hansą iš suolo prie mokytojo stalo; 
pasistatęs jį sau tarp kelių, jis retsykiais ramindamas glostė berniuką. 
Nors Hansas dar valandžiukę spyriojosi, toks artumas padėjo rasti 
abiem pusėms priimtiną sprendimą. Galų gale buvo štai kas sutarta: 
Hansas pirmiausiai pasakys motinai visą teisybę; tačiau kad ji leng- 
viau duotų sutikimą, pridurs, kad K. norįs pasišnekėti ir su pačiu 
Brunsviku, tiesa, ne apie motiną, o apie savo reikalus. Tai buvo ir tei- 
sybė, mat šnekantis su vaiku K. toptelėjo mintis, kad Brunsvikas, net 
jeigu šiaip ir būtų pavojingas ir piktas žmogus, nebegali būti tikras 


Pilis 306 


K. priešas, juk jis, bent pasak bendruomenės seniūno, buvo vadas tos 
grupuotės, kuri, tegu vien politiniais sumetimais, reikalavo pakviesti 
matininką. Vadinasi, Brunsvikui K. atsiradimas kaime turėjo būti 
parankus; tuomet, žinia, irzlus pasisveikinimas pirmąją dieną ir Han- 
so minėtas nepalankumas buvo bemaž nesuprantamas; bet gal Bruns- 
vikas įsižeidė kaip tik todėl, kad K. ne į jį pirmą kreipėsi pagalbos, 
gal čia būta dar kokio kito nesusipratimo, kurį galima 'pašalinti persi- 
metus vienu kitu žodžiu. O jeigu taip nutiktų, tuomet Brunsvikas taptų 
K. paspirtimi grumtynėse su mokytoju, netgi su bendruomenės seniū- 
nu, tuomet būtų galima atskleisti visą valdinę apgaulę, — kaipgi 
kitaip tai pavadinsi, — su kuria bendruomenės seniūnas ir mokyto- 
jas, neleisdami prieiti prie pilies žinybų, įstūmė jį į mokyklos sargo 
tarnybą; jeigu dėl K. atsinaujintų kova tarp Brunsviko ir bendruo- 
menės seniūno, Brunsvikas turėtų traukti K. savo pusėn, K. taptų 
Brunsviko. namų svečiu ir, nepaisydamas bendruomenės seniūno 
pykčio, galėtų naudotis Brunsviko įtakingumu; kas žino, kur jis per 
tuos ryšius atsidurtų, o greta Brunsviko Žmonos, šiaip ar taip, tikrai 
dažnai būtų, — K. žaidė tomis svajomis ir pats buvo tų svajų žaislu, 
tuo tarpu Hansas, galvodamas vien apie motiną, susirūpinęs žvel- 
gė į tylintį K., kaip žvelgiama į gydytoją, kuris, paskendęs mintyse, 
svarsto, kaip gydyti sunkų ligonį. Šitą pasiūlymą, kad K. sakysiąs, jog 
norįs pasikalbėti su Brunsviku apie matininko vietą, Hansas priėmė, 
beje, tik todėl, kad motina šitaip apsaugoma nuo tėvo ir kad čia, be 
to, kalbama tiktai apie blogiausią atvejį, kurio, kaip berniukas vylė- 
si, pavyks išvengti. Hansas tiktai dar paklausė, kaip K. ketinąs paaiš- 
kinti tėvui, kodėl atėjęs tokią vėlyvą valandą, ir galų gale, nors ir šiek 
tiek apniukusiu veidu, pasitenkino K. žodžiais, girdi, šis pasakysiąs, 
kad, pagautas ūmios nevilties dėl nepakeliamos mokyklos sargo tar- 
nybos ir atitinkamo mokytojo elgesio, pamiršęs bet kokią atodairą. 

Kai šitaip jau buvo iš anksto apgalvota viskas, ką galima numa- 
tyti, ir sėkmė pasidarė bent jau ne visai neįmanoma, Hansas, nebes- 
legiamas minčių naštos, pralinksmėjo ir valandžiukę dar vaikiškai 
pasišnekučiavo iš pradžių su K., o paskui ir su Fryda, kuri ilgą laiką 
sėdėjo lyg visai apie ką kita užsimąsčiusi ir tik dabar vėl įsiterpė į po- 
kalbį. Tarp kitų dalykų ji pasiteiravo, kuo Hansas norįs būti užau- 
gęs; Šis, ilgai negalvodamas, atsakė norįs būti toks vyras kaip K. Tie- 
sa, paskui, pradėtas kamantinėti, iš kur toks pasiryžimas, berniukas 
nieko negalėjo paaiškinti, o į klausimą, gal jis kartais norįs būti mo- 
kyklos sargas, tvirtai atsakė, kad ne. Tik toliau klausinėjant pavyko 

sužinoti, kokiais aplinkiniais keliais jis priėjo prie tokio troškimo. 
Dabartinė K. padėtis buvo anaiptol ne pavydėtina, o liūdna ir verta 
paniekos, tatai Hansas aiškiai matė, norint tatai suprasti, Hansui nė 
nereikėjo stebėti kitų Žmonių; juk jis ir pats visų labiausiai būtų norė- 
jęs apsaugoti motiną nuo kiekvieno K. žvilgsnio ir Žodžio. Bet vis 
dėlto jis pas K. atėjo ir prašė jį pagalbos, ir džiaugėsi, kad K. paža- 
dėjo padėti; berniukui atrodė, kad ir kiti Žmonės panašiai elgiasi, o 
pirmiausiai juk ir pati motina apie K. užsiminė. Iš tos prieštaros ir 
radosi Hanso įsitikinimas, jog K., dabar, žinia, dar niekingas ir atgra- 
sus, ateityje, tiesa, beveik neįsivaizduojamai tolimoje, visus pranok- 
siąs. Kaip tik šita mažne paika tolybė ir šaunus kelias, turintis ligi jos 
nuvesti, ir viliojo Hansą; dėl šitokios pergalės jis buvo pasiryžęs pa- 
kęsti net dabartinį K. Šitas senaujančio vaiko troškimas buvo tuo ypa- 
tingas, kad Hansas žvelgė į K. iš aukšto, kaip į jaunesnį, kaip į žmo- 
gų, kurio ateitis siekia toliau nei jo paties, mažo berniuko, ateitis. Apie 
tuos dalykus, vis remiamas prie sienos Frydos klausimų, jis ir šnekėjo 
bemaž niauriai rimtai. Tik K. jį vėlei pralinksmino pasakydamas, girdi, 
žinąs, ko Hansas jam pavydįs,— ogi dailios gumbuotos lazdos, kuri 
gulėjo ant stalo ir kuria, įnikęs į šnekas, žaidė Hansas. Ką gi, tokias 
lazdas K. mokas daryti ir, jeigu jųdviejų planas išdegsiąs, jis įtaisysiąs 
Hansui dar gražesnę. Hansą šis K. pažadas taip pradžiugino, kad dabar 
jau tikrai pasidarė nebe visai aišku, ar vaikui iš tikrųjų ne vien lazdą 
gauti knietėjo; jis smagiai atsisveikino, nepamiršdamas tvirtai spus- 
telti K. ranką ir pasakyti: 

— Taigi poryt. 

Hansas išėjo pačiu laiku, nes netrukus mokytojas plėšte at- 
plėšė duris ir, pamatęs K. su Fryda ramiai besėdinčius prie stalo, 
suriko: 

— Atleiskit, kad sutrukdžiau! Bet sakykit, kada judu čia paga- 
liau apsikuopsit? Mes priversti sėdėti susikimšę anoje klasėje, pamo- 
kos nuo to kenčia, o judu čia sau vartotės ir rąžotės didžiojoj gim- 
nastikos klasėje ir dar net parankinius išvijot laukan, kad daugiau 
vietos turėtumėt! Na, bent dabar kelkitės ir krutinkitės! 

Paskui dar pridūrė, kreipdamasis vien į K.: 

— Tu man tučtuojau parneši pusryčius iš „Tilto“ užeigos! 

Visa tai mokytojas išrėkė niršiu balsu, bet žodžiai buvo palygin- 
ti švelnūs, net ir tasai savaime šiurkštus „tu“. K. išsyk pasinešė eiti, 
tiktai norėdamas išsiaiškinti, ką mano mokytojas, dar tarė: 

— Juk aš atleistas. 

— Atleistas ar neatleistas, parnešk man pusryčius, — pasakė mo- 
kytojas. 

— Aš kaip tik ir noriu sužinoti, ar atleistas, ar neatleistas, — ta- 
rė K. 

— Ką čia plepi? — pasakė mokytojas.— Juk atsisakei pripažin- 
ti, kad esi atleistas. | 

— Ir to pakanka, kad atleidimas nebegaliotų? — paklausė K. 

— Man ne,— tarė mokytojas, — dėl to gali neabejoti, tačiau, 
nors ir sunku tai suprasti, to pakanka bendruomenės seniūnui. Bet 
dabar pasiskubink, kitaip tikrai išlėksi iš tarnybos. 

K. buvo patenkintas, mokytojas, vadinasi, per tą laiką pasikalbė- 
jo su bendruomenės seniūnu, 0 gal nė nesikalbėjo, tik pamėgino nu- 
matyti, kokia bus bendruomenės seniūno nuomonė, ir ši pasirodė bū- 
sianti palanki K. Dabar jau K. buvo skubiai beeinąs pusryčių, tačiau 
mokytojas vėl jį susigrąžino jau iš koridoriaus; gal jis tokiu ypatin- 
gu paliepimu tenorėjo tik išmėginti K. paklusnumą, kad paskui ga- 
lėtų geriau orientuotis, o gal jį vėlei pagavo šišas komanduoti ir jam 
buvo smagu versti K. skubiai leistis į kelią, o paskui jo įsakymu lygiai 
taip pat skubiai gręžtis atgal lyg kokį kelnerį. K. savo ruožtu supra- 
to, kad, pernelyg nuolaidžiaudamas, pavirstų mokytojo vergu ir pas- 
tumdėliu, tačiau dabar buvo nusprendęs ligi tam tikros ribos kęsti 
mokytojo užgaidas, juk mokytojas, nors, kaip ką tik paaiškėjo, netu- 
rėjo teisės atleisti jo iš tarnybos, tačiau, be abejo, galėjo padaryti K. 
tarnybą tiesiog nepakeliama kankyne. O kaip tik ši tarnyba K. buvo 
dabar svarbi kaip niekados. Pokalbis su Hansu suteikė jam tegu ir 
neįtikimų, visai nepagrįstų, bet jau nebepamirštamų vilčių; tos viltys 
mažne net Barnabą užgožė. Mėgindamas jas įgyvendinti, — o ne- 
mėginti negalėjo, — K. turėjo sutelkti visas jėgas, apie nieką daugiau 
nebegalvoti — nei apie valgį, nei apie būstą, nei apie kaimo žinybas, 
netgi nei apie Frydą; o iš esmės čia juk ir reikėjo šnekėti vien apie 
Frydą, nes visa kita jam tiek terūpėjo, kiek buvo su Fryda susiję. To- 
dėl jis privalėjo žiūrėti, kad neprarastų šitos tarnybos, teikiančios Fry- 
dai bent šiokį tokį saugumą, todėl jam, turint prieš akis šį tikslą, neva- 
lia buvo gailėtis, kad kenčia didesnę mokytojo priespaudą, negu šiaip 
būtų prisivertęs kęsti. Visa tai nebuvo per daug skaudu, tai tebuvo at- 
skiros grandys nuolatinių menkų gyvenimo kančių grandinėje, visai 
bereikšmės palyginti su tuo, ko K. siekė, o juk atkako jis čionai ne 
tam, kad garbingai ir tykiai nugyventų savo dienas. 

Taigi K., ką tik pakilęs bėgti užeigon, suskambėjus naujam įsa- 

kymui, dabar suskato pirmiausia sutvarkyti klasę, kad mokytoja su 
savo mokiniais galėtų į ją sugrįžti. Tačiau tvarkyti reikėjo labai sku- 
biai, nes paskui K. vis tiek turėjo parnešti pusryčius, o mokytojas jau 
buvo labai išalkęs ir ištroškęs. K. užtikrino, kad viskas būsią padary- 
ta, kaip pageidauta; valandžiukę mokytojas dar žiūrėjo, kaip K. pus- 
tekiniu surinko guolius, sustumdė į vietas gimnastikos prietaisus, aki- 
moju iššlavė grindis; Fryda tuo tarpu mazgojo ir šveitė pakylą. Moky- 
tojas atrodė patenkintas šitokiu uolumu; jis dar priminė, kad už durų 
prirengta krūva malkų krosnims kūrenti — malkinėn jis, matyt, nebe- 
norėjo K. leisti, — o paskui išėjo antrojon klasėn pas vaikus, pagrasinęs 
netrukus grįžti ir viską apžiūrėti. 

Valandėlę tylomis patriūsus, Fryda paklausė, kodėl gi K. dabar 
taip nuolankiai klausąs mokytojo. Klausimas veikiausiai buvo duotas 
iš užuojautos, iš rūpesčio, tačiau K., pagalvojęs, kaip menkai Frydai 
tepavyko įvykdyti duotą pažadą apsaugoti jį nuo mokytojo įsakymų 
ir smurto, trumpai teatsakė, girdi, jis dabar, jeigu jau tapęs mokyklos 
sargu, turįs ir eiti tas pareigas. Tada vėlei stojo tyla, kol K.,— tas trum- 
pas pokalbis jam kaip tik priminė, kad Fryda jau seniai, o labiausiai 
mažne per visą pašnekesį su Hansu lyg kažko susirūpinusi skendėjo 
savo Mintyse, — nešdamas vidun malkas, stačiai paklausė, dėl ko ji 
sukanti galvą. Fryda, iš lėto pakėlusi į K. akis, atsakė jokio galvosū- 
kio neturinti; girdi, ji tik prisiminusi šeimininkę ir pagalvojusi, kokie 
teisingi buvę kai kurie jos žodžiai. Tiktai K. primygtinai reikalau- 
jant, ji, dar kelis kartus pamėginusi išsisukti, pradėjo nuodugniau aiš- 
kinti, tačiau visą laiką nesiliovė triūsusi, nors ir ne iš uolumo, nes 
darbas vis tiek nė truputėlio nejudėjo į priekį, o tik tam, kad nerei- 
kėtų žiūrėti į K. Ir Fryda papasakojo, kaip ji, K. šnekantis su Han- 
su, iš pradžių ramiai klausiusis, kaip paskui, išgąsdinta K. žodžių, ėmu- 
si aiškiau suvokti tų žodžių prasmę ir nuo tos akimirkos jau nebegalėju- 
si atsikratyti minties, kad K. žodžiai patvirtiną vieną perspėjimą, už 
kurį ji turinti būti dėkinga šeimininkei, nors niekados nenorėjusi 
patikėti, kad jis galįs būti teisingas. K., supykdytas tokių bendrų frazių 
ir netgi labiau suerzintas negu sugraudintas verksmingo, gailaus Fry- 
dos balso, — visų pirma todėl, kad šeimininkė, ligi šiol nedaug ką lai- 
mėjusi savo pačios iniciatyva, dabar bent per atsiminimus vėlei brovėsi 
į Jo gyvenimą, — numetė žemėn glėbyje laikytas malkas, atsisėdo ant 
jų ir rimtu tonu pareikalavo viską aiškiai iškloti. 

— Jau daug sykių, — prabilo Fryda,— nuo pat pradžių, šeimi- 
ninkė skatino mane tavim suabejoti, ji nesakė, kad tu meluojąs, prie- 

šingai, tvirtino, kad tu esąs atviras kaip kūdikis, tačiau, girdi, tavo na- 
tūra taip skiriantis nuo mūsiškės, kad net ir tuomet, kai tu atvirai kal- 
bąs, mes sunkiai tegalį prisiversti tavim patikėti; ir jeigu tik kokiai 
gerai bičiulei nepavyksią mūsų anksčiau išgelbėti, mes turėsią išmok- 
ti tavim patikėti, karčios patirties prispirti. Net ir jai, taip puikiai ge- 
bančiai permatyti žmones, mažne tas pats nutikę. Tačiau po pasku- 
tinio pašnekesio su tavim „Tilto“ užeigoje ji, girdi, — aš tik perpa- 
sakoju jos piktus Žodžius, — perpratusi tavo pinkles, daugiau tu jos 
nebegalėsiąs suklaidinti, net ir stengdamasis nuslėpti savo ketinimus. 
Bet tu juk nieko neslepi, vis kartojo ji, o paskui dar pasakė: pasistenk 
kuria nors proga iš tikrųjų įsiklausyti, ką jis šneka, ne šiaip sau leisk 
jo žodžius pro ausis, ne, tikrai įsiklausyk. Atseit, ji pati taip dariusi 
ir apie mane šit ką patyrusi: prie manęs tu prisiplakęs —- tą bjaurų 
žodį ji pati pasakė — tiktai todėl, kad aš tau atsitiktinai pasitaikiu- 
si kelyje, kad aš pasirodžiusi tau ne visai bjauri ir kad tu labai klai- 
dingai manęs, jog baro merginai iš anksto lemta būti kiekvieno 
nepatingėjusio ranką ištiesti užeigos svečio auka. Be to, tu, kaip šeimi- 
ninkė sužinojo iš „Ponų smuklės“ šeimininko, kažkodėl norėjęs per- 
nakvoti „Ponų smuklėje“, o tai, Žinia, apskritai tik su mano padėji- 
mu galėjai pasiekti. Visa tai jau būtų buvę tau pakankama dingstis 
tapti mano meilužiu tą vieną naktį; o kad iš to šis tas-.daugiau išeitų, 
reikėjo ir dar kai ko, ir tas kai kas buvęs Klamas. Šeimininkė ne- 
tvirtina žinanti, ko tu iš Klamo nori, ji tiktai tvirtina, kad tu, dar nė 
nepažindamas manęs, veržeisi pas Klamą lygiai taip pat smarkiai kaip 
ir vėliau. Skirtumas buvęs tik tas, kad anksčiau tu neturėjęs jokios vil- 
ties, o dabar tareisi drauge su manimi įgijęs patikimą priemonę, pa- 
dėsiančią iš tikrųjų ir greitai prasibrauti pas Klamą ir netgi teikian- 
čią tau pranašumo prieš jį. Kaip aš nusigandau — bet tai tebuvo aki- 
mirkos išgąstis, neturėjęs jokių gilesnių priežasčių, — kai tu šiandien 
vienąsyk pasakei, kad klaidžiojai čia kaip aklas, kol mane sutikai. Ko 
gero, tuos pačius žodžius ir šeimininkė kalbėjo; ji irgi sako, kad tu tik 
nuo to akimirksnio, kai susipažinai su manim, pradėjai ryžtingai ženg- 
ti į tikslą. Girdi, taip atsitikę todėl, kad tu, laimėjęs mane, tareisi už- 
kariavęs Klamo mylimąją ir šitaip įgijęs užstatą, kurį galima išpirk- 
ti tik už pačią didžiausią kainą. Dėl tos kainos pasiderėti su Klamu 
ir esąs tavo vienintelis siekis. Kadangi aš tau esanti niekas, o kai- 
na — viskas, tu pasiryžęs dėl manęs daryti visokių nuolaidų, o dėl 
kainos laikytis iki paskutiniosios. Todėl tau visai nė motais, kad aš 
netenku vietos „Ponų smuklėje“, nė motais, kad turiu palikti ir „Til- 

to“ užeigą, nė motais, kad turėsiu dirbti sunkų mokyklos sargės dar- 
bą. Tu neberodai man meilės, net neberandi man laiko, palieki ma- 
ne parankiniams, pavydas tau visai nepažįstamas jausmas, mano vie- 
nintelė vertė tavo akyse tėra ta, kad aš buvau Klamo mylimoji, per 
savo nenusimanymą tu stengiesi neleisti man Klamo pamiršti, kad 
aš galų gale, atėjus lemiamam momentui, ne per daug priešinčiau- 
si; vis dėlto tu lygia greta kovoji ir su šeimininke, kuri, tavo nuomo- 
ne, vienintelė galėtų mane nuo tavęs atplėšti; todėl tu taip nesutaiko- 
mai su ja vaidijaisi, idant būtum priverstas palikti drauge su manim 
„Tilto“ užeigą; kad aš, kiek tik tas nuo manęs priklauso, visokiomis 
aplinkybėmis esu tavo nuosavybė, — dėl to neabejoji. Pokalbį su Kla- 
mu tu vaizduojies kaip sandėrį: prekė už prekę. Esi apgalvojęs visas 
galimybes; tuo atveju, jei gausi prašomą kainą, mielai viską padary- 
si; jei Klamas manęs panorės, atiduosi mane jam; jeigu jis panorės, 
kad liktum su manim, — liksi; jeigu panorės, kad mane atstumtum, — 
atstumsi; tačiau tu sutinki ir komediją vaidinti; jeigu tik bus nau- 
dinga, tu apsimetinėsi mvlįs mane, mėginsi įveikti jo abejingumą, 
pabrėždamas savo niekingumą ir rodydamas, kokia jam gėda turėti 
tik tokį įpėdinį, arba perpasakodamas jam tikrai iš manęs gir- 
dėtus meilės jo asmeniui prisipažinimus ir prašydamas jį vėlei ma- 
ne pasiimti, tiesa, už geidžiamą kainą; o jeigu niekas daugiau nepa- 
dės, tu imsi tiesiog prašyti išmaldos K. šeimos vardu. Bet paskui, šitaip 
užbaigė šeimininkė, kai tu pamatysi, kad visi tavo apskaičiavimai klai- 
dingi, visos viltys tuščios, kad tu neteisingai vaizdavaisi Klamą ir jo 
santykius su manim, tada prasidės man pragaras, nes tada aš jau iš 
tikrųjų būsiu vienintelė tavo nuosavybė, kuria tu galėsi kliautis; bet 
drauge ir nuosavybė, kuri pasirodys esanti bevertė ir su kuria tu ati- 
tinkamai ir elgsiesi, nes tave su manim sieja vien savininko jausmas. 

K. klausėsi įsitempęs, sučiaupęs lūpas, malkos po juo pradėjo rai- 
čiotis, jis kone nučiuožė ant grindų, bet visai nekreipė į tai dėmesio; 
tik dabar jis atsistojo, atsisėdo ant pakylos, paėmė Frydos ranką, ku- 
rią ta vangiai pamėgino ištraukti, ir tarė: 

— Klausiausi tavo pasakojimo ir ne visąlaik įstengiau atskirti, 
kur tavo, o kur šeimininkės nuomonė. 

— Tai buvo tik šeimininkės nuomonė,— atsakė Fryda.— Aš 
viską išklausiau, nes be galo gerbiu šeimininkę; tačiau tai buvo pir- 
mas kartas mano gyvenime, kai aš visiškai atmečiau jos nuomonę. 
Taip apgailėtina atrodė man tai, ką ji kalbėjo, taip nepanašu į mud- 
viejų santykių supratimą. Man jau veikiau regėjosi, kad jos kal- 

bos — tiesos priešingybė. Prisiminiau aną nykų rytą mudviejų pir- 
mosios nakties, kaip tu klūpojai greta manęs tokiomis akimis, lyg vis- 
kas būtų žuvę. Ir kaip paskui iš tikrųjų viskas taip klostėsi, kad aš, 
nors ir kaip stengiausi, tau ne padėjau, o tik kliudžiau. Per mane šei- 
mininkė tapo tavo priešė, galinga priešė, kurios galybę tu vis dar ne- 
pakankamai vertini; aš užkroviau tau tiek rūpesčių, 0 tu turėjai grum- 
tis dėl manęs už šitą tarnybą, nuolaidžiauti bendruomenės seniūnui, 
nusilenkti mokytojui, kęsti parankinius, o kas blogiausia: dėl manęs 
tu, ko gero, prasižengei Klamui. Juk tavo dabartinis nepaliaujamas 
troškimas patekti pas Klamą buvo tik bejėgiškas siekimas kaip nors 
jį apmaldyti. Ir aš sakiau sau, kad šeimininkė, visa tai žinanti, be abe- 
jo, kur kas geriau už mane, savo pakuždomis tik mėgina apsaugoti 
mane nuo pernelyg baisios savigraužos. Geranoriškas, bet visai ne- 
reikalingas vargas. Mano meilė būtų padėjusi man viską įveikti, ji 
būtų galų gale ir tave nunešus pirmyn, jeigu ne čia, kaime, tai kur 
nors kitur; juk ji jau įrodė savąją galią, išgelbėjo tave nuo Barnabo 
šeimynos. 

— Tokiomis mintimis tu anuomet atrėmei šeimininkės kal- 
bas,— tarė K.— Ir kas gi nuo to laiko pasikeitė? 

— Nežinau,— atsakė Fryda, žvelgdama į jos pirštus spaudžian- 
čią K. ranką, — gal ir niekas nepasikeitė; kai tu taip arti manęs ir taip 
ramiai klausi, aš tikiu, kad niekas nepasikeitė. Tačiau iš tikrųjų, — iš- 
traukusi pirštus iš K. rankos, ji dabar tiesi sėdėjo prieš jį ir verkė, ne- 
mėgindama užsidengti veido; atvirai rodė jam tą ašaromis paplūdu- 
sį veidą, tarytum būtų ne dėl savęs verkusi, taigi ir neturėjusi ko slėp- 
ti, tarytum būtų verkusi dėl K. išdavystės ir jis būtų privalėjęs kęsti 
tą sielvartingą reginį, — tačiau iš tikrųjų viskas pasikeitė, kai aš išgir- 
dau tave kalbantis su berniuku. Kaip nekaltai tu pradėjai klausinė- 
ti apie namus, apie šį, apie tą; jaučiausi taip, lyg tu, prieraišus, atla- 
paširdis, ką tik būtum įžengęs „,„Ponų smuklės“ salėn ir taip vaikiškai 
uoliai mėginęs sugauti mano žvilgsnį. Tai, ką regėjau, nė trupučio 
nesiskyrė nuo ano karto, ir aš troškau tik to, kad šeimininkė būtų čia 
ir girdėtų tavo žodžius; sakiau sau, tegu tik ji pamėgintų ir tada dar 
laikytis savo nuomonės. Bet paskui, staiga, nė pati nesuprantu, kaip 
viskas nutiko, aš pastebėjau, su kokiais ketinimais tu kalbiesi su ber- 
niuku. Užuojautos kupinais žodžiais tu pelnei nelengvai pelnomą jo 
pasitikėjimą, kad paskui jau nekliudomas galėtum žengti į savąjį tiks- 
lą, kuris man darėsi vis aiškesnis. Tas tikslas buvo moteriškė. Tavo 
neva nerimastingose kalbose apie ją suskambo visai neslepiamas rū- 

pinimasis vien savo reikalais. Tu apgaudinėjai tą moterį dar jos nė 
nelaimėjęs. Ne tik mano praeitis, bet ir ateitis bylojo tavo žodžiais; 
Jaučiausi taip, lyg šeimininkė sėdėtų šalia ir viską man aiškintų, o aš 
visomis išgalėmis mėginčiau nuginti šalin jos šnekas, bet aiškiai ma- 
tyčiau, kokios beviltiškos tokios pastangos, o juk tu, tiesą sakant, jau 
ir visai ne mane apgaudinėjai,— aš jau nė apgaudinėjama nebu- 
vau, — bet svetimą moterį. O kai aš paskui dar, sukaupusi jėgas, pak- 
lausiau Hansą, kuo jis nori būti, ir jis pasakė norįs būti kaip tu, taigi 
pasirodė jau visiškai tau priklausąs, — argi taip jau labai skyrėsi jis, 
doras berniukas, dabar štai čia suvedžiotas, nuo manęs aną kartą 
smuklėje? 

— Viskas,— tarė K., jau apsipratęs su priekaištais ir susitvar- 
dęs,— viskas, ką tu kalbi, tam tikra prasme yra teisybė; tie žodžiai 
nėra neteisingi, jie tik priešiški. Tai šeimininkės, mano priešės, mintys, 
net jeigu tu ir manai, kad jos tavo; tai man šiokia tokia paguoda. Ta- 
čiau jos pamokomos, daug ko galima iš šeimininkės pasimokyti. Man 
pačiam ji to nekalbėjo, nors šiaip manęs negailėjo; matyt, ji bus tau pa- 
tikėjusi šitą ginklą, vildamasi, kad tu juo pasinaudosi man itin sunkią 
arba lemtingą valandą. Tegu aš tave išnaudoju, bet ir ji tave panašiai 
išnaudoja. Bet dabar pagalvok, Fryda: net jei viskas būtų visiškai 
taip, kaip sako šeimininkė, labai blogai tatai būtų tik vienu atveju, 
būtent, jei tu manęs nemylėtum. Tada, tik tada tikrai būtų taip, kad 
aš apskaičiavimais ir klasta laimėjau tave, tikėdamasis pasipelnyti 
iš tos savasties. Tuomet gal mano užplanuota buvo net ir tai, kad aš 
anąsyk, geisdamas sužadinti tavo užuojautą, pasirodžiau tau įsikibęs 
į Olgos parankę, ir šeimininkė tiktai pamiršo tą aplinkybę įtraukti į 
mano kalčių apyskaitą. Bet jeigu čia ne tas blogiausias atvejis ir ne 
gudrus plėšrūnas tave tąsyk pasiglemžė, o tu žengei manęs pasitikti, 
kaip ir aš tavęs, ir mudu, abu viską pamiršę, atradom kits kitą, tai sa- 
kyk, Fryda, kaipgi yra tuomet? Tuomet aš vis dėlto ginu lygiai ir sa- 
vo, ir tavo reikalą; čia nėra skirtumo, ir įžvelgti jį gali tik priešė. Taip 
galima pasakyti apie visus dalykus, taip pat ir apie Hansą. Beje, kal- 
bėdama apie pašnekesį su Hansu, dėl savo jautrumo tu labai jau vis- 
ką perdedi, juk jeigu Hanso ir mano ketinimai ne visiškai sutampa, 
tai šis nesutapimas nėra toks didelis, kad mūsų ketinimai būtų prie- 
šingi, be to, Hansui mudviejų nesutarimas neliko paslaptis, jeigu tu 
kitaip manai, tai, matyt, labai klysti ir pernelyg menkai tevertini šitą 
atsargų žmogutį, ir net jeigu jam viskas būtų likę paslaptis, aš vis dėl- 
to viliuosi, kad iš to niekam nebus skriaudos. 

— Taip sunku susigaudyti, K.,— atsidusdama tarė Fryda.— Be 
abejo, aš visai tavęs neįtarinėjau, ir jeigu man kokios panašios min- 
tys persidavė iš šeimininkės, tai aš jomis su džiaugsmu nusikratysiu 
ir ant kelių parpuolus prašysiu tave atleidimo, kaip, tiesą sakant, visą- 
laik ir darau, nors ir kalbu tokius piktus dalykus. Tačiau juk tiesa, 
kad tu daug ką slepi nuo manęs; išeini ir pareini, o aš nežinau, nei 
kur, nei iš kur. Andai, Hansui pasibeldus, tu net sušukai „„Barnabai“. 
Kad nors kartą būtum kada pašaukęs mane su tokia meile, su kokia 
andai dėl man nesuprantamų priežasčių surikai šį nekenčiamą var- 
dą. Jeigu tu manim nepasitiki, kaipgi man nekils įtarimo? Juk tuomet 
aš esu visiškai palikta šeimininkės įtakai, 0 tu, rodosi, savo elgesiu 
tik patvirtini jos žodžius. Ne visais atžvilgiais, nesakau, kad tu visais 
atžvilgiais jos Žodžius patvirtini; argi tu vis dėlto neišvijai dėl manęs 
parankinių? Ak, kad bent žinotum, kaip godžiai aš ieškau sau palan- 
kių trupinėlių visuose tavo žygiuose ir kalbose, net jeigu jos man tik- 
ra kančia. ' 

— Visų pirma, Fryda,— tarė K.,— aš juk nuo tavęs ničnieko 
neslepiu. Kaip nekenčia manęs šeimininkė, kaip ji stengiasi tave nuo 
manęs atplėšti, kokiais niekšingais būdais ji tatai daro ir kaip tu jai 
pasiduodi, Fryda, kaip tu jai pasiduodi! Nagi pasakyk man, ką aš nuo 
tavęs slepiu? Tu Žinai, kad aš noriu patekti pas Klamą, žinai, kad tu 
man čia negali padėti ir kad aš, vadinasi, turiu to siekti vien sa- 
vomis jėgomis, ir matai, kad man tai iki šiol dar nepavyko. Negi tu- 
rėčiau antrąsyk Žžemintis, pasakodamas apie tuščius mėginimus, ku- 
rie jau. tikrovėje mane pakankamai žemina? Nejaugi turėčiau girtis, 
kad, stirdamas prie Klamo rogių durelių, veltui pralaukiau visą ilgą 
popietę? Laimingas, kad daugiau man nebereikia galvoti apie tokius 
dalykus, aš skubu pas tave, o čia jie štai vėlei grėsmingai mane pasi- 
tinka, bylodami tavo lūpomis. O Barnabas? Žinoma, aš jo laukiu. 
Jis — Klamo pasiuntinys; ne aš jį toms pareigoms paskyriau. 

— Ir vėl Barnabas! — sušuko Fryda.— Negaliu patikėti, kad 
Jis — geras pasiuntinys. 

— Gal ir tavo teisybė, — tarė K.,— tačiau jis — vienintelis pa- 
siuntinys, atsiųstas pas mane. 

— Juo blogiau, — tarė Fryda,— juo labiau turėtum jo saugotis. 

— Iki šiol jis man, deja, nedavė tokios dingsties, — šypsodamasis 
atsakė K.— Jis ateina retai, o jo atnešami pranešimai yra bereikš- 
miai; jie vertingi tik tuo, kad ateina tiesiai iš Klamo. 

— Bet tu tik pažiūrėk, — tarė Fryda,— tavo tikslas jau net ir 

nebe Klamas, ko gero, tai ir kelia man didžiausią nerimą. Blogai bu- 
vo, kad tu visąlaik, palikdamas nuošaly mane, vis veržeisi pas Klamą, 
bet dar daug blogiau, kad dabar tu, regis, jau nustojai galvoti apie Kla- 
mą; šito net ir šeimininkė neįstengė numatyti. Pasak šeimininkės, mano 
laimė, abejotina ir vis dėlto labai tikra laimė, kad galas ateisiąs tą die- 
ną, kai tu, girdi, galutinai suprasiąs, kad su Klamu siejamos tavo vil- 
tys buvo bergždžios. O dabar šit tu nė nebelauki tos dienos; staiga atei- 
na vaikiukas, ir tu pradedi taip grumtis su juo dėl jo motinos, lyg tau 
tai būtų gyvybės ir mirties klausimas. 

"— Tu teisingai perpratai mano pašnekesį su Hansu,— ta- 
rė K.— Taip iš tikrųjų buvo. Bet negi visas tavo ankstesnis gyveni- 
mas tau jau taip nugrimzdęs į praeitį (žinoma, išskyrus šeimininkę, 
kuri nesiduoda praeitin nustumiama), kad nebeatmeni, kaip reikia 
grumtis, norint prasimušti į priekį, ypač, jeigu ateini iš pačių apačių? 
Kaip turi naudotis viskuo, kas tik teikia bent šiokią tokią viltį? O ši- 
ta moteris atėjusi iš pilies, ji pati man taip sakė, kai buvau pirmąją 
dieną užklydęs pas Lazemaną. Kas gi gali būti paprasčiau kaip pra- 
šyti Ją patarimo, gal net pagalbos; jeigu šeimininkė kuo tiksliausiai 
žino visas kliūtis, neleidžiančias pasiekti Klamo, tai galbūt šita mo- 
teris žino kelią, juk pati juo iš pilies nusileido. 

— "Kelią pas Klamą? — paklausė Fryda. 

— Pas Klamą, žinoma, kurgi daugiau, — tarė K. 

Paskui jis pašoko: 

— Bet dabar jau pats laikas parnešti pusryčius. 

Primygtinai, kur kas smarkiau, negu būtų buvę galima tai patei- 
sinti, Fryda ėmė prašyti, kad K. pasiliktų, tarytum tik pasilikdamas 
jis būtų patvirtinęs jai pasakytus paguodos žodžius. Tačiau K. pri- 
minė jai mokytoją, parodė į duris, kurios kiekvieną akimirką galė- 
jo su perkūnišku trenksmu atšokti, pažadėjo jai, be to, tuojau sugrįžti, 
girdi, tegu ji nė nekurianti krosnies, jis pats viskuo pasirūpinsiąs. Galų 
gale Fryda tylomis nusileido. Brisdamas lauke per pusnis, — jau seniai 
kelias būtų turėjęs būti nukastas, net keista, kaip lėtai darbas stūmėsi 
į priekį, — K. pamatė, kad vienas parankinis, mirtinai nuvargęs, tebe- 
kybo įsikibęs tvoros. Tik vienas, o kurgi antrasis? Vadinasi, K. pavyko 
palaužti bent vieno ištvermę? Tiesa, šitas budėjo vis taip pat uoliai; 
tai buvo matyti iš to, kad parankinis, išvydęs K. ir atkutęs, iškart dar 
smarkiau pašėlo tiesti rankas ir ilgesingai vartyti akis. 

— Pavyzdinga ištvermė,— tarė sau K. ir čia pat, beje, pridūu- 
rė: — Juk taip galima patvory ir sušalti. 

Tačiau nieko nepasakė, tiktai pagrūmojo parankiniui kumščiu, 
kad tam nekiltų nė minties prisiartinti; parankinis netgi pasislin- 
ko dar geroką žingsnį toliau. Fryda kaip tik atidarė langą, kad klasė, 
kaip buvo sutarta su K., išsivėdintų prieš kūrenimą. Parankinis iš- 
syk paleido K. iš akių ir, neatsispirda mas pagundai, nuslinko prie lan- 
go. Frydos veidas sutriko iš prielankumo parankiniui, ji bejėgiškai 
maldaudama pažvelgė į K., iškišo ranką viršuje pro langą ir pamoja- 
vo, — nebuvo net aišku, ar ji gena parankinį šalin, ar šveikina jį, — o 
tas, nė kiek šito mosto nesutrikdytas, vis artinosi. Tada Fryda skubiai 
užvėrė išorinį langą, tačiau pasiliko prie jo stovėti, uždėjusi ranką 
ant rankenos, pakreipusi galvą į šalį, išplėstomis akimis, su veide sus- 
tingusia šypsena. Ar ji žinojo, kad šitaip veikiau suvilios nei atbai- 
dys parankinį? Tačiau K. nebesižvalgė atgal, nusprendęs verčiau kiek 
galės pasiskubinti ir greitai sugrįžti. 

Pagaliau — buvo jau sutemę, vėlyva popietė — K. nukasė sodo 
taką, suvertė sniegą aukštyn ir suplūkė abipus tako, šitaip. užbaigda- 
mas dienos darbus. Stovėjo prie sodo vartų vienas, aplinkui nieko 
nesimatė. Parankinį jis jau prieš kelias valandas išginė, vijosi gero- 
ką galą; paskui parankinis pasislėpė kažkur tarp daržų ir pašiūrių, 
niekur nebegalėjai jo rasti, ir jau po to nebegrįžo. Fryda buvo namie, 
jį arba jau skalbė, arba dar tebemaudė Gizos katę; mat Giza parodė 
Frydai didžiulį pasitikėjimą, pavesdama jai šį, tiesa, nemalonų ir ne- 
deramą darbą, kurio imtis K. tikrai būtų neleidęs Frydai, jeigu po 
įvairių tarnybinio aplaidumo atvejų nebūtų buvę didžiai patartina 
nepraleisti nė vienos progos pelnyti Gizos prielankumą. Giza malo- 
ningai žiūrėjo, kaip K. atnešė iš palėpės mažą vaikų vonelę, kaip bu- 
vo šildomas vanduo ir kaip, galų gale, katė buvo atsargiai keliama 
vonelėn. Paskui Giza paliko katę net vienai Frydai, nes atėjo Švar- 
ceris, K. pažįstamas nuo pirmojo vakaro; šis pasisveikino su K., iš da- 
lies sumišęs dėl to, kas nutiko aną vakarą, iš dalies su nepaprasta pa- 
nieka, kurią derėjo rodyti mokyklos sargui; paskui Švarceris su Giza 
išėjo į antrąją klasę. Ten juodu ir dabar tebebuvo. Kaip K. buvo pa- 
pasakota „Tilto“ užeigoje, Švarceris, vis dėlto iš tikrųjų kašteliono 
sūnus, įsimylėjęs Gizą, jau seniai gyveno kaime, ir naudodamasis savo 

ryšiais pasiekė, kad bendruomenė paskirtų jį mokytojo padėjėju, ta- 
čiau, eidamas šias pareigas, tiktai sėdėdavo mažne per visas Gizos pa- 
mokas arba suole tarp mokinių, arba, daug mieliau, ant pakylos, Gizai 
prie kojų. Tai jau visai niekam nebekliuvo, mokiniai buvo su tuo se- 
niai apsipratę, galbūt net juo lengviau todėl, kad Švarceris vaikų ne- 
mėgo ir nesuprato, bemaž nesišnekėjo su jais, pavaduodavo Gizą tik 
per gimnastikos pamokas, o šiaipjau buvo patenkintas, kad gyvena 
Gizos artumoje, jos kvėpuojamame ore, jos šilumoje. Didžiausias ma- 
lonumas jam buvo sėdėti šalia Gizos ir taisyti mokinių sąsiuvinius. Ir 
šiandien juodu buvo tuo užsiėmę, Švarceris atsinešė didelę sąsiuvi- 
nių šūsnį, mat mokytojas visuomet jiedviem ir savuosius duodavo, ir 
K., kol dar buvo šviesu, matė, kaip juodu, suglaudę galvas, nė nek- 
rusteldami darbuojasi palangėje prie mažo staliuko, ant kurio tep- 
leveno dvi žvakės. Juodu jungė rimta, nekalbi meilė; toną čia davė 
kaip tik Giza, kurios nepaslanki esybė kartais, tiesa, įsišėlusi perženg- 
davo visas ribas, nors kitu laiku niekaip nebūtų pakentusi panašaus 
kito jausmų protrūkio; tad ir guvusis Švarceris turėjo nusileisti, turė- 
jo iš lėto vaikščioti, iš lėto kalbėti, dažnai tylėti; tačiau buvo matyti, 
kad paprasta tyli Gizos artuma jam buvo gausus atlygis už viską. O 
Giza, ko gero, visai jo nė nemylėjo; šiaip ar taip, jos apskritos, pilkos, 
tiesiog niekad nemirksinčios akys, kurių, atrodė, tik lėliukės tesigrę- 
žiojo, nedavė atsako į tokius klausimus; matėsi tik tiek, kad ji Švar- 
cerį nesipriešindama pakenčia, tačiau ji tikrai nemokėjo įvertinti, 
kokia garbė būti mylimai kašteliono sūnaus, vis taip pat ramiai neš- 
davo savo tuklų, putnų liemenį, nekreipdama dėmesio į tai, ar Švar- 
ceris lydi ją akimis, ar ne. Tuo tarpu Švarceris nuolatos dėl jos au- 
kojosi, gyvendamas kaime; tėvo pasiuntinius, atėjusius jo atgalios ves- 
tis, Jis aprėkdavo su tokiu pasipiktinimu, lyg jų sužadintas trumpas 
prisiminimas apie pilį ir sūnaus pareigą reikštų skaudų, nebeatitai- 
somą jo laimės sutrikdymą. Ir vis dėlto jis, tiesą sakant, turėjo marias 
laisvo laiko, nes Giza rodydavosi jam dažniausiai vien per pamokas 
arba sąsiuvinių taisymo metu, ir ne iš kokio išskaičiavimo, o todėl, 
kad visų labiausiai mėgo gyventi patogiai, taigi ir būti viena, ir tur- 
būt laimingiausia jausdavosi, kai galėdavo namie niekieno nekliudo- 
ma išsitiesti ant kanapos su kate šalimais, kuri jai netrukdė, nes maž- 
ne nebeįstengė pasikrutinti. Tad Švarceris didžiąją dienos dalį slam- 
pinėdavo dykas, bet ir tas jam patiko, nes vis atsirasdavo progų, ku- 
riomis jis dažnai ir pasinaudodavo, užsukti Liūtų skersgatvin, kur 
Giza gyveno, užkopti ligi jos kambarėlio palėpėje, pasiklausyti prie 


Pilis 318 


amžinai užrakintų durų, o paskui kuo skubiausiai nueiti šalin, įsiti- 
kinus, kad kambaryje tebeviešpatauja vienui viena, daugiau negu 
visiška, tiesiog nesuvokiama tyla. Tiesa, šitokio gyvenimo būdo pa- 
dariniai ir jam vis dėlto kartais reikšdavosi, tik, beje, ne Gizos aki- 
vaizdoje: kartais akimirką juokingai prasiverždavo vėlei nubudusi 
valdininko puikybė, beje, smarkokai nederanti kaip tik jo dabarti- 
nei padėčiai; žinia, viskas dažniausiai baigdavosi ne "itin gerai, kaip 
jau ir pats K. buvo patyręs. 

Keista buvo tik tai, kad apie Švarcerį, bent jau „Tilto“ užeigoje, 
vis dėlto buvo kalbama su šiokia tokia pagarba, net jeigu aptariami 
būdavo veikiau ne pagarbos verti, o juokingi dalykai; ir Gizai ši pa- 
garba buvo reiškiama. Tačiau Švarceris klydo manydamas esąs, kaip 
mokytojo padėjėjas, kur kas pranašesnis už K., to pranašumo išvis ne- 
buvo; mokyklos sargas pedagogams, juo labiau tokiems mokytojams 
kaip Švarceris, yra labai svarbus asmuo, kurio nevalia be baimės nie- 
kinti ir kuriam už rodomą panieką, jeigu jau luomo sumetimais nega- 
lima jos atsisakyti, privalu deramai atsilyginti, kad ji būtų pakeliama. 
K. nusprendė progai pasitaikius apie tai pagalvoti, be to, dar nuo ano 
pirmojo vakaro Švarceris buvo jam skolingas, ir ta skola nepasidarė 
mažesnė, kai artimiausios dienos parodė, jog Švarceris, tiesą sakant, 
teisingai elgėsi taip jį sutikdamas. Mat reikėjo atsiminti, kad toks suti- 
kimas tam tikra linkme pasuko visus vėlesnius įvykius. Per Švarce- 
rį Jau pačią pirmąją valandą visas žinybų dėmesys visai neprotingai 
buvo atkreiptas į K., kai jis, dar visai svetimas kaime, neturėdamas 
nė vieno pažįstamo, jokios priebėgos, nusikamavęs po žygio, visai be 
jėgų gulėdamas ant šiaudų čiužinio, negalėjo pasipriešinti jokiam 
žinybų žingsniui. Bent viena naktim vėliau viskas būtų galėję su- 
siklostyti kitaip, ramiai, pusiau slapčiomis; šiaip ar taip, niekas ir nie- 
ko apie jį nebūtų žinojęs, niekam nebūtų kilęs įtarimas, bent jau nie- 
kas nebūtų dvejojęs, ar galima jį, klajūną, įsileisti pas save vienai die- 
nai; žmonės būtų pamatę, kad jis sumanus ir patikimas, ta žinia būtų 
pasklidus tarp kaimynų, ko gero, jis netrukus kur nors būtų buvęs pri- 
imtas už berną ir gavęs prieglobstį. Žinia, pro žinybų akis tai nebūtų 
prasprūdę. Bet buvo didelis skirtumas: juk vienas dalykas, kai dėl jo 
vidurnaktį buvo iš miegų prižadinta centrinė kanceliarija ar dar kas 
kitas, atsiliepęs telefonu, kai pareikalauta, neva nuolankiai, tačiau įky- 
riai ir nepermaldaujamai, ir dar kalno viršūnėje greičiausiai never- 
tinamo Švarcerio akimirksniu duoti atsakymą, ir visai kas kita, jei K. 
vietoj viso to būtų rytojaus dieną priėmimo valandomis pasibeldęs 

pas bendruomenės seniūną ir, kaip pridera, prisistatęs kaip prašalaitis 
klajūnas, jau turįs nakvynę pas kurį nors bendruomenės narį, o rytoj 
veikiausiai trauksiąs sau toliau; nebent, girdi, nutiksiąs visai neįtiki- 
mas dalykas — jis gausiąs čia darbą, žinoma, tik kelioms dienoms, nes 
ilgiau pasilikti nieku gyvu neketinąs. Taip ar panašiai viskas būtų 
klostęsi be Švarcerio. Žinybos ir toliau būtų nagrinėjusios tą reika- 
lą, tačiau ramiai, nepažeisdamos subordinacijos, nekliudomos vei- 
kiausiai itin nekenčiamo vienos pusės nekantravimo. O dabar juk K. 
buvo dėl to visko nekaltas, kaltė teko Švarceriui, bet Švarceris buvo 
kašteliono sūnus ir, iš paviršiaus žiūrint, pasielgė teisingai, taigi atsaky- 
ti turėjo tiktai K. Ir kokia juokinga visos tos istorijos priežastis? Ogi, 
ko gero, prasta Gizos nuotaika ir nemaloningumas tą dieną: Švarce- 
ris, negalėdamas užmigti, trainiojosi naktį po kaimą, kol, užtikęs K., 
gavo progą atsigriebti už savo kančias. Tiesa, žvelgiant iš antros pu- 
sės, buvo galima pasakyti, kad K. toks Švarcerio elgesys davė daug 
naudos. Tik šitaip pasidarė įmanoma tai, ko K. vienas niekados 
nebūtų pasiekęs, ko jis niekad nebūtų nė drįsęs siekti ir ką žinybos, 
savo ruožtu, vargu bau kada būtų leidusios, — taigi kad jis nuo pat pra- 
džių, be užuolankų, atvirai, akis į akį stotų prieš žinybas, kiek tas ap- 
skritai buvo įmanoma. Tačiau tai buvo meškos paslauga, ji, tiesa, iš- 
vadavo K. nuo daugybės melo ir slapukavimo, tačiau padarė jį ir maž- 
ne beginklį, šiaip ar taip, jis prarado grumtynėse pranašumą ir dėl 
to jį būtų galėjusi net neviltis suimti, jeigu jis nebūtų turėjęs pats sau 
pasakyti, kad žinybų ir jo jėgų skirtumas toks siaubingai didelis, jog 
to skirtumo jo naudai nebūtų iš esmės galėję sumenkinti nė visi jo 
turimi melo ir klastos ištekliai. Tačiau šita mintimi K. tik pats save 
guodė, Švarceris jam vis tiek buvo skolingas, jeigu jis anąsyk K. pa- 
kenkė, tai ateity galbūt galės pagelbėti, K. ir toliau reikės pagalbos, 
žengiant net ir smulkiausius žingsnius, kuriant net pačias pirmąsias 
išankstines prielaidas, šit juk ir Barnabas, rodėsi, bus vėlei jį apvylęs. 

Dėl Frydos K. visą dieną delsė, nėjo pasiteirauti į Barnabo namus; 
kad nereikėtų jo priimti Frydos akivaizdoje, K. dabar plušėjo lauke 
ir po darbo dar čia pasiliko, lūkuriuodamas Barnabo, tačiau Barna- 
bas neatėjo. Dabar jau nieko daugiau neliko kaip nueiti pas seseris, 
tik trumpai valandžiukei, tik iš tarpdurio pasiteiraus ir netrukus su- 
grįš mokyklon. Taigi įbedė lopetą į pusnį ir skubiai leidosi į kelią. Be 
kvapo pasiekė Barnabo namus, trumpai pabilsnojęs trūktelėjo duris 
ir, visai nežiūrėdamas, kas dedasi viduje, paklausė: 

— Ar Barnabas vis dar negrįžęs? 

Tik dabar jis pastebėjo, kad Olgos kambaryje nėra, kad abu tėvai 
vėlei sėdi prie tolimo stalo ir snūduriuoja, dar nesusigaudydami, kas 
vyksta prie durų ir tik iš lėto sukdami galvas ton pusėn, ir kad paga- 
liau Amalija, gulėjusi ant suolo prie krosnies po apklotais, K. pasiro- 
džius, išgąstingai kilstelėjo ir, mėgindama susigaudyti, prisidėjo prie 
kaktos ranką. Jeigu Olga būtų buvusi kambaryje, ji būjų išsyk atsa- 
kiusi ir K. būtų galėjęs eiti atgal, o dabar jis turėjo bent žengti kelis 
žingsnius prie Amalijos, paduoti jai ranką, kurią ji tylėdama spuste- 
lėjo, ir paprašyti paraginti iš snaudulio pakirdusius tėvus nesileisti į 
jokius žygius; Amalija keliais žodžiais tą ir padarė. K. sužinojo, kad 
Olga kieme "skaldo malkas, kad Amalija iš nuovargio — ji ne- 
nurodė priežasties — neseniai turėjusi prigulti ir kad Barnabas, tie- 
sa, dar neparėjęs, bet turįs labai greit pareiti, nes pilyje jis niekados 
nepasiliekąs nakvoti. K. padėkojo už žinias, dabar jau galėjo eiti sa- 
vo keliais, tačiau Amalija paklausė, ar jis nenorįs dar palūkėti Olgos; 
bet jis, deja, nebeturėjo laiko. Tuomet Amalija paklausė K., ar jis 
šiandien jau kalbėjęsis su Olga; K. nustebęs atsakė neigiamai ir pa- 
klausė, ar Olga norinti jam pasakyti ką nors ypatinga. Amalija, lyg 
truputėlį pyktelėjusi, nusiviepė, tylomis linktelėjo K. — tai buvo aiš- 
kus atsisveikinimas — ir vėl atsilošė į patalą. Gulėdama nužvelgė jį 
taip, lyg stebėtųsi, kad jis dar čia. Jos žvilgsnis buvo šaltas, skaidrus, 
kaip visada nejudrus; jis ne tiesiai krypo į tai, į ką Amalija žiūrėjo, 
bet slydo — tai šiek tiek dirgino — truputėlį, vos pastebimai, tačiau 
neabejotinai pro šalį, atrodė, kad tai ne dėl silpnumo, ne dėl sumiši- 
mo, ne dėl neatvirumo, o dėl nuolatinio, visus kitus jausmus pranoks- 
tančio vienatvės troškimo, kuris gal net jai pačiai tik šitaip darėsi su- 
vokia mas. K. lyg ir prisiminė, kad jau pirmąjį vakarą atkreipė dėme- 
sį į tą žvilgsnį, netgi kad greičiausiai dėl to žvilgsnio ši šeima iškart 
padarė jam apskritai šlykštų įspūdį, nors Amalijos žvilgsnis pats sa- 
vaime ir nebuvo šlykštus, tik išdidus ir nuoširdžiai uždaras. 

— Tu visada tokia liūdna, Amalija,— tarė K.,— ar turi kokią 
graužatį? Negali pasakyti? Tokios kaimo merginos kaip tu dar nie- 
kados nesu matęs. Tik šiandien, tik dabar tatai man, tiesą sakant, top- 
telėjo. Ar tu iš šito kaimo? Čia gimusi? 

Amalija atsakė teigiamai, lyg K. būtų jai davęs tik paskuti- 
nį klausimą, o paskui tarė: 

— Vadinasi, vis dėlto palauksi Olgos? 

— Nesuprantu, kodėl tu visą laiką klausi to paties, — pasa- 
kė K.— Aš negaliu ilgiau čia būti, namie manęs laukia sužadėtinė. 

Amalija pasikėlė ant alkūnės, apie sužadėtinę ji nieko nežinojo. 
K. paminėjo vardą. Amalijai jis buvo negirdėtas. Ji paklausė, ar Ol- 
ga žinanti apie sužadėtuves; K. atsakė manąs, kad žinanti, juk Olga 
mačiusi jį su Fryda, be to, kaime tokios naujienos greit sklindančios. 
Tačiau Amalija užtikrino jį, kad Olga nežinanti ir kad ši žinia pada- 
rytų Olgą labai nelaimingą, nes ji, regis, mylinti K. Atvirai apie tai 
Olga nekalbėjusi, nes esanti labai uždara, bet meilė juk nejučiomis 
atsiskleidžianti. K. pareiškė esąs įsitikinęs, kad Amalija klysta. Amalija 
šyptelėjo, ir šitas šypsnys, nors ir liūdnas buvo, nušvietė niauriai susi- 
raukusį veidą, prašnekino nebylumą, priartino svetimumą,— tai bu- 
vo paslapties išdavimas, atidavimas ligi šiol saugoto turto, kuris, tiesa, 
vėlei galėjo būti atsiimtas, bet jau nebe visiškai. Amalija pasakė tikrai 
neklystanti; ji net dar daugiau žinanti, žinanti, kad ir K. Olga kritu- 
si į akį ir kad jo apsilankymai, dangstomi kažkokiais Barnabo pra- 
nešimais, iš tikrųjų skirti tik Olgai. Bet dabar, kai Amalija viską ži- 
nanti, jis galįs taip labai nesivaržyti ir dažniau ateiti. Tik tiek, girdi, 
ji norėjusi pasakyti. K. papurtė galvą ir priminė esąs susižadėjęs. Ama- 
lija, rodės, nelabai tesuko galvą dėl tų sužadėtuvių, svarbiausia jai 
buvo tiesioginis įspūdis, kurį darė K., stovįs prieš ją vis dėlto vienas; 
tad Amalija tik paklausė, kada gi jis susipažinęs su ana mergina, juk 
kaime viešįs vos kelias dienas. K. papasakojo apie vakarą „Ponų 
smuklėj“, o Amalija tik tarstelėjo, girdi, ji labai priešinusis, kad jis 
būtų vedamas „Ponų smuklėn“. Į liudininkes čia ji pasišaukė Olgą, 
kuri su glėbiu malkų kaip tik įžengė vidun, žvali ir įraudusi nuo šal- 
to oro, guvi ir tvirta, lyg visai persimainiusi nuo darbo po įprasto sun- 
kaus sėdinėjimo kambaryje. Olga numetė malkas žemėn, nesivaržyda- 
ma pasisveikino su K. ir išsyk pasiteiravo apie Frydą. K. mestelėjo 
žvilgsnį Amalijos pusėn, tačiau ši, rodėsi, nemanė, kad josios žodžiai 
būtų paneigti. Truputėlį dėl to susierzinęs, K. ėmė nuodugniau, negu 
buvo pratęs, pasakoti apie Frydą, apsakė, kokiomis sudėtingomis są- 
lygomis Fryda mokykloje vis dėlto turi šiokį tokį namų ūkį ir per sku- 
bėjimą — juk norėjo tučtuojau eiti namo — taip užsimiršo, kad atsi- 
sveikindamas pakvietė seseris kada nors jį aplankyti. Tuojau pat jis, 
tiesa, nusigando ir užsikirto, o Amalija išsyk, neleisdama jam daugiau 
nė žodžio pratarti, pareiškė priimanti kvietimą; tada jau ir Olga tu- 
rėjo pritarti ir pritarė seseriai. Tačiau K., visąlaik graužiamas minties, 
kad reikia skubiai atsisveikinti, ir nesmagiai jausdamasis dėl Amalijos 
žvilgsnio iš karto ir be jokių užuolankų prisipažino, kad kvietimas 
buvęs visai neapdairus, vien jo paties jausmo padiktuotas ir kad jis, 

deja, negalįs jo dar sykį patvirtinti, nes tarp Frydos ir Barnabo namų 
tvyrąs smarkus, jam pačiam, tiesa, visai nesuprantamas priešišku- 
mas. 

— "Tai ne priešiškumas, — tarė Amalija, stodamasi nuo suolo ir 
blokšdama atgal antklodę, — tai nėra toks didelis daiktas, ji tik seka 
aklai viešąją nuomonę. O dabar jau eik, eik pas savo sužadėtinę, juk 
matau, kaip skubinies. Ir nebijok, mes neateisim, aš jau ir pirma tik 
juokais, tik iš piktumo taip pasakiau. Užtai tu gali dažniau pas mus 
ateiti, tam turbūt niekas nekliudo, visada juk gali apsimesti susirūpi- 
nęs, kokių žinių parneš Barnabas. Palengvinsiu tau gyvenimą dar 
ir tuo, kad pasakysiu, jog Barnabas, net jeigu ir parneštų tau kokią 
žinią iš pilies, negali vėl keliauti iki mokyklos ir ją tau perduoti. Ar- 
gi gali vargšas vaikinas tiek lakstyti, tarnyba baigia jį nukamuoti, tu- 
rėsi pats ateiti pasiteirauti. 

Tokios ilgos ir rišlios Amalijos kalbos K. dar nebuvo girdėjęs, ji 
ir nuskambėjo kitaip negu įprasti merginos žodžiai, joje pasigirdo 
lyg ir koks prakilnumas, kurį pajuto ne tik K., bet, matyt, ir Olga, tikra 
sesuo, pripratusi prie jos. Olga stovėjo truputėlį nuošaliau, susinėrusi 
rankas skreite, dabar ir vėl, kaip paprastai, prasižergusi, šiek tiek 
kumptelėjusi, jos akys buvo nukreiptos į Amaliją, o ši žvelgė tiktai į K. 

— Klysti, — tarė K.,— labai klysti, jei manai, kad -aš tik deduosi 
laukiąs Barnabo. Susitvarkyti visus savo reikalus su žinybomis yra 
didžiausias, tiesą sakant, net vienintelis mano troškimas. O Barnabas 
man čia turi padėti, į Jį aš sudėjau dideles viltis. Sykį jis, tiesa, mane 
smarkiai nuvylė; tačiau tai buvo veikiau ne jo, o mano paties kaltė, 
viskas nutiko pirmųjų valandų sumaištyje, anuomet aš tariausi galįs 
viską pasiekti trumpučiu vakariniu pasivaikščiojimu, o paskui širdau 
ant Barnabo, kad neįmanomas dalykas pasirodė esąs neįmanomas. 
Tatai paveikė net mano nuomonę apie jūsų šeimyną, apie judvi. Bet 
jau viskas praėjo, dabar aš, man regis, geriau judvi suprantu, judvi 
net esat... — K. ėmė ieškoti tinkamo žodžio, neįstengė išsyk jo suras- 
ti ir pasitenkino pirmais pasitaikiusiais—... judvi esat gal net geres- 
nės širdies už visus kaimo gyventojus, kuriuos ligi šiol pažįstu. Bet štai 
dabar, Amalija, tu ir vėlei trikdai mane, menkindama tegu ir ne pa- 
čią brolio tarnybą, tai bent jo svarbą man. Galbūt tu nenusimanai 
apie Barnabo reikalus, tuomet viskas gerai ir aš apie tai daugiau neš- 
nekėsiu, bet galbūt tu apie tuos dalykus nusimanai, — o man veikiau 
taip atrodo, — tuomet jau blogai, nes tai reikštų, kad tavo brolis ap- 
gaudinėja mane. 

— Nurimk,— tarė Amalija,— apie tuos dalykus aš nenusima- 
nau, niekas negalėtų manęs priversti į juos gilintis, nors aš ir do- 
miuosi tavim, nors dėl tavęs aš visgi šį tą padaryčiau, nes, kaip tu pats 
sakei, mes esam geros širdies. Tačiau brolio reikalai yra jo reikalai, 
apie juos aš nieko daugiau nežinau, tik tai, ką netyčiom čia vienur, 
čia kitur išgirstu. Tuo tarpu Olga viską tau gali išaiškinti, nes yra 
brolio patikėtinė. 

Ir Amalija nuėjo sau, iš pradžių prie tėvų, su kuriais kažką pasiš- 
nibždėjo, o paskui — į virtuvę; nuo K. ji pasitraukė neatsisveikinusi, 
lyg žinodama, kad jis dar ilgai čia užtruks ir atsisveikinti nėra reika- 
lo. 

K. liko bestovįs šiek tiek nustebusia mina, Olga nusijuokė iš jo, nu- 
sivedė jį prie suolo priekrosnyje, ji atrodė iš tikrųjų laiminga, kad gali 
dabar viena čia su juo pasėdėti, tačiau ši laimė buvo tyki, pavydulys jos 
tikrai nė kiek netemdė. Ir kaip tik tai, kad nebuvo pavydulio, o sykiu nė 
jokio rūstumo, glostė K. širdį; smagu jam buvo žvelgti į tas žydras, ne 
viliojančias, ne valdingas, bet droviai ramias, droviai jo žvilgsnį 
atlaikančias akis. Atrodė, lyg Frydos ir šeimininkės perspėjimai bū- 
tų jį padarę ne jautresnį visiems tiems dalykams, o atidesnį, pastabes- 
nį. Ir jis nusijuokė drauge su Olga, kai ši nusistebėjo, kodėl gi jis kaip 
tik Amaliją pavadinęs geros širdies mergina, Amalija esanti ir šiokia, 
ir tokia, bet geros širdies tai jau, tiesą sakant, nesanti. K. į tai pareiškė, 
girdi, tas jo pagyrimas, žinoma, buvęs skirtas jai, Olgai, tačiau Amalija 
esanti tokia valdinga, kad ne tik pati pasisavinanti viską, kas jos aki- 
vaizdoje kalbama, bet ir kitas žmogus viską jai savo valia priskiriąs. 

— Teisybė, — surimtėjusi tarė Olga,— netgi tikresnė teisybė, 
nei tu manai. Amalija jaunesnė už mane, jaunesnė ir už Barnabą, 
bet kaip tik ji šeimoje viską lemia, ir kas gera, ir kas bloga; žinia, jos 
ir našta už visų didesnė — ir gero, ir blogo. 

K. pareiškė, kad Olga perdedanti, juk Amalija ką tik sakiusi, kad 
ji, pavyzdžiui, brolio reikalais nesirūpinanti, o Olga viską žinanti. 

— Kaip čia man paaiškinus? — tarė Olga.— Amalija nesirūpi- 
na nei Barnabu, nei manim; tiesą sakant, ji niekuo nesirūpina, tiktai 
tėvais, kuriuos žiūri dieną ir naktį, štai ir dabar ji vėlei pasiteiravo, 
ko jie norėtų, ir nuėjo virtuvėn jiems valgio taisyti, prisivertė atsi- 
kelti dėl jų, nors jau nuo pietų negaluoja ir visąlaik pragulėjo šičia, 
ant suolo. Tačiau nors ji mudviem nesirūpina, mudu esam nuo jos 
priklausomi, sakytumei ji būtų iš mūsų vyriausia, ir jeigu ji mudviem 
ką patartų mūsų reikalais, mudu jos tikrai paklausytume, tik ji taip 
nedaro, mudu jai svetimi. Juk tu gerai pažįsti žmones, atkeliavai iš 
svečių kraštų; juk ir tau ji atrodo itin protinga, ar ne? 

— Man ji atrodo itin nelaiminga, — tarė K.,— bet jeigu judu 
taip ją gerbiate, kodėl gi Barnabas, pavyzdžiui, eina šitą pasiuntinio 
tarnybą, kuriai Amalija nepritaria, kurią ji gal net niekina? 

— Jeigu Barnabas žinotų, ko dar kitko galėtų stvertis, jis tučtuo- 
jau mestų pasiuntinio tarnybą, neteikiančią jam visai jokio džiaugsmo. 

— Argi jis neišmokęs batsiuvio amato? — paklausė K. 

— Aišku, išmokęs, — tarė Olga, — jis priešokiais ir padeda Bruns- 
vikui, 0 panorėjęs turėtų darbo dieną ir naktį ir galėtų puikiausiai 
verstis. 

— Apie tai aš ir kalbu, — tarė K.,— štai ir būtų pas pa- 
siuntinio tarnybai. 


— Pasiuntinio tarnybai? — nustebusi paklausė Olga.— Argi jis 
tos tarnybos dėl uždarbio ėmėsi? 

— Gal ir taip, — tarė K., — bet juk tu minėjai, kad ji neteikia jam 
džiaugsmo. 

— Džiaugsmo ji neteikia jam, ir dėl įvairių priežasčių. — atsakė 
Olga, — tačiau tai vis dėlto tarnyba pilyje, šiaip ar taip, lyg ir kokia 
tarnyba pilyje, bent jau taip galima manyti. 

— Ką? — tarė K.— Net ir tuo jūs abejojat? 

— Na,— atsakė Olga,— abejoti mes, tiesą sakant, neabejojam; 
Barnabas vaikšto į kanceliarijas, kaip lygus šnekasi su patarnauto- 
jais, iš tolo pamato ir vieną kitą valdininką, jam patikimi palyginti svar- 
būs laiškai, net žodžiu perduotini pranešimai, juk tai jau nemažai, ir 
mes galim didžiuotis, kiek daug jis pasiekė tokiuose jaunuose metuose. 

K. linktelėjo, dabar jis nebegalvojo, kad reikia grįžti namo. 

— Barnabas ir savo livrėją turi? — paklausė jis. 

— Ar švarkelį? — pasitikslino Olga.— Ne, švarkelį jam Amalija 
pasiuvo, kai jis dar nebuvo pasiuntinys. Tačiau tu palietei skaudžią 


325 Penkioliktas skyrius 


vietą. Barnabas jau seniai būtų turėjęs gauti ne livrėją, kurių pilyje 
niekas nedėvi, bet valdišką kostiumą, tas kostiumas jam buvo jau ir 
pažadėtas, tačiau tokie reikalai pilyje sprendžiami labai lėtai, ir blo- 
giausia, kad niekados nežinia, ką tas lėtumas reiškia; jis gali reikšti, 
kad šis reikalas keliauja per žinybas, bet gali reikšti ir tai, kad kelias 
per žinybas dar nė neprasidėjęs, kad, sakysim, Barnabą vis dar nori 
pirma išmėginti, o galų gale — jis gali reikšti ir tai, kad kelias per žŽi- 
nybas jau pasibaigęs, kad pažadas dėl kokių nors priežasčių atšauktas 
ir Barnabas niekados negaus kostiumo. Nieko tiksliau apie tai ne- 
įmanoma sužinoti, o jei ir įmanoma, tai tik po ilgo laiko. Čia paplitęs 
galbūt ir tau žinomas posakis: žinybų sprendimai drovūs kaip jaunos 
panelės. 

— Taikliai pastebėta, — tarė K., reagavęs į tą pasakojimą rim- 
čiau nei Olga, — taikliai pastebėta, ko gero, tie sprendimai turi ir dau- 
giau bendrų bruožų su jaunomis panelėmis. 

— (Galbūt, — tarė Olga.— Nors aš, tiesą sakant, nežinau, ką tu 
turi galvoje. Gal taip net pagirti nori. Bet dėl valdiško drabužio, 
tai jis kaip tik ir yra vienas iš Barnabo rūpesčių, o kadangi mudvie- 
jų rūpesčiai bendri, vadinasi, ir mano. Kodėl gi jis negauna valdiš- 
ko drabužio, veltui klausiame mudu patys save. O juk šis reikalas 
nėra jau-toks paprastas. Valdininkai, sakysim, atrodo, išvis neturi jo- 
kios uniformos; kiek mums čia žinoma ir kiek Barnabas papasakojo, 
valdininkai vilki visai paprastais, teisybė, gražiais drabužiais. Beje, 
juk tu matei Klamą. Na, Barnabas, žinoma, nėra valdininkas, nėra 
net žemiausios kategorijos valdininkas, į valdininkus Barnabas nė 
sapnuose nesitaiko. Tačiau ir aukštesnieji patarnautojai, kurių, tiesa, 
čia, kaime, apskritai neišvysi, kaip pasakoja Barnabas, uniformos ne- 
turi; išsyk galėtum pamanyti, kad tai šiokia tokia paguoda, bet ji ap- 
gaulinga; argi Barnabas koks aukštesnysis patarnautojas? Ne, šito, 
kad ir labai būtum Barnabui prielankus, apie jį niekaip nepasaky- 
si, jis nėra aukštesnysis patarnautojas, jau tai, kad jis ateina į kaimą, 
netgi čia gyvena, yra tokią mintį nuneigiantis įrodymas, aukštesnie- 
ji patarnautojai dar santūresni už valdininkus, galbūt tai ir teisinga, 
galbūt jie net aukštesni už kai kuriuos valdininkus; apie tai byloja kai 
kurie ženklai: jie mažiau dirba, ir, pasak Barnabo, tiesiog nuostabus 
reginys būna, kai pamatai tuos rinktinius, aukštus, tvirtus vyrus iš lėto 
žengiančius koridoriais, Barnabas visados aplink juos slankioja. Žo- 
džiu, negali būti nė kalbos, kad Barnabas yra aukštesnysis patarnauto- 
jas. Vadinasi, jis galėtų būti vienas iš žemesniųjų patarnautojų, tačiau 

šie kaip tik turi uniformą, bent jau vilki ją tuomet, kai leidžiasi į kaimą, 
tai nėra tikra livrėja, esama ir daugybės skirtumų, tačiau pilies pa- 
tarnautoją, šiaip ar taip, išsyk pažinsi iš drabužių, tu juk matei tokių 
„Ponų smuklėje“. Labiausiai į akis krinta tie drabužiai tuo, kad jie lyg 
gyte apgiję, ūkininkui ar amatininkui toks drabužis būtų netinka- 
mas. Taigi Barnabas šito drabužio neturi; tai ne tik, sakysim, gėdin- 
gas ar žeminantis dalykas, tatai dar galėtum ištverti, betgi dėl to, ypač 
slogią valandą — o mudviem su Barnabu kartais, ir net neretai, tokių 
pasitaiko — nejučia imi viskuo abejoti. Tuomet mudviem kyla klau- 
simas, ar tai, ką Barnabas veikia, apskritai yra pilies tarnyba; žinia, 
jis vaikšto į kanceliarijas, bet ar kanceliarijos — tikroji pilis? Ir net 
jeigu kanceliarijos priklauso piliai,— ar tai tos kanceliarijos, į kurias 
valia įžengti Barnabui? Jis eina į kanceliarijas; bet juk tai tik dalis vi- 
sų kanceliarijų, toliau yra barjerai, o už jų — dar kitos kanceliarijos. 
Niekas jam tiesiogiai nedraudžia toliau eiti, bet juk jis negali eiti to- 
liau, kai jau būna radęs savo viršininkus, kai tie būna baigę su juo 
šneką ir jį atleidžia. Be to, ten visą laiką esi stebimas, bent jau taip 
manoma. O net jeigu jis nueitų toliau, — kokia būtų iš to nauda, jei- 
gu jis ten nebeturėtų jokio valdiško reikalo ir būtų tik įsibrovėlis? Ši- 
tų barjerų tau irgi nevalia vaizduotis kaip nustatytos ribos, tatai Bar- 
nabas man nuolat pabrėžia. Barjerų esama ir tose kanceliarijose, į 
kurias jis vaikšto; taigi esama ir barjerų, per kuriuos jis pereina, ir 
jie niekuo nesiskiria nuo tų, už kurių jis dar nėra buvęs, tad negali- 
ma iš anksto nė spėti, kad už šitų pastarųjų barjerų yra kanceliarijos, 
iš esmės kitokios nei tos, kuriose Barnabas jau lankėsi. Tiktai bū- 
tent tokiomis slogiomis valandomis 1mi šitaip manyti. O tuomet pra- 
sideda naujos abejonės, jų nebegali atsiginti. Barnabas kalbasi su val- 
dininkais, Barnabas gauna pavedimų. Bet kas tai per valdininkai, kas 
per pavedimai? Dabar jis, kaip pats sakosi, yra priskirtas Klamui, tik 
Iš JO ir gauna užduotis. Na, tai būtų vis dėlto labai didelis dalykas, net 
aukštesnieji patarnautojai to nepasiekia, tai dalykas gal pernelyg di- 
delis, tatai ir kelia baimę. Tik pamanyk — priskirtas tiesiai Klamui, 
kalbasi su juo akis į akį. Bet juk taip ir yra? Taigi, taip yra, bet ko- 
dėl gi Barnabas abejoja, ar valdininkas, kuris ten vadinamas Klamu, 
iš tiesų yra Klamas? 

— Olga,— tarė K.,— tu juk nejuokauji, argi galima abejoti, kaip 
Klamas atrodo, juk tai žinoma, aš pats jį mačiau. 

— Ne, nejuokauju, K.,— tarė Olga.— Čia ne juokai, čia mano 
rimčiausi rūpesčiai. Bet aš tau visa tai pasakoju ne todėl, kad norė- 

čiau nusimesti nuo širdies akmenį ir užkrauti jį tau, o todėl, kad tu 
teiravaisi apie Barnabą, kad Amalija man liepė papasakoti, ir dar to- 
dėl, kad maniau, jog ir tau bus naudinga gauti tikslesnių žinių. Ir dėl 
Barnabo taip darau, — kad tu nedėtum į jį per daug vilčių, kad jis 
tavęs nenuviltų, o paskui ir pats nesikrimstų tave nuvylęs. Jis labai 
jautrus; šiąnakt, pavyzdžiui, jis negalėjo užmigti dėl to, kad tu vakar 
vakare buvai juo nepatenkintas: neva tu pasakęs, kad tau labai blo- 
gai, nes tu turįs tik tokį pasiuntinį kaip Barnabas. Tie žodžiai atėmė 
jam miegą. Tu pats veikiausiai menkai tepastebėjai jo jaudulį, pilies pa- 
siuntiniai privalo labai tvardytis. Tačiau Barnabui nelengva, nelengva 
net su tavim. Juk tu, tavo akimis žiūrint, be abejo, ne per daug iš jo rei- 
kalauji, atkeliaudamas tu jau atsinešei tam tikrą supratimą, kas yra pa- 
siuntinio tarnyba, pagal jį dabar ir keli savo reikalavimus. Tačiau 
pilyje esama kitokio supratimo, kas yra pasiuntinio tarnyba, jo nie- 
kaip neįmanoma suderinti su tavuoju, net jeigu Barnabas — O jis, 
deja, kartais rodosi tam pasiryžęs.— visiškai pasiaukotų tarnybai. 
Ir juk turėtum su tuo taikstytis, nieko čia negalėtum prikišti, jeigu 
tiktai nekiltų klausimas, ar tai, ką jis daro, iš tikrųjų yra pasiuntinio 
tarnyba. Tau jis, žinoma, neturi teisės sakytis, kad tuo abejoja; jei taip 
darytų, jis kastųsi po savo paties egzistencijos pamatais, šiurkščiai 
pažeistų įstatymus, kurių pats juk dar tariasi privaląs laikytis, ir net 
su manim jis atvirai neišsikalba, dvejones aš turiu glamonėm ir buči- 
niais iš jo pešti, ir net jis vengia pripažinti, kad tos dvejonės yra dve- 
jonės. Iš būdo jis šiek tiek panašus į Amaliją. Visko jis man, be abejo, 
1rgi nepapasakoja, nors esu jo vienintelė patikėtinė. Tačiau apie Kla- 
mą mudu kartais pasišnekam, aš pati Klamo dar niekados nesu ma- 
čiusi, — juk žinai, kad Fryda ne itin man prielanki, ji niekad nebūu- 
tų leidusi man į Klamą pažvelgti, — tačiau kaime, aišku, žinoma, kaip 
Klamas atrodo, vienas kitas yra jį regėjęs, visi apie jį girdėję, o iš to, kas 
matyta, iš gandų ir iš kai kurių tyčinių iškraipymų yra susidėstęs Kla- 
mo paveikslas, kuris iš esmės tikriausiai yra tikslus. Tačiau tik iš es- 
mės. Šiaip tasai paveikslas kintamas ir galbūt ne mažiau kintamas nei 
tikroji Klamo išvaizda. Jis atrodąs vienaip, kai atvykstąs į kaimą, ir 
visai kitaip, kai jį paliekąs, vienaip, kol dar negėręs alaus, ir kitaip, 
kai jau atsigėręs, vienaip, kai budįs, kitaip, kai miegąs, vienaip, kai 
esąs vienas, kitaip, kai su kuo nors šnekąs, ir — kas po visko jau ir 
suprantama — mažne iš esmės skirtingai, kai esąs viršuj, pilyje. Ir 
jau net pačiam kaime pasakojimai gana smarkiai skiriasi, skirtingai 
kalbama apie Klamo ūgį, laikyseną, apkūnumą, barzdą, tik drabu- 

žiai, laimė, nusakomi vienodai: jis visados dėvįs tą patį drabužį, juo- 
dą kostiumą ilgais skvernais. Žinoma, visi tie skirtumai nėra kažko- 
kie paslaptingi, jie net labai suprantami, jie randasi iš akimirksnio 
nuotaikos, iš didesnio ar mažesnio susijaudinimo, iš nesuskaičiuo- 
jamų vilties arba nevilties atspalvių, kuriuos patiria žiūrovas, beje, 
ir pats dažniausiai tik akimirksnį gaunąs dirstelėti į Klamą. Atpasa- 
koju tau viską taip, kaip daug sykių man aiškino Barnabas, ir tuo ap- 
skritai gali tenkintis žmogus, pats tiesiogiai su tais dalykais nesusi- 
jęs. Mes to negalim, Barnabui gyvybinis klausimas yra žinoti, ar jis 
kalbasi tikrai su Klamu, ar ne. 

— Man tai ne mažiau gyvybinis klausimas, — tarė K., ir juodu 
dar arčiau susiglaudė ant suolo priekrosnyje. 

Visos šitos nemalonios naujienos K., teisybė, suglumino, tačiau 
jam regėjosi, jog atsvarą tam suglumimui didžiąja dalimi teikia tai, 
kad jis čia sutiko žmonių, kuriems, bent iš paviršiaus žiūrint, viskas 
klostėsi labai panašiai kaip ir jam pačiam, prie kurių jis, vadinasi, ga- 
lėjo šlietis, su kuriais galėjo rasti bendrą šneką daugeliu klausimų, 
ne tik kai kuriais klausimais, kaip kad su Fryda. Tiesa, pamažėle 
jam jau blėso viltis, kad Barnabo pasiuntinystė bus sėkminga, tačiau 
juo blogiau ėjosi Barnabui, juo artimesnis Barnabas jam darėsi čia, 
apačioje, niekados K. nė pamanęs nebūtų, kad patiems kaimo žmo- 
nėms galėtų kilti tokių nelaimingų troškimų kaip kad Barnabui ir jo 
seserims. Tiesa, viskas čia dar toli gražu nebuvo pakankamai išsiaiš- 
kinta ir galų gale dar galėjo apsiversti aukštyn kojom; tai, kad Olgos 
esybė buvo tam tikra prasme nekalta, neturėjo suklaidinti ir išsyk įteigti 
mintį, jog Barnabas irgi nuoširdus. 

— Pasakojimus apie Klamo išvaizdą,— toliau kalbėjo OL- 
ga,— Barnabas labai gerai žino, daug, gal net per daug jų yra surin- 
kęs ir palyginęs tarpusavy, sykį ir pats matė ar tarėsi matąs Klamą 
pro karietos langelį, taigi buvo pakankamai pasiruošęs jį atpažinti, 
ir vis dėlto — kaip tu visa tai paaiškinsi? — kai nuėjo pilyje į vieną 
kanceliariją ir ten jam tarp daugybės valdininkų buvo parodytas vie- 
nas ir pasakyta, kad tai esąs Klamas, Barnabas jo neatpažino ir net- 
gi vėliau dar ilgai negalėjo apsiprasti su mintimi, kad tai iš tikro Kla- 
mas. Ir jeigu tu paklausi Barnabą, kuo gi tasai žmogus skiriasi nuo 
įprastų Klamo vaizdinių, jis negali atsakyti, tikriau, atsako ir pra- 
deda apsakinėti pilies valdininką, tačiau tas apsakymas kuo tiksliau- 
siai sutampa su mums žinomu Klamo nusakymu. „Nagi sakyk, Bar- 
nabai,— klausiu aš, — kodėl tu abejoji, kodėl taip kamuojiesi?“ O 

jis tada, aiškiai sutrikęs, pradeda vardyti pilies valdininko ypatumus, 
tačiau atrodo, kad jis ne pasakoja apie juos, o veikiau pats juos iš- 
galvoja, be to, tie ypatumai yra tokie menki,— sakysim, koks ypa- 
tingas galvos linksėjimas ar net vien prasegta liemenė,— kad nieku 
gyvu negalima jų imti už gryną pinigą. Dar svarbesnis man regisi 
Klamo elgesys su Barnabu. Barnabas man apie tai daug sykių pasako- 
jo, net piešte piešė. Paprastai Barnabas nuvedamas į didelį kance- 
liarijų kambarį, tačiau tai ne Klamo ir apskritai ne vieno valdininko 
kanceliarija. Per visą ilgį tas kambarys padalytas į dvi dalis, pertvertas 
nuo sienos ligi sienos vienu vieninteliu stovimu pultu, viena dalis 
siaura, Joje du Žmonės tik vos vos gali prasilenkti, ir tai yra valdinin- 
kų vieta, o antroji — plati, tai klientų, žiūrovų, patarnautojų, pasiun- 
tinių pusė. Ant pulto viena greta kitos guli atverstos didžiulės knygos, 
prie daugumos jų stovi ir skaito valdininkai. Beje, jie ne visą laiką 
linkso prie tos pačios knygos, tačiau keičiasi ne knygomis, o vieto- 
mis, įstabiausia Barnabui čia yra tai, kaip jie, pereidami į kitą vietą, 
turi spraustis vienas pro antrą, mat ta pusė visai siaura. Priekyje, 
prie pat pulto, stovi žemi staleliai, o prie jų sėdi raštininkai, kurie, val- 
dininkams pageidaujant, rašo jų diktuojami. Barnabas vis negali at- 
sistebėti, kaip viskas vyksta. Niekad neišgirsi aiškaus valdininko pa- 
liepimo, niekas net balsiai nediktuoja, mažne nė nepastebėsi, kad kas 
diktuoja, veikiau atrodo, kad valdininkas skaito kaip skaitęs, tiktai 
kad sykiu dar ir šnibžda, o raštininkas girdi. Dažnai valdininkas dik- 
tuoja taip tyliai, kad raštininkas sėdėdamas nė negirdi, tuomet šis turi 
šokinėti, gaudyti, kas diktuojama, skubiai sėstis ir užrašyti, paskui vėl 
šokti ir taip toliau. Kaip visa tai keista! Vargiai besuprantama. Tiesa, 
Barnabas turi pakankamai laiko tai stebėti, nes ten, žiūrovų pusėje, 
jam tenka ištisas valandas, o kartais netgi dienas prastovėti, kol jį už- 
kliudo Klamo žvilgsnis. Ir net jeigu Klamas jau pamato Barnabą ir 
šis atsistoja, pasinešęs pulti artyn, — tai dar nieko nereiškia, mat Kla- 
mas gali vėlei nugręžti akis į knygą ir jį pamiršti; taip nutinka 
dažnai. Bet kas gi tokia ta pasiuntinio tarnyba, jeigu taip nesvarbi? 
Man graudu darosi, kai Barnabas anksti rytą sakosi eisiąs į pilį. Šitoks 
greičiausiai visai nereikalingas žygis, šitokia greičiausiai pražuvus 
diena, šitokia greičiausiai tuščia viltis. Kam visa tai? O čia kaupiasi 
batsiuvio darbai, kurių niekas nenudirba ir kuriuos įveikti skubina 
Brunsvikas. 

— Na gerai,— tarė K.— Barnabui tenka ilgai laukti, iki gaus 
pavedimą. Tai ir suprantama, ten, regis, esama tarnautojų pertekliaus, 

ne kiekvienas kasdien gali gauti pavedimą, dėl to jums nėra ko skųs- 
tis, taip veikiausiai visiems būna. Bet galų gale juk ir Barnabas gau- 
na pavedimų, man pačiam jis jau du laiškus atnešė. 

— (Galimas daiktas,— tarė Olga,— kad mes be reikalo skun- 
džiamės, ypač aš, — juk Žinau viską tiktai iš pasakojimų, be to, esu 
mergina ir negaliu visko taip gerai suprasti kaip Barnabas, kuris dar 
šį tą ir nutyli. Bet dabar paklausyk, kaip būna su laiškaiš, sakysim, su 
tau adresuotais laiškais. Tuos laiškus jis gauna ne tiesiai iš Klamo, 
o iš raštininko. Kurią nors dieną, kurią nors valandą — dėl to ši tar- 
nyba, nors iš pažiūros ir lengva, labai yra varginanti, mat Barnabas 
visą laiką turi kuo atidžiausiai žiūrėti, — raštininkas prisimena jį ir 
pasimoja. Atrodo, kad Klamas visai to nė neliepė, jis ramiausiai skaito 
savo knygą; teisybė, kartais — bet taip jis ir kitu metu dažnokai da- 
ro — jis, Barnabui priėjus, kaip tik šluostosi pensnė ir galbūt sykiu 
dirsteli į Barnabą; Žinoma, jeigu jis apskritai be pensnė ką nors mato, 
o Barnabas tuo abejoja, Klamo akys būna bemaž užmerktos, atrodo, 
lyg jis miegotų ir tik sapnuodamas valytųsi pensnė. Tuo tarpu rašti- 
ninkas tarp daugybės pastalėje turimų dokumentų ir raštų suranda 
tau adresuotą laišką, taigi tai nėra laiškas, kurį jis būtų ką tik sura- 
šęs, tai, sprendžiant iš voko išvaizdos, veikiau net labai senas laiškas, 
jau kadų kadės ten gulįs. Bet jeigu tai senas laiškas, kąm gi. reikėjo 
versti Barnabą taip ilgai laukti? O drauge, vadinasi, ir tave? O galų 
gale ir pats laiškas juk būna tikriausiai pasenęs. O apie Barnabą ši- 
taip pasklinda gandas, kad jis esąs prastas, lėtas pasiuntinys. Žinia, 
raštininkui bepiga, jis paduoda Barnabui laišką, pasako: „Nunešk K. 
nuo Klamo“, ir su Barnabu jo reikalas baigtas. Tai va, o tada Barna- 
bas pareina namo, uždusęs, slėpdamas pagaliau išmelstą laišką po 
marškiniais prie nuogo kūno, ir mudu tuomet susėdam ant šito va suo- 
lo, kaip kad dabar, ir jis įninka pasakoti, ir mudu nagrinėjam tuomet 
viską skyrium, ir mėginam įvertinti, ką jis pasiekė, ir galų gale pama- 
tom, kad pasiekė labai mažai, o dar ir tie menki pasiekimai abejoti- 
ni, tad Barnabas deda laišką į šalį ir neturi jokio noro jo nešti, tačiau 
neturi nė noro miegoti, ima batsiuvio įrankius ir prasėdi naktį ten ant 
suolelio. Šit kaip viskas yra, K., šit kokios mano paslaptys, dabar tu 
turbūt jau nebesistebėsi, kad Amalija į jas nesigilina. 

— O laiškas? — paklausė K. 

— Laiškas? — atsakė Olga.— Ką gi, po kurio laiko, man jau 
pakankamai ilgai įkalbinėjus Barnabą, — čia gali praeiti ir kelios die- 
nos, ir net savaitės, — jis vis dėlto ima laišką ir leidžiasi į kelią atiduoti 

jo adresatui. Tokie išoriniai jo reikalai vis dėlto labai nuo manęs prik- 
lauso. Mat aš, įveikusi pirmąjį jo pasakojimo padarytą įspūdį, galiu 
paskui susitvardyti, 0 jis to — veikiausiai todėl, kad daugiau ži- 
no,— niekaip neįstengia. Tad aš jam galiu vis šnekėti ir šnekėti: „Ko 
gi tu, tiesą sakant, trokšti, Barnabai? Apie kokią karjerą, apie kokį 
tikslą svajoji? Gal tu nori taip aukštai iškopti, kad visai jau turėsi pa- 
likti mus, palikti mane? Argi toks tavo tikslas? Aš turiu taip manyti, 
juk šiaip būtų tiesiog nesuprantama, kodėl tu taip baisiai esi nepaten- 
kintas tuo, ką jau pasiekei? Tik apsidairyk, argi kas nors iš mūsų kai- 
mynų jau yra taip aukštai iškopęs? Žinia, jų padėtis kitokia nei mūsų, 
jiems nėra pagrindo veržtis iš savojo namų ūkio, bet ir nelygindamas 
turi vis dėlto matyti, kad tavo reikalai klostosi kuo puikiausiai. Esama 
kliūčių, abejotinų dalykų, nusivylimų, tačiau tatai juk reiškia tik tą, 
ką mes jau anksčiau žinojom, — kad tu nieko negauni dykai, kad, prie- 
šingai, kiekvieną atskirą smulkmeną privalai pats išsikovoti; tai dar 
viena dingstis didžiuotis, o ne prislėgtam jaustis. Be to, juk drauge tu 
ir dėl mūsų kovoji? Ar tai tau visai nieko nereiškia? Ar tai tau ne- 
duoda papildomų jėgų? Ir ar tau neįkvepia pasitikėjimo tai, kad aš 
esu laiminga ir kone puikuojuosi, turėdama tokį brolį? Sakau tau gry- 
ną tiesą, esu nusivylusi ne tuo, ką tu pasiekei pilyje, o tuo, ką aš su 
tavim pasiekiau. Tau valia įžengti į pilį, esi nuolatinis kanceliarijų lan- 
kytojas, ištisas dienas leidi vienam kambary su Klamu, esi viešai pri- 
pažintas pasiuntinys, turi teisę reikalauti valdiško drabužio, gauni 
nešioti svarbius pranešimus; štai koks tu esi, štai kas tau leidžiama, 
o tu va pareini, ir atrodo, kad, mane išvydęs, prarandi paskutinę drą- 
są, nors mudu juk turėtume raudodami iš laimės pulti vienas kitam 
į glėbį; viskuo tu abejoji, tave traukia tiktai kurpalis, o laišką, tą mūsų 
ateities laidą, palieki gulėti“. Taip aš jam vis kalbu, kartoju kiauras 
dienas, o tada jis dūsaudamas ima laišką ir leidžiasi į žygį. Bet grei- 
čiausiai taip būna visai ne dėl mano kalbų, jį vėlei pradeda vilioti pilis, 
o neatlikęs pavedimo jis nedrįstų ten eiti. 

— Bet juk viskas, ką tu jam kalbi, yra gryna teisybė, — ta- 
rė K.— Tiesiog gražu klausytis, kaip teisingai tu viską sudėstei. Ko- 
kios stebėtinai aiškios tavo mintys! 

— Ne,— tarė Olga, — tu klysti, gal per mane ir jis klysta. Ką gi jis 
jau pasiekė? Jam valia įžengti į kanceliariją, bet atrodo, kad tai net 
ne kanceliarija, veikiau kanceliarijų prieškambaris, gal net ir ne prieš- 
kambaris, gal tiesiog kambarys, kur turi būti sulaikomi visi tie, kam 
nevalia įeiti į tikrąsias kanceliarijas. Jis kalbasi su Klamu, bet ar ten 

Klamas? Gal veikiau ten žmogus, trupučiuką panašus į Klamą? Ge- 
riausiu atveju gal koks sekretorius, kuris trupučiuką panašus į Klamą 
ir stengiasi pasidaryti dar panašesnis, o paskui dedasi kažin kuo, nutai- 
sęs snaudulingą, svajingą Klamo miną. Šitą Klamo esybės dalį Ien- 
gviausia pamėgdžioti, dažnas tatai mėgina, o prie kitos jo esybės, žinia, 
apdairiai saugosi kišti pirštus. Be to, toks taip dažnai geidžiamas ir 
taip retai pasiekiamas žmogus kaip Klamas žmonių vaizduotėje len- 
gvai įgyja skirtingus pavidalus. Sakysim, Klamas čia turi kaimo se- 
kretorių, pavarde Momusą. Šit kaip? Tu jį pažįsti? Ir jis vengia viešu- 
mos, bet aš jį vis dėlto jau kelis sykius esu mačiusi. Jaunas, tvirtas po- 
nas, ar ne? Ir greičiausiai nė kiek nepanašus į Klamą. O vis dėlto ga- 
li sutikti kaime žmonių, kurie galvą guldys, kad Momusas — ne kas 
kitas kaip Klamas. Šitaip žmonės patys jaukia savo protus. Ir ar pilyje 
tikrai yra kitaip? Kažkas pasakė Barnabui, kad tas ir tas valdininkas 
yra Klamas, ir iš tiesų esama panašumo tarp jųdviejų, tačiau Barnabas 
tuo panašumu nuolatos abejoja. Ir viskas rodo, kad tos jo abejonės 
pagrįstos. Negi Klamas turėtų grumdytis čia, bendram kambary, tarp 
kitų valdininkų, su pieštuku už ausies? Juk tai visiškai Neįtikėtina. 
Barnabas kartais kiek vaikiškai — tačiau tai jau neabejotinai yra 
akimirkos užgaida — sako: tasai valdininkas labai juk panašus į Kla- 
mą; jeigu jis sėdėtų savo kanceliarijoje, prie savo rašomojo stalo, o ant 
durų būtų parašyta jo pavardė — aš daugiau neabejočiau. Tai vaikiš- 
ka, bet vis dėlto ir suprantama. Žinia, dar daug suprantamiau būtų, jei- 
gu Barnabas, būdamas viršuje, pasiteirautų išsyk kelių Žmonių, kaip 
viskas yra iš tikrųjų; juk, pasak Barnabo, kambaryje stoviniuoja pa- 
kankamai žmonių. Ir argi jų duomenys nebūtų daug patikimesni nei 
žodžiai to vieno valdininko, kuris neprašomas parodė Barnabui Kla- 
mą, juk tarp daugelio įvairių duomenų turėtų rastis koks nors atspa- 
ros taškas, kokia nors galimybė palyginti. Tai ne mano, bet Barnabo 
mintis, tačiau jis nedrįsta jos įgyvendinti; bijodamas, kad gali kaip 
nors nejučia nusižengti nežinomoms instrukcijoms ir šitaip prarasti 
vietą, jis nedrįsta nieko užkalbinti, taip netvirtai jaučiasi ir tasai jau 
vis dėlto stačiai apverktinas netvirtumas ryškiau man nušviečia jo pa- 
dėtį nei visi apsakinėjimai. Kaip viskas jam ten turi atrodyti abejoti- 
na ir grėsminga, jeigu jis net su nekaltu klausimu nedrįsta praverti 
burnos. Galvodama apie tai, priekaištauju pati sau, kad leidžiu jam 
būti vienam tose nepažįstamose patalpose, kur viskas taip klostosi, 
kad net jis, veikiau jau pramuštgalvis, o ne bailys, iš baimės ten, ko 
gero, drebėti pradeda. 

— Čia, man regis, tu užkliudei svarbiausią dalyką,— tarė 
K.— Štai kur šuva pakastas. Po visų tavo pasakojimų dabar jau, man 
regis, viską aiškiai matau. Barnabas per jaunas tai užduočiai. Jokių jo 
pasakojimų nevalia išsyk priimti už gryną pinigą. Viršuj jis tirpsta 
iš baimės, taigi nepajėgus stebėti, ir jeigu jį čia vis tiek versi dėstyti, 
ką jis matęs, išgirsi tik padrikus pramanus. Visai aš tuo nesistebiu. 
Pagarba žinyboms jums įgimta, ji ir vėliau per visą gyvenimą viso- 
kiausiais būdais ir iš visų pusių jums skiepijama, o jūs patys irgi kaip 
įmanydami čia prisidedat. Tačiau aš dėl to iš principo visai neprie- 
kaištauju; jeigu žinyba gera, kodėl gi nederėtų jos gerbti. Tiktai ne- 
valia tokio nepatyrusio jaunikaičio kaip Barnabas, niekad neperžen- 
gusio savojo kaimo ribų, staiga siųsti pilin, o paskui reikalauti, kad jis 
teisingai tą pilį apsakytų, kiekvieną jo žodį tyrinėti lyg apreiškimą 
ir manyti, kad nuo to apreiškimo išaiškinimo priklauso ir tavo paties 
gyvenimo laimė. Didesnės klaidos nė negalima padaryti. Žinia, ir aš 
pats, lygiai kaip tu, leidausi jo suklaidinamas, dėjau į jį viltis ir paty- 
riau per jį nusivylimų, o juk tos viltys ir tie nusivylimai buvo pagrįsti 
tik jo žodžiais, taigi beveik visai nepagrįsti. 

Olga tylėjo. 

— Nebus man lengva,— pasakė K.,— pakirsti tavo pasitikėji- 
mą broliu, juk matau, kaip tu jį myli ir ko iš jo tikiesi. Tačiau privalau 
tai padaryti, kad ir tavo meilės ir lūkesčių dėlei. Matai, kažkas — ne- 
žinau, kas tai galėtų būti, — kliudo tau iki galo suprasti, ką Barnabas, 
tiesa, ne pats pasiekė, o kas jam buvo dovanota. Jam valia įžengti 
į kanceliarijas arba, jei nori, į prieškambarį; tegul, sakysim, tai bus 
prieškambaris, tačiau jame esama durų, kurios toliau veda, barjerų, 
kuriuos galima įveikti, jeigu esi pakankamai apsukrus. Man, pavyz- 
džiui, tasai prieškambaris bent kol kas visai nepasiekiamas. Nežinau, 
su kuo Barnabas ten kalbasi, gal tas raštininkas yra menkiausias pa- 
tarnautojas, tačiau net būdamas menkiausias jis gali nuvesti pas tru- 
pučiuką aukštesnį, o jeigu negali nuvesti, tai gali pasakyti jo vardą, 
0 Jeigu nė vardo negali pasakyti, tai bent gali nurodyti, kas tą vardą 
galės pasakyti. Galbūt tariamasis Klamas visiškai nieko bendra neturi 
su tikruoju, galbūt panašumą įžvelgia tik jaudulio apakintos Barnabo 
akys, galbūt tai menkiausias valdininkas, galbūt net ir ne valdinin- 
kas, tačiau ten, prie pulto, juk jis turi vis dėlto kažkokią užduotį, kaž- 
ką juk skaito savo storoje knygoje, kažką šnabžda raštininkui, kažką 
galvoja, kai vieną sykį po ilgo laiko jo žvilgsnis nukrypsta į Barnabą, 
ir net jeigu visa tai būtų neteisybė, net jeigu jis pats ir jo veiksmai vi- 

sai nieko nereikštų, — kažkas jį ten juk pastatė, ir pastatė su tam tikru 
tikslu. Visais šitais samprotavimais aš noriu tik tiek pasakyti, kad čia 
kažko esama, kad Barnabui kažkas yra siūloma, bent jau kažkas, — ir 
kad tik Barnabas kaltas, jei iš viso to nieko daugiau neįstengia lai- 
mėti, tik abejones, baimę ir neviltį. O juk aš, be to, čia kalbėjau visą 
laiką vien apie patį nepalankiausią ir net labai neįtikimą atvejį. Juk 
mūsų rankose yra laiškai, kuriais aš, teisybė, ne per daug pasitikiu, 
bet vis dėlto kur kas labiau nei Barnabo žodžiais. Tegu tai bus ir se- 
ni, beverčiai laiškai, aklomis ištraukti iš tokių pat beverčių laiškų krū- 
vos, tegu jiems aklomis ištraukti ir tereikia tiek pat proto kaip mu- 
gės kanarėlei, snapu pešančiai iš krūvos likimo ištarmę atsitiktiniams 
loterijos žaidėjams, tegu ir taip bus, — tačiau tie laiškai bent šiek tiek 
susiję su mano darbu; jie tikrai skirti man, nors gal man ir nėra nau- 
dingi; jie, kaip paliudijo bendruomenės seniūnas ir jo Žmona, rašyti 
paties Klamo ranka, o jų reikšmė, vėlei pasak bendruomenės seniū- 
no, yra, tiesa, tiktai privati ir nelabai įžvelgiama, tačiau vis dėlto di- 
delė. 

— Taip sakė bendruomenės seniūnas? — paklausė Olga. 

— Taigi, jis taip sakė, — atitarė K. 

— Papasakosiu Barnabui,— skubiai tarė Olga, — ta žinia labai 
Jį padrąsins. . 

— Tačiau jo nereikia drąsinti,— tarė K.— Drąsinti jį — vadi- 
nasi, sakyti, kad jis teisus, kad jam tereikia ir toliau tą patį daryti, ta- 
čiau kaip tik šituo keliu jis niekados ir nieko nepasieks. Kad ir kažin 
kaip drąsinsi žmogų, žiūrintį skepeta užrištomis akimis, jis vis tiek 
nieko nepamatys; matyti jis galės tik tada, kai nuriši jam skepetą. Bar- 
nabui reikalingas ne padrąsinimas, o pagalba. Tik pamanyk: ten, 
aukštai, neišraizgomo didumo žinybos, — keliaudamas čionai, aš ta- 
riausi turįs apie jas bent apytikrį supratimą, kaip vaikiška visa tai 
buvo, — taigi ten žinybos, o prieš jas stoja Barnabas, niekas daugiau, 
tik jis, apgailėtinai vienišas, ir tai jam dar per didelė garbė, jeigu tik 
jis visą savo gyvenimą nepratūnos užsiglaudęs tamsiame kanceliarijų 
kamputyje. 

— Nemanyk, K.,— tarė Olga,— kad mes nemokam įvertinti, 
kokios sunkios užduoties ėmėsi Barnabas. Juk pats sakei, pagarbos 
žinyboms mums tikrai nestinga. 

— "Tačiau tai iš vėžių išmušta pagarba,— tarė K.— Pagarba ne- 
deramoj vietoj, tokia pagarba tik žemina savo objektą. Argi čia dar 
galima kalbėti apie pagarbą, jeigu Barnabas, apdovanotas teise įženg- 

ti į tą kambarį, piktnaudžiauja šia dovana ir dykas stumia ten dienas, 
arba jeigu nusileidžia kaiman ir pradeda įtarinėti arba menkinti tuos, 
prieš kuriuos ką tik drebėjo, arba jeigu iš nevilties ar nuovargio ne 
išsyk išnešioja laiškus ir ne išsyk perduoda jam patikėtus pranešimus? 
Juk tai jau turbūt visai ne pagarba. Bet mano priekaištai jam — ne 
viskas, jie ir tau skirti, Olga; negaliu jų čia nutylėti. Nors ir tariesi 
gerbianti žinybas, tačiau pasiuntei Barnabą, tokį jauną, tokį silpną, 
tokį vienišą, — pasiuntei jį pilin ar bent nesulaikei jo. 

— Tavuosius priekaištus, — tarė Olga, — aš sakau ir pati sau, ir 
jau kadų kadės. Tiesa, prikišti man, kad pasiunčiau Barnabą pilin, 
negalima, aš jo nesiunčiau, jis pats išėjo, tačiau tikriausiai būčiau tu- 
rėjusi stengtis jį sulaikyti visomis priemonėmis, jėga, klasta, įkalbi- 
nėjimais. Būčiau turėjusi jį sulaikyti, tačiau jeigu šiandien būtų toji 
diena, toji apsisprendimo diena, ir mane, kaip anuomet ir kaip šian- 
dien, slėgtų Barnabo bėda, mūsų šeimos bėda, ir jeigu Barnabas vėlei, 
aiškiai suvokdamas visą atsakomybę ir pavojus, šypsodamasis švel- 
niai išsivaduotų iš mano glėbio ir leistųsi į kelią, aš jo ir šiandien ne- 
laikyčiau, nors daug po to patyriau; manau, kad ir tu mano vietoje 
negalėtum kitaip pasielgti. Nežinai, kokia mus slegia bėda, todėl ir 
neteisinga tavo pažiūra į mus, visų pirma — į Barnabą. Anuomet 
mes turėjome daugiau vilčių nei šiandien, tačiau labai didelės mūsų 
viltys ir anuomet nebuvo, didelė buvo ir liko tik mūsų bėda. Argi Fry- 
da tau apie mus nieko nepasakojo? 

— Vien užuominom,-— atsakė K.— Nieko aiškaus; tačiau net 
jūsų vardas ją erzina. 

— Ir šeimininkė nieko nepasakojo? 

— Ne, nieko. 

— Ir šiaip niekas? 

— Niekas. 

— Žinoma, kurgi tau ims kas nors pasakoti. Visi apie mus ką 
nors žino, kas teisybę, kiek ji žmonėms prieinama, kas kokį nors nu- 
girstą arba dažniausiai paties pramanytą gandą, ir visi apie mus gal- 
voja daugiau nei reikia, tačiau stačiai pasakoti niekas nepasakoja, 
visi vengia pražioti burną apie tuos dalykus. Ir gerai daro. Sunku 
apie tai prasitarti, netgi tau, K., ir argi negali taip atsitikti, kad tu, iš- 
klausęs šitą istoriją, išeisi ir nieko daugiau apie mus nė girdėti neno- 
rėsi, nors tave ji, regis, ir visai menkai teliečia. Tuomet mes būsim 
tave praradę, o juk tu man dabar, atvirai prisipažinsiu, esi kone svar- 
besnis už ligšiolinę Barnabo tarnybą pilyje. Ir vis dėlto — šitie prieš- 

taringi jausmai visą vakarą mane kamuoja — tu privalai sužinoti 
mūsų istoriją, kitaip neįstengsi perprasti mūsų padėties ir taip pat ne- 
teisingai kaip ligi šiol galvosi apie Barnabą, o tai man būtų itin skau- 
du; mums tuomet trūktų taip reikalingo visiško sutarimo, ir tu nega- 
lėtum nei mums padėti, nei priimti itin svarbios mūsų pagalbos. Ta- 
čiau lieka dar vienas klausimas: ar tu išvis nori tą istoriją sužinoti? 

— Kam klausi? — atsakė K.— Jeigu to reikia, noriu, bet kam 
tu taip klausi? ' | 

— Iš prietaringumo,— tarė Olga.— Tu būsi įveltas į mūsų rei- 
kalus, nors esi nekaltas, ne ką kaltesnis už Barnabą. 

— Pasakok greičiau,— tarė K.,— aš nebijau. Per moterišką 
bailumą tau viskas atrodo dar blogiau, negu iš tikrųjų yra. 


Amalijos paslaptis 


— Pats spręsk,— tarė Olga, — beje, viskas skamba labai papras- 
tai, ne išsyk ir suprasi, kodėl tai galėtų būti didžiai reikšminga. Pily- 
je yra aukštas valdininkas, pavarde Sortinis. 

— Apie jį jau esu girdėjęs, — tarė K.— Jis dalyvavo mane pa- 
šaukiant. 

— Netikiu, — pasakė Olga.— Sortinis beveik nesirodo viešumo- 
je. Ar tik tu neklysti, ar ten buvo ne Sordinis, rašomas su „d“? 


— Teisybė, — tarė K.— Ten buvo Sordinis. 

— Taip,— pasakė Olga,— Sordinis labai garsus, vienas uoliau- 
sių valdininkų, apie jį dažnai kalbama; tuo tarpu Sortinis visiškai 
laikosi nuošalyje ir daugeliui nė nežinomas. Daugiau nei prieš tre- 
jus metus mačiau jį pirmą ir paskutinį kartą. Buvo liepos trečioji, ug- 
niagesių draugovės šventė, pilis irgi prisidėjo ir padovanojo naują 
gaisrinę pompą. Sortinis iš dalies, kaip teko girdėti, rūpinasi ugniagesių 
reikalais (bet galbūt jis tik ką nors pavadavo — valdininkai dažniau- 
siai vienas kitą pavaduoja, todėl sunku susigaudyti, kokia yra vieno 
ar kito valdininko sritis) ir dalyvavo įteikiant pompą; žinoma, 
buvo ir daugiau svečių iš pilies, valdininkų ir patarnautojų, o Sorti- 
nis, kaip ir dera jo būdui, buvo visai pasitraukęs į šalį. Tai mažutis, pa- 
liegęs, užsimąstęs ponas; visiems, kas tik jį apskritai pastebėjo, krito 
į akį, kaip išsidėsčiusios raukšlės jo kaktoje, mat visos raukšlės — o 
jų buvo daugybė, nors jis tikrai turi ne daugiau kaip keturias dešim- 
tis metų — vėduokle leidosi nuo kaktos į tarpuakį, nieko panašaus 
daugiau niekados nesu regėjusi. Taigi va, toji šventė. Mudvi su Ama- 

lija jau kelias savaites su džiaugsmu jos laukėme, išeiginiai drabužiai 
buvo iš dalies naujai surengti, ypač gražūs buvo Amalijos apdarai, 
baltos palaidinukės priekis aukštas ir papuręs, viena nėrinių klostė 
gulė ant kitos, motina paskolino tokiam reikalui visus savo nėrinius, 
aš tąsyk jai pavydėjau ir šventės išvakarėse praraudojau pusę nak- 
ties. Tiktai rytą, kai mūsų pasižiūrėti atėjo „Tilto“ užeigos šeiminin- 
kė... 

— „Tilto“ užeigos šeimininkė? — paklausė K. 

— Taip, — atsakė Olga, — ji buvo artima mūsų bičiulė, taigi atė- 
j0, žinoma, pripažino, kad Amalija pranašesnė, todėl, norėdama ma- 
ne šiek tiek apmaldyti, paskolino savąjį čekiškų granatų vėrinį. Bet 
paskui, kai mes jau buvom susirengę išeiti, kai Amalija sustojo prie- 
šais mane, kai mes visi susižavėję sužiurom į ją, o tėvas pasakė: „Pa- 
minėsit mano žodį, šiandien Amalija susiras jaunikį“, — štai tada, nė 
pati nežinau kodėl, aš nusiėmiau vėrinį, savo pasididžiavimą, ir už- 
kabinau jį Amalijai ant kaklo, visai daugiau nebepavydėdama. Sta- 
čiai nulenkiau galvą prieš josios pergalę ir maniau, kad visi prieš ją 
turi nulenkti galvą, galbūt mums tąsyk buvo netikėtumas, kad ji atro- 
do ne taip kaip visados, mat iš tikrųjų graži ji juk nebuvo, tačiau jos 
niaurus žvilgsnis, koks jai ir ligi šiol nuo tos dienos likęs, smigo kaž- 
kur aukštai viršum mūsų galvų, tad kone iš tiesų nejučiomis lenkei- 
si prieš ją. Visi tai pastebėjo, taigi ir Lazemanas su žmona, atėję mū- 
sų pasiimti. 

— Lazemanas? — paklausė K. 

— Taigi, Lazemanas, — atsakė Olga.— Juk mes buvom labai 
gerbiami, ir šventė, sakysim, be mūsų nelabai būtų galėjusi prasidė- 
ti, nes tėvas buvo ugniagesių draugovės trečiasis pratybų vadovas. 

— Toks tvirtas tėvas anuomet dar buvo? — paklausė K. 

— Tėvas? — paklausė Olga, lyg ne visai supratusi. — Prieš tre- 
jetą metų jis buvo dar, gali sakyti, jaunas vyras; sakysim, per vieną 
gaisrą „Ponų smuklėje“ jis tekinomis išnešė ant nugaros vieną val- 
dininką, sunkųjį Galaterį. Pati buvau šalia, tikro gaisro pavojaus, 
tiesa, ten nebuvo, tik sausos malkos šalia vienos krosnies pradėjo 
smilkti, tačiau Galateris išsigando, ėmė šauktis pro langą pagalbos, at- 
kako ugniagesiai, ir mano tėvui teko jį išnešti, nors ugnis jau buvo 
užgesinta. Ką gi, Galateris sunkiai teįstengia pasijudinti, tad tokiais 
atvejais turi būti atsargus. Pasakoju tai tik dėl tėvo, ne ką daugiau 
nei treji metai nuo tos dienos tebus praėję, o dabar šit pažvelk, kaip 
jis ten sėdi. 

Tik dabar K. pastebėjo, kad Amalija jau vėl grįžusi kambarin, 
tačiau ji buvo toli nuo jų, prie tėvų stalo, penėjo ten motiną, negalin- 
čią pajudinti reumato išsukiotų rankų, ir penėdama vis įkalbinėjo 
tėvą, kad tas dar šiek tiek pakentėtų nevalgęs, girdi, netrukus atei- 
sianti ir jo papenėti. Tačiau tais savo pagraudenimais nieko nepešė, 
nes tėvas baisiausiai godžiai jau dabar siekė savosios srjubos, įveik- 
damas kūno negalią, mėgino čia iš šaukšto siurbčioti sriubą, čia gerti 
stačiai iš lėkštės, ir piktai niurzgėjo, kai jam nei tas, nei tas nesisekė, 
nes šaukštas, kol pasiekdavo burną, jau seniai būdavo tuščias, ir vis 
ne burna, o tik nukarę ūsai panirdavo sriubon, varvindami ir tašky- 
dami ją į visas puses, bet tik ne į burną. 

— Tai treji metai jį tokį padarė? — paklausė K., bet ir dabar, 
žvelgiant į tėvą ir visą kertę, kur stovėjo šeimynos stalas, jį tebe- 
ėmė ne užuojauta, o tik pasišlykštėjimas. 

— "Treji metai, — iš lėto atsakė Olga, — arba, tikriau, kelios vie- 
nos šventės valandos. Šventė vyko už kaimo, pievoje palei upelį, 
mums atėjus ten jau buvo didelė spūstis, daug žmonių buvo atkakę 
ir iš aplinkinių kaimų, nuo šurmulio visai galva jaukėsi. Tėvas mus, 
žinoma, pirmiausiai nusivedė prie pompos, pamatęs ją jis net sukrykš- 
tė iš džiaugsmo, nauja pompa buvo jam tikra laimė, jis ėmė ją čiupi- 
nėti ir viską mums aiškinti, nepakęsdamas kitų atsikalbinėjimo ar abe- 
jingumo; prireikus ką nors apžiūrėti po pompa, turėjom lenktis ir kone 
keturpėsčiom lįsti apačion; Barnabas, tąsyk mėginęs pasipriešinti, ga- 
vo pylos. Tik Amalija nesidomėjo pompa, stovėjo tiesi šalia su savo 
gražiais apdarais, ir niekas nedrįso jai ką nors pasakyti, aš retsykiais, 
būdavo, vis pribėgu prie jos ir įsikimbu jai į parankę, tačiau ji tylėjo. 
Aš ir šiandien dar niekaip negaliu suprasti, kaip čia atsitiko, kad mes 
taip ilgai stovėjom prie pompos ir tik tada, kai tėvas nuo jos atsitrau- 
kė, pastebėjom Sortinį, kuris, matyt, visą tą laiką stovėjo kitapus pom- 
pos, atsirėmęs į vieną svertą. Tiesa, tąsyk buvo baisus triukšmas, ne 
vien toks, koks paprastai būna per šventes. Mat pilis padovanojo ug- 
niagesiams dar ir kelis trimitus, ypatingus instrumentus, kuriais net 
mažiausiomis pastangomis — ir vaikas tatai įstengė — galėjai išgau- 
ti klaikiausius garsus; išgirdęs juos, pamanydavai, kad turkai jau puo- 
la, ir niekaip negalėjai priprasti, vis krūpčiojai kiekvieną sykį kam 
nors tuos trimitus papūtus. O kadangi trimitai buvo nauji, tai visi tai- 
kėsi juos išmėginti, ir kadangi čia vis dėlto buvo kaimo šventė, tatai 
ir buvo leidžiama. Kaip tik aplink mus, galbūt privilioti Amalijos, su- 
sirinko keli tokie pūtikai; buvo sunku susitelkti, o kad mes dar, tėvo 

liepiami, privalėjom savo dėmesį kreipti į pompą, tai čia jau buvo ir 
viskas, ką mes įstengėm, todėl taip neįprastai ilgai ir nepastebėjom 
Sortinio, kurio juk ligi tol visai ir nepažinojom. „Ten Sortinis“, — šnip- 
štelėjo pagaliau — aš stovėjau šalia — Lazemanas tėvui. Tėvas že- 
mai nusilenkė ir susijaudinęs davė ir mums ženklą, kad nusilenktu- 
me. Nors ligi tol Sortinio nepažinojo, tėvas nuo seno garbino jį kaip 
ugniagesybos žinovą ir dažnokai apie jį namuose kalbėdavo, todėl 
mums ir buvo didžiai netikėtas ir reikšmingas daiktas dabar šit išvysti 
Sortinį gyvą. Tačiau Sortinis nekreipė į mus dėmesio, — tai nebuvo 
kokia ypatinga Sortinio savybė, dauguma valdininkų viešuomenėje ro- 
dosi visiškai abejingi, — be to, jis buvo pavargęs, tik iš tarnybinės pa- 
reigos buvo jis čia, apačioje; anaiptol ne blogiausius valdininkus kaip 
tik tokios reprezentacinės priedermės itin slegia; kiti valdininkai ir 
patarnautojai, kai jau čia atsidūrė, susimaišė su kaimo žmonėmis; O 
Sortinis pasiliko prie pompos ir tylėjimu ginė šalin kiekvieną, kas tik 
mėgino prie jo prisiartinti, taikydamasis ko nors prašyti ar įsiteikti. 
Todėl jis mus ir pastebėjo dar vėliau nei mes jį. Tik tuomet, kai mes 
pagarbiai nusilenkėm ir tėvas buvo bepuoląs atsiprašinėti, Sortinis 
pažvelgė mūsų pusėn, nužvelgė iš eilės visus vieną po kito, įbedė į 
mus pavargusias akis; regėjosi, lyg jis dūsautų dėl to, kad šalia vieno 
vis dar yra ir antras, kol pagaliau jo žvilgsnis sustojo prie Amalijos, 
į kurią jis turėjo pakelti akis, nes ši buvo už jį kur kas aukštesnė. Čia 
jis nustebo, peršoko per grąžulą, kad atsidurtų arčiau Amalijos, mes 
tatai iš pradžių neteisingai supratom ir visi, tėvo vedami, buvom jau 
bežengią artyn, tačiau Sortinis, kilstelėjęs ranką, sustabdė mus, o pas- 
kui mostelėjo, kad eitume sau. Štai ir viskas. Paskui mes ilgai erzinom 
Amaliją, girdi, dabar ji tikrai susiradusi jaunikį, per savo neišmany- 
mą visą tą popietę buvom be galo smagūs; tačiau Amalija buvo dar 
nekalbesnė nei visados. „Juk ji įsimylėjo Sortinį iki ausų“, — pasakė 
Brunsvikas, kuris visados būna šiurkštokas ir nemoka perprasti tokio 
būdo žmonių kaip Amalija; tačiau šįsyk jo žodžiai mums rodėsi be- 
maž teisingi; mes apskritai paikiojom tą dieną ir visi, išskyrus Amali- 
ją, buvom lyg apduję nuo saldaus pilies vyno, kai jau po vidurnak- 
čio grįžom namo. 

— O Sortinis? — paklausė K. 

— Taigi, Sortinis, — atsakė Olga.— Sortinį aš per tą šventę pra- 
bėgomis dar ne sykį mačiau, jis sėdėjo ant grąžulo, susikryžiavęs ran- 
kas ant krūtinės, ir prabuvo ten tol, kol iš pilies jo pasiimti atvažiavo 
karieta. Nėjo pasižiūrėti net ugniagesių varžybų, per kurias tėvas tą- 

syk, kaip tik vildamasis, kad Sortinis jį pamatys, itin pasižymėjo tarp 
savo amžiaus vyrų. 

— Ir daugiau nieko apie jį negirdėjot? — paklausė K.— Tu, re- 
gis, labai gerbi Sortinį. 

— Taigi, gerbiu, — atsakė Olga. — Taigi, girdėti mes irgi apie jį 
dar girdėjom. Kitą rytą iš pagirių miego mus pažadino Ąmalijos riks- 
mas; kiti vėl tuoj pat suvirto į patalus, o aš, visai išsibudinusi, puoliau 
prie Amalijos. Ji stovėjo prie lango ir laikė rankoje laišką, kurį jai ką 
tik pro langą buvo padavęs kažkoks žmogus, tas žmogus dar tebelau- 
kė atsakymo. Amalija, jau spėjusi perskaityti laišką, — šis buvo trum- 
pas, — laikė jį alsiai nukarusioje rankoje; kaip aš ją visados mylėjau 
tuomet, kai ji būdavo tokia pavargusi. Parklupau greta jos ir klūpė- 
dama perskaičiau laišką. Vos spėjau pabaigti, Amalija, dirstelėjusi 
į mane, vėl jį pakėlė, bet nebeprisivertė jo dar sykį perskaityti, su- 
draskė lakštą, sviedė skiautes lauke stovinčiam vyrui į veidą ir užvė- 
rė langą. Toks buvo tasai lemtingasis rytas. Vadinu jį lemtingu, betgi 
kiekviena praeitos popietės akimirka buvo lygiai tokia pat lemtinga. 

— Ir kas tame laiške buvo parašyta? — paklausė K. 

— Taigi, to dar nepapasakojau,— atsakė Olga.— Laiškas buvo 
nuo Sortinio, adresuotas merginai su granatų vėriniu. Turinio nega- 
liu atkartoti. Tai buvo paliepimas ateiti pas jį „Ponų smuklėn“, ir 
Amalija, beje, privalėjo eiti tučtuojau, nes už pusvalandžio Sortinis 
turėjo išvažiuoti. Laiškas buvo surašytas šlykščiausiais žodžiais, ku- 
rių aš dar niekad nebuvau girdėjusi ir tik iš viso sąryšio pusiau nus- 
pėjau jų prasmę. Žmogus, nepažįstąs Amalijos ir tik šį laišką perskai- 
tęs, turėjo pamanyti, kad merginai, kuriai kas nors šitaip išdrįsta ra- 
šyti, yra nuplėšta garbė, net jeigu ji ir būtų niekieno nepalytėta. Tai 
ir nebuvo meilės laiškas, jame nebūtum radęs nė vieno meilaus žo- 
džio, Sortinis veikiau, matyt, pyko, kad išvydęs Amaliją susijaudino, 
atitrūko nuo reikalų. Vėliau mes pačios sau taip viską išsiaiškinom, 
kad Sortinis greičiausiai dar tą pat vakarą buvo beketinąs grįžti pi- 
lin, tik dėl Amalijos pasiliko kaime, o rytą, tuždamas, kad jam ir per 
naktį nepavyko Amalijos užmiršti, parašė tą laišką. Laiškas kiekvie- 
ną, net šalčiausio kraujo merginą, iš pradžių būtų didžiai papiktinęs, 
tačiau paskui, jeigu tik vietoj jos būtų buvusi kuri nors kita, piktas, 
grėsmingas tonas būtų įvaręs baimę, o Amalijai liko tik pasipiktini- 
mas, baimė jai nežinomas daiktas — nei dėl savęs, nei dėl kitų. To- 
dėl tuo metu, kai aš vėlei įsirausiau į patalą, pati sau viena kartodama 
neužbaigtą paskutinį sakinį: „Taigi kad man tuoj ateitum, o jei 

ne!..““ — Amalija liko sėdėti ant suolo palangėje ir tokiomis akimis 
žiūrėjo laukan, tarsi lauktų dar kitų pasiuntinių, pasiryžusi su visais 
pasielgti taip pat kaip su pirmuoju. 

— Tai šit kokie tie valdininkai, — netvirtai pasakė K.— Ir to- 
kių egzempliorių tarp jų pasitaiko. Ką gi darė tavo tėvas? Tikiuosi, 
kad ryžtingai pasiskundė Sortiniu deramoje instancijoje, jeigu tik 
nepasirinko trumpesnio ir tinkamesnio kelio — tiesiai į „Ponų smuk- 
lę“. Juk šitoje istorijoje visų šlykščiausia yra ne Amalijos įžeidimas, 
už jį lengvai buvo galima atsiteisti, nesuprantu, kodėl tu kaip tik jį 
laikai tokiu pernelyg reikšmingu; kodėl Sortinis tokiu laišku turėjo 
visiems laikams apjuodinti Amaliją, — klausantis tavo pasakojimo, 
galima taip pamanyti, — tačiau kaip tik tai yra neįmanoma, juk buvo 
lengva gauti Amalijai satisfakciją, ir po kelių dienų visas nutikimas 
būtų buvęs pamirštas; Sortinis ne Amaliją, bet pats save apjuodino. 
Taigi, man šiurpą kelia Sortinis, pats faktas, kad gali būti toksai pikt- 
naudžiavimas valdžia. Tai, kas šiuo atveju nepasisekė, nes buvo pasa- 
kyta tiesiai šviesiai ir nekėlė nė mažiausių abejonių, o Amalija pasi- 
rodė besanti pranašesnė priešininkė, gali visiškai pasisekti tūkstančiu 
kitų atvejų, ne tokių laimingų atvejų, ir niekas, net pati piktnaudžia- 
vimo auka, gali to nepastebėti. 

— Tyliau,— tarė Olga.— Amalija į mudu žiūri. 

Amalija jau buvo baigusi penėti tėvus ir dabar nurenginėjo mo- 
tiną; ką tik atrišusi motinos sijoną, ji užsimetė josios rankas sau ant 
kaklo, šitaip ją truputėlį kilstelėjo, nusmaukė sijoną, o tada švelniai 
pasodino motiną atgal. Tėvas, vis nepatenkintas, kad motina pirma 
aptarnaujama,— o taip, matyt, buvo tik todėl, kad motina buvo dar 
bejėgiškesnė už jį, — mėgino, galbūt norėdamas ir nubausti dukterį 
už tai, kad ji neva per lėtai sukasi, pats nusirengti, tačiau, nors ir pra- 
dėjus nuo paties nereikalingiausio ir lengviausio darbo, nuo didžiulių 
šlepečių, kurios palaidos tabalavo ant kojų, jam niekaip nesisekė jų 
nusispirti; dusliai švokštuodamas, netrukus jis turėjo liautis ir vėl tie- 
sus ir stamantrus atsilošė krėsle. 

— Svarbiausio dalyko čia tu neįžvelgi, — tarė Olga, — gal ir vis- 
kas, ką tu kalbi, yra teisybė, tačiau svarbiausia čia buvo tai, kad Ama- 
lija nenuėjo į „Ponų smuklę“; jos pasielgimas su pasiuntiniu savaime 
dar būtų praėjęs be pėdsakų, tatai dar būtų buvę galima užglostyti; 
tačiau kad ji nenuėjo — už tai prakeikimas užgriuvo mūsų šeimą, 
ir dabar jau, žinia, ir elgesys su pasiuntiniu pasidarė nebeatleistinas, 
viešumoje jis net buvo labiausiai pabrėžia mas. 

— Kaip? — suriko K. ir tučtuojau prislopino balsą, nes Olga 
prašomai kilstelėjo abi rankas.— Juk tu, tikra sesuo, tikiuosi, nesa- 
kai, kad Amalija turėjo paklusti Sortiniui ir tekina bėgti „Ponų smuk- 
lėn“? 

— Ne,— atsakė Olga,— kaip tau toks įtarimas ir į galvą atėjo; 
kaip gali taip manyti? Nepažįstu daugiau nė vieno Žmogaus, kuris 
būtų taip nenuneigiamai teisus kaip Amalija, kad ir ką ji darytų. Ži- 
noma, jeigu ji būtų nuėjusi į „Ponų smuklę“, aš lygiai taip pat bū- 
čiau sakiusi, kad ji gerai padarė; o kad nenuėjo, tai buvo žygdarbis. 
Jeigu apie save kalbėčiau, tai atvirai prisipažįstu, kad, gavusi tokį 
laišką, būčiau nuėjusi. Nebūčiau ištvėrusi ateities baimės, tai įstengė 
tiktai Amalija. Juk buvo šiokių tokių galimybių išsisukti, kita kuri, 
sakysim, būtų ėmusi labai dailiai puoštis, būtų sugaišusi tam valan- 
džiukę, o tada būtų nuėjusi „Ponų smuklėn“ ir sužinojusi, kad Sorti- 
nio jau nebėsą, galbūt kad Sortinis iškart išvažiavęs jau tada, kai iš- 
siuntęs pasiuntinį, tatai net labai įtikėtina, nes ponų užgaidos kei- 
čiasi kas akimirką. Tačiau Amalija nepadarė nei taip, nei kaip nors 
panašiai, ji jautėsi pernelyg įžeista ir kirto atgal be jokios atodairos. 
Jeigu ji kaip nors dėl akių būtų paklususi, jeigu būtų laiku bent „Po- 
nų smuklės“ slenkstį peržengusi, nelemties dar būtų buvę galima iš- 
vengti, mes čia turime labai gudrių advokatų, kurie iš gyvo nieko ge- 
ba padaryti ką tiktai nori, tačiau šiuo atveju nebuvo nė to išganingo 
nieko; priešingai, buvo kaip tik dar Sortinio laiško išniekinimas ir 
pasiuntinio įžeidimas. 

— Bet kas gi tai per nelemtis,— tarė K.,— kas per advokatai: juk 
dėl Sortinio nusikalstamo poelgio negalima buvo kaltinti ar juo la- 
biau bausti Amalijos? 

— Galima, — tarė Olga, — galima buvo, žinia, ne tikrame proce- 
se, ji, aišku, ir nebuvo nubausta tiesiogiai, tačiau ir ji, ir visa mūsų 
šeima.buvom nubausti kitu būdu, o kokia ta bausmė sunki — tai tu, 
regis, pradedi įžvelgti. Tau tai atrodo neteisinga ir klaiku, tačiau to- 
kios nuomonės kaime tik tu vienas laikaisi, ji mums labai palanki ir tu- 
rėtų mums būti paguoda, ji ir būtų mums paguoda, jeigu tik nebūtų 
pagrįsta aiškiomis klaidomis. Nesunkiai galiu tau tatai įrodyti, atleisk, 
kad prašneksiu čia apie Frydą, tačiau tarp Frydos ir Klamo — jei 
nekalbėsim apie tai, kaip viskas galų gale susiklostė, — įvyko kažkas 
labai panašaus į tai, kas įvyko tarp Amalijos ir Sortinio, ir vis dėlto tau 
tai dabar jau atrodo teisinga, nors iš pradžių gal ir buvai nusigandęs. 
Ir tatai nėra pripratimas, dėl pripratimo negalima taip atbukti, kad 

paprasčiausiai nebesistengtum įvertinti padėties; tatai — klaidų atsi- 
kratymas. 

— Ne, Olga,— tarė K.,— nesuprantu, kodėl tu veli Frydą į ši- 
tą istoriją, juk šis atvejis visai kitoks, nepainiok tokių iš esmės skirtin- 
gų dalykų ir pasakok toliau. 

— Būk geras, — pasakė Olga,— nepyk, kad aš ir toliau lyginsiu, 
čia tik sena tavo klaida, taip pat ir dėl Frydos, kad tu tariesi privaląs 
ginti ją nuo lyginimo, jos visai nereikia ginti, ją privalu tiktai girti. 
Lygindama tuodu atvejus, aš juk nesakau, kad jie vienodi; juodu su- 
siję tarpusavy lyg balta ir jūoda, ir balta yra Fryda. Blogiausiu atveju 
iš Frydos galima pasijuokti, kaip kad aš nemandagiai — vėliau dėl to 
labai gailėjausi — padariau smuklės salėje, nors net ir tas, kas čia 
juokiasi, elgiasi taip iš piktumo arba pavydo, bet vis dėlto čia galima 
pasijuokti. O Amaliją galima tik niekinti, jeigu tik nesi su ja kraujo 
saitais susijęs. Todėl tuodu atvejai, kaip tu sakai, yra iš esmės skir- 
tingi, tačiau vis dėlto ir labai panašūs. 

— Jie nėra nė panašūs, — tarė K. ir nepatenkintas papurtė gal- 
vą,— neliesk Frydos, Fryda nėra gavusi tokio švaručio laiško kaip 
Amalija iš Sortinio, be to, Fryda Klamą tikrai mylėjo, o jeigu kas tuo 
abejoja, tegu ją pačią paklausia, ji ir šiandien jį tebemyli. 

— Tai argi čia dideli skirtumai? — paklausė Olga.— Negi manai, 
kad Klamas nebūtų galėjęs parašyti Frydai lygiai tokio pat laiško? Kai 
tie ponai pakyla nuo rašomojo stalo, jie visi tokie būna, jie neįsten- 
gia susigaudyti pasaulyje ir tada per išsiblaškymą prišneka didžiausių 
šiurkštybių, ne visi, bet daugelis. Juk laiškas Amalijai galėjo būti ap- 
mestas popieriuje užsimąsčius, visai nekreipiant dėmesio į tai, kas 
iš tikrųjų parašyta. Ką gi mes žinom apie ponų mintis? Argi tu nesi 
pats savo ausimis ar iš pasakojimų girdėjęs, kokiu tonu Klamas šne- 
kėjosi su Fryda? Apie Klamą žinoma, kad jis labai šiurkštus; jis va- 
landų valandas nieko nekalbąs, o paskui staiga pasakąs tokią šiurkš- 
tybę, kad žmogų net šiurpas nukrečiąs. Apie Sortinį tokių dalykų nė- 
ra Žinoma, mat apie jį apskritai labai mažai težinoma. Tiesą sakant, 
viena tėra tikra — kad jo pavardė panaši į Sordinio; jeigu ne tas pa- 
vardžių panašumas, apie Sortinį greičiausiai išvis nieko nebūtų žino- 
ma. Ir kaip ugniagesybos žinovas jis tikriausiai yra painiojamas su Sor- 
diniu, kuris, būdamas tikras Žinovas, naudojasi pavardžių panašumu 
ir užkrauna Sortiniui visų pirma reprezentacines priedermes, idant 
niekas netrukdytų jam dirbti. Kai tokį pasaulio nepažįstantį žmogų 
kaip Sortinį staiga pagauna meilė, kai jis pamilsta paprastą kaimo mer- 

giną, tai tokia meilė, žinoma, įgyja kitokias formas negu tuo atveju, 
kai įsimyli kaimynystėje gyvenąs staliaus parankinis. Be to, reikia 
atminti, atstumas tarp valdininko ir batsiuvio dukters vis dėlto labai 
didelis, ir jį privalu kaip nors peržengti, Sortinis pamėgino tai padaryti 
šitaip, kas kitas galbūt padarytų kitaip. Nors, tiesa, sakoma, kad mes 
visi priklausą piliai ir nesą jokio atstumo, ir nieko nereikią peržengti, 
ir nors tai dažniausiai gal ir teisybė, tačiau mes, deja, turėjome progų 
įsitikinti, kad tai — ir kaip tik tuomet, kada tai būna svarbu, — anaip- 
tol nėra teisybė. Šiaip ar taip, dabar, po visko, tau Sortinio elgesys tik- 
riausiai bus pasidaręs suprantamesnis, ne toks šiurpulingas, jis, lygi- 
nant su Klamo elgesiu, iš tikrųjų yra daug suprantamesnis ir, net jeigu 
viskas vyksta visai šalia tavęs, daug lengviau pakeliamas. Kai Klamas 
parašo švelnų laišką, šis yra nemalonesnis už šiurkščiausią Sortinio 
laišką. Suprask mane teisingai, aš nedrįstu vertinti Klamo elgesio, 
aš tik lyginu, nes tu priešiniesi tokiam lyginimui. Juk Klamas yra lyg 
koks moterų komendantas, liepia čia vienai, čia kitai ateiti, nė vienos 
ilgai nepakenčia ir kaip liepia ateiti, taip liepia ir išeiti. Ak, Klamui per 
didelis būtų vargas parašyti laišką. Palyginus su tokiu elgesiu, juk 
nė nešiurpu, kad visiškai uždarai gyvenąs Sortinis, kurio ryšiai su mo- 
terimis bent jau niekam nežinomi, vieną sykį sėdasi ir dailia valdininko 
rašysena parašo tegu, teisybė, ir šlykštų laišką? Ir jeigu čia skirtumas 
nėra Klamui palankus, veikiau net priešingai, — tai negi Frydos meilė 
ką pridės Klamo naudai? Patikėk, labai sunku, tikriau sakant, visados 
labai lengva įvertinti moterų santykius su valdininkais. Meilės čia nie- 
kad netrūksta. Nelaimingos valdininko meilės iš viso nebūna. Šiuo po- 
žiūriu sakyti apie kokią nors merginą, — kalbu čia anaiptol ne vien 
apie Frydą,— kad ji tik todėl atsidavė valdininkui, jog mylėjo jį, visai 
nereiškia jos girti Mergina valdininką mylėjo ir jam atsidavė, 
taip buvo, bet girti čia nėra ko. Tu sakysi, kad Amalija vis dėlto Sor- 
tinio nemylėjo. Ką gi, ji jo nemylėjo, bet gal vis dėlto mylėjo, kas čia 
gali nuspręsti? Net ji pati neįstengs. Kaip ji gali manyti jo nemylėjusi, 
jeigu taip smarkiai atstūmė jį, kaip greičiausiai dar niekados nebuvo 
atstumtas joks valdininkas? Barnabas sako, kad Amalija ir dabar dar 
kartais tebedreba nuo to mosto, kuriuo prieš trejus metus užtrenkė 
langą. Ir tai teisybė, todėl ir nevalia jos klausti; ji nutraukė visus ry- 
šius su Sortiniu, tik tai ji ir težino; ji nežino, ar myli Sortinį, ar ne. Ta- 
čiau mes žinom, kad moterys norom nenorom pamilsta valdininkus, 
vos tik šie kada nors į jas atsigręžia; negana to, jos jau iš anksto myli 
valdininkus, nors ir kaip pačios mėgintų tatai neigti, o Sortinis juk ne 


345 Penkioliktas skyrius 


tik atsigręžė į Amaliją, bet, pamatęs ją, net peršoko per grąžulą, nuo 
rašomo darbo aptirpusiom savo kojom per grąžulą peršoko. Tačiau 
tu sakysi, kad Amalija yra išimtis. Taip, ji — išimtis, ji tai įrodė atsi- 
sakydama eiti pas Sortinį, tai jau pakankama išimtis; o kad ji, be to, 
dar būtų ir nemylėjusi Sortinio,— čia jau būtų net pernelyg didelė 
išimtis, tatai būtų visai nebesuvokiama. Juk mums aną popietę tikrai 
akys buvo aptemusios, tačiau tai, kad mes anuomet pro tas ūkanas ta- 
rėmės pastebį bent truputį Amalijos įsimylėjimo, rodė, jog truputis 
blaivaus proto mums dar vis dėlto buvo likęs. Tačiau jeigu dabar visa 
tai sudėsim į krūvą, kuo gi Fryda dar besiskirs nuo Amalijos? Tik tuo, 
kad Fryda padarė tai, ką Amalija atsisakė padaryti. 

— Galbūt, — tarė K.,— tačiau man didžiausias skirtumas yra tas, 
kad Fryda — mano sužadėtinė, o Amalija man iš esmės tiek terūpi, 
kiek ji yra Barnabo, pilies pasiuntinio, sesuo, ir jos likimas galbūt ir- 
gi susijęs su Barnabo tarnyba. Jeigu valdininkas būtų ją taip įžūliai 
nuskriaudęs, kaip man iš pradžių atrodė klausantis tavo pasakojimo, 
tai ši istorija man būtų didžiai knietėjusi, tačiau irgi kur kas labiau 
kaip viešas reikalas, o ne kaip asmeninis Amalijos sielvartas. Tačiau 
dabar, sprendžiant iš tavo pasakojimo, situacijoje randasi naujas, man, 
tiesa, ne visai suprantamas, tačiau kadangi ne kas kitas, o kaip tik tu 
pasakoji, pakankamai tikėtinas posūkis, todėl aš mielu noru esu lin- 
kęs visai mesti tuos dalykus iš galvos, juk nesu ugniagesys, kas man 
rūpi Sortinis. Tačiau man rūpi Fryda, ir todėl rodosi keista, kad tu, 
nors aš tavim visiškai pasitikiu ir labai norėčiau visados pasitikėti, 
aplinkiniais keliais, per Amaliją, vis taikaisi užpulti Frydą ir sieki, kad 
aš pradėčiau ją įtarinėti. Nemanau, kad darai taip tyčia ar juo labiau 
su piktais kėslais; jei taip manyčiau, jau seniai juk būčiau turėjęs iš 
čia išeiti. Darai taip netyčia, aplinkybės skatina tave taip elgtis; iš mei- 
lės Amalijai tu nori išaukštinti ją virš visų moterų, o kadangi pati Ama- 
lija tau rodosi neturinti pakankamai girtinų bruožų, tu, siekdama sa- 
vo tikslo, gelbstiesi tuo, kad menkini kitas moteris. Amalijos poelgis 
yra keistas, bet juo daugiau tu man apie tą poelgį pasakoji, juo sun- 
kiau darosi nuspręsti, ar jis buvo didis, ar menkas, protingas ar paikas, 
didvyriškas ar bailus, motyvus Amalija laiko paslėpusi savo krūtinė- 
je, niekas jų iš jos neišpeš. Tuo tarpu Fryda nepadarė jokios keiste- 
nybės, tik ėjo ten, kur vedė širdis, kiekvienam, kas tuo nuoširdžiai do- 
misi, tatai yra aišku, kiekvienas tatai gali patikrinti, paskaloms nebėra 
vietos. Tačiau aš nesiekiu nei Amalijos sumenkinti, nei Frydos ginti, 
noriu tau tik paaiškinti, koks mano požiūris į Frydą, ir parodyti, kaip 

kiekvienas puolimas prieš Frydą drauge yra ir puolimas prieš mano 
egzistenciją. Atvykau čia savo valia ir savo valia čia lyg kirste įsikir- 
tau, tačiau už viską, kas po to nutiko, visų pirma už savo ateities per- 
spektyvas, — kad ir kokios jos būtų miglotos, vis dėlto jų esama, — už 
visa tai aš turiu būti dėkingas Frydai, šito jokiom diskusijom nenu- 
neigsi. Tiesa, buvau čia priimtas kaip matininkas, tačiau tai tebuvo re- 
gimybė, su manim buvo žaidžiama, buvau genamas iš visų namų, šian- 
dien su manim irgi tebežaidžiama, tiktai daug daugiau vargo tai kai- 
nuoja, aš, sakytumei, išsiplėčiau, o tai jau šį tą reiškia, aš, nors ir labai 
visa tai menka, turiu vis dėlto, regis, būstą, tarnybą ir tikrą darbą, turiu 
sužadėtinę, kuri atlieka mano tiesiogines pareigas, jeigu man reikia 
tvarkyti kitus reikalus, aš ją vesiu ir tapsiu bendruomenės nariu, be to, 
greta valdinio ryšio, turiu dar vieną, ligi šiol, tiesa, nepanaudotą, as- 
meninį ryšį su Klamu. Juk tai jau turbūt nemažai? O ką gi jūs svei- 
kinate, kai aš pas jus ateinu? Kam tu patiki savo šeimos istoriją? Kas 
teikia tau vilties, kad atsiras galimybė, tegu ir visai mažulytė, tegu ir 
neįtikima galimybė sulaukti kokios nors pagalbos? Turbūt vis dėlto 
ne aš, ne matininkas, kurį, pavyzdžiui, prieš savaitę Lazemanas su 
Brunsviku jėga išstūmė iš savo namų, ne, tokios vilties tau teikia žmo- 
gus, jau turįs šiokios tokios galios, tačiau už tą galią aš turiu būti dė- 
kingas Frydai, Frydai, kuri yra tokia kukli, kad, žinoma, nenorės nie- 
ko nė girdėti, jeigu tu ją imsi klausinėti apie panašius dalykus. Ir vis 
dėlto, turint tai galvoje, norisi manyti, kad Fryda savo nekaltumu dau- 
giau nuveikė, nei Amalija visa savo puikybe; mat man atrodo, kad tu 
ieškai pagalbos Amalijai. Kieno gi pagalbos? Ogi vis dėlto ne kieno 
kito, tik Frydos? 

— Argi aš tikrai taip šlykščiai kalbėjau apie Frydą? — paklau- 
sė Olga.— Aš tikrai nenorėjau taip kalbėti ir esu įsitikinusi, kad ne- 
kalbėjau, tačiau galėjo taip būti, mūsų padėtis tokia, kad nesutariam 
su visu pasauliu ir, pradėję skųstis, nuklystam nežinia kur. Tavo teisy- 
bė ir tai, kad dabar tarp mūsų ir Frydos esama didžiulio skirtumo, ir 
verta tą skirtumą vieną sykį pabrėžti. Prieš trejus metus mes buvom 
merginos iš doros šeimos, o Fryda — našlaitė, „Tilto“ užeigos merga, 
mes eidavom pro šalį, nė akim į ją nedirsteldamos; žinia, tai buvo per 
didelė puikybė, bet mes taip buvom išauklėtos. Aną vakarą „Ponų 
smuklėje“ galėjai pamatyti, kaip dabar viskas pasikeitę: Fryda su bo- 
tagu rankoje, o aš — tarnų gaujoje. Tačiau viskas juk dar blogiau. 
Fryda gali mus niekinti, tai dera jos padėtyje, tikrieji santykiai verčia 
ją taip daryti. Bet kas tik mūsų neniekina! Tas, kas ryžtasi mus nie- 

kinti, išsyk atsiduria be galo gausioje draugijoje. Ar pažįsti Frydos 
įpėdinę? Ji vardu Pepė. Tik užvakar ją pirmąsyk pamačiau; lig šiol 
ji buvo kambarinė. Nėra abejonės, ji mane niekina labiau negu Fry- 
da. Pamačiusi pro langą, kad ateinu alaus, puolė prie durų ir jas už- 
rakino, turėjau ilgai prašyti ir pažadėti, kad atiduosiu jai kaspiną, kurį 
ryšiu plaukuose, tik tada mane įsileido. Tačiau kai atidaviau Pepei 
kaspiną, ji nusviedė jį kertėn. Ką gi, jai valia mane niekinti, iš dalies 
aš esu priklausoma nuo jos malonės, ji yra „Ponų smuklės“ baro pa- 
nelė; tiesa, tik laikinai, ir tikrai neturi reikiamų savybių, kad būtų pri- 
imta ten nuolatos dirbti. Užtenka tik pasiklausyti, kaip šeimininkas 
kalbasi su Pepe, o paskui palyginti, kaip jis kalbėdavosi su Fryda. Ta- 
čiau tai irgi nekliudo Pepei niekinti Amalijos — tos Amalijos, kuriai 
vieno žvilgsnio užtektų mažutei Pepei su visom jos kasom ir nėrinėliais 
taip greitai išvyti iš kambario, kaip pati Pepė savo storomis kojukėmis 
niekados pati viena neįstengtų išlėkti. Kokių piktinančių josios po- 
elgių apie Amaliją turėjau vakar vėlei klausytis, kol paskui manim 
susidomėjo smuklės svečiai — žinia, lygiai taip pat, kaip tu sykį jau 
esi regėjęs. 

— Kaip tu įsibauginusi, — tarė K.,— aš juk norėjau tik grąžin- 
ti Frydai jai deramą vietą, o ne jus sumenkinti, kaip tu štai dabar sup- 
ratai. Kai kuo ypatinga jūsų šeima yra ir man, aš to neslepiu; tačiau 
nesuprantu, kaip tas ypatingumas galėtų duoti dingstį jus niekinti. 

— Ak, K.,— tarė Olga,— būgštauju, kad ir tu dar tai suprasi; 
negi niekaip neįstengi suvokti, kad Amalijos pasielgimas su Sortiniu 
buvo pirmoji to niekinimo dingstis? 

— Tai jau būtų pernelyg keista,— atsakė K.— Galima Amalija 
dėl to žavėtis, galima ją smerkti, bet niekinti? Ir net jeigu Amalija 
dėl man nesuprantamų priežasčių yra iš tikrųjų niekinama, kodėl gi 
ta panieka gula ir ant jūsų, nieko nekaltos šeimos? Kad Pepė, pavyz- 
džiui, niekina tave, tas jau labai įžūlu, ir aš, kai tik vėl kada nueisiu 
„Ponų smuklėn“, jai už tai atkeršysiu. 

— Sunkaus triūso, K., imtumeis, — tarė Olga,— jei mėgintum 
pakeisti visų mūsų išdavikų nusistatymą, mat viskas čia eina iš pilies. 
Dar gerai atsimenu, kaip buvo aną dieną prieš pietus. Brunsvikas, 
anuomet mūsų parankinis, atėjo kaip kiekvieną dieną, tėvas davė jam 
darbo ir išsiuntė namo, paskui mes susėdom pusryčių, visi, išskyrus 
Amaliją ir mane, buvo labai smagūs, tėvas vis pasakojo apie šventę, 
kūrė, kaip ugniagesys, visokius planus, mat pilis turi savus ugniage- 
sius, kurių grupė irgi buvo atsiųsta šventėn, su ta grupe buvo šis bei 

tas aptarta, šventėje dalyvavę pilies ponai pamatė mūsų ugniagesių 
įgūdžius, labai palankiai apie juos atsiliepė, lygino su jais pilies ugnia- 
gesių sugebėjimus, ir išvada buvo mums palanki, kalbėta, kad reikią 
naujai pertvarkyti pilies ugniagesių tarnybą, o tam praversią instruk- 
toriai iš kaimo, galvota, teisybė, apie keletą, tačiau tėvas vylėsi, kad 
pasirinktas būsiąs jis. Apie tai jis dabar ir šnekėjo, rankomis apglėbęs 
pusę stalo, mat visados turėjo mielą madą prie stalo plačiai išsikėto- 
ti; o kai pro atvirą langą pakėlė akis į dangų, jo veidas buvo toks jau- 
natviškas ir viltingas, kokio man daugiau niekados nebebuvo lemta iš- 
vysti. Tik staiga Amalija taip ryžtingai, kaip mes dar nebuvom girdėję, 
pareiškė, girdi, tokiomis ponų šnekomis nereikią labai kliautis, ponai 
panašiomis progomis mėgstą ką nors malonaus pasakyti, tačiau tai 
mažai teturį ar net visai neturį reikšmės, girdi, jie čia pasaką, čia pa- 
mirštą, 0 mes, žinia, artimiausia proga ir vėl duodamės jų suvedžio- 
jami. Motina subarė Amaliją už tokias kalbas, tėvas tik pasijuokė, 
kad ji, girdi, šnekanti kaip išmintinga ir visko regėjusi senė, bet pas- 
kui stabtelėjo, lyg ir ieškojo kažko, ko tik dabar pasigedo, tačiau nie- 
ko netrūko, ir jis pasakė: Brunsvikas, girdi, pasakojęs kažką apie pa- 
siuntinį ir suplėšytą laišką; ir pasiteiravo, ar mes apie tai ką nors žiną, 
apie ką tas pasakojimas ir kaip ten buvę. Mes patylėjom, Barnabas, 
anuomet dar jaunutis kaip ėriukas, pasakė keletą itin kvailų ir įžūlių 
žodžių, kalba pasisuko kiton pusėn, ir viskas buvo pamiršta. 

— Tačiau netrukus mus iš visų pusių užgriuvo klausimai apie 
tą istoriją su laišku, ėmė lankytis draugai ir priešai, pažįstami ir sve- 
timi; bet niekas ilgai neužsibūdavo, geriausi bičiuliai labiau už visus 
skubinosi atsisveikinti. Lazemanas, šiaip visados lėtas ir orus, įžen- 
gė vidun taip, lyg būtų norėjęs tik pasižiūrėti, kokio dydžio mūsų tro- 
ba, akys aplėkė pusratį, ir tuo visi jo reikalai čia buvo baigti, ir buvo 
panašu į šiurpų vaikų žaidimą, kai Lazemanas spruko laukan, o tė- 
vas, ištrūkęs iš supančių žmonių, puolė svečiui įkandin ligi namų du- 
rų, 0 paskui liovėsi vijęsis; Brunsvikas atėjęs atsisakė darbo pas tėvą; 
sugebėjo tas gudragalvis pasinaudoti akimirka — visai nuoširdžiai 
pareiškė ketinąs stotis ant savų kojų; užsakovai atėję ieškojo tėvo san- 
dėlyje savo batų, paliktų čia taisyti, iš pradžių tėvas dar mėgino per- 
kalbinėti užsakovus, o mes visi kaip įmanydami stengėmės jį paremti, 

paskui tėvas pasidavė ir tylomis padėdavo žmonėms ieškoti, užsaky- 
imnų knygoje braukė eilutę po eilutės, odos atsargas, kurias Žmonės 
pas mus laikė, atidavinėjo, skolas grąžino, viskas tvarkėsi be menkiau- 
sių ginčų, visi buvo patenkinti, kad pavyko greitai ir visiškai nutrauk- 
ti ryšius su mumis, niekas nepaisė, kad dėl to ir nuostolių randasi. O 
galų gale, kaip ir buvo galima numatyti, pasirodė Zėmanas, ugniage- 
sių viršininkas; ir dabar teberegiu tą sceną: Zėmanas, aukštas ir tvirtas, 
tačiau gunktelėjęs ir nesveikų plaučių vyras, visados rimtas, iš viso 
nemokąs juoktis, stovi prieš mano tėvą, kuriuo žavėjosi, kuriam bičiu- 
lystės valandą žadėjo viršininko pavaduotojo vietą, ir turi dabar šit 
pranešti, kad draugovė šalina tėvą iš savo narių tarpo ir prašo grąžinti 
diplomą. Žmonės, tuo metu kaip tik pas mus buvę, metė visus savo 
reikalus ir susispietė ratu aplink tuodu vyrus. Zėmanas nieko neįsten- 
gia pasakyti, tik vis plekšnoja tėvui per pečius, lyg norėdainas iš tėvo 
išpurtyti tuos žodžius, kuriuos pats privalo pasakyti ir kurių niekaip ne- 
randa. lr dar visąlaik juokiasi, tikriausiai mėgindamas tuo pats apsi- 
raminti ir kitus apraminti; bet kadangi nemoka juoktis, ir dar niekas 
nėra girdėjęs jo juokiantis, niekam nė mintis galvon neateina, kad čia 
Juokas. Tačiau tėvas nuo tos dienos jau pernelyg pavargęs ir nusimi- 
nęs, kad galėtų kam nors padėti, atrodo net, jog jis per daug pavar- 
gęs, kad apskritai įstengtų pagalvoti, kas čia dedasi. Mes juk visi bu- 
vom vienodai nusiminę, bet, būdami jauni, negalėjom patikėti tokiu 
visišku žlugimu, vis manėm, kad lankytojų virtinėje galų gale ateis vis 
Gėlto bent vienas, kuris įsakys liautis ir privers viską vėlei pasukti at- 
galios. Buvom tokie nenuovokūs, kad Zėmanas mums regėjosi tam 
itin tinkamas. Suklusę laukėme, kada gi iš šito nepaliaujamo juoko 
galų gale išsiskirs aiškus žodis. Iš Ko gi buvo galima dabar daugiau 
juoktis, jei ne iš mus užgriuvusios kvailos neteisybės. Ponas viršininkė, 
ponas viršininke, pasakyk tamsta galų gale viską tiems žmonėms, min- 
tyse kartojome mes, spausdamiesi prie jo artyn, tačiau jis tiktai ėmė 
keistai sukiotis. Pagaliau jis vis dėlro prabilo, tiesa, ne mūsų slaprus 
troškimus tenkindamas, o paklusdamas drąsinantiems arba irzliems 
žmonių raginimams. Mes vis dar turėjom vilties. Pirmiausia jis ėmėsi 
labai girti tėvą. Pavadino jį draugovės puošmena, nepasiekia mu pavyz- 
džiu jaunajai kartai, nepakeičiamu nariu, kurio netekimas mažne 
išardysiąs draugovę. Visa tai buvo labai gražu; kad jis būtų tuo ir už- 
baigęs kalbą! Tačiau jis šnekėjo toliau. Jeigu, girdi, draugovė dabar 
vis dėlto pasiryžusi prašyti tėvą, kad šis, beje, tik laikinai pasitrauktų, 
tai būsią suprantama, kad tik didžiai svarios priežastys privertusios 

draugovę žengti šį žingsnį. Jeigu ne šaunus tėvo pasirodymas per va- 
karykštę šventę, gal, girdi, būtų dar buvę galima ir be to išsiversti, ta- 
čiau kaip tik tas pasirodymas itin sužadinęs valdžios dėmesį; draugovė 
dabar atsidūrusi visiems prieš akis, todėl turinti dar labiau nei pirma 
rūpintis savo gretų tyrumu. O dabar šit įvyko pasiuntinio įžeidimas, tad 
draugovė neradusi jokios kitos išeities, ir jis, Zėmanas, prisiėmęs sun- 
kią pareigą tatai pranešti. Tegu, girdi, tėvas jam dar labiau tos pa- 
reigos neapsunkinąs. Kaip džiaugėsi Zėmanas tatai sudėstęs, jis taip 
pasikliovė savo žodžiais, jog net nebereiškė bereikalingo pagarbumo, 
parodė į sienoje kabantį diplomą ir pamojo pirštu. Tėvas linktelėjo 
ir žengė jo atnešti, tačiau virpančiom rankom neįstengė nukabinti 
nuo kablio; pasilipusi ant krėslo, aš jam padėjau. Tą pačią akimirką 
viskas buvo baigta; tėvas net neišėmė diplomo iš rėmų, atidavė Zėma- 
nui viską kaip buvo. Paskui atsisėdo kertėn, nė piršto daugiau nebepa- 
judino ir su niekuo nebesišnekėjo, mes vieni, kaip mokėjom, turėjom 
baigti derybas su žmonėmis. 

— Ir kur tu čia įžvelgi pilies įtaką? — paklausė K.— Kol kas, 
regis, pilis čia nesikišo. Tai, apie ką tu man ligi šiol pasakojai, buvo 
tik neprotingas žmonių baikštumas, piktdžiugiavimas dėl kito bėdos, 
nepatikima draugystė, dalykai, kurių visur esama, o iš tavo tėvo pu- 
sės — bent man taip atrodo — ir tam tikras smulkmeniškumas; nes 
kas gi buvo tasai diplomas? Jo gabumų patvirtinimas — o gabumų jis 
juk neprarado; jeigu jų dėka tėvas buvo nepakeičiamas, tai juo ge- 
riau, ir viršininkui jis būtų visą reikalą iš tikrųjų apsunkinęs, jei tik- 
tai sulig antruoju žodžiu būtų nubloškęs jam diplomą po kojų. O jau 
itin įsidėmėtina man regisi, kad tu nė neužsimeni apie Amaliją,— Ama- 
lija, kuri buvo dėl visko kalta, greičiausiai ramiai sau stovėjo nuoša- 
lyje ir žiūrėjo, kaip viskas niokojama. 

— Ne,— tarė Olga,— niekam čia nevalia priekaištauti, niekas 
negalėjo kitaip elgtis, čia jau reiškėsi pilies įtaka. 

— Pilies įtaka,— pakartojo Amalija, nepastebimai įžengusi iš 
kiemo; tėvai jau seniai gulėjo lovose.— Čia pasakojamos istorijos 
apie pilį? Tai judu dar vis tebesėdit drauge? Juk tu ketinai tučtuojau 
atsisveikinti, K., o dabar jau dešimta netoli. Argi tau apskritai įdomios 
tokios istorijos? Čia yra žmonių, kurie minta tokiomis istorijomis, su- 
sėda draugėn, kaip judu štai šičia, ir vaišina kits kitą; bet tu, man re- 
gis, ne iš tokių. 

— Kodėl gi,— tarė K.,— aš kaip tik iš tokių; o Žmones, nesido- 


351 Penkioliktas skyrius 


minčius tokiomis istorijomis ir paliekančius tiktai kitiems jomis do- 
mėtis, aš nelabai tevertinu. 

— Ką gi,— pasakė Amalija, — bet žmonių interesai juk būna la- 
bai skirtingi, girdėjau sykį apie jauną vyrą, kuris dieną naktį skendė- 
jo mintyse apie pilį, visa kita apleidęs, žmonės jau pradėjo būgštauti, 
ar tik sveikas protas nebus jo palikęs, nes visas jo protas buvo viršuj, 
pilyje. Tačiau galų gale pasirodė, kad po teisybei jam knietėjo ne pati 
pilis, o tik vienos kanceliarijų valytojos duktė, ją jis pagaliau gavo, 
ir tada viskas susitvarkė. 

— Manau, kad tas vyras man būtų patikęs,— tarė K. 

— Kad vyras tau būtų patikęs, — atsakė Amalija,— aš abejoju, 
bet galbūt jo žmona. Na, netrukdysiu judviejų, pati einu gulti, o švie- 
są irgi turėsiu užgesinti, dėl tėvų; juodu, teisybė, išsyk užmiega, bet 
po valandos tikrasis miegas baigiasi, o tada juos net menkiausias at- 
švaitėlis erzina. Labos nakties. 

Ir tikrai netrukus pasidarė tamsu, Amalija, matyt, pasitaisė sau 
guolį kur nors ant žemės, greta tėvų lovos. 

— Kas gi tasai jaunas vyras, apie kurį ji kalbėjo? — paklausė K. 

— Nežinau,— atsakė Olga.— Gal Brunsvikas, nors ši istorija ne 
visai jam tinka, o gal ir kas kitas. Amaliją nelengva tiksliai perprasti, 
nes dažnai nežinia, ar ji kalba ironiškai, ar rimtai. Dažniausiai rim- 
tai, bet skamba ironiškai. . 

— Mesk iš galvos tuos svarstymus! — tarė K.— Kaipgi tu pasida- 
rei tokia priklausoma nuo jos? Ar taip buvo jau ir prieš didžiąją ne- 
laimę? Ar tik vėliau? Ir argi tavęs niekad nesuima noras tapti nuo jos 
nepriklausoma? Ir ar ši priklausomybė turi kokį nors protingą pag- 
rindą? Ji jauniausia, taigi privalo visų klausyti. Ar kalta, ar ne, bet ji 
užtraukė nelaimę šeimai. Užuot kasdien vis iš naujo prašiusi jūsų 
atleidimo, ji vaikšto aukščiau už visus iškėlusi galvą, niekuo nesirūpi- 
na, tik maloningai teikiasi globoti tėvus, nieko, kaip pati sako, 
nenori žinoti, o jei galų gale jums kada ką nors pasako, tai jos kalba 
būna dažniausiai rimta, bet skamba ironiškai. O gal ji valdo savo gro- 
Žiu, apie kurį tu keliskart užsiminei? Na, jūs visi trys labai vienas į 
kitą panašūs, tačiau tai, kuo ji nuo judviejų skiriasi, anaiptol jos nepuo- 
šia, jau pirmąsyk ją išvydus, mane tiesiog atbaidė jos bukas, nemeilus 
žvilgsnis. O be to, nors ji ir jaunėlė, tačiau jos išvaizda to neliudija, ji 
atrodo visai be amžiaus, kaip tos moterys, kurios mažne nesensta, bet 
mažne niekados ir jaunos nėra buvusios. Tu regi ją kasdien, todėl 
nepastebi, koks rūstus josios veidas. Tad, geriau pagalvojęs, negaliu 

labai rimtai žiūrėti nė į Sortinio aistrą, galbūt jis tuo laišku norėjo 
Amaliją tiktai nubausti, o ne pasišaukti. 

— Apie Sortinį aš nenoriu šnekėti, — tarė Olga.— Iš pilies ponų 
visko gali tikėtis kiekviena, ir visų gražiausia, ir visų bjauriausia mer- 
gina. Bet šiaip tu labai klysti dėl Amalijos. Žiūrėk, man juk nėra rei- 
kalo stengtis nuteikti tave, kad būtum itin palankus Amalijai, ir jei- 
gu vis dėlto tą mėginu, tai tik dėl tavęs. Šiaip ar taip, Amalija buvo 
mūsų nelaimės priežastis, tatai neabejotina, tačiau net tėvas, kurį juk 
nelaimė sunkiausiai prislėgė ir kuris niekados neįstengė valdyti savo 
žodžių, juoba namie, — net tėvas, ir net pačiu slogiausiu metu, nė žo- 
deliu jai nepriekaištavo. Ir ne todėl, kad būtų pritaręs Amalijos el- 
gesiui; kaipgi tėvas, Sortinio garbintojas, būtų galėjęs tokiam elgesiui 
pritarti; tėvas nė iš tolo tokio elgesio neįstengė suprasti; jis su mielu 
noru būtų paaukojęs Sortiniui ir pats save, ir viską, ką tik turėjo, — 
teisybė, ne taip, kaip dabar iš tikrųjų atsitiko dėl Sortinio spėjamo 
pykčio. Tik spėjamo pykčio, nes daugiau mums nieko apie Sortinį 
neteko patirti; ligi tol jis gyveno visai uždarai, o po to galėjai pamany- 
ti, kad jo apskritai nebesama. Ir šit — kad būtumei matęs Amaliją tuo 
metu. Visi mes žinojom, kad jokios akivaizdžios bausmės nebus. Tik 
visi nuo mūsų pasitraukė. Ir čionykščiai žmonės, ir pilis. Tačiau žmo- 
nių pasitraukimą mes, aišku, jutom, o iš pilies nebuvo jokių ženklų. 
Juk mes nė anksčiau nejutom jokio pilies domesio, tad kaipgi dabar 
būtume galėję pajusti ten permainą? Ta ramybė buvo visų blogiausias 
dalykas. Anaiptol ne žmonių pasitraukimas, — juk jie taip padarė 
ne iš kokio įsitikinimo, galbūt jie nė neturėjo mums jokių rimtų prie- 
kaištų, dabartinės paniekos dar visai nebuvo justi, jie taip padarė tik- 
tai iš baimės ir dabar laukė, kaip viskas toliau klostysis. Ir skurdo mums 
dar nereikėjo bijoti, visi skolininkai mums atsiteisė, atsiskaitymai 
mums buvo naudingi, jei ir trūko mums kokių maisto išteklių, tai slap- 
čiomis mus gelbėjo giminės, tatai buvo nesunku, juk viskas nutiko pjū- 
ties metu, žemės, teisybė, neturėjom, talkon mūsų irgi niekas neėmė, 
pirmą sykį gyvenime buvom pasmerkti dykinėti. Ir šit sėdėjom visi 
drauge, užsidarinėję langus per liepos ir rugpjūčio karščius. Ir nieko 
neįvyko. Neatėjo joks kvietimas, jokia žinia, joks pranešimas, joks 
svečias — nieko. 

— Na,— tarė K.,— jeigu nieko neįvyko ir nereikėjo laukti jo- 
kios akivaizdžios bausmės, ko gi tuomet bijojot? Kas jūs per žmonės! 

— Kaip čia tau paaiškinus? — atsakė Olga.— Mes bijojom ne 
būsimų dalykų, mus slėgė jau vien dabartis, mes buvom jau baudžia- 

mi. Juk kaimo žmonės tiktai ir telaukė, kad mes pas juos ateitume, 
kad tėvas vėl atidarytų savo dirbtuvę, kad Amalija, mokanti siūti la- 
bai gražias suknias, tiesa, tik didžiausioms ponioms, vėlei gautų užsa- 
kymų, juk visi žmonės gailėjosi to, ką buvo padarę; kuomet kaime vi- 
siškai atstumiama gerą vardą turėjusi šeimyna, vienokių ar kitokių 
nuostolių kiekvienas patiria, kaimiečiai, išsižadėdami mūsų, tarėsi 
tik vykdą pareigą, mes jų vietoje irgi ne kitaip būtume pasielgę. Juk 
jie gerai nė nežinojo, kas čia buvo nutikę, tik pasiuntinys grįžo į „Po- 
nų smuklę“ su popieriaus skiautėmis rankoje. Fryda matė jį išeinan- 
tį ir pareinantį, persimetė su juo keliais žodžiais ir čia pat paskleidė 
tai, ką buvo iš jo patyrusi; bet irgi ne dėl to, kad būtų buvus mums 
priešiška, o stačiai iš pareigos, — ši pareiga ir bet kam kitam tokiu at- 
veju būtų tekusi. O dabar, kaip jau sakiau, visam kaimui būtų labiausiai 
patikę, jei reikalas būtų laimingai pasibaigęs. Jeigu mes štai vieną 
dieną būtume atėję su žinia, kad viskas jau sutvarkyta, kad tai, saky- 
sim, buvęs tiktai nesusipratimas, dabar jau visai išsiaiškintas, arba kad 
tai, tiesa, buvęs prasižengimas, bet jis, girdi, jau veiksmu atitaisytas, 
arba — net to žmonėms būtų pakakę — kad mums, pasinaudojus 
savo ryšiais pilyje, pavykę viską užglostyti, tai visi, be jokios abejo- 
nės, vėl būtų sutikę mus išskėstomis rankomis, būtų mus bučiavę, glė- 
besčiavę, pobūvius rengę — tatai aš kitais atvejais jau ne kartą esu 
patyrusi. Tačiau nė tokios žinios nebūtų reikėję; jeigu tik būtume iš- 
ėję laisvėn ir pasiūlę atnaujinti senus ryšius, nė žodžiu neužsiminda- 
mi apie istoriją su laišku, — kuo džiugiausiai visi būtų atsisakę aptari- 
nėti šį dalyką; juk žmonės nuo mūsų atsiskyrė ne vien iš baimės, o dar 
ir todėl, kad istorija buvo labai nemaloni, kad jie troško stačiai nieko 
apie ją negirdėti, nieko apie ją nekalbėti, apie ją negalvoti, išvengti 
reikalo vienaip ar kitaip su ja susiliesti. Fryda pagarsino istoriją ne to- 
dėl, kad būtų norėjusi ja pasidžiaugti, o todėl, kad siekė pati nuo jos 
apsisaugoti ir kitus apsaugoti, kad rūpinosi atkreipti bendruomenės 
dėmesį į tai, jog čia nutiko kažkas, ko privalu kuo rūpestingiausiai 
vengti. Ne mes, kaip šeima, buvom čia svarbūs, svarbi buvo tik pati 
istorija, 0 mes Žmonėms rūpėjom tik tiek, kiek buvom į ją įsivėlę. Taigi 
jeigu mes būtume tiktai vėl pasirodę, davę šventą ramybę praeičiai, sa- 
vo elgesiu parodę, kad — nesvarbu kaip — su ta istorija susidorojom, 
ir viešuomenė šitaip būtų buvusi įtikinta, kad šios istorijos, kad ir kokia 
ji būtų, niekados daugiau nebeteks aptarinėti, — taip irgi viskas būtų 
buvę gerai; visur būtume radę senąjį norą padėti, net jeigu mes būtume 
dar ne iki galo tą istoriją pamiršę, žmonės būtų supratę ir mums padėję 

visiškai ką pamiršti. Tačiau mes vietoj to sėdėjom namie. Nežinau, ko 
mes laukėm, veikiausiai Amalijos apsisprendimo, anuomet, tą rytą, ji 
paėmė šeimos vadžias į rankas ir jų nebepaleido. Be jokių ypatingų žy- 
gių, neįsakinėdama, nieko neprašydama, bemaž vien savo tylėjimu. 
Mes, kiti, žinia, daug ką turėjom apšnekėti, nuo ryto lig vakaro truko 
nesiliaujamas šnibždesys, o kartais tėvas, staiga pagautas baugumo, pa- 
sišaukdavo mane ir aš pusę nakties praleisdavau prie jo lovos. Arba 
kitą sykį, būdavo, sutupiam krūvon mudu su Barnabu, kuris juk dar 
labai menkai ką teįstengė suprasti ir be paliovos karštai troško klau- 
sytis aiškinimų, ir vis tų pačių, mat jau aiškiai numanė, kad nerūpes- 
tingi metai, laukiantys kitų bendraamžių, jam nebebus skirti, taip mu- 
du sėdėdavom — visai panašiai, K., kaip dabar mudu — ir nė nepa- 
jusdavom, kad ir naktis praslinko, ir rytas vėlei atėjęs. Motina buvo 
iš mūsų labiausiai nusilpus, tikriausiai todėl, kad kentė ne tik drau- 
ge visų bendrąjį, bet ir kiekvieno iš mūsų atskirą sielvartą, tad mes, 
žvelgdami į ją, su siaubu galėjom regėti tuos pasikeitimus, kurie, kaip 
nujautėm, buvo lemti visai mūsų šeimai. Mėgstama jos vieta buvo 
kanapos kampas, — tos kanapos mes seniai nebeturim, ji stovi didžio- 
joj Brunsviko menėj,— taigi ji sėdėjo ten ir — negalėjai aiškiai sup- 
rasti — lyg snūduriavo, lyg varinėjo ilgus pokalbius su savim, kaip, 
rodės, galėjai spręsti iš jos krutančių lūpų. Juk buvo taip savaime sup- 
rantama, kad mes be paliovos aptarinėjam laiško istoriją, narstom ją 
skersai išilgai, svarstom visas jos žinomas smulkmenas ir visas neži- 
nomas galimybes ir kad be paliovos, lenkčiui išradinėjam planus, kaip 
viską gerai užbaigti, tas buvo savaime suprantama ir neišvengiama, 
bet tas nebuvo gerai, juk šitaip mes be paliovos vis giliau klimpom į 
tai, iš ko norėjom ištrūkti. Ir kokia gi buvo nauda iš tų kad ir puikiau- 
sių sumanymų; nė vieno iš jų neįmanoma buvo įgyvendinti be Ama- 
lijos, vis tai buvo vien prisirengimai, beprasmiški dėl to, kad jų rezul- 
tatai Amalijos nė nepasiekdavo, o jeigu ir būtų pasiekę, tai nebūtų su- 
sidūrę ten su niekuo daugiau, tik su tyla. Ką gi, dabar aš Amaliją, lai- 
mė, suprantu geriau nei anuomet. Jos našta buvo didesnė už mūsų vi- 
sų; neįmanoma nė suvokti, kaip ji pakėlė ją ir dar šiandien tarp mūsų 
tebegyvena. Motiną galbūt slėgė visų mūsų sielvartas, motina nešė 
jį, stačiai ją užgriuvusį, bet nešė nebeilgai; negalima sakyti, kad ji ir 
šiandien tą naštą dar neštų, nes jau ir anuomet jos protas buvo susi- 
jaukęs. O Amalija ne tik nešė sielvartą, bet turėjo ir proto jį perma- 
nyti, mes regėjom tik padarinius, o ji žvelgė į pačią priežastį, mes vy- 
lėmės rasią kokią nors menką išeitį, 0 ji žinojo, kad viskas nulemta, 

mums derėjo šnibždėtis, 0 jai — tik tylėti. Ji stovėjo ir gyveno akis į 
akį su tiesa, ir nešė tą gyvenimą anuomet, kaip neša ir šiandien. Kiek 
daug lengviau buvo mums, nepaisant visos mūsų negandos. Tiesa, mes 
turėjom palikti savo namus; į juos įsikėlė Brunsvikas, o mums buvo 
paskirta šita lūšna, karučiu mes per kelis kartus susivežėm čionai sa- 
vo mantą, mudu su Barnabu traukėm, tėvas su Amalija stūmė iš pas- 
kos, motina, kurią mes iš pat pradžių pergabenom, vis sutikdavo mus 
tyliom aimanom, sėdėdama ant dėžės. Bet aš dar prisimenu, kad mes 
net per tas sunkias keliones, — jos buvo, be to, ir gėdingos, nes mes 
dažnokai sutikdavom derliaus vežimus, ir juos lydintys žmonės, išvy- 
dę mus, nutildavo ir sukdavo į šalį akis, — kad mes, mudu su Barna- 
bu, net per tas keliones niekaip nesiliovėm šnekėjęsi apie mūsų rū- 
pesčius ir planus, kad įsišnekėję kartais sustodavom ir tik tėvo „Ei!“ 
mums primindavo mūsų priedermę. Tačiau tie aptarinėjimai nė per- 
sikėlus neįstengė pakeisti mūsų gyvenimo, tik dabar mes pamažu ėmėm 
jau ir skurdą justi. Giminaičių parama baigėsi, mūsų ištekliai mažne 
visai išseko, ir kaip tik tuo metu pradėjo apie mus telktis tau jau pa- 
žįstama panieka. Žmonės pastebėjo, kad mums neužtenka jėgų išsi- 
vaduoti iš tos istorijos su laišku, ir labai dėl to mumis piktinosi, nie- 
kas neneigė, kad mūsų dalia labai sunki, nors viskas ir nebuvo tiks- 
liai žinoma, visi suprato, kad patys greičiausiai nebūtų geriau už mus 
ištvėrę tokio išmėginimo, bet juo svarbiau jiems buvo visai nuo mūsų 
atsiriboti; jei būtume įveikę negandą, žmonės mus būtų, kaip ir de- 
ra, didžiai gerbę, bet kad mums tatai nepasisekė, jie galutinai pada- 
rė tai, ką ligi tol darė tik laikinai: iš visur mus išstūmė. Dabar jau apie 
mus niekas nebekalbėjo kaip apie žmones, mūsų pavardės niekas nebe- 
minėjo; prireikus apie mus prašnekti, buvom vadinami pagal Barna- 
bą, nekalčiausią iš mūsų, net apie lūšną ėmė sklisti negeras gandas, ir 
tu pats, jei tik gerai save patikrinsi, turėsi prisipažinti, kad, pirmą sy- 
kį įžengęs čionai, juk pagalvojai, kad ta panieka yra pagrįsta; vėliau, 
kai žmonės retsykiais vėl pradėjo pas mus užeidinėti, jie raukydavo 
nosį dėl visai nereikšmingų dalykų, sakysim, dėl to, kad maža alie- 
jaus lempelė kybo ana ten, viršum stalo. Kurgi ji turėjo kitur kyboti, 
jei ne viršum stalo, bet žmonėms tai rodėsi nepakenčia ma. Tačiau jei- 
gu mes ir būtume perkėlę lempelę kitur, jų šlykštėjimasis dėl to nė kiek 
nebūtų sumažėjęs. Viską, kas mes buvom ir ką turėjom, supo ta pati 
panieka. 

Maldavimo žygiai 


— O ką mes tuo metu darėm? Blogiau nė negalėjom daryti, — 
dėl to mus būtų vertėję niekinti labiau nei dėl to, dėl ko iš tikrųjų bu- 
vom niekinami; mes išdavėm Amaliją, atsisakėm paklusti tylėjimu 
duotam josios įsakymui, mes nebegalėjom ilgiau taip gyventi, nega- 
lėjom gyventi visai be vilties ir pradėjom kiekvienas savaip šturmuo- 
ti pilį, maldauti atleidimo. Žinojom, teisybė, kad negalime nieko ati- 
taisyti, žinojom ir tai, kad vienintelis viltingas mūsų ryšys su pilimi, 
ryšys per Sortinį, tėvui palankų valdininką, kaip tik dėl visų tų įvykių 
buvo pasidaręs nebeprieinamas, ir vis dėlto ėmėme veikti. Tėvas pir- 
mas pradėjo, prasidėjo beprasmiški maldavimo žygiai pas seniūną, 
pas sekretorius, pas advokatus, pas raštininkus, dažniausiai jis nebū- 
davo priimamas, o jeigu kada per klastą ar atsitiktinumą ir būdavo, — 
kaip džiūgaudavom mes, gavę tokią žinią, kaip trynėmės rankas, — tai 
būdavo be galo skubiai atstumiamas ir jau niekados nebepriimamas. 
Juk labai jau lengva buvo jam atsakyti, piliai tatai visados taip leng- 
va. Ko gi jis norįs? Kas jam nutikę? Už ką jis prašąs atleidimo? Kas 
ir kada pilyje bent pirštą prieš jį pajudinęs? Žinoma, jis nuskurdęs, 
nebetekęs klientų ir taip toliau, bet juk tai esą kasdieninio gyvenimo 
reiškiniai, amato ir rinkos reikalai, negi pilis turinti viskuo rūpintis? 
Ji iš tikrųjų, girdi, viskuo rūpinantis, tačiau negalinti juk šiurkščiai 
kištis į normalią gyvenimo eigą vien tik gindama atskiro žmogaus in- 
teresus, be jokio kito tikslo. Negi pilis turinti siųsti valdininkus, ir ne- 
gi tie turį bėgioti paskui tėvo užsakovus ir jėga juos grąžinti? Tačiau, 
tokiais atvejais prieštaraudavo tėvas, — tuos dalykus mes ligi smulk- 
menų visi aptarinėdavom namie prieš žygį ir po žygio, susiglaudę ko- 
kiam kamputy, neva slapčiomis nuo Amalijos, kuri, tiesa, viską ma- 
tė, tačiau mums nekliudė,— tačiau, tokiais atvejais prieštaraudavo 
tėvas, jis juk nesiskundžiąs dėl to, kad nuskurdęs, viską, ko jis nete- 
kęs, girdi, lengvai vėl atgausiąs, tai esą antraeilis dalykas, kad tik jam 
būtų atleista. Bet kas jam turį būti atleista? — toks būdavo atsaky- 
mas, skundo prieš jį, girdi, ligi šiol negauta, šiaip ar taip, jo kol kas 
nesą protokoluose, bent jau advokatams viešai prieinamuose protoko- 
luose; todėl, girdi, kiek įmanu nustatyti, jokių kėslų prieš jį nesą, ir 
neatrodą, kad būsią. Gal tėvas galįs paminėti kokį prieš jį nukreiptą 
žinybų potvarkį? Tėvas to negalėjo. O gal koks valdžios organas ka- 
da įsikišęs? Apie tai tėvui nieko nebuvo žinoma. Na, jeigu jis nieko 
nežinąs ir nieko neįvykę, ko gi jis tuomet norįs? Ką jam esą galima 

atleisti? Daugių daugiausia nebent tai, kad jis be reikalo gaišinąs ži- 
nybas, bet kaip tik tai esą neatleistina. Tėvas nepasidavė, anuomet 
jis buvo dar labai tvirtas, o dėl priverstinio dykinėjimo turėjo ganė- 
tinai laiko. „Aš grąžinsiu Amalijai garbę, jau neilgai tas betruks“,— 
sakydavo jis keliskart per dieną mudviem su Barnabu, bet tik labai 
tyliai, nes Amalijai nevalia buvo to girdėti; ir vis dėlto sakydavo vien 
dėl Amalijos, nes iš tikrųjų galvojo visai ne apie garbės sugrąžinimą, 
o tik apie atleidimą. Tačiau kad gautų atleidimą, turėjo nustatyti sa- 
vo kaltę; o pastarąją žinybos neigė. Jam šovė mintis, — ir tai buvo 
ženklas, kad jo protas jau sumenkėjęs, — jog kaltė slepiama nuo jo 
todėl, kad jis per mažai mokąs, mat ligi tol visados mokėjo tik nusta- 
tytas rinkliavas, kurios, bent mūsų sąlygomis, buvo pakankamai dide- 
lės. Tačiau dabar jis tarėsi turįs mokėti daugiau ir tai, žinoma, buvo 
neteisybė, nes mūsų žinybos, kad būtų paprasčiau, kad nekiltų nerei- 
kalingų kalbų, tiesa, ima kyšius, bet tuo pasiekti nieko neįmanoma. 
Tačiau tėvas dėjo į tai viltis, ir mes nenorėjom jam kliudyti. Parda- 
vėm, ką dar turėjom, — tatai buvo bemaž vien būtiniausi daiktai, — 
šitaip sukaupėm pinigų, kad tėvas galėtų imtis savo mėginimų, ir il- 
gą laiką kasryt su malonumu matydavom, kaip tėvas, anksti susiruo- 
šęs į kelią, visuomet galėjo paskambinti kišenėje bent keliomis mo- 
netomis, Mes, teisybė, per dieną badaudavom, o vienintelis daly- 
kas, ką tais pinigais laimėjom, buvo tas, kad šiek tiek laikėsi viltinga 
tėvo nuotaika. Tačiau tai vargu ar buvo gerai. Jis netrukus nusi- 
kamavo per tuos žygius, ir tai, kam be pinigų labai greitai būtų atė- 
jęs galas, šitaip gerokai užsitęsė. Kadangi nė už papildomą mokestį 
nieko ypatingo nebuvo galima nuveikti, koks nors raštininkas kar- 
tais mėgindavo bent suvaidinti kažką veikiąs, Žadėdavo viską 
išsiaiškinti, užsimindavo, neva jau aptikta tam tikrų pėdsakų, ku- 
riuos jis tirsiąs ne iš pareigos, o tik iš prielankumo tėvui; tėvas, užuot 
pradėjęs vis labiau abejoti, ėmė vis daugiau tikėtis. Grįždavo 
su tokiu aiškiai beprasmišku pažadu taip, lyg vėlei parneštų visišką 
palaimą namams, ir buvo kančia žiūrėti, kaip jis, vis Amalijai už nu- 
garos, perkreipta šypsena ir plačiai išplėstom akim rodydamas į Ama- 
liją, mėgina duoti mums suprasti, kad Amalijos išgelbėjimas, kuris 
niekam daugiau, tik jai pačiai būsiąs netikėtas, esąs jau visai arti, ta- 
čiau tai, girdi, dar tebesą paslaptis ir mes turį ją griežtai laikyti. Šitaip, 
be abejo, dar būtų labai ilgai trukę, jeigu mes galų pagalėje nebūtu- 
me jau visai nebeįstengę gauti tėvui dar pinigų. Tiesa, po daugybės 
prašymų Barnabą Brunsvikas per tą laiką buvo priėmęs paran- 

kiniu, beje, tik su sąlyga, kad vakaro tamsoje pasiims užsakymus ir 
vėl tamsoje atneš padarytą darbą, — reikia pripažinti, kad Brunsvi- 
kas čia šiek tiek rizikavo, kad jo verslui per mus grėsė šioks toks pa- 
vojus, bet užtat jis ir mokėjo Barnabui labai mažai, o Barnabo darbas 
būna be priekaištų, — bet to uždarbio vos vos teužteko mums gelbė- 
ti nuo bado mirties. Be galo atsargiai ir po daugybės parengtinių užuo- 
minų pranešėm tėvui, kad daugiau neberemsim jo pinigais, tačiau 
jis tą žinią sutiko labai ramiai. Protu jis nebeįstengė suvokti, kokie 
tušti jo Žygiai, tačiau nuolatiniai nusivylimai jau buvo jį nukamavę. 

Teisybė, jis pasakė, — kalbėjo nebe taip aiškiai kaip anksčiau, ki- 
tados jis kone per aiškiai kalbėjo, — kad pinigų jam būtų jau visai 
nedaug tereikėję, kad ryt, o gal net ir šiandien jis, girdi, būtų viską 
sužinojęs, o dabar viskas nuėję niekais, vien pinigų stygius sužlugdęs 
jo viltis ir taip toliau, tačiau iš tono, kuriuo tėvas taip šnekėjo, buvo 
matyti, kad jis nė pats visu tuo netiki. Be to, jam išsyk, visai netikė- 
tai gimė naujų planų. Kadangi jam nepavykę įrodyti kaltės ir todėl 
jis tarnybinių keliu nieko daugiau nebegalėjęs pasiekti, vadinasi, tu- 
rėjęs visas pastangas sutelkti vien į prašymus ir kreiptis į valdininkus 
privačiai. Juk tarp jų, girdi, tikrai ne vienas turįs gerą, užjausti ge- 
bančią širdį, kurios balsui, žinia, negalįs nusileisti tarnyboje, užtat 
galįs duotis peršnekamas ne tarnybos metu, užkluptas tinkamą va- 
landą. 

K. ligi šiol susimąstęs klausėsi Olgos, bet dabar pertraukė pasa- 
kojimą klausdamas: 

— O tau atrodo, kad taip manyti neteisinga? 

Tiesa, tolesnis pasakojimas turėjo duoti atsakymą į šį klausimą, 
tačiau jam magėjo iškart išsiaiškinti. 

— Ne,— tarė Olga, — apie užuojautą ir panašius dalykus nė kal- 
bos negali būti. Kad ir labai jauni ir nepatyrę buvom, mes tatai žino- 
jom, O tėvas, aišku, irgi, tiktai pamiršo — ir tai, ir didumą kitų daly- 
kų. Tėvas sumanė planą — atsistoti netoli pilies vieškely, kuriuo va- 
žiuoja valdininkų karietos, ir jeigu tik pasisektų, iškloti prašymą, kad 
jam būtų atleista. Atvirai kalbant, visai neprotingas planas, net jei- 
gu įvyktų neįmanomas daiktas ir prašymas tikrai pasiektų kokio nors 
valdininko ausį. Argi pavienis valdininkas gali atleisti? Juk tai geriau- 
siu atveju būtų žinybų visumos reikalas, bet ir ji veikiausiai gali ne 
atleisti, o tik teisti. Bet ar valdininkas, net panorėjęs lipti iš karietos 
ir gilintis į reikalą, apskritai įstengs susidaryti vaizdą apie šį reikalą 
iš to, ką jam murma tėvas, vargšas, nusikamavęs, susenęs žmogus? 

Valdininkai labai išprusę, tačiau tas jų išprusimas vienpusis, savo sri- 
tyje valdininkas, vos vieną Žodį išgirdęs, pagaus ištisą minčių gran- 
dinę, tačiau kito skyriaus dalykus gali jam valandų valandas aiškin- 
ti, jis galbūt mandagiai linksės, bet nesupras nė žodžio. Visa tai juk 
savaime suprantama; pamėgink tiktai pats kokį smulkų valdinį rei- 
kalą, su tavim pačiu susijusį, gyvą nieką, kurį valdininkas vienu pe- 
čių gūžtelėjimu sutvarko, — pamėgink tik jį iki galo perprasti, ir tu- 
rėsi triūso visam gyvenimui, o vis tiek pabaigos neprieisi. O jeigu tė- 
vas būtų prisibrovęs ir prie kompetentingo valdininko, tai šis juk be 
pirminių dokumentų nieko negali sutvarkyti, juo labiau — vieškely, 
jis mat negali atleisti, gali tik patvarkyti kaip valdininkas, taigi vėlei 
nukreipti tiktai į valdinį kelią, tačiau šiuo keliu tėvui juk nepasisekė 
visiškai nieko pasiekti. Kaip labai jau turėjo būti nusilpęs tėvo pro- 
tas, jeigu jis tikėjosi kaip nors prasimušiąs pagal šitą naująjį planą! 
Jeigu tik būtų buvusi nors menkutėlė galimybė šitaip ką laimėti, tai 
ten, vieškelyje, turėjo juk knibždėte knibždėti prašytojų, bet kad tai 
neįmanomas daiktas, ką jau žino kiekvienas pradžios mokyklos moki- 
nukas, tai ten ir yra visai tuščia. Galbūt net ir tai gaivino tėvo viltį, jis iš 
visur sėmėsi jai peno. To jam labai reikėjo; juk sveikam protui never- 
tėjo nė leistis į anuos plačius svarstymus, jau iš išorinių ženklų jis būtų 
supratęs, kad tai ne;manomas daiktas. Kai valdininkai važiuoja į kaimą 
arba grįžta pilin, tai jiems čia juk ne šiaip sau smagus pasivažinėji- 
mas, ir kaime, ir pily jų laukia darbas, todėl jie lekia smarkiausiu grei- 
čiu. Jiems nė į galvą neateina žvalgytis pro karietos langą ir dairytis 
pakelyje prašinėtojų, karietos kimšte prikimštos dokumentų, kuriuos 
valdininkai studijuoja. 

—- Bet aš, — tarė K.,— esu matęs valdininko rogių vidų, 0 jose 
dokumentų nebuvo. 

Iš Olgos pasakojimo atsiskleidė jam toks didis, mažne nerealus pa- 
saulis, kad K. neatsispyrė pagundai prisiliesti prie jo su savo menkais 
išgyvenimais, geisdamas aiškiau įtikėti ir jo, ir savo paties egzista- 
vimu. 

— (Galimas daiktas,— atsakė Olga.— Bet tuomet dar blogiau, 
tuomet valdininko reikalai tokie svarbūs, jog dokumentai yra per bran- 
gūs ar pernelyg didelės apimties, kad juos būtų galima imtis į kelią, 
tuomet valdininkai liepia šuoliais ginti arklius. Šiaip ar taip, nė vie- 
nas neras laiko tėvui. Be to, į pilį galima patekti pro kelerius vartus. 
Kartais madingi esti vieni, tuomet daugumas pro juos važiuoja, ki- 
tą sykį — kiti, tada visi tenai spiečiasi. Kokia tvarka ši kaita vyksta, 

dar nėra nustatyta. Vieną rytą aštuntą valandą visi pasileidžia važiuo- 
ti kitu keliu, po dešimties minučių — jau trečiu, dar po pusvalan- 
džio — galbūt vėlei pirmuoju ir važinėja juo, sakysim, visą dieną, 
tačiau kiekvieną akimirką kelias vėl gali pasikeisti. Tiesa, netoli kai- 
mo visi iš pilies vedantys keliai subėga daiktan, tačiau ten karietos jau 
skrieja it pašėlusios, o arčiau pilies sparta dar būna šiek tiek mažėles- 
nė. Tačiau ne tik išvažiavimo kelių kaita nepastovi ir neperpranta- 
ma, tas pat ir su karietų skaičiumi. Mat dažnai būna dienų, kai nema- 
tyti nė vienos karietos; o paskui jos ir vėl virtinėm pasipila. Ir visoje 
tokioje situacijoje įsivaizduok dabar mūsų tėvą. Apsivilkęs geriau- 
siu kostiumu,— netrukus šis pasidarys vienintelis, — lydimas . mūsų 
laiminimų ir linkėjimų, jis kasryt žengia iš namų. Pasiima su savim 
mažutį ugniagesio ženklelį, kuris, tiesą sakant, neteisėtai gautas; pri- 
sisega jį išėjęs iš kaimo, pačiam kaime nedrįsta su juo rodytis, nors 
ženklelis toks mažiukas, kad per du žingsnius jo beveik neįžiūrėsi, ta- 
čiau tėvas mano, kad jis netgi tinkamas pro šalį važiuojančių valdi- 
ninkų dėmesiui patraukti. Netoli pilies vartų yra daržininkystės ūkis, 
kuris priklauso tokiam Bertuchui, tiekiančiam daržoves piliai, ten tė- 
vas nusižiūrėjo vietą ant siaurų mūrinių daržus juosiančios pinučių 
tvoros pamatų. Bertuchas neprieštaravo, nes anksčiau bičiuliavosi 
su tėvu ir buvo vienas ištikimiausių tėvo klientų, mat-jo viena pėda 
truputėlį luoša ir jis buvo įsitikinęs, kad tik tėvas galįs pasiūti jam tin- 
kamą batą. Taigi ten tėvas ir sėdėjo dienų dienas, buvo niūrus, lie- 
tingas ruduo, bet tėvas orų nepaisė; rytais, būdavo, vis tą pačią valan- 
dą deda ranką ant durų rankenos ir moja mums atsisveikindamas, 
vakarais grįžta — rodėsi, lyg jis kasdien vis labiau kumptų,— kiau- 
rai permerktas ir krinta kertėn. Iš pradžių dar pasakodavo savo men- 
kus nutikimus, sakysim, kad Bertuchas iš užuojautos ir senos bičiu- 
lystės permetęs jam per tvorą gūnią arba kad pro šalį važiuojančioje 
karietoje jis taręsis įžiūrįs tą ar kitą valdininką, arba kad savo ruožtu 
retsykiais kuris nors vežėjas jau atpažįstąs jį ir juokais brūkštelįs per 
jį botago dirželiu. Vėliau jis liovėsi pasakojęs tokius dalykus, matyt, 
jau nebesitikėjo, kad pavyks ką nors laimėti, laikė vien savo pareiga, 
vien nykia tarnyba leistis į kelią ir ten stumti dieną. Tada jį pradėjo 
kamuoti reumatiniai skausmai, artėjo žiema, anksti pasnigo, pas mus 
žiema labai greit stoja; taigi jis ten ir sėdėjo šitaip, čia ant šlapių nuo 
lietaus akmenų, čia vėlei sniege. Naktimis vaitojo iš skausmo, rytais 
kartais sudvejodavo — eiti ar ne, bet paskui vis dėlto prisiversdavo 
ir susirengdavo į žygį. Motina stvarstydavo jį, nenorėdama išleisti; tė- 

vas, greičiausiai būgštaudamas dėl savo nebeklusnių sąnarių, vesda- 
vosi ją drauge, tad ir motiną pradėjo varstyti skausmai. Mes dažnai 
pas juos nueidavom, nunešdavom valgyti ar tik šiaip aplankydavom 
ir mėgindavom prikalbinti grįžti namo; kaip dažnai rasdavom juodu 
susigūžusius ir susiglaudusius ant siauručio pamatų krašto, susisupu- 
sius į gūnią, vos vos juodu bedengiančią, o aplink — vien pilkšvi snie- 
gynai ir rūkas, aplinkui kiaurą dieną, kiek tik akys užmato, nei žmo- 
gaus, nei karietos; koks reginys, K., koks tai reginys! Pagaliau vieną 
rytą tėvas nebejstengė nuleisti iš lovos pastirusių kojų, buvo nyku žiū- 
rėti, jis kliedėjo karščiuodamas ir tarėsi matąs, kaip būtent dabar vir- 
šuje, prie Bertucho ūkio, sustoja karieta, kaip valdininkas lipa iš jos, 
dairosi palei tvorą tėvo, o paskui, purtydamas galvą, nepatenkintas 
vėlei grįžta karieton. Tėvas tuo metu taip rėkavo, jog atrodė, lyg mė- 
gintų iš guolio patraukti į save valdininko žvilgsnį ir paaiškinti, kad 
ne savo valia pasišalino nuo vieškelio. O pasišalino jis ilgam laikui, 
iš viso daugiau tenai nebegrįžo, savaičių savaites turėjo gulėti pata- 
le. Amalija ėmėsi jį aptarnauti, slaugyti, gydyti — rūpinosi viskuo, 
ir taip su pertraukomis ligi šiolei tęsiasi. Ji pažįsta skausmą maldan- 
čias vaistažoles, gali išbūti beveik nemigusi, niekad neišsigąsta, nie- 
ko nebijo, niekuomet nepristinga kantrybės, nudirba viską, ko tėvams 
reikia; mudu, neįstengdami niekaip padėti, neramiai spurdėjom ap- 
link, o ji visąlaik buvo šalta ir tyli. Tačiau paskui, kai pats sunkumas 
praėjo ir tėvas atsargiai, iš abiejų pusių prilaikomas, vėl galėjo išsi- 
ropšti iš patalo, Amalija išsyk pasitraukė į šalį ir paliko juo rūpintis 
mudviem. 


Olgos planai 


— Dabar reikėjo ir vėlei surasti tėvui kokį nors užsiėmimą pa- 
gal jo išgales, ką nors, kas bent palaikytų tėvo tikėjimą, jog tai pade- 
da šeimai nusimesti kaltę. Ką nors tokio rasti nebuvo sunku, juk iš es- 
mės viskas veda į tikslą ne prasčiau kaip sėdėjimas palei Bertucho 
daržą, tačiau tai, ką aš sumaniau, net ir man įkvėpė šiokią tokią vil- 
tį. Kada tik su valdininkais ar su raštininkais, ar dar kur kildavo kal- 
ba apie mūsų kaltę, visąlaik buvo minimas vien Sortinio pasiuntinio 
įžeidimas, giliau niekas nedrįso skverbtis. Ką gi, tariau aš sau, jeigu 
visų nuomonė, tegu ir tik tariama, yra tokia, kad įžeistas vien pasiun- 
tinys, vadinasi, tegu irgi tik tariamai, viską galima atitaisyti, jei pa- 

vyktų permaldauti pasiuntinį. Juk, kaip buvo paaiškinta, joks skun- 
das nėra įteiktas, ir jokia žinyba šio reikalo dar nenagrinėja, taigi 
pasiuntinys, kaip privatus asmuo, — o daugiau čia apie nieką nekalba- 
ma, — turi teisę atleisti. Visa tai, žinia, negalėjo turėti lemiamos reikš- 
mės, tai buvo vien regimybė ir, savo ruožtu, tik regimybę ir galėjo 
duoti, tačiau tėvui vis dėlto tai būtų suteikę džiaugsmo, o daugybę 
tarnautojų, į kuriuos jis kreipėsi ir kurie jį tiek prikamavo, šitaip, jo 
pasitenkinimui, gal būtų pavykę truputėlį užspeisti kampan. Iš pra- 
džių, tiesa, reikėjo surasti pasiuntinį. Kai išdėsčiau savąjį planą 
tėvui, jis iš pradžių labai supyko, mat buvo pasidaręs baisus užsispyrė- 
lis, visų pirma, jisai manė,— tas įsitikinimas atsirado jam beser- 
gant,— kad mes jam abu kartus paskutinę akimirką sukliudėm pa- 
siekti tikslą: andai nutraukę piniginę paramą, dabar — neišleisdami 
jo iš patalo; o antra, tėvas jau ir nebeįstengė iki galo suvokti kito žmo- 
gaus minčių. Man dar nesuspėjus baigti dėstymo, manasis planas bu- 
vo atmestas; tėvo nuomone, jis ir toliau privalėjo laukti šalia Bertu- 
cho daržų, o kad būtų jau, žinoma, neįstengęs pats kasdien kopti į 
viršų, tai mes turėjom jį vežioti tenai karučiu. Tačiau aš neatlyžau, 
ir tėvas palengva susitaikė su šia mintim, jį erzino tik ta aplinkybė, 
kad čia jis visiškai priklauso nuo manęs, mat tik aš anąsyk regėjau 
pasiuntinį, tėvas jo nepažinojo. Teisybė, patarnautojaf. visi panašūs, 
tad aš ir pati nebuvau visai tikra, kad jį atpažinčiau. Taip mes pra- 
dėjom vaikščioti „Ponų smuklėn“ ir ieškoti jo ten tarp tarnų. Žinia, 
tasai p.tarnautojas buvo Sortinio, o Sortinis daugiau nebesilankė 
kaime, tačiau ponai tarnus dažnai keičia, visai įmanu buvo aptikti jį 
kito pono grupėje, o jeigu ir nebūtume jo paties radę, tai vis dėlto gal- 
būt galėjom sužinoti šį tą apie jį iš kitų patarnautojų. Aišku, siekiant 
šio tikslo, reikėjo kiekvieną vakarą buvoti „Ponų smuklėje“, o mes 
niekur nebuvom maloniai laukiami, juo labiau — tokioje vietoje; 
juk negalėjom nė dėtis pinigingais lankytojais. Tačiau pasirodė, kad 
mes ten vis dėlto galim praversti; juk gerai žinai, koks kryžius Fry- 
dai buvo tarnai, iš esmės, daugumas jų — ramūs žmonės, lengvos 
tarnybos išpaikinti ir dėl to pasidarę nerangūs. ,„Kad gyventum kaip 
patarnautojas“,— toks yra geras valdininkų linkėjimas, ir iš tiesų, 
kaip girdėjau, jei kalbėsim apie gyvenimo malonumus, patarnauto- 
jai yra tikrieji ponai pilyje, jie moka tatai branginti ir pilyje, kur pri- 
valo laikytis jos įstatymų, būna tylūs ir orūs — ne vienas man apie tai 
yra pasakojęs; ir čia dar gali pastebėti tokio patarnautojų elgesio li- 
kučių, tačiau tik likučių, o šiaip, kadangi kaime pilies įstatymai jiems 

ne visiškai galioja, jie čia atrodo lyg permainyti; pašėlusi, neklusni, 
nebe įstatymų, o tik savo nepasotinamų potroškių valdoma gauja. 
Jų begėdystei nėra ribų, kaimo laimė, kad jiems tik įsakytiems valia 
išeiti iš „Ponų smuklės“, tačiau pačioje smuklėje reikia žiūrėti, kaip 
čia su jais susitvarkius; tai va, Frydai tas labai sunkiai sekėsi, ir jai 
buvo labai paranku, kad tarnams nuraminti ji galėjo panaudoti ma- 
ne; jau daugiau nei dveji metai bent dukart per savaitę aš leidžiu nak- 
tis su tarnais kūtėje. Anksčiau, kol tėvas dar pajėgė nueiti drauge „Po- 
nų smuklėn“, jis miegodavo kur nors bendrojoje salėje ir taip laukda- 
vo rytą mano gautų žinių. Jų buvo maža. Ieškomo pasiuntinio mes 
ligi šiol nesuradom, sako, jis vis tebetarnaująs Sortiniui, kuris jį la- 
bai branginąs; kai Sortinis pasitraukęs į nuošalesnes kanceliarijas, 
jis irgi nusekęs jam įkandin. Daugumas tarnų jo nebuvo matę tiek 
pat laiko kaip ir mes, o jeigu kuris sakosi vis dėlto jį kada matęs, tai 
veikiausiai klysta. Taigi atrodytų, kad mano planas, šiaip ar taip, ne- 
pavykęs, tačiau jis nėra visai nepavykęs, pasiuntinio mes, teisybė, ne- 
radom, 0 tėvui žygiai į „Ponų smuklę“ ir nakvynės tenai, galbūt net 
užuojauta man, kiek jis dar įstengia ją justi, deja, atėmė paskutines 
jėgas, ir jo būklė jau dveji metai tokia, kokią tu pats matei, nors jis 
galbūt dar sveikesnis už motiną, kurios paskutinio atodūsio mes kas- 
dien laukiam ir kurį tik Amalija nežmoniškom pastangom ligi šiol 
tolina. Tačiau kai ką aš „Ponų smuklėje“ pasiekiau: užmezgiau tam 
tikrą ryšį su pilimi; neniekink manęs, kad pasakysiu, jog nesigailiu 
to, ką dariau. Anoks jau čia ryšys su pilimi — taip galbūt pasakysi. 
Ir bus tavo teisybė — tai nėra svarbus ryšys. Tiesa, dabar jau pažįs- 
tu daug patarnautojų, pažįstu tarnus mažne visų ponų, kurie per pas- 
taruosius dvejus metus lankėsi kaime, ir jeigu kada patekčiau į pilį, 
nebūčiau ten svetima. Teisybė, tai tarnai tiktai kaime, pilyje jie visai 
kitokie ir veikiausiai ten nieko nebepažįsta, o juo labiau tų, su kuriais 
bendravo kaime, nors kūtėj ir šimtus kartų būtų prisiekinėję, kad su 
didžiausiu džiaugsmu lauksią pasimatymo pilyje. Beje, jau ir pati esu 
patyrusi, kaip mažai tereiškia visi tokie pažadai. Tačiau tai juk ir nė- 
ra svarbiausia. Ne tik per pačius tarnus aš turiu ryšį su pilimi, bet gal- 
būt, viliuosi, dar ir taip yra, kad tas, kuris iš viršaus stebi mane ir tai, 
ką aš darau, — o gausaus tarnų pulko rikiavimas yra, žinia, be galo 
svarbi ir daug rūpesčių teikianti žinybų darbo dalis,— kad tuomet 
tasai, kuris mane šitaip stebi, galbūt prielankiau apie mane spręs nei 
kiti, kad jis galbūt supras, jog aš, nors ir apgailėtinu būdu, vis dėlto 
kovoju už mūsų šeimą ir toliau varau tai, ką savo pastangomis pra- 

dėjo tėvas. Šitaip į mane pažvelgus, gal man bus atleista ir tai, kad 
priimu iš tarnų pinigus ir naudoju juos šeimos reikalams. Be to, ir 
dar kai ką laimėjau, už ką, beje, ir tu mane kaltini. Iš tarnų sužino- 
jau šiek tiek apie tai, kaip galima aplinkiniais keliais, be sudėtingos 
ir metų metus trunkančios viešos priėmimo procedūros, patekti pi- 
lies tarnybon, tuomet, tiesa, tu dar ne viešai pripažintąs tarnautojas, 
o tik slapčia ir pusiau įsileistas, neturi nei teisių, nei pareigų, blogiau, 
žinoma, tas, kad neturi pareigų, tačiau, būdamas vis dėlto arti visko, 
šį tą ir turi: gali pamatyti palankią progą ir ja pasinaudoti, nesi tar- 
nautojas, tačiau atsitiktinai gali pasitaikyti koks nors darbas, tarnau- 
tojo kaip tik nėra po ranka, šūksnis, tu puoli artyn, ir štai tampi tuo, 
kuo dar prieš akimirką nebuvai, tampi tarnautoju. Kada betgi pasitai- 
kys tokia proga? Kartais išsyk, vos tu ateini, vos spėji apsidairyti, pro- 
ga jau ir čia, ne kiekvienam naujokui net užtenka ir sumatumo išsyk 
ją šitaip pastverti, o kito karto vėlgi tenka laukti ilgiau, nei trunka 
vieša priėmimo procedūra, be to, toks pusiau įsileistas nė nebegali 
būti pagal visas taisykles viešai priimtas. Taigi dvejonių čia yra pa- 
kankamai; tačiau jos visos pradingsta, kai atsimeni, kad viešai pri- 
imant tarnybon daroma labai kruopšti atranka ir nors kiek įtartinos 
šeimos narys jau iš anksto atmetamas; toks žmogus, sakysim, leidžiasi 
šiton procedūron, metų metus dreba, kuo ji pasibaigs, aplinkiniai iš 
visų pusių nustebę klausinėja, kaip jis galėjo ryžtis tokiam beviltiš- 
kam žingsniui, o jis vis dėlto viliasi, kaipgi kitaip galėtų gyventi; ta- 
čiau po daugelio metų, galbūt net žiloje senatvėje, sužino, kad yra 
atmestas, sužino, kad viskas žuvę ir jo gyvenimas nuėjęs veltui. Ir čia, 
beje, esama išimčių, kaip tik todėl žmogus taip lengvai ir susigundo. 
Pasitaiko, kad galų gale priimami kaip tik įtartini žmonės, esama val- 
dininkų, kuriems stačiai prieš jų pačių valią patinka tokio laimikio 
kvapas, per priimamuosius egzaminus jie uosto orą, kreipia burną, 
varto akis, sakytumei, toks žmogus neapsakomai žadina jų apetitą, ir 
jie turi labai tvirtai laikytis įsikibę įstatymų knygų, kad įstengtų at- 
sispirti. Kartais, tiesa, priėmimas žmogui dėl to nepalengvėja, tik li- 
gi begalybės nusitęsia priėmimo procedūra, kuri tuomet apskritai ne 
užbaigiama, o tik nutraukiama žmogui pasimirus. Taigi tad ir priėmi- 
me pagal įstatymą, ir antrajam kely slypi gausybė atvirų ir slaptų keb- 
lumų, todėl, prieš veliantis į tokius reikalus, labai patartina viską nuo- 
dugniai apsvarstyti. Na, mudu su Barnabu tikrai negailėjom tam lai- 
ko. Kai grįždavau iš „Ponų smuklės“, mudu vis, būdavo, susėdam 
draugėn, aš pasakoju šviežiausias naujienas, kurias pavyko sužinoti, 

mes kiauras dienas apie jas šnekam, o darbas Barnabo rankose nere- 
tai ilgiau stovi, negu derėtų. Štai čia gal ir buvo tavo minėtoji mano 
kaltė. Juk žinojau, kad tarnų pasakojimai nelabai patikimi. Žinojau, 
kad jie niekados nenori pasakoti man apie pilį, vis suka kalbą į šalį, 
kad kiekvieną Žodį turiu iš jų melste išmelsti ir kad paskui, pagaliau 
prašnekę ir įsivažiavę, jie plepa nesąmones, giriasi, eina lenkčių, ku- 
ris smagiau viską pagražins ir daugiau prasimanys, tad ten, tamsio- 
je kūtėje, šūksniuose, kuriuose jie rėkė nepaliaujamai vienas per ki- 
tą, geriausiu atveju galėjo būti vos viena kita skurdi tiesos užuomi- 
na. Tačiau aš perpasakodavau Barnabui viską taip, kaip būdavau 
įsiminusi, o jį, dar visai nesugebantį atskirti tiesos nuo melagystės, 
mūsų šeimos padėtis vertė kone mirti iš tokių dalykų troškulio, ir jis 
siurbė į save viską, ir degė karščiu dar daugiau išgirsti. Ir tikrai su 
Barnabu buvo susijęs mano naujasis planas. Iš tarnų nieko daugiau 
nebebuvo įmanoma laimėti. Sortinio pasiuntinys neatsirado, ir nebe- 
liko vilties, kad kada nors atsiras, atrodė, lyg Sortinis, o su juo ir pa- 
siuntinys trauktųsi vis toliau, dažnai jų išvaizda ir vardai būdavo jau 
pamiršti, ir aš turėdavau ilgai juos apsakinėti, pelnydama tik tiek, kad 
jie būdavo su vargu prisimenami, o daugiau pašnekovas nieko neįs- 
tengdavo apie juos pasakyti. O dėl mano gyvenimo su tarnais, tai nuo 
manęs, žinoma, visai nepriklausė, kaip į jį žmonės žiūrės, galėjau tik- 
tai tikėtis, kad jis bus vertinamas taip, kaip buvo gyvenamas, ir kad 
už tai bent menkute dalele mūsų šeimos kaltė bus sumažinta, tačiau 
išorinių ženklų, patvirtinančių tą viltį, negavau. Vis dėlto aš to gyve- 
nimo nemečiau, nes nemačiau kitos galimybės, kaip man ką nors nu- 
veikti pilyje mūsų labui. O Barnabui mačiau tokią galimybę. Iš tar- 
nų pasakojimų, jei tik norėjau, — o to noro man tikrai nestigo,— ga- 
lėjau suprasti, kad žmogus, priimtas pilies tarnybon, labai daug gali 
laimėti savo šeimai. Bet kiekgi buvo tie pasakojimai įtikimi? Šito nie- 
kaip negalėjai nustatyti, aišku tebuvo, kad įtikimi jie labai menkai. 
Mat tuomet, kai, sakysim, koks nors tarnas, kurio aš niekados dau- 
giau nebepamatysiu arba kurį net ir pamačiusi vargu ar atpažinčiau, 
iškilmingai žadėjo padėsiąs mano broliui gauti vietą pilyje ar bent, 
jeigu Barnabas šiaip kokiu keliu į pilį patektų, paremsiąs jį, taigi, pa- 
vyzdžiui, jį atgaivinsiąs, — mat, pasak tarnų, pasitaiko, kad kandida- 
tai tarnybon, neapsakomai ilgai laukdami, apalpsta arba pradeda klie- 
dėti ir tada jau būna žuvę, jeigu jais nepasirūpina bičiuliai, — kai man 
buvo pasakojami šitie ir dar daug kitų dalykų, tai perspėjimai čia grei- 
čiausiai buvo pagrįsti, 0 su jais susiję pažadai — visai tušti. Bet Bar- 

nabui taip neatrodė; aš jį, tiesa, perspėjau, kad netikėtų tais pažadais, 
tačiau vien nuo to, kad apie juos pasakojau, jis užsidegė mano pla- 
nais. Mano pačios samprotavimai mažiau jį teveikė, labiausiai jį vei- 
kė tarnų pasakojimai. Taip tad man teko visiškai kliautis vien savimi, 
su tėvais apskritai niekas, be Amalijos, nemokėjo susišnekėti, juo la- 
biau aš savu būdu stengiausi įgyvendinti senuosius tėyo planus, juo 
uždaresnė su manimi darėsi Amalija, prie tavęs ar kitų ji su manim 
kalbasi, o viena — jau niekados, tarnams „Ponų smuklėje“ aš buvau 
žaislas, kurį jie nirtulingai geidė sulaužyti, per tuos dvejus metus nė 
su vienu iš jų nesu sušnekusi nuoširdaus žodžio, vien klastos arba me- 
lagystės, arba kliedesiai, taigi man liko tiktai Barnabas, o Barnabas 
buvo dar toks jaunutis. Kai pasakodama išvydau jo akyse tą žibesį, 
kuris jam nuo to laiko nebepradingo, aš išsigandau, bet vis tiek ne- 
silioviau pasakoti, pernelyg dideli dalykai man rodėsi pastatyti ant 
kortos. Tiesa, aš nekūriau tokių didelių, nors ir tuščių planų kaip tė- 
vas, man stigo tokio vyriško ryžtingumo, aš svajojau atitaisyti tik pa- 
siuntinio įžeidimą ir dar netgi troškau, kad šitoks kuklumas būtų lai- 
komas mano nuopelnu. Tačiau tai, kas man nepasisekė, dabar gei- 
džiau pasiekti kitaip ir tikresniu keliu — per Barnabą. Mes įžeidėm 
pasiuntinį ir išbaidėm jį iš priekinių kanceliarijų; argi galėjo būti na- 
tūralesnė mintis kaip pasiūlyti Barnabą už naują pasiuntinį, paves- 
ti Barnabui dirbti įžeistojo pasiuntinio darbą ir šitaip įžeistajam leis- 
ti ramiai sau likti tolybėje tiek, kiek tik jis panorės, kiek tik jam rei- 
kės įžeidimui pamiršti. Tiesa, aiškiai suvokiau, kad šitas planas, nors 
ir toks kuklus, buvo drauge labai įžūlus, kad jis galėjo sužadinti įspū- 
dį, lyg mes mėgintume žinyboms diktuoti, kaip privalu tvarkyti kad- 
rų reikalus, arba lyg abejotume, ar žinybos pačios geba duoti geriau- 
sią paliepimą, o gal jau senių seniausiai yra jį davusios, dar net pir- 
miau, negu mums kilo mintis, kad čia kai ką galima nuveikti. Tačiau, 
kita vertus, buvau įsitikinusi, jog negalimas daiktas, kad žinybos ma- 
ne taip neteisingai suprastų arba kad jos, jeigu vis dėlto taip padary- 
tų, padarytų taip tyčia, tai yra, kad tuomet jau iš anksto be jokio nuo- 
dugnesnio tyrimo būtų atmesta viskas, ką aš darau. Taigi aš vis ne- 
atlyžau, o Barnabo garbėtroška irgi padarė savo. Tuo pasirengimų 
metu Barnabas taip išpuiko, kad jam, būsimam kanceliarijų tarnau- 
tojui, batsiuvystė rodėsi pernelyg purvinas užsiėmimas; kad jis netgi 
išdrįsdavo ginčytis — ir dar kategoriškai ginčytis — su Amalija, kai 
ši, kas gana retai nutikdavo, pratardavo jam kokį žodį. Nepavydė- 
jau jam to trumpo džiaugsmo, nes, kaip ir buvo lengva numatyti, su- 

lig pirmąja diena, kai Barnabas išėjo į pilį, džiaugsmas ir puikybė pra- 
dingo lyg nebuvę. Dabar prasidėjo toji tariama tarnyba, apie kurią 
tau pirma pasakojau. Keista buvo, kaip Barnabas be jokių keblumų 
pirmąsyk įžengė pilin arba, tikriau, į tą kanceliariją, kuri, sakytu- 
mei, tapo jo darbo vieta. Nuo tokios sėkmės aš tuomet kone pašėlau, 
kai Barnabas, vakare grįžęs namo, pašnibždom tai pasakė, puoliau 
prie Amalijos, apglėbiau ją, įspaudžiau ją kertėn ir įnikau taip bu- 
čiuoti lūpom ir dantim, kad ji pravirko iš skausmo ir išgąsčio. Pasa- 
kyti iš susijaudinimo nieko neįstengiau, be to, mudvi jau taip seniai 
buvom netarusios viena kitai nė žodžio, aš atidėjau pašnekesį arti- 
miausioms dienoms. Tačiau artimiausiomis dienomis, tiesa, jau ir 
nebeturėjau ką pasakyti. Tas greitas laimėjimas ir liko pats vienas. 
Dvejus metus Barnabas gyveno šitą monotonišką, širdį gniaužiantį gy- 
venimą. Tarnai visiškai apvylė, buvau įdavusi Barnabui laiškutį, ku- 
riame prašiau tarnus atkreipti į Barnabą dėmesį ir drauge priminiau 
jų pažadus, ir Barnabas, vos pamatęs kokį tarną, išsitraukdavo laiš- 
ką ir rodydavo jį, ir nors jis kartais gal ir sutikdavo tarnų, kurie ma- 
nęs nepažinojo, ir nors pažįstamiems jo maniera tylomis atkišti laiš- 
ką — mat prašnekti jis viršuje nedrįso — rodėsi atgrasi, vis dėlto 
šlykštu, kad niekas jam nepadėjo, ir tikras išganymas buvo, — beje, 
mes patys irgi jau seniai būtume galėję taip padaryti, — kai vienas 
tarnas, kuriam laiškas, ko gero, jau kelis kartus buvo kišamas po 
akių, suglamžė jį ir išmetė į popierių krepšį. Tasai tarnas, kaip man 
anąsyk toptelėjo, dar mažne būtų galėjęs ir pridurti: „Juk ir jūs pa- 
našiai elgiatės su laiškais“. Tačiau nors šiaip visas tas laikas ir nie- 
ko nedavė, Barnabui jis padarė palankų poveikį, jeigu palankiu povei- 
kiu vadinsime tai, kad jis pirma laiko pasenėjo, pirma laiko suvyriškėjo; 
kai kuriais atžvilgiais jis net pasidarė už subrendusį vyrą rim- 
tesnis ir įžvalgesnis. Man kartais būna labai liūdna žiūrėti į jį ir ly- 
ginti su anuo jaunuoliu, koks jis buvo vos prieš dvejus metus. Be to, 
visai negaunu nė paguodos bei atsparos, kurią jis man kaip vyras gal- 
būt galėtų duoti. Be manęs Barnabas vargu bau būtų patekęs pilin, 
tačiau nuo to laiko, kai ten atsidūrė, jis visai nuo manęs nepriklau- 
somas. Esu jo vienintelė patikėtinė, tačiau jis man, be abejo, papasako- 
ja tik menką dalį to, kas jam slegia širdį. Jis daug man pasakoja apie 
pilį, tačiau iš tų pasakojimų, iš tų smulkių faktų, kuriuos jis man pa- 
teikia, anaiptol neįmanoma suprasti, kaip jį visa tai taip smarkiai ga- 
lėjo permainyti. Ypač neįmanoma suprasti, kodėl jis dabar, jau vyras, 
ten, viršuje, taip visiškai nebeteko drąsos, kurios tiek turėjo pirma, 
dar jaunuolis, jog mus kartais net neviltis ėmė. Žinia, toks dykas 
stoviniavimas ir laukimas diena iš dienos, kaskart vis iš naujo ir be 
Jokios vilties, kad kas nors pasikeis, labai alina ir stumia į abejones, 

galų gale žmogus daugiau nieko ir nebesugeba, tik šitaip stoviniuoti 
ir abejoti. Bet kodėl gi jis ir anksčiau nė trupučio nesipriešino? Ypač 
kad netrukus pamatė, jog buvo mano teisybė, garbėtroškos ten nė 
kiek nepatenkinsi, nebent gal šiek tiek pataisysi mūsų šeimos padėtį. 
Mat ten viskas — išskyrus patarnautojų užgaidas — labai kuklu, 
garbėtroška ieško ten pasitenkinimo darbe, o kadangi dirbant svar- 
biausia yra pats reikalas, tai ji ir visai pradingsta, vaikiškiems troški- 
mams nebelieka ten vietos. Tačiau Barnabas, kaip pats man pasakojo, 
tarėsi matąs, kokia didi valdžia, kokios gausios Žinios net tų, šiaip 
ar taip, gana abejotinų valdininkų, kurių kambaryje jam buvo va- 
lia lankytis. Kaip jie diktuoją, skubiai, prisimerkę, nežymiai mosi- 
kuodami rankom, kaip jie vien smilium, nė burnos nepraverdami, 
rikiuoją niurzgalius patarnautojus, kurie, tokiais atvejais sunkiai 
šnopuodami, šypsą iš laimės, arba kaip jie, savo knygose radę svar- 
bią vietą, trenkią per ją delnu ir kaip kiti, kiek tik tai esą įmanu to- 
kioj ankštoj patalpoj, puolą artyn ir tiesią kaklus. Šitie ir panašūs da- 
lykai labai daug bylojo Barnabui apie tuos vyrus, ir jam atrodė, jog 
būtų galima net kai ką laimėti mūsų šeimai, jeigu tik atsitiktų taip, 
kad būtum jų pastebėtas ir galėtum persimesti su jais keliais žodžiais, 
ne kaip prašalaitis, o kaip kanceliarijos bendradarbis, nors, žinoma, 
ir žemesnio rango. Tačiau kaip tik šitaip ligi šiol dar neatsitiko, o da- 
ryti ką nors, kas tą momentą galėtų priartinti, Barnabas nedrįsta, 
nors puikiai supranta, kad nors ir jaunas, dėl nelaimingai susiklos- 
čiusių aplinkybių jis mūsų šeimoje jau yra pasiekęs atsakingą šeimos 
tėvo vietą. O dabar prisipažinsiu ir paskutinį dalyką: prieš savaitę at- 
vykai tu. Išgirdau, kaip apie tai kažkas užsiminė „Ponų smuklėje“, 
bet nesukau dėl to galvos; pamanykit, atvyko matininkas; aš net ne- 
žinojau, kas tai per amatas. .Tačiau kitą vakarą Barnabas — šiaip 
aš tam tikrą valandą dažniausiai paėjėdavau kelio galiuką jo pasitik- 
ti — pareina namo anksčiau nei visada, pamato troboj Amaliją, tad 
išsitempia mane gatvėn ir ten verkia kelias minutes, veidu įsikniau- 
bęs man į petį. Jis ir vėlei toks pat mažas berniukas, koks anksčiau 
buvo. Jam nutiko kažkas, kam jis nepribrendęs. Atrodo, lyg prieš jį 
staiga būtų atsivėręs kažkoks naujas pasaulis ir jis negalėtų pakelti 
visos tos naujos laimės ir naujų rūpesčių. O juk jam nieko daugiau 
neatsitiko, jis tik gavo tau pristatytiną laišką. Tačiau tai, beje, pir- 
mas laiškas, apskritai pirmas gautas pavedimas. 

Olga nutilo. Buvo tylu, tik sunkiai alsavo, retsykiais sugargaliuo- 
dami, tėvai. K. tik prabėgomis, tarytum papildydamas Olgos pasako- 
jimą, tarė: 

—' Jūs veidmainiavot prieš mane. Barnabas įteikė laišką kaip 
senas, labai užsiėmęs pasiuntinys, o tu su Amalija, kuri šįsyk, vadi- 
nasi, ėjo išvien su judviem, vaizdavote, lyg pasiuntinio tarnyba ir 
laiškai būtų tik šiaip antraeilis dalykas. 

— Privalai matyti mūsų skirtumus, — pasakė Olga.— Barnabas 
per tuos du laiškus vėl pasidarė laimingas vaikas, nors jam ir kyla daug 
abejonių dėl savo darbo. Tas abejones jis prisipažįsta tik pats sau ir 
man; o tavo akivaizdoje jis laiko garbės reikalu elgtis kaip tikras pa- 
siuntinys, taip, kaip jo vaizduotėje elgiasi tikras pasiuntinys. Saky- 
sim, nors dabar jo viltys gauti valdišką drabužį vis dėlto didėja, aš tu- 
rėjau per dvi valandas taip pertaisyti jo kelnes, kad jos būtų bent pa- 
našios į gyte apgijusias valdiško kostiumo kelnes ir kad jis su tomis 
kelnėmis galėtų deramai pasirodyti tau, nes tave dar, žinoma, šiuo 
požiūriu lengva apgauti. Toks yra Barnabas. Tačiau Amalija iš tie- 
sų niekina pasiuntinio tarnybą, o dabar, kai ši tarnyba lyg ir darosi 
šiek tiek sėkminga, — tatai Amalijai lengva perprasti, matant mudu 
su Barnabu ir mudviejų pasisėdėjimus ir pasikuždėjimus,— dabar 
Amalija niekina ją dar labiau nei anksčiau. Taigi ji kalba tiesą, nie- 
kados nesiduok suklaidinamas, nepradėk tuo abejoti. O jeigu aš, K., 
kartais menkinau pasiuntinio tarnybą, tai ne todėl, kad norėjau ta- 
ve apgauti, o iš baimės. Tie du laiškai, ligi šiol perėję per Barnabo 
rankas, yra pirmasis, tiesa, dar gana abejotinas malonės ženklas, duo- 
tas mūsų šeimai per paskutiniuosius trejus metus. Ši permaina, — jeigu 
tik tai yra permaina, o ne apgaulė, mat apgaulės dažnesnės už per- 
mainas, — yra susijusi su tavo atvykimu čionai, mūsų lemtis pasida- 
rė tam tikra prasme priklausoma nuo tavęs, galbūt tie du laiškai tė- 
ra tik pradžia, ir Barnabo darbas neapsiribos vien tave liečiančia pa- 
siuntinyste, — tos vilties, kol tik bus įmanoma, mes neatsisakysim, — 
bet kol kas viskas krypsta tik į tave. Ten, viršuje, mes turime tenkin- 
tis tuo, kas mums skiriama, bet čia, apačioje, galim juk ir patys imtis 
šiokių tokių Žygių, tai yra: užsitikrinti tavo palankumą ar bent apsi- 
saugoti nuo tavo nemalonės, arba — ir tai yra svarbiausia — saugo- 
ti tave, kiek tik leis mūsų jėgos ir patirtis, idant tu neprarastum ryšio 
su pilimi, kuris galbūt galėtų būti mūsų gyvenimo pagrindas. Ir kaip- 
gi visa tai dabar geriausiai sutvarkyti, kad tau, mums pradėjus prie ta- 
vęs artintis, nekiltų įtarimas? Juk tu čia prašalaitis ir todėl, žinoma, 
į visas puses žvalgaisi įtariai, ir tas įtarumas pagrįstas. Be to, mus juk 
visi niekina, o tu, ypač per sužadėtinę, esi veikiamas viešosios nuo- 
monės; kaipgi mums prasiskverbti prie tavęs ir drauge, sakysim, nes- 
toti, net be jokio kėslo, prieš tavo sužadėtinę ir šitaip tavęs neįžeis- 

ti? O pranešimai, kuriuos aš, prieš tau juos gaunant, nuodugniai per- 
skaičiau, — Barnabas jų neskaitė, kaip pasiuntinys neleido sau to da- 
ryti, — Iš pirmo žvilgsnio atrodė nelabai svarbūs, pasenę, jie patys men- 
kino savo svarbą, liepdami tau kreiptis į bendruomenės seniūną. Kaip 
mums šiuo požiūriu derėjo elgtis su tavimi? Pabrėždami jų svarbą, 
žadinom įtarimą, kad šitaip pervertina m akivaizdžiai menkavertį da- 
lyką ir peršamės tau kaip šitų Žinių perdavėjai, kad siekiam savo, o 
ne tavo tikslų; taip darydami, galėjom net sumenkinti Tavo akyse pa- 
čias žinias ir visai prieš savo valią apgauti tave. O neteikdami tiems 
laiškams didelės vertės, lygiai taip pat žadinom įtarimą: kodėl gi mes 
tuomet vargstam, pristatinėdami tuos nesvarbius laiškus, kodėl da- 
rom vienaip, o šnekam kitaip, kodėl gi mes šitaip apgaudinėjam ne 
tik tave, adresatą, bet ir savo darbdavius, kurie mums tikrai ne tam 
davė laiškus, kad mes juos nuvertintume savaisiais aiškinimais adre- 
satui. O išlaikyti vidurį tarp abiejų perdėjimų, vadinasi, teisingai ver- 
tinti laiškus, yra Juk neįmanoma, jų vertė pati nuolatos kinta, svars- 
tymai, kuriems jie duoda pradžią, yra begaliniai, ir tik atsitiktinu- 
mas lemia, kur tuose svarstymuose sustosi, vadinasi, ir nuomonė yra 
atsitiktinė. O kai dar prisideda baimė dėl tavęs, tai viskas susijaukia, 
nevertink mano žodžių pernelyg griežtai. Kada, sakysim, kaip kar- 
tą yra atsitikę, Barnabas parneša žinią, kad tu nepatenkintas jo pa- 
siuntinyste ir jis, pagautas pirmojo išgąsčio ir, deja, pajutęs, kad tuo 
įžeista jo kaip pasiuntinio savigarba, pasisiūlęs pasitraukti iš šitos tar- 
nybos, — tuomet aš, teisybė, geisdama atitaisyti klaidą, galiu ir ap- 
gaudinėti, ir meluoti, ir apsimetinėti, padaryti bet kokį piktą darbą, 
jeigu tik iš jo bus naudos. Tačiau tuomet aš, bent jau mano įsitikini- 
mu, darau taip ir tavo, ir mūsų labui. 

Kažkas pasibeldė. Olga nubėgo ir pravėrė duris. Tamsą perskro- 
dė žibinto šviesos ruoželis. 

Vėlyvasis svečias pašnibždom ėmė žerti klausimus ir pašnibždom 
gavo į juos atsakymus, tačiau nenorėjo jais pasitenkinti ir mėgino 
brautis trobon. Olga, matyt, neįstengė jo sulaikyti, tad pašaukė Amna- 
liją, greičiausiai vildamasi, kad ši, saugodama tėvų miegą, nepagai- 
lės jokių pastangų svečiui pašalinti. Ir tikrai Amalija nuskubėjo prie 
durų, stumtelėjo Olgą į šalį, išėjo laukan ir uždarė paskui save du- 
ris. Sugaišo ten tik akimirksnį ir išsyk grįžo vidun — labai greit sut- 
varkė tai, ko Olga neįstengė padaryti. 

Paskui K. iš Olgos patyrė, kad svečias teiravęsis jo; tai buvęs vie- 
nas iš parankinių, ieškojęs jo Frydos paliepimu. Olga norėjo nuslėp- 
ti nuo parankinio, kad K. yra čia, girdi, jeigu K. vėliau panorėsiąs 
prisipažinti Frydai čionai buvęs, tai galėsiąs daryti kaip tinkamas, 
tačiau parankiniui jo čia aptikti buvę nevalia. K. buvo tuo patenkin- 
tas. Tačiau jis atmetė Olgos pasiūlymą likti čia nakvoti ir sulaukti 


371 


Barnabo, šiaipjau gal ir būtų šitą pasiūlymą priėmęs, mat buvo vėly- 
va naktis, o jam regėjosi, jog dabar jis norom nenorom jau taip su- 
sijęs su šia šeimyna, kad nakvynė čionai, dėl kitų priežasčių galbūt 
nemaloni, vis dėlto, turint galvoje tą susijimą, jam pritiktų labiau nei 
kur kitur kaime, tačiau jis atsisakė, parankinio apsilankymas jį išgąs- 
dino, jam buvo nesuprantama, kaip Fryda, gerai juk žinanti jo va- 
lią, ir parankiniai, išmokę jo bijoti, vėlei taip susimetė.draugėn, kad 
Fryda nepasivaržė atsiųsti pas jį parankinį — beje, tiktai vieną, o 
kitas veikiausiai pasiliko su ja. K. paklausė Olgą, ar ši neturinti bo- 
tago; Olga botago neturėjo, užtai turėjo gerą gluosnio rykštę, K. ją 
pasiėmė, paskui pasiteiravo, ar iš namų galima išeiti pro kitas duris, 
išeiti buvo galima per kiemą, tik tuomet reikėjo lipti per kaimyno so- 
do tvorą ir eiti per tą sodą, kol pasieksi gatvę. K. nusprendė taip ir 
padaryti. Olgos vedamas per kiemą prie tvoros, jis pamėgino greito- 
siomis išsklaidyti jos rūpesčius, pareiškė visai nepykstąs ant jos už 
menkas suktybes pasakojant, puikiausiai jas suprantąs, padėkojo už 
pasitikėjimą, kurį Olga parodžiusi jam savo pasakojimu, ir pavedė 
jai, vos Barnabas pareisiąs namo, išsyk jį atsiųsti į mokyklą, net jeigu 
dar tebebūtų naktis. Žinia, Barnabo pranešimai esą ne vieninte- 
lė jo viltis, jeigu būtų vienintelė, prasti būtų jo reikalai, tačiau atsi- 
sakyti tų pranešimų jis nieku gyvu nenorįs, jis, girdi, pasiryžęs vado- 
vautis jais ir sykiu nepamiršti Olgos, nes kone svarbesnė dabar už vi- 
sus pranešimus jam esanti pati Olga, jos drąsa, jos apdairumas, jos 
išmintingumas, jos aukojimasis šeimos labui. Jeigu, girdi, turėtų rink- 
tis Olgą ar Amaliją, jam nereikėtų ilgai svarstyti. Jau ropšdamasis 
per kaimyno sodo tvorą, K. dar sykį nuoširdžiai spustelėjo Olgos 
ranką. 

Pagaliau atsidūręs gatvėje, jis, kiek leido apsiblaususi naktis, įžiū- 
rėjo, kad parankinis tebevaikštinėja į vieną ir kitą pusę šiek tiek tolė- 
liau, palei Barnabo namus, retsykiais vis stabteldamas ir pro uždangs- 
tytą langą mėgindamas pašviesti trobon. K. pašaukė jį; iš pažiūros nė 
kiek nenusigandęs, parankinis liovėsi šnipinėjęs panamiais ir žengė 
prie K. 

— Ko ieškai? — paklausė K., mėgindamas į šlaunį, ar gluosnio 
rykštė pakankamai lanksti. 

'— Tavęs, — priėjęs arčiau, tarė parankinis. 

— Bet kas tu per vienas? — ūmai tarė K., nes jam pasirodė, kad 
čia ne parankinis. 

Žmogysta atrodė senesnė, labiau nuvargusi, veidas raukšlėtesnis, 
tačiau pilnesnis, žingsnis irgi kitoks — tai ne vikri, tartum įelektrinta 
per sąnarius parankinių eigastis, o lėtas, šiek tiek šlubčiojantis tauriai 
paliegusio Žmogaus žingsnis. 

— Argi nepažįsti? — paklausė žmogysta.— Jeremijas, tavo sena- 
sis parankinis. 1 

— Šit kaip, — tarė K., vėlei šiek tiek patraukdamas rykštę iš už 
nugaros, kur jau buvo ją paslėpęs.— Bet pažiūrėti tu visai kitoks. 

— Tai todėl, kad esu vienas, — pasakė Jeremijas.— Kai esu vie- 
nas, smagios jaunystės kaip nebūta. 

— O kur Artūras? — paklausė K. 

— Artūras? — pasitikslino  Jeremijas.— Mažasis numylėtinis? 
Jis metė tarnybą. Bet kad tu ir buvai mums gana šiurkštus ir rūstus. 
Artūro jautri siela to neištvėrė. Jis grįžo pilin pasiskųsti tavim. 

— O tu? — paklausė K. 

— Aš galėjau pasilikti, — atsakė Jeremijas.— Artūras skundžia- 
si ir Mano vardu. 

— Kuo gi judu skundžiatės? — paklausė K. 

— Tuo,— atsakė Jeremijas,— kad tu nesupranti .pokštų. Ką gi 
jau mudu padarėm? Šiek tiek pajuokavom, šiek tiek pasilinksminom, 
šiek tiek pakibinom tavo sužadėtinę. Beje, viską darėm, kaip buvo 
liepta. Siųsdamas mudu pas tave, Galateris... 

— (Galateris? — paklausė K. 

— Taip, Galateris,— atsakė Jeremijas.— Jis tuo metu kaip tik 
pavadavo Klamą. Siųsdamas mudu pas tave, jis pasakė, — aš tatai 
gerai įsidėmėjau, juk tuo mudu ir remiamės: „Būsit matininko paran- 
kiniais“. Mudu atsakėm: „Bet mudu nieko nenutuokiam apie tą dar- 
bą“. O jis: „Tai nėra svarbiausias dalykas; jeigu prireiks, jis judu iš- 
mokys. O svarbiausias dalykas, — kad judu jį truputį pralinksmintu- 
mėt. Kaip man pranešta, jis viską pernelyg dedasi į širdį. Šit dabar 
atvyko į kaimą ir išsyk mano, kad tai didelis įvykis, nors iš tikrųjų tai 
juk gyvas niekas. Tatai ir turit jam parodyti“. 

— Na, ir kaip, — paklausė K.,— ar Galateris teisybę kalbėjo ir 
ar judu įvykdėt paliepimą? 

— Aš nežinau,— atsakė Jeremijas.— Per tokį trumpą laiką tik- 
riausiai nė nebuvo įmanoma. Žinau tik, kad tu buvai labai šiurkštus, 
dėl to mudu ir skundžiamės. Nesuprantu, kaip tu, pats juk irgi būdamas 

tik tarnautojas, ir net ne pilies tarnautojas, neįstengi suvokti, kad tokia 
tarnyba yra sunkus darbas ir kad didžiai nedora įžūliai, kone vaikiškai 
taip sunkinti darbą darbininkui, kaip tu kad darei. Kaip neturėjai 
gailestingumo, kai vertei mudu stirti patvory arba kai kone mirtinai 
primušei ant čiužinio Artūrą, žmogų, kuriam ir nuo pikto žodžio ke- 
lias dienas sopa, arba kai šią popietę taip gainiojai mane akių plotu 
po pusnynus, kad paskui visa valanda praėjo, kol atsigavau po gaudy- 
nių. Juk man nebe pirma jaunystė! 

— Mielas Jeremijau,— tarė K.,— visi tie tavo nusiskundimai 
teisingi, tik turėtum juos Galateriui dėstyti. Jisai savo valia judu pa- 
siuntė, aš jį neprašiau judviejų. O kadangi neprašiau, tai galėjau judu 
ir pasiųsti iš kur atėjusius, ir mieliau būčiau tatai padaręs taikiai, o ne 
per prievartą, bet judu aiškiai kitaip nenorėjot. Beje, kodėl tu išsyk, 
kai judu atėjot pas mane, nebuvai toks atviras kaip dabar? 

— Todėl, kad ėjau tarnybą, — atsakė Jeremijas, — juk tai savaime 
suprantama. 

— (O dabar tu nebeini tarnybos? — paklausė K. 

— Dabar nebe,— atsakė Jeremijas.— Artūras pilyje tarnybos 
atsisakė, ar bent jau ten pradėta procedūra, turinti mudu visiškai nuo 
jos atleisti. 

— Bet tu juk vis dėlto ieškai manęs lyg tebeitum tarnybą, — tarė K. 

— Ne,— atsakė Jeremijas, — ieškau tavęs tik tam, kad nuramin- 
čiau Frydą. Mat kai tu pametei ją dėl Barnabo mergiočių, ji labai sielo- 
Josi, ne tiek dėl netekties, kiek dėl tavo išdavystės; teisybė, ji jau seniai 
matė tą išdavystę artėjant ir daug spėjo dėl to prisikentėti. Sykį kaip 
tik vėl prisiartinau prie mokyklos lango pasižiūrėti, gal tu jau būsi 
atgavęs protą. Bet tavęs viduje nebuvo, tik Fryda verkė sėdėdama 
suole. Taigi tuomet aš nuėjau pas ją ir mudu viską sutarėm. Viskas jau 
ir padaryta. Aš, bent tol, kol mano byla pilyje bus baigta, esu „Ponų 
smuklės“ kelneris, aptarnaujantis svečius jų kambariuose, o Fryda — 
vėl už baro. Frydai tai bus geriau. Neprotingai ji būtų padariusi, jei 
būtų tapusi tavo žmona. Be to, tu nė nesugebėjai įvertinti, kiek daug 
ji dėl tavęs buvo pasiryžusi paaukoti. Bet štai gerąją Frydą vis dar 
kartais apninka abejonės, ar tau nebus padaryta neteisybė, girdi, gal 
tu vis dėlto buvai ne pas Barnabo mergiotes. Nors dėl to, kur tu išėjai, 
žinoma, negalėjo būti jokių abejonių, aš vis dėlto leidausi į žygį, kad 
paskutinį sykį tatai nustatyčiau; juk po visų jaudulių galų gale esame 
nusipelnę vieną sykį ramiai išsimiegoti. Taigi susiruošiau į žygį ir ne 
tik suradau tave, bet drauge dar galėjau ir pamatyti, kad mergiotės 


Pilis 374 


seka paskui tave lyg už pavadėlio vedamos. Ypač gynė tave toji juodu- 
kė, tikra laukinė katė. Ką gi, kiekvieno kitoks skonis. Šiaip ar taip, 
tau nebuvo reikalo daryti lanksto per kaimyno sodą, man tas kelias 
žinomas. 

Vadinasi, vis dėlto šit ir įvyko tai, ką buvo galima numatyti ir ko 
nebuvo įmanoma išvengti. Fryda jį paliko. Nereikėjo manyti, kad 
galutinai, taip blogai dar nebuvo; Frydą bus galima atsikariauti, ji 
lengvai pasiduoda kitų žmonių įtakai, ypač šitų parankinių, kurie 
manė, kad Frydos padėtis panaši į jų, todėl dabar, patys atsisakę tar- 
nybos, paskatino ir Frydą taip padaryti, tačiau vos tiktai K. stos prieš 
ją, primins. visus argumentus, bylojančius jo naudai, ji atgailaus ir 
vėlei bus jo, ypač jeigu jam pavyktų apsilankymą pas merginas patei- 
sinti laimėjimu, kurį pasiekti jos būtų padėjusios. Tačiau tokie sampro- 
tavimai, kuriais K. mėgino nuraminti pats save dėl Frydos, jo vis dėlto 
nenuramino. Dar visai neseniai jis gyrėsi Olgai Fryda ir vadino ją 
savo vienintele atspara; ir šit pasirodė, kad ta atspara ne iš tvirčiausių, 
nereikėjo nė kokiam galingajam įsikišti — atėmė Frydą iš K. va šitas 
ne itin patrauklus parankinis, tas mėsos gabalas, kuris retsykiais regė- 
josi lyg ir ne visai gyvas. 

Jeremijas jau buvo pradėjęs tolti; K. šūktelėjo jam sugrįžti. 

— Jeremijau,— tarė jis, — būsiu tau visiškai atviras, pažadėk, kad 
ir tu sąžiningai atsakysi į vieną klausimą. Juk mudu jau nebesame 
ponas ir tarnas, kuo ne tik tu, bet ir aš džiaugiuosi, vadinasi, mudviem 
nebėra reikalo apgaudinėti kits kito. Štai tavo akyse sulaužau rykštę, 
kuri buvo tau skirta, mat ne bijodamas tavęs aš pasirinkau kelią per 
sodą, o norėdamas tave iš netyčių užklupti ir keliskart perlieti rykšte. 
Na, nerūstauk dėl to ant manęs, visa tai jau praeity, jeigu tu būtum 
buvęs ne žinybų man prievarta primestas tarnas, o paprasčiausias 
pažįstamas, mudu, be abejo, būtume kuo puikiausiai galėję pakęsti 
kits kitą, nors tavo išvaizda sykiais mane truputėlį ir trikdo. Ir juk 
dabar mudu galėtume atsigriebti už tai, ką šiuo požiūriu esam pra- 
radę. 

— Tu taip manai? — paklausė parankinis žiovaudamas ir užsi- 
merkdamas.— Galėčiau tau ir nuodugniau viską paaiškinti, tik ne- 
turiu laiko, skubu pas Frydą, mažytė laukia manęs, tarnybos ji dar 
nepradėjo, šeimininkas, mano įkalbėtas,— pati Fryda, greičiausiai 
trokšdama užsimiršti, buvo išsyk bekimbanti į darbą, — davė jai dar 
šiek tiek laiko atsigauti, ir bent jau tą laiką mudu ketinam praleisti 
drauge. O dėl tavo pasiūlymo, tai man, žinoma, nėra reikalo tavęs 

apgaudinėti, bet lygiai taip pat nėra pagrindo su tavim bičiuliautis. Mat 
aš į viską žiūriu kitaip negu tu. Kol tarnavau tau, tu man, aišku, buvai 
labai svarbus asmuo, ne dėl savo savybių, o dėl tarnybinės padėties, 
ir aš būčiau padaręs viską, ko tik būtum panorėjęs, tačiau dabar tu 
man niekas. Nejaudina manęs nė sulaužyta rykštė, ji tik primena man, 
kokį nuožmų poną esu turėjęs, bet visai nepadės mane tavo pusėn 
palenkti. 

— Šneki su manim taip, — tarė K.,— lyg būtų jau visai tikras 
dalykas, kad tau niekados nebeteks manęs bijotis. O juk taip, tiesą 
sakant, nėra. Veikiausiai dar nesi nuo manęs laisvas, taip greit reika- 
lai čia netvarkomi. 

— Kartais net dar greičiau, — tarstelėjo Jeremijas. 

— Kartais, — pasakė K.,— tačiau nėra jokių ženklų, kad šį sykį 
taip būtų atsitikę, kol kas bent jau nė tu, nė aš dar neturime rankose 
raštiško sprendimo. Vadinasi, procedūra dar nepasibaigusi, ir aš dar 
nemėginau jos paveikti savo ryšiais, bet būtinai pamėginsiu. Jeigu 
reikalai susiklostys tavo nenaudai, tu nebūsi labai pasistengęs įsiteikti 
savo ponui, galbūt aš net ir be reikalo būsiu rykštę sulaužęs. O Frydą 
tu, teisybė, paviliojai, ir dėl to visų labiausiai putiesi; tačiau kad ir 
kažin kaip gerbčiau tavo asmenį, mat aš jį gerbiu, o tu manojo nebe- 
gerbi,— Žinau, kad užteks man tarstelti tik porą žodžių Frydai, ir 
visi melai, kuriais tu ją apraizgei, bus išsklaidyti. Juk tik melagystėmis 
galėjai paveržti iš manęs Frydą. 

— Tokiais grasinimais manęs neįbauginsi, — atsakė Jeremijas.— 
Juk visai tu nenori, kad būčiau tavo parankinis, juk bijai, kad galiu 
būti tavo parankinis, apskritai bijai parankinių, tik iš baimės sumušei 
gerąjį Artūrą. 

— Galbūt,— tarė K.— Bet ar dėl to jam mažiau skaudėjo? Gal- 
būt aš dar ne sykį turėsiu progą šitaip parodyti, kad bijau tavęs. Ma- 
tant, kad parankinio tarnyba tau nelabai miela, man, kita vertus, kad 
1r baimės apimtam, didžiausias malonumas priversti tave tą tarnybą 
eiti. Ir šįsyk aš pasistengsiu gauti tave vieną, be Artūro; tuomet galėsiu 
tau daugiau dėmesio skirti. 

— Nejau manai, — tarė Jeremijas, — kad aš viso to nors truputėlį 
bijau? 

— Manau, manau,— atsakė K.— Truputėlį tu, žinoma, bijai, o 
jeigu esi protingas, tai ir labai. Jei ne, tai kodėl gi anksčiau nenuėjai 
pas Frydą? Sakyk, ar tu ją myli? 

— Ar myliu? — tarė Jeremijas.— Ji — gera, protinga mergina, 

buvusi Klamo mylimoji, vadinasi, visais atžvilgiais verta pagarbos. 
Ir jeigu ji nepaliauja mane maldauti, kad išvaduočiau ją nuo tavęs, 
kodėl gi turėčiau nepadaryti jai tokios paslaugos, ypač kad ir tavęs 
tuo nė kiek neskaudinu, juk tave jau paguodė prakeiktosios Barnabo 
mergiotės. 

— Dabar jau matau, kokia baimė tave ima,— pasakė K.,— kokia 
didžiai niekšinga baimė, tu mėgini mane apmulkinti. Fryda maldavo 
tik vieno dalyko: išvaduoti ją nuo įsišėlusių, kaip šunys. goslių paran- 
kinių; deja, neturėjau laiko visiškai patenkinti jos prašymą, o dabar 
šit regiu, kas pasidarė per mano aplaidumą. 

— Ponas matininke! Ponas matininke! — sušuko kažkas gatve- 
lėje. 

Ten buvo Barnabas. Jis atskubėjo be amo, tačiau nepamiršo K. 
nusilenkti. 

— Man pasisekė,— prašneko Barnabas. | 

— Kas pasisekė? — paklausė K.— Tu perdavei Klamui mano 
prašymą? 

— "To negalėjau padaryti, — atsakė Barnabas.— Labai stengiausi, 
bet tai buvo neįmanoma, prasibroviau į priekį, visą dieną nekviestas 
prastovėjau taip arti pulto, kad vienas raštininkas, kuriam užstojau 
šviesą, Sykį mane net pastūmė į šalį, Klamui pakėlus akis mėginau, 
nors tai draudžiama, patraukti dėmesį rankos kilstelėjimu, ilgiau už 
visus išbuvau kanceliarijoj, stovėjau ten jau vienas su patarnautojais, 
dar sykį apsidžiaugiau išvydęs, kad Klamas grįžta, bet jis grįžo ne dėl 
manęs, tik skubiai dar kažką pasiskaitė vienoje knygoje ir čia pat vėl 
išėjo, galų gale, kai aš vis dar nesijudinau, patarnautojas mane kone 
su šluota išstūmė pro duris. Pasakoju visa tai tam, kad tu vėlei nebūtum 
nepatenkintas mano darbu. 

— Kokia man nauda iš tavo uolumo, Barnabai,— tarė K..— jeigu 
vis tiek ničnieko nepavyksta laimėti. 

— Bet aš laimėjau, — pasakė Barnabas.— Eidamas iš savo kance- 
liarijos, — vadinu ją saviške,— žiūriu, kad iš tolimesniųjų koridorių 
lėtu žingsniu ateina kažkoks ponas, šiaip visur jau buvo tuščia; juk 
metas jau buvo labai vėlyvas. Nusprendžiau jo palaukti; tai buvo gera 
dingstis dar ten pabūti, visų mieliausiai būčiau apskritai tenai pasilikęs, 
kad tik nereikėtų nešti tau prastos žinios. Tačiau ir šiaip vertėjo pa- 
laukti to pono, tai buvo Erlangeris. Nepažįsti jo? Jis — vienas pirmų- 
jų Klamo sekretorių. Paliegęs, mažaugis ponas, truputį raišas. Mane 
jis išsyk atpažino, jis garsėja atmintimi ir žmonių pažinimu, tik surauks 

antakius, ir jam to gana — kiekvieną atpažins, dažnai net tokį žmogų, 
kurio niekados neregėjo, apie kurį tik yra girdėjęs ar skaitęs, mane, 
sakysim, jis vargu bau kada galėjo būti matęs. Tačiau nors kiekvieną 
išsyk atpažįsta, iš pradžių vis teiraujasi, lyg nebūtų tikras. „Ar tik tu 
ne Barnabas?“ — tarė jis man. O paskui paklausė: „Tu juk pažįsti 
matininką, ar ne?“ O tada pasakė: „Labai gerai viskas susiklostė; aš 
kaip tik važiuoju į „Ponų smuklę“. Tegu matininkas ten pas mane 
užeina. Gyvensiu penkioliktam kambary. Bet tegu jis dabar pat ateina. 
Turiu ten tik keletą pokalbių, o penktą valandą ryto važiuosiu atgal. 
Pasakyk jam, kad man labai svarbu su juo pasikalbėti“. 

Staiga Jeremijas pasileido tekinas. Barnabas, įsijaudinęs ir ligi 
šiol beveik nekreipęs į jį dėmesio, paklausė: 

— Kurgi Jeremijas taip bėga? 

— Nori pirma manęs atsidurti pas Erlangerį,— tarė K., išsyk 
puolė vytis Jeremiją, pastvėrė jį, griebė už parankės ir tarė: 

— Ar tai Frydos staiga taip labai pasiilgai? Aš jos nė kiek ne ma- 
žiau pasiilgęs, tad mudviem teks eiti koja į koją. 


SEPTYNIOLIKTAS SKYRIUS 


Prie tamsios „Ponų smuklės“ stovėjo būrelis vyrų, du ar trys buvo 
atsinešę žibintus, tad galėjai įžiūrėti vieną kitą veidą. K. pamatė tik 
vieną pažįstamą, Gerštekerį, vežėją. Šis pasveikino jį klausimu: 

— Tai tu vis dar kaime? 

— Kaime,— atsakė K.,— aš čia ilgam atvykau. 

— Man juk vis tiek,— tarė Gerštekeris, smarkiai nusikosėjo 
ir pasigręžė į kitus. 

Paaiškėjo, kad visi laukė Erlangerio. Tas jau buvo atvažiavęs, 
tačiau klientų dar nepriiminėjo, nes aptarinėjo reikalus su Momusu. 
"Vyrų pašnekesys vis sukosi apie tai, kad neleidžiama laukti viduje ir 
jie turi stovėti čia, gatvėje, pusnynuos. Tiesa, labai šalta nebuvo; 
bet vis dėlto nepadoru buvo laikyti klientus gal valandų valandas 
naktį už durų. Beje, dėl to buvo kaltas ne Erlangeris, kuris, pats 
veikiau net labai paslaugus, apie tai vargu bau žinojo ir tikrai būtų 
labai pasipiktinęs, jeigu jam apie tai būtų buvę pranešta. Kalta buvo 
„Ponų smuklės“ šeimininkė, kuri, tiesiog liguistai trokšdama gyven- 

ti kaip tikra ponia, nepakentė, kad „Ponų smuklėn“ vienu sykiu atei- 
na daug klientų. 

— Jeigu jau tai neišvengiama ir jie turi ateiti, — sakydavo ji,— 
tai, dėl Dievo meilės, tegu eina vienas paskui kitą. 

Ir ji pasiekė, kad klientai, iš pradžių laukę tiesiog koridoriuj, 
vėliau laiptuose, paskui prieangy, o galiausiai smuklės salėje, galų 
gale buvo išstumti gatvelėn. Bet jai ir to dar buvo negana. Jai at- 
rodė nepakenčiama, kaip ji sakė, būti nuolatos „apgultai“ savo pa- 
čios namuose. Ji negalėjo suprasti, kam klientai apskritai priiminė- 
jami. „Kad terštų priekinius namų laiptus“, — taip į šeimininkės 
klausimą sykį, greičiausiai pyktelėjęs, atsakė vienas valdininkas; ta- 
čiau jai toks atsakymas pasirodė didžiai teisingas ir ji mėgo kartoti 
tą posakį. Šeimininkė troško, ir tai šįsyk sutapo jau su klientų norais, 
kad priešais „Ponų smuklę“ būtų suręstas pastatas, kuriame galėtų 
laukti klientai. Visų mieliausia jai būtų buvę, jeigu pokalbiai su klien- 
tais ir apklausos irgi būtų vykusios ne „Ponų smuklėje“, tačiau tam 
priešinosi valdininkai, ir šeimininkė, valdininkams rimtai pasiprieši- 
nus, žinia, nieko nebegalėjo padaryti, nors antraeiliais klausimais, 
budama nenuilstamai ir sykiu moteriškai, švelniai uoli, kamavo 
visus lyg kokia mažutė tironė. Vis dėlto pokalbius ir apklausas šei- 
mininkei, matyt, ir toliau buvo lemta kęsti „Ponų smuklėje“, nes 
ponai iš pilies, atvykę į kaimą, nenorėjo kilti su tarnybiniais reikalais 
iš „Ponų smuklės“. Jie nuolatos skubėjo, tik iš bėdos lankėsi kaime, 
neturėjo nė menkiausio noro užtrukti čia ilgiau, negu buvo neišven- 
giamai būtina, tad nevalia buvo reikalauti, kad jie vien dėl namų 
ramybės „Ponų smuklėje“ laikinai kraustytųsi su visais savo raštais 
per gatvę į kokius nors kitus namus ir šitaip gaištų laiką. Juk valdi- 
ninkai visų mieliausiai tarnybos reikalus tvarkydavo smuklės salėje 
arba savo kambariuose, dažnai net valgydami arba lovoje prieš 
miegą, arba rytais, kai neturėdavo jėgų keltis ir norėdavo dar tru- 
putėlį pasirąžyti lovoje. Tuo tarpu buvo panašu, kad laukiamojo 
pastato statybos reikalas baigia išsispręsti teigiamai, beje, skaudi 
bausmė buvo šeimininkei,— čia vyrai truputėlį šyptelėjo, — kad kaip 
tik laukiamojo pastato klausimas reikalavo labai didelių svarstymų 
ir „Ponų smuklės“ koridoriai dabar beveik niekad neištuštėdavo. 

Apie visus tuos dalykus pusbalsiu šnekučiavosi laukiantys vyrai, 
K. krito į akis, jog nepasitenkinimo buvo, tiesa, pakankamai, tačiau 
visai niekas nesipiktino, kad Erlangeris vidurnaktį šaukiasi klientus. 
Pasiteiravęs, kodėl taip yra, jis išgirdo atsakymą, kad Erlangeriui 

už tai privalu net labai padėkoti. Juk vien iš geros valios ir didžio 
pareigingumo Erlangeris apskritai nusileidžiąs į kaimą; juk jis, girdi, 
galėtų panorėjęs — ir tai galbūt net labiau atitiktų“ instrukcijas — 
atsiųsti kurį nors žemesnįjį sekretorių, ir tas surašytų protokolus. 
Tačiau Erlangeris dažniausiai nenorįs to daryti, pageidaująs pats 
viską pamatyti ir išgirsti, tačiau tam turįs aukoti savo naktis, nes jo 
darbo plane nenumatytas laikas kelionėms į kaimą. K. atitarė, girdi, 
Klamas juk irgi dieną atvykstąs į kaimą ir net prabūnąs čia kelias 
dienas; negi tad Erlangeris viršuj labiau nepakeičiamas, juk jis vis 
dėlto esąs tik sekretorius? Keli vyrai geraširdiškai nusijuokė, kiti 
sumišę tylėjo, pastarųjų buvo dauguma, ir K. beveik niekas neatsakė. 
Tik vienas neryžtingai pratarė, girdi, Klamas esąs, be abejo, nepa- 
keičiamas ir pilyje, ir kaime. 

Čia atsivėrė „Ponų smuklės“ durys ir tarp dviejų žiburius lai- 
kančių patarnautojų pasirodė Momusas. 

— Pirmieji pas poną sekretorių Erlangerį bus įleisti Geršteke- 
ris ir K. Ar juodu abu čia? 

Tuodu atsišaukė, bet dar pirma jųdviejų, tarstelėjęs: „Aš čia kel- 
neris“ ir Momuso pasveikintas šypsniu ir pliaukštelėjimu per pečius, 
vidun įsmuko Jeremijas. Reikės daugiau pasidomėti Jeremiju, tarė 
pats sau K., sykiu suvokdamas, kad Jeremijas, ko gero, daug mažiau 
pavojingas už Artūrą, kuris veikė prieš jį pilyje. Galbūt net protin- 
giau būtų buvę duotis tų dviejų parankinių kamuojamam negu leisti 
jiems nekontroliuojamiems visur šlaistytis ir laisvai regzti intrigas, 
kurioms juodu, kaip rodėsi, buvo itin gabūs. 

K. žengiant pro Momusą, šis apsimetė tik dabar atpažinęs, kad 
čia Matininkas. 

— Aha, ponas matininkas, — tarė jis.— Tamsta taip nemėgsti 
leistis apklausiamas, o dabar veržiesi apklauson. Su manim anuomet 
būtų buvę paprasčiau. Bet, Žinia, vykusiai pasirinkti apklausą yra 
sunku. 

K., šitaip užkalbintas, buvo besustojąs, bet Momusas pasakė: 

— Eik, eik tamsta! Anuomet tamstos atsakymai man būtų buvę 
reikalingi, o dabar — ne. 

Tačiau K., sujaudintas Momuso elgesio, tarė: 


— Tamsta tik apie save galvoji. Vien todėl, kad to reikia žiny- 
boms, aš neatsakinėju; nei anuomet, nei dabar. 
Momusas atsakė: 

— O apie ką mes turėtume galvoti? Argi čia dar kas nors yra? 
Eik tamsta! 

Priemenėje juodu pasitiko patarnautojas ir nulydėjo K. jau ži- 
nomu keliu per kiemą, paskui pro tarpuvartę ir į žemą, truputėlį 
nuokalnų koridorių. Matyt, viršutiniuose aukštuose gyveno tik aukš- 
tesnieji valdininkai, o sekretoriai — šiame koridoriuje, su jais ir Er- 
langeris, nors ir vienas pačių aukštųjų. Patarnautojas užgesino savo 
žibintą, nes čia degė ryški elektros šviesa. Visi daiktai čia buvo maži, 
bet dailūs. Erdvė buvo kiek galint taupoma. Koridorius tik tokio 
aukščio, kad vos galėjai stačiomis eiti. Abiejose pusėse mažne visai 
vienos greta kitų rikiavosi durys. Koridoriaus sienos nesiekė lubų, 
veikiausiai ventiliacijos sumetimais, nes kambarėliai šiame giliame, 
į rūsį panašiame koridoriuje, matyt, neturėjo langų. Šitų ne visai 
aklinų sienų trūkumas buvo tas, kad koridoriuje, o sykiu neišven- 
giamai ir kambariuos, girdėjosi triukšmas. Daugumas kambarių ro- 
dėsi užimti, daugumas gyventojų dar nemiegojo, buvo girdėti balsai, 
plaktuko dūžiai, stiklų skambesys. Tačiau didelės linksmybės nebuvo 
justi. Balsai buvo prislopę, tik retsykiais suprasdavai vos vieną kitą 
žodį, neatrodė, kad ten vyktų pokalbiai, greičiausiai kas nors tiktai 
diktavo ar skaitė balsu, kaip tik iš tų kambarių, iš kurių sklido taurių 
ir lėkščių skambesys, nebuvo girdėti nė vieno žodžio, o plaktuko 
dužiai priminė K. kažkieno pasakojimą, jog kai kurie valdininkai, 
geisdami pailsėti nuo nepaliaujamo protinio triūso, dirbą staliaus, 
tiksliosios mechanikos ir panašius darbus. 

Pats koridorius buvo tuščias, tik prie vienų durų sėdėjo išblyškęs, 
lieknas, aukštas ponas, užsimetęs kailinius, po kuriais matėsi naktiniai 
baltiniai; greičiausiai jam kambary buvo pasidarę per trošku, tad 
jis, atsisėdęs koridoriuj, skaitė laikraštį, bet skaitė neatidžiai, žiovau- 
damas dažnokai pakeldavo akis nuo laikraščio ir pasilenkęs dairyda- 
vosi po koridorių; galbūt jis laukė kliento, iškviesto, bet delsiančio 
ateiti. Kai jie praėjo pro šalį, patarnautojas, turėdamas galvoje tą 
poną, pasakė Gerštekeriui: 

— Pincgaueris! 

Gerštekeris linktelėjo. 

— Seniai jau jis nebuvo čionai nusileidęs, — pasakė. 

— Jau labai seniai, — patvirtino patarnautojas. 

Pagaliau jie priėjo duris, kurios niekuo nuo kitų nesiskyrė ir už 
kurių vis dėlto, kaip pasakė patarnautojas, gyveno Erlangeris. Pa- 


381 


tarnautojas, pasilypėjęs K. ant pečių, pažvelgė pro atvirą plyšį į kam- 
barį. 

— Jis guli,— lipdamas žemėn pasakė patarnautojas,— guli lo- 
voje, teisybė, nenusirengęs, bet aš vis dėlto manau, kad bus užsnūdęs. 
Kartais jį čia, kaime, pasikeitus gyvenimo būdui, suima toks snau- 
dulys. Turėsim palaukti. Pabudęs jis paskambins varpeliu. Teisybė, 
yra jau ir taip buvę, kad jis pramiegodavo visą kaimo aplankymui 
skirtą laiką ir pabudęs išsyk turėdavo grįžti atgal į pilį. Juk darbą 
čionai jis dirba savo noru. 

— Verčiau jau dabar jis iki galo miegotų,— tarė Gerštekeris, — 
mat jeigu jis pabudęs dar turi truputėlį laiko padirbti, tai būna labai 
nepatenkintas, kad užmigo, stengiasi viską kuo skubiau sutvarkyti 
ir mažne nė negalima jam išsikalbėti. 

— Tamsta atėjai dėl vežimų skyrimo statybai? — pasiteiravo 
patarnautojas. 

Gerštekeris linktelėjo, pasitempė patarnautoją į šalį ir ėmė jam 
kažką patyliukais šnekėti; tačiau patarnautojas mažne nesiklausė, 
būdamas daugiau nei visa galva aukštesnis už Gerštekerį, jis žvelgė 
per pastarąjį kažkur į tolį, rimtai ir iš lėto glostinėdamasis plaukus. 


AŠTUONIOLIKTAS SKYRIUS 


Ūmai K., be tikslo žvalgydamasis aplinkui, toli toli, viename ko- 
ridoriaus posūkyje, išvydo Frydą; ši apsimetė jo nepažįstanti, tik įbe- 
dė į jį sustingusį žvilgsnį; rankoje ji laikė padėklą su tuščiais indais. 
K. pasakė patarnautojui, kuris, beje, visai nekreipė į jį dėmesio, — 
juo daugiau tam patarnautojui kalbėjai, juo labiau jis, rodėsi, min- 
timis nuo tavęs tolo, — taigi K. pasakė patarnautojui tuojau grįšiąs 
ir nuskubėjo prie Frydos. Pribėgęs suėmė ją už pečių, lyg susigrą- 
žindamas prarastą nuosavybę, pažėrė keletą nereikšmingų klausimų 
ir tiriamai žvelgė jai į akis. Tačiau Frydos laikysena liko mažne 
tokia pat stangi, išsiblaškiusi ji perkėlė ant padėklo kelis indus iš 
vienos vietos į kitą ir tarė: 

— Ko gi tu iš manęs nori? Eik sau verčiau pas tas — na, pats 
žinai, kuo jos vardu. Iš jų juk ir pareini, matau vos į tave pažvelgusi. 

K. skubiai nusuko kalbą į šalį; nevalia buvo leisti, kad santykių 

aiškinimasis prasidėtų taip staigiai, ir dar nuo pačių blogiausių, jam 
nepalankiausių dalykų. 

— Maniau, kad tu bare,— tarė jis. 

Fryda nustebusi pažvelgė į jį, o paskui laisvąja ranka švelniai 
perbraukė jam per kaktą ir skruostą. Atrodė, lyg būtų pamiršusi, 
kaip K. atrodo, ir šitaip mėgintų atkurti savo sąmonėje jo veido bruo- 
žus; jos ūkanotose akyse irgi pasirodė tokia išraiška, lyg ji iš visų 
jėgų stengtųsi prisiminti. | 

— Esu vėl priimta dirbti bare,— iš lėto pasakė paskui Fryda, 
tarytum tai, ką ji čia kalba, būtų nesvarbu, tarytum už tų žodžių 
vyktų dar kitas pašnekesys su K., ir šis būtų jau svarbesnis.— Šitas 
darbas ne man, jį ir kiekviena kita gali dirbti; kiekviena, kuri tik 
moka patalą kloti ir meilią miną nutaisyti, kuri ne tik nesigąsčioja 
svečių, bet ir pati prašosi jų kibinama,— kiekviena tokia gali būti 
kambarinė. O bare — jau visai kas kita. Išsyk buvau vėl priimta į 
barą, nors anuomet ne itin garbingai tą vietą palikau; tiesa, šįsyk 
turėjau protekciją. Bet šeimininkas apsidžiaugė, kad turiu protek- 
ciją ir jam buvo gana lengva mane vėlei priimti. Iš tikrųjų turėjau 
būti netgi įkalbinėjama imtis tos tarnybos; pagalvok, ką man baras 
primena, ir iškart suprasi. Galų gale sutikau tos tarnybos imtis. 
Čia tik laikinai pavaduoju kitą. Pepė prašė neužtraukti jai gėdos, 
neliepti išsyk pasitraukti iš baro, o ji juk buvo darbšti ir taip sukosi, 
kaip tik įstengė su savo gabumais, todėl mes ir davėm jai dar dvide- 
šimt keturias valandas. 

— Viskas kuo puikiausiai sutvarkyta, — tarė K.,— tačiau andai 
tu dėl manęs pasitraukei iš baro; o dabar, kai greitai turės būti mud- 
viejų vestuvės, tu vėlei tenai grįžti? 

— Vestuvių nebus, — pasakė Fryda. 

— Ar dėl to, kad buvau neištikimas? — paklausė K. 

Fryda linktelėjo. 

— Žiūrėk, Fryda,— tarė K.,— mudu jau daug sykių kalbėjomės 
apie šitą tariamą mano neištikimybę, ir visuomet tu būdavai priversta 
galų gale pripažinti, kad tokie įtarinėjimai neteisingi. Iš mano pusės 
nuo to laiko niekas nepasikeitė, viskas liko taip pat nekalta, kaip 
buvo, ir nė negali būti kitaip. Vadinasi, kažkas turėjo pasikeisti iš 
tavo pusės — dėl pašalinių pakuždų ar dar dėl ko kito. Ar šiaip, ar 
taip, tu mane vis tiek neteisingai kaltini; tik pagalvok, kokie gi mano 
santykiai su tom dviem merginom? Viena, toji juodaplaukė, — kone 
gėdijuosi taip smulkmeniškai teisintis, bet tu juk pati mane verti, — 

taigi juodaplaukė man, ko gero, ne mažiau atkari negu tau; kiek tik 
galiu, stengiuosi laikytis nuo jos kuo atokiau, o ir ji pati čia man labai 
padeda, juk santūresnės už ją tiesiog negali būti. 

— Taigi,— sušuko Fryda, tie žodžiai prasiveržė tarytum prieš 
jos pačios valią; K. džiaugėsi, matydamas, kad ji užsimiršo ir elgiasi 
ne taip, kaip pati norėjo, — gal ji tau ir atrodo santūri, tu vadini 
santūria visų didžiausią begėdę ir kalbi, nors tai ir labai neįtikėtina, 
kuo nuoširdžiausiai, neveidmainiaudamas, aš juk žinau. „Tilto užei- 
gos“ šeimininkė taip apie tave sako: „Negaliu jo pakęsti, bet negaliu 
tr palikti likimo valiai, juk, matydama ir kūdikį, dar nemokantį gerai 
vaikščioti, bet per toli bežengiantį, negali susilaikyti, turi įsikišti“. 

— Priimk šįsyk josios pamokymą, — šypsodamsis tarė K.,— tačiau 
apie tą merginą — nėra reikalo mudviem ginčytis, ar ji santūri, ar 
begėdė,— aš nieko nenoriu žinoti. 

— Bet kodėl sakai, kad ji santūri? — neatlyžo Fryda; tokį jos 
įkarštį K. palaikė geru ženklu.— Ar jau pats tą išmėginai, ar šitaip 
mėgini kitas sumenkinti? 

— Nei viena, nei kita, — atsakė K.,— sakau taip apie ją iš dėkin- 
gumo, mat ji padeda man nekreipti į ją dėmesio; nes jeigu ji vien 
dažniau mane užkalbintų, aš nebeįstengčiau prisiversti dar sykį ten 
nueiti, 0 tai man būtų didelis nuostolis, juk gerai žinai, kad turiu vaikš- 
čioti ten dėl mudviejų bendros ateities. Dėl tos pačios priežasties 
privalau kalbėtis ir su antrąja mergina, kurią, tiesa, vertinu už darbš- 
tumą, apdairumą ir savęs išsižadėjimą, bet apie kurią juk niekas 
nepasakys, kad ji kelia pagundą. 

— Tarnai yra kitos nuomonės, — tarė Fryda. 

— Ir šiuo, ir tikriausiai daugeliu kitų klausimų, — atsakė K.— 
Tai iš tarnų gašlumo tu sprendi apie mano neištikimybę? 

Fryda tylėjo ir nesipriešino, kai K. paėmė padėklą jai iš rankos, 
padėjo jį ant grindų, įsitvėrė jai į parankę ir leidosi vaikštinėti su 
ja į vieną ir kitą pusę po ankštą koridorių. 

— Tu nežinai, kas yra ištikimybė,— pasakė Fryda, šiek tiek 
vengdama K. artumos.— Kad ir kokie būtų tavo santykiai su tomis 
merginomis, — tai juk nėra svarbiausia; man nepakeliama gėda jau 
vien tai, kad tu apskritai lankaisi toje šeimynoje, o grįžus tavo dra- 
bužiai būna prisigėrę jų trobos tvaiko. O tu išleki iš mokyklos, nieko 
man nepasakęs, ir net pasilieki pas juos ligi pusiaunakčio. O kai žino- 
gus tavęs teiraujasi, leidi merginoms — ypač tai neprilygstamajai 
santūruolei — tvirtinti, kuo karščiausiai tvirtinti, kad tavęs ten nesą. 

Slaptu keliu tykini laukan iš namų, galbūt net brangindamas gerą 
merginų vardą, gerą tų mergų vardą! Ne, nebekalbėkim daugiau 
apie tai! 

— Apie tai galim nebekalbėti,— tarė K.,— bet pasikalbėkim 
apie ką kitą, Fryda. Apie tai juk ir nėra ką bepasakyti. Kodėl turiu 
ten vaikščioti, tu juk žinai. Man tai nėra lengva, bet,aš prisiverčiu. 
Galėtum ir nesistengti, kad tie žygiai būtų man dar sunkesni negu da- 
bar. Šiandien tariausi nueisiąs tiktai akimirkai ir pasiteirausiąs, ar 
pagaliau sugrįžo Barnabas, jau seniai turėjęs parnešti man svarbią 
žinią. Jis dar nebuvo grįžęs, tačiau, kaip buvau tikinamas ir kaip 
buvo visai tikėtina, turėjo labai greitai pareiti. Nenorėjau liepti jam 
ateiti pas mane į mokyklą, nenorėjau tavęs kamuoti, kad tau nė matyt 
jo nereikėtų. Valandos slinko, o jis, deja, vis negrįžo. Užtat atėjo ki- 
tas, kurio aš tiesiog nekenčiu. Neturėjau nė menkiausio noro, kad 
jis mane šnipinėtų, tad ir išėjau per kaimynų sodą, tačiau neketinau 
nė slėptis nuo jo, o žengiau paskui gatve tiesiai į jį, rankoje, prisi- 
pažįstu, laikydamas itin lanksčią gluosnio rykštę. Tai ir viskas, dau- 
giau apie tai nėra ko ir bepasakyti; bet yra ką pasakyti apie kitą da- 
lyką. Kaip čia yra su tais parankiniais, kuriuos minėti man mažne 
taip pat koktu kaip tau — aną šeimyną? Palygink, kaip tu su jais 
elgiesi ir kaip aš su ta šeimyna elgiuosi. Suprantu tavo pasibjaurė- 
jimą ta šeimyna ir galiu pats bjaurėtis. Vaikštau pas juos tik iš rei- 
kalo, kartais man regisi, kad skriaudžiu, išnaudoju juos. O kaipgi 
tu su parankiniais? Tu net nemėginai neigti, kad jie tave persekioja, 
pati prisipažinai, kad jie tave traukia. Nepykau už tai ant tavęs, su- 
pratau, kad čia veikia tokios jėgos, kurioms tu negali atsispirti, džiau- 
giausi jau ir tuo, kad tu bent giniesi, padėjau tau jų saugotis, ir štai 
vien todėl, kad kelias valandas atleidau vadžias, kliaudamasis tavo iš- 
tikimybe, beje, dar ir vildamasis, kad namai neabejotinai užrakinti, 
o parankiniai galutinai priversti nešti kudašių,— įtariu, kad vis dar 
per menkai juodu vertinu, — vien todėl, kad kelias valandas atleidau 
vadžias ir Jeremijui, tam, geriau pasižiūrėjus, ne itin geros sveikatos, 
jau pusamžiui vyriokui, užteko įžūlumo prisiartinti prie lango, vien 
todėl štai turiu netekti tavęs ir vietoj pasveikinimo išgirsti: „Vestuvių 
nebus“. Ar tai ne aš, teisybę sakant, turėčiau priekaištauti? O aš ne- 
priekaištauju, vis dar nepriekaištauju. 

Ir vėlei K. pasirodė, kad bus pravartu valandžiukę nukreipti 
Frydos dėmesį į šalį, tad jis paprašė atnešti jam ko nors užkąsti, nes 
jis, girdi, nuo pietų nieko nevaigęs. Buvo matyti, kad Frydai nuo to 

prašymo irgi palengvėjo, ji linktelėjo ir nubėgo ko nors atnešti, bet 
ne koridoriaus gilumon, kur K. spėjo būsiant virtuvę, o pasuko į šo- 
ną ir nusileido keliais laiptukais žemyn. Netrukus atnešė lėkštę šaltų 
užkandžių ir butelį vyno, tačiau tai, matyt, buvo jau valgytos vaka- 
rienės likučiai: griežinėliai paskubomis iš naujo sudėstyti, kad nekristų 
į akis, net dešros odelės pamirštos lėkštėje, o butelis daugiau nei ligi 
pusės nugertas. Tačiau K., nieko nesakęs, guviai įniko valgyti. 

— "Tu buvai virtuvėje? — paklausė jis. 

— Ne, savo kambary,— atsakė Fryda,— čia, apačioje, turiu 
kambarį. 

— Galėjai ir mane pasikviesti,— tarė K.— Nueisiu ten, tada 
galėsiu prisėsti valgydamas. 

— Atnešiu tau krėslą,— pasakė Fryda, išsyk leisdamasi kam- 
bario pusėn. 

— Ačiū, — tarė K., sulaikydamas ją,— nei aš pats tenai eisiu, 
nei man krėslo reikia. 

Sugriebta už rankos, Fryda užsispyrėlės mina ištvėrė K. prisi- 
lietimą, žemai nunarino galvą ir ėmė kramtytis lūpas. 

— Taigi jis ten, apačioj, — tarė ji. — Negi tu kitaip manei? Guli 
mano lovoje, mat lauke persišaldė, jį krečia šaltis, jis mažne nieko 
nevalgė. Iš esmės — viskas per tave; jeigu nebūtum parankinių iš- 
vijęs, jeigu nebūtum pas tuos žmones bėgiojęs, galėtume sau dabar 
ramiausiai sėdėti mokykloje. Tik tu sugriovei mudviejų laimę. Nejau 
manai, kad Jeremijas būtų išdrįsęs mane suvedžioti, kol ėjo tarnybą? 
Tai tu nė truputėlio nenutuoki apie čionykštę tvarką. Jis veržėsi pas 
mane, kamavosi, tykojo manęs, tačiau tai buvo tik žaidimas, kaip 
alkanas šuva žaidžia, bet vis tiek nedrįsta šokti ant stalo. Lygiai taip 
pat ir aš. Jis traukė mane, juk tai mano vaikystės žaidimų bičiulis, — 
mudu žaidėm drauge pilies kalno atšlaitėje, gražūs tai buvo laikai, 
tu niekados neklausinėjai apie mano praeitį... Tačiau visa tai nieko 
negalėjo nulemti, kol Jeremiją varžė tarnyba, juk aš žinojau, kas 
yra mano, kaip tavo būsimos žmonos, pareiga. Bet paskui tu išvarei 
parankinius ir net gyreisi tuo, lyg šitaip būtum kažin ką mano labui 
nuveikęs; ką gi, tam tikra prasme tikrai nuveikei. Artūro atveju tau 
pavyko įvykdyti savo sumanymą, beje, tik laikinai, jis švelnus, jo nėra 
apėmusi tokia jokių sunkumų nepaisanti aistra, kokia pagavusi Je- 
remiją, be to, tu jį kone sunaikinai, trenkdamas kumščiu aną nak- 
tį, — tai buvo sykiu ir smūgis mudviejų laimei, — jis išbėgo pasiskųsti 
į pilį, ir net jeigu netrukus sugrįš, jo, šiaip ar taip, čia nėra. Tačiau 

Jeremijas pasiliko. Eidamas tarnybą, jis bijo net savo pono akių kryp- 
telėjimo, o nebūdamas tarnyboje nieko nebijo. Jeremijas atėjo ir 
paėmė mane; tu mane palikai, jis, senas bičiulis, tapo mano valdovu, 
ir aš neįstengiau atsispirti. Aš neatkėliau mokyklos vartų, jis išmušė 
langą ir išsitraukė mane laukan. Mudu atbėgom šičia, šeimininkas 
jį gerbia, be to, ir svečiams negali būti malonesnio daikto kaip turėti 
tokį kelnerį, tad mudu buvom priimti, jis ne pas mane glaudžiasi, 
mudu tik turim bendrą kambarį. 

— Ir vis tiek,— tarė K.— nesigailiu, kad išvijau parankinius 
iš tarnybos. Jeigu padėtis buvo tokia, kaip tu sakai, taigi jeigu tavo 
ištikimybės sąlyga buvo tik tarnybinis parankinių susaistymas, tai 
ir gerai, kad viskas pasibaigė. Ne itin didelė būtų buvusi vedybinė 
laimė tarp dviejų plėšrūnų, kurie tik nuo botagų gaužiasi. Tuomet 
aš dėkingas ir tai šeimynai, kuri netyčia irgi nuveikė savo darbą, 
išskirdama mudu. 

Juodu tylomis vėlei ėmė vaikščioti šalia kits kito į vieną ir kitą 
pusę, ir nebūtum galėjęs pasakyti, katras dabar pirmas pajudėjo iš 
vietos. Fryda, visai šalia K., rodėsi nepatenkinta, kad jis vėl nepa- 
ėmė jos už parankės. 

— Ir šitaip viskas būtų sutvarkyta, — toliau dėstė K.,— ir mudu 
galėtume atsisveikinti, tu galėtum eiti pas savąjį poną“ Jeremiją, ku- 
ris greičiausiai dar tebėra persišaldęs nuo sivpsojimo mokyklos sode 
ir kurį tu, jeigu taip yra, jau pernelyg ilgai esi palikusi vieną, o aš 
galėčiau grįžti vienas mokyklon arba — kadangi man ten be tavęs 
nėra kas veikti — keliauti sau kur nors kitur, kur tik būčiau įsileistas. 
O jeigu aš vis tiek delsiu, tai tik todėl, kad turiu rimtą pagrindą vis 
dar truputėlį abejoti tuo, ką tu man pasakojai. Apie Jeremiją aš 
susidariau priešingą įspūdį. Kol jis ėjo tarnybą, tol gretinosi prie ta- 
vęs, ir aš nemanau, kad tarnyba ilgesnį laiką būtų sukliudžiusi jam 
tave vieną sykį rimtai užpulti. Bet dabar, kai jis laiko tarnybą baigta, 
viskas pasikeitė. Atleisk, kad šitaip tatai aiškinuosi: nuo to laiko, kai 
tu nebesi jo pono sužadėtinė, tu jo taip nebevilioji kaip anksčiau. 
Gal ir esi vaikystės dienų bičiulė, tačiau, mano nuomone,— tiesą 
sakant, pažįstu jį tik iš trumpo mudviejų pokalbio šiąnakt, — jis to- 
kiems jausmingiems dalykams neteikia daug reikšmės. Nesuprantu, 
kodėl jis tau rodosi esąs karšto būdo. Jo mąstysena man regisi veikiau 
itin blaivi. Jis yra gavęs iš Galaterio su manimi susijusį ir man galbūt 
ne itin palankų pavedimą, kurį jis, turiu pripažinti, stengiasi įvyk- 
dyti su tam tikru tarnybiniu įkarščiu,— pastarasis čia nėra itin retas 

dalykas, — o viena iš jo užduočių yra perskirti mudu; galbūt jis mėgino 
tatai padaryti įvairiais būdais, vienas iš jų buvo tas, kad jis, gašliai dū- 
saudamas, siekė tave suvilioti; kitas, — Čia jį parėmė užeigos šeiminin- 
kė, — kad jis skleidė paistalus apie mano neištikimybę; jam pavyko 
įvykdyti savo užmačias, gal čia jam padėjo ir šioks toks prisiminimas 
apie Klamą, vietos jis, teisybė, neteko, bet galbūt kaip tik tą akimirką, 
kai jos jam ir nebereikėjo, dabar jis skina savojo triūso vaisius ir 
traukia tave pro mokyklos langą, bet tuo jo darbas jau ir baigtas, 
taigi, tarnybiniam įkarščiui atlėgus, jis jaučiasi pavargęs, jam labiau 
patiktų būti ten, kur dabar yra Artūras, kuris nuskubėjo anaiptol ne 
skųstis, o išklausyti pagyrimų ir gauti naujų pavedimų, bet kas nors 
juk privalo ir čia pasilikti, pasižiūrėti, kaip viskas toliau klostysis. 
Viena iš jo truputėlį nuobodžių pareigų yra rūpintis tavimi. Meilės 
čia nė kvapo, jis man atvirai prisipažino, kaip Klamo mylimoji tu 
jam, žinoma, esi verta pagarbos, ir jam, aišku, didžiai malonu įsi- 
taisyti tavo kambaryje ir valandžiukę pasijusti mažu Klamu, bet tai 
ir viskas, tu pati jam dabar esi niekas, o tai, kad jis tave čia įtaisė, 
tėra tik jo pagrindinės užduoties priedėlis; kad tu nepradėtum ne- 
rimauti, jis ir pats pasiliko, bet tik laikinai, kol gaus naujų žinių iš 
pilies ir tu išgydysi jį nuo persišaldymo. 

— Kaip tu jį šmeiži! — tarė Fryda, sudauždama į kits kitą savo 
mažus kumštukus. 

— Šmeižiu? — perklausė K.— Ne, aš visai nenoriu jo šmeižti. 
Bet gal ir neteisingai apie jį kalbu, tai, žinia, įmanomas daiktas. To, 
ką apie jį kalbėjau, juk ir nesimato atvirai ir išorėje; viską galima ir 
kitaip aiškinti. Bet kad šmeižčiau? Juk šmeiždamas galėčiau siekti 
tik vieno tikslo: grumtis, kad tu liautumeis jį mylėjusi. Jeigu to rei- 
kėtų ir jeigu šmeižtas būtų tinkama priemonė, aš nedvejodamas im- 
čiau jį šmeižti. Niekas negalėtų už tai manęs smerkti, savo darbda- 
vių dėka jis už mane tiek pranašesnis, kad man, priverstam vien 
savo jėgomis kliautis, valia būtų ir truputėlį pašmeižti. Tai būtų pa- 
lyginti nekalta ir galų pagalėj juk ir bejėgiška gynybos priemonė. 
Taigi netrankyk kumščiais. 

Ir K. paėmė Frydą už rankos; Fryda pamėgino ją ištraukti, bet 
darė tai šypsodamasi ir be didesnių pastangų. 

— Bet man nereikia šmeižti, — tarė K.— Juk tu jo nemyli, tik 
tariesi mylinti ir dar padėkosi man, kai išvaduosiu tave iš tos klaidos. 
Suprask, jeigu kas norėtų tave nuo manęs atskirti, nesigriebdamas 
prievartos, o kruopščiausiai viską apskaičiuodamas, tai turėtų daryti 

tatai per abu parankinius. Lyg ir geri, vaikiški, linksmi, atsakomybės 
vengiantys, iš aukštybių, iš pačios pilies vėjo atnešti vyrukai, 0 čia 
dar ir trupinėlis vaikystės prisiminimų, — juk visa tai labai miela, 
ypač kad aš esu tikra visų tų dalykų priešingybė ir užtat be perstogės 
lakstau su reikalais, kurie tau ne visai suprantami, kurie tau nema- 
lonūs, kurie suveda mane su tavo nekenčiamais žmonėmis, — dalelė 
tos neapykantos tada ir man kliūva, nors esu nekaltas. Visa tai — 
tik piktavališkas, nors, beje, labai gudrus naudojimasis mudviejų 
ryšio silpnybėmis. Kiekvienas ryšys turi savo silpnybių, juoba mū- 
siškis, juk mudu suėjom draugėn būdami visai skirtingų pasau- 
lių gyventojai, ir nuo tos akimirkos, kai mudu pažinom kits ki- 
tą, ir tavo, ir mano gyvenimas pasuko visai nauju keliu, mudu 
jaučiamės dar netvirti, viskas dar pernelyg nauja. Kalbu ne apie 
save, man tai ne taip svarbu, aš juk nuo pat tos akimirkos, kai tu pir- 
mąsyk atgręžei į mane akis, visąlaik buvau dovanomis apipiltas; o 
priprasti, kad esi nuolat dovanomis apipilamas, nėra sunku. Tačiau 
tu, nekalbant apie visa kita, buvai atplėšta nuo Klamo; negaliu iki 
galo suvokti, ką tatai reiškia, bet šiek tiek nujausti palengva jau iš- 
mokau: galva tau sukasi, neįstengi susigaudyti, o aš, nors visada pa- 
sirengęs tave paremti, ne visada buvau šalia, o kad ir buvau šalia, 
tave laikė sukausčiusios tavosios svajos ar net kokia gyvesnė būtybė, 
sakysim, šeimininkė; žodžiu, būta. meto, kai tu, vargšas vaikuti, nu- 
sukdavai nuo manęs akis, apimta nelabai aiškaus ilgesio, ir tokiais 
tarpais užtekdavo tik tavojo žvilgsnio kryptyje surikiuoti tinkamus 
žmones, ir tu pakliūdavai į jų pinkles, pasiduodavai apgaulingam ti- 
kėjimui, kad tai, kas buvo vien akimirkos, vaiduokliai, seni prisimi- 
nimai, iš esmės praeitas ir vis labiau praeinantis andainykštis gyve- 
nimas, — kad tai dar tebėra tavo tikrasis dabartinis gyvenimas. Klai- 
da, Fryda, nieko daugiau, tiktai paskutinis ir, gerai pasižiūrėjus, nie- 
kingas kliuvinys, trukdantis mudviem pagaliau susijungti. Atsipeikėk, 
susiimk; net jeigu ir manei, kad parankiniai atsiųsti Klamo,— tai 
visai ne teisybė, juodu siuntė Galateris, — ir net jeigu jiems, pasinau- 
dojus Šita apgaule, pavyko tave taip apžavėti, kad net jų purvuos 
ir nevalyvume tareisi įžiūrinti Klamo pėdsakus, — taip kartais žmogus 
tariasi mėšlo krūvoje įžiūrįs kitados pamestą brangakmenį, nors iš 
tikrųjų visai negalėtų jo ten rasti, net jeigu jis ir tikrai ten būtų, — 
vis dėlto tai vaikėzai, panašūs į kūtės bernus, tiktai jie neturi tokios 
sveikatos, vos gurkštelėję tyro oro, tuoj suserga ir atgula patalan, 
kurį, tiesa, moka susirasti vikriai lyg tikri kūtės bernai. 

Fryda padėjo galvą K. ant peties; apsikabinę juodu tylomis vaikš- 
tinėjo pirmyn ir atgal. 

— Kad taip mudu būtume, — prašneko Fryda iš lėto ramiu, kone 
jaukiu balsu, tarytum žinodama, kad jai duota tik visai trumpa 
valandėlė atsipūsti prie K. peties, tačiau trokšdama ja iki galo pasi- 
mėgauti, — kad taip mudu būtume išsyk, tą pat naktį iškeliavę, ga- 
lėtume dabar kur nors saugiai tūnoti, visad kartu, o tavo ranka visada 
būtų pasiekiama man; kaip man reikia, kad tu būtum šalia; kokia aš, 
kai tavęs nėra šalia, jaučiuosi vieniša nuo pat tos akimirkos, kai mudu 
susipažinom; man rodosi, jog aš nieko daugiau nesapnuoju, tik tą 
vieną sapną: kad tu šalia. 

Bet štai šoniniam koridoriuj pasigirdo šūksnis, ten, ant žemutinės 
pakopos, stovėjo Jeremijas, vienais apatiniais, bet apsisiautęs didele 
Frydos skara. Plaukai susitaršę, skysta barzdelė lyg lietaus permerkta, 
pavargusios akys išplėstos, maldaujančios ir priekaištingos, tamsūs 
skruostai įraudę, bet, sakytumei, iškaužėję, nuogos kojos taip dreba 
nuo šalčio, kad sykiu virpčioja ir ilgi skaros kutai, — taip stovėdamas, 
Jeremijas buvo panašus į ligonį, pabėgusį iš ligoninės, kurį išvydus 
apie nieką daugiau nevalia galvoti, tik apie tai, kaip čia jį vėl pagul- 
džius į patalą. Tą patį pamanė ir Fryda, ji išsivadavo iš K. glėbio ir 
išsyk atsidūrė apačioje, pas Jeremiją. Jau vien Frydos artuma, jos 
rūpinimasis tvirčiau susupti jį skara, jos skubėjimas išsyk nustumti 
atgal jį kambarin, regis, suteikė jam šiek tiek jėgų; atrodė, lyg jis tik 
dabar būtų K. atpažinęs. 

— Aha, ponas matininkas, — tarė jis, glostydamas veidą Fry- 
dai, nebenorinčiai leisti jam ilgiau šnekėti, tarsi ją malonindamas. — 
Atleisk tamsta, kad sutrukdžiau. Bet man visai ne kas, tuo ir galiu 
pasiteisinti. Jaučiu, kad karščiuoju, turiu išgerti arbatos ir išprakai- 
tuoti. Turbūt dar ilgai man teks atminti prakeiktąją mokyklos sodo 
tvorą, o paskiau, jau persišaldęs, dar gavau lakstyti naktį. Šitaip nė 
nepajunti, kad aukoji sveikatą dalykams, kurie to iš tikrųjų nėra verti. 
Tačiau tamsta, ponas matininke, nekreipk į mane dėmesio, prašom 
į mudviejų kambarį, aplankysi ligonį ir galėsi pasakyti Frydai viską, 
kas dar liko pasakyti. Kai du žmonės, pripratę vienas prie kito, ski- 
riasi, paskutinėmis akimirkomis jiedviem, žinoma, tiek yra ką pasa- 
kyti, kad tretysis, juoba patale gulėdamas ir pažadėtos arbatos lauk- 
damas, niekaip to nesupras. Bet eikš gi tamsta vidun, aš būsiu tylut 
tylutėlis. 

— (Gana, gana,— tempdama Jeremiją už peties, tarė Fryda.— 

Jis karščiuoja ir nesižino, ką šneka. O tu, K., neik su mumis, prašau 
tave. Tas kambarys mano ir Jeremijo, tikriau — tiktai mano, drau- 
džiu tau drauge su mudviem į jį įžengti. Niekados, niekados pas tave 
nebegrįšiu, mane, vien pagalvojus apie tokią galimybę, šiurpas nu- 
krato. Eik sau pas savo mergas; girdėjau pasakojant, kad jos vien- 
marškinės sėdi abipus tavęs ant suolo priekrosny, 0 jeigu kas nors 
ateina tavęs parsivesti, jiedvi tuoj užsipuola tą žmogų. Jeigu tie na- 
mai tave taip vilioja, matyt, ten tau ir vieta. Visą laiką mėginau tavęs 
ten neleisti, ne itin man sekėsi, bet vis dėlto mėginau, dabar tas lai- 
kas jau praeity, esi laisvas. Gražus gyvenimas tavęs laukia, dėl vienos 
gal dar ir: teks trupučiuką pakovoti su tarnais, bet jau antrosios — 
niekas nei danguj, nei Žemėj tau nepavydės. Sąjunga iš anksto pa- 
laiminta. Nesiginčyk, nesakyk nieko, žinoma, tu gali viską paneigti, 
bet galų pagalėj niekas nepaneigta. Tik pamanyk, Jeremijau, jis 
viską paneigė! 

Juodu šypsodamiesi ir linkčiodami galvom pažvelgė į kits kitą. 

— Tačiau,— vėl prašneko Fryda,— net jeigu jis, sakysim, ir 
būtų viską paneigęs, ką gi tuo būtų pasiekęs, kas man tai rūpi? Kas 
ten pas juos dedasi — tatai tik jų ir jo reikalas, ne mano. O mano 
reikalas tol slaugyti tave, kol tu pasveiksi, kol būsi vėlei toks sveikas, 
koks kitados buvai, iki K. pradėjo tave dėl manęs kankinti. 

— Tai tamsta, ponas matininke, tikrai neini su mumis? — pa- 
klausė Jeremijas, tačiau Fryda, daugiau į K. nė nebeatsigręžusi, 
galutinai nusitempė jį šalin. 

Apačioje buvo mažutės durys, dar žemesnės nei čia, koridoriu- 
je, — ne tik Jeremijas, bėt ir Fryda, eidama vidun, gavo pasilenkti, — 
o viduje, rodėsi, šviesu ir šilta; valandžiukę dar buvo girdėti kužde- 
sys, galbūt ten Fryda meiliai įkalbinėjo Jeremiją gultis patalan, pas- 
kui durys užsivėrė. 

Tik dabar K. pastebėjo, kaip tylu pasidarę koridoriuj, ir ne tik 
čia, šiame koridoriaus gale, kur juodu kalbėjosi su Fryda ir kuris, 
regis, buvo ūkinių patalpų dalis, bet ir ilgajam koridoriuj, kurio kam- 
bariai pirma buvo tokie triukšmingi. Vadinasi, ir ponai visgi jau su- 
migę. K. irgi jautėsi labai pavargęs, galbūt per tą nuovargį ir nuo 
Jeremijo gynėsi ne taip, kaip būtų privalėjęs. Gal net protingiau 
būtų buvę elgtis kaip Jeremijui, perdėjusiam savąjį persišaldymą,— 
toks pasigailėtinas jis buvo ne dėl persišaldymo, o iš prigimimo, ir 
jokia gydomoji arbata tos negalios neišvarys,— taigi elgtis visai kaip 
Jeremijui, lygiai taip pat demonstruoti iš tikrųjų didelį savo nuovargį, 

susmukti čia pat, koridoriuje, — tai jau savaime būtų buvę labai 
malonu, — valandžiukę snūstelti, o tada gal ir jis būtų buvęs trupu- 
tėlį paslaugytas. Tiktai jam viskas nebūtų pasibaigę taip gerai kaip 
Jeremijui, kuris šiose varžybose dėl užuojautos — 0 veikiausiai ir 
visose kitose grumtynėse — būtų jį nugalėjęs; turbūt ir pelnytai. K. 
jautėsi toks pavargęs, kad jam toptelėjo mintis, ar nepamėginus 
įžengti į kurį nors kambarį — ne vienas jų, be abejo, tuščias — ir 
išsimiegoti sau gražiam patale. Jam rodėsi, kad tai būtų tinkamas 
atpildas už daugelį nuoskaudų. Ir taurelė prieš miegą štai parengta. 
Ant indų padėklo, Frydos palikto ant grindų, stovėjo grafinukas romo. 
K. nepagailėjo jėgų grįžti atgal ir išgėrė buteliuką. 

Dabar jis pasijuto turįs bent pakankamai jėgų pasirodyti Erlan- 
geriui. Ėmė ieškoti Erlangerio durų, bet negalėjo jų rasti, nes patar- 
nautojo su Gerštekeriu niekur nebesimatė, o visos durys buvo vie- 
nodos. Vis dėlto jis tarėsi apytikriai prisimenąs, kurioje koridoriaus 
pusėje tos durys buvo, tad nusprendė praverti vienas, kurios, jo nuo- 
mone, veikiausiai ir buvo ieškomosios. Toks mėginimas negalėjo 
būti itin pavojingas, jeigu ten Erlangerio kambarys, šis jį veikiau- 
siai priims, jeigu kambaryje bus kas kitas, juk galima atsiprašyti ir 
eiti savais keliais, o jeigu kambario gyventojas — tatai buvo labiau- 
siai tikėtina — miegotų, tai jis K. apsilankymo nė nepastebėtų; blo- 
gai būtų tik tada, jei kambarys pasirodytų tuščias, nes tuomet K. var- 
gu bau atsispirtų pagundai atsigulti į patalą ir miegoti, miegoti. Jis 
dar sykį pasižvalgė po koridorių dešinėn ir kairėn, ar vis dėlto ne- 
ateina kas nors, kas parodytų jam kelią, kad nebereikėtų rizikuoti, 
bet koridorius buvo tylus ir tuščias. Tada K. pasiklausė prie vienų 
durų, — ir čia gyventojo nesigirdėjo. Pasibeldė taip tykiai, kad mie- 
gančio nebūtų įstengęs pažadinti, o kai ir dabar nieko nenugirdo, 
be galo atsargiai pravėrė duris. Bet jį pasitiko negarsus riktelėjimas. 

Kambarys buvo mažutis, daugiau nei pusę jo užėmė plati lova, 
ant naktinio stalelio degė elektros lempa, šalia stovėjo kelionkrepšis. 
Lovoje kažkas, visas palindęs po apklotu, neramiai sujudėjo ir su- 
šnibždėjo pro plyšelį tarp apkloto ir paklodės: 

— Kas ten? 

Dabar K. jau nebegalėjo išeiti nė žodžio netaręs, jis nepatenkin- 
tas nužvelgė didžiai patogų, bet, deja, ne tuščią patalą, o paskui pri- 
siminė, ko buvo klaustas, ir pasisakė vardą. Atrodė, kad tai padarė 
gerą poveikį, lovoje gulintis vyriškis truputėlį nusitraukė apklotą nuo 
veido, bet atrodė, kad tuoj pat baimingai vėl visas užsiklos, jei pasi- 

rodys, kad kas ne taip. Tačiau paskui jau nebedvejodamas nusibloš- 
kė apklotą ir atsisėdo lovoje. Be abejo, tai buvo ne Erlangeris. Tai 
buvo mažo ūgio, dailus pažiūrėti ponas, kurio gymis atrodė savo- 
tiškai prieštaringas, skruostai buvo kaip kūdikio apskriti, akys — 
kaip kūdikio džiugios, tačiau aukšta kakta, smaili nosis, siaura burna 
su vos vos susičiaupiančiomis lūpomis, mažne visai nuskliaustas smak- 
ras anaiptol neatrodė panašūs į kūdikio, veikiau tai buvo pranašaus 
mąstytojo bruožai. Turbūt dėl to, kad jis buvo patenkintas tuo, paten- 
kintas savim, jam ir išliko tokie ryškūs sveikos kūdikystės pėdsakai. 

— Ar tamsta pažįsti Frydrichą? — paklausė vyriškis. 

K. atsakė nepažįstąs. 

— O jis tamstą pažįsta, — šypsodamasis pasakė vyriškis. 

K. linktelėjo; jį pažįstančių žmonių čia nestigo, tai buvo net viena 
didžiausių kliūčių jo kelyje. 

— Aš — jo sekretorius, — tarė ponas, — vadinuosi Biurgelis. 

— Atleisk tamsta,— tarė K., siekdamas durų rankenos,— aš, 
deja, supainiojau tamstos duris su kitomis. Mat esu pašauktas pas 
sekretorių Erlangerį. 

— Kaip gaila, — tarė Biurgelis.— Ne todėl, kad tamsta esi kitur 
pašauktas, o todėl, kad supainiojai duris. Mat aš, sykį pažadintas, 
jau tikrai nebeužmigsiu. Na, bet dėl to tamstai nėra reikalo nusiminti, 
tai mano asmeninė nelaimė. Ir kodėl gi durų šiuose namuose negalima 
užsirakinti, ar ne? Čia esama priežasties. Mat, pasak senos ištarmės, 
sekretorių durys visados privalo būti atviros. Bet taip paraidžiui, 
žinia, nereikėtų tos taisyklės laikytis. 

Biurgelis žvelgė į K. klausiamai ir džiugiai, nors ką tik skundėsi, 
bet atrodė visai žvalus; toks pavargęs, kaip K. dabar, Biurgelis tik- 
riausiai apskritai niekados nebuvo. 

— Kurgi tamsta dabar ketini eiti? — paklausė Biurgelis. — Ket- 
virta valanda... Kiekvieną, pas kurį eisi, turėsi žadinti, o ne visi taip 
pripratę būti trukdomi kaip aš, ne visi taip kantriai kęs, sekretoriai — 
dirgli padermė. Taigi pabūk tamsta dar valandžiukę. Apie penkias 
jie pradeda keltis, tad geriausiai ir bus tamstai eiti, kur esi šauktas. 
Taigi prašom paleisti durų rankeną ir kur nors sėstis, vietos čia, tei- 
sybė, maža, geriausia bus, jei tamsta atsisėsi štai čia, ant lovos krašto. 
Tamsta stebiesi, kad neturiu čia nei krėslo, nei kėdės? Ką gi, man 
teko rinktis arba gerai apstatytą kambarį su siaura viešbučio lova, 
arba šitą didelę lovą ir prausyklę, bet daugiau nieko. Aš pasirinkau 
didelę lovą, juk miegamajame lova vis dėlto yra svarbiausias daiktas! 

Ak, kad taip galėtum išsitiesti ir gerai išsimiegoti,. — geram miegaliui 
šita lova turėtų būti iš tiesų tikra brangenybė. Bet ir man ji maloni, 
nors, amžinai būdamas pavargęs, vis tiek negaliu užmigti; aš čia pra- 
leidžiu didesnę dienos dalį, čia tvarkau visą korespondenciją, čia ap- 
klausinėju klientus. Viskas vyksta ganėtinai sklandžiai. Tiesa, klien- 
tams nėra kur atsisėsti, bet jie su tuo taikstosi, juk ir jiems smagiau 
stovėti žinant, kad protokoluotojas maloniai jaučiasi, negu patogiai 
sėdėti ir būti aprėktam. Taip tad galiu pasiūlyti tik šitą vietelę ant 
lovos krašto, bet ji — ne tarnybinis krėslas, ji tinkama tik naktiniams 
pašnekesiams. Bet tamsta vis tyli, ponas matininke? 

— Aš labai pavargau, — atsakė K.; vos paragintas jis išsyk šiurkš- 
čiai, nepagarbiai atsisėdo ant lovos ir atsirėmė į lovūgalį. 

— Žinoma, — juokdamasis tarė Biurgelis,— čia visi pavargę. 
Štai aš, sakysim, vakar ir jau šiandien nemažai padirbėjau. Visiškai 
neįmanoma, kad dabar užmigčiau, bet jeigu tas neįtikimiausias daly- 
kas nutiktų ir aš užmigčiau tamstai dar čia tebesant, tuomet prašom 
laikytis tyliai ir nė durų neatverti. Tačiau nėra ko bijoti, aš tikrai 
neužmigsiu, o jei ir užmigčiau, tai geriausiu atveju tik kelias minu- 
tes. Mat man taip būna, jog aš, greičiausiai todėl, kad esu labai pri- 
pratęs priiminėti klientus, vis dėlto lengviausiai užmiegu tuomet, 
kai kas nors būna šalia. 

— Prašom tamstą kuo ramiausiai miegoti, ponas sekretoriau, — 
tarė K., nudžiugintas tokio pasisakymo,— ir aš, jeigu tamsta leisi, 
valandžiukę numigsiu. 

— Ne, ne,— vėl nusijuokė Biurgelis,— vien nuo jūsų paragi- 
nimo aš, deja, negaliu užmigti, tik per pokalbį tokia galimybė kartais 
pasitaiko, pokalbis mane greičiausiai užmigdo. Taigi mūsų darbe 
nervai genda. Aš, sakysim, esu ryšių sekretorius. Tamsta nežinai, 
ką tai reiškia? Na, aš esu tvirčiausias ryšys, — čia jis paskubomis, ne- 
jučia pagautas linksmybės, pasitrynė rankas,— jungiantis Frydrichą 
su kaimu, palaikau ryšį tarp jo pilies ir kaimo sekretorių, dažniausiai, 
bet ne visąlaik būnu kaime; kiekvieną akimirką turiu būti pasiren- 
gęs važiuoti pilin. Juk matai tamsta kelionkrepšį, neramus tai gyve- 
nimas, ne kiekvienam tinkamas. Iš kitos pusės, teisybė, kad be šito- 
kio darbo neištverčiau, visoks kitoks darbas atrodytų man prėskas. 
O kaipgi matininkystė? 

— Aš to darbo nedirbu, neinu matininko pareigų, — atsakė K, 
mintimis menkai tesekdamas pokalbį, iš teisybės jis tiktai geiste gei- 
dė, kad Biurgelis užmigtų, tačiau ir tai tik iš savotiškos pareigos sau 


Pilis 394 


pačiam, o širdies gilumoje tarėsi tikrai žinąs, kad akimirka, kai Biur- 
gelis užmigs, dar neapsakomai tolima. 

— Keista,— tarė Biurgelis, guviai kresteldamas galvą, ir, išsi- 
traukęs iš po antklodės užrašų knygelę, kažką joje pasižymėjo.— 
Tamsta esi matininkas ir negauni matininko darbo. 

K. mechaniškai linktelėjo, dabar jo ranka kaip ilga tysojo ant 
lovūgalio, o galva rėmėsi į ją, jau ir vienaip, ir antraip mėgino jis 
pirma patogiai įsitaisyti, tačiau ši padėtis buvo už visas patogesnė, 
jis net galėjo truputėlį atidžiau klausytis, ką kalba Biurgelis. 

— Aš galėčiau,— vėl prabilo Biurgelis,— išsiaiškinti šį klausimą. 
Juk mūsų reikalai čia tikrai nėra tokie, kad būtų valia neišnaudoti 
kvalifikuotos darbo jėgos. O ir tamstą tai turėtų skaudinti; ar tamsta 
dėl to nesikremti? 

—— Kremtuosi,— iš reto atsakė K., patyliukais šypteldamas, nes 
kaip tik dabar jis dėl to nė kiek nesikrimto. 

Be to, ir Biurgelio pasisiūlymas nepadarė jam didelio įspūdžio. 
Jis buvo perdėm diletantiškas. Nieko nežinodamas nei apie aplinky- 
bes, kuriomis K. buvo iškviestas, nei apie sunkumus, su kuriais šis 
iškvietimas susidūrė bendruomenėje ir pilyje, nei apie keblumus, jau 
atsiradusius ar besirandančius jam čionai būnant, nieko nežinoda- 
mas apie visa tai, netgi neparodydamas bent šiek tiek apie tuos daly- 
kus nusimanąs, Biurgelis siūlėsi prabėgom, vien su savo užrašų kny- 
gele sutvarkysiąs viršuje šitą reikalą. 

— Tamsta, matyt, jau būsi patyręs šiek tiek nusivylimų, — tarė 
Biurgelis, tais žodžiais, kas be ko, vis dėlto įrodydamas, kad geba 
perprasti žmones; o juk K. nuo tada, kai įžengė į šį kambarį, retsy- 
kiais vis ragino save nemenkinti Biurgelio, tačiau jam tokioje būklėje 
buvo sunku teisingai spręsti apie ką nors daugiau nei apie savo nuo- 
vargį. 

— Ne,— tarė Biurgelis, lyg atsiliepdamas į kokią K. mintį ir 
norėdamas jį patausoti, kad jam nereikėtų nė stengtis tą mintį balsu 
pasakyti.— Nesiduok tamsta atbaidomas nusivylimų. Juk čia kai 
kas atrodo taip sutvarkyta, kad atbaidytų, o jei dar esi naujokas, tai 
kliūtys regisi visai neperprantamos. Neimsiu gilintis, kaip čia iš tei- 
sybės yra, galbūt regimybė iš tiesų atitinka tikrovę, mano padėties 
žmogui stinga distancijos tam nustatyti, tačiau įsidėmėk tamsta, 
juk, kas be ko, vis dėlto pasitaiko kartais progų, beveik nesutam- 
pančių su bendrąja situacija, progų, kai vienu žodžiu, vienu žvilgs- 
niu, vienu pasitikėjimo ženklu galima pasiekti daugiau nei alinan- 

čiomis viso gyvenimo pastangomis. Žinoma, taip ir yra. Tiesa, tos 
progos vis dėlto ir vėlei sutampa su bendrąja situacija tuo, kad jomis 
niekad niekas nepasinaudoja. Bet kodėl gi jomis niekas nepasinau- 
doja — štai ko aš vis nesiliauju klausęs. 

K. to nežinojo; jis, žinia, pastebėjo, kad tai, apie ką šneka Biur- 
gelis, veikiausiai ir jam labai svarbu, tačiau šiuo metu be galo bodė- 
josi visais jam svarbiais dalykais, tad truputėlį patraukė į šoną galvą, 
šitaip lyg atverdamas kelią Biurgelio klausimams, dabar jau nebe- 
galintiems jo užkliudyti. 

— Sekretoriai, — vėlei prašneko Biurgelis, ištiesęs rankas ir nu- 
sižiovavęs, nors tat keistai nesiderino su rimta jo kalba, — sekretoriai 
nuolatos aimanuoja, kad esą priversti daugumą žmonių kaime ap- 
klausinėti naktimis. Bet kodėl jie aimanuoja? Ar dėl to, kad tai jiems 
pernelyg sunkus darbas? Kad naktį jie verčiau norėtų miegoti? Ne, 
dėl to jie tikrai neaimanuoja. Žinia, esama ir uolių ir ne tokių uolių 
sekretorių, kaip visur, taip ir čia; tačiau nė vienas iš jų — juoba 
viešai — neaimanuoja, kad darbas pernelyg sunkus. Tai tiesiog ne 
mūsų būdui. Šiuo atžvilgiu paprasto laiko ir darbo laiko skirtumas 
mums nežinomas. Toks skyrimas mums nepriimtinas. Tai kodėl tuo- 
met sekretoriai nusiteikę prieš naktines apklausas? Gal iš atodairos 
klientų atžvilgiu? Ne, ne, ir tai negali būti priežastis. Su klientais 
sekretoriai elgiasi be jokios atodairos, beje, daugiau atodairos jie nė 
patys sau nerodo, ir su savim be atodairos elgiasi. Juk iš teisybės toks 
beatodairiškumas yra ne kas kita kaip kuo griežčiausias tarnybos 
pareigų laikymasis ir vykdymas, visų didžiausia atodaira, kokios 
klientai tik ir gali trokšti. Tatai iš principo — žinoma, paviršutiniš- 
kas prašalaitis šito nemato — visi ir pripažįsta; taip, sakysim, šiuo at- 
veju kaip tik naktinės apklausos klientams yra priimtinos, iš prin- 
cipo dėl naktinių apklausų niekas nesiskundžia. Tai kodėl vis dėlto 
sekretoriai jomis taip bodisi? 

K. ir to nežinojo, jis žinojo tiek mažai, kad net nesuprato, ar Biur- 
gelis iš tikrųjų, ar tik tariamai reikalauja atsakymo. Tik leisk man 
atsigulti į tavo patalą, mąstė jis, ir aš tau rytoj apypiete, o dar ge- 
riau — vakare atsakysiu į visus klausimus. Tačiau Biurgelis, rodėsi, 
visai jo nebepaisė, Biurgeliui pernelyg magėjo pačiam sau iškeltasis 
klausimas: 

— Kiek įstengiu perprasti ir kiek esu pats patyręs, sekretoriams 
dėl naktinių apklausų kyla maždaug tokios abejonės: naktis mažiau 
tinkama kalbėtis su klientais todėl, kad naktimis sunku ar net stačiai 

neįmanoma visiškai išlaikyti tarnybinį pašnekesių pobūdį. Ir ne dėl 
išorinių dalykų, juk formalumų, be abejo, norėdamas gali ir naktį 
lygiai taip pat griežtai paisyti kaip ir dieną. Taigi bėda ne čia. Užtat 
naktį kenčia tarnybinis reikalų vertinimas. Nejučia esi linkęs naktį 
viską vertinti daugiau privačiu požiūriu, klientų argumentai įgyja di- 
desnį svorį, negu reikėtų, į vertinimą braunasi visai nederami apmąs- 
tymai apie kliento padėtį kitais atžvilgiais, apie jo kančias ir rūpesčius; 
būtina riba, skirianti klientą ir valdininką, iš pažiūros, tiesa, lieka 
nepriekaištinga, bet iš tikrųjų darosi ne tokia tvirta, ir ten, kur šiaip- 
jau, kaip ir privalu, abiem kryptimis juda tik klausimai ir atsakymai, 
kartais, regis, prasideda perdėm netinkamas asmenų bendravimas. 
Taip bent jau tvirtina sekretoriai, taigi žmonės, kurių profesija, šiaip 
ar taip, suponuoja itin didelį jautrumą tokiems dalykams. Tačiau 
net ir jie — apie tai mūsų sluoksniuose jau ne kartą buvo kalbėta — 
per naktines apklausas menkai tepastebi tą nepageidautiną įtaką; 
atvirkščiai, jie iš anksto stengiasi tai įtakai priešintis ir galų gale ta- 
riasi pasiekę net itin gerų rezultatų. Bet kai vėliau paskaitinėji jų 
protokolus, dažnai stebiesi, kad juose tiek akivaizdžiai matomų spragų. 
O juk tų klaidų — beje, tai vis būna nelabai pateisinami klientų 
laimėjimai, — bent jau pagal mūsiškes instrukcijas įprastu trumpu 
keliu nebeįmanoma atitaisyti. Be abejo, kada nors jas.kuri nors kont- 
rolės žinyba ištaisys, tačiau tai duos tik juridinės naudos, o klientui 
jau nebegalės pakenkti. Argi tokiomis aplinkybėmis sekretorių aima- 
nos nėra net visai pateisinamos? 

K. valandžiukę jau snūduriavo, o dabar Biurgelis jį vėlei išbu- 
dino. Kam visa tai? Kam visa tai? — klausė jis pats save, pro nu- 
leistus vokus žvelgdamas į Biurgelį ne kaip į valdininką, aptarinė- 
jantį su juo sudėtingus klausimus, o tiktai kaip į kokį daiktą, kuris 
trukdė jam miegoti ir kuriam jokios kitos prasmės jis neįstengė su- 
teikti. Biurgelis, visiškai atsidėjęs savo minčių grandinei, nusišypsojo, 
lyg jam ką tik būtų pavykę šiek tiek suklaidinti K. Tačiau jis panūdo 
tučtuojau sugrąžinti K. į tinkamas vėžes. 

— Na,— prabilo Biurgelis, — iš kitos pusės, tų aimanų negalima 
be jokių užuolankų pavadinti ir visai pagrįstomis. Tiesa, naktinės ap- 
klausos niekur nėra stačiai įsakytos, taigi, mėgindamas jų išvengti, 
nenusižengsi jokiai instrukcijai, tačiau bendroji situacija, darbo per- 
teklius, valdininkų tarnybos pobūdis pilyje, ta aplinkybė, kad jiems 
sunku iš pilies išvykti, instrukcija, liepianti apklausti klientus tik po 
to, kai visi kiti tyrimai jau visiškai baigti, bet tuomet jau išsyk ir ne- 


397 Aštuonioliktas skyrius 


delsiant, — visa tai ir dar kupeta kitų dalykų vis dėlto padarė naktines 
apklausas neišvengiama būtinybe. O jeigu jos tapo būtinybe, — čia 
mano nuomonė, — vadinasi, tegu ir netiesiogiai, tai yra instrukcijų 
padarinys, taigi iš esmės niurzgėti dėl naktinių apklausų yra mažne 
tas pat, — žinoma, aš truputėlį perdedu, tad galiu tatai ir balsiai iš- 
sakyti kaip perdėjimą,— netgi tas pat, kas niurzgėti dėl instrukcijų. 

Kita vertus, sekretoriams turi būti leista mėginti, nenusižengiant 
i(mstrukcijoms, kiek tik įmanu saugotis naktinių apklausų ir jų gal- 
būt tik tariamų trūkumų. Tatai jie ir daro, ir netgi plačiausiu mastu. 
Leidžiasi į pašnekesį tik apie tuos reikalus, dėl kurių visais atžvilgiais 
kuo mažiausiai galima būgštauti, prieš pašnekesį nuodugniai pasi- 
tikrina save ir, jeigu tik tikrinimo rezultatai to reikalauja, net pasku- 
tinę akimirką atšaukia visus susitarimus, kaupia jėgas, tuo tarpu daž- 
nai dešimtį sykių kviesdamiesi klientą, kol iš tikrųjų jį priima, mėgsta 
prašytis pavaduojami kolegų, kurie kalbamu atveju nėra kompeten- 
tingi ir todėl gali į jį lengvabūdiškiau žiūrėti, pašnekesius skiria bent 
jau nakties pradžioje arba pabaigoje, vengdami viduriniųjų valan- 
dų, tokių priemonių dar daugybės esama, sekretorių taip lengvai 
nepastversi, jie mažne tokie pat atsparūs kaip ir įžeidūs. 

K. miegojo, iš teisybės tai nebuvo tikras miegas, Biurgelio žodžius 
jis girdėjo gal net geriau nei pirma būdraudamas ir alpdamas iš nuo- 
vargio, žodis po žodžio krito jo klauson, tačiau įkyrus sąmonės blai- 
vumas dingo, jis jautėsi laisvas, jau nebe Biurgelis jį laikė, tik jis pats 
retsykiais dar apčiuopomis pasiieškodavo Biurgelio, dar nebuvo pa- 
siekęs miego gelmių, bet jau niro į jas. Niekam jau nevalia buvo jam 
tai užginti. Ir regėjosi K., lyg taip jam būtų pavykę laimėti didelę 
pergalę, o šit ir draugija atsirado tai progai atšvęsti, ir jis, 0 gal ir 
kas kitas pakėlė šampano taurę šios pergalės garbei. O kad visi Ži- 
notų, kas čia per reikalas, kova ir pergalė buvo dar sykį pakartotos, 
o gal ir visai ne pakartotos, gal jos tik dabar vyko ir buvo jau anks- 
čiau atšvęstos ir ligi šiol tebešvenčiamos, nes baigtis, laimė, buvo 
tikrai žinoma. K. grumdamasis vertė trauktis sekretorių, nuogą, di- 
džiai panašų į graikų dievo statulą. Viskas buvo labai juokinga, ir 
K. per miegus švelniai šypsojosi regėdamas, kaip sekretorius, K. puo- 
lamas, vis gūžčiojo ir turėjo mesti savo išdidžią pozą, kaip jis turėjo 
dangstyti savo pažeidžia mas vietas, sakysim, leisdamas žemyn iškeltą 
ranką ir sugniaužtą kumštį, ir vis nuolatos pavėluodavo. Kova neilgai 
truko; K. veržėsi pirmyn žingsnis po žingsnio, o tie žingsniai buvo la- 
bai dideli. Ar tai apskritai buvo kova? Jokios rimtesnės kliūties, 

tik retsykiais pasigirstąs sekretoriaus spygavimas. Tasai graikų dievas 
spygavo lyg kutenama mergina. O galų gale jis pradingo, K. liko 
vienas didžiulėje menėje, pasirengęs grumtis, jis gręžiojosi ir dairėsi 
priešininko; tačiau aplink nieko nebuvo, draugija buvo jau išsivaikš- 
čiojusi, tik sudaužyta šampano taurė gulėjo ant grindų. K. užmynė 
ją ir visai sutraiškė. Tačiau šukės badė kojas, jis krūptelėjo ir vėlei 
nubudo, jam buvo negera kaip pažadintam kūdikiui. Vis dėlto, išvy- 
dus nuogą Biurgelio krūtinę, jį dar pasivijo mintis iš sapno: Štai 
tavasis graikų dievas! Trauk jį iš pūkinių patalų! 

— "Tačiau,— tarė Biurgelis, mąsliai pakėlęs akis į lubas, lyg 
ieškodamas atmintyje pavyzdžių, bet negalėdamas jų atrasti, — ta- 
čiau, nepaisant visų atsargumo priemonių, klientai vis dėlto turi gali- 
mybę pasinaudoti šituo naktiniu sekretorių silpnumu, — be abejo, 
jeigu tik tai yra silpnumas. Žinia, ta galimybė labai reta arba, tik- 
riau sakant, niekad nepasitaikanti. Jos esmė ta, kad klientas nekvies- 
tas ateina pačiam vidurnakty. Tamsta gal stebiesi, kad tai nutinka 
taip retai, juk tokia mintis, regis, tiesiog pati siūlosi. Ką gi, tamsta 
nenusimanai, kaip pas mus viskas klostosi. Tačiau ir tamsta jau tu- 
rėjai pastebėti, kad žinybų sąrangoje nėra jokių spragų. O jeigu spragų 
nėra, vadinasi, kiekvienas, turįs kokį prašymą ar šiaip dėl kokių 
nors priežasčių privaląs būti apklaustas, iškart, be delsimo, dažniau- 
siai dar pirmiau, negu pats spėja apgalvoti reikalą, netgi pirmiau, 
negu pats apie tą reikalą sužino, jau gauna kvietimą. Šįsyk jis dar 
nepriimamas, dažniausiai dar nepriimamas, paprastai kalbamas da- 
lykas dar nebūna taip toli pažengęs, tačiau kvietimą jis turi, nekvies- 
tas nebegali ateiti, daugių daugiausia jis gali ateiti ne laiku, ką gi, 
tuomet jam tiktai primenama kvietime nurodyta diena ir valanda, o 
kai jis paskui antrą sykį ateina nurodytu laiku, būna dažniausiai 
išprašomas, tai jau nebėra sudėtinga; kvietimas kliento rankoje ir 
įrašas dokumentuose — tai, teisybė, ne visada pakankamas, bet ga- 
lingas ginklas sekretoriams apsiginti. Beje, tai pasakytina tiktai apie 
tą sekretorių, kurio tiesioginei kompetencijai reikalas priklauso; į kitus 
netikėtai kreiptis naktį juk kiekvienam leidžiama. Tačiau to bemaž 
niekas nedarys, tai mažne beprasmiška. Pirmiausia, tuo labai užduo- 
tum širdį kompetentingajam sekretoriui, mes, sekretoriai, dėl darbo, 
tiesa, tikrai vienas kitam nepavyduliaujame, kiekvienas neša tiesiog 
pernelyg didelę, tikrai be jokių skrupulų užkrautą darbų naštą, ta- 
čiau mums nevalia toleruoti tokių atvejų, kai klientai pažeidžia kom- 
petenciją. Jau ne vienas pralaimėjo savo bylą dėl to, kad, pamatęs, 

jog kompetentingoje instancijoje nesiseka pajudėti į priekį, mėgino 
prasmukti pro nekompetentingą instanciją. Beje, tokie mėginimai 
pasmerkti žlugti ir dėl to, kad nekompetentingas sekretorius, net 
jeigu jis, naktį užkluptas, ir labiausiai norės padėti, kaip tik dėl savo 
nekompetentingumo vargu bau galės įsikišti daugiau nei pirmas po 
ranka pasiiaikęs advokatas, — iš esmės kalbant, jis tai galės daug men- 
kiau; net jeigu šiaip ir galėtų ką nors nuveikti, nes slaptieji įstatymo 
keliai jam geriau žinomi nei ponams advokatams, — dalykams, ne- 
priklausantiems jo kompetencijai, jis stačiai nė kiek neturi laiko, nė 
akimirksnio negali jiems skirti. Taigi, kai perspektyvos tik tokios, kas 
gi eikvotų savo naktis nekompetentingų sekretorių vaidmeniui, juk 
ir klientai visą laiką yra užimti, jeigu tik, greta savo kitų darbų, sten- 
giasi paisyti kompetentingų instancijų kvietimų ir nurodymų, 
žinia, „visą laiką užimti“ klientų požiūriu, nors tai, be abejo, anaip- 
tol nėra tas pat, kas „visą laiką užimti“ sekretorių požiūriu. 

K. šypsodamasis linktelėjo, dabar jis tarėsi viską aiškiai supran- 
tąs; ne todėl, kad jam tai būtų rūpėję, o vien todėl, kad buvo dabar 
įsitikinęs, Jog artimiausiom akimirkom jau galutinai užmigs, šįsyk 
be sapnų ir trikdymų; tarp kompetentingų sekretorių vienoje pusėje 
ir nekompetentingų kitoje jis rengėsi pasinerti į gilų miegą gausybės 
visą laiką užimtų klientų akivaizdoje ir šitaip visko išvengti. Prie 
tylaus, savimi patenkinto, užsimigdyti, matyt, veltui besistengiančio 
Biurgelio balso jis jau taip buvo pripratęs, kad tas balsas veikiau jį 
migdė, nei miegą trikdė. Zurzenk, malūne, zurzenk, mąstė jis, tu Zzur- 
zeni tiktai man. 

— Tai kurgi slypi, — tarė Biurgelis, dviem pirštais timpčiodamas 
apatinę lūpą, išplėtęs akis, ištempęs kaklą, sakytumei po varginamos 
kelionės artindamasis prie vietos, iš kurios atsivers žavus reginys, — 
tai kurgi slypi minėtoji reta, beveik niekad nepasitaikanti galimybė? 
Paslaptį mums atskleidžia instrukcijos apie kompetenciją. Mat taip 
nėra, o didelėje gyvoje organizacijoje ir negali taip būti, kad kiekvie- 
nu reikalu kompetentingas būtų tiktai tam tikras sekretorius. Esti tik 
taip, kad vienam tenka pagrindinė kompetencija, tačiau daugybė kitų 
tam tikru mastu irgi yra kompetentingi, nors ir mažiau. Kas gi įsteng- 
tų vienas, nors ir didžiausias darbininkas būdamas, išlaikyti ant savo 
rašomojo stalo visas net ir menkiausio nutikimo gijas? Net ir tai, ką 
aš kalbėjau apie pagrindinę kompetenciją, yra perdėta. Argi net ma- 
žiausioje kompetencijoje neglūdi drauge ir visa kompetencija? Argi 
čia lemia ne įkarštis, su kuriuo reikalo imamės? Ir argi tas įkarštis 

ne visuomet vienodas, ne visuomet kuo smarkiausias? Visais atžvil- 
giais sekretoriai gali skirtis, ir tokių skirtumų yra nesuskaitoma 
daugybė, bet įkarščiu jie nesiskiria; nė vienas iš jų neįstengs susitu- 
rėti iškilus uždaviniui, kuriam jis tegu nors visai menku mastu yra 
kompetentingas. Iš paviršiaus žiūrint, žinoma, turi būti sukurta ga- 
limybė tvarkingai nagrinėti klausimą, tad klientų akiraty visada 
būna tik vienas sekretorius, į kurį jiems privalu tarnybiškai kreiptis. 
Tačiau jis neturi būti šiuo klausimu net pats kompetentingiausias, 
čia lemia organizacija ir ypatingi šio momento jos poreikiai. Štai kaip 
viskas yra. O dabar pagalvok tamsta, ponas matininke, apie galimybę, 
kad kuris nors klientas tam tikromis aplinkybėmis, nepaisant tamstai 
jau nusakytų, apskritai visiškai pakankamų kliūčių, vis dėlto vidury 
nakties užklumpa sekretorių, tam tikru mastu kompetentingą kal- 
bamu atveju. Apie tokią galimybę tamsta turbūt dar nemąstei? Apie 
ją nėra nė reikalo mąstyti, nes ji beveik niekados nepasitaiko. Kokios 
keistos ir griežtai apibrėžtos formos, koks smulkutis ir apsukrus grū- 
delis tasai klientas turėtų būti, kad prasmuktų pro tokį nepranoks- 
tamą rėtį? Tamsta manai, kad taip visai negali atsitikti? Teisybė, 
taip visai negali atsitikti. Tačiau vieną naktį — kas gali už viską lai- 
duoti? — taip vis dėlto atsitinka. Tiesa, tarp savo pažįstamų nežinau 
nė vieno, kuriam taip jau būtų nutikę, tačiau tai, žinia, tėra labai 
menkas įrodymas, palyginti su čia turimais galvoje skaičiais, mano 
pažinčių ratas yra ribotas, be to, anaiptol nėra tikra, kad sekretorius, 
kuriam kas nors panašaus nutiko, pats ir prisipažins, juk tai, šiaip 
ar taip, labai asmeniška ir, sakytume, tarnybinį gėdos jausmą labai 
žeidžianti situacija. Šiaip ar taip, mano patirtis galbūt įrodo, jog 
tai toks retas, iš tikrųjų tiktai ganduose egzistuojantis, niekaip kitaip 
nepatvirtintas dalykas, kad jo baimė yra labai perdėta. Net jeigu jis 
iš tiesų nutiktų, įmanoma jį — galėtum taip manyti — padaryti ne- 
kenksmingą, įrodant jam,— o tai visai lengva, — kad jam šiame pa- 
saulyje nėra vietos. Šiaip ar taip, aiškiai nenormalu yra iš baimės 
lįsti po antklode ir nedrįsti nė laukan pažvelgti. O net jeigu šis visiškai 
neįtikimas dalykas staiga įgytų pavidalą,— argi tuomet jau viskas 
žuvę? Priešingai. Kad viskas būtų žuvę — tai neįtikimiau už patį ne- 
įtikimiausią dalyką. Žinia, labai blogai, kai klientas jau kambaryje. 
Širdis susigniaužia. Kiek laiko įstengsi atsispirti? — klausi pats save. 
Ir Žinai, kad atsispirti išvis nemėginsi. Tamsta privalai tik teisingai 
įsivaizduoti padėtį. Niekados nematytas, visados lauktas, tiesiog trokš- 
te trokštas ir visados, protui įsikišus, nepasiekiamu laikytas klientas 

yra prieš tave. Jau vien savo nebyliu buvimu jis ragina tave skverbtis 
į Jo skurdų gyvenimą, apžiūrinėti tą gyvenimą lyg nuosavas valdas 
ir drauge su klientu kamuotis tenai dėl tuščiai keliamų reikalavimų. 
Toks raginimas nakties tyloje sujaukia protą. Tu paklūsti jam ir, tei- 
sybę sakant, liaujiesi buvęs tarnybiniu asmeniu. Tai tokia padėtis, 
kai netrukus jau nebeį manoma darosi atmesti prašymą. Visai tiksliai 
kalbant, esi apimtas nevilties; dar tiksliau kalbant, jautiesi be galo 
laimingas. Esi apimtas nevilties, nes bejėgiškumas, kai tu sėdi štai čia, 
laukdamas kliento prašymo ir žinodamas, kad turėsi jį, jeigu tik jis 
sykį bus ištartas, patenkinti, nors tas prašymas, bent jau kiek pats 
įstengi įžvelgti, tiesiog į skutelius drasko žinybų organizaciją,— tas 
bejėgiškumas yra nemaloniausias dalykas, koks tiktai gali pasitaikyti 
tavo praktikoje. Visų pirma — nė nekalbant apie visa kita — todėl, 
kad šią akimirką tu brutaliai pasisavini nebesuvokiamai aukštą rangą. 
Juk mūsų padėties žmogus visai neturi įgaliojimų patenkinti tokių 
prašymų kaip tas, apie kurį čia kalbame, tačiau šito naktinio kliento 
akivaizdoje ir mūsų tarnybinės galios, sakytumei, padidėja, mes įsi- 
pareigojam imtis darbų, nebepriklausančių mūsų sferai; mes juos 
net ir nuveikiam. Klientas naktį lyg plėšikas girioje išreikalauja iš 
mūsų tokių aukų, kokios šiaip mums būtų visai neįmanomos; ką gi, 
taip yra dabar, kol klientas dar čia, kol jis mus stiprina, prievartauja 
ir kursto ir kol viskas dar vyksta beveik nesąmoningai; o kas bus pas- 
kui, kai visa tai baigsis, kai klientas, pasotintas ir rūpesčių nebesle- 
gia mas, išeis ir mes vieni liksim bestovį, prieš akis regėdami pada- 
rytą tarnybinį nusižengimą, — to nė neįmanoma įsivaizduoti! Ir vis 
dėlto mes laimingi. Kokia savižudiška gali būti laimė! Juk mes ga- 
lėtume pasistengti ir nuslėpti nuo kliento tikrąją padėtį. Jis pats 
juk vargu bau ką pastebėtų. Jis veikiausiai tariasi tiktai dėl kokių 
nors antraeilių, atsitiktinių priežasčių — dėl nuovargio, nusivylimo, 
dėl to, kad nuovargis ir nusivylimas padarė jį neatidų ir abejingą, — 
įsibrovęs ne į tą kambarį, į kurį norėjo, jis sėdi prieš tave nieko ne- 
nutuokdamas, mąstydamas — jeigu tik apskritai mąsto — apie savo 
apsirikimą ar nuovargį. Argi nebūtų galima jo taip ir palikti? Nega- 
lima. Su laimingo žmogaus plepumu turi jam viską aiškinti. Turi, 
nė truputėlio netausodamas savęs, jam nuodugniai parodyti, kas nu- 
tiko, dėl kokių priežasčių tatai nutiko, kokia nepaprastai reta ir uni- 
kaliai didi yra proga, turi parodyti, kaip klientas priropojo tą progą, 
tiesa, būdamas toks aklas, kokia,'be paties kliento, daugiau jokia bū- 
tybė nė būti negali, ir kaip, iš kitos pusės, dabar jis, ponas matininke, 

panorėjęs gali viską užvaldyti, nedarydamas ničnieko daugiau, tiktai 
kaip nors pareikšdamas savąjį prašymą, kurio patenkinimas jau čia 
pat, net kone pats piršte peršasi, — visa tai turi parodyti klientui; val- 
dininkui tai sunki valanda. Bet kai ir tai padarai, ponas matininke, 
tuomet visa, kas būtina, jau atlikta ir tau belieka kukliai laukti. 

K. miegojo atitolęs nuo visko, kas aplink dėjosi. Galva, iš pradžių 
gulėjusi aukštai ant lovūgalio įsitvėrusios kairės rankos, užmigus nu- 
slydo ir dabar jau karojo palaida, iš lėto svirdama vis žemiau; kairė 
ranka ant lovūgalio pasidarė per menka atspara, ir K. nejučiomis 
susirado naują, dešine įsiremdamas į antklodę; čia jis netyčia su- 
gniaužė po antklode styrančią Biurgelio koją. Biurgelis dirstelėjo 
ton pusėn ir paliko koją K. gniaužtuose, nors tai buvo labai nema- 
lonu. 

Staiga kažkas kelis kartus smarkiai pabeldė į šoninę sieną. K. 
krūptelėjęs pabudo ir įbedė į tą sieną akis. 

— Ar nėra čia matininko? — pasigirdo klausimas. 

— Yra,— atsakė Biurgelis, išlaisvindamas K. prislėgtą koją, ir 
staiga nusirąžė, smagiai ir energingai kaip kūdikis. 

— Tai tegu jis pagaliau ateina, — vėl pasigirdo balsas, visiškai 
neatsižvelgiantis į Biurgelį arba į tai, kad K. jam dar galėjo būti 
reikalingas. 

— Tai Erlangeris, — sušnibždėjo Biurgelis; jis, rodėsi, nė kiek 
nenustebo, kad Erlangeris yra gretimame kambaryje.— Eik tamsta 
išsyk pas Jį, Jis Jau piktinasi, pasistenk jį apmaldyti. Jis kietai miega; 
bet mudu vis dėlto per garsiai kalbėjomės; kalbėdamas apie tam tikrus 
dalykus, negali suvaldyti savęs ir savo balso. Bet dabar jau eik tamsta, 
panašu, kad tamsta niekaip negali atsitokėti iš miego. Eik tamsta, 
ko gi dar čia delsi? Ne, tamstai nėra reikalo atsiprašinėti, kad užmi- 
gai, kodėl gi? Kūno galių užtenka tik ligi tam tikros ribos; argi kas 
kaltas, kad kaip tik ši riba ir kitais atvejais yra reikšminga? Ne, dėl to 
niekas nekaltas. Taip šio pasaulio tėkmė pati save koreguoja ir pa- 
laiko pusiausvyrą. Ši tvarka tiesiog puiki, nuolatos įsitikini, kad ji 
tiesiog neįsivaizduojamai puiki, nors kitu požiūriu — ir beviltiška. 
Na, eik gi tamsta, nesuprantu, kodėl tamsta taip žiūri į mane. Jeigu 
tamsta dar ilgiau gaiši, Erlangeris mane ims barti, o aš to labai norė- 
čiau išvengti. Na, eik jau, eik tamsta; nežinia, kas ten tamstos laukia, 
Juk čia visur gausu progų. Tiktai, žinia, būna progų, kurios, sakytu- 
mei, pernelyg didelės, kad įstengtum jomis pasinaudoti, būna dalykų, 
kurie žlunga tik patys savaime, be jokios kitos priežasties. Taigi, tas 

tikrai įstabu. Beje, dabar aš vis dėlto tikiuosi, kad įstengsiu valandžiu - 
kę numigti. Žinia, jau penkios, ir netrukus prasidės bruzdesys. Kad 
bent jau tamsta išeitum! 

UŪmai pažadintas iš kieto miego, dar apdujęs ir be galo mieguistas, 
jausdamas, kad nuo nepatogios padėties maudžia visą kūną, K. ilgai ne- 
siryžo atsistoti, sėdėjo susiėmęs rankomis galvą ir žiūrėjo žemyn sau į 
skreitą. Net nepaliaujami Biurgelio raginimai nebūtų paakinę jo išeiti, 
tatai padaryti jį privertė tiktai jausmas, kad ilgiau šiame kambaryje 
būti nebėra visiškai jokios prasmės. Šis kambarys jam atrodė nenusa- 
komai nykus. K. nežinojo, ar jis dabar toks pasidarė, ar visados buvo. 
Dabar jau net vėl užmigti jam čia nebūtų pavykę. Tas įsitikinimas 
buvo lemiamas; šyptelėjęs jis pakilo ir išėjo, stvarstydamasis kiekvienos 
pasitaikiusios atramos, — lovos, sienos, durų, — išėjo netaręs nė žodžio, 
lyg su Biurgeliu jau seniai būtų atsisveikinęs. 

Greičiausiai jis taip pat abejingai būtų praėjęs ir pro Erlangerio 
kambarį, jeigu Erlangeris, stovėjęs atviram tarpdury, nebūtų jo pasi- 
mojęs. Vienu nežymiu smiliaus krustelėjimu. Erlangeris jau buvo visai 
susirengęs išeiti, vilkėjo juodą kailinį paltą su siaura, aukštai susegta 
apykakle. Patarnautojas kaip tik tuo metu, dar tebelaikydamas rankoje 
kailinę kepurę, padavė jam pirštines. 

— Tamsta jau seniai turėjai ateiti, — tarė Erlangeris. 

K. buvo bepradedąs atsiprašinėti. Erlangeris alsiai užmerkdamas 
akis parodė, kad jam to nereikia. 

— Reikalas štai koks, — tarė jis.— Bare anksčiau dirbo tokia 
Fryda; žinau tik jos vardą, pačios nepažįstu, man ji ir nerūpi. Toji Fry- 
da kartais paduodavo Klamui alaus. Dabar ten, regis, yra kita mergina. 
Ši permaina, žinia, nereikšminga, greičiausiai ji nereikšminga kiek- 
vienam, o jau Klamui — be jokios abejonės. Tačiau juo didesnis dar- 
bas,— o Klamo darbas, žinia, visų didžiausias, — juo mažiau jėgų 
lieka gintis nuo išorės pasaulio, todėl net nereikšmingas nereikšmin- 
giausių dalykų pasikeitimas gali būti rimtas kliuvinys. Menkiausia per- 
maina ant rašomojo stalo, kokios nors nuo kadų kadės tenai esančios 
purvo dėmelės pašalinimas, — visa tai gali būti kliuvinys, lygiai taip 
pat — ir nauja padavėja. Žinia, nors visa tai ir būtų kliuvinys kiekvie- 

nam kitam, kad ir kokį darbą bedirbančiam, Klamui tai nėra kliuvinys; 
apie tat nė kalbos būti negali. Vis dėlto mūsų pareiga yra taip rūpintis 
gera Klamo savijautą, kad mes pastebėję šaliname net tokius galimus 
kliuvinius, kurie jam nėra kliuviniai, — greičiausiai jam išvis nėra jokių 
kliuvinių. Tuos kliuvinius šaliname ne dėl jo, ne dėl jo darbo, o dėl 
savęs, dėl savo sąžinės ir savo ramybės. Todėl toji Fryda privalo tuč- 
tuojau grįžti į barą, galbūt ji grįžusi kaip tik ir pasidarys kliuvinys; ką 
gi, tuomet mes ją vėl išsiųsim, bet kol kas ji privalo grįžti. Tamsta, 
kaip man buvo pasakyta, su ja gyveni, taigi skubiai liepk jai grįžti. 
Į asmeninius jausmus čia negali būti jokios atodairos, tai juk savaime 
suprantama, tad toliau šito reikalo neketinu nė svarstyti. Jau ir taip 
pasakysiu daug daugiau negu būtina — užsiminsiu, kad nuovokumas, 
parodytas šiuo menku klausimėliu, ateityje tam tikru atveju gali tamstai 
būti naudingas. Šit ir viskas, ką turiu tamstai pasakyti. 

Atsisveikindamas jis linktelėjo K., užsidėjo patarnautojo paduotą 
kailinę kepurę ir, patarnautojo lydimas, skubiai, tik truputėlį šlub- 
čiodamas nužingsniavo koridorium. 

Kartais čia buvo duodami labai lengvai įvykdomi įsakymai, bet 
tas lengvumas K. nenudžiugino. Ne tik todėl, kad šis įsakymas — beje, 
ištartas kaip įsakymas, o nuskambėjęs kaip pajuoka, — siejosi su Fryda, 
bet visų pirma todėl, kad per jį K. atsiskleidė visų jo pastangų tuštybė. 
Ir nepalankūs, ir palankūs įsakymai ėjo viršum jo galvos, palankiųjų 
gelmėje veikiausiai irgi slypėjo nepalankus branduolys, šiaip ar taip, 
visi ėjo viršum jo galvos, o jis pats buvo pernelyg žemai, kad galėtų į 
juos įsikišti, o juo labiau — juos nutildyti, idant ir jo paties balsas būtų 
išgirstas. Ką gi bedarysi, kai Erlangeris mosteli tau pasišalinti; 0 jeigu 
ir nemosteltų — ką galėtum jam pasakyti? Tiesa, K. suvokė, kad nuo- 
vargis jam šiandien labiau pakenkė nei visos nepalankios aplinkybės, 
bet kodėl gi jis, buvęs tikras, kad gali pasikliauti savo kūnu, — be šio 
įsitikinimo jis juk nė į kelią nebūtų leidęsis, — kodėl gi jis neįstengė iš- 
tverti kelių prastų naktų ir vienos bemiegės, kodėl gi pajuto nebesu- 
valdomą nuovargį kaip tik čia, kur niekas nepavargęs, arba kur vei- 
kiau visi be perstogės pavargę, tačiau tai nekliudo jiems dirbti; panašu 
buvo, kad nuovargis veikiau čia tik skatina darbą. Reikėjo daryti iš- 
vadą, kad jų nuovargis kitoks nei K. Čia nuovargis laimingo darbo 
įkaršty, tatai tik iš pažiūros panašu į nuovargį, 0 iš tikrųjų tai netrik- 
doma ramybė, netrikdoma rimtis. Jeigu per pietus pasijunti truputėlį 
pavargęs, tatai tėra laimingai, natūraliai slenkančios dienos požymis. 
Šitiems ponams — nuolatos pietūs, pasakė sau K. 

O šią mintį puikiai atitiko ta aplinkybė, kad jau dabar, penktą 
valandą, abipus koridoriaus visur užvirė gyvenimas. Tasai balsų šur- 
mulys kambariuose buvo kažkoks be galo smagus. Čia jis skambėjo 
lyg iškylon susirengusių vaikų džiūgavimas, čia vėl lyg sujudimas 
vištidėje, lyg džiaugsmas, kad gyveni visiškoje santarvėje su nubudusia 
diena, kažkur vienas ponas mėgdžiodamas net užgiedojo gaidžiu. Pats 
koridorius dar, tiesa, buvo tuščias, tačiau durys jau atgijo, čia vienos, 
čia kitos štai vis prasiveria ir skubiai vėl užsidaro, nuo tokio durų vars- 
tymosi koridorius stačiai dūzgė, kur ne kur plyšyje viršum lubų nesie- 
kiančios sienos jau išvysdavai ir tokią ankstyvą valandą dar susivėlu- 
sias galvas, kurios sušmėžavusios išsyk vėl pradingdavo. Iš tolumos 
artinosi patarnautojo traukiamas dokumentų prikrautas mažas veži- 
mėlis. Antras patarnautojas ėjo šalimais, laikydamas rankoje sąrašą 
ir, matyt, žiūrėdamas durų ir dokumentų numerius. Prie daugumos 
durų vežimėlis, būdavo, sustoja, paprastai tuomet ir durys prasiveria, 
ir Joms priklausomi dokumentai, kartais tik koks vienas lapelis, — 
tokiais atvejais tarp kambario ir koridoriaus užsimezga trumpas pašne- 
kesys, greičiausiai patarnautojui buvo priekaištaujama, — paduodami 
kambarin. Jei durys lieka uždaros, dokumentus patarnautojai rūpestin- 
gai sukrauna ant slenksčio. Tokiais atvejais K. regėjosi, tarytum aplin- 
kinių durų varstymas ne sloptų, nors ten dokumentai jau ir buvo iš- 
dalyti, o veikiau net smarkėtų. Galbūt kiti godžiai dairėsi į vis dar ne- 
suvokiamai be globos gulinčius dokumentus ant slenksčio, negalėdami 
suprasti, kaip žmogus, kuriam tereikia vien duris praverti, kad doku- 
mentai atsidurtų jo rankose, to vis tiek nepadaro; ko gero, galėjo ir 
taip būti, kad visiškai nepriglobti dokumentai vėliau išdalijami kitiems 
ponams, kurie jau dabar dažnai dirsčiodami troško įsitikinti, kad do- 
kumentai tebeguli ant slenksčio, taigi kad jiems dar likusi viltis. Beje, 
tų paliktų gulėti dokumentų ryšuliai dažniausiai buvo itin dideli; ir 
K. spėjo, kad jie kol kas paliekami gulėti lyg ir norint pasigirti arba 
paerzinti, o gal ir pagrįstai didžiuojantis ir šitaip mėginant pakurstyti 
kolegų uolumą. Tokį jo spėjimą rėmė ir ta aplinkybė, kad kartais, ir 
vis tokią akimirką, kai jis būdavo nusisukęs, maišas, pakankamai ilgai 
visiems rodytas, ūmai kuo skubiausiai būdavo įsitempiamas kambarin, 
o durys tada vėlei likdavo uždarytos kaip ligi tol, aplinkinės durys pas- 
kui irgi aprimdavo, nusivylusios, o gal ir patenkintos, kad štai objektas, 
be paliovos jas vis dirginęs, pagaliau pašalintas; bet paskui jos ir vėl 
pamaži imdavo varstytis. K. visa tai stebėjo ne tik smalsiai, bet ir įsi- 
jautęs. Jam buvo kone malonu to bruzdesio vidury, jis žvalgėsi čia 

vienur, čia kitur ir, žiūrėdamas, kaip vyksta skirstymas, sekė — nors 
ir nepamiršdamas deramo atstumo — paskui patarnautojus, kurie, 
tiesa, jau kelis kartus, palenkę galvas, papūtę lūpas, griežtu žvilgsniu 
dirsčiojo į jį. Juo toliau, juo daugiau nesklandumų radosi skirstant, 
gal sąrašas buvo ne visai tikslus, gal patarnautojai ne visada tinkamai 
skyrė dokumentus, o gal ponai reiškė pretenzijas ir dėl kokių kitų 
priežasčių; šiaip ar taip, pasitaikydavo, kad kai kuriuos jau išdalytus 
dokumentus tekdavo atsiimti, tuomet vežimėlis grįždavo atgalios, ir 
durų plyšyje prasidėdavo derybos dėl dokumentų grąžinimo. Derybos 
jau savaime buvo labai sudėtingos, o čia dar dažnai pasitaikydavo, kad, 
kilus grąžinimo reikalui, kaip tik durys, anksčiau kuo smarkiausiai 
varstytos, dabar likdavo nepermaldaujamai uždarytos, sakytum jos 
nieko daugiau apie šį reikalą nė girdėti nebūtų norėjusios. Štai tuomet 
ir prasidėdavo tikrieji sunkumai. Tas ponas, kuris tarėsi galįs preten- 
duoti į dokumentus, baisiausiai nekantravo, kėlė savo kambaryje ne- 
apsakomą triukšmą, plojo rankomis, trypė kojomis, vis šūkčiojo kori- 
doriun pro durų plyšelį tam tikrą dokumento numerį. Vežimėlis tuo- 
met dažnai būdavo visai paliekamas. Vienas patarnautojas imdavosi 
maldyti nekantruolį, o kitas prie uždarų durų grumdavosi, kad doku- 
mentas būtų jam sugrąžintas. Abiedviem eidavosi sunkiai. Nekant- 
ruolis maldomas dažnai imdavo dar labiau nekantrauti, jis nebega- 
lėjo klausytis tuščių patarnautojo kalbų, troško ne paguodos, bet do- 
kumentų; toks ponas sykį pro plyšį palubėje net išpylė ant patarnautojo 
visą praustuvą. Bet antrasis patarnautojas, kuris buvo aiškiai aukštes- 
nio rango, turėjo dar daugiau vargo. Jeigu jam reikalingas ponas 
apskritai leisdavosi į derybas, prasidėdavo dalykiškas pokalbis, per 
kurį patarnautojas remdavosi savo sąrašu, 0 ponas — savo ankstes- 
niais užrašais ir kaip tik tais dokumentais, kuriuos privalėjo grąžinti, 
bet kol kas taip tvirtai spaudė rankoje, kad godžios patarnautojo akys 
vos galėjo įžvelgti jų kamputį. Be to, patarnautojui tekdavo grįžti 
naujų įrodymų prie vežimėlio, kuris šiek tiek nuolaidžiu koridorium 
savaime būdavo nuriedėjęs galiuką toliau, arba eiti pas dokumenių 
reikalaujantį poną, pateikti jam ligšiolinio jų savininko argumentus 
ir išklausyti kontraargumentus. Tokios derybos trukdavo labai ilgai, 
kartais būdavo susitariama, ponas, sakysim, atiduodavo dalį dokumen- 
tų arba nuostoliams padengti gaudavo kitus dokumentus, nes paaiškė- 
davo, kad čia būta tik apsirikimo; bet pasitaikydavo, kad kuris nors 
ponas turėdavo be jokių kalbų atsisveikinti su visais reikalaujamais 
dokumentais, kartais prispirtas prie sienos patarnautojo įrodymų, kar- 

tais todėl, kad nepaliaujamos derybos jam tiesiog įgrisdavo; tik tuo- 
met jis dokumentus ne patarnautojui atiduodavo, bet, ūmai apsispren- 
dęs, taip blokšdavo koridoriun, kad segtuvų raišteliai atsirišdavo, la- 
peliai plačiai pasklisdavo ir patarnautojams būdavo daug vargo juos 
vėl sutvarkyti. Bet visa tai buvo dar paprasta palyginti su tuo atveju, 
kai patarnautojas, prašantis atiduoti dokumentus, apskritai nesulauk- 
davo atsakymo; tuomet jis, būdavo, stovi prie uždarų durų, prašo, įkal- 
binėja, cituoja savąjį sąrašą, remiasi savo instrukcijomis, ir vis veltui, 
kambaryje negirdėti nė balso, o įžengti vidun be leidimo patarnauto- 
jas, matyt, neturi teisės. Tuomet jau ir šitas nepriekaištingas patar- 
nautojas kartais nebetenka savitvardos, eina prie savo vežimėlio, sė- 
dasi ant dokumentų, nusibraukia nuo kaktos prakaitą ir valandžiukę 
nieko daugiau neveikia, tik bejėgiškai mataruoja kojomis. Aplinkui 
visi be galo susidomėję tuo reikalu, visur girdėti kuždesys, mažne ne- 
belieka nevarstomų durų, o iš viršaus, nuo sienos atbrailos, viską stebi 
skepetomis kažkodėl beveik aklinai apsimūturiavę veidai, beje, nė 
valandžiukės ir vietoje nenustygstantys. Nors sąmyšis buvo didelis, 
K. vis dėlto atkreipė dėmesį į tai, kad Biurgelio durys visą laiką buvo 
užvertos ir kad patarnautojai, jau perėję tą koridoriaus dalį, Biurge- 
liui jokių dokumentų nepaliko. Gal jis dar miegojo, nors tokiam triukš- 
me tatai, tiesa, būtų reiškę, kad Biurgelio miegas labai kietas, bet ko- 
dėl jis negavo dokumentų? Tik labai nedaug kambarių, ir veikiausiai 
negyvenamų, buvo šitaip aplenkta. Tuo tarpu Erlangerio kambary 
jau buvo įsikūręs naujas ir itin neramus gyventojas. Erlangerį jis, 
matyt, naktį tiesiog vyte išvijo, tatai nelabai derinosi su vėsia ir daug 
erdvės reikalaujančia Erlangerio esybe, bet galėjai ir taip pamanyti, 
juk Erlangeriui teko laukti K. kambario tarpdury. 

Po visų tokių nuklydimų į šalis K. akys visuomet netrukus vėl grįž- 
davo prie patarnautojo; apie šį patarnautoją tikrai negalėjai pasakyti 
to, ką K. šiaip buvo girdėjęs pasakojant apskritai apie patarnautojus, 
apie jų dykinėjimą, patogų gyvenimą, apie jų puikybę; matyt, ir tarp 
patarnautojų būta išimčių, arba, kas labiau įtikima, tarp jų būta įvairių 
grupių, mat čia, kaip K. pastebėjo, egzistavo daugybė ribų, kurių nė 
ženklo ligi šiol jam beveik nebuvo tekę matyti. Visų labiausiai jam pa- 
tiko šito patarnautojo nenuolaidumas. Grumtynėse su tais mažais už- 
sispyrusiais kambariais — K. visa tai atrodė kaip grumtynės su kam- 
bariais, juk gyventojų jam bemaž neteko matyti,— patarnautojas 
nepasidavė. Jis, tiesa, pailsdavo,— kas gi nepailstų? — bet netrukus, 
atsipūtęs, būdavo, nučiuožia nuo vežimėlio ir tiesus, sukandęs dantis, 

vėlei žengia prie užkariautinų durų. Ir pasitaiko, kad jis, du ar tris 
kartus atblokštas — beje, atblokštas labai paprastai, vien prakeiktu 
tylėjimu,— vis tiek nebūna nugalėtas. Pamatęs, kad atviru puolimu 
nieko negali pasiekti, jis mėgina griebtis kitų būdų, sakysim, jei tik K. 
neklydo, klastos. Štai jis neva pasitraukia nuo tų durų, sakytumei leis- 
damas joms iki galo išsitylėti, pasuka prie kitų, po valandėlės vėlei 
grįžta atgal, pasišaukia antrąjį patarnautoją — viską "daro pabrėžti- 
nai garsiai — ir ima krauti dokumentus ant uždarų durų slenksčio, 
tarsi nusprendęs, kad teisingumas reikalauja ne ką nors iš pono atimti, 
o priešingai — jam dar šį tą skirti. Paskui eina toliau, tačiau durų iš 
akių nepaleidžia, ir kai ponas, kaip paprastai kad nutikdavo, netrukus 
atsargiai praveria duris, norėdamas įsitraukti dokumentus vidun, pa- 
tarnautojas, būdavo, keliais šuoliais atsiduria šalia, įkiša koją tarp 
durų ir staktos, šitaip priversdamas poną bent jau pradėti derybas 
akis į akį, 0 tos paprastai vis tiek baigiasi daugiau ar mažiau patenki- 
namais rezultatais. O jeigu tai nepavyksta ar patarnautojui prie kurių 
nors durų šis būdas pasirodo netinkamas, jis stveriasi vėl kito. Tada, 
sakysim, metasi prie pono, reiškiančio pretenzijas į dokumentus. Pa- 
stūmęs šalin visuomet tik mechaniškai triūsiantį antrąjį patarnautoją, 
išties bevertį pagalbininką, jis pats pradeda įtikinėti poną, pašnibždo- 
mis, slapčiomis, giliai įkišęs galvą į kambarį, greičiausiai ką nors pašne- 
kovui žadėdamas ir garantuodamas, kad per artimiausią skirstymą 
antrasis ponas būsiąs deramai nubaustas, bent jau dažnokai rodydamas 
į priešininko duris ir vis, kiek leidžia jam nuovargis, juokdamasis. Bet 
buvo ir tokių atvejų, gal vienas ar du, kai atsisakė bet kokių mėginimų, 
tačiau ir čia K. buvo įsitikinęs, kad tai tėra tariamas ar bent pateisi- 
namas ir pagrįstas atsisakymas, nes patarnautojas ramiai sau ėjo to- 
liau, nesižvalgydamas kentė nuskriaustojo pono triukšmavimą, ir tik 
iš retsykiais ilgėliau užmerkiamų akių buvo matyti, kad tas triukšmas 
jam yra kančia. Tačiau tuomet pamaži ir ponas nusiramindavo: kaip 
nepaliaujamas kūdikio verksmas pamaži pereina į pavienius kūkčio- 
jimus, taip nuslopdavo ir jo riksmai, bet ir tada, kai jau pasidarydavo 
visai tylu, kartais dar pasigirsdavo koks pavienis riksmas arba tos du- 
rys, skubiai prasivėrusios, būdavo, vėl užsitrenkia. Šiaip ar taip, pasi- 
rodė, kad patarnautojas ir šičia, ko gero, elgėsi visai tinkamai. Pagaliau 
liko tik vienas niekaip nenorįs nurimti ponas, jis ilgai tylėjo, bet tik 
tam, kad kvapą atgautų, o paskui vėl ėmė triukšmauti nė kiek ne silp- 
niau nei pirma. Buvo ne visai aišku, ko jis taip rėkauja ir aimanuoja, 
gal ir visai ne dėl skirstomų dokumentų. Tuo tarpu patarnautojas 

baigė darbą; vežimėlyje dėl pagalbininko kaltės liko tik vienas vienin- 
telis dokumentas, tiesą sakant, tik popieriukas, užrašų knygelės lape- 
lis, ir nežinia buvo, kam jį reikėtų paskirti. Galėtų ten būti ir mano 
byla, toptelėjo K. Juk bendruomenės seniūnas nesiliovė šnekėjęs apie 
šitą visų menkiausią atvejį. Ir K., nors jam pačiam tokia prielaida iš 
esmės regėjosi nepagrįsta ir juokinga, ėmė artintis prie patarnautojo, 
kuris susimąstęs apžiūrinėjo lapelį; tai nebuvo lengva, nes patarnauto- 
jas visąlaik piktu mokėjo K. už rodomą prielankumą, net ir smarkiau- 
siai plušėdamas vis rasdavo laiko rūsčiai arba nekantriai padėbčioti 
į K. ir nervingai pakratyti galvą. Tik dabar, baigęs dalyti dokumentus, 
jis, regėjosi, šiek tiek K. pamiršo, mat ir šiaip pasidarė abejingesnis, 
turint galvoje, koks jis nusiplūkęs, tatai buvo ir suprantama, su lape- 
liu jis irgi ilgai nesikamavo, gal jo nė neskaitė, tik apsimetė skaitąs, 
o paskui, nors veikiausiai, paskirdamas lapelį, būtų pradžiuginęs 
kiekvieną koridoriaus gyventoją, vis dėlto nusprendė kitaip, dalinti 
dokumentus jam jau buvo įgrisę, tad jis, pridėjęs smilių prie lūpų, 
ženklu paliepė savo palydovui tylėti, sudraskė lapelį — K. buvo dar 
labai toli nuo jo — į smulkias skiauteles ir susibruko jas kišenėn. 
Tai buvo turbūt pirmasis nesklandumas, K. pastebėtas šitų žinybų 
veikloje, beje, galimas daiktas, kad jis ir čia neteisingai viską suprato. 
O net jeigu tai ir buvo nesklandumas, jis buvo atleistinas; čia, viešpa- 
taujant šurmuliui, patarnautojas tiesiog negalėjo dirbti nesuklysdamas, 
susitvenkęs nepasitenkinimas, susitvenkęs nerimas vieną sykį turėjo 
prasiveržti, ir lapelio sudraskymas dar buvo net visai nekaltas jo pro- 
trūkis. Juk koridorių tebeskardeno spigus niekaip nenuraminamo pono 
balsas, o jo kolegos, kitais atžvilgiais ne itin vienas kitam draugiški, 
dėl keliamo triukšmo rodėsi esą vieningos nuomonės; pamažu ėmė 
rodytis, kad ponas bus apsiėmęs triukšmauti ir už visus kitus, kurie tik 
šūksniais ir galvų linkčiojimu ragino jį neatlyžti. Tačiau dabar patar- 
nautojas jau visai to nepaisė, darbą jis buvo pabaigęs, tad, parodęs 
į vežimėlio rankeną, liepė antrajam patarnautojui čiupti už jos, ir 
abu nuėjo sau taip, kaip buvo atėję, tiktai labiau patenkinti ir taip 
spėriai, kad vežimėlis net šokinėjo pirma jų. Tik sykį abu dar krūpte- 
lėję atsigręžė, kai visąlaik nesiliaujantis rėkauti ponas, prie kurio du- 
rų dabar K. sukinėjosi, nes jam labai magėjo suprasti, ko ponas iš tik- 
rųjų nori, matyt, nebeįstengdamas rėkti, netyčia aptiko elektros skam- 
bučio mygtuką ir, turbūt nudžiugęs, kad užduotis taip palengvėjo, 
užuot rėkavęs, įniko be perstogės skambinti. Kituose kambariuose 
išsyk kilo garsus murmesys, panašu buvo, kad jis reiškia pritarimą, 

atrodė, kad ponas daro tai, ką visi jau seniai su mielu noru būtų pada- 
rę, tačiau dėl nežinomų priežasčių negalėjo. Gal ponas skambučiu 
šaukėsi viešbučio tarnų, gal Frydos? Tuomet galės ilgai skambinti. 
Juk Fryda užsiėmusi, ji vynioja Jeremiją į drėgnas paklodes, o net 
jeigu Jeremijas jau ir būtų pasveikęs, ji vis tiek neturi laiko, nes dabar 
guli jo glėbyje. Tačiau skambutis paveikė. Iš tolumos jąu skubiai arti- 
nosi „Ponų smuklės“ šeimininkas, kaip visados juodai apsirengęs 
ir užsisagstęs visas sagas; tačiau bėgo jis taip, lyg būtų pamiršęs visą 
orumą; rankas šeimininkas buvo taip atkišęs į priekį, lyg būtų pašauk- 
tas didžiulės nelaimės vieton ir skubintųsi ją pastverti ir išsyk uždusinti 
prie savo krūtinės, o kiekvieną sykį, kai skambučio balsas vos vos pri- 
tildavo, jis šokteldavo ir, rodės, dar paspartindavo žingsnį. Geroką galą 
atsilikusi lėkė ir jo pati, irgi išskėstomis rankomis, irgi bėgte, tačiau 
smulkiais ir manieringais žingsniukais, tad K. pamanė, kad ji pavėluos, 
šeimininkas jau bus suspėjęs padaryti visa, ko reikėjo. Duodamas ke- 
lią bėgančiam šeimininkui, K. prisispaudė prie pat sienos. Tačiau šei- 
mininkas sustojo kaip tik prie K., lyg šis ir būtų jo tikslas, šeimininkė 
irgi netrukus atsidūrė šalia, ir abu dabar apibėrė K. priekaištais, kurių 
jis per skubėjimą ir nuostabą neįstengė suprasti, juoba kad jam trukdė 
pono skambutis, be to, ėmė čirkšti net ir kiti skambučiai, dabar jau ne 
iš reikalo, o žaisdami ir reikšdami didžiausią džiaugsmą. K. labai rūpė- 
Jo aiškiai perprasti savąją kaltę, todėl jis buvo labai patenkintas, kad 
šeimininkas, paėmęs jį už parankės, leidosi su juo iš to triukšmo, kuris 
be paliovos dar vis garsėjo, mat jiems už nugarų — K. nė neatsigręžė, 
nes šeimininkas, o kitoje pusėje dar net smarkiau šeimininkė jam kažką 
aiškino, — durys visai atsivėrė, koridorius atgijo, jame, rodėsi, pasi- 
darė spūstis lyg kokioje judrioje siauroje gatvelėje, prieš juos esančios 
durys, matyt, nekantraudamos laukė, kada gi K. pagaliau praeis ir jos 
galės išleisti ponus, o į visą tą, šurmulį, tarsi skelbdami pergalę, dar 
kišosi be perstogės maigomi skambučiai. Ir šit pagaliau — jie jau vėlei 
buvo tykiame baltame kieme, kur laukė kelerios rogės, — K. pamaži 
perprato, kas čia per reikalas. Šeimininkas su šeimininke negalėjo 
suvokti, kad K. išdrįso šitaip padaryti. 

— Bet ką gi jis padarė? 

K. vis klausė ir klausė, bet ilgai negalėjo išklausti, nes aniedviem 
kaltė rodėsi pernelyg savaime suprantama, tad jie nė manyti nemanė, 
kad K. klausinėja nuoširdžiai. Tik labai iš palengvo K. viską sužinojo. 
Jis neturėjęs teisės stoviniuoti koridoriuje, daugių daugiausia, ir tai 
tik per malonę ir ligi pirmo perspėjimo, jam leidžiama įžengti bendro- 

jon salėn. Žinoma, kurio nors pono pakviestas, jis privalėjęs atvykti 
kur kviestas, tačiau visados turėjęs atminti, — juk paprastas žmogaus 
protas jo dar vis dėlto nepalikęs? — kad esąs ten, kur jam, tiesą sa- 
kant, ne vieta, kur jį, didžiai bjaurėdamasis, vien todėl, kad tai būtina 
ir pateisinama tarnybiniu reikalu, pasikvietęs ponas. Tad jam derėję 
skubiai prisistatyti, duotis apklausiamam, o paskui, jei tik įmanu, dar 
skubiau dingti. Negi jisai koridoriuje visai nejutęs, kad jam ten ne 
vieta? O jeigu jutęs, tai kaipgi galėjęs slankioti tenai lyg galvijas po 
pievą? Argi jis buvęs kviestas ne naktinei apklausai ir argi nežinąs, 
kodėl tos naktinės apklausos įvestos? Naktinių apklausų paskirtis — 
ir čia K. išgirdo dar vieną jų prasmės aiškinimą — esanti tik skubiai, 
naktį, prie dirbtinės šviesos, turint galimybę po apklausos iškart už- 
migti ir šitaip užmiršti visą bjaurastį, išklausyti klientus, kurių reginys 
dieną ponams būtų visai nepakeliamas. O K. elgesys buvęs tikras pasi- 
tyčiojimas iš visų atsargumo priemonių. Net šmėklos paryčiais pra- 
dingstančios, o K., susibrukęs rankas į kišenes, pasilikęs tenai, tarytum 
laukdamas, kad, jam nepradingus, pradingsiąs visas koridorius su kam- 
bariais ir ponais. Taip, girdi, — tuo jis galįs būti tikras, — be jokios abe- 
jonės, ir būtų atsitikę, jeigu tik tai būtų kaip nors įmanoma, nes ponų 
delikatumas esąs beribis. Nė vienas, sakysim, K. neišvarysiąs, nepa- 
sakysiąs net to, beje, savaime suprantamo dalyko, kad jis turįs eiti 
savo keliais; nė vienas to nepadarysiąs, nors visi, kol K. ten sukioją- 
sis, greičiausiai drebą iš susijaudinimo ir rytmetys, jų mėgstamiausias 
laikas, esąs jiems apkartintas. Užuot ėmęsi priemonių prieš K., jie, 
girdi, verčiau linkę kentėti, nors, tiesa, esą galima tikėtis, kad K. galų 
gale palengva irgi pamatysiąs tai, kas tiesiog badyte bado akis, ir, 
ponams kankinantis, pats irgi pajusiąs nepakeliamą kančią dėl to, kad 
taip šiurpiai nederamai, visiems matomas, stoviniuojąs rytmety kori- 
doriuje. Tuščios viltys. Ponai nežiną, o gal dėl savo maloningumo ir 
atsainumo nenorį žinoti, kad esama ir nejautrių, kietų, jokios pagarbos 
nesuminkštinamų širdžių. Net naktinė kandis, vargšas padarėlis, — 
argi ji neieškanti tykaus kampelio dienai atėjus, ar nesiplojanti prie 
sienos, ar visų labiausiai netrokštanti pranykti ir nesisielojanti, kad 
negalinti to padaryti? O K., girdi, atsistojąs ten, kur esąs labiausiai ma- 
tomas, pasiryžęs šitaip, jei tik tai būtų įmanoma, sukliudyti net dienai 
išaušti. Sukliudyti jis negalįs, bet, deja, galįs užvilkinti ir apsunkinti 
rytmetį. Argi nematęs, kaip buvo skirstomi dokumentai? Šito esą nie- 
kam nevalia matyti, išskyrus tiesioginius skirstymo dalyvius. To, girdi, 
savo pačių namuose nevalia matyti net šeimininkui su šeimininke. 


Pilis 412 


Apie tai jie tiktai vieną kitą užuominą girdėję, sakysim, kad ir šiandien 
iš patarnautojų. Argi jis nepastebėjęs, kaip sunkiai dokumentų skirs- 
tymas vykęs, o juk kiekvienas ponas tarnaująs tiktai reikalui, nieka- 
dos negalvojąs apie asmeninę naudą, todėl visomis jėgomis privaląs 
stengtis, kad dokumentų Skirstymas, tasai svarbus pamatinis darbas, 
vyktų sparčiai, sklandžiai ir be kliuvinių? Ir argi K. iš tikrųjų nė min- 
tis netoptelėjusi, jog pagrindinė visų sunkumų priežastis buvusi ta, 
kad skirstyti tekę kone prie uždarų durų, kad ponai, kurie, be abejo, 
tarpusavy būtų akimirksniu susitarę, negalėję tiesiogiai bendrauti 
savitarpy, 0 patarnautojų tarpininkavimas neišvengiamai užtrunkąs 
kone valandų valandas, niekados nepraeinąs be skundų, esąs nesibai- 
gianti kančia ponams ir patarnautojams ir, ko gero, dar atsiliepsiąs 
žalingais padariniais ir vėlesniame darbe. O kodėl gi ponai negalėję 
bendrauti? Tai argi K. vis dar nesuprantąs? Nieko panašaus šeiminin- 
kė — o šeimininkas tatai savo ruožtu irgi patvirtino — dar, girdi, nie- 
kados neregėjusi, o juk jiems yra tekę matyti visokiausių užsispyrėlių. 
Tai, apie ką šiaip neišdrįstum nė prašnekti, jam reikią tiesiai sakyti, 
kitaip jisai nesuprantąs netgi būtiniausių dalykų. Ką gi, jeigu jau rei- 
kią, tebūsią pasakyta: dėl jo, tik dėl jo ir dėl jo vieno ponai negalėję 
išeiti iš kambarių, nes rytais, tiesiai iš miegų, jie esą pernelyg drovūs, 
pernelyg jautrūs, kad įstengtų pasirodyti svetimoms akims; nors ir būtų 
visiškai apsirengę, jie stačiai jaučiąsi pernelyg apsinuoginę, kad galėtų 
pasirodyti. Sunku esą pasakyti, ko jie taip gėdijąsi, galbūt tie amžini 
darbininkai gėdijąsi tik to, kad miegojo. Bet galbūt dar labiau negu 
pasirodyti ponai gėdijąsi pažvelgti į prašalaičius; jie nenorį, kad dabar, 
rytą, juos staiga ir be užuolankų, su visu natūraliu tikrumu užkluptų 
tai, su kuo jie sėkmingai susidorojo per naktines apklausas, — taip 
sunkiai jiems pakeliamų klientų reginys. Mat kaip tik šito jie negalį 
ištverti. Kas per žmogus turįs būti, kad šito nepaisytų? Ogi toks žmo- 
gus kaip K. Žmogus, kuris lyg užsimiegojęs su kvaišu abejingumu 
ignoruojąs viską, ir įstatymą, ir pačią paprasčiausią žmogišką ato- 
dairą, kuriam visai nerūpį, kad per jį dokumentų skirstymas darąsis 
mažne neįmanomas, kad jis kenkiąs geram namų vardui, ir kuris su- 
keliąs dar niekad nebūtą padėtį, kai ponai, įvaryti neviltin, pradedą 
patys gintis, kai jie, paprastam žmogui tiesiog neįsivaizduojamai ilgai 
tvardęsi, puolą prie skambučio ir šaukiąsi pagalbos, kuri nugintų ša- 
lin niekaip kitaip nesujaudinamą K.! Jie, ponai, šaukiąsi pagalbos! 
Argi šeimininkas su šeimininke ir visu savo personalu jau seniai ne- 
būtų tekinomis atbėgę, jeigu tik būtų išdrįsę nekviesti, rytą, pasirodyti 

ponams, — tegu ir tik tam, kad pagelbėję išsyk vėlei pradingtų? Drebė- 
dami iš pasipiktinimo K. elgesiu, sielvartaudami, kad esą tokie be- 
jėgiai, jie stovėję šičia, koridoriaus pradžioje, ir skambutis, kurio jie, 
tiesą sakant, niekados nesitikėję, buvęs jiems tikras išganymas. Ką gi, 
didžiausia blogybė jau praėjusi. Kad taip jiems būtų leista bent akies 
krašteliu dirstelti, kaip smagiai plušą nuo K. pagaliau išgelbėti ponai! 
Beje, pačiam K. dar niekas nepraėję, jam, be abejo, teksią atsakyti už 
tai, ką jis Čia pridaręs. 

Tuo metu jie pasiekė bendrąją salę; ne visai suprantama buvo, ko- 
dėl šeimininkas, šitaip širsdamas, vis dėlto atvedė K. čionai; galbūt 
jis vis dėlto suprato, jog K. toks pavargęs, kad kol kas niekaip neįstengs 
palikti smuklės. Nelaukdamas, kol bus pakviestas sėstis, K. išsyk smukte 
susmuko ant vienos statinės. Čia, tamsoje, jam buvo malonu. Didelėje 
salėje dabar tik viršum alaus čiaupų degė silpna elektros lempelė. Ir 
lauke dar buvo gūdi tamsa, rodėsi, kad ten pūga. Sėdėdamas čia, šilu- 
moje, turėjai būti dėkingas ir tik žiūrėti, kad nebūtum išvytas. Šeimi- 
ninkas su šeimininke tebestovėjo prieš jį, tarytum jis ir dabar dar būtų 
kėlęs kokį pavojų, tarytum, turint galvoje, kad juo visiškai neįmanoma 
pasitikėti, būtų buvę nevalia atmesti galimybės, kad jis, ūmai pašokęs, 
pamėgins vėl įsibrauti koridoriun. Be to, juodu ir patys, naktį išgąs- 
dinti ir taip anksti atsikėlę, atrodė pavargę, ypač šeimininkė, vilkinti 
lyg šilkas šiugždančią, rudą, šiek tiek netvarkingai susagstytą ir su- 
rištą suknelę su plačiais padurkais, — ir iš kur ji tik tokią šitaip skubė- 
dama ištraukė? — galvą lyg pakirstą laikė atrėmusi vyrui į petį, šluos- 
tinėjosi akis plonytėlaite nosine ir retsykiais vaikiškai piktomis akimis 
varstė K. Norėdamas nuraminti tą porą, K. pasakė, kad viskas, ką 
juodu dabar jam papasakojo, jam esą naujiena, kad jis, ir nežinoda- 
mas viso to, ilgiau vis tiek nebūtų pasilikęs koridoriuje, kur jam tikrai 
nebuvę kas veikia, kad jis tikrai nieko nenorėjęs kamuoti ir kad viskas 
nutikę tik dėl baisaus jo nuovargio. Jis dėkojąs už tai, kad juodu už- 
baigę tą nemalonią sceną, o jeigu būsiąs patrauktas atsakomybėn, 
tai nė kiek nesiginčysiąs, nes tik šitaip galįs visiems sukliudyti netei- 
singai aiškintis jo elgesį. Dėl tokio jo elgesio buvęs kaltas tik nuovar- 
gis, niekas daugiau. O tasai nuovargis iš to, kad jis dar nepripratęs prie 
alinamų apklausų. Juk esąs čia visai neseniai. Kai sukaupsiąs šiek 
tiek patirties, panašių dalykų niekados daugiau nebebūsią. Galbūt 
jis pernelyg rimtai žiūrįs į apklausas, tačiau tai juk tikriausiai ne yda. 
Jis turėjęs vieną po kitos ištverti dvi apklausas, pirmąją pas Biurgelį, 
o antrąją — pas Erlangerį, ir ypač pirmoji jį labai nukamavusi, o 

antroji, tiesa, neilgai tetrukusi, Erlangeris tik paprašęs jį padaryti 
paslaugą, tačiau abi apklausos drauge jau viršijančios tai, ką jis vienu 
metu įstengiąs pakelti, galbūt jų ir kokiam kitam žmogui, sakysim, 
ponui šeimininkui, būtų per daug. Po antrosios apklausos jis, tiesą 
sakant, jau stačiai svirduliuodamas ėjęs. Buvęs tarytum apgirtęs; juk 
tuodu ponus regėjęs ir girdėjęs tik pirmą sykį, o turėjęs jiems dar ir 
atsakinėti. Viskas, kiek jam esą žinoma, klostęsi gana gerai, bet paskui 
nutikusi toji nelaimė, tačiau dėl jos, turint galvoje tai, kas pirmiau 
buvo, kažin ar esą galima jį kaltinti. Deja, tik Erlangeris ir Biurgelis 
perpratę jo būklę, juodu, žinoma, būtų juo pasirūpinę ir užkirtę kelią 
visoms vėlesnėms bėdoms, tačiau Erlangeris išsyk po apklausos turėjęs 
išeiti, matyt, išvažiavęs pilin, o Biurgelis, veikiausiai pailsęs nuo ap- 
klausos, — kaipgi tad K. galėjęs nepavargdamas ją ištverti? — užmi- 
gęs ir net dokumentų skirstymą pramiegojęs. Jeigu tik K. būtų pasi- 
taikiusi panaši galimybė, jis būtų ja su džiaugsmu pasinaudojęs ir su 
mielu noru atsisakęs visų draudžiamų reginių, juo labiau kad iš tikrųjų 
jis juk nieko nejįstengęs įžiūrėti, tad net patys jautriausi ponai būtų 
galėję nesidrovėdami jam rodytis. 

Apklausų — ypač pas Erlangerį — paminėjimas ir. pagarbi K. 
šneka apie ponus palankiai nuteikė šeimininką. Šis, rodėsi, buvo besu- 
tinkąs patenkinti K. prašymą leisti jam, pasidėjus kokią: lentą ant stati- 
nių, pamiegoti čia bent ligi prašvis; tačiau šeimininkė aiškiai prieši- 
nosi; tik dabar susizgribusi, kad jos suknelė netvarkinga, ir tuščiai ją 
čia vienur, čia kitur pešiodama, ji vis purtė galvą; panašu buvo, kad 
vėl prasideda senas jųdviejų ginčas apie namų tvarką. K., tokiam nu- 
vargusiam, sutuoktinių pašnekesys pasidarė didžiai reikšmingas. Būti 
išvarytam iš čia jam rodėsi didesnė nelaimė nei visa, ką jis ligi šiol 
buvo patyręs. Nevalia buvo leisti, kad taip atsitiktų, net jeigu šėimi- 
ninkas su šeimininke būtų susivieniję prieš jį. Susirietęs ant statinės, 
jis tykodamas tol žiūrėjo į juodu, kol šeimininkė, kurios nepaprastas 
jautrumas jau seniai buvo kritęs K. į akis, staiga žengtelėjo į šalį — 
greičiausiai ji su šeimininku kalbėjosi jau apie kitus reikalus — ir 
sušuko: 

— Kaip jis į mane žiūri! Vyk jį galų gale lauk! 

Tačiau K., naudodamasis proga ir dabar jau visai įsitikinęs, kad 
pasiliks, kone abejingai tarė: 

— Aš ne į tave žiūriu, tik į tavo suknelę! 

— Kodėl į mano suknelę? — susijaudinusi paklausė šeimininkė. 

K. gūžtelėjo. 

— Eime! — pasakė šeimininkė šeimininkui.— Juk tas valkata 
girtas. Tegu pamiegos čia ir išsiblaivys! 

Ir ji dar paliepė Pepei, kuri, susivėlusi, nuvargusi, atsainiai laiky- 
dama šluotą, pašaukta išniro iš tamsos, pamesti K. kokią pagalvę. 

Pabudęs K. iš pradžių pamanė, kad beveik nebus nė miegojęs; 
salėje, kaip ir anksčiau, buvo tuščia ir šilta, visas sienas gaubė tamsa, 
lempelė viršum alaus čiaupų užgesusi, už langų irgi naktis. Tačiau 
jam pasirąžius, pagalvei nukritus ant grindų, o lentai ir statinėms su- 
girgždėjus, išsyk atėjo Pepė, ir dabar jis sužinojo, kad jau vakaras, o jis 
išmiegojęs daugiau nei dvylika valandų. Šeimininkė dieną kelis kartus 
jo teiravusis, Gerštekeris, kuris rytą, kai K. kalbėjosi su šeimininke, 
laukęs jo čia, tamsoje, prie alaus bokalo, bet paskiau nebeišdrįsęs K. 
žadinti, sykį irgi, girdi, buvo atėjęs užmesti akį į K., o galų gale neva 
ir Fryda užsukusi ir valandžiukę pastovėjusi šalia K., tik ji veikiausiai 
ne dėl K. atėjusi, o norėjusi čia šį bei tą pasirengti, mat vakare vėlei 
pradedanti savo senąją tarnybą. 

— Tu jai nebemielas? — paklausė Pepė, atnešusi kavos ir pyra- 
gaičių. , 

Tačiau paklausė jau nebe piktai kaip anksčiau, o liūdnai, saky- 
tumei per praėjusį laiką būtų patyrusi pasaulio piktybę, prieš kurią 
visa sava piktybė nublanksta ir darosi beprasmiška; su K. ji kalbėjosi 
lyg su žmogum, kenčiančiu tą patį skausmą, o kai jis gurkštelėjo kavos, 
tarėsi pastebėjusi, kad kava jam nepakankamai saldi, tad nuskubėjusi 
atnešė pilną cukrinę. Tiesa, liūdesys jai nesutrukdė šiandien gal net 
smarkiau išsipuošti nei pereitą kartą; į plaukus buvo įsipynusi gausybę 
kilpelių ir raištelių, kaktoje ir smilkiniuose garbanėlės buvo kruopščiai 
paraitytos žnyplėmis, o ant kaklo turėjo grandinėlę, nukarusią gilion 
palaidinukės iškirptėn. Patenkintas, kad pagaliau bent sykį išsimiegojo 
ir gavo atsigerti geros kavos, K. kyštelėjo pirštus prie vienos kilpelės, 
mėgindamas ją atrišti, tačiau Pepė pavargusiu balsu tarė: 

— Neliesk manęs. 

Mergina atsisėdo greta K. ant statinės, ir jam visai nereikėjo nė 
klausti, kas per sielvartas ją taip slegiąs, Pepė pati išsyk pradėjo pasa- 
kotis, įsmeigusi sustingusį žvilgsnį į K. kavinuką, tarytum net pasako- 

jant jai būtų reikalingas koks nors pašalinis dirgiklis, tarytum ji, net 
šnekėdama apie savo sielvartą, negalėtų jam visiškai atsidėti, nes tas 
sielvartas pranokstąs jos jėgas. Visų pirma K. sužinojo, kad jis pats 
esąs kalčiausias dėl Pepės negandos, tačiau ji, girdi, ant jo nepykstanti. 
Pasakodama mergina karštai linkčiojo galvą, kad K. negalėtų paprieš- 
tarauti. Iš pradžių jis išsivedęs Frydą iš baro ir šitaip davęs Pepei progą 
iškilti. Šiaip jau, girdi, neįmanoma nė sugalvoti, kas dar būtų galėję 
paskatinti Frydą atsisakyti tarnybos, ji sėdėjusi bare lyg voras savajam 
tinkle, visur nutiesusi jai vienai žinomas gijas; prieš pačios Frydos 
valią ją iš ten iškrapštyti būtų buvę visai neįmanoma, tik meilė žemes- 
nio luomo žmogui, taigi dalykas, nesuderinamas su jos padėtimi, galėjo 
ją iš tos vietos išvaryti. O Pepė? Ar ji kada nors ketinusi tą vietą už- 
imti? Buvusi kambarinė, turėjusi nereikšmingą, mažai vilčių teikiančią 
tarnybą, apie puikią ateitį svajojusi kaip ir kiekviena mergina, svajoti 
juk sau neuždrausi, tačiau rimtai nemaniusi prasimušti, buvusi jau 
patenkinta tuo, kas pasiekta. Bet štai Fryda staiga dingusi iš baro, vis- 
kas įvykę taip staigiai, kad šeimininkas išsyk neturėjęs po ranka tinka- 
mos pamainos, ėmęs žvalgytis, ir jo Žvilgsnis nukrypęs į Pepę, kuri, 
tiesa, pasistengusi kristi jam į akis. Tuo metu ji mylėjusi K. taip, 
kaip dar nieko, girdi, nebuvusi mylėjus: juk mėnuo po mėnesio ji 
tupėjusi apačioje, savo mažutėje tamsioje kamarėlėje, jau susitaikiusi 
su mintimi, kad reikės ten niekieno nepastebėtai praleisti metų metus, 
galbūt, jeigu itin nesiseks, ir visą gyvenimą, ir šit staiga pasirodęs K., 
didvyris, merginų vaduotojas, atvėręs jai kelią aukštyn. Jis, tiesa, 
nieko apie ją nežinojęs, ne dėl jos taip padaręs, tačiau tai nė kiek nesu- 
menkinę jos dėkingumo, priėmimo tarnybon išvakarėse — kad bus 
priimta, dar tikrai nežinojusi, tačiau tai vis dėlto buvę jau labai įtikė- 
tina — Ji, girdi, ištisas nakties valandas leisdavusi su juo kalbė- 
damasi, jam į ausį kuždėdama padėkos žodžius. O tai, kad K. už- 
sikrovęs sau ant pečių kaip tik Frydos naštą, jos akyse buvę net 
dar didesnis žygdarbis; nesuvokiamo savęs išsižadėjimo ženklas bu- 
vęs tai, kad K., idant iškeltų Pepę, savo mylimąja padaręs Frydą — 
nedailią, senyvą, liesą merginą trumpučiais retais plaukais, be to, 
dar ir klastingą, amžinai turinčią kažin kokių paslapčių, matyt, 
susijusių Su jos išvaizda; girdi, kai veido ir kūno menkystė neke- 
lianti abejonių, reikalingos bent kokios kitokios paslaptys, kurių 
niekas negalįs patikrinti, sakysim, kad ir jos tariamasis ryšys su 
Klamu. Anuomet Pepei kilusios net tokios mintys: ar tai įmanomas 
daiktas, kad K. tikrai mylėtų Frydą, gal jis apsigavęs; 0 gal net 

vien Frydą apgaudinėjąs, galbūt vienintelis visos šios istorijos padari- 
nys būsiąs tik Pepės iškilimas, gal tuomet K. pastebėsiąs apsigavimą, 
nebenorėsiąs jo slėpti ir matysiąs jau nebe Frydą, o vieną Pepę, juk tai 
visai nebūtinai beprotiška Pepės fantazija, kaip mergina su mergina 
ji galinti su Fryda kuo puikiausiai varžytis, to niekas nenuneigsiąs, 
juk visų pirma tik Frydos padėtis ir gebėjimas apgaubti savo tarnybą 
ypatingu švitesiu šią akimirką apakinęs K. Todėl tad Pepė dabar ir 
svajojusi, kad K., jai gavus vietą bare, ateisiąs maldauti jos malonės, 
o Ji tuomet galėsianti rinktis: arba atsiliepti į tą meldimą ir netekti 
vietos, arba atstumti jį ir dar aukščiau kilti. Ir ji nusprendusi, kad visko 
išsižadėsianti ir nužengsianti pas jį, ir išmokysianti jį tikrosios meilės, 
kurios iš Frydos jis niekados negalįs patirti ir kuri nepriklausoma nuo 
jokių garbingų postų pasaulyje. Bet paskui viskas kitaip išėję. Ir kas gi 
dėl to kaltas? Pirmiausia K., o paskui, žinia, ir Frydos suktumas. Pir- 
miausia K.; ko gi jis norįs, kas per keistas žmogus esąs? Ko jis siekiąs, 
kokie gi jau tie svarbūs dalykai, kuriems jis atsidedąs ir per kuriuos 
pamirštąs tai, kas visai šalia, kas visų geriausia, visų gražiausia? Pepė 
esanti auka, o viskas esą kvaila ir viskas žuvę; ir tas, girdi, kam užtektų 
jėgų užkurti ir sudeginti visą „Ponų smuklę“, bet iki pačių pamatų, 
kad nė ženklo neliktų, kaip popierius sudeginamas krosnyje, — tasai, 
girdi, šiandien būtų Pepės išrinktasis. Taigi Pepė stojusi už baro, prieš 
keturias dienas, kaip tik pietų metui priartėjus. Darbas čia nesąs leng- 
vas, tas darbas tiesiog žudąs žmogų, tačiau ir pasiekti čia esą galima 
nemenkų dalykų. Pepė ir anksčiau negyvenusi tik su šia diena, nors 
ji nė drąsiausiose mintyse nesitaikiusi į tą vietą, tačiau pakankamai 
prisižiūrėjusi, Žinojusi, kas tai per vieta, nebuvusi jai nepasirengusi. 
Nepasirengusi, girdi, tos vietos nė negali perimti, jau pirmomis valan- 
domis jos netektum. Juo labiau jeigu pradėtum čia elgtis kaip kambari- 
nė! Mat kambarinė, girdi, ilgainiui imanti jaustis visų palikta ir užmirš- 
ta; tai esąs beveik kaip kalnakasio darbas, bent jau sekretorių korido- 
riuje, tenai, girdi, išskyrus vieną kitą dieninį klientą, šmirinėjantį į 
vieną ir kitą pusę, nedrįstantį nė akių pakelti, kiaurą dieną neišvysi 
nė vieno žmogaus, nebent dvi tris kitas kambarines, o ir tos esančios 
panašiai Ssuniurusios. Rytais apskritai nevalia išeiti iš kambario, tuo 
metu sekretoriai pageidaują būti vien tarp saviškių, valgį jiems iš vir- 
tuvės nešioją tarnai, kambarinės čia paprastai visai nesikišančios, po- 
nams valgant, girdi, koridoriuje irgi nevalia rodytis. Tik tuomet, kai 
jie dirba, kambarinėms leidžiama kuopti — tik, žinoma, ne gyvenamus, 
o vien tuo metu kaip tik tuščius kambarius, ir dirbti jos privalančios 

labai tyliai, kad netrukdytų ponų darbo. Bet kaipgi iškuopsi tyliai, 
jeigu ponai gyveną kambariuose po kelias dienas, be to, ir tarnai, ne- 
valyvi galvijai, juose sukinėjąsi, ir kambarys, į kurį galų gale įleidžia- 
ma kambarinė, atrodąs taip, kad, girdi, nė tvanas neįstengtų švariai 
jo išplauti. Nieko nepasakysi, aukšti tatai ponai, tačiau turi smar- 
kiai tvardyti šleikštulį, kad galėtum kuopti, kur jų būta. Juk kam- 
barinėms darbo ne pernelyg daug, užtai tas darbas iš peties. Ir 
nė vieno gero žodžio, vien amžini priekaištai, o ypač skaudūs ir 
dažni — kad bekuopiant dokumentai pradingę. Iš tikrųjų niekas ne- 
pradingstą, kiekvienas popierėlis atiduodamas šeimininkui, tačiau 
dokumentai, žinia, dingstą, tik jau ne per kambarinių kaltę. O tada 
atvykstančios komisijos, ir merginos privalančios išeiti iš savojo kam- 
bario, ir komisijos rausiančios jų patalą, juk merginos turto neturin- 
čios, visi jų daiktai telpą krepšy ant nugaros, bet komisijos vis tiek 
ieškančios valandų valandas. Žinoma, nieko nerandančios, kaipgi, 
girdi, dokumentai galį ten patekti? Ką merginoms su dokumentais 
veikti? Tačiau viskas baigiąsi vis tiek vien šeimininko perduodamais 
nusivylusios komisijos keiksmais ir grasinimais. Ir niekad nesą ramy- 
bės, nei dieną, nei naktį, triukšmas ligi pusiaunakčio ir triukšmas nuo 
ankstyvo ryto. Kad bent neprivalėtum tenai gyventi, bet juk privalai, 
mat tarpuos tarp valgymų nešioti iš virtuvės užsakomus užkandžius 
esąs kambarinių darbas, o ypač naktį. Amžinai tas ūmus kumščio 
smūgis į kambarinių duris, tas užsakymo diktavimas, tu leki že- 
myn į virtuvę, purtai iš miegų virėjų parankinius, dedi padėklą 
su užsakytais valgiais už savų durų, iš ten jį pasiimą tarnai,— kaip 
visa tai liūdna. Tačiau tai dar, girdi, ne blogiausias dalykas. Blo- 
giliausia, priešingai, kai nebūną užsakymų, kai gilų vidurnaktį, 
kada visi jau turėtų miegoti, o daugumas pagaliau iš tikrųjų mie- 
gą, kartais kas nors i1mą slankioti aplink kambarinių duris. Tuomet 
merginos lipančios iš savo lovų,— tos lovos viena ant kitos, juk 
ten visur labai maža vietos, visas merginų kambarys esąs ne kas kita 
kaip didžiulė skrynia su trim skyriais, — klausančios prie durų, klau- 
piančios ant žemės, puolančios viena kitai į glėbį iš baimės. O slan- 
kiotojas už durų visą laiką girdėti. Visoms būtų jau tikra laimė, 
jeigu Jis pagaliau įžengtų vidun, bet nieko nenutinką, niekas vidun 
neįžengiąs. Ir juk reikią sau pasakyti, kad čia nebūtinai turįs grėsti 
pavojus, galbūt tas, kas vaikštinėjąs šen ir ten už durų, tiktai svars- 
tąs, ar nereikėtų ko užsisakyti, o paskui vis tiek nepasiryžtąs. 
Gal čia tik tai, bet gal ir visai kas kita. Juk iš tikrųjų apie ponus visai 

nieko nežinai, beveik nesi jų regėjusi. Šiaip ar taip, merginos kamba- 
ryje tirpstančios iš baimės, o kai paskui už durų viskas pagaliau nuty- 
lą, jos, girdi, sėdinčios atsirėmusios į sieną ir neturinčios jėgų vėlei 
lipti į lovas. Toks gyvenimas vėlei laukiąs Pepės, dar šį vakarą ji turė- 
sianti užimti savąją vietą merginų kambaryje. O kodėl? Per K. ir Fry- 
dą. Vėl teksią grįžti į tą gyvenimą, iš kurio ji vos vos ištrūkusi, — 
ištrūkusi, tiesa, su K. pagalba, tačiau ir didžiausiomis savo pastango- 
mis. Mat toje tarnyboje merginos apsileidžiančios, net ir tos, kurios 
šiaip pačios rūpestingiausios. Ir kam gi joms puoštis? Niekas jų nemato, 
geriausiu atveju — virtuvės personalas; kuriai to pakanka, ta tegu sau 
puošiasi. O šiaip — visą laiką arba savo kambarėlyje, arba ponų kam- 
bariuose, į kuriuos net įžengti švariais drabužiais būtų lengvabūdiš- 
kas išlaidumas. Ir amžinai dirbtinėj šviesoj ir troškiam ore,— mat 
visąlaik šildoma,— ir, tiesą sakant, amžinai pavargusi. Vienintelę 
laisvą popietę savaitėje geriausiai, girdi, praleisi, jeigu, įsitaisiusi ko- 
kiam virtuvės užkabory, ramiai ir be baimės pamiegosi. Tad kam gi 
puoštis? Taigi merginos mažne pusnuogės vaikštančios. Ir staiga Pepė 
buvusi perkelta į barą, kur, norint įsitvirtinti, reikią elgtis tiesiog prie- 
šingai, kur visą laiką būni žmonių akyse, o tarp jų esama labai išpai- 
kintų ir pastabių ponų, tad visuomet, girdi, privalai atrodyti kuo poniš- 
kiau, kuo patraukliau. Žodžiu, tai buvęs tikras posūkis. Ir Pepė galinti 
tvirtinti, kad niekur nesuklupusi. Dėl to, kaip viskas vėliau susiklostys, 
Pepė galvos nesukusi. Žinojusi, nė kiek neabejojusi, kad turinti gabu- 
mų, reikalingų tai vietai, ir dabar tebesanti tuo tikra, to įsitikinimo 
niekas neatimsiąs iš jos net šiandien, pralaimėjimo dieną. Sunku buvę 
tik gerai pasirodyti pačiu pirmuoju metu, nes ji buvusi vargšė kamba- 
rinė, be suknelių ir papuošalų, o ponai neturį kantrybės laukti, kolei tu 
pasikeisi, jie norį išsyk, be jokio perėjimo turėti deramą baro panelę, 
kitaip tuoj nusigręžią nuo tavęs. Galima, girdi, manyti, kad jų reika- 
lavimai nesą labai dideli, jeigu jau Fryda įstengusi juos patenkinti. 
Tačiau tai netiesa. Pepė apie tai daug kartų galvojusi, juk ir su Fryda 
ji dažnokai susidurdavusi, o kurį laiką drauge net miegojusi. Nelengva 
esą Frydą permanyti, ir tą, kas ne itin atidus, — o kurie gi ponai itin 
atidūs? — ji išsyk suklaidinanti. Niekas geriau už pačią Frydą nežinąs, 
kaip apgailėtinai ji atrodanti, sakysim, pirmą sykį pamatęs, kaip ji plau- 
kus išsipina, iš užuojautos, girdi, net rankom suploji, tokiai merginai, 
jei žiūrėtum teisybės, nevalia net kambarine būti; Fryda ir pati tatai 
žinanti, ne vieną naktį dėl to verkusi, glaudusis prie Pepės ir dėjusi 
Pepės plaukus sau prie galvos. Bet kai ji stojanti tarnybon, visos abejo- 

nės pradingstančios, ji laikanti save visų gražiausia ir mokanti visus 
tuo deramai įtikinti. Ji pažįstanti žmones, tai ir esąs josios tikrasis me- 
nas. Ir apsukriai meluojanti ir apgaudinėjanti, kad žmonės neturėtų 
laiko geriau jos apžiūrėti. Žinoma, ilgainiui to nepakanką, žmonės juk 
turį akis, tad galų gale teisybę ir išvystų. Tačiau tą pat akimirką, kai 
pajuntanti tokį pavojų, Fryda jau turinti parengusi kokią kitą priemo- 
nę, pastaruoju metu, sakysim, savo ryšį su Klamu! Jos ryšys su Klamu! 
Jeigu netiki, juk gali patikrinti; nueik ir paklausk Klamą. Gudru, gud- 
ru. O jeigu tu, pavyzdžiui, nedrįstum su tokiu klausimu eiti pas Klamą, 
galbūt net ir su daug svarbesniais klausimais nebūtum pas jį įleistas, 
jeigu Klamas tau ir visai nepasiekiamas, — tik tau ir į tave panašiems, 
nes Fryda kada panorėjusi striksinti pas jį, — jeigu ir taip, tu vis tiek 
galįs jos šnekas patikrinti, tereikią tik palaukti! Klamas juk ilgai nega- 
lėsiąs kęsti tokių melagingų gandų, juk jam tikrai pašėlusiai rūpį, kas 
apie jį pasakojama bendrojoje salėje ir svečių kambariuose, visa tai 
jam be galo svarbu, ir jeigu tik būsią neteisybė, jis tuoj paneigsiąs. 

Tačiau jis nieko nepaneigia; ką gi, tuomet nėra ko neigti, ir vis- 
kas — gryniausia teisybė. Pamatyti, tiesa, galima tik tiek, kad Fryda 
nešioja alų į Klamo kambarį ir grįžta iš ten su pinigais; o tai, ko ne- 
matyti, papasakoja Fryda, ir turi ja tikėti. O ji visai nė nepasakoja, 
negi ji išplepės tokias paslaptis; paslaptys pačios išsiplepa jos aplinkoje, 
tr tada, kai jos vis tiek jau išplepėtos, ji, Žinia, nebesidrovi ir pati apie 
jas kalbėti, tačiau tik kukliai, nieko neteigdama, tik remdamasi tuo, 
kas ir šiaip visuotinai žinoma. Ir dar ne viskuo, — sakysim, apie tai, 
kad Klamas nuo to laiko, kai ji stojo dirbti bare, geriąs mažiau alaus 
negu anksčiau, nedaug mažiau, bet vis dėlto pastebimai mažiau, apie tai 
jinai nekalba, juk čia gali būti visokių priežasčių, gal tiesiog toks me- 
tas atėjo, kai alus Klamui pasidarė ne toks skanus, o gal jis net dėl 
Frydos alų pamiršta. Šiaip ar taip, kad ir kaip tai būtų įsta- 
bu, Fryda yra Klamo mylimoji. O kaipgi kiti gali irgi nesiža- 
vėti tuo, kas Klamą patenkina; šitaip tad Fryda, tau nė apsidairyti 
nespėjus, jau tapusi didžiausia gražuole, kaip tik tokia mergina, kokia 
reikalinga bare; jau net beveik pernelyg gražia, pernelyg galinga, 
jau jos mažne ir baras nebepatenkina. Ir tikrai — žmonėms regisi 
keista, kad ji vis dar bare; būti baro panele yra didelis dalykas, tokio- 
je padėtyje ir ryšys su Klamu regisi labai įtikimas, bet jeigu jau 
baro panelė yra Klamo mylimoji, kodėl gi jis, ir dar taip ilgai, 
laiko ją bare? Kodėl nepakylėja dar aukščiau? Tūkstantį kartų gali 
žmonėms sakyti, kad čia nėra jokios prieštaros, kad Klamas turi 

savų priežasčių taip elgtis arba kad staiga, galbūt jau ir pačiu arti- 
miausiu metu, ims ir ateis Frydos išaukštinimas, — visa tai nedaro 
didelio poveikio; žmonės turi tam tikrų nusistatymų ir ilgainiui 
jokiom gudrybėm nesiduoda nuo jų atitraukiami. Juk niekas ne- 
abejojo, kad Fryda yra Klamo mylimoji, net tiems, kurie, matyt, 
žinojo, kad taip nėra, jau pabodo tuo abejoti. Velniai nematė, 
būk sau Klamo mylimoji, mąstė jie, bet jeigu jau esi, tai mes tu- 
rim matyti ir kaip tu kyli. Tačiau nieko negalėjai pastebėti, o Fryda, 
kaip buvo, taip ir liko bare ir slapčiomis dar net labai džiaugėsi, 
kad liko. Tačiau žmonių pagarba ėmė mažėti, šito ji, žinoma, nepaste- 
bėti negalėjo, juk paprastai ji pastebi viską dar pirmiau, negu tas 
dalykas pasirodo. Tikrai gražiai, mielai merginai, sykį jau įsitvirti- 
nusiai bare, jokių gudrybių nereikia; kol ji graži, tol bus baro panelė, 
nebent atsitiktinai nutiktų kokia ypatinga nelaimė. O tokia mergina 
kaip Fryda priversta visąlaik rūpintis, kad neprarastų vietos, žinoma, 
jai užtenka proto to neparodyti, veikiau ji tik aimanuoja ir keikia savo 
tarnybą. Tačiau slapčiomis nesiliauja tyrusi nuotaikas. Tad ir pamatė, 
kad žmonės pasidarė abejingi, Frydai pasirodžius, nebevertėjo nė 
akių kelti, net tarnai nebekreipė į ją dėmesio, jiems užteko proto domė- 
tis Olga ir kitom panašiom merginom, iš šeimininko elgesio ji irgi 
pastebėjo, kad vis sunkiau laikyti save nepakeičiama, vis naujų istorijų 
apie Klamą irgi nebeįmanoma buvo sugalvoti, viskas turi savo ribas, 
tad vargšelė Fryda ryžosi žengti naują žingsnį. Kad taip kas nors būtų 
įstengęs perprasti jos gudrybę! Pepė nujautusi, bet, deja, neperpratusi. 
Fryda pasiryžo sukelti skandalą, ji, Klamo mylimoji, puls į glėbį pir- 
mam pasitaikiusiam, gal net pačiam menkiausiam. Tai visus sujudins, 
apie tai bus ilgai kalbama ir pagaliau, pagaliau bus vėlei prisiminta, 
ką reiškia būti Klamo mylimąja, ką reiškia naujos meilės svaiguly 
atmesti tą garbę. Sunku buvo tik rasti vyrą, tinkamą tokiam gudriam 
žaidimui. Tas vyras negalėjo būti Frydos pažįstamas, net kuris nors iš 
tarnų, toks, ko gero, būtų tik išpūtęs akis ir nuėjęs savo keliais, o svar- 
biausia — nebūtų elgęsis pakankamai rimtai ir jokios iškalbos nebūtų 
užtekę paskleisti žiniai, kad Fryda buvusi jo užpulta, nepajėgusi nuo 
jo apsiginti ir užsimiršimo valandą jam nusileidusi. Tas vyras turėjo 
būti tegu ir visų menkiausias, bet vis dėlto toks, jog galima būtų įtikin- 
ti žmones, kad jis, nors nedailių, nerangių manierų, vis dėlto nieko 
daugiau negeidė, tiktai Frydos, ir nieko daugiau netroško kaip — 
dievulėliau tu mano! — Frydą vesti. Tačiau tas vyras, tegu ir prastuo- 
lis, dar menkesnis už tarną, daug menkesnis už tarną, vis dėlto turėjo 

būti toks, kad dėl jo ne kiekvieną merginą galėtum išjuokti, kad ir 
kitai nuovokos nepraradusiai merginai jis galėtų pasirodyti kuo nors 
patrauklus. Ir kurgi tokį vyrą surasi? Kita mergina tikriausiai visą 
gyvenimą būtų jo veltui ieškojusi. Frydos laiminga lemtis atvedė jai 
prie baro matininką, — gal net kaip tik tą vakarą, kai šis planas jai 
pirmą sykį atėjo į galvą. Matininkas! Taigi, o ką gi K,sau manąs? Kas 
per ypatingi sumanymai sukąsi jo galvoje? Ar jis siekiąs kokių ypatin- 
gų dalykų? Geros tarnybos, apdovanojimo? Ar to siekiąs? Na, tuomet 
jam nuo pat pradžių reikėję kitaip elgtis. Juk jis — gyvas niekas, 
tiesiog graudu pažiūrėti, kokioje padėtyje jis atsidūręs. Jis — mati- 
ninkas, gal tai ir šis tas, vadinasi, jis šio to mokęsis, bet jeigu nemoki 
savo mokslu pasinaudoti, tai vis tiek nieko iš to neišeiną. O jis dar ke- 
liąs pretenzijas, neturėdamas nė menkiausio užnugario, keliąs preten- 
zijas, tegu ir ne tiesmukai, bet matyti, kad jis keliąs pretenzijas, 
juk tai visus erziną. Ar jis bent žinąs, kad net kambarinei nepri- 
dera ilgėliau su juo šnekėtis. Ir su visom savo ypatingom pretenzijom 
jis patį pirmą vakarą įvirstąs į primityviausius spąstus. Argi jam ne 
gėda? Kuo jau toji Fryda jį taip papirkusi? Dabar juk galįs pasisakyti. 
Negi ta prakauli ir pageltusi vargeta tikrai galėjusi jam patikti? Ak, 
ne, juk jis nė nepažvelgęs į ją, ji tik pasisakiusi jam, kad esanti Klamo 
mylimoji, jam tai dar buvusi didelė naujiena, taip jis ir pražuvęs! O ji 
tada turėjusi kėltis kitur, tada jai, žinoma, nebelikę vietos „Ponų smuk- 
lėje“. Pepė dar spėjusi ją pamatyti išsikraustymo rytą, visas persona- 
las subėgęs, visiems juk buvę smalsu pažiūrėti. Ir josios galia buvusi 
dar tokia didelė, kad žmonės jos gailėjęsi; visi, net priešai, gailėjęsi 
jos; jau nuo pat pradžių pasirodę, kaip teisingai ji viską apskaičiavusi; 
pulti į tokio vyro glėbį visiems regėjosi nesuvokiamas daiktas, tikras 
likimo smūgis, mažosios virtuvės mergytės, be abejo, dievinančios 
kiekvieną baro panelę, stačiai alpo iš sielvarto. Netgi Pepė nejučio- 
mis susigraudinusi, netgi ji neįstengusi visiškai apsisaugoti, nors, tiesą 
sakant, jos dėmesys krypęs kiton pusėn. Jai kritę į akis, kad Fryda 
anaiptol nelabai nusiminusi. Juk ją iš esmės buvo ištikusi didi nelaimė, 
ji ir dėjosi esanti labai nelaiminga, bet to nepakako, tuo vaidinimu 
ji neįstengė apgauti Pepės. Tad kas ją palaikė? Gal naujos meilės lai- 
mė? Na, apie tai nebuvę ko nė galvoti. O kas gi tada? Kas davė jai 
jėgų rodyti šaltokai malonią miną net Pepei, nors ši anuomet jau buvo 
laikoma josios įpėdine? Pepei anuomet nebuvę pakankamai laiko apie 
tai pamąstyti, ji turėjusi per daug darbo, ruošdamasi naujajai vietai. 
Į tą vietą jai, ko gero, už poros valandų reikėjo stoti, o ji dar neturėjusi 

nei dailios šukuosenos, nei elegantiškos suknelės, nei poniškų apatinių, 
nei padorių batų. Visa tai reikėję įsitaisyti per kelias valandas; jeigu 
negalėjai tinkamai apsirengti, verčiau turėjai iš viso tos vietos atsisa- 
kyti, nes vis tiek, be jokios abejonės, per pirmąjį pusvalandį būtum 
jos netekusi. Na, iš dalies Pepei ir pavykę. Šukuosenoms ji turinti 
ypatingų gabumų, sykį net šeimininkė ją kvietusis šukuosenos daryti, 
ji, girdi, esanti apdovanota itin lengva ranka, tiesa, ir vešlūs jos plaukai 
labai klusnūs, dėstosi, kaip tik tau patinka. Ir dėl suknelės atsiradusi 
išeitis. Abi josios kolegės ištikimai ją parėmusios, joms ir garbė savotiš- 
ka, kad būtent jų grupės mergina tapo baro panele, be to, Pepė, įgiju- 
si galios, vėliau ir jas galėsianti šiek tiek proteguoti. Viena tų merginų 
jau nuo seno turėjo pasidėjusi brangaus audinio atraižą, tai buvo jos 
lobis, dažnai ji tą audinį girdamasi ir kitoms rodydavo, tikriausiai 
svajojo kada nors pati juo šauniai pasipuošti, o dabar, Pepei prirei- 
kus, — čia ji labai gražiai pasielgė, — paaukojo jį draugei. Ir abidvi su 
didžiausiu paslaugumu padėjo jai siūti, net jeigu sau būtų siuvusios, 
nebūtų įstengusios uoliau darbuotis. Tai buvęs netgi labai smagus, 
džiugus darbas. Visos trys sėdėjusios, kiekviena ant savo lovos, viena 
virš kitos, siuvusios ir dainavusios, ir padavinėjusios viena kitai gata- 
vas dalis ir siuvimo reikmenis čia aukštyn, čia žemyn. Pagalvojus apie 
tai, Pepei vis skaudžiau spaudžią širdį, kad viskas buvo veltui ir kad 
ji grįžta pas drauges tuščiomis rankomis! Kokia nelaimė, kaip lengva- 
būdiškai užtraukta, ir kalčiausias čia esąs K.! Kaip anuomet jos visos 
gėrėjęsi suknele, ji, rodės, buvusi sėkmės laidas, o kai pačioje pabaigoje 
dar atsiradę vietos juostelei, pradingusios ir paskutinės abejonės. Ir 
argi ta suknelė tikrai nesanti graži? Dabar ji, girdi, jau aplamdyta 
ir šiek tiek dėmėta, mat Pepė neturinti kitos suknelės, tad tekę ją dieną 
naktį vilkėti, bet ir dabar dar, girdi, matyti, kokia ji graži, net prakeik- 
toji Barnabo mergiotė gražesnės negalėtų įsigyti. O kad ją dar pano- 
rėjusi gali suveržti ir atleisti, ir viršuj, ir apačioj, taigi kad, tegu ir 
viena, užtat tokia kaitaliojama — tatai jos ypatingas pranašumas ir, 
tiesą sakant, pačios Pepės išradimas. Žinau, Pepei ir nesunku siūti, 
bet ji tuo nesigirianti; juk jaunoms, sveikoms merginoms viskas tinka. 
Daug sunkiau buvę įsitaisyti apatinius ir batus, čia, iš teisybės, ir prasi- 
dėjusi nesėkmė. Ir čia kaip įmanydamos padėjusios draugės, bet jos 
ne kažin ką teįstengusios. Joms pavykę surinkti ir sulopyti tiktai šiurkš- 
taus audinio apatinius, o vietoj aukštakulnių aulinukų Pepei tekę 
likti su šlepetėmis, kurias verčiau slėpti nei rodyti. Draugės guodusios 
Pepę: juk Frydos apdarai irgi nebuvę labai gražūs, o retsykiais ji slam- 

pinėjusi po užeigą tokia sutįsusi, kad svečiai pageidavę būti aptarnau- 
jami verčiau ne jos, bet alaus pilstytojų. Taip tikrai buvę, tačiau Fryda 
ir galėjusi taip elgtis; ji jau, girdi, buvo pelniusi malonę ir pagarbą, 
kuomet tikra dama retsykiais pasirodanti ir nešvariais drabužiais, jos 
išvaizda būnanti tik dar patrauklesnė, tačiau tokia naujokė kaip Pepė? 
Be to, Fryda visai nė nemokėjusi dailiai rengtis, juk jinai jokio skonio 
neturinti; jeigu jau kieno nors oda gelsva, tegu tokia, girdi, sau ir bū- 
nanti, bet visai nereikėtų, kaip Fryda darė, vilkėti dar ir tokios šviesiai 
geltonos palaidinukės su gilia iškirpte, kad žmogui nuo to geltonumo 
net akyse imtų mirgėti. O jeigu apie tai ir nekalbėtume — Fryda juk 
pernelyg šykšti, kad dailiai rengtųsi; visą uždarbį ji, girdi, laikė suspau- 
dusi, ir niekas nežinojęs kam. Tarnyboje jai pinigų nereikėję, ji versda- 
vusis melais ir suktybėm, tuo pavyzdžiu Pepė nenorėjusi ir negalėjusi 
sekti, tad visai suprantama, kad ji taip puošusis todėl, jog reikėję, juo- 
ba iš pradžių, padaryti visiems gerą įspūdį. Jeigu tik būtų galėjusi 
pasinaudoti didesniais ištekliais, ji būtų laimėjusi, jai nebūtų pakenkę 
nei Frydos gudrumas, nei K. paikystė. Juk viskas ir prasidėję kuo ge- 
riausiai. Žiupsnelį reikalingų įgūdžių ir žinių jau iš anksčiau turėjusi. 
Vos atsistojusi už baro, išsyk ten pritapusi. Jai darbuojantis, niekas 
Frydos nepasigedęs. Tik antrą dieną vienas kitas svečias pasiteiravęs. 
kurgi pradingusi Fryda. Pepė niekur nesuklydusi, šeimininkas buvęs 
patenkintas, pirmąją dieną iš baimės jis sukinėjęsis bendrojoje sa- 
lėje, vėliau tik retsykiais teužeidavęs, o galų gale, kadangi kaso- 
ją nebuvę trūkumo, — vidutinės pajamos buvusios net truputėlį 
didesnės negu Frydos laikais,— ir viską palikęs Pepės nuožiūrai. 
Ji įvedusi naujovių. Fryda — ne iš uolumo, o iš šykštumo, iš 
valdžios troškimo, iš baimės, kad nereikėtų perleisti kam nors bent 
dalelę savo teisių, — pati, bent iš dalies, ypač tuomet, kai kas nors 
matydavę, ir tarnais rūpindavusis, o Pepė šį darbą visiškai pavedusi 
alaus pilstytojams, kuriė jam daug labiau ir tinką. Dėl to daugiau 
laiko turėjusi ponų kambariams, svečiai būdavę greit aptarnaujami: 
vis dėlto ji dar įstengdavusi ir su kiekvienu persimesti bent keliais 
žodžiais, ne taip kaip Fryda, neva visą save tausojusi Klamui ir 
kiekvieną kito svečio žodį, kiekvieną mėginimą prisiartinti laikiusi 
Klamo įžeidimu. Tai, žinia, buvo gudrus sumanymas, nes, retsykiais 
kurį nors šiek tiek arčiau prisileidusi, ji, girdi, atrodydavo pada- 
riusi neregėtą malonę. O Pepė negalinti tokių gudrybių pakęsti. 
be to, pradžioje jos ir netinkamos. Pepė visiems buvusi maloni, ir vis! 
jai tuo pačiu atsiteisdavę. Visi aiškiai džiaugėsi permaina; kuomet nusi- 

plūkę ponai pagaliau randa valandėlę laiko pasėdėti prie alaus bokalo, 
vienas žodis, vienas žvilgsnis, vienas pečių gūžtelėjimas gali juos sta- 
čiai permainyti. Visų rankos taip uoliai stvarsčiusios Pepės garbanas, 
kad jai bent dešimtį sykių per dieną tekdavę tvarkytis šukuoseną, tų 
garbanų ir kaspinų pagundai neatsispiriąs niekas, net ir šiaip apie 
nieką negalvojąs K. Taip pralėkusios jaudulio ir darbų kupinos, tačiau 
sėkmingos dienos. Kad jos, girdi, nebūtų pralėkusios taip greitai, kad 
jų būtų buvę nors kiek daugiau! Keturių dienų per maža, nors tu, girdi, 
taip stengtumeis, kad visai nusialintum, gal jau penktosios būtų pakakę, 
bet keturių buvę per maža. Pepė, tiesa, jau ir per keturias dienas įsigi- 
jusi gerbėjų ir bičiulių, galėjusi kliautis visų žvilgsniais, netgi žengdama 
per salę su alaus bokalais tiesiog skęsdavusi bičiulystės jūroje, vienas 
raštininkas, pavarde Bartmejeris, galvą per ją pametęs, padovanojęs 
jai šitą štai grandinėlę su pakabučiu, o pakabutin įdėjęs savo atvaizdą, 
nors tatai, žinia, buvęs jau įžūlus gestas; ir šis, ir tas nutikę, tačiau 
dienų buvę tik keturios, per keturias dienas, Pepei stengiantis, Frydą 
galinti būti beveik, tačiau vis dėlto ne visai pamiršta; bet ir taip ji būtų 
buvusi pamiršta, gal ir dar greičiau, jeigu, sukeldama didįjį skandalą, 
nebūtų iš anksto pasirūpinusi išlikti žmonių lūpose, šitaip ji pasidariusi 
žmonėms naujiena, tik iš smalsumo jiems norėjęsi vėlei ją pamatyti; 
tai, kas jiems jau, girdi, buvo iki gyvo kaulo įgrisę, šiaipjau visai ne- 
įdomaus K. pastangomis vėl pasidarė įdomu, Pepės jie dėl to, žinia, 
nebūtų išsižadėję, kol ji stovėjo priešais ir veikė juos pačiu savo buvi- 
mu, tačiau dauguma ponų €5ą senyvo amžiaus, jiems sunku keisti savo 
įpročius, kad ir kokie vykę būtų mainai, vis tiek reikią bent kelių dienų, 
kol jie priprantą prie naujos baro panelės, prieš pačių ponų valią rei- 
kią tam kelių dienų, gal tik penkių, tačiau keturių neužtenką, Pepė dar 
vis tiek, girdi, buvusi laikoma laikina pagalbininke. O paskui nutikusi 
galbūt visų didžiausia nelaimė: per tas keturias dienas Klamas nenusi- 
leidęs į svečių kambarį, nors pirmąsias dvi dienas buvęs kaime. Jeigu 
jis būtų atėjęs, tatai būtų buvęs lemiamas Pepės išmėginimas, beje, 
išmėginimas, kurio ji mažiausiai bijojusi, kuriuo veikiau džiaugusis. 
Ji, girdi, — nors, beje, tokių dalykų žodžiais esą geriau nė neliesti, — 
nebūtų pasidariusi Klamo mylimąja, nebūtų nė melagystėmis kitiems 
to įteigusi, tačiau būtų mokėjusi bent ne prasčiau už Frydą dailiai pa- 
statyti alaus bokalą ant stalo, būtų mokėjusi ne taip įkyriai kaip Fryda, 
o gražiai pasisveikinti ir atsisveikinti, ir jeigu tik, girdi, Klamas apskri- 
tai ko nors ieškąs merginų akyse, Pepės akys tikrai būtų jį visiškai 
pasotinusios. Bet kodėl jis neatėjęs? Tai atsitiktinumas? Pepė anuo- 

met irgi taip maniusi. Abi dienas laukusi jo kiekvieną akimirką, net ir 
naktį laukusi. Dabar jau Klamas ateis, be paliovos vis mąsčiusi ir bėgi- 
nėjusi šen ir ten be jokios kitos priežasties, vien genama klaikaus neri- 
mo ir troškimo, vos jam įėjus, pačiai pirmai jį pamatyti. Tas nepa- 
liaujamas nusivylimas labai ją iškamavęs; galbūt ji dėl to nuveikusi 
ne tiek, kiek būtų galėjusi nuveikti. Kai tik turėdavusi valandžiukę 
laiko, sėlindavusi aukštyn, koridoriun, į kurį personalui griežtai drau- 
džiama įžengti, priglusdavusi nišoje ir laukdavusi. Kad taip dabar 
Klamas imtų ir ateitų, mąsčiusi ji, kad taip galėčiau tą poną paimti iš 
kambario ir ant rankų nusinešti žemyn, į svečių kambarį. Po ta naš- 
ta nesugniužčiau, kad ir kokia ji būtų sunki. Tačiau jis neatėjęs. Tame 
viršutiniame koridoriuje taip tylu, kad, tenai pačiam nebuvus, neįma- 
noma net įsivaizduoti. Ten taip tylu, kad ilgai nė ištverti neįmanoma, 
tyla genanti žmogų iš vietos. Bet vis tiek, dešimtį sykių išginta, Pepė 
vėl dešimtį sykių kopusi viršun. Juk tai buvę beprasmiška. Jeigu Kla- 
mas būtų norėjęs ateiti, būtų atėjęs, o jeigu būtų nenorėjęs, Pepė ne- 
būtų jo išviliojusi, net jeigu būtų kone uždususi nišoje nuo širdies pla- 
kimo. Tai buvę beprasmiška, o jam neatėjus juk beveik viskas buvę 
beprasmiška. O jis neatėjęs. Šiandien Pepė žinanti, kodėl jis neatėjęs. 
Frydai, girdi, būtų buvusi smagi proga, jeigu ji būtų pamačiusi Pepę 
viršutinio koridoriaus nišoje, abiem rankom spaudžiančią sau širdį. 
Klamas neatėjęs žemyn dėl to, kad Fryda neleidusi taip atsitikti. Ne 
prašymais jinai tai pasiekusi, prašymai neprasiskverbią iki Klamo. 
Tačiau ji, tasai voras, turinti ryšių, apie kuriuos niekas ir nieko ne- 
žinąs. Kai Pepė ką nors sakanti kokiam svečiui, tai sakanti atvirai, 
net kaimyninis stalelis galįs tatai girdėti. O Fryda neturinti ką pasakyti, 
ji dedanti alų ant stalo ir einanti sau; tik šiugždąs jos apatinis šilkinis 
sijonas, vienintelis daiktas, kuriam ji nešykštinti pinigų. O jeigu jau ką 
nors sakanti, tai ne atvirai, bet.taip šnibždanti, pasilenkusi prie svečio, 
kad žmonės prie kaimyninio stalelio ausis pastatą. Tai, ką ji sakanti, 
greičiausiai juk esą nereikšminga, bet vis dėlto ne visados, ji turinti 
pažinčių, vienas jų paremianti kitomis, ir nors dauguma jų nutrūks- 
tančios — kas gi imsis visą laiką rūpintis Fryda? — viena kita išsi- 
laikanti. Tomis pažintimis dabar ji ir pradėjusi naudotis. K. davęs 
jai šią galimybę, užuot tupėjęs prie jos ir ją saugojęs, jis mažne ne- 
būnąs namie, bastąsis kažin kur, čia vienur, čia kitur turįs ką aptarti. 
viskam skiriąs dėmesio, tik ne Frydai, o galų gale, norėdamas duoti 
jai dar daugiau laisvės, persikeliąs iš „Tilto“ užeigos į tuščią mo- 
kyklą. Aišku, Pepė visų mažiausiai, girdi, linkusi priekaištauti K. 

dėl to, kad jis neištvėręs su Fryda; su ja neįmanoma ištverti. Tačiau 
kodėl jis tuomet jos visai nepalikęs, kodėl vis pas ją grįždavęs, kam 
savo Žygiais Žadinęs įspūdį, kad kovojąs už ją? Juk atrodę, kad jis 
tik tada, kai prisilietęs prie Frydos, pamatęs tikrąją savo menkystę 
ir dabar siekiąs pasidaryti vertas Frydos, mėginąs kaip nors užsiropš- 
ti aukščiau, kad tik todėl laikinai atsižadąs Frydos artumos, idant 
vėliau galėtų netrikdomas atsigriebti už tuos praradimus. Tuo tarpu 
Fryda negaištanti laiko, sėdinti mokykloje, į kurią greičiausiai K. 
slapčiomis ir įtaisiusi, ir stebinti „Ponų smuklę“, stebinti K. Turinti 
po ranka puikiausius pasiuntinius, K. parankinius, kuriuos K. — 
stačiai neįmanoma patikėti, net ir pažįstant K. neįmanoma patikė- 
ti — visiškai perleidęs jai. Ji siuntinėjanti juodu pas savo senus bi- 
čiulius, primenanti apie save, aimanuojanti, kad ją laikąs įkalinęs 
toks žmogus kaip K., kurstanti visus prieš Pepę, žadanti greit pasi- 
rodyti, prašanti pagalbos, meldžianti nieko nepasakoti Klamui, kreip- 
tai įtikinėjanti, neva Klamą reikią tausoti, todėl jo, girdi, nieku gy- 
vu nevalia leisti į bendrąją salę. Tai, ką vieniems pateikianti kaip 
reikalą tausoti Klamą, šeimininkui vaizduojanti kaip savąją sėkmę, 
atkreipianti jo dėmesį, kad Klamas nebesilankąs. Ir kaip, girdi, jis 
galįs lankytis, jeigu apačioje patarnaujanti tiktai Pepė? Žinia, šei- 
mininkas nekaltas, toji Pepė, šiaip ar taip, buvusi geriausia pamaina, 
kurią buvę įmanu rasti, tik jos nepakanką, nepakanką net kelionis 
dienoms. Apie visą tą Frydos veiklą K. nežinąs; jeigu nesibastąs 
po kaimą, tai, nieko nenutuokdamas, gulįs jai prie kojų, o ji skai- 
čiuojanti valandas, skiriančias ją nuo baro. Be to, parankiniai ne 
vien pasiuntinių tarnybą einą, jie esą reikalingi ir K. pavydui kurs- 
tyti! Nuo vaikystės Fryda su parankiniais pažįstama, paslapčių vie- 
nas nuo kito jie tikrai nebeturį, tačiau K. matant dėl akių pradedą 
kits kito ilgėtis, ir K. iškyląs pavojus, kad tas ilgesys pavirsiąs didele 
meile. O K. darąs viską, ko tik Fryda geidžianti, net tai, kas visai prieš- 
taringa, jis pradedąs pavyduliauti parankiniams, tačiau pakenčiąs, 
kad visi trys liktų drauge, o pats vienas leidžiąsis į klajones. Mažne 
atrodą, kad jis — trečias Frydos parankinis. O tuomet, girdi, Fryda, 
remdamasi savaisiais stebėjimais, ryžtasi kirsti didįjį smūgį: nuspren- 
džianti grįžti. Ir tikrai jau pats laikas, tiesiog įstabu, kaip Fryda, gud- 
ruolė, viską perprantanti ir viskuo pasinaudojanti; tas mokėjimas 
stebėti ir apsispręsti — nepakartojamas Frydos gabumas; jeigu, gir- 
di, Pepė jį turėtų, josios gyvenimas visai kitaip būtų prabėgęs. Jeigu 
Fryda būtų dar dieną ar dvi ilgiau likusi mokykloje, Pepės, girdi, 

būtų buvę nebeįmanoma išvaryti, ji būtų galutinai tapusi baro pa- 
nele, visų mylima ir palaikoma, būtų užsidirbusi pakankamai pini- 
gų ir galėjusi prašmatniai pasipildyti savo skurdžius apdarus, dar po 
dienos ar dviejų Klamo jokiomis intrigomis būtų nebepavykę ne- 
leisti į svečių kambarį, jis būtų atėjęs, išgėręs, pasijutęs maloniai 
ir buvęs didžiai patenkintas permaina, jeigu tik apskritai būtų paste- 
bėjęs, kad Frydos nėra, dar po dienos ar dviejų Fryda su savo skan- 
dalu, savo pažintimis, parankiniais ir visu kuo būtų buvusi visiškai 
pamiršta, niekados nebebūtų iškilusi į paviršių. Tuomet gal ji būtų 
galėjusi juo tvirčiau laikytis įsikibusi K., gal būtų galėjusi iš tikrųjų 
Jį pamilti, jeigu, girdi, tik apskritai tai įstengianti? Ne, ir to ji nebūtų 
galėjusi. Mat daugiau nei dienos ir K. nebereikią, kad ja pasibodėtų 
ir perprastų, kaip niekingai ji visaip jį apgaudinėjanti ir savo tariamu 
grožiu, ir tariama ištikimybe, o labiausiai — tariama Klamo meile; 
tik dienos, ne daugiau reikia, kad jis išvytų ją iš namų su visa neva- 
lyva parankinių šutve; tik pamanyk, net K. daugiau laiko nebereikią. 
Ir čia, tarp tų dviejų pavojų, kai kapas jau stačiai pradėjęs vertis vir- 
šum jos galvos, — tik per savo paikumą K. palikęs jai dar paskutinį 
siaurutį takelį, — ji pasprunkanti,— to bemaž niekas nebesitikėjęs, 
tatai esą priešinga prigimčiai, — ir dabar, žiūrėk, jau ji išvijusi vis 
dar ją mylintį, vis dar ją persekiojantį K., o bičiulių ir parankinių 
spaudžiamam šeimininkui pasirodanti kaip gelbėtoja, dėl savo skan- 
dalo daug patrauklesnė negu anksčiau, įrodžiusi, kad jos geidžią ir 
menkiausi, ir patys didžiausi, tačiau kad menkuoju ji tik akimirką 
susižavėjusi, netrukus, kaip ir dera, jį atstūmusi ir vėl, kaip anks- 
čiau, esanti nebepasiekiama nei jam, nei niekam; tiktai anksčiau, 
girdi, visu tuo abejota, o dabar tatai vėlei įrodyta. Taip ji sugrįžtanti, 
šeimininkas, šnairuodamas į Pepę — ar paaukoti ją, nors ir patei- 
sinusią viltis? — dar dvejojąs, bet netrukus perkalbamas, pernelyg 
daug argumentų Frydos naudai, be to, ji juk vėl parsišauksianti 
Klamą į svečių kambarius. Štai čia mes dabar, vakare, ir sustoję. 
Pepė neketinanti laukti, kol Fryda ateisianti ir paversianti vietos perė- 
mimą savo triumfu. Kasą jau perdavusi šeimininkei, galinti eiti savo 
keliais. Lovos skyrelis merginų kambaryje jai esąs jau prirengtas, 
ji eisianti ten ir, verkiančių draugių pasveikinta, nusiplėšianti nuo 
savęs suknelę, išsitrauksianti kaspinus iš kasų ir įgrūsianti kampan, 
ten viskas būsią gerai paslėpta ir tuščiai nepriminsią laikų, kuriuos 
privalu pamiršti. Tada pasiimsianti didžiulį kibirą ir šluotą, sukąsianti 
dantis ir kibsianti darban. Tačiau kol kas turinti dar viską papasakoti 

K., nes jis be pagalbos ir dabar dar nebūtų visko perpratęs, o juk 
turįs aiškiai pamatyti, kaip šlykščiai su Pepe pasielgęs ir kokią ne- 
laimingą ją padaręs. Žinia, ir jis pats čia buvęs tik piktnaudžiavimo 
auka. 

Pepė baigė pasakoti. Atsikvėpdama nusibraukė kelias ašaras nuo 
akių ir skruostų ir, linguodama galva, ėmė paskui taip žiūrėti į K., 
lyg norėdama pasakyti, kad iš esmės čia kalbėti reikią visai ne apie 
josios nelaimę, ji mokėsianti ją ištverti ir nesanti reikalinga niekie- 
no — juo labiau K. — pagalbos ar užuojautos, ji, nors dar jauna, 
jau pažįstanti gyvenimą, o josios nelaimė tas žinias tik patvirtinanti, 
tačiau kalbėti čia reikią apie K., jam, girdi, ji norėjusi akis atverti, 
maniusi, kad tai būtina ir dabar, kai visos jos viltys žlugusios. 

— Kokia pašėlusi tavo fantazija, Pepe,— tarė K.— Juk visai 
netiesa, kad tu tik dabar visus tuos dalykus įžvelgei; tai juk ne kas 
kita kaip sapnai iš jūsų tamsaus, ankšto merginų kambario, ten visai 
derami, bet keistai atrodantys čia, erdvioje smuklės salėje. Tokias 
mintis puoselėdama negalėjai čia įsitvirtinti, tai juk savaime supran- 
tama. Jau ir tavo suknelė ir šukuosena, kuriomis taip giriesi, tėra 
tos tamsos ir tų jūsų kambario lovų išdarai, ten, be abejo, labai gra- 
žūs; tačiau čia slapčiomis arba atvirai visi iš jų Juokiasi. O ką gi 
tu dar pasakoji? Kad aš esąs piktnaudžiavimo ir apgaulės auka? Ne, 
mieloji Pepe, nė vienas iš mudviejų nesame piktnaudžiavimo ir ap- 
gaulės auka. Teisybė, kad Fryda mane šiuo metu yra palikusi arba, 
kaip tu kad sakai, pasprukusi su parankiniu, spindulėlį tiesos tu įžvelgi, 
ir tikrai yra didžiai neįtikima, kad ji dar taps mano žmona, tačiau 
visiška neteisybė, kad aš ja būčiau pasibodėjęs ar net jau kitą dieną 
išvijęs arba kad ji mane būtų taip apgaudinėjusi, kaip galbūt kita 
moteris apgaudinėja vyrą. Jūs, kambarinės, esate įpratusios šnipinėti 
pro rakto skylutę, taip ir atsiranda jūsų mąstysena, jūsų įgūdis iš 
vienos smulkmenos, kurią tikrai matote, spręsti apie visumą, o tokie 
sprendimai yra tiek pat įstabūs, kiek ir klaidingi. Šios mąstysenos 
padarinys, pavyzdžiui, yra tai, kad šiuo atveju aš žinau daug mažiau 
negu tu. Anaiptol neįstengiu taip tiksliai kaip tu paaiškinti, kodėl 
Fryda mane paliko. Įtikimiausias paaiškinimas man regisi toji tavo 
irgi paliesta, tačiau nepanaudota mintis, kad aš ja per menkai rūpi- 
nausi. Deja, tai tiesa, aš ja per menkai rūpinausi, tačiau tam būta 
ypatingų priežasčių, tik apie jas čia nekalbėsime; būčiau laimingas, 
jeigu ji grįžtų, bet išsyk vėl pradėčiau per menkai ja rūpintis. 
Taip jau yra. Kol ji buvo su manim, aš vis leisdavausi į tavo iš- 

Juoktuosius klaidžiojimus; dabar, jai pradingus, esu mažne visai 
dykas, pavargęs, trokštu vis labiau ir labiau dykinėti. Gal gali mai 
ką nors patarti, Pepe? 

— Galiu,— ūmai atkusdama ir stverdama K. už peties, tarė 
Pepė,— juk mudu abu apgauti, tad ir likim drauge. Eime žemyn 
pas merginas! 

— Kol tu skundiesi, kad esi apgauta,— atsakė K.,— aš negaliu 
rasti su tavim bendros kalbos. Tu vis nori būti apgauta, nes ta min- 
tis glosto tavo puikybę ir tave graudina. Tačiau teisybė yra ta, kad 
nesi tai vietai tinkama. O kad nesi jai tinkama, tas taip aišku, jog 
net aš, pasak tavęs, mažiau už visus nusimanąs žmogus, tatai gebu 
įžvelgti. Tu gera mergina, Pepe; tačiau nėra visai lengva tatai pa- 
matyti, aš, sakysim, iš pradžių laikiau tave žiauria ir pasipūtusia, 
tačiau tu nesi tokia, tokią tave darė tik vieta, kuri mušė tave iš vėžių, 
kadangi nesi jai tinkama. Nesakau, kad toji vieta tau per aukšta: 
juk tai ne kažin kokia ypatinga vieta, galbūt ji, atidžiau pasižiūrėjus. 
šiek tiek garbingesnė nei tavo ankstesnė vieta, tačiau skirtumas ap- 
skritai nėra didelis, abi veikiau tokios panašios, kad jas net sumai- 
šyti galėtum; ir netgi galėtum tvirtinti, kad kambarine geriau būti 
negu baro panele, nes ten visąlaik esi tarp sekretorių, 0 čia, nors 
ir gaudama teisę aptarnauti svečių kambariuos sekretorių viršinin- 
kus, vis dėlto privalai turėti reikalų ir su visai menkais žmogeliais, 
sakysim, su manim; juk man pagal įstatymą net nevalia būti kur 
nors kitur kaip tik bendrojoje salėje, tad negi galimybė bendrauti 
su manimi būtų jau tokia neapsakomai garbinga? Ką gi, tau taip 
atrodo, gal ir yra tau pagrindo taip manyti. Bet kaip tik todėl ir nesi 
tinkama. Tai tokia pat vieta kaip ir visos kitos, tačiau tau ji regisi 
kaip dangaus karalystė, todėl tu visko stveriesi perdėtai uoliai, puo- 
šiesi taip, kaip, tavo nuomone, angelai pasipuošę, — iš tikrųjų jie ne 
tokie, — drebi dėl vietos, jautiesi amžinai persekiojama, visus, kurie 
tik, tavo nuomone, gali tave paremti, mėgini palenkti savo pusėn 
perdėtu meilikavimu, tačiau šitaip juos tik trukdai ir atstumi, nes 
smuklėje jie ieško ramybės ir visai netrokšta, kad prie jų rūpesčių 
dar prisidėtų ir baro panelės rūpesčiai. Galimas daiktas, kad, Fry- 
dai išėjus, nė vienas iš aukštųjų svečių to įvykio nepastebėjo, bet 
šiandien jie apie jį jau žino ir tikrai pasigenda Frydos, nes Fryda, ko 
gero, visai kitaip tvarkėsi. Ar ji šiokia, ar tokia būtų buvusi, ar būtų 
branginus, ar ne savo vietą, tarnyboje ji buvo įgudusi, blaivi ir san- 
tūri, tu juk ir pati tatai pabrėži, nors, beje, neįstengei iš jos pasimokyti. 

Ar kada nors atkreipei dėmesį į josios žvilgsnį? Tai buvo jau mažne 
visai ne baro panelės, tai buvo jau mažne šeimininkės žvilgsnis. Ji 
matė viską, o drauge ir kiekvieną skyrium, ir atskiram žmogui tekęs 
žvilgsnis dar buvo pakankamai stiprus, kad įstengtų jį pavergti. Didelė 
čia bėda, kad ji gal buvo liesoka ar senstelėjus, kad įmanu buvo įsi- 
vaizduoti ir Švaresnius plaukus, visa tai smulkmenos, palyginti su 
tikrai jos turimomis savybėmis, ir žmogus, kurį tos ydos būtų trik- 
džiusios, šitaip būtų tiktai parodęs, kad neįstengia įžvelgti didesnių 
dalykų. Klamui šito, be abejo, negali prikišti, ir tavo netikėjimas, 
jog Klamas Frydą mylėjo, tėra neteisingas jaunos, nepatyrusios mer- 
ginos požiūris. Klamas tau — ir visai pagrįstai — regisi nepasie- 
kiamas, todėl tu manai, kad ir Fryda nebūtų galėjusi prie Klamo 
prieiti. Klysti. Aš čia pasikliaučiau vien Frydos žodžiais, net ir netu- 
rėdamas neabejotinų įrodymų. Nors ir kaip neįtikėtinai tas tau at- 
rodo, nors ir kaip nesiderina su tuo, kaip tu supranti pasaulį ir val- 
dininkiją, ir prakilnumą, ir moterų grožio poveikį, tai vis dėlto 
tiesa; kaip mudu štai sėdime greta vienas kito ir aš spaudžiu delnais 
tavo ranką, taip, matyt, sėdėjo greta vienas kito ir Klamas su Fryda, 
lyg tai būtų pats natūraliausias dalykas pasaulyje, ir jis savo valia 
leisdavosi, net skubėdavo žemyn, niekas, pametęs savo įprastą darbą, 
netykodavo jo koridoriuje, Klamas pats turėjo teiktis žemyn nusi- 
leisti, ir Frydos drabužių trūkumai, kurie tave būtų šiurpinę, jo nė 
truputėlio netrikdė. Tu nenori tikėti Fryda! Ir nesupranti, kad ši- 
taip pati atsiskleidi, kad šitaip tiktai parodai, kokia esi nepatyrusi! 
Net žmogus, visai nieko nežinąs apie Frydos ryšį su Klamu, iš vi- 
sos jos esybės turėtų suprasti, kad ją suformavęs asmuo didesnis už 
tave ir mane, ir už visus kaimo žmones, ir kad jos pašnekesiai labiau 
vykę už tuos juokus, kurie įprasti tarp svečių ir kelnerių ir kurie tau 
regisi esą viso gyvenimo tikslas. Bet aš neteisus. Tu juk ir pati pui- 
kiai matai Frydos geras savybes, jos pastabumą, ryžtingumą, įtaką 
žmonėms, tiktai, žinia, viską klaidingai aiškiniesi, manai, kad ji vi- 
sados elgiasi savanaudiškai, siekdama pranašumo ir iš piktos valios, 
ar net kad naudojasi viskuo kaip ginklu prieš tave. Ne, Pepe, Fryda, 
net ir turėdama tokių strėlių, negalėtų jų iššauti, nes atstumas per 
mažas. Ji savanaudė? Veikiau galėtum pasakyti, kad ji, paaukodama 
tai, ką turėjo, ir tai, ko dar galėjo tikėtis, davė mudviem progą išmė- 
ginti jėgas aukštesniame poste, ir kad mudu ją nuvylėm ir stačiai 
verste privertėm vėlei šičia sugrįžti. Nežinau, ar tikrai taip yra, ma- 
no kaltė man irgi ne visai aiški, tačiau kai mėginu lyginti save su 

tavim, man tokia mintis šmėkšteli, tarytum mudu abu pernelyg 
triukšmingai, pernelyg vaikiškai, pernelyg neišmaniai, verkdami, 
draskydamiesi ir timpčiodami būtume mėginę gauti tai, ką, pavyz- 
džiui, lengvai ir nepastebimai pasiektum Frydos ramumu, Fry- 
dos blaivumu,— taip kaip vaikai timpčioja staltiesę, tačiau nieko 
nelaimi, tiktai nuplėšia žemėn visas grožybes ir padaro jas amžinai 
nebepasiekiamas,— nežinau, ar tikrai taip yra, bet žinau, kad čia 
viskas panašiau į teisybę negu tavo pasakojime. 

— Ką gi,— tarė Pepė,— tu įsimylėjęs Frydą, nes ji nuo tavęs 
pabėgo; nesunku būti ją įsimylėjus, kai jos nebėra. Bet net jeigu 
1r būtų taip, kaip tu norėtum, net jeigu tu visur būtum teisus, net jei 
būtum teisus ir iš manęs šaipydamasis, — ko gi tu dabar nori? Fryda 
tave paliko, nei maniškis, nei taviškis aiškinimas neduoda vilties, 
kad ji grįš pas tave, o net jeigu grįžtų, tau kur nors reikia tą laiką 
pralaukti, lauke šalta, o tu neturi nei darbo, nei patalo, eime pas 
mus, mano draugės tau patiks, mes tave jaukiai įkurdinsim, tu mums 
padėsi darbuotis, juk tas darbas merginoms vienoms tikrai per sun- 
kus, mums, merginoms, nereikės kliautis vien savo galva ir nakti- 
mis kęsti baimės. Eime pas mus! Mano draugės irgi Frydą pažįsta, 
tol pasakosim tau apie ją istorijas, kol tau net pakyrės. Eime gi! Tu- 
rim ir Frydos nuotraukų, galėsim tau parodyti. Anuomet Fryda buvo 
dar net kuklesnė negu dabar, tu ją vos beatpažinsi, nebent iš akių, 
kurios jau ir anuomet visąlaik tykojo. Na kaip, eini? 

— O ar galima? Juk dar vakar kilo baisus skandalas, kai buvau 
užkluptas jūsų koridoriuje. 

— Užtat kad buvai užkluptas, o kai pas mus būsi, nebūsi užklup- 
tas. Niekas apie tave nežinos, tik mes trys. Ak, kaip bus smagu. Gy- 
venimas ten man jau regisi kur kas pakenčiamesnis negu prieš va- 
landėlę. Gal visai ne tiek daug ir prarasiu, pasitraukus iš čia. Žinai, 
mes ir trise nenuobodžiavom, kai gyvenimas kartus, turi jį pasisal- 
dinti, o apkartintas jis mums buvo nuo jaunų dienų, ką gi, mes trys 
laikomės krūvoje, gyvenam taip gražiai, kaip tik ten įmanoma, ypač 
tau patiks Henrietė, o ir Emilija taip pat, aš jodviem apie tave jau 
pasakojau, tenai tokiom istorijom merginos nė tikėt nenori, tarytum 
už kambario durų nieko negalėtų nutikti, ten šilta ir ankšta, o mes 
dar spaudžiamės viena prie kitos; iš tikro, nors mes ir kartu laikomės, 
iš teisybės niekados viena kitai neįgrystam; priešingai, pagalvojus 
apie drauges, man beveik regisi, jog ir gerai, kad pas jas sugrįšiu: 
kodėl gi turėčiau daugiau už jas pasiekti? Juk mes kaip tik todėl ir 

buvom artimos, kad kelias į ateitį visoms trims vienodai buvo už- 
kirstas, tik aš vis dėlto prasiveržiau ir buvau nuo jų atskirta. Žinia, 
nepamiršau jų, ir pirmasis mano rūpestis buvo, kaip čia kuo nors 
joms pagelbėjus; mano pačios padėtis buvo dar netvirta — nė neži- 
nojau, kokia ji netvirta, — o aš jau mėginau sušnekti su šeimininku 
apie Henrietę ir Emiliją. Dėl Henrietės šeimininkas nebuvo visai 
neperkalbamas, tačiau dėl Emilijos, kuri vyresnė už mudvi, maždaug 
Frydos amžiaus, nedavė man jokios vilties. Bet tik pamanyk, jos visai 
nenori iš ten ištrūkti, jos žino, kad gyvena tenai varganą gyvenimą, 
tačiau gerosios bičiulės su tuo jau susitaikiusios, man regis, jog ir 
ašaras atsisveikindamos: jos liejo daugiausia iš liūdesio, kad aš turiu 
palikti bendrąjį mūsų kambarį ir eiti į šaltį, — ten mums visas pa- 
saulis už kambario sienų atrodo šaltas, — kad turėsiu didelėse, ne- 
pažįstamose menėse plūktis su dideliais, nepažįstamais žmonėmis, ir 
vien tam, kad prastumčiau šiaip taip gyvenimą, nors man juk sekėsi 
gyventi ir ligi šiol, kol visos trys drauge vertėmės. Ko gero, jos nė 
nenustebs man dabar sugrįžus, ir tik pataikaudamos trupučiuką 
paverks ir pasisielos dėl manosios lemties. Bet paskui pamatys tave 
ir supras, jog gerai buvo, kad turėjau išeiti. Bus laimingos, kad da- 
bar mes turėsim vyrą, pagalbininką ir gynėją, ir žavėsis neatsižavės 
tuo, kad viskas turi likti paslapty ir kad toji paslaptis mus dar tvir- 
čiau laikys surišusi negu ligi šiol. Eime, prašau tave, eime pas mus! 
Juk tau nieko nereikia įsipareigoti, tu nebūsi amžinai pririštas prie 
mūsų kambario, kaip mes kad esame. Jeigu paskui, atėjus pavasa- 
riui, susirasi kokį kitą prieglobstį ir tau pas mus nebepatiks, galėsi 
juk išeiti; tiktai, žinia, paslaptį ir tada turėsi laikyti ir mūsų neišduoti, 
kitaip toji valanda mums būtų jau paskutinė „Ponų smuklėje“, o 
šiaip, be abejo, kol gyvensi pas mus, irgi turėsi būti atsargus, nesiro- 
dyti ten, kur mums atrodys pavojinga, ir apskritai klausyti mūsų pa- 
tarimų; štai ir viskas, kas tave saistys, tie dalykai tau juk turės rūpėti 
taip pat kaip ir mums, o šiaip būsi visai laisvas, darbas, kurį tau skir- 
sim, nebus sunkus, dėl to gali nesibijoti. Na, tai eini? 

— Kiek laiko mums liko dar ligi pavasario? — paklausė K. 

— Ligi pavasario? — pakartojo Pepė.— Žiema pas mus ilga, 
labai ilga ir monotoniška žiema. Tačiau dėl to mes ten, apačioje, 
neaimanuojam, nuo žiemos mes apsisaugojusios. Ką gi, ateina laikas 
ir pavasariui su vasara, ir kiekvienas jų, matyt, trunka, kiek jam 
pridera; tačiau dabar, atmintyje, pavasaris ir vasara regisi tokie 
trumpi, tarytum jie truktų ne ką ilgiau nei dvi dienas ir tarytum net 

tomis dienomis, net ir pačią gražiausią dieną, vis tiek retsykiais pa- 
snigtų. 

Ūmai atsivėrė durys. Pepė krūptelėjo, mintyse ji buvo pernelyg 
nutolusi nuo bendrosios salės, tačiau atėjo ne Fryda, bet šeimininkė. 
Ji dėjosi nustebusi, kad K. dar tebesąs čia. K. atsiprašydamas pasa- 
kė, kad laukęs šeimininkės, o drauge padėkojo už tai, kad jam buvę 
leista čia pernakvoti. Šeimininkė nesuprato, kodėl K. jos laukęs. K. 
atsakė, kad jam pasirodę, jog šeimininkė dar norėjusi su juo pasi- 
kalbėti, jis prašąs atleisti, jeigu apsirikęs, beje, dabar jam jau esąs 
metas eiti, pernelyg seniai jis palikęs be priežiūros mokyklą, kur tar- 
naująs sargu, dėl visko, girdi, buvęs kaltas vakarykštis kvietimas, 
tokiems reikalams jo patirtis esanti dar per menka, daugiau, be abejo, 
niekados tai nepasikartosią, poniai šeimininkei jis niekados nebe- 
pridarysiąs tokių nemalonumų kaip vakar. Ir K. nusilenkė atsisvei- 
kindamas. Šeimininkė žvelgė į jį tokiomis akimis, lyg būtų sapna- 
vusi. Tas žvilgsnis ir sulaikė K. ilgiau, negu jis pats būtų norėjęs. 
Dabar ji dar net trupučiuką šyptelėjo, ir tik nustebęs K. veidas ją, 
sakytumei, pažadino; atrodė, lyg ji būtų laukusi atsako į savo šypsnį, 
ir pabudusi tik dabar, kai jo nesulaukė. 

— Jei neklystu, vakar tu buvai toks įžūlus, kad išdrįsai kažką 
pasakyti apie mano suknelę? 

K. neįstengė prisiminti. 

— Neprisimeni? Kaip ir dera, esi ne tik įžūlus, bet ir bailys. 

K. atsiprašė už savo vakarykštį nuovargį, girdi, galimas daiktas, 
kad vakar jis ko nors priplepėjęs, šiaip ar taip, prisiminti niekaip 
negalįs. O ir ką gi jis galėjęs pasakyti apie ponios šeimininkės apda- 
rus? Kad jie tokie gražūs, kokių jis dar niekad neregėjęs. Bent jau 
neregėjęs nė vienos šeimininkės, triūsiančios su tokiais apdarais. 

— Užteks tų užuominų! — skubiai tarė šeimininkė. — Nenoriu 
daugiau iš tavęs nė žodžio girdėti apie apdarus. Nėra ko tau rūpintis 
mano apdarais. Draudžiu tau tai visam laikui. 

K. nusilenkė ir žengė durų linkui. 

— Ką gi turėtų reikšti, — sušuko jam įkandin šeimininkė,— 
kad tu nesi regėjęs nė vienos šeimininkės, triūsiančios su tokiais ap- 
darais? Ką reiškia tokios beprasmiškos užuominos? Juk tai visai be- 
prasmiška. Ką nori tuo pasakyti? 

K. atsigręžė ir paprašė šeimininkę nesijaudinti. Žinoma, jo žodžiai 
buvę beprasmiški. Juk jis nieko ir neišmanąs apie apdarus. Jo pa- 
dėtyje kiekvienas nesulopytas ir švarus apdaras atrodąs kaip brange- 

nybė. Jis, girdi, tik nustebęs, kai išvydęs ponią šeimininkę ten, kori- 
doriuje, naktį, tarp visų tų pusnuogių vyrų, su tokia gražia vakarine 
suknele, tik tiek. 

— Na, pagaliau, — tarė šeimininkė, — pagaliau tu, regis, vis dėlto 
būsi prisiminęs savo vakarykštę užuominą. O dabar ją papildei dar 
naujom nesąmonėm. Tikra teisybė, kad apie apdarus nieko neišma- 
nai. Bet tada malonėk — kuo rimčiausiai tave prašau — ir nespręsti, 
kokie apdarai yra brangenybė, arba kokia vakarinė suknelė netin- 
kama ir panašiai... Apskritai, — čia atrodė, lyg šeimininkę būtų šiur- 
pas nukrėtęs,— tau nėra ko apžiūrinėti mano apdarų, girdi? 

O kai K. tylomis jau vėlei buvo benusigręžiąs, ji paklausė: 

— Iš kurgi tu taip nusimanai apie apdarus? 

K. gūžtelėjo, jis, girdi, visai nenusimanąs. 

— Nenusimanai,— tarė šeimininkė.— Tai ir nesiskelbk nusi- 
manąs. Eime kontoron, aš tau kai ką parodysiu, tuomet, tikėkimės, 
tavo įžūlumas visam laikui išgaruos. 

Ji žengė pirma pro duris; Pepė šoko prie K., dėdamiesi, kad K. 
dar turįs sumokėti, juodu vikriai susitarė, tai buvo lengva, mat K. 
orientavosi kieme, kurio vartai vedė į šoninę gatvę, greta tų vartų 
buvo dar maži varteliai, Pepė pasakė maždaug už valandos stovė- 
sianti prie jų ir atversianti juos, K. triskart pasibeldus. 

Privati šeimininkų kontora buvo priešais bendrąją salę, reikėjo 
tik priemenę pereiti, šeimininkė jau stovėjo šviesioje kontoroje ir ne- 
kantraudama žvelgė į K. Tačiau pasitaikė dar vienas kliuvinys. Pasi- 
rodė, kad priemenėje laukė Gerštekeris, norėjęs pasikalbėti su K. 
Nelengva buvo juo atsikratyti, šeimininkė irgi atėjo į pagalbą — išbarė 
Gerštekerį už įkyrumą. 

— Kurgi tu? Kurgi? — pasigirdo dar Gerštekerio riksmas, kai 
durys jau užsivėrė; jo žodžiai šlykščiai susipynė su atodūsiais ir ko- 
suliu. 

Kambarys buvo mažas ir per daug prikūrentas. Prie išilginių 
sienų stovėjo pultas ir geležinė kasa, prie skersinių — spinta ir oto- 
manė. Daugiausia vietos užėmė spinta, kambaryje buvo labai ankšta 
ne tik todėl, kad ji dengė visą skersinę sieną, bet ir dėl jos gilumo; 
norėdamas tą spintą visai atverti, turėjai atstumti net trejas duris. 
Šeimininkė mostelėjo K. sėstis ant otomanės, o pati atsisėdo į sukamą 
krėslą prie pulto. 

— Ar tu nė siuvėjo amato nesi mokęsis? — paklausė šeimininkė. 

— Ne, niekados, — atsakė K. 

— Tai kas gi tu? 

— Matininkas. 

— O ką tai reiškia? 

K. ėmė aiškinti, nuo to aiškinimo šeimininkė pradėjo žiovauti. 

— Tu nesakai teisybės. Kodėl nesakai teisybės? 

— Ir tu jos nesakai. 

— Aš? Vėl pradedi darytis įžūlus? O jeigu ir nesakau — argi 
privalau tau duoti apyskaitą? Ir kurgi aš nesakau teisybės? 

— Esi ne vien šeimininkė, kaip dediesi. 

— "Tik pažiūrėk! Tai bent atradimas! O kas gi aš tuomet? Tavo 
įžūlumas jau tikrai per kraštus liejasi. 

— Nežinau, kas tu šiaip esi. Tik matau, kad esi šeimininkė, bet 
vis dėlto dėvi apdarus, kurie šeimininkei netinka ir kurių nė šiaip, 
kiek žinau, niekas čia, kaime,»nedėvi. 

— Šit pagaliau ir prašnekom apie svarbiausią dalyką. Juk tu 
neįstengi ištylėti, gal tu ir neįžūlus, gal esi tik panašus į vaiką, kuris, 
žinodamas kokią nors paikystę, niekaip nesiduoda priverčiamas ją 
nutylėti. Nagi kalbėk! Kuo tie apdarai tokie ypatingi? 

— "Tu supyksi, jeigu pasakysiu. 

— Ne, aš tik pasijuoksiu, juk tai tebus vien kūdikio paistalai. 
Tai kokie tie apdarai? 

— Kad reikalauji, pasakysiu. Ką gi, jie iš gero audinio, gana 
prabangūs, tačiau pasenę, perkrauti, daug sykių perdarinėti, nusi- 
dėvėję, jie nedera nei tavo amžiui, nei stotui, nei padėčiai. Jie man 
išsyk krito į akis, vos pirmą kartą tave pamačius, maždaug prieš 
savaitę, čia, priemenėje. 

— Šit kaip! Pasenę, perkrauti ir dar kažin kokie? O iš kurgi tu 
taip gerai žinai? 

— Matau juk, tokiems dalykams nereikia mokslo. 

— Matai, ir viskas. Tau niekur nereikia teirautis, iš karto žinai, 
ko reikalauja mada. Žiūrėk dar, pasidarysi man stačiai nepamaino- 
mas, nes dailūs apdarai, Žinia, yra mano silpnybė. O ką pasakysi su- 
žinojęs, kad šita spinta pilna apdarų? 

Šeimininkė atstūmė duris, per visą spintos plotį pasirodė kimšte 
viena prie kitos sukimštos suknelės, daugiausiai tamsios, pilkos, ru- 
dos, juodos, visos rūpestingai sukabintos ir suklostytos. 

— Štai mano suknelės, visos pasenusios, perkrautos, kaip tau 
regisi. Tačiau čia tik tos suknelės, kurioms nebebuvo vietos viršuj, 

mano kambaryje, ten aš turiu dar dvi pilnas spintas, dvi spintas be- 
veik tokio didumo kaip ši. Stebiesi? 

— Ne, aš kažko panašaus ir tikėjausi; juk sakiau, kad tu ne vien 
šeimininkė, kad sieki kažko kitko. 

— Aš siekiu tiktai gražiai rengtis, o tu esi arba kvailys, arba kū- 
dikis, arba labai blogas, pavojingas žmogus. Dabar jau eik sau, eik! 

K. buvo jau priemenėje ir Gerštekeris vėlei laikė jį pastvėręs 
už rankovės, kai šeimininkė jam įkandin dar šūktelėjo: 

— Rytoj gausiu naują suknelę, galbūt liepsiu tave pašaukti. 

BĖGANTYS PRO ŠALĮ 


Jeigu mes vaikštinėjame naktį gatve ir kažkoks žmogus, jau iš 
tolo matomas, — mat gatvė kyla prieš mus į kalną ir šviečia pilnatis, — 
bėga mums priešpriešiais, mes nečiupsim jo, net jeigu jis silpnas ir 
apskuręs, net jeigu kas nors bėga jam iš paskos ir šaukia, ne, mes 
leisim jam bėgti toliau. 

Juk naktis, ir mes nekalti, kad gatvė mėnulio šviesoje kyla prieš 
mus į kalną, be to, gal tuodu laksto savo pramogai, gal abu persekioja 
tretįjį, gal pirmasis nekaltai persekiojamas, gal antrasis nori jį nužu- 
dyti ir mes būtume žmogžudžio bendrininkai, gal tuodu nieko ne- 
žino apie kits kitą ir kiekvienas skyrium bėga į savo lovą, gal tai lu- 
natikai, gal pirmasis ginkluotas. 

O pagaliau argi mes negalim būti pavargę, argi mes neišgėrėm 
tiek vyno? Mes džiaugiamės, kad ir antrojo jau nebematyti. 

NUOSPRENDIS 


Tai buvo: vieną sekmadienio rytą pačiame pavasario gražume. 
Georgas Bendemanas, jaunas komersantas, sėdėjo savo kabinete 
viename iš tų žemų, lengvučių namukų, kurie ilga eile buvo išsiri- 
kiavę palei upę ir skyrėsi vienas nuo kito nebent tik aukščiu ir spal- 
va. Jis ką tiktai baigė rašyti laišką vienam savo jaunystės dienų 
draugui, dabar gyvenančiam užsienyje, pamažu, tarsi žaisdamas, įdė- 
jo jį į voką ir, pasirėmęs alkūnėmis į rašomąjį stalą, užsižiūrėjo pro 
langą į upę, tiltą ir į pradedančias žaliuoti kitame krante aukštumas. 

Jis galvojo, kaip šitas draugas, nepatenkintas, kad nesiseka namie 
greitai prasimušti į Žmones, prieš kelerius metus ėmė ir pabėgo į 
Rusiją. Dabar jis Peterburge vertėsi prekyba, kuri iš pradžių ėjo la- 
bai gerai, bet pastaruoju metu jau kuris laikas, atrodo, smarkiai šlu- 
bavo, kaip skundėsi draugas per savo vis retesnius ir retesnius ap- 
silankymus. Taip jis ir plūkėsi be naudos svetimame krašte, ir nors 
užsiželdino čia neįprastą didelę barzdą, tačiau ji negalėjo paslėpti 
nuo vaikystės dienų gerai pažįstamo veido, kurio geltonis tartum 
bylojo apie beįsigalinčią ligą. Sprendžiant iš jo kalbų, jis nepalaikė 
artimesnių ryšių su tenykšte savo žemiečių kolonija, taip pat beveik 
visai nebendravo ir su vietinių gyventojų šeimomis, tad ir gyveno 
galutinai apsipratęs su mintimi, jog reikės baigti amžių viengungiui. 

Ką parašyti tokiam žmogui, kurį aiškiai yra apsėdusi kažkokia 
manija, kurio galima tik gailėtis, bet kuriam padėti neįmanoma. Gal 
jam patarti vėl grįžti namo, persikelti su visu savo verslu čionai, 
atnaujinti senas pažintis,— tam juk nėra jokių kliūčių, — o šiaip 
pasikliauti draugų pagalba? Bet šitaip parašyti — vadinasi, pasa- 
kyti, — ir kuo švelniau, tuo skaudžiau jam, — kad visi jo ligšioliniai 
bandymai nuėjo niekais, kad galų gale jis turi jų atsisakyti ir grįžti 
namo, žinodamas, jog čia į jį visi žiūrės kaip į nevykėlį, vadinasi, 
pasakyti, kad jo draugai, niekur neišvažiavę ir gerai prasikūrę na- 


443 Nuosprendis 


mie,— žmonės, šį tą išmanantys, o jis — tik didelis vaikas, turįs pa- 
prasčiausiai imti iš savo draugų pavyzdį. Be to, ar gali būti tikras, 
kad visos tos jam padarytos nuoskaudos turėtų kokią nors prasmę? 
O gal išvis nepasisektų jo grąžinti namo, — juk pats sakėsi jau at- 
pratęs nuo čionykščių gyvenimo sąlygų,— tada jis, nepaisydamas 
visų įkalbinėjimų, liktų svetimoje šalyje, tie patarimai jį tik užgautų, 
ir jis dar labiau atitoltų nuo buvusių savo draugų. O jeigu, sakysime, 
paklausytų patarimų ir paskui jaustųsi čia pažemintas — žinoma, ne 
dėl žmonių kaltės, o taip susiklosčius aplinkybėms, — jeigu nesutartų 
su savo senaisiais draugais, o be jų pagalbos negalėtų išsiversti, jeigu 
Jį graužtų gėda ir jis pajustų, kad dabar iš tikrųjų nebeturi nei tė- 
vynės, nei draugų, ar ne geriau tada jam likti svetur ir gyventi kaip 
gyvenus? Ar galima susiklosčius tokiai situacijai tikėtis, kad čia jis 
iš tikrųjų atsistos ant kojų? 

Dėl visų šių priežasčių negalima, jeigu iš viso nori toliau palai- 
kyti ryšius, laiškuose rašyti jam to, ką be jokių skrupulų praneštum 
ir mažiausiai pažįstamam žmogui. Draugas jau daugiau kaip treji 
metai nesilankė tėvynėje ir aiškino tai gana neįtikinamais .motyvais: 
girdi, Rusijoje nestabili politinė padėtis, ir dėl to smulkiam komer- 
santui neįmanoma nė valandėlės atitrūkti nuo savo reikalų, — 0 tuo 
tarpu šimtai tūkstančių rusų kuo ramiausiai važinėja po pasaulį. Ir 
kaip tik per tuos trejus metus Georgo gyvenime įvyko daug permai- 
nų. Kad maždaug prieš dvejus metus mirė Georgo motina ir kad nuo 
to laiko jis su savo senu tėvu bendrai tvarko visus verslo reikalus, 
apie tai draugas, be abejo, jau žino, nes viename savo laiške išreiškė 
jam užuojautą, bet tokiais sausais žodžiais, kad tai galima paaiškinti 
nebent tuo, jog svetur tiesiog neįmanoma įsivaizduoti, koks skaudus 
žmogui būna šitoks smūgis. Bet Georgas nuo to laiko daug ryžtingiau 
ėmėsi savo prekybinių reikalų — beje, ir viso kito. Gal kartais prie 
motinos gyvos galvos tėvas neleido jam kaip reikiant pasireikšti, nes 
norėjo, kad visur būtų tik jo viršus, gal po motinos mirties, nors ir 
toliau dirbo kaip dirbęs, jis pasidarė kiek santūresnis, o gal — taip 
greičiausiai iš tiesų ir buvo — daug ką nulėmė laimingi atsitiktinu- 
mai, šiaip ar taip, per tuos dvejus metus Bendemano firma visai ne- 
lauktai suklestėjo, teko priimti dvigubai daugiau tarnautojų, apy- 
varta padidėjo penkeriopai, nebuvo abejonės, kad ir ateityje ji augs 
ir plėsis. 

O draugas apie tas permainas ničnieko nežinojo. Anksčiau — 
paskutinį kartą turbūt aname užjaučiamame laiške — jis įkalbinėjo 

Georgą emigruoti į Rusiją ir plačiai pasakojo, kokios palankios esan- 
čios perspektyvos Peterburge Georgo verslui. Skaičiai, kuriuos jis 
ten minėjo, buvo labai menki palyginti su tuo mastu, kokį dabar 
buvo pasiekę Georgo prekybiniai reikalai. Bet Georgas tada neno- 
rėjo draugui rašyti apie savo komercinius laimėjimus, o jeigu pada- 
rytų tai dabar, kai praslinko jau tiek laiko, iš tikrųjų „atrodytų nei 
šis, nei tas. 

Todėl Georgas visada stengėsi rašyti draugui tik apie visokius 
nereikšmingus dalykus, kurie iškyla atmintyje, kai ramų sekmadienį 
sėdi sau ir mąstai, kas tik tau ateina į galvą. Jis norėjo tik vieno — 
nesugriauti to vaizdo, kurį draugas per ilgą nebuvimo laiką turėjo 
susikūręs apie gimtąjį miestą ir su kuriuo buvo jau apsipratęs. To- 
dėl taip ir atsitiko, kad Georgas trijuose laiškuose, kuriuos vieną nuo 
kito skyrė ilgas laiko tarpas, rašė draugui apie vieno visai atsitiktinio 
žmogaus sužadėtuves su tokia pat atsitiktine mergina, kol pagaliau 
draugas, žinoma, pradėjo domėtis ta keista naujiena, nors Georgas 
visai nenorėjo jo sudominti. 

Tačiau Georgui daug labiau patiko rašyti jam tokius dalykus 
negu kad prisipažinti, jog jis pats prieš mėnesį susižadėjo su panele 
Fryda Brandenfeld, mergina iš pasiturinčios šeimos. Jis dažnai kal- 
bėdavo su savo sužadėtine apie šį draugą ir apie tą jų savotišką ko- 
respondenciją. 

— Tai, vadinasi, jis neatvažiuos į mūsų vestuves? — kartą pa- 
klausė ji. — Bet juk aš turiu teisę susipažinti su visais tavo draugais. 

— Aš nenoriu jam trukdyti, — atsakė Georgas.— Pasistenk ma- 
ne teisingai suprasti: jis greičiausiai atvažiuotų, bent aš taip manau, 
bet varžytųsi, jaustųsi nuskriaustas, ko gero, pavydėtų man, be abejo, 
būtų nepatenkintas, — ir niekada negalėtų to nepasitenkinimo pa- 
miršti, — kad turėjo išvažiuoti vienas. Vienas — ar tu supranti, ką 
tai reiškia? 

— Taip, bet ar jis negali apie mūsų vedybas sužinoti iš kitų? 

— Šito aš, be abejo, negaliu jam sutrukdyti, bet kai toks jo gy- 
venimo būdas, vargu ar tai įmanoma. 

— Jeigu jau tokie tavo draugai, Georgai, tai verčiau visai nerei- 
kėjo vesti. 

— Na, čia mudu abu kalti, bet aš nesigailiu. 

Ir ėmė karštai ją bučiuoti, bet ji tankiai alsuodama vis tiek prie- 
kaištavo: 

— Ar šiaip sakyk, ar taip, o man vis dėlto skaudu. 

Dabar jis pagalvojo, gal iš tikrųjų nieko čia blogo, jeigu para- 
šys draugui viską, kaip yra. „,„Koks jau esu, toks esu, ir tegu jis tai 
žino, — tarė sau,— negaliu gi aš savęs perdirbti mūsų draugystės 
labui“. 

Ir iš tikrųjų, dar tą patį sekmadienio rytą sėdo ir parašė draugui 
ilgą laišką, kuriame pranešė apie savo sužadėtuves šitokiais žodžiais: 
„Pačią geriausią naujieną atidėjau pabaigai. Aš susižadėjau su panele 
Fryda Brandenfeld, mergina iš pasiturinčios šeimos, kuri atsikėlė 
čia gerokai po Tavo išvažiavimo, tad vargu ar Tu ją pažįsti. Dar bus 
progų, ir aš Tau smulkiau parašysiu apie savo sužadėtinę, o šiandien 
noriu tik tiek pasakyti, kad esu labai laimingas ir kad mudviejų su 
Tavim santykiai pasikeitė tik tiek, kad anksčiau Tu turėjai papras- 
čiausią draugą, o dabar turėsi laimingą draugą. Be to, mano sužadė- 
tinės asmenyje — netrukus ji pati Tau parašys, o dabar siunčia šir- 
dingiausius sveikinimus — Tu surasi nuoširdžią bičiulę, o viengun- 
giui tai jau nėra toks menkas daiktas. Aš Žinau, kad turi daug prie- 
žasčių, kurios neleidžia Tau mūsų aplankyti, bet ar mano vedybos 
nebūtų kaip tik ta gera proga numoti ranka į visas kliūtis? Bet, šiaip 
ar taip, vadovaukis tik savo galva ir daryk, kaip Tau atrodys geriau“. 

Su šiuo laišku rankoje Georgas ilgai sėdėjo prie savo rašomojo 
stalo įbedęs žvilgsnį į langą. Kai gatve pro šalį einantis pažįstamas jį 
pasveikino, jis tik šyptelėjo išsiblaškęs ir nieko neatsakė. 

Pagaliau įsikišo laišką į kišenę ir per nedidelį koridoriuką nuėjo 
į tėvo kambarį, į kurį nebuvo įkėlęs kojos jau daug mėnesių. Teisy- 
bę sakant, ten vaikščioti ir nebuvo reikalo, nes nuolat susitikdavo 
su tėvu krautuvėje, tuo pačiu metu pietaudavo viename restorane, 
vakarienę, tiesa, kiekvienas valgydavo kaip išmanydavo, bet paskui, 
jeigu Georgas neišeidavo pas draugus, — nors tas retai būdavo, — 
o dabar pas sužadėtinę, jie paprastai dar valandėlę pasėdėdavo bend- 
roje svetainėje, kiekvienas įsikniaubęs į savo laikraštį. Georgas nu- 
stebo: kaip tamsu tėvo kambaryje netgi tokį saulėtą rytą. Tai štai 
kokį šešėlį meta aukšta mūrinė tvora, stūksanti kitoje siauro kie- 
melio pusėje. Tėvas sėdėjo prie lango kampe, prigrioztame visokiau- 
sių daiktų, primenančių velionę motiną, ir skaitė laikraštį, laikyda- 
mas jį kiek į šoną nuo savęs, — matyt, su regėjimu buvo ne visai 
gerai. Ant stalo tebestovėjo beveik nepaliesti pusryčiai. 

— A, Georgas! — tarė tėvas ir tuoj pat pakilo pasitikti sūnaus. 
Jo sunkus chalatas prasiskleidė, skvernai einant plaikstėsi į šalis. 
„Mano tėvas vis dar tebėra milžinas“,— pagalvojo sau Georgas. 

— Čiagi nežmoniškai tamsu, — tarė. 

— Taip, tamsumo tai tamsu, — atsakė tėvas. 

— Tu dar ir langą užsidaręs? 

— Taip man labiau patinka. 

— Bet juk lauke visai šilta,— tarė Georgas lyg pratęsdamas 
pirma pasakytus žodžius ir atsisėdo. y 

Tėvas nukraustė nuo stalo indus su pusryčiais ir sukrovė ant 
dėžės. 

— Iš teisybės aš tik norėjau tau pasakyti, — kalbėjo Georgas 
toliau, išsiblaškiusiu žvilgsniu sekdamas tėvo judesius, — kad vis dėlto 
parašiau į Peterburgą apie savo sužadėtuves. 

— Į Peterburgą? — paklausė tėvas. 

— Nagi savo draugui,— tarė Georgas, stengdamasis pažvelgti 
tėvui į akis. „,„Krautuvėje jis visai kitoks, — pagalvojo.— Kaip jis 
čia sėdi išsiskėtęs ir susinėręs ant krūtinės rankas“. 

— Taip. Savo draugui, — tarė tėvas pabrėždamas. 

— Tu gi žinai, tėve, kad iš pradžių nenorėjau jam rašyti apie 
savo sužadėtuves. Ne dėl ko kito, o tik dėl jo paties. Tu pats žinai, 
jis — sunkokas žmogus. Sakau, tegu sužino apie mano sužadėtuves 
iš kitų, nors kai gyvena šitaip, lyg atsiskyrėlis, vargu ar tai įmano- 
ma,— šiaip ar taip, šito negaliu sutrukdyti, — bet pats nieko jam 
nerašysiu. 

— Na, o dabar persigalvojai? — paklausė tėvas, padėjo didžiulį 
laikraštį ant palangės, o ant laikraščio akinius ir uždengė juos delnu. 

— Taip, dabar persigalvojau. Sakau, jeigu jis geras mano drau- 
gas, tai mano laimingos sužadėtuvės ir jam bus laimė. Todėl daugiau 
nieko nebelaukiau, sėdau ir parašiau. Tačiau prieš įmesdamas laišką 
dar norėjau tau pasisakyti. 

— (Georgai,— tarė tėvas ir iššiepė savo bedantę burną,— pa- 
klausyk! Tu atėjai pas mane pasitarti šiuo reikalu. Tai, be abejo, 
daro tau garbę. Bet tai niekis, blogiau negu niekis, jeigu tu nepa- 
sakysi man visos teisybės. Aš nenoriu dabar kalbėti apie dalykus, ku- 
riems čia ne vieta. O po mūsų brangiosios motušės mirties atsitiko 
negražių dalykų. Galbūt ir jiems ateis laikas, ir galbūt greičiau, negu 
mes manome. Mūsų įmonėje kai kas praslysta pro mano akis, gal 
čia nuo manęs ir nieko neslepiama,— dabar aš nenoriu galvoti, 
kad kažkas nuo manęs slepiama, — aš jau nebe toks stiprus, mano 
atmintis pradeda šlubuoti, nebegaliu visko sužiūrėti. Visų pirma, tai 
natūralu, taip ir turi būti, o antra, mūsų motušės mirtis mane daug 

labiau pritrenkė negu tave. Bet jeigu jau išėjo kalba apie tą reikalą, 
apie šį laišką, tai prašau tave, Georgai, neapgaudinėk manęs. Juk 
tai menkniekis, nevertėtų dėl to ir burnos aušinti, taigi neapgaudinėk 
manęs. Ar tu iš tikrųjų turi tą draugą Peterburge? 

Georgas sutrikęs atsistojo. 

— Tiek jau to mano draugai. Tūkstantis draugų neatstos man 
tėvo. Žinai, ką aš manau? Tu per mažai save tausoji. O juk senatvė 
reikalauja savo teisių. Įmonėje be tavęs aš negaliu išsiversti, tą tu 
labai gerai Žinai, bet jeigu įmonės reikalai kenkia tavo sveikatai, aš 
ją rytoj pat uždarysiu, ir visam laikui. Šitaip negalima. Mums reikia 
keisti savo gyvenimo būdą. Ir ne bet kaip, o iš esmės. Štai sėdi tu čia 
tamsoje, o svetainėje — šviesu, gražu. Paknėbčioji pusryčių, užuot 
žmoniškai pasistiprinęs. Sėdi prie uždaro lango, o tyras oras taip 
būtų tau gerai. Ne, tėve! Aš pakviesiu gydytoją, ir mes laikysimės 
jo nurodymų. Apsikeisime kambariais, tu persikelsi į priekinį kam- 
barį, aš — čia. Tu nepajusi jokios permainos, mes viską ten pernešime. 
Bet visa tai dar spėsime, o dabar prigulk į lovą, tau būtinai reikia 
pailsėti. Eikš, aš padėsiu tau nusirengti, pamatysi — aš moku. O gal 
nori tuoj pat pereiti į priekinį kambarį, kol kas galėsi atsigulti į mano 
lovą. Žinai, tai būtų, ko gero, protingiausia. 

Georgas priėjo prie pat tėvo, kuris sėdėjo nukoręs ant krūtinės 
pašiurusią baltą galvą. 

— Georgai,— tyliai tarė tėvas nė nekrustelėjęs. 

Georgas tuoj pat atsiklaupė šalia tėvo, jis pamatė pavargusiame 
tėvo veide nepaprastai išsiplėtusias lėliukes, akių kampučiuose nu- 
kreiptas į jį. 

— "Tu neturi jokio draugo Peterburge. Tu visada buvai juokda- 
rys, tad nesusilaikei ir su manim nepajuokavęs. Ir iš kur tu ten turėsi 
draugą! Nieku gyvu negaliu patikėti. 

— Tu tik prisimink, tėve,— tarė Georgas, pakėlė tėvą nuo krės- 
lo ir, pamatęs, kad tas stovi prieš jį toks bejėgis, nuvilko jam chala- 
tą, — greitai bus jau treji metai, kai mano draugas buvo atvažiavęs 
pas mus į svečius. Aš dar prisimenu, kad tu buvai nelabai jam pa- 
lankus. Bent du kartus aš pasakiau tau, kad jo nėra, o jis tuo tarpu 
sėdėjo mano kambaryje. Aš labai gerai supratau, kodėl jis tau ne- 
patiko — mano draugas gana savotiškas. Bet paskui tu ir vėl su juo 
mielai šnekėjaisi. Aš tada dar taip didžiavausi, kad tu jo klausaisi, 
linksi galva ir klausinėji. Jeigu pagalvotum, tikrai prisimintum. Jis 
tada pasakojo neįtikėtinas istorijas apie Rusijos revoliuciją. Pavyz- 

džiui, sakė, kaip kartą, nuvažiavęs su reikalais į Kijevą, per vieną 
maištą matė balkone dvasininką, kuris išsipjovė delne didžiulį kryžių 
ir, iškėlęs kruviną ranką, kreipėsi į minią. Tu ir pats paskui daug 
kam pasakojai tą istoriją. 

Tuo tarpu Georgui pavyko vėl pasodinti tėvą, numauti jam tri- 
ko kelnes, kurias šis nešiojo ant drobinių apatinių, ir atsargiai nu- 
traukti kojines. Pamatęs nelabai švarius baltinius, jis ėmė sau prie- 
kaištauti, kad apleido tėvą. Be abejonės, jo pareiga buvo pasidomėti, 
kaip dažnai tėvas keičiasi baltinius. Jis dar nebuvo su savo sužadė- 
tine rimtai aptaręs, ką jie ateityje darys su tėvu, nes abu patyliukais 
spėjo, kad tėvas pasiliks vienas senajame bute. Dabar daug nesvyruo- 
damas tvirtai nusprendė pasiimti jį į savo būsimus namus. Juk, geriau 
pagalvojus, ta globa ir geros sąlygos, kurias jis ketino sudaryti ten 
tėvui, gali būti jau po laiko. 

Georgas paėmė tėvą ant rankų ir nunešė į lovą. Eidamas tuos 
kelis žingsnius ligi lovos, staiga pastebėjo, kad prisiglaudęs prie krū- 
tinės tėvas žaidžia jo laikrodžio grandinėle, ir jam pasidarė baisu. 
Jis negalėjo iš karto paguldyti tėvo į lovą — taip SUBEIS) šis laikėsi 
įsitvėręs grandinėlės. 

Bet vos atsidūręs lovoje tėvas tartum atsipeikėjo. Pats užsiklojo 
ir paskui dar ypač aukštai užsitraukė ant pečių antklodę. Jis žiūrėjo 
į Georgą visai maloniai. 

— Tai prisiminei jį, ką? — paklausė Georgas ir drąsindamas 
linktelėjo. 

— Ar dabar aš gerai aptaisytas? — paklausė tėvas, lyg negalė- 
damas pasižiūrėti, ar pakankamai apklotos kojos. 

— Tai patenkintas, kad atsigulei į lovą, — tarė Georgas ir rūpes- 
tingai apkamšė apklotą. 

— Ar tu gerai mane aptaisei? — dar kartą paklausė tėvas, — 
atrodė, kad jam labai svarbu išgirsti atsakymą. 

— Tik jau nesirūpink, aš gerai tave aptaisiau. 

— Ne! — suriko tėvas nė nesulaukęs atsakymo galo, atmetė 
antklodę su tokia jėga, kad toji, pakilusi aukštyn, akimirką visai iš- 
siskleidė, ir atsistojo stačias lovoje. Tik viena ranka šiek tiek laikėsi 
už lubų.— Tu norėjai mane aptaisyti, žinau, nenaudėli, bet tau ne- 
pasisekė. Ir nors mano jėgos jau baigiasi, bet tau dar užteks, užteks 
per akis. Taip, aš gerai pažįstu tavo draugą. Toks sūnus man kaip 
tik būtų mielas. Dėl to tu jį ir apgaudinėjai visus tuos metus. O dėl 
ko gi kito? Manai, aš neverkiau dėl jo? Todėl tu ir užsidarai savo 

kontoroje, — niekam nevalia trukdyti, šefas užsiėmęs, — kad tik ga- 
lėtum rašinėti į Rusiją savo netikrus laiškelius. Tačiau tėvas kiaurai 
permato sūnų, šito jo, ačiū Dievui, mokyti nereikia. Ir štai pagaliau 
tu nusprendei, jog su tėvu jau susidorota, taip susidorota, kad gali su 
visu užpakaliu atsisėsti jam ant galvos, jis nė nepajudės,— va tada 
mano gerbiamasis sūnus ir sugalvojo vesti! 

Georgas su siaubu žiūrėjo į tėvą. Aiškiai kaip niekada prieš akis 
jam iškilo peterburgiškis draugas, kurį, pasirodo, taip gerai prisimi- 
nė tėvas. Jis matė jį vienišą tolimoje Rusijoje. Matė prie tuščios, iš- 
plėštos krautuvės durų, štai stovi jis tarp sulaužytų lentynų, sujauk- 
tų prekių, griūvančių sienų. Ir ko jam reikėjo taip toli dangintis! 

— Bet pažvelk į mane! — sušuko tėvas, ir Georgas kone suglu- 
męs puolė prie lovos pažiūrėti, ko šaukia tėvas, bet pusiaukelėje 
sustojo kaip įbestas. 

— Todėl, kad ji užsiplėšė sijoną, — užgiedojo tėvas, — todėl, 
kad ji šitaip užsiplėšė sijoną, ta bjauri boba, — ir norėdamas paro- 
dyti, kaip ji tai padarė, jis taip aukštai pasikėlė marškinius, kad ant 
šlaunies pasimatė randas, likęs dar nuo to laiko, kai jis dalyvavo ka- 
re,— todėl, kad ji užsiplėšė sijoną va šitaip ir šitaip, ir šitaip, tu pri- 
lipai prie jos ir, norėdamas ramiai tenkinti savo geismus, išniekinai 
motinos atminimą, išdavei draugą ir įgrūdai į lovą tėvą, kad jis ne- 
galėtų nė pajudėti. Na ir kaip — gali jis pajudėti ar ne? — ir vi- 
siškai nieko neįsitvėręs ėmė kilnoti kojas, spindėte spindėdamas 
iš pasitenkinimo, kad buvo toks įžvalgus. 

Georgas stovėjo kampe, kuo toliau nuo tėvo. Prieš kurį laiką jis 
buvo tvirtai nusprendęs visada įdėmiai sekti, kad tėvas neužkluptų 
jo iš netyčių, kokiais aplinkiniais keliais. Dabar jis vėl prisiminė 
tą seniai užmirštą sprendimą, bet tuoj pat ir užmiršo — kaip kad iš- 
veriamas trumpas siūlas pro adatos skylutę. 

— Bet draugas vis dėlto nėra išduotas! — sušuko tėvas mosuo- 
damas smiliumi ir tuo judesiu tarsi patvirtindamas savo žodžius.— 
Aš buvau čia jo atstovas. 

— Komediantas! — neiškentęs sušuko Georgas, bet tuoj pat su- 
prato, kad negerai padarė, ir — deja, per vėlai — įsikando į liežuvį, 
ir dar taip smarkiai, kad net akys iššoko ant kaktos, o pats pritūpė iš 
skausmo. 

— Taip, žinoma, aš vaidinau komediją! Komediją! Geras žodis! 
Kokia gi kita paguoda beliko vargšui našliui tėvui? Sakyk, — ir tą 
valandėlę, kol atsakysi, būk dar mano gyvas sūnus, — kas man beliko 

daryti, savo tamsiame kambaryje, persekiojamam neištikimų tar- 
nautojų, man, senam, perkaršusiam žmogui? O mano sūnus trium- 
fuodamas žengė per pasaulį, sudarinėjo sandėrius, kuriuos aš buvau 
paruošęs, iš džiaugsmo nesitvėrė savame kailyje ir pasipūtęs kaip koks 
tikrai garbingas žmogus vaikščiojo šalia savo tėvo! Manai, aš būčiau 
nemylėjęs tavęs, aš — savo atžalos? 

„Dabar jis pasilenks,— pagalvojo Georgas.— O jėigu griūtų ir 
užsimuštų!“ Šis žodis peršnarėjo jam per smegenis. 

Tėvas pasilenkė, bet negriuvo. Ir kadangi Georgas nepriėjo ar- 
tyn, kaip tėvas tikėjosi, šis ir vėl atsitiesė. 

— Būk, kur esi, tu man nereikalingas! Manai, kad turi dar jėgų 
prie manęs prieiti, ir neini tik todėl, kad nenori. Labai klysti! Aš vis 
dar tebesu už tave daug stipresnis. Vienas gal ir būčiau turėjęs pasi- 
traukti, bet motina atidavė man savo jėgas, ir su tavo draugu mes 
kuo puikiausiai susitarėme, visa tavo klientūra — štai čia, mano 
kišenėje! 

— Net ir apatiniuose marškiniuose jis turi kišenių! — tarė sau 
Georgas ir pagalvojo, kad vien tik tuo vienu sakiniu jis galėtų ap- 
juodinti tėvą visų Žmonių akyse. Ta mintis tik labai trumpai šmės- 
telėjo jam galvoje, nes dabar jis tuoj pat viską užmiršdavo. 

— Tik pamėgink man pasirodyti už parankės su savo sužadė- 
tine! Aš taip ją nuo tavęs atmušiu, kad tu nė įsivaizduoti negali! 

Georgas išdarinėjo grimasas, lyg netikėdamas tėvo žodžiais, o 
tėvas tik linkčiojo galvą į Georgo kampą, patvirtindamas, kad kalba 
visai rimtai. 

— Kaip tu mane pralinksminai, kai atėjai ir paklausei, ar pa- 
rašvti draugui apie sužadėtuves. Kvaileli, jis gi viską Žino, viską Ži- 
no! Aš gi jam parašiau, nes tu pamiršai atimti iš manęs rašymo reik- 
menis. | odėl jau daug metų jis čia ir neatvažiuoja, juk jis žino viską 
šimtą kartų geriau negu tu pats, tavo laiškus jis neskaitęs suglamžo 
kaire ranka, o dešinėje laiko manuosius ir skaito! 

Įsismaginęs tėvas pakėlė ranką virš galvos. 

— Žino viską tūkstantį kartų geriau negu tu,— sušuko jis. 

— Dešimt tūkstančių kartų! — tarė Georgas, norėdamas pasity- 
čioti iš tėvo, tačiau, dar neišėję iš lūpų, šie žodžiai nuskambėjo, be 
galo rimtai. 

— Jau nebe pirmi metai aš laukiu, kada tu ateisi pas mane su 
šiuo klausimu! Manai, kad man dar rūpi kas nors kita? Manai, kad 
aš skaitau laikraščius? Štai! — ir jis sviedė Georgui laikraščio lapą, 

kuris kartu su tėvu kažkaip buvo pakliuvęs į lovą. Kažkokį seną 
laikraštį, kurio pavadinimo Georgas niekada nebuvo girdėjęs.— 
Kaip ilgai tu delsei, kol galutinai subrendai! Motina pasimirė, nesu- 
laukusi tos džiugios dienos, draugas žūsta savo Rusijoje, jau prieš 
trejus metus jis buvo geltonas, kad nors mesk į šiukšlyną, o aš — tu 
gi matai, koks pasidariau. Nesi gi aklas! 

— Vadinasi, tu mane šnipinėjai! — sušuko Georgas. 

— Greičiausiai tu norėjai tą anksčiau pasakyti. Dabar tas jau 
nebeturi jokios prasmės, — su užuojauta, lyg pats sau pasakė tėvas. 
Ir pridūrė garsiau: — Vadinasi, dabar tu žinai, kas buvo dar ir be 
tavęs, ligi šiol tik apie save Žinojai!.. Iš esmės tai tu buvai nekaltas 
kūdikis, bet dar veikiau tu buvai velniškas žmogus! Ir todėl žinok: 
dabar aš pasmerkiu tave mirti — nusiskandinti! 

Georgas pasijuto išvytas iš kambario, ausyse jam dar aidėjo dunks- 
telėjimas, kai tėvas griuvo į lovą. Ant laiptų, kurių pakopomis lėkė 
kaip kokia nuolaidžia plokštuma, jis susidūrė su savo tarnaite, ei- 
nančia po nakties sutvarkyti buto. ,,„Vajėzau!“ — sušuko ji ir užsi- 
dengė veidą prijuoste, bet jis jau pradingo iš akių. Iššoko pro vartus, 
perbėgo per gatvę ir leidosi prie upės. Štai jis jau įsitvėrė turėklų, 
tvirtai, kaip alkanas duonos, persivertė per juos, juk jaunystės metais, 
didžia m savo tėvų džiaugsmui, buvo geras gimnastas. Valandėlę dar 
laikėsi silpstančiomis rankomis, pamatė pro turėklus autobusą, kuris 
užslopins jo kritimo garsą, tyliai sušuko: „Mieli tėveliai, vis dėlto aš 
jus visada mylėjau“, — ir pasileido. 

Tuo metu ant tilto buvo tiesiog begalinis judėjimas. 

“ METAMORFOZĖ 


I 


Pabudęs vieną rytą iš neramaus miego, Gregoras Zamza pasi- 
juto pavirtęs baisingu vabalu. Jis gulėjo lovoje ant kietos kaip šarvas 
nugaros ir, mažumą kilstelėjęs galvą, matė savo išgaubtą rudą pilvą, 
suskaidytą suragėjusių lankų, pridengtą vos besilaikančios antklodės. 
Daugybė palyginti su visu kūnu pasigailėtinai plonų kojų bejėgiškai 
kirbėjo jam prieš akis. 

„Kas man atsitiko?“ — suko galvą jis. Tai juk visai ne sapnas. 
Jis savo kambaryje, pažįstamoje, kiek per mažoje žmogui kamarai- 
tėje. Prie stalo, ant kurio paskleisti medžiagų kolekcijos pavyzdžiai, — 
Zamza buvo komivojąžierius— ant sienos kabo neseniai iš iliustruo- 
to žurnalo iškirptas ir įstatytas į dailius paauksuotus rėmus paveiks- 
las. Jame pavaizduota sėdinti dama su kailine kepure ir kailine boa. 
Pakėlusi sunkią kailinę movą, kurion ranka buvo sukišta beveik 
ligi alkūnės, ji tarsi sveikino žiūrovą. 

Paskui Gregoro žvilgsnis nukrypo į langą, ir darganas oras — 
buvo girdėti, kaip lietaus lašai teška į stogo skardą,— jį galutinai 
nuliūdino. 

„Gal man dar nusnūsti ir pamiršti visas tas kvailystes“,— pa- 
manė jis, tačiau kaip tai padaryti: jis įpratęs miegoti ant dešinio šono, 
o taip dabar neatsigulsi. Kad ir kiek blaškėsi, besistengdamas pasi- 
versti ant dešinio šono, vis tiek tuojau atvirsdavo atgal. Gal šimtąsyk 
bandė, užsimerkęs, kad nematytų kirbančių kojų, ir liovėsi tik tada, 
kai šone pajuto ligi tol nepatirtą lengvą maudulį. 

„Dieve, — galvojo jis,— kokį sunkų darbą išsirinkau! Per dienų 
dienas kelionėje. Nusiplūki daug labiau negu kontoroj, o kur dar ke- 
lionių nepatogumai, rūpestis nepavėluoti į traukinį, nereguliarus, 
prastas maistas, vis kiti Žmonės, nė su vienu ilgiau nepabendrausi, 
nuoširdžiai neįsišnekėsi. Kad jį kur galas tokį gyvenimą!“ Pajuto, 
jog truputį panižo pilvas; pamažu aukštielninkas pasistūmėjo link 

lovos galo, kad būtų patogiau pakelti galvą; rado niežtimą vietą, nu- 
bertą mažais, baltais, nežinia iš kur atsiradusiais taškeliais; norėjo 
viena koja tą vietą apsičiupinėti, bet tuojau atitraukė, nes kai pri- 
silietė, per visą kūną nuėjo šiurpuliai. 

Vėl atsislinko į pirmesnę vietą. „Taip anksti keldamasis, — gal- 
vojo jis,— visai iškvaišti. Žmogui reikia išsimiegoti. Kiti komivoja- 
žieriai gyvena kaip haremo gražuolės. Kai aš, pavyzdžiui, prieš pie- 
tus grįžtu į viešbutį persirašyti užsakymų, tie ponai dar tiktai pusry- 
čiauja. Jei aš taip pabandyčiau, šefas kaipmat išgrūstų iš darbo. 
Beje, ką gali žinoti, gal man tai būtų į naudą. Jeigu ne tėvai, jau se- 
niai būčiau pats spjovęs į tą kontorą, nuėjęs pas šefą ir į akis išklojęs, 
ką apie jį manau. Nuo pulto būtų nusivertęs! Keistas įprotis atsisėsti 
ant pulto ir iš aukščiau kalbėtis su tarnautoju, o tas turi prie jo pri- 
sikišti, nes neprigirdi. Na, bet vilties dar yra; kai tiktai surinksiu tiek 
pinigų, kad galėčiau jam atiduoti tėvų skolą, — tai truks kokius pen- 
kerius šešerius metus, — būtinai taip padarysiu. O paskui pinigus ki- 
birais semsiu. Bet dabar jau laikas keltis, nes traukinys išvažiuoja 
penktą“. 

Pasižiūrėjo į žadintuvą, tiksintį ant komodos. „Viešpatie šven- 
tas!“ — persigando. Buvo pusė septynių, jau net po pusės, greit be 
penkiolikos, ir rodyklės ramiai sukosi toliau. Nejau žadintuvas ne- 
skambino? Iš lovos buvo matyti, kad jo nustatyta teisingai — ketvir- 
tai valandai; be abejonės, žadintuvas skambėjo. Taip, bet kaip galėjo 
pramiegoti, jei nuo jo čirškimo net baldai dreba? Kas be ko, miegojo 
neramiai, bet, matyt, labai kietai. Tačiau dabar ką daryti? Kitas 
traukinys išeina septintą valandą; kad spėtum į jį, reikėtų beprotiškai 
skubėti, o kolekcija dar nesudėta, ir jis pats ne per geriausiai jaučiasi. 
Net jeigu ir spėtų į traukinį, vis tiek gautų nuo šefo pipirų, nes firmos 
pasiuntinys laukė prie penktos valandos traukinio ir apie jo prasi- 
žengimą seniai pranešė. Tai juk šefo šunelis, be stuburo ir galvos. 
O ką, jeigu apsiskelbtų sergąs? Būtų be galo nemalonu, ir gali pasi- 
rodyti įtartina, nes Gregoras per visus penkerius savo tarnybos metus 
dar nėsyk nesirgo. Šefas, be abejonės, ateitų su ligonių kasos gydytoju, 
apibertų priekaištais tėvus, kad užaugino tokį tinginį sūnų, ir ne- 
priimtų jokio pasiteisinimo, remdamasis ligonių kasos gydytojo diag- 
noze, o tam visi Žmonės sveikutėliai ir vengia darbo. Ir šiuo atveju 
turbūt neklystų? Gregoras iš tiesų jautėsi visiškai sveikas ir net labai 
norėjo valgyti, tik po tokio ilgo miego kažkodėl buvo apsnūdęs. 

Kai jis visa tai karštligiškai svarstė, nesiryždamas lipti iš lovos, — 

laikrodis tuo metu kaip tik išmušė be penkiolikos septynias, — gal- 
vūgalyje pasigirdo atsargus beldimas į duris. 

— Gregorai,— šūktelėjo motina, — jau be penkiolikos septynios. 
Ar tu neketinai važiuoti? 

Koks švelnus balsas! Paskui Gregoras išsigando išgirdęs savo at- 
sakymą. Balsas, be abejonės, buvo tas pats, bet sumišęs st nevalingu, 
tarsi iš apačios sklindančiu graudžiu piepsėjimu. Žodžiai tik iš pradžių 
atrodė aiškūs, o paskui tas piepsėjimas juos taip sudarkydavo, kad 
jau negalėdavai suprasti. Gregoras norėjo viską smulkiau paaiškinti, 
bet paskui tiek tepasakė: 

— Taip, taip, mama, tuojau keliuosi! 

Per medines duris motina, matyt, nesuprato, kad Gregoro bal- 
sas pasikeitęs, nes pasitenkino tokiu atsakymu ir nušlepsėjo šalin. 
Tačiau dabar jau kiti namiškiai atkreipė dėmesį, kad Gregoras kaž- 
kodėl dar namie, ir į kitas duris pabeldė tėvas, tiesa, nesmarkiai, bet 
kumščiu: 

— Gregorai, Gregorai, — pašaukė jis,— kas čia dabar? 

O po valandėlės darsyk paragino duslesniu balsu: 

— Gregorai! Gregorai! 

Kitoje pusėje prie durų tyliai suaimanavo sesuo: 

— Gregorai! Kas tau! Gal susirgai? Gal ko reikia? 

— Aš jau einu, — atsakė į abi puses Gregoras, stengdamasis kuo 
aiškiau tarti ir daryti tarp žodžių ilgas pauzes, kad balsas nepasiro- 
dytų įtartinas. Ir tėvas grįžo prie pusryčių stalo, tik sesuo sušnibždėjo: 

— Gregorai, atidaryk, maldauju tave. 

Bet Gregoras nė nemanė atidaryti ir džiaugėsi, kad nepamiršo 
keliaujant išsiugdyto įpročio ir namuose nakčiai užsirakino abejas 
duris. 

Pirmiausia jis norėjo ramiai, niekieno netrukdomas atsikelti, ap- 
sirengti, papusryčiauti ir tik tada apsvarstyti visa kita, nes gulint, 
žinoma, nieko protingo galvon nešaus. Prisiminė, jog lovoj dažnai 
jusdavo nesmarkų, galimas daiktas, nepatogaus gulėjimo keliamą 
skausmą, paskui, atsikėlus, jis praeidavo kaip nebuvęs, ir dabar ne- 
kantriai laukė, kad pamažėle išsisklaidytų šios dienos apžavai. Jis 
nė kiek neabejojo, kad balsas pasikeitęs vien nuo smarkaus peršalimo, 
profesinės komivojažierių ligos. 

Nusimesti antklodę buvo visai nesunku; reikėjo tik truputį iš- 
pūsti pilvą, ir ji nukrito. Tačiau paskui jau prasidėjo vargai, ypač 
dėl kūno platumo. Atsistoti būtų reikalingos rankos; 0 jis turėjo tik 


455 Metamorfozė 


daugelį kojyčių, kurios visąlaik pakrikai ir nesuvaldomai kirbėjo. 
Kai pabandė vieną sulenkti, ji pirmiausia išsitiesė, o kai pagaliau su 
ta koja susitvarkė, tai kitos tuo metu, tarsi ištrūkusios laisvėn, grei- 
tai ir karštligiškai sujudo. 

„Tik be reikalo nedrybsok lovoje“, — tarė sau Gregoras. Pir- 
miausia jis norėjo nuleisti iš lovos apatinę kūno dalį, bet toji apatinė 
dalis, kurios, beje, dar nebuvo matęs ir gerai neįsivaizdavo, pasirodė 
sunkiai pajudinama; viską darė labai lėtai; o kai galų gale, beveik 
įdūkęs, sukaupė jėgas ir be jokios atodairos pasistūmėjo į priekį, tai 
atsitrenkė į lovos galą, ir skausmas tiesiog nutvilkė; tada pamanė, 
kad kaip tik apatinė kūno dalis galbūt pati jautriausia. 

Todėl pabandė pirma pasiekti grindis viršutine kūno dalim ir 
atsargiai pakreipė galvą lovos krašto link. Tatai nesunkiai pavyko, 
pagaliau ir visas kūnas, kad ir koks platus ir sunkus, lėtai pasisuko 
paskui galvą. Bet kai galų gale iškišo ją per lovos kraštą ir ji pakibo 
ore, tai pabijojo toliau taip stumtis, nes nukritęs būtinai susitrenks 
galvą. O sąmonės dabar jokiu būdu negalima prarasti, tad nusprendė 
geriau jau likti lovoje. 

Bet kai paskui, tiek pat prisikamavęs, vėl atsigulė kaip pirma ir 
vėl pamatė savo kojeles dar pasiučiau tarpusavy pešantis, ir niekaip 
nesuvokė, kaip jas sutvarkyti ir sutramdyti, tai vėl nusprendė, kad 
negalima ilgiau gulėti ir kad protingiausia bus surizikuoti, jei tik yra 
bent truputis vilties išsiropšti iš lovos. Bet tuo pat metu nepamiršo, 
kad ramūs ir apgalvoti veiksmai visada geriau už nevilties protrūkius. 
Ir vis kreipė sutelktą žvilgsnį į langą, tačiau ryto migla, užgožusi ir 
kitą siauros gatvės pusę, menkai teramino ir teteikė jėgų. 

— Jau septynios valandos, — tarė jis sau, vėl išmušus laikro- 
džiui, — jau septynios, o vis dar tokia migla. 

Ir valandėlę ramiai pagulėjo vos kvėpuodamas, tarsi laukdamas, 
kad visiška tyla galbūt padės grįžti suprantamon ir įpraston tikrovėn. 

O paskui įsakė sau: 

— Kol išmuš penkiolika aštuntos, turiu žūtbūt pakilti iš lovos. 
O iki tol kas nors jau ateis iš kontoros pasiteirauti manęs, nes kon- 


tora atidaroma prieš septynias. 

Ir pradėjo, tolygiai siūbuodamas visu kūnu, po trupučiuką slink- 
tis. Jeigu šitaip virs iš lovos, tai krisdamas staigiai kilstelės galvą į 
viršų ir galbūt nesusitrenks jos. Nugara, atrodo, kieta; jar turbūt nieko 
neatsitiks nukritus ant kilimo. Labiausiai nerimavo dėl bildesio, jo, 

matyt, neišvengs, jis bus girdėti per visas duris. Namiškiai tegu ir 
neišsigąs, bet tikrai susirūpins. Tačiau reikėjo ryžtis. 

Jau beveik persisvėręs per lovos kraštą, — naujasis būdas buvo 
tiesiog juokingai lengvas, reikėjo tiktai siūbuotis, ir kūnas po trupu- 
čiuką slinko, — staiga pamanė, kaip viskas būtų paprasta, jeigu susi- 
lauktų pagalbos. Dviejų stiprių Žmonių — jis turėjo omenyje tėvą ir 
tarnaitę — visiškai užtektų; jiems tiktai reikėtų pakišti rankas po iš- 
gaubta nugara, iškelti iš lovos, pasilenkti su ta našta ir tada kantriai 
palaukti, kol jis apsiverstų ant grindų, kur jo kojytės, reikia tikėtis, 
susiprastų, ką turi daryti. Bet negi iš tiesų šauktųsi pagalbos, net jei 
durys nebūtų užrakintos? Ši mintis jį net pralinksmino. 

Dabar, smarkiau pasisiūbavęs, jis jau vos nulaikė pusiausvyrą ir 
tuoj tuoj turėjo galutinai apsispręsti, nes ligi ketvirčio aštuntos liko 
tik penkios minutės, — ir tada pasigirdo skambutis. 

— Kas nors iš kontoros atėjo, — tarė jis sau ir tiesiog nustėro, o 
jo kojytės ėmė dar pasiučiau kirbėti. Akimirką buvo tylu tylu. 

— Neatidaro,— tarė sau Gregoras, apimtas nesuprantamos vi|- 
ties. Bet paskui tarnaitė, žinoma, priėjo prie durų, kaip visada, tvir- 
tu žingsniu ir atidarė. Gregoras išgirdo tiktai pirmą svečio palabi- 
nimo žodį ir jau suprato, kas atėjo, — pats prokuristas. Ir kodėl li- 
kimas jam lėmė tarnauti tokioj firmoj, kur dėl menkiausio nieko ta- 
ve tuojau ima kaltinti mirtinom nuodėmėm? Nejau visi tarnautojai 
ten paskutiniai niekšai, nejau tarp jų nėra nė vieno ištikimo, atsi- 
davusio žmogaus, tokio, kuris, tiktai keletą ryto valandų nepaskyręs 
firmos reikalams, pakvaišta nuo sąžinės priekaištų ir tiesiog negali 
išlipti iš lovos? Nejau iš tikrųjų negana pasiųsti mokinį paklausti, 
kas atsitiko, — jei išvis toks klausinėjimas reikalingas, — nejau turėjo 
ateiti pats prokuristas ir visai nekaltiems namiškiams parodyti, jog 
išaiškinti šį įtartiną atsitikimą gali tiktai jis? Ir, labiau sujaudintas 
savo paties minčių, negu tvirtai apsisprendęs, Gregoras ryžtingai 
virstelėjo ir griuvo iš lovos. Į grindis dėjosi smarkiai, tačiau didelio 
triukšmo nesukėlė. Jį prislopino kilimas, ir nugara pasirodė elastin- 
gesnė, negu Gregoras buvo manęs, todėl taip dusliai ir dunkstelėjo. 
Tiktai galvos nenusaugojo ir gerokai susitrenkė; iš pykčio ir skausmo 
ėmė sukioti ją į šalis ir trinti į kilimą. 

— "Tenai kažkas nukrito, — pasakė prokuristas kambaryje po kai- 
rei. Gregoras pabandė įsivaizduoti, ar negalėtų prokuristui kada nors 
kažkas panašaus nutikti kaip dabar jam; ir priėjo išvadą, kad galėtų, 
kodėl ne. Tuo tarpu pats prokuristas, tarsi šiurkščiai paneigdamas jo 

mintis, gretimame kambaryje žengė kelis žingsnius, girgždindamas 
savo lakuotus batus. Iš kito kambario, po dešinei, atsklido sesers šnibž- 
desys: 

— Gregorai, prokuristas atėjo. 

— Žinau,— sumurmėjo Gregoras, bet garsiai, kad išgirstų sesuo, 
atsakyti nedrįso. 

— Gregorai,— tarė tėvas kambaryje po kairei,— atėjo ponas 
prokuristas pasiteirauti, kodėl tu neišvažiavai ankstyvuoju traukiniu. 
Mes nežinom, ką jam atsakyti. Be kita ko, jis nori su tavim pačiu pa- 
kalbėti. Tad prašau atidaryti duris. Jis bus toks malonus, kad atleis 
už netvarką. 

— Labą rytą, pone Zamza,— maloniai šūktelėjo prokuristas. 

— Jis blogai jaučiasi, — pasakė motina prokuristui, o tėvas, tebe- 
stovėdamas prie durų, paaiškino: 

— Sūnus prastai jaučiasi, patikėkite manim, pone prokuriste! 
Šiaipgi dėl ko būtų praleidęs traukinį! Berniukui vien tiktai kontoros 
reikalai rūpi, daugiau niekas. Man kartais net pikta, kad vakarais nie- 
kur neina: štai kad ir dabar — net ištisą savaitę buvo mieste ir visus 
vakarus praleido namie. Sėdi pas mus prie stalo ir tyliai skaito laikraš- 
tį arba studijuoja tvarkaraščius. O laisvalaikiu mėgsta pjaustyti 
pjūkleliu. Andai, pavyzdžiui, per du tris vakarus išpjovė rėmelius; 
pamatysit, kokie gražūs; jie kabo jo kambaryje; tuojau juos pama- 
tysite, kai Gregoras atidarys duris. Aš, beje, džiaugiuosi, kad jūs 
atėjote, pone prokuriste; mes vieni nebūtume įstengę prikalbėti Gre- 
gorą, kad atidarytų duris; jis toks užsispyręs; ir tikrai prastai jau- 
čiasi, nors rytą ir sakė, kad ne. 

— Aš tuojau,— lėtai ir atsargiai ištarė Gregoras, bet net nekrus- 
telėjo, kad nepraleistų nė žodžio. 

— Aš ir nemaniau kitaip, maloningoji ponia, — atsakė prokuris- 
tas, — tikėkimės, kad nieko pavojingo. Nors, kita vertus, turiu pasa- 
kyti, jog mes, verslo žmonės, — laimė tai ar nelaimė, čia jau jūsų valia 
spręsti, — menkus negalavimus turim tiesiog pergalėti. 

— Tai ar gali jau ponas prokuristas pas tave įeiti? — nekantriai 
paklausė tėvas ir vėl pabeldė į duris. 

— Ne,— atsakė Gregoras. 

Kambaryje po kairei įsiviešpatavo nejauki tyla, o kitame, po deši- 
nei, ėmė kūkčioti sesuo. 

Kodėl sesuo neina pas juos? Ji, matyt, dar tiktai išlipusi iš lovos 
ir nepradėjusi rengtis. O kodėl ji verkia? Kad jis nesikelia ir neįleidžia 

prokuristo, kad gali prarasti vietą ir kad šefas vėl pateiks tėvams senas 
sąskaitas? Galbūt dėl to kol kas dar anksti graužtis. Gregoras dar čia 
ir visai neketina apleisti šeimos. Kol kas jis guli ant kilimo, ir niekas, 
žinodamas jo būklę, negalėtų rimtai reikalauti, kad įsileistų prokuris- 
tą. O dėl tokio menko netakto, kurį vėliau nesunku bus kaip nors pri- 
tinkamai pateisinti, jo iš darbo niekas neišvarys. Ir Gregorui atrodė, 
kad daug protingiau būtų jam dabar duoti ramybę, o ne grizinti verks- 
mais ir įkalbinėjimais. Tiesa, jie nežino, kas jam yra, ir todėl taip at- 
kakliai neatstoja. 

— Pone Zamza,— sušuko prokuristas pakeltu balsu, — kas atsi- 
tiko? Jūs užsibarikadavote savo kambaryje, atsakinėjate tik „taip“ 
arba „ne“, verčiate tėvus be reikalo jaudintis ir nevykdote — aš tai 
sakau tik tarp kitko — savo pareigų, neįtikėtinai lengvabūdiškai ne- 
vykdote. Aš čia kalbu jūsų tėvų ir jūsų šefo vardu ir kuo rimčiausiai 
prašau tučtuojau viską paaiškinti. Aš stebiuosi, aš stebiuosi. Maniau, 
kad esate ramus, protingas žmogus, o staiga pradėjote rodyti keisčiau- 
sius kaprizus. Šefas man, tiesa, užsiminė, kodėl jūs galėjote pavėluoti 
į traukinį, — kad neseniai gavote teisę inkasuoti, — bet aš beveik galiu 
duoti garbės žodį, jog tai neteisybė. Bet dabar štai pamačiau jūsų ne- 
suprantamas užgaidas ir praradau bet kokį norą jus užtarti. O jūsų 
padėtis ne tokia jau tvirta. Iš pradžių aš norėjau tai pasakyti jums 
vienam, bet kad taip be reikalo mane gaišinate, tai nematau prasmės 
slėpti to nuo jūsų gerbiamų tėvų. Paskutiniu metu jūs dirbote labai 
prastai, tiesa, metų laikas toks, kad didelio biznio nepadarysi, mes tai 
suprantame; bet tokio metų laiko, kai išvis nieko negalėtum padaryti, 
nebūna, pone Zamza, neturi būti. 

— Pone prokuriste,— sušuko Gregoras nebesivaldydamas ir iš 
susijaudinimo viską pamiršęs, — aš kaipmat, tučtuojau atidarau. Mane 
ištiko menkas negalavimas, silpnumo priepuolis, šit ir nepajėgiu atsi- 
kelti. Aš dar tebeguliu lovoje. Bet dabar man jau geriau. Kaip tik lipu 
iš lovos. Prašau valandėlę kantrybės! Man dar nėra taip gerai, kaip 
maniau, bet jau geriau. Ir kaip Žmogui taip atsitinka! Vakar jaučiausi 
kuo puikiausiai, mano tėvai neduos meluoti, tikriau sakant, jau vakar 
vakare truputį nujaučiau, kad taip bus. Užteko vien į mane pasižiūrėti. 
Ir kodėl nieko nepasakiau kontoroj! Bet žmogus visada manai, kad 
įveiksi ligą neatgulęs. Pone prokuriste! Pagailėkite mano tėvų! Visi 
tie priekaištai, kuriuos man dabar išsakėte, neturi jokio pagrindo; aš 
anksčiau nė žodžio nesu girdėjęs, kad blogai dirbu. Jūs tikriausiai ne- 
matėte paskutinių mano užsakymų. Beje, aš išvažiuosiu aštuntos va- 

landos traukiniu, tos kelios valandos man padėjo atgauti jėgas. Ne- 
gaiškite, pone prokuriste; aš tuojau pat ateisiu į kontorą, malonėkite 
tai pasakyti šefui ir perduoti jam mano sveikinimą! 

Skubiai berdamas žodžius ir beveik nesuvokdamas, ką šneka, Gre- 
goras nesunkiai, matyt, jau įgudęs lovoje, prisiartino prie spintos ir 
bandė palei ją atsistoti piestu. Jis iš tiesų norėjo atidaryti duris, išeiti 
ir pakalbėti su prokuristu; jam rūpėjo sužinoti, ką pasakys jie, taip 
nekantravę, kai pamatys, kaip jis atrodo. Jeigu išsigąs, tai Gregorui 
nukris nuo pečių atsakomybės našta ir jis galės būti ramus. O jeigu 
jie į viską ramiai žiūrės, tai ir jam nebus ko jaudintis, tada iš tiesų galės 
paskubėjęs spėti į aštuntos valandos traukinį. Iš pradžių jis kelis kartus 
nuslydo nuo lygios spintos, bet galų gale sukaupė jėgas ir atsistojo; 
nors ir labai sopėjo apatinę kūno dalį, nekreipė į tai dėmesio. Paskui 
griuvo ant netoli stovinčios kėdės atkaltės ir įsikibo į jos kraštus kojy- 
tėmis. Kartu susitvardė ir nutilo, nes kaip tik prabilo prokuristas. 

— Ar jūs supratote bent žodį? — paklausė tas tėvų.— Tikiuosi, 
kad jis nesišaipo iš mūsų? 

— Saugok Viešpatie, — sušuko motina jau verkdama,— jis tur- 
būt sunkiai serga, o mes jį kankinam. Grėte! Grėte! — šūktelėjo paskui. 

— Ką, mama? — atsiliepė sesuo kitoje pusėje. 

Jiedvi kalbėjosi per Gregoro kambarį. 

— Tučtuojau lėk pas daktarą. Gregoras serga. Kuo greičiau ai- 
vesk daktarą. Ar girdėjai, kaip Gregoras kalba? 

— Tai ne žmogaus balsas, — pasakė prokuristas itin tyliai, ir po 
motinos riksmo jo žodžius visi labai aiškiai suprato. 

— Ana! Ana! — šūktelėjo iš prieškambario virtuvėn tėvas ir 
suplojo rankomis.— Tučtuojau atvesk šaltkalvį! 

Ir abi merginos nubėgo, šlamėdamos sijonais, per prieškambarį — 
kada sesuo spėjo taip greitai apsirengti? — ir atlapojo buto duris. Kad 
jos būtų užsitrenkusios, nebuvo girdėti; matyt, paliko atdaras, kaip 
visada, kai atsitinka didelė nelaimė. 

Tuo tarpu Gregoras apsiramino. Jo žodžių kiti nebesuprato, o jam 
jie buvo aiškūs, aiškesni negu anksčiau, matyt, todėl, kad priprato 
ausis. Šiaip ar taip, namiškiai jau patikėjo, kad jam kažkas atsitiko, 
ir buvo pasiruošę padėti. Kaip greitai susigaudė motina su tėvu, ką 
pirmiausia reikia daryti! Jis vėl pasijuto kaip žmogus ir tikėjosi iš gydy- 
tojo ir šaltkalvio, gerai neskirdamas, ką kuris gali, labai didelės ir neti- 
kėtos pagalbos. Kad per būsimus lemtingus pokalbius balsas būtų kuo 
aiškesnis, truputį krenkštelėjo, kas be ko, kuo tyliau, nes, galimas 

daiktas, ir krenkši jau kitaip negu žmogus. Pats apie tai spręsti nebe- 
siryžo. Šalimais esančiame kambaryje tuo tarpu tapo tylu tylu. 
Galbūt tėvai sėdi su prokuristu prie stalo ir kuždasi, o gal stovi 
prisiglaudę prie durų ir klauso. 

Gregoras lėtai pasislinko su krėslu prie durų, atsistūmė nuo jo, 
griuvo ant durų, išsilaikė stačias — jo letenėlės buvo šiek tiek lip- 
nios — ir taip valandėlę ilsėjosi. Paskui ėmėsi burna sukti spynoje 
esantį raktą. Deja, pasirodė, kad neturi dantų, — kuo gi suimti rak- 
tą? — tiesa, žandikauliai buvo gan stiprūs, jais iš tiesų pajudino raktą, 
nekreipdamas dėmesio į tai, kad sau tuo pakenkė, mat iš burnos pasi- 
rodė rudas skystis, jis tekėjo ant rakto ir lašėjo ant grindų. 


— Pasiklausykit,— tarė prokuristas gretimame kambaryje,— jis 
suka raktą. 

Gregorui tai buvo didelis paskatinimas; bet verčiau visi būtų jį 
paraginę, tėvas su motina irgi: „Žvaliau, Gregorai, — būtų sušukę, — 
nepasiduok, negi neįveiksi tos spynos!“ Ir, įsivaizdavęs, kad visos jo 
pastangos įdėmiai sekamos, iš visų jėgų, apie nieką kita negalvodamas, 
įsikando raktą. Jį sukdamas, trypinėjo apie spyną, laikydamasis stačias, 
tiktai burna, jei reikėdavo, pakibdavo ant rakto arba spausdavo jį visu 
savo svoriu žemyn. Skambus pagaliau atšokusio liežuvio trakštelėjimas 
tiesiog pažadino Gregorą. Atsipūtęs jis tarė sau: „Vadinasi, apsiėjau 
be šaltkalvio“, ir padėjo galvą ant rankenos, norėdamas visiškai ati- 
daryti duris. 

Kadangi durys atsidarė šitaip, tai, joms jau gana plačiai prasivėrus, 
paties Gregoro dar nebuvo matyti. Jam reikėjo lėtai ir labai atsargiai 
apsukti vieną jų sąvarą, jei nenorėjo prieš pasirodydamas svetainėje 
nevykusiai žnektelėti ant nugaros. Jis kaip tik darė tą sunkų manevrą 
ir neturėjo kada kreipti dėmesio į ką kita, kai staiga išgirdo garsų pro- 
kuristo aiktelėjimą, panašų į vėjo švilpesį, ir išvydo, kaip jis, stovėjęs 
arčiausiai durų, užsidengė ranka pražiotą burną ir lėtai ėmė trauktis 
atbulas, tarsi stumiamas nematomos tolygios jėgos. Motina — nesi- 
varžydama prokuristo, ji stovėjo svetainėje su išsidraikiusia po nakties, 
pasišiaušusia galva — pasižiūrėjo pirmiausiai, susiėmusi ant krūti- 
nės rankas, į tėvą, paskui žengė du žingsnius Gregoro link ir susmuko 
vidur savo išsiplaiksčiusių sijonų, nukardama ant krūtinės galvą. Tė- 
vas, nutaisęs piktą veidą, sugniaužė kumštį, tarsi būtų norėjęs įstumti 
Gregorą atgal į jo kambarį, paskui sutrikęs apžvelgė svetainę, užsi- 
dengė rankom akis ir pravirko, net jo plati krūtinė drebėjo. 

Gregoras visai net nėjo į kambarį, jis stovėjo atsirėmęs į užsklęs- 

tą iš vidaus durų pusę, ir namiškiai matė tiktai dalį jo kūno ir truputį 
į Šoną pakreiptą galvą, žiūrinčią į juos. [ tą laiką smarkiai prašvito; 
kitoje gatvės pusėje jau galėjai įžvelgti priešais stovintį, be galo ilgą, 
tamsiai pilką namą — tai buvo ligoninė — su griežtai fasadą dalijan- 
čiais taisyklingais langais; lietus tebelijo, tačiau tik dideliais, atskirai 
matomais ir tarsi atskirai ant žemės krintančiais lašais. Daugybė indų 
stovėjo ant stalo, nes pusryčius tėvas laikė svarbesniais už pietus ir va- 
karienę; skaitydamas įvairius laikraščius, jis pratęsdavo juos ligi kelių 
valandų. . Kaip tik priešais ant sienos kabėjo Gregoro kariuomenės 
laikų nuotrauka: jis su leitenanto uniforma, stovi uždėjęs ranką ant 
kardo rankenos, nerūpestingai šypsodamasis, visa savo povyza ir ap- 
ranga reikalaudamas sau pagarbos. Durys į prieškambarį buvo pravi- 
ros, ir pro jas Gregoras matė, kadangi buto durys taip pat buvo neuž- 
darytos, laiptų aikštelę ir žemyn vedančių laiptų viršų. 

— Dabar, — tarė Gregoras, puikiai suvokdamas, kad jis vienin- 
telis išliko ramus, — aš tuojau apsirengsiu, susidėsiu kolekciją ir išva- 
žiuosiu. Ar leisit, ar leisit man važiuoti? Štai, pone prokuriste, pats 
matote, kad aš nesiožiuoju ir mėgstu darbą; važinėti sunku, tačiau 
be to aš negalėčiau gyventi. Kurgi jūs einate, pone prokuriste? Konto- 
ron? Taip? Ir viską ten, kaip yra, pasakysite? Būna momentų, kai ne- 
gali dirbti, bet tada reikia prisiminti, kas žmogaus padaryta, ir turėti 
omenyje, jog paskui, pašalinus kliūtį, jis bus dar kruopštesnis ir uoles- 
nis. Aš jaučiuosi labai skolingas šefui, jūs pats tai gerai žinote. Kita 
vertus, man rūpi tėvai ir sesuo. Mano padėtis nepavydėtina, bet kaip 
nors išsikapstysiu, pamatysite. Tik nesunkinkit mano padėties. Palai- 
kykite kontoroj mano pusę! Komivojažierių niekas nemėgsta, aš žinau. 
Visi mano, kad jie bala žino kiek uždirba ir gyvena kaip Dievo ausy. 
Žmonės tai įsikala galvon ir nemano keisti nuomonės. Bet jūs, pone 
prokuriste, geriau viską matote negu kiti, atvirai šnekant, net geriau 
negu pats šefas, nes jis, kaip firmos savininkas, leidžiasi lengvai suklai- 
dinamas savo tarnautojų nenaudai. Jūs puikiai žinote, kad komivoja- 
žierius, beveik nesirodantis firmoj ištisus metus, pasmerktas visokiems 
atsitiktinumams, jį lengva apkalbėti ir be pagrindo apšmeižti, o jis 
negali net apsiginti, nes nieko nežino apie apkalbas ir patiria jų pa- 
sekmes savo kailiu tiktai tada, kai pavargęs grįžta namo ir nesupranta 
nei už ką, nei kodėl baudžiamas. Pone prokuriste, neišeikite nepasa- 
kęs man nė žodžio, neparodęs, kad bent truputį mane suprantate! 

Bet prokuristas nusigręžė jau sulig pirmais Gregoro žodžiais ir 
žiūrėjo į jį papūtęs lūpas pro trūkčiojantį petį. Gregorui kalbant jis 

nė akimirkos nestovėjo vietoje, vis traukėsi prie durų, neišleisdamas 
Gregoro iš akių, bet labai pamažu, tarsi kas slapta būtų uždraudęs jam 
išeiti iš kambario. Jis buvo jau prieškambaryje, taip staigiai žengęs 
paskutinį žingsnį iš svetainės, jog atrodė, lyg būtų nusideginęs padą. 
O laiptų aikštelėję taip iš tolo siekė dešine ranka turėklo, tarsi jį pa- 
liesti būtų tiesiog nežemiška palaima. 

Gregoras suprato, kad prokuristo jokia mada negalima išleisti taip 
nusiteikusio, jeigu nenori galutinai susikompromituoti darbe. Tėvai 
to taip gerai nesuvokė; per ilgus metus jie buvo spėję susidaryti nuo- 
monę, kad .Gregoras šioj kontoroj apsidraudęs ligi gyvenimo galo, 
be to, jie buvo taip prislėgti šio momento rūpesčių, kad visai neįstengė 
numatyti ateities. O Gregoras įstengė. Prokuristą reikėjo sulaikyti, 
nuraminti, įtikinti ir galų gale palenkti savo pusėn; juk nuo to priklau- 
so Gregoro ir visų namiškių ateitis! Kad bent sesuo būtų čia! Ji pro- 
tinga mergina, jau tada verkė, kai Gregoras ramiai gulėjo ant nuga- 
ros lovoje. Ir prokuristas, didis damų gerbėjas, tikrai būtų leidęsis jos 
palenkiamas; ji būtų uždariusi buto duris ir prieškambaryje numal- 
džiusi jam visą išgąstį. Bet sesers nebuvo, ir Gregoras turėjo veikti 
pats. Nė nepagalvojęs, kadgi pats nežino, ar sugebės vaikščioti, ir kad 
jo kalbos tikriausiai vėl niekas nesupras, ėmė spraustis pro duris; no- 
rėjo prieiti prie prokuristo, jau stovinčio laiptų aikštelėje ir juokingai 
įsitvėrusio abiem rankom į laiptų turėklą; bet praradęs atramą tuojau 
nugriuvo ant savo daugelio kojyčių ir negarsiai šūktelėjo. Ir kaipmat 
pirmusyk tą rytą pasijuto gerai; kojytės rėmėsi į tvirtą pagrindą; Gre- 
goras patenkintas pastebėjo, kad jos kuo puikiausiai klauso, stengiasi 
nešti ten, kur jis nori; ir net patikėjo, kad visos kančios netrukus baig- 
sis. Bet tą pačią akimirką, kai svyruodamas stabtelėjo netoli motinos, 
kaip tik prieš ją, motina staiga pašoko, nors atrodė, jog nieko nei girdi, 
nei mato, ir suriko, atmetusi į šalį rankas, plačiai išskėtusi pirštus: „Gel- 
bėkit, dėl Dievo meilės, gelbėkit!“, palenkė galvą, tarsi norėtų geriau 
įsižiūrėti į Gregorą, bet nežiūrėjo ir nei iš šio, nei iš to ėmė trauktis 
atbula; pamiršo, kad užpakaly jos stovi padengtas stalas; tarsi per iš- 
siblaškymą skubiai klestelėjo ant jo; ir atrodė visai nė nepastebinti, 
kad greta jos iš apversto kavinuko stora čiurkšle ant kilimo liejasi 
kava. 

— Mama, mama,— tyliai kalbėjo Gregoras ir žiūrėjo iš apačios 
į ją. Prokuristas akimirką jam visai išgaravo iš galvos; o matydamas 
bėgančią kavą nesusivaldė ir kelis kartus čekštelėjo žandikauliais. Tada 
motina vėl sukliko, nušoko nuo stalo ir puolė į glėbį prie jos skuban- 

čiam tėvui. Bet Gregoras neturėjo kada rūpintis tėvais; prokuristas 
jau buvo ant laiptų; pasidėjęs ant turėklo smakrą, metė atgal paskuti- 
nį žvilgsnį. Gregoras įsibėgėjo, norėdamas jį kuo greičiau pasivyti; 
bet prokuristas, matyt, suprato jo ketinimus, nes šoko per kelis laipte- 
lius ir dingo; „Ū!“ — dar sukliko, kad net per visą laiptinę nuaidėjo. 
Prokuristo pabėgimas, deja, visiškai išmušė iš pusiausvyros tėvą; kol 
kas jis laikėsi palyginti ramiai, o dabar, užuot vijęsis prokuristą arba 
bent jau netrukdęs Gregorui jį vytis, nutvėrė dešine ranka prokuristo 
lazdą, mat tas buvo palikęs ją ant krėslo sykiu su skrybėle ir apsiaustu, 
kaire griebė nuo stalo didelį laikraštį ir, trypdamas kojomis, mojuo- 
damas lazda ir laikraščiu, ėmė varyti Gregorą į jo kambarį. Nepadėjo 
jokie Gregoro prašymai, jų niekas nė nesuprato; kad ir kaip nuolan- 
kiai jis sukiojo galvą, tėvas tiktai dar smarkiau trypė. Kitoj kambario 
pusėj motina atlapojo langą, nors lauke buvo vėsu, ir toli persisvėrusi 
užsidengė rankom veidą. Tarp lango ir laiptinės ėmė traukti didelis 
skersvėjis; langų užuolaidos pleveno, ant stalo sušlamėjo laikraščiai, 
keli nusklendė ant grindų. O tėvas atkakliai varė jį šnypšdamas kaip 
koks laukinis. Gregoras buvo dar neįgudęs trauktis atatupstas, jam tai 
išties sunkiai sekėsi. Jei būtų galėjęs apsigręžti, tuojau būtų atsidūręs 
savo kambaryje, bet bijojo, kad tėvas, jam nerangiai gręžiantis, dar 
trenks lazda per nugarą arba galvą ir užmuš. Bet pagaliau Gregorui 
neliko nieko kita, nes su išgąsčiu pastebėjo, kad traukdamasis atbulom 
net nesugeba laikytis krypties; tad ėmė gręžtis, be perstogės bailiai 
šnairuodamas į tėvą, ir labai stengėsi, o iš tikrųjų vos judėjo. Galimas 
daiktas, tėvas suprato jo gerus norus, nes netrukdė ir net iš tolo lazdos 
galu padėjo. Bet ko jam taip nepakenčia mai šnypšti! Gregoras per tai 
visai prarado galvą. Jis buvo jau beveik apsigręžęs, bet, suklaidintas 
tėvo šnypštimo, susimėtė ir vėl trupučiuką pasigręžė atgal. Kai paga- 
liau laimingai atsidūrė prie durų, pasirodė, jog jo kūnas per platus, 
kad be niekur nieko pralįstų pro jas. Tėvui, tokiam susijaudinusiam, 
žinoma, nė į galvą neatėjo atidaryti kitą jų pusę, kad Gregorui užtektų 
vietos. Jam rūpėjo tiktai kuo greičiau įvaryti Gregorą į jo kambarį. 
Jis nė už ką nebūtų sutikęs, kad Gregoras, gerai prisitaikęs, atsistotų 
piestu ir galbūt taip prasispraustų pro duris. Tiktai varė Gregorą, tarsi 
jam nebūtų buvę jokių kliūčių, ir dar garsiau šnypštė; Gregoras už 
nugaros girdėjo jau visai nebe tėvo balsą; dabar jau buvo ne juokai, 
ir Gregoras — kas bus, tas bus — ėmė spraustis pro duris. Viena jo 
kūno pusė pakilo, jis visas persikreipė, nusibrozdino šoną, ant baltų 
durų liko bjaurios dėmės, netrukus visai įstrigo ir vienas nebūtų įsten- 

gęs nė krustelėti, kojytės vienoj pusėj drebėdamos kabojo ore, kitoj 
buvo skaudžiai prispaustos prie grindų, — tada tėvas iš užpakalio smar- 
kiai riūktelėjo, padarydamas galą visoms kančioms, ir jis visas kruvi- 
nas lėkte įlėkė savo kambarin“ Durys buvo užtrenktos su lazda, 
ir pagaliau viskas nutilo. 


II 


Tiktai temstant Gregoras pabudo iš slogaus, panašaus į alpulį 
miego. Jis, be abejonės, būtų ir pats pabudęs netrukus, nes buvo pakan- 
kamai pailsėjęs ir išsimiegojęs, tačiau jam pasirodė, tarsi būtų išgirdęs 
greit kažką žingsniuojant ir atsargiai uždarant prieškambario duris. 
Gatvės žibintai vietomis blyškiai švietė kambario lubas ir baldų viršų, 
tik apačioje, pas Gregorą, buvo tamsu. Nevikriai grabaliodamasis 
aplink čiuptuvais, kuriuos tik dabar ėmė vertinti, jis atsargiai ėmė 
slinkti durų link, mat norėjo pažiūrėti, kas ten atsitiko. Kairį šoną 
juto kaip ištisą, nemaloniai veržiantį randą, o dvi eilės kojų žengė ne- 
lygiai, šlubuodamos. Beje, viena kojytė per rytmečio įvykius buvo 
smarkiai sužeista — tiesiog stebuklas, kad tiktai viena, — ir kaip ne- 
gyva vilkosi žeme. 

Atsidūręs prie durų, suprato, kas jį tenai atviliojo — ogi maisto 
kvapas. Mat čia stovėjo dubuo, pripiltas saldaus pieno, kuriame plau- 
kiojo baltos duonos gabaliukai. Iš džiaugsmo jis vos nesusijuokė, nes 
buvo dar labiau išalkęs negu rytą, ir tuojau beveik ligi pat akių pa- 
nardino galvą į pieną. Tačiau greitai nusivylęs atsitraukė atgal; gerti 
trukdė nubrozdintas kairys šonas, nes ryti galėjo tik traukdamas į 
save visu kūnu, be to, ir pats pienas jam nepatiko, nors paprastai jį 
su malonumu gerdavo, dėl ko sesuo jo ir buvo pripylusi; ir Gregoras 
beveik su pasibjaurėjimu nusigręžė nuo dubens ir nušliaužė atgal į 
vidurį kambario. 

Svetainėje, kaip Gregoras matė pro durų plyšį, degė dujos, tačiau 
nebuvo girdėti nė garso, nors tuo metu tėvas buvo įpratęs balsiai skai- 
tyti motinai, o kartais ir seseriai, vakarinį laikraštį. Matyt, tokie skai- 
tymai — apie juos sesuo vis pasakodavo ir rašydavo — pastaruoju 
metu buvo išėję iš mados. Bet ir šiaip niekas net nekrebždėjo, nors na- 
muose tikrai kažkas buvo. „Kaip tyliai jie gyvena“, — pamanė Gre- 
goras ir, pastirai spoksodamas priešais save į tamsą, pajuto didelį pasi- 
didžiavimą, kad jo dėka tėvai ir sesuo taip gyvena ir turi tokį puikų 

butą. O jeigu visai tai ramybei ir gerovei atėjo šiurpi pabaiga? Kad 
neimtų tokios mintys, Gregoras nusprendė pasimankštinti ir ėmė ro- 
pinėti po kambarį. 

Kartą per tą ilgą vakarą vienos šoninės durys, o paskui ir kitos, 
truputį prasivėrė, bet greitai vėl užsidarė; kažkas, matyt, norėjo įeiti, 
bet paskui suabejojo, ar verta. Gregoras sustojo priešais pat svetainės 
duris, pasiryžęs kaip nors įsivilioti tą dvejojantį svečią ar bent su- 
žinoti, kas jis; bet durų daugiau niekas neatidarė, ir Gregoras veltui 
laukė. Rytą, kai durys buvo užrakintos, pas jį veržėsi visi, o dabar, kai 
jis vienas atrakino, o kitos dieną apskritai buvo nerakinamos, niekas 
daugiau nėjo, ir raktai buvo įkišti kitoj pusėj. 

Šviesa svetainėje užgeso tiktai vėlai naktį, ir tada jis suprato, kad 
tėvai ir sesuo ligi tol negulė, mat aiškiai buvo girdėti, kaip visi trys 
išsivaikščiojo ant galų pirštų. Dabar ligi pat ryto pas jį tikrai niekas 
neateis, taigi turės daug laiko ramiai apgalvoti, kaip toliau gyventi. 
Tačiau jį gąsdino aukštas tuščias kambarys, kuriame gulėjo prisiplo- 
jęs ant grindų, ir niekaip nesuprato, iš kur ta baimė, — juk tai tas pats 
kambarys, kur gyvena jau penkeri metai. Ir beveik nesąmoningai, tru- 
putį gėdindamasis nubėgo ir palindo po kanapa; nors čia iš viršaus 
truputį spaudė nugarą ir negalėjo pakelti galvos, tuojau pasijuto ge- 
riau ir tiktai gailestavo, kad kūnas per platus ir neišsitenka visas po 
kanapa. 

Tenai jis išbuvo visą naktį; ją praleido pusiausnūda, vis atsibus- 
damas nuo alkio, o iš dalies ir nuo nerimo ir neaiškių vilčių, bet galų 
gale priėjo prie išvados, kad kol kas reikia laikytis ramiai ir kantrybe, 
supratingumu lengvinti namiškių dalią ir pratinti juos prie dabartinės 
savo būklės. 

Jau anksti rytą, buvo dar beveik naktis, Gregorui pasitaikė proga 
išbandyti savo valios ir ką tik priimtų sprendimų galią, mat iš prieš- 
kambario duris atidarė beveik visiškai apsirengusi sesuo ir nerimastin- 
gai pažvelgė vidun. Ji aptiko jį ne iškart, o pastebėjusi po kanapa — 
Dieve, jis juk turėjo kur nors būti, negalėjo pabėgti — taip išsigando, 
kad neištvėrė ir užtrenkė duris. Bet, tarsi apgailestaudama tokį savo 
pasielgimą, netrukus jas pravėrė ir įėjo ant pirštų galų tarsi pas sunkų 
ligonį ar svetimą žmogų. Gregoras gulėjo truputį iškišęs galvą iš po 
kanapos ir stebėjo ją. Ar pamatys, jog jis nelietė pieno, ir visai ne dėl 
to, kad nebūtų buvęs alkanas, ar susipras atnešti kitokio maisto, kuris 
jam labiau tiktų? Jeigu ne, tai jis greičiau mirs iš bado, negu tai pa- 

rodys, nors tiesiog magėte magėjo iššokti iš po kanapos, pulti seseriai 
po kojų ir paprašyti ko nors gardaus. Bet sesuo tuojau pamatė pilną 
dubenį ir nustebo, aplink jį buvo tiktai truputį prilaistyta, greit paėmė 
jį, tiesa, ne plikom rankom, o su skuduru, ir išnešė. Gregorui labai 
rūpėjo, ką jinai atneš vietoj pieno, ir jis visaip tai svarstė. Bet niekada 
nebūtų įspėjęs, ką sesuo padarys iš savo gerumo. Norėdama išbandyti 
jo skonį, ji atnešė ant seno laikraščio įvairiausio maisto — senų, api- 
puvusių daržovių, nuo vakarienės likusių kaulų, apipiltų sustingusiu 
baltuoju padažu, kelias razinas ir migdolus, sūrio, prieš dvi dienas 
Gregoro apskelbto nevalgomu, sudžiūvusios duonos luistelį, sviestu 
apteptą duonos riekę, kitą apteptą sviestu ir pabarstytą druska. Be to, 
padėjo vandens su dubeniu, matyt, visam laikui skirtu Gregorui. Ir 
suvokdama, kad Gregoras prie jos nelies maisto, skubiai išėjo ir net 
užrakino duris, duodama Gregorui suprasti, jog jis gali daryti ką tin- 
kamas. Gregorą kojytės kaipmat nunešė prie valgio. Beje, jo žaizdos, 
matyt, jau visai užgijo, nes jis nieko nebejautė ir nusistebėjo tuo, pri- 
siminęs, jog daugiau kaip prieš mėnesį truputį įsipjovė pirštą, o užvakar 
žaizda tebesopėjo. „Gal aš pasidariau nebe toks jautrus?“ — pamanė 
jis jau godžiai čiulpdamas sūrį, — tas jį daug labiau traukė negu koks 
kitas maistas. Paeiliui, iš pasitenkinimo net ašarodamas, sudorojo 
sūrį, daržoves ir padažą; šviežias maistas nepatiko, jis negalėjo pakęsti 
jo kvapo ir net nusitempdavo atokiau tai, ką valgė. Buvo jau seniai 
viską sudorojęs ir aptingęs gulėjo toj pačioj vietoj, kai sesuo, davusi 
ženklą pasitraukti, lėtai pasuko raktą. Jis persigandęs pašoko, nors 
buvo jau beveik užsnūdęs, ir vėl nubėgo po kanapa. Tačiau turėjo 
labai tvardytis, kad pratūnotų ten, kol sesuo bus kambaryje, mat gau- 
siai prisikirtus kūnas suapvalėjo ir ten, ankštumoje, jis vos kvėpavo. 
Vis pritrukdamas kvapo, mažumą išsprogusiomis nuo spaudimo aki- 
mis žiūrėjo, kaip nieko nesupratusi sesuo sušlavė šluota ne tiktai liku- 
čius, bet ir nepaliestą maistą, tarsi tas daugiau niekam netiktų, skubiai 
viską sumetė į kibirėlį, uždengė jį mediniu dangčiu ir viską išnešė. Vos 
tiktai ji nusigręžė, Gregoras tuojau išlindo iš po kanapos, išsitiesė ir 
atsipūtė. 

Taip gaudavo valgyti kasdien, vienąsyk rytą, kai tėvai ir tarnaitė 
dar miegodavo, ir kitąsyk po bendrų pietų, mat tada tėvai taip pat 
valandėlę nusnūsdavo, o tarnaitę sesuo kur nors išsiųsdavo. Žinoma, 
ir tėvai nenorėjo, kad Gregoras numirtų iš bado, bet, matyt, apie jo 
maitinimą teįstengė žinoti tiek, kiek jiems sakė duktė, o ši tikriausiai 
norėjo patausoti jų sveikatą, nes graužaties iš tiesų užteko. 

Kokia dingstim namiškiai tą pirmą rytą išprašė iš namų gydytoją 
ir šaltkalvį ir ką jiems pasakė, Gregoras taip ir nesužinojo, mat, nesu- 
prasdami jo kalbos, tėvai ir net sesuo nė nepamanė, kad jis supranta ki- 
tus, todėl, atėjus į kambarį seseriai, girdėdavo vien tarpais ištrūkstan- 
čius jos atodūsius ir šventųjų vardus. Tik vėliau, kai ji truputį prie jo 
priprato, — apie visišką pripratimą, žinoma, negalėjo būti nė kalbos, — 
Gregoras kartais nugirsdavo vieną kitą Žodį, ištartą malonesniu balsu 
arba bent jau panašiai. 


— Šiandien jam buvo skanu, — sakydavo, kai Gregoras gerokai 
sukirsdavo, o kai beveik viską palikdavo, kas ilgainiui ėmė vis dažniau 
kartotis, ji tardavo beveik su liūdesiu: — Va ir vėl nieko nelietė. 

Nors ir negalėdamas nieko tiesiogiai sužinoti, Gregoras kartais kai 
ką nuklausydavo ir, kurioj nors pusėj išgirdęs balsus, tuojau bėgdavo 
prie durų ir prisiplodavo prie jų visu kūnu. Iš pradžių beveik visos 
kalbos vienaip ar kitaip, kad ir netiesiogiai, sukosi apie jį. Dvi dienas, 
susėdę prie stalo valgyti, namiškiai tarėsi, ką dabar reikėtų daryti; 
bet ir šiaip kalbėdavo vis ta pačia tema, nes namuose visąlaik būdavo 
bent jau dviese, matyt, niekas nenorėdavo likti vienas, o bute juk rei- 
kėjo kam nors būti. Tarnaitė jau pačią pirmą dieną — tik neaišku 
buvo, ką ir kiek ji žinojo, — atsiklaupusi pasiprašė motinos tučtuojau 
atleidžiama, o kai po penkiolikos minučių atsisveikino, tai su ašaromis 
dėkojo už atleidimą kaip už didžiausią geradarystę ir net neprašyta 
visais šventaisiais prisiekė, kad niekam nė žodžio neprasitarsianti. 

Seseriai su motina dabar teko ir valgį taisyti; vargas, beje, nedi- 
delis, nes beveik niekas nevalgė. Gregoras vis girdėdavo, kaip vienas 
kuris veltui ragindavo kitą valgyti, o atsakymas būdavo tiktii toks: 
„Ačiū, man jau gana“ arba panašus. Gerti taip pat, matyt, nieko ne- 
gerdavo. Kartais sesuo paklausdavo tėvo, ar jis nenorįs alaus, ir nuo- 
širdžiai siūlydavosi parnešti, bet tėvas tylėdavo, tai ji, kad išsklaidytų 
bet kokias dvejones, sakydavo galinti pasiųsti alaus kiemsargio žmoną, 
tada tėvas pagaliau ryžtingai tardavo: „Ne!“ ir apie tai daugiau nebūu- 
davo kalbos. 

Jau pačią pirmą dieną tėvas motinai ir seseriai atskleidė finansinę 
šeimos padėtį. Jis vis pakildavo nuo stalo ir atnešdavo iš mažo namų 
seifo, kuris buvo likęs po bankroto, ištikusio šeimą prieš penkerius 
metus, kokį nors dokumentą ar užrašų knygelę. Gregoras girdėjo, kaip 
jis atrakindavo ir radęs ieškomą daiktą vėl užrakindavo sudėtingą 
spyną. Jo aiškinimai tam tikra prasme buvo pirmas linksmas dalykas, 
kurį Gregoras išgirdo, atsidūręs savo kalėjime. Jis manė, kad tėvui po 

bankroto nieko neliko, bent nebuvo girdėjęs tėvo priešingai sakant, tie- 
sa, pats apie tai niekada nesiteiravo. Gregorui tada rūpėjo padaryti 
viską, kad šeima kuo greičiau pamirštų ištikusią nelaimę, atėmusią 
visiems bet kokias viltis. Tad su didžiuliu įkarščiu kibo tuomet į darbą 
ir beveik per naktį iš menko prekijo virto solidžiu, daug geriau už- 
dirbančių komivojažieriumi, ir tuojau tai pademonstravo padėdamas 
ant stalo pluoštą komisinių ir tuo labai nustebindamas ir pradžiugin- 
damas namiškius. Tai buvo puikus metas, daugiau niekada, bent jau 
su tokiu prašmatnumu nepasikartojęs, nors Gregoras paskui ėmė už- 
dirbti tiek pinigų, kad galėjo padengti ir padengdavo visas šeimos iš- 
laidas. Mat visi su tuo apsiprato, tiek namiškiai, tiek pats Gregoras, 
pinigus jie priimdavo su dėkingumu, ir duodavo jis noriai, tačiau pir- 
mykštė šiluma dingo. Tiktai sesuo liko Gregorui artima, ir jis slapčio- 
mis tikėjosi ją, vienintelę šeimoje mėgstančią muziką ir gražiai grie- 
žiančią violončele, kitais metais leisti į konservatoriją, nors tai brangiai 
kainuos ir pinigų reikės daugiau prasimanyti. Kai Gregoras būdavo 
namie, juodu su seseria dažnai minėdavo konservatoriją, bet visada 
tiktai kaip gražią svajonę, apie kurios išsipildymą nėra nė ko galvoti, 
o tėvai, beje, net nenorėdavo klausyti tokių užuominų; bet Gregoras 
buvo visai rimtai nusprendęs išmokslinti seserį ir ketino tai iškilmingai 
paskelbti per Kalėdas. 

Tokios dabar visai nereikalingos mintys sukdavosi jo galvoje, kai 
pasistojęs ir prisiplojęs prie durų klausydavosi, kas už jų kalbama. 
Kartais jis iš nuovargio nebeįstengdavo klausytis ir užsimiršęs bump- 
teldavo galva į duris, bet tuojau vėl susigriebdavo, nes ir tas menkas 
bilstelėjimas būdavo išgirstamas ir visi nutildavo. 

— Ką jis ten vėl išdarinėja, — tardavo tėvas po valandėlės, tik- 
riausiai atsigręžęs į duris, paskui nutrūkęs pokalbis pamažu vėl imdavo 
tekėti savo vaga. 

Gregoras dabar jau gerai žinojo, — tėvas aiškindamas paprastai po 
kelis kartus kartodavo tą patį, nes ir pats tuos dalykus buvo primiršęs, 
o ir motina ne išsyk viską suprasdavo, — kad ir kiek nelaimių jie patyrė, 
truputis senų laikų turto vis dėlto išliko ir į tą laiką šiek tiek priaugo 
procentų. Ir iš tų pinigų, kuriuos Gregoras parnešdavo namo kas mė- 
nesį, — Sau jis pasilikdavo tiktai kelis guldenus, — susikaupė nedidelis 
kapitalas, nes jų visų neišleisdavo. Gregoras už savo durų pritariamai 
linkčiodavo galvą ir džiaugdavosi tokiu netikėtu apdairumu ir tau- 
pumu. Kas be ko, iš tų likusių pinigų jis būtų galėjęs sumokėti šefui 

dalį tėvo skolos ir greičiau atsisakyti tos vietos, bet dabar, be abejonės, 
buvo geriau taip, kaip padarė tėvas. 

Tačiau pinigų nebuvo tiek daug, kad šeima galėtų gyventi, tarkim, 
Iš procentų; jų užteko metams, dvejiems, tačiau tik tiek. Tokios sumos 
geriausia neliesti ir laikyti pasidėjus bėdai; o pragyvenimui reikės už- 
dirbti. Tėvas buvo sveikas, bet senas žmogus, jau penkeri metai niekur 
nedirbo ir nelabai galėjo savim pasikliauti. Per tuos penkerius metus, 
per savo pirmas sunkaus, nesėkmingo gyvenimo atostogas, Jis apaugo 
taukais ir prarado paslankumą. Ir nejau eis dirbti sena, astma serganti 
motina, kuriai sunku net per kambarį pereiti ir kuri kas antrą dieną 
praleidžia ant sofos prie praviro lango? Arba sesyo — jai juk tiktai 
septyniolika, ir ji dar vaikas. Ligi šiol Grėtė išmanė vien gražiai rengtis, 
ilgai miegoti, padėti namuose ir nekaltai pramogauti, visų pirma griežti 
violončele. Kai prasidėdavo kalbos, kad kam nors reikia dirbti, Gre- 
goras iš pradžių visada atšlydavo nuo durų ir griūdavo ant šalimais 
stovinčios vėsios odinės sofos, nes jam pasidarydavo karšta iš gėdos ir 
liūdesio. 

Jis dažnai ten gulėdavo per naktis, nesudėdamas bluosto ir valandų 
valandas skrebindamas sofos odą. Arba nepatingėdavo prisistumti 
prie lango krėslą, paskui įsiropšdavo į jį ir rymodavo ant palangės gal- 
būt vien iš įpratimo, minėdamas, kaip gera būdavo anksčiau žiūrėti 
pro langą. Mat sulig kiekviena diena vis neaiškiau matė net panosėje 
esančius daiktus; priešais stūksančios, anksčiau tokios įgrisusios ligo- 
ninės dabar išvis nebematė, ir jeigu nebūtų žinojęs, kad gyvena tylioje, 
bet gan miestiškoje Šarlotės gatvėje, tai, galimas daiktas, būtų vaizda- 
vęsis, jog už lango dykvietė, kur pilkas dangus susiliejęs krūvon su pil- 
ka žeme. Pastabiai seseriai užteko tiktai du kartus pamatyti krėslą 
prie lango, ir ji kievienusyk, sutvarkiusi kambarį, pastatydavo jį tenai 
ir net palikdavo pravirą langelį. 

Kad Gregoras būtų bent galėjęs pakalbėti su seseria ir už viską jai 
padėkoti, jam būtų buvę daug lengviau, o dabar dėl jos paslaugumo 
jis net kentėjo. Sesuo, tiesa, kiek įmanydama stengėsi neparodyti, jog 
jai nemalonu žiūrėti Gregorą, ir jai, žinoma, kuo toliau, tuo geriau 
tai sekėsi, bet ir Gregoras ilgainiui ėmė geriau viską suprasti. Jau pats 
jos pasirodymas jam būdavo baisus. Vos įeidavo, net neuždariusi durų, 
nors šiaip labai stengdavosi nuslėpti nuo tėvų, kas dedasi Gregoro 
kambaryje, tuojau bėgdavo prie lango, skubiai atlapodavo jį, tarsi 
tuoj tuoj užtrokš, ir valandėlę stovėdavo giliai kvėpuodama ir nepai- 
sydama šalčio. Taip ji gąsdindavo Gregorą dusyk per dieną; visą tą 

laiką jis drebėdavo po kanapa, puikiai suprasdamas, kad ji tikrai jo 
nekamuotų, jeigu įstengtų ištverti viename kambary su juo neatida- 
riusi lango. 

Praėjus jau gal mėnesiui nuo Gregoro metamorfozės ir seseriai 
jau apsipratus su jo išvaizda, sykį ji atėjo truputį anksčiau negu visada 
ir rado Gregorą dar tebežiūrintį pro langą, sustingusį ir išties baisų. 
Gregoras būtų nenustebęs, jeigu Grėtė būtų palaukusi už durų, nes jis 
trukdė jai iškart atidaryti langą, tačiau ji ne tik neįėjo, bet netgi atšoko 
atgal ir užtrenkė duris; pašalinis žmogus galėjo pagalvoti, kad Grego- 
ras jos tykojo norėdamas įkąsti. Gregoras, žinoma, tuojau pasislėpė po 
kanapa, bet jam teko laukti sesers ligi pietų, o atėjusi ji buvo daug ne- 
ramesnė negu paprastai. Iš to jis suprato, kad ji vis dar negali į jį žiūrė- 
ti ir niekada negalės, ir kad jai reikia labai tvardytis, kai mato nors ir 
kraštelį jo kūno, kyšantį iš po kanapos. Norėdamas ją nuo to nemalo- 
naus reginio apsaugoti, vieną dieną jis ant nugaros atsinešė lininę marš- 
ką, užtiesė ja kanapą — keturias valandas tam paaukojo — ir nuleido 
kraštą lig pat žemės, kad sesuo net pasilenkusi jo nematytų. Jeigu jai 
būtų pasirodę, kad tos marškos nereikia, būtų galėjusi ją nuimti, mat 
Gregoras, aišku, nenorėjo visai atsiskirti, bet ji nelietė marškos, ir 
Gregorui net dingojos, jog sugavo dėkingą jos žvilgsnį, kai sykį atsar- 
giai pakėlė galva marškos kraštą pažiūrėti, kaip seseriai patinka nauja 
tvarka. 

Per pirmas dvi savaites tėvai vis nesiryžo ateiti pas Gregorą, ir jis 
dažnai girdėdavo, kaip jie giria seserį, nors ligi tol paprastai bardavo 
vadindami ją nieko doro nenusitveriančia mergiščia. O dabar dažnai 
abu laukdavo prie Gregoro kambario, kai sesuo tvarkydavosi viduje, 
ir vos tiktai ji išeidavo, prašydavo papasakoti, kas dedasi kambaryje, 
ką Gregoras valgė, kaip iis šįsyk elgėsi, galbūt ji pastebėjusi, kad brolis 
bent kiek taisosi. Beje, motina ruošėsi gal netrukus aplankyti Gregorą, 
bet tėvas su seseria ją vis atkalbinėjo, ir jis visiškai pritarė jų protin- 
giems žodžiams. Vėliau ją reikėdavo jau jėga laikyti, ir kai motina 
šaukdavo: „Leiskite mane pas Gregorą, jis juk mano nelaimingas sū- 
nus! Nejau nesuprantat, kad man reikia jį pamatyti?“, Gregoras ma- 
nydavo, kad gal visai neblogai būtų, jeigu motina užeitų, ne kiekvieną 
dieną, žinoma, bet, tarkim, kartą per savaitę galėtų; ji juk viską daug 
geriau supranta negu sesuo, kuri, kad ir kaip narsiai laikosi, vis dėlto 
yra tiktai vaikas ir, ko gero, galbūt vien iš vaikiško lengvabūdiškumo 
užsikrovė ant pečių tokią sunkią naštą. 

Gregoro noras pamatyti motiną greitai išsipildė. Dieną jis vien iš 

pagarbos tėvams nesirodydavo prie lango, o tų kelių kvadratinių 
metrų grindų jam nelabai užteko, net naktį ramiai išgulėti būdavo 
sunku, apetitas netrukus visai pagedo, tad neturėdamas ką veikti 
įprato ropinėti sienomis ir lubomis. Ypač jam patiko laikytis ant lubų; 
tai buvo kas kita, negu gulėti ant žemės; čia kvėpuoti lengviau; kūnas 
maloniai virpėjo; ir, apimtas beveik palaimingos ramybės, kurią jus- 
davo tenai viršuje, jis kartais, savo paties nuostabai, pasileisdavo ir 
šlepteldavo ant grindų. Bet dabar, žinoma, jis jau visai kitaip valdė 
kūną, ir jam nieko neatsitikdavo net iš taip aukštai nukritus. Sesuo 
greitai pastebėjo tą naują Gregoro pramogą, — ropinėdamas jis vieto- 
mis palikdavo ant sienų savo klijų, — ir šovė jai galvon, jog reikia iš- 
nešti iš kambario baldus, visų pirma spintą ir rašomąjį stalą, kad jis 
turėtų tam daugiau vietos. Bet viena nepajėgė to padaryti; prašyti pa- 
galbos tėvą nedrįso; tarnaitė tikrai nebūtų padėjusi, mat toji kokių 
šešiolikos metų mergiščia, nors ir liko išėjus virėjai, pasiprašė leidimo 
virtuvę visada laikyti užrakintą ir atidaryti duris tiktai pabeldus; tad 
seseriai, kai tėvas išėjo į miestą, teko kviestis talkon motiną. Toji džiu- 
giai šūkčiodama sutiko, bet priėjusi prie Gregoro durų tuojau nutilo. 
Sesuo, žinoma, pirma pasižiūrėjo, ar kambaryje tvarka, ir tiktai tada 
leido motinai įžengti. Gregoras kuo skubiausiai visai pritraukė maršką 
prie grindų ir dar labiau sugarankščiavo, dabar ji išties atrodė atsitik- 
tinai užmesta ant kanapos. Jis šįkart net nežiūrėjo paslapčiom iš po jos; 
jam užteko to, kad motina pagaliau atėjo. 

— Eikš, jis pasislėpęs, — pasakė sesuo ir, matyt, įvedė motiną už 
rankos. 

Gregoras girdėjo, kaip tiedvi silpnos moterys ėmė judinti iš vietos 
sunkią spintą, kaip sesuo iš paskutiniųjų tąsėsi ir neklausė motinos, 
nuogąstaujančios, kad ji nepatrūktų. Juodvi plušėjo labai ilgai. Ir po 
kokių penkiolikos minučių motina pasakė, kad spintą galbūt vis dėlto 
geriau palikti, nes ji per sunki, iki tėvui ateinant jos nieko nepadary- 
siančios, o jei nustumsiančios ją į vidurį kambario, tai visai užtversian- 
čios Gregorui kelią, be to, dar neaišku, ar Gregorui patiks, jei išne- 
šiančios baldus. Ji mananti kaip tik priešingai; tiesiog negalinti žiūrėti 
į plikas sienas; ir Gregoras tikriausiai negalėsiąs, juk jis pripratęs prie 
savo baldų, ir jam būsią nejauku tuščiame kambaryje. 

— Ir ar neatrodys, — pridūrė motina labai tyliai, nors ir taip kal- 
bėjo beveik pašnibždomis, tarsi norėdama, kad nežinia kur esąs Gre- 
goras net negirdėtų jos balso, mat buvo tikra, jog jis nieko nesupran- 
ta,— ir ar neatrodys, kad išnešdamos baldus atsižadam bet kokios 

vilties ir be gailesčio numojam į jį ranka? Man regis, bus geriausia, 
jei paliksim kambarį tokį, koks buvo, kad Gregoras, kai sugrįš pas mus, 
viską rastų po senovei ir lengviau pamirštų tą nelemtą metą. 

Klausydamasis motinos kalbos Gregoras pamanė, kad per tuos du 
mėnesius, kai nebendrauja su žmonėmis, nuo monotoniško gyvenimo 
jam, matyt, apsidrumstė protas, nes kaip kitaip paaiškinti, kodėl no- 
rėjo, kad kambaryje nebeliktų baldų. Nejau iš tiesų jam patiks, jei šil- 
tas, paveldėtais baldais jaukiai apstatytas kambarys virs urvu, kur galės 
visur netrukdomas ropinėti ir per tai greičiau visai pamirš savo žmo- 
gišką prigimtį? Gal jau dabar ją primiršęs ir tiktai seniai negirdėtas 
motinos balsas: tarsi pažadino jį iš miego. Nieko nereikia išnešti, tegu 
viskas lieka, baldai jam reikalingi; kai jie kambaryje, jis geriau jaučia- 
si; tegu ir negali laisvai ropinėti, tai nieko nekenkia, iš to tik nauda. 

Sesuo, deja, manė kitaip; ji buvo įpratusi, ir, reikia pripažinti, ne 
be pagrindo, tėvams rodytis geriau nusituokianti apie Gregoro reika- 
lus, taigi ir dabar motinos žodžių paakinta sakė, kad reikia išnešti ne 
tik spintą ir rašomąjį stalą, kaip iš pradžių buvo maniusi, bet ir visus 
kitus baldus, išskyrus kanapą. Ir nepasakysi, kad taip darė vien iš vai- 
kiško užsispyrimo ir pastaruoju metu netikėtai ir sunkiai įgyto pasitikė- 
jimo savim,— ji iš tikrųjų matė, kad Gregorui reikia daug vietos, 
o baldai, jos nuomone, jam tiktai kliudo. Beje, tokio amžiaus mergi- 
nos didelės romantikės, ir Grėtė galėjo susigundyti net pakenkti Gre- 
gorui, kad paskui galėtų dar labiau jam pasiaukoti, nes į kambarį 
plikom sienom vargu ar išdrįs kas nors kitas, be Grėtės, įeiti. 

Tad ji nesileido motinos perkalbama. O ta nerimo ir tokiame kam- 
baryje, bet netrukus nutilo, ir jos abi vėl kibo stumti spintą iš kamba- 
rio. Be spintos Gregoras, žinoma, apsieis, tačiau rašomasis stalas tegu 
lieka. Ir vos tiktai moterys pūkšdamos išsigavo su spinta iš kambario, 
jis tuojau iškišo galvą iš po kanapos apsižiūrėti, kaip galėtų atsargiai 
ir kuo švelniau įsikišti. Deja, į kambarį pirma grįžo motina, mat Grėtė 
svetainėje apkabinusi viena stumčiojo spintą, žinoma, neįstengdama 
pajudinti iš vietos. Gregoras pamanė, kad nepratusi prie jo išvaizdos 
motina gali siaubingai išsigąsti, todėl greitai smuko atbulas kuo giliau 
po kanapa ir netyčia pajudino truputį ant kanapos priekio užmestą 
maršką. To užteko motinos dėmesiui patraukti. Ji stabtelėjo, valandėlę 
pastovėjo kaip nudiegta ir grįžo pas Grėtę. 

Gregoras visąlaik tikino save, kad nieko ypatinga čia nevyksta, 
tik perstatomi baldai, vis dėlto, kaip netrukus turėjo prisipažinti, mo- 
terų vaikštinėjimas, jų negarsūs šūksniai, baldų stumdymas jį labai 

erzino, atrodė, jog aplinkui didžiausias triukšmas, ir nors labai stengėsi 
įtraukti galvą ir kojas ir visas spaudėsi prie žemės, juto, jog ilgai to 
neištvers. Jos krausto jo kambarį; gabena iš jo viską, kas jam miela; 
spintos, kur buvo jo pjūklelis ir kiti įrankiai, jau nebėr; šit jau judina 
į grindis tvirtai įaugusį rašomąjį stalą, prie kurio jis sėdėjo, kai studi- 
javo prekybą, kai mokėsi gimnazijoje ir pradžios mokykloje, — dabar 
jau išties nėra kada svarstyti, ar gerai, ar blogai jos daro, iš nuovargio 
jau pritilusios, vien tiktai sunkiai trypdamos kojomis. 

Ir jis išlindo, — motina su seseria kaip tik stovėjo gretimame kam- 
baryje atsirėmusios į rašomąjį stalą ir ilsėjosi, — pabėginėjo į šalis, ne- 
žinodamas, ką pirmiausia gelbėti, paskui pamatė ant sienos kailiais 
apsidariusios damos portretą, greitai užsiropštė į viršų ir prisiplojo 
prie stiklo, maloniai vėsinančio įkaitusį pilvą. Bent jau to paveikslo, 
Gregoro visiškai uždengto, dabar jau niekas nepaims. Jis atsuko 
galvą į svetainės duris, kad matytų grįžtančias moteris. 

Jos ilgai negaišo ir netrukus vėl pasirodė; apkabinusi motiną per 
liemenį, Grėtė beveik nešė ją. 

— Tai ką dabar gabenam? — tarė Grėtė ir apsidairė. 

Čia jos žvilgsnis susitiko su prisiplojusio prie sienos Gregoro žvilgs- 
niu. Grėtė susitvardė, matyt, dėl motinos, palenkė prie jos galvą, kad 
ji nieko nematytų, ir drebančiu balsu pasakė kas pakliuvo: 

— Grįžtam dar trupučiuką į svetainę. 

Gregoras suprato seserį: nuves saugion vieton motiną, o paskui 
nuvarys nuo sienos jį. Ką gi, tegu pabando! Jis tupės ant savo paveiks- 
lo ir neatiduos jo. Greičiau jau šoks Grėtei ant galvos. 

Tačiau motina tiktai dar labiau sunerimo, ji žengė žingsnį į šalį, 
išvydo milžinišką rudą dėmę ant gėlėtų tapetų, sukliko, net nespėjusi 
suvokti, jog tai Gregoras, garsiu, kimiu balsu: ,„O Dieve, Dieve!“, griu- 
vo išskėtusi rankas, tarsi priblokšta nevilties, ant kanapos ir sustingo. 

— (Gregorai! — sušuko sesuo, iškėlusi kumštį ir įsmeigusi į jį 
piktą žvilgsnį. 

Pirmą kartą po metamorfozės ji kreipėsi tiesiogiai į jį. Ir išbėgo 
į gretimą kambarį atsinešti kokios nors gaivinančios esencijos apal- 
pusiai motinai; Gregoras irgi norėjo pagelbėti, — paveikslas nepa- 
bėgs,— bet užgaišo, nes buvo stipriai prilipęs prie stiklo ir turėjo jėga 
atplėšti letenėles; paskui jis taip pat išbėgo į gretimą kambarį, tarsi būtų 
galėjęs, kaip anksčiau, seseriai ką nors patarti, tačiau tiktai veltui kark- 
sojo jai už nugaros ir dar išgąsdino, kai jinai, besirausdama tarp viso- 
kiausių buteliukų, atsigręžė; vienas buteliukas nukrito ant grindų 

ir sudužo; jo skeveldra įsmigo Gregorui į galvą, ant jo šliūkštelėjo 
kažkoks gailus skystis; kad būtų greičiau, Grėtė suėmė rieškėm dau- 
gybę buteliukų ir nubėgo su jais pas motiną, užtrenkusi koja duris. 
Gregoras liko atskirtas nuo motinos, per jo kaltę galbūt visai besiga- 
luojančios; durų nevalia atidaryti, jei nenori išgąsdinti motiną gaivi- 
nančios sesers; beliko tiktai laukti; ir susirūpinęs, kamuojamas sąži- 
nės, jis ėmė visur lakstyti — sienomis, baldais ir lubomis, — pagaliau, 
kai visas kambarys ėmė suktis akyse, iš nevilties šleptelėjo ant didelio 
svetainės stalo. 

Praėjo valandėlė, Gregoras gulėjo priilsęs ir negirdėjo nė garso, 
galimas daiktas, tai buvo geras ženklas. Paskui pasigirdo skambutis. 
Tarnaitė, žinoma, buvo užsirakinusi virtuvėje, tad atidaryti turėjo 
Grėtė. Pargrįžo tėvas. 

— Kas atsitiko? — pirmiausia paklausė, iš Grėtės išvaizdos, ma- 
tyt, jau viską supratęs. 

Grėtė atsakė dusliu balsu, tikriausiai prispaudusi veidą prie tėvo 
krūtinės: 

— Mama buvo apalpusi, bet jai dabar jau geriau. Gregoras pa- 
bėgo. 

— Aš to ir tikėjausi, — pasakė tėvas,— visada sakiau, kad jis 
pabėgs, bet jūs nenorėjot klausyti. 

Gregoras suvokė, jog tėvas, seseriai taip trumpai atsakius, pamanė, 
kad Gregoras iškrėtė piktą šunybę. Jį reikėjo kaip nors nuraminti, 
nes paaiškinti nebuvo nei kada, nei kaip. Tad jis nubėgo prie savo kam- 
bario durų ir prisispaudė prie jų, idant tėvas, vos įžengęs svetainėn, 
pamatytų, kad Gregoras nieko daugiau nenori, tiktai smukti savo kam- 
barin, ir kad nereikia jo varyti, užtenka vien atidaryti duris, ir jisai 
kaipmat dings. 

Bet tėvas nebuvo taip nusiteikęs, kad pastebėtų tokias užuominas. 

— A! — suriko jis įžengęs tokiu balsu, tarsi tuo pat metu būtų ir 
niršęs, ir džiaugęsis. 

Gregoras atitraukė galvą nuo durų ir pakėlė akis į tėvą. Tėvo iš- 
vaizda jį tiesiog pritrenkė. Pastaruoju metu, pradėjęs ropinėti po visą 
kambarį, jis liovėsi domėjęsis tuo, kas vyksta namuose, nors iš tikrųjų 
turėjo būti pasiruošęs permainoms. Nejau, nejau čia tėvas? Tas pats 
žmogus, kuris gulėdavo įsiknisęs lovoje, kai Gregoras anksčiau išva- 
žiuodavo iš namų, ir kurį vakarais grįžęs rasdavo sėdintį krėsle su 
chalatu; jis net neįstengdavo atsistoti, tiktai pakeldavo į viršų rankas, 
parodydamas, kad džiaugiasi, o kai porąsyk per metus sekmadieniais 

ar per didžiąsias šventes išeidavo sykiu pasivaikščioti, tai tipendavo 
tarp Gregoro ir motinos, jau ir taip lėtai einančių, vis atsilikdamas, 
apsisiautęs savo senu paltu, atsargiai grabaliodamas žemę lazda, ir 
Jeigu norėdavo ką nors pasakyti, tai beveik visada sustodavo ir sulai- 
kydavo kitus? O dabar jis visas atsitiesęs, apsirengęs paprastai pasiūta 
mėlyna uniforma su auksinėmis sagomis, kokias nešioja bankų tarnau- 
tojai, viršum aukštos kietos švarko apykaklės susimetęs tvirtas dvigu- 
bas pagurklis, juodos akys iš po vešlių antakių žvelgia žvaliai ir įdė- 
miai, paprastai visada susivėlę žili plaukai kruopščiai sušukuoti ir per- 
skirti lygiu kaip strėlė sklastymu. Jis numetė per visą kambarį ant 
kanapos savo kepurę su auksine, matyt, kokio nors banko monograma 
ir žengė prie Gregoro, piktas, atmetęs atgal ilgus uniforminio švarko 
skvernus, susigrūdęs rankas į kišenes. Jis, matyt, nežinojo, ką daryti; 
kojas kėlė neįprastai aukštai, ir Gregoras nusistebėjo, kokie didžiuliai 
jo aulinių batų padai. Tačiau Gregoras negaišavo, jis nuo savo naujojo 
gyvenimo pradžios žinojo, kad tėvas bus jam baisiai griežtas. Todėl 
spruko nuo jo. Stabteldavo, kai tėvas sustodavo, ir vėl leisdavosi bėgti, 
kai tiktai šis pajudėdavo. Taip jie daugsyk apsuko kambarį. Net ne- 
atrodė, kad vienas bėga, o kitas vejasi, — Gregoras rėpliojo palyginti 
lėtai. Jis kol kas nelipo ant sienų, nes bijojo, kad tėvą tai gali labai 
supykinti. Be to, juto, kad ir taip neilgai tvers, nes vienas tėvo žings- 
nis atstojo jo šimtą. Gregorui pradėjo trūkti kvapo, mat ir anksčiau 
negalėjo pasigirti gerais plaučiais. Jam taip tursenant, beveik užsimer- 
kus, sutelkus visas jėgas į kojas, negalvojant apie jokį kitą išsigelbėjimą 
ir beveik pamiršus, jog dar yra sienos, nors ir apstatytos rūpestingai 
išdrožinėtais baldais su daugybe kampų ir smailių, kažkas pralėkė pro 
pat jį ir nusirito priešais. Tai buvo obuolys; tučtuojau iš paskos atlėkė 
kitas; Gregoras persigandęs sustojo; toliau bėgti buvo beprasmiška, 
nes tėvas ėmė jį bombarduoti. Prisikrovęs iš stovinčios ant bufeto vazos 
kišenes obuolių, jis mėtė juos į Gregorą vieną po kito, kol kas gerai 
nesitaikydamas. Tie maži raudoni obuoliai tarsi įelektrinti ridinėjosi 
grindimis ir daužėsi į kits kitą. Vienas, nesmarkiai sviestas, kliudė 
Gregorui nugarą, bet nuslydo nieko bloga nepadaręs. O tuoj pat pa- 
leistas kitas tiesiog įstrigo nugaroje; Gregoras bandė vilktis toliau. 
tarsi vildamasis, jog už kelių žingsnių staigus neįtikėtinas skausmas 
praeis; tačiau jautėsi lyg prikaltas prie žemės ir susmuko vietoj, pra- 
rasdamas nuovoką. Tiktai paskutinę akimirką dar spėjo pamatyti, 
kaip ūmai atsidarė jo kambario durys ir lenkdama šaukiančią seserį 
iš ten išbėgo vienmarškinė motina, mat Grėtė buvo ją nurengusi, kad 

būtų lengviau kvėpuoti. Motina puolė prie tėvo, jos atleisti sijonai 
viens po kito nukrito, ir ji klupdama užgriuvo ant tėvo, apkabino, 
lipte prilipo prie jo,— čia Gregoro akys galutinai aptemo — apglėbė 
rankom jo galvą ir ėmė maldauti, kad paliktų Gregorą gyvą. 


III 


Po to sunkaus sužeidimo Gregoras kankinoši daugiau kaip mė- 
nesį, — obuolys taip ir liko tarsi atminimas nugaroje, nes niekas ne- 
drįso jo išimti, — bet tėvas lyg ir atsipeikėjo ir suvokė, kad Gregoras, 
nors ir toks baisus, vis dėlto jų šeimos narys, su kuriuo nevalia elgtis 
kaip su priešu, reikia vardan šeimos pareigos įveikti pasibjaurėjimą 
ir kęsti, kęsti. 

Tas obuolys, ko gero, visam laikui atėmė Gregorui kojas, kol 
kas jis lyg koks senas invalidas peršliauždavo kambarį tiktai per kelias 
be galo ilgas minutes, o apie laipiojimą sienomis nebuvo ko nė galvoti, 
jis vis dėlto vaizdavosi, kad už skriaudą jam pakankamai atsilyginta, 
mat dabar pavakare būdavo atidaromos svetainės durys, nuo kurių 
jau porą valandų prieš tai jis nenuleisdavo akių, ir gulėdamas savo 
kambario tamsoje, iš svetainės nematomas, galėdavo stebėti prie ap- 
šviesto stalo sėdinčius namiškius ir, tyliai visiems sutinkant, klausytis 
jų kalbų. 

Tiesa, jos buvo nebe tokios gyvos kaip anksčiau, kai Gregoras jų 
iligėdavosi viešbučių kambarėliuose, kur griūdavo išvargęs į drėgną 
patalą. Dabar kalbos paprastai būdavo labai tylios. Tėvas tuojau po 
vakarienės užsnūsdavo savo krėsle; motina su seseria vis tildydavo 
viena kitą; motina, palinkusi prie lempos, siūdavo gatavų rūbų firmai 
baltinius; sesuo, dabar pardavėja, vakare mokydavosi stenografijos ir 
prancūzų kalbos, tikėdamasi, kad vėliau galbūt gaus geresnę vietą. 
Kartais tėvas pabusdavo, tarsi nesuprasdamas, kad buvo užmigęs, 
tardavo motinai: ,,„Kiek tu šiandien dar čia siūsi!“ ir vėl tuojau už- 
migdavo; tada motina su seseria susižvalgydavo ir nelinksmai šyptel- 
davo viena kitai. 

Tėvas kažkodėl atkakliai ir namie nenusivilkdavo uniformos; cha- 
latas be naudos kabėdavo ant vagio, o tėvas visas galionuotas snaus- 
davo krėsle, tarsi būtų visada pasiruošęs tarnybai ir tiktai laukęs vir- 
šininko komandos. Todėl uniforma, jau iš pat pradžių nenauja, nepai- 
sant visų motinos ir sesers pastangų, greitai visai apsivėlė. Gregoras 

dažnai ištisus vakarus stebėdavo tą dėmėm nusėtą, visuomet nušveis- 
tom auksinėm sagom drabužį, su kuriuo senis nepatogiai, bet ramiai 
miegodavo. 

Kai laikrodis išmušdavo dešimtą, motina bandydavo tyliai paža- 
dinti tėvą ir prišnekinti eiti į lovą, nes koks čia miegas, o išsimiegoti 
tėvui labai reikėdavo, mat šeštą valandą jau turėdavo būti tarnyboj. 
Tačiau jis vis sakydavo, kad niekur neisiąs, — toks priešgina pasidarė 
pradėjęs tarnauti, — kad dar pasėdėsiąs prie stalo, nors čia vien knap- 
sėdavo nosim ir tiktai su didžiausiu vargu leisdavosi prikalbamas iš 
krėslo persikelti į lovą. Kad ir kaip motina su seseria stengdavosi, kad 
ir kaip švelniai šnekėdavo, jis tik purtydavo galvą, sėdėdavo užsimer- 
kęs ir nesikeldavo. Motina tampydavo jį už rankovės, šnabždėdama į 
ausį Meilius žodžius, sesuo mesdavo savo darbus ir talkindavo motinai, 
o tėvui nė motais, jis dar giliau nugrimzdavo į krėslą. Tiktai kai jiedvi 
nutverdavo už pažastų, jis atsimerkdavo, pavedžiodavo akimis 
nuo vienos prie kitos ir tardavo: „Tai gyvenimas. Tai ramybė sulaukus 
senatvės“. Ir pakildavo remdamasis į abi, lėtai, tarsi pats sau būtų buvęs 
didžiausia našta, leisdavosi nuvedamas prie durų, tenai pamodavo 
moterims ir eidavo toliau pats, bet motina ir sesuo, palikusios siuvinį 
ir plunksną, vis tiek bėgdavo jam iš paskos padėti atsigulti. 

Tad ar keista, kad nusidirbę, pervargę namiškiai Gregorui skyrė 
dėmesio tik tiek, kiek būtina? Šeima pradėjo gyventi dar kukliau, 
atleido tarnaitę; dabar rytais ir vakarais ateidavo milžiniško ūgio kau- 
lėta moteriškė baltais besiplaikstančiais plaukais nuveikti sunkiausių 
darbų; visa kita padarydavo, kad ir siuviniais apsivertusi, motina. Kar- 
tais namiškiai parduodavo vieną kitą šeimos brangenybę, motinos ir 
sesers su tokiu džiaugsmu nešiotą išeigoj ir per šventes. Gregoras apie 
tai sužinodavo vakarais, kai būdavo kalbama, kiek gauta pinigų. Bet 
labiausiai visi bėdodavosi tada, kai sušnekdavo apie butą — jis, girdi, 
per brangus, bet kaip tu kitur persikelsi su Gregoru. Gregoras puikiai 
suprato, jog ne vien dėl jo kitur nesikelia, jį būtų nesunkiai galima per- 
vežti tam tikro dydžio dėžėje su keliom skylėm orui; keltis kitur iš esmės 
trukdė visiška neviltis ir mintis, jog jie dabar nelaimingesni už visus 
savo gimines ir pažįstamus. Jie darė viską, ko reikalauja pasaulis iš 
vargšų: tėvas nešiojo smulkiems banko tarnautojams pusryčius, moti- 
na plūkėsi su svetimų Žmonių baltiniais, sesuo bėgiojo už prekystalio, 
tenkindama klientų užgaidas, ir daugiau niekam nelikdavo jėgų. Gre- 
gorui vėl imdavo mausti sužeista nugara, kai motina su seseria, pa- 
guldžiusios tėvą lovon, grįždavo atgal, susėsdavo greta, skruostas prie 

skruosto, ir nieko nebeveikdavo; kai motina parodydavo ranka į Gre- 
goro kambarį ir tardavo: „„Uždaryk tas duris, Grėte“, ir kai jis vėl 
atsidurdavo tamsoje, o jiedvi sėdėdavo netoliese, liedamos ašaras arba 
sausomis akimis žiūrėdamos į stalą. 

Gregoras dabar beveik nemiegodavo nei dieną, nei naktį. Kartais 
jis pamanydavo, kad dabar, kai tik atsidarys durys, jis vėl paims šei- 
mos reikalus į savo rankas; po ilgo laiko vėl ėmė prisiminti šefą ir pro- 
kuristą, komivojažierius ir mokinius, nesusigaudantį pasiuntinį, du 
tris draugus iš kitų kontorų, vieno provincijos viešbučio kambarinę, — 
mielas, probėgšmais iškylantis prisiminimas, — vienos skrybėlių par- 
duotuvės kasininkę, kurią rimtai, bet pernelyg neryžtingai mergino,— 
jie šmėsteldavo jo atmintyje sykiu su svetimais arba jau užmirštais 
žmonėmis, ir visi buvo neprieinami, nieko negalėjo padėti jam ir jo 
šeimai, ir jis džiaugėsi juos užmiršęs. Netrukus jam vėl praeidavo ūpas 
rūpintis šeima, tada tiktai niršdavo, kad blogai žiūrimas, ir vaizduo- 
davosi, kaip įlįs kamaraitėn ir pasiims, kas jam, šiaip ar taip, priklauso, 
nors ir visai nejausdavo alkio. Rytais ir per pietus sesuo, prieš išbėg- 
dama į parduotuvę, dabar skubiai įstumdavo koja kokio valgio, visiš- 
kai nesistengdama Gregorui įtikti, o vakare abejingai, nepažiūrėjusi, 
ar bent ragauta,— Gregoras dabar dažnai apskritai nieko nevalgė, — 
iššluodavo maistą laukan. Kambarį tvarkydavo paprastai vakarais ir 
taip greitai, kad to ir tvarkymu nelabai galėjai pavadinti. Sienomis 
nusidriekė nešvarumų ruožai, vietomis susikaupė dulkių ir išmatų krū- 
vos. Iš pradžių, pasirodžius seseriai, jis atsistodavo į tokį šiukšliną kam- 
pą tarsi gyvas priekaištas. Bet būtų galėjęs tenai stovėti ištisas savaites, 
sesuo nuo to nebūtų pasitaisiusi; ji matė šiukšles ne blogiau už jį, bet 
nė nemanė kuopti. Ir vis dėlto labai jautriai žiūrėjo, — ir visa šeima 
dabar buvo labai jautri, — kad Gregoro kambario niekas kitas neva- 
lytų. Sykį motina iš pagrindų jį apruošė, išplovė grindis keliais kibirais 
vandens — beje, drėgmė Gregorui nepatiko, jis piktas gulėjo nejudė- 
damas ant kanapos — ir netruko už tai susilaukti bausmės. Mat, vos 
tiktai pastebėjusi, kas padaryta, sesuo baisiausiai įsižeidė, atlėkė į sve- 
tainę ir nepaisydama maldaujamai iškeltų motinos rankų ėmė garsiai 
raudoti; tėvai — išsigandęs tėvas pašoko iš savo krėslo — iš pradžių 
nežinojo, ką daryti; bet paskui ir jie sukruto; tėvas iš dešinės priekaiš- 
tavo Motinai, kam kėlė koją į Gregoro kambarį; sesuo kairėje šaukė 
niekada daugiau jo nevalysianti; motina bandė ištempti į miegamąjį 
iš susijaudinimo nebesivaldantį tėvą; sesuo raudodama savo mažais 
kumšteliais daužė stalą; o Gregoras garsiai šnypštė iš pykčio, kad nie- 

kam neatėjo į galvą uždaryti durų ir apsaugoti jį nuo tos bjaurios 
scenos. 

Nors darbo nukamuotai seseriai ir įgriso rūpintis Gregoru, mo- 
tinai vis dėlto nereikėjo jos vaduoti, ir Gregoras nepasijuto apleistas: 
buvo juk tarnaitė. Toji sena našlė, savo tvirtais kaulais atlaikiusi ne 
vieną likimo smūgį, visai nesibjaurėjo Gregoru. Ji sykį netyčia, visai 
ne iš smalsumo, pravėrė Gregoro kambario duris ir, pamačiusi jį, iš 
netikėtumo pradėjusį visai be reikalo blaškytis, sustojo apstulbusi, 
susidėjusi ant pilvo rankas. Nuo to laiko visada rytą ir vakare įkišdavo 
galvą pas Gregorą. Iš pradžių šaukdavo jį: „Eikš čionai, šūdvabalėli!“ 
arba „Jūs tiktai pažiūrėkit į tą šįdvabalėlį!“, matyt, vaizdavosi, jog tai 
malonus žodis. Gregoras taip šnekinamas tylėdavo ir nejudėdavo iš 
vietos, tarsi jos čia nė nebūtų. Geriau jau namiškiai tai tarnaitei būtų 
liepę kasdien valyti jo kambarį, o ne įžeidinėti! 

Sykį anksti rytą — smarkus lietus, galimas daiktas, ateinan- 
čio pavasario pranašas, beldė į langus — tarnaitei vėl pradėjus savo 
litaniją, Gregoras taip įniršo, kad pasisuko į ją tarsi norėdamas pulti, 
tiesa, labai lėtai ir nevikriai. Tačiau tarnaitė, užuot išsigandusi, tiktai 
iškėlė į viršų šalia durų stovėjusį krėslą ir sustingo plačiai išsižiojusi. 
Gregoras suprato, jog ji susičiaups tiktai tada, kai trenks jam krėslu 
per nugarą. 

— Na, jau viskas? — paklausė ji, Gregorui vėl nusigręžus, ir ra- 
miai pastatė krėslą atgal į kampą. 

Gregoras dabar jau beveik nieko nevalgydavo. Tiktai atsitiktinai 
atsidūręs prie maisto paimdavo pramogos dėlei kąsnį burnon, laiky- 
davo jį tenai valandų valandas ir paskui beveik visada vėl išspjaudavo. 
Iš pradžių manė, jog prarado apetitą dėl to, kad ištuštėjo kambarys, 
bet kaip tik su ta permaina labai greitai susitaikė. Namiškiai įprato 
visus atliekamus daiktus nešti jo kambarin, o dabar jų atsirado išties 
daug, mat vieną kambarį tėvai išnuomojo trims vyrams. Tie rimti po- 
nai — visi trys su barzdom, kaip Gregoras sykį per durų plyšį paste- 
bėjo, — buvo dideli tvarkos mėgėjai: ne vien tiktai jų kambaryje tu- 
rėjo būti tvarka, bet ir visame bute, jeigu jau čia apsigyveno, 0 ypač 
virtuvėje. Nereikalingų rakandų negalėjo pakęsti, juo labiau nešvarių. 
Be to, jie atsigabeno nemaža savo mantos. Todėl daug kas atliko. Tų 
daiktų negalėjai parduoti, bet išmesti taip pat buvo gaila. Ir visi jie atsi- 
dūrė Gregoro kambaryje. Lygiai kaip pelenų ir šiukšlių dėžės iš vir- 
tuvės. Kas tik tuo tarpu būdavo nereikalinga, visada labai skubanti 
tarnaitė įmesdavo Gregoro kambarin; Gregoras, laimė, paprastai ma- 

tydavo tik tą daiktą ir jos ranką. Tarnaitė, matyt, ketindavo, radusi 
progą ir laiko, juos visus sykiu išnešti arba išmesti, bet iš tikrųjų jie 
ir likdavo gulėti ten, kur būdavo numesti, jeigu Gregoras jų nepaju- 
dindavo ropšdamasis per viršų; iš pradžių ropinėjo per juos nenorom, 
dėl to, kad daugiau nebuvo kur, paskui su vis didesniu malonumu, nors 
po to jausdavosi mirtinai pavargęs ir liūdnas vėl tūnodavo valandų 
valandas. 

Įnamiai kartais ir vakarieniaudavo svetainėje, tada durys būdavo 
uždaromos, tačiau Gregoras lengvai su tuo susitaikė, mat jau ir taip 
kartais likdavo tūnoti tamsiausiame savo kambario kampe. Bet šit 
kartą tarnaitė paliko svetainės duris truputį praviras, niekas jų ne- 
uždarė ir vakare, įėjus įnamiams ir uždegus šviesą. Jie susėdo prie 
stalo, kur anksčiau sėdėdavo tėvas, motina ir Gregoras, išsiskleidė ser- 
vetėles ir paėmė į rankas valgymo įrankius. Tučtuojau tarpduryje 
pasirodė motina su dubeniu mėsos, o netrukus ir sesuo su pilnu dube- 
niu bulvių. Mėsa ir bulvės smarkiai garavo. Nuomininkai palinko 
prie jų, tarsi prieš valgį būtų norėję patikrinti, ir iš tiesų, tas, kuris 
sėdėjo viduryje ir atrodė esąs kitų dviejų labai gerbiamas, perpjovė 
vieną gabalą mėsos dar dubenyje, matyt, žiūrėjo, ar ji pakankamai 
minkšta ir ar nereikėtų jos grąžinti virtuvėn. Jis liko patenkintas, ir 
motina su seseria, lengviau atsidususios, nusišypsojo. 

Patys namiškiai valgė virtuvėje. Vis dėlto, prieš eidamas tenai, 
tėvas užsuko svetainėn ir linktelėjęs su kepure rankoje apėjo aplink 
stalą. Nuomininkai visi pakilo ir kažką sumurmėjo į barzdas. Likę 
paskui vieni, valgė beveik visiškoje tyloje. Gregoras nusistebėjo, kad 
girdi tik kramtymą, tarsi jie tuo būtų norėję jam parodyti, kad val- 
gant reikia dantų, vien su bedančiais žandikauliais, kad ir puikiau- 
siais, ne ką tepaveiksi. „Ir aš valgyčiau,— tarė sau Gregoras liūdnai, — 
bet ne mėsą su bulvėm. Kaip tie įnamiai kerta, o aš žūstu!“ 

Kaip tik tą vakarą — Gregoras nebeprisiminė, kad per visą tą 
laiką būtų girdėjęs seserį griežiant,— iš virtuvės atsklido violončelės 
garsai. Nuomininkai kaip tik baigė vakarieniauti, vidurinysis išsitrau- 
kė laikraštį, padavė abiem kitiems po lapą, ir dabar jie atsilošę skaitė 
ir rūkė. Pradėjus griežti violončelei, visi sukluso, pakilo nuo stalo ir 
ant galų pirštų nuėjo į prieškambarį, kur sustojo vienas prie kito. Ma- 
tyt, Jų bruzdėjimą išgirdo namiškiai, nes tėvas šūktelėjo: 

-— Galbūt ponams griežimas trukdo? Tada sakykit, aš liepsiu duk- 
rai liautis! 

— O ne,— atsakė vidurinysis ponas, — gal panelė malonėtų atei- 
ti pas mus ir svetainėje pagriežti, čia juk daug patogiau ir jaukiau? 

— O, prašom, — sušuko tėvas, tarsi pats būtų griežęs. 

Ponai grįžo į svetainę ir ėmė laukti. Netrukus atėjo tėvas su natų 
pultu, motina su natomis ir sesuo su violončele. Sesuo ėmė ramiai 
ruoštis griežti; tėvai, niekada anksčiau nenuomoję kambario, su įna- 
miais elgėsi perdėtai mandagiai, todėl nedrįso sėstis į savo krėslus; tėvas 
atsirėmė į duris, užsikišęs ranką tarp livrėjos sagų; motinai vienas po- 
nas pasiūlė krėslą, ir ji atsisėdo toli kampe, kur ponas atsitiktinai jį 
pastatė, nes nedrįso judinti jo iš vietos. 

Sesuo pradėjo griežti; tėvas su motina, kiekvienas iš savo kampo, 
įdėmiai sekė jos rankas. Gregoras, muzikos suviliotas, išdrįso prišliauž- 
ti prie durų ir įkišo galvą į svetainę. Jis beveik nesistebėjo, kad pasta- 
ruoju metu taip menkai tepaiso kitų, nors anksčiau tiesiog didžiavosi 
savo atidumu. Dabar tai tikrai reikėjo nesirodyti, mat jo kambaryje 
buvo pilna dulkių, tuoj pakylančių bent kiek pajudėjus, todėl jis ir 
pats buvo visas dulkinas; nugara ir šonai aplipę siūlais, plaukais ir 
maisto likučiais; buvo pasidaręs toks abejingas viskam, kad jau nebe- 
siguldavo, kaip anksčiau, po kelis kartus per dieną aukštielninkas ir 
nesibrūžuodavo į kilimą. Ir, viso to nepaisydamas, nepabūgo dabar 
išlįsti ant švarutėlių svetainės grindų. 

Beje, į jį niekas nekreipė dėmesio. Tėvus buvo pakerėję violonče- 
lės garsai; o nuomininkai, susikišę rankas į kelnių kišenes, iš pradžių 
sustojo pernelyg arti sesers, kad galėtų sekti natas, kas seseriai, be 
abejonės, trukdė, paskui, nuleidę galvas, pusbalsiu šmekėdamiesi, su- 
grįžo prie lango ir ten sustojo, tėvo neramiai stebimi. Dabar jau buvo 
aiškiai matyti, kad jie gailisi užsiminę, jog nori pasiklausyti griežimo, 
kad tas spektaklis jiems jau pakyrėjo ir kad tiktai iš mandagumo nieko 
nesako. Ypač akivaizdžiai jie tai rodė atsainiai pro nosį ir burną leis- 
dami į viršų cigarų dūmus. O juk sesuo puikiai griežė. Pakreipusi galvą 
į šoną, ji įdėmiai ir liūdnai sekė akimis natų eilutes. Gregoras dar tru- 
putį pašliaužė į priekį. Jis laikė galvą prie pat žemės, tikėdamasis sutik- 
ti jos žvilgsnį. Argi gyvulį būtų taip jaudinusi muzika? Gregorui atrodė, 
jog rado trokštamą peną. Jis nušliauš prie sesers, truktelės jai už sijono 
ir duos ženklą, jog nori, kad ji ateitų su violončele į jo kambarį, nes 
niekas čia nevertina jos griežimo taip kaip jis. Jis nebeišleis jos iš savo 
kambario, bent jau kol gyvas bus; pirmusyk pasinaudos savo klaikia 
išvaizda; bėgios nuo vienų kambario durų prie kitų ir šnypš ant puo- 
lančių jų; tačiau tegu sesuo liks pas jį ne prievarta, o savo valia; ji sėdės 

šalia jo ant kanapos, palenkusi ausį žemyn, o jis pasakos, kad rimtai 
ketino leisti ją į konservatoriją, kad būtų, jeigu ne nelaimė, visiems tai 
pasakęs per praėjusias Kalėdas — Kalėdos jau turbūt praėjo? — ir 
išlaikęs žodį. Tada sesuo apsipils ašarom, o Gregoras pasistos ir pabu- 
čiuos jai į kaklą, mat pradėjusi dirbti parduotuvėje sesuo vaikščiojo 
pliku kaklu. : 

— Pone Zamza! — šūktelėjo vidurinysis ponas tėvui ir, nieko 
daugiau nesakydamas, parodė pirštu į pamažu priekin šliaužiantį Gre- 
gorą. Violončelė nutilo, vidurinysis ponas nusišypsojo, purtydamas 
galvą, savo draugams ir vėl nukreipė akis į Gregorą. Tėvas manė, 
jog, prieš išvarant Gregorą, pirma reikia nuraminti ponus, nors tie 
visai neišsigando ir, matyt, labiau domėjosi Gregoru negu sesers grie- 
žimu. Tėvas pribėgo, išskėtęs į šalis rankas, prie ponų ir bandė išstumti 
juos iš svetainės, tuo pat metu stengdamasis užstoti Gregorą. Tada jie 
truputį pyktelėjo, tik nežinia, ar nepatenkinti tokiu netinkamu tėvo 
elgesiu, ar supratę, kokį turėjo kaimyną. Jie reikalavo pasiaiškinti, 
patys kilnojo į viršų rankas, nervingai pešiojosi barzdas ir lėtai atbu- 
lomis ėjo prie savo kambario durų. Tuo tarpu seserį, taip staiga nu- 
traukusią griežimą, apėmė stingulys: ji stovėjo su stryku ir violončele 
nuleistose rankose ir žiūrėjo į natas, tarsi vis dar būtų griežusi. Paskui 
staiga atsitokėjo, padėjo instrumentą ant kelių motinai, kuri sunkiai 
gaudydama kvapą tebesėdėjo krėsle, ir nubėgo į gretimą kambarį, 
kurį jau beveik buvo pasiekę tėvo speičiami įnamiai. Buvo matyti, 
kaip sesuo įgudusiom rankom purto pagalves ir antklodes. Ponams 
dar nepriėjus durų, ji paklojo lovas ir išsmuko iš kambario. Tėvas, 
užsispyręs kaip visada, turbūt pamiršo, kad su įnamiais vis dėlto reikia 
elgtis pagarbiai. Jis stūmė ir stūmė juos, bet pagaliau prie pat kamba- 
rio durų vidurinysis ponas smarkiai treptelėjo koja ir taip sustabdė 
tėvą. 

— Aš esu priverstas pareikšti, — pasakė jis, pakėlė ranką ir susi- 
rado žvilgsniu motiną su seseria, — jog negaliu ilgiau gyventi tokiame 
bjauriame bute ir tokioje šeimoje, — čia jis ryžtingai nusispjovė ant 
grindų, — ir tuojau pat atsisakau kambario. Aš, žinoma, ničnieko ne- 
mokėsiu už tas dienas, kur čia gyvenau, ir dar pagalvosiu, ar nepa- 
reikšti kokių nors pretenzijų; patikėkite, pagrindą tam būtų nesunku 
rasti. 

Jis nutilo ir įsmeigė akis priešais save, tarsi kažko laukdamas. Ir 
abu draugai jam tuojau pritarė: 

— Mes irgi iškart atsisakom. 

Tada jis suėmė rankeną ir garsiai užtrenkė duris. 

Tėvas grabaliodamas rankomis nusvyravo prie savo krėslo ir 
krito į jį; tarsi ruošėsi, kaip visada vakare, numigti, tiktai iš smarkaus 
galvos kretėjimo galėjai suprasti, kad anaiptol nemiega. Gregoras 
visą laiką tyliai gulėjo toje vietoje, kur jį pastebėjo įnamiai. Nusivylęs, 
kad neišdegė jo planas, o gal ir nusilpęs nuo ilgo badavimo, jis neįsten- 
gė pajudėti. Beveik neabejojo, kad netrukus ant jo visi ims giežti pyk- 
tį, ir laukė to. Neišsigando net, kai violončelė, išsprūdusi iš drebančių 
motinos rankų, nukrito nuo kelių ir gūdžiai sugaudė. 

— Mieli tėvai, — tarė sesuo ir sudavė ranka į stalą, — daugiau 
negalima kęsti. Jeigu jūs to nesuprantat, tai aš suprantu. Aš nenoriu 
prie šito pabaisos minėti brolio vardo ir pasakysiu tik tiek: mes turime 
juo atsikratyti. Mes darėme viską, kas įmanoma, ir niekas mums nieko 
negalėtų prikišti. 

— Ji šimtąsyk teisi, — burbtelėjo sau panosėj tėvas. 

Vis dar neatgaunanti kvapo motina prisidėjo prie burnos ranką 
ir ėmė dusliai kosėti paklaikusiu veidu. 

Sesuo pribėgo prie motinos ir pridėjo jai prie kaktos ranką. Tėvui 
sesers žodžiai, matyt, sukėlė tam tikrų minčių, nes jis išsitiesė krėsle 
ir, žaisdamas ant dar nenudengto stalo su savo tarnybine kepure, vis 
dirsčiojo į ramiai gulintį Gregorą. 

— Mes turime juo atsikratyti, — pasakė sesuo dabar jau vien tik- 
tai tėvui, nes motina per savo kosėjimą nieko negirdėjo, — jis jus abu 
pražudys, aš matau. Šitaip sunkiai dirbant, kaip mes visi, bent namie 
reikia turėti ramybę. Aš jau daugiau nebegaliu. 

Ir pratrūko taip smarkiai verkti, kad jos ašaros tekėjo motinai 
ant veido, ir ji braukė jas tarsi nesavom rankom. 

— Bet ką mums daryti, vaike? — paklausė tėvas, puikiai ją su- 
prasdamas ir užjausdamas. 

Sesuo tiktai trūktelėjo pečiais, parodydama, kad nežino, o juk prieš 
pravirkdama buvo tokia ryžtinga. 

— Jeigu jis mus suprastų,— lyg klausdamas tarė tėvas; sesuo 
tiktai numojo ranka tebeliedama ašaras; apie tai, girdi, nėra ko nė 
galvoti. 

— Jeigu jis mus suprastų, — pakartojo tėvas ir užsimerkė, persi- 
imdamas sesers įsitikinimu, jog tai neįmanoma,— tai gal ir galėtume 
kaip nors susitarti. Bet dabar... 

— Reikia tam padaryti galą, — sušuko sesuo, — kitos išeities nėra, 
tėve. Tu tiktai pasistenk negalvoti, kad jis Gregoras. Mūsų pačių bėda, 

kad taip ilgai tuo tikėjome. Kaipgi jis gali būti Gregoras? Jeigu jis 
būtų Gregoras, tai seniai būtų supratęs, kad gyventi su žmonėmis to- 
kiam padarui neįmanoma, ir pats būtų išėjęs. Mes tada neturėtume 
brolio, bet ramiai gyventume ir gražiai jį minėtume. O dabar tas pa- 
baisa neduoda mums ramybės, veja iš buto įnamius ir, matyt, nori 
užsigrobti jį visą, o mus pačius išvaryti į gatvę. Žiūrėk, tėve, — staiga 
sukliko ji,— jis jau vėl pradeda! | 

Ir, Gregorui visai nesuprantamo išgąsčio apimta, paliko motiną, 
tiesiog atšoko nuo jos krėslo, tarsi ryžtųsi verčiau paaukoti motiną 
negu likti greta Gregoro, ir užlindo už tėvo, o tas, jos elgesio sujau- 
dintas, atsistojo ir kilstelėjo rankas, tarsi gindamas seserį. 

Tačiau Gregoras visai neketino ko nors gąsdinti, juo labiau sesers. 
Jis tiktai pradėjo suktis, norėdamas grįžti į savo kambarį, ir tai, kas 
be ko, atrodė gan keistai, nes dabar, taip nusilpęs, gręžtis padėjo sau 
galva, staigiai kilnodamas ją į viršų ir daužydamas į žemę. Jis sustojo 
ir apsidairė. Namiškiai, matyt, suprato jo gerus ketinimus; išgąstis 
praėjo. Visi vėl tylomis ir liūdnai žiūrėjo į jį. Motina, ištiesusi ir su- 
glaudusi kojas, gulėjo krėsle, iš nuovargio jai merkėsi akys; tėvas ir 
sesuo sėdėjo greta, sesuo glėbė tėvo kaklą. 

„Dabar jau turbūt galiu apsisukti“, — pamanė Gregoras ir vėl 
sukruto. Gręžėsi sunkiai, šnopšdamas ir vis sustodamas pailsėti. Jo 
niekas neragino, visa darė savo valia. Vos tiktai apsigręžęs, tuojau 
patraukė į savo kambarį. Nusistebėjo, kaip pirma, būdamas silpnas, 
beveik nejučia taip greit ir taip toli nuropojo. Stengdamasis vien kuo 
greičiau pasišalinti, jis beveik nekreipė dėmesio į tai, kad už nugaros 
nieko negirdėti — nei žodžio, nei šūksnio. Tiktai jau visai prie durų 
atsuko galvą — vos truputį grįžtelėjo, nes pajuto, kad nutirpęs kaklas, 
ir pamatė, kad už jo nugaros niekas nepasikeitė, tik sesuo buvo atsi- 
stojusi. Paskutinį žvilgsnį metė į motiną, spėjusią jau užmigti. 

Vos tiktai atsidūrė savo kambaryje, durys už nugaros tuojau užsi- 
trenkė, brakštelėjo raktas ir sužvangėjo sklendė. Tie netikėti garsai 
Gregorą taip išgąsdino, kad jo kojytės bejėgiškai sulinko. Tai sesuo 
taip paskubėjo. Jau pirma stovėjo ir laukė, o paskui tyliai pribėgo, 
Gregoras net neišgirdo jos žingsnių, ir sukdama spynoje raktą šūkte- 
lėjo tėvams: 

— Pagaliau! 

„O kas dabar?“ — pamanė Gregoras ir apsidairė tamsoje. Netru- 
kus pastebėjo, kad išvis nebegali pajudėti. Dėl to jis visai nenustebo, 
greičiau jam pasirodė keista, kad ligi šiol ropinėjo, turėdamas tokias 

plonas kojas. Apskritai jautėsi visai neblogai. Tiesa, skausmai varstė 
visą kūną, tačiau atrodė, jog jie vis silpnėja ir silpnėja ir galų gale 
visai atlėgs. Supuvusį obuolį nugaroje ir uždegimo vietą aplinkui, nu- 
klotą minkštomis dulkėmis, jau beveik pamiršo. Apie namiškius gal- 
vojo su grauduliu ir meile. Kad jam reikia išnykti, buvo net tvirčiau 
įsitikinęs negu sesuo. Taip beprasmiškai ir taikiai svarstydamas pra- 
tūnojo ligi trečios valandos ryto. Dar matė, kaip lauke už lango pra- 
dėjo švisti. Paskui nuleido nebeklausančią galvą ant žemės ir tyliai 
išleido paskutinį kvapą. 

Atėjusi kitą rytą tarnaitė, — skubėdama ir neturėdama kur dėti 
jėgų, nors ir kieksyk perspėta, ji ėmė taip trankyti duris, kad visus 
tuojau pažadino, — kaip paprastai, trumpam įkišo galvą pas Gregorą 
ir iš pradžių nieko nepastebėjo. Pamanė, kad jis tyčia taip nejudėda- 
mas guli ir dedasi įsižeidęs; mat buvo tikra, kad proto jam netrūksta. 
O kad atsitiktinai turėjo rankoje ilgą šluotą, tai pabandė su ja pakutenti 
Gregorą. Kai jis ir tada nė nekrustelėjo, supyko ir truputį bakstelėjo, 
o negera pajuto tik nesunkiai pastūmėjusi jį į šoną. Beregint suprato, 
kas atsitiko, išvertė akis, švilptelėjo sau panosėj, bet ilgai negaišo — 
nubėgo prie miegamojo, trūktelėjo duris ir garsiai suriko tamson: 

— Jūs tik pažiūrėkit, jis nudvėsė; antai guli, gatavai nudvėsęs! 

Sutuoktiniai Zamzos sėdėjo savo dvigulėj lovoj, markstėsi tarnai- 
tės išgąsdinti ir tik po kiek laiko suvokė jos žodžių prasmę. Tada ponas 
ir ponia Zamzos, kiekvienas savo pusėj, skubiai išlipo iš lovos, ponas 
Zamza su antklode ant pečių, ponia Zamza vienmarškinė; taip jie ir 
įžengė Gregoro kambarin. Tuo tarpu atsidarė ir svetainės durys, — 
ten, atsikrausčius įnamiams, dabar miegojo Grėtė; ji buvo apsirengusi, 
tarsi nė nebūtų atsigulusi, taip, beje, ir iš veido atrodė. 

— Negyvas? — paklausė ponia Zamza ir pasižiūrėjo į tarnaitę, 
nors ir pati būtų galėjusi patikrinti arba ir taip suvokti. 

— Man taip atrodo, — atsakė tarnaitė ir, kad neliktų abejonių, 
dar gerokai stumtelėjo šluota Gregorą į šalį. 

Ponia Zamza kilstelėjo ranką, tarsi norėdama sulaikyti šluotą, 
bet nesulaikė. 

— Na va,— tarė ponas Zamza,— galim dėkoti Dievui. 

Jis persižegnojo, ir visos trys moterys pasekė jo pavyzdžiu. Grėtė, 
neatitraukdama nuo lavono akių, tarė: 

— Jūs tiktai pažiūrėkit, koks jis buvo liesas. Mat jau kuris laikas 
nieko nevalgė. Maistą visada rasdavau nepaliestą. 

Gregoro kūnas iš tiesų buvo pasidaręs visai plokščias, sukritęs, 


Novelės 486 


tatai visi pamatė tik dabar, kai jis gulėjo paslikas ir nedarė nieko, kas 
būtų traukę dėmesį. 

— Užeik, Grėte, trupučiuką pas mus,— pasakė ponia Zamza 
graudžiai šypsodamasi, ir Grėtė, nėsyk neatsigręžusi į negyvą Gregorą, 
nuėjo paskui tėvus į miegamąjį. Tarnaitė uždarė duris ir plačiai atla- 
pojo langą. Oras, dar vėsus tokią ankstyvą valandą, rodėsi jau kiek ap- 
šilęs. Buvo kovo pabaiga. 

Iš savo kambario išėjo trys įnamiai ir nustebę ėmė dairytis pusry- 
čių; apie juos niekas net nepagalvojo. 

— Kur pusryčiai? — niūriai paklausė vidurinysis ponas tarnaitę. 

Tačiau toji tik prisidėjo prie lūpų pirštą ir skubiai tylomis pamojo 
ponams ranka, kad užeitų į Gregoro kambarį. Jie paklausė ir, susikišę 
rankas į truputį apnešiotų savo švarkelių kišenes, sustojo jau visai 
prašviesėjusiame kambaryje apie Gregoro lavoną. 

Tuo metu prasivėrė miegamojo durys, ir svetainėn įžengė livrėja 
apsirengęs ponas Zamza su žmona ir dukteria iš šonų. Visų akys buvo 
truputį užverktos; Grėtė tarpais kniaubėsi tėvui į rankovę. 

— Išeikite tučtuojau iš mano buto! — pasakė ponas Zamza ir 
parodė į duris, nepaleisdamas moterų. 

— Kaip tai suprasti? — paklausė vidurinysis ponas truputį su- 
glumęs ir salsvai šyptelėjo. 

Kiti du laikė rankas už nugarų ir be perstojo jas trynėsi, tarsi ne- 
kantriai laukdami smarkaus ginčo, kurį tikrai laimės. 

— Ogi taip, kaip buvo pasakyta, — atšovė ponas Zamza ir žengė 
su savo dviem palydovėm tiesiai prie įnamio. Tas kol kas ramiai sto- 
vėjo ir Žiūrėjo į grindis, tarsi perrikiuodamas galvoj savo mintis. 

— Ką gi, tai einam, — tarė jis ir pasižiūrėjo į poną Zamzą, staiga 
virtęs romiu avinėliu ir tarsi prašydamas leidimo. 

Ponas Žamza tiktai palinksėjo galva, žiūrėdamas plačiai išplėsto- 
mis akimis. Tada ponas iš tiesų ilgais žingsniais leidosi į prieškambarį: 
abu jo draugai jau pirma klausėsi nustėrę ir dabar tiesiog nudulkėjo 
jam iš paskos, tarsi bijodami, kad ponas Zamza gali pirmiau išeiti į 
prieškambarį ir neleisti jų pas vadą. Prieškambaryje visi stvėrė iš stovo 
lazdas, tylomis nusilenkė ir žengė pro duris. Visiškai be pagrindo jais 
nepasitikėdamas, ponas Zamza su abiem moterimis išėjo net į laiptų 
aikštelę; persisvėrę per turėklus, jie žiūrėjo, kaip ponai lėtai, bet nesu- 
stodami lipa ilgais laiptais, kiekviename aukšte ties posūkiu išnykdami 
ir po kelių akimirkų vėl pasirodydami; juo žemiau lipo, juo mažiau 
Zamzos jais domėjosi, ir kai jiems priešais, o paskui pro juos viršun 

išdidžiai ėmė kopti mėsininko parankinis su našta ant galvos, ponas 
Zamza Su savo moterimis išvis atsitraukė nuo turėklų, ir visi, tarsi pa- 
jutę palengvėjimą, sugrįžo į butą. 

Tą dieną nutarė pailsėti ir prasiblaškyti; tokios pramogos buvo 
tikrai užsitarnavę, ji buvo jiems tiesiog būtina. Tad atsisėdo prie stalo 
rašyti laiškelių, kuriais atsiprašė nuo darbo: ponas Zamza rašė savo 
direkcijai, ponia Zamza darbdaviui, o Grėtė parduotuvės savininkui. 
Tuo metu įėjo tarnaitė pasakyti, kad jau viską padariusi ir išeina. Visi 
trys rašantys iš pradžių tiktai linktelėjo nepakeldami nuo popieriaus 
akių, o kad ji vis dar trypinėjo ir delsė, tai piktai sužiuro į ją. 

— Na, kas yra? — paklausė ponas Zamza. 

Tarnaitė šypsodamasi stovėjo tarpduryje, visa savo povyza rody- 
dama, kad gali jiems pranešti labai malonų dalyką, tik ją reikia gerai 
pakamantinėti. Beveik statmenai prie jos skrybėlės prisegta stručio 
plunksna, visąlaik taip erzinusi poną Zamzą, švelniai siūbavo į šalis. 

— Kogi jūs norite? — paklausė ponia Zamza, kurią tarnaitė bent 
kiek gerbė. 

— Tai va, — atsakė tarnaitė ir nutilo, smagiai šypsodamasi.— Dėl 
to, kaip anąjį iš tenai išgabenti, galite nebesirūpinti. Viskas jau su- 
tvarkyta. 

Ponia Zamza ir Grėtė palinko prie savo laiškų, tarsi ketindamos 
toliau rašyti; ponas Zamza, pastebėjęs, kad tarnaitė pasinešusi viską 
kuo plačiausiai dėstyti, ryžtingai sustabdė ją ranka. Tada ji prisiminė, 
jog labai skuba, šūktelėjo aiškiai įsižeidusi: ,,Sudie visiems!“, ryžtingai 
apsigręžė ir išėjo, trenkdama durimis taip, kad net sienos sudrebėjo. 

— Vakare aš ją atleisiu,— tarė ponas Zamza, bet nesulaukė atsa- 
kymo nei iš Žmonos, nei iš dukters, nes tarnaitė tarsi vėl sudrumstė 
atgautą ramybę. Moterys pakilo, priėjo prie lango ir stovėjo tenai apsi- 
kabinusios. Ponas Zamza pasigręžė į jas ir valandėlę tylomis sėdėjo. 
Paskui šūktelėjo: 

— Eikit čionai. Pamirškit pagaliau, kas buvo. Ir skirkit truputį 
dėmesio man. 

Moterys tuojau jo paklausė, pribėgo, pamylavo ir prisėdusios 
greitai pabaigė laiškus. 

Paskui visi trys drauge, pirmąkart per paskutinius tris mėnesius, 
išėjo iš namų ir nuvažiavo tramvajum už miesto į gamtą. Vagonas buvo 
visas nutviekstas šiltos saulės, jame jie sėdėjo vieni. Patogiai atsilošę 
sėdynėse, aptarinėjo ateitį, ir atidžiai įsigilinus pasirodė, kad ji ne tokia 
jau beviltiška, nes visų trijų vietos — apie tai dar niekada nebuvo 

įsišnekėta — buvo geros ir ypač daug žadančios. O labiausiai paleng- 
vės, kai jie pakeis butą, ir tai padarys tuojau; jis bus mažesnis ir piges- 
nis, bet geresnėj vietoj ir praktiškesnis negu dabartinis, Gregoro su- 
rastas. Šitaip šnekantis, ponas ir ponia Zamzos žiūrėjo į savo vis gyvė- 
jančią dukterį ir beveik vienu metu pagalvojo, kad jinai pastaruoju 
metu, nepaisant visų skruostus išblyškinusių vargų, virto dailia, žydin- 
čia mergina. Pritilę ir nejučiom kalbėdamiesi vien žvilgsniais, jie gal- 
vojo apie tai, kad atėjo laikas pasidairyti jai tinkamo jaunikio. Ir, tarsi 
patvirtindama šias jų svajas ir viltis, tramvajui sustojus, duktė pakilo 
pirma ir išsitiesė visu savo jaunu kūnu. 

PATAISOS DARBŲ KOLONIJOJE 


— Tai nepaprastas aparatas, — pasakė karininkas mokslininkui 
keliautojui ir su tam tikra nuostaba bei pasigėrėjimu nužvelgė jam, 
be abejo, puikiai pažįstamą aparatą. Keliautojas, atrodo, tik iš manda- 
gumo buvo priėmęs komendanto kvietimą dalyvauti už nepaklusnumą 
ir viršininko įžeidimą nuteisto kareivio egzekucijoje. Ir pačioje pa- 
taisos darbų kolonijoje egzekucija, matyt, mažai buvo domimasi. Šiaip 
ar taip, čia, nedideliame ir giliame smėlėtame slėnyje, iš visų pusių 
apsuptame plikų šlaitų, be karininko ir keliautojo, buvo tiktai nuteis- 
tasis, kvailokas pažiūrėti, plačiaburnis žmogelis pasišiaušusiais plau- 
kais bei neskustais skruostais, ir kareivis, laikantis rankoje sunkią gran- 
dinę, į kurią suėjo kelios plonesnės, juosiančios nuteistojo riešus, kulkš- 
nis ir kaklą bei sujungtos skersinėmis grandinėlėmis. Nuteistasis, beje, 
atrodė toksai šuniškai nuolankus, jog piršosi mintis, kad jam galima 
leisti pasilakstyti slėnio šlaitais ir kad užteks tik prieš egzekuciją su- 
švilpti, ir jis prisistatys. 

Keliautojas beveik nesidomėjo aparatu ir, galima sakyti, pabrėžti- 
nai abejingas vaikštinėjo šen ir ten už nuteistojo nugaros, o karininkas, 
baigdamas rengtis egzekucijai, čia lindo po žemėn įkastu aparatu, čia 
korėsi kopėčiomis apžiūrėti viršutinių jo dalių. Tai padaryti tikrai 
būtų sugebėjęs koks nors mechanikas, tačiau karininkas triūsė taip 
uoliai, tarsi būtų buvęs didžiausias to aparato gerbėjas ar tarsi to darbo 
dėl kokių nors kitų priežasčių nebūtų buvę galima patikėti niekam 
kitam. 

— Na, štai ir viskas! — sušuko jis pagaliau ir nulipo kopėčiomis 
žemyn. Jis buvo visai nusiplūkęs, kvėpavo plačiai praverta burna, o 
už munduro apykaklės turėjo užsikišęs dvi moteriškas nosinaites. 

— Šie mundurai tropikams turbūt per sunkūs, — pasakė keliau- 
tojas, užuot, kaip tikėjosi karininkas, pasiteiravęs apie aparatą. 

— Be abejo, — atsakė karininkas ir ėmė plautis tam tyčia stovin- 
čiame kubilėlyje alyvuotas rankas, — tačiau jie — tėvynės simbolis; 
mes nenorime prarasti tėvynės. Bet pažvelkite į šį aparatą, — pridūrė 
jis, šluostydamasis rankas ir tuo pat metu rodydamas į aparatą.— Ligi 
šiol reikėjo rankų darbo, o dabar aparatas veikia pats vienas. 

Keliautojas linktelėjo ir pažvelgė ten, kur link rodė karininkas. 
Tas, manydamas, kad ne pro šalį apsidrausti nuo netikėtumų, pridūrė: 

— Pasitaiko, žinoma, sutrikimų; aš tikiuosi, kad jų šiandien nebus, 
vis dėlto reikia būti viskam pasiruošus. Juk aparatas veikia dvylika 
valandų be perstojo. Bet jeigu kas nors ir sutriks, tai labai menkai, ir 
bus galima greit pataisyti. 

— (Gal prisėsite? — paklausė jis paskui ir, ištraukęs iš krūvos 
kėdę pintu dugnu, pasiūlė ją keliautojui; šiam neliko nieko kita kaip 
tik atsisėsti. 

Dabar, sėdėdamas ant duobės krašto, jis greitomis į ją dirstelėjo. 
Duobė nebuvo kažin kokia gili. Vienoje jos pusėje dunksojo iškastų 
žemių gūbrys, kitoje stovėjo aparatas. 

— Aš nežinau,— tarė karininkas,— ar komendantas paaiškino 
jums šio aparato įrangą. 

Keliautojas atsakė neaiškiu rankos mostu; karininkui daugiau nie- 
ko ir nereikėjo, nes jis pats puikiai mokėjo tai padaryti. 

— Šis aparatas, — pasakė jis ir palietė švaistiklį, į kurį paskui 
atsirėmė, — yra mūsų ankstesniojo komendanto išradimas. Aš talkinau 
jam nuo pat pirmų bandymų ir iki aparato sukūrimo pabaigos. Bet 
išradimas.yra vien jo. Ar esate ką nors girdėjęs apie mūsų ankstesnįjį 
komendantą? Ne? Tai nė truputėlio neperdėsiu sakydamas, kad ir 
pataisos darbų kolonija egzistuoja vien jo dėka. Mes, jo draugai, jau 
jo mirties valandą žinojome, kad kolonijos struktūra tokia vientisa, 
jog jo įpėdinis, kad ir turėdamas šimtus naujų planų, daugelį metų 
negalės pakeisti senosios tvarkos. Ir mūsų pranašystė išsipildė, nauja- 
jam komendantui teko tai pripažinti. Gaila, kad jūs nepažinojote seno- 
jo komendanto!.. Tačiau, — nutraukė pats save karininkas, — aš plepu, 
o aparatas štai čia, prieš mus. Kaip matote, jį sudaro trys dalys. Ilgai- 
niui kiekviena iš jų gavo gana liaudišką pavadinimą. Žemutinė dalis 
praminta gulykla, viršutinė — žymekliu, o vidurinė, kabanti, — akė- 
čiomis. 

— Akėčiomis? — pasidomėjo keliautojas. Jis klausėsi: nelabai 
atidžiai, saulė šia me plyname slėnyje kaitino pernelyg smarkiai, ir susi- 
kaupti buvo sunku. Tad juo labiau jį stebino karininkas, kuris, kad ir 

apsirengęs ankštu munduru su antpečiais ir akselbantais, jam viską 
taip uoliai aiškino ir, nesiliaudamas kalbėti, tai čia, tai ten raktu vis 
pasukdavo kokią veržię. Lygiai tokia pati kaip ir keliautojo, atrodė, 
buvo ir kareivio būsena. Apsivyniojęs nuteistojo grandines apie riešus 
ir atsirėmęs ranka į šautuvą, jisai stovėjo nukoręs galvą ir į nieką ne- 
kreipė dėmesio. Keliautojas tuo nesistebėjo, nes karininkas kalbėjo 
prancūziškai, o tos kalbos, žinoma, nesuprato nei kareivis, nei nuteis- 
tasis. Tuo labiau keista, kad nuteistasis vis dėlto stengėsi sekti karinin- 
ko aiškinimus. Su savotišku miegūstu užsispyrimu kreipė jis savo žvilgs- 
nį ten, kur link rodė karininkas, o dabar, kai keliautojas klausimu 
nutraukė karininką, jis, kaip ir karininkas, pažvelgė į keliautoją. 

— Taip, akėčiomis, — atsakė karininkas, — tai, beje, labai taik- 
lus pavadinimas. Virbai įtaisyti kaip akėčių, ir visas įrenginys veikia 
kaip akėčios, nors stovi vietoje ir yra daug sudėtingesnis. Beje, jūs 
tuoj viską suprasite. Čionai, ant gulyklos, paguldomas nuteistasis... 
Aš pirma supažindinsiu su aparatu, o paskui pradėsiu pačią procedūrą. 
Tada jums bus lengviau viską sekti. Be to, vienas dantratis žymeklyje 
smarkiai susidėvėjęs, jis baisiai girgžda sukdamasis, ir tada beveik 
negalima susišnekėti, o atsarginių dalių, deja, labai sunku gauti... Taigi 
čia, kaip sakiau, gulykla. Ji visa padengta vatos sluoksniu, kam — 
netrukus sužinosite. Ant šitos vatos nuteistasis guldomas kniūpsčias, 
be abejo, nuogas; čia va diržai jam pririšti: šitie — rankoms, šiti( — 
kojoms, o tas — kaklui. Čia, galvūgalyje, kur, kaip sakiau, nusikaltė- 
lis guldomas kniūpsčias, yra štai šis nedidelis veltinio kaištis, kurį ne- 
sunkiai galima paslinkti taip, kad jis pakliūtų nuteistajam tiesiai į bur- 
ną. Jis neleidžia nuteistajam nei šaukti, nei persikąsti liežuvio. Nusi- 
kaltėlis nori nenori turi tą kaištį apžioti, kitaip kaklo diržas nulauš 
jam sprandą. 

— "Tai vata? — paklausė keliautojas ir pasilenkė į priekį. 

— Taip, žinoma, — atsakė karininkas šypsodamasis,— pačiupi- 
nėkite pats.— Jis paėmė keliautojo ranką ir perbraukė ja per gulyk- 
lą.— Tai specialiai preparuota vata, todėl ją taip sunku atpažinti; kam 
ji reikalinga, aš dar pasakysiu. 

Keliautojas jau truputį domėjosi aparatu; prisidengęs ranka nuo 
saulės akis, žiūrėjo į jį užvertęs galvą. Tai buvo didelis įrenginys. Gu- 
lykla ir žymeklis buvo vienodo dydžio ir atrodė kaip dvi tamsios dė- 
žės. Žymeklis įtaisytas maždaug du metrai aukščiau gulyklos; abu 
kampuose jungė keturi žalvario strypai, kurie saulėje tiesiog pliekste 
plieskė. Tarp tų dėžių ant plieninio lyno kabojo akėčios. 

Karininkas beveik nepastebėjo, koks abejingas buvo keliautojas 
pirma, užtat dabar, kai šis ėmė smalsauti, netgi liovėsi aiškinęs, kad 
šis neskubėdamas ir niekieno netrukdomas galėtų viską apžiūrėti. 
Nuteistasis mėgdžiojo keliautoją; kadangi jis negalėjo prisidengti ran- 
ka akių, tai žiūrėjo į viršų markstydamasis. 

— Taigi nuteistasis paguldomas, — pasakė keliautojas, atsilošė 
krėsle ir sukryžiavo kojas. > 

— Taip, — tarė karininkas, smauktelėjo kepurę į viršų ir persi- 
braukė ranka įkaitusį veidą, — o dabar klausykitės! Tiek gulykloje, 
tiek žymeklyje įtaisyta po elektros bateriją; gulykla naudoja jos ener- 
giją pati, žymeklis tiekia ją akėčioms. Kai tik nuteistasis pririšamas, 
gulykla pradeda judėti. Ji vibruoja smulkiais, labai greitais trūksniais 
į šonus ir drauge į viršų bei žemyn. Jūs tikriausiai esate matęs panašių 
aparatų gydymo įstaigose; tiktai mūsų gulyklos judesiai daug tikslesni: 
jie turi būti suderinti su akėčių judesiais. Juk pagaliau akėčioms ir 
skirta įvykdyti nuosprendį. 

— O koks gi nuosprendis? — paklausė keliautojas. 

— Jūs ir to nežinote? — nusistebėjo karininkas ir prikando lū- 
pą.— Dovanokite, jeigu mano aiškinimas nelabai nuoseklus, labai 
prašau atleisti. Anksčiau su aparatu paprastai supažindindavo pats 
komendantas; tačiau naujasis komendantas atsisakė šios garbingos 
pareigos; bet kad jis net tokio aukšto svečio, — keliautojas bandė abiem 
rankomis gintis nuo tokios pagarbos, bet karininkas neatsisakė savo 
žodžių, — net tokio aukšto svečio nesupažindino su mūsų metodu, tai 
naujiena, kuri... — Jis jau buvo benusikeikiąs, bet susitvardė ir tiek 
tepasakė: — Aš nebuvau perspėtas, todėl nesu kaltas. Beje, aš geriau 
už bet kurį kitą galiu supažindinti su mūsų nuosprendžių rūšimis, nes 
turiu čia, — jis plekštelėjo sau per viršutinę kišenę, — atitinkamus bu- 
vusio komendanto brėžinius. 

— Paties komendanto brėžinius? — nusistebėjo keliautojas. — 
Tai ką — jis buvo viskas? Kareivis, teisėjas, konstruktorius, chemi- 
kas, braižytojas? 

— Taip, — linktelėjo galvą karininkas, nutaisęs ledinę mąslią 
miną. 

Jis priekabiai pažiūrėjo į savo rankas; jos pasirodė jam nepakan- 
kamai švarios, kad galėtų prisiliesti prie brėžinių, todėl vėl priėjo prie 
kubilėlio ir dar sykį jas nusiplovė. Tada išsitraukė nediduką odinį 
aplanką ir pasakė: 

— Musų nuosprendžiai nėra griežti. Akėčios įrašo nuteistojo kūne 

tą priesaką, kurį jis pažeidė. Pavyzdžiui, va jo kūne — karininkas pa- 
rodė į nuteistąjį — bus įrašyta: „Gerbk savo viršininką!“ 

Keliautojas greitomis žvilgtelėjo į nuteistąjį; kai karininkas paro- 
dė į jį ranka, šis nuleido galvą ir kiek įmanydamas įtempė klausą, 
kad ką nors suprastų. Tačiau iš jo storų, kietai sučiauptų lūpų buvo 
aišku, kad nieko nesuprato. Keliautojui daug kas rūpėjo, tačiau nu- 
teistojo akivaizdoje jis tiek tepaklausė: 

— Ar jis Žino nuosprendį? 

— Ne,— atsakė karininkas ir jau norėjo toliau aiškinti, bet ke- 
liautojas jį nutraukė: 

— Jis nežino nuosprendžio? 

— Ne,— pakartojo karininkas, akimirką patylėjo, tarsi lauk- 
damas, kad keliautojas pagrįstų savo klausimą, paskui tarė: — Būtų 
beprasmiška skelbti jam nuosprendį. Juk jis patirs jį savo kūnu. 

Keliautojas jau norėjo nutilti, bet pajuto į save atkreiptą nuteisto- 
jo žvilgsnį, tarsi klausiantį: ar jis pritaria nupasakotai procedūrai? 
Todėl keliautojas, jau atsilošęs kėdėje, vėl pasilenkė į priekį ir tarė: 

— O kad apskritai yra nuteistas — ar bent tai jis žino? 

— Irgi ne,— atsakė karininkas ir nusišypsojo keliautojui, tarsi 
tikėdamasis iš jo dar kokių nors keistų klausimų. 

— Ne? — tarė keliautojas ir persibraukė ranka kaktą.— Tai jis 
ir dabar nežino, kaip buvo reaguota į jo bandymą apsiginti? 

— Jis neturėjo tokios galimybės, — pasakė karininkas ir nukreipė 
akis į šalį, tarsi būtų kalbėjęsis pats su savimi ir nenorėjęs sugėdinti 
keliautojo tokių savaime suprantamų dalykų aiškinimu. 

— Bet juk jis privalėjo turėti galimybę gintis, — pasakė keliau- 
tojas ir pakilo nuo kėdės. 

Karininkas išsigando supratęs, kad jo aiškinimai gali pernelyg ilgai 
užtrukti, todėl priėjo prie keliautojo, įsikibo jam į parankę, parodė 
ranka į nuteistąjį, kuris dabar, pajutęs, jog kalbama apie jį, atsistojo 
ramiai, — kareivis irgi įtempė grandinę, — ir pasakė: 

— Padėtis tokia. Čia, kolonijoje, aš einu teisėjo pareigas. Nepai- 
sant to, kad esu toks jaunas. Mat aš ir ankstesniajam komendantui 
padėdavau vykdyti visas bausmes, todėl aparatą pažįstu geriausiai. 
Principas, kurio laikausi skirdamas bausmę, yra toks: „Kaltė visuomet 
neabejotina“. Kiti teismai negali laikytis šio principo, nes jie kolegialūs 
ir pavaldūs aukštesnėms instancijoms. Čia šito nebėra ar bent jau ne- 
buvo senojo komendanto laikais. Naujasis, beje, jau bandė kištis į 
mano reikalus, bet lig šiolei to pavyko išvengti, tikiuosi, ir toliau pa- 

vyks... Jūs norėjote, kad paaiškinčiau šį atvejį; ką gi, jis toks pat papras- 
tas kaip ir kiti. Šįryt vienas kapitonas pranešė, kad šis žmogus, pri- 
skirtas jam pasiuntiniu ir privaląs gulėti prie jo durų, pramiegojo tar- 
nybą. Mat jo pareiga atsikelti kiekvienąsyk, kai laikrodis muša valan- 
das, ir saliutuoti prie kapitono durų. Pareiga, be abejo, nesunki, bet 
naudinga, kadangi pasiuntinys, privaląs saugoti ir aptarnauti karinin- 
ką, visą laiką išlieka žvalus. Praėjusią naktį kapitonas norėjo patik- 
rinti, ar pasiuntinys vykdo savo pareigą. Jis atidarė lygiai antrą valandą 
duris ir pamatė, kad tas susirietęs miega. Tada atsinešė rimbą ir šniojo 
pasiuntiniui per veidą. Užuot pašokęs ir paprašęs atleisti, pasiuntinys 
nutvėrė savo ponui už kojų, papurtė ir pasakė: „,„Mesk rimbą, jei ne — 
nesurinksi kaulų“. Tai va koks jo nusikaltimas. Karininkas prieš va- 
landą atėjo pas mane, aš užrašiau jo parodymus ir iškart paskyriau 
bausmę. Tada liepiau uždėti pasiuntiniui grandines. Viskas buvo la- 
bai paprasta. Jeigu būčiau pirma jį išsikvietęs ir kvotęs, būtų tik viskas 
susipainioję. Jis būtų melavęs, o jeigu man būtų pavykę tą melą de- 
maskuoti, tai būtų sugalvojęs ką nors nauja ir taip toliau. O dabar aš 
jį turiu savo rankose ir daugiau nepaleisiu... Na, ar viskas aišku? 
Tačiau laikas eina, man jau reikėjo pradėti egzekuciją, o aš dar ne- 
baigiau aiškinti aparato konstrukcijos. 

Jis vėl pasodino keliautoją, priėjo prie aparato ir ėmė pasakoti 
toliau: 

— Kaip matote, akėčių forma atitinka žmogaus kūno formą, čia 
štai akėčios liemeniui, o šitiedvi — kojoms. Galvai skirtas tiktai šis 
mažas žymeklis. Ar aišku? 

Jis maloniai pasilenkė prie keliautojo, pasiruošęs viską išdėstyti 
kuo smulkiausiai. 

Keliautojas suraukęs kaktą žiūrėjo į akėčias. Žinios apie čionykštę 
teiseną jo nepatenkino. Ir vis dėlto jis tikino save, jog čia pataisos dar- 
bų kolonija, jog čia reikia ypatingų priemonių ir griežtos karinės 
drausmės. Be to, jis dėjo vilčių į naująjį komendantą, kuris, kad ir lė- 
tai, aiškiai nori pakeisti esamą padėtį, o karininkas, būdamas toksai 
kietakaktis, negali to suprasti. Turėdamas tai galvoje, keliautojas pa- 
klausė: 

— Ar komendantas dalyvaus egzekucijoje? 

— Neaišku, — atsakė karininkas, nemaloniai paveiktas šio neti- 
kėto klausimo, ir jo veido išraiška pasikeitė.— Kaip tik todėl mums 
reikia skubėti. Man labai gaila, bet dėl to aš netgi sutrumpinsiu aiški- 
nimą. Tačiau rytoj, kai aparatas bus išvalytas, — vienintelis jo trū- 

kumas, kad jis labai užsiteršia,— galėčiau viską detaliau išdėstyti. 
O dabar vien tai, kas būtina... Kai nuteistasis jau būna pririštas prie 
gulyklos ir ši pradeda judėti, akėčios nuleidžiamos žemyn. Jos automa- 
tiškai susireguliuoja taip, kad virbai tik liestų kūną; kai šitai jau pada- 
ryta, plieninis trosas įsitempia ir virsta strypu. Tada viskas ir prasideda. 
Pašaliniam mūsų bausmės atrodys visiškai panašios. Akėčios veikia 
pažiūrėti vienodai. Vibruodamos jos bado virbais kūną, kuris savo 
ruožtu vibruoja, judinamas gulyklos. Kad kiekvienas galėtų sekti nuo- 
sprendžio vykdymo eigą, akėčios padarytos iš stiklo. Techniškai buvo 
labai sunku įtaisyti stikle virbus, bet po daugelio bandymų pavyko. 
Mes nebijojome sunkumų. Ir dabar kiekvienas mato, kaip daromas 
įrašas kūne. Gal prieitumėte arčiau ir pažiūrėtumėte į virbus. 

Keliautojas lėtai atsistojo, priėjo ir pasilenkė prie akėčių. 

— Jūs matote, — tarė karininkas, — jog virbai dvejopi ir įvairiai 
išdėstyti. Šalia ilgo įtaisytas trumpas. Ilgasis rašo, o trumpasis purškia 
vandenį — plauna kraują, kad raštas visąlaik būtų aiškus. Kruvinas 
vanduo subėga į šiuos mažus latakėlius ir įsilieja galiausiai štai į šį 
pagrindinį, kuriuo vanduo nuteka į duobę. 

Karininkas pirštu tiksliai parodė vandens tekėjimo kelią. Kai jis, 
kad būtų raiškiau, nutekamojo vamzdžio gale pakišo rankas po įsi- 
vaizduojama srove, keliautojas pakėlė galvą ir, grabaliodamas už nu- 
garos ranka, norėjo grįžti prie savo kėdės. Bet išsigando pamatęs, kad 
ir nuteistasis buvo paklausęs karininko kvietimo apžiūrėti akėčių įran- 
gą iš arčiau. Truputį patraukęs apsnūdusį kareivį į priekį, jis irgi sto- 
vėjo greta, pasilenkęs prie stiklo. Buvo matyti, kaip jis sutrikusiomis 
akimis ieško to paties, ką abu ponai kaip tik stebi, ir kad jam be paaiški- 
nimo tai vis nevyksta. Jis lankstėsi į vieną ir į kitą pusę. Jo akys taip 
ir lakstė stiklu. Keliautojas norėjo pavaryti jį atgal, nes tai, ką jis darė, 
tikriausiai buvo draudžiama. O karininkas, viena ranka prilaikydamas 
keliautoją, kita paėmė nuo pylimo grumstą ir paleido jį į kareivį. Šis 
kaipmat praplėšė akis, pamatė, kaip drąsiai elgiasi nuteistasis, įsirėmė 
kulnimis į žemę, truktelėjo nuteistąjį taip, kad tas pargriuvo aukštiel- 
ninkas, ir žiūrėjo paskui iš viršaus, kaip jis kapanojasi, žvangindamas 
grandinėmis. 

— Pakelk jį! — riktelėjo karininkas, matydamas, kad nuteistasis 
pernelyg blaško keliautojo dėmesį. 

Pasilenkęs prie akėčių, šis netgi nežiūrėjo į jas, o tik sekė, kas dabar 
bus nuteistajam. 

— Elkis su juo kaip pridera! — vėl šūktelėjo karininkas. Jis api- 

bėgo aparatą, paėmė nuteistąjį už pažastų ir, padedamas kareivio, 
pastatė, nors šiam kelissyk ir išklypo į šalis kojos. 

— Na, dabar aš jau viską Žžinau,— pasakė keliautojas, kai kari- 
ninkas grįžo pas jį. 

— Išskyrus svarbiausią dalyką, — tarė karininkas, nutvėrė ke- 
liautoją už alkūnės ir parodė į viršų: — Tenai, žymeklyje, yra dant- 
račių sistema, kuri reguliuoja akėčių darbą, o nustatoma ši sistema 
pagal brėžinį, atitinkantį nuosprendį. Aš naudojuosi dar buvusio ko- 
mendanto brėžiniais. Štai jie, — jis ištraukė iš aplanko kelis lapus, — 
bet, deja, negaliu jums duoti jų į rankas, nes tai brangiausia, ką turiu. 
Sėskitės, aš rodysiu juos iš čia, ir jūs viską puikiai matysite. 

Jis parodė pirmąjį lapą. Keliautojas mielai būtų pasakęs kokį pagi- 
riamą žodį, bet pamatė tiktai labirintiškas, viena su kita daugsyk susi- 
kertančias linijas, taip tankiai privingiuotas popieriuje, kad beveik ne- 
galėjai įžiūrėti baltų vietų. 

— Skaitykite, — tarė karininkas. 

— Aš nieko nesuprantu, — pasakė keliautojas. 

— Čiagi viskas aišku, — tarė karininkas. 

— Bet labai sudėtinga, — išsisukinėdamas pasakė keliautojas, — 
aš negaliu iššifruoti. 

— Taip, — tarė karininkas, nusijuokė ir įsikišo aplanką į kišenę, — 
tai ne pradžiokų dailyraštis. Reikia gerai įsižiūrėti, kol permanai. Bet 
galų gale ir jūs suprastumėte. Tas raštas ir turi būti nepaprastas — 
juk Jis privalo atimti gyvastį ne tuojau, o vidutiniškai tik po dvylikos 
valandų; kritinė valanda maždaug šešta. Todėl raštas turi būti apsup- 
tas daugeliu marginių; pats raštas juosia kūną tiktai siauru ruožu; kitas 
plotas skiriamas marginiams. Ar galite dabar įvertinti akėčių ir viso 
aparato darbą?.. Žiūrėkite! 

Jis užšoko ant kopėčių, suktelėjo kažkokį ratą, riktelėjo žemyn: 
„Dėmesio, pasitraukite į šalį!“ — ir viskas ėmė judėti. Jeigu vienas iš 
dantračių nebūtų džeržgęs, vaizdas būtų buvęs puikus. Tarsi iš netyčių 
užkluptas to prakeikto dantračio, karininkas pagrūmojo jam kumščiu, 
skėstelėjo, atsiprašydamas keliautojo, rankomis ir skubiai nulipo 
žemyn stebėti aparato darbo iš apačios. Dar kažkas blogai veikė, 
ir tai matė tik jis vienas; vėl užlipo į viršų, įkišo abi rankas į žymek- 
lio vidų, paskui, kad būtų greičiau, nusileido žemyn ne kopėčiomis, 
o nušliuožė vienu žalvariniu strypu ir, kad būtų girdėti per triukš- 
mą, ėmė visa gerkle rėkti keliautojui į ausį: 

— Ar suprantate, kas čia darosi? Akėčios pradeda rašyti; kai 
tiktai jos įmuša pirminį raštą nusikaltėlio nugaroje, vatos sluoksnis 
pasislenka ir lėtai paverčia kūną ant šono, kad akėčios turėtų naujo 
ploto. Tada kruvinos išrašytos vietos prisiglaudžia prie vatos, kuri, 
būdama specialiai preparuota, sulaiko kraujavimą ir paruošia nuga- 
rą raštui gilinti. Šitie va virbai akėčių pakraštyje, toliau verčiant 
kūną, nuplėšia vatą nuo žaizdų, ir akėčios vėl turi darbo. Taip skverb- 
damosi vis gilyn ir gilyn, jos rašo dvylika valandų. Pirmas šešias 
valandas nuteistasis turi sąmonę, kaip ir anksčiau, jis junta tiktai 
skausmus. Po dviejų valandų veltinio kaištis iš burnos išimamas, nes 
nusikaltėlis jau nebeturi jėgų rėkti. Čia, į šį elektra šildomą dubenį 
galvūgalyje, įdedama ryžių košės, kurios, jeigu nori, nuteistasis gali 
pasisiekti liežuviu. Nė vienas nepraleidžia šios progos. Kiek pame- 
nu, tokio atvejo dar nebuvo, o mano patyrimas didžiulis. Tiktai apie 
šeštą valandą nuteistasis praranda apetitą. Tada aš paprastai atsi- 
klaupiu šičia va ir stebiu tą reiškinį. Nusikaltėlis retai kada praryja 
paskutinį kąsnį, jis tiktai pavarto jį burnoje ir išspjauna į duobę. Tada 
man reikia pasilenkti, kitaip kliūtų į veidą. Koks jis tylus pasidaro 
tą valandą! Protas praskaidrėja pačiam kvailiausiam. Viskas pra- 
sideda nuo akių. Nuo jų prašviesėjimas išplinta po visą veidą. Tai 
toks gundantis vaizdas, kad vos gali susilaikyti pats neatsigulęs greta 
po akėčiomis. Šiaip nieko daugiau neatsitinka, nuteistasis tik pra- 
deda suprasti raštą, jis susikaupia tarsi klausydamasis. Jūs gi matė- 
te — perskaityti raštą nelengva ir akimis, o mūsų nuteistasis perskai- 
to Jį savo žaizdomis. Tai, žinoma, didelis darbas, ir jam reikia šešių 
valandų. Tada akėčios persmeigia nusikaltėlį kiaurai ir išmeta į duo- 
bę, kur jis šlepteli į kruviną vandenį ir vatą. Tuo teismas baigiasi, 
ir mes, aš ir kareivis, jį užkasame. 

Pakreipęs ausį karininko pusėn ir susikišęs rankas į švarko kiše- 
nes, keliautojas stebėjo mašinos darbą. Nuteistasis irgi stebėjo, bet 
nieko nesuprato. Jis stovėjo truputį pasilenkęs ir žiūrėjo į judančius 
virbus, kai kareivis, karininkui davus ženklą, užpakalyje peiliu per- 
pjovė jam marškinius ir kelnes taip, kad jie nusmuko; nuteistasis 
bandė pastverti smunkančius drabužius ir prisidengti, bet kareivis 
pakėlė jį ir nukratė skarmalus žemėn. Karininkas sustabdė aparatą, 
ir dabar, tyloje, nuteistasis buvo paguldytas po akėčiomis. Grandi- 
nės buvo nuimtos ir vietoj jų uždėti diržai; iš pradžių atrodė, tarsi 
nuteistajam būtų nuo to palengvėję. Dabar akėčios nusileido dar 
žemiau, nes žmogus, gulintis po jomis, buvo liesas. Kai virbai jį pa- 

lietė, nugara jam perbėgo drebulys; kolei kareivis knebinėjosi su jo 
dešine ranka, kairiąją jis atkišo į priekį, pats nesižinodamas kur link; 
tačiau tai buvo kaip tik ta pusė, kur stovėjo keliautojas. Karininkas 
visąlaik šnairomis dirsčiojo į keliautoją, tarsi stengdamasis jo veide 
įžvelgti, kokį įspūdį jam daro egzekucija, su kuria ką tik, kad ir pa- 
viršutiniškai, buvo supažindinęs. 

Vienas rankoms skirtas diržas trūko; matyt, kareivis Jį pernelyg 
smarkiai buvo užveržęs. Kareivis parodė karininkui nutrūkusį diržą, 
prašydamas pagalbos. Karininkas priėjo prie jo ir pasakė, pasisukęs 
į keliautoją: 

— Mašina labai sudėtinga, tai čia, tai ten kas nors gali nutrūkti 
arba sulūžti, tačiau tai neturi sugadinti bendro įspūdžio. Diržą mes, 
beje, tuojau pakeisime, jo vietoj aš panaudosiu grandinę; bet deši- 
nioji ranka tada vis dėlto vibruos ne taip švelniai. 

Rišdamas grandinę, jis dar pridūrė: 

— Lėšos mašinai išlaikyti dabar labai ribojamos. Senojo ko- 
mendanto laikais aš laisvai galėjau naudotis tam tyčia skirtais pi- 
nigais. Čia buvo sandėlis, kur galėjai gauti kokių tik nori dalių. 
Prisipažinsiu, aš jomis, galima sakyti, švaisčiausi — anksčiau, žinoma, 
ne dabar, kaip sako naujasis komendantas, kuris tik ir žiūri, kaip 
sugriauti senąją tvarką. Dabar mašinai skirti pinigai jo Žinioje, ir, 
prašydamas naujo diržo, aš turiu kaip įrodymą priduoti senąjį, o 
naujas ateis tik po dešimties dienų, ir toks prastas, kad niekam ne- 
tiks. O kaip man per tą laiką apsieiti be diržo — tas niekam nerūpi. 

Keliautojas svarstė: visuomet rizikinga kištis į svetimus reikalus. 
Jis nėra nei tos pataisos darbų kolonijos, nei tos šalies, kuriai ji 
priklauso, gyventojas. Jeigu norėtų pasmerkti egzekuciją arba net ją 
sužlugdyti, jam pasakytų: tu čia svetimas, tai ir tylėk. Prieštaravimui 
jis neturėtų jokių argumentų, galėtų tik pridurti, kad turbūt nebe- 
sižino pats, ko nori, nes keliauja vien pažintiniais tikslais ir anaip- 
tol ne norėdamas pakeisti kitų šalių teiseną. Tačiau proga labai jau 
viliojanti. Nuosprendis tikrai neteisingas, ir egzekucija tikrai nežmo- 
niška. Niekas negalėtų apkaltinti keliautojo savanaudiškumu: nu- 
teistasis jam nei pažįstamas, nei tėvynainis ir apskritai ne iš tų žmo- 
nių, kurie kelia užuojautą. O keliautojas turi aukštų įstaigų reko- 
mendacijas, sutiktas čia labai: pagarbiai, ir tai, kad yra pakviestas da- 
lyvauti šioje egzekucijoje, matyt, reiškia, jog norima sužinoti jo nuo- 
monę apie ją. Juo labiau kad komendantas, kaip dabar jam kuo aiš- 

kiausiai buvo pasakyta, nėra jos šalininkas ir karininko atžvilgiu nu- 
siteikęs beveik priešiškai. 

Čia keliautojas išgirdo piktai šaukiant karininką. Tas buvo kaip 
tik vargiai įgrūdęs nuteistajam į burną veltinį kaištį, o nuteistasis, ne- 
įstengdamas sulaikyti blogumo, užmerkė akis ir ėmė vemti. Kari- 
ninkas skubiai ištraukė kaištį ir norėjo pasukti galvą duobės pusėn; 
bet buvo per vėlu — nešvarumai jau tiško ant mašinos. 

— Tai vis komendantas kaltas! — šaukė karininkas ir, nebe- 
sižinodamas ką darąs, ėmė purtyti žalvarinius strypus.— Mašina 
priteršiama kaip tvartas! 

Drebančiomis rankomis jis parodė keliautojui, kas atsitiko. 

— Aš juk ne sykį komendantui ištisas valandas kalte kaliau, kad 
dieną prieš egzekuciją būtinai reikia nutraukti maitinimą. Bet naujos 
švelnios tvarkos šalininkai yra kitos nuomonės. Prieš išvedant ko- 
mendanto damos kimšte prikemša nuteistąjį saldėsių. Visą gyvenimą 
jis maitinasi pašvinkusia žuvimi, o dabar prisiryja saldėsių! Tačiau 
tai dar nieko, tegu, aš dėl to nieko nesakyčiau, bet kodėl negalima 
gauti naujo kaiščio, kurio štai jau trys mėnesiai prašau? Kaip galima 
nesibjaurint imti tą kaištį į burną, jeigu jį prieš mirtį jau yra čiulpę 
ir kandžioję daugiau kaip šimtas žmonių? 

Nuteistasis padėjo ant gulyklos galvą, jis atrodė ramus, su viskuo 
susitaikęs, o kareivis tuo tarpu valė nuteistojo marškiniais mašiną. 
Karininkas priėjo prie keliautojo, kuris, kažką numanydamas, žengė 
žingsnį atgal, bet karininkas paėmė jį už rankos ir pasivedė į šoną. 

— Aš noriu pasakyti jums kelis žodžius, kurie turėtų likti tarp 
mūsų, — tarė jis,— ar galima? 

— Žinoma, — atsakė keliautojas ir klausėsi nuleidęs akis. 

— Ši teisena ir ši egzekucija, kurią jūs turite progą stebėti, da- 
bar mūsų kolonijoje jau nebeturi tiesioginių šalininkų. Aš esu vie- 
nintelis jos gynėjas ir drauge vienintelis senojo komendanto palikimo 
gynėjas. Apie tolesnį šios tvarkos plėtojimą dabar nė negalvoju, 
visas savo jėgas skiriu išlaikyti tam, kas yra. Kai senasis komen- 
dantas dar buvo gyvas, kolonija knibždėte knibždėjo jo šalininkų: 
senojo Komendanto įsitikinimų aš pakankamai stipriai laikausi, ta- 
čiau jo galios neturiu nė už skatiką; todėl visi šalininkai išsislapstę, 
jų dar daug, bet visi tyli. Jeigu šiandien, egzekucijos dieną, jūs nu- 
eisite į arbatinę ir pasiklausysite, tai išgirsite tikriausiai tik dvipras- 
miškų užuominų. Visi jie — senosios tvarkos šalininkai, tačiau da- 
bar, kai atėjo naujas komendantas, iš jų jokios naudos. Ir aš klausiu 


Novelės 500 


jus: nejaugi per šį komendantą ir jo moteris, kurios daro jam įtaką, 
štai šitoks viso gyvenimo triūsas, — jis parodė ranka į mašiną, — 
turi nueiti niekais? Argi galima tai leisti? Net jeigu jūs užsienietis 
ir tiktai kelioms dienoms atvykote į mūsų salą? O gaišti negalima, 
prieš mano jurisdikciją kažkas ruošiama; komendantūroje jau vyksta 
pasitarimai, į kuriuos aš nekviečiamas; netgi šiandieninis jūsų vi- 
zitas, man atrodo, susijęs su esama padėtimi; patys bijo, todėl siunčia 
jus, užsienietį... O kokios būdavo egzekucijos anksčiau! Jau prieš 
dieną visas slėnis pilnas prigužėdavo žmonių; visi ateidavo tik pa- 
sižiūrėti; anksti rytą atvykdavo komendantas su savo damomis; fan- 
faros pažadindavo stovyklą; aš raportuodavau, kad viskas paruošta; 
susirinkusieji — visi aukštieji valdininkai privalėdavo dalyvauti — 
susiburdavo apie aparatą; ši kėdžių krūva — tai tik niekinga anų 
laikų liekana. Aparatas blizgėdavo švariai išvalytas, beveik kiek- 
vienai egzekucijai imdavau naujų atsarginių dalių. Šimtams ma- 
tant,— Minia, stovinti ant galų pirštų, driekdavosi iki pat tų kalvų, — 
komendantas pats paguldydavo nuteistąjį po akėčiomis. Tai, ką šian- 
dien daro paprastas kareivis, buvo mano, teismo pirmininko, garbės 
pareiga. Ir egzekucija prasidėdavo! Joks gedimas netrikdydavo ma- 
šinos darbo. Kai kurie apskritai nežiūrėdavo į ją, tik gulėdavo už- 
merktomis akimis smėlyje; visi žinodavo: dabar triumfuoja teisin- 
gumas. Tyloje būdavo girdėti tiktai nuteistojo dūsavimai, prislopinti 
veltinio kaiščio. Šiandien aparatui jau nepavyksta išspausti iš nu- 
teistojo tokio atodūsio, kurio negalėtų nuslopinti veltinis; o tada akė- 
čių virbai purkšdavo gailų skystį, kurio šiandien naudoti nebegalima. 
Ir štai ateidavo šeštoji valanda! Neįmanoma būdavo patenkinti visų 
prašymų leisti pasižiūrėti iš arčiau. Komendantas išmintingai patvar- 
kydavo taip, kad pirmenybę turėtų vaikai; aš dėl savo padėties, ži- 
noma, visada privalėdavau būti prie pat aparato; dažnai tupėdavau 
va štai ten, laikydamas ant kiekvienos rankos po vaiką. Kaip mes 
visi sekdavome prašviesėjimą iškankintame veide, kaip tiesdavome 
galvas į šią pagaliau pasirodžiusią ir jau nykstančią teisingumo švie- 
są! Ak, kokie tai buvo laikai, bičiuli! 

Karininkas, matyt, užmiršo, kas šalia jo stovi; jis apkabino ke- 
liautoją ir padėjo jam ant peties galvą. Keliautojas labai sumišo, 
jis nekantriai žiūrėjo į šalį. Kareivis jau buvo baigęs valyti aparatą 
ir įkrėtęs iš skardinės į dubenį dar kiek ryžių košės. Nuteistasis, at- 
rodė, galutinai atsikvošėjo ir, vos tai pastebėjęs, tuojau ėmė liežuviu 
jos siekti. Kareivis vis stūmė jį šalin, nes košė, matyt, buvo skirta vė- 

lesniam laikui, tačiau ritualo pažeidimas buvo jau ir tai, kad jis kabino 
ją nešvariomis rankomis ir valgė alkano nuteistojo akyse. 

Karininkas greitai susitvardė. 

— Aš visai nenorėjau jūsų sugraudinti, — tarė jis, — aš žinau — 
šiandien neįmanoma papasakoti, kokie tai buvo laikai. Šiaip ar taip, 
mašina veikia, ir jos nereikia girti. Jos nereikėtų girti net ir tada, 
jeigu ji viena stovėtų šiame slėnyje. Ir lavonas pabaigoje skrieja tokia 
pat neįsivaizduojamai gražia trajektorija į duobę, nors ji neaptūpta, 
kaip anksčiau, it musių daugybės smalsuolių. Tada mes buvome pri- 
versti aptverti duobę tvirtais turėklais, dabar jie seniai nugriauti. 

Keliautojas, nenorėdamas rodyti karininkui savo veido, be tikslo 
dairėsi aplink. Karininkas nusprendė, jog jis stebisi, kad slėnis toks 
tuščias; todėl čiupo jį už rankų ir, eidamas apie jį ratu, kad sugautų 
žvilgsnį, paklausė: 

— Matote, kokia gėda? 

Bet keliautojas nieko neatsakė. Karininkas atstojo valandėlę nuo 
jo; plačiai išskėtęs kojas, įsirėmęs į šonus, jis stovėjo tylėdamas ir 
žiūrėjo į žemę. Tada šyptelėjo drąsinamai keliautojui ir pasakė: 

— Vakar, kai komendantas jus kvietė, ir aš buvau netoliese. 
Ir girdėjau tą kvietimą. Aš pažįstu komendantą ir tuojau supratau, 
ko jisai siekia. Nors jam ir užtektų galios stoti prieš mane, vis dėlto 
dar nedrįsta to daryti ir, matyt, nori pasiremti jūsų, gerbiamo už- 
sieniečio, nuomone. Jis tiksliai apskaičiavo: jūs tik antra diena sa- 
loje, nepažinojote senojo komendanto ir nežinote jo minčių, esate 
veikiamas europietiškų tradicijų, galbūt jūs apskritai mirties bausmės 
priešininkas, o tokios mechanizuotos — juo labiau, be to, pamaty- 
site, kad egzekucija niūri, be publikos, vykdoma jau padėvėta ma- 
šina,— argi to neužteks (taip mano komendantas), kad jūs palai- 
kytumėte mano teismą neteisingu? O jeigu palaikysite jį neteisingu, 
tai (aš vis dar samprotauju kaip komendantas) netylėsite, nes jūs juk 
pasitikite savo didele patirtimi. Tiesa, jūs esate prisižiūrėjęs daugelio 
šalių savotiškų papročių ir mokate juos gerbti, todėl tikriausiai ne- 
pasisakysite prieš tokį teismą taip ryžtingai, kaip pasisakytumėte 
galbūt savo šalyje. Tačiau komendantui to nė nereikia. Užtektų 
šiaip sau tarto, netyčiom išsprūdusio žodžio. Ir visai nebūtina, kad 
jis atspindėtų jūsų įsitikinimus, užtenka, kad bent iš dalies atitiktų 
komendanto tikslą. Jis kuo subtiliausiai jus iškamantinės — tuo esu 
tikras. O jo damos sėdės aplink pastačiusios ausis; jūs, pavyzdžiui, pa- 
sakysite: ,,„Pas mus teismas kitoks“ arba: „Pas mus kaltinamasis prieš 

nuosprendį kvočiamas“, arba: „Pas mus nuteistasis sužino nuospren- 
dį“, arba: „Pas mus yra ir kitokių bausmių, ne vien mirties“, arba: 
„Pas mus kankinimai buvo tik viduramžiais“. Tai vis teisingos pa- 
stabos, ir jums jos atrodo teisingos — nekaltos pastabos, nekritikuo- 
jančios mano metodo. Bet kaip į jas reaguos komendantas? Aš jau 
matau jį, gerąjį komendantą, tučtuojau atstumiant į šalį kėdę ir sku- 
bant į balkoną, jau matau jo damas ten sugužant paskui jį, jau gir- 
džiu jo balsą — damos jį vadina griausmingu — sakant: „Didis Va- 
karų šalies mokslininkas, kurio tikslas — ištirti visų šalių teiseną, 
ką tik pareiškė, kad mūsų senasis teismas yra nežmoniškas. Po šio 
tokios asmenybės pareiškimo aš, žinoma, negaliu jo daugiau kęsti. 
Tad nuo šios dienos įsakau...“ Ir taip toliau. Jūs norite įsikišti, gir- 
di, jūs visai to nesakęs, ką jis čia dėsto, jūs nepavadinęs mano metodo 
neteisėtu, priešingai, jis atitinkąs jūsų tvirčiausius įsitikinimus, jūs 
laiką jį pačiu Žmogiškiausiu ir visiškai nežeminančiu žmogaus orumo, 
jūs sužavėtas ir technika, bet jau vėlu — jūs net negalite išeiti į bal- 
koną, kuris pilnas damų; jūs norite patraukti dėmesį, norite surikti, 
bet damos ranka užima jums burną,— tada man ir visam senojo 
komendanto triūsui galas. 

Keliautojas sulaikė šypseną: štai koks, pasirodo, lengvas užda- 
vinys, kurį jis laikė tokiu sunkiu. Jis atsakė išsisukinėdamas: 

— Mano įtaka ne tokia didelė, kaip jūs manote; komendantas 
skaitė mano rekomendaciją ir Žino, kad aš nesu teismų žinovas. 
Jeigu aš pareikščiau savo nuomonę, tai būtų tiktai privataus asmens 
nuomonė, nė kiek ne svarbesnė už bet kurio kito ir, šiaip ar taip, 
daug mažiau verta už komendanto, kuris, kaip man atrodo, šioje 
kolonijoje turi labai dideles teises. Jeigu jo nuomonė apie šį metodą 
iš tikrųjų tokia, kaip jūs tvirtinate, tai bijau, kad tam bus atėjęs ga- 
las ir be mano kuklaus įsikišimo. 

Ar karininkas tai suprato? Ne, dar nesuprato. Jis energingai 
papurtė galvą, dirstelėjo į nuteistąjį ir kareivį, kurie krūptelėjo ir at- 
sitraukė nuo ryžių, priėjo prie pat keliautojo, pažvelgė jam ne į akis, 
o kažkur į švarką ir pasakė tyliau negu pirma: 

— Jūs nepąžįstate komendanto: jūs žiūrite į jį ir į mus visus — 
prašau atleisti už pasakymą — truputį naivokai; patikėkite, jūsų įta- 
kos tiesiog negalima įvertinti — tokia ji didelė. Aš: nudžiugau iš- 
girdęs, kad stebėsite egzekuciją vienas. Šis komendanto potvarkis 
turėjo man pakenkti, o dabar išeis į naudą. Jūs viską išklausėte — 
neblaškomas melagingų pašnabždų ir niekinamų žvilgsnių, kurių 

neišvengsi, kai dalyvauja egzekucijoje daugiau žmonių, matėte apa- 
ratą ir ruošiatės stebėti egzekuciją. Nuomonę jūs, žinoma, jau su- 
sidarėte; jeigu jums dar kas nors neaišku, tai bausmės reginys viską 
parodys. O dabar prašau jūsų: padėkite man kovoti su komendantu! 

Keliautojas neleido jam toliau kalbėti. 

— Kaip? — sušuko jis.— Tai neįmanoma. Aš negaliu jums nei 
padėti, nei pakenkti. 

— Galite, — pasakė karininkas. Keliautojas truputį net išsigando 
pamatęs, kad jis sugniaužė kumščius.— Galite, — pakartojo kari- 
ninkas dar tvirčiau.— Aš esu sudaręs planą, kuris negali neišdegti. 
Jūs manote, kad jūsų įtaka per menka. Aš žinau, kad ji pakankama. 
Bet jeigu ir pripažinsime, kad jūsų tiesa, tai ar nereikia gelbėti esa- 
mos tvarkos visomis, kad ir, sakysim, nepakankamai veiksmingomis 
priemonėmis? Tad išklausykite mano plano... Kad jis pavyktų, visų 
pirma reikia, kad "jūs šiandien kolonijoje kuo mažiau kalbėtumėte 
apie mūsų metodą. Jeigu jūsų tiesiai neklaus, jokiu būdu nieko nesa- 
kykite; 0 jūsų pareiškimai turi būti trumpi ir neaiškūs; turi atrodyti, 
kad jums sunku apie tai kalbėti, kad jūs įskaudintas, kad jeigu pra- 
dėtumėte kalbėti atvirai, tai tiesiog pratrūktumėte prakeiksmais. Aš 
nereikalauju, kad meluotumėte, anaiptol, jūs tik privalote kalbėti 
trumpai, maždaug tokiais žodžiais: „Taip, aš mačiau egzekuciją“ 
arba „Taip, aš išklausiau paaiškinimų“. Tiktai tiek, daugiau nieko. 
Nepasitenkinimui, kuris turėtų skambėti jūsų žodžiuose, yra pakan- 
kamas pagrindas, nors ir kitokio pobūdžio, negu patiktų komen- 
dantui. Jis, žinoma, supras jus visai kitaip ir savaip išsiaiškins, kas 
pasakyta. Tuo paremtas mano planas. Rytoj komendantūroje, pir- 
mininkaujant komendantui, įvyks didelis visų aukštesniųjų kolonijos 
valdybos tarnautojų posėdis. Komendantas, žinoma, moka visus to- 
kius susirinkimus paversti spektakliu. Tam tyčia buvo pastatyta 
net galerija, kuri visuomet prisirenka pilna žiūrovų. Aš esu privers- 
tas dalyvauti tuose spektakliuose, nors mane jie tiesiog vemti verčia. 
Dabar jūs tikrai būsite pakviestas į posėdį; jeigu šiandien elgsitės taip. 
kaip aš sakiau, tai jus ne kvies, o prašyte prašys dalyvauti. Bet jeigu 
dėl kokios nors nesuprantamos priežasties nepakviestų, jums teks 
to pareikalauti: tada būtinai pakvies, galima neabejoti. Šiaip ar taip, 
rytoj jūs sėdėsite su damomis komendanto ložėje. Komendantas vis 
žvilgčios į viršų — jam rūpės, ar jūs ten. Po daugelio nereikšmingų, 
juokingų, tiktai žiūrovams skirtų dienotvarkės klausimų — paprastai 
kalbama apie uosto statybą, vis apie uosto statybą! — ateis eilė ir 

mūsų teismui. Jeigu komendantas nepradės tos kalbos arba ilgai 
dels, tai aš pasirūpinsiu, kad pradėtų. Aš atsistosiu ir pranešiu apie 
šiandieninę mūsų egzekuciją. Labai trumpai, tiktai pranešiu, ir vis- 
kas. Tokių pranešimų tenai, tiesa, neįprasta daryti, bet aš vis tiek 
padarysiu. Komendantas padėkos man, kaip visada, maloniai šypso- 
damasis, ir čia jis, žinoma, jau nepraleis geros progos. ,,„Tik ką,— 
pasakys jis ar kaip nors panašiai, — mes išklausėme pranešimą apie 
įvykdytą egzekuciją. Prie šio pranešimo aš dar norėčiau pridurti, 
kad tą egzekuciją matė didis mokslininkas, kuris, kaip jūs visi žinote, 
apsilankydamas suteikė nepaprastą garbę mūsų kolonijai. Šiandie- 
ninis mūsų posėdis taip pat nepaprastas: jame dalyvauja jis. Tad ar 
nevertėtų tą didį mokslininką paklausti, ką jis mano apie bausmę, 
įvykdytą senuoju papročiu, ir apie visą šią bylą?“ Visi, žinoma, ima 
ploti, pritariamai šaukti, o aš — garsiausiai. Komendantas jums nu- 
silenkia ir sako: „Tad aš ir pateikiu tą klausimą'visų čia esančiųjų 
vardu“. Ir tada prie barjero prieinate jūs. Padedate rankas taip, 
kad visi matytų, kitaip damos jas nutvers ir ims žaisti jūsų pirštais... 
Ir štai pagaliau jūsų žodis. Nežinau, kaip aš ištversiu iki tos akimir- 
kos. Kalbėdamas jūs turite nieko nesivaržyti, pasakykite tiesą garsiai, 
persilenkite per barjerą, šaukite, taip, taip, rėkte išrėkite komen- 
dantui savo nuomonę, savo tvirtą nuomonę. Bet galbūt jūs taip neno- 
rite: galbūt tai prieštarauja jūsų būdui, galbūt jūsų tėvynėje tokiais 
atvejais elgiamasi kitaip? Gerai, visiškai pakaks, jei net ir neatsistosite, 
pasakysite tik kelis žodžius, sušnibždėsite, kad juos girdėtų tiktai apa- 
čioje sėdintys tarnautojai, to užteks, jums nereikia kalbėti, kad egze- 
kucijoje nebuvo žiūrovų, kad džeržgia dantratis, kad nutrūko diržas, 
kad nuo kaiščio nusikaltėlis vemia, — nieko to nereikia, viską pada- 
rysiu aš, ir patikėkite, jeigu mano kalba neišvarys jo iš salės, tai 
parklupdys ant kelių ir privers pasakyti: senasis komendante, aš len- 
kiuosi tau... Štai koks mano planas; ar norite padėti jį įvykdyti? Žino- 
ma, norite, ne tas žodis — privalote. 

Karininkas suėmė keliautoją už abiejų rankų ir, sunkiai kvė- 
puodamas, pažvelgė jam į akis. Paskutinius žodžius jis rėkte išrėkė, 
net kareivis su nuteistuoju sukluso; kad ir nieko nesuprasdami, jie 
vis dėlto liovėsi griebę ryžius ir kramtydami žiūrėjo į keliautoją. 

Atsakymas, kurį jis turėjo duoti, keliautojui buvo aiškus nuo 
pat pradžių; pernelyg jis buvo prisižiūrėjęs visko per savo gyvenimą, 
kad dabar svyruotų; apskritai jis buvo sąžiningas žmogus ir nieko 

nebijojo. Ir vis dėlto kareivio bei nuteistojo akivaizdoje akimirką 
delsė. Galų gale pasakė tai, ką turėjo pasakyti: 

— Ne. 

Karininkas sumirksėjo, bet nenuleido akių nuo jo. 

— Norite, kad paaiškinčiau? — paklausė keliautojas. 

Karininkas tylomis linktelėjo galvą. 

— Aš prieš tokį teismą, — kalbėjo toliau keliautojas.— Dar iki 
jums viską man atvirai papasakojant — jūsų atvirumu aš, žinoma, 
nepiktnaudžiausiu — aš jau svarsčiau, ar turiu teisę pasisakyti prieš 
tokį metodą ir ar tas mano pasisakymas ką nors lems. Į ką pirmiau- 
sia turėčiau kreiptis, man buvo aišku: žinoma, į komendantą. Po 
jūsų kalbų man tai pasidarė dar aiškiau, tačiau mano sprendimui 
tas jau neturėjo jokios reikšmės, priešingai, jūsų nuoširdus įsitiki- 
nimas mane jaudina, nors ir negali išmušti iš vėžių. 

Karininkas tylėjo, jis pasisuko į aparatą, pačiupinėjo vieną žal- 
varinį strypą, atlošęs galvą pažiūrėjo į viršų, į Žymeklį, tarsi tikrin- 
damas, ar ten viskas gerai. Kareivis ir nuteistasis buvo lyg ir susi- 
draugavę: nuteistasis, kad ir labai jam trukdė diržai, rodė kareiviui 
kažkokius ženklus; kareivis linksojo prie jo; nuteistasis šnibždėjo 
kažką, ir kareivis linkčiojo. 

Keliautojas priėjo prie karininko ir tarė: 

— Jūs dar nežinote, ką ketinu daryti. Aš pareikšiu komendan- 
tui savo nuomonę apie čionykštį teismą, bet ne posėdyje, o akis į 
akį; be to, ir neužsibūsiu čia tiek, kad galėčiau dalyvauti kokiame 
nors posėdyje; aš išvykstu ar bent sėdu į laivą jau rytoj rytą. 

Karininkas tarsi nė negirdėjo. 

— Vadinasi, mūsų teismas jums nepatiko, — pasakė jis greičiau 
pats sau ir šyptelėjo, kaip šypsosi senis iš vaiko paikysčių, ta šypsena 
slėpdamas savo mintis.— Jei taip, tai, matyt, laikas, — pasakė jis ir 
pažvelgė staiga į keliautoją giedromis akimis, kuriose švietė tarsi 
iššūkis, tarsi kvietimas. 

— Kam laikas? — sunerimo keliautojas, bet atsakymo nesulaukė. 

— Tu laisvas, — pasakė karininkas nuteistajam jo kalba. Tas 
iš pradžių nepatikėjo.— Na, laisvas, laisvas, — pakartojo karininkas. 

Nuteistojo veidas pirmąsyk tikrai atgijo. Ar tai tiesa? Ar nebus 
tai trumpalaikė karininko užgaida? Nejau svetimšalis prikalbino 
pasigailėti? Kas čia darosi? Visus šiuos klausimus buvo galima įžvelgti 
jo veide. Bet neilgai. Kad ir kaip ten būtų, jeigu jau taip, jis panoro 
iš tikrųjų būti laisvas ir pradėjo tampytis, kiek tai leido akėčios. 


Novelės 506 


— Nutrauksi diržus, — riktelėjo karininkas.— Gulėk ramiai! Mes 
tuoj tave atrišime. 

Ir, davęs ženklą kareiviui, kartu su juo ėmėsi darbo. Nuteistasis 
tyliai juokėsi, sukiojo veidą tai kairėn — į karininką, tai dešinėn — 
į kareivį, nepamiršdamas ir keliautojo. 

— Ištrauk jį, — įsakė karininkas kareiviui. 

Tai daryti reikėjo atsargiai, kadangi akėčios buvo nuleistos la- 
bai žemai. Per savo nekantrumą nuteistasis keliose vietose persi- 
brėžė nugarą. 

Bet dabar jis jau beveik nedomino karininko. Šis priėjo prie ke- 
liautojo, vėl išsitraukė tą mažąjį aplanką, pasklaidė jį, rado paga- 
liau lapą, kurio ieškojo, ir parodė jį keliautojui. 

— Skaitykite, — tarė jis. 

— Aš nesuprantu,— tarė keliautojas, — aš jau sakiau, kad ne- 
galiu perskaityti. 

— Įsižiūrėkite geriau,— neatlyžo karininkas ir atsistojo šalia 
keliautojo, norėdamas jam padėti. 

Kai ir tai negelbėjo, jis iš toli, tarsi prie lapo nebūtų buvę gali- 
ma prisiliesti, mažuoju pirštu ėmė vedžioti per raides, kad keliautojui 
būtų lengviau skaityti. Keliautojas taip pat iš paskutiniųjų stengėsi 
bent tuo padaryti malonumą karininkui, tačiau jam nesisekė. Tada 
karininkas ėmė rodyti įrašą po raidę, paskui perskaitė jį visą. 

— „Būk teisingas!“ čia parašyta,— tarė jis,— va dabar tai ir 
jūs galite perskaityti. 

Keliautojas prisilenkė taip arti lapo, jog karininkas, bijodamas, 
kad neprisiliestų, atitraukė lapą toliau; nors keliautojas nieko nepa- 
sakė, buvo aišku, kad jis vis dar nieko neįžiūri. 

— „Būk teisingas!“ čia parašyta,— pakartojo karininkas. 

— (Gali būti, — tarė keliautojas, — aš tikiu, kad ten tokie žodžiai. 

— Na gerai,— burbtelėjo karininkas, bent jau iš dalies paka- 
kintas, ir užlipo kopėčiomis su lapu rankoje; labai rūpestingai padėjęs 
Jį žymeklyje, ėmė iš pagrindų pertvarkinėti dantračius; tai buvo labai 
sunkus darbas, nes dantračių, matyt, buvo ir visai mažuliukų, ir kartais 
karininko galva išvis dingdavo žymeklyje — taip rūpestingai jis triūsė. 

Keliautojas iš apačios visąlaik sekė tą darbą, jam nutirpo kaklas, 
įskaudo akys nuo dangų užliejusios saulės šviesos. Kareivis ir nu- 
teistasis buvo užsiėmę tik vienas kitu. Nuteistojo marškinius ir kel- 
nes, kurios jau gulėjo duobėje, kareivis ištraukė užkabinęs durtuvo 
galu. Marškiniai buvo velnioniškai nešvarūs, ir nuteistasis išsiskalbė 

juos kubilėlyje. Kai jis apsirengė, abu, kareivis ir nuteistasis, garsiai 
nusikvatojo, nes viskas už nugaros buvo išilgai perpjauta. Matyt, 
jausdamas pareigą linksminti kareivį, nuteistasis sukosi apie jį mas- 
katuojančiais drabužiais, o šis, atsisėdęs ant žemės, juokėsi ir pliauk- 
šėjo sau per kelius. Tačiau buvo matyti, kad ponų jie vis dėlto šiek 
tiek varžosi. 

Pagaliau baigęs viršuje darbą; karininkas šypsodamasis dar kartą 
įdėmiai nužvelgė visą aparatą, užtrenkė žymeklio dangtį, kuris ligi 
tol buvo pakeltas, nulipo žemyn, pažiūrėjo į duobę, paskui į nuteistąjį, 
su pasitenkinimu pastebėjo, kad šis jau išsigriebęs drabužius, priėjo 
paskui prie kubilėlio nusiplauti rankų, per vėlai pamatė bjaurius 
nešvarumus, nuliūdo, kad negalės nusiplauti rankų, panardino 
galiausiai jas į smėlį — tas pakaitalas jo nepatenkino, bet nebuvo 
daugiau kas daro, — atsistojo tada ir ėmė sagstytis mundurą. Čia jam 
pirmiausia į rankas pakliuvo dvi moteriškos nosinės, kurias buvo 
užsikišęs už apykaklės. 

— Še tau porą nosinių,— pasakė jis ir metė jas nuteistajam. 
O keliautojui paaiškino: — Damų dovanos. 

Nors rengdamasis mundurą ir kitus drabužius labai skubėjo, su 
kiekvienu elgėsi labai rūpestingai; sidabrinius munduro akselbantus 
netgi išlygino pirštais, o vieną spurgą pataisė kresteldamas. Tiesa, 
su šiuo rūpestingumu nelabai derinosi tai, kad, dailiai išlyginęs vieną 
ar kitą drabužį, jis tuojau pat jį piktai trenkdavo į duobę. Paskutinis 
daiktas, likęs jo rankose, buvo durklas su perpete. Jis ištraukė durklą 
iš makštų, perlaužė jį, sudėjo tada viską krūvon — durklo dalis, 
makštis ir perpetę — ir taip šveitė, kad duobėje žvangtelėjo. 

Dabar jis stovėjo nuogas. Keliautojas kandžiojosi lūpas, bet nieko 
nesakė. Žinojo, kas dabar bus, bet neturėjo teisės karininkui truk- 
dyti. Jeigu teisenai, kurią karininkas taip brangino, iš tikrųjų grėsė 
toks mirtinas pavojus, — galimas daiktas, po to, kai įsikiš keliautojas, 
kuris laikė savo pareiga įsikišti, — tai karininkas dabar elgėsi visiškai 
teisingai; keliautojas, juo dėtas, būtų daręs lygiai tą pat. 

Kareivis ir nuteistasis iš pradžių nieko nesuprato, net nežiūrėjo, 
kas čia darosi. Nuteistasis labai nudžiugo gavęs nosines, bet neilgai 
džiaugėsi, nes kareivis tuojau jas atėmė staigiu, netikėtu grybšniu. 
Dabar nuteistasis bandė ištraukti kareiviui nosines iš už diržo, kur 
šis buvo jas užsikišęs, bet kareivis nesnaudė. Taip jie pusiau juokais 
kivirčijosi. Abu sužiuro tiktai tada, kai karininkas visiškai nusirengė. 
Ypač nuteistasis, jis, atrodė, pajuto, jog įvykiai pasuko visiškai kita 

vaga. Tai, kas pirma grėsė jam, dabar bus karininkui. Bet dabar vis- 
kas turbūt eis iki galo. Tikriausiai taip įsakė užsienietis. Taigi čia 
kerštas. Nors pats neiškentė iki galo, už jį bus iki galo atkeršyta. 
Plati šypsena iškreipė nuteistojo veidą ir jau neišnyko. 

Karininkas tuo tarpu grįžo prie mašinos. Nors ir anksčiau buvo 
aišku, kad jis ją puikiai pažįsta, vis dėlto negalėjai atsistebėti, kaip 
valdo ją ir kaip jinai jo klauso. Tik prikišo ranką prie akėčių, ir tos 
kelissyk pakilo į viršų ir vėl nusileido. Pagaliau sustojo tokioje pa- 
dėtyje, kad jis galėtų įlįsti; jis tik palietė gulyklos kraštą, ir ši ėmė 
vibruoti; veltinis kaištis atsidūrė priešais burną, buvo matyti, kad ka- 
rininkas nusiteikęs apsieiti be jo, tačiau, akimirką pasvyravęs, vis 
dėlto nugalėjo save ir jį apžiojo. Viskas buvo paruošta, tiktai diržai 
dar karojo iš šalių, bet, matyt, jie buvo nereikalingi — karininko 
nederėjo rišti. Tačiau nuteistasis pastebėjo diržus, be jų egzekucija 
jam turbūt atrodė nepilnavertė, todėl uoliai pamojo kareiviui, ir 
juodu abu atbėgo pririšti karininko. Tas jau buvo iškėlęs koją — 
norėjo bakstelėti jungiklį, paleidžiantį žymeklį, bet, pamatęs pribė- 
gusius, ją atitraukė ir leidosi pririšamas. Tačiau dabar jis jau negalė- 
jo pasiekti jungiklio; nei kareivis, nei nuteistasis nebūtų jo radę, o 
keliautojas buvo pasiryžęs nė piršto nejudinti. Tačiau to nė nereikėjo: 
vos tiktai diržai buvo užveržti, mašina pradėjo veikti: gulykla vibravo, 
virbai šokinėjo ant odos, akėčios kilo į viršų ir leidosi žemyn. Kurį 
laiką Žiūrėjus, keliautojui staiga toptelėjo, kad vienas dantratis turi 
džergžti; bet buvo tylu, nesigirdėjo nė menkiausio garso. 

Veikdama tyliai, mašina visiškai nebetraukė dėmesio. Keliautojas 
pažvelgė į kareivį ir nuteistąjį. Nuteistasis buvo guvesnis, mašina jį 
labai domino, jis čia pasilenkdavo, čia vėl išsitiesdavo, smiliumi vis 
ką nors rodė kareiviui. Keliautojui tai nepatiko. Jis buvo nusprendęs 
išbūti čia iki pabaigos, bet žiūrėti į kareivį ir nuteistąjį tiesiog nega- 
lėjo. 

— Eikite namo, — pasakė jis jiems. 

Kareivis gal ir būtų ėjęs, bet nuteistajam tas įsakymas atrodė 
tiesiog bausmė. Jis ėmė prašyti sudėjęs rankas, o kai keliautojas tik 
papurtė galvą, tai net atsiklaupė. Keliautojas suprato, kad jokie 
įsakymai čia nepadės, ir jau buvo beeinąs prie abiejų paprasčiausiai 
jų nuvyti. Bet staiga viršuje, žymeklyje, išgirdo kažkokį triukšmą. 
Jis pažvelgė į viršų. Tad vis dėlto vienas dantratis užsikerta? Tačiau 
tai buvo kažkas kita. Žymeklio viršus lėtai pakilo ir galiausiai visai 
prasivėrė. Išlindo vieno rato dantys, paskui pasirodė ir visas dantra- 

tis, tarsi kažkokia didžiulė jėga būtų spaudusi žymeklį ir tam dantra- 
čiui nebūtų likę vietos; dantratis pasirito iki žymeklio krašto, nukrito 
žemyn, pariedėjo galiuką ir liko gulėti. O viršuje jau kilo kitas, o 
už jo dar kiti — dideli, maži, beveik nesiskiriantys vienas nuo kito, 
ir su visais buvo tas pat, kiekvienusyk atrodė, kad žymeklyje jau 
nieko neliko, bet paskui pasirodydavo nauja, itin gausinga grupė, 
dantračiai iškildavo, nukrisdavo žemyn, pariedėdavo galiuką ir gul- 
davo ant smėlio. Per tą reginį nuteistasis visai užmiršo keliautojo 
įsakymą, dantračiai jį kerėte pakerėjo, jis norėdavo kiekvieną pa- 
griebti ir ragino kareivį jam padėti, bet vis atitraukdavo išsigandęs 
ranką, nes iš paskos jau skubėdavo kitas dantratis, kuris jam, bent 
jau riedėdamas viršuje, kėlė baimę. 

Tuo tarpu keliautojas labai sunerimo: mašina aiškiai iro, ramus 
jos darbas buvo apgaulė; jam dingtelėjo, kad dabar reikėtų pasirū- 
pinti karininku, kadangi šis jau niekuo negali sau padėti. Tačiau, su- 
telkęs visą dėmesį į dantračius, jis išleido iš akių kitas mašinos dalis; 
kai dabar, nukritus paskutiniam žymeklio dantračiui, pasilenkė prie 
akėčių, jo laukė nauja, dar nemalonesnė staigmena. Akėčios ne 
rašė, o tiktai badė, ir gulykla nevartė kūno, o vien kėlė jį į viršų, link 
virbų. Keliautojas norėjo kažką daryti, gal net sustabdyti mašiną, — 
tai buvo ne kankinimas, kurio siekė karininkas, o tikrų tikriausia 
žmogžudystė. Jis ištiesė į mašiną rankas. Bet tada akėčios su pers- 
meigtu kūnu pasislinko į šalį, ką paprastai padarydavo tiktai po dvy- 
likos valandų. Kraujas tekėjo šimtais srovelių nesumišęs su vande- 
niu, — ir vandens tiekimo mechanizmas šįsyk neveikė. O štai ir pa- 
skutinis sutrikimas: kūnas neatsiskyrė nuo ilgų virbų, liejo kraują, 
tačiau kabojo virš duobės nekrisdamas. Akėčios jau norėjo sugrįžti 
į senąją padėtį, tačiau, tarsi pastebėjusios, kad dar neišsivadavo 
nuo naštos, liko viršum duobės. 

— Padėkit! — sušuko keliautojas kareiviui bei nuteistajam ir 
pats suėmė karininką už kojų. Jis norėjo iš tos pusės prispausti kojas, 
o tuodu anoje pusėje turėjo užgulti karininko galvą, — taip tikėjosi 
pamažu nuimti jį nuo virbų. Tačiau tuodu vis nesiryžo artintis; nu- 
teistasis išvis nusigręžė; keliautojui teko prie jų prieiti ir jėga privesti 
prie karininko galvos. Čia jis beveik prieš savo valią pamatė lavono 
veidą. Jis buvo toks kaip ir gyvenime: jokio ženklo žadėto palengvė- 
jimo; to, ką mašina suteikė kitiems, karininkui ji nesuteikė: jo lūpos 
buvo kietai sučiauptos, akys plačiai atvertos, tokia pat išraiška kaip 

gyvenime, žvilgsnis ramus ir tvirtas, kaktą pervėręs didelio geležinio 
raižiklio smaigalys. 


Kai keliautojas su kareiviu ir nuteistuoju iš paskos priėjo pir- 
muosius kolonijos namus, kareivis parodė į vieną jų ir pasakė: 

— Ana ten arbatinė. k 

Apatiniame to namo aukšte buvo ilga, žema, olos pavidalo, ap- 
rūkusiomis sienomis ir lubomis patalpa, plačiai atvira į gatvės pusę. 
Nors arbatinė buvo labai panaši į kitus kolonijos namus, kurie visi, 
išskyrus komendantūros rūmus, buvo gerokai aptriušę, keliautojui 
ji pasirodė istorinė, ir jis pajuto buvusių laikų galią. Keliautojas pri- 
siartino prie to namo, perėjo su savo palyda iš paskos tarp neužsėstų 
stalų, įkvėpė troškaus šalto oro, einančio iš vidaus. 

— Senis palaidotas čia, — tarė kareivis, — dvasininkas neleido jo 
laidoti kapinėse. Kurį laiką nežinota, kur jį apskritai laidoti, paskui 
nutarta palaidoti čia. Karininkas jums apie tai tikrai nieko nepasa- 
kojo, nes to jis, žinoma, gėdijosi labiausiai. Jis netgi kelis sykius ban- 
dė iškasti senį nakčia, bet kiekvienusyk būdavo nuvaromas. 

— Kur tas kapas? — paklausė keliautojas, nepatikėjęs kareiviu. 

Kareivis ir nuteistasis tuojau aplenkė jį ir ėmė rodyti tenai, kur 
turėjo būti kapas. Jie nuvedė keliautoją iki galinės sienos, kur prie 
kelių stalų sėdėjo arbatinės svečiai. Tikriausiai tai buvo uosto dar- 
bininkai, tvirti vyrai trumpomis juodomis blizgančiomis barzdomis. 
Visi be švarkų, suplyšusiais marškiniais — vargšai, užguiti žmonės. 
Keliautojui priėjus, keli atsistojo, prigludo prie sienos ir žiūrėjo į jį. 

— Tai užsienietis,— girdėjo keliautojas šnabždant aplinkui,— 
jis nori pamatyti kapą. 

Jie atitraukė vieną stalą į šalį, po juo iš tikrųjų buvo antkapis, pa- 
prastas akmuo, pakankamai žemas, kad tilptų po stalu. Jame kaž- 
kas buvo parašyta labai mažomis raidėmis, keliautojui teko atsiklaup- 
ti, kad galėtų jas perskaityti. Įrašas buvo toks: „Čia ilsisi senasis ko- 
mendantas. Jo šalininkai, kuriems dabar reikia slėpti savo vardus, 
iškasė jam šį kapą ir pastatė paminklą. Yra pranašystė, kad komen- 
dantas po tam tikro laiko prisikels ir iš šio namo ves savo šalininkus 
į kovą. Tikėkite ir laukite!“ Kai keliautojas perskaitė ir pakilo, tai 
pamatė, kad apie jį stovi žmonės ir šypsosi taip, tarsi jie būtų perskaitę 
įrašą ir, pajutę jį esant juokingą, ragintų prisidėti prie jų nuomonės. 
Keliautojas apsimetė nieko nepastebėjęs, padalijo kelias monetas, 

palaukė, iki stalas vėl bus užstatytas ant kapo, išėjo iš arbatinės ir 
patraukė į uostą. 

Kareivis ir nuteistasis sutiko arbatinėje pažįstamų, kurie juos už- 
laikė. Bet, matyt, jie greit anų atsikratė, nes keliautojas dar buvo 
tik apie vidurį laiptų, vedančių prie valčių, kai jie vėl pasileido jam 
iš paskos. Jie, matyt, norėjo paskutinę akimirką priversti keliautoją 
juos pasiimti. Kolei keliautojas derėjosi su valtininku, kad nuvežtų 
į laivą, tuodu dūmė laiptais žemyn tylomis, nes šaukti nedrįso. Tačiau 
kai jie pasiekė laiptų apačią, keliautojas jau buvo valtyje, o valtinin- 
kas kaip tik stūmėsi nuo kranto. Juodu dar galėjo įšokti į valtį, bet 
keliautojas pakėlė nuo dugno sunkų sumazgytą lyną ir pagrasė juo, 
tuo sulaikydamas juos nuo šuolio. 

TILTAS 


Buvau sustingęs ir šaltas, buvau tiltas, gulėjau viršum bedugnės. 
Šiapus žemėn buvo įsirausę mano kojų pirštai, anapus — rankos, 
laikiausi dantim įsikandęs į trupantį molį. Švarko skvernai plaikstėsi 
man iš šalių. Apačioje šurmuliavo ledinis upėtakių upokšnis. Nė vie- 
nas turistas neužklysdavo į šią aukštumą be kelių, tiltas dar nebuvo 
pažymėtas žemėlapiuose. Taip aš gulėjau ir laukiau; turėjau laukti. 
Kai jau pastatytas, nė vienas tiltas nesiliaus buvęs tiltu, iki sugrius. 

Vieną pavakarę — ar tai buvo pirmoji, ar tūkstantoji pavakarė, 
nė pats nežinau, mano mintys visada buvo surizgusios ir visada ėjo 
ratu, — taigi vasaros pavakarę sodriau sušniokštė upokšnis, aš iš- 
girdau žmogaus žingsnius! Artyn, artyn. Išsitiesk, tilte, pasitempk, 
rąste be turėklų, laikyk tau patikėtąjį. Nepastebimai išlygink netvir- 
tus jo Žingsnius, o jeigu jis susvyruos, parodyk savo galybę ir lyg 
kalnų dievas nusviesk jį krantan. 

Jis atėjo, geležiniu lazdos smaigaliu pastukseno mane, paskui pa- 
kėlė mano švarko skvernus ir sutvarkė juos man ant nugaros. Įkišo 
lazdos galą į vešlius mano plaukus ir, pats, ko gero, it pašėlęs dairyda- 
masis aplink, ilgai jį ten laikė. Bet paskui — aš kaip tik svajose sekiau 
paskui jį per kalnus ir klonius — abiem kojom šoko man ant nugaros. 
Sudrebėjau nuo baisaus skausmo, visai nebesusigaudydamas. Kas ten 
buvo? Vaikas? Sapnas? Pakelės plėšikas? Savižudys? Gundytojas? 
Naikintojas? Ir aš ėmiau gręžtis — panorau jį pamatyti. Tiltas gręžiasi! 
Nespėjau atsigręžti — ir sugriuvau; sugriuvau ir iškart buvau suplė- 
šytas ir persmeigtas smailių akmenukų, kurie visada taip taikingai 
žvelgė į mane iš siautulingo vandens. 


513 


MEDŽIOTOJAS GRAKCHAS 


Du berniukai sėdėjo ant krantinės mūro ir žaidė kauliukais. Vyras 
sėdėjo ant laiptų kardą iškėlusio karžygio statulos šešėlyje ir skaitė 
laikraštį. Mergina prie šulinio pylėsi vandenį į kubilus. Daržovių par- 
davėjas gulėjo šalia savo prekių ir žiūrėjo į jūrą. Smuklės gilumoj pro 
tuščias durų ir langų angas buvo matyti du vyrai prie vyno taurės. Šei- 
mininkas sėdėjo už stalo ir snaudė. Tyliai, tarsi nešamas virš vandens, 
į mažą uostą įsklendė barkas. Vyras mėlynu švarku išlipo ant kranto 
ir įvėrė į grandis lynus. Kiti du vyrai tamsiais švarkais su sidabrinėm 
sagom paskui bocmaną išnešė neštuvus, ant kurių po dideliu gėlėtu, 
spurgais papuoštu audeklu, rodės, gulėjo žmogus. 

Krantinėje į atvykėlius niekas nekreipė dėmesio, net ir tada, kai 
jie pastatė ant žemės neštuvus palaukti laivo vairininko, tebesikrapš- 
tančio su lynais, niekas nei priėjo, nei ko paklausė, nei atidžiau pasi- 
žiūrėjo. 

Vairininką dar truputį sugaišino moteris, kaip tik pasirodžiusi 
denyje palaidais plaukais ir su vaiku ant rankų. Paskui jis priėjo, pa- 
rodė ranka į gelsvą triaukštį tiesių linijų namą kairėje prie vandens, 
vyrai pakėlė neštuvus ir įnešė pro žemus vartus iš lieknų kolonų. Ma- 
žas berniukas atidarė langą, spėjo pamatyti, kaip būrelis įėjo į namą, 
ir vėl skubiai uždarė. Tada buvo uždaryti ir vartai, rūpestingai su- 
meistruoti iš juodojo ąžuolo. Balandžių būrys, ligi tol sukęsis apie 
varpinę, nusileido palei namą. Balandžiai susibūrė priešais vartus, 
tarsi name būtų laikomas maistas. Vienas palėkėjo lig antro aukšto 
ir bakstelėjo snapu į langą. Balandžiai buvo šviesūs, gerai įmitę, gu- 
vūs. Plačiu mostu moteris iš barko pažėrė jiems grūdų, jie sulesė ir 
nulėkė pas moterį. 

Vyras su gedulinga juosta perrištu cilindru ėjo žemyn siaura stačia 
gatvele, vedančia link uosto. Jis atidžiai dairėsi aplink, viskas jam rū- 
pėjo, pamatęs viename kampe nešvarumų susiraukė. Ant paminklo 

laiptų gulėjo vaisių žievių, eidamas pro šalį jis nužėrė jas lazda. Pri- 
ėjęs prie namo durų pasibeldė, kartu dešine ranka, apmauta juoda 
pirštine, nusiimdamas cilindrą. Jam buvo tuojau atidaryta, gal penkias- 
dešimt mažų berniukų sustojo dviem eilėm ilgame koridoriuje ir nu- 
silenkė. 

Laivo vairininkas nulipo laiptais, pasisveikino su ponu, nusivedė 
jį viršun, antrame aukšte apėjo su juo lengvų grakščių lodžijų supamą 
kiemą, ir abu, berniukams per pagarbų atstumą sekant iš paskos, įžen- 
gė į vėsią didelę patalpą galunamyje, priešais kurį daugiau namų ne- 
buvo, tiktai plika tamsiai pilka uolų siena. Nešikai neštuvų galvūga- 
lyje statė ir degė ilgas žvakes, tačiau nuo to šviesiau nepasidarė, tiktai 
ramiai tūnoję šešėliai ėmė šokinėti ant sienų. Nuo neštuvų buvo nu- 
trauktas audeklas. Tenai gulėjo vyras vešliais ir susivėlusiais plaukais 
ir barzda, ruda oda, kažkuo panašus į medžiotoją. Jis gulėjo nejudė- 
damas, rodės, nekvėpuodamas, užmerktomis akimis, ir vis dėlto vien iš 
aplinkos galėjai spėti, kad čia galbūt guli numirėlis. 

Ponas priėjo prie neštuvų, padėjo ranką gulinčiam ant kaktos, 
atsiklaupė ir ėmė melstis. Vairininkas mostelėjo nešikams, kad apleistų 
kambarį, tie išėjo, nuvarė vaikus, susibūrusius koridoriuje, ir uždarė 
duris. Tačiau ponui, atrodė, neužteko ir tokios tylos, jis pasižiūrėjo į 
laivo vairininką, šis jį suprato ir išėjo pro šonines duris į gretimą kam- 
barį. Ant neštuvų gulintis žmogus tuojau atmerkė akis, skausmingai 
šypsodamasis pasigręžė į poną ir tarė: 

— Kas tu? 

Ponas nė kiek nenustebęs pakilo nuo žemės ir atsakė: 

— Rivos burmistras. 

Žmogus ant neštuvų linktelėjo, parodė, sunkiai kilstelėjęs ranką, 
į fotelį ir pasakė, kai burmistras atsisėdo: 

— Aštai žinojau, pone burmistre, tačiau pirmą akimirką aš visada 
viską užmirštu, viskas man sukasi ratu, ir geriau, jeigu paklausiu, nors 
ir viską Žinau. Jūs taip pat turbūt žinote, kad aš esu medžiotojas Grak- 
chas. 

— Aišku, — atsakė burmistras.— Man šiąnakt buvo pranešta, kad 
atvykstate. Mes jau seniai miegojome. Ir šit apie vidurnaktį žmona 
mane pašaukė: „,Salvatore,— toks mano vardas, — pasižiūrėk į balan- 
dį ant lango!“ Ten tikrai buvo balandis, tačiau didumo sulig gaidžiu. 
Jis prilėkė prie mano ausies ir pasakė: „,„Rytoj atvyksta miręs medžio- 
tojas Grakchas, sutik jį kaip miesto galva“. 

Medžiotojas linktelėjo ir persibraukė liežuvio galu lūpas: 

— Taip, balandžiai skrenda pirma manęs. Bet ar jūs manote, pone 
burmistre, kad aš turiu likti Rivoje? 

— To aš kol kas negaliu pasakyti, — atsakė burmistras.— Jūs 
miręs? 

— Taip,— tarė medžiotojas, — kaip matote. Prieš daugelį metų, 
tikrai prieš baisiai daug metų, Švarcvalde — tai Vokietijoje — nukri- 
tau nuo uolos, persekiodamas gemzę. Nuo to laiko aš negyvas. 

— Bet jūs ir gyvas tebesate,— pasakė burmistras. 

— Tam tikra prasme, — atsakė medžiotojas, — tam tikra prasme 
tebesu gyvas. Mano mirties eldija pasiklydo kelyje, ar ne ton pusėn pa- 
suko, ar vairininkas akimirką užsižiopsojo, susižavėjęs mano nuosta- 
biai gražia tėvyne, nežinau, kaip ten buvo, tik viena man aišku, kad 
likau žemėje ir kad mano eldija nuo to laiko raižo žemės vandenis. 
Aš visuomet norėjau gyventi savo kalnuose, o po mirties šit keliauju 
per visas šalis. 

— Ir jūs neturite vietos anapus? — paklausė burmistras surau- 
kęs kaktą. 

— Aš visą laiką, — atsakė medžiotojas, — esu ant didelių laiptų, 
vedančių į viršų. Ant šių begalinių laiptų aš ir plaukioju, kartais viršu- 
je, kartais apačioje, kartais dešinėj, kartais kairėj, niekur nesustoda- 
mas. Medžiotojas virto peteliške. Nesijuokite. 

— Aš nesijuokiu,— paprieštaravo burmistras. 

— Labai protingai darote, — tarė medžiotojas.— Aš niekur ne- 
sustoju. Bet kad ir labai smarkiai įsibėgėju, ir jau matau viršuje vartus, 
visuomet pabundu savo senoje, kokiuose nors žemiškuose vandenyse 
varganai įstrigusioje eldijoje. Mano andainykštė nelemta mirtis šaiposi 
iš manęs mano kajutėje. Julija, vairininko žmona, pasibeldžia ir atneša 
prie mano neštuvų to krašto, palei kurio krantus mes plaukiame, ryti- 
nį gėrimą. Aš guliu ant medinių gultų, esu aprengtas — į mane žiūrėti 
menkas malonumas — nešvariais įkapiniais marškiniais, barzda ir 
plaukai, žili ir juodi, neišpinamai susivėlę, kojos uždengtos didele šil- 
kine gėlėta moteriška skara ilgais spurgais. Prie galvos stovi bažnytinė 
žvakė ir šviečia man. Ant sienos priešais kabo mažas paveikslas, iš 
kurio lyg ir koks bušmenas taikosi į mane ietimi, prisidengęs dailiai 
išdažytu skydu. Laivuose dažnai pasitaiko kvailų paveikslų, bet šitas 
pats kvailiausias. Šiaip mano medinis narvas visai tuščias. Per borto 
liuką plūsta šiltas pietų oras, ir aš girdžiu, kaip į seną barką plakasi 
bangos. 

Guliu ten nuo to laiko, kai aš, dar gyvas medžiotojas Grakchas, 

namie, Švarcvalde, vijausi gemzę ir nukritau nuo uolos. Viskas vyko 
kaip pridera. Aš vijausi, nukritau, nukraujavau plyšyje, numiriau ir 
šitas barkas turėjo mane nuvežti į anapus. Dar prisimenu, kaip palai- 
mingai išsitiesiau ant šitų štai neštuvų pirmukart. Dar niekada kalnai 
negirdėjo tokio mano dainavimo kaip tos keturios tada dar tamsios 
sienos. 2 

Gyvenimas man buvo mielas ir mirtis miela, aš džiaugsmingai 
numečiau, prieš atsidurdamas laive, visą tą medžioklio šlamštą, krepšį, 
šautuvą, kuriuos visada išdidžiai nešiojau, ir kaip mergina vestuvių 
suknelę apsivilkau įkapinius marškinius. Gulėjau ir laukiau. Pzskui 


atsitiko nelaimė. 
— Kokia nelemtis, — tarė burmistras iškeldamas ranką, tarsi gin- 


damasis.— Ir jūs nė kiek nekaltas? 

— Nė kiek, — atsakė medžiotojas. — Aš buvau medžiotojas, argi 
tai kaltė? Buvau samdomas medžiotojas Švarcvalde, kur dar buvo 
vilkų. Tykojau, šaudžiau, nėriau kailius, argi tai kaltė? Darbas man 
sekėsi. Žmonės mane vadino „didžiuoju Švarcvaldo medžiotoju“. 
Argi tai kaltė? 

— Aš neturiu teisės apie tai spręsti, — pasakė burmistras, — ta- 
čiau ir man atrodo, kad čia nėra jokios kaltės. Tai kas gi kaltas? 

— Bocmanas,— tarė medžiotojas.— Niekas neskaitys, ką aš čia 
rašau, niekas neateis man padėti; jeigu būtų duotas uždavinys man 
padėti, visų namų durys liks uždarytos, visi langai užverti, visi gulės 
lovose, užsidengę antklodėmis galvas, visa žemė bus nakvynės nainai. 
Tatai gerai, nes niekas apie mane nežino, ir jeigu kas žinotų, tai neži- 
notų, kur aš esu, jei žinotų, kur esu, tai nežinotų, kaip mane ten sulai- 
kyti, taigi nežinotų, kaip man padėti. Noras man padėti yra liga, ir ji 
turi būti gydoma lovoje. 

Aš tai žinau ir nesišaukiu pagalbos, net jeigu būna akimirkų, kaip 
dabar, kai nebesivaldau ir labai daug apie tai galvoju. Tačiau, kad 
atsikratyčiau tokių minčių, užtenka apsidairyti ir pamatyti, kur aš esu 
ir — turbūt galiu tvirtinti — kur gyvenu jau keli šimtmečiai. 

— Negirdėta,— pasakė burmistras, — negirdėta. Ir dabar norite 
likti pas mus Rivoje? 

— Nemanau,— atsakė medžiotojas šypsodamasis ir, švelnindamas 
ironiją, uždėjo ranką ant burmistro kelio.— Aš esu čia ir daugiau 
nieko nežinau, daugiau nieko negaliu padaryti. Mano eldija be vairo, 
ją neša vėjas, pučiąs pačiose mirties pasaulio gelmėse. 

Apsistojom oazėje. Bendrakeleiviai miegojo. Vienas arabas, aukš- 
tas ir baltas, praėjo pro šalį; pašėręs kupranugarius, grįžo nakvyn- 
vietėn. 

Pargriuvau aukštielninkas į žolę; norėjau miego; negalėjau už- 
migti; tolumoje užkaukė šakalas; vėl atsisėdau. Ir tai, kas buvo taip 
toli, staiga priartėjo. Aplink mane — šakalų kirbynė; matiniu auksu 
žybsinčios ir vėl užgęstančios akys; liekni kūnai, judantys ritmingai 
ir mitriai it nuo botago kirčių. | 

Vienas prisiartino iš užpakalio, prisiglaudė, lyg norėdamas sušilti, 
prie manęs, pralindo man po pažastim, o paskui išėjo priešais ir tarė, 
žvelgdamas man beveik tiesiai į akis: 

— Esu seniausias šakalas visoje apylinkėje. Džiaugiuosi, kad dar 
spėjau pasveikinti tave, atvykusį čionai. Buvau jau beveik netekęs 
vilties, juk mes be galo seniai tavęs laukiam; mano motina laukė, ir jos 
motina, ir taip toliau — visos Jų Motinos iki pat pirmosios visų šakalų 
motinos. Patikėk! 

— Nuostabus daiktas, — pasakiau aš, užmiršdamas užsidegti po 
ranka gulintį pagalį ir jo dūmais nuginti šakalus tolėliau, — nuosta- 
bus daiktas tatai girdėti. Atvykstu čia visai atsitiktinai iš tolimos Šiaurės 
ir neketinu ilgai užgaišti kelionėje. Tai ko gi jūs norit, šakalai? 

Ir jie, tarsi padrąsinti šitų galbūt pernelyg malonių žodžių, sutūpė 
aplink mane glaudesniu ratu; visi lekavo šniokštuodami. 

— „Mes žinom, — prabilo seniausias, — kad tu atvyksti iš Šiaurės, 
kaip tik tuo ir pagrįsta mūsų viltis. Ten esama proto, kurio čia tarp 
arabų nerasi. Iš šitos šaltos puikybės, supranti, neišskelsi nė kibirkštė- 
lės proto. Jie žudo žvėris ir valgo juos, o maitą niekina. 

— Nešnekėk taip garsiai, — tariau aš, — netoliese miega arabai. 

— "Tu tikrai svetimšalis,— pasakė šakalas, — kitaip žinotum, kad 
dar niekad per visą pasaulio istoriją šakalas nėra bijojęs arabo. Ar tai 

mes turėtumėm jų bijoti? Argi maža mums dar bėdos, kad esam nu- 
tremti gyventi šalia tokių padarų? 

— Galbūt, galbūt, — tariau aš, — nemėginu spręsti apie dalykus, 
kurie man tokie tolimi; regis, jūsų nesantaika labai sena; taigi ji glūdi 
kraujuje; ko gero, tik krauju ji ir pasibaigs. 

— Tu didžiai išmintingas, — pasakė senasis šakalas, ir visi pra- 
dėjo lekuoti dar greičiau; uždususiais plaučiais, nors ir stovėjo vietoje; 
kartokas, tarpais tik sukąstais dantimis ištveriamas dvokas sklido nuo 
jų pražiotų nasrų, — tu didžiai' išmintingas; tavo Žodžiai sutampa su 
senu mūsų mokymu. Taigi mes atimsim iš jų kraują, ir nesantaika bus 
baigta. 

— O! — pasakiau šiurpiau, negu pats norėjau, — jie ginsis; savo 
šautuvais jie iššaudys jus ruja po rujos. 

— Tu nesupratai mūsų, — atsakė jis, — kaip ir visi Žmonės; vadi- 
nasi, ir tolimojoje Šiaurėje žmonių būdas nesikeičia. Juk mes jų ne- 
žudysim. Nė visam Nile neužtektų vandens paskui nusiplauti. Juk mes, 
vos išvydę jų gyvą kūną, bėgam šalin, į tyresnį orą, į dykumą, kuri 
todėl ir yra mūsų tėviškė. 

Ir visi šakalai aplink mane, prie kurių per tą laiką dar prisidėjo 
daugybė iš toliau atklydusių, palenkė galvas tarp priekinių kojų ir ėmė 
praustis letenomis; atrodė, lyg jie norėtų paslėpti savo šlykštėjimąsi, 
kuris buvo toks baisus, kad aš visų mieliausiai būčiau aukštu šuoliu 
ištrūkęs iš jų rato. 

— Tai ką gi jūs ketinat daryti? — paklausiau, mėgindamas atsi- 
stoti; tačiau negalėjau; du jauni žvėrys buvo suleidę iš užpakalio dantis 
man į švarką ir marškinius; turėjau sėdėti kaip sėdėjęs. 

— Jie laiko tavo mantiją, — paaiškindamas rimtai pratarė senasis 
šakalas.— Taip tau rodoma mūsų pagarba. 

— Tegu jie mane paleidžia! — sušukau, sukiodamasis čia į senį, 
čia į jauniklius. 

— Žinoma, jie paleis, — tarė senis, — jei tu to reikalauji. Bet 
turėsi valandėlę palaukti, nes jie pagal paprotį tvirtai sukando dantis 
ir turi juos iš lėto atleisti. O kol kas išklausyk mūsų prašymą. 

— Jūsų elgesys nelabai mane tam nuteikė,— pasakiau aš. 

— Nekeršyk už mūsų nevikrumą,— tarė jis, dabar pirmą sykį 
pasitelkdamas pagalbon įprastinį verksmingą savo balso toną, — esam 
vargšai žvėrys, teturim tiktai dantis; viskam, ką norim padaryti, ir 
geram, ir piktam, mums tėra dantys. 

— Tai ko gi tu nori? — paklausiau, nelabai teatlyžęs. 

— Pone, — sušuko jis, ir visi šakalai užkaukė, toliausioje tolybėje 
man pasigirdo skambanti melodija.— Pone, užbaik nesantarvę, ske- 
liančią pasaulį perpus. Tokį kaip tu mūsų senoliai vaizdavosi žmogų, 
kuris tatai padarys. Arabai turi duoti mums ramybę; mums reikia oro, 
kuriuo būtų galima kvėpuoti; mums reikia, kad visame horizonte jų 
nebeliktų; kad nebūtų girdėti kupranugario dejonių, kai jį skerdžia 
arabas; tegu ramiai dvesia visi gyvuliai; tegu mes galėsim netrukdomi 
išsiurbti jų kraują ir nugraužti juos iki pat kaulų. Tyrumo, vien tyrumo 
mes trokštame,— dabar jau visi jie pradėjo raudoti, kūkčioti,— ir 
kaip jūs galite ištverti šiame pasaulyje, kilnioji širdie, saldieji viduriai? 
Purvas jų baltumas; purvas jų juoduma; siaubas jų barzda; nusispjaut 
norisi išvydus jų akių kampučius; o kai jie pakelia ranką, pažastyje 
atsiveria pragaras. Todėl, o viešpatie, todėl, o brangusis viešpatie, 
savo visagalėm rankom, savo visagalėm rankom perkirpk jiems visiems 
gerkles šiomis žirklėmis. 

Ir čia, paklusęs jo galvos krestelėjimui, prisiartino vienas šakalas, 
ant iltinio danties nešdamas mažutes, senom rūdim apėjusias siuvėjo 
žirkles. 

-— Vadinasi, galų gale žirklės, ir viskas baigta! — sušuko mūsų 
karavano arabų vadovas, prišliaužęs prie mūsų prieš vėją ir dabar suk- 
damas savo milžinišką botagą. 

Visi kuo skubiausiai išsilakstė, bet trupučiuką atokiau vis dėlto 
sustojo, sutūpė prie pat kits kito, daugybė žvėrių, taip susispietusių ir 
tokių sustingusių, kad atrodė, jog ten tik siaurutis barjeras, aplink 
kurį skrajoja žaltvykslės. 

— Taigi, pone, dabar matei ir girdėjai jau ir šitą vaidinimą, — 
pasakė arabas ir susijuokė taip smagiai, kiek tik leido jo genčiai būdin- 
gas santurumas. 

— Vadinasi, tu žinai, ko nori tie žvėrys? — paklausiau. 

— Be abejo, pone,— atsakė jis,— juk tai visiems žinoma; kur 
tik esama arabų, tos žirklės klajoja po dykumą ir klajos su mumis iki 
pat dienų galo. Kiekvienam europiečiui jas siūlo ir ragina atlikti didįjį 
žygdarbį; kiekvienas europietis yra kaip tik tas žmogus, kurį jie vaiz- 
duojasi šitam darbui pašauktą. Paiką viltį puoselėja tie žvėrys; kvai- 
liai jie, tikri kvailiai. Užtat mes juos mylim; tai mūsų šunys; gražesni 
už jūsiškius. Pažvelk, naktį nudvėsė kupranugaris, aš liepiau atvilkti 
jį čionai. 

Atėjo keturi nešikai ir nubloškė mums prie kojų sunkią maitą. Vos 
ji atsidūrė ant žemės, šakalai pakėlė balsus. Lyg kiekvienas jų būtų 

buvęs skyrium traukiamas už virvės, artinosi jie, stabčiodami, pilvais 
braukdami per žemę. Jie užmiršo arabus, užmiršo neapykantą, viską 
stelbiantis stipriai dvokiančios maitos artumas juos apžavėjo. Šit vie- 
nas jau pakibo ant kaklo ir pirmu grybšniu perkando arteriją. It mažu- 
tis pašėlęs siurblys, būtinai ir beviltiškai įsigeidęs užgesinti didžiulį 
gaisrą, — taip tampėsi ir trūkčiojo savo vietoje kiekvienas jo kūno 
raumuo. Ir šit jau visi viena didele kupeta sugulę ant maitos, įnikę į 
tą patį darbą. 

Bet štai vadovas čaižiu botagu kirto skersai išilgai jiems per nuga- 
ras. Jie pakėlė galvas; pusiau apsvaigę ir leipėdami, išvydo priešais 
stovinčius arabus; dabar gavo snukiais paragauti botago, atšoko 
tolyn ir pabėgėjo galiuką atgal. Bet kupranugario kraujas jau telkšojo ' 
aplinkui klanais, garavo, jo kūnas keliose vietose buvo smarkiai per- 
plėštas. Jie nepajėgė atsispirti; vėl prisiartino; vadovas vėl pakėlė bo- 
tagą; aš sučiupau jį už rankos. 

— Teisybė, pone, — tarė jis, — palikim jiems tą darbą, be to, ir 
keliauti laikas. Matyti tu juos matei. Nuostabūs žvėrys, ar ne? Ir kaip 
jie mūsų nekenčia! 

NAUJAS ADVOKATAS 


Pas mus atsirado naujas advokatas, dr. Bucefalas. Savo išore jis 
menkai teprimena tuos laikus, kai dar buvo Aleksandro Makedoniečio 
kovos žirgas. Tiesa, tas, kas gerai žino visas aplinkybes, šį bei tą pastebi. 
Tačiau neseniai paradiniuos laiptuos mačiau net ir visai nieko nenu- 
tuokiantį teismo tarnautoją, kuris su nežymaus nuolatinio arklių lenk- 
tynių lankytojo ir žinovo susižavėjimu stebėjo advokatą, kai šis, aukš- 
tai kilnodamas kulšis, kaukšėdamas kojomis, kopė aukštyn marmuri- 
nėm pakopom. 

Apskritai advokatų kambarys pritaria Bucefalo priėmimui. Su ste- 
bėtina nuovoka visi sau sako, kad Bucefalas šiuolaikinėje visuomenės 
santvarkoje yra patekęs į sunkią padėtį ir dėl to, o dar ir dėl savo reikš- 
mės pasaulio istorijai nusipelno bent jau prielankumo. Šiandien — 
to niekas nenuneigs — nebėra didžiojo Aleksandro. Tiesa, žudyti kai 
kas moka; netrūksta ir mitrumo pataikyti ietimi per banketo stalą į 
draugą; ir daugeliui per ankšta Makedonija, tad jie keikia prakeiksmu 
tėvą Pilypą, — bet niekas, niekas nebegali vesti į Indiją. Jau anuomet 
Indijos vartai buvo nepasiekiami, bet jų kryptį rodė karaliaus kala- 
vijas. Šiandien tie vartai perkelti kiton vieton, toliau ir aukščiau; nie- 
kas neberodo krypties; daugelis laiko kalavijus, bet tik tam, kad jais 
pamosuotų; ir žvilgsnis, mėginąs paskui juos sekti, tuoj pasiklysta. 

Tai gal iš tikrųjų geriausia, kaip padarė Bucefalas, įsirausti į įsta- 
tymų knygas. Jis laisvas, jam šonų nespaudžia raitelio šlaunys; prie 
tylios lempos, toli nuo Aleksandro kautynių triukšmo skaito jis ir varto 
senųjų mūsų knygų lapus. 

KAIMO GYDYTOJAS 


Visai nežinojau ką daryti: turėjau skubiai važiuoti; sunkus ligonis 
laukė manęs kaime už dešimties mylių; smarki pūga siautė visoje erdvė- 
je tarp jo ir manęs; vežimą turėjau — lengvą, dideliais ratais, kaip tik 
tokį, koks tinka mūsų vieškeliams; susisupęs į kailinius, laikydamas 
rankoje krepšį su instrumentais, stovėjau kieme, pasirengęs kelionei; 
bet arklio — arklio neturėjau. Mano paties arklys padvėsė praeitą 
naktį, nukamuotas šios ledinės žiemos; tarnaitė dabar bėgiojo po kaimą 
ieškodama, kas galėtų paskolinti arklį, bet aš žinojau, kad nėra nė 
menkiausios vilties, ir visai beprasmiškai styrojau, stipdamas į ragą, 
slegiamas vis storesnio sniego sluoksnio. Prie vartų pasirodė tarnai- 
tė — viena, mosuodama žibintu; na, aišku, kas čia tau skolins arklį 
tokiai kelionei. Dar kartą perėjau kiemą; nemačiau jokios išeities; 
išsiblaškęs ir nusikamavęs paspyriau koja sukiužusias daug metų ne- 
naudojamos kiaulidės duris. Jos atšoko ir ėmė suptis ant vyrių. Iš vi- 
daus padvelkė šiluma ir arklių kvapu. Blausus žibintas suposi palu- 
bėje ant virvės. Kažkoks žmogus, susirietęs žemutėje patalpoje, atsi- 
gręžė ir pažvelgė į mane atviromis žydromis akimis. 

— Kinkyti? — paklausė jis, keturiomis ropodamas laukan. 

Nežinojau, ką jam atsakyti, ir tiktai pasilenkiau pažiūrėti, kas ten 
dar yra kiaulidėje. Tarnaitė stovėjo šalia. 

— Nežinai žmogus, ką turi namuose, — pasakė ji, ir mudu abu 
nusijuokėm. 

— Opa, brolau, opa, sesute! — šūktelėjo arklininkas, ir du arkliai, 
du stambūs tvirtašoniai gyvuliai, iššliaužė paskui kits kitą iš kiaulidės; 
prispaudę kojas prie kūnų, tiesdami tarsi kupranugariai į priekį savo 
gražias galvas ir judindami vien pasturgalius, jie šiaip ne taip prasi- 
spraudė pro durų angą. Bet lauke tuoj pat pašoko ant ilgų kojų, o nuo 
jų kūnų kilo tirštas garas. 

— Padėk jam, — sakau aš, ir klusni mergaitė skuba paduoti bernui 
pakinktus. 

Bet vos ji prieina artyn, bernas čiumpa ją į glėbį ir prisispaudžia 
veidu prie jos veido. Tarnaitė rikteli ir puola prie manęs; dvi eilės dan- 
tų palikusios raudonus pėdsakus mergaitės skruoste. 

— Galvijau! — šaukiu įtūžęs.— Gal botago užsinorėjai? 

Bet tuoj susivokiu, kad nepažįstu to berno, nežinau, iš kur jis atsi- 
rado, ir kad jis man savo noru padeda tuomet, kai visi kiti atsisakė pa- 
dėti. Tarsi supratęs mano mintis, jis nesupyksta ant manęs už grasini- 
mą ir tiktai kartą, vis dar ruošdamasis apie arklius, atsigręžia į mane. 

— Sėskit,— sako jis, ir tikrai: viskas parengta. 

Iš karto pastebiu, kad dar niekad nesu važiavęs tokiu gražiu kinki- 
niu, ir Žvaliai sėdu į vežimą. 

— Bet vadeliosiu aš, tu nežinai kelio, — sakau. 

— Žinoma,— atsako jis, — aš nė nevažiuosiu, pasiliksiu su Roza. 

— Ne! — rėkia Roza ir, aiškiai nujausdama, kad neišvengs savo 
lemties, bėga į vidų; girdžiu, kaip žvanga užkabinama durų grandinė; 
girdžiu, kaip spragteli užraktas; matau, kaip ji bėgdama gesina visas 
šviesas priemenėje ir kambariuose, kad jos nesurastų. 

— Arba tu važiuosi su manim, — sakau aš bernui,— arba nė aš 
nevažiuosiu, nors labai skubu. Nė nemanau atiduoti tau mergaitės 
kaip užmokesčio už kelionę. 

— Ei, vikriai! — sako jis; suploja rankomis; vežimas nulekia it 
rąstas pavandeniui; dar suspėju išgirsti, kaip nuo berno smūgių trupa 
ir lūžta mano namų durys, o paskui į mano akis ir ausis prasismelkia 
visas jusles vienodai dirginantis švilpesys. 

Bet ir tai trunka tiktai akimirką, nes štai aš jau ir atvykau, tarsi li-- 
gonio kiemas būtų tiesiai prieš mano vartus; ramiai stovi arkliai; nebe- 
sninga; aplink mėnesiena; ligonio tėvai išbėga iš namo; iš paskos skuba 
jo sesuo; mane beveik kelte iškelia iš vežimo; nieko negaliu suprasti 
balsų maišatyje; ligonio kambaryje mažne nėra kuo kvėpuoti; rūksta 
apgriuvusi krosnis; reikės atverti langą; bet pirmiau turiu apžiūrėti 
ligonį. 

Liesas, nekarščiuojantis, nei šiltas, nei šaltas berniukas tuščiomis 
akimis visai nuogas išlenda iš po patalų, pakimba man ant kaklo, su- 
šnibžda į ausį: 

— Daktare, leisk man numirti. 

Aš apsidairau; niekas to negirdėjo; tėvai stovi tylėdami, palinkę į 
priekį, ir laukia, ką pasakysiu; sesuo atnešė kėdę mano krepšiut. Ati- 

darau krepšį ir rausiuosi tarp instrumentų; berniukas tiesia iš lovos 
rankas į mane, primindamas savo prašymą; pasiimu pincetą, apžiūriu 
Jį Žvakės šviesoje ir padedu atgal. „Taigi.— mintimis piktžodžiauju, — 
tokiais atvejais ir padeda dievai, atsiunčia tau trūkstamą arklį, prideda 
dar ir antrą, kad būtų greičiau, galų gale dovanoja net arklininką“. 
Tik dabar vėl prisimenu Rozą; ką man daryti, kaip išgelbėti ją, kaip 
ištraukti iš po to arklininko, jei esu už dešimties mylių nuo jos su tais 
nesuvaldomais arkliais, pakinkytais į mano vežimą? Su tais arkliais, 
kurie jau kažkaip išsilaisvino iš pakinktų, o dabar nežinia kaip iš lauko 
atveria langus; kiekvienas pro savąjį įkiša galvą vidun ir, nekreipdami 
dėmesio į šeimynos riksmus, apžiūrinėja ligonį. „Tuoj važiuosiu at- 
gal“,— mąstau sau, lyg arkliai ragintų mane į kelią, bet nesipriešinu, 
kai sesuo, manydama, kad man svaigsta nuo karščio galva, nuvelka 
man kailinius. Prieš mane atsiranda taurė romo, senis plekšnoja per 
petį: pasidalijęs su manim savo brangenybe, jis jau turi teisę taip fami- 
liariai elgtis. Papurtau galvą. Ankštame senio minčių rate mane šleikš- 
tulys suimtų; tik todėl atsisakau išgerti. Motina stovi prie lovos ir moja 
man; paklūstu jos mostui, ir kaip tik tuo metu, kai vienas arklys, už- 
vertęs į lubas snukį, garsiai sužvengia, priglaudžiu galvą prie vaiko 
krūtinės; šis krūpteli, pajutęs mano šlapią barzdą. Pasitvirtina tai, ką 
žinojau: berniukas sveikas, gal kraujas per silpnai vaikšto, gal rūpestin- 
ga motina jį per daug girdė kava, bet visai sveikas, ir geriausia būtų jį 
vienu stūmiu išversti iš lovos. Nesu koks pasaulio taisytojas, tad palieku 
Jį gulėti. Esu atsiųstas čia iš apygardos, ir vykdau savo pareigą iki pat 
galo, kartais net beveik persistengiu. Nors mažai teuždirbu, esu vis 
dėlto dosnus ir mielai padedu vargšams. Turiu dar tik pasirūpinti Roza, 
o paskui tebus, kaip sakė berniukas: aš irgi noriu numirti. Ką aš čia 
veikiu šią begalinę žiemą? Mano arklys nudvėsė, ir visame kaime nėra 
žmogaus, kuris man paskolintų savąjį. Kiaulidėje turiu ieškoti sau 
kinkinio — jeigu atsitiktinai ten nebūtų buvę arklių, būčiau turėjęs 
kinkytis kiaules. Štai kaip. Ir aš linkteliu šeimai. Jie nieko apie tai ne- 
žino, O jei ir Žinotų — nepatikėtų. Receptus rašyti lengva, „bet susi- 
šnekėti su žmonėmis kitais klausimais — sunku. Taigi mano vizitas 
čionai kaip ir baigtas, mane dar kartą be reikalo vargino, prie to aš 
jau pripratęs, mano naktiniu varpeliu mane kankina visa apygarda, 
bet kad šį kartą dar turėjau paaukoti ir Rozą, gražią mergaitę, kuri 
kelerius metus gyveno mano namuose, mano beveik nepastebėta, — 
tokia auka jau per didelė, ir aš turiu stengtis pergudrauti pats save, 
kad neužpulčiau šitos šeimynos, kuri juk, kad ir kaip norėtų, negali 


525 Kaimo gydytojas 


man sugrąžinti Rozos. Bet kai uždarau savo krepšį ir mostu paliepiu 
paduoti kailinius, o šeimyna stovi susispietusi, tėvas uostinėja romo 
taurę, kurią tebelaiko rankoje, motina, kurią aš galbūt apvyliau,— 
ko gi tikisi šitie žmonės? — su ašaromis akyse prikanda lūpą, o sesuo 
mosuoja smarkiai sukruvintu rankšluosčiu, aš jau lyg ir linkstu, kad 
kokios, sutikti, kad berniukas gal vis dėlto serga. Einu prie jo, jis šyp- 
sosi man artėjant, lyg neščiau jam pačios tirščiausios sriubos, — ak, 
dabar sužvengia abu arkliai; matyt, triukšmas aukštesniųjų sferų nu- 
rodymu turi padėti man ligonį apžiūrėti. Ir dabar matau: taip, berniu- 
kas serga. Dešiniajame šone, klubo srityje, atsivėrusi žaizda didumo 
sulig plaštaka. Rausva, su daugybe atspalvių, tamsi gilumoje, šviesė- 
janti į kraštus, smulkiai grūdėta, su nelygiai išsimėčiusiom kraujosru- 
vom, atvira kaip šachta žemės paviršiuje. Taip atrodė iš tolo. Iš arčiau 
buvo matyti dar viena komplikacija. Kas nešvilptelės tyliai, tokį dalyką 
išvydęs? Kirminai, storumo ir ilgumo sulig mano mažuoju piršteliu, 
patys rausvi, o dar apsikruvinę, baltomis galvutėmis, su daugybe 
kojyčių, raitosi, įstrigę žaizdos vidury, veržiasi į šviesą. Vargšas ber- 
niuk, tau neįmanoma padėti. Aš atradau tavo didžiąją žaizdą; tu mirsi 
nuo tos gėlės šone. Šeima laiminga, ji mato, kad aš darbuojuosi; sesuo 
pasako tai motinai, motina — tėvui, tėvas — keletui svečių, kurie ant 
pirštų galų, balansuodami išskėstomis rankomis, įeina į kambarį pro 
mėnesienos nušviestas atviras duris. 

— Ar tu mane išgelbėsi? — kūkčiodamas šnibžda berniukas, visai 
apakintas tų gyvių jo žaizdoj. 

Tokie jau žmonės mano apylinkėse. Amžinai reikalauja iš gydytojo 
neįmanomų dalykų. Senąjį tikėjimą jie praradę — kunigas sėdi namie 
ir vieną po kito plėšo bažnytinius rūbus; o gydytojas švelnia chirurgo 
ranka turi viską galėti. Na, kaip pageidausite, aš juk nesisiūliau; jeigu 
naudosite mane šventiems tikslams, aš ir su tuo sutiksiu; ko gi daugiau 
tikėtis man, senam kaimo gydytojui, iš kurio pagrobta tarnaitė? Ir 
jie — Šeima ir kaimo seniūnai — prieina ir išrengia mane; mokyklos 
choras, vadovaujamas mokytojo, stovi: kieme ir pagal pačią papras- 
čiausią melodiją gieda tokius žodžius: 

Išrenkit jį, tegu jis gydys, 
O jei negydys, tai pakarkit! 
Jisai juk daktaras tėra. 

Ir štai aš jau išrengtas ir, palenkęs galvą, susikišęs į barzdą pirštus, 

ramiai žiūriu į žmones. Aš susikaupęs ir už visus pranašesnis, toks ir 

laikausi, nors tai manęs ir nebegelbsti, nes dabar jie ima mane už galvos 
ir kojų ir neša į lovą. Prie sienos, nuo žaizdos pusės jie guldo mane. 
Paskui visi išeina iš kambario; užsidaro durys; nutyla giesmė; debesys 
uždengia mėnulį; šiltas patalas supa mane; nelyginant šešėliai langų 
kiaurymėse siūbuoja arklių galvos. 

— Žinai,— girdžiu šnabždesį prie ausies, — aš labai menkai tavim 
tepasitikiu. Juk ir tu tik kažkur numestas, atėjai ne savo kojom. Užuot 
padėjęs, užimi vietą mano mirties patale. Mielai tau išdraskyčiau akis. 

— Tavo teisybė, — sakau aš, — ir stačiai gėda dėl to. O juk gydy- 
tojas. Ką man daryti? Patikėk, ir man nelengva. 

— Ir tokio pasiteisinimo man turi pakakti? Taip, žinoma, turi. 
Visuomet aš turiu tenkintis trupučiu. Atėjau į pasaulį su gražia žaizda; 
štai ir visas mano turtas. 

— Jaunasis bičiuli, — sakau aš, — tu darai vieną klaidą: nepasi- 
dairai toliau. Aš, buvęs jau viso pasaulio ligonių kambariuose, sakau 
tau: tavo žaizda dar ne tokia baisi. Padaryta dviem kirvio smūgiais 
smailiu kampu. Daugelis atkiša šoną, bet negirdi nė kirvio čekšėjimo 
miške, o kad prisiartintų — nė kalbos nėra. 

— Ar tai tiesa, ar tu tik apgaudinėji mane karščiuojantį? 

— (Gryniausia tiesa, pasiimk į anapus apygardos gydytojo gar- 
bės žodį. 

Ir tas pasiėmė jį ir nutilo. Bet dabar jau buvo laikas pagalvoti, 
kaip čia išsigelbėjus. Arkliai vis dar ištikimai stovėjo vietoje. Paskubom 
susigriebiau drabužius, kailinius ir krepšį; nesirengiau — nenorėjau 
gaišti laiko; juk jeigu arkliai lėks taip pat kaip atvažiuojant, aš, galima 
sakyti, peršoksiu iš šitos lovos į savąją. Vienas arklys klusniai atsitraukė 
nuo lango; įmečiau visą ryšulį į vežimą; kailiniai nulėkė per toli, tik 
viena rankovė teužkibo už kablio. Bus gerai. Užšokau ant arklio. Pa- 
kinktai palaidi vilkosi žeme, vienas arklys beveik nesurištas su kitu, 
kailiniai braukia sniegą iš paskos. 

— Ei, vikriai! — pasakiau aš, bet vikriai neišėjo; iš lėto, kaip 
tikri seniai, sliūkinom per sniego dykumą; ilgai mums iš paskos skam- 
bėjo nauja, bet neteisinga vaikų giesmė: 


Džiugaukit, o pacientai, 
Jau daktaras lovoj pas jus! 


Šitaip aš niekada neparvažiuosiu namo; mano klestinti praktika 
žlugusi; įpėdinis apvaginėja mane, bet pelno nekiek, nes negali manęs 
atstoti; Mano namuose siautėja šlykštusis arklininkas; Roza — jo auka; 

nenoriu apie tai nė galvoti. Nuogas, pasmerktas kęsti šito nelaimin- 
giausio amžiaus šaltį, su žemišku vežimu ir nežemiškais arkliais klai- 
džioju aš, senas žmogus. Mano kailiniai kybo ant vežimo galo, bet aš 
negaliu jų pasiekti, ir nė vienas iš judrios pacientų gaujos nepakrutina 
nė pirštelio. Apgautas! Apgautas! Paklausiau kartą apgaulingo savo 
naktinio varpelio skambesio — ir to jau niekad neatitaisysi. 

PRANEŠIMAS AKADEMIJAI 


Aukštieji akademijos ponai! 

Jūs suteikėte man garbę paragindami pateikti akademijai praneši- 
mą apie mano ankstesnį beždžionišką gyvenimą. 

Šia prasme, deja, negaliu įvykdyti jūsų prašymo. Beveik penkeri 
metai skiria mane nuo beždžionystės, kalendoriškai tai galbūt trumpas 
laiko tarpas, tačiau be galo ilgas norint įveikti šuoliais, kaip tai pada- 
riau aš, kartais padedamas puikių žmonių, klausydamas patarimų, ly- 
dimas plojimų ir orkestro muzikos, tačiau apskritai vienas, nes visa pa- 
lyda, vaizdžiai kalbant, buvo toli nuo barjero. Man nieko nebūtų pavy- 
kę pasiekti, jeigu būčiau atkakliai laikęsis praeities, jaunystės prisimini- 
mų. Svarbiausias mano priesakas buvo atsikratyti visokio užsispyrimo; 
aš, laisva beždžionė, susitaikiau su savo jungu. Tačiau per tai nuo 
manęs vis labiau tolo ir atsiminimai. Iš pradžių, jeigu žmonės būtų 
norėję, būčiau galėjęs grįžti į savo praeitį per tokio pločio vartus kaip 
visą žemę gaubiantis dangus, tačiau sulig kiekvienu mano priverstinės 
raidos šuoliu jie vis žemėjo ir siaurėjo; aš vis geriau ir jaukiau jaučiausi 
žmonių pasaulyje; uraganas, pūtęs man į nugarą iš praeities, vis labiau 
rimo; šiandien iš jo liko tik vėjelis, vėsinantis mano padus; ir skylė 
tolumoje, per Kurią jis eina ir per kurią aš kažkada atėjau, pasidarė 
tokia maža, kad aš, jei apskritai ištektų jėgų ir valios ligi jos nubėgti, 
likčiau be kailio besistengdamas pro ją pralįsti. Atvirai šnekant, nors 
ir labai mėgstu apie tai vaizdžiai kalbėti, jūsų beždžioniškasis praeities 
periodas, ponai, nebus tolimesnis už maniškį. Ir padus jis kutena vi- 
siems, vaikštantiems šia žeme: tiek mažoms šimpanzėms, tiek dideliems 
achilams. 

Tačiau labai siaura prasme aš galbūt galiu įvykdyti jūsų prašymą 
ir net su dideliu malonumu tai padarysiu. Pirma, ko aš išmokau, buvo 
paduoti ranką; rankos padavimas liudija nuoširdumą; tad leiskite šian- 
dien, kai esu pasiekęs savo gyvenimo zenitą, atvirai pasisakyti apie tą 

pirmą rankos padavimą. Akademijai tai nebus labai svarbu ir toli gražu 
neduos to, ko iš manęs tikimasi ir ko aš, nors turėčiau geriausius norus, 
negaliu pasakyti, — bet vis dėlto nurodys svarbiausias gaires, kaip 
buvęs beždžionė prasiskverbė į žmonių pasaulį ir jame įsitvirtino. 
Tačiau aš, žinoma, nieko to nepasakočiau, ką jums lemta sužinoti, 
jei visiškai nepasitikėčiau savim ir jeigu vieta varječių scenose man 
nebūtų garantuota. 

Aš esu kilęs iš Aukso Kranto. Kalbėdamas apie savo pradžią, esu 
priverstas remtis svetimais pasakojimais. Hagenbeko firmos ekspedi- 
cija — Su jos vadovu aš, beje, paskui esu išgėręs ne vieną butelį gero 
raudonojo vyno — laukė pasaloje pakrantės krūmuose, kai aš vakare 
sykiu su būriu beždžionių atbėgau prie girdyklos. Jie šovė, ir man 
vieninteliam kliuvo; buvau sužeistas dviem kulkom. 

Viena kliudė skruostą; ta žaizda buvo lengva, tačiau paliko raudoną 
pliką randą, davusį man bjaurų, visiškai netinkantį, tiesiog beždžio- 
niškai sugalvotą Raudonojo Pėterio vardą, tarsi nuo seniai nudvėsu- 
sio, kai kur Žinomo, dresuoto beždžionės Pėterio skirčiausi tik ta rau- 
dona skruosto dėme. Tačiau tai tarp kitko. 

Antra kulka įsmigo žemiau klubo. Žaizda buvo sunki, tai ji kalta, 
kad aš ir šiandien truputį šlubuoju. Neseniai skaičiau straipsnį vieno 
iš tų dešimties tūkstančių šunsnukių, kurie puldinėja mane laikraš- 
čiuose: girdi, mano beždžioniška prigimtis dar ne visiškai pergalėta; 
tatai rodąs tas faktas, kad atėjus lankytojams aš mėgstąs nusimauti 
kelnes ir demonstruoti sužeidimo vietą. Tam tipui reikėtų po vieną 
numušti visus nagus nuo tos rankos, su kuria rašė. Aš, aš galiu nusi- 
mauti kelnes prieš ką noriu; juk nieko daugiau tada nepamatysi, tiktai 
išpuoselėtą kailį ir randą, likusį — šioje vietoje konkrečiam tikslui 
pavartokime konkretų žodį, tik jį reikėtų teisingai suprasti, — po nusi- 
kalstamo šūvio. Viskas aiškiai matyti; man nėra ko slėpti; kai reikia 
ginti tiesą, kiekvienas, kas siekia didžių tikslų, pamiršta gražiausias 
manieras. O jeigu tas rašeiva nusimautų kelnes atėjus svečiui, tai viskas 
kitaip atrodytų, ir aš jam išmintingai patarčiau nuo to susilaikyti. Tad 
tegu jis atstoja nuo manęs su savo subtilybėm! 

Po tų šūvių aš atsikvošėjau — čia po truputį prasideda mano pa- 
ties prisiminimai — narve Hagenbeko garlaivio tarpudenyje. Tai buvo 
ne keturių, o trijų sienų narvas, ketvirtąją atstojo dėžė, prie kurios 
buvo pritvirtintos grotos. Narvas buvo per žemas atsistoti ir per siauras 
atsisėsti. Todėl aš tupėjau sulenktais, amžinai drebančiais keliais, beje, 
matyt, todėl, kad iš pradžių nenorėjau nieko matyti ir visąlaik geidžiau 

tik tamsos, tupėjau atsigręžęs į dėžę, ir grotų virbai man rėžėsi į nuga- 
rą. Manoma, kad iš pradžių taip laikyti laukinius žvėris yra geriausia, 
ir šiandien remdamasis savo patirtim negaliu paneigti, kad žmogiškai 
samprotaujant tai tiesa. 

Tačiau pats tada taip negalvojau. Pirmąkart gyvenime neturėjau 
išeities, bent jau tiesioginės; tiesiai prieš mane buvo dėžė tvirtai su- 
leistomis lentomis. Tiesa, tarp jų buvo vienas plyšys, kurį pastebėjęs 
sukaukiau iš kvailo džiaugsmo, tačiau pro jį net negalėjau prakišti 
uodegos ir neįstengiau praplatinti, pridėjęs visą savo beždžionišką 
jėgą. 

Kaip vėliau teko girdėti, aš nepaprastai mažai triukšmavau, ir 
iš to buvo padaryta išvada, kad arba greitai nusibaigsiu, arba, jeigu 
įstengsiu išgyventi pirmą kritinį metą, labai gerai pasiduosiu dresūrai. 
Aš išgyvenau tą metą. Duslus kūkčiojimas, skausmingas blusinėjimasis, 
tingus kokoso riešuto laižymas, galvos daužymas į dėžės sieną, liežuvio 
rodymas, kai kas arčiau prieidavo, buvo pirmieji mano naujo gyvenimo 
užsiėmimai. Ir prie viso to tik vienas jausmas: jokios išeities. Tuometi- 
nius savo beždžioniškus jausmus šiandien aš, žinoma, galiu perduoti 
tik žmogiškais žodžiais ir perduodu jais, ir nors negaliu prisikasti prie 
pirmykštės beždžioniškos tiesos, ji, be jokių abejonių, bent jau toje 
pusėje. 

Iki tol aš turėjau tiek daug išeičių, o dabar jokios. Aš atsidūriau 
aklikelyje. Jeigu mane būtų prikalę, mano laisvė nuo to nė kiek ne- 
būtų sumažėjusi. Kodėl taip yra? Kiek nori draskykis kojų tarpupirš- 
čius, paaiškinimo nerasi. Spausk nugara virbus, kad jie tave beveik 
perpjautų perpus, paaiškinimo nerasi. Aš neturėjau išeities, bet reikėjo 
ją rasti, nes kitaip negalėjau gyventi. Amžinai priešais matydamas tą 
dėžę, būčiau tikrai nudvėsęs. Tačiau beždžionėms Hagenbeko garlai- 
vyje privalu būti priešais dėžės sieną — todėl lioviausi buvęs beždžio- 
nė. Aiški, puiki minčių seka, nežinia kaip susiklosčiusi mano pilve, 
mat beždžionės mąsto pilvu. 

Bijau, kad jūs netiksliai suprasite, ką aš laikau išeitim. Tą žodį aš 
vartoju pačia. paprasčiausia ir tiesiausia prasme. Ir sąmoningai ne- 
sakau „laisvė“. Aš turiu galvoje ne tą didų visiškos laisvės jausmą. 
Kaip beždžionei jis man galbūt buvo pažįstamas, ir aš esu sutikęs žmo- 
nių, kurie tokios laisvės trokšta. Kai dėl manęs, tai aš nei tada, nei 
šiandien nereikalavau laisvės. Tarp kitko: su laisve žmonės pernelyg 
dažnai apsigaudinėja. Ir tiek laisvė, tiek nusivylimas ja laikomas vienu 

iš kilniausių jausmų. Dažnai varjetėse prieš savo pasirodymą palubėje 
ant trapecijos matydavau kokią nors artistų porą. Jie siūbuodavosi, 
supdavosi, šokinėdavo; lėkdavo viens kitam į rankas, vienas laikydavo 
kitą už plaukų dantyse. „Ir tai žmonių laisvė, — galvodavau aš,— 
judėjimas' dėl judėjimo“. Koksai pasityčiojimas iš šventos prigimties! 
Bet koks pastatas sugriūtų nuo beždžionijos juoko išvydus tokį vaizdą. 

Ne, laisvės aš nenorėjau. Tiktai išeities; dešinėj, kairėj, kur nors; 
neturėjau jokių kitų norų; tegu išeitis bus ir tariama; mano noras ma- 
žas, tad ir nusivylimas nebus didelis. Žengti žingsnį į priekį, į priekį! 
Kad tik nestovėti iškeltomis rankomis prispaustam prie dėžės sienos. 

Šiandien man aišku: jei ne didžiulė vidinė ramybė, aš niekada 
nebūčiau ištrūkęs. Iš tiesų, jei ne ramybė, užplūdusi mane po kelių 
dienų ten, laive, aš galbūt nieko nebūčiau pasiekęs. Tačiau, kita vertus, 
už ją, matyt, turiu būti dėkingas laivo žmonėms. 

Tai vis dėlto buvo geri žmonės. Aš su malonumu ir dabar prisi- 
menu jų sunkius žingsnius, aidėjusius man snūduriuojant. Jie buvo 
įpratę viską daryti labai lėtai. Jei kuris norėdavo pasitrinti akis, tai 
keldavo ranką taip, lyg prie jos būtų pririštas sunkiausias svarstis. 
Jų pokštai būdavo šiurkštūs, bet nuoširdūs. Juokas visuomet buvo 
sumišęs su grėsmingu, tačiau nieko nereiškiančiu kosuliu. Visuomet 
jie turėdavo burnoje ką išspjauti ir spjaudavo kur pakliūdavo. Visuo- 
met skųsdavosi, kad mano blusos peršoka ant jų, tačiau ant manęs dėl 
to niekada labai nepykdavo; mat žinojo, kad mano kailyje blusoms 
gera ir kad jos šokinėja; ir tuo tenkinosi. Turėdami laisvo laiko keli 
kartais susėsdavo aplink mane pusračiu; ir beveik nekalbėdavo, tiktai 
tarpais ką nors viens kitam sumurmėdavo; išsitiesę ant dėžių rūkydavo 
pypkes; plekšnodavosi per kelius man vos tiktai krustelėjus; kartais 
kuris paimdavo pagalį ir kasydavo man tas vietas, kur man patikdavo. 
Jeigu šiandien kas pakviestų plaukti tuo laivu, tai aš, žinoma, nesu- 
tikčiau, bet faktas, kad ne vien nemaloniai prisimenu jo tarpudenį. 

Ramybė, apėmusi mane tarp tų Žmonių, visų pirma saugojo nuo 
bandymų bėgti. Šiandien man atrodo, kad aš bent jau nutuokiau, jog 
turiu rasti išeitį, jeigu noriu likti gyvas, tačiau ta išeitis neturi būti susi- 
jusi su bėgimu. Aš nebežinau, ar galėjau pabėgti, bet manau, kad taip; 
beždžionei visuomet turi būti įmanoma pabėgti. Dabar mano dantys 
tokie, kad turiu jau saugotis krimsdamas paprasčiausius riešutus, o 
tada tikrai būčiau ilgainiui įstengęs perkrimsti durų spyną. Tačiau nė 
nebandžiau. Ką tuo būčiau pasiekęs? Mane būtų vėl sugavę, vos tik 

iškišusį į lauką galvą, ir įgrūdę į dar bjauresnį narvą; arba gal būčiau 
spėjęs nepastebėtas prasmukti pas kitus žvėris, pavyzdžiui, pas smaug- 
lius, ir uždusęs jų glėbyje; arba gal man būtų pavykę nusigauti iki de- 
nio ir peršokti turėklus, tada būčiau valandėlę pasisupęs pasaulinio 
vandenyno paviršiuje ir prigėręs. Beviltiškos pastangos. Aš nesvars- 
čiau taip žmogiškai, tačiau, veikiamas aplinkos, elgiausi taip, lyg būčiau 
svarstęs. 

Nesvarsčiau, bet, matyt, viską ramiai stebėjau. Mačiau, kaip tie 
žmonės vaikšto po laivą, vis tais pačiais veidais, kartodami tuos pačius 
judesius, dažnai man atrodydavo, kad matau vis tą patį. Tam žmogui 
arba tiems žmonėms niekas nieko nedaro. Man ėmė šmėkščioti prieš 
akis aukštas tikslas. Niekas man nežadėjo, kad grotos bus pakeltos, 
jeigu pasidarysiu toks kaip jie. Šansų tokiems, rodos, neįmanomiems 
siekiams niekas neduoda. Tačiau jeigu jie vis dėlto pasirodo įmanomi, 
tai paskui ir šansų atsiranda kaip tik ten, kur jų anksčiau veltui ieško- 
jai. Beje, tie žmonės manęs niekuo labai neviliojo. Jeigu mane būtų 
viliojusi minėta laisvė, aš tikrai būčiau pasirinkęs vandenyną, o ne 
išeitį, įžvelgiamą drumstose tų žmonių akyse. Kas be ko, aš tik po ilgų 
jų stebėjimų pradėjau galvoti tokius dalykus, tad vien sukaupti stebė- 
jimai davė mano siekiams tam tikrą kryptį. 

Kaip lengva buvo žmones pamėgdžioti. Spjaudytis išmokau jau 
pirmomis dienomis. Ir mes spjaudydavomės į veidus; skirtumas tik tas, 
kad aš paskui savo veidą nusilaižydavau, o jie ne. Pypkę netrukus 
rūkiau kaip senis; jeigu dar pagrūsdavau pirštu jos galvutę, tai visas 
tarpudenis leipdavo iš laimės; tiktai skirtumo tarp tuščios ir prikimštos 
pypkės ilgai nesupratau. 

Sunkiausia buvo priprasti prie degtinės. Jos kvapas mane pykino; 
stengiausi kaip įmanydamas; tačiau truko kelios savaitės, kol perga- 
lėjau save. Į šias mano vidines kovas žmonės kažkodėl žiūrėjo rim- 
čiau negu į visa kita. Aš jau nebeprisimenu tų žmonių atskirai, tačiau 
vienas ten vis ateidavo, vienas arba su draugais, dieną ir naktį, įvai- 
rlausiu metu, atsistodavo priešais mane su buteliu ir imdavo mokyti. 
Jis nesuprasdavo manęs, jis norėdavo įspėti mano būties mįslę. Lėtai 
atk:mšdavo butelį ir žiūrėdavo į mane, sekdamas, ar aš supratau; prisi- 
pažįstu, aš visuomet spoksodavau su pašėlusiu instinktyviu dėmesiu; 
tokio mokinio joks mokytojas visoje žemėje neras; atkimšęs butelį, 
jis pakeldavo jį prie burnos; aš įsmeigdavau akis į jo gurklį; jis linktel- 
davo, patenkintas manimi, ir prisidėdavo butelį prie lūpų; aš, nekant- 
raudamas ir neturėdamas vilties jam prilygti, apsiteršdavau narve, ir 

tai jį vėlei labai pradžiugindavo; ir šit jis atkišdavo butelį į priekį, pla- 
čiu mostu prinešdavo prie lūpų ir išgerdavo, pernelyg demonstratyviai 
atsilošęs, vienu atsikvėpimu. Aš, išsekęs nuo jėgas viršijančių pastangų, 
nebegalėdavau daugiau žiūrėti ir stovėdavau silpnai įsikibęs į grotas, 
o jis baigdavo teorinę pamokos dalį glostydamasis pilvą ir šiepdamasis. 

Tada prasidėdavo praktinė dalis. Bet ar aš nebūdavau pakankamai 
išsekęs nuo teorinės? Aišku, būdavau. Bet ką padarysi. Tad imdavau 
kaip išmanydamas atkištą butelį; drebėdamas ištraukdavau kamštį; 
tam pavykus, pamažu atsirasdavo jėgų; pakeldavau butelį, ir mane 
jau sunkiai galėjai atskirti nuo mokytojo; prisidėdavau jį prie lūpų 
ir — ir mesdavau su pasibjaurėjimu, nors jis, tuščias, tik dvokdavo 
degtine, mesdavau su pasibjaurėjimu ant žemės, nuliūdindamas savo 
mokytoją, pats dar labiau liūdėdamas; nei jo, nei manęs nepatenkin- 
davo tai, kad numetęs butelį neužmiršdavau dailiai pasiglostyti pilvą ir 
išsišiepti. 

Pamoka dažnai taip baigdavosi. Tačiau savo mokytojo garbei 
turiu štai ką pasakyti: jis ant manęs nepykdavo; tiesa, kartais prikiš- 
davo prie kailio degančią pypkę ir laikydavo, kol kur nors, sunkiai 
pasiekiamoj vietoj imdavo rūkti, bet paskui vėl užgesindavo savo mil- 
žiniška gera ranka; jis nepykdavo ant manęs, suprasdavo, kad mes toj 
pačioj pusėj kaunamės su beždžioniška prigimtim ir kad mano dalia 
sunkesnė. 

Ir kokia paskui buvo pergalė tiek jam, tiek man, kai vieną vakarą 
didelio žiūrovų būrio akyse — gal buvo kokia nors šventė, nes grojo 
gramofonas ir tarp jūreivių vaikščiojo karininkas, — kai aš tą vakarą 
paslapčiom nutvėriau netyčia priešais narvą paliktą degtinės butelį, 
žiūrovų vis įdėmiau stebimas ištraukiau kamštį, prisidėjau prie burnos 
ir nedelsdamas, nesiraukdamas, kaip prityręs gėrėjas, užvertęs į viršų 
apvalias akis, slankiodamas gurklį, tikrų tikriausiai jį ištuštinau; ir 
jau nebe kaip į kampą užspeistas, o kaip tikras meistras butelį nume- 
čiau; tiesa, užmiršau pasiglostyti pilvą; užtat, kitaip negalėdamas, tarsi 
kažkieno verčiamas, besisukančia galva trumpai drūtai riktelėjau 
„ei!“, ištariau Žmogišką garsą, sulig juo peršokau į žmonių bendriją 
tr jos atsaką: ,, Tik pamanykit, jis kalba!“ pajutau kaip bučinį visu savo 
prakaitu trykštančiu kūnu. 

Kartoju: man visai nerūpėjo mėgdžioti žmones; aš juos mėgdžio- 
jau todėl, kad ieškojau išeities, vien todėl. Ir ta pergale dar mažai pa- 
siekiau. Balsą tuojau vėl praradau; jį atgavau tik po kelių mėnesių, 

o bjaurėtis degtine ėmiau dar labiau. Tačiau savo kryptį vis dėlto galu- 
tinai pasirinkau. 

Kai Hamburge buvau atiduotas pirmam dresuotojui, tuojau supra- 
tau, kad prieš mane dvi galimybės: zoologijos sodas arba varjetė. Aš 
nesvyravau. Tariau sau: dėk visas pastangas, kad pakliūtum į varjetę: 
čia išeitis; zoologijos sodas — tik naujas narvas; jeigu į jį pakliūsi, 
būsi Žuvęs. 

Ir aš mokiausi, ponai. Ak, kai reikia, tai mokaisi; kai nori rasti 
išeitį, tai mokaisi; mokaisi nieko nežiūrėdamas. Pats save paraginda- 
mas su bizūnu; kruvinai susičaižydamas, jeigu bent kiek nesiseka. Bež- 
džioniška prigimtis iš manęs kūliais išlėkė ir dingo, mano mokytojas 
nuo to vos pats nesubeždžionėjo, netrukus turėjo liautis mokęs ir atsi- 
dūrė ligoninėj. Laimė, netrukus iš jos grįžo. 

O aš turėjau daug mokytojų, net po kelis vienu metu. Kai labiau 
įtikėjau savo gabumais, kai visuomenė sekė mano pažangą ir ateitis 
ėmė šviesėti, pats ėmiau samdytis mokytojus, susodindavau juos pen- 
kiuose kambariuose ir mokydavausi pas visus, be perstogės lakstyda- 
mas iš vieno kambario į kitą. 

Ak, toji pažanga! Tasai mokslo spindulių skverbimasis iš visų 
pusių į bundančias smegenis! Nesiginu: tai mane džiugino. Bet ir prisi- 
pažįstu: aš nepervertinau to jau tada, o juo labiau šiandien. Didžiau- 
siomis pastangomis, kokių ligi šiol žemėj niekas nepadėjo, aš pasiekiau 
vidutinio europiečio lygį. Apskritai jis galbūt nieko nereikštų, tačiau 
vis dėlto yra šis tas, nes padėjo man išlįsti iš narvo ir rasti šią ypatingą 
išeitį, žmogišką išeitį. Yra toks puikus vokiškas posakis: įlįsti į krūmus; 
aš taip ir padariau — įlindau į krūmus. Aš neturėjau kito kelio, nie- 
kada nereikia pamiršti, kad laisvė man buvo užginta. 

Mano raida ir jos pirmykštis tikslas manęs nei liūdina, nei džiu- 
gina. Susikišęs rankas į kišenes, pasistatęs ant stalo vyno butelį, pusiau 
gulom, pusiau sėdom kiūtau supamojoj kėdėj ir žiūriu pro langą. Jeigu 
ateina svečias, aš jį priimu kaip pridera. Mano impresarijus sėdi prieš- 
kambaryje; man paskambinus jis ateina ir išklauso, ką pasakau. Vaka- 
rais beveik visuomet būna spektaklis, ir aš turiu tokį pasisekimą, kad 
geresnio vargu ar galima tikėtis. Kai grįžtu vėlai naktį iš banketų, 
mokslinių draugijų, malonių pobūvių, namie manęs laukia maža pu- 
siau dresuota šimpanzė, ir aš ja beždžioniškai pasidžiaugiu. Dienomis 
jos nenoriu matyti; mat jos žvilgsnyje atsispindi sutrikusio dresuoto 
žvėries kvailumas; aš jį pripažįstu, bet negaliu pakęsti. 

Apskritai aš vis dėlto pasiekiau, ko norėjau pasiekti. Negalima 
pasakyti, kad neapsimokėjo stengtis. Man išvis nereikia jokių žmogiškų 
vertinimų, aš tiktai informuoju, tiktai pranešu, ir jus, aukštieji akade- 
mijos ponai, tiktai informavau. 

TRAUKINIO KELEIVIAI 


Žiūrint žemiškai suteršta akimi, mūsų situacija — kaip traukinio 
keleivių, kuriuos katastrofa ištiko ilgame tunelyje, ir tokioje vietoje, 
kur pradžios šviesos jau nebematyti, o galo šviesa tokia mažytė, kad 
žvilgsnis vis turi jos ieškoti ir vis ją pameta, be to, nėra net tikras daly- 
kas, ar pradžios ir galo apskritai esama. O aplink save dėl juslių su- 
maišties arba dėl nepaprasto jų jautrumo mes regim vienus siaubus 
ir, žiūrint kokia kiekvieno nuotaika ir susižeidimas, nuostabų arba 
varginantį kaleidoskopinį mirguliavimą. 

Ką man daryti? arba: Kam man taip daryti? — niekas neklausia 
šiose vietose. 

MIESTO HERBAS 


Iš pradžių Babelio bokšto statyboje tvarka buvo visai pakenčiama; 
toji tvarka buvo gal net per didelė, per daug buvo galvojama apie ke- 
lių rodykles, vertėjus, darbininkų būstus ir susisiekimo kelius, tarytum 
prieš akis būtų ištisi šimtmečiai laiko dirbti. Tuometinė viešpataujanti 
nuomonė buvo netgi tokia, kad apskritai neįmanoma pernelyg lėtai 
statyti; nereikėjo net pernelyg vertinti tos nuomonės, kad visai netek- 
tum drąsos kloti pamatus. Mat argumentuojama buvo taip: esmingiau- 
sia viso sumanymo dalis yra pastatyti dangų siekiantį bokštą. Greta 
tos minties visa kita yra antraeiliai dalykai. Pati mintis, sykį suformu- 
luota visa savo didybe, jau nebegali išnykti; kol bus žmonių, tol tvers 
ir didis troškimas užbaigti bokšto statybą. O šia prasme dėl ateities 
nėra ko rūpintis, priešingai, žmonijos pažinimas didėja, statytojų menas 
padaręs pažangą ir padarys dar didesnę, darbas, kuriam-mums reika- 
lingi metai, po šimto metų galbūt bus atliktas per pusmetį, be to, dar 
ir geriau, tvirčiau. Tai kam jau šiandien plūktis iš paskutinių jėgų? Tai 
būtų prasminga tiktai tada, jeigu galėtum tikėtis, kad pavyks pastatyti 
bokštą per vienos kartos amžių. Bet šito nieku gyvu negalima buvo 
tikėtis. Veikiau jau reikėjo manyti, kad ateinanti karta, turėdama tobu- 
lesnių Žinių, nutars, jog praėjusios kartos darbas nevykęs, nugriaus tai, 
kas jau bus pastatyta, ir pradės viską iš pradžių. Tokios mintys paraly- 
žiavo jėgas, ir labiau nei bokštu buvo rūpinamasi darbininkų gyven- 
vietės statyba. Kiekvieno krašto atstovai geidė turėti pačius gražiau- 
sius būstus, dėl to kildavo ginčų, virstančių kruvinomis kovomis. Tos 
kovos jau nebesibaigė; vadams tai buvo dar vienas argumentas, rodan- 
tis, kad bokštą ir dėl susitelkimo stokos reikia statyti labai lėtai, o gal 
ir apskritai geriau imtis jo tik tada, kai bus sudaryta visuotinė taika. 
Tačiau laikas buvo leidžiamas ne tik kovose, per pertraukas miestas 
buvo gražinamas, o dėl to kildavo naujas pavydas ir užvirdavo naujos 

kovos. Taip praėjo pirmosios kartos amžius, bet nė viena vėlesnioji 
nebuvo kitokia, tik vis augo sumanumas, 0 sykiu ir karingumas. Be to, 
jau antroji ar trečioji karta suprato, koks beprasmiškas sumanymas 
statyti dangų siekiantį bokštą, bet visi buvo jau per daug vieni su ki- 
tais susiję, kad paliktų miestą. 

Visos sakmės ir giesmės, atsiradusios šiame mieste, kaupinos ilge- 
sio tos išpranašautos dienos, kai miestą penkiais vienas po kito kirstais 
smūgiais sutriuškins milžiniškas kumštis. Todėl kumštis pavaizduotas 
ir miesto herbe. 

NAKTĮ 


Nugrimzti į naktį. Taip, kaip mes kartais nuleidžiame galvą susi- 
mąstydami, taip visiškai nugrimzti į naktį. Aplink miega žmonės. Ma- 
žutis vaidinimas, nekaltas apsigaudinėjimas, kad jie miega namuose, 
tvirtose lovose, po tvirtu stogu, išsitiesę ar susirietę ant čiužinių, užsi- 
traukę drobules, po antklodėmis, iš tikrųjų jie susirinkę kaip kažkada 
anuomet ir dar vėliau nykioje dykynėje, stovykloje po žvaigždėm, ne- 
suskaičiuojama gausybė žmonių, tauta, armija, po šaltu dangum, ant 
šaltos žemės, pagriuvę ten pat, kur pirma stovėjo, pasidėję po galva 
ranką, ramiai alsuodami. O tu budi, tu — vienas iš sargų, tu susirandi 
kitą, mosuodamas degančiu pagaliu iš žabų krūvos šalimais. Kodėl 
tu budi? Kas nors turi budėti, kaip pasakyta. Kas nors turi būti pasi- 
rengęs. 

BADO MEISTRAS 


Pastaraisiais dešimtmečiais domėjimasis badavimo meistrais smar- 
kiai smuko. Jei seniau labai apsimokėdavo rengti tokius savos reži- 
sūros spektaklius, tai šiandien tas visiškai neįmanoma. 

Tai buvo kiti laikai. Tada, būdavo, visam miestui bado meistras 
tik ir rūpėdavo, ir kiekviena tolesnė bado diena sutraukdavo vis dau- 
giau smalsuolių; visi norėjo bent sykį per dieną pamatyti bado meistrą, 
o į pabaigą atsirasdavo abonentų, kurie ištisom dienom sėdėdavo prie- 
šais nedidelį narvą; netgi būdavo naktinės apžiūros, kad būtų įspūdin- 
giau deglų šviesoj; gražiom dienom narvas būdavo išnešamas lau- 
kan — ir čia jis visų pirma rodytas vaikams; jeigu suaugusiems tai 
dažnai būdavo tik pramoga, kurioje jie dalyvaudavo daugiau dėl ma- 
dos, tai vaikai, nustebę, išsižioję, dėl atsargumo susikabinę rankomis, 
žiūrėdavo, kaip jis, išblyškęs, su juodu triko ir smarkiai išsišovusiais 
šonkauliais, net kėdę paniekinęs sėdi ant pakreiktų šiaudų, retkarčiais 
mandagiai linkčiodamas, nenatūraliai šypsodamas atsakinėja į klau- 
simus arba kiša ranką pro narvo virbus, kad žmonės galėtų įsitikinti, 
koks jis sulysęs, bet paskui vėl pasineria savyje, į nieką nekreipdamas 
dėmesio, netgi į taip svarbius jam laikrodžio dūžius, — tai buvo vie- 
nintelis jo narvo baldas, — tik pusiaumirka žiūri priešais save ir tik 
retkarčiais pakelia prie burnos mažytę stiklinėlę su vandeniu sudrė- 
kinti lūpoms. 

Be nuolat besikeičiančių žiūrovų, būdavo ir nuolatinių pačios 
publikos parinktų sargybinių; kad ir kaip keista, tai buvo dažniausiai 
mėsininkai, kurie visuomet po tris turėdavo dieną naktį sergėti bado 
meistrą, kad jis kaip nors vogčiomis ko neužvalgytų. Bet tai buvo tik 
formalumas žmonėms nuraminti, nes išmanantieji žinojo, kad bado 
meistras badavimo laiku niekuomet, jokiomis aplinkybėmis, net ver- 
čiamas nė trupinio nebūtų suvalgęs; jo meno garbė to neleido. 

Žinoma, toli gražu ne visi sargai sugebėdavo tai suprasti, pasitai- 
kydavo, kad naktinė sargyba į savo pareigas žiūrėdavo pro pirštus, 
sargybiniai tyčiomis susėsdavo toliausiame kampe ir pliekdavo korto- 
mis, aiškiai ketindami leisti bado meistrui truputį pasistiprinti; jų ma- 
nymu, jis galėjo išsitraukti maisto iš kokių slaptų atsargų. Bado meist- 
rui nieko nebūdavo baisiau už tokius sargybinius; jie stumdavo jį į ne- 
viltį, ir badavimas jam tapdavo tikra kankyne; kartais, įveikęs silpnu- 
mą, tokios sargybos metu jis dainuodavo, kol užtekdavo jėgų, kad įro- 
dytų tiems žmonėms, kokie neteisingi jų įtarimai. Tačiau iš to buvo 
maža naudos; sargybiniai tik stebėdavosi, kaip guviai bado meistras 
sugeba dainuoti ir valgyti vienu metu. Daug mielesni jam būdavo tokie 
sargybiniai, kurie atsisėsdavo prie pat narvo ir, nesitenkindami blausiu 
naktiniu salės apšvietimu, nukreipdavo į jį kišeninius žibintuvėlius, 
kuriais juos aprūpindavo impresarijus. Akinanti šviesa jam nekliudė, 
miegoti jis vis tiek negalėjo, o mažumėlę prisnūsti galėdavo bet kokioj 
šviesoj ir bet kuriuo laiku, net sausakimšoje, ūžiančioje salėje. Su 
tokiais sargais jis mielai kiaurą naktį nesumerkdavo akių, mielai su 
jais pajuokaudavo, pasakodavo jiems atsitikimus iš savo klajonių gy- 
venimo, o paskui klausydavosi jų pasakojimų — ir visa tai vien tam, 
kad jie liktų budrūs, kad vis iš naujo jis galėtų jiems įrodyti narve ne- 
turįs nieko valgomo ir badaująs taip, kaip nė vienas iš jų negalėtų ba- 
dauti. O laimingiausias būdavo tada, kai išaušdavo rytas ir sargybi- 
niams jo sąskaita atnešdavo gausius pusryčius; jie griebdavo valgį 
godžiai, kaip sveiki vyrai po sunkios bemiegės nakties. Tiesa, būdavo 
žmonių, kurie šiuos pusryčius laikė neleistinu papirkinėjimu, bet tai 
jau buvo pernelyg įžūlu, ir paklausti, ar sutiktų jie patys visą naktį 
eiti sargybą vien dėl principo, nesitikėdami pusryčių, jie susiraukdavo, 
bet vis dėlto savo įtarios nuomonės nepakeisdavo. 

Suprantama, toks reginys be įtarimų apsieiti negalėjo. Juk niekas 
nebūtų pajėgęs be pamainos saugoti meistro visas dienas ir naktis, 
taigi nė vienas Žmogus negalėjo iš savo paties patyrimo žinoti, kad jis 
iš tikrųjų badauja nuosekliai ir nepriekaištingai. Tikrai tai Žinoti ga- 
lėjo tik pats bado meistras, taigi jis tik vienas galėjo būti visiškai paten- 
kintas savo badavimo stebėtojas. Tačiau jis niekuomet nebūdavo pa- 
tenkintas dėl kitos priežasties; galbūt visai ir ne iš bado jis buvo toks 
sulysęs, jog daug kas, negalėdami pakelti to reginio, atsisakydavo 
seansų, nors ir labai to gailėdami,— sulysęs jis buvo greičiau iš nėpa- 
sitenkinimo pačiu savim. Juk jis tik vienintelis žinojo, — ir net išmanin- 
giausieji negalėjo to žinoti, — kaip lengva badauti. Pasaulyje nėra 

nieko lengvesnio. Jis to ir neslėpė, bet niekas juo netikėjo, — geriausiu 
atveju jo žodžius suprasdavo kaip kuklinimąsi, bet daugumas laikydavo 
J, pagyrūnu arba net šarlatanu, kuriam, suprantama, badauti nesunku, 
nes jis žino, kaip tą savo užduotį palengvinti, ir dar yra toks įžūlus, 
kad beveik tai prisipažįsta. 

Su visu tuo bado meistras turėjo taikstytis ir, metams bėgant, prie 
to priprato, bet visados jį graužė tas nepasitenkinimas, ir dar nė karto 
pasibaigus badavimo laikotarpiui — tą reikia jam pripažinti — jis ne- 
išėjo iš narvo savo noru. Impresarijus buvo nustatęs ilgiausią badavimo 
laiką — keturiasdešimt dienų, ilgiau jis niekada neleisdavo badauti, 
net didžiausiuose miestuose, ir tam buvo rimtų priežasčių. Patyrimas 
rodė, kad apie keturiasdešimtį dienų tolydžio vis rėksmingesnė reklama 
dar vis palaiko miesto smalsumą, o po to publikos domėjimasis blėsta, 
paklausa smarkiai sumažėja. Žinoma, tarp miestų ir kaimų būdavo 
nedidelių skirtumų, tačiau dėsninga buvo keturiasdešimties dienų 
riba. Taigi keturiasdešimtą dieną apvainikuoto narvo durys atsida- 
rydavo, amfiteatrą užplūsdavo susižavėję žiūrovai, grodavo pučia- 
mųjų orkestras, į narvą įeidavo du gydytojai bado meistro pasverti 
ir išmatuoti, per megafoną publika išgirsdavo rezultatus, galiausiai 
pasirodydavo dvi jaunos damos, laimingos, kad būtent joms teko garbė 
pavedėti bado meistrą porą laiptelių žemyn, kur ant mažo stalelio 
būdavo serviruoti rūpestingai parengti lengvi pietūs. Bet šią akimirką 
bado meistras visuomet imdavo priešintis. Teisybė, jis paklusniai dė- 
davo savo kaulėtas rankas į paslaugiai prie jo palinkusių damų delnus, 
tačiau atsistoti jokiu būdu nenorėdavo. Kodėl liautis būtent dabar, 
po keturiasdešimties dienų? Jis išlaikytų dar ilgai, be galo ilgai, kodėl 
gi reikėtų nutraukti badavimą pasiekus — ne, dar nepasiekus — savo 
viršūnę? Kodėl nori atimti jam šlovę badauti dar ilgiau ir tapti ne tik 
didžiausiu visų laikų bado meistru,— toks jis tikriausiai jau ir taip 
buvo, — bet ir prašokti save patį iki nepasiekiamybės, nes jisai jautė, 
kad jo sugebėjimas badauti yra neribotas. 

Kodėl toji minia, kuri, matyt, juo taip žavisi, taip maža turi kantry- 
bės? Jeigu jau jis ištvertų dar ilgiau badauti, kodėl gi jie negali iš- 
tverti? Be to, jisai pavargęs, ant šiaudų sėdėt patogu, o dabar kažkodėl 
turi keltis, atsistoti ir eiti prie stalo, nors vien tik nuo minties apie valgį 
jam norėjosi vemti, ir tą jis nuslėpti vargais negalais bepajėgė tik damų 
akivaizdoje. Jis pakeldavo akis į šitas tartum tokias malonias, o iš tik- 
rųjų tokias žiaurias damas ir papurtydavo galvą, nepaprastai sunkią 
galvą ant silpno kaklo. Tačiau toliau viskas dėdavosi kaip visuomet. 

Ateidavo impresarijus. Tylėdamas — muzika vis tiek būtų užtrenkusi 
jo balsą — ištiesdavo jis rankas virš bado meistro, tarytum kviesdamas 
Dievą pažiūrėti į jo kūrinį ant šiaudų, į apgailėtiną kankinį, koks, be 
abejo, ir buvo bado meistras, nors visai kita prasme; apglėbdavo bado 
meistrą per liekną liemenį — perdėtai atsargiai, tegu visi mato, koks 
gležnas padaras jo rankose; ir nepastebimai stumtelėjęs bado meistrą 
taip, kad tas imdavo staiga bejėgiškai svirduliuoti, atiduodavo į mirtinai 
išblyškusių damų rankas. Dabar su juo galėjai daryti ką nori,— jo 
galva sviro ant krūtinės, rodėsi, ji jau nusirito nuo pečių ir tik per ste- 
buklą laikosi, kūnas buvo suglebęs; kojos, mėšlungiškai sutrauktos per 
kelius, instinktyviai priešindamosi, žengė netvirtai, lyg grindys būtų 
netikros, lyg tikrųjų jos dar tik ieškotų; visu, žinoma, menko savo kūno 
svoriu jis pakibdavo ant vienos iš damų, kuri bejėgiškai dairydavosi, 
dusdama nuo naštos, — visiškai ne taip vaizdavosi ji savo garbingą 
misiją, — ir dabar iš visų jėgų įtraukdavo kaklą, kad nors veidą apsau- 
gotų nuo bado meistro prisilietimo, o paskui, kadangi tas jai nepavyk- 
davo, jos laimingesnei palydovei neskubant ateiti į talką, o tik dreban- 
čiais pirštais nešant priešais save badautojo ranką — tą mažą kaulų 
žiupsnį — apsipildavo ašaromis ir, džiūgaujančiai salei kvatojant, už- 
leisdavo savo vietą jau seniai pasiruošusiam tarnui. Paskui eidavo 
valgymas — impresarijus pusiau miegančiam, tartum apalpusiam 
bado meistrui pildavo kažką burnon, linksmai plepėdamas, kad publi- 
ka nepastebėtų bado meistro būklės. Paskui į susirinkusių sveikatą 
būdavo paskelbiamas tostas, tartum bado meistro pašnibždėtas impre- 
sarijui, viską apvainikuodavo orkestro grojamas iškilmingas tušas, 
publika imdavo skirstytis, ir niekam nebūdavo priežasties jaustis ne- 
patenkintam, niekam — tik pačiam bado meistrui, visados tik jam. 

Taip jis gyveno ilgus metus, kartkartėmis trumpai pailsėdamas, 
apgaubtas šlovės, publikos garbinamas ir vis tiek beveik visada liūd- 
nas, ir dar labiau liūdėdamas todėl, kad iš rimtųjų niekas negalėjo 
suprasti, kodėl jis liūdi. Be to, kaip jį buvo galima nuraminti? Ko jis 
dar galėjo trokšti? O jei ir atsirasdavo geranoris, kuris, jo gailėdamasis, 
mėgindavo jam išaiškinti, kad liūdi jis tikriausiai iš bado, tai bado 
meistras — ypač jeigu badavimas eidavo į pabaigą — įsiusdavo ir 
visų siaubui lyg žvėris imdavo purtyti narvo virbus. Tačiau 1mpresa- 
rijus tokiems atvejams žinojo drausminę priemonę, kuria mėgo naudo- 
tis. Jis atsiprašydavo už bado meistrą publikos, pridurdamas, kad tik 
badavimo sukeltas sotiems žmonėms nelengvai suprantamas dirglu- 
mas gali pateisinti tokį badautojo elgesį. Taip pat jis aiškindavo ir 

bado meistro tvirtinimą, kad badauti galįs daug ilgiau, negu badaująs: 
pagirdavo kilnius siekius, gražų pasiryžimą, didelį pasiaukojimą, 
kurį, žinoma, rodąs ir tas jo tvirtinimas, tačiau čia pat mėgindavo pa- 
neigti tą tvirtinimą, paskleisdamas publikai fotografijas, — jos tuoj 
pat būdavo parduodamos, — kuriose buvo matyti lovoje gulintis vos 
gyvas nuo išsekimo bado meistras keturiasdešimtą badavimo dieną. 
Nors prie tokio tiesos iškraipymo bado meistras seniai buvo pripratęs, 
kiekvienąsyk tai iš naujo vesdavo jį iš kantrybės. Priešlaikinės bada- 
vimo baigties pasekmę impresarijus mėgino pateikti kaip jos priežastį! 
Prieš tą nesuprantamą, prieš nesupratėlių pasaulį kovoti buvo neįma- 
noma. Kiekvieną kartą, įsitvėręs narvo virbų, patikliai jis klausyda- 
vosi impresarijaus žodžių, bet pamatęs fotografijas paleisdavo virbus, 
atsidusęs susmukdavo į šiaudus, ir nurimusi publika vėl galėdavo pri- 
siartinti ir jį apžiūrinėti. 

Kai tokių scenų liudininkai po kelerių metų jas prisimindavo, tai 
patys savimi stebėdavosi. Mat per tą laiką įvyko ta permaina, apie 
kurią čia jau buvo kalbėta. Tai atsitiko bemaž netikėtai; tam turėjo 
būti gilesnių priežasčių, bet kam būtų rūpėję jų ieškoti; šiaip ar taip, 
vieną gražią dieną publikos išlepintas bado meistras staiga pastebėjo, 
kad pramogų išalkusi minia paliko jį ir puolė prie kitų reginių. Im- 
presarijus dar kartą aplėkė su juo pusę Europos pažiūrėti, ar kur nors 
neatsigaus pirmykštis susidomėjimas, bet viskas veltui; tarytum koks 
slaptas suokalbis staiga paplito pasibjaurėjimas badavimo reginiu. Su- 
prantama, tai negalėjo atsitikti taip staiga, ir dabar atgaline data buvo 
galima prisiminti kai kuriuos pranašingus ženklus, į kuriuos sėkmės 
svaiguly niekas nekreipė dėmesio ir reikiamai nepasipriešino. O dabar 
buvo jau vėlu ko nors imtis. Tiesa, nebuvo abejonių, jog kada nors 
badavimo menui vėl ateis laikas, bet dabarties žmonėms tai maža 
paguoda. Ką dabar reikėjo daryti bado meistrui? Jam kadaise plojo 
tūkstančiai žiūrovų, o dabar jis nebegali pasirodyti nė turgaus bala- 
ganuose; keisti profesiją bado meistras ne tik per senas, bet svar- 
biausia — per daug fanatiškai atsidavęs savo menui. Taigi jis atsi- 
sveikino su impresarijum — savo ypatingos karjeros palydovu — ir 
įstojo į didelį cirką. Kad nereikėtų tuščiai jaudintis, net nepasidomėjo 
kontrakto sąlygomis. 

Dideliame cirke, kur galybė žmonių, žvėrių ir mechanizmų be 
paliovos keičia ir papildo vienas kitą, gali atsirasti vietos visokiu laiku 
ir kiekvienam, taip pat ir bado meistrui, žinoma, jeigu jis nereiškia 
per didelių pretenzijų, o šiuo ypatingu atveju, beje, buvo pasamdytas 

ne tik bado meistras, bet ir jo garsus vardas; iš tikro, jo savotiškas me- 
nas neseno kartu su pačiu meistru, ir nebuvo galima pasakyti, kad 
savo galimybes išsėmęs artistas, kurio meno viršūnė jau praeity, norėtų 
rasti prieglobstį ramioj vietelėj cirke; priešingai, bado meistras tvir- 
tino, — ir tai buvo panašu į tiesą, — kad dirbąs savo darbą nė kiek ne 
prasčiau negu pirma; jis netgi tvirtino, kad kaip tik dabar, jeigu jam 
nebus daroma kliūčių, — o tai jam tvirtai buvo žadėta, — jis iš tikrųjų 
nustebinsiąs pasaulį; žinoma, šis tvirtinimas, kaip ir reikėjo tikėtis 
pagal laiko dvasią, kurią bado meistras savo įkarštyje buvo pamiršęs, 
žinovams kėlė tik šypseną. 

Tačiau iš esmės ir bado meistras suvokė tikrąją situaciją, ir jam 
rodėsi visai suprantama, kad jo narvas nebuvo pastatytas maniežo 
viduryje, kaip svarbiausias numeris, o užbruktas pakrašty, šiaip jau 
patogioje vietoje, netoli žvėryno. Didelės margos afišos, kuriomis 
buvo apkarstytas narvas, skelbė, kas čia laikoma. Kai antrakto metu 
žiūrovai imdavo plūsti prie narvų pasigrožėti žvėrimis, jie norom ne- 
norom turėdavo eiti pro bado meistrą ir neilgam ten stabtelti; gali- 
mas daiktas, jie būtų stovėję ir ilgiau, Jeigu ne spūstis ankštame į žvė- 
ryną vedančiame koridoriuje, dėl ko ilgiau ramiai stebėti narvą buvo 
neįmanoma: iš užpakalio spaudė kiti žiūrovai, kurie nesuprato, dėl 
ko čia žmonės stoja kelyje į išsiilgtą žvėryną. Štai kodėl bado meistras 
drebėdavo kiekvieną kartą, kai žiūrovai artindavosi prie jo narvo, 
nors godžiai laukdavo to meto, kuris ir buvo jo gyvenimo prasmė. 
Iš pradžių vos begalėdavo sulaukti antrakto ir su džiaugsmu žiūrė- 
davo į griūte griūvančią publiką, bet greit, labai greit — tikrovė Iš- 
sklaidė atkaklias, beveik sąmoningas iliuzijas — įsitikino, kad kiek- 
vieną sykį visi be išimties žiūrovai ateina tik dėl Žvėryno. Mieliausia 
buvo žiūrėti į juos iš tolo. Vos tik jie prisiartindavo, iš karto jį apkurtin- 
davo keiksmai ir šūksmai — publika tuoj pat suskildavo į partijas, 
vieni — tų bado meistras negalėjo visiškai pakęsti — norėdavo pato- 
giai jį stebėti, ir ne iš nuojautos, o iš užgaidos ir užsispyrimo, kiti pir- 
miausia skubėdavo į žvėryną. Kai didžiausia žiūrovų masė praeidavo, 
pasirodydavo pavėlavėliai; nors jiems niekas jau netrukdydavo stovėti 
kiek širdis geidžia, beveik neatsigręždami, dideliais žingsniais jie sku- 
bėdavo pro šalį, kad suspėtų prie Žvėrių. Ir nedažnai pasitaikydavo 
tokia laimė, kad koks nors šeimos tėvas prieidavo prie narvo su vaikais, 
pirštu jiems parodydavo bado meistrą, smulkiai paaiškindavo, kas čia 
dedasi, papasakodavo apie ankstesnius laikus, kada jis pats regėjo pa- 
našius, bet nepalyginamai įspūdingesnius pasirodymus. Vaikai sunkiai 

suprasdavo tėvą, tam juos nepakankamai buvo paruošusi ir mokykla, 
ir gyvenimas, — ką jiems reiškė badavimas? — bet jų smalsių akių 
spindesy galėjai matyti ateinančių, naujų, laimingesnių laikų prana- 
šystę. Galbūt — kartais sau sakydavo bado meistras — viskas sektųsi 
kiek geriau, jeigu būčiau patalpintas ne taip arti žvėryno. Dabar žmo- 
nėms buvo per daug lengvas pasirinkimas, nekalbant jau apie tai, kad 
žvėryno kvapai, žvėrių bruzdėjimas naktimis, pro šalį nešamos žalios 
mėsos vaizdas, maitinamų žvėrių staugimas jį labai erzino ir slėgė. 
Bet kreiptis į direkciją jis nesiryžo, juk kaip tik žvėrių dėka pro jo 
narvą eidavo minioS žiūrovų, tarp kurių galėjo atsirasti ir jam skirta- 
sis. Ir kas žino, kur būtų nukišę jo narvą, jeigu jis būtų priminęs savo 
egzistavimą, o sykiu ir tai, kad jis, tiesą sakant, tėra tik kliūtis kelyje 
į Žvėryną. 

Žinoma, tai buvo maža kliūtis, ir ji vis mažėjo. Žmonės priprato 
prie keistos užmačios mūsų laikais kreipti publikos dėmesį į kažkokį 
bado meistrą, ir tuo jo likimas buvo nuspręstas. Dabar jis galėjo ba- 
dauti kiek tinkamas, tą jis ir darė, bet niekas jo nebegalėjo išgelbėti, 
publika ėjo pro šalį. Pamėgink kam nors išaiškinti, kas yra badavimo 
menas! Kas to nejaučia, tam paaiškinti neįmanoma. Gražios afišos 
tapo purvinos ir neįskaitomos, jos buvo nudrėkstos, bet niekam ne- 
atėjo į galvą prisegti naujas; lentelė, kurioje iš pradžių rūpestingai 
buvo žymima kiekviena badavimo diena, jau seniai rodė tą patį, nes 
po kelių savaičių tarnautojams net šis mažas darbelis pasidarė per 
sunkus. Ir nors bado meistras vis badavo ir badavo, kaip kadaise 
buvo svajojęs, ir tai sekėsi jam be jokio vargo, kaip jis anuomet buvo 
sau išpranašavęs, bet niekas, net pats bado meistras nežinojo, kokie 
dideli jo laimėjimai, ir sunkumas slėgė jo širdį. O kai prieš narvą susto- 
jęs koks dykinėtojas tyčiodavosi iš seno skaičiaus, pareikšdamas, kad 
čia kvepia apgaule, tai būdavo pats kvailiausias melas, kokį tik gali 
išgalvoti Žmonių abejingumas ir įgimtas piktumas, nes sukčiavo anaip- 
tol ne bado meistras, jis dirbo sąžiningai, bet pasaulis nusuko jam 
atlygini mą. 

Ir vėl praslinko daug tokių dienų, bet staiga ir tam atėjo galas. 
Kartą pastebėjęs narvą prižiūrėtojas paklausė tarnų, kodėl tas geras 
narvas stovi nenaudojamas — juk jame tik supuvę šiaudai. Niekas 
to nežinojo, kol kažkuris, atsitiktinai dirstelėjęs į lentelę, prisiminė 
bado meistrą. Išnaršius lazdomis šiaudus, bado meistras tenai buvo 
aptiktas. 


— Tu vis dar badauji? — paklausė prižiūrėtojas.— Kada paga- 
liau tu liausies? 

— Teatleidžia man visi, — sušnibždėjo bado meistras, ir tik pri- 
žiūrėtojas, pridėjęs ausį prie grotų, jį suprato. 

— Žinoma,— atsakė prižiūrėtojas ir bakstelėjo pirštu sau į kaktą, 
duodamas tarnams suprasti bado meistro būklę, — mes tau atleidžiam. 

— Aš visada norėjau, kad jūs žavėtumėtės mano badavimu,— 
tarė bado meistras. 

— Ką gi, mes ir žavimės, — sutiko prižiūrėtojas. 

— Bet jūs neturėtumėte tuo žavėtis, — pasakė bado meistras. 

— Na, tai nesižavime. Nors kodėl mums nesižavėti? 

— Todėl, kad aš turiu badauti, aš negaliu kitaip. 

— Tik pamanyk! — pareiškė prižiūrėtojas.— Kodėl gi tu ne- 
gali kitaip? 

— Todėl, kad aš, — bado meistras kilstelėjo galvutę ir tarytum 
bučiniui atkišęs lūpas sušnibždėjo į pačią prižiūrėtojo ausį, kad tas 
nepraleistų nieko, — todėl, kad niekada negalėjau rasti maisto, kuris 
man būtų skanus. Jeigu būčiau jo radęs, patikėk, nieko nežiūrėdamas 
būčiau prisivalgęs, kaip tu arba kuris kitas. 

Tai buvo paskutiniai jo žodžiai, bet užgesusiose jo akyse dar ga- 
lėjai įžvelgti tvirtą, nors jau ir ne tokį išdidų įsitikinimą, kad jis ba- 
daus ir toliau. 

— Sutvarkykit čia viską! — pasakė prižiūrėtojas, ir bado meist- 
ras buvo palaidotas kartu su savo šiaudais. O į narvą buvo įleista 
jauna pantera. Netgi didžiausi storžieviai lengviau atsikvėpė maty- 
dami bėgiojant tą laukinį žvėrį narve, kuris taip ilgai buvo tuščias. 
Panterai nieko nestigo. Maistą, kuris jai buvo skanus, be ilgų svars- 
tymų atnešdavo sargai; atrodė, nestigo jai ir laisvės; rodėsi, kad tas 
taurus, taip dosniai jėga apdovanotas kūnas nešiojasi ir savo laisvę — 
ji tartum slypi kažkur tarp dantų; o gyvenimo džiaugsmas sklido iš 
jo nasrų tokiu stipriu karščiu, kad žiūrovams buvo nelengva jį atlai- 
kyti. Bet jie susitvardydavo, glaudžiu žiedu susispiesdavo aplink nar- 
vą ir nė už ką nesutikdavo pajudėti iš vietos. 

tai reikštų, kad daugiau nebegyvenu“,— 1913 m. rašė F. Kafka savo suža- 
dėtinei Felicei!. Šie žodžiai taikliai apibūdina rašytojo asmenybę, fanatišką 
tikėjimą savo pašaukimu ir besąlygišką atsidavimą literatūrai. Kūrybą F. Kaf- 
ka laikė fantazijos, pasąmonės, sapno, vizijos — subjektyviausių ir paslap- 
tingiausių menininko gelmių — išraiška. Tačiau jis sugebėjo atskleisti savo 
kūryboje esmines laikmečio tendencijas, apibendrinti XX a. žmogaus patirtį 
ir prasiskverbti iki universalių egzistencijos tiesų. 

Francas Kafka (Franz Kafka, 1883—1924) — žymus austrų prozinin- 
kas, vienas iš modernizmo pradininkų ir savičiausių XX a. rašytojų. Jo kū- 
ryboje susiduriame su keistu, nelengvai paaiškinamu, grėsmės ir baimės ku- 
pinu pasauliu, kuriame tikrovė pinasi su fantastika, tragizmas — su grotesku, 
kasdienybė — su mistinėmis vizijomis. Daug skaudžiau negu amžininkai jis 
akcentavo neviltį, susvetimėjimą, žmogaus izoliaciją, būties paradoksalumą. 

F. Kafka nepaprastai reikliai vertino savo kūrybą, todėl leido publikuoti 
tik nedidelę jos dalį. 1908 m. žurnale Hyperion pasirodė pirmoji publika- 
cija — aštuoni smulkiosios prozos tekstai. Vėliau išėjo penkios knygelės — 
„Apmąstymas“ (Betrachtung, 1913), „Nuosprendis“ (Das Urteil, 1912— 
1913), „Kūrikas“ (Der Heizer, pirmasis romano „Dingęs be žinios“ skyrius, 
1913), „Metamorfozė“ (Die Verwandlung, 1915), „Pataisos darbų kolo- 
nijoje“ (In der Strafkolonie, 1919), „Kaimo gydytojas“ (Ein Landarzt, 
1919), „Bado meistras“ (Ein Hungerkūnstler, 1924). Prieš mirtį F. Kafka 
savo draugui, rašytojui M. Brodui (1884— 1968) pavedė sudeginti kitus 
rankraščius. M. Brodas, suvokdamas F. Kafkos kūrybos reikšmę (jis — 
vienas pirmųjų F. Kafkos biografų ir interpretatorių), išleido visą savo 
draugo kūrybinį palikimą. Tai — romanai „Dingęs be žinios“ (Der Verschol- 
lene; kitas pavadinimas — „Amerika“), „Procesas“ (Der Proze8), „Pilis“ 
(Das Schlo8), apsakymai, novelės, parabolės, aforizmai, dienoraščiai, laiškai. 


! Kafka F. Briefe an Felice Bauer.— Frankfurt a. M., 1958.— S. 456. 

Iki savo ankstyvos mirties F. Kafka nebuvo plačiai žinomas, nors jo spe- 
cifinį talentą kritikai pastebėjo anksti, o 1915 m. K. Šternheimas F. Kafkai 
perleido jam paskirtą Fontanės premiją. Bet jau 1925 m. išėjusį „Procesą“ 
deramai įvertino A. Dėblinas, H. Hesė, K. Tucholskis (pastarasis jau 1926 m. 
F. Kafkos kūrybai išpranašavo didelę ateitį). Tačiau nacionalsocialistinėje 
Vokietiioje šio žydų tautybės rašytojo kūrinių publikavimas ir tyrinėjimas 
buvo sustabdytas. Karo metais nukentėjo Prahoje esantis F. Kafkos archyvas, 
biblioteka, dingo daug laiškų. Mažai liko ir rašytojo gyvenimo liudininkų. 
Koncentracijos stovykloje žuvo ir trys rašytojo seserys, taip pat jo artima 
draugė čekė Milena Jesenska. 

F. Kafkos kūrybos renesansas prasidėjo po Antrojo pasaulinio karo. 
Jo veikalai tuo metu buvo tiriami daugiausia teologiniu bei filosofiniu as- 
pektu. Vakarų Europoje ir Amerikoje F. Kafką ypač išpopuliarino egzis- 
tencialistai. A. Kamiu jį pavadino pranašu ir vienu didžiausių epochos ra- 
šytojų. Vėliau F. Kafkos kūrybą imta nagrinėti biografiniu, psichoanalitiniu, 
fenomenologiniu, stilistiniu, sociologiniu ir kitais aspektais. Metodo pasirin- 
kimas čia turi didelę reikšmę. Būdama hermetiška ir daugiaprasmė, F. Kaf- 
kos proza teikia galimybių įvairiems aiškinimams, dažnai patiems priešta- 
ringiausiems. Šiuo metu kritinė literatūra apie F. Kafką sunkiai beaprėpiama. 

Literatūros tyrinėtojai dažnai reiškia nuomonę, kad F. Kafkos kūrybos 
neįmanoma aiškinti racionaliomis kategorijomis. Kaip teigia, pavyzdžiui, 
J. Kobsas, F. Kafka aprašo vien subjektyvias refleksijas, o pasakotojo sąmonė 
judanti „paradoksaliu ratu“. „Geriausius Kafkos kūrinius gaubia paslaptis, 
ir jie leidžia tik trumpam pažvelgti į šviesą, kuri betgi labiau akina, negu 
šviečia“, — rašo E. Heleris'. B. Hilebrandas pastebi, jog F. Kafkos kūri- 
niuose nėra loginio ryšio tarp objektyvios tikrovės ir subjektyvaus personažų 
pasaulio. F. Kafkos kūrinių meninė perspektyva ir esanti tuo ypatinga, kad 
jų vidinis pasaulis neadekvatus pragmatiniams tikrovės modeliams“. 

Naujausiuose kritikų darbuose ryškėja tendencija aiškinti F. Kafkos 
meninį pasaulį kaip psichologinę realybę — personažų mąstymo ir pasaulė- 
jautos išraišką. Pasisakoma už tai, kad nederėtų ieškoti šio rašytojo kūryboje 
užšifruotų idėjinių ar religinių sistemų ir „versti“ jo meninius vaizdus į l0- 
ginių sąvokų kalbą. Nuplėšdami nuo F. Kafkos tekstų mįslingumo skraistę, 
mes „sugriausime tai, ko ieškome“*. 


F. Kafka gimė 1883 m. Prahoje. Tėvas Hermanas Kafka buvo kilęs iš 
Pietų Čekijos provincijos. Persikėlęs į Prahą, jis įsigijo galanterijos par- 


Ž Heller E. Franz Kafka.— Mūnchen, 1976.— S. 15. 
3 Hillebrand B. Theorie des Romans.— Miinchen, 1980.— S. 319. 
„* Žmegač V. (Hrsg.) Geschichte der deutschen Literatur vom 18 Jh. bis zur 
Gegenwart. Bd. II/2.— Konigstein/Ts., 1985.— S. 462. 

duotuvę, vedė pasiturinčio aludario dukterį. Atkakliai dirbdamas, praturtėjo 
ir didžiavosi savo materialine padėtimi. Tai buvo valdingas, šiurkštus, despo- 
tiškas Žmogus — absoliuti sūnaus Franco priešingybė. Tėvas norėjo, kad 
sūnus padarytų solidžią valdininko karjerą. Neįstengdamas pateisinti tėvo 
lūkesčių, Francas jautėsi nevykėlis ir dėl to labai kentėjo. „Laiške tėvui“ 
(Brief an den Vater, 1919, liko neišsiųstas) F. Kafka rašo, kad tėvo vitališ- 
kumas, pasitikėjimas savimi, beširdiškumas, pašaipumas, nenoras suprasti 
tikruosius sūnaus polinkius žeidė jo jautrią dvasią ir ugdė nepilnavertiškumo 
jausmą. Tėvas F. Kafkai visą gyvenimą buvo „milžiniškas žmogus, <...> 
paskutinė instancija“?. Taigi būsimasis rašytojas jau vaikystėje susidūrė 
su savotišku autoritariniu režimu, inspiravusiu jo kūrybai temas ir motyvus. 
Motina, nors ir laikė tėvo pusę, buvo uždaresnės ir subtilesnės prigimties. 
Iš jos rašytojas paveldėjo „jautrumą, teisingumo jausmą, nerimą“. 

Viešasis F. Kafkos gyvenimas nebuvo turtingas įvykių, kelionių, per- 
mainų. 1893—1901 m. jis mokėsi vokiškoje gimnazijoje, po to Prahos Vo- 
kiečių universitete. Iš pradžių studijavo germanistiką, vėliau teisę. 1906 m. 
baigė studijas, apgynė teisės daktaro disertaciją. Dirbo juridinėse įstaigose, 
visų ilgiausiai (1908—1922 m. su pertrūkiais) — Darbininkų draudimo 
agentūroje. Rašė laisvalaikiu ir naktimis. 

F. Kafkos santykiai su aplinka buvo itin komplikuoti. Jis gyveno siau- 
bingą dvilypį gyvenimą, kentė didį prieštaravimą tarp savo socialinės eg- 
zistencijos ir menininko pašaukimo. Tikrasis gyvenimas jam prasidėdavo 
už rašomojo stalo. Popieriuje jis išliedavo fantastinius regėjimus, košma- 
riškų sapnų sužadintus ar spontaniškai kylančius vaizdinius. 

F. Kafka buvo taktiškas, subtilių, santūrių manierų žmogus, visus Ža- 
vėjęs originaliu mąstymu, dvasingumu ir nepriekaištinga etika. Mėgo irstytis 
laiveliu, vaikščioti po mišką, po Prahos apylinkes. Mokėjo ir čekų kalbą, 
dalyvavo Prahos politinių ir literatūrinių klubų renginiuose. 1909— 1913 m. 
kartu su M. Brodu lankėsi Italijoje, Paryžiuje, Šveicarijoje, Veimare. Tačiau, 
kaip F. Kafka rašė 1921 m. dienoraštyje, jam tik labai retai pavykdavo per- 
žengti sieną tarp vienatvės ir visuomenės. Svetimas jis jautėsi ne tik šeimoje, 
ne tik biurokratinėje įstaigoje, bet ir gimtajame mieste. Prahą jis mylėjo, 
tačiau visą gyvenimą svajojo iš jos pabėgti. F. Kafka — vokiškai kalbantis 
Prahos žydas — jautėsi gyvenąs trigubame gete: atskirtas nuo gimtosios vo- 
kiečių kalbos, izoliuotas nuo čekų kultūros, likęs be žydiškų šaknų. Jo tėvai 
buvo asimiliavęsi, judaizmą išpažino tik formaliai. O F. Kafka buvo įsitiki- 
nęs, jog priklausyti kuriai nors tautai su tvirtomis istorijos, kultūros ir reli- 
gijos tradicijomis — esminė pilnaverčio žmogaus gyvenimo sąlyga. Tautinio 


* Kafka F. Das erzdhlerische Werk. Bd. I.— Berlin, 1988.— S. 574. 
“ Franz Kafka in Selbstzeugnissen und Bilddokumenten, dargestellt von K. Wa- 
genbach.— Hamburg, 1978.— S. 15. 


352 


identiškumo stoką jis jautė kaip universalios nevilties būseną ir egzistencinę 
tragediją. Šiuos F. Kafkos išgyvenimus sustiprino ir ankstyvąją jo kūrybą 
žymiai paveikė jo matyti 1910— 1911 m. Prahoje vaidinusios Lembergo žydų 
trupės spektakliai, kuriems buvo būdinga fantazijos, mistikos ir grotesko 
dermė. Jis susipažino su Rytų žydų legendomis, tradicijomis, chasidizmo 
(judaizmo atšakos, tikėjimo šaltiniu laikančios jausmą ir ekstazę, per kuriuos 
kiekvienas žmogus gali susilieti su Dievu) nuostatomis. F. Kafkai atrodė, 
kad Rytų žydų sąlytis su tautinėmis ištakomis akivaizdesnis ir natūralesnis, 
o jam, Vakarų Europos žydui, nelemta perimti dvasinės ir istorinės savo 
tautos patirties. Tiesa, F. Kafka mokėsi hebrajų kalbos, studijavo Senąjį 
testamentą, skaitė žydų tautosaką, mitus, ketino net persikelti gyventi į Pa- 
lestiną. Prieš Pirmąjį pasaulinį karą Prahoje sustiprėjo sionizmo sąjūdis, 
tačiau F. Kafka laikėsi nuošaly nuo jo veiklos. Žmogus Niekieno žemėje — 
toks jautėsi F. Kafka, tokie personažai būdingi ir jo kūrybai. 

Išorinio pasaulio dėsniai, įstatymai, konvencijos kėsinosi į F. Kafkos gyve- 
nimą lyg šiurkšti svetima jėga. Santykiuose su moterimis, to pasaulio atsto- 
vėmis, ypač ryškiai atsiskleidė vidinis F. Kafkos prieštaringumas. Viena jo 
asmenybės pusė siekė įsitvirtinti visuomenėje, o kita šiems mėginimams vi- 
somis jėgomis priešinosi. 1912 m. F. Kafka susipažino su berlyniete tarnau- 
toja Felice Bauer. Jis suprato, kad ryšys su Felice sutvirtintų jo gyvenimo 
pamatus, tačiau baimė ir vienatvės troškimas grasė jį nuo vedybų. Dukart 
(1914 ir 1917 m.) įvyko jų sužadėtuvės, abukart jos iširo. Šiais dramatiškais 
apsisprendimo metais rašytojas įsitikino, jog jis neskirtas šeimai: „Visa, kas 
nėra literatūra, man kelia neapykantą“ 

Pirmojo pasaulinio karo metais F. Kafka nuo karo tarnybos buvo at- 
leistas. 1917 m. jam pripažinta plaučių tuberkuliozė. Skausmas, kančia, 
mirtis, kuriuos jis dažnai vaizdavo savo kūriniuose, tapo gyvenimo realybe. 
Tačiau liga jį atpalaidavo nuo vedybų su Felice ir laikinai nuo tarnybos 
naštos. 1919 m. F. Kafka susižadėjo su sinagogos tarno dukteria Julija Vo- 
rycek. Bet vedyboms nepritarė jo tėvas, ir kitais metais sužadėtiniai išsiskyrė. 
Po to F. Kafka ištisus mėnesius leido įvairiose sanatorijose, dažnai viešėjo 
pas mylimą seserį Otlą. 1920 m. pradėjo susirašinėti su žurnaliste Milena 
Jesenska-Polak, kuri vertė jo kūrinius į čekų kalbą. Pažintis su šia žavia, 
gyvybinga, intelektualia moterimi jam sužadino gilų jausmą. Tačiau F. Kaif- 
ka vėl blaškėsi tarp aistros ir baimės. Milena gerai perprato rašytojo asme- 
nybę: „Jis neturi nė menkiausio prieglobsčio. Jo tyko pavojus visur, kur kiti 
saugūs. Jis — lyg nuogas tarp apsirengusių“". 

Nujausdamas artėjančią mirtį, rašytojas troško kuo intensyviau pajusti 
vidinę būtį: „Laikrodžiai rodo skirtingą laiką, vidinis laikas lekia demonišku 


" Kafka F. Tagebūcher 1910—1923.— Frankfurt a. M., 1986.— S. 195. 
* Franz Kaika in Selbstzeugnissen und Bilddokumenten, dargestellit von Wa- 
genbach K.— Hamburg, 1978.— S. 126. 

<...> tempu, išorinis užsikirsdamas suka įprastą ratą“?. 1923 m. F. Kafką 
nuvyko į Baltijos pajūrį, į Miurico kurortą, ir ten susipažino su chasidizmo 
tradicijomis išauklėta dvidešimtmete Dora Diamant. Tai buvo paskutinis jo 
gyvenimo šviesulys. Kartu jie persikėlė į Berlyną, kur rašytojas pasijuto laisvų 
žmogumi, lyg pabėgęs nuo persekiotojų... Liga progresavo. F. Kafka dar 
gydėsi Vienos universiteto klinikoje, Kyrlingo sanatorijoje. Čia ir mirė 1924 m. 
Palaidotas Prahos Strašnico žydų kapinėse. 

F. Kafka buvo literatūrinio gyvenimo autsaideris. Nemėgo jis ir aiškinti 
savo estetinių pažiūrų. „Aš visai nesidomiu literatūra, — rašė jis Felicei,— 
aš pats — literatūra“!". Toks kategoriškas tvirtinimas, žinoma, nereiškia, kad 
F. Kafka ignoravo kitų autorių kūrybą. Labiausiai jis domėjosi tais rašy- 
tojais, kurių kūryboje ir gyvenime juto giminingą dvasią. H. fon Kleistas, 
F. Grilparceris, G. Floberas ir F. Dostojevskis traukė F. Kafką savo tragiška 
pasaulėjauta, etiniu maksimalizmu, sugebėjimu atskleisti iracionalias žmogaus 
sąmonės gelmes. Reikšmingą įtaką jam turėjo S. Kjerkegoro filosofija, su 
kuria jį sieja kraštutinis individualizmas, egzistencinė ironija, dėmesys būties, 
vienatvės, kaltės, kančios problemoms. Tačiau egzistencialistai — nuo S. Kjer- 
kegoro iki Ž. P. Sartro — individą traktuoja kaip asmenybę be konkrečios 
istorinės aplinkos, o F. Kafkos herojai yra suformuoti tam tikrų socialinių 
ir istorinių sąlygų. Jo pasaulėvaizdį formavo taip pat A. Šopenhauerio, F. Ny- 
čės, F. Brentano idėjos, Z. Froido psichoanalizė. Pažymėtina, kad F. Kafką 
domino ne socialinės, psichologinės, emocinės kolizijos, o filosofiniai, eti- 
niai ir metafiziniai būties aspektai. 

Nusakyti F. Kafkos kūrybos metodą nelengva. Jis buvo ekspresionistų 
amžininkas. Karo išvakarėse susiformavęs ekspresionizmo menas — skaus- 
mingas, egzaltuotas kūrėjo sielos šauksmas — išreiškė tragišką jaunosios 
kartos jauseną, pasaulio susvetimėjimą ir deformaciją. Ekspresionistai dažnai 
vaizdavo patologiškas būsenas, pasąmonės reiškinius, žiaurius instinktus 
(A. Dėblino „Pienės nužudymas“, G. Heimo „Vagis“ ir kt.). Dvasinė ir este- 
tinė ekspresionistų pozicija iš dalies gimininga F. Kafkai, tačiau patosas, re- 
torika, egzaltacija jam, „fanatiškam analitikui“ (K. Hermsdorfas), svetimi. 
Be to, ekspresionistai tikėjo „geru žmogumi“, kūrė visuotinės žmonių broly- 
bės viziją, o F. Kafkos vaizduojamas pasaulis neturi ateities. Jo kūryboje 
galima įžvelgti ryšių ir su romantizmu, ir su realizmu bei natūralizmu, nors, 
naudodamas šių srovių poetiką, jis siekė visai kitų tikslų. Siurrealistai F. Kaf- 
ką taip pat laikė vienu iš savo pirmtakų. Ecriture automatigue („automatiš- 
kas rašymas“) buvo būdingas F. Kafkai, o jo įsitikinimas, jog svarbiausias 
kūrybos objektas yra vidinis gyvenimas, svajingas sapnų ir vizijų pasaulis, 
atitinka A. Bretono „Pirmajame siurrealizmo manifeste“ (1924) išdėstytą 
„absoliučios realybės“ sampratą. 


* Kafka F. Tagebūcher 1910—1923.— Frankfurt a. M.. 1986.— S. 345. 
"V Kafka F. Briefe an Felice Bauer.— Frankfurt a. M., 1958.— S. 444. 

Esminis F. Kafkos meninis principas — subjektyviojo pasaulio pirmumas 
prieš empirinę tikrovę. Pasaulis, anot rašytojo, glūdįs jame pačiame (tuo 
F. Kafka artimas romantikams, ypač Novaliui): „Tau nebūtina eiti iš namų. 
Taigi sėdėk ir toliau prie savo stalo ir lauk. Nebūtina net laukti: sėdėk 
tylus ir vienišas. Pasaulis pats pas tave ateis, kad nuplėštum nuo jo kaukę“ !!. 
Tikrovės reiškinius jis leido per savo sąmonės prizmę, regėdamas keisčiausias 
jų kombinacijas ir alogiškus ryšius. Tačiau šis subjektyvių vaizdinių pasaulis 
F. Kafkos prozoje kelia objektyvumo, šaltumo ir svetimumo įspūdį. F. Kaf- 
ka nesiekė tiksliai perteikti tikrovės, kaip realistai ar natūralistai, o bandė 
sukurti tokį vaizdą, kuriame „gyvenimas būtų parodytas su natūraliais puo- 
limais ir pakilimais ir suvokiamas kaip niekas, kaip sapnas, kaip pleveni- 
mas“!*. Šiais žodžiais rašytojas tiksliai apibrėžė esminę savo meninio mąsty- 
mo ypatybę. Jo kuriamas vaizdas turi realią substanciją ir ryškius kontūrus, 
tačiau tas preciziškumas apgaulingas, nes proporcijos ir santykiai neatitinka 
empirinės tikrovės parametrų. Rašytojo pasaulis slogus, apgaulingas, jam 
trūksta erdvės, konkrečių vietos ir laiko orientyrų. Todėl E. Helerio varto- 
jamas terminas „fantastinis realizmas“ gana taikliai nusako kūrybinį F. Kaf- 
kos metodą“. 

Literatūra F. Kafkai buvo absoliučios tiesos išraiška. Ši tiesa, anot jo, 
gimstanti kūrybinio proceso metu, kai rašytojo plunksną pradedą valdyti 
„tikresni jausmai“. Rašė jis be išankstinio plano, spontaniškai, pasikliaudamas 
įkvėpimu. Kūryba jam buvo netikėtų vizijų išsiliejimas, savaiminga idėjų, 
vaizdų, motyvų kaita. Pasaulis, įkvėpimo valandą atsiveriantis genijui, esąs 
naujoji, tikroji realybė. „Mūsų mėnas,— teigė F. Kafka, — yra tiesos apa- 
kinta būtis“ !*. 


F. Kafkos kūryba yra tarsi vienalytis ciklas, kurio atskiras dalis vienija 
bendros temos, problemos ir idėjos. Apsakymuose, novelėse, romanuose ra- 
šytojas įvairiais aspektais gvildena pažinimo, ieškojimo, tiesos, kūrybos, ko- 
vos, bausmės ir valdžios problemas. Tai yra ir atraminiai jo pasaulėjautos 
taškai. 

Ankstyvoji F. Kafkos proza gimė iš savianalizės, refleksijų ir betarpiškų 
tikrovės stebėjimų. Patį pirmąjį (iš išlikusių) kūrinį — novelę „Kovos ap- 
rašymas“ (Beschreibung eines Kampfes, 1904—1906) galima laikyti auto- 
riaus asmenybės studija. Pasakotojas (F. Kafkos alter ego) savo būseną api- 
būdina kaip „jūros ligą ant tvirtos žemės“. Jo santykiai su aplinkiniais žmo- 


'' Kafka F. Das erzahlerische Werk, Bd. I.— Berlin, 1988.— S. 386. 
' Ibid.— S. 388. 

'* Heller E. Franz Kafka.— Mūnchen, 1976.— S. 40. 

'* Kafka F. Das erzžhlerische Werk, Bd. I.— Berlin, 1988.— S. 379. 

nėmis, ypač su moterimis, gerokai sutrikę. Pasakotojo priešybė — „pažįstą. 
mas“, kuris, atvirkščiai, moters meilėje patiria jausmo pilnatvę. 

„Apmąstymo“ ciklo pagrindinę mintį galima nusakyti parabolės „Ke. 
leivis“ (Der Fadhrgast) žodžiais: „Aš stoviu ant elektrinio traukinio platfor- 
mos ir visai nežinau, kokia mano vieta pasaulyje, šiame mieste, šeimoje“ !?, 
Charakteringa pasakotojo ir kitų veikėjų būsena — vienatvė, nuovargis, 
bejėgiškumas, baimė dėl ateities, nesugebėjimas bendrauti su aplinkiniais. 
Pasaulio nestabilumas, prieštaravimas tarp norų ir realybės, regimybės ir tik- 
rovės paraboliniais vaizdais perteikiamas miniatiūrose „Noras tapti indėnu“ 
(Wunsch, Indianer zu werden), „Medžiai“ (Die Būume). „Mintys apie 
arklių lenktynių nugalėtojus“ ir „Bėgantys pro šalį“ (Zum Nachdenken 
fūr Herrenreiter, Die Vorūberlaufenden) deklaruoja pasyvumą, negaty- 
vią gyvenimo programą. 

Jau ankstyvojoje prozoje išryškėja būdingas F. Kafkos stiliaus bruožas: 
netikėtas, be jokių komentarų išorinės tikrovės perėjimas į vidinę, realaus 
veiksmo perėjimas į fantastinį. Jo kūryboje nerasimė realistinei literatūrai 
būdingo psichologinio veikėjų elgesio motyvavimo bei pozityvistinio tikrovės 
aiškinimo. Jis sąmoningai sutrauko ryšius tarp fakto ir prasmės. Atskleisti 
tą prasmę dažnai įmanoma tik bendrame rašytojo kūrybos, gyvenimo ir pa- 
saulėvaizdžio kontekste. 

Tačiau F. Kafka dar naudoja ir tradicines raiškos priemones — išsamią 
ekspoziciją, lyriškus aprašymus, emocinį epitetą ar palyginimą. Kafkiškąją 
"negatyvumo atmosferą „čia praskaidrina dvasinio atokvėpio, ramybės ir susi- 
mąstymo būsenos. Pats rašytojas šiuos kūrinėlius vadino „šviesos žvilgsniais 
į begalinę painiavą“!“, 


1912 m. F. Kafkos kūrybinėje biografijoje įvyksta lūžis: per vieną naktį 
parašęs „,„Nuosprendį“, jis pajunta atradęs savą, individualų meninį pasaulį. 
Bausmės tema jungia šią novelę su vėliau parašytomis — „Metamorfoze“ ir 
„Pataisos darbų kolonijoje“. 

Šiose novelėse vaizduojami įvykiai nežmoniškai žiaurūs ir netikėti. 
„Nuosprendyje“ tėvas pasmerkia mirti savo sūnų, „Metamorfozės“ herojus 
vieną rytą pasijunta pavirtęs baisingu vabalu ir po kiek laiko miršta, visų 
apleistas ir žaizdotas, o „Pataisos darbų kolonijoje“ keliautojas tampa bar- 
bariškos egzekucijos liudininku. 

Kaltės ir bausmės samprata F. Kafkos kūriniuose gana savotiška. Ją 
formavo pats rašytojo gyvenimas bei literatūriniai įspūdžiai. Iš F. Kafkos 
dienoraščių ir laiškų matome, kad jis buvo linkęs gyvenimo realijas versti 
į teismo kalbą. „Laiške tėvui“ gausu tokių metaforų: „teisėjas“, „teismas“, 


5 Ibid.— S. 90. 
!6 Žr.: Binder H. Kafka — Kommentar zu samtlichen Erzšhlungen.— Mūnchen, 
1975.— S. 121. 

„nuosprendis“, „kaltė“ ir pan. Susižiedavęs su Felice, F. Kafka pasijautė 
nusikaltęs, išdavęs šeimą. Dienoraštyje jis užrašė: „Grįžau iš Berlyno.. Buvau 
surištas lyg nusikaltėlis. Betrūko tik, kad mane su tikromis grandinėmis būtų 
pasodinę į kampą ir priešais pastatę žandarus. <...> Ir tai buvo mano suža- 
dėtuvės“ !!. 

Žmogaus kaltė F. Kafkos kūryboje dažniausiai iškyla kaip fatališka bū- 
tinybė. Kaip akcentuoja E. Heleris, tai A. Šopenhauerio pažiūrų atgarsis: 
pasak A. Šopenhauerio, kiekvienas žmogus, siekiantis įtvirtinti savo: valią, 
yra kaltas a priori. „Pataisos darbų kolonijoje“ karininkas keliautojui sako: 
„Kaltė visuomet neabejotina“. Iškeldamas savo asmeninius siekius aukščiau 
universalios valios, individas pažeidžia pirmykštę pasaulio harmoniją ir vien- 
tisumą'?. 

Kaltės ir bausmės temai F. Kafkos kūryboje turėjo įtakos F. Dostojevs- 
kio romanai „Nusikaltimas ir bausmė“, „Antrininkas“, laiškai iš tremties, 
taip pat Prahoje vykę teismų posėdžiai, kuriuose rašytojas dažnai dalyvau- 
davo kaip juristas. Domėjimąsi kalte, kančia ir bausme lėmė ir individuali 
F. Kafkos psichika, pernelyg didelis jautrumas, polinkis į mazochizmą, li- 
guisti vaizdiniai. Jaunystėje jis puoselėjo mintį apie savižudybę, dažnai vaiz- 
davosi esąs fiziškai kankinamas. Todėl artimas jam pasirodė netgi porno- 
grafinės, sadistinės pakraipos prancūzų rašytojo O. Mirbo romanas „Kančių 
sodas“ (Le Jardin des Supplices, 1899), kuris, kaip nurodė H. Binderis, 
buvo tiesioginis novelės „Pataisos darbų kolonijoje“ įkvėpėjas!“, 

„Nuosprendžio“ ir „„Metamorfozės“ herojų tarsi tyko grėsminga likimo 
jėga, sunaikinanti juos morališkai ir fiziškai. Šią jėgą abiejose novelėse įkū- 
nija tėvas. Plėtojama kovos tema: sūnus varžosi su tėvu dėl autoriteto ir 
realios valdžios šeimoje. Georgo Bendemano tėvas („Nuosprendis“) sukyla 
prieš sūnų, savo rankose jau tvirtai laikantį firmą ir ketinantį tapti šeimos 
galva, perimti tėvo funkcijas. Senas ir paliegęs tėvas staiga įgauna demoniš- 
kos jėgos ir mistinės didybės. Gregorui (,„,„Metamorfozė“), žlugus kadaise 
tėvo firmai, teko pareiga išlaikyti visą šeimą, o štai dabar jie pasikeičia vaid- 
menimis: jaunas, energingas sūnus pasmerktas pasyviai, niekingai egzistenci- 
jai, o tėvas, anksčiau per dienas gulėdavęs lovoje, dabar nebeatpažįstamas: 
„Jis Visas atsitiesęs, <...> juodos akys iš po vešlių antakių žvelgia žvaliai 
ir įdėmiai“. 

Tačiau šiuose F. Kafkos kūriniuose atsiveria ir daugiau semantinių klodų. 
Tuo jie skiriasi nuo ekspresionistų (V. Hazenklėverio ir kt.) dramų, kur 
sūnus idealizuojamas kaip kovotojas už naują savo kartos moralę. F. Kafkos 


'' Kafka F. Tagebūcher 1910—1923.— Frankfurt a. M., 1986.— S. 240. 

!ė Heller E. Franz Kafka.— Mūnchen, 1976.— S. 30—32. 

"> Binder H. Kafka — Kommentar zu samtlichen Erzahlungen.— Mūnchen, 
1975.— S. 174— 181. 

herojus yra ne idėjinio, o metafizinio plano žmogus. Jis junta stiprią Mirties 
ir: susinaikinimo trauką. Aforizmuose F. Kafka teigia: „Pirmasis prasidedan. 
čio suvokimo ženklas yra noras mirti“??, Georgas godžiai bėga į mirtį. Baus. 
mės akivaizdoje jis tarsi praregi, aiškiai išvysta Rusijoje gyvenantį nelai. 
mingą savo draugą, t.y. jame prabunda lig tol slopintas sąžinės ir vidinės 
pareigos balsas. „Pataisos darbų kolonijoje“ karininkas sako, kad bausmės 
vykdymo metu nuteistajam ateina praregėjimas: „Koks jis tylus pasidaro tą 
valandą! <...> Viskas prasideda nuo akių. Nuo jų prašviesėjimas išplinta po 
visą veidą“. 

Likimo smūgius „Nuosprendžio“ ir „Metamorfozės“ herojai sutinka 
itin nuolankiai. Begalinis atsidavimas, kentėjimas dėl aukštesnio tikslo, vį- 
siškas egoizmo nuslopinimas savyje — svarbiausi ir paties rašytojo etikos 
principai: ,„Nusižeminimas (Demut) — tvirčiausia bendravimo su kitais žmo- 
nėmis prielaida“?!. 

F. Kafka pripažino, jog, rašydamas ,,„Nuosprendį“, galvojo apie Z. Froi- 
dą. Georgas vienu metu pajunta norą, kad krisdamas tėvas užsimuštų. Ta- 
čiau novelės pabaigoje, šokdamas į upę, Georgas sušunka: „Mieli tėveliai, 
vis dėlto aš jus visada mylėjau!“ R. Haimanas tai traktuoja kaip „atvirkšti- 
nio Edipo komplekso“ išraišką: tėvo sadizmas Georgui sukeliąs kūnišką su- 
sijaudinimą*?, 

Ar šie herojai yra vien bejėgės aukos? Juk Georgas apleidžia tėvą, o 
draugui, užuot atvėręs širdį, rašo pusiau tiesą. Bet ar tai pretekstas mirties 
nuosprendžiui? F. Kafka savo personažams taiko ne įprastos, kasdienės mo- 
ralės, o aukštesniojo, absoliutaus žmogiškumo ir etinio maksimalizmo kri- 
terijus. „Metamorfozėje“ ironizuojamas miesčioniškas Zamzų šeimos gy- 
venimas. Galima daryti išvadą: žmogus, nesiekiantis tobulėti ir pakilti aukš- 
čiau kasdienybės, lieka augalo ar gyvūno stadijoje. Todėl Gregoro pavir- 
timas vabalu aiškintinas ir kaip primityvios vegetacijos metafora. 

Animalistiniai motyvai taip pat būdingi F. Kafkos kūrybai (jų užuomaz- 
gas randame jau ankstyvoje novelėje „Pasiruošimas vestuvėms kaime“). 
„Bėgimas“ į žvėrį, paukštį, vabzdį — kraštutinė herojų nesugebėjimo prisi- 
taikyti prie aplinkos išraiška. Žvėris F. Kafkos kūryboje yra savotiškas žmo- 
gaus antrininkas arba jo esmės tąsa ir materializacija. Pats rašytojas save 
dažnai identifikavo su kokiu nors gyvūnu. „Laiške tėvui“ jis prisimena tėvo 
įprotį plūsti aplinkinius, vadinant juos parazitais ir šunimis. Jo tekstuose gausu 
palyginimų, kuriais žmonės gretinami su vorais, lapėmis, žebenkštimis ir pan. 

Ir „Nuosprendžio“, ir „Metamorfozės“ veiksmas, nepaisant šokiruojančio 
tikrovės ir fantazijos derinio, yra kondensuotas, nuoseklus ir psichologiškai 


2 Kafka F. Das erzūhlerische Werk, Bd. I.— Berlin, 1988.— S. 375. 

2 Ibid.— S. 385. 

22 Haymann R. Franz Kafka. Sein Leben, sein Werk, seine Welt.— Miinchen, 
1986.— S. 7—12. 

vientisas. Įvykiai vaizduojami iš pagrindinių veikėjų regėjimo taško. Autorius 
objektyvizuoja jų individualios sąmonės veiklą, todėl neaišku, kur yra riba tarp 
tikrovės ir vidinių vaizdinių. Juk visą „Metamorfozės“ istoriją galima laikyti 
herojaus sapnu, kliedesiu, fantasmagorija. Rašytojas nekomentuoja herojaus 
būsenų ir minčių, o pareiškia jas konkrečiu veiksmu, judesiu, preciziška deta- 
le. Šių kūrinių poetika artima dramos ar kino menui. F. Kafka siekė, kad lite- 
ratūros kūrinyje visi elementai būtų organiškai susiję tarpusavy, kad būtų 
pateikti tik esminiai, pagrindinį įvykį nušviečiantys dalykai. H. Binderis teigia, 
kad „Nuosprendžio“ kompozicijos ašis — nuoseklus Georgo sąmonės irimas, 
jo asmenybės griuvimas, pasireiškiantis sustingusių akių žvilgsniu, perkreiptu 
veidu, grimasomis. Pasakotojas čia ironiškai vertina personažų veiksmus, lai- 
kyseną, pažinimo lygį. Beprotiški, ekscentriški F. Kafkos personažai panašūs, 
anot K. Veinbergo, į commedia dell'arte veikėjus ?*. Vienas F. Kafkos meninio 
pasaulio polius yra tragizmas, kitas — negailestinga ironija. 

Romanuose „Dingęs be žinios“ ir „Procesas“ kaltės ir bausmės tema jun- 
giama su asmenybės raidos, pažinimo ir tiesos ieškojimo problemomis. Čia taip 
pat iškeliamas pasaulio iracionalumas ir priešiškumas žmogui. Nors Karlas 
Rosmanas („Dingęs be žinios“ ) turi išsigelbėjimo viltį ir po nepavykusių ban- 
dymų įsitvirtinti nesvetingoje Amerikoje išvyksta į paslaptingą Oklahomos 
teatrą, tačiau tai greičiau kelionė į nežinią ir nebūtį. 

Tragiška baigtis ištinka ir solidų banko tarnautoją Jozefą K. („Procesas“). 
Šiam veikėjui neaišku, kuo jis nusikaltęs, tačiau teismas rezga jam vis grės- 
mingesnes pinkles. Galų gale Jozefas K. įsisąmonina, kad jam nelemta su- 
laukti išteisinimo. Po metų nuo arešto dienos Jozefui K. įvykdoma mirties 
bausmė. 

Raktu į romano prasmę galėtų būti kapeliono papasakota legenda apie 
sodietį, metų metus laukiantį leidimo įeiti į Įstatymo buveinę. Prieš mirtį jis 
sužino, kad kiekvienas žmogus turi atskirą įėjimą, t.y. kad tikrasis teismas yra 
vidinis. Čia galioja aukštesniojo, maksimalaus žmogiškumo principai. 

Ar Jozefas K. jiems paklūsta? Šia prasme jam, kaip ir Georgui Bendema- 
nui, trūksta vidinės šilumos ir nuoširdumo. Jo santykiai su aplinka formalūs, 
moterys (Elza, Biurstner) jam yra vien seksualiniai objektai. Bedvasės erotikos 
simbolis yra Lenė, kurios rankos plaštaka panaši į sirenos, o veidas — kaip 
lėlės, kaip marionetės. Jozefas K.— beaistris žmogus, nesugebantis natūraliai 
nei džiaugtis, nei kentėti. Aplinkiniai žmonės jam — visų pirma priemonė savo 
tikslui pasiekti, t.y. teisėjams paveikti. Teismas vaizduojamas kaip klastinga, 
vaiduokliška įstaiga, kaip negailestinga žmonių valdymo ir naikinimo mašina. 
Jis įsikūręs apleistame kvartale, varganose palėpėse, troškiuose užkaboriuose. 
„Kur teisėjas, kurio jis nė karto nematė? Kur aukštasis teismas, kurio jis nie- 
kada nepasiekė?“ Šie Jozefo K. klausimai lieka be atsako. 


2 Weinberg K. Kafkas Dichtungen.— Bern/Mūnchen, 1963.— S. 29. 

Romane reiškiama mintis, kad viską reikia laikyti tiesa ir būtinybe. Anks- 
čiau aptartose novelėse pavaizduotą dvasios atsivėrimą ir nuskaidrėjimą „Pro- 
cese“ atitinka šviesos įvaizdis. Sodietis tamsoje „aiškiai mato spindesį, nepa- 
liaujamai trykštantį pro Įstatymo duris“. Jozefo K. egzekucijos sceną taip 
pat gaubia įstabi „mėnesiena, tokia natūrali ir rami, kokia nebūna jokia kita 
šviesa“. Toks Įstatymo ir teismo idėjos įprasminimas leidžia jį laikyti aukštesne, 
nepasiekiama jėga, universalia instancija. 

Romane autoriaus-pasakotojo kalba pinasi su vidine personažų kalba. 
Skaitytojas gali sutrikti: ar visa tai „iš tikrųjų“ įvyko, ar tik „prisisapnavo“ 
herojui? Gal šis procesas — tik neurasteniški įsibaiminusio herojaus svaičio- 
jimai? Suvaidintas savęs baudimas? Juk Jozefas K. painiojasi pats savyje. 
F. Kafkos tiesa sklando toli, virš visų jo herojų „K.“ sąmonės horizontų, tačiau 
jo kūrinių potekstėje slypi aliuzija į tos tiesos egzistavimą. Apeliuojama ir į 
vidines žmogaus savybes — žmogus turįs įveikti savo nežinojimą ir ribotumą 
ir pakilti virš pasaulyje viešpataujančio absurdo ir blogio. 


Rinkinyje „Kaimo gydytojas“, taip pat 1916—1917 ir 1920—1922 me- 
tų apsakymuose, novelėse, miniatiūrose bei parabolėse F. Kafka įtaigiai 
ir savitai atskleidžia laikmečio dvasią. Rašytojui čia rūpi nebe bausti herojų, 
o etiniu ir egzistenciniu požiūriu išreikšti XX a. žmogaus situaciją. Šį posūkį 
lėmė ir išoriniai faktoriai, ypač pasaulinis karas, kurį F. Kafka išgyveno kaip 
žmonijos katastrofą. Iširus Austrijos-Vengrijos imperijai, Prahoje jis pasijunta 
dar svetimesnis. Šiuo metu jis taip pat domisi sociologiniais veikalais apie žydų 
gyvenimą Vakarų Europoje. Izoliuotumo ir grėsmės pojūtis stiprėja. 

Pasaulis čia vaizduojamas kaip netikrumo, absurdo ir tamsos viešpatija. 
Šio absurdo pavyzdžiu galėtų būti Odradekas novelėje „Namų šeimininko 
rūpestis“ (Die Sorge des Hausvaters) — maža, keista, judri pabaisa, kuri 
neturi paskirties, bet savo buvimu griauna namų tvarką, kelia chaosą. Į F. Kaf- 
kos meninį akiratį patenka žvėrių, daiktų pasaulis, istorija ir mitas. Siužetinės 
situacijos grindžiamos paradoksu, netikėtu palyginimu, fantastiniais ir siur- 
realistiniais vaizdais. Literatūrinė forma tampa dar uždaresnė ir lakoniškesnė. 
F. Kafka redukuoja pasakojimą, sąmoningai išleidžia logines jungtis. Tačiau 
tai, kas absurdiška ir neįtikėtina, pateikiama kaip tikra ir neišvengiama. „Vie- 
nintelis žemiškas dalykas yra tik konkreti, krištolinio skaidrumo kalba“““. 
F. Kafkos meninis vaizdas — daugiareikšmis, su niekuo nepalyginamas, be 
išorinės dekoracijos. Šalia siužetinių novelių randame ir specifinį F. Kafkos 
prozos žanrą, artimą parabolei ir aforizmui: „Traukinio keleiviai“ (Eisen- 
bahnreisende), „Naktį“ (Nachts), „Sukutis“ (Der Kreisel) ir kt. Čia auto- 
rius pasireiškia kaip mąstytojas, kritinis moralistas, abstrakčių egzistencinių 
modelių kūrėjas. 


4 Lennartz F. Deutsche Schriftsteller des 20. Jh. im Spiegel der Kritik, Bd. 2.— 
Stuttgart, 1984.— S. 879. 


560 


Dominuojantis šių novelių ir apsakymų tipas — žmogus, praradęs natū- 
ralų ryšį su savo istorinėmis ištakomis ir netekęs dvasinių orientyrų. „Niekas 
neparodo krypties“, — sakoma „Naujajame advokate“ (Der neue Advokat). 
Čia istorinė reminiscencija sulydyta su tikrovišku vaizdu. Bucefalas — Alek- 
sandro Makedoniečio žirgo vardas. Toji epocha F. Kafkai buvo senojo pasau- 
lio galybės ir dvasios simbolis. Naujųjų laikų Bucefalas — advokatas biuro- 
kratas — niekam nereikalingas, jam nelemta įvykdyti istorinės misijos ir per- 
tvarkyti pasaulio. Novelėje „Kaimo gydytojas“ (Ein Landarzt) epochos krizę 
simbolizuoja žaizda berniuko kūne, pasaulio svetimumą ir atšiaurumą — 
šaltis ir sniegas. Novelėje svarbus atsakomybės motyvas. Herojus veržiasi vyk- 
dyti savo profesinę pareigą, bet drauge turi paaukoti savo tarnaitę. Jis susi- 
duria su neteisybe ir grubumu. Šiame kūrinyje į ištisinį pasąmonės srautą 
įsilieja vizija, chasidų legendų motyvai. Laisvai jungiami skirtingi laiko ir 
erdvės lygmenys. „,„Kaimo gydytojas“ — vienas poetiškiausių siurrealistinio 
F. Kafkos pasakojimo pavyzdžių. 

Rašytojas taip pat byloja apie žmogaus prigimtyje glūdintį egoizmą, pa- 
vydą, karingumą („Miesto herbas“ [Das Stadtwappen]), apie fatališką žmo- 
gaus bejėgiškumą siekiant tikslo („Imperatoriaus žinia“ [Eine kaiserliche 
Botschaft]; „Artimiausias kaimas“ [Das nūchste Dorf|), apie jo sielos pasy- 
vumą ir socielinio gyvenimo šablonų poveikį, trukdantį atskirti tikrovę nuo 
regimybės („„Galerijoje“ [Auf der Galerie) ). Gal todėl ir poetizuojamas toli- 
mų dykumų gyventojas šakalas („Šakalai ir arabai“ [Schakale und Araber)). 
Nepaisydami žiauraus arabų elgesio (F. Kafkos kūryboje dažnai pasitaikantis 
botago įvaizdis simbolizuoja prievartą ir žiaurumą), šakalai siekia pagrįsti 
savo egzistenciją ir apginti vidinę tiesą. Tos vidinės tiesos neturi „Pranešimo 
akademijai“ (Ein Bericht fūr eine Akademie) personažas Raudonasis Pėte- 
ris. Tai — beždžionė-žmogus, perėjęs netrumpą ir varginantį „auklėjimo“ 
etapą. Bet ko vertos buvo tos pastangos? Kaip ir „Šakaluose ir arabuose“, 
žvėrių pasaulis čia mažne „žmogiškas“. Bet šio herojaus esmės neįmanoma 
nusakyti. M. Brodas šią novelę pavadino genialia satyra, vaizduojančia Vaka- 
rų žydų asimiliaciją. Panašiai problemai skirta ir fantastinė novelė „„Medžio- 
tojas Grakchas“ (Der Jūger Gracchus). Perfrazuodamas legendinius („skra- 
jojantis olandas“), folklorinius bei literatūrinius (E.T.A. Hofmanas, H. Hei- 
nė) motyvus, F. Kafka vaizdžiai perteikė tragediją asmenybės, negalinčios nei 
prasmingai gyventi, nei natūraliai atsisveikinti su šiuo pasauliu. Grakcho mir- 
ties laivas be paliovos skrodžia žemiškus vandenis, jo neišganyta siela pasmerk- 
ta amžinoms klajonėms. Medžiotojo Grakcho kaltė — grynai metafizinė. 
F. Kafka sukuria gūdžią, nihilistinę nuotaiką. Grakchas — tipiškas jo perso- 
nažas, nes pagrindinis jo tikslas, kaip pastebi K. Veinbergas, yra ne pats gyve- 
nimas, o siekimas panaikinti jį lydintį prakeikimą. Novelėje F. Kafka apiben- 
drino ir savo paties egzistencinę patirtį: negalėjimas visiškai atsiduoti kūrybai 
jam prilygo mirčiai. Užuomina į tai yra ir personažo vardas: italų k. žodis 
gracchio („kuosa“) atitinka čekų kavka (tokia ir čekiška autoriaus pavardės 

forma). Taip pat ir kituose kūriniuose F. Kafka personažų pavardėmis ar 
inicialais dažnai užšifruoja savo paties pavardę. 

Novelėje „Tiltas“ (Die Brūcke) žmogus-tiltas taip pat jungia du krantus: 
žemiškąjį gyvenimą ir amžinybę. Tiltą galima aiškinti ir kaip menininko sim- 
bolį, nes meno misija yra tiesti ryšį tarp realybės ir idealybės. Ši parabolė sie- 
jasi su vėlyvosiomis, 1922— 1924 m. novelėmis, kuriose dominuoja menininko 
gyvenimo prasmės problema. F. Kafka parodo, kad menininko egzistencija — 
tarsi kybojimas virš bedugnės. Norėdamas pažvelgti į praeivį, tiltas pasisuka 
ir krenta žemyn. Šioje parabolėje autorius atskleidžia destruktyvią savistabos 
pusę, pražūtingą ir žmogui, ir menininkui??. 

Kad ir kokiais aspektais F. Kafka vaizduotų pasaulį, šis visados atsiveria 
vien negatyviomis pusėmis. Jį gaubia šaltis, naktis ir beprasmybė. Groteskiš- 
kos, fantastinės, vaiduokliškos būtybės simbolizuoja deformuotą tikrovę, esmės, 
tikslo ir identiškumo netekimą. 


Romaną „Pilis“ F. Kafka rašė perimtas depresijos, sukrėstas išsiskyrimo 
su Milena. Todėl šį kūrinį ne vienas kritikas interpretuoja ir kaip nelaimingos 
rašytojo meilės Milenai metaforą. Šia prasme „Pilis“ būtų dar vienas įdomus 
rašytojo autobiografijos dokumentas. Tačiau romano pasaulis kartu ir sava- 
rankiškas, unikalus, daugiaprasmis. 

Iš toli atvykęs matininkas K. septynias paras praleidžia kaime ir atkakliai 
bando patekti į pilį. Tarp herojaus ir paslaptingosios pilies atsiranda keistos 
įtampos laukas, kuriame vyksta, atrodytų, beprasmiška ir absurdiška jų kova. 
M. Brodo tvirtinimu, romanas turėjo baigtis herojaus jėgų išsekimu ir mirtimi. 
Prieš mirtį iš pilies ateis žinia, jog K. leidžiama pasilikti kaime. Taigi, nors ir 
pavėluotai, K. turėjo sulaukti bent dalinio atlygio. 

K. atvykimo ir veiksmų tikslas nėra aiškiai ir konkrečiai apibrėžtas. Pra- 
džios variante K. aiškina kambarinei: „Prieš mane sunki užduotis, ir aš jai 
paskirsiu visą savo gyvenimą“. Toliau K. sako: „Aš atvykau čia kovoti“ Ž*. 
Apie kokią gi kovą kalba K.? Ar jis jau iš anksto žino savo priešininką? Kas 
laukia K. pilyje? Skaitytojas turbūt nujaučia, kad K. rūpi daugiau nei gauti 
leidimą dirbti matininko darbą. Kaip teisingai pastebi H. Svanderis, kelionė 
F. Kafkos kūryboje visuomet ženklina dvasinius ieškojimus?'. Verta įsigilinti 
ir į K. priešistorę. Žvelgdamas į pilį, jis prisimena savo gimtinę, kur bažnyčia 
ir kiti pastatai sudarė prasmingą ir harmoningą visumą. O čia žemi, aptriušę, 
lyg negyvi pilies trobesiai jam kelia beprotybės, laikinumo, irimo įspūdį. Gal 
todėl jis pasijunta pajėgus mesti iššūkį piliai ir kovoti iki galo? Juk jis atmeta 


2 Binder H. Kafka — Kommentar zu samtlichen Erzžhlungen.— Mūnchen, 
1975.— S. 193. 

? Kafka F. Das SchloB.— Frankfurt a. M., 1986.— S. 302. 

27 Swander H. Zu Kafkas „Schlo“ // Interpretationen. Deutsche Romane von 
Grimmelshausen bis Musil.— Frankfurt a. M., 1966.— S. 285— 287. 

Frydos pasiūlymą iškeliauti iš kaimo. Visos jo mintys, veiksmai, reakcijos nu- 
kreiptos į pilį. Šio uždavinio nekonkretumas ir verčia tyrinėtojus ieškoti trans- 
cendentinių ir perkeltinių romano prasmių. M. Brodas, pavyzdžiui, pilį aiški- 
na kaip Dievo malonę“*. V.H. Zokelis sako, kad pilis yra simbolinis tėvo pa- 
veikslas, reikšmingas visoje F. Kafkos kūryboje““?. K.H. Filipis, remdamasis 
F. Kafkos žmogaus koncepcija, tvirtina, jog herojus K. ženklina naujosios 
epochos dvasios ir mąstymo krizę: formalia prasme žmogus dar išlaikęs me- 
tafizinių tradicijų bei religinio mąstymo struktūras, tačiau praradęs patį ti- 
kėjimo objektą““. 

Realusis romano veiksmas daug žemiškesnis. Norėdamas patekti į pilį, 
K. turi pralaužti užburtą biurokratinių procedūrų ratą. Rašytojas negailestin- 
gai demaskuoja bedvasio ir anoniminio pilies aparato veiklą. Pilies kancelia- 
rijos egzistuoja ne tam, kad palaikytų socialinę tvarką, o kad išlaikytų ir pa- 
teisintų pačios save. Iš paviršiaus aparatas veikia preciziškai, bet milžiniškas 
tarnautojų darbo krūvis atvirkščiai proporcingas to darbo rezultatui. Iš po- 
kalbių su kaimo gyventojais ir pilies tarnautojais K. įsitikina, jog dažnai ir 
per visą savo gyvenimą žmogus nesulaukia „proceso“ pabaigos. Aparatas ne 
tik neigia savo tiesioginę paskirtį ir kelia didžiulę painiavą — jis despotiškas 
ir išsigimęs Žmogiškąja prasme. Tai rodo Barnabo šeimos likimas. 

Kaimo ir pilies santykiai — feodalinės, archaiškos visuomenės modelis. K. 
susiduria ne tik su administracinėmis džiunglėmis, bet ir su gyventojų tam- 
sumu, nuolankumu, pasyvumu. Šis nuolankumas įgauna mistinių ir groteskinių 
bruožų. Pilies valdininkai kaimiečių akyse virtę stabais. Užeigos šeimininkė lyg 
šventenybę saugo meilės prisiminimus apie Klamą. Buvusią Klamo meilužę 
Frydą taip pat gaubia aureolė — ji tarsi švyti Klamo prisilietimų spindesiu. 

Socialinės ir biurokratinės priklausomybės absurdiškumą paryškina ironi- 
ja ir groteskas. Tarnautojai dirba naktimis, nuolat painioja ar pameta bylas, 
miega kabinetuose, korespondenciją tvarko lovose. K. kova su pilimi — dau- 
giausia verbalinė. Aiškindamasis, ginčydamasis, įrodinėdamas herojus siekia 
priartėti prie tiesos. Todėl romane daug vietos skirta dialogams, ilgiems mono- 
logams. Būdingas F. Kafkos pasakojimo bruožas — išsami situacijos ar įvykio 
analizė, grindžiama aktyvia ir tikslia minties veikla (jai pritinka griežta, ra- 
cionali, kanceliarinį stilių primenanti sintaksė). Tačiau loginis minties rutu- 
liojimas nepadeda išryškinti prasmės, o atvirkščiai — veda į tuštumą, į nieką. 
Skaitytojas jaučia savotišką trintį tarp skvarbios, analitinės pasakotojo min- 
ties ir „tuščiaeigio“ veiksmo. Ilgi monologai nepadeda susivokti nei persona- 
žams, nei skaitytojui. Kuo išsamesnis aiškinimas, tuo beviltiškiau tolsta tiesa. 


2 Brod M. Nachworte des Herausgebers // Kafka F. Das Schlo.— Frankfurt a. 
M., 1986.— S. 349. 

2 Sokel W.H. Franz Kafka. Tragik und Ironie.— Frankfurt a. M., 1976.— S. 437— 
439, 

“0 Kindlers Literaturlexikon. Bd. 19.— Mūnchen, 1974.— S. 8503. 

Atvykus į kaimą K., gyventojams nušvinta teisingumo viltis. Jiems. impo- 
nuoja K. ryžtas ir kovingas nusiteikimas. K. prisiima „švietėjo“ vaidmenį, įti- 
kinėja kaimiečius, jog jie patys skatina valdžios savivalę. Mažasis Hansas 
Brunsvikas, susižavėjęs K., svajoja irgi tapti teisingumo ieškotoju, Žmonių 
gynėju. Tačiau šią perspektyvą pasakotojas nukelia į „beveik neįsivaizduo- 
jamai tolimą ateitį“. Pagaliau ir autoriaus numatyta tragiška romano pabaiga 
rodo, jog rasti teisingumą — utopija. „Pilyje“ tvyro slogi, fatališka atmosfera. 
F. Kafka sukuria savitą šio hermetiško pasaulio nuotaiką. Šaltis ir sniegas 
ženklina ne tik gamtos, bet ir dvasios stingulį, vienatvę ir neviltį. Tamsios ir 
žemos kaimiečių trobos, nešvarios, dvokiančios smuklės, kvaiši valstiečių vei- 
dai, gašlios moterys liudija kaimo degradaciją. Niūri, užpustyta vietovė — lyg 
iš pasakų ar legendų atkilusio užkeikto kaimo archetipas. 

Romane „Pilis“ autoriaus išreikštas amžinas žmogaus troškimas išsi- 
veržti iš kasdienybės, netiesos, bedvasiškumo. Tuo romano herojus artimas 
būdingiausiems vokiečių literatūros personažams — nuo Parcifalio ir Fausto 
iki Heinricho fon Ofterdingeno ir Žaliojo Heinricho. Tačiau F. Kafkos hero- 
jus nesuranda savo žydrosios gėlelės. Vokiečių literatūrai charakteringo „auk- 
lėjamojo“ romano veiksmas vyksta dviem kryptimis — horizontaliąja (ryšys 
su sociumu, kultūra) ir vertikaliąja (Dievo troškimas), o F. Kafkos herojus 
K. klaidžioja labirintu. Rašytojas kuria netgi tokias situacijas, kurios verčia 
abejoti paties herojaus tikrumu. Ar neatrodo kartais, kad K.— komiškas per- 
sonažas, apsišaukėlis? O gal jis fanatikas, didelio tikslo vardan aukojantis savo 
garbę ir likimą? Šios savybės jį jau sietų su „bado meistru“ ir kitais vėlyvųjų 
F. Kafkos novelių personažais. 

Rinkinyje „Bado meistras“ (to paties pavadinimo novelė; „Pirmasis siel- 
vartas“ [Erstes Leid]; „Dainininkė Jozefina, arba Pelių visuomenė“ [Josep- 
hine, die Sūngerin, oder das Volk der Mūuse]), taip pat žvėries būtį vaizduo- 
jančiuose kūriniuose — „Urvas“ (Der Bau, 1923), „Šuns tyrinėjimai“ (For- 
schungen des Hundes, 1922) vyrauja menininko tema. Čia F. Kafka pateikia 
savo skausmingus apmąstymus apie meno paskirtį. Šių novelių problematika 
neatsiejama nuo estetinių autoriaus pažiūrų. Kūryba F. Kafkai buvo gyvenimo 
esmė, absoliuti būtinybė, gyvybės sąlyga. Jis pats save tapatino su meno feno- 
menu ir netgi vartojo sąvoką „nerašantis rašytojas“, nors ir pripažino jos 
absurdiškumą“!'. Taigi, pasak F. Kafkos, pati kūrėjo asmenybė gali reikštis kaip 
meno personifikacija. Šitokiu požiūriu meno tema interpretuojama „Bado 
meistre“. Herojaus profesija — badavimas. Tačiau šis užsiėmimas nereika- 
lauja ypatingų pastangų, nes pasaulyje nėra maisto, kuris jam būtų skanus. 
Jis kremtasi dėl to, kad savo „meną“ pavertė pramogos objektu ir šitaip iš- 
kreipė „grynojo badavimo“ prasmę. Baigęs karjerą ir radęs prieglobstį cirke, 
jis galutinai atsiduoda vidiniam poreikiui ir jaučiasi pasiekęs gyvenimo tikslą. 
Tačiau tas tikslas prieštarauja pačiam gyvenimui, nes badavimo menas gyve- 


3! Kafka F. Briefe 1902—1924.— Frankfurt a. M., 1958.— S. 384. 

nimą fiziškai sunaikina. Badautojo pergalė rodo menininko egzistencijos pa- 
radoksalumą: menas negali egzistuoti be suvokėjo, žiūrovo (nors publika čia 
vaizduojama gana ironiškai). 

F. Kafkos požiūris į menininką ambivalentiškas. Iš vienos pusės meninin- 
kas — tai autistinė būtybė, absoliutas. Jis atsiriboja nuo gyvenimo tikrovės, 
bet nepajėgia pakilti virš jos. Jis tik susikuria nerealią, abstrakčią terpę, kurioje 
išlaiko savo grynąjį Aš, bet susinaikina fiziškai. Puoselėdamas iliuziją atrasti 
tobulą idealą, jis susiduria su niekinga savo paties egzistencija. F. Kafka pa- 
rodo, kad suabsoliutintas menas virsta savo priešingybe. Todėl, kita vertus, 
F. Kafkos herojai menininkai yra ir savotiški komediantai. Beje, šis pradas 
glūdi ir T. Mano menininkų paveiksluose. Gvildendamas šią vokiečių litera- 
tūrai svarbią meno ir gyvenimo santykio temą, F. Kafka troško, kad jo kūryba 
vestų Žmones į tyrumą, teisingumą ir pastovumą: „Knyga turi būti kirvis, 
kuris iškapotų mumyse užšalusią jūrą“*?. Gyvenimo pabaigoje F. Kafka skep- 
tiškai vertino savo galimybes: „Aš nesu šviesa. Aš susipainiojau savo paties 
spygliuose. Aš esu akligatvis“*“. 


F. Kafka vaizduoja pasaulį, koks jis yra, tačiau koks neturėtų būti. Prie- 
laidos kitokiam gyvenimui glūdi pačiame žmoguje. Rašytojas kalba apie žmo- 
gaus kaltę, kančią, ribotumą ne tam, kad parodytų gyvenimo beprasmybę, o 
tam, kad išugdytų etinį idealą, nukreiptą į amžinų, nesunaikinamų pradų iš- 
laisvinimą savyje. To siekdamas, žmogus turi sunaikinti tai, kas yra laikina 
ir pažeidžiama (F. Kafkos sąvoka: das Zerstorbare), t.y. pats save. Kritikė 
I. Henel teigia, kad prie tokios išvados gali prieiti žmogus, iki galo apmąstęs 
egzistencijos tikslus ir aiškiai suvokęs jos tragizmą. 

F. Kafka, greta Dž. Džoiso, M. Prusto, V. Vulf, T. Mano, A. Kamiu, 
I. Bergmano, P. Pikaso ir kitų, priklauso prie pačių žymiausių XX a. meni- 
ninkų. Jo kūryba turėjo didelę įtaką tolesnei literatūros raidai — siurrealiz- 
mui, absurdo teatrui, „magiškajam realizmui“. Būdvardis „kafkiškas“ tapo li- 
teratūrine sąvoka. Kiekviena epocha naujai perskaito šio iškilaus autoriaus 
kūrybą. Pats F. Kafka, beje, niekada nepretendavo į šlovę, nors ir troško, kad 
jo kūriniai lyg šviesos spindulys perskrostų tikrovę ir išgelbėtų Žmoniją. 


Pirmasis F. Kafkos kūrinys, išverstas į lietuvių kalbą, buvo novelė ,„Atmes- 
tas prašymas“ (Die Abweisung, 1920), išspausdinta 1939 m. „Naujojoje Ro- 
muvoje“, Nr. 21—22 (vertė A. Masionis). Tik po ilgokos pertraukos, 1965. 
10.30, „Literatūroje ir mene“ buvo publikuota novelė „Bado meistras“, versta 
A. Antanaičio (J. Apučio pseudonimas). Žurnale „Nemunas“, 1969 m. Nr. 4, 
A. Bučys aptarė Prahoje išleistus F. Kafkos laiškus Milenai („Meilė Milenai“). 
Austrų novelių rinkinyje „Vargšas muzikantas“ (1977) paskelbta novelė 


*? Ibid.— S. 27. 
3 Janouch G. Gespriche mit F. Kafka.— Frankfurt a. M., 1968.— S. 204. 

„Nuosprendis“ (vertė A. Druktenis). 1981 m. išleistas romanas „Procesas“ 
(vertė A. Gailius), publikuotos dar dvi reikšmingos novelės: „Kaimo gydyto- 
jas“ („Literatūra ir menas“, 1981.04.11, vertė A. Gailius) ir „Pataisos darbų 
kolonijoje“ („Pergalė“, 1981 m. Nr. 10, vertė T. Četrauskas). „Literatūroje 
ir mene“, 1983.08.27, paminėta 100-oji rašytojo gimimo sukaktis, pateikta 
šešetas smulkiosios F. Kafkos prozos kūrinių (vertė A. Gailius). 1988 m. žur- 
nale „Atodangos“ išspausdinta ir garsioji F. Kafkos „Metamorfozė“ (vertė 
T. Četrauskas). 


JADVYGA BAJARŪNIENĖ 

PAAIŠKINIMAI 


PROCESAS 


Romaną F. Kafka pradėjo rašyti 1914 m. rugpjūčio mėn. netrukus po pirmojo išsi- 
skyrimo su Felice. Iš F. Kafkos kūrybinės biografijos matyti, jog dvasinės krizės skatin- 
davo jo produktyvumą, o retos ir trumpos laimingo gyvenimo atkarpos buvo mirtina 
grėsmė jo kūrybai (prasidėjusi draugystė su Felice sutrukdė užbaigti pirmąjį romaną 
„Dingęs be žinios“). Tačiau jau 1915 m. sausio 6 d. dienoraštyje F. Kafka pažymėjo, 
kad nepajėgia toliau rašyti „Proceso“, ir daugiau prie rankraščio negrįžo. Atskirus frag- 
mentus— „Priešais Įstatymą“ (Vor dem Gesetz) ir „Sapnas“ (Ein Traum) — jis įtrau- 
kė į novelių rinkinį „Kaimo gydytojas“ (1919). 1920 m. romano rankraštį atidavė 
M. Brodui. 

1925 m. „Procesą“ išleido Berlyno leidykla Die Schmiede. Baigiamajame žodyje 
M. Brodas paaiškino, kodėl jis, nepaisydamas priešmirtinės F. Kafkos valios, ryžosi iš- 
leisti jo kūrybinį palikimą. F. Kafkos testamentas nebuvo juridiškai įformintas raštas, 
o paprastas laiškas, po mirties rastas tarp kitų jo rankraščių ir dokumentų. Be to, F. Kaf- 
kai gerai buvo žinoma M. Brodo nuomonė, kad šis neketina naikinti jo kūrybinio pali- 
kimo. Tačiau kito testamento vykdytojo rašytojas nepaskyrė. Visos F. Kafkos kūrybos 
pateikimas skaitančiajai pasaulio visuomenei — didelis M. Brodo nuopelnas. 

Antrasis „Proceso“ leidimas išėjo 1935 m. Berlyne, trečiasis — 1946 m. Niujorke. 
M. Brodas nurodė, kokias sudėtingas problemas tenka spręsti F. Kafkos kūrybos leidė- 
jams. Jo nuomone, prieš paskutinįjį romano skyrių turėjo būti pavaizduotos dar kelios 
paslaptingojo proceso stadijos. Antra vertus, pagal autoriaus sumanymą „Proceso“ he- 
rojui nebuvo lemta pasiekti aukščiausios teismo instancijos, todėl romanas „tam tikra 
prasme apskritai negalėjo būti užbaigtas“. 


PILIS 


Romaną F. Kafka rašė 1922 m. vasario—spalio mėn. Prahoje ir Pietų Bohemijoje, 
viešėdamas pas seserį Otlą. Tačiau juto, kad kūrinio užbaigti nepajėgs ir jau rugsėjo 11 
dienos laiške M. Brodui rašė, kad romaną reikėsią „visam laikui atidėti į šalį“. 1923 m. 
nebaigto romano rankraštį F. Kafka atidavė M. Brodui. Nepilnas „Pilies“ leidimas (be 
dviejų paskutinių parašytų skyrių) išėjo 1926 m. Miunchene. 1935 m. Berlyne pasirodė 
antrasis, papildytas leidimas, 1946 m. Niujorke — trečiasis. Yra keli atskirų dalių (pvz., 
pradžios) variantai, nemaža vietų paties autoriaus išbraukta, ir ne visai aišku, ar jos iš 
tikro nėra svarbios romano visumai. Naujausieji romano leidimai paprastai pateikia 


pilną autentišką rankraščio tekstą. 

BĖGANTYS PRO ŠALĮ 


Miniatiūra parašyta tikriausiai 1907 m. Žurnale Hyperion 1908 m. buvo publikuoti 
aštuoni F. Kafkos smulkiosios prozos kūrinėliai, tarp jų ir „Bėgantys pro šalį“ (tada be 
antraštės), sujungti į ciklą „Apmąstymas“. 1910 m. kovo 27 d. laikraštyje Deutsche 
Zeitung Bohemia ši miniatiūra buvo išspausdinta antrašte „Naktyje“ (In der Nacht). 
Jau antrašte „Bėgantys pro šalį“ ji buvo įtraukta į pirmąjį F. Kafkos prozos rinkinį, 
išėjusį atskira knyga (,„Apmąstymas“) 1912 m. gruodžio mėn. (su 1913 m. data) Leip- 
cige. 


NUOSPRENDIS 


Novelę F. Kafka parašė 1912 m. rugsėjo 22—23 d. naktį, „nuo dešimtos vakaro iki 
šeštos ryto, vienu atsisėdimu“. Tuoj pat dienoraštyje pažymėjo: „Tik taip reikia rašyti, 
<...> su tokiu visišku kūno ir sielos atsivėrimu“. Pirmą kartą novelė išspausdinta 
1913 m. Leipcige, literatūros metraštyje Arcadia. Atskira knyga „Nuosprendis“ išėjo 
taip pat Leipcige 1916 m. 


METAMORFOZĖ 


Novelė parašyta 1912 m. lapkričio—gruodžio mėn. Pirmą kartą publikuota 
1915 m. Leipcige, žurnale Weipe Blūtter. (Šis žurnalas buvo pagrindinis menininkų 
ekspresionistų leidinys.) Tais pačiais metais „Metamorfozė“ išėjo Leipcige atskira kny- 
ga. Antrasis leidimas pasirodė 1918 m. 


PATAISOS DARBŲ KOLONIJOJE 


Novelė parašyta 1914 m. spalio 15— 18 d. F. Kafka savo leidėjui K. Volfui siūlė visas 
tris noveles — „Nuosprendį“, „„Metamorfozę“ ir „Pataisos darbų kolonijoje“ — iš- 
leisti atskira knyga, antrašte „Bausmės“ (Strafen). Šis projektas liko neįgyvendintas. 
Atskira knyga novelė išėjo 1919 m. Leipcige. 


TILTAS 


Miniatiūra parašyta 1916 m. gruodžio mėn. Pirmą kartą publikuota 1931 m. Berlyne 
išleistame F. Kafkos trumposios prozos rinkinyje „Statant Kinų sieną“ (Beim Bau der 
Chinesischen Mauer). 


MEDŽIOTOJAS GRAKCHAS 


Novelė parašyta 1916 m. gruodyje, pirmą kartą paskelbta rinkinyje „Statant Kinų 
sieną“. Antrasis jos variantas, sukurtas 1917 m., pirmą kartą pasirodė 1937 m. Prahoje 
M. Brodo išleistuose „Dienoraščiuose ir laiškuose“ (F. Kafka. Tagebūcher und Briefe). 

ŠAKALAI IR ARABAI 


Novelė parašyta 1917 m. sausio mėn. Pirmą kartą išspausdinta žurnale Der Jude 
1917 m. spalio mėn. numeryje. Lapkričio mėn. numeryje pasirodė „Pranešimas akade- 
mijai“. Abi šios novelės turėjo bendrą pavadinimą „Dvi novelės apie žvėris“ (Zwei 
Tiergeschichten). 


NAUJAS ADVOKATAS 


Novelė parašyta 1917 m. sausio mėn. Pirmą kartą publikuota 1917 m. Berlyne, 
žurnale Marsyas, vėliau įtraukta į rinkinį „Kaimo gydytojas“. 


KAIMO GYDYTOJAS 


Šios novelės rankraštis neišlikęs. Spėjama, kad ji parašyta 1917 m. sausio — vasario 
mėn. „Kaimo gydytoją“ F. Kafka laikė vienu geriausių savo kūrinių. Dienoraštyje vė- 
liau jis pažymėjo: „„Dar galėčiau jausti trumpą pasitenkinimą tokiais kūriniais kaip „Kai- 
mo gydytojas“, jei kas nors panašaus man dar pavyktų (nors tai nelabai įtikėtina). 
Būčiau laimingas, jei pasaulį galėčiau atvesti į tyrumą, tiesą, pastovumą“. Novelė pirmą 
kartą išspausdinta 1918 m. Leipcige, almanache Die neue Dichtung. 1919 m. publikuota 
Leipcige-Miunchene išėjusiame to paties pavadinimo F. Kafkos prozos rinkinyje. 


PRANEŠIMAS AKADEMIJAI 


Parašyta 1917 m. balandžio mėn., pirmą kartą paskelbta žurnale Der Jude, 1917 m. 
lapkričio mėn. numeryje, vėliau įtraukta į rinkinį „Kaimo gydytojas“. 


TRAUKINIO KELEIVIAI 


Parašyta 1917 m. spalio mėn., pirmą kartą publikuota po autoriaus mirties, jo „Die- 
noraščiuose ir laiškuose“. 


MIESTO HERBAS 


Parašyta 1920 m. rugsėjo mėn. Rankraštyje parabolė be antraštės. Pirmą kartą 
publikuota 1931 m. rinkinyje „Statant Kinų sieną“. 

NAKTĮ 


Parašyta 1920 m. spalio mėn., pirmą kartą išspausdinta 1936 m. rinkinyje „Kovos 
aprašymas“. 


BADO MEISTRAS 


Novelė sukurta 1922 m. vasario mėn. Pirmą kartą išspausdinta 1922 m. Frankfurte 
prie Maino, žurnale Die neue Rundschau. 1924 m. Berlyno leidykla Die Schmiede iš- 
leido to paties pavadinimo F. Kafkos novelių rinkinį. 


Parengė JADVYGA BAJARŪNIENĖ 

